
Det hår år en digital kopia av en bok som har bevarats i generationer på bibliotekens hyllor innan Google omsorgsfullt skannade in 
den. Det år en del av ett projekt for att gora all vårldens bocker mojliga att upptåcka på nåtet. 

Den har overlevt så långe att upphovsråtten har utgått och boken har blivit allmån egendom. En bok i allmån egendom år en bok 
som aldrig har varit belagd med upphovsrått eller vars skyddstid har lopt ut. Huruvida en bok har blivit allmån egendom eller inte 
varierar från land till land. Sådana bocker år portar till det forflutna och representerar ett overflod av historia, kultur och kunskap 
som många gånger år svårt att upptåcka. 

Markeringar, noteringar och andra marginalanteckningar i den ursprungliga boken finns med i filen. Det år en påminnelse om bokens 
långa fård från forlaget till ett bibliotek och slutligen till dig. 



Rikt linjer for anvåndning 

Google år stolt over att digitalisera bocker som har blivit allmån egendom i samarbete med bibliotek och gora dem tillgångliga for 
alla. Dessa bocker tillhor månskligheten, och vi forvaltar bara kulturarvet. Men det hår arbetet kostar mycket pengar, så for att vi 
ska kunna fortsåtta att tillhandahålla denna resurs, har vi vidtagit åtgårder for att forhindra kommersiella foretags missbruk. Vi har 
bland annat infort tekniska inskrånkningar for automatiserade frågor. 

Vi ber dig åven att: 

• Endast anvånda filerna utan ekonomisk vinning i åtanke 

Vi har tagit fram Google boksokning for att det ska anvåndas av enskilda personer, och vi vill att du anvånder dessa filer for 
enskilt, ideellt bruk. 

• Avstå från automatiska frågor 

Skicka inte automatiska frågor av något slag till Googles system. Om du forskar i maskinoversåttning, textigenkånning eller andra 
områden dår det år intressant att få tillgång till stora mångder text, ta då kontakt med oss. Vi ser gårna att material som år 
allmån egendom anvånds for dessa syften och kan kanske hjålpa till om du har ytterligare behov. 

• Bibehålla upphovsmårket 

Googles "vattenståmpel" som finns i varje fil år nodvåndig for att informera allmånheten om det hår projektet och att hjålpa 
dem att hitta ytterligare material på Google boksokning. Ta inte bort den. 

• Håll dig på rått sida om lagen 

Oavsett vad du gor ska du komma ihåg att du bår ansvaret for att se till att det du gor år lagligt. Forutsått inte att en bok har 
blivit allmån egendom i andra lånder bara for att vi tror att den har blivit det for låsare i USA. Huruvida en bok skyddas av 
upphovsrått skiljer sig åt från land till land, och vi kan inte ge dig några råd om det år tillåtet att anvånda en viss bok på ett 
sårskilt sått. Forutsått inte att en bok går att anvånda på vilket sått som helst var som helst i vårlden bara for att den dyker 
upp i Google boksokning. Skadest åndet for upphovsråttsbrott kan vara mycket hogt. 

Om Google boksokning 

Googles mål år att ordna vårldens information och gora den anvåndbar och tillgånglig overallt. Google boksokning hjålper låsare att 
upptåcka vårlde ns bocker och forfattare och for låggare att nå nya målgrupper. Du kan soka igenom all text i den hår boken på webben 



på foljande lånk |http : / /books . google . com/ 

Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 
som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 
der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 
land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 
ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 
rejse fra udgiver til et bibliotek og endelig til dig. 



Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 

Vi beder dig også om følgende: 

• Anvend kun disse filer til ikke-kommercielt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af maski- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at det du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hjælper læsere med at opdage alverdens bøger, samtidig med at det hjælper forfattere og udgivere med at nå nye målgrupper. Du kan 



søge gennem hele teksten i denne bog på internettet på http : //books . google . com 

i. 



ans Majestæt var først kommen hjem hen ad Morgen- 



stunden fra sin Jagt i Saint Germain. Hans Majestæt vilde sove 
længe. I Dag blev der ikke noget af alle de Audienser, som 
ellers hørte til hans lever. 

Den uhyre Havefatjade paa Slottet i Versailles laa og bredte 
sig i en Oktobermorgens skarpe, hvide Lys. Koldt og fornemt 
smilte det ud af sine Hundreder af Vinduer. 

Paa den øverste Terrasse foran de mange Portaler i den 
fremspringende Hovedfløjs Stueetage gik to hellebardbærende Gar- 
dister i Blaat med Sølvgaloner frem og tilbage med sagte Skridt. 
Næppe hørtes Gruset under deres Hæle. Den ene truede ad den 
anden, naar han syntes, at Kammeraten frembragte en for stærk 
Knirken. 

Og hver af dem standsede brat paa Kammeratens Trusel. 

Hans Majesæt sov, rigtignok til den anden Side ud mod 
Marmorgaarden. Men alligevel! Tænk, om den fjæraeste Lyd 
trængte ind til ham! 

Det store Bassin i Forgrunden laa i ventende Dorskhed, 
blaagraat, temmelig glansløst som dugget Staal. Det kunde 
endnu ikke fange Sol. 

De pyramideformig udklippede Takstræer var lige saa stive 
og endnu ubevægeligere end Gardisterne. De rakte deres spidse 
Toppe i Vejret som for at præsentere for den slumrende Al- 
mægtighed. 

I Guderne, Gudinderne, Nymferne og Tritonerne i deres 
væltevorne eller piedestalfaste Stillinger til Lands eller til Vands var 

der heller intet Humør. De stod, sad eller laa som ramte af et 
Trylleslag, som var de Bevogt ere af Prinsessen i den slumrende Skov. 

De ventede vel ogsaa baade paa Himlens Sol og paa 
Versailles's Sol, paa Helios og paa Louis-Quatorze. Louis-Qua- 
torze var des værre i Dag adskillige Timer længere tilbage end sin 
himmelske Fætter. 

Klangfuldt syngende slog Slottets Ure fire Kvarterslag, saa 
ti stærkere, endnu fuldere rungende Timeslag. Den hvide Sol tog 
til at gløde stærkere, begyndte at stænke nogle Pailletter ud over 
det store Midterbassins Flade. Guddommene, som det rummede, 
fik lidt Glans hist og her paa de friserede Lokker, og Næse- 
tippene blev blanke paa nogle af dem. 

Lidt efter lidt begyndte den yderste Ende af Terrassen 
nede mod den store Trappe at blive befolket. Der strømmede 
flere og flere Mennesker til fra højre og fra venstre. De samlede 
sig hinsides det første Bassin. 

Fjer vajede, Kaardespidser blinkede, Broderier af Guld og 
Sølv lyste endnu mat, brede Skøder struttede ud, røde spidse 
Hæle skurede mod Gruset, en purret Skov af Parykker rejste sig. 

De bukkede, alle de dernede; de tog til Hattebræmmerne, 
smilede, tyssede, vinkede ad hverandre. Parykkernes Bagsider, der 
naaede ned paa Kjolernes Rygge i Højde med Kaardehæftet paa 
venstre Side, gjorde langsomt og ufuldstændig Ejernes Bevægelser 
med, svajede sagtelig frem og tilbage. 

Først suste det sagte, saa summede det muntert, saa brød 
høj Tale igennem. 

Hans Majestæt maatte være vaagen. Gardisterne satte 
modigere end før Hælene mod Jord, vovede endog at tale til 
hinanden. 

Som om det var et Feltraab, gik det fra Mund til Mund, 
at det havde behaget Hans Majestæt, at Déjeuneren skulde finde 
Sted i den runde Kolonnade nede ved »Kejsersalen«. Og det 
skulde være en rigelig Déjeuner. Der skulde Damer med. De 
paryk-, kaarde- og broderibærende Herrer af Hoffet og Garden 
kunde sagtens trøste sig over, at de ikke fik Lov til at staa op- 
stillede til Morgenaudiens i timevis og spille hver sin Rolle som 
Aktør eller Statist ved hans Majestæts Morgentoilette, over at de 
ikke fik ham se vælge Skjorte, Halstørklæde, Manchetter osv. osv, 
af første, anden og tredje Kammerjunkers Haand. 

En Frokost i den runde Kolonnade med Damer var nok saa god. 

De ventede i Timer, de ventede i to. Det var de vante til, 
og det gjorde ikke Skaar i de Herrers gode Humør. 

Skaren voksede, Parykskoven tyknedes. Sorte, mørkebrune, 
rødbrune, cendréblonde, rimfrostpudrede Kroner brød ind mellem 
de grønne purrede Kroner til Siden og bag ude. 

Der kom Liv i Vandbassinerne. Da Kongen vaagnede, blev 
de klarøjede, gjorde sig ogsaa færdige til at frembære deres 
Hilsen og Hyldest. 

Blev der givet et usynligt Signal, en uhørlig Kommando 
ovenfra af en Ceremonimester eller Kammerherre? 

Ti pludselig flyttede Parykskoven sig, og i en Fart for- 
vandlede den sig til en Allé. Den strakte sig helt oppe fra Slots- 
facaden i to Rækker i Gangen til venstre langs det første Bassin 
og helt ned ad den store Trappe, hvor den forsvandt for dem, 
der stod Slottet nærmest. 

Et Øjeblik! Og hans Majestæt kom frem i Fagadens 
midterste, halvdunkle Rundbue. Et Sekund forløb næppe, før 
han tonede frem i fuld Solglans. 

Velvoksen var han, endnu slank, endnu ikke med den be- 
kendte sammensnærpede Mund, hvor Tandløsheden bragte Over- 
læben til at forsvinde. Endnu saaes tydelig Overskæggets kunstig 
— smalle Stribe; der stod et forbindtligt Smil ud fra de mørke- 
graa Øjne. Næsen med den stærke Krumning fra Roden af og 
den lille bitte Knop i Spidsen, som afbrød den majestætiske Be- 
gyndelse, var stærkt farvet, men endnu ikke kobberrød. Mørk og 
med vældige Bukler hang Parykken langt ned over Skulderen. 
Majestæten bar en brungul Dragt af tykt flandersk Klæde, om 
Kjole og Vest løb en bred Rand af smaabladet Guldbroderi, saa 
tykt og solidt, at det maatte gøre Dragten tung som et Harnisk. 
Let og gratiøst sad den opkrampede Hat med de røde Fjer, der 
luede op som sviftende Flammer, paa Parykkens Bukler. En stor 
Stok med Guldbeslag og Diamantknap holdt han i sin højre 
Haand ; hans venstre laa let krummet om det lange, tynde, rubin- 
besatte Kaardehæfte. Resten af Kaarden dulgte sig, under Kjolens 
krinolineagtig udstrittende Skøder, til den kom frem bag til i en 
Metalspids, ogsaa spækket med Ædelstene. 

Louis -Quatorze skred langsomt frem. Han havde de smukkeste 
Ben i sit Kongerige. De fyldte plastisk -skønt de lyseblaa 
Silketrikots Strømper. 

Efter ham fulgte endnu mere straalende klædte Herrer og 
Damer af Hoffets fornemste. 

Silkens Raslen, Hælenes Knirken, Fjerenes sagte Susen var 
det eneste hørlige under Togets Fremadskriden, men Synet svimlede 
ved alle disse Farver: højrødt, mørke- og lyse-blaat, mørke- og 
lysegult, grønt og violet — de fleste høje og skarpe; ved al denne 
Blinken fra Hoveder og Halse, Bræmmer og Kaardehæfter, Hatte 
og Sko: Guld, Sølv, Diamanter, Rubiner, Smaragder, Perler, Rav . . . 
og Gud véd hvad. 

Dog var det ingen Gaiadag. Ordren havde lydt paa al- 
mindelig Paaklædning. 

Alleens Parykker bøjede sig mod hinanden fra begge Sider, 
de forreste først, de bageste sidst, alt som den store Konge skred 
frem. Kaardespidserne stod bag ud i Højde med de bukkende 
Herrers Skuldre. 

Det var Træer med Dressur og Forstand, de, der dannede 
denne Allé paa Kongens Vej. Dressuren havde lært dem den 
dybe Bøjning; Forstanden havde lært dem at fange en Solstraale 
fra Majestætens Øje. 

Og samme Øje forstod at forstærke og afdæmpe sin Lys- 
og Varmestyrke efter de Bukkendes Rang og Yndest. Stundum 
sløredes og kølnedes Straalen ved, at Øjenlaaget sænkedes som 
en let Sky, stundum lyste den mildt og rolig, stundum dvælede 
den varmende, men aldrig varede dens Glans længe. 

Der stod ogsaa Damer i Alleen. De nejede dybt i Skørternes 
uhyre Cirkel; deres Hoveder sank ned mod samme Skørters 
brusende Masse. Knæhaserne maatte have erhvervet en utrolig 
Smidighed. 

Deres Hilsen blev heller ikke ubesvaret. Hans Majestæts 
hvidbehandskede Haand berørte Hatteskyggen til Svar paa hver 
enkelt Dames Reverens. Var Damen ung og smuk, smilede baade 
Herskerens Mund og Øje. 

Kongen med Følge drejede af til venstre neden for den 
store Trappe. Menneskealleen opløste sig, bøjede sig sammen og 
fulgte Kongen og hans nærmeste Følge som Kometens Hale 
dens Kærne. 



Den ubedækkede Rotunde med de slanke Søjler af vekslende 
blaagraat og rødspættet Marmor, de let svungne Arkader af hvidt 



II. 

Marmor, med fede sig| lystig tumlende Relieffigurer paa Fligene 
mellem Buerne, var forbeholdt de udvalgte. 

Runde Borde fulgte Rotundens anden Cirkellinje. Under 
hver Bue fangede en Marmorkumme de højt ophigende Spring- 
vandstraaler, som Solen smykkede hist med Guld, her med ind- 
brydende Regnbuepragt. 

I Centrum stod Pluto i Færd' med at bortføre Proserpina, 
skinnende rigt i karrarisk Marmor. 

»Kejsersalen«, en Løvhal noget fra Kolonnaden, hvor de 
kunstig i Vejret drevne Lindetræer dannede Søjler og Buer, 
rummede Andenrangs-Folkene, endda temmelig fornemme Folk. 
De maatte nøjes med forskellige afdøde romerske Majestæters 
Selskab til Erstatning for den levende i Rotundens Midte. 

Romerske Imperatorers Buster fra Augustus's til Marcus 
Aurelius's flankerede »Kejsersalen«. De saa ikke synderlig glade 
ud. Særlig laa Kejser Augustus's lille alvorlige Ansigt i stærk 
Skygge under en Gren, der havde været saa uærbødig at falde 
ned i Hovedet paa ham. 

Pager og Tjænere færdedes idelig i Buskadsgangene mellem 
Kolonnaden og »Kejsersalen« og bragte nyt fra Bord til Bord. 

Frankrigs og Himlens Sol blev i skøn Enighed gladere og 
gladere. Den sidste lod al den jordiske Pragt, som fulgte med 
den første, komme til sin fulde Ret, lod Stoffernes Farver træde 
skarpt frem, spejlede sig i Ædelstenenes slebne Facetter eller svagt 
buede Flader, fik dem sat i Brand til et Fyrværkeri med hvide, 
røde, gule, grønne, blaa Flammer. Den forsmaaede end ikke at 
guddommeliggøre den jordiske Majestæts Føde- og Drikkevarer. 
Den broncerede det store og smaa Fuglevildts brune og gule Hud, 
den lagde hen over de purpurrøde, oliven- og guldgule, mørk- 
violette og lysegrønne Frugter glinsende Lys og kokette Skygger. 
Vinen blev varmt Purpur og kølig forgyldt Sølv. Krystalbægrenes 
Rande skar i Øjnene med hvidglødende Striber. 

De runde Borde i Rotunden, de lange i Kejsersalen bugnede 
under Opdækningens Vægt. Fadene stod saa tæt, at de berørte 
hverandre. Pager og Tjænere bar om, skænkede i, satte til, tog 
fra; de styredes af specielle Embedsmænd, som stille og myndig 
uddelte Ordrer. Bag hans Majestæts og hans nærmestes Stole 
stod en Vifte af fornemme tjænende Aander, rangbenaadede Funk- 
tionærer med underlige Navne. 

Dog laa Ceremoniellet i Dag løsere i Fugerne end ellers 
ved store Fester. Hver Ret blev ikke som ellers ved Taflerne 
baaren i Procession med sit tilhørende Følge. Ti efter Gaars- 
dagens anstrængende Jagt vilde Kongen udhvile sig i rolig Ugenert- 
hed. Det var en Slags landlig Fest, han gav i sin ny Slotshave. 

Der gik en Susen gennem Buskadsgalerierne fra Rotunden 
til »Kejsersalen«. Man havde hørt hans Majestæt le højt. Hvad 
havde hans Majestæt lét ad? Det var saare sjældent, det be- 
hagede hans Majestæt at le højt. 

Alle følte sig forpligtede til at smile stærkt. Ingen vovede 
at le højt endnu. Saa maatte hans Majestæt være saa naadig at 
le højt to Gange endnu. 

Selskabet følte vel Trang til at give sig hen til de ud- 
mærkede Vines og Spisevarers Virkning paa Sindet, men de Folk 
var vante til at ave sig i Majestætens Nærværelse. 

Det var tydéligt at se Virkningen af de duftende Vine og 
Retter paa de fleste Damer. De begyndte at svulme om Kap 
med det tæt farcerede, vilde og tamme Fjerkræs bovnende Buge. 
Stærke Barme løftede sig rebelsk over Korsettes Rand, buttede 
Arme spillede livlig som Fisk i Kniplingernes Bølger, mange 
Kinder fik røde Pletter udenfor Sminkens Grænser som Huden 
paa Ferskener og Abrikoser. Det menneskelige Kød kom med i 
al denne svulmende Overdaadighed, lyste med dæmpet Glans, 
intelligentere og finere end Stegene, Frugterne og Vinene. Dæmpet 
Kvidren fra tilspidsede Læber erstattede den nu i Efteraaret ud- 
døde Fuglesang under Trækronerne. Mundene alene kneb sig 
endnu lidt ceremonielt sammen. 

Den store Konges Smil rakte hen over hele den Skare, han 
kunde overse. Der laa i det snarere Spot end Sympati. Han 
vinkede stadig til de karmoisinrøde, guldbroderede Pager, at de 
skulde fylde Damernes Glas og byde dem Mad af Sølvfadene. Det 
var en Dyretæmmer, der glædede sig over sit Menageris Affodring, 
over Dyrenes glubende Appetit, som vel kunde lade sig forene 
med god Dressur. 

Se, hvor hun spiste, den dejlige Madame de Montespan! 
Se, hvor de nøddebrune Øjne lyste om Kap med Smaragderne, 
som var indflettede i hendes højrøde Skulderbaand og gennem- 
straalede det aabne Sølvkreps-Fichu. 

Se, hvor glad hun sugede Champagnen, den aandrige 
Madame de Sévigné med det lille runde Hoved, med den korte 

Profil, med den lille krumme Næse! Dobbelthagen bævede livlig 
rnod den hvide Hals. Hun var sminket med den fineste Kunst. 
Hendes Øjne løb iagttagende rundt i Kredsen. De saa ellers 
saa uskyldige ud. Der var noget pigeagtigt i den aldrende 
Dames Blik. 

Damen til højre for Kongen havde ikke forandret en Mine. 
Det var ikke Dronningen; hun var som sædvanlig i Messe, tilmed 
var hun i velsignede Omstændigheder. Det var Kongens Kusine, 
Heltinden fra Frondekrigen , hende, der som en ny Jeanne Darc 
havde erobret Orléans fra Mazarinisterne; hende, der havde givet 
en halv Snes bejlende Fyrster Kurven, Frankrigs rigeste og største 
Godsbesidderske, Anne Marie Louise af Orléans, Mademoiselle af 
Montpensier, kaldet »den store Mademoiselle«. 

Der sad hun, stor og svær. Hun havde mandhaftige Træk 
med fyldig krum Næse, store blaa Øjne under store og stærkt 
udhvælvede Øjenlaag. Haaret var for det meste ægte; stærkt kreppet 
ud til Siderne laa det som en Manke om Hovedet. Mon alt det hvide 
i det blonde var isprængt af Pudderkvasten eller af Aar og 
Sorger? Af Aar havde »den store Mademoiselle« vel nogle og 
fyrre; af Sorger havde hun haft mange. Hendes Fader, Gaston 
af Orléans, den Usling, havde altid hadet sin ældste Datter, og 
havde hans Ævne været lige saa god som hans Vilje, havde han 
snydt hende for hendes store Arv til Fordel for sine Børn af 
andet Kuld. 

Hun var den stolteste Prinsesse af Blodet, den mest util- 
gængelige af Hoffets Damer. Over hendes Frondørtid havde 
Kongen og hans Moder strøget den officielle Tilgivelses Svamp. 

Der sad hun, stiv og ubevægelig, saa' kold og haard ud 
som en Isklippe. Diamantkransen om den svaneagtig lange Hals 
og det store og brede Bryst blinkede som soltændte Punkter i 
knitrende Sné. Hendes Guldbrokades Korset sad stramt om Livet, 
over Skulderen hang en Art Mantille, lyseblaa med tæt indvirkede 
Guldblade. 

Hun talte ikke til sin Sidemand til venstre; hun talte til 
ingen. Kun med Kongen vekslede hun en sjælden Gang nogle 
Ord og bøjede hyldende sit Hoved, naar hun talte til ham eller 
blev tiltalt af ham. Hun saa til ingen, undtagen et Par Gange 
til Kongens Elskerinde, Madame de Montespan. Blikket var led- 
saget af en fast umærkelig Antydning af et forbindtligt Smil. 

Tys! ... Nu lo Kongen igen ... og »den store Mademoi- 
selle« smilede helt tydeligt, men skadefro. Hendes blaa Øjne blev 
vandgrønne. Isklippen smeltede paa et enkelt Punkt. »Den store 
Mademoiselle« nedlod sig til at hviske til sin venstre Sidemand, 
en Hertug af nyt Datum, en »Brevet-Hertug«. Hun sagde hurtig: 

— Hr. de Louvois har forslugt sig i en Pære, Frugten paa 
hans Stamtræ. 

Hertugen af de faa Aner saa langs Bordet, skottede saa 
fra Kongen til Mademoiselle de Montpensier, og, da Kongen blev 
ved at lé, og Mademoiselle blev ved at smile; da endelig den 
frygtede, af saa mange hadede Krigsminister var beskæftiget med 
at skjule sit Uheld bag Servietten, mens hans svære Ansigt blev 
tomatrødt — saa lo Hertugen af de faa Aner højt, efter at have 
bukket dybt for Mademoiselle. 

Saa lo de alle, ogsaa inde i »Kejsersalen«, hvor ingen 
havde set, hvad der ramte Ministeren. Latteren var længst 
standset, da Efterretningen om Sammenstødet mellem den store 
Pæremundfuld og Louvois's Vrangstrube naaede de i »Kejsersalen« 
nederst siddende. 

Louvois, Kontormanden og Administratoren, saa' ondt over 
paa »den store Mademoiselle«, en af de sejgeste Rester fra det 
gamle feudale Frankrig. 

Herskeren syntes nu, at Dyrene, han havde affodret, kunde 
røre sig en Smule indenfor deres skønne Bure af broget Marmor og 
grønne Træer. Han vidste, at de ikke kunde bryde ud. Han 
sagde noget til Mademoiselle de Montpensier, lo højt ; hun lo med 
for at tækkes Kongen. 

Da baade Kongen og »den store Mademoiselle« lo, steg 
Larmen højere, og Bevægelserne bleve dristigere. Hænder og 
Fødder mødtes i Smug under Bordene. 

Kongen vinkede ad Ceremonimesteren. Alt blev stille. Alle 
maatte vide, hvad Kongen ønskede. 

— Hvor er Lauzun? spurgte Kongen. 

— Sire, han har i Dag Tjæneste i Deres Majestæts Garde. 

— Lad ham hente. 

En Page løb af Sted for at overgive Ordren til en anden 
Page, som besteg en Hest og sprængte af Sted. 

Hinsides Buskadserne stod nemlig fem Heste opsadlede. 
Ingen kunde jo vide, om Kongen behøvede en Kurer eller flere. 

Mademoiselle de Montpensiers Læber aabnede sig. Hendes 
Øjenlaag hævede sig. Nu var det hende, som talte livlig med 
Kongen, mens han spiste en Masse Frugt og drak det ene Glas 
Syrakusanervin efter det andet. 

Kongen havde ikke alene de smukkeste Ben, [men den 
stærkeste Mave i sit Kongerige. 

Alle havde hørt Kongens Befaling. Selv de, der ikke kunde 
fordrage den lunefulde og fremtrædende Generaloberst for Dra- 
gonerne, nu Kaptejn i Kongens Livgarde og hans erklærede Ynd- 
ling, raabte højt om hans mageløse Bedrifler ved Courtrai og 
Lile, for at Kongen skulde høre det. Men da de raabte i Munden 
paa hverandre, hørte Kongen kun en almindelig Ovation bekranse 
Navnet Lauzun. Sagtens brød han sig ikke stort derom, han 
kendte vel sine Folk. Han sagde til Mademoiselle med et sar- 
kastisk Smil: 

— Hvor min brave Livgarde -Kaptejn er elsket af alle! 
Se, min Kusine, hvor Hr. de Louvois synlig glæder sig over min 
Ordre. 

Krigsministeren bøjede pligtskyldigst Hovedet, da Kongen 
nævnte hans Navn, men han smilede ikke. Han saa lige saa 
mut ud som ellers og pustede sine store Kinder ud til to Poser. 

»Den store Mademoiselles« smidige, lange og hvide Fingre 
klemte med langsom Omhu en Fersken ud i Champagnepokalen. 
Hun saa ikke op, var meget beskæftiget med sit Arbejde. Hun 
* kunde føle Madame de Montespans klare Øjne fæste sig skarpt 
paa hende; hun kunde føle hende smile til Madame de Sévigné. 

Næppe ti Minuter efter Kongens Ordre lød dumpt sagte 
Hestetrav. En Herre i mørkeblaa Kjole, tæt besat med svære 
Sølvgaloner paa Bryst, Ryg, Opslag, Lommer og Skøder, i høj- 
røde Benklæder og blinkende Støvler kom sprængende og sprang 
af i Buskadsgangen med et flot berideragtigt Sæt. De lange 
Sporers store Hjul klirrede krigerisk mod Smaastenene i Gangen. 

Det var en lille svejrygget Mand. Hans ungdommelige 
Holdning og smidige Figur viste mange Aar færre end det lille, 
skarpe Ansigt, de rødkantede rindende Øjne og den rynkede Hals. 
En underlig Blanding af en Dreng og en fuldmoden Mand. 

Han traadte frem ud for Kongens Plads paa den anden 
Side Bordet og hilste militærisk. Kongen nikkede og sagde: 

— De trænger vist til Frokost, min gode Lauzun. Hvorfor 
kom De ikke? Er De ikke tilsagt? 

— Sire — Deres Majestæts Tjæneste i Krig og Fred gaar 
for alt. Jeg vovede ikke at følge Tilsigelsen, fordi det er min 
Tjænestedag. 

— Kom herover, Lauzun! sagde Kongen. 

— Der er noget fordringsfuldt, næsten uforskammet i den 
Maade, han gaar paa, hviskede en ældre Herre til sin Dame. 
Hans Sporeklirren har noget, jeg véd ikke hvad, som trodser. 

— Alligevel klæder det ham, sagde Damen og sugede med 
Næseborene Duften ind af sin Violbuket. 

Madame de Sévigné sagde til sin Herre: 

— Noget af Fronden er der ved ham — man mærker den 
vilde Frugt fra Skoven, som er mildnet og har faaet Sødme i 
Solen over Versailles's Have. 

— Hyrdestil, Marquise! svarede Herren. Se, hvor den 
Gascogner snuser Luft, som han vilde tage alt for sig, hvad der 
findes deraf! 

Generaloberst over Dragonerne og Kaptejn ved Livgarden 
Hr. de Péguilin eller Puiguilhem, Greve af Lauzun, gjorde en Om- 
gang om Bordet i Peristylens Indre næsten i Løb om bag Kongens 
Stol. Hans Majestæt hviskede ham et Par Ord i Øret og lagde 
Haanden paa hans Skulder. 

Det var som en elektrisk Strøm løb Bordet rundt i Peri- 
stylen og derfra sprang ind i »Kejsersalen«. 

Kongen havde klappet Lauzun og hvisket til ham! Saadant 
noget gjorde hans Majestæt stundum for at drille »Hertuger og • 
Pairer«, som han ikke led. 

Generaloberst-Kaptejnen havde stillet sig bag ved Kongens 
Stol. -Kongen drejede sig halvt om, pegede ned ad Bordet 
og sagde: 

— Sæt Dem ned og spis, Hr. de Lauzun. 
En ny elektrisk Strøm: 

— Pst, pst! Hans Majestæt byder Hr. de Lauzun at sidde. 
Den Ære plejede kun at vederfares Prinser af Blodet, Her- 
tuger og Pairer og deres Gemalinder. 

— Han er Dagens Favorit, hviskedes der fra Mund til 
Mund i »Kejsersalen«. 

— Vent, Lauzun, sagde Kongen. 

Den tiltalte bøjede sig dybt. Fjerene i hans Hat fejede 

Jorden. 

Kongen vendte sig til Mademoisellé af Montpensier og sagde: 

— Hr. de Lauzun, min Kusine har oftere udtalt sin Be- 
undring for Dem. Hun sværmer for Dragonerne. 

Lauzun svarede: 

— Mademoiselle har gjort mig den Ære, Sire, at lykønske 
mig den Gang Deres Majestæt allernaadigst gav mig Kommandoen 
over denne hæderkronede Hærafdeling, som Deres Majestæt har 
skabt, og som altid har været inspireret af sin Skabers Aand. 

Kongen smilede. »Den store Madernoiselles« Øjenlaag 
vare faldne helt til. Hun sagde nogle Ord til Lauzun, som 
ingen hørte. 

Kongen sagde højt: 

— Giv Hr. dé Lauzun en Blomst, min Kusine. De er dog 
et Stykke af en Soldat. 

Mademoiselle de Montpensier rettede sin Overkrop saa 
strunk og majestætisk som en Marschal af Frankrig og sagde : 

— Paa Deres Majestæts Befaling rækker jeg Hr. de Lauzun 
denne Blomst, hvis Navn jeg ikke kender, men som paa denne 
Aarstid maa repræsentere Liljen, Huset Bourbons Mærke. 

Lauzun løftede Blomsten i Vejret, bøjede sit ene Knæ, gik 
saa hen og spiste. Han indhentede paa et Kvarter, hvad de 
andre havde været to Timer om. 

Disse Begivenheder gjorde selv de mest vinanløbne i Sel- 
skabet nøgterne. Der var nu Stof til Konversation i en Uge. 

Kort efter hævedes Taflet. Processionen ordnede sig som 
for. Den gik tilbage til Slottet om ad Orangeriets Terrasse. 

Da man naaede Slottet, fik Kongens Gæster en ny Be- 
kræftelse paa, at Livet ved Hoffet var anstrængende. Ordren lød 
paa øjeblikkeligt Opbrud til Satoryskoven. Kongen vilde jage 
igen i Dag. 

Da Jagttoget var af Sted, var der Stilhed i Slottet. 

Den »store Mademoiselle« sad alene ved sit Skrivebord. 
Hele sit Liv havde hun arbejdet paa sine Memoirer. Den sølv- 
indlagte Ibentræs Plade var bedækket af det store Manuskript 
med ulæselige Kragetæer. Hendes Haandskrift var værre end 
hendes Fætter Kongens. 

I Dag skrev Mademoiselle ikke. Hun sad hyllet i dybe 
Tanker. 

I Sandhed, ogsaa i en Komedie kan findes kristelige Ord. 
Saadanne bruger Corneille i »Løgneren«: 

Naar Himlen har to for hinanden ladt fødes, 

maa sent eller tidlig i Samklang de mødes. 

Dens Haand har i Kraft af en hemmelig Magt 

lagt Spiren til Hjærternes evige Pagt. 

Ja, selv før en Elsker sin Elskede skuer, 

hendes Navn har alt optændt hans Kærligheds Luer. 

Man søger hinanden. Man mødes. Hvert Ord 

som Sædekorn falder i tilberedt Jord. 

Hvert Forbehold falder som Løvet, det døde, 

og Tillid og Tro løber Ordet i Møde. 

Et Ord kun — og Tungen det hele faar sagt, 

men Blikket besidder Veltalenheds Magt 

Og selv om i Fællig de puste til Flammen, 

er Hjærtet mer klogt end de begge tilsammen. 



Det er de galanteste og ømmeste Ord, man kan tænke sig. — 

Mademoiselle f6r op ved Lyden af sin egen Stemme. Hun 
havde talt højt med sig selv. Hun slog Døren op til det andet 
Værelse. Hun saa sine to Æresdamer med forvirrede Miner. De 
havde ikke faaet Tid til at flygte langt bort fra Døren, hvor de 
havde lyttet. 

Næste Dag sagdes der mange Vittigheder ved Hoffet om 
Brand i gamle Huse. 



S. SCHANDORPH. 




En nordisk Toldunion« 



Foredrag i Industriforeningen i København 
i December 1887. 



I. 



Urdet en nordisk Toldunion maa enhver dansk høre med 
Glæde. Der er frisk Luft deri, og det peger ud over os selv; 
under det meget forpinte, der har været over os alle i den sidste 
halve Menneskealder, under de sidste Aars økonomiske Tilbage- 
gang, under den overmægtige Konkurrence, der truer os syd fra, 
og der vil flytte Øresund syd for Kongeaaen, under Følelsen af, 
at ogsaa vi maa grave nye Kanaler, bane nye Veje, skaffe nyt 
Liv, om vi skal vedblive at leve, er det, at en nordisk Handels- 
union varsler om noget større og noget videre, om et Bidrag til 
Løsningen af den vanskelige Opgave: Bibeholdelsen af Folkets 
Selvstændighed samtidig med Udfoldelsen af dets Kræfter paa 
større Omraader. 

Man kan kalde dette for Lyrik og spørge om, hvad det 
vedkommer Nationaløkonomien og Produktionsbetingelserne for 
danske og svenske Varer. Svaret er, at Spørgsmaalet om en 
Toldunion baade er et økonomisk og et politisk, og at det i begge 
sine Former har noget at gøre med Lyrik, d. v. s. med Sympatier 
og Antipatier, med mange af de Følelser og Stemninger, til hvilke 
man ingenlunde i økonomisk-politiske Spørgsmaal kan undlade 
at tage Hensyn, selv om de hverken lade sig veje eller maale. 

Se vi først Sagen fra den økonomiske Side, som synes at 
ligge nærmest for Tanken, da maa det erindres, at hvis man vilde 
deducere de økonomiske Teorier ud fra Selvinteressen som den 
ene gyldige og ene herskende Drivfjeder, saa vilde Teorierne i 
de fleste, ja maaske i alle Tilfælde slaa klik overfor, hvad vi træffe 

i Praksis. Man maa vel ikke gaa til den modsatte Yderlighed og 
glemme, at ved Køb og Salg er det fornemmelig Selvinteressen, 
der leder Menneskene, Spørgsmaalel om, hvor de kan købe billigst 
og sælge dyrest, men den daglige Livserfaring, Økonomiens Historie 
og de økonomiske Samfundsforhold rundt om i Landene belære 
os om, at ved Siden af dette Moment er der mange andre, som 
paavirke den enkelte og dermed Samfundets Forretningsliv : Sympa- 
tier, der bringe os til at vedligeholde Forbindelser, vi ellers for- 
længst havde afbrudt, Ladhed og Ligegyldighed, der afholder os fra 
at gøre Forandringer, Mode, Parti- og Klikke væsen, Patriotisme, 
humane Hensyn, Samfundssæd vaner — alt Momenter, der paavirke 
de økonomiske Forhold, uden at staa i direkte Forbindelse med Køb 
til de laveste og Salg til de højeste Priser. Selv om man derfor 
kunde paavise de Tab i Værdier eller de Fordele, der for en 
umiddelbar Betragtning vilde blive det økonomiske Forløb af en 
nordisk Toldunion, saa maa man have alle de nysnævnte Momenter 
i Erindring, naar man ikke vil undervurdere de Vanskeligheder, 
der ville stille sig i Vejen for et saadant Forløb, ej heller se for 
snævert paa de Goder og de indirekte Fordele, der ville gaa 
økonomisk i Følge med Oprettelsen af en Toldunion. 

Men Oprettelsen af en saadan Union vil under ingen Omstænd- 
igheder kunne ske paa en blot økonomisk Baggrund; der hører 
politiske Forudsætninger til, Forudsætninger, hvor de nationale og 
egentlig politiske Hensyn kunne være forskellige, men hvor de da 
ogsaa ville virke forskelligt til Bestemmelse af Unionens Mulighed, 
dens Trivsel og dens Karakter. Lad mig til Forstaaelse heraf, 
dels med nogle faa Ord, dels lidt mere udførligt, omtale nogle af 
de Handelsforbund, der i nærværende Sammenhæng have størst 
Interesse for os, til Belysning af de almindelige Chancer for en 
nordisk Toldunions Oprettelse og Bestaaen. 

De nordamerikanske Fristater udgøre som bekendt et økonomisk 
Hele udadtil. Dette fastsloges straks ved Unionens Oprettelse, trods 
de enkelte Staters Autonomi paa mange andre Omraader, idet 
man — med Rette — opfattede de fælles økonomiske Forholds- 
regler som en af de væsentligste Betingelser for den politiske 
Unions Bestaaen. Men, omvendt, vilde den økonomiske Union 
sikkert forlængst være bleven sprængt, naar ikke den politiske 
havde holdt den sammen. Selve den store Borgerkrig havde jo 
for en væsentlig Del dybe økonomiske Aarsager, der hidrøre fra 
Sydens og Nordens vidt forskellige Produktionsbetingelser og der- 

med vidt forskellige økonomiske Samfunds- og Statsinteresser, og 
havde den politiske Union ikke alt haft 80 Aar bag sig, med 
fælles Oprindelse og fælles Historie, tør det vel betvivles, at det 
var lykkedes paany at forene de to Statshalvdele under en og 
samme Lovgivning. Det er kun den Beslutning, den Vilje, at 
Unionen som saadan skulde holdes sammen, der ogsaa efter 
Borgerkrigen har gennemført en økonomisk Fælleslovgivning for 
Landbointeresserne og de industrielle Interesser — hvilke sidste jo 
hovedsagentlig ere gaaede af med Sejeren — , d. e. for Unionen 
som Helhed. 

Men medens de nordamerikanske Fristater paa Forhaand 
vare én Stat, vel med stærk Decentralisation, men med ét Stats- 
overhoved, med fælles Repræsentation og med fælles Toldlovgivning 
fra Begyndelsen af, saa møde vi i Europa en egentlig Toldunion, 
hvor suveræne Stater med forskellige Toldlovgivninger slutte sig 
sammen om en fælles Toldlovgivning, — den Union, som Tanken 
altid først falder paa, hvor Spørgsmaalet om en Handelsunion 
mellem Staterne kommer paa Bane, nemlig den tyske Toldunion. 
Dennes Historie tror jeg det vil være lærerigt kortelig at gennemgaa. 

Da Napoleon den Store afspærrede Europas Fastland for 
de engelske Varer, havde dette den dobbelte Virkning, at den 
tvungne Selvforsyning gav den europæiske Industri et betydeligt 
Stød fremad, og at der i England opsamledes store Mængder af 
Varer, som ventede paa paany at faa fri Afsætning. Da saa 
Kontinentalspærringen hævedes, og Freden igen vendte tilbage, 
væltede Masser af engelske Varer ud over Fastlandet, til Dels til 
spotbillige Priser, og konkurrerede med den nationale Industri 
rundt om i Landene paa en Maade, som truede med at trykke 
denne helt til Jorden. Dette gik, som sædvanligt, vel mest ud 
over Tyskland. Trods Uafhængighedskrigen var dette Land, hvad 
end saa Folkene havde ventet, ikke blevet frit, ikke enigt, ikke 
selvstændigt. Frit ikke, fordi den konstitutionelle Regeringsform 
gennemgaaende betragtedes som Brud paa Legitimiteten og Ud- 
talelser af Ønsket derom som Højforræderi, enigt ikke, fordi Landet 
forblev splittet i en Mængde suveræne Konge- og Hertugdømmer, 
Grevskaber og Stæder, med forskellige Lovgivninger i et og alt, 
med den mest brændende indbyrdes Jalousi, og med en Fælles- 
repræsentation, Forbundsdagen i Wien, hvis største Vanskelighed var 
at tage Beslutning om noget som helst positivt, selvstændigt endelig 
ikke, fordi ogsaa ikke-tyske Stater, der havde tyske Landsdele 

under sig, havde Stemmeret om de Foranstaltninger, der skulde have 
Gyldighed for det tyske Rige. Der var da saa langt fra en fælles 
Handelslovgivning, at man efter Ævne chikanerede hverandre, og 
at man endog indenfor hver enkelt Stat havde Snesevis af Told- 
skranker fra Provins til Provins og fra By til By. Dernæst var 
en stor Del af Handelsstanden under engelsk Indflydelse, og der 
var hyppigt langt flere økonomiske Fællesinteresser med Nabolande 
udenfor Tyskland (Schweitz f. Eks.) end med nogen af de suveræne 
tyske Stater. At saadanne Tilstande ikke vare gunstige for 
nationalt tysk Liv og tysk Industri, behøver ingen nærmere Paa- 
visning, og de forstandigere af de tyske Regeringer maatte da og- 
saa efterhaanden faa Øjet op for det uholdbare i Situationen. 

Den Stat, der gik i Spidsen for Reformarbejdet, var, som 
man kunde vente, Preussen. Allerede midt under Krigen havde 
det begyndt sit store Reorganisationsarbejde, paa genial og ener- 
gisk Maade fortsat det i Fredsaarene, og endte nu med, paa det 
økonomiske Omraade, at udstede en Toldforordning i Aaret 1818 
(26de Maj), hvorved de — nogle og tres — Toldskranker, der hidtil 
havde bestaaet indenfor Kongeriget Preussen væsentligst bort- 
faldt, samtidig med at de overfor Udlandet bestaaende Toldbe- 
stemmelser samledes og reguleredes, og i det mindste dette Rige 
saaledes blev en Toldenhed. Den nye preussiske Toldtarif, der i 
de første tre Aar delvis havde forskellige Bestemmelser for Preussens 1 
østlige og vestlige Provinser, hvilken Deling dog væsentligst ophørte 
ved Tarifens Revision 1821, gjorde Udførselsfrihed til almindelig I 
Regel, ophævede de fleste Indførselsforbud, lettede Indførselen af 
Raa- og Halvfabrikata og normerede i øvrigt Taksterne for Ind- 
førselen af fremmede Varer. Indadtil opnaaede Preussen ved sin 
nye Tarif, der var moderat-beskyttende, at Statsindtægterne for- 
øgedes, at Handelen, særlig den indenrigske, i høj Grad lettedes, 
at Industrien arbejdede under sikrere Forhold, og at det preus- 
siske Kongeriges nye og gamle i forskellige Dele af Tyskland be- 
liggende Provinser sluttedes sammen til et stort økonomisk Hele. 

Udefra rettedes der derimod de heftigste Angreb paa den 
nye preussiske Toldtarif. Disse Angreb udgik fornemmelig fra 
de Smaastater, som helt vare omgivne af preussiske Provinser 
(Enklavestaterne), og hvis Indbyggere altsaa først maatte betale 
Tolden ved den preussiske Grænselinje, saa ved deres egen. 
Enten maatte disse Slaters Suveræner give Afkald paa deres egne 
Toldindtægter, eller de maatte lade deres Indbyggere betale dob- 




En nordisk Toldunion. 



17 



belt Told. Smaastaterne indgik da med en Klage til Forbunds- 
dagen i Wien over det skete Overgreb, men Preussen afviste 
Klagen, og erklærede, at det paa dette Omraade overhovedet ikke 
vilde finde sig i nogen Indblanding fra Forbundsdagen. For at 
undgaa de voksende dæmper af dette Forhold indgik da de fleste 
af disse Enklavestater i Aarene 1819—26 Overenskomster med 
Preussen, i Følge hvilke de indrettede samme Beskatning indadtil 
som dette, underkastedes preussisk Toldforvaltning og til Gengæld 
fik Del i Toldrevenuerne, i Forhold til deres Indbyggertal. I 
Aaret 1827 sluttede Hessen-Darmstadt sig til det preussiske Told- 
omraade, dog saaledes at det bibeholdt sine egne Konsumtions- 
afgifter og sine øvrige indirekte Skatter og ligeledes selv for- 
valtede Toldafgifterne. Men Tolden indrettedes efter preussisk 
Mønster, og de fælles Toldindtægter fordeltes efter Folketal. 

Omtrent samtidig med Dannelsen af den preussisk-hessiske 
Forening dannedes en sydtysk Toldforening. Allerede i Aarene 
nærmest før 1820 vare forskellige Foreninger og Møder af tyske 
Handlende og Fabrikanter indgaaede med Anmodninger til For- 
bundsdagen om at søge de værste Ulæmper i den tyske Inden- 
rigshandel fjærnede ved fælles Foranstaltninger (en af Ordførerne 
herfor var den senere saa berømte Nationaløkonom Fr. List), 
men Forbundsdagen havde henlagt Sagen, idet man frygtede alt, 
hvad der rørte ved Enhedsbestræbelser, af hvad Art, det end var, 
som halvt revolutionært. Trangen til et vist Fællesskab blev 
imidlertid større og større, og snart paabegyndtes en Række af 
Forhandlinger mellem Bayern, Wurtemberg og Baden om en 
fælles Toldordning. Disse Forhandlinger strandede først paa Badens 
Modstand; men senere genoptoges de og førte til en Toldforening 
mellem Bayern og Wurtemberg (1829). 

Medens der saaledes alt var et sydtysk og et nordtysk For- 
bund, førte Forbitrelsen over Preussens Hegemoni og Frygten for 
dets økonomiske og navnlig politiske Magt en Del af Mellem- 
staterne til at indgaa Overenskomster for at sikre sig indbyrdes 
og overfor Preussen, saasom Kurhessen, Braunschweig, Hannover, 
Oldenburg m. fl. Dette mellemtyske Forbund udgjorde altsaa det 
tredje i Rækken, og den indbyrdes økonomiske og politiske Jalousi 
voksede. Da nærmede det syd- og det nordtyske Forbund sig til 
hinanden ved Afslutningen af en Handelsoverenskomst; end videre 
udtraadte Kurhessen af Mellemstatsforbundet, trods dets Kollegers 
Protester paa Forbundsdagen, og sluttede sig til Preussen; og 

Tilskueren. 1888. O 

endelig indgik det bayersk -wurtembergske og preussisk -hessiske 
Forbund en egentlig Toldforening den 22. Marts 1833. Hertil 
sluttede sig saa Sachsen og de thuringske Stater, og den store 
tyske Toldforening — omfattende Preussen, Sachsen, Bayern r 
Wurtemberg, begge Hessen'er, Thuringen og en stor Del Smaa- 
stater, i alt 7719 □ Mile med 23 Mill. Indb. — traadte derefter i 
Kraft den 1. Januar 1834. 

Toldforeningens Dannelse var lige til det sidste bleven 
stærkt modarbejdet, dels af de udenfor staaende tyske Stater r 
dels af Østrig, der frygtede Preussens Førerskab, som nu traadte 
mere og mere i Forgrunden, og især af England, der gennem 
sine Agenter, navnlig i den tyske Handelsstand, satte alt i Be- 
vægelse for at forebygge en Forening, der vilde vanskeliggøre den 
dominerende Indflydelse, England hidtil havde kunnet øve paa 
den splittede tyske Handel og Industri. Men efter Forhandlinger, 
der saaledes havde strakt sig fra 1819 til 1833, kom Unionen 
altsaa dog i Stand, og dermed ophævedes alle mellemrigs Told- 
skranker indenfor Forbundets Grænser og derved ogsaa Anled- 
ningen til den uhyre Smughandel, der hidtil var drevet; end videre 
skabtes en ensartet Toldlov for al Indførsel udefra, og endelig 
normeredes der Fællesbestemmelser for Flod- og Vejafgifter o. a. 
lign. Derimod bibeholdt de enkelte Stater de forskellige Konsum- 
tionsskatter og Regaler, og for de paagældende Varer maatte der 
da opkræves. Udligningsafgifter ved de forskellige Landes Grænser. 
Overvejelser over Forandringer m. m. i den fælles Toldtarif hen- 
lagdes til en Generalkonference, der skulde samles aarlig, og paa 
hvilken enhver af Staterne skulde være repræsenteret; ingen Be- 
slutning kunde imidlertid fattes uden Enstemmighed, idet ingen af 
Staterne ved en Majoritetsbeslutning vilde lade sig betage noget 
af deres Suverænitet. 

Toldforeningstraktaten gjaldt indtil Udgangen af Aaret 1841. 
Der var imidlertid da en saa almindelig Enighed om de for- 
trinlige Virkninger, den havde haft til Fremme af de tyske kom- 
mercielle og produktive Forhold, at ingen tænkte paa at trække 
sig tilbage. Tvært imod sluttede i Aarene nærmest før og efter 
1840 de fleste af de Stater, der hidtil havde staaet udenfor Fore- 
ningen (deriblandt Baden, Frankfurt, Braunschweig, Luxemburg) 
sig til den, og Traktaten forlængedes paa 12 Aar. Rent fiskalt 
havde Preussen for saa vidt ikke lukreret ved Foreningen, som Be- 
stemmelsen om, at Toldindtægterne skulde fordeles efter Folketal* 

kom dette Land, hvis Indbyggeres Konsum var forholdsvis størst, 
til Skade, medens altsaa de andre havde tjænt derved. Imidlertid 
insisterede Preussen ikke paa nogen Grundforandring i dette For- 
hold, da det indsaa, at hvad det tabte fiskalt, vandt det rigeligt 
økonomisk og politisk — og det bandt de mindre Staters Re- 
geringer til Forbundet ved deres, baade absolut og relativt, for- 
øgede Toldindtægter. 

Den fredelige Stemning, som havde været til Stede i Løbet 
af de første Aar, holdt sig ikke i den følgende Tid. Perioden 
1842 — 54 opfyldtes af bitre og hidsige Stridigheder, om Told- 
politiken skulde føres i Retning af Frihandel eller Beskyttelse. 
Det uhyre Opsving, den tyske Industri havde taget under For- 
eningens hidtidige Bestaaen, havde bragt Industriinteresser frem 
overalt, der krævede at fyldestgøres; men ulykkeligvis vare de af 
forskellig Art. Hist vilde man have Garntolden forhøjet af Hensyn 
til sine Spinderier, her Garntolden formindsket af Hensyn til sine 
Væverier. En Bomuldsindustri havde omtrent ikke været kendt 
før Foreningens Opstaaen, Jærnindustrien havde været i sin Barn- 
dom, og for disse og mange andre Produktioner krævedes nye 
Bestemmelser. Følgen var, at Toldtarifen, hvis Forandringer endnu 
i Begyndelsen af 40rene vare gaaede i liberal-økonomisk Retning, 
i den øvrige Del af Decenniet indførte en Række af til Dels væsent- 
lige Forhøjelser, fornemmelig paa Manufaktur- og Jærnvarer. Pro- 
tektionismen standsedes kun, ved at det var umuligt at samle alle 
til Enighed om fortsatte Forhøjelser, ti en enkelt Regering kunde 
jo stoppe det hele. 

I Løbet af sin Bestaaen havde Toldforbundet afsluttet en 
Række af Handelstraktater med forskellige ikke-tyske Lande, og 
de fleste Lande havde efterhaanden fundet sig til rette med For- 
bundet. Derimod vil det forstaaes, at Østrig kun saa med skæve 
Øjne til Forbundets voksende Størrelse og Indflydelse, med Preussen 
som den ledende Stat, og i 1849 foresloges da fra østrigsk Side, 
at der skulde afsluttes et nyt stort Fællesforbund mellem Østrig, 
det bestaaende Toldforbund og de endnu udenfor staaende Nordsø- 
stater (af det gamle Mellemstatsforbund), saasom Hannover, Olden- 
burg m. fl. Hvor smuk og storartet end Tanken saa ud, var 
den dog aabenbart snarere af politisk end af økonomisk Natur, 
og den førtes ikke ud i Virkeligheden. De østrigske Forhandl- 
inger med de tyske, navnlig de sydtyske, Staters fortsattes imid- 
lertid. For Østrig var Spørgsmaalet et politisk, et økonomisk og 

et finansielt. I sidst nævnte Henseende kan det bemærkes, al 
medens det tyske Toldforbunds Bruttoindtægter løb op til 1 Thlr. 
pro Individ af Befolkningen, vare de østrigske Toldindtægter under 
det halve,' trods dets Toldtarifs langt højere Satser. Derfor var 
det Østrig om at gøre at drages ind i Toldforeningen, der havde 
haft saa fortrinlige fiskale og økonomiske Virkninger, men først 
og sidst var naturligvis Øjemedet dermed enten at sprænge For- 
bundet eller at neutralisere Preussens Hegemoni. Østrigs Ind- 
flydelse paa de sydtyske Stater var saa stor, at Preussen begyndte 
at imødese Muligheden af Forbundets Sprængning. For da i det 
mindste at sikre sig mod en fuld Tilbagevenden til det gamle 
Splittelsessystem , optog det med Kraft de i lange Tider snart 
førte, snart afbrudte Forhandlinger med Kongeriget Hannover, 
hvilken Stat jo adskilte Preussens to Halvdele. Det lykkedes da 
ogsaa nu at faa en Overenskomst i Stand. Men for at opnaa 
denne maatte Preussen bl. a. gaa ind paa en betydelig Nedsættelse 
af forskellige Finanssatser (Kaffe, The osv.) og paa, at Hannover 
skulde have en større Andel pr. Indbygger i de fælles Toldind- 
tægter end Preussen, resp. de øvrige Forbundsstater. Ihvor vel 
Overenskomsten saaledes fiskalt var uheldig for Preussen, ansaaes 
den almindeligvis i Tyskland for et fortrinligt politisk Skaktræk, 
der skilte Hannover og Østrig og fremmede Preussens politiske 
og økonomiske Magtstilling. Spørgsmaalet var nu, om de andre 
Forbundsstater vilde gaa ind paa Overenskomsten. I modsat Fald 
vilde Preussen træde ud — da det i første Række fastholdt Over- 
enskomsten med Hannover — og i saa Tilfælde var altsaa For- 
bundet sprængt. Under Trykket heraf, og efter at det var lykkedes 
Preussen at komme til Forstaaelse med Østrig om en Handels- 
traktat, hvorefter Vareindførslen mellem Østrig og Toldforeningen 
lettedes betydelig ved adskillige Toldnedsættelser og Frigivelser, 
besluttede de øvrige Forbundsstater at acceptere Betingelserne i 
den preussisk - hannoveranske Overenskomst — hvorved altsaa 
Hannover blev Medlem af Forbundet — , og samtidig godkendte 
de Handelstraktaten med Østrig. Men under Forhandlingerne var 
Toldforeningen adskillige Gange i Færd med at gaa i Stykker; 
kun Faren for Statsindtægternes Formindskelse, dernæst Regering- 
ernes og Befolkningernes Ængstelse for en Tilbagevenden af det 
gamle Kaos, der vilde have været ødelæggende navnlig for de 
mindre Staters Industri, hvis Afsætning da atter var bleven inde- 
spærret indenfor Smaastatsterritoriet , og endelig Østrigs Mangel 

paa Energi bevirkede, at Toldforbundet red Stormen af, og at 
Preussen sejrede. Forbundet fornyedes igen for 12 Aar. 

Inaugureret som Perioden 1854—66 var ved Striden mellem 
Ostrig og Preussen, prægede denne Strid ogsaa dens hele Forløb. 
Den naaede sit Højdepunkt, da den engelsk-franske Handelstraktat 
af 1860 gav Stødet til Afsluttelsen af liberale Handelstraktater 
over hele Europa. Preussen fulgte Fodsporet; det synes at have 
faaet en Slags Bemyndigelse af de andre Stater til at forhandle 
med Frankrig, men afsluttede i hvert Fald Sagen paa egen Haand 
og meddelte derefter Forbundet, at hvis Traktatbestemmelserne 
ikke vedtoges, vilde det udtræde ved Periodens Udløb (1866). 
Hvad der navnlig her vakte Vrede var mindre de stærke Told- 
nedsættelser, der krævedes — ti Forbundet var nu kommet ind 
paa en liberalistisk Toldlovgivning — end Bestemmelsen i 
Traktaten om, at Frankrig fremtidig skulde have alle de Told- 
indrømmelser som Preussen eller Forbundet tilstod »den mest be- 
gunstigede Nation«. Hermed var det jo en Gang for alle umulig- 
gjort for Østrig at træde ind i Forbundet — den »Begunstigelse« 
kunde det ikke faa forud for Frankrig. Østrig gjorde da al sin 
Indflydelse gældende for at formaa de andre Forbundsstater til 
ikke at gaa ind paa Traktatbestemmelserne, og da man i Forvejen 
var højlig forbitret paa Preussens Fremgangsmaade, var Forbundet 
paany ved at sprænges. Men Uenighed mellem Staterne, Følelsen 
af, at Preussen dog nu som hidtil var den, som bedst havde for- 
staaet Tysklands Tarv, i hvert Fald i økonomisk Henseende, 
medens Østrig i alle Henseender var svag, vankelmodig og raad- 
vild — og Ængstelse for, at det skulde blive til Alvor med For- 
bundets Opløsning, bragte atter Preussen Sejeren hjem. En ny 
modificeret Handelstraktat afsluttedes med Østrig (der som »mest 
begunstiget« Stat jo ogsaa nød godt af Toldnedsættelserne overfor 
Frankrig), Traktaten med Frankrig accepteredes, og Unionens 
Forlængelse paa 12 Aar vedtoges i 1865 paany. 

Betydningen af Toldforbundet viste sig paa en ejendommelig 
Maade ved Krigen i 66. Under denne, der i øvrigt for en væsentlig 
Del maa tilskrives det østrigske Forsøg paa at adskille Preussen 
og Toldforbundet og den derved fremkaldte stadige Gæring mellem 
de to Magter, vedblev Forbundet at virke selv imellem de krigs- 
førende Stater. Dette skete stiltiende og til alles Tilfredshed. — 
Efter Krigen oprettedes et Toldparlament, bestaaende af Med- 
lemmer, dels valgte af den nordtyske Rigsdag, dels valgte paa 

tilsvarende Maade af Staterne syd for Main; end videre oprettedes 
et Toldforbundsraad , bestaaende af Delegerede fra de forskellige 
tyske Forbundsstater. Men medens hver Stat paa de tidligere 
Generalkonferencer kun havde haft 1 Stemme, fik Staterne nu en 
kvalificeret Indflydelse. Preussen erholdt i Toldforbundsraadet 
17 Stemmer af 58, absolut Veto, Præsidiet m. m. Den gamle 
Form fra Told foreningen havde ogsaa forlængst overlevet sig, 
bureaukratisk, langsom og indviklet som den var. Saa længe 
den havde bestaaet, havde Preussen, navnlig i Begyndelsen, klogt 
og lovmæssigt, stillet sig lige med de øvrige Stater, men faktisk 
viste det sig i Aarenes Løb, at Preussen blev den dominerende 
Stat og forskellige Gange tvang sin Vilje igennem ved de andre 
Staters Frygt for Forbundets Sprængning. Med Aaret 1871 op- 
rettedes jo det tyske Kejserrige, der overflødiggjorde Toldunionen 
som saadan. 

Den tyske Toldforening har, efter de Oplysninger, der fore- 
ligge, hævet Tyskland til en økonomisk Højde, det aldrig havde 
naaet som en Samling af Stater og Fyrstendømmer, der i Steden for 
at samarbejde, modarbejdede hverandre paa alle Maader. Nu 
kunde Forbundet, repræsenterende 1835: 24 Million og 1865: 36 
Million Mennesker, fordre Indrømmelser af Betydning gjorte af de 
Lande, det afsluttede Traktater med, dets industridrivende havde 
en stor, sikret Afsætningskreds indadtil, dets handlende kunde 
forsende Varer fra den ene Ende af Riget til den anden uden 
Frygt for tusende Ophold og Gener. Toldforbundet var et Livs- 
spørgsmaal for Tyskland; uden dette tør det vel stærkt betvivles, 
om Tyskland den Dag i Dag var den vældige Kejserstat; ikke 
Skyggerepræsentationen i Frankfurt har været en Forløber for 
denne, men langt mere den store økonomiske Forening af tyske 
Stater og Nationer, som dannede Toldforbundet, og som jo til 
Slutning dog havde sin Oprindelse fra, at de tyske Folk, trods 
al Splittelse, følte sig som Tyskere tilhobe. Men som Preussen 
i Dag er Føreren i den tyske Kejserstat, saa var den ogsaa Ophavs- 
manden, Føreren, Bindeleddet i Toldforbundet. Uden Preussens 
Energi og Klogskab, uden dets Jærnvilje og Hensynsløshed, uden 
dets Magt var Forbundet ikke opstaaet, og havde det ikke redet 
de Storme af, der truede det. Og den, der i Detaljen beskæftiger 
sig med Toldforbundets Historie, kan umulig komme til andet 
Resultat, end at det maatte ende paa én af to Maader: enten 
sprængt, eller som en politisk Enhed. At de økonomiske og poli- 

tiske Forhold i det tyske Toldforbund vare slyngede uopløseligt 
ind i hverandre, bør man stedse huske, dels naar man vil forstaa 
dette Forbunds Historie — og hvad der fulgte efter — , dels naar man 
vil anvende den tyske Toldunion som Forbillede for eller til 
Sammenligning med andre Handels- eller Toldunioner 1 ). 

En Toldforening, hvor forskellige Stater have fælles Toldlove 
udadtil og have ophævet Toldgrænserne mellem hverandre ind- 
byrdes, er selvfølgelig af en mindre intim Karakter end det Fæl- 
lesskab, der bestaar imellem Stater, som udgøre en statsretslig 
Enhed, og der som saadanne have fælles Told- og Handelslov- 
givninger (den tyske Toldunion i Modsætning til den nordameri- 
kanske Union eller nu det tyske Kejserrige). En endnu langt 
løsere Forbindelse end Toldforeningens og paa Overgangen til det 
almindelige Handelstraktatsforhold staar Overenskomsten om en 
Mellemrigstoldlov, saaledes som den er kendt fra vore Nabolande 
Sverig og Norge. 

Den svensk - norske Mellemrigstoldlov traadte i Kraft den 
1. Juli 1874 (udstedt 29. Mai s. A.). I Følge Loven er der, foruden 
for de Artikler, der alt i Forvejen i Følge de almindelige og tid- 
ligere Love omsættes toldfrit imellem Landene, fastsat Toldfrihed 
for alle Varer af indenlandsk Tilvirkning (dog ikke for Fabrikata 
af Sukker, Tobak og Kaffe, heller ikke for Brændevin, Malt og 
Spillekort, og særlige Bestemmelser ere nu indførte for Klæder), 
medens Mellemrigsloven ikke gælder for de udenlandske Produkter. 
At denne Mellemrigslov er kommen i Stand, skyldes aabenbart 
kun, at Sverig og Norge ere to Nabolande, som, trods al Adskillelse 
i hele den indre Forfatning og Forvaltning, dog have fælles Konge, 
fælles Repræsentation udadtil (Gesandtskaber) o. lign., og der i 
Grunden staa i et langt nærmere indbyrdes Forhold end f. Eks. 
de tyske Stater gjorde i 30erne. Man maa derfor snarere undre 
sig over, at det har varet saa længe, inden en saadan Ordning 



') Til nøjere Kendskab til den tyske Toldunion henvises til følgende her 
benyttede Hovedværker: Til Forbundets Oprettelse og indre Historie 
Weber, Der deutsche Zollverein, Zweite Auflage, Leipzig 1871; til 
Oversigt over den oprindelige Toldtarif og over Forandringerne deri 
KrSckel, Das Preussisch-Deutsche Zolltarifsystem, med tilhørende Tabel- 
værk, Jena 1881. — Fortræffelige summariske Oplysninger findes i „Stati- 
stisches Jahrbuch fur das Deutsche Reich", navnlig Aargangen pro 188G. 
(Med Hensyn til Konsumtions- og Produktionsforhold i Forbundet, jfr. de 
hos Weber citerede Værker af Bienengråber, Måhrlen, m. fl.). 

tilvejebragtes, end over, at den ikke er gaaet videre. Dette skyldes 
sandsynligvis, at medens den politiske Forbindelse mellem de to 
Lande vel er Aarsag til Toldforbindelsen, saa er paa den anden 
Side den politiske Jalousi, navnlig Ængstelsen fra Norges Side for 
direkte eller indirekte at sluges eller stilles i Skygge af Sverig, 
Aarsagen til, at alle Fællesforetagender imellem de to Lande kun 
faar en vis reserveret Karakter. Og selve denne Mellemrigslov 
har, ved Siden af de Goder, den har medført, givet Anledning til 
mange Rivninger mellem Landene. Som Baggrund for den frem- 
kaldte Splid staar atter de politiske Forhold, der fra Midten af 
70erne til Midten af 80erne have været af en saadan Art, at det 
til Tider har set ud, som om selve Personalunionen mellem Sverig 
og Norge skulde sprænges eller dens Fortsættelse afgøres ved 
Magt — Forhold, der selvfølgelig ikke gøre det lettere at udjævne 
Uoverensstemmelser paa særlige Omraader — , men den direkte 
Aarsag til Rivningerne har dog ligget i de Svagheder, der klæbe 
ved selve Mellemrigslovens Affattelse. Naar det nemlig er bestemt, 
at Varer, der tilvirkes indenfor hvert af Landenes Grænser, passere 
toldfrit imellem Landene, men man samtidig har forskellig Told 
udadtil, saa ligger Fristelsen nær for det Land, der har den laveste 
Told, til at indforskrive Varer fra Udlandet, gøre dem til Genstand 
for en ringe Tilvirkning, derved gøre dem til »indenlandsket og 
saa indføre dem i det andet Land, hvis industridrivende altsaa 
nu maa konkurrere med Varer, der ere ringere beskattede end 
deres egne. Det er navnlig fra norsk Side, man synes at have 
benyttet den Trafik at farve ufarvet Garn, lakere ulakerede 
Sager o. lign. — hvilke Varer i ufarvet, ulakeret Tilstand have 
ringere Told i Norge end i Sverig — og da indføre dem til 
Sverig ; men paa Ulæmper af tilsvarende Art fra Sverigs Side findes 
ogsaa Eksempler. En anden Anledning til Klage hidrørte ogsaa 
fra selve Mellemrigsloven. For saa lidet som muligt at genere 
det frie Samkvem mellem Landene, bestemte Loven, at visse Smaa- 
partier af toldpligtige Varer kunde indføres af rejsende frit over 
Grænsen; dette misbrugtes imidlertid til at dele store Partier i 
Smaapartier, derefter forhandle de indførte Varer, og saaledes r 
omgaaende Loven, gøre sig en Forretning ud af, hvad der kun 
skulde være til de rejsendes og Grænseboernes Bekvemmelighed. 
— Efter mange Klager, Stridigheder og Forhandlinger, hvor det 
bl. a. fra forskellige Sider foresloges enten helt at ophæve eller 
helt at omarbejde Loven, er der ved den under 1. Juli d. A. ud- 

komne Tillægslov søgt raadet Bod paa de Ulæmper, der hidtil 
klæbede ved Loven. Med Hensyn til de her omtalte Punkter er 
det bestemt, at Varer af udenlandske, toldpligtige Stoffer vel skulle 
være toldfri, naar de undergaa Forarbejdelse i et af Landene, men 
denne Forarbejdelse maa ikke kun bestaa i Formaling osv. af 
Kornvarer, Rectificering (af Oljer), Kantning, Frynsning, Malning, 
Lakering, Broncering, Blegning, Farvning osv. Den de rejsende 
givne Tilladelse til at indføre Smaapartier af toldpligtige Varer 
over Grænsen er nøjere fastsat, og det er tilføjet, at Toldfriheden 
ikke gælder, naar Varerne indføres til Forhandling 1 ). Om man 
ved disse Bestemmelser har opnaaet Ro i Gemytterne med Hensyn 
til Mellemrigsloven, vil jo først Tiden kunne vise. Det vil vel dér 
som overalt være afhængigt af Fremtidens Forhold saa vel i økono- 
misk som i politisk Retning. 



Saaledes som vi overalt, hvor vi vende Blikket hen, finde 
nøje økonomiske Forbindelser imellem Landene bestemte ved de 
politiske Forhold, maa vi ligeledes gaa ud fra, at en nordisk Told- 
union ikke udelukkende kan baseres paa Grundlag af økonomiske 
Betragtninger og Overvejelser. Imellem de tre Lande findes intet 
Preussen, der kan lægge mere end Ord i Vægtskaalen, naar det 
gælder, der er heller ikke fælles Statsoverhoved, fælles Uden- 
rigspolitik eller lign., og skal et Forbund da dog kunne oprettes 
og vel at mærke ogsaa i Løbet af Tiderne føres igennem de 
mangfoldige Skær og Skærmydsler, som vi have set maa frem- 
komme overalt, hvor saa mange Interesser skulle tvinges under én 
Hat, da maa man gaa ud fra, at Nationernes Stammeslægtskab, 
Folkenes Naboskab, Sprogenes Ensartethed blive det Grundlag, ud 
fra hvilket der arbejdes, da maa det staa som et urokkeligt Ønske 
at faa en nordisk økonomisk Forbindelse overfor de vældige økono- 
miske og politiske Kolosser, som paa begge Sider begrænse de 
tre skandinaviske Lande. 

Derfor begyndte jeg mit Foredrag med at udtale, at fra 
dansk Side maa Tanken om en nordisk Toldunion, ganske uaf- 
hængig af de enkelte økonomiske Forhold, optages med Glæde, 



') Svensk Forfattnings - Samling, 1887, No. 31, og forskellige Bladartikler 
navnlig i „Stockholms Dagblad*. 



II. 

ti Realisationen heraf gør os større, og det trænge vi til. Men 
ogsaa i de to andre skandinaviske Lande skulde man tro, at en 
lignende Følelse maatte gøre sig gældende. Et var, da vi havde 
Hertugdømmerne; vi stod da med den ene Fod i Tyskland, vi 
havde en Lænke om Benet. Nu er det jo ikke mere saa; den 
Fordel skulde vi da i det mindste have af Ulykken, at vi ere friere 
i vore Bevægelser, og at vi ikke behøve at indvikle vore Venner i 
Ulykken. Sandt nok, indadtil har vor Situation hidtil ikke været 
tiltrækkende, men dels tør man maaske haabe, at det værste nu 
er overstaaet, dels er jo — hvis vi endelig vil have nogen Trøst — 
de indre Forhold i vore Nabolande heller ikke for Øjeblikket af 
den mest ideale Beskaffenhed. En Tid lang at faa noget større 
og noget mere at tænke paa vilde maaske være godt for os alle, 
bringe den livligere Cirkulation til Veje, der er Tegn paa Sundhed, 
ikke den Feberhede, der er Tegn paa Selvfortæring. Selve Stridig- 
hederne om de økonomiske Spørgsmaal mellem Sverig og Norge 
indeholder for saa vidt heller ikke noget afskrækkende for en tredje 
Deltager, som det er meget hyppigt, at en saadan »Tredjemand« 
danner et heldigt Udjævnings- og Bindeled, vanskeliggør en Spræng- 
ning. At tælle Deltagere i dusinvis som i den tyske Toldforening, 
er selvfølgelig ikke heldigt, men det maa paa Forhaand synes 
ganske formaalstjænligt, om Danmark — om ikke ved en Mellemrigs- 
lov saa i hvert Fald i en Union — blev »im Bund der Dritte«. 

Spørger man nu om, hvilken Stemning der i saa Henseende 
er i vore Nabolande, da maa jeg svare, at for de egentlig offi- 
cielle Kredses Vedkommende, véd jeg intet derom. I Norge har 
Sagen netop i disse Dage været under Diskussion, dels i den stats- 
økonomiske Forening dels i Haandværker- og Industriforeningen 
i Kristiania, og den er begge Steder, baade af Teoretikere og af 
Praktikere, modtaget med ikke ringe Sympati. 

Ogsaa i Sverig har Sagen i den seneste Tid, som De vil 
have set af Bladene, vakt endel Bevægelse, fremkaldt ved Diskus- 
sionen her nede fra, og det siges, at der er Kredse, hvor man 
endog omfatter den med megen Varme. Men jeg vil ikke skjule, at 
der er andre Tegn, der, om de end ikke ere direkte fjendtlige, 
dog ingenlunde ere opmuntrende. Den svenske Frihandelspresse 
har, enkelte indsendte Artikler undtagne, behandlet Sagen med 
nogen Kølighed og med stærk Betoning af dens næsten uover- 
vindelige Vanskeligheder, og den svenske Protektionistpresse har, 
saa vidt jeg véd, ikke skænket den et Ord. Der er i hvert Fald 

ikke Tvivl om, at hos Protektionisterne i Sverig skal Sagen fore- 
løbig ikke søge sine Venner. Ti ihvor vel man fortræffelig kan 
have en protektionistisk skandinavisk Toldunion — de to store be- 
slaaende Unioner, den nordamerikanske og den tyske, ere jo begge 
stærkt protektionistiske, — saa ere Protektionisterne, før Unionens 
Oprettelse, for ængstelige overfor alt, der smager af frie Luftninger 
og Udvidelse af Grænserne, til at de skulde ønske at have med 
Sagen at gøre. De svenske Protektionister have for Øje at lukke 
Portene i og ikke at lukke dem op, og i den nuværende Fase af 
den økonomiske Strid i Sverig ville de i hvert Fald vanskeligt 
paa dette Omraade være at faa i Tale. Paa den nationaløkono- 
miske Kongres i Malmø i 1881 var det da ogsaa væsentligst 
Frihandelsmændene, der bragte Sagen frem og slog et Slag for 
den; Protektionisterne saa knurrende til og havde aabenbart mere 
den svenske Protektionisme end de noget springske skandinaviske 
Unionstanker i Hovedet 1 ). 

Det var med dette for Øje, og saa tillige fordi Svenskerne 
overhovedet ikke gøre Indtryk af at kourtoisere os meget i Handels- 
forhold, at jeg for nogle Maaneder siden offentliggjorde en lille 
Undersøgelse i »Tilskuerenc, hvor jeg søgte at paavise, at vi dog 
ikke vare saa diminutive her hjemme, at vi behøvede at lade os 
byde alt af den svenske Protektionisme og Sverigs lidt lunefulde 
Behandling af os, eftersom vi vare Sverigs næstbedste Kunde, skilte 
det af med over l /s af dets Eksport og i de senere Aar havde 
overfløjet baade Tyskland og Frankrig som Importører af svenske 
Varer 8 ). Jeg oversaa ikke, at endel af disse Varer modtoge vi kun 
til videre Forsendelse — ihvor vel ingenlunde som direkte Transit- 
gods, — saaledes navnlig Hovedartiklen Smør, der gaar ind i de 
danske Grossisters Lagre og derfra, i Hob med det danske Smør, 
gaar dels til Forbrug i, dels til videre Forsendelse fra Danmark; 
ligeledes var jeg klar over, at af flere af de Varer, der udføres 



J ) Jfr. FOrhandlingar vid det fjerde skandinaviska nationalekonomiska MOtet 
i MalraO 1881. — Til de fra dansk Side paa Malmømødet fremkomne 
Udtalelser knytte sig ogsaa Udtalelserne paa det danske Handelsmøde i 
København 1885 og den af dette Møde, efter Forslag af Formanden, 
Etatsraad Tietgen, vedtagne Resolution om at opfordre den danske Rege- 
ring til at træde i Forhandling med den svensk -norske Regering an- 
gaaende Nedsættelse af en Fælleskommission til Overvejelse af Unions- 
spørgsmaalet. 

*) „Om Han dels venskab mellem Sverig og Danmark". Tilskueren 1887. 

fra Sverig til Danmark, indføres der samtidig betydelige Kvantiteter 
fra Danmark til Sverig, saa at Overskudsudførslen fra Sverig af 
saadanne Varer ikke blev særlig stor, og endelig indsaa jeg, at 
for nogle Artiklers Vedkommende var Sverigs Glæde ved Eksporten 
ikke ublandet, saaledes naar det sender os Raa- eller Halv- 
fabrikata, som vi sende tilbage i bearbejdet Tilstand, i Steden 
for, at det burde bearbejde dem selv; men alle disse Forhold og 
Forbehold udelukke ikke, at Handelen imellem de to Lande har 
taget et mægtigt Opsving, at vi paa adskillige Omraader ere blevne 
Sverigs største Forbruger, og at det danske Marked som Helhed 
— baade det Marked, der optager Tingene til direkte Konsum, 
det, der optager dem til videre Produktion, og det endelig, der 
optager dem til videre Forhandling, — er blevet aabnet for svenske 
Varer og svensk Import som ingensinde før. 

At gøre den største og nærmestliggende af de Stater, der 
er Spørgsmaal om at komme i Handelsunion med, opmærksom 
paa, hvilken Rolle man spiller for dens Handel og Industri, synes 
mig at være en tjænlig Entré for at faa Fart i Sagen. Jeg skal 
nu fortsætte Undersøgelserne og søge at fremdrage de Hoved- 
punkter, der ere af Betydning for Omsætningsforholdene mellem 
alle de tre Lande, indadtil og udadtil, fiskalt og økonomisk. 
Men idet jeg gør dette, vil det, i Følge Sagens Natur, nærmest 
blive en Oprulning af de Vanskeligheder, der ville være at over- 
vinde for at faa en Toldunion istandbragt. Muligt at disse 
Vanskeligheder ville stoppe os, i hvert Fald tror jeg, det er rettest 
at se dem under Øjne, ligesom vi ogsaa lettere ad denne indirekte 
end ad den direkte Vej ville faa Blik for, hvad Sagen i de for- 
skellige Henseender fornemmelig drejer sig om. 



Hvis der ingen Told var, behøvede man ikke at fordybe 
sig i Spørgsmaalet om en Toldunion. Der har været Tider i 
dette Aarhundredes Toldhistorie, hvor man kunde blive fristet til 
at tro, at Tolden for en stor Del havde udspillet sin Rolle, eller 
at den dog i hvert Fald fremtidig kun vilde optræde i sin op- 
rindelige Form som en Omsætningsskat til Fordel for Statskassen. 
Tiderne have imidlertid forandret sig, og Tolden optræder atter 
paa hele det europæiske Kontinent med det udtrykkelig udtalte 



III. 

Formaal at være en økonomisk Forholdsregel lil Fordel for Industri 
og Haandværk i de enkelte Lande. Finanstold og Industritold 
have paany taget hinanden under Armene og forøget Toldspørgs- 
raaalets Betydning. Her er ikke Stedet til at undersøge det for- 
standige eller uforstandige i selve dette Forhold, vi gaa ud paa 
det som givet og maa drøfte Spørgsmaalet om en nordisk Told- 
union med dette Faktum for Øje. Vi ville da først undersøge 
Toldintradernes finansielle Betydning i de tre nordiske Konge- 
riger 1 ). 

En Sammenligning imellem de tre nordiske Landes Stats- 
budgeter kan ikke ske direkte, fordi de som alle Budgeter ikke ere 
ensartet affattede. Vi véd jo, at vort eget Statsbudget kan tage sig 
højst forskelligt ud, efter hvor man posterer Kapitalindtægter og 
Kapitaludgifter, og efter hvad man henregner til disse, og Vanskelig- 
hederne stige ved at tage fremmede Budgeter ind i Sammen- 
ligningen. Det norske og det svenske Budget have, sammenlignede 
med det danske, særlig den Uoverensstemmelse, at paa hine Bud- 
geters Indtægtsside opføres hele Bruttoindtægten af Jærnbaner, 
Post- og Telegrafvæsen — og samtlige disses Udgifter paa Udgifts- 
siden, — medens paa det danske Budget kun Differencen opføres, 
saa at det faar et nominelt langt mindre Indtægtsbeløb end de to 
andre Budgeters. Spørger man om, hvilken Rolle en enkelt 
Statsindtægt spiller for Statskassen, ses det da let, at man her 
maa være varsom med sine Beregninger, ti regner man f. Eks. for 
Sverig, for Aaret 1885, Jærnbanernes fulde Bruttoindtægter med 
paa Indtægtssiden, faar man Statens Aarsindtægt lig 105 Million 
Kr. (hvoraf 20 Mill. Jærnbaneindtægt) , regner man derimod kun 
Differencen mellem Indtægt og Udgift, faar man 92 Million — og 
saaledes videre. 



l ) De i nærværende og i de følgende Afsnit meddelte statistiske Data ere 
samtlige uddragne direkte af de tre Landes officielle Handels-, Skibsfarts- 
og Finansstatistik (Sveriges officiela Statistik, Utrikes Handel og Sjofart. 
Danmarks Statistik, Kongerigets Vare-Indførsel og Udførsel, do. Konge- 
rigets Handelsflaade og Skibsfart. Norges officielle Statistik, Tabeller 
vedkommende Norges Handel, do. Tabeller vedkommende Norges Skibs- 
fart — alt for de her omhandlede Aar. End videre: Sveriges officiela Sta- 
tistik i Sammendrag, Stockholm 1887; Sammendrag af statistiske Oplys- 
ninger angaaende Kongeriget Danmark, København 1SS5; Statistisk Aarbog 
for Kongeriget Norge, Kristiania 18S6). Jfr. end videre de tre Rigers 
Toldlove, med Tilføjelser og Forandringer. 

Efter at have søgt at tilvejebringe en nogenlunde ensartet 
Norm for de tre Landes Budgetter, afpasset efter det danske, hvis 
Indtægtstal forekomme mig mest overensstemmende med de virke- 
lige Forhold (da altsaa de særlige, af Staten drevne Virksomheder, 
kun opføres med deres Overskud, resp. Underbalance), er jeg^ 
kommen til det Resultat, at i Sverig udgøre Toldindtægterne 
35 å 40 pCt., i Danmark 40 å 45 pCt. og i Norge 50 å 55 pCt. 
af de aarlige Statsindtægter. 

Hvad enten vi se hen til Sverig, hvor henved to Femtedele, 
eller til Norge, hvor over Halvdelen af Indtægterne udredes af 
Tolden — Danmark staar midt imellem — er Tolden altsaa en 
ganske overordentlig vigtig Indtægtskilde for Staten, i Norge den 
absolut dominerende. Det kunde da synes paa Forhaand af- 
skrækkende at røre ved en Indtægtspost af en saa umaadelig 
Betydning for det hele Statsmaskineri, og det er let at indse, at 
noget betydeligt Afbræk i denne Indtægtskilde vil ingen Regering 
lettelig gaa med til. Hvor stort det Tab er, der vilde tilføres 
Landenes Statskasser ved at give Afkald paa Toldindtægterne af 
Landenes gensidige Omsætning, søgtes belyst i en (utrykt) Oversigt, 
jeg udarbejdede i Aaret 1880 for den da nedsatte »Børskomité«. 
Dels ere imidlertid de da samlede Data forældede, dels gjorde 
Oversigten i sine Slutresultater ingen Forskel paa Varer, der kom 
fra Landene selv, og Varer, der kun transiterede fra det ene Land 
til det andet, hvad der jo i nærværende Sammenhæng er af 
væsentlig Betydning. Da en saadan Sondring ogsaa af andre 
Grunde frembyder en Del Interesse, skal jeg her tage Spørgsmaalet 
op paany, med denne Varegruppering som Grundlag. 

I Aaret 1885 udgjorde Toldindtægten (Indførselstold) for 
Sverig i alt 33,i Mill. Kr. (efter det svenske Handelstabelværk, hvor 
der mangler Oplysninger for enkelte Vareartikler i de forskellige 
Varegrupper, men hvis specificerede Opgivelser i det følgende maa 
benyttes, dog kun 31 1 /* Million), for Norge 17,8 Million, for Dan- 
mark 23,o Million. Af disse Beløb hidrører der imidlertid en 
meget betydelig Del fra Varegrupper, som indføres til de tre 
nordiske Lande fra Lande udenfor Skandinavien, og af hvilke 
Toldindtægterne derfor ville vedblive at gaa ind i Statskasserne, 
ganske uafhængigt af Unionen. Saaledes havde i Aaret 1885 
Sverig en Toldindtægt af: 

Kaffe, The og Kakao 4, 1 53,000 Kr. 

Sukker og Sirup 10,960,000 - 

Tobak 3,718,000 - 

Tropiske Kryderier 241,000 - 

Spirituosa og Vin 1 ) 1,760,000 - 

Olje 695,000 - 

Tilsammen . . . 21,527,000 Kr. 
To Tredjedele af Sverigs Toldindtægter falde altsaa udelukkende 
paa disse Varegrupper. 

Danmark havde i 1885 en Toldindtægt af: 

Kaffe, The og Kakao 1,758,000 Kr. 

Sukker, Mallas og Sirup . . 4,384,000 - 

Tobak 1,091,000 - 

Ris og Sago (fri i Sverig) 618,000 - 

Tropiske Krydderier 77,000 - 

Drikkevarer 1,178,000 - 

Oljer og Elain (Elain og raa Mineralolier fri i Sverig) . 1,609,000 - 

Salt (fri i Sverig) 382,000 - 

Stenkul (fri i Sverig og Norge) 1,013,000 - 

Tilsammen . . . 12,110,000 Kr. 
Over Halvdelen (53 pCt.) af Danmarks Toldindtægter falde altsaa 
paa disse Varegrupper. 

Norge havde i 1885 en Toldindtægt af: 

Kaffe og The 3,153,000 Kr. 

Sukker og Sirup 4,527,000 - 

Tobak 2,397,000 - 

Ris og Sago 314,000 - 

Andre Kolonialvarer 114,000 - 

Brændevin, Spiritus og Vin 808,000 - 

Paraffinolie, Petroleum 1,069,000 - 

Salt 279,000 - 

Tilsammen . . . 12,661,000 Kr. 

l ) Den svenske Toldstatistik indeholder kun et ufuldstændigt Beløb for 
Toldindtægten af Brændevin. Naar denne Vare er taget sammen med 
Vin under de tre Oversigter, er det fordi Omsætningen af Brændevin 
imellem de tre Lande er højst ubetydelig, og den aldeles overvejende 
Del af Indførslen omfatter fremmede Spiritusarter (Arrak, Rum o. s. v.) 
eller Brændevin, der igen udføres (navnlig fra Sverig) i forædlet 
Skikkelse (jfr. nedenfor om Brændevinsproduktionsafgiften). 

Hen ved tre Fjærdedele (71,i pCt.) af Norges Toldindtægter falde 
-altsaa paa disse Varegrupper. 

Man ser saaledes, at vi foreløbig saa at sige have udskilt 
mellem Halvdelen og Trefjærdedelen af Toldindtægterne fra direkte 
Paavirkning af Unionen. Hvad Vareomsætningen mellem Sverig 
og Norge angaar, da er den for de øvrige Varegruppers Ved- 
kommende for Størstedelen toldfri, saaledes at der her ingen 
Grund er til at beskæftige sig dermed. For Sverigs Vedkommende 
er der Indførslen fra Danmark af de øvrige Varegrupper tilbage. 
Næst efter Kolonialvarerne m. m. vare de største Indførselsgrupper 
til Sverig Manufakturvarer, indbefattet Garn og Traad, der gave 
0,193,000 Kr., og Huder og Skind, der gave 442,000 Kr. i Indtægt. 
Beregner man summarisk, efter Forholdet mellem Sverigs hele Ind- 
førsel af disse Varer og Indførslen fra Danmark af dem, den Del 
af Toldindtægten, der falder paa den danske Indførsel, faaes et 
Beløb af omtrent l 1 /s Million Kroner; hertil kommer Danmarks 
Andel i de 3 å 4 Millioner Kroners Indtægt, som endnu ere uom- 
talt af Sverigs Toldindtægter, disse beregnede efter den specificerede 
Opgørelse til 31 x /2 Million. Gaar man imidlertid saavel Manufak- 
turvaregruppen som de øvrige Grupper igennem, vil det findes, at 
en stor Del ogsaa af disse Varer kun ere Transitvarer (ligesom 
Kaffe, The o. s. v.), og at en Union saaledes langtfra vilde berøve 
Sverig hele den Del af Tolden paa dem, der nu hidrører fra 
Danmark. Der er derfor ingen Tvivl om, at Sverigs direkte Tab 
højst vil naa det Beløb, som Indførselstolden alene paa Manu- 
l'akturvarer og Huder og Skind fra Danmark ansloges til. 

For Danmarks Vedkommende ere, næst efter Kolonialvarer 
m. m., de tre Varegrupper, der i Aaret 1885 gave den største 
Indførselstold: Manufakturvarer (indbefattet Garn og Traad) med 
5,136,000 Kr., Metaller med 1,428,000 Kr. og Tømmer og Træ 
med 1,109,000 Kr. Lægges disse tre Beløb til de 12 Million for 
Kolonialvarer m. v., faaes ca. 20 Mill. Kroner, medens det samlede 
Toldbeløb var 23 Million, og de resterende 3 Millioner ere altsaa 
fordelte paa hele den øvrige Række af Toldpositioner med fra 
nogle faa Hundredetusend til nogle faa Tusend paa hver. Den 
Part som heraf kan falde paa Sverig og Norge, kan vi dog 
væsentligst se bort fra, fordi Indførslen fra Sverig og Norge uden- 
for de her specificerede Grupper fornemmelig falder paa toldfri 
Varegrupper, saa at Kvotadelen af de 3 Millioner i hvert Fald 
ikke kan spille nogen fiskal Rolle af Betydning. De tre Grupper 

Manufakturvarer, Metaller og Tømmer og Træ give ved en summarisk 
Forholdsberegning lig den for Sverig benyttede en Toldindtægt 
fra Sverig og Norge af noget over 900,000 Kr. Tages end videre 
Hensyn til Indførslen af samtlige andre, her ikke nævnte, Varer 
(deriblandt ogsaa Spirituosa), kan det direkte Tab, Toldunionen 
vilde bringe Danmark, anslaaes til ca. 1 Million Kroner, for 
Størstedelen hidrørende fra Tømmer- og Trætolden. 

Af betydende Varegrupper for den norske Statskasses Told- 
indtægter udover Kolonialvarer m. v. maa nævnes Kornvarer, der 
i 1885 gave 0,9 Million Kr., og Manufakturvarer, der gave 2,s Million. 
Føjes disse Beløb til de 12,7 Million for Kolonialvarerne, faaes 
15* Million, og da den hele Toldindtægt er 17,8 Million, falder der 
altsaa 2 Million paa samtlige resterende Toldpositioner. Efter en 
direkte Beregning af Toldindtægterne for Kornvarernes Ved- 
kommende og en tilsvarende Beregning til den for Sverig og 
Danmark foretagne for Manufakturvarernes Vedkommende, giver 
Indførslen af disse Vareartikler fra Danmark en Indtægt af i alt 
ca. 300,000 Kr. Tager man endnu paa den ene Side Hensyn til 
Danmarks Andel af Norges øvrige Toldindtægter, paa den anden 
Side til, at en Del af de fra Danmark til Norge indførte Manufak- 
turvarer ere Transitvarer, kan Tabet af Toldindtægter for den 
norske Statskasse ved en Union med Danmark i hvert Fald ikke 
anslaaes højere end til ca. Vs Million Kr. 

Af den o venstaaende Oversigt vil det fremgaa, at de direkte 
Indtægtsforraindskelser, som en nordisk Toldunion vilde medføre 
for Statskasserne i de tre Lande, ved at de gave Afkald paa 
Indførselstolden for den gensidige Vareindførsel af hverandres 
Produkter, kun vilde variere mellem henholdsvis l /s og lVs Million Kr. 
(Indtægtsformindskelsen vil dog for saa vidt blive større, som man 
under en Union vil benytte mere af hverandres Manufakturvarer 
og øvrige lignende Produkter, end man hidtil har gjort, og altsaa 
mindre af Udlandets, men dette vil atter medføre betydelige 
indirekte Fordele). Føjer man til de her meddelte Data, at flere 
af de Varer der er Tale om som de mestydende, staa paa Dags- 
ordenen til at blive toldfri (f. Eks. Tømmer fra Sverig til Dan- 
mark), og at der dog i hvert Fald vilde spares noget i Ud- 
gifterne til Toldeftersyn o. lign., saa er der altsaa paa dette 
Punkt ingen alvorlige fiskale Vanskeligheder at overvinde for at 
faa en Toldunion i Stand. 

Tilskueren. 1888. 3 

Langt mere indgribende bliver da imidlertid de næste 
Spørgsmaal: hvilke Toldsatser der skulle bringes til An- 
vendelse, og hvorledes Toldindtægterne skulle for- 
deles. Idet vi her fremdeles se Spørgsmaalet fra Statskassernes 
Side, bliver det atter de før nævnte Varer og Kolonialvarerne T 
der fornemmelig frembyde sig for vor Betragtning, fordi de fiskale 
Interesser her ere saa overvejende, og fordi man ved de øvrige 
Varegrupper vel kunde blive enig om de finansielle Synspunkter, 
naar man i øvrigt kunde enes om, hvad Industri og Handel m. m. 
i de forskellige Lande krævede for Toldsatser. Det behøver næppe 
at tilføjes, at ved fuldstændig fri Vareomsætning mellem Landene 
kan det naturligvis ikke nytte at gøre Toldsatserne lavere i det 
ene Land end i det andet, da Varerne saa simpelthen vilde strømme 
derhen, hvor Satserne vare lavest, og de høje Toldsatser saaledes 
ikke blive til nogen Nytte. — Til Belysning af Spørgsmaalet om 
Betydningen for Statskasserne af Toldsatsernes Forskellighed skal 
jeg anføre Indtægtsbeløb og Toldsatser for et Par af de største 
Finansartikler i de tre Riger. 

Toldsatserne ere for 



I Tolden for Danmark er Krigstoldforhøjelsen selvfølgelig 
medregnet. For Sukker har Norge kun én Sats, Sverig og Dan- 
mark tre, og for disse to Lande er da Satsen beregnet ved at 
dividere det hele Kvantum klarerede Sukker ind i de indkomne 
Toldbeløb. For Tobak har alle tre Lande flere Satser, men kun 
Indførslen af Blade og Stilke spiller nogen større fiskal Rolle, og 
herfor haves kun én Sats i hver af Landene. 

Toldindtægten af disse fire Artikler tilsammen udgjorde i 
1885 for Sverig, Danmark og Norge henholdsvis 17,739,000 Kr., 
6,932,000 Kr. og 9,761,000 Kr. Disse Beløb repræsentere altsaa 
baade for Norge og Sverig over Halvdelen af deres Toldindtægter, 
for Danmark ca. 30 pCt. Tænke vi os nu, at Toldsatserne for- 
andredes, dels efter norske Satser, de højeste, dels efter danske, 
de laveste, vilde man faa følgende Tal: 



Sverig 



Danmark 
0. 



Norge 
0. 

40 
160 

41 
125 



0. 



Kaffe, raa kg 26 

The, - 80 

Sukker, alle Arter ca. 27 

Tobaksblade og Tobaksstilke kg. ... 100 



ca. 25 

- 66 

- 20 

- 29 

Sverig, 


Danmark 






dansk Told. 


norsk Told. 


norsk Told. 


dansk Told. 




Kr. 


Kr. 


Kr. 


Kr. 


Kaffe 


3,863,000 


6,181,000 


2,354,000 


1,896,000 


The 


60,000 


145,000 


553,000 


49,000 




7,647,000 


15,676,000 


8,900,000 


2,054,000 


Tobaksbl. og Stilke 


999,000 


4,307,000 


4,231,000 


529,000 


Tilsammen . . 


12,569,000 


26,309,000 


16,038,000 


4,528,000 



Nuværende Told. . . 17,739,000 6,932,000 9,761,000 



Man lærer heraf, at dersom man i Danmark paa de her 
omhandlede fire Artikler benyttede norske Toldsatser, vilde Tolden 
stige til 2 å 3 Gange saa meget, som den nu er, forudsat natur- 
ligvis at Indførslen ikke forringedes. Men lige saa fortræffeligt 
dette ser ud for Danmark, lige saa sørgeligt vilde det se ud i 
Norge at anvende danske Toldsatser paa de ovenstaaende Varer, 
ti, under i øvrigt uforandrede Forhold, vilde Toldindtægterne af 
dem gaa ned til noget, under Halvdelen af deres nuværende Beløb; 
dersom altsaa Indførslen ikke forøgedes ved de lavere Toldsatser, 
vilde Norge ved denne Reduktion miste ca. l /s af samtlige sine 
Statsindtægter. For Sverigs Vedkommende endelig vilde An- 
tagelsen af de norske Toldsatser paa de fire Artikler give en 
Merindtægt af 47 pCt. (ca. 8V2 Million Kr.), Antagelsen af de 
danske Toldsatser en Nedgang af 30 pCt. (over 5 Million Kr.), 
begge Dele højst betydende Beløb for de svenske Statsfinanser. 

For at komme til Klarhed i Forholdet, have vi her sat 
Sagen paa Spidsen. I en Forhandling med praktiske Resultater 
for Øje, vilde man naturligvis snarere forsøge at gaa en Mellem- 
vej. Anvendelsen af de svenske Toldsatser vilde kun bringe en 
Nedgang for de fire Artikler i de norske Toldindtægter fra 9,8 til 
7,6 Million (i Stedet for til 4,5) og vilde kun bringe en Opgang af de 
danske Toldindtægter fra 6,9 til ll,i Million (i Stedet for til 16, ). 
Anvendte man det ligefremme Middeltal mellem danske og norske 
Satser, vilde Indtægtsforandringen for Hovedartiklen, Sukker, kun 
udgøre omtr. 50 pCt. og saaledes videre. 

Men der kommer et andet Moment til, foruden de alt nævnte. 
Ganske vist betegner man de her omhandlede Toldsatser særlig 
som Finanssatser, men de omfatte store Forbrugsartikler og faa 
derigennem en ikke ringe social Betydning. Manglen — eller 

3* 

Fordelen — ved Toldskatter er den Dobbelthed, at de baade skal 
afpasses efter fiskale og efter sociale eller industrielle Forhold. 
Hensynet til den nationale Industri er den anden Hovedside af 
Toldspørgsmaalet, men ogsaa Hensynet til Befolkningens Forbrug 
spiller en Rolle af ikke ringe Betydning. Ved de her nævnte fire 
Artikler vil der væsentligst kun for Sukkeret være at tage visse 
industrielle Hensyn paa Grund af Roesukkerindustrien, men 
Vanskelighederne her ere dog langt lettere at overvinde end ved 
Manufakturtolden o. lign. (ogsaa Hensyn til Tobaksdyrkningen 
kunde der dog blive Tale om, jfr. i øvrigt nedenfor om Produk- 
tionsafgifterne) ; derimod staa vi jo overfor nogle af Landenes største 
Forbrugsartikler, og man maa derfor spørge om, hvad Indvirkning 
de forandrede Toldsatser vilde have paa Forbruget. En kendelig 
Formindskelse af Toldsatserne vilde være en uhyre indgribende 
fiskal Reform for det paagældende Land — om end Formindskelsen 
en Del vilde modvirkes ved den sandsynlige Stigning at Forbruget — , 
en stor Forøgelse vilde for hele Befolkningen fordyre de Artikler, 
den har vænnet sig til som Livsfornødenheder, og hvis Benyttelse 
man oven i Købet maa ønske forøget. Man vil bekæmpe det enorme 
Spiritusforbrug bl. a. ved at gøre Adgangen til Kaffe og The 
billigere, skal man da samtidig paalægge disse Artikler en be- 
tydelig Skatteforhøjelse? De Lettelser, Staten til Gengæld kunde 
give ved Frigivelse af Tolden paa visse Raaprodukter og indu- 
strielle Hjælpestoffer , vilde dog kun højst indirekte komme 
Arbejderne til Gode; det sikre vilde være, (at deres direkte Livs- 
fornødenheder bleve fordyrede (ti om det end ikke er sagt, at en 
Toldformindskelse vil gøre Varerne i tilsvarende Grad billigere, vil 
sikkert en Toldforøgelse forhøje Priserne). Og endelig, faar Staten 
stærkt forøgede Indtægter, hvad skal den saa bruge dem til? Det 
er sandt nok, at der er mangfoldige Formaal, ogsaa til direkte 
Støtte for de ubemidlede, som Staten i vor Tid vil paatage sig, 
og som den skal bruge Penge til, men vil der være Mening i at 
puge disse Penge sammen, før Formaalene saa at sige skrige 
efter dem, er der saa ikke en Fristelse til, at de tilsidst blive be- 
nyttede til Formaal, som ingen har Glæde af, er der dog ikke en 
Grænse for Statens Ret og Ævne til at spille Forsyn? Det vil 
altsaa ses, at en Udjævning af Tolden paa disse Artikler ikke vil 
falde let og vil gribe ind i mange og vanskelige Spørgsmaal. 

Men lad os nu ogsaa gaa ud fra, at vi vel havde faaet 
denne Side af Sagen ordnet og havde faaet ensartede Toldsatser, 

hvordan skulde saa Indtægten af dem fordeles imellem 
Landene? Da Varerne jo kunne indføres ved enhver af Unionens 
Toldsteder, maa Indtægterne gaa i én Fælleskasse, og en For- 
deling derefter finde Sted. Paa hvilket Grundlag? 

Spørgsmaalet herom vilde være simpelt at løse, dersom 
Forbruget af de forskellige Varer var ens. Dette er imidlertid 
saare langt fra Tilfældet. Beregne vi for de fire ovenfor om- 
handlede Varegrupper, Kaffe, The, Sukker og Tobak, Forholdet 
imellem den gennemsnitlig aarlige Overskudsindførsel i Femaaret 
1881—85 og Landenes Befolkning, faaes følgende omtrentlige 
Resultater (for Norge ere Tallene de officielt beregnede For- 
brugstal) : 





Sverig, 


Danmark, 


Norge, 




kg- 


kg- 


kg- 


Kaffe . , 




3,6 


3,8 


The ... . 


. • 0,,5 


0,16 


0,18 


Sukker . . 


. . 9,o 


10,0 l ) 


5,8 


Tobak . . 


. • 0,8 


1,6 


0,9 



Det vil ses, at selv med lige store Toldsatser betegne disse Tal en 
to å tre Gange saa stor Indtægt af Sukker og Tobak pr. Individ for 
den danske Statskasse som for den norske og en, for alle Varer, 
større Indtægt pr. Individ i Danmark end i Sverig. Vilde man 
derfor lade alle Toldindtægterne, efter at de vare komne i den 
fælles Kasse, fordeles til de forskellige Stater efter deres Folketal, 
blev herved Danmark i høj Grad forfordelt, og paa nogle af dets 
vigtigste Finanstoldartikler vilde det kun faa henved Halvdelen af, 
hvad der tilkom det. En Fordeling af Indtægterne efter Folketal 
kan ske, dels hvor Forskellighederne ikke ere saa overordentlig 
store som her — allerbedst, naar Foreningen er indgaaet paa et 
saa tidligt Tidspunkt, at Statistiken endnu ikke kunde angive 
Forbrugets Størrelse — , dels hvor man vil gøre alt for at blive 
én Statsenhed, uanset Tabet for de enkelte Dele. Men hvor ingen 
af Delene er Tilfældet, er der næppe anden Vej at gaa end at 
lægge f. Eks. et Femaars Forbrug for hvert enkelt Land til Grund 
og da foretage en Revision efter Femaarets Forløb. Forbruget af 
de vigtigste Varer — og kun for disses Vedkommende bør vel en 
saadan Fremgangsmaade anvendes — vil kunne erfares, selv ved 



*) Indbefattet Roesukkerforbruget er det danske Sukkerforbrug = ca. 13 kg. 
pr. Individ. 

toldfri Omsætning imellem Landene, ti en Registrering, helst med 
en Registreringsafgift, vil dog blive nødvendig og praktisk (jfr. 
den statistiske Afgift i Tyskland), og det staaende Udvalg eller 
lign., der varetager Staternes Fællestarv, maa da foretage de for- 
nødne Opgørelser. Revisionens Nødvendighed skal jeg godtgøre 
ved følgende Eksempel. Forbruget af Sukker udgjorde i Norge 
pr. Individ 



Stigningen fra det første til det sidste Femaar er altsaa over 
50 pCt. I samme Tidsrum er Kaffeforbruget steget i Norge fra 
3,85 til 3,74 pr. Individ, medens Tobaksforbruget har været i Af- 
tagende o. s. fr. 

Skal Toldunionen imidlertid afsluttes helt og fuldt paa alle 
Omraader, maa de tre Lande jo ogsaa have ensartede Produk- 
tionsafgifter. Er Indførslen fra Land til Land fri, men Produk- 
tionsafgifterne forskellige, vil selvfølgelig Produktionen trække hen 
til det af Landene, hvor Afgifterne ere lavest og Produktet derfra 
strømme ind over de øvrige Forbundsstater, til Skade for disses 
Industri og Finanser. Principielt maa derfor Afgifterne være lige 
store (og svarende til Tolden). At opnaa dette for Afgiften paa 
Roesukkeret vilde maaske ikke være vanskeligere end at faa ens- 
artet Sukkertold; en lige Afgift paa Spillekort kunde man vel 
ogsaa enes om. Paa 01 har Sverig og Danmark endnu ingen 
Skat, medens Maltafgiften i 1885 indbragte Norge 2 l /s Million Kr. 
Men hvordan skal man naa ud over den forskellige Beskatning 
paa Spirituosa? I Norge er Afgiften paa Brændevinsproduktionen 
ca. 65 0. pr. Liter, i Sverig ca. 39, i Danmark ca. 12! At naa til 
en Udjævning af disse Satser vil ikke blot støde paa Vanskelig- 
hederne ved at forlige de indgribende finansielle Interesser, her 
staa paa Spil, men ogsaa berøre et Spørgsmaal af den største 
sociale Betydning. At tilvejebringe en ensartet Beskatning paa 
dette Omraade, maa vel næsten anses for uoverkommeligt. Man 
kunde vel tænke sig, at Landene antog en og samme Produk- 
tionsafgift og saa lagde Resten — det, de vilde have Brændevinen 
højere beskattet med — paa Salget i det enkelte Land, men 
allerede dette vilde være en vanskelig Reform og støde sammen 



1866—70 gennemsnitlig aarlig 3,45 kg. 



71—75 — - 4,40 - 

76-80 — — 4,9i - 

81 — 85 — — 5,3i 

raed de Salgsafgifter, der allerede findes, og som i Reglen gaa i 
Kommunernes Kasse. Det er ikke sandsynligt, man kom udenom 
Sagen uden ved at indføre en Udligningsafgift ved Indførslen fra 
Land til Land, svarende til Forskellen i Produktionsafgifterne. 
Socialt hænger dette Spørgsmaal for meget sammen med Stats- 
og Samfundsbestræbelser i bestemte Retninger, til at noget af 
Landene let skulde være tilbøjelig til at slaa af paa de Afgifter, 
de nu ere naaede til, og fiskalt fremgaar Sagens Vigtighed af, at 
Brændevinstilvirkningsafgiften i 1885 indbragte den danske Stats- 
kasse 2,6 Million Kr., den norske Statskasse 3Vé Million Kr., den 
svenske Statskasse 15 Million Kr.! 



I det foregaaende har jeg søgt at paavise hvilke fiskale 
Spørgsmaal, der navnlig paatrænge sig ved Drøftelsen af en Told- 
union, vi ere herved ogsaa komne ind paa flere sociale Forskel- 
ligheder i de tre Lande, men Hovedsagen bliver dog, hvad man 
maaske kunde kalde den mere civile Del af Sagen: hvordan vil 
en Toldunion paavirke Produktion og Omsætning i de tre Lande? 
At give et udtømmende og et positivt Svar paa dette Spørgsmaal, 
et Svar f. Eks. udtrykt i Tal, anser jeg nu for lige ud umuligt. Man 
kan ikke, selv med et nok saa stort statistisk Apparat til Hjælp, 
angive hvilken Forøgelse eller hvilken Indskrænkning i en Produktion, 
Toldtarifforandringer ville medføre, fordi der findes mangfoldige For- 
hold i saa Henseende, som man ikke kan beregne forud. Man kan 
saa meget vanskeligere gøre det, som man jo end ikke bagud kan 
faa noget paalideligt at vide om Følgerne af en Toldforandring. 
Har der endnu nogen kunnet paavise de nøjagtige Følger af Korn- 
toldens Indførelse i Tyskland og er Aarsagen hertil ikke den næsten 
uovervindelige Vanskelighed ved at isolere de Data, der skulle 
være bestemmende for Bedømmelsen, Vanskeligheden ved at faa 
at vide hvilke Virkningerne af Indførselsafgiften ere, hvilke af de 
daarlige Tider, af det skiftende Forbrug, af den udenlandske Kon- 
kurrence, af den vekslende Høst? Dette udelukker naturligvis 
ikke, at man, efter sin Opfattelse af ;de økonomiske Teorier og 
efter sin Bedømmelse af Samfundshusholdningens Historie, danner 
sig en Mening om, i hvilken Retning de økonomiske Foranstalt- 
ninger bør gaa, og naar først Retningen er fastslaaet, saa vidt 
muligt afpasser den konkrete Gennemførelse efter de konkrete 



IV. 

Forhold i Produktion og Omsætning. Men selv her maa man under 
Interessernes Krydsning altid være klar over, at man kommer til 
at ofre nogle for at fremme andre, og man maa ingen Illusion 
gøre sig om, at man netop altid skulde have foretrukket de 
rigtige, eller at man skulde kunne stille noget Horoskop i andet 
end i almindelige Udtryk. Undersøgelser af denne Art høre der- 
for altid til de vanskeligste for Landenes Regeringer og lovgivende 
Forsamlinger, og tænker man sig dem førte med tre forskellige 
Landes Interesser for Øje, bliver Arbejdet endnu langt mere 
kompliceret og til Dels endnu mere blindt. Hvad en Union angaar t 
er jeg tilbøjelig til at sige, at det er en Troessag. Tror man ikke 
paa, at de tre Lande og Samfund danne et heldigere økonomisk 
Hele end adskilte, saa skal man ikke begynde paa Sagen. Tror man 
paa det, skal man give sig i Lag med at faa de Vanskeligheder, 
der maatte være, udjævnede paa bedst mulig Maade, og i øvrigt 
stole paa, at naar Unionen først har bestaaet en Tid, da ville 
Forholdene have udliget sig selv, og at det dog er til denne Selv- 
virksomhed, man maa overlade det meste. At faa Sagens Enkelt- 
heder afvejede og prøvede anser jeg i hvert Fald for det offent- 
liges Arbejde, fordi det kræver Afhøring af hvert Fags sagkyndige; 
der maa foregaa et Samarbejde fra mange Sider, før den enkelte 
kan uddrage Resultaterne deraf. Én Ting er jo imidlertid givet 
rent praktisk, at da Unionens Forudsætning er ensartede Told- 
satser udadtil og Ophævelsen af Tolden indadtil, saa vil man i 
første Række spørge om, hvilken direkte Betydning — ogsaa udenfor 
den i forrige Afsnit omhandlede fiskale — en saadan Foranstalt- 
ning har. Dette skal jeg i det følgende søge at give et Bidrag 
til Belysning af. 

Forud for Spørgsmaalet om, hvad Virkning en vis Told- 
tarif vil have for de nordiske Riger, ligger det nær at undersøge t 
hvorledes Erhvervsvirksomheden er fordelt i de tre Lande. At 
give en Oversigt over Befolkningens Næringsveje, er der for saa 
vidt ogsaa en Del Materiale til Stede til, som man i alle tre 
Riger har udforlig Erhvervsstatistik , nogen Industri- og Produk- 
tionsstatistik , detaljeret Omsætningsstatistik med Udlandet, Skibs- 
fartsstatistik o. a. m. Men Materialet er til Dels meget uensartet, 
og en Angivelse f. Eks. af Befolkningens Fordeling efter Nærings- 
veje giver ingenlunde overalt nogen Forestilling om, hvilke Erhverv 
det er, der særlig karakterisere Landet eller adskille det fra de 
andre Lande. Saaledes er i alle tre Lande omkring Halvdelen (i 

Danmark lidt under, i Sverig lidt over Halvdelen) af Befolkningen 
knyttet til Landbruget, og dog spille Landbrugsprodukterne en yderst 
forskellig Rolle i de tre Landes Økonomi. Mere betegnende er 
det derimod, at Danmarks Erhvervsstatistik selvfølgelig ikke kender 
Gruppen »Bjærg- og Grubearbejderet, der spiller sin store Rolle i 
de andre Lande, fornemmelig Sverig, og at medens Søfart og 
Fiskeri i Danmark af en Befolkning paa 2 Million beskæftiger 
54,000 Mennesker (d. v. s. indbefattet Hustruer, Tyende o. s. v.) t 
og i Sverig af en Befolkning paa 4,7 Million 85,000 Mennesker, 
beskæftige de i Norge (dog indbefattet »Jagte) af en Befolkning 
paa 1,9 Million henved 190,000 Mennesker eller ca. Vio. 

Jeg meddeler nogle andre Data til Belysning af de tre 
Landes Forskellighed, Data, tagne fra forskellige Omraader — 
deriblandt dog ikke fra selve Produktionsstatistiken , fordi denne, 
navnlig i Danmark, er i høj Grad mangelfuld — , men som i øvrigt 
i al deres Eortfattethed synes mig karakteristiske. I Danmark er 
80 pCt. af Arealet indtaget til produktivt Brug, og heraf udgør 
Mark og Have 34 pCt., Enge og Græsgange 40,e pCt., Skove kun 
5,4 pCt. I Sverig og Norge er, fraregnet Græsgangsarealet, som 
ikke lader sig angive, henholdsvis 50 og 29 pCt. af Landet ind- 
taget til produktivt Areal, og deraf i Sverig 6,i pCt. til Mark og 
Have, 4,4 pCt. til Enge og 39,9 pCt. til Skove, og i Norge 2,i pCt 
til Mark og Have, 2,8 pCt. til Enge og 24,4 pCt. til Skov 1 ). Man 
glemme ikke her, at Danmarks hele Areal kun er 38 Million qkm. 
(696 geogr. □ M.), Sverigs 442 og Norges 323 Million qkm., saa 
at f. Eks. Sverigs Agerareal, uagtet det relativt set kun er godt 
Ve af Danmarks, dog absolut set er dobbelt saa stort. Men dels 
er jo ogsaa Befolkningen over dobbelt saa stor, dels og navnlig 
vil det lettelig indses, at det gør en overmaade betydelig Forskel, 
om Vs af Landet er dækket med Marker eller kun nogle faa 
Procent, og om omvendt 8 /5 af Landet er dækket med Skov eller 
kun 5 Procent. Den Forskellighed i Landenes Naturforhold, der 
er Aarsagen hertil, vil ogsaa være af indgribende Betydning for 
Befolkningens Ernærings- og Levevis. 

Denne Forskellighed faar ogsaa Udtryk paa følgende 
Maade: 



') Disse Tal efter Brachelli: Statislische Skizzen, Zweite Abtheilung. 
Leipzig 1887. 

De Varegrupper, som Danmark havde den betydeligste 
Overskudsindførsel af i 1885, vare Manufakturvarer (her og i det 
følgende indbefattet Garn og Traad) med 31,8 Million Kr., Metal- 
varer med 18,o Million, Kolonialvarer med 15,8 Million, Stenkul 
med 13,i Million og Tømmer og Træ (uforarbejdet) med 12,5 Million, 
i Alt 90,7 Million. Den absolute Indførsel af disse Varer (uden 
Fradrag af Udførsel) beløb sig til 105 Million Kr. eller 42 pCt. af 
den hele Indførsel (249 Million). De Varegrupper, af hvilke Over- 
skudsudførslen var størst, vare Fedevarer (Flæsk, Smør, Æg o. s. v.) 
med 35,s Million Kr. og levende Kreaturer med 33,e Million, til- 
sammen 68,9 Million. Den absolute Udførsel (uden Fradrag af 
Indførslen) af disse Varer udgjorde 87,7 Million Kr. eller noget 
over Halvdelen (5i pCt.) af den hele Udførsel (162 Mill. Kr). 

De Varegrupper, som Norge havde den betydeligste Overskuds- 
indførsel af i 1885, vare Korn og Korn varer med 30,8 Million Kr., 
Manukfakturvarer med 21,5 Million og Kolonialvarer med 13,e Million, 
tilsammen 65,4 Million. Den absolute Indførsel af disse Varer ud- 
gjorde 68,5 Million Kr. eller 47 pCt. af den hele Indførsel (146 Mill.Kr.). 
De Varegrupper, af hvilke Overskudsudførslen var størst, vare 
Tømmer og Træ med 32,« Million Kr. og Madvarer (fornemmelig 
Fisk) med 21,9 Million, tilsammen 54, i Million. Den absolute 
Udførsel af disse Varer udgjorde 69,8 Million (deraf Fisk alene 
29 Million) eller over (68,6 pCt.) af den hele Udførsel (102 Mill. Kr.). 

De Varegrupper endelig, som S ver i g havde den betydeligste 
Overskudsindførsel af i 1885, vare Manufaktur varer med 59 Mill. Kr., 
Kolonialvarer med 41, s Milion, Textilraastoffer (Bomuld, Uld etc.) 
med 20,i Million, Korn og Kornvarer med 18,8 Million og Stenkul 
med 16,i Million, tilsammen 154,8 Million. Den absolute Indførsel 
af disse Varegrupper udgjorde 188 Million eller noget over Halv- 
delen (55,8 pCt.) af den hele Indførsel (340 Mill. Kr.). De Vare- 
grupper, af hvilke Overskudsudførslen var størst, vare Tømmer og 
Træ med 91, i Million Kr., Metaller (raa og halvforarbejdere) med 
25,4 Million og Trævarer med 12,5 Million, tilsammen 129 Million. 
Den absolute Udførsel af disse Varer udgjorde 142 Million eller 
henved »/s (57, 7 pGt.) af den hele Udførsel (246 Mill. Kr.). 

Til disse Tal vedrørende Ind- og Udførsel skal endnu føjes 
følgende Oversigt over de tre Landes Handelsflaade d. 1ste Januar 



1886: 

Sejlskibe. Dampskibe. Tilsammen. 

Antal Drægtighed Antal Drægtighed Antal Drægtighed 

Reg. T. Reg. T. Reg. T. 

Danmark . 2,881 180,000 280 90,000 3,161 270,000 

Norge . . 7,154 1,449,000 510 114,000 7,664 1,563,000 

Sverig . . 3,090 407,000 878 110,000 3,968 517,000 



De meddelte Data om Handel og Skibsfart vise hen paa 
ikke lidet forskellige Forhold. Fælles for de tre Lande er en 
meget betydelig Overskudsindførsel af Manufakturvarer og af Kolo- 
nialvarer. De anførte Værdibeløb kan dog ikke benyttes til en 
Sammenligning imellem, hvad hvert enkelt Land forbruger pr. Individ 
af disse Varer, dertil ere dels Priserne selv, dels de statistiske 
Prisberegninger for forskellige i de tre Lande. For Kolonialvarerne 
kan i saa Henseende bedre henvises til den foran meddelte 
Tabel over de forbrugte Varemængder, af hvilken det fremgik, 
at Forbruget i Danmark helt igennem var større end i Sverig og 
i dette atter dels omtrent tilsvarende, dels, for Sukkers Ved- 
kommende, adskilligt større end Forbruget i Norge. For Manu- 
fakturvarernes Vedkommende hører de tre nordiske Lande, trods 
den stigende Textilindustri, endnu i høj Grad til den modtagende 
og ikke til den forsynende Del af Europa. Medens end videre alle 
Landene indføre meget betydelige Kvanta Kul, saa vise Tallene 
i øvrigt, at man i Sverig og Norge staar overfor Skovlande, i Dan- 
mark overfor et skovløst Land. Ser man hen til Danmarks Ind- 
førsel af Tømmer og Træ og dets Udførsel af Kreaturer og 
Fedevarer, peger dette hen paa, at Danmark er et Landbrugs- 
land, med moderne intensivt Landbrug. Det mangler Skove, 
og dets tidligere Korneksport er veget for en delvis Kornimport, 
samtidig med at dets Hovedudførselsartikel nu omfatter de sidste 
og mest intense Bearbejdelser af Landbrugsprodukter. Anderledes 
i Sverig og Norge. For Sverig er navnlig Tømmer- og Træ- 
eksporten enorm, den omfatter, sammen med Trævareeksporten, 
henved Halvdelen af Sverigs Udførsel og overfløjer endog i høj 
Grad den store svenske Eksportartikel: raa og halvforarbejdede 
Metaller. Ogsaa for Norge spiller Tømmer- og Træeksporten, som 
det var at vente, en meget betydelig Rolle, men ved Siden af 
Skovdriften møder her op som en anden Faktor af den største 
Betydning: Fiskeriet. Ser man hen til, at Fiskeeksporten næsten 
udgør Vs af den hele Eksport, og erfarer man samtidig, at den 

opsejlede Bruttofragt for norske Handelsskibe i udenlandsk Fart i 
den første Halvdel af 80erne gennemsnitlig aarlig udgjorde ca. 
98 Million Kr. (den svenske ca. 36 Million), da vil man faa Øje 
for Havets Betydning for Norge. Trods den store Rolle, Havet 
ogsaa spiller for de andre Lande og særlig for Danmark med den 
lange Kystlinje og de talrige Indskæringer, saa maa det siges, at 
det for Danmark er Ager og Eng, som fornemmelig giver det Guld, 
hvormed Udlandets Produkter indkøbes, for Sverig Bjærg og Skov, 
for Norge Skov og Hav. 

Lægger man de her meddelte Data til Grund for sine Over- 
vejelser og nøjes med almindelige Betragtninger over dem, skulde 
man synes, at alt her er afpasset til, at ingen væsentlige Differencer 
kunde komme Landene imellem ved Udarbejdelsen af en fælles 
Toldtarif. Det skulde synes, at naar vi se bort fra de fiskale 
Spørggmaal, vilde man med stor Lethed kunne komme over de 
andre. Ti har det ikke i mange Aar været en almindelig Regel, 
som baade Frihandelsmænd og Beskyttelsesmænd vare enige om, 
at det var utilbørligt at lægge Told paa Livsfornødenheder, uklogt 
at lægge paa Told paa Raastoffer og ufornødent at lægge Told 
paa Eksportartikler? Men gaar man de tre Landes Ind- og Ud- 
forselsartikler igennem, saa ses det jo, at de alle tre i første Række 
indføre Manufaktur- og Kolonialvarer, som de altsaa dels af indu- 
strielle, dels af fiskale Hensyn i Enighed kunne vedblive at beskatte, 
at dernæst Danmark fornemmelig indfører Raastofferne Tømmer, 
Træ og Raametaller, hvilke det er uklogt at beskatte, at Sverig 
og Norge fornemmelig udføre netop disse Varer, som det altsaa 
er ufornødent for dem at beskatte, og at endelig de øvrige større 
Ind- og Udførselsartikler ere Kornvarer (der indføres til Norge) 
samt Fisk og Fedevarer (der udføres henholdsvis fra Norge og fra 
Danmark), hvilke Varer det saaledes er dels utilbørligt, dels ufor- 
nødent at beskatte. Jeg kunde tænke mig, man vilde sige, at 
dette kun er en Leg med Ord. Det er det ikke, jeg anser denne 
Betragtning for en meget alvorlig Sandhed, og jeg tror, at hvis 
man vil tænke paa en Toldunion, saa er det en Lykke, at For- 
holdene ere, som jeg her har nævnt dem. Men jeg tror tillige, 
at det vil blive vanskeligt at faa alle Parter med paa denne 
Sandhed. Lettest vil det vistnok være at faa Danmark med, fordi 
her Raastofstolden efter samstemmende Mening fra alle Sider er i 
Færd med at falde, og fordi den nylig afgivne Betænkning fra 
Landhusholdningsselskabet viser, at ikke en Gang Landmændene 

her hjemme ville have Told paa Korn 1 ). Derimod har man allerede 
i Norge Korntold og længes efter Told paa Fedevarer og i Sverig 
kæmper man paa Livet for at faa Korntolden gennemført, og vil 
vel i hvert Fald nu faa indført en Rugtold. Dertil kommer, at 
ganske vist indføre alle Landene Manufakturvarer, men med 
højst forskellige Toldsatser, ti] Bistand for forskelligt udviklede 
Industrier. Endelig er en Toldtarif en Ting, hvor Leddene hænge 
sammen, og en Forskydning ét Sted medfører Forandringer paa 
mange andre Steder; kommer man derfor ti) Sagen i Praksis, vil 
der vise sig snesevis af større og mindre Differencer i de indu- 
strielle Toldsatser, i hvilke en Forandring vil fremkalde den 
heftigste Bevægelse fra mange forskellige Steder, fra opblomstrende 
eller maaske endnu mere fra hensygnende Industrier, hvor Enig- 
heden glipper, saa snart man kommer fra de almindelige Betragt- 
ninger til de konkrete Enkeltheder. Alligevel mener jeg vedblivende, 
at hvad enten man ser paa de tre Landes Forhold udadtil eller 
paa deres indbyrdes Forhold, hører en Overenskomst her ikke til 
de paa Forhaand vanskeligste Ting, fordi de overfor Udlandet 
have Grund til Toldpaalæg paa de samme og Toldfrihed paa de 
samme Varegrupper, og fordi de indbyrdes enten forsyne hverandre 
med Varer, der bør være toldfri, eller med Varer, til hvis Produk- 
tion Betingelserne ikke ere saa forskellige, at man vilde ødelægge 
hverandre ved indenfor Unionsomraadet at aabne en fri Konkur- 
rence derom. Her er med andre Ord ingen diametrale Modsæt- 
ninger, her er Tale om et mere eller mindre, og hvilken Beskat- 
ningsretning overfor Udlandet der end vinder Sejer, saa vil Hoved- 
resultaterne blive ens for alle tre Lande. 

I den nuværende Toldlovgivning i de tre Lande beror den, 
principielt set, største Forskellighed paa. at Norge, som alt anført, 
har Indførselstold paa Korn, og end videre paa, at Norge har Ud- 
førselstold (paa Fisk, Trælast og Ben). Uden med Sikkerhed at 
kunne sige det, anser jeg det dog ikke for rimeligt, at denne Ind- 
og Udførselstold har meget andet end fiskal Betydning. Udførsels- 
tolden er kun ringe og gav i alt i 1885 en Indtægt af noget over 
Vi Milion Kr., Indførselstolden udgør pr. 100 Kg. 22 0. for de 
fleste uformalede Kornvarer, V/i Kr. for Hvedemel og 50 0. for 
de fleste andre formalede Kornvarer (her som ved flere andre 



f ) Landbruget og Toldreformen. Udvalgsbetænkning til det kgl. Landhus- 
holdningsselskab. København 1887. 

Toldsatser med særlige Bestemmelser for de nordlige Landtold- 
steder), og den indbragte i 1885 i alt 913,000 Kr. At enhver 
Korntold paa en Maade altid maa virke beskyttende for et Lands 
Agerbrug, er selvfølgeligt, men hvor, som i Norge, Agerbruget for 
den aldeles overvejende Del er til egentligt Husbehov (Producentens 
eget Forbrug) og kun spiller en underordnet Rolle i Storhandlen, 
maa Tolden dog hovedsagelig betragtes fra et fiskalt Synspunkt, 
hvad der i en vis Henseende vil lette en Overenskomst om den. 
Med Hensyn til de øvrige Forskelligheder mellem de tre Landes 
Tarifer, er alt foran fremhævet Toldsatserne paa de vigtigste 
Kolonialvarer og Betydningen baade for Statskassen og for For- 
bruget af disse Satsers forskellige Højde. Det er ogsaa i Forbi- 
gaaende anført, at Artiklerne Ris, Sago og Salt ere fri i Sverig, 
men toldpligtige i Norge og Danmark, at Artiklen Stenkul er fri 
i Sverig og Norge men toldpligtig i Danmark. Da baade Ris, 
Sago og Salt ere overmaade vigtige Ernæringsmidler, og da Salt 
tillige samt Stenkul ere meget betydningsfulde Hjælpemidler for 
Produktionen, skulde det synes gørligt i alle Landene at faa Ar- 
tiklerne fri. Hvad samtlige egentlige Industripositioner angaar — 
Tarifernes store Gros — er det naturligvis ikke min Agt her at 
foretage en Opramsning af alle Satserne, saa meget mindre som 
navnlig de store Grupper ere inddelte i en stor Mængde spidsfindigt 
ordnede Undergrupper med højst kapriciøse Forskelligheder imellem 
Landene. Jeg griber derfor, for at give en Antydning af Tarif- 
ernes Retning, Positioner fra forskellige Industrigrene, af hvilke 
nogle have en vis Betydning for Landenes konkurrerende Industrier. 
Toldafgiften er saaledes henholdsvis for Norge, Sverig og 
Danmark pr. Kilogram: for ufarvet Uldgarn 13, 20 og 16 0., 
for farvet 20, 35 og 33 0.; for ufarvet Bomuldsgarn 7, 15 og 12 0., 
for farvet 20, 30 og 33 0.; for Silkevarer 230-250, 235-280 og 
300-800 0.; for beredte Skind og Huder, udenfor Pelsværk, 23-33, 
15 (Saalelæder)-47 og 33-50 0.; for Handsker 180, 180 og 300 0.; 
for Talglys 13, 7 og 13 0., for andre Lys 13, 12 og 25 0.; for 
Sæbe 3 (grøn Sæbe)-30, 10-28 (parfumeret) og 4-65 0. ; for Kar- 
dus- og Makulaturpapir 0, 2 og 2 0., for Skrivpapir etc. 13, 10 
og 11 0.; for Fajance o. lign., hvidt eller énfarvet, 7, 10 og 
13 0., for malet, forgyldt m. m. 7, 16 og 33 0.; for Porcellæn, 
hvidt eller énfarvet, 23, 24 og 33 0., for malet, forgyldt m. m. 
23, 47 og 66 0. — o. s. fr. Gennemgaaende synes Norge at have 

de laveste egentlig industrielle Toldsatser, derefter følger Sverig 
og saa Danmark. 

Nogen Afvejning i det enkelte af Forskellighedernes Betydning 
enten i de her nævnte eller i andre industrielle Toldsatser skal 
jeg, som ovenfor omtalt, ikke komme ind paa. Men en Udjævning 
af Toldsatserne overfor Udlandet synes, som før nævnt, at maatte 
kunne gennemføres, fordi der ingen indbyrdes stærkt stridende 
Interesser gøre sig gældende, hvad der ligeledes bevirker, at man, 
naar man overhovedet mener, en Union vilde være gavnlig for 
Landene, og man da ikke anser Arbejdsbetingelserne for altfor 
forskelligartede (jfr. nedenfor), formentlig ogsaa kunde ophæve den 
gensidige Told, uden at kompromittere nogen Hovednæring i noget 
af de tre Riger. — Findes der imidlertid noget Grundlag for en 
saadan Union at arbejde paa, er der allerede et Handelssamkvem 
af Betydning, som kan oparbejdes og føres videre, eller er de tre 
Landes gensidige Omsætning kun af saa liden Betydning, at der 
for Størstedelen skulde begyndes fra nyt af? Til Besvarelse heraf 
skal jeg meddele følgende Data om de tre nordiske Rigers ind- 
byrdes Vareomsætning i 1885 og i tidligere Aar. 



Danmarks, Norges og Sverigs samlede Vareomsætning med 
Udlandet (indbefattet deres gensidige Vareomsætning) udgjorde i 
Aaret 1885 i alt et Beløb af l l U Milliard Kr. (1245,s Million). Deraf 
beløb den indbyrdes Omsætning mellem Rigerne sig til 233,8 Mil- 
lion Kr. eller henved Vs. Vil man nu sammenligne Ind- og Ud- 
førselstallene for de tre Landes gensidige Omsætning, møder man 
den sædvanlige tekniske Vanskelighed, at Værdiangivelserne for 
Udførslen i det ene Lands Statistik genfindes — og efter Bereg- 
ningsmetodens Art maa genfindes — med langt større Beløb for 
Indførslen af de samme Varekvanta i det andet Lands Statistik. 
Henholder man sig imidlertid kun til de mindste Tal, d. v. s. tager 
de for hvert enkelt Larid angivne Udførselsværdier, faaes følgende 
Oversigt: 

Aar 1885. Million Kr. Million Kr. Million Kr. 

Sverigs Udførsel ialt 246,3 deraf til Danmark 30,9 til Norge 10,s 
Danmarks - - 162,s - - Sverig 23,5 - Norge 9,o 
Norges - - 101,9 - - Sverig 13,i - Danmark 4,3 



V. 

Over Ve af Sverigs og Norges og lige Vs af Danmarks Af- 
sætning til. Udlandet gaar saaledes til de to Nabolande. En Del af 
Udførslen til Nabolandene er imidlertid Transit , og en Del Genud- 
førsel. For noget nøjere at erfare, hvilke af de vigtigste Vare- 
grupper dette gælder, og for i det hele at komme Sagen noget 
nærmere paa Livet, skal jeg anføre nogle af de vigtigste Omsæt- 
ni ngsgenst and e mellem Rigerne (dog med Forbigaaelse af Omsæt- 
ningen mellem Sverig og Norge, hvor jo den gældende Mellemrigslov 
fremkalder særegne Forhold). 

Fra Sverig er der i 1885 udført til Danmark for l,i Mill. 
Kr. fersk Fisk, 1,2 Mill. Jærn og Staal, »/• Mill. Heste, 2,8 Mill. 
Hornkvæg, 1 Mill. Faar og Svin, 8,2 Mill. Smør, 1,8 Mill. umalet 
Havre, Vi Mill. Papir, Vi Mill. Sten, Vs Mill. Teglsten, 6 l /s Mill. 
Tømmer, Træ og Trævarer og 6,5 Mill. alle andre Varer. Af de 
her specificerede Varegrupper har der kun været en Genudførsel 
fra Danmark til Sverig af Betydning — - vel ca. */• — af Jærn og 
Staal (hvad enten dette er svenske Varer eller andensteds fra im- 
porterede), end videre af Papir (godt Halvdelen); for alle de andre 
Varer har Genudførslen kun lidet at sige. Kreatur- og Smør- 
eksporten til Danmark vilde dette jo vel kunne undvære til sit 
Forbrug, da disse Artikler ere de fornemste blandt Danmarks 
egne Eksportvarer, men de ere, som alt anført, dog ikke egentlige 
Transitvarer, idet de fra de danske Forhandlere dels gaa ind i 
Forbruget, dels gaa til videre Produktion (Fedning, Ompakning) 
og i øvrigt baade inden- og udenlands afsættes i ét med de danske 
Produkter. Hvad Tømmer, Træ og Trævarer angaar, opføres denne 
Varegruppe i den danske Indførselsstatistik med 15,9 Mill. Kr., hvoraf 
9,e Mill. for Indførslen fra Sverig, 1,7 Mill. fra Norge, og Resten 
(4,5 Mill.) fra Storbritannien og Irland, Tyskland, Rusland og 
Belgien. Paa disse ca. 16 Millioner er der en Genudførsel, der 
væsentligst bestaar i for ca. 3,s Mill. Snedker- og andet værdifuldt 
Træarbejde, og det forekommer mig af Interesse at anføre, at den 
svenske Statistik atter har opført for V* Mill. Kr. af denne sidste 
Slags Varer som indkomne fra Danmark til Sverig. Om de Mil- 
lioner, som Danmark køber Tømmer og Træ for udenfor Sverig 
og Norge, under gunstige Forhold kunde anvendes dér, skal jeg 
kun nævne som en Mulighed, ligesom ogsaa, at en forøget Af- 
sætning for vor Snedkerindustri da vel kunde tænkes. Man kunde 
maaske ogsaa i denne Sammenhæng nævne, at medens f. Eks., 
i Følge den danske Statistik, Indførslen af svenske Metalvarer er 

aflaget i 1885, i Forhold til hele Gennemsnittet i Femaaret 1881-85 
med 650,000 Kr., saa er den tyske Indførsel til Danmark af disse 
Varer netop steget med samme Beløb i samme Tidsrum. Men 
paa den anden Side kan det fremhæves, at af Papir var der en 
Overskudsudførsel fra Sverig til Danmark af for l U Million Er. 
(550000 Udførsel, 300000 Genudførsel), et Bejøb, der ikke er ringe, 
naar man ser hen til den rigelige danske Papirtold, og som ved 
Toldens Fjærnelse lover danske Papirforbrugere Nytten af en meget 
livlig Konkurrence med svensk Papir. 

Af de ca. 23 1 /* Million Kr., som Danmarks Udførsel til 
Sverig andrager, hidrører mindst 2 Mill. fra Kolonialvarer, 160000 Kr. 
fra Stenkul, Vs Mill. fra Majs — alle ubetingede Transitvarer. 
Transitudførslen fra Danmark er imidlertid utvivlsomt en Del større, 
men ikke til at opgøre, ti med Hensyn til Udførslen til hvert 
enkelt Land deler den danske Handelsstatistik ikke mellem udførte 
»fremmede Varer« og udførte »indenlandske Varer«, og den an- 
giver endog kun for de vigtigste Ind- og Udførselsartikler Omsæt- 
ningens Værdi mellem Danmark og hvert enkelt af de øvrige 
Lande. Det kan derfor ikke angives, hvor meget af Manufaktur- 
varer, Klæder, Galanterivarer, Glasvarer osv., der kun transitere 
Landet, ti om end Raaprodukterne til disse Varer for Størstedelen 
komme fra Udlandet, og om end en Del færdige Varer kun komme 
hertil for at udføres videre, saa er der paa den anden Side utvivl- 
somt en meget betydelig Del, der forarbejdes i Danmark og derfra 
udføres til Sverig. Alene af Manufakturvarer (indbefattet Garn og 
Traad) beløber den samlede Udførsel til Sverig sig til 2,7 Mill. Kr. 
eller UVspCt. af den hele Udførsel, og det vides jo i øvrigt ogsaa 
paa begge Sider af Sundet, at den opblomstrende danske Tekstil- 
industri har et ikke ringe Marked i Sverig. Af andre Industri- 
produkter, hvoraf Danmark synes at have en Del Afsætning til 
Sverig, kan fremhæves (med de svenske Indførselstal, da der her 
ikke foreligger danske Udførselstal) : Huder og Skind med SVsMill. Kr. 
(deraf alene Saalelæder 0,7 Million og andet beredt Skind udenfor 
Pelsværk 1 Million), nye Klæder med lVi Mill., Maskiner, Red- 
skaber og Værktøj med 1 Mill., Skotøj med Vs Mill. o. s. fr. End 
videre kan nævnes Bøger med V* Mill. og dernæst en Mængde 
andre Varegrupper, saasom Glas, Porcellæn, Galanterivarer, hvor 
den svenske Indførselsstatistik nævner et Indførselsbeløb af omkring 
ét eller et Par Hundredtusend (deriblandt f. Eks. det ovenomtalte 
Snedkerarbejde), og hvor Afsætningen til Sverig sikkert spiller en 

Tilskueren. 1888. 4 

Rolle af Betydning for den danske Industri. Endelig maa frem- 
hæves Landboprodukterne. En stor Del Fedevarer udføres fra 
Danmark til Sverig, men af disse Artikler (Flæsk, Kød osv.) er 
der ogsaa en betydelig — om end mindre — Udførsel fra Sverig 
til Danmark. Danmark har end videre en anselig Udførsel til 
Sverig af Frøsorter og af Have- og Grøntsager, overfor hvilke 
Sverig i øvrigt for nogle Aar siden har etableret en Indførselstold 
som første Produkt af den svenske Landboprotektionisme. Af ufor- 
malet Korn er der i 1885 eksporteret for 0,6 Mill. Kr. Rug og Byg, 
men en betydelig Genindførsel har fundet Sted; af uformalet Hvede 
er Udførslen for 1,8 Mill. Er., altsaa det samme Beløb, som er 
anført for Sverigs Udførsel til Danmark af Havre, af formalet Rug 
for 1 Mill. og endelig af formalet Hvede for 4 1 /* Mill. Kr. Som 
bekendt er Danmarks Hvedemelseksport til Sverig af stor Betyd- 
ning for den danske Mølleindustri og danner et væsentligt Led i 
det danske Landbrugs nyere Udvikling, hvis Kendemærke er An- 
vendelse af den industrielle Metode, nøje Forbindelse med den 
egentlige Industri, og Udførsel mindre af Raaproduktet end af det 
halvt- eller helforarbejdede Produkt, der kan gaa direkte ind i 
Konsumen. — - Af Danmarks Udførsel til Norge, i alt (efter den 
danske Udførselsstatistik) 9 Mill. Kr., hidrører noget over 100,000 Kr. 
fra Kolonialvarer og 0,6 Mill. fra Manufakturvarer. Den øvrige 
Udførsel bestaar væsentligst af Landboprodukter, saaledes Horn- 
kvæg, Svin og Grise 0,2 Mill., uformalede Kornvarer 2 1 /s Mill., for- 
malet Hvede 0,9, formalet Rug 0,i Mill., Flæsk, Skinker. Kød, 
Pølser, Fedt og Ister Vt Mill., Æg 150,000, Smør l,i Million. Af 
disse Varer er der kun en ringe Genudførsel fra Norge, der er et 
stærkt importerende Land saa vel af andre Fedevarer som navnlig 
af Smør. (I Aaret 1885 indførte Norge, i Følge den norske Ind- 
førselsstatistik, i alt for 4,s Mill. Kr. Kød og Flæsk og 4,9 Mill. Kr. 
Smør; paa den anden Side udførte det for ca. 2 Mill. Kr. Smør, 
fornemmelig Margarin). I den norske Oversigt over Indførslen fra 
Danmark opføres af Industriprodukter, foruden Manufakturvarer, 
bl. a. Handsker til et Beløb af 90,000 Kr., Metalarbejder 0,« Mill., 
fremdeles Bøger for henved 1 Million og adskillige mindre Artikler. 

Norges Udførsel til Danmark andrager, i Følge den norske 
Statistik, 4,7 Mill. Kr., som fornemmelig fordele sig paa Produkterne 
af de tre specifike norske Erhvervsgrene: Jagt, Fiskeri og Skov- 
hugst. Ti Udførslen omfatter Huder og Skind til et Beløb af 
0,7 Mill. Kr., Fisk af V/a Mill. (hvoraf 940,000 Kr. Sild), Fiske- 

guano 70,000 Kr M Trælast og Træmasse 1,2 Million. Af alle andre 
Vareartikler udførtes der saaledes i alt kun for halvanden Million 
Kroner. 

Til disse Data om Omsætningen imellem Landene i Aaret 
1885 skal jeg føje nogle kortfattede Angivelser om Bevægelsen 
i Omsætningen, maalt ved den Andel, Omsætningen imellem de 
paagældende Lande har udgjort af den hele Omsætning i de for- 
skellige Aar. En Tilbagegang har kun fundet Sted paa et enkelt 
Punkt, nemlig ved Danmarks Udførsel til Norge — i 1876-80 ca. 
7 1 /*, i 1881-85 ca. 6 l /*pCL af Danmarks samlede Udførsel, svarende 
til henholdvis 10,9 og 9,2 pCt. af Norges samlede Indførsel — \ 
hvilken Nedgang væsentlig skyldes den formindskede Udførsel af 
Korn varer fra Danmark til Norge, som en Følge af Danmarks 
forandrede Landbrugsdrift. Norges Udførsel til Danmark har i 
hele Decenniet svinget omkring 5 pCt. af dets samlede Udførsel. 

— Mellem Sverig og Norge har Omsætningen været i Stigning. 
Allerede paa den nationaløkonomiske Kongres i Malmø i 1881 
gjorde Præsident Wærn i sit Foredrag om de nordiske Rigers 
Samhandel opmærksom paa, til hvilken Grad Omsætningen imellem 
Sverig og Norge var vokset efter Mellemrigslovens Indførelse, og 
han paaviste dette i Enkelthederne. Det kan i Fortsættelse 
heraf nævnes, at medens Udførslen til Norge i 1881 udgjorde 
3,7 pCt. af Sverigs samlede Udførsel, udgjorde den i 1885: 4,2 pCt., 
og at denne Udførsel repræsenterede af Norges Indførsel : i 1876-80: 
8,4 pCi., i 1881-85: ll,o pCt., og i selve Aaret 1885: 11,8 pCt. 
Norges Udførsel til Sverig udgjorde af dets samlede Udførsel i 
1876-80: ll,spCL, i 1881-85: 12,opCt. og i Aaret 1885: 12, 8 pCt. 

— Hvad endelig Omsætningen mellem Sverig og Danmark angaar, 
udgjorde Udførslen fra Danmark til Sverig i Decenniet 1875-84: 
14,3 pCt. og i 1885: 14,5 pCt. af Danmarks samlede Udførsel. 
Sverigs Udførsel til Danmark, som jeg udførligt har omhandlet i 
min tidligere citerede Afhandling i »Tilskueren«, er i de sidste 
Decennier steget enormt: absolut set er den fra 1868 til 1885 
vokset fra 6,7 til 30,9 Million Kr. eller til mellem det fire- og fem- 
dobbelte; relativt set, som Del af Sverigs Udførsel, er den i det 
samme Tidsrum steget til det to å tredobbelte. Under Opsvinget 
i Sverigs Udførsel i Begyndelsen af 70erne udgjorde dets Eksport 
til Danmark (i Aarene 1871-73) 9,5 pCt. af dets hele Udførsel, i 
Begyndelsen af 80erne (1880-82) var Udførslen til Danmark steget 
til 9,7 pCt. og i 1883-85 til 13,o pCt. af Sverigs samlede Udførsel. 

Der kræves endnu nogle Tal om de tre nordiske Landes 
Skibsfart paa hverandres Havne. Hvad der her er af Interesse, 
ikke er at faa at vide, hvor mange Skibe der i alt ere afgaaede fra 
Norge til Danmark eller fra Danmark til Sverig, da heri jo ogsaa 
er indbefattet fremmede Skibes Trafik paa de nordiske Havne, og 
man saaledes kun vilde faa et andet Udtryk for en Del af den 
almindelige Vareomsætning. Hvad der er af Betydning at faa at 
vide er, hvor mange norske Skibe, der ere gaaede fra Norge til 
Danmark eller omvendt, hvor mange danske Skibe der ere gaaede 
fra Danmark til Sverig osv. — I den følgende lille Oversigt har 
' jeg da uddraget henholdsvis af hvert af de tre Landes Skibsfarts- 
statistik Landets samlede Trafik paa Udlandet under nationalt 
Flag og deraf atter Trafiken paa de to andre Lande. Tallene 
meddeles dog med alt fornødent Forbehold overfor de tre Landes 
Skibsfartsstatistik. 

Udgaaede Ind- og udgaaede 

Drægtighed Drægtighed 

Antal Reg. Tons Antal Reg. Tons 

Fra Sverig Til og fra Sverig 

13,085 1,648,410 27,341 3,301,450 

7,355 336,441 14,637 660,803 

1,323 81,237 3,848 152,785 
Fra Danmark Til og fra Danmark 

11,219 1,587,176 23,411 3,241,740 

5,416 561,513 10,595 1,063,768 

548 75,342 1,036 151,716 

Fra Norge Til og fra Norge 

6,408 1,524,003 12,795 3,030,773 

897 126,519 1,502 160,324 

945 70,604 2,104 177,941 

Af ovenstaaende Oversigt fremgaar det, at Tonnagen af 
norske Skibe, der gaar til eller kommer fra Danmark (178,000), 
kun lidet adskiller sig fra Tonnagen til eller fra Sverig (160,000), 
og ligeledes omtrent svarer til Tonnagen af danske Skibe til eller fra 
Norge (152,000) samt af svenske Skibe til eller fra Norge (153,000). 
Med andre Ord: Sverigs Skibsfart paa Norge, Norges paa Sverig, 
Danmarks paa Norge og Norges paa Danmark er omtrent lige stor. 
Derimod er Sverigs Skibsfart paa Danmark, maalt ved Tonnagen, 
over fire Gange saa stor som paa Norge og Danmarks Skibsfart 
paa Sverig syv Gange saa stor som dets Skibsfart paa Norge. 
Det er, som det fremgaar af den svenske Skibsfartsstatistik, her 
Øresundsfarten , der spiller den afgørende Rolle. Ligesom Vare- 



Aar 1885. 

Hele Udlandet 
^ Deraf Danmark 
Sklbe 1 Norge. . 



Svenske f 



Danske 
Skibe 



i Hele Udlandet 
< Deraf Sverig . 



Norge. 



f Hele Udlandet 
Norske \ Deraf Sverig . 
Sklbe l Danmark 



Indgaaede 

Drægtighed 
Antal Reg. Tons 

Til Sverig 
14,256 1,653,040 
7,282 324,362 
2,525 71,548 
Til Danmark 
12,192 1,654,564 
5,179 502,255 

488 76,374 

Til Norge 
6,387 1,506,770 

605 33,805 
1,159 107,337 

omsætningen mellem Danmark og Sverig er langt større end mellem 
Norge og de to andre Lande, saaledes gælder dette ogsaa Skibs- 
farten. Af Sverigs Tonnage til eller fra Udlandetjfalder 20 pCt. 
paa Danmark, 5 paa Norge, tilsammen 25, af Danmarks 33 pCt. 
paa Sverig, 5 paa Norge, tilsammen 38, af Norges 5 pCt. paa 
Sverig, 6 paa Danmark, tilsammen 11. Det fremgaar heraf, at 
for Norge har Skibsfarten paa de to andre Riger en langt mindre 
Betydning end for Sverig og navnlig for Danmark. Og det skal 
tilføjes — om end ikke strængt herhen hørende — , at medens de 
ovenstaaende Tal angive omtrent samme Tonnage (3 å 3 1 /* Million 
Reg.T.) for de tre Rigers Skibsfart paa Udlandet, saa er der her 
jo kun Tale om Farten mellem hvert af Landene og Udlandet, 
men ikke om Fragtfarten (Farten mellem fremmede Havne, for 
Norge i 1885 omfattende 12,788 Skibe med 5 l /» Million Reg. T.), 
hvad der vilde forøge Forskellen mellem Norge og de to andre 
Lande endnu mere. 

— Det vil fremgaa af den Oversigt, jeg i det foregaaende 
har givet over Handel og Skibsfart imellem de tre Lande, at der 
er et meget betydeligt Grundlag at arbejde videre paa, og at 
navnlig Danmark og Sverig staar i en stærk og stigende Vare- 
udveksling med hinanden og har en indbyrdes anselig Skibsfart. 
For Norges Vedkommende er Handelsforbindelsen, i hvert Fald 
til Danmark, af mindre Betydning, men under en Toldunion er 
jo ogsaa Foreningen mellem Sverig og Danmark det nye, Hoved- 
forholdet, eftersom der dog allerede gennem Mellemrigsloven er 
en stærk Tilnærmelse mellem Norge og Sverig, og Danmarks og 
Norges Forbindelse vilde da blive en naturlig og nyttig Konse- 
kvens 1 ). Det fremgaar end videre af den givne Udvikling, at de 



l ) Det maa dog bemærkes, at ved de Møder, der, som foran omtalt, 
for kort Tid siden ere holdte i Norge om denne Sag, havde man 
godt Haab om, at den norske Industri vilde vinde betydeligt ved at 
faa fri Vareindførsel til Danmark, og man lovede sig meget af Op- 
hævelsen af Tolden paa Varer som Ansjoser, Fyrstikker, Fajance, Papir 
o. s. v. (jfr. ogsaa den norske Toldkommissions Indstilling af 1881, 
Pag. LII). Ved Mødet i Haand værks- og Industriforeningen kom man 
ind paa endnu flere Detaljer, men det viste sig, som det var at forudse, 
at saadanne spredte Enkeltheder kun gave ringe Vejledning til Spørgs- 
maalet om Unionens Formaalstjænlighed, hvorfor man ogsaa her krævede 
Udarbejdelsen af en Enquéte om Spørgsmaalet. (En saadan er i øvrigt 
for saa vidt mindre nødvendig i Norge og Sverig end her hjemme, som 
man i disse Lande dels har den citerede norske Betænkning af 1881, 

tre Lande ikke i den Forstand trænge til hverandre, at det ene 
netop producerer til Overflod, hvad de andre skal bruge, og at de 
supplere hverandre saaledes, at de herved kan undvære andre 
Lande. Ti, som det allerede berørtes ved Spørgsmaalet om Told- 
satserne — da som en Fordel, medens det her unægtelig viser sig 
som en Mangel — , de indføre alle i første Række Manufakturvarer 
og Kolonialvarer, og af de Artikler ,* som produceres til Eksport i 
hvert af Landene, vil det være plat umuligt for de andre Lande 
at forbruge det hele Kvantum. Danmark kan ikke med sin bedste 
Vilje optage alt Sverigs Tømmer og Træ, Norge ikke alle Dan- 
marks Fedevarer o. s. v. Men man turde dog gennem de mere 
detaljerede Vareangivelser og de hertil knyttede Bemærkninger 
have faaet et Indtryk af, at de tre Lande under gunstigere For- 
hold end nu ogsaa kunne indtage langt mere af hverandres 
Hovedartikler, og at der af de andre Artikler allerede nu er en 
meget livlig Vareudveksling, hvor de opvoksende Industrier, trods 
de hæmmende Skranker, søge at finde nye Markeder i Nabo- 
landene og derigennem i Forening i stedse højere Grad forsyne 
Landene med, hvad Udlandet tidligere havde Monopol paa. 

dels den tilsvarende svenske Betænkning, „Tullkomiténs betånkande" af 
1882 — begge betydelige og højst interessante Enquéter om Næringsfor- 
holdene i de to Lande — dels endelig for begge Riger har og i de 
seneste Aar har haft Toldspørgsmaalene til udførlig Rigsdags- og anden 
offentlig Drøftelse). Den Modstand, man mest frygtede paa Kristiania- 
møderne, var fra Landbrugsprotektionisterne (Fedevareindførslen fra 
Danmark), og man mente i hvert Fald ikke foreløbig at kunne komme 
videre i Sagen end til Mellemrigslovens Udvidelse til Danmark (jfr. de 
meddelte summariske Diskussionsreferater i n. Morgenbladet for 29de Ok- 
tober og 18de November 1887; ved begge Møder holdtes et Indlednings- 
foredrag af Professor Munthe af Morgenstjerne, men dette foreligger endnu 
ikke i Trykken). 

Ogsaa for Sverigs Vedkommende foreligger der Udtalelser om Varer af 
forskellig Art, hvor en Toldunion vilde fremme Sverigs Omsætning med 
Danmark (deriblandt i Præsident Wærns Foredrag paa Mødet i Malmø), 
men de fremsatte Anker om høje Toldsatser paa denne eller hin Vare 
i det ene eller det andet af Landene forekomme mig i Grunden for saa vidt 
ikke at vedrøre Spørgsmaalet om en Toldunion, som de kun udtale, at 
det er behageligere for et Land at skulle betale ringe end høj Told ved 
Indførslen til et andet Land af sine Produkter, hvad der ikke oplyser 
noget om begge Landes Interesse i Sagen, og hvad der til syvende og 
sidst kunde udliges ved en Handelstraktat. Detaljerede Undersøgelser 
om det gensidige Interessespørgsmaal har man saa lidt i Sverig som i 
Norge ment at kunne paatage sig ad privat Vej. 

VI. 



Oprettelsen af en nordisk Toldunion vil aabenbart være 
ensbetydende med en skrap Konkurrence imellem de Nærings- 
drivende. At dette i Begyndelsen vil fremkalde nogen For- 
styrrelse, er ingen Tvivl underkastet. Hverken den danske eller 
svenske Industri — for nu at holde os til de to skarpest kon- 
kurrerende — staar paa saa stærke Fødder, at en gensidig 
Konkurrence ikke skulde blive meget følelig. De skandinaviske 
Industrier, der ere knyttede til særlige Naturforhold, kan der 
naturligvis ikke blive Tale om Konkurrence overfor, men saa snart 
vi komme ind paa en Bearbejdelse af Raastofferne, saa taber 
Spørgsmaalet om de naturlige Betingelser for en Del sin Be- 
tydning. Dette beror bl. a. paa, at medens de Elementarkræfter, 
der staa til Hjælp, tidligere spillede en saa stor Rolle i Industrien, 
erstattes de i vor Tid for en Del af Dampmaskinen, og et 
Land, der sætter ind i den industrielle Bevægelse med Energi og 
med Kapital, kan hurtigt naa op til en anselig Stilling. Det 
Forspring, Konkurrenten har, og som vel hyppigst netop vil 
skyldes hans Lands Naturkræfter, kan man selvfølgelig ikke tage 
fra ham, men i Tidernes Løb have dog betydningsfulde Industri- 
grene slaaede Rod i ny Jordbund og have vokset sig stærkere 
end i de Lande, hvor de hidtil havde hjemme. Sverig er som 
Helhed et langt ældre Industriland end Danmark, hvad der altid 
giver et betydeligt Forspring baade i Øvelse og i Kundskaber, 
men paa de Omraader, hvor der nærmest vil blive Tale om 
Konkurrence, er det et Spørgsmaal, om Danmark ikke er nok saa 
vidt fremme som Sverig, og overfor Sverigs heldigere Naturforhold 
har Danmark større Kapital, maaske større Kredit, og det er 
Europa nærmere. 

Et Moment af Betydning, naar Danmark skal konkurrere 
med sine Nabolande, er disses lavere Arbejdsløn. Dette er selv- 
følgelig en Fordel for den svensk-norske Industri, men det gaar 
ud over Landenes Arbejderbefolkning, og Spørgsmaalet er, om en 
Union da ikke ogsaa vilde trykke Arbejdslønnen ned hos os til 
det nordligere Niveau. Jeg tror imidlertid snarere, at den mod- 
satte Bevægelse vil finde Sted, dels fordi en Konkurrencekamp, 
der førtes her hjemme fra ved at trykke Arbejdslønnen ned, vilde 
faa Opinionen imod sig — og Opinionen, Samfundsmeningen 
har, som bekendt, i dette Forhold særdeles meget at sige — , dels 

fordi den lavere svenske Arbejdsløn hænger sammen med Landets 
større Fattigdom, der har affødt større Nøjsomhed hos de brede 
Lag og som Følge deraf ogsaa ringere Lønfordringer, men dette 
Forhold vil forandres, jo rigere Landets Udvikling bliver, og 
Arbejdslønnen vil derfor faa Tendenser i opadgaaende Retning 
ved Forbindelsen med den sydlige Nabo. Den danske Arbejdsløn 
vil snarest blive paa sit Stade i de Erhverv, hvor der kræves en 
noget større Faguddannelse, og hvor der findes en Tradition, 
medens Arbejdslønnen paa den anden Side i Sverig senest vil 
højne sig i Erhverv som Bjærg- og Skovdrift, hvor Paavirkningen 
fra Danmark ingen særlig Rolle kan spille. I de Erhverv, der 
ikke kunne henføres til nogen af disse to Grupper, vil den gen- 
sidige Paavirkning blive størst, men der har jo allerede uddannet 
sig en Slags dansk-svensk Arbejdsløn ved den store svenske Ind- 
vandring, der alle Dage har fundet Sted til Danmark, og som 
har været af ikke ringe Betydning for de danske Haandværks- 
og Industriforhold. Overfor den lavere Arbejdsløn i vore Nabo- 
lande staar i øvrigt ogsaa den ringere aarlige Arbejdstid og den 
kortere Arbejdsdag, som Naturen paabyder i adskillige Erhverv, 
jo nordligere vi komme. I hvert Fald ville Arbejderne, naar 
Unionen overhovedet bringer Fordele for Industri og Handel, nyde 
godt af den større Konfluks og den lettere Vareomsætning, ogsaa 
deres Fornødenheder ville blive billigere, og deres Arbejdsævne 
mere efterspurgt. For Arbejderne som for Arbejdsgiverne kan 
Unionen føre til Tab paa nogle Punkter, gennemgaaende vil den 
føre til Vinding. 

Naar jeg brugte det Udtryk, at Udviklingen vilde blive 
rigere, og at ogsaa Arbejderne vilde nyde godt af den lettere 
Vareomsætning, saa røres der jo her ved det Punkt, hvor Indu- 
strien skal søge sin Erstatning for de Tab, den udsætter sig for 
i de forenede Lande, for de nye Anstrængelser, der fordres. Man 
vil faa ikke Danmark og ikke Sverig, men de tre nordiske Lande 
til Indland, Vareomsætningen vil gaa uhindret fra Kap til 
Kongeaaen, svenske Varer ville gaa i Danmark, danske i Norge 
som jævnbyrdige, man vil faa større Tumleplads, kunne have 
større Oplag, arbejde med mindre Tryk paa sig. Derpaa beror 
Unionens Betydning for Industri og Landbrug, for Handel og 
Skibsfart: man vil kappes i Konkurrencen, men man vil ogsaa 
have noget at konkurrere om. Naar Landenes gensidige Omsæt- 
ning saa vel af indenlandske som af fremmede Varer, er saa be- 

tydelig og saa stigende sum vi foran have set paa de forskellige 
Omraader, hvad vil der da ikke komme for et Opsving i det hele, 
naar Portene blive slaaede op, og baade Producent og Mellem- 
handler se en Forening af Lande i Steden for det enkelte Land 
ligge aaben for deres Virksomhed! Det vil føles som en Ned- 
bryden af Toldgrænser mellem Provins og Provins, som en gensidig 
Erobring, en Udvidelse af Landeomraadet i Fred. Man vil vænne 
sig til hverandres Produkter som hjemlige og ikke som fremmede; 
det er en »Følelsessagt denne Vane, men intet bidrager saa stærkt 
til at fremme Køb og Salg af hverandres Varer, de skal ikke 
»indforskrives« , de haves, udbydes og købes som dagligdags Pro- 
dukter. — Og alle Klasser af Næringsdrivende er jo det store 
Publikum selv. Det er selv baade Købere og Sælgere, og naar 
det som Sælgere maa afhænde Varerne billigere end før, saa vil 
det ogsaa som Købere kunne erholde dem lettere, og det er det, 
der skal opnaaes ved Fremskridtet. 

Hvilken økonomisk Politik en Union vil adoptere overfor 
Udlandet, kan jo ikke siges paa Forhaand, nogen stærk protek- 
tionistisk er ikke sandsynlig, fordi Interesserne rimeligvis ville 
holde hinanden i Skak, men selv om det blev en Beskyttelses- 
politik, da var dette i hvert Fald at foretrække i det større Land 
fremfor i det mindre, fordi det er langt rigere i sig selv, har 
større Konkurrence, mere Afveksling indenfor sine Grænser, og 
fordi det derfor, naar Gærderne indenfor ere Qærnede, ikke vil 
føle de Ulæmper ved Hindringer ud ad til som det lille Land. 
Og er Spørgsmaalet om at afslutte Traktater eller vedtage Over- 
enskomster mellem Stat og Stat, eller drejer det sig om mellem 
Købmand og Købmand at faa de bedste Varer, de billigste Priser, 
da staar det Land, der kun har et Par Millioner Mennesker bag sig, 
saare langt tilbage for det, der tæller henved 9 Millioner. Sandt 
nok heller ikke et Land af denne Størrelse kan agere Stormagt, 
ja naa'r ikke Stormagten til Skulderen, men de skandinaviske 
Lande, hvis samlede Indkøb paa Udlandet allerede nu udgør 
henved en Fjærdedel af det tyske Kejserriges, og hvis Omsætning 
med Udlandet overgaar f. Eks. Kongeriget Spaniens, hvis samlede 
Dampskibsflaade er den femte i Rækken af Verdens Dampflaader, 
hvis samlede Sejlskibsflaade er Verdens næststørste, hvis Produk- 
tionsbetingelser ere rigt afvekslende og for en stor Del fortrinligt 
udnyttede, hvis Befolkninger ere frie, kraftige og intelligente, ville 
som Union betragtet blive en Magt af Rang i den økonomiske 
Verden. 

Medens Fordelene ved Unionen vise sig i store Træk, men 
kun hist og her paa viselige punktuelt, kun enkeltvis til haand- 
gribeligt at fremføre og at bevise — hvad der er saa saare 
naturligt, fordi ingen kan positivt godtgøre, at Næringsvejene 
ville udvikle sig paa den og den Maade, ingen kan beregne de 
Kombinationer, som enhver Virksomhed er underkastet, og vanske- 
ligt naa'r man videre end til historisk at paa vise, hvorledes det 
er gaaet andensteds, og statistisk at fremstille, hvilke Forhold og 
Forudsætninger der for Øjeblikket ere til Stede — medens Uni- 
onens Lyssider altsaa for dem, der ikke holde sig dem energisk 
for Øje, let fortone sig i det blaa, saa byde Vanskelighederne 
sig frem straks ved første Øjekast. 

Jeg har i nærværende Undersøgelse søgt at paavise de fiskale 
Vanskeligheder, der Skridt for Skridt stille sig os i Møde, men, som 
jeg har udtalt det i min tidligere Afhandling, de lade sig dog nogen- 
lunde beregne og maale, dem er der for saa vidt en Mulighed for at 
komme ud over. Men, som vi have set, gribe Finansspørgsmaalene 
ind i mangfoldige sociale Spørgsmaal, i Forbrugsforholdene, i Be- 
stræbelser og Ønsker paa dette Punkt, som kun med stor Vanskelighed 
ville kunne forliges. Dertil kommer den forskellige Toldlovgivning paa 
andre Omraader overfor fremmed og hjemlig Produktion, den Strid 
om disse Spørgsmaal, der netop i Øjeblikket overalt er oppe, saa de 
Næringsdrivendes Ængstelse, baade den berettigede og den urime- 
lige, dernæst Folkenes Jalousi, endelig Regeringernes og Repræsen- 
tationernes ringe Lyst til at resignere paa noget Punkt, en 
Resignation , der bl. a. maatte vise sig ved Spørgsmaalet om den 
fælles Forvaltning og om Maaden, paa hvilken mulige Forand- 
ringer i den vedtagne Tarif fremtidig skulde gennemføres. (Et 
Spørgsmaal af international Betydning bliver det, om Indgaaelsen 
af en Toldunion kan opholdes ved saadanne Handelstraktater, 
hvor de nordiske Lande have givet fremmede Lande Stillingen 
som »den mest begunstigede Nationt). 

Selvfølgelig — ere Vanskelighederne mange, kan man jo, 
for blot at opnaa noget, stille smaa Fordringer. Paa Mødet i 
Malmø fremførte Prof. Falbe-Hansen forskellige Tilfælde, hvor 
Danmark endog i sine Skibsfarts- og Toldlove stiller Norge og 
Sverig ugunstigere end andre Lande, og omvendt Tilfælde, hvor 
den danske Skibsfart belastes med ganske urimelige Géner i sin 

Trafik paa Sverig og Norge (jfr. ogsaa Anm. til Afsnit V.). At faa alle 
saadanne Ulæmper, maaske mindre indgribende, men dog af Betyd- 
ning, afhjulpne, er naturligvis noget, der i hvert Fald kunde gøres. 

Eller vi kunde gaa det store Skridt videre at faa »Mellem- 
rigslovenc udvidet til alle tre Lande og søge at fremkalde frit 
Samkvem i det mindste for de Varers Vedkommende, der ere 
tilvirkede i de tre Lande selv; men jeg tror, oprigtig talt, at har 
der været store Vanskeligheder ved at forene dette med forskellige 
Toldsatser udadtil for Sverig og Norge, saa vil det blive endnu 
vanskeligere og give endnu mere Anledning til Kiv og Strid, 
naar Danmark kom med — det vilde blive næsten ugørligt her 
at sondre tilstrækkeligt nøje mellem »fremmedec og »egnet Fabri- 
kata. Og hertil kommer, at de Baand, der skal sammenknytte 
Nationerne og Interesserne, bør være saa stærke og indgribende, 
at det efter nogen Tids Forløb vil fremkalde større Ulykke at 
bryde dem end at beholde dem. Der maa være noget at slide 
i og slide paa; det var det, der, som vi have set, holdt den 
tyske Toldforening sammen under Kriserne; dét er det, der ogsaa 
skal hjælpe os til, naar den Samfølelse og Tro paa Handelsfor- 
bundet, der har bragt det i Stand, i kritiske og vanskelige Tider 
slaar om i Modsætninger og Tvivl, at være tvungne til at ride 
Stormen af i Fællesskab — for da bagefter at søge Forbundet 
end mere styrket under stedse nøjere Forening af fælles økono- 
miske og øvrige almene Fællesinteresser. Derfor er det Unionen, 
vi maa stræbe efter som Form for Fællesskabet. 

Men selv om man da skred til en Toldunion, var det jo 
ikke nødvendigt, at søge denne gennemført stift og doktrinært; 
der var Vanskeligheder, man kunde gaa uden om. Meget vilde 
allerede være vundet til Unionens Fremme ved at lade hvert 
Land beholde sine Produktionsafgifter og da fastsætte Udlignings- 
bidrag ved Grænsernes Overskridelse. Saaledes har endnu inden- 
for det tyske Rige Bayern, Wurttemberg og Baden deres egen 
Brændevins- og Ølbeskatning (for sidstnævnte Beskatnings Ved- 
kommende ogsaa Elsass-Lothringen), med deraf følgende Udlignings- 
afgifter m. m. Og man kunde, endnu uden at skade Unionen, 
udskille visse Kolonialvarer, der ligeledes kun maatte gaa fra 
Land til Land mod Afgifter, der udlignede Toldforskellighederne 
— saadanne Undtagelser ere af den største praktiske Betydning,, 
kunne gennemføres uden stort Besvær, saa meget mere som der 
dog maa være Ind- og Udførselskontrol , og ville føre ud over 

de værste fiskale Anstødsstene. Man kunde endelig ogsaa, som 
foran antydet, lade Produktions- og Toldafgifterne overalt være 
ens, men da paalægge Salgsafgifter (Konsumtionsskatter), som det 
jo stod i hvert enkelt Lands Haand at give den Højde, det vilde. 

— Hvad der skal overvindes for at gennemføre en Union t 
og hvad der positivt kan paa vises man vil vinde ved den, det 
maa imidlertid gøres til Genstand for store, vidtstrakte og om- 
hyggelige Forundersøgelser, Undersøgelser, der afveje alle fiskale 
Muligbeder, Undersøgelser, der, saa vidt gørligt, gennemgaa hver 
enkelt Næringsgrens Betingelser og Udsigter. Der maa arbejdes 
flittigt med mange Tal, spørges og raadføres med sagkyndige fra 
mange Sider, før man kan skabe Grundlaget for en Overenskomst 
mellem Landene. 

Men det maa staa klart, at vil man bort fra det smaa, maa 
man sætte ud over det smaalige. Om vi saa fyldte Øresund med 
Blæk og skrev det op i Tal og Betragtninger, om vi saa huggede 
grafiske Fremstillinger af Sagen ind paa begge Sider af Kølen, 
saa blev der ingen Toldunion af uden Vilje dertil. Ville de 
nordiske Nationer slutte sig saaledes sammen, at de danne et 
økonomisk Hele, og have de Mænd til at gennemføre det? — 
Kun, hvis man har Mod til at besvare disse Spørgsmaal med ja, 
tør man have Haab om Oprettelsen af en nordisk Toldunion. 



Marcus Rubin. 

Henrik Ibsen er ikke nogen helt ny Mand i Berlin: for 
ni Aar siden kappedes Kejserstadens Teatre om at opføre Sam- 
fundets Støtter og for seks Aar siden spillede Residenzteatret Et 
Dukkehjem. Men ingen af disse Forestillinger lykkedes det at sætte 
blivende Spor i den tyske Teaterhistorie. Det førstnævnte Stykke 
gik snart i glemme, og det sidste kom overhovedet ikke til sin 
Ret, da man af Hensyn til den den Gang herskende Smag havde 
ombyttet Stykkets oprindelige Udgang med en sentimental For- 
soningsscene, hvorved det hele fik Udseende af en rørende Familje- 
idyl. Til Digterens rette Forstaaelse bidrog i høj Grad Georg 
Brandes* glimrende Essay i Nord und Sud 1883, og da omtrent 
samtidigt hermed Baronesse von Borch, en tysk Dame, der med 
stor Interesse og Sympati forfølger den nordiske Literaturs Ud- 
vikling, udgav Gengangere i tysk Oversættelse, begyndte man 
efterhaanden at ane, hvor stor en Digteraand, man her havde 
for sig, og hvor lidet man hidtil havde forstaaet at vurdere dens 
Betydning. Jordbunden var saaledes allerede forberedt, da Otto 
Brahms Afhandling om Ibsen i Deutsche Rundschau 1886, som 
ud fra nye Synspunkter belyser Sammenhængen i Digterens hele 
Produktion, spredte hans Ry i de videste Kredse. Og da det nogen 
Tid efter rygtedes, at Hertugen af Meiningen til sine øvrige store 
Fortjænester af det tyske Teater ogsaa vilde føje den at bringe 
Gengangere til Opførelse: da modtoges denne Efterretning overalt 
i Berlin med Spænding og Deltagelse. 

Men Spændingen og Forventningen steg endnu højere, da 
man erfarede, at Residenzteatrets udmærket intelligente og ener- 
giske Direktør, Anton Anno, havde besluttet sig til at opføre det 

saa længselsfuldt imødesete Stykke ved en Formiddagsforestilling i 
Begyndelsen af det nye Aar. 

Søndagen den 9 Januar var udset til Opførelsen af Ibsens 
Værk, og med hver Dag, der gik, blev det berlinske Publikums 
Interesse og Utaalmodighed stærkere. I et Nu var Bogen saa fuld- 
stændig udsolgt, at der i Hast maatte forskrives 5000 nye Eksem- 
plarer fra Leipzig. Og da man endelig fik at vide, at Digteren 
selv agtede at overvære Opførelsen af sit Drama, traadte der 
straks en Komite af hans berlinske Beundrere sammen for at be- 
rede ham en festlig Modtagelse i Rigets Hovedstad. 

Omsider oprandt den længselsfuldt imødesete Dag. I den 
aarle Søndag Morgen fyldtes Residenzteatrets hyggelige Rum til 
den sidste Plads af et udvalgt og festlig stemt Publikum. Der 
blev en sælsom Stilhed, da Tæppet gik op for den skærende 
Scene mellem Regine og Snedker Engstrand, og med Undren 
saa man de efterfølgende Optrin mellem Pastor Manders, Fru 
Alving og Osvald. Men da derefter den store Opgørelse mellem 
Fru Alving og Manders begyndte, dette vidunderligste Forsøg paa 
at forvandle Fortælling til Handling, Berettet til Oplevet, som 
Dramaets Historie har at opvise: da var der ikke nogen af de 
tilstedeværende, der ikke reves med af den storslaaede Digt- 
nings betagende Magt, og da Tæppet faldt, brød et Bifald løs, 
hvis Lige Teatret aldrig havde fornummet og helmede ikke, før 
Digter og Fremstillere, Gang efter Gang, havde modtaget den 
stormende Hyldest. Ikke mindre stærkt syntes Optrinene i anden 
Akt mellem Engstrand og Manders og mellem Fru Alving, Regine 
og Osvald at gribe Publikum, men til Beundringen føjede der sig 
ligesom et angestfuldt Tryk, og først da Asylbranden kastede sit 
røde Flammeskær over Scenen, vaagnede man op af Fortryllelsen. 
Ligesom efter første Akt bragede Bifaldet igennem Salen og atter 
og atter maatte Digter og Fremstillere vise sig for aabent Tæppe. 
Men stærkest Virkning øvede, som venteligt var, Stykkets sidste 
Akt. Der var dødsstile i Salen under det store Optrin mellem 
Fru Alving og Osvald, og da Tæppet til Slutning langsomt sænk- 
ede sig for denne uforglemmelige Scene, i hvilken to Menneskeliv 
lægges øde under unævnelig Jammer og Gru: da varede det en 
Tid, inden Publikum ret kunde besinde sig paa, hvor det befandt 
sig, og det var, som hørte man, da det atter lysnede i Salen, et 
Befrielsens Suk fra det tætfyldte Hus. Men derpaa brød Bifaldet 
løs med fornyet Kraft, og Leveraab hilste Digteren, da han til 

Slutning, Gang efter Gang, maatte træde frem for at modtage 
Publikums jublende Tak. Saa blev det paa én Gang ganske tyst, 
og med ilsomme Fjed strømmede alle imod Udgangen, hvor Januar- 
dagens klare Frostluft forfriskende strømmede én i Møde. 

Men paa Hjemvejen gennem Verdensbyens Larm stege de 
fremfarne Tiders mest storladne Billeder op fra Sjælens Dyb og 
stillede sig Side om Side med den nordiske Digters Værk. Orests 
fredløse Flugt for Erinnyernes Hær, Lears vildsomme Flakken paa 
den natlige Hede, Margaretas Vanvidskvide paa Fængselets Straa 
fik atter Liv for Mindet ved Tanken paa Osvald Alvings haabløse 
Pine og angestfulde Død. Men her var tillige noget nyt og uvant 
kommet til. Aischylos, Shakespeare og Goethe mildne det frem- 
stilledes Rædsel, idet de skildre en fjærn Fortids Livskamp og 
Kval; Ibsen skærper Virkningen og øger Smerten, idet han uden 
Skaansel drager Sløret bort fra vor egen Tidsalders Brøde og Brøst. 

Lidt efter lidt lagde det Sindsoprør, det sete havde vakt, 
sig saa vidt, at man kunde gøre sig klart, i hvor stor Taknemme- 
lighedsgæld man stod til de Kunstnere, hvis Flid og Snille havde 
baaret Værket frem. Af alle de fremstillende stod utvivlsomt Hr. 
Reicher som Pastor Manders øverst. Denne udmærkede Skuespiller 
havde ganske rigtig set, at Nøglen til Forstaaelsen af Manders' 
Karakter ligger i Fru Alvings Replik: »Jeg siger, De er og blir 
et stort Barn, Manders ... Og jeg siger, jeg kunde ha' Lyst til at 
slaa begge Armene om Halsen paa Dem«. Herefter havde Hr. Reicher 
formet sin Rolle, idet han, uden at lægge Dølgsmaal paa Manders* 
præstelige Autoritetsfølelse og lidet udviklede Forstand, vidste at 
lade hans Karakters naive Elskværdighed træde saa stærkt i For- 
grunden, at man forstod, hvorledes en Kvinde som Helene Alving 
havde kunnet skænke ham sin Kærlighed. Fuldtud paa Højde 
med sin Opgave var ogsaa Fru Frohn som Helene Alving. Hendes 
janoniske Fremtræden passede ypperligt til Fru Alvings magtfulde 
Personlighed, og hendes skønne, let vibrerende Stemme formaaede 
med lige Mesterskab at hæve sig til den højeste Patos som at 
gengive Moderkærlighedens sagteste Hvisken. Regines katteagtige 
Indsmigren lige overfor Pastor Manders saa vel som hendes for- 
vorpne Frækhed lige overfor Fru Alving blev med yderste Virtuo- 
sitet fremstillet af Frøken Schule, og Hr. Wurzburg forstod med 
Forstand og Rutine at lade Engstrands smudsige Ondskab og 
sledske Hykleri smælte sammen med en vis Drikfældighedens Pa- 
tos til et saare virkningsfuldt Helhedsbillede. Derimod fandt Hr. 

Wallner som Osvald ikke straks det rette Tonefald, men hans 
Fremstilling hævede sig fra Akt til Akt og naaede i Slutningsscenen 
op i Højde med Digterens Intentioner. 

Ligesom man paa hele Fremstillingen kunde mærke, med 
hvor megen Alvor og Respekt de rollehavende havde opfattet 
deres Hverv, saaledes vidnede ogsaa Stykkets Iscenesættelse om 
Direktør Annos fine og sikre kunstneriske Smag. Fru Alvings 
Dagligstue bar med sine svære Møbler og dunkle Farver Præget 
af en egen tungsindig Hygge, og gennem Vinduet i Baggrunden 
øjnede man det taageklædte Fjæld, som først ved Stykkets Slutning 
lysfarvedes af den opgaaende Sols Straaler. Ogsaa i det mindre 
var der sørget for Korrekthed i Udstyrelsen; saaledes kunde man 
gennem sin Kikkert paa det store Bord i Midten af Stuen øjne en 
hel Kollektion af nordiske Blade, Bøger og Tidskrifter, deriblandt 
ogsaa ved en lille Anakronisme flere Hæfter af Tilskueren, hvis 
gule Omslag Pastor Manders syntes at betragte med særlig Mis- 
tænksomhed. 

Baade om Opførelsen og Udstyrelsen udtalte Ibsen sin varme 
Anerkendelse. Han glædede sig saa vel over Troskaben i det store 
som over Nøjagtigheden i det sraaa og ytrede bl. a. spøgende sin 
Tilfredshed med, at Stueuret paa ethvert Tidspunkt af Stykket 
viste det rigtige Klokkeslet. Kun én lille Enkelthed var ikke efter 
Ibsens Sind. Ved Opførelsen havde man udeladt Fru Alvings 
karakteristiske Replik om, at da hun havde løst det første Sting, 
løb hele Syningen op, og da saa hun, at det var Maskinsøm alt- 
sammen. Paa Digterens Forespørgsel erklærede Direktør Anno, 
at denne Udeladelse var sket med velberaad Hu, da man nu havde 
Maskiner af saa fuldkommen Konstruktion, at Syningen umulig 
kunde løbe op af sig selv. Men denne Indvending vilde Ibsen 
ikke lade gælde. »De kan være sikker paat, sagde han med sit 
fine Smil, »at Fru Alving oppe paa Rosenvold har sin gammel- 
dags Symaskine endnuc 

To Dage efter Opførelsen af Gengangere samledes en stor 
og anselig Kreds af Ibsens Beundrere for at bringe Digteren sin 
Hyldest. Repræsentanter for Literaturen, Kunsten og Universitetet, 
Embedsstanden, Parlamentet, Teatrene og Pressen samledes i Hotel 
Kaiserhofs Festsal, hvor Deltagerne med deres Damer bænkedes 
omkring et mægtigt hesteskoformigt Bord, som naaede fra den 
ene Ende af Salen til den anden. Paa Indbydernes Vegne bød 
Dr. Julius Rodenberg, Udgiveren af Deutsche Rundschau, For- 

samlingen velkommen. I varme og særdeles velvalgte Ord mindede 
han om den storslaaede nordiske Gude- og Heltedigtning, som 
havde sin Rod i de for Nordboer og Tyskere fælles mytiske 
Forestillinger. I sit Væsen var hin Poesi inderlig beslægtet med 
den moderne skandinaviske Digtnings trodsige og sejerrige Hævden 
af den egne Personlighed: med dens ubøjelige Mod, Alvor og 
skaanselløse Strænghed. Som denne Poesis ypperste Høvding hilste 
Taleren i Festforsamlingens Navn Henrik Ibsen med en stormende 
modtagen Velkomstskaal. 

Den egentlige Festtale holdt derefter Dr. Otto Brahm. 
Han fejrede Ibsen, som den store Fører paa det moderne Dramas 
Omraade, som den uforlignelige Stifinder, der modig gaar en 
vordende Kunst og nye poetiske Formaal i Møde. Han priste Digteren 
som den store Kunstner, der forener det tekniske Mesterskabs ' 
rige og modne Erfaring med en evig ung Digtersjæls friskeste Vove- 
mod. Og ikke mindst hyldede Taleren Ibsen som det moderne 
Dramas store Realist, der i ubetvingelig Sandhedstrang fremstiller 
Livet, saaledes som hans Øje har skuet det, i digterisk Kraft og 
og digterisk Fylde. »Da Lessing i vor Literaturs Grødetid« — 
saaledes sluttede Taleren — »kæmpede for det tyske Teaters Uaf- 
hængighed, da viste han Nationen bort fra det franske Forbillede, 
idet han stillede den Shakespeares stammebeslægtede Genius for 
Øje. Ogsaa vi have at kæmpe imod det franske Dramas fornyede 
Overvægt og vi rette derfor Blikket mod hin Digter af germanisk 
Rod, der skal være os en Hjælper og Befrier, et sandere For- 
billede«. 

Næppe vare de Hoch forstummede, som ledsagede denne 
Tale, da Henrik Ibsen selv rejste sig. I Ord, som ved deres 
usminkede Hjærtelighed gjorde et dybt Indtryk paa alle, bragte 
Digteren Forsamlingen sin Tak. Han mindedes med Glæde den 
Opmuntring og Sympati, han allerede ved tidligere Lejligheder 
havde fundet i Berlin. Men den Modtagelse, der denne Gang var 
bleven ham til Del, syntes ham fast som et Æventyr. Dog havde 
han trods eller netop paa Grund af denne Hjærtelighed Følelsen 
af at være en Gæst og en fremmed, ti Husets egne Børn — mente 
han — pleje ikke at blive hædrede paa saa festlig Vis. Men det 
var hans Ønske, at den Tid maatte komme, da han ikke mere 
vilde være som en fremmed i det store, germanske Hus. For 
den Hyldest, der var bleven ham beredt, takkede Ibsen med den 

Tilskuet en. 1888 5 




66 



Henrik Ibsen i Berlin. 



Forsikring, at de Indtryk, han havde samlet, ikke skulde gaa spor- 
løst hen. Han vilde aldrig glemme sin Festaften i Berlin. 

Medens Ibsen talte, vare næsten alle Deltagere i Festen 
staaede op fra deres Pladser og havde samlet sig om Digteren i 
lyttende Kreds. Og da han havde endt, gav den tætte Skare 
ham hans Tak tilbage i hundredefoldigt, jublende Ekko. 

Efter at endnu Dr. Paul Schlenther havde talt for Direktør 
Anno og hans Kunstnerfolk, og Redaktør Dernburg for Damerne 
med særligt Henblik paa Ibsens fraværende Hustru, hævedes Taflet 
og Deltagerne spredte sig i de tilstødende Rum. Ogsaa her 
var Æresgæsten naturligvis Midtpunktet for Opmærksomheden, og 
det er let at forstaa, at saa mange som muligt af de tilstede- 
værende søgte at faa ham i Tale. Men dette var i Begyndelsen 
forbundet med ikke ringe Vanskeligheder. Festens Damer havde 
nemlig omkring Digteren opført en formelig Ringmur, som det 
var saare vanskeligt for den profane Herreverden at gennembryde. 
Utalte ere de Vifter og Stambøger, som Digteren maatte pryde 
med sit Navnetræk, og naar det i et Øjeblik saa ud til, at Rækken 
var sluttet, voksede der pludselig som ved Trolddom nye Beundrer- 
inder frem af Gulvet. Endelig lykkedes det et af Komiteens Med- 
lemmer at bane sig Vej til den fejrede og at forestille ham, at 
ogsaa Festens mandlige Deltagere ønskede at nyde godt af hans 
Nærværelse. Da skrev Ibsen paa den sidste Vifte: »Am letzten 
Abend meines Berliner Marchens. Henrik Ibsen« og lod sig føre bort 
trods Bønner og bedende Blikke. Endnu et Par Timer blev man 
sammen i utvungen Underholdning, og allerede tænkte Digteren 
paa at bryde op, da til Slutning endnu en ganske uventet Kunst- 
nydelse blev Forsamlingen til Del. Josef Kainz, uden Sammen- 
ligning Tysklands første sceniske Kunstner og den, der bedst af 
alle vilde være i Stand til at spille Osvald i Gengangere, foredrog 
med den mest indtrængende Forstaaelse og den mest fuldendte, 
fra al traditionel Patos og Deklamation frie Kunst, en Række af 
Ibsens mest karakteristiske Digte, blandt hvilke navnlig det gribende 
Drømmebillede Brændte Skibe tog alle Tilhørere fangne. Derpaa 
trak Henrik Ibsen sig tilbage og Festen i Kaiserhof var til Ende. 
Næppe vil nogen af Deltagerne glemme hin paa Indtryk rige Aften, 
og vi tør tro, at ogsaa Digteren vil beholde den i varigt Minde. »Mit 
Besøg i Berlin og alt, hvad dermed staar i Forbindelse« — skrev 
han kort efter sin Hjemkomst til et af Komiteens Medlemmer — 
»betragter jeg som en sand og stor Lykke for mig. Det har 




Henrik Ibsen i Berlin. 



67 



virket vidunderlig forfriskende og foryngende paa mit Sind og vil 
ogsaa ganske sikkert afsætte sine Mærker i min fremtidige Digtning«. 

Da Festen i Kaiserhof holdtes, tænkte endnu ingen paa den 
Mulighed, at endnu et Ibsensk Stykke vilde komme til Opførelse i 
Sæsonens Løb. Men midt i Februar hørte man med ét, at Direktør 
Kurz indstuderede En Folkefjende paa Ostendteatret Havde Op- 
førelsen af Gengangere paa sin Vis været et Vovestykke, saa var 
Fremstillingen af En Folkefjende det ikke mindre, om end paa 
anden Maade. Ostendteatret er nemlig saa langt fjærnet fra den 
Del af Byen, hvor det literært dannede Publikum bor, at største 
Delen af de forvæntede Tilskuere vilde bruge omtrent en Times 
Droskekørsel for at naa derhen. Men Vovestykket lykkedes over 
al Forventning. Hr. Ranzenberg forstod med Energi og Intelligens 
at gengive den naive Sandhedsivrer, hvis Møje bliver saa ilde 
lønnet, og bragte navnlig i det store Folkemøde Digterens Inten- 
tioner til virkningsfuldt Udtryk. Og de øvrige medspillende stode 
ham trofast bi; navnlig kom baade den bureaukratiske Borgmester, 
den slunkne Aslaksen og den gesinnungstuchtige Billing fuldstændig 
til deres Ret. Stykket vakte hos det talrige Publikum stærkt og 
ganske udelt Bifald og blev, trods de ugunstige lokale Forhold — 
som Aslaksen vilde have sagt — spillet hver Aften to Uger i Træk, ja 
øvede endog ved sin Genoptagelse i den stærkeste Sommerhede, efter 
at det øvrige Repertoire var udspillet, paany sin Tiltrækningskraft 
paa det berlinske Publikum. Jeg lader det staa hen, om Dramaets 
hele vemodsfulde Dybsirtd blev ret forstaaet af Tilskuernes Flertal, 
men sikkert kastede Forestillingen i Ostendteatret et klarende Gen- 
skin over den store Begivenhed i Januar og bidrog hos mange til 
at stilne den Gæring, som Gengangere havde vakt. 

Medens Ostendteatret forberedte En Folkefjende til Opførelse, 
var Rosmersholm, Ibsens nyeste Værk, udkommen i tysk Over- 
sættelse. Det fandt straks en saa vid Udbredelse, at et nyt Oplag 
efter kort Tids Forløb blev nødvendigt, og med Længsel imødesaa 
alle Digterens Beundrere Stykkets Opførelse. Atter var det Direktør 
Anton Anno, der, saa snart hans øvrige Forpligtelser tillod det, 
ilede med at bringe Dramaet paa Scenen. Og ogsaa denne Gang 
blev Udfaldet en stor og glimrende Triumf. Hr. Reicher, Pastor 
Manders' geniale Fremstiller, spillede Rosmer uovertræffeligt og 
sikkert ganske i Ibsens Aand. Allerede den tungsindige Maske 
med det paa Sømandsvis tilstudsede Rundskæg ledede uvilkaarlig 
Tanken hen paa Rosmer Havmand og paa Møllefossens lokkende 

Gru. Og hermed harmonerede paa det skønneste de lang- 
somme, om den fordums gejstlige mindende Lader, det ludende 
Hoved, den tunge Gang og den tøvende Røst. Ikke mindre var 
Fru Frohn, som i Gengangere havde spillet Helene Alving, her 
som Rebekka West paa Højde med sin Opgave. Med behersket 
Lidenskab og ordknap Energi vidste hun at gengive de mørke 
Magters Kamp i hin i al sin Fordærvelse storslaaede Kvindesjæl, 
og hendes brynhildagtige Fremtoning lod én ved første Blik for- 
staa, at hun var den stærkeste paa Rosmersholm. En sjælden 
helstøbt Skikkelse var end videre Hr. v. Hoxar som Rektor Kroll. 
Ved sin stive Holdning, knagende Stemme og selvsikre Frem- 
træden mindede han paa ligefrem forbløffende Maade om en ikke 
ukendt norsk Skolemand, som han do& næppe nogensinde havde 
set. Ved Siden af disse Hovedrollernes Bærere kunde hverken 
Hr. Wurzburg som Ulrik Brendel eller Fru Wank som den gamle 
Husholderske gøre sig fuldtud gældende. Ingen af dem formaaede 
helt at individualisere sin Rolle: Ulrik Brendel manglede ganske 
det lurvet-lapsede, som Digteren har tilsigtet, og Mdm. Helseth 
henfaldt undertiden i en ganske u-ibsensk deklamerende Toneart. 
Dog føjede begge Rollerne sig, takket være Hr. Annos ypperlige 
Regie, ret harmonisk ind i Totalbilledet. Med fuldendt Mesterskab 
spillede derimod Hr. Bornemann, en hidtil lidet fremtrædende 
Skuespiller, Peter Mortensgaard. Den duvnakkede Agitators var- 
somme Talesæt, vidste han med den fineste Forstaaelse at gen- 
give, og med Kunstens diskreteste Midler forstod han at antyde 
hin dunkle Bygdepolitikers forborgne Magt. 

Ligesom Gengangere hensatte ogsaa Rosmersholm Tilskuerne 
i aandeløs Spænding og fremkaldte efter Slutningen af hver Akt 
et Bifald, der ikke tillod nogen afvigende Meningstilkendegivelse 
at komme til Orde. Instinktmæssig følte Publikum, at det her stod 
overfor et Værk, som vil leve og skattes, saa længe det dæmoniske, 
det, som ingen Forstand kan fatte, og ingen Tanke udtømme, har 
Magt til at kue Viljer og bøje Skæbner. Skøndt Ibsens Drama 
fremkom saa sent, at det havde at rivalisere med det berlinske 
Foraars kvalme og trykkende Hede, spilledes det Aften efter 
Aften tre og tyve Gange i Træk og blev endda kun afsat fra 
Repertoiret, fordi Rebekkas Fremstillerinde kontraktmæssig var 
forpligtet til at optræde i et nyt Stykke paa et andet Teater. 
Visselig: Henrik Ibsen og de, som havde fylket sig om hans Fane, 
havde Aarsag til at være tilfreds. 

Medens Publikum havde beredet de tre opførte Dramaer 
en saa begejstret Modtagelse, at en egentlig Opposition slet ikke 
var kommen til Orde, havde Kritiken delt sig i to omtrent lige 
stærke Partier. Den ene Halvdel af den toneangivende Presse 
fejrede med Jubel den norske Digter som en ny Tids Bannerfører, 
den anden derimod var nær ved at anse ham for en Mørkets 
Uaand, der kun stræbte efter at tilintetgøre alt, hvad Menneske- 
heden har betragtet som helligt og uantasteligt. Heri er der 
hverken noget forunderligt eller — ret besét — - noget beklageligt. 
Det var til alle Tider det nyes Skæbne, i lige Maal at vække 
stormende Jubel og glødende Had, og det vilde have været una- 
turligt, om Ibsens skaanselløse Poesi overalt havde vundet fuld og 
ublandet Samstemning. 

Alligevel er det ikke velbetænkt, naar Kritikere, hvis egen 
Goethe -Lighed i det mindste ikke er iøjnefaldende, tro at give 
Ibsen Dødsstødet ved at stille hans »dystre Kunst« i Modsætning 
til Goethes »lyse Skønhedsverden«. En slig Betegnelse er latterlig 
misvisende ligeoverfor en Digter, som i sin Ungdom skrev Gotzvon 
Berlichingen, Werther og det første zerrissene Udkast til Faust, og som 
i sin Alderdom frembragte Værker som Wahlverwandtchaften og 
Wilhelm MeistersWanderjahre. Og dobbelt taabelig bliver ensaadan 
Paaberaabelse, naar man erindrer sig, at Goethe hele sit Liv ikke 
blev træt af at hævde enhver Digters Ret til frit at vælge sit Stof og 
ofte fremhævede, at ingen real Genstand i og for sig er ubrugelig 
til poetisk Behandling. Kort før sin Død talte Goethe en Gang med 
Eckermann om Byrons Poesie, og Eckermann ytrede i Samtalens 
Løb — netop ligesom vore Dages Kritikere om Ibsen — at Byron 
trods al hans poetiske Storhed dog næppe egnede sig til at fremme 
»sand human Dannelse«. Men Goethe svarede: Alt hvad der er 
stort virker dannende, naar vi blot blive det va'r. 

Men gaar end Striden om Ibsens Digtning højt, saa er det 
dog i høj Grad glædeligt, at den er forbleven ganske uberørt af 
de politiske Partiers Kamp. Yderliggaaende Venstreblade som 
Berliner Tageblatt og Volks-Zeitung høre til Digterens afgjorteste 
Modstandere, medens andre lige saa oppositionelle Aviser som f. Eks. 
Vossische Zeitung og Die Nation forherlige Digteren i lange Artikler. 
Højrebladene Post og Deutsches Tageblatt høre til Ibsens krasseste 
Antagonister, medens andre regeringsvenlige Organer som Fremden- 
blatt og Borsen-Zeitung ganske have taget hans Parti. Det er et 
morsomt Træf, at den gouvernementale Norddeutsche Allgemeine 

Zeitung, paa det skarpeste bekæmpede Ibsens Poesi, samtidig med 
at Tysklands allerofficielleste Blad Detdscher Reichs- Anzeiger i be- 
gejstrede Udtryk priste hans grandiose Kunst og titaniske digte- 
riske Kraft. 

Og det maa ikke glemmes, at hvad der skrives imod Ibsen 
i ikke ringere Grad, end hvad der offentliggøres til hans Ære, bi- 
drager til at præge Betydningen af hans Virksomhed ind i det 
tyske Folks Bevidsthed. Allerede nu tør det uden Overdrivelse 
siges, at ingen levende tysk Digter er saa vel kendt, saa meget 
læst, og i saa høj Grad Genstand for alvorlig Drøftelse som Henrik 
Ibsen. I Blade og Bøger, i Brochurer og Tidskrifter kappes 
Literærhistorikere og Æstetikere, Filosofer, Jurister og Medicinere 
om at belyse hans Digtning; i Boghandlernes Vinduer ere hans 
nyeste Skrifter udhængte i Snese af Eksemplarer, og træder man 
indenfor, vil en omhyggelig ordnet Kollektion af Ibsens Skuespil 
meget ofte være det første, der møder éns Blik. I billige Ud- 
gaver spredes hans Værker i de videste Kredse og læses og skattes 
af Folk, som ellers sjælden eller aldrig tage en æstetisk Bog i 
Haanden. Til ingen Tid har en nordisk Digter udøvet en saa 
dybtgaaende Indflydelse paa et stort Kulturfolks Aandsliv som i 
vore Dage Henrik Ibsen. 

Men uanfægtet af Dagens standende Strid gaar i det stille 
Munchen den ensomme Digter sin stille Gang. Han har der 
fundet, hvad Moliéres Misanthrope forgæves søgte: 



un endroit écarté 

ou d'étre homme d'honneur on ait la liberté. 



Julius Hoffory. 

JYristiania Teater, for Tiden den norske Hovedstads eneste 
nationale Scene og gennem et langt Tidsrum Landets eneste 
faste Skueplads, kunde den 4de Oktober fejre Femtiaarsdagen for 
sin Indflytning i Huset paa Bankpladsen, til Dels ogsaa for sin 
nuværende halv officielle Organisation. Det er en kort Tid i 
Sammenligning med den danske Scenes næsten to Hundredaar, 
men det er ret meget, naar man tænker paa et ikke- statsunder- 
støttet Teaters Vilkaar i en helt til den nyeste Tid liden By og 
derhos lægger til, at dette Teater gennem over Halvparten af 
de femti Aar ikke var nationalt. 

Den korte Oversigt, som i det følgende skal gives, deler 
ikke Sol og Vind lige mellem de forskellige Perioder af Teatrets 
Historie. Den rent danske Periode og den nyeste Tid er ganske 
løst skizzeret, men Overgangstiden og særlig de Bjørnsonske Aar 
er søgt fremstillet saa fyldigt, som Pladsen tillod. 

Kristiania Teater daterer sig strængt taget fra 30te Januar 
1827, og der har overhovedet altid været et Slags Teater i 
Kristiania i dette Aarhundrede. 

Fra 1799 til 1835 spillede »Selskabet« privat Komedie, 
d. v. s. for hele Selskabet, hvad der var offentligt nok. Man var 
fast organiseret og havde et til Dels klassisk Repertoire; man 
spillede ofte, og hvad der er højst sandsynligt, man siges at have 
spillet meget godt. Hvor nationalt dette Selskab har været, vides 
næppe med Vished; der har sikkerlig været enkelte danske blandt 
de agerende, men næppe saa mange, at denne Privatkomedie jo 
faar et Værd som det første Tilløb til norsk Skuespilkunst. 

Efter 1814 vokste Kristiania raskt, og der blev en talrig 
Middelstand, som ogsaa vilde more sig. Da den ikke paa en til- 

fredsstillende Maade kunde følge Selskabets Eksempel med den 
private Komedie, blev det altsaa Tid at sørge for et offentligt 
Teater, og en svensk forhenværende Skuespiller, Johan Peter 
Strømberg, satte sig i Virksomhed for at afhjælpe Savnet. 
Strømberg havde allerede i 1810 faaet Privilegium til at opføre et 
Teater i Kristiania og dertil »inddrage sædelige Mennesker af de 
indfødte samt med disse give Pantomimer, Operets og saadanne 
Skuespil i Landets Sprog, der forene Moralitet med Smag og 
Interessec. Men først i 1827 benyttede Strømberg sig af Pri- 
vilegiet. 

Des værre traadte ikke en eneste af Privatkomediens Koryfæer 
i Forbindelse med Strømbergs Teater. Var det sket, og havde 
Staten kunnet træde støttende til, lader det sig ikke forudse, hvor 
det norske Teater havde staaet i Dag og med det den dramatiske 
Literatur. Men Strømberg, der sikkerlig kun efler mange Vanske- 
ligheder havde faaet samlet sammen til det tarvelige Skuespilhus, 
maatte lade sig nøje med Raamateriale fra Underklassen. Materi- 
alet forblev ogsaa raat; ti Direktøren var selv for udannet og 
desuden for ukendt med Sproget til at kunne vejlede og udvikle. 
Den Smule Teaterlærdom, han havde, var desuden forældet; det 
var den opskruede Deklamation og affekterte Plastik fra Gustav 
IIFs Tid, som paa Danmarks Scene allerede for en Menneskealder 
siden var gjort umulig ved »Kærlighed uden Strømper«. Det 
nyttede da ikke, at flere af de indfødte virkelig havde Talent. 
Publikum vilde ikke vide af dem, og endnu samme Aar (1827) 
maatte nogle danske Skuespillere engageres. I 1828 gik Strøm- 
berg fallit og døde samme Aar; en af de danske Artister, B6cher r 
overtog Teatret efter ham. 

Dert nye Direktør ilede med at rekrutere Teatret med 
danske Kræfter. De norske Navne forsvandt hurtig fra Plakat- 
erne og kom aldrig mere tilbage. 

Under Bocher fik Teatret den Organisation, som det endnu 
i det væsentlige har, — fra først af fem Meddirektører »til 
Teatrets Kreditorers Sikkerhed«, men fra 1837 en almægtig 
Generalforsamling af Aktieejere, som hvert Aar vælger en 
Stedfortræder, Repræsentantskabet, som atter vælger Direk- 
tionen, der desuden siden 1850 som oftest har haft en artistisk 
Direktør med udstrakt Myndighed ved sin Side; Udviklingen har 
i de senere Aar gaaet i Retning af én Mands Styre. Teatret har 
saaledes i det ydre altid haft Præget af en norsk Institution. 

I Direktionen har ogsaa altid siddet Mænd af de højeste Sam- 
fundsklasser. 

I Tidsrummet 1827—35 kom de fleste danske Artister til 
Teatret, der siden til Dels gennem en Menneskealder blev dets 
Støtter. To af de fornemste, Christian Jørgensen og Fru Augusta 
Schrumph, spillede aldrig i Danmark og tilhører saaledes nærmest 
Norge. — I dette Tidsrum falder ogsaa den første Opførelse af 
en Mængde danske og udenlandske Arbejder af Rang, som sikker- 
lig har sat sin Samtid i Bevægelse, hvorimod Repertoiret er fuld- 
stændig blottet for national Interesse. For Resten spillede Teatret 
en betydelig Rolle i Dagens Diskussion, ti Wergeland og Wel- 
haven kæmpede som bedst, og Teatret var et ypperligt Argument 
baade for og imod den gamle Kultur. Fra den Tid er det fyndige 
Vers, som alle Nordmænd kan udenad: 



Den 5te November 1835 brændte Teatret ganske ned under 
Opførelsen af P. A. Heibergs »Indtoget«. Der var kun en 100 
Tilskuere i Teatret, og ingen kom til Skade. Heller ikke paa 
anden Maade blev Branden noget Tab, ti Personalet fik flytte 
ind i det Lokale, hvor Selskabet havde givet sine Privatfore- 
stillinger, og der spillede man saa med meget Held i to Sæsoner, 
medens Byens Borgere med Kraft tog fat paa det under de da- 
værende mikroskopiske Forhold ikke lette Arbejde ved Aktie- 
tegning at skaffe en ny Teaterbygning. Heldigvis var Interessen 
for Teatret den Gang ualmindelig stor, og to Aar efter Branden 
kunde, den 4de Oktober 1837, et nyt Skuespilhus indvies med 
et norsk Lejlighedsstykke, A. Munchs Drama Kong Sverres Ungdom. 

Samtidig med det praktiske Rejsningsarbejde gik i Pressen 
en national Bevægelse, som krævede, at der skulde gøres noget 
for en fremtidig norsk Scene. Der veksledes mange bitre Ord, 
især efter at en Indsender, som aabenbart ikke var helt blottet 
for Autoritet, havde faaet Ordet til en Lovprisning af den danske 
Tunge, den han vilde skulde være Normen ogsaa for Nordmænd- 
enes Sprog, da dette ellers kun var en Hoben ildelydende Dialekter, 
i hvert Fald umulige paa Scenen. Artiklen fremkaldte en Mængde 
Svar, af hvilke vi kun kan citere nogle Linjer af et enkelt: »Efter 
disse Tilstaaelser kan ingen være i Uvished om, at den nationale 



Hvad vil disse sjællandske Sværme, 
disse Bander af Trælle fra Ty! 
Vil de lære vort Dovre at nærme 
efter Frederiks pjattende By. 

Fare er eller har været stor. Men fra denne Tid vil ogsaa 
Nationalpartiet ikke alene vokse, men dets Sejer vorde lettere, da 
Korruptionen nu er brudt frem i Dagen, klar for alles Øjne«. 

Men Bevægelsen gik og maatte gaa over. En Leder i det 
officielle Blad »Rigstidenden« erkendte ligefrem, at »længe vil det 
vel endnu vare, før end smaalige Fordomme tillade den dannede 

norske Mand og Kvinde uden Sky at fremtræde paa Teatret 

Under disse Forhold maa vi prise os lykkelige, at der gives en 
med os i Sprog og Sæder saa nær beslægtet Nation, der kan for- 
syne os med Subjekter for Skuepladsen«. Det almindeligst fore- 
slaaede Middel til Teatrets Fornorskning, en Teaterskole, blev der 
aldrig noget af; ti ingen Far og Mor kunde den Gang tænke paa 
at forudbestemme sine Børn til Teatret. Den danske Scene be- 
gyndte derfor i fuldkomment Eneherredømme sin Virksomhed paa 
det nye Kristiania Teater og vedligeholdt sin Stilling i de dannede 
Klassers Yndest. 

Fra 1837 til 1850 har Kristiania Teater en saa godt som 
ublandet dansk Periode. Administrationen er, i alt Fald paa Højderne, 
norsk, men Kunstnere og Repertoire hentes fra Danmark. I de 
første otte Aar debuterer ikke en eneste indfødt, og i de samme 
otte Aar gives kun en fire— fem norske Skuespil, der som oftest 
udpibes og henlægges efter et Par Opførelser. Den norske Med- 
virkning indskrænker sig til Ole Bulls hyppige Koncerter og ellers 
en og anden Musikartist; de første indfødte Debutanter er ogsaa 
et Par Sangerinder, der dog snart forlader Teatret. Der er aarlig 
Gæstespil af Størrelser fra det kgl. Teater, — gentagne Gange af 
Professor Nielsen, der synes at have haft for Vane at takke 
mundtlig for Fremkaldelserne; da han fremkaldtes som Philip II. 
i »Don Juan af Østerrig«, takkede han med følgende Ord: »Det 
er mig en dobbelt Ære som Tyran at vinde Bifald hos det 
frieste Folk i Verden«. Efter »Et Glas Vand« (Bolingbroke) yt- 
trede han: »Og alt dette skylder jeg et Glas Vand!« 

Teatrets Personale maatte nødvendigvis faa et noget am- 
bulerende Præg, men de dygtigste Artister forblev her dog en 
Række af Aar eller deres hele Liv, og jo længere det led, desto 
flere blev de stabile Skuespillere, som kun usædvanlige Omstændig- 
heder kunde rive løs fra det norske Teater. De i Danmark mest 
kendte Navne fra Perioden 1837—50 er den yngre Rosenkilde, 
Hagen og Hr. og Fru Smidth. 

Tidsrummet 1837— 50's største sceniske Begivenhed er det 
navnkundige Teaterslag 28de Januar 1838, da det vvelha venske 
(danske) Parti under Opførelsen af Wergelands Campbellerne greb 
Anledning til at demonstrere mod Forfatteren. En Mængde af 
vore berømte Mænd deltog som Ynglinge i dette Slag; det var et 
vildt Haandgemæng over hele Teatret, og Krøniken vil endog vide, 
at et ungt Menneske i anden Logerad for en ringe Godtgørelse 
lod sig bruge som Kasteskyts ned i Parketet, og faldt præcis i 
Hovedet paa Politimesteren. Wergelands Venner béholdt Val- 
pladsen. Digteren selv saa, hulkende af Bevægelse, til fra sin 
Loge. Teaterslaget affødte en hel Avisliteratur ' og gavnede ikke 
det welhavenske Partis Anseelse. 

I 1847 opførtes for første Gang Kærlighed uden Strømper 
med Rosenkilde som en efter Samtidens Dom glimrende Mads og 
Hagen som en fortrinlig Jesper. Dette Stykke er siden altid for- 
blevet paa Repertoiret. I den gode Sæson 1847—48, der paa en 
Gang bragte som Nyheder foruden det Wesselske Stykke: 
Henrick og Pernille, Genboerne, Aksel og Valborg, En Søndag paa 
Amager (med en norsk Debutantinde , Frk. Thalia Dahm som 
Lisbeth), Bellinis Søvngængersken (der ved Boghandler Johan Dahls 
Hustru, Emma Dahls Udførelse af Titelrollen blev Tidens Ynd- 
lingsopera) og endelig Sparekassen, blev ogsaa en norsk Vaudeville 
Salonen eller Intriguen i Kræmmerhuset af Rolf Olsen (bekendt 
Journalist og Stortingsmand, død 1864) meget omskreven og yderst 
forskellig bedømt. Den bedste Egenskab var en vis overfladisk 
Kristianiafarve, der havde Nyhedens Behag og dækkede over 
Formens Klodsethed og Karakteristikens Plumphed. Som en 
Satire over Mellemklassens udenlandske Selskabsnoder gjorde 
Salonen i hvert Fald en eksempelløs Lykke hos Underklassen 
og gik et til da uset Antal Gange. Den Omstændighed, at For- 
fatteren var liberal og Norskhedsivrer, farvede selvsagt baade 
Venners og Modstanderes Omdømme, og jeg gengiver derfor bare 
(til Fornøjelse for norske Læsere) hvad Morgbl. skrev om Mod- 
tagelsen af Salonen: »Den behandskede Haand saa vel som den 
haarde Arbejdsnæve, Damen som Grisetten, fast alle som én reves 
med i Bifaldsstormen«. Salo?ien forsvandt for altid fra Reper- 
toiret allerede efter et Aars Forløb, og Rolf Olsen blev ingen 
Banebryder for den norske Vaudeville, hvorimod han nogle Aar 
senere havde ikke ringe Held med en Folkekomedie, Anna Kol- 
bjørnsdatter, der holdt sig gennem flere Aar. 

Meget Røre vakte ogsaa i 1849 Erik Bøghs Nytaarsfarce 
'Sytaarsaften 1848. Det var noget nyt i det lille Samfund saadan 
at høre Dagens Mænd og Begivenheder parodisk omtalte fra 
Scenen, og man blev naturligvis først og fremst forarget. For- 
fatteren, som den Gang boede i Kristiania, fik det saare travlt 
med at svare paa en Myriade Beskyldninger af politisk og poetisk 
Art, og Skuespilleren Rosenkilde foranledigede Spektakel i Teatret, 
fordi han var saa uheldig i ophidsede Menneskers Øjne at have 
en vis Lighed med den i Firtierne og Femtierne meget bekendte 
liberale Politiker, Ejer af Morgenbl., Statsrevisor, Odelstings- 
præsident m. m. Bredo Stabeli. Ganske morsomt er det, at selve 
Vinje, som siden i sit Blad Delen udtalte sig saa hensynsløst 
djærvt om alt og alle, peb ad Revuen og siden begrundede sin 
Optræden med 5 Spalter i Morgenbladet. — Nogle Uger senere 
havde Rosenkildes Vaudeville En Jøde i Mandal en fredelig 
men kortvarig Succes. 

Pressens Deltagelse i Teatervirksomheden under Tids- 
rummet 1837 — 50 var meget ujævn. Lige saa lidt som et Dag- 
blad i bevægede Tider skyede Dag ud og ind at bringe Masser 
af Teaterinserater, lige saa lidt undsaa det sig for at lade 
halve Aar gaa hen uden en eneste Anmældelse. Dette gælder 
da særlig det i den Tid liberale og norskhedsvenlige Morgenbladet, 
Intelligenspartiets Organer, Den Con&titutionette (redigeret blandt 
andre af Schweigaard og A. Munch) og efter det Christiania- 
Posten var mere trofaste, og Den Constitutionelle havde fra 
1835—39 Periodens bedste Teateranmælder, Ole Ebbe 11 (død 
1871 som Raadmand i Kristiania). Ebbeils Domme gør i det 
hele et paalideligt Indtryk, og naar han i hine stridbare Tider 
ikke kan undgaa, nu og da at sende et Ukvemsord til Werge- 
landspartiet, er Eftertiden ofte tilbøjelig til at give ham Ret. For 
Eksempel i 1837, da han skrev om Opførelsen af Østergade og 
Vestergade: »Teatret har i forrige Uge haft en Historie, og dets 
Historiograf maa altsaa frem. Et Melodrama er blevet opført, 
hvori en Del af Publikum, der plejer at indlægge sig liden Ære 
ved sine Foretagender, paatog sig Roller, det ikke var i Stand 
til at udføre. Blandt det Publikum, der om Søndagen plejer at 
samles i Teatret, havde der denne Gang indfundet sig en Kohort 
af disse gediegne nationale, der overfaldes af Vapeurs ved Tanken 
om Svenskernes Fordel af Unionen, og faa Feber, naar de lugte 
til Sager fra Danmark. Scenerne i »Østergade og Vestergade« 

bragte denne Aften en københavnsk Duft med, og da denne At- 
mosfære anses for den, der af alle indeholder den meste Pesti- 
lens, tog man i Angesten sin Tilflugt til at gøre Vind og pibe for 
at forebygge Smittens videre Udbredelse. Demonstrationen be- 
gyndte dog lidt for tidlig, — en spillende troede, det gjaldt ham, 
Publikum klappede derfor og kaldte ham frem. — Et Par Dage 
efter Inserat i Morgenbl., hvori Stykket kaldes elendigt. — Onsdag 
faldt Lysekronen ned i Parterret. — Fredag er den elegante 
Verden i Teatret og abonnerende samlet i saa stort Antal, at de 
aldeles dominere Terrænet. Sund Fornuft og Dømmekraft er til 
Stede i saa store Masser, at man kunde være rolig for, at Henrik 
Wergeland og de faa Frøer, hvis Konge han er, ikke under saa 
ugunstige Omstændigheder turde stikke Hoderne frem af deres 
Pøl«. — Anmælderen fik rigeligt Svar paa Tiltale. 

Med Udgangen af Hundredaarets første Halvdel, da baade 
Literaturens, Musikens og den bildende Kunsts nationale Gen- 
fødelse var kraftig begyndt ved Asbjørnsen og Moe, Kjerulf, Tide- 
mand og Gude, sluttede ogsaa det danske Teaters ubestridte 
Herredømme, i hvilket de første syngende indfødte ikke havde 
gjort noget Skaar. 

Teatrets Tragedienne, Augusta Schrumph (virksom 
1829— 61), hvis Styrke dog laa mere i det inderlige end det op- 
højede, var naaet til de Aar, da hun behøvede en Arvtagerske. 
Ved Udgangen af Sæsonen 1848—49 skrev et Blad ogsaa: »Tea- 
trets største Savn er en ung, tragisk Skuespillerinde«. Til at ud- 
fylde, om ikke dette Savn, saa dog Savnet af Modersmaalet paa 
Brædderne, mældte sig ved Udgangen af 1849 den norske Frøken 
GydaKlingenberg, der debuterede som Ingeborg i »Dronning 
Margareta« 23de December 1849. Hun gjorde stor Lykke. Kritiken 
roste hendes vakre Sprog og gode Ydre og fandt endog, at Spillet 
momentvis var af gribende Virkning. — Frøken Klingenberg skabte 
siden som anden Debut Ragnhild i det noksom bekendte Til 
Sæters, der opførtes første Gang 20de Januar 1850 med Rosen- 
kilde som Skolemesteren, Fru Rosenkilde som Sigrid og Jørgensen 
som Asmund. Senere spillede hun med Held Danserinden i 
Kvækeren og Danserindm, Elisabeth Munk i Elverhøj, Aagot 
i Fjældæventyret og Zerlina i Don Juan; man roste meget 
hendes Stemme. Og saa forsvandt Gyda Klingenberg fra Pressen, 
fra Plakaterne og fra Teatret. Flere Aar efter gav hun en 

Aftenunderholdning i »Det norske Teater«, og for sidste Gang ser 
man hendes Navn i en Artikel af Henrik Ibsen 1861, hvor han 
skriver om hende, at hun, »skøndt udrustet med sjældne Betingelser 
snart trak sig tilbage«. 

Frøken Klingenberg knustes maaske af større Talenter og 
det ringe Alburum, der var den Gang. To Uger efter hendes 
Debut fremtraadte, den 8de Januar 1850, for første Gang den 17- 
aarige Laura Svendsen — den senere Fru Gundersen — 
som Regisse i Svend Dyrings Hus og henrykte sine Landsmænd 
ved den skønneste Aabenbaring af Ynde og Talent. Hende til- 
faldt siden alle lyriske Roller. Damerollerne besørgede endnu 
Fru Schrumph med Glans, og alt, hvad Sang, Subretter og Skælmeri 
hedder fik fra 17de April 1853 en henrivende Fortolker i Lucie 
Johannesen, mest navnkundig som Fru Wolf. 

Med Aaret 1850 bryder overhovedet det nationale Element 
kraftig igennem ogsaa i Skuespilkunsten. I en og samme Uge 
debuterer Frøken Svendsen i Kristiania og aabner Ole Bull det 
norske Teater i Bergen med Kræfter som Johannes og Louise 
Brun og snart Fru Wolf. Næppe to Aar efter kan man ogsaa 
aabne et norsk Teater i Hovedstaden med talrige dygtige Kræfter, 
som Frøken Parelius, Abelsted og Bucher. 

Med Aaret 1850 begynder derfor ogsaa det danske Teaters 
Opløsning, der fuldførtes i Løbet af ikke fuldt femten Aar. — 

Foreløbig syntes den danske Scenekunst alt andet end i 
Forfald paa Bankpladsen. Frøken Svendsen, der jo maatte gaa i 
udelukkende Lære hos danske, lod sig, som Ibsen lidt bittert ud- 
trykker sig i 1861, »med al ønskelig Hurtighed naturalisere. c 
Ægteparret Rosenkilde vendte ganske vist om Høsten 1850 tilbage 
til København efter tretten Aars Ophold i Kristiania, men blev 
rigelig erstattede af den unge Vilhelm Wiehe, der debuterede 
Ilte August 1851 som Oluf i Dronning Margareta og siden i otte 
Aar ved Frøken Svendsens Side bar det Repertoire, som krævede 
Ungdom, Skønhed og tragisk Talent. 

I Aarene efter 1850 falder ogsaa Christian Jørgensens 
bedste Tid. Denne rigt udrustede Skuespiller var født i Køben- 
havn 1812 og debuterede 19 Aar gammel paa Kristiania Teater 
1831 i et nu forglemt Stykke. Han virkede siden uafbrudt ved 
denne Scene i 32 Aar. I 1863 tog han og hans Hustru Afsked. 
Han gav endnu et Par Sæsoner Gæstespil, men døde 1866 i 
København. I 1861 blev Jørgensen Ridder af St. Olafs Ordenen, 

en Udmærkelse, som ikke var tildelt nogen Skuespiller før ham, 
og efter ham kun Johannes Brun i 1881. 

Af Bidrag til Jørgensens kunstneriske Karakteristik kan 
her kun nævnes et enkelt, af Ibsen i Artiklen fra 1861: »Be- 
synderligt kunde det være, at Hr. Jørgensen ikke har fulgt sine 
Kolleger og indtaget den Plads, som nu maa kaldes ledig for 
ham. Som Professor Nielsens Ligemand i Begavelse og 
utvivlsomt hans Overmand i Talentets Alsidighed skulde 
man tro, han maatte foretrække at virke i Samklang med et helt 
Folk fremfor her at tjæne et bagudsakket, hendøende Parti«. Al- 
sidigheden fremstaar godt af følgende Liste over Glansroller: 
Charles i Den første Kærlighed, Ledermann i Recensenten og 
Dyret, Christian IV. i Elverhøj, Ole i Abekatten, Hakon Jarl r 
Eystein i Mellem Slagene, Ørnulf i Hærmændene paa Helge- 
land og Shylock i Købmanden i Venedig. Naturligvis blev 
Jørgensen i de smaa Forhold brugt over al Maade. Han 
har sunget baade Leporello og Don Juan. Han var i sin Tid 
selvskreven Fremsiger af festlige Prologer. Hans Herredømme 
over Repliken var ubegrænset, og Mesteren for den brede, syng- 
ende Frase i Øhlenschlågers Tragedier gav med siden uovertruffen 
Smidighed i Ordskiftet de gamle, interessante Adelsmænd i Fem- 
tiernes franske Komedier. At Jørgensen i ældre Aar ikke var 
nogen fremmed i Norge, viste hans Udførelse af Ørnulf, hvor han 
overraskede ved en aldeles fuldendt Tilegnelse af den norske 
Sprogtone. Citatet af Ibsen maa derfor ikke tages bogstavelig 
som, at Jørgensen var en mærket Mand i Nationalpartiets Øjne. 
Han var tvært imod meget populær, og man underforstod næppe 
for Alvor ham, naar man i Norskhedens Navn krævede Dansk- 
ernes Fjærnelse. 

Fru Anna Jørgensen, der debuterede 1835, havde som 
Frøken Gade været en Støtte for Operaen. Nu skøttede hun ud- 
mærket de brave, resolute Madamer, som Smedekonen i Gen- 
boerne og Madame Georges i En Brud ved Erobring (Kamp og 
Sejer). 

Som en Brugbarhed af første Rang og med en liden Spe- 
cialitet i Jødefaget maa nævnes den Kunstner, som den 4de 
Oktober i Aar havde den sjældne Fest at faa træde frem som 
eneste genlevende af de rollehavende 4de Oktober 1837 og tolke 
Dagens Betydning, nemlig Peter Nikolaj Nielsen, der har 
spillet Komedje først i Bergen og siden i Kristiania i 55 Aar. 

Han kunde paa Jubilæumsdagen ogsaa med vanlig Kraft og 
Værdighed spille sin betydelige Rolle som Præsten Knox i »Maria 
Stuart i Skotland«. 

I 1852 fik det danske Element en yderligere Forstærkning 
i den unge Sanger Nikolaj Wolf, der som saa mange Talenter 
før ham ikke havde kunnet opnaa tilstrækkelig Begyndergage ved 
det kgl. Teater og derfor gik til Kristiania. Wolf debuterede 
som Max i »Jægerbruden« og gjorde straks Lykke. Men Operaen 
kunde den Gang ikke helt opta sin Mand, og Wolf kom snart 
over i Skuespillet, hvor han udviklede sig ikke blot til en Brug- 
barhed , men endog til en af Scenens Støtter i det mest klassiske 
Repertoire. Han har spillet Skule Jarl, Othello, Macbeth, Tartuffe 
Bothwell, Figaro, Redaktør Grønholdt, von Buddinge, Sir Peter 
Teazle , o. s. v. , hvoraf meget blev Arv efter Jørgensen og Wiehe. 
Ogsaa Wolf udviklede sig i Aarenes Løb til væsentlig norsk Skue- 
spiller, og hans Død i 1875 vakte almindelig Sorg. 

I Tidsrummet 1851—62 styredes Teatret med udstrakt 
Myndighed og med stort Held af den danske Carl Borgaard. 
I en Skriftveksel i Bladene i 1864 om »hvor falder Teatrets Glans- 
periode« skrev Bjørnson i Aftenbladet: »I Morgenbladet har en 
Indsender oplyst, at Glansperioden falder under den kollegiale 
Bestyrelsestid (1837— 51 styredes Teatret udelukkende afen5-mands 
Direktion). Men dette er baade en Uretfærdighed og en Utak- 
nemlighed mod Herr Borgaard; ti i hans første Periode, dengang 
han var virkelig uindskrænket artistisk Direktør, var der en Plan- 
mæssighed i Repertoiret, en Rigdom af nye Stykker, som Teatret 
hverken før eller siden har kjendt. Man erindrer de engelske, 
gamle Stykker, som da et efter et kom op, og de større, nyere 
franske, som han tildels selv havde oversat; man huske det dybere 
Greb i det danske Repertoire og i det shakspearske , som han 
gjorde, og som tilsammen gav Scenen en frisk Glans og Skue- 
spillerne en virkelig Udvikling. Det var nemlig fra denne Tid, 
at Herr Jørgensen, som indtil da havde spillet direkte paa sin 
Naturkraft, begyndte at levere sand Kunst; endvidere var det da, 
at Herr Wiehe, der kom herop som en ung, vild Fole, fik et 
mere og mere harmonisk Udtryk for sin Erotik og sin elskværdige 
Humor. Det var ogsaa da, at Frøken Svendsen gjorde Fremgang 
og gav, et for et, de store Løfter, hvorved hun desværre er bleven 
staaende. Da var det, at Herr A. Smidth, Hagen, Fru Jørgensen 
og Fru Bratz leverede sine bedste Ting, og at Frk. Johannessen 

kom til som -et Foraarsbud om norsk Kunst. Der var ogsaa den 
Gang et Ensemble over Teatrets Forestillinger og dermed en Smag, 

som det nu til Dags næsten gjør ondt at mindes om Lige 

saa vist som disse Borgaards første Aar dannede Teatrets egent- 
lige Glansperiode, var de til Vækkelse og Belærelse for mange af 
os yngre, som har viet os Kunsten, og det er i taknemlig Erindring 
heraf, at dette nedskrives, c — 

Borgaards Ansættelse skede ikke uden Protester fra National- 
partiet; Rolf Olsen tilbød sig at overtage Posten for den halve 
Gage og endda levere Teatret et Par Skuespil om Aaret. Borgaards 
dygtige Styre forsonede dog i nogen Tid de vrede Gemytter, men 
da Teaterkampen omkring 1860 atter blussede voldsomt op, begik 
han en Række Uforsigtigheder og Dumheder, f. Eks. ved at stille 
sig yderst kølig lige overfor Henrik Ibsens første Skuespil, der 
maatte opføres paa det ringere norske Teater. Han var derfor 
fuldkommen »færdig«, da han i 1862 trak sig tilbage, men hans 
Afskedsbenefice indbragte dog det efter vore Forhold ganske over- 
ordentlige Beløb af 2,400 Kr., og han oppebar til sin Død 1866 
en privat subskriberet norsk Pension. — 

Først henimod Midten af Femtierne var de norske Artister 
blevne saa talrige, at man for Alvor kunde begynde den Kamp. 
som siden varede uafbrudt i ti Aar og til sine Tider antog de 
store politiske Krisers Spænding. 

Ole Bulls Eksempel i Bergen inspirerede en Række natio- 
nalt sindede Mænd i Hovedstaden til ogsaa at arbejde for en 
norsk Scene der. Et Aktieselskab dannedes, og et tidligere Danse- 
lokale i Møllergaden ombyggedes til Teater. Den 11 Oktober 
1852 kunde Den norske dramatiske Skoles Teater eller, 
som Titelen snart blev, Det norske Teater, begynde sin 
Virksomhed med Bjerregaards to-akts Vaudeville Krydsbetjenten. 
Til sproglig Vejleder havde man den velkjendte Forfatter, Over- 
lærer Knud Knudsen, og i Bestyrelsen sad i Aarenes Løb 
blandt andre Professor Monrad, nuværende Højesteretsjustitiarius 
Lambrechts, Grosserer P. W. W. Kildal, Kaptajn Benedictus 
Klingenberg og flere, der ikke blot ofrede Tid, men ogsaa 
Penge for at holde Teatret oppe, til Sejren var helt vunden. 
Teatret kunde ogsaa glæde sig særlig ved Under- og Mellemklassens 
Sympati, og Indtægterne næsten tredobledes i Løbet af otte Aar. 

Tilskueren. r888. ^ 

Ved Siden af denne den vigtigste Indsats i Striden gik fra 
1855 en altid livligere Agitation mod det dansk-norske Teaters 
fortsatte Rekruttering fra Danmark. Da den ubesindige Direktør 
alligevel i 1856 lod Herr Ferdinand Schmidt give Gæsterolle 
som Madsen i »Genboernec, i den sandsynlige Hensigt bagefter 
at engagere ham fast, brød Forbitrelsen løs i Hovedstaden, og 
under den 24aarige Bjørnsons Ledelse leveredes paa Schmidts 
første Aften et Teaterslag, der gav nordisk Genlyd. Bjørnson var 
den Gang Teateranmælder i Morgenbladet og forsvarede udførlig 
sin Optræden. Schmidt fik Lov at vise sig endnu en Aften, men 
da Demonstrationerne gentog sig, opgav Herr Borgaard ham. 

Det næste Skridt var at agitere Wiehe væk. Wiehe 
dræbte de nationale Elskere, daarede med sin rige, varme Stemme 
Publikum ind i Klangen af det danske Sprog og var kort sagt 
en national Fare. Wiehe forstod ogsaa tilsidst, at om han ikke 
vilde gøre sig til Normand, — dansk kunde han ikke forblive at 
være. Men Wiehe var trods otte Aar saa uberørt af sine norske 
Omgivelser, at han i 1860 afslog at deklamere Ibsens Digt En 
Aften paa Sæteren, fordi det var altfor norsk. Et alvorligt 
Tidens Tegn var det, at endogsaa Frøken Svendsen erklærede, at 
Deklamationen »vilde falde hende besværlig« af samme Grund. 
Ibsen havde Ret til at være bitter mod hende Aaret efter. Denne 
Episode lader os ogsaa fbrstaa, hvorfor Borgaard saa nødig vilde 
opføre Hcertnændene paa Helgeland og Fru Inger tU Østraat, 
uanset at han maaske delte sin Herre og Mesters, J. L. Heibergs 
Opfatning af disse Arbejders poetiske Værd. 

Saa tog da Vilhelm Wiehe Sommeren 1860 Afsked med 
Bankpladsen under uhørte Ovationer. Forfatterne af den gamle 
Skole skrev vemodige Digte til den sidste danskes Ære. A. Munch 
takkede ham for Lord William Russell, og H. 0. Blom (Vaudeville- 
forfatter) skrev: 



Men de nationale triumferede og spottede. En Harcellas i Aften- 
bladet over Wiehebegejstringen , af »en dannet, københavniseret 
Nordmand« sluttede saadan: 



Og om De virker kun til Danmarks Ære, 
saa virker De dog og til Norges Gavn; 
ti Nordens Mønster i Teatrets Sfære 
vil endnu længe være Kobenhavn. 

Naarjeg saa næppe skimter i det fjærne 
den mindste Flip af denne Kunstens Støærne, 
jeg sukker dybt, men siger: Himlen være lovet, 
jeg har benyttet Tiden, — jeg kan tale Sprovet. 



I 1857 flyttede det navnkundige Kunstnerpar, Johannes og 
Louise Brun fra Bergens til Kristiania Teater, hvor de hurtig 
blev Publikums Yndlinge og ganske uundværlige. Johannes Brun 
har det hele Norden hørt omtale som den mærkelige Fremstiller 
af den forenede Humor og Hjærtelighed , af Stemningen mellem 
Latter og Graad. — Louise Brun var et Fru Heibergsk Talent, 
der under lykkeligere Kaar maaske havde naaet det betydeligste. 
Blandt Roller, hvor hendes Ævner udfoldede sig mest harmonisk, 
er især Sophie i Nej og Marguerite i Dronning Marguerites 
Noveller blevne Fru Bruns Roller; i Opgaver, der er beslægtede 
med disse, er hun aldrig bleven erstattet. Louise Brun døde 
1866, blot 34 Aar gammel. Publikum har siden kun en Gang 
sørget slig ved en Artists Død, — den Gang Fru Juell-Reimers 
1882 bortreves i samme Alder. 

Ogsaa et Par andre norske debuterede paa Bankpladsen i 
Slutningen af Fem tierne, og det norske Teater i Møllergaden ud- 
viklede sig samtidig raskt ved Rekrutering fra Bergen. Det 
nationale Parti kunde derfor omsider frit og frankt kræve et 
ublandet norsk Teater paa Bankpladsen, der altid forudsattes at 
skulle forblive Byens repræsentative Scene. Et i 1859 efter Ini- 
tiativ af Ibsen stiftet Norsk Selskab, der blandt sine Medlemmer 
tællede Tidens fleste literære, musikalske og politiske Talenter, 
f. Eks. Bjørnson, Ernst Sars, K. Knudsen og de nuværende Stats- 
ministre Sverdrup og Richter, gjorde de indledende Skridt til at 
faa i Stand en Række Mønsterforestillinger paa Kristiania Teater 
af Landets bedste norske Artister for endelig en Gang at vise, 
hvad der nu kunde ydes paa hjemlig Grund. Men skøndt Fore- 
stillingerne skulde tinde Sted i Sommerferien, nægtede Teatrets 
Styrelse uden Motivering at overlade Lokalet. Paa det norske 
Teaters tarvelige Scene ansaa man det ikke læmpeligt at gøre et 
saa storstilet Forsøg, og Planen blev derfor opgiven. 

Imidlertid medførte Forholdene, at begge Teatre omsider 
nødtes til at forhandle om Sammensmæltning. Ved Wiehes Af- 
rejse blev der et gabende Tomrum, som Bankpladsen ikke for- 
maaede at udfylde. Det klassiske Repertoire, som Ibsen karak- 
teriserede som falsk Idealisme, fordi han ikke fandt Udførelsen 

god nok, ramlede med én Gang sammen, og Bankpladsen maatte 
ty til de samme Kilder, som det kraftigt fortsættende norske 
Teater. Under det store Forbrug blev det snart Dyrtid paa gode 
Stykker af den lettere Sort, samtidig som Frøken Svendsen og 
Fru Brun omtrent ikke fik Opgaver, der var deres Talent værdige. 
Sympatien for det dansk-norske Teater aftog, Indtægterne sank, 
og der blev Rivninger blandt Personalet. 1 1862, da en Fallit 
syntes uundgaaelig, blev Budgetet underkastet en radikal Revision, 
og den imperatormæssige første Direktør, den navnkundige Advo- 
kat Bernhard Dunker, befalede Personalet at gøre Kor- og 
Statisttjæneste. Kun ganske faa gik ind paa dette; de fleste og 
naturligvis de største Artister opsagde sit Engagement. Den Krise, 
som fulgte heraf, gav Stødet til langvarige og bevægede Forhandl- 
inger mellem det danske og det norske Teater. En Sammen- 
smæltning blev fra begge Sider erkendt at være ønskelig, fordi 
Byen endnu var for liden til at kunne bære to fuldt udrustede 
Scener; men om Maaden, hvorpaa Sammensmæltningen skulde 
ske, om dens Omfang, hvilke Følger den burde have for de danske 
Artister, derom var der delte Meninger, og flere Gange truede 
Forhandlingerne helt at strande. De fleste strikende Kunstnere 
saa sig under de daværende, lidet udviklede Teaterforhold nødt 
til at fornye sine Engagementer, og ingen kan vide, hvor længe 
Pinen endnu vilde have varet, hvis ikke Hr. og Fru Brun, der 
ogsaa var blandt de strikende, havde flyttet over til det norske 
Teater, hvor de optraadte første Gang den 5 December 1862 i 
»Michel Perrin«. Det Tab kunde Bankpladsen ikke bære. Efter 
at der endnu var vekslet et Arkiv af Breve og holdt stormende 
Generalforsamlinger, som fylder hele Sider i den Tids Blade, slut- 
tedes endelig 15 Juli 1863 den Overenskomst, at det norske Teaters 
Personale engageredes til Bankpladsen, at en ny Direktion af 
Mænd fra begge Teatre valgtes, og at Kristiania Teater for fem 
Aar lejede det norske Teater for at hindre Konkurrence af andre 
Selskaber. Den 3 Avgust samme Aar gav det forenede Teater 
sin første Forestilling. Ogsaa Henrik Ibsen, der havde ledet det 
norske Teater siden 1857, flyttede til Bankpladsen, dog kun som 
artistisk Konsulent og for en kort Tid. 

Tilbage stod da at finde en Direktør, en norsk Direktør. 
Bjørnstjerne Bjørnson, som just den Gang var kommen hjem 
fra en flereaars Udenlandsrejse, tilbød sin Tjæneste. Men han 
krævede større Myndighed end sin Forgænger, og skøndt Direk- 




Kristiania Teater 1837—87. 



85 



tionen gærne vilde have ham, syntes den dog, det var for dyrt 
at bringe sig selv som Købesum. Man tilbød Ibsen Posten, men 
han afslog den. Omsider læmpede da Bjørnson og Direktionen 
sig efter hverandre, og Bjørnson ansattes fra Nytaar 1865 som 
artistisk Direktør, med Sæde og Stemme i den til tre Mand (for- 
uden den artistiske Direktør) reducerede Direktion. Skøndt det nu 
konservativt vordne Morgenbladet havde aabnet sine Spalter for 
talrige Indlæg mod ham, hilsedes han dog enstemmig Velkommen 
i de officielle Ledere, og alle forstod, at først nu skulde den 
norske Skueplads begynde. 

I Perioden 1850 — 65 falder den første Opførelse baade af 
de mest bekendte ældre, norske Skuespil og af Bjørnsons og 
Ibsens Ungdomsarbejder. Der var selvsagt Konkurrence mellem 
de to Teatre om det lille nationale Repertoire, men man gik dog 
næppe uden tvingende Nødvendighed til det fra først af daarligt 
udrustede norske Teater. 

Perioden aabnedes med det uopslidelig populære Til Sæters. 
Samme Aar (1850) oplevede Bjerregaards og Thranes Synge- 
stykke Fjældæventyret sin første Opførelse, skøndt det forelaa trykt 
allerede 1824. Stykkets Æmne ligner meget det i >Æventyr paa 
Fodrejsen*, men er langt ringere behandlet, og det er væsentlig 
Musiken, som har gjort >FjældceventyreU populært ogsaa hos 
Overklassen. Stykket har oplevet et betydeligt Antal Opførelser 
og spilles endnu. — Den 26 September 1850 gaves for første 
Gang et Skuespil af Henrik Ibsen: Kæmpehøjen, dramatisk 
Digtning i 1 Akt af Brynjolf Bjarme. Stykket er udførlig om- 
talt i Henrik Jægers Norske Digtere. Samtiden fandt meget Behag 
i »Kæmpehøjens* øhlenschlågerske Sprog, der endnu lyder friskt 
og klangfuldt. Bjørnson debuterede først 1857 med Mellem 
Slagene. Af de to Digteres senere Arbejder opførtes paa Bank- 
pladsen Gildet paa Solhaug (1856) og Hærmændene paa Helgeland 
(1861), paa det norske Teater Hærmændene paa Helgeland (1858), 
Fru Inger til Østraat (1859), Bjørnsons lidet kendte 3akts Drama 
Kong Sverre (1861) og Halte-Hulda (1862). — A. Munch holdt 
sig udelukkende til Bankpladsen med sine nu mest forglemte 
Skuespil, af hvilke dog Lord William Russell havde sin Berømmelses 
Tid i Norge, Danmark og Tyskland. Wiehes Lord William og 
Frøken Svendsens Lady Rachel sikrede Stykket en betydelig 
Succes i Kristiania. — Begge Teatre forsøgte, men uden Held, at 
puste Liv i et Par wergelandske Sangspil. — Det norske Teater 

fremførte det saa vidt erindres eneste Skuespil paa Landsmaal, 
Ivar Aasens enakts Sangspil Er vingen, af hvilket flere Sange 
er blevne det hele Folks Ejendom. — Foruden den før nævnte 
Folkekomedie Anna Kolbjørmdatter af Rolf Olsen gjorde ogsaa 
et lignende kraftpatriotisk Stykke Gudbrandsdølerne af Christian 
Mon sen, en i sin Tid ganske bekendt Lyriker, megen Lykke. 
Æmnet er taget fra Sinclairstoget. — 1863 opførtes paa Bank- 
pladsen for første og eneste Gang Kristian Eisters eneste 
dramatiske Forsøg, det svage, men dog lovende 3akts Drama 
Eystein Meila (norsk Kongsemne 1170.) — Efter at de to Teatre 
var forenede fremkom i 1864 Kongsemnerne med Gundersen, Wolf 
og Nielsen i de tre Hovedroller: Haakon, Skule og Bisp Nikolas. 
Stykket modtoges med Jubel, og Ibsen fremkaldtes sammen med Wolf. 

To mandlige Debuter paa Bankpladsen fra den Tid bør 
nævnes her for sig selv. Nemlig Joachim Welhavens 1856 
som Olaf i Hakon Jarl og Henrik Klausens 30 Avgust 
1863 i Operetten ZoS. Welhaven, der var en Bror af Digteren, 
drev det ikke til noget og forlod snart Tea ret. Han bosatte sig 
i Danmark, hvor han havde deltaget i den første slesvigske Krig 
og en Sommer havde optraadt som Deklamator i Tivoli. Han 
døde omkring 1870. — Heller ikke Klausen slog igennem. Han 
flyttede over til en kortvarig norsk Sekondscene, spillede 1866 med 
denne paa Dramatiska Teatern i Stockholm, fik Aaret efter en Dia- 
mantnaal af Upsalastuden terne for svenske Præstationer, optraadte 
saa som Danser hos Cortes paa Tivoli i Kristiania, kom 1870 til 
»Bjørnsons Strike-Teaterc og endelig 1873 tilbage til Bankpladsen. 

Teaterkritiken 1850—65 er i det hele fyldig og kyndig. 
Aftenbladets Anmælder, den dygtige Hans Bordevik (født 1837, 
død 1867), der havde været det bergenske Teaters sidste Direktør, 
fortjæner at mindes med særlige Lovord. Bordevik tog næsten 
lidt for lærd paa sin Opgave i Forhold til Teatersansens Udvik- 
ling, men det den Gang nærmest liberale »Aftenbladet c havde 
dog niaaske et særlig godt Publikum. I hvert Fald har Artisterne 
haft Gavn af Bordeviks positive Vink, der altid vidnede om skarp 
Iagttagelse og Dømmekraft. 

Fra Nytaar 1865 styrede da Bjørnstjerne Bjørnson Teatret. 
Det varede kun til Sommeren 1867; men alle er enige om at 
tillægge dette Tidsrum grundlæggende Betydning for den norske 
Scenekunst. — Teatret var jo siden et Par Aar for nationalt at 

regne, da de danske Artister, der var blevne tilbage, ved Gifter- 
maal og langt Ophold i Norge var at anse som naturaliserede. 
Men al Ting var i Overgang. De unge famlede hjælpeløst i det 
mest elementære; de ældre, men endnu rigt udviklingsdygtige 
truede med Stagnation. Bjørnson følte sig rigtig kaldet her. 
Den danske Kritiker Clemens Petersen skrev i 1867 efter et 
Besøg i Kristiania: »Til at sætte et Teater i Gang er B. ganske 
udmærket skikket og er sandsynligvis den eneste i Norge, der var 
i Stand til at tage ordentlig fat paa dette forvirret henkastede 
Raastof og bringe en virkelig Skabning ud deraf. Han har denne 
overordentlig sjældne Ævne til at kunne samle andre Menneskers 
Tanker og Lidenskaber, Bestræbelser og Retninger sammen 
under sig og faa dem, skøndt de kommer fra alle Verdens for- 
skellige Hjørner, til at virke paa det samme Punkt, — og han 
ejer denne Ævpe, saaledes som den skal haves, naar noget skal 
begyndes, medens han visselig vilde mangle den, hvis Talen var 
om noget, der skulde fortsættes. Til at fortsætte hører nemlig 
denne ophøjede Humanitet, der egentlig kun er en stor Naturs 
strænge, men harmoniske Udvikling; den er et Standpunkt og 
ikke en personlig Egenskab. 

>B. B. har en aldeles utrolig, næsten hekseagtig Ævne til 
i en Samtale langs ad Gaden at udmale en Karakter saadan, at 
den tilsidst begynder at spadsere ved Siden af ene 

Bjørnsons Indflydelse gjorde sig næsten øjeblikkelig gæld- 
ende. Næppe en Maaned efter hans Tiltræden blev Anmældel- 
serne kendelig mere rosende, og det var da særlig én Kunstner- 
inde, som nu kom til sin Ret, nemlig Fru Gundersen, som 
Frøken Svendsen i 1865 var blevet ved Ægteskab med den i 
1862 debuterede Skuespiller Sig v ard Gundersen. Fru Gundersen 
havde, som Bjørnson skrev i en Leder i Aftenbladet 1859 »taget 
mest ind af det fremmede og netop derved drukket den rene Gift, 
der har standset hendes Vækst og nedbrudt hendes Sundhed som 

Kunstnerinde Hvilken stor norsk Skuespillerinde havde vi 

nu ikke haft i den saa overordentlig begavede Jomfru Svendsen, 
hvis hun til i Dag havde spillet mellem norske, hvis hendes første 
kejtede Bevægelser, som saa længe haardnakket nægtede at flyde 
over i den flotte, fremmede Form, kunde roligt have søgt sig 
frem til den Harmoni, som ene tilfredsstillede hendes Begreb; 
dersom end videre den naturlige Maade, hvorpaa hun begyndte at 
sige Repliker fra sit sikre bergenske Dialektgrundlag, havde 

uforstyrret faaet bygge altid videre. Nu er hun ved Vanens 
ubønhørlige Magt tvunget ind i den danske Verse- og øvrige 
Fremsigelsesform , hvor hun som fremmed ikke kan have deres 
Nuancerigdom og derfor virker ved en pinlig Ensformighed, som 



at i den aldrig mættede Afstand mellem, hvad Jomfru Svendsen 
søgte paa Scenen, og hvad hun fandt ( i den er ogsaa Aarsagen 
at opdage til de lange, arbejdsløse Timer i hendes Liv, til hendes 
Lede, hendes Luner, hendes Roller uden Spil. — Vi hører nu, at 
dersom de danske rejser, vil Jomfru Svendsen rejse med; se det 
er den længe spaaede Følge: hun staar uden Fædreland.« 

Men om der tabtes meget, saa blev dog ogsaa noget 
vundet. Fru Gundersen tog med sig en Skole af Rang fra Danske- 
tiden, som hjalp hende til et stort Udbytte af den bjørnsonske 
Instruktion. Medens det nogle Aar før 1865 var saa galt fat med 
hende, at hun slet ikke nævnedes blandt Teatrets første Kræfter r 
men kun i anden Række, saa traadte hun nu absolut i For- 
grunden og skabte en Række Roller som Agnes i Fruentimmer- 
skolen, Hermione i *Et Vinter æventyr* , Halte-Hulda, Desdemona r 
Lady Macbeth og Marie Stuart i Bjørnsons Drama, der alle ind- 
bragte hende Kritikens yppigste Lovord. Clemens Petersen skildrer 
hende i hendes 34te Aar (1867) saalunde: »Fru G. er, skøndt 
hendes Talent endnu ikke har naaet sin fulde Udvikling, en stor 
Skuespillerinde. Hun er ikke smuk, heller ikke interessant, men 
der viser sig dog en Skønhedsaabenbaring , naar hun træder ind 
paa Scenen. Hendes Ansigt er lidet, med store, ikke regelmæssige 
men bløde og højst sjælfulde Træk, i hvilke Udtrykket kan spille 
med en saa lysende Klarhed, som om det hele Aasyn blot var 
Øje. Hendes Skikkelse er udmærket skøn, og hun har stundum 
en vidunderlig Plastik, der er saa meget mere frappant, som den 
er Inspirationens og ikke Danseskolens Værk«. 

Ogsaa for Sigvard Gundersen blev de bjørnsonske Aar at 
Betydning. Man havde haabet og spaaet i 1862, at den næppe 
tyveaarige unge Mand skulde blive Wiehes Arvtager, men i de 
første tre Aar blev der intet af det. Han fik nok Wiehes Helte- 
roller, men forslæbte sig paa dem og høstede alt andet end Ros. 
Gundersen blev et Offer for Teatrets Trang til det tragiske Reper- 
toire; Kritikerne anviste ham den franske Komedje som rette 
Felt. Da Bjørnson kom til Teatret, fik Gundersen en Række 
Roller, der passede ham godt, og han gik daglig fremad. Des 



kun Øjeblikkets Inspiration kan løse, 



Det er ingen Tvivl om, 

værre forlod Bjørnson sin Plads, før den unge Skuespiller endnu 
havde faaet Fodfæste i Stemmens og Plastikens Teknik; det blev 
derfor ofte ujævnt Spil i de kommende Aar og hyppig Lede ved 
de største Opgaver. Heldigvis har han dog genfundet sit rigtige 
Rollefag i det nynorske Skuespils Borgertyper: Tjælde, Bernick, 
Christensen i En Hanske og Riis i Det ny System, samtidig som 
han i den nyeste Tid ogsaa med fin Karakteristik har skabt 
Hamlettypen Harald Jarl i Sigurds anden Flugt og den slebne 
Lændermand Koll Sæbjørnson i den bjørnsonske Trigolis tredje 
Del, Sigurds Hjemkomst. 

For øvrigt har de fleste navnkundige Kræfter sit Livs 
fysiske Højdepunkt under Bjørnson. Clemens Petersen skriver 
f. Eks. om Johannes Brun, der ligesom ogsaa Fru Wolf havde 
lidt forholdsvis ubetydelig af Amalgamationen, fordi hans Rollefag 
havde henvist ham mere direkte til Livet omkring ham: »Brun er 
en grundmuret Komiker, med et uudtømmeligt, burlesk, saftigt, 
men yderst graciøst Lune og med en mærkværdig Ævne til at 

røre. Han har mere Styrke og større Glans i sit Lune, end 

jeg har sét hos nogen anden Skuespiller. l En Sommernats- 

drøm og i Et Vinteræventyr fyldte han hele Scenen med den 
lifligste Lystighed og staar for Erindringen som en Latterkilde 
med den klareste Strøm.« — Vi hidsætter ogsaa Petersens Dom 
om Frøken Parelius, der vel egentlig er Bjørnsons Dom, da P. 
ikke har sét hende i nogen komisk Rolle: »Frk. P. skal være 
langsom baade over den enkelte Rolle og i sin hele Udvikling, 
men hun har betydelige Ævner og blir en stor Skuespillerinde, 
hvis hun ikke allerede er det. Hun gør bestandig Indtryk af ikke 
at give alt, hvad hun kunde give.« 

I Bjørnsons Tid og de nærmest følgende Aar samledes 
næsten alle de Kunstnere ved Teatret, som har været eller endnu 
er dets Støtter. Saaledes den talentfulde Georg Krohn, hvis 
Navn særlig er knyttet til Erasmus Montanus og Gaardbruger 
Lundestad. Han døde allerede 1870. Fremdeles den borgerlige, 
gejstlige eller politiske Sorte Broder Knud, Andreas Isachsen t 
der ogsaa har skabt Bogtrykker Aslaksen og Advokat Berent. 
1867 debuterede vor Tids ypperlige Ørnulf, Dr. Stockmann, Sannæs 
og Ulrik Brendel, Arnoldus Reimers som Stig Hvide. 1866 
den sympatiske Repræsentant for Bonhommien, Jens Selmer, 
der først vakte Forventninger i Retning af Wiehes Repertoire, 
men snart havnede i det ublandet komiske (Henrik, Scapin, 

Løjtnant Hamar). Som »Tutlingen« Hoff i En Hanske præsterede 
han forgangent Aar fin Kunst. — I 1866 debuterede ogsaa 
Johanne Juell-Reimers som Regisse, men udfoldede sig først i 
Syttierne, da hun fejrede Triumfer som Nora, Dora, Susanne i 
Paillerons Komedje, Aagot i Leonarda o. s. v. Fru Juell døde i 
1882, blot 33 Aar gammel. Med hendes uhyre Energi skulde hun 
endnu have naaet langt højere, før hun var bleven for gammel til 
sin Ungdoms Roller. 

Som sin største kunstneriske Bedrift i Perioden 65—67 
ansér vel Bjørnson Opførelsen af En Skærsommernatsdrøm (1865). 
Han havde lagt stort Arbejde i denne Opgave, og den lykkedes 
nok over Forventning, skøndt den i mangt og meget maatte være 
over Ævne. Bjørnson fandt dog, at Pressen ikke saa paa Frem- 
førelsen med ret Forstaaelse, og skrev en længere Artikel om den 
i Aftenbladet, der oversattes helt ned til Wien. B. begynder med 
en glansfuld Tolkning af selve Stykket og af Mendelssohns Musik, 
redegør for Opsætningen andensteds og forsvarer Bankpladsens 
Iscenesættelse. »Al Illusion har Forhold til det tilvante, og naar 
vort Publikum efter det, som her i Aarrækker har været budt, 
ikke kan fange Illussion lige overfor Sommernatsdrømmens Ud- 
styr, saa har daarlige Kritikere med og uden Pen forstyrret det 

Hengivelsens Øjeblikke Hovedsagen er, at det hele 

Sceneri virker harmonisk, og jeg appellerer til Fagmænd, om vort 
nu ikke gør dette, og da skal man være en rigtig Smaatingsmand 
for at sidde og passe Maanen, medens Shakspeare taler gennem 
Øhlenschlågers Mund og Mendelssohn lægger Musiken til. c — 
Artiklen slutter med en personlig Bekendelse, som kun kan an- 
tydes i Stumper og Stykker: »Shakspeares Sommernatsdrøm er 
vistnok af al min poetiske Læsning det, som har gjort stærkest 
Indtryk paa mig. Det var i Eikisdal, da jeg skrev Arne, at jeg 
læste det første Gang, og de mørke Indtryk, hvorunder denne 
Bog var bleven til, faldt mig da tungt paa Sinde. Men jeg følte i 
mit Væsen noget, der kunde arbejde et Stykke op mod Sommer- 
natsdrømmens Fantasi og Glæde, — og jeg gjorde Løfter. Men 
Forholdene, hvorunder et Menneske med ideal Retning lever her 
hjemme, er svært haarde; Dagens Bitterhed og Lidenskab faar os 
fat. Naa'r jeg saa ikke (med mine Anlæg og fra mit nationale 
Standpunkt) en Gang til at skrive noget i Retning af Skærsommer- 
natsdrømmen, saa har dog Forholdene vundet paa mig og jeg ikke 
kommet did, hvor imod Styret altid har lagt.« 

»Et Stykke, der saaledes har levet over en som Lede- 

stjærne, længes man til at vise andre. Stykket kan gaa 

bedre, men alting gøres i Retning af det rigtige, og alle arbejder 
med en saadan Hengivelse, at jeg sidste Gang, det gik, maatte, 
som første, blive, til alt var færdigt. Enten man nu kalder dette 
Naivitet eller Overmod, saa er det mig en stor Sag med dette 
Stykke; ti det er for mig Bindeleddet til Publikum, Appellen til 
det Vil Publikum ikke føres i Retning af dette, saa kan jeg ikke 
føre. Vil man altsaa have mig bort fra Teatret, saa angrib mig 
kun her; ti her findes jeg. c 

Det bjørnsonske Repertoire var da ogsaa i sin Helhed 
meget godt og havde næsten altid Succes. Af Shakspeare gaves 
i 2 1 /* Aar fem Arbejder. Størst Lykke gjorde kanske Et Vinter- 
æventyr, der har holdt sig paa Repertoiret, væsentlig ved Fru 
Gundersens Udførelse af Hermione, Hun valgte denne Rolle til 
sin Optræden paa det kgl. Teater 1869. 

Af Bjørnson selv gik for første Gang De Nygifte (med 
Frøken Berg, der forlod Teatret Aaret efter, som den til Dato 
bedste Laura), Marie Stuart i Skotland, som antagelig vil have 
oplevet hundrede Opførelser inden Aarhundredets Udgang, og 
Ualte-Hulda. — Et umaadeligt Røre vakte Opførelsen af Den skønne 
Helene med Fru Wolf i Titelrollen. Stykket havde naturligvis 
gigantisk Sukces, men der var ogsaa Aften efter Aften fjendtlige 
Demonstrationer i Teatret, og den konservative Presse over- 
svømmedes af Artikler mod Opførelsen. Bjørnson svarede imidlertid 
ikke et Muk, men udnyttede Succesen til sidste Draabe. Det 
Halvaar blev Teatrets mest indbringende siden 1837. 

Da Bjørnson ved Udgangen af Sæsonen 1865—66 havde 
været Direktør i halvandet Aar, offentliggjorde han i Aftenbladet 
en udførlig Fremstilling af sit Syn paa Teatret og paa Publikum. 
Han er meget tilfreds og forhaabningsfuld. Følgende Udtalelse 
har ogsaa dansk Interesse: »Men her vil jeg berøre en Mangel 
ved vort Skuespil, som det har arvet af det danske, der vistnok 
maa roses for sin ædle Deklamation, sin Naturlighed, sin Elegance, 
men næppe nogen Tid har været saa stærk i at give Karakterer 
som i at give Figurer. Hos os har kun én eneste haft en dybere 
Ævne i denne Retning (Jørgensen). Men Tiden vil ha det frem, 
og det er mere end en Tilfældighed, at vi netop nu har faaet 
Ordet; ti her har vor Nationalejendommelighed vistnok en be- 
stemt Ævne.« — Kritiken er Bjørnson, naar undtages Bordeviks, 

misfornøjet med. — Bjørnson erkender, at Teatret hos os ikke er 
nogen Folkesag, dels fordi det saa længe har været unationalt, 
dels ogsaa, som han i en Tale ved Studentersamfundets tyveaars 
Fest 1865 udviklede, fordi »det samme Tidsrum (20 Aar) har været 
det sværeste for alle højere Interesser. Ikke alene ligger 1848 
med sin stærke Længsel og sit dybe Fald inden for dette Tids- 
maal, men hos os er noget væsentligt kommet til. Vort Demokrati 
er udtraadt som bevidst og herskende og har til en Begyndelse 
afsat Embedsmændene, men med dem deres Sympati for Literatur 
og Kunst og den højere Tænkning. De herskende paalægger altid 
de andre sin Kærlighed som en Mode. Derfor udstrakte Embeds- 
mændenes Sympatier sig til dem, som ikke forstod sig derpaa. 
De, som politisk og socialt har taget Magten fra Embedsmændene, 
har endnu ikke naaet hines Standpunkt, altsaa heller ikke deres 
Interesse, men denne Overgangstid, saa haard som den er, maa 
vi ikke alene bære, men med Glæde bære; ti bag den kommer 
alle med«. 

Bjørnson fratraadte sin Post ved Udgangen af Sæsonen 
1867. Den hele Presse ydede ham ved Fratrædelsen varm Aner- 
kendelse for hvad han havde udrettet. 

Ghefsposten tilbødes Skuespiller Georg Krohn, som afslog 
den. Saa skrev man til Ibsen i Rom med samme Resultat. 
Endelig tilbød man Posten til den udmærkede svenske Direktør, 
Edvard Stjernstrom, som 1865 havde givet Gæsteroller paa 
Bankpladsen. Stjernstrom afslog Tilbudet med den Næse til 
Direktionen, at ligesom han ansaa Tilbudet for upassende fra 
norsk, nationalt Standpunkt, saaledes troede han ogsaa med Hen- 
syn til Sproget, at den Opgave, for en svensk at dirigere en norsk 
Scene havde store, om ikke uovervindelige Vanskeligheder. — 
Enden blev, at Direktionen selv indtil videre overtog Ledelsen og 
ansatte nuværende Professor OlafSkavlan som artistisk Konsulent. 

For de følgende tyve Aar maa jeg som bebudet være meget 
kortfattet. Det er ogsaa i Fremtiden en fortsat Kamp, en saare 
langsom Udvikling og stundum Stilstand eller Tilbagegang. I en 
afsides, lidet hensigtsmæssig Bygning og uden Statstilskud har 
Kristiania Teater endnu altid ringere Kaar end nogen af Nordens 
andre literære Scener. 

I 1869 engageredes den norskfødte, men ganske denational- 
iserede M. V. Brun som artistisk Direktør. Han modtoges fra 
første Stund med Uvilje, til Dels vel, fordi man nu igen kunde 

faaet Bjørnson, men siden vel ogsaa, fordi Brun manglede Ideer 
og maaske Ævner til at vinde Personalet. Havde Brun faaet 
virke i Fred, kunde det kanske have gaaet i respektabel Almindelighed ; 
men ved de uafbrudte Fjendtligheder fremkaldtes en Katastrofe 
allerede Vaaren 1870, da Brun begik den paa det Tidspunkt 
store Uforsigtighed at præsentere sin Gøngehøvding. Ti Medlemmer 
af Personalet, deriblandt Hr. og Fru Gundersen, Frøken 
Parelius, FruJuell, Krohn, Isachsen, Selm er og den samme 
Aar debuterede Hjalmar Hammer opsagde sit Engagement for 
at danne et eget Selskab. Krohn døde kort efter og Fru Juell 
faldt fra, men de øvrige aabnede den 8. September 1870 under 
Bjørnsons Ledelse det saakaldte »Bjørnsons Strike-Teaterc 
paa det gamle norske Teaters Scene. Her sluttede Henrik 
Klausen og hans Søster Elisabeth Klausen sig til dem. 
Skøndt Bjørnson oprindelig stod udenfor det hele og endog havde 
fraraadet Foretagendet, da det mistede Krohns og Fru Juells Støtte, 
saa lagde han dog nu al sin Kraft i det, og der ydedes meget 
godt paa den lille Scene i de halvandet Aar, Striken varede. Mest 
navnkundig er Opførelsen af Goethes Faust bleven. 

Teatret paa Bankpladsen lammedes selvfølgelig næsten 
ganske i sin Virksomhed for det højere Skuespils Vedkommende. 
Man levede paa Hejberg, Hertz og Overskou som i gamle Dage. 
Underhandlinger indlededes derfor ogsaa temmelig snart, med 
Bjørnson som Direktørkandidat. Men Bjørnson var ikke saa uskyldig 
som før; Tiden var bleven mere politisk, Partierne mere ud- 
prægede, og derfor blev det ikke til noget med ham. Men hvor 
nær det var, og hvilke Mænd der (hemmelig) handledes om, viser 
følgende Brev fra Bjørnson 21. Marts 1871 til Direktør Ludvig 
Joseph son i Stockholm: »Sagen var allerede ordnet: jeg skulde 
være første Direktør, med fast Løn og lidet Arbejde; De skulde 
tage Overregissørpladsen (Bestemmelse af Repertoire, Scenesætning) 

Til 15. April kan jeg ikke faa svaret endeligt. Men ved 

Sæsonens Slutning vil De se Resultatet. Da træder Generalfor- 
samlingen sammen, da vælges jeg, og da er De dér med det 

samme Og hvis De tror lidt paa mig, da lyd mit Raad: 

knyt Dem til den norske Scene; denne har en Fremtid, og en 
Arrangør af Deres Betydning ejer den ikket . 

Kampens Udfald blev, at Brun tog Afsked, og at de strikende 
i Marts 1872 vendte tilbage til Bankpladsen. Efter et kort Inter- 

regnum ansattes fra Marts 1873 den svenske Ludvig Josephson 
som Direktør med udstrakt Myndighed. Han ledede Teatret til 
Sommeren 1877. 

Fra liberalt Hold mødtes den svenske Direktør øjeblikkelig 
med samme Uvilje som den tidligere danske. Endog Bjørnson 
viste sig kølig, og paa Josephsons Tiltrædelsesaften, da han gav 
Marie Stuart i Skotland i en særdeles fortjænstfutd ny Ind- 
studering, var der Pibning i Teatret. Men Josephson afvæbnede 
temmelig hurtig Modstanderne; ti han lagde de eminenteste Ævner 
for Dagen. Han dyrkede det nationale Repertoire som ingen før 
ham og opførte for første Gang Kærlighedens Komedje (1873), 
Peer Gynt (1876) og Fru Inger til Østraat (1875), der alle havde 
foreligget siden mange Aar. Personalet udvikledes selvfølgelig i 
national Kraft ved disse norske Opgaver, der alle fik en mønster- 
gyldig Tolkning. Josephson holdt ogsaa ellers et næsten idealt 
godt Repertoire og øvede dertil den Stordaad at skabe en Opera, 
der straks kom i Højde med de andre i Norden. 

Men saa ødelagdes Teatrets Indre af Dd 1877, og Fore- 
stillingerne maatte standse en Maaneds Tid. Da det atter aabnedes, 
havde Operaen ved Skuespillernes Agitation faaet Løbepas. Da 
Josephson ikke vilde forblive, med mindre Operaen fortsattes, fordi 
han »var overbevist om, at Skuespillet alene ikke vilde kunne 
bære Teatret«, tog han Afsked og vendte tilbage til Stockholm. 

Efter ham virkede den norske Literat Johan Vibe i to 
Aar. Man tærede paa Udbyttet fra den josephsonske Tid, og for- 
øvrigt fik Hr. Vibes Regimente en vis kunstnerisk og økonomisk 
Glans ved just de Aars talrige store Succeser (Samfundets Støtter, 
Leonarda, Ambrosius, FamUjen Fourchambault) og derhos af et, 
ved sin uhyre Udstrækning (50 Aftener i én Sæson) forkasteligt, 
men ellers baade for Repertoiret og Kassen indbringende Gæste- 
spil af den svenske Gustav Fredriksson. 

I September 1879 afløstes Vibe af cand.mag. Hans Schrøder, 
der nu styrer Teatret paa niende Aar. Hr. Schrøders første 
Sæsoner gik saa nogenlunde, trods Politik og trange Tider; ti 
Et Dukkehjem og Sardous og Paillerons Trækplastre fyldte Kassen 
og gav i al Fald Fru Juell-Reimérs Anledning til at udfolde sit 
Talent. — Men Vaaren 1882 døde Fru Reimers efter langvarig 
Sygelighed, Tiderne blev altid daarligere, den alt opslugende For- 
fatningskamp vendte Interessen fra Teatret, og de hos os med 
vort eneste Teater dobbelt utaalelige Partiforhold, der hindrede 

Opførelsen af Gengangere, bragte endogsaa de liberale i direkte 
Opposition til det. De gamle Kræfter blev — gamle, og de unge 
løftede endnu langt fra Arven efter dem. Bjørnson skrev ikke 
mere, og Ibsens eneste Arbejde, En Folkefjende, blev købt for 
dyrt. Falliten hang til Slut over Bankpladsen, og det var ret og 
slet von Moser, der reddede den nationale Skueplads. 

Men endelig var Forfatningskampen forbi Sommeren 1884 r 
og i Oktober samme Aar fik Hr. Schrøder, der i det yderst kon- 
servative Kristiania maa siges at repræsentere et forholdsvis 
moderat Standpunkt, en glimrende Støtte i den 25-aarige Bjørn 
Bjørnson, der efter otte Aars Studier ved de første Konservatorier 
og Teatre i Udlandet havde faaet den ypperste Uddannelse og dog 
ikke havde tabt mere af sin Nationalitet, end at det kunde vindes 
igen. Med Bjørn Bjørnson er Energien og Lykken vendt tilbage 
til Bankpladsen. De ældre viser, at der endnu er stor Kraft i 
dem, og de unge giver gode Forhaabninger. Publikum har spejdet 
lidt ængstelig efter den kvindelige Kraft, som kunde bære det 
moderne Drama frem; men hvis Teatret faar beholde den unge 
Frøken Constanse Bruun, der debuterede 1882 og nu sidst har 
skabt Svava i En Hanske, Frøken Svendsen og Betty i Kjellands 
to nyeste Lystspil og Signe i En Forlovelse, saa tviler ingen 
paa, at hun er vor Fremtids første Skuespillerinde. For øvrigt 
har der været god Tilgang paa Talent i de fleste Rollefag. Olaf 
Hansson har det sidste Aar med stort Held skabt Rektor Kroll 
og den steensgaardske Type, Advokat Nyhus, i Bettys For- 
mynder, lige som han i flere Aar dygtigt og lunefuldt har røgtet 
Jens Waage-Rollerne. Den bergenske Scenes opbaarne Elsker, 
Nikolaj Halvorsen, er i Høst flyttet til Bankpladsen og har 
som Konrad i En Forlovelse vist betydelige Ævner som Karakter- 
skuespiller. En Pernille af første Rang, naar Holberg atter en Gang 
kommer til Ære paa Bankpladsen, haves i Frøken Alma Bosse, 
hvis Replikføring i Naturlighed og Nuancerigdom er enestaaende 
paa Spindesiden. 

De sidste tre Aar har i national Henseende væsentlig 
været en Bjørnson-senior-s Æra. I raskt Slag har fulgt de første 
Opførelser af den gamle Trilogi Sigurd Slembe, af Det ny System, 
det omarbejdede En Hanske og det helt ny Geografi og Kærlighed. 
Men den unge og modige Instruktør vil sikkerlig heller ikke for 
Ibsens Vedkommende forsømme det nuværende Tidspunkt, da de 

gamle og de nye Talenter staar sammen i en Rigdom som vel 
kun paa faa Scener i Europa. — 

Men Hundredaaret vil sandsynligvis gaa til Ende, før den 
norske Stat indser sin Forpligtelse til at støtte den nationale 
Skueplads, og — hvo ved — før Teatret kan flytte ind i en bedre 
Bygning og blive et Centrum i Staden. Ti siden 10 Aar søger 
den store Hovedstad forgæves at skaffe et nyt Skuespilhus til Veje 
for det eneste Teater. 



Harald Hansen. 




Det sidste FaveyaJg. 



i. 

I tidligere Tider have de forskellige Regeringers Forhold 
til et Pavevalg i Reglen længe unddraget sig Historikernes Øjne; 
men Nutidens blaa og grønne Bøger have forlængst indeholdt 
mange af de diplomatiske Aktstykker, der vedrøre det sidste 
Paveskifte. Derfor kunne vi allerede nu danne os en klar Fore- 
stilling om det Standpunkt, som de europæiske Magter indtog 
over for det Konklave, af hvilket Kardinal Pecci fremgik som 
Pave. Konklaverne selv have imidlertid ogsaa deres Historie, 
stundum en meget lang Historie. Ogsaa denne er dog for det 
sidste Konklaves Vedkommende med ualmindelig Hurtigbed bragt 
for Dagens Lys. Allerede i Aaret 1878 udgav den spanske Abbé 
Gerardo Mullé de la Cerda, der bavde været Konklavist hos 
en af de spanske Kardinaler, en kort Dagbog over sine Oplev- 
elser i Rom ved det sidste Pavevalg *) ; og for nylig har en 
Italiener, Raphael de Cesare, samlet alle de Oplysninger, han 
har kunnet overkomme, til en Skildring af Leo Xffl's Konklave 2 ). 

For kortsynede Politikere frembød Valget af Pius IX's 
Efterfølger ringe Interesse; ti denne Gang skulde der jo ikke 
vælges en Hersker over 4 Millioner Italienere, men kun en Efter- 
følger af en »Fange i Vatikanet«. Men som sædvanlig gav 
Pavens Død alligevel Anledning til mange Profetier om det 
forestaaende Konklaves Virksomhed. Nogle mente, at Kardinal- 
erne nu vilde vælge en Pave, der var en lige saa from Mand som 



') Resena Hist6rica del ultimo conclave y biografia de N. S. P. Leon XIII 
por O Gerardo Mullé de la Cerda (Madrid 1878). 

J ) Raphael de Cesare (Simmaco): Le conclave de Léon XIII. Avec 
4 portraits et documents. (Rom 1887). 

Tilskueren. 1888. ? 



Digitized by 



98 



Det sidste Pavevalg. 



Pius IX, men mere medgørlig over for det unge Italien; andre, 
at Pius IX's Regimente havde varet saa længe, at der var den 
største Sandsynlighed for, at man vilde faa en Kopi af ham, som 
maaske foretrak at ombytte det vatikanske Fangenskab med en 
babylonisk Landflygtighed paa Malta eller et andet afsides Sted, 
indtil den internationale Kulturkamp for stedse havde gjort det 
af med Pavedømmet og dets Indflydelse. Men der var en tredje, 
endnu nærmere liggende, Mulighed, som de, der havde Overblik 
over Pavedømmets Udviklingslov, maatte finde sandsynligere. 
Valget kunde ogsaa falde paa en Kirkefyrste, der stillede sig den 
Opgave, lidt efter lidt at fjærne de Vanskeligheder, som havde 
hidført Fangenskabet. Det pavelige Rom har nemlig ikke blot 
kendt den Kunst, at sende Lyn til alle Sider; men det har ogsaa 
været forfaren i den . Taalmodighedsgjerning , i al Stilhed at løse 
haarde Knuder. Der er Paver, som ved Bandstraaler eller Sol- 
dater have friet sig ud af vanskelige Situationer; men St. Peter 
har ogsaa haft Efterfølgere, der have valgt den mindre opsigt- 
vækkende og mindre martialske Udvej, at skaffe sig den fornødne 
Frihed ved en klog Iagttagelse af Reglen: divide et impera. 

En saadan Pave trængtes der i høj Grad til ved Pius IX's 
Død. En Flugt fra Vatikanet vilde være skæbnesvanger; ti et 
babylonisk Fangenskab kunde i Nutiden blive af endnu længere 
Varighed end i Middelalderen, og det kunde medføre de største 
Farer. Derimod vilde et stilfærdigt Forsøg paa én for én at løse 
de haarde Knuder, der vare blevne knyttede i Pius IX's Dage, 
mere lydløst, men ikke mindre sikkert føre til Maalet: Gen- 
erhvervelsen af Pavedømmets tabte Indflydelse. For en over- 
fladisk Betragtning vilde det se ud, som om den ny Pave stod i 
Modstrid med sin Forgængers Grundsætninger; ti det udæskende 
og angribende var jo opgivet. Men for den, der saa dybere, 
vilde det dog snart vise sig, at det kun var to noget forskellige 
Forsøg paa at naa det samme Maal. Ordsproget siger: alle 
Veje føre til Rom; men man kan med lige saa stor Sand- 
hed sige: Rom forstaar at bruge alle Veje. Historien kan op- 
vise mange forskellige Pavetyper: Helgener og Soldater, mørke 
Asketer og livsglade Beskyttere af Kunst og Videnskab, enfoldige 
Munke og kløgtige Diplomater; men alle have de haft et fælles 
Maal: Roms Hegemoni. Ikke sjælden ere disse Pavetyper fulgte 
efter hinanden i en sælsom Blanding. Stundum har en Asket 
skullet bringe Kristenheden til at kaste Glemselens Slør over den 

Forargelse, som en nydelsessyg Pave havde voldet; stundum har 
en Diplomat paa Pavestolen skullet faa Folkene til at glemme de 
Lyn, som en Munk havde udsendt. Efter en Pave som Pius IX, 
der mere og mere havde udviklet sig til Lighed med en snakke- 
salig Nonne 1 ), trængtes der mere end nogen Sinde til en Mand, 
som var inde i Talleyrands Kunst. 

Det indsaa Lederne i Vatikanet helt vel; men mange af 
Politikerne udenfor Vatikanet betragtede Pavedømmets Sag som 
saa grundig tabt, at de ikke brød sig om at overveje Føl- 
gerne af en saadan Mulighed. Der er en underlig Modsætning 
mellem den store diplomatiske Rolle, som Leo XIII allerede har 
spillet, og den absolute Interesseløshed, med hvilken Valget af 
Pius EX's Efterfølger blev imødeset i de fleste diplomatiske Kredse. 

Den spanske Regering, der den Gang lededes af Canovas 
Castillo udtalte for de spanske Kardinaler og for sin Afsending 
ved Pavehoffet blot Ønsket om at fremme Valget af en »moderate 
Pave. Der var i Spanien stor Sympati for Kardinal Franc hi, 
som i sin Tid havde været Nuntius i Madrid, og de spanske 
Kardinaler, der lededes af Kardinal-Ærkebiskop Moreno af Toledo, 
ønskede i høj Grad hans Valg. Spanien er en af de romersk- 
katholske Magter, der fra gammel Tid har »Exklusivenc eller Ret 
til at nedlægge Veto over for et Valg, der forekommer den 
spanske Regering uheldigt; men det er langt sikrere at arbejde 
for Valget af en persona grata end at bruge Vetoretten over for 
en persona ingrata. I den Henseende har Spanien en bitter Er- 
indring fra et af de sidste Konklaver. Da Gregor XVI blev Pave 
(1831), havde Kardinalerne nemlig først samlet Stemmerne om 
Kardinal Giustiniani; men da han var bekendt for at være en 
fanatisk Tilhænger af Absolutismen, benyttede Maria Christinas 
Regering Exklusiven. Følgen heraf blev imidlertid kun, at Kon- 
klavet øjeblikkelig valgte Mavro Gappellari, der hørte til den samme 
reaktionære Gruppe indenfor Kardinalkollegiet. Med denne Er- 
faring i Minde var der ingen Grund for Spanien til at sætte 
synderlig Pris paa Vetoretten; men den spanske Regering saa 
derimod gærne, at de spanske Kardinaler satte sig i Bevægelse 
for at samle Stemmerne om et Paveæmne, der havde vist sig 
som en Ven af deres Land. 



l ) Jvfr. W. E. Gladslone: Rome and the newest fashions in religion, 
Afsnittet: Speeches of pope Pius IX. 

Frankrigs liberale Ministre havde heller ikke videre Inter- 
esse for det forestaaende Pavevalg. Waddington, som den Gang, 
under Marechal Mac Mahons Præsidentur, var Udenrigsminister, 
havde inden Pius IX's Død fremsat et Ønske om, at Konklavet 
maatte faa Lejlighed til at samle sig i fuld Frihed, for at der 
ikke bag efter skulde ske Indsigelser. I en Samtale med den 
italienske Afsending i Paris havde han endvidere udtalt, at den franske 
Regering fremfor alt ønskede en moderat Pave, der kunde mulig- 
gøre en Udsoning med Kongeriget Italien. Og tillige havde han 
erklæret, at der for Frankrigs Vedkommende kun kunde blive 
Tale om at bruge Exklusiven, hvis der blev valgt en Ikke- 
Italiener. 

Den eneste fremmede Kardinal, om hvem det kunde blive 
muligt at samle Stemmerne, var den østrigske Ærkebiskop, Fyrst 
Schwarzenberg af Prag. Han havde et stort Navn baade i 
Rom og i Østrig, og han var en af dem, der længst havde været 
Medlem af Kardinalkollegiet; han havde nemlig i en meget ung 
Alder modtaget Purpuret af Gregor XVI. Men hverken Schwar- 
zenberg selv eller Østrig havde Ønsker i den Retning, og den 
østrigske Regering var, lige saa lidt som de øvrige Magter, i 
synderlig Spænding overfor det Valg, som forestod. Ogsaa i 
Wien nøjedes man derfor med at udtale det Haab, at der maatte 
blive valgt en forsonlig Pave. 

Dette Haab var endnu mere levende i Tyskland, hvor Bismark 
allerede begyndte at blive træt af Kulturkampen, som var i fuld 
Gang ved Pius IX's Død. DSllinger forudsagde straks i en Sam- 
tale med en italiensk Diplomat, at Konklavet ikke vilde blive af 
lang Varighed; og han fremhævede, at Brugen af Exklusiven 
vilde være betydningsløs, hvis ikke alle Regeringerne vare enige. 
En Gang tidligere, i forrige Hundredaar, da Bourbonnerne be- 
klædte flere Troner, havde en saadan fælles Optræden gjort stor 
Virkning; men uden Enighed vilde intet blive naaet. Pius IX 
havde været saa fjendtlig stemt mod Preussen, at dette Land 
ikke kunde tabe noget ved et Paveskifte. Derfor nøjedes den 
preussiske Statssekretær, Hr. von Bulow, med at meddele den 
italienske Regering, at Tyskland ingenlunde nærede fjendtlige 
Følelser overfor den katholske Kirke, men at den tyske Stat 
maatte forlange sin Suverænitet agtet. Der var den Gang kun 
en eneste tysk Kardinal, som kunde træde i Forhold til den tyske 
Regering: Kardinal Hohenlohe; men han nød ikke megen Agtelse i 

Rom. Man beskyldte ham dér for at staa i Ledtog med Bismark, 
og man paastod, at han havde gjort denne forskellige Meddelelser, 
som man ikke gærne vilde vide i Fjendevold. Den polsk-tyske 
Kardinal Ledochovski, der havde en saa høj Stjærne i Rom, 
havde yderligere skubbet til den hældende Vogn, saa at der ikke 
var Udsigt til, at Kardinal Hohenlohe kunde komme til at spille 
nogen som helst Rolle i Konklavet, end sige da, at han skulde 
kunne gaa ud af dette som Pave. 

Naar man ser hen til denne Kølighed og Interesseløshed 
hos Stormagterne, kan man uden Overdrivelse sige, at intet af 
de nyere Konklaver har kunnet bevæge sig med større Frihed 
end det, som samledes i Rom den 18de Februar 1878. For det 
unge Kongerige Italien maatte det være en Æressag, trods alle 
Antipatier overfor Pavedømmets Politik, at vise Verden, at det 
fuldt ud respekterede den Frihed, som Garantiloven tilstod Kar- 
dinalkollegiet. Men en væsentlig Forandring var nødvendiggjort 
ved det Resultat, som den politiske Udvikling havde hidført. Det 
sidste Konklave havde, som flere af de nærmest foregaaende, 
været afholdt i Kvirinalpaladset. Det var ikke muligt denne 
Gang; ti over Kvirinalet vajede jo nu det italienske Kongeflag. 



Pius IX døde hen imod Aften den 7de Februar 1878. 
Flere af de Kardinaler, der stod ham nærmest, omgav hans 
Dødsleje, og i Sideværelserne samledes næsten alle de øvrige 
Medlemmer af Kardinalkollegiet, som havde fast Ophold i Rom, 
tillige med den romerske Adel og de ved Pavestolen accrediterede 
Diplomater. I det Øjeblik da Paven drog sit sidste Suk, vil Kar- 
dinal di Luca have hørt Kardinal Hohenlohe, der urolig gik op 
Ded ad Gulvet, halvhøjt sige: »jeg vil mælde Bismark, at det er 
forbi med Pius IX. c 

Efter at Lægerne havde underskrevet Dødsattesten, gik 
Kardinalernes Virksomhed i dobbelt Retning. Nogle bleve 
sysselsatte med de Foranstaltninger, der maatte træffes for at 
vise den afdøde Pave den sidste Ære; andre tænkte paa Frem- 
tiden, paa det forestaaende Pavevalg. 

Til disse sidste hørte Joakim Pecci, den tidligere Ærke- 
biskop i Perugia, nu Kardinal og Camerlengo. I det Øjeblik, da 

Pius IX lukkede sine Øjne, blev han i sin Egenskab af Camer- 
lengo Herre i Vatikanet. Man saa ham fare rundt i Paladset 
med et stort Knippe Nøgler, omgiven af Schweizere, i Færd med 
at uddele Ordrer til alle Sider. Nogle glædede sig over, at Pecci 
udfoldede en Energi, som man ikke havde tiltroet ham; andre, 
især mange Kvinder, vare forbitrede over, at han aldeles ikke 
havde Tid eller Lyst til at høre paa de mange Ønsker om at faa 
Adgang til Vatikanet i det betydningsfulde Øjeblik. Kardinal 
Berardis Broder, som Romerne i daglig Tale kaldte »Pippoc 
(o: Filippo), forsøgte saaledes flere Gange at faa Foretræde hos 
Camerlengoen, idet han gav sig Mine af at være udsendt fra 
Kvirinalet. Men Pecci vilde ikke modtage ham, fordi han godt 
vidste, at det var Filippo Berardis Lyst, uden noget som ;helst 
Mandat, at give sig Udseende af at spille en politisk Rolle. 

Morgenen efter Pavens Død samledes de otte og tredive 
Kardinaler, der vare i Rom, i en af Vatikanets Sale for at af- 
lægge Tavshedseden og for at holde den første foreløbige Kon- 
gregation. Da der ikke var nogen Bibel i Nærheden, tog man 
et stort Krucifiks, og paa dette svor Kardinalerne Tavshed, efter- 
haanden som de kom ind i Konsistoriesalen. Da alle vare sam- 
lede, indledede Kardinal di Pietro, som under Kardinaldekanens 
Sygdom skulde styre Forhandlingerne, Drøftelsen af det første 
vigtige Spørgsmaal, om Stedet for Konklavets Afholdelse. Af 
Hensyn til Forholdene ønskede mange, at Valget skulde gaa for 
sig udenfor Italien, og ved den første Stemmegivning stemte kun 
otte Kardinaler for at blive i Italien. Nogle vilde ikke stemme, 
men det var tydeligt, at de aller fleste helst vilde have Konklavet 
holdt udenfor Rom. Næste Morgen, den 9de Februar, gav Af- 
stemningen der imod el helt andet Resultat. Kardinal di Pietro 
begyndte med at minde om, hvorledes Stemmerne vare faldne 
den foregaaende Dag; men han tilføjede, at det dog maaske var 
bedst at blive i Rom, da ingen udenlandsk Magt ligefrem havde 
tilbudt Kardinalkollegiet gæstevenlig Modtagelse. Pecci, som den 
første Gang selv havde stemt for Udlandet, havde senere haft en 
Samtale med de fremmede Magters Afsendinge, og efter den var han 
bleven vaklende. Han havde et Øjeblik tænkt paa Malta, men til sidst 
havde ogsaa han bestemt sig for at blive i Rom. Hans Ord gjorde 
Indtryk baade paa de vaklende og paa dem, der Dagen i For- 
vejen havde stemt for at gaa til Udlandet, og ved den anden 
Afstemning udtalte kun nogle faa sig for Munchen, Spanien eller 

Malta. Da en af Kardinalerne tog Ordet for at anbefale et Kon- 
klave i Udlandet uden at kunne angive noget bestemt Sted for 
dette, raabte Kardinal Ferrieri, der var Kollegiets vittige Hoved: 
skal vi ikke holde Konklave i en Luftballon? For at faa en 
Ende paa Diskussionen blev det vedtaget at stemme med Kugler. 
32 (hvide) Kugler bleve afgivne for Rom, og kun 5 (sorte) for 
Udlandet. 

Den 10de Februar gik man et Skridt videre med Hensyn 
til det forestaaende Valg. Det blev foreslaaet at vælge en Italiener, 
og mod dette Forslag skete der ingen Indsigelse. Det blev støttet 
lige saa godt af Hohenlohe, Pitra, Ledochovski, Howard og Man- 
ning som af de italienske Kardinaler. Derpaa meddelte Camer- 
lengoen, at der forelaa to Planer med Hensyn til Indretningen 
af Konklavet. Den ene gik ud paa at benytte en Del af det 
vatikanske Palads; den anden paa at indrette Konklavet i Peters- 
kirkens Kannikehus. Man overdrog Pecci at undersøge disse 
Planer nærmere, for at der snarest muligt kunde tages fat paa 
de Arbejder, som Indretningen af Konklavet nødvendiggjorde. 

Efter at man var kommen saa vidt, begyndte de fortrolige 
Forhandlinger om selve Valget. Endog de italienske Katholiker 
indrømme villig, at der var en ualmindelig Fattigdom paa Pave- 
æmner i dette Konklave. For de indviede var der egentlig kun 
tre Muligheder: Bilio, Franchi og Pecci. 

Kardinal Bilio var 52 Aar gammel, altsaa forholdsvis ung 
som Paveæmne. Han var Piemonteser af Fødsel; det var ingen 
Anbefaling. Men han var ogsaa en af Pius IX's nærmeste Venner, 
og det gav ham et overordentligt Fortrin i deres Øjne, som 
ønskede, at alt skulde blive ved det gamle. Pius IX havde endog 
flere Gange i Samtaler med sine fortrolige peget paa Bilio og 
sagt: han dér bliver min Efterfølger! Fjorten Aar gammel var 
Bilio traadt ind som regulær Kleriker af St. Pavls Orden, og han 
gik for at være en ægte Munk. Men han var af de Klosterfolk, 
som studere. I Parma, Neapel og ved Collegium Romanum havde 
han holdt Forelæsninger baade over Græsk og Filosofi, og han 
havde været et virksomt Medlem af det dogmatiske Udvalg, der 
forelagde det vatikanske Kirkemøde Forslaget til Proklameringen 
af Pavens Ufejlbarhed. Hvis man ønskede en from og lærd 
Munk, som skulde fortsætte Pius lX's Gerning, kunde man ikke 
finde et bedre Paveæmne end Kardinal Bilio. 

Men de, der vilde have en Politiker, maatte tænke paa en 
anden. Ingen havde saa meget af en Diplomat ved sig som 
Kardinal Franchi. Han var en Romer af Fødsel, og Gregor XVFs 
Statssekretær, den kløgtige Politiker Kardinal Lambruschini havde 
i sin Tid sat ham meget højt. 1 1853 havde han været i Madrid for 
at lede de vanskelige Forhandlinger om det spanske Konkordat; 
senere havde han haft diplomatiske Sendelser til Firenze og 
Modena, og i 1868 havde han atter været i Madrid som Nuntius. 
Dronning Isabella satte overordentlig stor Pris paa Franchi, der 
som Nuntius endnu ikke havde naaet Kardinalatet. Pius IX 
plejede at sige: »den gode Isabella! den stakkels Isabella! Hun 
er den kongelige Person, som jeg sætter højeste ; og det var ham 
en Trøst at vide, at den stakkels Isabella i Franchi havde en 
trofast Ven, der forstod sig lige saa godt paa Politik som paa 
Religion. Da Forarbejderne til det vatikanske Kirkemøde be- 
gyndte, forlod Franchi imidlertid Spanien for stedse; men Spa- 
nierne bevarede de bedste Minder om ham. Efter Konciliet blev 
han sendt til Konstantinopel for at forhandle med Abdul Aziz 
om det kirkelige Spørgsmaal i Armenien. Han blev modtagen 
med østerlandsk Pragt, men uheldigvis døde Storvisiren, og der- 
ved gik alle Aftalerne i Staa. Ikke des mindre blev Franchi 
efter sin Hjemkomst fra Konstantinopel udnævnt til Kardinal; 
det var jo ikke hans Skyld, at Sendefærden mislykkedes. Pius IX 
viste ham endog sin særlige Velvilje ved at overdrage ham den 
skønne Maria in Trastevere som Sognekirke, efter at den paa 
pavelig Bekostning var underkastet en gennemgribende Restavra- 
tion. Siden gjorde han ham til Præfekt for Propagandaen, og 
derved blev Kardinal Franchi den indflydelsesrigeste af alle Romer- 
kirkens Prælater. 

Trods denne udvortes saa glimrende Løbebane havde dog 
selv de politiske Kardinaler ikke Lyst til at give Franchi deres 
Stemme. De overtroiske Romere fortalte, at han havde »en 
uheldig Haandc (la gettatura), og Politikerne viste hen til de 
Ulykker, som havde ramt de Hoffer, hvor Franchi havde udført 
sine Missioner. Firenze, Modena, Konstantinopel og »den stakkels 
Isabellat — det var højrøstede Vidner om, at Folketroen var 
rigtig. Hans Modstandere fortalte ogsaa en ondskabsfuld Anek- 
dote, der just ikke kastede det gunstigste Lys over hans politiske 
Fremsynethed. Medens han 1859 var Nuntius i Firenze, skal han 
have skrevet til Rom : Piemonteserne ville aldrig faa Toscana i 

deres Magt. Da de havde besat Landet, mældte han Paven: 
inden en Maaneds Forløb vil Storhertugen være vendt tilbage; 
og da Storhertugen ikke vendte tilbage, havde han Frejdighed 
nok til at udbryde: sagde jeg det ikke nok! 

Joakim Pecci var derimod en Person af en ganske 
anden Støbning. Som Legat i Benevent og som Nuntius i 
Bruxelles havde han vist megen diplomatisk Takt; og som Ærke- 
biskop i Perugia havde han vundet sit Stifts Kærlighed og den 
italienske Regerings Agtelse. De mange Aar, han havde tilbragt 
i Perugia, havde mere og mere faaet Udseende af at være en 
Fængselstid, og dette peruginske Martyrium havde vundet ham 
mange Venner i Rom. Kardinal Antonelli, der hadede Ærke- 
biskoppen af Perugia, vilde imidlertid aldrig høre Tale om at flytte 
ham bort fra de umbriske Høje; og hvor megen Pris Perugias Ind- 
byggere end satte paa deres Ærkebiskop, havde de alligevel en 
Følelse af, at man gjorde ham Uret ved at lænke ham til deres 
By. Saa længe Pius IX's almægtige Minister levede, kunde der 
dog ikke være Tanke om andet. I 1853 gav Pius IX ham 
vel, med en vis Modstræben, den Kardinalhat, som Gregor XVI 
for længe siden havde tiltænkt ham som Løn for Nuntiaturen i 
Bruxelles; men der var endnu ingen, som kaldte ham til Rom. Peru- 
ginerne fik til sidst et Indtryk af, at det lange Ophold i deres By 
ogsaa blev Ærkebiskoppen for langt, og han skal ikke altid 
have kunnet holde sine utaalmodige Tanker indenfor Tændernes 
Gjærde. Da en af hans Omgivelser udtalte den Mening, at 
Pius IX's lange Pavetid var et Under, som Gud lod ske til Kirkens 
Frelse, skal Kardinal Pecci paa sin stille Maade have tilføjet: 
hvo ved, om dette Under ikke skal tjæne til Kirkens Tugtelse? 
Saa længe Antonelli var ved Magten, maatte Ærkebiskoppen i 
Perugia dog nøjes med at styre sit Stift, hvor han grundede et 
Thomas- Akademi , der stod som et Forbud paa, hvad han senere, 
under større Forhold, skulde udrette for Studiet af den skola- 
stiske Filosofi. 

Men saa snart Antonelli havde lukket sine Øjne, begyndte 
Peccis Venner i Rom at bearbejde Pius IX til hans Fordel; og 
trods Antonellis Fjendskab havde mange indflydelsesrige Personer 
i ham længe set den vordende Pave. Da den italienske Minister 
Visconti-Venosta i 1874 spurgte Monte Cassinos Abbed om, hvem 
der vilde blive Pius IX's Efterfølger, svarede denne uden Betænk- 
ning: Ærkebispen i Perugia. Og da Ruggero Bonghi i 1877 

skrev sit Flyveskrift om det forestaaende Pavevalg, nævnede han 
Pecci som en af de rimeligste Muligheder. Efter Bonghis Mening 
var Ærkebiskoppen af Perugia i Besiddelse af alle de Egenskaber, 
som den hellige Bernhard forlangte af en Pave. 

En saadan Mand kunde Pius IX ikke i Længden holde 
borte fra Rom. Han foretrak efter Antonellis Raad Franchi for 
Pecci, da der skulde udnævnes en ny Præfekt for Propagandaen, 
og Antonelli fik ham ogsaa til at forbigaa Ærkebiskoppen af 
Perugia, da der skulde vælges en ny Prodatarius. Men da Antonelli 
var død, og baade Franchi og Panebianco trængte paa og bad 
Pius IX om at gøre Pecci til Camerlengo, gav han til sidst efter. 

Som Camerlengo maatte Kardinal Pecci bo i Rom. Han 
tog Bolig i Palazzo Falconieri i Villa Giulia, hvor ogsaa Kardinal 
Bartolini havde sit Hjem; og derved blev den ny Camerlengo 
bragt i Forbindelse med et af Kardinalkollegiets mægtigste Med- 
lemmer. Bartolini var en af de lærdeste Kardinaler, men hans 
Lærdom var af en anden Art end den, som udmærker Pitra og 
Hergenrother. Pavedømmet havde overdraget ham de Undersøgelser, 
der gaa forud for Helgenkaaringerne; og Personer som Maria 
Alacoque og Josef Sabre have stillet den lærde Kardinal mange, 
lige saa vanskelige som mærkelige Problemer. Han har skrevet 
en Bog om Tiden for Apostlen Peters Død; den roses meget af 
italienske Katholiker, men nord for Alperne staar Bartolinis 
Lærdom ikke i høj Kurs. 

Kort efter at Pecci var flyttet til Rom, blev Bartolini 
meget syg. Baade under hans Sygdom og senere besøgte Camer- 
lengoen sin Husfælle, og ved disse Besøg gik det snart op for de 
to Kardinaler, at de havde den samme Opfattelse af Antonelli og 
af det Regimente, han havde ført. Bartolini , der ikke selv havde 
Ønsker i Retning af Tiaraen, besluttede da at virke for Peccis Valg, 
naar St. Peters Stol blev ledig, og den ny Camerlengo fandt i 
den lærde og afholdte Kardinal en Ven, hvis Ord vejede meget 
Men der var adskillige Hindringer, som maatte fjærnes, før man 
kunde faa Flertallet af Kardinalerne til at stemme paa Pecci. 
Det var en gammel Tradition , at hverken Statssekretæren eller 
Camerlengoen kunde vælges til Pave; og Peccis Valg vilde i mere 
end en Henseende være et Brud med Pius IX's og Antonellis Regi- 
mente. Af den Grund vare adskillige af de Kardinaler, som den 
10de Februar samledes til en foreløbig Drøftelse af det fore- 

staaende Valg, ikke straks tilbøjelige til at give Joakim Pecci 
deres Stemme. 



Den Ilte Februar gav omtrent 500 Arbejdere sig i Færd 
med at foretage de Ændringer, der i Løbet af nogle faa Dage 
skulde forvandle den Fløj af Vatikanet, for hvilken man havde 
bestemt sig, til Skuepladsen for Konklavet. Der blev rejst Skillerum, 
muret og tapetseret Dag og Nat, og mange af Vatikanets Beboere 
maatte rykke ud af deres Lejligheder for at give Plads for Kardi- 
nalerne. I tidligere Tid havde hver Kardinal i Reglen maattet 
nøjes med et eller to Værelser; denne Gang kunde der anvises en 
hel Lejlighed til hvert Medlem af det høje Kollegium. Til det 
Værelse, der var tiltænkt Kardinalen selv, sluttede sig et Par 
andre, til hans Konklavist, hansTjæner og til Spise- eller Modtagelses- 
værelser. Tidligere havde det været Skik at lukke Dørene med 
to korslagte Pinde; men den traditionelle »Andreas-Laast maatte 
nu vige for almindelige moderne Dørgreb. 

Den 16de Februar fordeltes Lejlighederne ved Lodtrækning. 
Kardinal Bilio fik Nummeret paa de Værelser, som Pecci, i sin 
Egenskab af Camerlengo, havde taget i Besiddelse; men ved ind- 
byrdes Bytning mellem de to Kardinaler beholdt Pecci sin Lej- 
lighed. Den 18de Februar Kl. 4 kørte Kardinalerne til Konklavet, 
og Peterskirkens Plads var sort af Mennesker, der vilde se dette 
sjældne Skuespil. Men ogsaa paa dette Punkt havde den ny 
Tids Indflydelse " gjort sig gældende. Optoget var ikke saa stor- 
artet, som det tidligere havde været, og der var ikke Udsigt til. 
at Roms Indbyggere og de fremmede daglig skulde kunne glæde 
sig over de sælsomme kulinariske Processioner, der bragte de 
indelukkede Kardinaler den fornødne Spise. Ti denne Gang vilde 
alle Kardinalerne paa én eneste nær tage Maden fra et fælles 
Køkken i Vatikanet. Kun Kardinal Hohenlohe lod sig daglig bringe 
Mad fra sit Hjem; om det var, fordi han var kræsen, eller fordi 
han var bange for at blive forgivet, vidste man ikke. 

Kl. 4Vs samledes Kardinalerne i det pavlinske Kapel, og 
derfra gik de to og to ind i det sikstinske Kapel, der var bleven 
omdannet til en Afstemningssal. Efter at Vedtægterne om Pave- 
valget vare oplæste, og Ederne aflagte, fremtraadte Fyrst Mario 
Chigi, i hvis Familje Marechalværdigheden ved Konklavet gaar i 

Arv, for at sværge paa at være en tro Vogter og Værner for de 
forsamlede Kardinaler. Derpaa kom Raden til andre af Konklavets 
Embedsmænd og til Schweizergardens Officerer, og efter Eds- 
aflæggelsen gik Kardinalerne til deres Værelser. Hver Kardinal 
blev fulgt af en Nobelgardist og af en eller flere Slægtninge, der 
udtalte de sædvanlige gode Ønsker for Kirkens Vel, med eller 
uden Tilsætning af personlige Forhaabninger. Msgr. Galimberti 
fulgte med Franchi, der var hans Patron. Før de skiltes ad, skal 
den nuværende Nuntius i Wien have sagt til Franchi: »Pave- 
dømmet for Pecci, Statssekretariatet for Deres Eminentsele hvor- 
paa Franchi bevæget skal have omfavnet ham. , Da alt var i 
Orden lød Raabet: extra amnesi alle uvedkommende bort! og der- 
paa lukkede Fyrst Chigi Døren til Konklavet udenfra, medens 
Kardinal Pecci laasede den indvendig. 

Næste Formiddag Kl. 10 gik Kardinalerne over i det siks- 
tinske Kapel for at foretage den første Afstemning. Kun én af 
dem alle 60, Kardinalkollegiets skrøbelige Dekan, maatte blive i 
sin Lejlighed, hvor et Par andre Kardinaler, hver Gang der stemtes, 
hentede hans Stemmeseddel. Den første Afstemning blev kasseret, 
fordi flere af Kardinalerne ikke havde lukket Stemmesedlerne 
paa den foreskrevne Maade; men det vakte dog straks Opmærk- 
somhed, at Pecci havde 19 Stemmer. Resten var spredt; Bilio 
havde 6, Franchi 5. 

Kl. 1 forlod Kardinalerne Kapellet for at spise til Middag i 
deres Lejligheder, og Kardinal Borromeo brændte Stemmesedlerne. 
Men Kl. 3 var der et nyt Møde. Denne Gang fik Pecci 29 Stemmer, 
og han vilde have faaet én til, hvis ikke en af Kardinalerne, 
rimeligvis en Spanier, havde stavet hans Navn urigtigt og skrevet 
»Picchinot paa sin Stemmeseddel. Denne Fejltagelse havde imidler- 
tid til Følge, at Sedlen blev kasseret. Bilio havde 7 Stemmer, 
Franchi kun 2; Resten var spredt. Til Trods for Aftalerne om 
kun at vælge en Italiener, havde baade Ledochovski og Manning 
hver faaet én Stemme. Resultatet af Afstemningen blev modtaget 
med Glæde af de fleste; men Monaco, Randi, Oreglia, Franzelin 
og Sacconi, som til Bunds kendte Forholdet mellem Pecci og deres 
afdøde Velynder, Kardinal Antonelli, vare alt andet end tilfredse. 

Efter Afstemningen gik Camerlengoen , ledsaget af et Par 
andre af Konklavets Embedsmænd, hen til Døren, som blev aabnet 
for en portugisk Kardinal, Patriarken af Lissabon, der først kom 
til Rom nu, da alt var afgjort. Om Aftenen samledes mange hos 

Bartolini for at udveksle Meninger om det ny Valg, der utvivlsomt 
vilde finde Sted næste Dag, og man begyndte allerede at gøre sig 
Gisninger med Hensyn til det Navn, som Joakim Pecci vilde vælge, 
naar han besteg St. Peters Stol. Konklavets Sekretær, Msgr. 
Lasagni, vuggede sig ogsaa allerede i blide Forhaabninger om, at 
Kardinal Pecci skulde følge gammel Skik og sætte den røde Hue, 
som han tog af sit eget Hoved, paa Konklavets Sekretær. 

Da Pecci paa Embedsvegne havde gjort en Rundgang i 
hele Konklavet for at se, om alt var i Orden, traadte han omtrent 
Kl. 9 ind i sine Værelser. Han spiste kun lidt og gik straks til 
Sængs; men han kunde ikke faa et Øje lukket, fordi Arbejderne 
lige under hans eget Værelse vare sysselsatte med Forberedelserne 
til Udstillingen af Pius IX's Lig. Han bad sin Konklavist, Abbé 
Foschi, om at gaa ned og paabyde Haandværkerne Ro; men 
Foschi kom tilbage med uforrettet Sag, fordi han ikke kunde 
finde Vej i Vatikanets vildsomme Gange. For dog at faa lidt 
Blund lod Pecci da sin Sæng flytte ind i et Sideværelse. Derved blev 
der gjort Støj, og flere kom til, blandt andre en af de spanske 
Kardinalers Konklavister. Da den unge Præst saa\ hvad der var 
i Vejen, tilbød han den vordende Pave sin Sofa, og Tilbudet blev 
modtaget. Om den større ydre Ro virkelig skaffede Kardinal 
Pecci Søvn, mælder Konklavets Krønikeskriver ikke. Men den 
unge spanske Præst, der hin Nat viste Camerlengoen Gæstfrihed, 
fik siden rigelig Løn. Han blev først udnævnt til Kapellan extra 
urbetn, og senere fik han et af de Kanonikater ved de spanske 
Dorakirker, hvis Besættelse er forbeholdt Paven. 

De gamle Kardinaler gik tidlig til Sængs for at samle 
Kræfter til den næste Dags Anstrængelser; de yngre skrev Breve, 
læste Aviser eller underholdt sig med deres Konklavister. De der, 
som Bilio, havde haft personlige Forhaabninger om Tiaraen, 
maatte nu lade disse fare; men selv efter at Valget af Paven var 
afgjort, forestod der endnu et Valg, som sysselsatte andre end 
Kardinal Pecci. Den ny Pave maatte have en ny Statssekretær 
Da Pius IX døde, var Kardinal Simeoni i Besiddelse af denne 
vigtige Post; men om ham kunde der næppe blive Tale, naar 
Pecci besteg St. Peters Stol. Kardinal Simeoni var en præstelig 
Skikkelse, der bar en Haarskjorte paa sit blotte Legeme; men 
han havde ikke meget Begreb om Politik. Da Antonelli var død, 
og den verdslige Magt tabt, havde Pius IX valgt Simeoni til sin 
Minister, fordi, som Romerne sagde, >der ikke mere trængtes til 

en Antonelli, men en Simeoni kunde være nokc En Pave, der 
blev valgt, fordi han atter skulde bringe Pavedømmets diplomatiske 
Kunst i Ære, maatte imidlertid naturligvis have en Politiker til 
Minister. Derfor vare de fleste Kardinaler af den Mening, at 
Franchi vilde blive den ny Paves Statssekretær. Dog var der 
enkelte, som vare bange for, at Pecci, af Hensyn til Pius lX's 
Minde, skulde beholde Simeoni, og en af Kardinalerne tænkte paa 
at skrive til den vordende Pave for indtrængende at tilraade ham 
at tage sig en ny Minister. 



Om Formiddagen den 20de Februar kom Kardinalerne til 
sædvanlig Tid sammen i det sikstinske Kapel. Pecci kom sidst, 
bleg og i stærk Bevægelse. Han gik lige hen til Kardinal Bartolini 
og sagde sagte til ham: »Siden Deres Eminentse og adskillige 
andre vil have mig, vil jeg spørge Dem, om Navnet Leo XIII 
tækkes Dem? Jeg har tænkt paa det af Hensyn til Leo XII, 
hvem jeg skylder saa meget. c Bartolini svarede: »Tag kun Navnet 
Leo XIII, Eminentse! det huer mig godt.c Da Pecci havde for- 
ladt Bartolini, søgte nogle af de Kardinaler, der sad ham nærmest, 
at bringe ham til at forraade den Hemmelighed, Pecci havde be- 
troet ham ; men de naaede ikke deres Hensigt. Ogsaa da Jesuiten 
Franzelin udfrittede ham, forholdt han sig tavs. »Saa skal jeg 
sige Navnet paa den ny Pave,c udbrød Franzelin; »han vil kalde 
sig Pius X.t Andre gættede paa Benedikt XV eller Klemens XV, 
og Franzelin henkastede spydig: Johannes XXIV. Johannes XXIII 
var den ryggesløse Pave, som Konstanzer-Konciliet afsatte. 

Inden Afstemningen begyndte, drøftede man den Maade, 
paa hvilken Valget skulde proklameres, og derpaa gik man over 
til Afgivelsen af Stemmerne. Da det blev kundgjort, at Pecci 
havde faaet 40 af de 61 Stemmer, der kunde afgives, efter at 
Patriarken af Lissabon var kommen med, forlod alle Kardinalerne 
deres ophøjede Sæder for med Leveraab at hylde den ny Pave. 
I Overensstemmelse med det gældende Ritual spurgte Under- 
Dekanen ham, om han modtog Valget, og da han havde svaret 
bekræftende herpaa, om hvilket Navn han vilde antage. »Leo XIII, 
paa Grund af den Taknemlighed, som jeg altid har følt over for 
Leo XII,c lød den nyvalgte Paves Svar. Derpaa blev der ud- 
færdiget de fornødne Dokumenter om Valget, medens Leo XIII i 

et lille Værelse ved Siden af Kapellet blev iført det pavelige 
Skrud; men til Msgr. Lasagnis store Skuffelse stak Leo XIII sin 
røde Kardinalshue i Lommen uden at følge den gamle Skik. 
Oreglia, Randi og Sacconi, den intransigente Del af Kollegiet, som 
havde gjort alt, hvad der stod i deres Magt for at hindre Peccis 
Valg, stak Hovederne sammen og surmulede. Kardinal Hohenlohe 
har senere fortalt, at de i deres Hidsighed end ikke tog sig i Agt 
for uden Grund at kaste Skygge over den ny Paves Opførsel som 
Ærkebiskop i Perugia, idet de kaldte ham »liberale og bebrejdede 
ham, at han kun læste faa Messer. De bleve dog noget mildere 
sindede, da de hørte, at Pecci selv hver Gang havde stemt paa 
Bilio, deres eget Paveæmne. 

Efter at Leo XIII i fuldt Skrud havde vist sig i Kapellet 
for at modtage den sædvanlige Adoration, gik Kardinal Gaterini 
ud til det midterste Vindu i Peterskirkens Loggia, som blev aabnet. 
Der var ikke mange Mennesker paa Pladsen; ti da man havde 
set Røgen fra Stemmesedlerne stige op gennem Konklave-Skor- 
stenen, mente de fleste, at Valget endnu ikke var sket. Da Caterini 
havde meddelt den store Nyhed, blev den i utrolig kort Tid spredt 
over hele Byen, og en talløs Menneskemasse fyldte i et Øjeblik baade 
Peterskirken og Peterspladsen. Man ventede, at den ny Pave vilde 
træde frem paa den ydre Loggia for derfra at velsigne »Byen og 
Verdenc ; og det hed sig, at den romerske Adel indtrængende havde 
tilraadet dette imødekommende Skridt. Men de bedre underrettede 
forholdt sig skeptiske .over for denne Forventning; ti det vilde 
jo være en Opgivelse af Mythen om Fangenskabet i Vatikanet. 

Da Leo XIII ønskede at hvile sig lidt, bleve Dørene til 
Konklavet ikke aabnede før Kl. 4, og den Gang var det endnu 
ikke afgjort, om Velsignelsen skulde gives fra den ydre Loggia, 
altsaa ud over Peters pi ad s en, eller fra den indre, ud over Peters- 
kirken. Leo XIII lod fra et af Vatikanets Vinduer Blikket glide 
od mod Peterspladsen, hvor han saa' Hoved ved Hoved, og det 
var tydeligt, at han selv havde mest Lyst til at give Velsignelsen 
som i de gamle Dage, da Rom var St. Peters By. Men Oreglia 
og Bartolini vare bange for Uroligheder, og Simeoni havde fra den 
italienske Regering faaet det mærkelige Budskab, at Kvirinalet fra- 
lagde sig Ansvaret for de Følger, som kunde flyde heraf. Denne 
Meddelelse gjorde en Ende paa Leo Xffl's Vaklen. 

Det var allerede mørkt, da han Kl. 4 8 /4 traadte frem 
paa den indre Loggia i Peters kirken for at velsigne den Menneske- 

sværm, der havde fyldt det uhyre Rum. Men dermed var Dagens 
Gerning ikke til Ende; der maatte udfærdiges Breve til forskellige 
Suveræner med Mælding om Valget. Det var straks en betyd- 
ningsfuld Omstændighed, at der i Skrivelsen til den tyske Kejser 
blev indflettet en Beklagelse over, at det gode Forhold mellem 
Preussen og den apostolske Stol var bleven forstyrret. Og da 
Leo XIII Dagen efter sin Kroning, som fandt Sted den 3dje Marts, 
valgte Kardinal Franchi til Statssekretær, kunde enhver skønne, 
at det var den ny Paves Agt ved diplomatiske Underhandlinger 
lidt efter lidt at fri sig ud af det vatikanske Fangenskab. Paa 
dette Program var han jo ogsaa valgt. 

Hvad der allerede er naaet, maa betragtes som Frugterne 
af det stille Arbejde, der begyndte for knap ti Aar siden; men 
Arbejdet er ikke til Ende. Medens Pius IX søgte sin Styrke i de 
romersk-katolske Folks Hengivenhed, stræber Leo XIII at aftvinge 
Regeringerne Ærbødighed for den Statskunst, som er gammel i 
Italien, og som ofte har haft sine heldigste Dyrkere i Vatikanet. 
Dogmerne om Marias usmittede Undfangelse og om den pavelige 
Ufejlbarhed vare de Trofæer, som gav Pius IX's lange Regering 
dens Præg; men Voldgiftskendelsen i Striden om Carolinerne og 
Tilendebringelsen af den preussiske Kulturkamp ere Leo XlITs 
største Sejrstegn. Og de have allerede meddelt hans Omgivelser 
et eget Præg. 

En Aprildag i Aaret 1886 blev jeg stedet til en privat 
Audiens i Vatikanet. Aftenen i Forvejen havde Bismarck pludselig 
ved Telegram ladet Hr. von Schlozer, der førte Underhandlingerne 
mellem Berlin og Pavestolen, kalde tilbage til en personlig Konfe- 
rence. Samme Morgen havde de første Telegrammer, som mældte 
om Arbejderurolighederne i Bruxelles, naaet Rom, og de havde 
gjort et dybt Indtryk i Vatikanet, dels fordi den fjærde Stand er 
en af de Faktorer, med hvilke Pavedømmet regner, dels fordi 
Leo XIII i sin Tid som Nuntius i Belgien havde lært Forholdene 
dér nærmere at kende. Den Uro, som disse to Begivenheder havde 
vakt, forplantede sig fra Pavens Person til alle Omgivelserne. 
Den alderstegne Kirkefyrstes hele Ydre bar Vidne om det stærke 
Indtryk, som de urolige Efterretninger havde gjort paa ham. 
Msgr. Galimberti kom ud fra Pavens Kabinet efter en lang Audiens, 
og paa hans Pande kunde man se, at der var Skyer i Horisonten; 
men et ejendommeligt Blink i de kloge Øjne og det Smil, som 
ledsagede hans Ord, viste, at en skydækt Himmel i og for sig 

ikke var ham ubehagelig, og at han havde et sikkert Haab om, 
at Pavedømmet til sidst skulde vinde i det diplomatiske Skak- 
spil. Ikke blot Monsignorerne i Forværelset vare stærkt optagne 
af Situationen ; selv Tjænerne paa Gangene stak Hovederne sammen 
og drøftede Aarsagen til Monsignorernes betænkelige Miner. Hele 
Vatikanet havde erfaret, at der atter i den diplomatiske Væv var 
opdukket en af de Knuder, som kun kunde løses med Opbud af 
den største Forsigtighed; og alle vare interesserede i Løsningen. 
I et saadant Øjeblik mærkede man Pavedømmets internationale 
Magt; men denne Magt er ikke uden Skyggesider. Da jeg efter 
Audiensen gik ned ad den høje Marmortrappe og over Damasus- 
Gaarden, klang der i mit Øre et Ord af en af Romerkirkens 
Helgener: »vi forvandles til det, vi elskec Naar den diplomatiske 
Kløgt bogstavelig talt bliver en af Kardinaldyderne, vil der snart 
komme den Tid, da Mænd med Pier Damianis og den hellige 
Bernhards Syn paa Verden ville klage over, at Kirken har 
faaet Gift. Og Historien har vist, at Pavernes kløgtigste politiske 
Beregninger i en eneste Nat kunne bortvejres som Spindelvæv. 

Men indtil videre har Romerkirken et diplomatisk Pave- 
dømme; og ingen Pave kunde være bedre skikket til at indvie en 
politisk Æra end Leo XIII. Han traadte sine diplomatiske Børnesko 
i Benevent, hvor han med stor Snildhed manøvrerede mellem Røvere, 
som skulde undertrykkes, og ansete Familjer, som vare i Ledtog 
med Røverne. Da han kom til Bruxelles, havde han rig Lejlighed 
til at studere den moderne Parlamentarisme. Efter Opholdet i 
Belgien besøgte han en Del af Evropa for paa nært Hold at iagt- 
tage de politiske Forhold, og under den lange Ventetid i Perugia 
fik han Ro til at bearbejde sine Oplevelser og Iagttagelser. 
Og dette Sted ejer en Helligdom, der maa have haft Betydning 
for en politisk Drømmer. 

Fra Perugias Kastel, der i Leo XIIPs Bispetid blev for- 
vandlet til en »Piazza Vittorio Emanuelec, har man en henrivende 
Udsigt til et stort Stykke af Apenninkæden ; den ene Bjærgby 
ligger ved Siden af den anden, klinet op ad Fjældvæggen, nærmest 
Assisi med Minderne om den hellige Frans. Men skønt Leo XIII 
er et Stykke af en Digter, tyder intet paa, at han har særlig 
Sans for Naturens Skønheder; og naar han taler om Løsningen 
af det sociale Spørgsmaal, venter han sig mere Hjælp af Tomisternes 
Filosofi og Statskløgt end af Fransiskanernes Kærlighed. Perugia 
er ogsaa berømt som Peruginos By ; og i de peruginske Kamaldu- 

lenseres Klosterkirke har Rafael i sin tidligste Ungdom malet et 
Freskobillede, der kan betragtes som en Skitse til en Del af den 
berømte Disputa i Vatikanet. Leo XIII har nu ganske vist paa 
mange Maader lagt for Dagen, at han vil fortsætte den gamle 
Tradition, der har gjort St. Peters Efterfølgere til Kunstens Mæcener ; 
men der foreligger intet Vidnesbyrd om, at han har mere Sans 
for Kunst end Flertallet af de dannede Italienere. Derimod ejer 
Perugia en Relikvie, som han har kunnet værdsætte bedre end 
de fleste af Romerkirkens Sønner. Naar man gaar ind i Dom- 
kirkens højre Sideskib, finder man efter nogen Søgen det for- 
dringsløse Hvilested, der er beredt en af de største Politikere paa 
Pavestolen: den Urne, der omslutter Innocens IlTs Støv. Det var 
denne Kirkefyrste, der tvang Englands Konge til at tage sit Rige 
til Len af St. Peter; han ydmygede Frankrigs Hersker dybt, og han 
viste gentagne Gange, at han baade kunde give og tage den tyske 
Kejserkrone. For en politisk Ærkebiskop, der troede paa Pave- 
dømmets Mission, maa der have været vide Udsigter i det stille Side- 
skib i Perugias Domkirke; og man forstaar, at en Politiker paa 
Pavestolen har kunnet faa sin Indvielse ved Innocens IIPs Grav. 



Fredrik Nielsen. 




Teatrene. 



Dagmarteatret har siden sidst spillet Stykker af den nordiske Literaturs 
dramatiske Heroer, Henrik Ibsen og Bjørnstjerne Bjørnson. Til liden 
Ære for vor hjemlige Skuespilkunst maa det straks tilstaas, at det blev en ind- 
kaldt svensk Skuespiller, der begge Steder bar Prisen hjem. Dog havde det 
været langt heldigere, om Direktør C et ti havde kunnet hidskaffe kvindelige 
Kræfter til de opførte Stykkers Hovedroller, ti de Personer, der ved Hr. Lind- 
bergs Spil nu blev Centrum i Stykkerne, er fra Forfatternes Haand langt fra 
dette, og den rette Belysning glippede derfor i begge Tilfælde. 

Ibsens sidste Skuespil Rosmersholm er en mægtig Allegori, vanskelig at 
raade som selve Møllefossens Gaade. Ved Læsningen, medens Øjnene spændte 
følger Linje efter Linje, tror man at fornemme Pusten af „de hvide Heste", 
der suser gennem den gamle Slægtsborgs højloftede Bjælkesale. Og i disse 
Sale færdes Personer, der rækker en god Del op over menneskelig Højdemaal, 
og hvis Tanker og Tale gaar paa vildsomme Veje himmelhøjt over Hverdags- 
livets smaalige Strid og Kævl. 

Ved scenisk Fremstilling taber Rebekka West og Johannes Rosmer, og 
maa tabe den overmenneskelige, næsten statueagtige Størrelse. Den i Stilen 
store Allegori omsættes let til en Hverdagshistorie om smaa Mennesker, om 
Bysladder og Vinkelskriveri og om disses Stormægtighed. Saaledes skete det 
ogsaa paa Dagmarteatret, ti fra Rebekka skal Storheden have sit Udspring, og 
dette laa langt over Ævnerne hos den Skuespillerinde, Teatret havde tildelt 
Rollen. Rebekka West, denne Kvindeskikkelse, der er ikke saa lidt i Slægt 
med Finmarkens sejdkogende Dejligheder i den graa Oldtid, spillede Frk. Fanny 
Petersen som en erfaren, i Valget af sine Midler ikke videre fin Kokette, 
der i Rosmersholms Husfruesæde søger Oprejsning for en højst tvivlsom Fortid. 
Rebekka er Hovedpersonen i Ibsens Skæbnetragedie, og spillet uden en be- 
tagende tragisk Kraft i denne Rolle gør Rosmersholm paa Scenen ikke det 
mægtige Indtryk som ved Læsningen, ti alt bliver stillet paa Hovedet, naar 
Johannes Rosmer, der som en hypnotiseret skal hænge ved Rebekkes Øjne, 
bliver Brændpunktet for al Interesse. 

Noget maatte ogsaa kunne gøres ved Iscenesættelsen, denne maatte 
bedre end paa Dagmarteatret kunne anskueliggøre den standende Kamp mellem 
det rosmersholmske Livssyns Repræsentanter, Slægtsportræterne med den 
tunge Alvor, og Rebekkas Kampfæller, de i Duften og Farverne stærke Blomster. 

Ikke alene havde flere af Teatrets Portræter et vist svinepolisk Udtryk ved 
den Mund, der aldrig havde aabnet sig til Latter, men de var næsten alle 
hængt hen paa den ene Væg, hvorved deres Virkning paa Halvdelen af Tilskuerne 
gik tabt; og end mere udviskedes Virkningen ved Betragtning af Stuens Hoved- 
væg, her hang smilende Landskaber og en lille smeltende yndefuld Pige med 
en Pipfugl paa Haanden Side om Side med moderne skinnende Messingfade. 
Nej, medtagen forskelligt af Tidens Tand, men alle med trykkende Alvor i Ud- 
trykket skulde de have hængt baade hist og her, Portræterne af Rosmerne til 
Rosmersholm, Præster og Officerer, højt betroede Embedsmænd, korrekte 
Hædersmænd. En højloftet Bjælkesal med Egetræspanel og dybe Vinduer, saa- 
ledes omtrent ser Stuen ud paa Rosmersholm. Som Rebekka lidt efter lidt har 
spundet Rosmer ind i sine Tankers betagende Næt, saaledes har hun med var- 
somme Hænder listet Blomst efter Blomst ind i Stuen, og er nu endog vundet 
saa højt til Vejrs, al friske Birkegrene og Markblomster peger mod Loftet fra 
selve den ærværdige Kakkelovn, der i Forbigaaende sagt ikke bør være en 
moderne hvid Fajanceovn; som Rebekka selv har næsten vundet Sejer over 
Rosmer, da det Rosmersholmske Livssyn veggør hende og magtstjæler hendes 
Frejdighed, saaledes har hendes Blomster næsten naaet Loftet, da den traditions- 
tunge Luft forkrøbler dem. I en Sceneordning, der haandgribelig gjorde dette, 
burde Rosmersholm spilles. 

Tilbage fra Dagmarteatrets Opførelse staar August Lindbergs Rosmer. 
Skulde man med et Ord karakterisere hans Spil, raaatte det vel blive nobel; 
nobel i sin Fremtræden, i sit Udseende, i sit Talesæt som hans Rosmer var, 
passede Figuren vel til den gamle Slægts sidste Mand. Den gennem Aarrækker 
fortsatte Embedsvirksomhed havde paatrykt ogsaa ham sit Præg; rigtigt var det 
sikkert, at Hr. Lindberg ikke paa andet Vis accentuerede Rosmers tidligere 
gejstlige Virksomhed end ved denne medfødte aandsaristokratiske Holdning. 
Skuespillerens blødt dæmpede Replikbehandling, som det var en sand Nydelse at 
høre paa, sluttede sig nær til dette Udseende: Ønsket om stille Lykke, baade 
ude og hjemme, maatte være denne Rosmers bestandige Tanke. Derfor gød 
Angesten Fart i hans Tale, da Rebekka vilde tilstaa Kroll alt, og først, da han 
selv havde faaet Tilstaaelsen over sine Læber, lyste hans Ansigt af en stille, 
næsten barneglad Lyksalighed. Hr. Lindberg havde lagt sit Spil til Rette for i 
Rosmer at vise den stille Grubler og den fine Slægtsætling ; fordi hans Rosmer 
var dette, blev han saa ilde berørt ved at høre om Rebekkas Brev til Mortens- 
gaard og end mere ved i sin egen Stue at staa Ansigt til Ansigt med denne 
Person: hans Mund fortrak sig til Væmmelse, og hans Øjne stirrede med Afsky 
og nogen Ængstelse paa denne Vinkelskriver, og ved Mortensgaards Berøring 
havde han samme Følelse som havde hans Haand ufrivilligt faaet et slimet 
Kryb fat. 

Da Mortensgaard er gaaet, kalder Rosmer paa Rebekka; her lagde 
Hr. Lindberg en stum Scene ind, om hvis Berettigelse her skal siges et Par 
Ord. Rosmer sætter sig — efter Hr. Lindbergs Ordning — grublende ned ved 
sit Skriverbord, springer pludselig op, vender sig mod Døren, hvorved han faar 
Øje paa et over Sofaen ved Døren hængende Portræt af Beate. Rædselsgreben 
slaar han Armene op for Øjnene og staar som fastnaglet; lidt efter iler han 
mod Døren, men mægter ikke at komme Portrætel forbi; næste Gang lykkedes 
det ham at komme udenfor, og man hører ham kalde: „Rebekka". Ind i 

Stuen igen, hvor han giver sig til at fægte med Armene mod Billedet, saa ud 
igen og kalde „Rebek— *, atter ind og først efter nogen Fægtning mod Portrælet 
ud med Spørgsmaal til Madam Helseth, om Frk. West ikke er der nede. Helt 
anderledes hos Ibsen: Rosiner bliver staaende i Døren, mens Mortensgaard 
gaar ned ad Trappen, kalder dér først dæmpet paa Rebekka og siden højlydt 
paa Madam Helseth, imens er Rebekka kommen frem af sit Skjul og staar for 
ham, da han lukker Døren efter Madam Helseths Nej ! Det hele er et Øjebliks 
Sag og falder højst naturligt, medens Hr. Lindbergs Arrangement, foruden at 
have den ikke ringe Fejl, at være ubegribelig for de halve Tilskuere, da disse 
nemlig ikke kan se Billedet, er i høj Grad teatralsk. Gennem hele Resten af 
Akten fortsatte Hr. Lindberg denne Kamp mod Portrætet, saaledes knyttede 
han ved Ordene: „hun er ble't ligesom saa uhyggelig levende igen tt Haanden 
op mod Portrætet. Og mon det nu i det hele er rimeligt, at Rosmer har 
Beates Billede hængende inde i sit Studereværelse? Ibsens Tekst har intet 
Ord herom, og Rebekkas Ord : „Tænk ikke paa Beate mere! Nu var du jo kommen 
saa godt bort fra hende, som er død* synes ikke at tale for Tilstedeværelsen 
af et Billede af Beate i Rosmers Værelse. Maaske har dette Arrangement sin 
Grund i Hr. Lindbergs svenske, for teatralsk Plastik noget for tilbøjelige Naturel. 

Efter denne i Tonen tunge Ydelse var Hr. Lindbergs Spil som Riis i 
En lianske en Overraskelse, ti faa eller ingen havde tiltroet ham at forme saa 
let og elskværdig en Komik, som han viste her. En god Del stundesløs, lidt 
pjattet maaske, men ikke mindste Gran dum, snarere fiffig, altid i godt Humør 
og nyfigen som et Fruentimmer saaledes omtrent var Sammensætningen af 
hans Riis. Og han dryssede saa elskværdigt et Humør ud alle Vegne, at ingen 
af alle Riis's Tosserier blev usmagelig. 

Selve Skuespillet En Hanske skal her ikke gøres til Genstand for Om- 
tale, dels fordi det i sin Tid blev udførligt anmældt her i Tidsskriftet, dels 
fordi den Form, hvori det nu opførtes, og som efter Sigende er den samme, 
hvori det er opført i Kristiania under Digterens Søns Ledelse gør det hartad 
ukendeligt: ved Opførelsen blev den strænge og manende Kyskhedspræken, 
Stykket i sin første Skikkelse indeholdt, ligesom helt borte i Riis's kaade 
Lystighed og elskværdige Charlatanen. Om dette skyldes Bearbejderen eller 
Udførelsen skal her navnlig paa Grund af Ukendskab med Omarbejdelsen intet 
bestemt siges, dog synes at dømme efter Opførelsens Indtryk Grunden hertil at 
ligge nok saa meget hos Bearbejderen som hos Skuespillerne, men glemmes 
maa det paa den anden Side ikke, at det lystige Element var repræsenteret af 
en Autoritet som Hr. Lindberg, medens Svavas Fremstillerindes Ubetydelighed 
gjorde sit til at udviske Stykkets Alvor. 

Af Dagmarteatrets hjemlige Personale fortjæner at nævnes i Rosmers- 
holm; Hr. Viktor Neumann, der fik Sjofelheden og Ondskaben hos Mortens- 
gaard frem, i En Hanske: Hr. Vilh. Wiehe, der lagde mandig Attraa i sit 
Blik og sin Stemme i den sidste Scene med Svava, Fru E. Jensen, hvis 
djærve Komik passede vel til Fru Christensens mere end halvsimple Opblæst- 
hed, og Hr. Alfred Møller, hvis Maske fortalte tydeligt om Christensens 
Penge-Brutalitet. 

Hverken Rosmersholtn eller En Hanske blev nogen Guldgrube for Dagmar- 
teatret, og anden Juledag søgte det at finde Lykken i en rigtig Folkekomedje. 
Marstals Ftads, men med endnu mindre Held. Dette Stykke bar den Fortjænesle 

at have peget paa den dramatiske Skat, der ligger ubrugt hen i vore inden- 
landske Forhold mellem Arbejdsgivere og Arbejdere, men dets Forfattere har 
selv intet Forsøg gjort paa at udnytte dette. De har ladet sig nøje med at 
sammenskrive et tarveligt Melodrama, der blandt andet har den altfor alminde- 
lige Fejl at gøre Skurken urimelig dum, og desuden lader de Virkningen af 
hans Demaskering slippe sig ud af Hænderne. Af de spillende maa Hr. Ad. 
Jensen nævnes med særlig Hæder: det halv forkuede, halv misfornøjede 
Udtryk fortalte om den sidste Strid mellem nedarvet Ringhedsfølelse og 
vaagnende Værdibevidsthed og den fanatiske Glød i de hvidindrammede Øjne 
mærkede ham straks ud som Føreren, endnu maa det anføres, at hans Tales 
Klangfarve var Livets egen og helt fri for det traditionelle Smedesving, der 
lod Hr. Lindstrøms forsorne Smed flyde ud i vaudevilleagtig Uvilkaarlighed. 

Hr. Holger Drachmanns paa del kongelige Teater opførte Skuespil 
Efter Syndefaldet er som En Hanske (vel at mærke i den trykte Form) et 
Kampstykke. Men der er den ikke ringe Forskel, at medens Bjørnson kæmper 
for en Sag, synes Drachmann langt snarere at rette sine Slag mod Personer, 
og der er endnu en Forskel, en langt væsentligere, nemlig den, at medens Bjørnson 
af Ævne stræbte at lade alle optænkelige Indvendinger tale med deres egne 
Ord, skalter og valler Drachmann efter eget Behov med de Personer, der 
repræsenterer hans Antipatier. Han lægger dem saaledes Ord i Munden, som 
ingen Moers Sjæl i den Retning, han vil skildre, vilde godkende, han lader 
dem opføre sig næsten hestedumt, skøndt de efter hans egne Ord skal være 
snedige og behændige, han lader Stykkets drevne Forfører lide kun Nederlag, 
og ved Siden heraf forkyndes den gode Sag af en Sømandspræst i et Grobians- 
sprog, der sagtens skal gælde for Sandhedens djærve Fritalenhedens Sprog. 

De idelig gentagne Omarbejdelser, Stykket har været Genstand for, har 
sagtens taget al Surdejgen bort af Persiflagen, og dennes Ilterhed har fra 
først af ikke tilladt Forfatteren at yde noget Kunstværk], men kun el raat til- 
hugget Melodrama, som sikkert ikke er blevet bedre ved Omarbejdelserne. 

For ikke ret længe siden skrev Hr. Drachmann, at vi i Fremtiden næppe 
vil „søge vor Trøst og Styrke i den Kunst, der med ængstelig Virkeligheds- 
iagttagelse skildrer Lidelse og Pine, Armod, Fattigdom og Forbrydelse/ 
Hvorledes nu dette Princip lader sig bringe i Overensstemmelse med al 
skrive et Skuespil, hvor alle disse nævnte Ingredienser findes i rigelig Mængde, 
i hvis Repliker Blodbrækning og Strubeoperation kappes i Hyppighed , medens 
en gammel Synder, ja man kan vel sige Forbryder, af en Aagerkarl rammes 
af et apoplektisk Slag midt for Tilskuernes Øjne og derefter en hel Akt 
igennem færdes paa Scenen med lallende Tunge og dinglende Krop, dette 
maa blive en Sag mellem Forfatteren og hans kunstneriske Samvittighed, men 
del fortjæner dog at noteres som et Bevis paa, at han har sat alt til Side for 
at faa sin aristofaniske — i dette Ords slette, Fors land — Satire frem paa 
Scenen. 

Dette Skuespil gav Hr. Olaf Poulsen Lejlighed til at vise en ham højst 
usædvanlig Fastholden af den anlagte Figur. Der var noget af en Rovfugls 
Fysiognomi i hans Rudolfis Ansigt, og i de kun paa Klem aabnede Øjne 
glimtede et halvt graadigt, halvt angestfuldt Blik, den store, nedhængende Under- 
læbe syntes bestandig at mumle Talstørrelser, medens Fingrene ustandselig 
syntes at gnide Værdipapirer under den øvede Tommelfinger. Denne Skikkelse 

var det, Hr. Poulsen med fast Haand førte gennem Stykkets fire Akter. Selv 
den farlige Scene, hvor Rudolfi i raadløs Angest klynger sig til sin Datter, 
lykkedes ham overordenlig godt , der var Angest og Smerte i hans Blik som i 
hans Stemme, ja selv den Maade, Hænderne med spændte Aarer holdt fast i 
Datterens Klæder, forraadte Spændingen. En Smule for almindelig var maaske 
nok selve Anfaldet, men til Gengæld var de Glimt af opblussende Ondskabs- 
fuldhed, Myhres Anstrængelser fik til Svar, vel karakteriserende den fordums 
Menneskepiner. 

En af Teatrets yngre Skuespillerinder, Fru Bloch, erobrede sig ved sit 
Spil her en egen Domæne: de pjankede, ubehagelige Ingenuer, om man tør 
vove denne Sammenstilling. Den opskrigende Stemme, den hurtige, noget 
sløjende Tale, de nysgerrigt kigende Øjne, den aabne Mund med et lille, 
æggende Smil gemt inde i Krogen, de vimse Bevægelser, alt forenede sig til 
et kendt og dog nyt Portræt fra vor Middelstands Kvindebestand. 

Det kongelige Teater har ogsaa i December haft sin maanedlige klassiske 
Genoptagelse: Shakespeares Hamlet. Som Ofelia debuterede en ung Dame, 
Frk. Agnete Hartmann; Rollen er ikke særlig vanskelig, den kræver et ømt, 
den udkaarede følgende Dueblik og en Stemmens varme Klang, men Debutant- 
inden ejede saa godt som intet af dette, hendes Blik tindrede, i det mindste 
den første Aften, mere af Selvgladhed end af Hengivelse, og hendes Stemme 
var snarere haard end varm. Hr. Emil Poulsen havde øjensynlig omarbejdet 
3in Hamlet, og der var adskillige Steder kommen mere Kraft og Fart over hans 
Replikbehandling, men Helheden glippede, og hele Ydelsen gjorde Indtryk af 
at være ikke helt færdigt Arbejde. Hr. M a n t z i u s havde ikke ændret sin Polonius, 
men han lagde de stærke Farver paa med langt bredere og langt sikrere 
Penselstrøg end sidst; dog turde det maaske være et Spørgsmaal, om Polonius, 
den drevne Hofmand og den myndige Husherre, skal spilles saa stærkt 
komisk ... 

Den uheldige Stjærne synes nu ved Opførelsen af Den 2den April endelig 
at være veget fra Folketeatret Kamptablcauet, om Bord paa Willemoes's Flaade- 
Batteri, var saa virkningsfuldt og illuderende arrangeret, at Stykket fortjænte 
at ses alene for denne ene Scenes Skyld. I øvrigt kunde Stykket maaske give 
Anledning til en Indsigelse mod den Brug af vor Histories berømte Navne, som 
jævnlig gøras. Ikke at det er saa svære Synder, Forfatteren her lader de optrædende 
Berømtheder begaa, den ene, Peter Willemoes, er forelsket i en Borgerpige, den 
anden, Olfert Fischer, viser sig i snæversynet Betragtning af Jøderne som en ægte 
Søn af sin Tid, men hvorfor ikke undgaa at fremføre netop de kendte Mænd, 
naar det ikke kan ske uden at pynte dem med fremmede Fjer, disse være saa 
for øvrigt pragtfulde eller grimme? I denne Henseende kan Landsoldaten tjæne 
alle Forfattere af historiske Folkeskuespil til Mønster; uden at tage et eneste 
historisk Navn forfængeligt var det her lykkedes Forfatteren at give et fuld- 
gyldigt Billede af Tiden. 

Forfatteren har ved Tilrettelægningen af Stykket glemt at tage Hensyn 
til, al Folketeatret ikke raadede over nogen Skuespillerinde, der magtede 
Jødindens Forsvarstale. Fru Marie Muller, hvem Rachel er tilfalden, mangler 
den ildfulde Kraft og de svulmende Brysttoner, uden hvilke denne vigtige 
Replik, der fra Forfatterens Haand ejer adskillig Fart og Kraft, bliver bleg. 

Kasino har i en ældre Operette Mumbo - Gutnbo - Gongong den store 
præsenteret en Afifatåo-Imitation, der i Pragt baade med Hensyn til Dekorationer 
og Dragter lod sit engelske Forbillede langt bag sig. 

Ovenpaa denne østerlandske Pragt tog Mer end Perler og Gulds ny 
Udstyr sig kun blegt nd. Af de spillende maa Hr. Stigaard nævnes med 
særlig Hæder; han ejer det for saadanne Stykker ene fornødne: Troen paa 
hvert Ord, der udgaar af hans Mund, og i Æventyrglansen fra hans prægtige 
Gudfader Ansigt blegnede alle de andre; kun Hr. Pi os Henrik med den brede 
Københavnerhumor bestod. 

(Afsluttet den 2den Januar 1888.) 



Arthur Aumont. 




Af Byron8 »Himmel og Jord«* 



Oversat af Ad. Hansen 



i Anledning af Hundredaarsdagen for Digterens Fødsel, 22 Januar 1888. 



Byrons Drama Heaven and Earth er skrevet i Efteraaret 1821, kort efter 
Fuldendelsen af „Kain"; det udkom 1822. Byron betegnede selv Digtningen 
som 8 første Del", men lovede for Resten ikke sikkert nogen Fortsættelse og 
mente ikke heller, at Dramaets Handling i sig selv krævede en saadan; det 
blev aldrig fortsat. Paa Dansk findes der en Oversættelse fra 1827 af P. F. Wulff. 
Nedenstaaende er en Oversættelse af Begyndelsen af Digtningens tredje Scene, 
hvor Jafet i Sorg over sin haabløse Kærlighed til Anah og over den nær fore- 
staaende Syndflod er søgt op til den øde Klippehule paa Kavkasus. 

Bjærgegn. — En Hule og Klipper paa Kavkasus. 

Jafet (alene). 

Du vilde Klippeørk, der synes evig, — 
du dunkle Hule, der ser bundløs ud, — 
I Bjærge, rædselsfulde i jer Skønhed, 
med eders barske Klippe-Majestæt, 
med Træ'r, hvis Rødder filtres mellem Stene, 
og som fra klippestejle Steder lude, 
hvor Foden vilde skælve, hvis den mægted 
at naa saa højt, — ja, I ser ud, som var 
I evige! Og dog — : et Spand af Dage, 
maaske af Timer kun , og I skal søndres, 
omstyrtes, slynges bort af Vandets Masse; 
og Hulen hist, der synes sig at sænke 
ned i en Dybets Verden, ind i den' 
skal Bølgen bruse snelt og forske ud 
dens klippedulgte Kroge, og Delfiner 
skal tumle sig, hvor Løven havde Hule. 
Og Mennesket — f ak, mine Broder-Fæller! 

Tilskueren. 1888. 9 

Hvem skal vel græde ved jer fælles Grav 

undtagen jeg? Hvem andre? O, min Slægt, 

hvori er jeg da bedre vel end I, 

at jeg skal leve efter jer? Hvad bliver 

der af de skønne Steder, hvor jeg tænkte 

paa Anah, mens der end var Haab? Og hvad 

af hine vilde Egne, som jeg næppe 

fik mindre kær, hvor haabløs jeg fortvivled? 

Og kan det være! Skal hin stolte Tinde, 

hvis lyse Top er som en skyhøj Stjærne, 

da knækket synke under Dybets Syden, — 

saa aldrig Morgensolen mer skal stige 

og sprede Taagerne i lange Folder 

bort fra dens barske Pandehvælv, — saa aldrig 

Dag-Kuglen mer i Kvæld skal synke bag den 

og lægge Farve-Kronen om dens Hoved? 

Skal aldrig mer den være Verdens Bavn, 

hvor Engle svæve ned, som Stedet nærmest 

ved Stjærnerne? Kan Ordet »aldrig merec 

da gælde dig og alt undtagen os 

og saa de valgte Jordens Kryb, min Fader 

skal skaane paa Jehovahs Bud? Maa han 

bevare dem, og maa jeg ikke frelse 

den fagreste blandt Jordens Døtre fra 

en Lod, som selv en Slange med sin Mage 

skal undgaa, at de kan forplante Slægten 

og bruge Braadden i en genfødt Verden, 

der skyder fugtig fra det Slim og Dynd, 

som over denne Verdens Vrag skal slumre, 

indtil den salte Sump af Solen tørres, — 

og som skal være lig et Mindetegn, 

én enkelt fælles Grav for Myriader 

af al Slags Liv, der endnu ejer Livet? 

Hvor mange Aandedrag skal standses brat I 

Du skønne, unge Verden, og dog mærket 

til snarlig Undergang, med sorgpint Hjærte 

ser jeg dig Dag for Dag og Nat for Nat, 

de Dage og de Nætter, der er talte! 

Jeg kan ej frelse dig, kan ikke frelse 

selv hende, for hvis Kærlighed jeg havde 

end mer dig elsket; men som Del af dig 
og af dit Støv kan kun jeg tænke paa 
den Lod, der truer, med en Følelse, 

som — , o, min Gud, og kan du — , 4 , 

' ' ' ° (standser). 

Fra Hulen høres en susende Lyd og Latterbrag; — lidt efter farer en 
forbi. 

Jafet. 

I Guds Navn, 

den Højestes, hvad er du? 

Aanden (ler). 

Ha, ha, ha! 

Jafet. 

Ved alt, hvad helligt er, saa tal! 

Aanden (ler). 

Ha, ha! 

Jafet 

Nu ved den % nære Syndflod, og ved Jorden, 

der snart af Oceanet kvæles skal, 

ved Dybet, som skal aabne sine Kilder, 

yed Himlens Hvælv, hvis Sky'r skal blive Have, 

ved den Almægtige, hvis Hænder skaber 

og knuser brat, — du ubekendte, dunkle 

og rædselssvangre Skygge, tal til mig! 

Hvi ler du grufuldt? 

Aanden. 

Hvorfor græder du? 
Jafet. 

For Jorden og dens Børn. 

Aanden (ler). 

Ha, ha, ha, ha! 

(forsvinder). 

Jafet. 

Hvor ondt Dæmonen spotter Verdens Kvaler, 
en Klodes Undergang, paa hvilken Solen 
skal gry ved Dagning uden Liv at varme! 
Hvor Jorden slumrer trygt! Og det, den rummer, 
det slumrer stille med, saa nær ved Døden! 

9* 

Hvi skal de vaagne for at møde den? — 
Men hvad er disse Væsner, der ser ud 
som Død i Liv og tale, som de fødtes 
før denne Jord? De svæve frem som Skyer! 



Jublende Lyst! 

Den Slægt, vi hade, 
som maatte Edens stolte Sted forlade, 
fordi til Kundskabs Røst 
de lytted, Kundskab uden Magt, — 

hin Slægt er lagt 

i Dødens Vaande! 
Ej langsomt, én for én, skal Livet briste, 
og ej for Kval og Saar, af Tiden stukne. 
Den Dag i Morgen bliver deres sidste! 
Et Hav skal Jorden drukne! 

Kun Vindens Aande 
skal vidt hen over Vandets Flade suse! 
Og Engle intet Hvilested skal møde; 
og ingen Klippetind skal Frelse huse 
fra Bølgerne, der knuse, 
og minde om den Plet, hvor haabløs Styrken 
har stirret længe over Havets Ørken 
mod Ebbens Hjælp, — til brudt den sank og døde. 



Et andet Element skal Magten fatte; 
og Støvets Børn, de dybt forhadte, 
skal knuses; og ét ubrudt Blaat skal brede 
sig ud som alle Farvers Rest hernede; 
de dybe Dale og de høje Fjælde 

som Rov skal kræves 
af Bølgen, naar den mægtig hæves; 
og Grau og Geder knejse skal forgæves: 
al Ting skal synke under Strømmens Vælde; 
alt dør, alt Livets Vrimmel; 

og Hav og Himmel 
skal ligge øde, livløs, kold og stum. 



(Forskellige Aander svæve ud fra Hulen.) 



Aanden. 



Alt Liv skal sluknes 
og druknes! 

Hvem bygger Hus og Rum 
paa Havets Skum? 

Jafet (træder frem). 

Min Fader! 
Ej Spirekraften Jorden helt forlader? 
de onde kun, hvoraf den plettes, 

skal slettes. 
Bort, Aander fra de øde Dybets Riger, 
som hyler eders Glæde ud, 
naar de, I ej tør slaa, blir ramt af Gud! 

Bort! Viger! 
Ned, hvor jer Klippen dølger, — 

til Strømmens Bølger 
skal eder i de dulgte Eroge finde 
og drive eders skumle Skare 
ud for at tumles rundt af Hvirvelvinde 
og hid og did i rastløs Jammer fare! 

Aanden. 

Søn af den kaarne! 
Naar du og dit, til Frelse baarne, 
har trodset Elementets Kræfter, 
og naar dets Magt er brudt, vil saa herefter 
I vorde gode, lykkelige? — Nej! 
Kval paa din nye Jord skal brede sig, — 
dens Afkom mindre skønt, og deres Dage 
et mindre Spand end Kæmpernes, der fødtes, 
naar Himlens Sønner søgte Vej 
til jordisk Mø, og de i Favntag mødtes. 
Og du til Arv skal ikkun Taarer tage. 
Og føler du ej Skam 

ved, mens din Næste 
forgaar, at leve og til Ægte fæste? 
Og er din Aand saa ussel og saa tam, 
at Fristens Timetal du rolig tæller 
og ikke gribes af slig Kval, at heller 
du vilde møde Undergangens Hav 
end til din Fader ty blandt kaarne Fæller 
°t bygge op din By paa Jordens Grav? 

Hvem vilde overleve vel 
sin Slægt undtagen kuet Træl? 
Min 

bader din, 
ti mellem begge er et mægtigt Skel, — 
selv er vi uden Splid og Tvist. 
Der er ej én, som ej i Himlen hist 
forlod en Trone for i Mulm at færdes, 
langt heller end mod Fællers Kval at hærdes. 

Gaa, Usling, — giv 
til andre usle samme usle Liv! 
Og saa, naar Bølgen knuser alt med Magt 

og vældigt Drøn, 
misund de døde Kæmper, og foragt 
din Fader, der tog Liv som Naades-Løn, — 
og dig, fordi du er hans Søn! 

Kor af Åander (der komme ud fra Hulen). 
Jublende Lyst! 
Ej mere Menneskenes Røst 
forstyrre skal ved Bønnens Lyd 



skal de tilbede; 
og vi, som aldrig mer vor Lovsang hæver 
til ham, der Bønnen kræver, 
til ham, for hvem et undladt Offermøde 



vi, vi skal se de salte Strømme gydes 

ud over Jord, saa alt i Kaos brydes; 

og hine Væsner, født af Støvet, 

hovmodige af, hvad de øved, 

skal dø og deres blege Knokler dølges 

i Kløfter, hvor de søge Skærm og Dække, 

og hvor de snart af Dybets Strøm skal følges; 

og Vilddyr-Horden ej skal skrække 

med Rovlyst mer, fortvivlet, myg og tam; 

og Tigren skal, som var de Brødre, lægge 

sig ned til Døden hos det blide Lam; — 

al Ting, kun ej den blaagraa Himmel, 



vor Fryd; 
ej mer hernede 



er Brøde, 

skal blive, som det var: uskabt og trist. 
En stakket Fredens Frist 
med Døden sluttes da, som saa vil skaane 
•en lille Best af den forgangne Vrimmel, 
at nye Slægter til dens Brug kan fødes; 
og denne Best, der gynger paa de dødes 
synkende Vandflods-Grav, skal atter laane 
— naar Solen har bagt Dyndets Skorpe haard, 
skal skænke af dets Slim igen til Tiden 
ny Væsner, nye Aar og Sot og Liden 
og Brøde, Had og Slid og bitre Kaar, 
indtil — 

Jafet (afbryder ham). 

Naar selv han vil, 
Oud denne Gaade tyder 
om godt og ondt og bryder 
sit Vredes- Aag, hvorunder Verden skælved, 
og samler al Ting under sine Vinger, 

endogsaa Helved, — 
og atter han til Jorden bringer 
den første Skønheds Skær herneden, 
et andet Paradis, et evigt Eden, 
der ej ved Fald kan Mennesket berøves, 
hvor af Dæmoner selv der godt skal øves! 

Aanderne. 
Og naar skal denne sære Trolddom prøves? 

Jafet. 

Naar vor Forløser, han, der Soning skænker, 
vor Synd vil bøde. 

Aanden. 

Slid I imidlertid i Støvets Lænker, 

slid jer til Døde; 
før med jer selv og alting eders Kampe, 
til Skyerne blir røde 

af Blodets Strømme, som fra Valen dampe; 

ny Tider, nye Mænd skal Jorden føde, 
dog skal den samme gamle Eval og Brøde 
i andre Former I bestandig huse; 
og Sjæle-Stormene skal bruse 
bestandig vildt, — som Bølgerne nu snart 
hen over Slægtens Grave tager Fart. 



Brødre, jubler i Fryd! 

Farvel, du dødelige! 

Hør, vi fornemmer alt den dumpe Lyd 

af Havets Bølger, mens de langsomt stige; 

og Stormen ud de stærke Vinger spiler; 

vandmættet Skyen snart til Dysten iler; 

det store Havdybs Kilder brat skal brydes, 

og Himlen sine Sluser op skal lukke, 

og sære Tegn skal ses, men ikke tydes, 

og, blind som før, skal Slægten angst sig dukke. 

Vi høre Lyden, som de ej fornemmer: 

i Luften Drøn af Torden-Flokkens Stemmer; 

men Skaren nøler end en lille Stund, 

og Flamme-Banret uudfoldet hænger 

og øjnes kun 
af Aanders Blik, som gennem al Ting trænger. 

Hyl, hyl, o Jord! 
Din Død er nærmere, end selv du tror. 
Skælv, Bjærge, som skal synke snart og vige, 
naar Havets Strømme stige! 
Mod eders Klippeskrænt skal Bølgen knuses; 
og Skæl, af Havets mindste Smaadyr dannet, 
skal synke der, hvor Ørnens Afkom huses, 
og Ørnen selv skal skrige over Vandet 
og kalde vildt og hæst paa sine Unger 
og kun faa Svar af Havets kaade Tunger; 
men Mennesket skal ønske sig dens Vinger, 
som dog ej Frelse gav, — 
ti intet Støttested ham Øjet bringer, 
han ser kun Dybet, snart hans klamme Grav. 
Brødre, jubler i Lyst! 
Løft, alle Aander, løfter eders Røst! 



Kor af Aander. 

Alt, alt skal Døden ramme, 

kun ej hin ringe Rest af Seths Livs-Stamme, — 

den skal bevares 

for Fremtids Evaler og fra Døden spares. 

Men af Kains Sønner skal der blive 

end ikke én i Live; 

hans fagre Døtre, de skal alle 

i Dybet deres sidste Dødssuk ralle 

eller, med deres lange Haar bredt ud, 

paa Bølgen flyde og bebrejde Gud, 

som ingen Skaansel har 

mod dem, der selv i Døden skønne var. 

Foruden Medynk eller Mildhed 

skal alle dø! 
Og Menneskenes Skrig fra Strøm og Sø 
skal følges af den store, fælles Stilhed! 

Flygt, Brødre, flygter! 
Dog lyde Jublen overalt! 



Og de skal falde! 
Og saadan synke alle 

de Himlens Fjender, der for Helved frygter! 



Vi faldt! 



(Aanderne svæve opad og forsvinde). 

Jinhver, der kaster selv et flygtigt Blik hen over Byrons Liv, 
ser let, at en dyb Grænsefure er lagt deri ved den Begivenhed, 
der fulgte et Aarstid efter hans Ægteskab, nemlig Skilsmissen fra 
hans Hustru, og det Udbrud af Harme og Foragt mod ham, der 
var dens Ledsager. Umiddelbart derefter forlod han England, og 
medens han tidligere havde været den noget blaserede Junker 
Byron eller Harold, med den halvvejs ægte og halvvejs uægte 
Melankoli, det unge Geni, der med en Del virkelig og en Del til- 
fantaseret Lede ved sit Ungdomsliv og med megen naturlig Længsel 
efter andre Indtryk end dem, Hjemmet kunde give, var draget ud 
til sydligere Lande for atter at vende tilbage som den fejrede 
Digter, Sjælen i Londons high-life, — saa blev han nu efter Skils- 
missen og Bortrejsen mere og mere den for Alvor hjemløse og 
landflygtige, og hans Liv var for bestandig skilt fra hans Hjem- 
stavn. Og enhver, der ser ud over de sytten Aar, som dækkes 
af hans Forfattervirksomhed, fra han i Marts 1807 udgav sin 
første Digtsamling, til han faa Maaneder før sin Død paa sin 
36-aarige Fødselsdag skrev sit sidste betydeligere Digt, vil let 
blive var, at som i rent ydre Henseende saaledes er ogsaa i indre 
Henseende den dybe Grænse i denne Periode sat ved det niende 
Aar, ved Ægteskabets Aar og dets Afslutning med Skilsmissen. 
Ti hvor meget smukt og interessant der end kan være i de første 
ni Aars Poesier, saa findes dog det, der vil blive staaende som 
det kraftigste og ægteste i Byrons Digtning, i de efterfølgende 
otte Aars Frembringelser. 

Det var i Slutningen af April 1816, at Byron forlod Eng- 
land, tre Dage efter at han havde underskrevet Skilsmisse- 
dokumentet. Hans Produktion i det følgende Aarstid var rig, og 

igennem meget af den mærker man hans Tankers Rugen over, 
hvad der nys var hændet ham, den Smerte og Bitterhed, som var 
vakt i hans Sind derved. De to største Arbejder fra denne 
Periode er tredje Sang af ChUde Harold og Manfred. I Sangen af 
ChUde Harold kan man næsten overalt direkte følge Digterens 
Rejseindtryk og personlige Stemningsudbrud. Men ogsaa i Martr 
fred, — Dramaet om Mageren, hvis Sind er urolig og forpint ved 
en hemmelighedsfuld Brøde, og som færdes med Aander og 
Dæmoner paa ensomme og øde Steder, alt imedens han kun 
ønsker sig Døden som Forløsning, — ogsaa i denne Digtning er 
det muligt temmelig nøje at paavise de Stemninger, de Paa- 
virkninger og Indtryk, hvoraf den er fremgaaet. 

I fjærde Del af sine Hovedstrømninger har Dr. Georg Brandes 
i sin levende og fortræffelige Afhandling om Byron paapeget 
Hovedmomenter af Manfreds Genesis. Hvad jeg i de følgende 
Linjer vilde forsøge, er en mere udførlig Indgaaen paa Digtningens 
Tilblivelse og derunder Fremdragningen af et og andet Træk, som 
maaske ikke har været paaagtet før. 



Et Byronsk Digt fra denne Periode, der staar Manfred meget 
nær med Hensyn til den Stemning, hvoraf de begge ere udsprungne, 
er The Dream. Det er skrevet i Juli 1816 i Villaen Diodati ved 
Genfersøen, hvor Byron, da han om Foraaret ankom til Schweiz, 
var flyttet hen efter et kortere Ophold i et Hotel. Dette tung- 
sindigt strømmende Digt er formet over de Følelser, hvoraf han 
betoges, naar han fra sine daværende triste Forhold lod Erindringen 
gaa tilbage til et ungdommeligt, ugengældt Sværmeri for den smukke 
og elskværdige Mary Chaworth. Gennem de syv Tableauer, som Digtet 
indeholder, fremstiller Byron denne sin første Ungdoms Kærligheds- 
historie, set ved hans digteriske Fantasis Drømmelys: hvorledes det 
unge Par skilles, og han rejser bort til fremmede Lande, medens hun 
ægter en anden, hvorledes Billedet om hende foresvæver og be- 
tager Ynglingen paa hans egen Bryllupsdag, og hvorledes de 
begge tilsidst ende i Ulykke. I Digtets Slutning, dets sidste 
Tableau, fremstilles Ynglingens Tilstand i Ord som disse: »Vandrings- 
manden var alene som før; de Væsener, der havde færdedes om 
ham, var borte eller laa i Krig med ham; han var et Maal for 
Pest og Ødelæggelse, omgivet af Had og Strid; Smerte var blandet 



I. 

i al hans Føde, indtil han, ligesom den Pontiske Monark i 
gammel Tid, nærede sig af Giftstoffer, og de havde ingen Magt, 
men var en Slags Næring; han levede ved det, som vilde have 
været Død for mange Mennesker, og gjorde Bjærgene til sine 
Venner: med Stjærnerne og Universets rappe Aand samtalede 
han; og de lærte ham deres Hemmeligheders Trolddom; for ham 
var Nattens Bog vidt aabnet, og Stemmer fra den dybe Afgrund 
aabenbarede et Under og en Løndom«. Disse Linjer pege dels 
med stor Tydelighed i deres første Del paa Byron selv, som hans 
Følelser var i denne Tid; dels danne de i deres sidste Del lige- 
som den Bro, der fører direkte over i Manfred: som Ynglingen 
her færdes ved Nattetid, vanker om paa Bjærgene, holder Sam- 
kvem med Naturen og lærer dens dunkle Aanders Hemmeligheder 
at kende, saaledes vaager ogsaa Manfred, flakker ene mellem 
Klipperne og tvinger ved sin Lidelse og Vilje Aanderne til at vise 
sig for ham og aabenbare ham deres Hemmeligheder. Ord, der 
gaa i samme Retning, ville findes i Slutningen af de Linjer, der 
kaldes A Fragment, fra samme Tid og skrevne i Byrons eget 
Navn. Det er da Begivenheder og Stemninger fra Byrons eget 
Liv, der have stemt hans Sind i den Tonart, hvori Manfred 
er holdt 

Digtningens dramatiske Udgangspunkt skyldes vistnok ogsaa 
et Moment fra Byrons umiddelbart foregaaende Liv, nemlig det 
nu forlængst modbeviste bagvaskende Rygte om, at Byron under 
sit Ægteskab skulde have staaet i Blodskamsforhold til sin gifte 
Halvsøster Augusta. Meget tidlig efter at Skilsmisseunderhandlingerne 
vare blevne indledede, er dette saarende Rygte dukket op 
mellem de mange, der voksede frem; Byron selv har vistnok 
kendt det, inden han forlod England 1 ), og det har saa fulgt 
ham her ned til Schweiz. Dette Rygte har højst sandsynlig, for- 
uden at være ham selv til Pine, sat hans Fantasi i Bevægelse, 
saa han lagde den Brøde, hvortil det sigtede, ind i sin digtede 
Hovedpersons Liv som Udgangspunkt for dennes samvittighedspinte 
Tilværelse 2 ). Ti skøndt det ikke siges rent ud, — Aarsagen til 



l ) I et Brev fra Augusta til Lady Byron, skrevet i Februar 1816, altsaa 
før Byron forlod England, nævner hun, at et bagvaskende Rygte nylig 
var kommet hendes Broder for Øre, og at han havde erklæret, at under 
saadanne Forhold var Livet ikke længer til at holde ud. 

') Se de interessante Bemærkninger hos Brandes 443 — 45. 




„Manfred's Tilblivelseshistorie. 



133 



Samvittighedsnagene »lades halvt uforklaret«, er Byrons eget Ud- 
tryk 1 ), — kan den Brøde, hvoraf Manfred pines, dog næppe op- 
fattes paa anden Maade end som et Blodskamsforhold til Søsteren 
Astarte, der saa senere har dræbt sig selv. Da den amerikanske 
Romanforfatterinde Mrs. Beecher Stowe mere end et halvt Aar- 
hundrede senere paany bragte Liv i Beskyldningen mod Byron, 
saa hun i Manfreds Brøde et Bevis for, at Byron havde gjort sig 
skyldig i det samme, — et Udslag af en Teori, som Folk ikke 
sjælden ere tilbøjelige til at anvende overfor Digtere, og som, 
konsekvent gennemført, vilde kunne lede til en saa absurd An- 
tagelse som den, at Goethe, der har skrevet Werther^a Leiden , har 
begaaet Selvmord, inden han skrev Bogen. 

Manfred er paabegyndt, medens Byron endnu opholdt sig i 
Schweiz, som han først forlod i Begyndelsen af Oktober. Saaledes 
er i Følge Thomas Moores Beretning i hans Biografi af Byron i 
det mindste en Del af den Besværgelses- eller Forbandelses-Sang, 
som i Slutningen af første Akts første Scene udsynges over Man- 
fred, da han ligger afmægtig paa Jorden, digtet her. Ligeledes 
mener Moore, at der i denne Sang er Strofer, som Byron op- 
rindelig har digtet i bitter Stemning mod sin tidligere Hustru og 
med hende i Tankerne og saa senere i en anden Sammenhæng ind- 
ført i Dramaet. Og ganske vist vil man finde stor Lighed i 
Klangen, naar man sammenligner Linjer som følgende, der be- 
stemt ere skrevne om Lady Byron og i samme Periode: »Dine 
Nætter ere banlyste fra Søvnens Riger! — Ja, man kan smigre 
dig, men du skal føle en hul Kval, der ikke vil læges; ti du 
hviler dit Hoved paa en altfor dyb Forbandelse« 2 ), med Vers i 
Besværgelsessangen som disse: 



*) Brev til Murray af ls /2 1817. 

*) Thy nights are banish'd from the realms of sleep! — 
Yes! they may flatter thee, but thou shalt feel 
A hollow agony which will not heal, 
For thou art pillow'd on a curse too deep. 



Er din Søvn end nok saa haard, 
dog din Sjæl ej Hvile faar; 
der er Skygger, som ej svinde, 

Tanker, som du ej kan binde 1 ). (Lembckes Oversættelse.) 



(Lines on hearing that Lady Byron tcas ill.) 



*) Though thy slumber may be deep, 
Yet thy spirit shall not sleep; 
There are shades which will not vanish, 
There are thoughts thou canst not banish. 




134 



,Manfred"s Tilblivelseshistorie. 



II. 



Da Byron, efter at være rejst gennem Belgien og ned 
langs Rhinen, var kommen til Schweiz, traf han der i Hotellet 
Sécheron Shelley med Familje, og mellem de to Digtere ud- 
viklede der sig snart et meget fortroligt Forhold. Shelley, der med 
Hensyn til Personlighedens Uselviskhed og Renhed stod over- 
maade højt over Byron, gjorde et stærkt Indtryk paa denne 
sidste og kom til at øve en paavirkende Indflydelse paa ham. 
Jeg tror ikke, at der omvendt kan paa vises nogen som helst, end 
ikke den fjærneste, Indflydelse fra Byron paa Shelley; dertil var 
den sidste Digter for selvstændig og udviklet. Anderledes Byron, 
hvis letbevægelige, mindre faste Natur afgav bedre Stof til Paa- 
virkning. Shelley drog Byron ind i alle sine Ideer og Tanker, i 
sin Opfattelse af Universet som gennemtrængt af et Kærlighedens 
Princip, der atter giver sig et synligt Udtryk i Verdens Harmoni og 
Skønhed; og naar Byron senere en Gang skrev om sin Sindstilstand, 
medens han digtede tredje Sang af ChUde Harold: »Jeg var halv 
afsindig mellem Metafysik, Bjærge, Søer, uudslukkelig Kærlighed, 
usigelige Tanker og mine egne Fejltrins Mareridtc 1 ), — saa har 
han sikkert ved Ordet Metafysik tænkt paa sin Samværen med 
Shelley. De to Digtere foretog i Slutningen af Juni en Tur 
sammen paa en fem — seks Dage til Vands rundt om Genfersøen, 
og de sidste halvhundrede Stanzer af Childe Harolds tredje Sang, 
der i saa høj Grad i deres Naturbetragtning bære Spor af Shelleys 
Indflydelse, ere blevne til under selve Turen. Muligvis er det 
ogsaa gennem Samtalerne med Shelley, at Ideen til Digtet Dark- 
ness, som Byron skrev i Juli, har slaaet Rod i ham. Denne 
detaljeret udførte, stundum noget teatralske Fantasi om den isbe- 
dækkede Jordklodes Undergang i det sol- og maanerøvede Verdens- 
rum er bygget paa Buffons Hypotese om Jordens Tilintetgørelse 
ved en sig bredende Isskorpe, og netop i de samme Dage (24 Juli) 
henviser Shelley i et Brev, hvori han fortæller om en Tur til 
Chamouni og Mt. Blanc, til Buffons Teori om vor Klodes Under- 
gang ved Is. Det forekommer mig da ikke usandsynligt, at det 
er Shelley, der har sat Byrons Fantasi i Bevægelse om dette 
Æmne. I den digteriske Udførelse er der ingen Paavirkning 
af Shelley. 



») Brev til Moore af "/i 1817. 




»Manfred's Tilblivelseshistorie. 



135 



Hvad Shelleys Indflydelse paa Frembringelsen af Manfred 
angaar, da tror jeg, skøndt det ikke er let at levere afgørende Be- 
vis for sligt, at den er at spore i en Scene som den allerførste, 
hvor Manfred maner Luftens, Bjærgenes, Vandenes, Jordskælvets, 
Vindenes og Nattens Aander frem. Den Fantasi, der er det frem- 
bringende heri, har i sin Urund langt mere tilfælles med Shelleys, 
for hvilken hele Universet var som gennemtrængt af dirrende Liv, 
og som, paa én Gang let og med storladen Kraft, omsatte dette 
Liv i Aandeskikkelser, end den har med Byrons, der hyppigst 
bygger paa og tumler med rent reale og historiske Forhold. Som 
Manfred her kalder paa Aanderne, saaledes kalder ogsaa i Shelleys 
Ptametheus Unbound Titanen paa Aanderne fra Bjærgene, Kilderne, 
Luften og Hvirvelvindene, for at de skulle gentage for ham den 
Forbandelse, han har udslynget mod Jupiter. Og skøndt Shelleys 
Drama først er skrevet et Par Aarstid efter Byrons, er det vistnok 
Shelleys Fantasi, der her har befrugtet Byrons. 

Det forekommer mig ogsaa, at der i anden Akts anden 
Scene, hvor Manfred kalder Alpefeen frem under Vandfaldets 
Regnbue for at dulme sin Smerte ved Synet af hendes Skønhed, 
er en Indflydelse fra Shelley at mærke, — ikke i selve Natur- 
skildringen: ti den kan gennem en Dagbogsoptegnelse spores til- 
bage til et af Byron oplevet Natursyn, — men i Personifikationen 
af Stedets Naturskønhed og dennes beroligende Magt. 

En lignende Indflydelse eller Erindring fra Samtalerne med 
Shelley, der var vel hjemme i og følte sin Aand beslægtet med 
Grækernes Forestillinger, kan mulig spores i Begyndelsen af tredje 
Akt, hvor Manfred under den hidtil ukendte Ro og Fred, der er 
over ham, siger, at man næsten kunde tro, at den gyldne Løn- 
dom, det eftersøgte Kahn (det græske filosofiske Udtryk for det 
sjæleligt skmne) var fundet og havde taget Plads i hans Sjæl: 

En Rolighed er kommen over mig, 
en uforklarlig Fred, som hidindtil 
jeg aldrig følte; — hvis jeg ikke kendte 
Filosofien som det daarligste 

af vore Paafund , . 

fast jeg kunde tro, 

den skjulte Skat, det længe søgte Kalon, 
var fundet nu og nedlagt i min Sjæl. 
Det vil kun vare kort, men det er godt 

én Gang at have smagt det. Lembckes Oversættelse.) 

Man kommer til at mindes Shelleys Digt > Hymne til den sjæl- 
elige Skønhedc (Hymn to Intdlectual Beauty), der er fra denne 
Sommer og rimeligvis digtet under Indtryk af hans og Byrons 
fælles Tur paa Genfersøen. Dets første Vers lyder: 

En Skygge af en hellig Magt der svæver 
usynlig blandt os; — imod Verdens Zoner 
den stundum daler fra de høje Troner, 
som Vinden, der fra Blomst til Blomst sig hæver. 
Lig Maanens Straaler, som bag Bjærgets Graner bæver, 
den gæster flygtig med sit Skær 
hvert Bryst, hver Form i Verden her, — 
som Aftnens Farvespil og bløde Toner, 
som Sky'r, i Glans af Stjærners Blik, 
som Mindet om en skøn Musik, 
som noget, der sin halve Sødme skylder 
det Løndoms Slør, den om sit Væsen hyller. 

Ogsaa her er der som i Byrons Digtning lagt Eftertryk paa 
Følelsens Ubestandighed; og man drager uvilkaarlig en For- 
bindelseslinje fra Shelleys smukke Digt om den sjælelige Renhed 
og Harmoni til hint Manfredske Kalon. 

Naar endelig i Manfred Ahrimans, den onde Aandebeherskers, 
Rige henlægges til mellem Alperne, saa er det atter her muligt 
med temmelig Sikkerhed at spore denne Byronske Fantasifore- 
stilling tilbage til Shelley. I det før anførte Brev fra Shelley af 
24de Juli 1816 faar en ganske lignende Forestilling Udtryk, idet 
han taler om Bjærgsneen og Gletscherne iChamouni; han skriver: 
»I, som hævde Ahrimans Overherredømme, forestil eder ham tronende 
blandt disse ødelæggende Snemasser, blandt disse Dødens og 
Frostens Paladser, ....... og at han, som de første Forsøg paa 

sit endelige Magtraneri, kaster rundt om sig Laviner, Bjærg- 
strømme, Klipper og Torden og fremfor alt disse forfærdelige 
Gletscherec Og utvivlsomt er denne Fantasi, der tildeler de 
mytiske Skikkelser deres Virkeplads og derved personificerer 
Naturindtrykkene, atter her gaaet fra Shelley til Byron. 

En Impuls fra et tysk Digterværk, ogsaa modtaget her i 
Schweiz, har ligeledes efterladt Spor i Manfred og kan siges at 
have givet Stof til Digtningens rent ydre Udgangspunkt. Det er 
et Indtryk fra Goethes Faust. Til den lille Kreds, der her i Schweiz 
samlede sig om Byron og om Shelleys sluttede sig ogsaa Roman- 
forfatteren Matthew Lewis. Byron kunde ikke selv Tysk; men i 
Løbet af Sommeren gjorde Matthew Lewis ham bekendt med 

Faust, idet han mundtlig oversatte det meste af denne Digtning 
for Byron, paa hvem den gjorde et stærkt Indtryk *). Byron er- 
kender selv, at den første Scene i hans Drama og i Faust ligne 
hinanden meget. De to Digtninge aabnes jo ogsaa i Virkelig- 
heden ganske ens. I et gotisk Galleri sidde baade Faust og 
Manfred begge ene ved Nattetid og gruble over den Skuffelse og 
Smerte, Livet trods al deres Viden har bragt dem; begge have 
de forsøgt baade Filosofi og andre Videnskaber, og begge ere de 
endte i Magien uden at finde Tilfredsstillelse. Men det er da 
ogsaa netop kun i Udgangspunktet, at der er nogen væsentlig 
Lighed at se; ti straks efter gaa de to Digtninge ad vidt for- 
skellige Veje: medens vi i Manfred hele Digtet igennem med 
nogle faa Sceneforandringer have den samme skyldbetyngede Be- 
vidstheds ensformige Grublen over sig selv, dens Trækken sig 
tilbage i sin egen ensomme Kraft, faa vi i Faust en vid og bred 
Verden at se, en Livets vekslende Mangfoldighed og Fylde, en 
Skala og et Omfang i Følelser og Tanker, om hvilke der ikke er 
Tale i Manfred, og som hæver den tyske Digters Værk højt over 
den engelske. 

ffl. 

I Slutningen af August forlod Shelley med Familje Schweiz. 
I den sidste Halvdel af September Maaned foretog saa Byron 
sammen med sin Ven Hobhouse en tretten Dages Udflugt til 
Berneralperne, rig paa store og vekslende Indtryk. Paa denne 
Tur holdt han en kortfattet Dagbog, bestemt til Gennemlæsning 
for Søsteren Augusta; der er i Moores Biografi meddelt ret fyldige 
Uddrag af den, og den er i al sin Korthed og Knaphed et højst 

') I den oprindelige Form af Manfreds tredje Akt fandtes følgende Linjer, 
sungne af en ond Aand: 

The råven sits 
On the raven-stone .... 



And there alone, on the raven-stone, 
The råven flaps his dusky wings. 
Ordet raven-stone, der skal betyde Rettersted, Galge, er slet ikke engelsk, 
men er, som en Note angiver, en Oversættelse af det tyske Råben - 
stein og er vistnok en Reminiscens fra Scenen i Faust, hvor Faust og 
Mefistofeles fare over Marken, og Faust spørger: „Was webeu die dort 
um den Rabenstein?* 

Tilskueren. 1888. 10 

fornøjeligt lille Arbejde med en Friskhed, som er særdeles til- 
talende. Byron selv brugte senere en Gang det Udtryk, at 
Spirerne til Manfred kunne findes i denne Dagbog 1 ); han siger 
et andet Sted, at han digtede sit Drama for beskrivende at ind- 
føre Alpenaturen 2 ). Det vil da ses, hvor stor Betydning for sit 
Værks Tilblivelse Byron selv tillagde denne Bjærgudflugt. Og 
sikkert nok er Indtrykket fra denne Tur, som er den næstsidste 
af de paaviselige ydre Impulser, der have afsat Mærker i Digt- 
ningen, et af de betydeligste Momenter i Digtets Opstaaen: gennem 
den største Del af Dramaet drager sig som inspirerende Magt 
de store Indtryk fra Bjærgene. Paa denne Tur, som ved hele 
sit Schweizer-Ophold, befolkede Byron, som han selv siger i 
Dagbogen, igen sin Sjæl med Naturen. Det er i første Akts 
Slutning og i anden Akt, at Indtryk fra denne Bjærgudflugt har 
efterladt Spor, stundum af fredelig, men hyppigst af barsk Art. 
Man kan følge de første, friske Indtryk, som Digteren selv modtog 
dem paa Stedet, i Enkeltheder over i Manfred, som de ere lagte 
i de digtede Personers Mund. Saaledes er det Vandfald, Man- 
fred dvæler ved i anden Akts anden Scene, det samme som den 
Bjærgstrøm paa 900 Fods Højde, hvoraf Byron selv betoges ved 
Jungfraus Fod. I Dramaet, hvor Manfred henrykkes af Stedets 
rene, milde Skønhed, staar der over Fossen en Regnbue i al sin 
Farverigdom, medens Strømmens Sølvsøjle ruller ud over Skrænten 
og kaster sine skummende Lyslinjer hid og did »ligesomc — 
siger Manfred — »den blege Gangers Hale, Kæmpehesten, der 
skal rides af Døden, som det fortælles i Aabenbaringen.« Dette 
sidste Billede med dets storladne Uhygge passer ikke ret her, 
hvor Eftertrykket er lagt paa Stedets Skønhed og Ynde. Det er 
i Virkeligheden ogsaa en mekanisk Sammenstillen af to forskellige 
Indtryk af samme Natursyn, modtaget af Byron til to forskellige Tider. 
Det første Indtryk af Stedets grandiose Uhygge, har han faaet den 
22de September, i Dagens sidste Halvdel : han og Hobhouse havde 
gjort en Udflugt fra den Schweizer-Præsts Hus, hos hvem de 
boede, men vare blevne overfaldne af et Uvejr; og da Byron 
atter er kommen i Ly hos Præsten, betragter han Fossen, der er 
lige overfor hans Værts Hus; han skriver i Dagbogen: »Bjærg- 
strømmen krummer sig ned over Klippen, ligesom Halen paa en 



') Brev til Murray af "/io 1811 
*) Brev til Moore af "/i 1817. 

hvid Hest, der flagrer i Vinden, saadan som man kunde tænke 
sig, at den vilde være paa den »blege Hest«, hvorpaa Døden 
sidder i »Aabenbaringen«.« Næste Morgen tidlig gik Byron igen 
ud til sin Bjærgstrøm , og nu stod Solen over den og dannede af 
Strømmens nederste Del en Regnbue af alle Farver, især Purpur og 
Guld. Det er disse to forskellige Indtryk fra den urolige Efter- 
middag eller Aften og fra Morgenens Solskin, der i det nysnævnte 
Sted af Manfred uharmonisk ere føjede sammen, medens det 
sidste Indtryk af Glans og Lys burde have været udelukkende 
fastholdt. 

Om Turen i Grindewald skriver Byron i Dagbogen: »Kom 
forbi hele Skove af visnede Graner, alle visnede; Stammerne af- 
skrællede og barkløse, Grenene livløse; gjort af en eneste Vinter, 
— deres Udseende mindede mig om mig og min Familje.« I 
Digtet ser Manfred ligeledes dette Natursyn og foretager samme 
Sammenligning: »At være saaledes,« siger han, »— graahaaret af 
Kval, ligesom disse hentærede Graner, Vrag af en eneste Vinter, 
barkløse, greneløse, en afsveden Stamme paa en forbandet Rod, 

— at være saaledes, evig kun saaledes, efter at have 

været anderledes!« 

I høj Grad have da de Naturindtryk, Byron modtog, afsat 
Spor i Digtningen. Og Byrons egen bitre Tanke kunde knytte 
sig sammen med Naturindtrykket og begge Dele atter genfindes 
sammenknyttede i Dramaet. I Digtningen er Naturskildringen 
lagt til Rette som Ramme om Manfreds forpinte Sind. I Virke- 
ligheden lurede der bag ved den Livsfylde, hvormed Byron 
indsugede Naturindtrykkene, de gamle beske Minder, parate til 
hvert Øjeblik at slaa deres Klo i Glæden. Dette kommer tydelig 
frem i de Ord, hvormed han slutter Dagbogen. Han nævner, 
hvor heldige Forholdene have været for ham under hele Ud^ 
flugten, og føjer saa til: 

„Men under alt dette har Erindringen om Bitterhed og særlig om den 
Ødelæggelse, hvoraf jeg nylig saa føleligt og nært har været hjemsøgt , en Er- 
indring, som maa følge mig hele Livet igennem, — det har naget mig her; 
og hverken Hyrdens Musik, Lavinens Bragen eller Bjærgstrømmen, Bjærget, 
Gletscheren, Skoven eller Skyen have i ét Øjeblik lettet Vægten paa mit 
Hjærte eller sat mig i Stand til at lade mit eget usle Jeg fortabe sig i den 
Majestæt, den Vælde og den Herligbed, der var rundt omkring over og 
under mig.* 

Og da han Dagen efter Hjemkomsten paa en Sejltur ved 
et Uheld var bleven slaaet saa haardt af en Stang i Baaden, at 

10* 

han besvimede, beskriver han i et Brev Fornemmelsens Ejen- 
dommelighed: først Svimmelhed og Bevidstløshed og saa ved 
Opvaagningens Begyndelse et fuldstændigt Tab af Erindringen, 
og han tilføjer højst betegnende: »det sidste er ikke ubehageligt, 
hvis man ikke fandt den igen« 1 ). De bitre Minder fulgte 
ham stadig og var ham ofte til Pine. 



Da Byron havde forladt Schweiz, rejste han over Mailand 
og Verona til Venedig, hvor han ankom i November, og hvor 
han i nogen Tid førte et temmelig tøjlesløst Liv. Hans Sind var 
stadig i Uro, og for at yde sine Tanker en Modvægt ved et uvant 
og vanskeligt Arbejde gav han sig hos Munkene i et nærliggende 
armenisk Kloster til at studere deres Sprog. Poesien laa fore- 
løbig næsten helt hen. Det varer dog ikke længe, og allerede 
den 15de Februar 1817 kan han tilmælde sin Forlægger, at 
Manfred er færdig. 

Det Drama, som da bebudedes fuldført, er imidlertid ikke 
ganske det samme, vi nu læse. Tredje Akt blev senere helt om- 
arbejdet. Som Digtningen forelaa i sin første Form, var Byron 
ikke selv ret fornøjet med den. Man mærker, at han er noget 
usikker ved Digtets hele fantastiske Apparat, ved dets mange 
Aandescener; og denne Usikkerhed er ret forklarlig, da det især 
var i denne Del af Værket, at fremmed Indvirkning havde gjort 
sig gældende. Han siger selv om sit Arbejde, at det er af en 
meget vild, metafysisk og mystisk Art, og erklærer til sin For- 
lægger, at han maa kaste det i Ilden eller lade være, som han 
vil 2 ). Til Moore skriver han, at det er »et Slags vanvittigt 
Drama«; — næsten alle Personerne ere »Aander, Genfærd eller 
Magere, og Scenen er i Alperne og den anden Verden, saa du 
kan tænke dig, hvad for en Daarekiste-Tragedie det maa være« 3 ). 
Han vil ikke have, det maa kaldes et Drama; Forlæggeren kan 
kalde det et Digt eller et Digt i Dialog eller en Pantomime, om 
han har Lyst). 



>) Brev til Murray af ,0 / 9 1816. 

*) Breve til Murray af ,5 /t og »*/• 1817. 

») Brev til Moore af 1817. 

*) Brev til Murray af 9 /4 1817. 

Noget af denne Misfornøjelse med Digtet i dels Helhed 
kan nu vistnok tilskrives den Omstændighed, at Byron var og blev 
mere og mere misfornøjet med dets sidste Akt i dens oprindelige 
Form; og denne Akt er i Virkeligheden ogsaa skrevet, medens 
han var upasselig af Feber, hvoraf han i dette Foraar havde et 
temmelig stærkt Anfald. Han siger, at den er saa la— la, og at 
med den første og anden Opblussen var hans Begejstring borte. 
Manfreds Apostrofe til Solen (der er bibeholdt i den omarbejdede 
Skikkelse) var det eneste af denne Akt, han selv ansaa for godt; 
Resten kalder han rent ud slet og er blevet bestyrket i sin An- 
skuelse ved GifFords Dom, Redaktøren af Quarterly Revietc, der 
paa Opfordring har set Manuskriptet 1 ). Han vil prøve at om- 
arbejde Akten, og hvis det ikke lykkes ham at faa den omdigtet 
etler hans eget Ønske , maa intet som helst af Digtningen ud- 
gives *). 

I sidste Halvdel af April og Begyndelsen af Maj gjorde 
Byron saa en Udflugt til Rom, og her digtede han tredje Akt 
om til den Form, hvori den nu foreligger; den 5te Maj mælder 
han sin Forlægger dens Fuldendelse. Han er ret tilfreds med 
den, og senere hen er han ganske fornøjet med Digtningen i sin 
Helhed 3 ), Denne Akt bærer Præg af det Sted, hvor den er 
digtet, i sin fjærde Scene, hvor Manfred staar i sit Taarn og ser 
ud i den maanelyse Aften: — han erindrer sig en lignende Aften 
i sin Ungdomstid , da han stod i Kolossæum i Rom , — og nu 
følger der en pragtfuld Skildring af denne Ruin ved Nattetid, en 
Skildring , der er nedskrevet under det umiddelbare Indtryk af 
Selvsynets Friskhed. Senere bearbejdede Byron paany i mægtigere 
digterisk Form i ChUde Harolds fjærde Sang (Stanze 128 — 44) 
sine Indtryk her fra Kolossæum, idet han flettede dem sammen 
med sine egne personlige Stemninger, men for øvrigt ogsaa der 
med Tanker, der genkalde Skildringer i Manfred (sammenlign 
Slutningen af Manfreds Monolog med Stanze 143 — 44 i Childe Harold). 

I Byrons Drama, som det nu foreligger, ser man i Be- 
gyndelsen af tredje Akt Manfred i sin Borg. Han spørger Tjæn- 

l ) Det maa sikkert bero paa en Misforstaaelse, naar Dr. Brandes i sit Værk 
(S. 435) siger, at Omarbejdelsen af tredje Akt blev foretaget paa 
Shelleys Raad. 

a ) Breve til Murray af »/« og ,4 /4 1817. 

") Breve til Murray af ty og Vi 1817. 

eren, om han har ordnet alt, som han bød det, og Tjæneren 
svarer: »Alt er beredt, Herre: her er Nøglen og Skrinet, c Det 
gaar med dette Skrin og dets Nøgle, som det kan gaa paa et 
Teater, naar der ved Dekorationsforandring midt i en Salon er 
blevet staaende et Klippestykke. Skrinet har ikke mere her at 
gøre end Klippestykket i Salonen, men er i Virkeligheden en 
Levning fra det første Udkast, der af Uagtsomhed er bleven 
staaende; det nævnes ikke senere med et Ord, og det benyttes 
ikke i ringeste Maade. Anderledes i Akten, som den oprindelig 
var skreven. Her anvendes det til et Optrin af temmelig burlesk 
Virkning. Da Abbeden fra det nærliggende Kloster kommer for 
at omvende Manfred og truer ham med Tortur og Baal og Hel- 
vedes Pine, hvis han ikke til den følgende Dag angrer og skænker 
alle sine Jorder til Klostret, aabner Manfred Skrinet og siger til 
Abbeden: »Der er en Gave til dig her i dette Skrin.« Saa 
brænder han noget Røgelse, og en ond Aand farer ud af det, 
syngende en Heksesang. Manfred byder Aanden føre Abbeden 
op til Schreckhorns højeste Top, for at han kan tilbringe Natten 
der oppe til Daggry, da han igen maa faa Lov at komme tilbage 
til sin Celle. Aanden, der synes at være ret humoristisk anlagt, 
spørger, om han ikke skal tage alle Abbedens Munke med Kloster 
og det hele op med for at holde ham med Selskab; men Manfred 
erklærer, at det kan være nok med ham alene for Øjeblikket, og 
Aanden flyver saa bort med Abbeden, syngende som han kom. 

Dette er nu omdannet saaledes, at Abbeden helt igennem 
optræder som en venligsindet Mand. Af Aktens oprindelige Form 
er i Digtets nuværende Skikkelse bibeholdt Begyndelsen af første 
Scene indtil Manfreds Ord (inklusive): 



1 Stedet for den uheldige Scene med den onde Aand kommer der 
nu en venskabelig holdt Samtale mellem Manfred og Abbeden, 
hvori Manfred tilsidst skaansomt afviser denne. 

Hvad der danner Aktens nuværende anden Scene er bi- 
beholdt fra det oprindelige Udkast; kun udgjorde det der Slut- 
ningen af første Scene og foregik altsaa samme Sted som Sam- 
talen med Abbeden. Den nuværende tredje Scene er ogsaa bi- 
beholdt uforandret fra Aktens oprindelige Form (her var det anden 
og sidste Scene,) indtil det Sted, hvor Tjænernes Samtale nu af- 



Have I sinnM 
Against your ordinances? prove and punish! 

brydes af Abbedens Indtræden. Paa samme Sted afbrødes i 
Digtets første Skikkelse Samtalen ved, at Manfreds Taarn plud- 
selig ses at staa i Brand; der høres et Brag, og nogle af Tjæn- 
erne bryde ind i Taarnet og bære Manfred udenfor, hvor han 
dør. Af denne Slutningsepisode er der i Omarbejdelsen kun bi- 
beholdt to Linjer, Digtets nuværende tredjesidste og sidste Linje. 
I Stedet for have vi nu Manfreds Monolog med Erindringen om 
Natten i Kolossæum, Abbedens gentagne Besøg, Dæmonernes 
Tilsynekomst, der gøre Krav paa Manfred, hans kraftige og held- 
ige Tilbagevisning af dem, deres Flugt og endelig Manfreds Død, 
— en Slutning, der er langt fyldigere og mere i Samklang med 
Stykkets hele Aand end den oprindelige, temmelig tørre og abrupte 
Afslutning. 



I det foregaaende er der nu blevet forsøgt en Eftervisning 
af de Stemninger, Paavirkninger og Indtryk, ud af hvilke Manfred 
efterhaanden er vokset frem, og paa Baggrund af hvilke Digt- 
ningen maa ses. Det var Stemninger og Tanker fra Byrons eget 
personlige Liv, det var Fantasi-Paavirkninger fra andre Aander, 
det var endelig stærke og dybtgribende Indtryk fra den ydre 
Natur, — alt dette paa poetisk Maade inddraget og sammen- 
flettet i denne Digtning, eller dog søgt indvirket og sammen- 
vævet deri. Ti det er ikke uden Sandhed, hvad den gamle 
Ahasverus i »Genboernec siger: »de Digtere, de Digtere, de gaa, 
Gud straffe mig, omkring som brølende Løver og opsluge meget 
mer, end som de kan fordøje. c Noget af dette passer, tror jeg, 
paa Byron i hans Forhold til Manfred. Tidligere er nævnt et 
ikke helt fordøjet Naturindtryk. Skildringen af Kolossæum, hvor 
smuk den end er, kommer ogsaa lidt tvungent ind der, hvor den 
staar. Ikke heller kan man ganske værge sig mod den Fore- 
stilling, at der i den Maade, hvorpaa Manfred træder i Forhold 
til de forskellige Arter af Aander og kræver Svar og Trøst af 
dem, er noget vilkaarligt, — at det i og for sig lige saa godt 
kunde være sket paa anden Vis. Man sporer, at Aandescenerne 
ikke ere fremkomne, fordi Hovedpersonens Krav digterisk fordrede 
dem; de staa mere som særskilt undfangne Fantasisyner, der saa 
paa noget ydre Maade ere bragte i Forbindelse med Manfred og 
hans Lidelser. 



V. 

I Manfreds egen Skikkelse derimod finde vi — bag den 
noget trættende Ensformighed, hvormed den virker, — nogle af 
de Træk, der var Byrons egne Karaktertræk, og som særlig ud- 
dybedes i den Tid, hvorom her er Tale. Det er især den stærke 
Mandighed, der bestaar i Ævnen til selv at bære den Skæbne, 
der rammer én, og hvori man sjælden selv er helt uden Skyld. 
Trods alt, hvad der kunde pine Byron, bukkede han sig aldrig 
for sin Skæbne, men voksede op i Jævnmaal med den eller op 
over den i resigneret eller trodsig Kraft. Paa lignende Maade 
— naturligvis, da det er en Digtning, endnu mere accentueret — 
hæver Manfred sig over sin egen Fortvivlelse, afviser alt Samkvem 
med ydre Autoriteter, er for stolt til at bøje sig for de Aander, 
der i Kraft af hans Skyld ville hævde deres Magt over ham, og 
tager Kampen op alene med sin egen Brøde, og i denne Sinds- 
forfatning dør han saa roligt med de betegnende Ord: »Det er 
ikke saa vanskeligt at dø.« Det er vigtige Ord, som Byron selv 
tillagde megen Betydning. De fandtes ogsaa i det oprindelige 
Udkast; og da de ved en Uagtsomhed vare faldne ud af Dra- 
maets første Udgave, skrev han til Forlæggeren denne interessante 
Ytring: »De har ødelagt hele Digtets Virkning og Moral ved at 
udelade den sidste Linje af Manfreds Ord. c Vi have her gennem 
Byrons egen Antydning det udtrykt, som efter hans egen Mening 
var og ogsaa er den blivende Rygrad i denne smukke og gran- 
diose Fantasi-Digtning, — dette: at ingen ydre Autoritet i Virke- 
ligheden kan frikende eller dømme Mennesket, at han har sin 
Dommer i sit eget Indre, og at der paa denne Anskuelse kan 
døs roligt. 



Adolf Hansen. 




DagbogsbiHeder fra Jylland. 

II. Tigger-Jakob. 

Tyrsting Herred. 

Det slog aldrig fejl, han passede altid at komme humpende, 
naar Folkene sad ved deres Maaltid. Alle kendte ham paa Lyden 
af hans Fodtrin, hans Hvæsen og Snøften ja lige til hans Maade 
at løfte Dørklinken paa. Naar han stak sit buskagtige, graa- 
sprængte Hoved med de tykke, tobaksfarvede Læber og med 
spillende Øjne ind ad Køkkendøren, lød det enstemmigt fra Bordet : 
»Naa, der har vi saamænd Tigger-Jakob igen.« 

»A tigger jo slet ett, Børnli)'«, smidskede han saa paa sit 
løjerlige gammeldags Maal, medens alle hans brune Tandstumper 
grinte frem mellem Skægstubbene som et mosgroet Stendige under 
Tjørnekrat. >1 giver mig jo alt det, a behøver, I Smaakoner og 
Smaapiger, saa mange som I er. Gud forlade mig, om a nogen 

Sinde skulde forlange det bedre Men Singodt, skulde a vel 

ellers sige.« 

Med disse Ord søgte han sig en Ske frem og borede sig 
ned paa Bænken. Pigerne lo ad hans barokke Fagter, ad hans 
latterlig grimme Ansigt, men en af Karlene kunde nok, idet han 
hummede sig til Siden brumme: »1 burde nok ogsaa snarere 
hedde Dovne-Jakob eller Dovendyret«. Brummede han imidlertid 
for højt eller for længe, plirede en fiffig Ondskabsfuldhed i Jakobs 
Øjne, og han hvæste: »Du er nok ett rigtig rask i Dag, Farlil,« 
— hvor efter fulgte en Hentydning til et eller andet natligt 
Æventyr eller en Dumhed, som kun Tiggeren vidste Besked med, 
og derpaa blev Karlen ufravigelig rød og afholdt sig fra al 
Opposition. 

Ti Tigger-Jakob var Egnens populæreste Mand og paa 
Glanspunktet af sit Liv noget nær dens mægtigste. Han var dens 

Postbud, dens Nyhedskræmmer, dens Krønikeskriver og Visedigter. 
Og det er Egnens Ære, at den besad saa udviklet Sans for disse 
Anliggender, at den underholdt Manden paa almen Bekostning. 
Han fik Føde og Klæder, fandt altid et gæstfrit Tag og op- 
muntrende Smil, og det virkelig fortjænstfulde var, at den vanføre 
lasede Tigger havde opnaaet sin Anerkendelse uden de Gratula- 
tionsvers og Intriger, der har hjulpet saa mangen Poet paa Fi- 
nansloven. 

Han var kommen til Egnen en Efteraarsdag , da Faare- 
klippernes Saks hvinte i Køkkenet, og Plejlene sang deres monotone 
Vise i Loen. Han kaldte sig en fattig Vesterbomand og bad om 
Arbejde. Da man spurgte ham om, hvad han kunde, fortalte 
han, at han kunde sløve i Træ, klippe Faar, stikke Svin, tærske 
og rense Korn, og han var fornøjet med Føden og en ringe 
Skærv derfor. 

Man ynkedes over hans tilsyneladende Enfold og Hjælpe- 
løshed og nænnede ikke at jage ham ud i Kulde og Rusk. Der 
var altid en Del at efterse i Huggehus og Brænderum, som man kunde 
sætte ham til, og fra den ene Gaard blev han snart huskendt i 
den næste. Han besad en smidig Ævne til at skaffe sig Indpas, 
han begyndte gærne med Kvindfolkene, med Husmoderen og 
Pigerne, var indsmigrende morsom, ruttede med Løjer og Smaa- 
tjænester, svøbte sin Paatrængenhed ind i Ros og. Latter og 
Krøniker, saa ingen blev den var. Af de Smaasysler, han ramste 
op, kunde han ingen til Gavns, og helst drev han Tiden hen 
mellem Maaltiderne; men Folk bar over dermed eller glemte det 
fuldstændig, naar han begyndte at prate, fortælle eller synge sine 
Viser. Saa blev der Lag og Lystighed. Ingen kunde gengive 
Almuens vittige, kaade og satiriske Historier, dens skalkagtige og 
barsk-sørgmodige Rim og Sange som Tigger-Jakob. Alle hans 
Rynker og Ar smilte, han satte tre, fire Par Øjne op, lavede to 
Munde, kluklo med de besynderligste Lyde, efterlignede Dyrs og 
Fugles Bevægelser. Hans Indfald var uudtømmelige. For Til- 
hørerne blev han en hel anden, han smæltede sammen med 
Æventyrets lystige og groteske Skikkelser; for Forestillingen kom 
det dunkelt til at staa, at alle de vilde, balstyrige Ting var hændt 
ham selv, og at ethvert Træk i hans Væsen og Udseende havde 
formet sig derunder. 

De ubetydeligste Hændelser gav ham Anledning, et henkastet 
Ord, et tilfældigt Møde var for ham en Knage, hvortil han hæftede 

sin Historie fast. Mødte han til Eksempel en Mand i Døren, 
pratede ban straks løs: »Goddav, FarliP! Vi mødes nok ligesom 
æ Præst og Niels Skrædder, de mødtes i æ Kirk' efter æ Guds- 
tjæneste. »Han kommer for sent, Niels,« saah' æ Præst, »men 
gid vi en Gang kan mødes i Himmerigs Port ligesom her, saa 
kan 'et blyw godt ilywl.« — »Ja, saadan, te wor Faar gaar ud, 
og a gaar ind,€ svaar 1 Niels Skrædder.« 

Som han selv sagde, til Historier og et Maaltid Mad var 
han altid oplagt. Naar Folk var i Tørvemosen dukkede han 
uventet frem bag en Elynestak, naar de i Slet sad lejrede om 
Mellemmadskurven, slog han fra Høstakken en Kolbøtte ind 
mellem Kvindfolkene. Under Pløjningen kunde han traske bag 
efter Bønderne, Ager op og Ager ned, og Munden stod da aldrig 
stille. Naar Pigen i Morgendæmringen kom hen i Nødset for at 
malke, stak hans buskede Hoved pludselig frem af Strøelsen, og 
medens Mælkestraalerne begyndte at spille i Spanden, knappede 
ban Tøjet om sig, gjorde Løjer med Kæresteri og sligt og kunde 
falde paa at fortælle den nydeligste Kærlighedshistorie for den 
lyttende Pige. Naar han saa havde faaet alle Lemmer strakte, 
søgte han sig et Straa frem af Halmen og sugede dermed af den 
varme nymalkede Mælk. 

Alle morede sig over ham, enkelte følte virkelig Medlidenhed 
med hans omflakkende Tilværelse. Kvindfolk kunde ikke noksom 
berømme hans Nøjsomhed: han var usigelig glad ved et pjaltet, 
falmet Klædningsstykke, en tyk Brødskalk, og han tog gærne til 
Takke med et Natteleje i en varm Stald. Men naar alle smilte 
til ham, muntert, medlidende, kærligt, saa var det næppe mange 
bevidst, at det egentlig var, fordi Tigger-Jakob med sine Historier 
og Viser, sit løjerlige Væsen og sine omstrejfende Luner var Ud- 
tryk for en synkende Tid, de alle holdt af. 

De tre, fire nærmeste Landsbyer blev hans hele Verden, 
den samme Horisont, de samme Højder og Skove begrænsede 
altid hans Udsigt. Til Gengæld blev hine Byer et alfart Strøg, 
der var ikke en Gaard, næppe et Hus, uden han hjemsøgte det 
og ligesom vejrede dets Tradition og Hemmeligheder gennem sine 
store Næseboer. Der var ikke et Hegn, ikke en Høstak, uden han 
havde sovet eller drømt i deres Skygge, ikke en Fuglerede i Mark 
og Mose, uden han kendte den. 

Lidt efter lidt, næsten umærkelig steg saa hans Fordringer. 
Hans Tænder kunde ikke længer tygge Skorperne, Kobaasen eller 

Kalvebøvleri blev for haard at sove i efter en anstrængt Dag. 
Naar Husbonden ikke var til Stede ved Bordet, bredte han sig 
som en Hane mellem Tjænestefolkene og kunde nok lide at anslaa 
en myndig Tone, der lød baade som Alvor og Spøg. Klæderne 
var det eneste, han ikke brød sig om at forbedre, blot der var Ralt 
og Pjalt til at dække Skindet, saa var hans Ordenssans tilfredsstillet. 

Hist og her begyndte vel en svag Opposition at ulme, men 
Tigger-Jakok var Mand for at slukke den i dens Udbrud. 

En Vinteraften kom han træt og stønnende ind i en lille 
Bondegaard og bad om Nattely. Man lovede ham Kalvebøvlen, 
der just stod tom; men Jakob havde besluttet, at han denne 
Aften og fremdeles vilde sove i en Sæng. Tavs og uden Knurren 
hinkede han efter Manden og Konen over Nødset, da de gik til 
Aftenmalkning. Her begyndte han straks at løsne sine Pjalter og 
kravle over i Kalvebøvlen, hvor der var redt et dampende varmt 
Halmleje. 

»Vil Jakob saa tidlig til Ro?« spurgte Konen. 

»Ja, a vil; a er træt og skidt til pas i alle Lemmer,« 
svarede Jakob i en klynkende Tone. 

»Du hiver ogsaa som en gammel Gaasedriver,« sagde 
Manden, »har du været vidt omkring i Dav?« 

»A'har været til Købstads.« 

Ægtefolkene studsede nysgærrigt. 

»Ih se, hvad var du der efter?« 

»Aa, a var blot inde at faa noget sat i vor Avis; a kinner 

æ Redaktør, han vil saa gjan ha' Nyheder Aa, ja, ja, min 

stakkels Lænd!« 

»Hvad skriver du da i æ Aviser om, Jakob? Du sætter 
da vel ingen deri?« 

»Jo, det kunde jo nok hænde sig Te nogen skal der 

jo til der ogsaa .... Mon det ett trækker ind ad Væggen her?« 
Han begyndte at undersøge Muren. 

»Men hvem er det da, Jakob? Det bliver jo en grov Skam 

for de Mennesker Hør vil du ett have en Taar Mælk at drikke 

inden du lægger dig?« 

»Tak, som byder, lille Kone,« sagde Jakob, »det vilde 
smage godt.« 

»Hvis der ellers er noget, du trænger til,« sagde Manden, 
der nu ligesom Konen rykkede nærmere, »saa skal du ett være 
fjale A kan saa godt springe ind og hente dig en Mellemmad.« 

>Tusend Tak! Ja, a ved nok, I er gode Folk,« svarede 
Jakob og drak den ny malkede Mælk, Konen rakte ham af 
et Blikmaal. »Nej, hvad a vilde fortælle uden at lyve, saa var 
det ellers Mads Hestepranger, der kom i æ Avis. Han skal ett for- 
nærme Folk, skal han, for saa skal baade han og hans Binde- 
hund gøres offentlige. Han tror, han kan byde Folk, hvad han 
lyster, men han kan Banden paa tro nej. Der er mange kønne 
Historier om ham, som æ Redaktør gjan vil have i æ Blad, og 
de kan godt komme der.« 

Under disse Ord havde Tigger-Jakob trampet rundt i Halmen 
som en hvæsende Gase, der ikke ved, hvor den skal lægge sig. 

»Bliver det ett for haardt for Jakob at ligge der i æ Bøvel 
en hel Vinternat?« sagde Konen, henvendt til Manden. 

»Det kan gjan være,« indrømmede Manden, »han kan da 
ogsaa faa et Par Dækener.« 

»Ja, eller om vi redte til ham i æ Gjæstekammer« foreslog 
Konen, »æ Sæng staar der jo ilywl.« 

»Ja, hør efter det, Jakob,« sagde Manden, som var det en 
Tanke, han længe havde gjort sig. »Var det ett ogsaa bedre 
for dig at komme i en Sæng? Du er jo træt efter den lange 
Harsch.« 

»Tak, som byder,« sagde Jakob, »I er retten gode Folk, 
det siger a ogsaa, hvor a kommer omkring.« 

Dermed kravlede han atter ud af Kalvebøvlen. 

»Naa,« udbrød Konen og lo, »det vil spørges, naar Mads 

Hesteprangers er kommen i æ Avis Ja, hvem under dem 

ett det! Er der flere, der skal deri, Jakob?« 

»Det er der vel,« svarede Tiggeren med et smørret Grin, 
»æ Redaktør vil gjan ha' nyt, og a er hans gode Ven.« 

Tigger-Jakob havde spillet sin bedste Trumf ud, men han 
havde ogsaa vundet. Fra den Dag var han Herre over Situa- 
tionen. Han blev sat til Højbords og fik Gæstekammeret anvist, 
hvor det behagede ham at overnatte. Og siden Folk nu var gode 
imod ham, var det lutter, uskyldige Nyheder han satte i Avisen 
og lystige Viser, han hittede paa at digte og fik sunget ved 
Markedsboderne. Skæmt og Morskab til Hobe, der gav Skraa og 
og Brændevin og gode Dage. Kom en løsmundet Fyr for 
Skade at kalde ham Tigger-Jakob eller Dovendyret, behøvede Jakob 
blot at vise Tænder, og al Opposition forstummede. 

Der gik Aar, Lykkens og Velmagtens Aar, i hvilke Tigger- 
Jakob nød Sejerens Frugter. Det var helt glemt, at han egentlig 
var en fremmed i Egnen. 

Da saa den Magt kom, som skulde blive Tiggerens Bane, 
gik det ham pudsigt nok som saa mangen fyrstelig Person i hans 
Sagn og Æventyr: han saa den vokse sig stor og stærk lige for 
sine Øjne uden at ane dens Styrke eller Hensigt, før den som 
en vældig Lindorm havde omspændt hele hans Rige. Da raste 
og fægtede han imod den, prøvede alle sine gamle Kneb, hittede 
paa ny, men naaede gennem Strid og Stræb og Skuffelser kun 
den samme nedslaaende Erfaring som adskillige Regenter har gjort 
før, at ingen kan fælde sin Eftermand. 

Denne Magt var Politiken. Ad Kanaler paa Kryds og 
tværs lededes den ind over Egnen, ligesom Vandet ledes ind over 
den modtagelige, grødefriske Engjord i Foraarsdagene. Den fyldte 
Bladenes Spalter, den drøftedes ved Møder, dens Billeder og Ud- 
tryk optoges i de daglige Samtaler. Tigger-Jakob forstod ikke et 
Muk, og saa ænsede han det ikke. Oplyst om, at man ved de 
politiske Møder holdt Taler og sang Fødelandssange, troede han, 
der ikke kendte andre Taler end Præstens, at det var en Slags 
Kirkegang, hvor Folk mødte i Kisteklæder og sad højtidelig paa 
Rad som Degnens Høns. Følgeligt var det ikke noget for ham. 
Og de politiske Samtaler, som Bønderne førte hjemme, syntes 
han, var noget underligt Tøjeri, fuldt af fremmede Ord, som han 
ikke vovede at tage i Munden. 

Lidt efter lidt fattede han saa Nag til denne ny Magt, som 
han ikke forstod, som spredte hans Publikum og sløvede Del- 
tagelsen for hans Krøniker og Viser. Der var ikke længer de 
hyggelige Aftener ved Ovnilden, hvor han manede Skikkelser, 
Minder og Drømme frem for den hele By. Først trak Mændene 
sig tilbage, og naar de efter deres Avis begyndte at tale om 
Folkestyre, Parlamentarisme, Bevillingsret gled der som et falmet 
Skær hen over Tigger-Jakobs Æventyr og Romantik. De unge 
Karle lyttede snart efter Mændene, saa listede ogsaa Mødrene 
bort fra Ovnklyngen. Pigerne blev længst, med et Kærligheds- 
sagn, fuld af Lykke, Vemod og Taarer vidste Jakob, at han altid 
kunde holde dem fast. 

Men hos alle var Omslaget mærkbart. Man forsømte hans 
Forplejning, man begyndte igen at kræve Arbejde for Føden, og 
de unge prøvede sig saa smaat frem med Spot og Drillerier. 

Snart var hans Sæng ikke redt, snart var Fadet tomt, naar han 
satte sig til Bordet. Han vidste, det hele stammede fra Politiken, 
hans Nag voksede; men endnu var det ikke kommet til aabenlys 
Strid. Hvor skulde han møde sin Fjende, der var ingensteds og 
alle Vegne, en underlig Trold, der usynlig opfyldte de Kirkesogne, 
hvorover Jakobs Erfaring strakte sig? Undertiden hakkede han 
saa smaat paa de politiske Slagord, han tænkte paa en Forsoning, 
men Sproget var ham fremmed, som hele det Røre Politiken 
førte med sig. 

Men et sidste Forsøg skulde gøres, naar han en Dag med 
sit gamle Humør var oplagt til Løjer og Kunst. Og en saadan 
Dag drog han med til Rigsdagsvalg i Brædstrup. 

Under Valghandlingen stod han tavs, bøjet over sin Stok, 
nede blandt Tilhørerne. Det var første Gang, han hørte politiske 
Taler, og det lignede ingen Kirkegang, som han havde forestillet 
sig. Ingen Orden, ingen højtidelig Alvor, bare Skænderi baade 
paa Talerstolen og i Forsamlingen. Først var han forundret, 
næsten forarget, men efterhaanden bredte et lyst, fiffigt Smil sig 
over alle hans Rynker. 

De politiske Partier havde delt Kroen imellem sig. I 
Øverstestuen og Dagligstuen sad Egnens Proprietærer, Forvaltere, 
Præster, Købmænd, nede i de sædvanlige Gæstestuer holdt Bønderne 
til, og mellem deres vadmelsklædte Grupper saas hist og her en 
hvidslipset Degn. Huset genlød af en rungende Larm, over alle 
Rum laa en tæt Tobakstaage, gennemhedet af Kaffe- og Brænde- 
vinsdunster. 

Af denne Taage dukkede Tigger -Jakobs Ansigt frem i 
Forstuedøren til Gæstestuerne. Han stødte haardt i Gulvet med 
sin Stok og fremviste grinende alle sine saucegule Tandstumper. 

»Naa, har I været ude at afgi' jeres Stemmer, bette Folkens ?« 

»Har du, Jakob?« blev der spurgt. 

»Nej, a ved saagu ett, hvem a skal stemme paa, for en 
skulde jo gjan tjæne en lille Davløn ved det Kup.« 

»Hvad mener du med det, Jakob?« spurgte Sognefogden, 
Jens Haagensen. 

»Ett andet, Sognefoged, end te a er en fri Mand, der lige 
som Kvæghyrden Loth i æ Bibelskhistorie kan drage til højre og 
venstre, som a vil. Hvem vil have min Stemme? spør a. De 
høw' Hanser op i æ Storstow har budt mig to Kroner, lad wos 
høre, om I er lige saa nap om æ Skjelling her nede.« 

Tigger-Jakob plirede lystig hen for sig og stak en kort 
Pibe i Munden. Han lagde ikke Mærke til, at Bønderne betragtede 
ham med et underlig fremmed, haardt Blik, og at en forbitret 
Mumlen gik gennem Kredsen. 

»Hvad forlanger du for din Stemme, Jakob?« spurgte 
Sognefogden, en svær, kraftig Mand. 

»Giv et Bud, Jens Haagensen, og en god Lej køb.« 

»Gaar du ellers op til dem i æ Storstow?« 

»Natyrlig. Hvad rager det hele mig? A er en fri Mand.« 

»Nej, det rager dig heller ett,« sagde Sognefogden, »og du 
har heller ingen Stemme.« 

»Har a ingen Stemme, og for nyssens vilde I slaa til 
Handels om den. Hvordan skal det tydes?« 

»Du er ett paa æ Valglister, Jakob, og en Kaal som du 
kommer der heller ett,« oplyste en af Bønderne. 

»Nu kan du gaa op til dem i æ Storstow,« tilføjede 
en anden. 

Nu først blev Jakob Bøndernes vrede Øjekast og haanlige 
Miner va'r. Havde han forsyndet sig? Var hele Valget ikke 
Spøg, Drilleri og Skændsmaal, hvor enhver vilde bjærge sig en 
Gevinst? Saaledes mente han, men hvorfor saa denne Misstem- 
ning og Vrede til alle Sider? Da han vilde tage Plads ved et 
Bord, skubbede man ham endog tilbage. Til andre Tider kunde 
han faa Lov til at drive Løjer og Spas med baade Præst og Bisp. 

»Hør, Jakob,« begyndte Sognefogden, »skulde du ett snart 
til at tænke paa at komme tilbage til dit Hjemmen?« 

»A har det godt, hvor a er, Sognefoged.« 

»Men naar vi nu ett vil have dig længer?« 

»Men det bliver I nok nødt til. De fem Aar er forlængst 
gaaede, a har Hjemstedsret i dit eget Sogn, Jens Haagensen.« 

Og Tigger-Jakob lo paa sin drillende Vis. 

»Din durkdrevne Rad!« — »Dovendyret!« — »Nu kender 
vi ham, hans Stemme er tilfals!« lød det i hidsige Tonarter rundt 
om Bordene. 

»Ja, du holder op med dit Tiggeri,« sagde Sognefogden, 
»kommer du med æ Pose i min Jurisdiktion, saa bliver du nappet.« 

Fra den Dag var Striden i fuld Gang. 

Bøndernes Parti havde sejret ved Valget, Politiken førte 
Ordet ved alle Gilder og Lag i Egnen. Den gamle Tid var forbi. 
Hverken Kvinderne eller de unge flokkedes nu om Jakob, og 

Mændene forfulgte ham med bitter Haan. De var ny i Politiken 
og omgav deres politiske Rettigheder med en hellig Alvor, derfor 
kunde de ikke tilgive Tiggeren hans Opførsel paa Valgdagen. 
Husmødrene roste ikke længer hans Nøjsomhed, tvært imod var 
de utrættelige til at anføre hans glubske Madlyst, hans Paa- 
trængenhed, anviste ham atter Stald eller Lo til Nattekvarter og 
saa heller hans Hæl end Taa. 

Tiggeren pønsede paa den snedigste Hævn. Han samlede 
Egnens cronique scandaleuse og bankede trøstig paa Redaktørens 
Dør: saa fed en Bid havde han aldrig bragt før. Nu skulde de 
gode politiske Avislæsere faa noget at snakke om! Men Redak- 
tøren gav ham Afslag, kort og godt, han skøttede ikke om 
Jakobs Historier, siden Bladet nu var bleven overvejende politisk 
og ikke turde støde sine Venner bort. Altsaa igen Politiken! Det 
var Jakobs bedste Vaaben som her brast. Han digtede vel en 
Vise om et Par af Egnens Politikere, men ved det første Marked, 
hvor han sang den, blev han gennempryglet. 

Han blev sky og menneskefjendsk. Mager og pjaltet, 
stundum helt forkommen slæbte han sig hen ad Vejene. Hver 
Gaard var som en tabt Provins, hvor han nu maatte trygle det 
terre Brød. Han blev jaget af Egnens Politi og søgte Tilflugts- 
steder i Teglovne, Kartoffelkuler og i Skovene. 

Undertiden faldt det ham ind at pukke paa sin Hjemsteds- 
ret. Saa blev han kry som i gamle Dage. Naturligvis tirrede 
dette Bønderne mere end selve hans Lediggang, og da de ikke 
kunde faa ham til at fortjæne Føden, truede de med Arbejdshuset 
i Horsens, om hvilket han vidste, det var en stor, rød Gaard nær 
ved Tugthuset. 

For denne Trusel bar han alvorlig Skræk, og det kunde 
hændes, at han holdt sig skjult i flere Dage, naar den var ringet 
for hans Øren. 

En Sommerdag da der skulde afholdes politisk Møde i 
Aale, saa Folk Tigger- Jakob humpe af Sted; men ingen anede, 
hvad der bevægede sig i hans Sind. Han vilde endnu en Gang 
opsøge sin Fjende og prøve, om han havde taget fejl. 

Det var et meget jævnt Møde, besøgt af unge og gamle 
fra de nærmeste Landsbyer. Da Talerne, deriblandt et Par Rigs- 
dags-Bønder, var komne til Stede, lejrede man sig paa en Grøn- 
ning midt i Byen, en Vogn blev hentet oppe i en af Gaardene 
og indrettet til Talerstol. 

Tilskueren. 1888. 11 

Tigger-Jakob sad paa en Tromle, yderst blandt Tilhørerne. 
Det undrede ham, at alt gik saa simpelt til, og da han saa Rigs- 
dagsmændene kravle op i Vognen og de mange fornøjede Pige- 
og Karleansigter rundt om, fandt han, at den hele Tilretning var 
som skabt for en af hans gamle Krøniker. Men det skuffede ham, 
at der kun var Bønderfolk, altsaa kun et Parti — der blev ikke 
Anledning til Skænderi og Løjer. 

Saaledes sluttede den ukyndige. Men begge Grupper i det 
folkelige Parti, var repræsenterede blandt Talerne og følgelig blev 
Tiggeren ikke skuffet. Lidt efter lidt gik det op for ham, at alle 
deres Ord var lutter indbyrdes, forblommede Angreb. Især bed 
han Mærke i en Rigsdags-Bonde, en svær og ilter Person, tyk- 
mavet som en Øldunk. med glatraget Ansigt og smaa, stikkende 
Øjne. Han talte jydsk Bondemaal, hvilket især undrede Jakob, og 
han var den, der oftest vakte Latter ved hvasse Spottegloser 
snart over Godsejer- og Embedsstanden, snart over Bønderne paa 
»den anden Sidet. 

Hvor kendte Jakob ikke det hele: disse Haansord, denne 
skadefro Latter, denne Købslaaen om usle Fordele, denne kry 
Lyst til at hæve sig selv paa Næstens Bekostning. Det var som 
i den daglige Handel og Vandel i Krostuer og Markedsboder. 
Han havde ikke taget fejl. Han kunde ogsaa snakke fra Leveren, 
ndar det maatte ske paa hans eget Maal. Altsaa forlangte han 
Ordet efter Rigdags-Bonden. 

De nærmeststaaende lo, Dirigenten ænsede ham ikke. Saa 
stemte han op paa en snurrig Vise om Ræven, der lakked ad 
Bondens Gaard, men blev hysset til Tavshed. 

Da den jydsktalende Rigsdagsmand atter fik Ordet, forlod 
Tigger- Jakob sin Plads, sneg sig ind gennem Forsamlingen og 
rettede sig pludselig i sin fulde Højde tæt foran Talerstolen. Med 
en Stemme, der dirrede af Latter og Vrede, afbrød han Taleren: 

>Hør, du behøver slet ett at være saa kaalhøgen der oppe. 
En faale Kaal i æ Mund, det er du wal, men vi husker nok, du 
stak æ Haal mell' æ Bien og var ræj, du skulde faa Klø, da æ 

Smed ude i Hammer, vilde ha' dig til at staa ved dine Ord 

Nu da a har hørt dig, ved a, te den her Politik er Prangen og 
Snyderi, hvor det immer gaar ud over de smaa. Se blot her i 
Dag! Her staar Bønder imod Bønder som tossegale Folk, og hvem 

tror I, der i Lav meler dje' Kaag? Nej, saa var I gode Folk 

mere skrap' til at passe jeres Kram i gamle Dav!« 

Larmen, der havde rejst sig rundt omkring, overdøvede 
Tiggeren, en halv Snes Hænder, der udstraktes imod ham, rev 
ham næsten omkuld, og under Stød og Skældsord blev han dreven 
ud af Forsamlingen. 

»Nu er du nok moden til at komme paa æ Arbejdshus, 
lille Jakobe, sagde Sognefogden til Afsked. 

Tiggeren flygtede bort som et skræmt Dyr. I tre Dage 
holdt han sig skjult i Skoven. Saa slæbte han sig sulten og 
elendig ned til Landsbyen, blev greben og næste Dag ført paa 
Arbejdsgaarden. 



Bertel Elmgaard. 



il* 




»Darwins Liv og Breve «. 

12te Februar 1808 -19de April 1882. 



er en stor Bog, Francis Darwin har udgivet om sin 
Fader. Trykt som »Tilskueren« vilde den optage en 1000—1200 
Sider. Og alligevel er den, som alle Brevsamlinger, ikke stor 
nok. Mange intimere Billetter, talrige i og for sig uvæsenlige 
videnskabelige Forespørgsler er holdt tilbage. Man støder derfor 
paa Hul ved Hul, paa Spring efter Spring, baade naar man vil 
forfølge Karakterens Udvikling hos det udmærkede Menneske, som 
Darwin var, og naar man vil forfølge Ideernes Vækst hos den 
sjældne Forsker. Dette brudstykkeagtige gør endog Læsningen 
noget trættende. Af Bogens to sidste Tredjedele faar man 
stundum et Indtryk, som om der nu blot var blevet banket ind i 
éns Hoved, at Darwin arbejdede. Eller man synes, at de samme, 
bestandig de samme moralske Egenskaber hos Darwin selv og 
hos et Par andre indprentes én atter og atter . . . 

Men Bogens samlede Virkning er stærk og ejendommelig. 
Man tror at have indaandet som en fin Essens af det ypperste 
hos den engelske Nation: af dens Virkelighedssans, dens Interesse 
for det store Sraaa, dens Begejstring, dens Udholdenhed, dens 
Retsfølelse, dens Mod, der er saa forunderlig parret med Ædrue- 
lighed eller Selvbeherskelse. Der bliver tilbage i éns Erindring 
Profiler af Mænd, fremmedartede, sære maaske, men betagne af 
en rastløs, urokkelig Sandhedssøgen og Sandhedskærlighed. Og 
først og sidst husker man Darwin — fra hans sunde, livsglade, 
passionerede Ungdom, men mest fra hans stilfærdige Manddora 
og Alderdom, hvor fyrretyve Aars omtrent uafbrudte Lidelser syntes 
kim at øge hans Hengivenheds-Trang og at fortne hans Arbejds- 
iver. I et altid sygt Legeme — den sundeste Sjæl! ærefrygts- 

indgydende næsten endnu mere ved sit Menneskeværd end ved 
sin Intelligens og sin Flid. 

»Hvor ofte«, skriver hans Søn, »har jeg ikke som voksen 
Mand, naar Fader kom hen og stod bag min Stol, mens jeg sad 
og arbejdede, — hvor ofte har jeg saa ikke ønsket, at han, 
ligesom han plejede at gøre, mens jeg var Dreng, vilde tage og 
stryge mig med sin Haand hen over HaaretU Der kan ikke 
siges noget bedre til en Faders Ære end disse jævne Ord af en 
voksen Søn. Og se, naar man har læst »Charles Darwins Liv og 
Breve«, — saa forstaar man, at Sønnen kunde ønske, som han 
gjorde 



Her nogle Smaabilleder fra de vigtigste Afsnit af Darwins 
Liv, — Mosaik-Portræter, sat sammen i Hast af Smaastumper 
fra Darwins Autobiografi, fra Sønnens og andres Meddelelser om 
ham og fra den store Masse Breve. 

Men først, som en Slags Baggrund, nogle Oplysninger om 
hans Familje, om hans Venner og om et Par af de fremragende 
Mænd, han kom i Berøring med. En flygtig Paavisning kort sagt 
af den Hjemmets Luft og den Englands Luft, som han voksede 
op i! Rigtignok mente Darwin selv, at »vore fleste Egenskaber 
er medfødte, og at Opdragelse og Omgivelser kun har ringe 
Indflydelse paa et Menneskes Aand.« Men selv om Omgivelserne 
ikke skulde bestemme over Retningen, som éns Egenskaber ud* 
folder sig i, — de forklarer dog vist, at éns Egenskaber over- 
hovedet kunde udfolde sig i en bestemt Retning. Klimaet paa 
et Sted bevirker muligt ikke Forandringer af Organismen; men 
det betinger da vel i alt Fald dens Trivsel. . . 

Ser man sig om i Bogen efter Darwins Familje, saa er der 
den Besynderlighed, at man ser bare Mænd. Det er, ligesom han 
kun var sin Faders og sine Forfædres Efterkommer, ikke sin 
Moders og (man maa dog en Gang til at skabe det Ord!) sine 
Formødres. Hans Moder skal have set kærlig og lykkelig ud og 
skal have været venlig og sympatetisk; hun fødte Charles Darwin, 
da hun var 45 Aar gi. (i sit Ægteskabs 13de Aar), døde 8 Aar 
efter hans Fødsel. Mer er der ikke om hende. Og dog arves 
der vel Karaktertræk lige saa vel fra Kvinderne i éns Slægt som 
fra Mændene! Men det er sandt, — de Herrer Darwiner i 

opadstigende Linje er ganske ejendommelige, og fra dem lader 
unægtelig »Videnskabsmanden« i Charles Darwin, den særlige 
Form af hans Intelligens, til at stamme. Saa langt tilbage som 
hos Oldefaderen træffer man Tilbøjelighed for Naturvidenskab, 
maaske i Forbindelse med Lyst til at gøre Vers, med Maadehold 
i Levevis osv. Af hans Sønner er den ældste Digter paa en Hals, 
Botaniker, desuden (hvad der var et Særsyn i de Dage) stærkt 
interesseret for Biologi. Han døde ugift, 92 Aar gammel: Racen 
er stærk og levedygtig, skønner man. En anden Søn, Charles' 
Bedstefader — var den i sin Tid berømte Erasmus Darwin : Digter 
med en livfuld Fantasi, dertil Filosof, ivrig til at teoretisere og 
abstrahere, ligegyldig for Ros og ydre Ære, opfarende overfor 
Uretfærdighed, — lutter Træk, som man genfinder hos hans endnu 
berømtere Sønnesøn. Man har da ogsaa villet gøre Charles 
Darwin til en Slags forbedret Udgave af ham; men Francis D. 
siger vist med Rette, at man véd for lidt om Erasmus Darwins 
Karakter, til at man tør anstille »mer end en overfladisk Sammen- 
ligning«... Af hin Erasmus' Sønner skrev saa begge de ældste 
Vers; den ene var tilmed Videnskabsmand, den anden Samler og 
allerede fra Drengeaarene Statistiker. Og til yderligere Bevis paa, 
hvordan det ligesom gærede med Genialitet i Slægten, gik den 
sidstnævnte hen og dræbte sig selv, vistnok »i en Tilstand af be- 
gyndende Sindssyge«. Sindssyge og Genialitet bor som bekendt 
jævnligt Dør om Dør, — naar de da ikke bor i Stue sammen. 

Ingen bliver en stor Forsker, uden han er paa én Gang 
Samler og Seer. Der kræves et vist digterisk Element, Indbild- 
ningskraft, Opfindelsesævne, hvad man nu vil kalde det, for at 
opdage Slægtskabsforholdene mellem den forvirrende Masse Kends- 
gerninger, for at drage Slutninger og indordne under store Love. 
Det lader til, at en saadan aandelig Konstitution er ligesom bleven 
gradvis oparbejdet i den Darwinske Slægt. Kun i Charles Darwins 
Fader, Robert, skal dette Naturens Opdrætnings- Arbejde have 
hvilet; fra denne ganske »ufilosofiske« og ikke-poetiserende Mand 
skal Sønnen intet have arvet. Og dog synes man, naar man 
læser om ham, at Charles Darwin baade som Forsker og som 
Menneske var ikke saa ganske lidt endda sin Faders Søn. 

RobertDarwin (født 1766) var Læge og boede fra Aar 1800 i 
en Egn af Shrewsbury. Huset var stort, firkantet , almindeligt at se 
til; det laa oppe paa en stejl Skrænt, som terrasseformet gaar ned til 
Severn-Floden. Tværs over Skrænten løb en lang Vej; ved den 

stod et Kastanjetræ, »hvis Grene paa en besynderlig Maade bøjede 
sig parallelt tilbage til hinanden«. De, som tror paa de første 
Naturomgivelsers Magt over Sindet, kan, om de vil, i Hjemmets 
Beliggenhed osv. søge Forklaringen af Charles Darwins Hang til 
det ophøjede, det prunkløse, det metodiske. For Resten var 
hin Kastanje hans Yndlingstræ, og han og en af hans Søstre 
havde hver sin bestemte Plads oppe i det. De havde ogsaa en 
stor, rig Have at tumle sig i, — Kærlighed til Planter var Fa- 
derens eneste naturhistoriske Tilbøjeligbed. Faderen var en stor, 
svær Mand i gammeldags Dragt, med Knæbenklæder og graa 
Klædes Gamascher. Herskende Egenskaber hos ham lader til at 
have været: en forbavsende Hukommelse, skarp Iagttagelsesævne, 
Klogskab til at slutte og en overordentlig levende Medfølelse. 
Hans Søn har opbevaret Træk om ham 1 , som alle er interessante ; 
et af dem, der samler i sig to af hans Hovedegenskaber, er dette, 
at han som gammel ikke vilde køre ud, fordi »hver eneste Gade 
udenfor Shrewsbury var i hans Hukommelse sammenknyttet med en 
eller anden pinlig Tildragelse.« Saa godt huskede han, og saa 
følsom var han for andres Lidelser. Han var en stor Menneske- 
kender, drog hurtigt Lære af, hvad han saa eller hørte, og »lavede 
sig straks en Teori ud af næsten hver eneste Oplevelse«. Hjælp- 
som, venlig, ved godt Humør, fast i sin Optræden, naar det be- 
høvedes, omsigtsfuld Forretningsmand, nobel i sin Tænkemaade, 
afholden, nuvel! ubetydeligt varieret vil man vel gen- 
finde disse Karaktertræk hos hans Søn. Sønnen hang ved ham 
med ubegrænset og rørende Respekt. Han huskede efter en for- 
bavsende Maalestok Faderens Meninger og Ytringer, troede blindt 
paa dem, og plejede at kalde ham »den viseste Mand, jeg nogen- 
sinde har kendt«. . . Den store Kærlighed til og Ærbødighed for 
Fædrene i den Darwinske Slægt fortjæner Opmærksomhed. 

I Barndomshjemmet var saa desuden Broderen og de fire 
Søstre. Broderen — svagelig, blødhjærtet, sarkastisk, oprigtig og 
beskeden — læste meget allerede som Dreng, samlede og tørrede 
Planter, anstillede kemiske Forsøg. Han lader til at have vakt 
eller opmuntret baade den yngre Broders Læselyst og Samlerlyst 
og til at have givet ham den første Anelse eller Respekt for 
eksperimental Videnskab . . . Søstrenes Indflydelse omtales endnu 
flygtigere. Deres Lære og Eksempel, siger han, gjorde ham 
human som Dreng, saa han f. Eks. blev hensynsfuld mod Dyr. 

En Slags Opdragelse af Medfølelsen eller Samvittigheden altsaa T 
som ikke var ganske uden Betydning! 

For øvrigt kom han allerede 8 Aar gammel i Skole i Shrews- 
bury og blev der 8 Aar. Hjemmet var kun en Fjærdingvej borte r 
saa han løb hvert Øjeblik derover: »og det, tror jeg, var i mange 
Henseender til Gavn for mig, fordi det holdt Hengivenheden og 
Interessen for mit Hjem levende hos migc. I Skolen havde han 
»mange Venner c Det gode Kammeratskab varede ved, da man 
efter en 5 Aars Adskillelse traf hinanden i Cambridge. Men 
om nogen Paavirkning hører man ikke Tale. Fra Shrewsbury- 
Skolen sendtes han saa, i Oktober 1825, paa 2 Aar til Edin- 
burger-Universitetet, og endelig (Foraaret 28— Foraaret 31) til 
Cambridge. Omgangskredsen begge Steder — eller rettere Inter- 
esserne i hans Omgangskreds — er et Kendetegn paa »Luften i 
Englande. Og med Professor Henslow i Cambridge kommer man 
desuden til den lille Gruppe Mænd, der ere repræsentative for 
en Del af det datidige engelske Aandsliv. 

Naturligvis interesserede man sig i de studerendes Kreds 
ogsaa for Væddeløb og god Mad og Vin og Spil og Spøg. Man 
havde en Klub (dens fleste Medlemmer blev senere i Livet Arke- 
diakoner!) hvis Formaal var at prøve alle mulige Fugle- og Dyre- 
Retter, indtil den endelig bed Tænderne itu paa en ubeskrivelig 
gammel brun Ugle-Steg. Darwin skriver selv, at han en Tid 
lang i Cambridge var kommen ind i et fornøjelsessygt Sports- 
Selskab, »hvor der fandtes nogle liderlige, simpelt tænkende unge 
Mænd. Vi spiste tit til Aften sammen, drak undertiden for meget* 
sang lystige Viser og spillede bagefter Kort. Jeg ved nok, at jeg 
burde skamme mig over at have bortdrevet Dage og Aftener paa 
den Vis; men da en Del af Kammeraterne var meget elskværdige 
og vi alle fortræffelig oplagte, kan jeg kun med Fornøjelse tænke 
tilbage paa de Tider. c »Og — lægger han saa straks efter til 
— det glæder mig at kunne sige, at jeg havde mange Venner af 
en helt anden Slags. c Det var jævnligt »fine og formellec eller 
»tørre og formellec unge Mænd; men hos nogle var der dyb 
Religiøsitet og stor Godhjærtethed, hos andre »megen Begejstring« 
bag det formelle Væsen. Den ene fyldte Darwin med sin ivrige 
Interesse for Kobberstik og Malerier, den anden sad og læste 
Shakespeare for ham, den tredje drog ham ind i en Kreds af 
Musik- Venner. Og formelig i Skarevis synes man at have sværmet 
for Naturvidenskab. Her begejstrede man sig for at samle og 

anatomere Sødyr, sejlede langvejs ud, tog Fiskerne i sin Tjæneste; 
hist gik det paa Livet løs efter Insekter, under Ture paa 7—8 
danske Mil om Dagen; og her igen samlede man Fugle og stop* 
pede ud, og en Neger, som havde været med paa en naturviden- 
skabelig Opdagelsesrejse, gik én til Haande. I Studenter-Klubber 
fremsatte man og diskuterede de Iagttagelser, man havde gjort, 
og ansporede hinandens Iver. Det er overhovedet det karakteri- 
stiske, at Interesserne var saa stærke hos disse unge Mænd: 
hvad de saa end var betagne af, — de rev andre med til at 
blive optagne af det. Og samtidig har de moralske Krav været 
meget levende. I et Brev, som Darwin i 1829 skriver til en 
Universitetskammerat, hedder det om to af deres fælles bekendte, 
at »jo mer jeg ser til dem, desto mer vokser min Agtelse for 
deres udmærkede Indsigt og for deres Karakterer. c Saadan 
skriver man kun til og om en Kreds, hvor det er Skik at lægge 
Vægt paa Karakterens Agtværdighed. 

Og nu de ældre, som Darwin traadte nær! Der er en r 
som senere gjorde sig berømt ved, man tør vel her sige: at 
sætte Livet ind paa de fattiges Opdragelse. Der var andre, som 
under lange Nattevandringer ikke kunde blive trætte af at tale 
om Naturvidenskab. Der var fremfor alle ham, der »vidste altc t 
i Botanik, Entomologi, Kemi, Mineralogi, Geologi, — Professor 
Henslow. En dybt religiøs, orthodoks Mand, »hvis moralske Egen- 
skaber var i enhver Henseende beundringsværdigec. Han var fri 
for hvert et Gran af Forfængelighed og andre smaalige Følelser,, 
altid oprigtig, altid velvillig, og ens mod alle. Hans Talent be- 
stod i at drage Slutninger af længe fortsatte, minutiøse Iagt- 
tagelser. Klar i sin Dom, sund i hele sit Væsen; naar han tog 
sine Venner og Elever med ud paa sine lange Ekskursioner, 
kunde han være kaad og lattermild som en Dreng. Kom én til 
ham og mente at have gjort en interessant Iagttagelse, som imid- 
lertid var gammel og kendt, saa skjulte han vel ikke, at Sagen 
var kendt, men han lagde hele Eftertrykket paa, hvor interessant 
den dog var: »saa man forlod ham uden at være Spor af 
skuffet, blot straalende lykkelig over selv at have kunnet se noget 
saa mærkeligt.c Med al sin Velvilje og sin milde Dom over 
andre var han saa dog igen Fyr og Flamme og greb resolut ind, 
saa snart han saa 1 en slet Handling. »Under hans rolige Ydre 
skjultes en kraftig og bestemt Vilje. Saa snart Grundsætninger 

stod paa Spil, vilde ingen Magt paa Jorden have kunnet rokke 
ham blot et Haarsbred.« 

Sammenlign med ham et Par af Datidens berømteste Natur- 
forskere ! Vi kan tage Robert Brown, han, hvem Humboldt kaldte 
»facile princeps botanicorumc Hans Iagttagelser var mærk- 
værdigt minutiøse og nøjagtige, hans Viden overordentlig betyde- 
lig, hans Angest for at tage fejl næsten sygelig. Og med fulde 
Hænder øste han Broderparten, af hvad han vidste, ud for andre. 
»Han ævnede de mest højhj ærtede Handlinger. Da han var 
gammel, meget tit syg, ude af Stand til at taale den mindste 
Anstrængelse, blev han dog ved hver Dag at besøge en gammel 
Tjæner, som boede langt borte fra ham, hvem han underholdt, 
og for hvem han saa sad og læste højt . . .« Eller tag Lyell, 
Geologiens Reformator, den aparte Mand, som, naar han faldt i 
Tanker, indtog de besynderligste Stillinger, f. Eks. staaende op- 
rejst med Hovedet lænet til en Stoleryg. »Hans Begejstring for 
Videnskaben var lidenskabelig, han følte den mest levende Inter- 
esse for Menneskeslægtens Fremadskriden.c Liberal i religiøs 
Henseende (Theist), klar, forsigtig, sundt dømmende, utrættelig i 
at diskutere videnskabelige Spørgsmaal, vendende og drejende og 
undersøgende dem fra alle Sider. Velvillig af Hjærte og med den 
inderligste Sympati for andre Videnskabsmænds Arbejder. »Hans 
Oprigtighed var i høj Grad mærkelig.c Som gammel Mand om- 
vendte og bekendte han sig til Afstamningslæren, uagtet der blev 
sat nok ind paa at faa ham til i alt Fald at fortie sin Omvendelse, 
og uagtet han havde grundlagt sin egen store Berømmelse ved at 
bekæmpe den ældre (Lamarckske) Udviklings-Teori. 

Som Generalstabscheferne er, maa ogsaa en Del af Stabens 
Officerer være. Man kunde nævne Navn efter Navn paa Natur- 
forskere i de Dage, hos hvem en utrættelig Begejstring for Viden- 
skaben synes at have gaaet Haand i Haand med den største 
Sandhedskærlighed og den alvorligste Pligtfølelse. Der er Botani- 
keren Hooker, der er Wallace, han, som selvstændigt opdagede 
Tilværelseskampens Betydning, der er Fysiologen Carpenter. Og 
paa den anden Side — denne Flok af ivrige og noble Natur- 
forskere kan umuligt have været uden Rod i Ikke-Fagniændenes 
Lag. Den maa være født af en udbredt Interesse for Natur- 
Iagttagelser hos store Kredse af Folket og af en stærk moralsk 
Kraft i det. Saaledes forholdt det sig ogsaa. Det er tilstrække- 
ligt at minde om, hvor det vrimlede i alt Fald den Gang i England 

af ivrige Samlere, Opdrættere, eksperimenterende Blomsterelskere 
osv. Darwin kunde knap sætte Foden udenfor Hjemmets Dør, 
uden at han traf paa Privatmænd med et eller andet natur- 
videnskabeligt Liebhaveri. Ja og hvad det moralske angaar — 
saa kan dette lille Stykke af hans Autobiografi staa som en An- 
tydning : 

»Mine Besøg i Maer (hos hans Onkel Josiah Wedgwood) i 
disse to, tre Aar var aldeles henrivende. Man levede der, ganske 
som man selv vilde, og Aftenen hengik med meget behagelige 
Samtaler, ikke af saa personlig Natur, som de plejer at være i 
store Familjeselskaber. Om Sommeren sad hele Familjen tit ude 
paa Trinene under den gamle Søjle-Forhal, med Blomsterhaven 
foran sig; den stejle Skrænt lige overfor spejlede sig i Søen, hvor 
nu og da en Fisk slog eller en Svømmefugl roede om. Intet 
har efterladt et saa levende Billede i min Sjæl, som de Aftener. 
Jeg hang med stor Hengivenhed og Ærbødighed ved Onkel Jos; 
han var tavs og tilbageholden, saa man saa' op til ham med en 
Slags sky Ærefrygt; men undertiden talte han ganske aabent og 
frit med mig. Han var fuldt ud en Type paa et oprigtigt Men- 
neske med den klareste Dom. Jeg tror, at ingen Magt paa 
Jorden kunde have formaaet at faa ham til at vige blot 
en Tomme fra den Vej, han ansaa for den rette. ..c 



Saadan altsaa var den intellektuelle og moralske Atmos- 
fære i og udenfor Hjemmet, hvori Darwin voksede op. Natur- 
ligvis var der, udenfor hans Hjem, ogsaa et helt andet Klima 
at udfolde sig i: Døgenigter af Skoledrenge, interesseløse Stu- 
denter, haandværksmæssige Professorer, en officiel Videnskabe- 
lighed, der gik op i Komitemøder og Middage, og hvis højeste 
Glæde var Glæden over éns egen ubetydelige Persons Betyde- 
lighed. At Darwin instinktmæssigt skyede denne Luft og søgte 
hin, viser maaske skarpest de »medfødte Egenskaberst Beskaffen- 
hed, deres Fasthed og Styrke i ham. 

Hvorledes var han saa i øvrigt, som Barn og som ungt 
Menneske? 

Han var høj, ikke svært bygget, jævnt flittig med sine 
Lektier, et stort »Frilufts-Menneskec Alle sine Dage, fra ganske 
lille, færdedes han meget ude; han samlede paa Fugleæg, Planter, 

Insekter; han medede og fiskede, saa det stod etter; fra Over- 
gangs-Alderen blev han en rasende Nimrod. Støvlerne stod 
parate foran hans Sæng, saa han straks, naar han vaagnede, 
kunde stikke i dem; og den ganske Dag drev han saa om med 
Bøsse paa Nakken, gennem Krat og Tykninger og over Marker. 
Alligevel maa man næppe tænke sig ham som »en rask Gut«. 
Grund-Elementet i hans Væsen var tvært imod en ejendommelig 
og stærk Sensibilitet. Som lille søgte han Ensomhed, var »rent 
borte i det«, mens han vandrede sine lange Ture. En Dag gik 
han saadan i Tanker, at han ikke saa sig for, men styrtede ned 
fra en (heldigvis dog kun 7—8 Fod høj) Voldmur. Han var 
nervøst ivrig, lidenskabelig i sine Interesser. Da han skød sin 
første Sneppe, kom han i den Grad i Sindsbevægelse, at »hans 
Hænder rystede, saa han knap kunde lade Bøssen igen.« Og 
visse Indtryk fremkaldte en rent fysisk Smerte hos ham. I Tyve- 
aars- Alderen indpodede man ham Sans for Musik. De Musik- 
stykker, der tiltalte ham, fik det til at løbe koldt ned ad hans 
Ryg. »Hvad siger din Ryg?« plejede han at spørge de Venner, 
som havde hørt Musiken sammen med ham. Lige saadan finder 
man i et af hans Breve fra 1831 under Omtalen af en Illumina- 
tion disse Ord: »Det skønneste var Gasrør med smaa Huller; 
de straalte næsten pinefuldt.« 

I hans Studenterdage udviklede sig hos ham en godmodig, 
tør og lidt nonchalant Humor sammen med en vis Opfarenhed 
overfor, hvad der forekom ham moralsk forkasteligt. 

Hans nedarvede Følsomhed var allerede i Hjemmet blevet 
opdrættet til en fremtrædende Sindets Blødhed. »Jeg havde 
mange Venner i Skolen, som jeg holdt inderligt af,« skriver han, 
»og jeg tror, jeg var af et meget kærligt Gemyt den Gang.« 
Hans Medfølelse med Dyrs Lidelser var i hans Drengetid næsten 
sygelig stærk. Han satte f. Eks. tilsidst aldrig levende Orm paa 
Medekrogen, skøndt hans Fiskeri naturligvis led derunder. Og 
havde han forset sig i den Retning, led han heftigt. »En Gang,« 
fortæller han, »mens jeg var en ganske lille Dreng (7—8 Aar), 
handlede jeg grusomt: jeg pryglede en Hundehvalp, udelukkende, 
tror jeg, i glad Fornemmelse af, at jeg var den stærke. Pryglene 
kan ikke have været slemme, for jeg er ganske sikker paa, at 
Hunden hylte ikke. Men den Bedrift har hvilet tungt paa min 
Samvittighed, hvad der fremgaar af, at jeg endnu (i hans 67de 
Aar) ser tydeligt for mig Stedet, hvor Forbrydelsen blev begaaet.« 

Han bevarede denne Medfølelse for Dyr som ungt Menneske. Sin 
Jægerpassion blev han f. Eks. færdig med i Ty veaars- Alderen, da 
han en Jagtdag fandt en Fugl, som var bleven anskudt den fore- 
gaaende Dag og havde ligget og pintes siden. Nu, som voksen, 
udvidedes i øvrig hans Medfølelse til at omfatte Menneskenes eller 
Menneskehedens Lidelser med lidenskabelig Styrke. Han skulde 
oprindelig være Læge, studerede ogsaa Medicin en Stund og 
praktiserede i Sommerferien 1826 iøvrigt hjemme. Han fik et 
Dusin Patienter; Faderen sagde om ham, at han vilde blive en 
søgt Læge, han vilde indgyde Tillid. Men — han »væmmedes« 
ved Anatomi; nogle Tilfælde, han saa' paa Hospitalets kliniske 
Afdeling, gjorde ham »i høj Grad ulykkelig — den Dag i Dag 
(i hans 67Aar!) staar levende Billeder af dem for min Sjæl«; og 
ved et Par slemme Operationer løb han sin Vej, før de var 
færdige. »Ingen Fristelse kunde have formaaet at faa mig til at 
overvære flere; disse to Tilfælde har forfulgt mig gennem mange 
Aar.« Paa samme Maade fyldte Synet af eller Beretningen 
om Nød og Forurettelse ham med en »grænseløs Indignation« 
og Smerte. En af hans Studenterkammerater skriver: »Man blev 
dybt greben ved at høre ham tale om og jamre over Slavehand- 
lens Rædsler eller over de Grusomheder, som de stakkels Polakker 
i Warschau maatte udstaa. Jeg har bevaret den Overbevisning, 
at der har aldrig levet et mere humant og blødhjærtet Menneske 
end han.« . . . 

Man vil have lagt Mærke til, at Darwin ofte taler om sine 
Erindrings-Billeder. De synes at danne et Skjelnemærke mellem 
ham og Faderen. Ogsaa Dr. Darwin besad — i en stor og svær 
Krop — megen nervøs Sensibilitet (han kunde f. Eks. kun daarligt 
taale at overvære en Aareladning) ; og den havde formet hans 
moralske Karakter saa temmelig lig med Sønnens. Men hans 
Intelligens var alligevel af en anden Art. Dr. Darwin var et 
Hukommelses-Menneske. Datoer, Aarstal, Ytringer, Anekdoter — 
al den Slags laa opmagasineret massevis i hans Hjærne; blot man 
nævnede et Datum for ham, saa kunde han ikke glemme det 
igen. Og naar han hørte et Aarstal eller et Datum, saa tænkte 
han straks: da døde den og den og den, — og han stemtes 
sørgmodigt.. Anderledes hos Sønnen. Han huskede i alt Fald 
kun godt, hvor nogen eller noget havde gjort stærkt Indtryk paa 
ham. Ellers havde han en middelmaadig Hukommelse. Som 
lille Dreng lærte han langsomt; senere i Skolen lærte han nok 

hurtigt saadanne regelmæssige og fast ordnede Pensa som Vers, 
men han glemte dem lige saa hurtigt, og for Sprog f. Eks. havde 
han aldrig hverken Nemme eller Gemme. Det er let forstaaeligt, 
at han nærede en hidsig Uvilje mod alt, hvad der hedder 
Forelæsninger. Derimod besad han som sagt i høj Grad Ævnen 
til tydeligt at »se for sige igen, hvad der i et givet Øjeblik havde 
bevæget ham. Det, at Faderens Følsomhed var bleven forfinet 
eller gjort yderligere ømtaalig i ham, at Sensibiliteten næsten var 
bleven til Sensibleri, det lader til at have givet hans Aandsform 
et vist »digteriske Præg. For at kunne digte maa man jo 
nemlig først og fremmest kunne erindre, i Betydning af at kunne 
genopleve. 

De allerældste Erindrings-Billeder, som et Menneske har 
opbevaret, plejer at pege tilbage paa det Menneskes herskende 
Længsel eller Attraa. Darwin kunde af alt, hvad der angik 
Moderen, som voksen kun se for sig »hendes Sottesæng, hendes 
sorte Fløjls- Kjole og et underligt Arbejdsbord, hun havdet, — et 
Arbejdsbord, som formodenlig har forekommet den lille Purk helt 
imposant. Desuden saa' han som gammel »overraskende tyde- 
ligt« for sig en Dragons Begravelse, der ligeledes var indtruffet i 
hans 8de Aar: »Hesten med de tomme Støvler og Mandens Kara- 
bin, hængt op ved Sadlen, og Skydningen over Graven«. Det 
dystre og det højtidelige har paavirket ham stærkest. Henimod 
Drenge- og Ungdomsaarenes Slutning synes Sansen for det dystre 
at have tabt sig noget, hvorimod Sansen for det højtidelige, det 
ophøjede vokser og vokser i Styrke, nuanceret efterhaanden til 
Begejstring for det ophøjet rolige. Det er denne Sans, der 
bestemmer hans æstetiske Smag: i Literatur Shakespeares histo- 
riske Stykker og Thomsons Aarstider, senere Miltons tabte Paradis, 
hans Yndlings-Lekture under Verdensomsejlingen; i Musik Hymner 
eller en Mozarts og Beethovens Symfonier og Ouverturer me<J 
deres - fulde Harmonier; i Malerkunst Kobberstik af Raphael 
Morghen og Muller samt et Billede af Sebastiano del Piombo. 
»der vakte i mig en Følelse af det ophøjede«. Det er fremdeles 
den, der bestemmer hans Rejselyst: Humboldts Skildringer faar 
ham til at drømme »i herlig Begejstring om Dadel- og Kokos- 
palmer og om de andre saa høje og skønne Palmer og Bregner«. 
Ja endog naar han dækker sit Alvor bag Spøg, sporer man dette 
»højtstigende« Drag i hans Tanke- og Følelsesliv. »Gloria in 
excelsis er den sindigste Begyndelse, der falder mig ind«, saadan 

indleder han et Brev, hvor han er glad. Og han slutter et andet 
saaledes: »Hvor skulde vi snakke og ture om og entomologisereF 
Sappho vilde blive den bedste af alle Tævehunde og Dash den 
bedste af alle Hanhunde; da vilde der blive »Fred paa Jorden og 
Menneskene et Velbehag«, hvad jeg i Parentes sagt anser for 
den fuldkomneste Skildring af Lykke, som Ord kan give.« 

Man husker maaske, hvordan J. P. Jacobsen, hvis Naturel 
synes at have haft ikke lidet fælles med Darwins — det var vel 
ogsaa derfor, han blev Darwinismens første Apostel her hjemme! 
— man husker maaske, hvordan han indledte sin Fremstilling af 
Darwins Teori? Han skildrede Naturen »som et vidunderlig stort 
Slot med Tusender af Sale og Celler, med dunkle Løngange, der 
føre ud i Dagens Lys, og med aabne Svalegange, der lede ind til 
Mulm og Mørke« . . . Derinde havde saa »en Mand vandret gennem 
mange smaa Celler åd mange bugtede Gange, til han kom til en 
stor Hal med herligt Hvalv, med mægtige Dybder og store, vide 
Udsigter. Denne Mand var Charles Darvin«. Det romantiske 
Billede symboliserer lykkeligt Darwins Higen mod det højtidsfuldt 
store, medens samtidig det jævne Udtryk »en Mand« betoner 
Jævnheden, der var over hans. Patos. »Jeg véd ikke ret, om 
jeg mest elsker eller respekterer ham«, skrev Darwin i 1831 
om Professor Henslow. Den Karakter antog efterhaanden hans 
Begejstring: en Kærlighed, der lige saa godt kunde kaldes Ære- 
trygt, en Ærefrygt, der lige saa godt kunde kaldes Kærlighed. 

Darwin skulde, efter at han havde opgivet de medicinske 
Studier, have været Præst; og en lærd tysk Frenolog undrede sig 
siden over, at han ikke var bleven det, da dog »Ærefrygts-Partierne« 
i hans Hjærneskal var udviklede i en Grad, saa der gærne kunde 
have været nok til ti gejstlige. Den lærde Frenolog maa have 
overset andre »Partier« i Hovedformen, der har kontrabalanceret 
Prædikant-Anlæget ... Og paa samme Maade maa der vel i 
Darwins Aandsform have været Elementer, som trods hans 
Erindrings-Ævne og hans Patos forhindrede ham fra at blive en 
Digter i Miltons Stil. 

Selv tillægger han sig som Barn det, man med et und- 
skyldende Navn kalder »livlig Fantasi«. »Jeg vil bekende«, skriver 
han, »at jeg den Gang var meget tilbøjelig til at opfinde usande 
Historier, altid med det Formaal : at fremkalde Forbavselse.« 
Vordende Digtere har gærne den Tilbøjelighed. Men deres »usande 
Historier« plejer ikke at ligne den lille Darwins. En Gang bildte 

han en Skolekammerat ind, at man i enhver Blomsts Indre kunde 
læse dens Navn, en anden Gang, at man kunde frembringe for- 
skelligt farvede Primulaer og Polyanthus'er ved at hælde dem 
over med en vis kulørt Vædske. Og endelig gemte han en Dag 
inde mellem noget Buskads en Bunke af Faderens Frugt og styr- 
tede saa aandeløs ind og fortalte, at han havde fundet en Bunke 
stjaalen Frugt. Som man ser, er der her nok Lyst til at gøre 
Eclat; men den »digteriske« Interesse for at faa sin egen Person 
stillet frem med Eclat — den fattes. 

Der var hos Darwin — sammen med den stærke nervøse 
Følsomhed, sammen med den levende Erindrings-Ævne, sammen 
med Sansen for det ophøjede — en Drift, som det er vanskeligt 
at finde Navn til. Hans Forfædres mekaniske Anlæg, hans Faders 
kloge Forretningssans synes at være bleven omdannet til den. 
Man kunde kalde den: Trang til Regelmæssighed, til Overskuelig- 
hed, Trang til at bringe Orden. Den spores hos ham tidlig, 
i hans Lidenskab for at samle. Darwin synes rigtignok at ville 
henføre vidt forskellige Ting under Ordet Samler-Lidenskab (f. Eks. 
at lade Mønt-Samleren og Pengepugeren være en og samme Aands 
Børn) og at ville gøre den til en elementær Drift. Men den er 
dog sikkert kun et Udslag af en Drift, der under andre Betingelser 
kan give sig helt forskellige Udslag. Man kunde vistnok sammen- 
stille den egentlige Samler-Mani med visse Kvinders Mani for »at 
gøre rente Bag den ligger mindre Havesyge end en naiv og 
ubevist Lyst til at faa de flest mulige Afskygninger af en Art 
opstillede eller ophængte eller opklæbede, rangerede eller karton- 
nerede eller katalogiserede. Dét mærker man tydeligt hos begavede 
Drenge, hvor Driften i en senere Alder ligesom skyder Ham og 
gaar over til at antage en ny Form. Saaledes hos Darwin. Som 
karakteristisk for ham ved 16 Aars Alderen omtaler han »en 
levende Glæde over Forstaaelsen af et indviklet Tema eller en 
indviklet Sag<. Skøndt han f. Eks. var et umatematisk Hoved 
-erindrede han tydeligt, »hvilken intensiv Tilfredsstillelse de klare 
geometriske Beviser da havde forskaffet ham«, eller hvor han var 
henrykt, da Onklen forklarede ham Verniers Maalestok. I det før 
omtalte Brev endelig om Illuminations-Festen i London 1831 røber 
hans Ordnings-Sans, hans Drift til at arrangere, saa der kommer 
Overskuelighed, sig gennem et ejendommeligt Begejstrings-Udbrud. 
Han har overværet Kongens Kronings-Procession, og det pompøse 
har slaaet ham, at »en Masse Guldbroderi kan faa en lang Række 

Mennesker til formelig at glimre.t Men hvad mener man har 
gjort allerstørst Indtryk paa ham? Det har Livgardens »under- 
falde < Ævne til at skaffe Plads for Toget! »Naar Trængslen blev 
saa stærk, at Menneskemassen blev trængt ud paa Gaden, red en 
af disse Seks-Fods-Herrer paa sin sorte Hest direkte hen mod 
Stedet, lod Hesten rejse sig meget højt paa Bagbenene og saa 
gaa ned lige paa den tætteste Stimmel. Du skulde tro, Menne- 
skene var gjort af Svamp, om du saa', hvordan de skrumpede 
sammen« ! 

Denne Seks-Fods-Herre! ... En, som har en levende Fore- 
stilling om Darwins Undersøgelser angaaende Arternes Oprindelse, 
kunde gærne falde paa at synes, at det enkle Forklarings-Princip »den 
naturlige Opdrætning« (natural selection, Kvalitetsvalg), der roligt 
sænker sig ned over Kendsgerningernes tætteste Virvar og trykker 
dem til Side, som var de »af Svamp« og baner Vej og skaffer 
Orden, ... dét minder næsten om Darwins beundrede Livgardist . . . 

For at blive en stor Forsker, maa man være »et Stykke« 
af en Digter. Det andet »Stykke« lader nu til just at maatte 
være denne Drift, som higer efter at skaffe Orden paa og 
Overblik over Mangfoldigheden. Hvis saa er, saa var Darwin 
øjensynlig blandt de »kaldede«. Og hans jævne Higen mod det 
ophøjede og ærefrygtsfulde kunde paa Forhaand lade formode, 
at han vilde drages mod det uendeligt store og søge at forklare 
det gennem det uendeligt smaa. 

Det er interessant at se, hvor tidlig og hvordan Forsker- 
Aanden rører sig hos ham. Mod Slutningen af hans Skoletid havde 
en gammel Herre, som vidste en Del om Stenarter, gjort ham 
opmærksom paa en stor Sten i Shrewsbury og havde højtidelig 
sagt, at før vilde Verden gaa under, før nogen vilde kunne for- 
klare, hvordan den Sten var kommen dér, hvor den laa nu. »Det 
gjorde et dybt Indtryk paa mig, og jeg spekulerede i lang Tid 
over den forunderlige Sten. Jeg følte derfor den største Hen- 
rykkelse, da jeg første Gang læste om Isbjærges Ævne til at føre 
Rullesten med sig.« Her slaar allerede dét, som han selv kaldte 
»den filosofiske Aand«, med Vingerne i ham. I 1831 er Vingerne 
vokset ud. Darwin skriver i et Brev til Henslow: »Jeg er ikke 
kommen stort videre med Geologien. Jeg er bange for. at fra 
den første Ekspedition, jeg vilde drage ud paa med Clinometer 
og Hammer i Haand, vilde jeg kun komme meget lidt klogere og 
en god Del mere forvirret hjem, end jeg var, da jeg gik ud. 

Tilskueren. 1888. 12 

Hidtil har jeg kun udspekuleret Hypoteser, men de er saa vældige, 
saa jeg tror, hvis de blev sat i Virksomhed bare en eneste Dag, 
vilde det være ude med Verden«. Hans første »Opdager«- Værk, 
Bogen om Koral-Revene, var da ogsaa strengt deduktivt: han 
havde først udtænkt Teorien, bagefter verificeret den ved Under- 
søgelse af Koral-Rev. Men i hans Sind laa alt da ligesom Anvis- 
ningen til den strengt induktive Metode. Selvsamme Aar havde en 
Arbejdsmand bildt ham ind, at han nær Overfladen midt inde i 
England havde fundet en tropisk Muslingeskal. Det fortalte 
Darwin til sin Lærer i Geologi, som svarede, at Arbejdsmanden 
rimeligvis havde løjet, men at hvis han havde talt sandt, vilde det 
være den største Ulykke for Geologien. »Jeg blev i højeste Grad 
forbavset«, skriver saa Darwin. »Skøndt jeg havde læst forskellige 
videnskabelige Bøger, var det dog aldrig før blevet ført mig saa 
haandgribeligt for Sjælens Øje, at Videnskab bestaar i Sammen- 
fatten af Kendsgerninger, saa der kan uddrages af dem almin- 
delige Love eller Slutninger«. 

Saaledes var han da vel forberedt til »Beagle«-Ekspeditionen. 
Ikke blot i den Forstand, som Henslow mente: at han vilde kunne 
»samle, iagttage og optegne alt, hvad der paa Naturhistoriens 
Gebet var værd at optegnes«, men ogsaa i den Forstand, at det, 
han saa', vilde vække Tanker hos ham, bringe ham til at sammen- 
fatte og slutte. Der var modnet i ham en Jason, som kunde søge 
og finde »det gyldne Skind«, der blev hans: Ideen til »Arternes 
Oprindelse!« 

Om hin Rejse (som begyndte 27 Decbr. 1831) er der det 
pudsige at forudskikke, at den tilsyneladende kom til at bero paa 
et Par Bagateller. Darwin havde straks stor Lyst; men hans 
Fader sagde nej, — og dermed var Planen opgivet. Man kan 
mærke paa Darwins Breve, det har knebet for ham at bøje sig* 
Han bøjede sig imidlertid og beredte sig til at gaa tilbage til 
Universitetet Undervejs tog han over til sin Onkel Jos. Den 
gamle Dr. Darwin (der nærede stor Respekt for Onkel Jos) havde 
sagt til sin Søn, at hvis han kunde træffe én Mand med sund 
Menneskeforstand, som raadede ham til at gøre Rejsen, saa vilde 
han (Faderen) sige ja. Nu tilbød Onkel Jos at køre til 
Shrewsbury og sige, at han ansaa det for klogt af Charles at 
slaa til, dermed var Faderens Indvilgelse sikret. Men til- 
bage stod »Beagles« Chef, Kaptejn Fitzroy, der selv skulde be- 
stemme over, hvad for en Videnskabsmand han vilde have med. 

Rtzroy var en klog, dygtig, gennem-nobel, noget sær Mand; han 
sværmede for Lavaters fysiognomiske Ideer, og da ban nu saa 
Charles Darwin, betvivlede han, om én med — saadan en Næse (!) 
ogsaa kunde besidde tilstrækkelig Energi og Resoluthed . . . »Beagle- 
Rejsen c, skriver Darwin »blev den langt betydningsfuldeste Begiven- 
hed i mit Liv og kom til at bestemme hele min Karriere. 
Og dog afhang den af en saa uvæsenlig Omstændighed, som at 
min Onkel tilbød at køre de 7—8 Mil til Shrewsbury, og af en 
saa ubetydelig Bagatel som min Næses Forme 

Han lader til at mene det i Alvor — og overser, at det, 
Rejsen kom til at bero paa, rar ja i Virkeligheden : Faderens Per- 
sonlighed, Onkel Jos' Personlighed og hans egen Personlighed, der 
saa at sige hos Fitzroy besejrede hans Lavatersk- mistænkelige 
Næse. En lang Aarsags- Række, alt det, man samler i Ordet 
»Skæbnec, skikkede ham ud paa hans for hele den civiliserede 
Verden saa følgerige Opdager-Fart. 



(Sluttes). 



Vilhelm Møller. 




Kærligheds Guder. 



i. 



Amor — 



glade Dreng med dit velforsynede Kogger, 

umyndige Gud for det umyndige Folk. 

Let til Haands er du — som let til Béns din Mængde, 

der sætter i Livets Jord kun flygtige Fødder 

baade i Glæde og Sorg — hvad enten den lér eller græder. 

Mængden — Amor — saarer du. 

For de Tusenders Bryst passer dit Koggers Lager — 

af milde Pile for lunkne Hjærter 

dine Vaaben, der ridser — ti der kan ikke saares. 

Og god er du Amor, skøndt de kaad dig skænder, 
Giver hvad du har 
hvad de ævner: 

Én Sommerdag med Sol og Sang. 
Et Minde, der vémodigt klinger, 
inderst i Sjælen, 
som en fjærn Melodi, 
mens de videre drager, 
de Tusend, 

og døer — ved Enden af Livets Graa. 

Men den ene Sommerdag, Amor — 
skænked medlidende du. 

n. 

Venus — 

Skamløse Kvind, 

der med blottet Lænd 

frister paa Elskovs Torv 

ravende Mænds 

drukne Begær. 

Svig føder din Aande 
Forrædere skaber dine Kys 
Bittert græder brudte Løfter, 
Venus, — ved din Dør. 

Svegne Mænd 

knytter i Smerte deres Hænder. 

Bedragne Kvinder 

— søvnløse blev de ved dig — 

stirrer med tørre Blik 

paa den langsomt glidende Nat. 

Men du, Gudinde, lér 
ubarmhjærtigt og højt. 

Strækker din dejlige Krop 
med dobbelt Vellyst og lér 
paa Tronen, Naturen dig gav — 
din Trone: Menneskets Drift. 

Ej hører du Graaden ved din Dør 

og ikke dit Afkoms Forbandelser, 

letfødte Børn af dit letsindige Skød. 

Drifternes Frugt, som ingen Kærlighed skøtted. 

Tilfældet er deres Plejemoder 

og de lever med knyttede Hænder. 

Men hun hører dem ej. 
Strækker med dobbelt Lyst 
paa Tronen, Naturen har rejst, 
den dejlige Krop — 
paa Tronen, Menneskets Drift. 

IH. 



Men Eros — 

du Hersker og Gud, 

du smiler tungsindigt, 

støttet til dit mægtige Sværd, 

Israels Dommeres ligt 

Stræng er du at sé 

over de udvalgtes Flok. 

Dit eneste Blik mørkner den svindende Sans, 
og svimle føler vi kun som et uendeligt Fald. 
Der er ikke Himmel og Jord, 
og Viljen døer 

med det standsede Hjærtes Slag — 
naar du — o Eros — 
Gennemborer de udvalgtes Bryst 
med Skæbnens vældige Sværd. 

Og døde, — o Gud — 
du lar dem opstaa 
til Kærligheds Liv. 

Til Lykken? 

Jeg ved det ej. 

Lykken er sjælden paa Jord. 

Men hvis to Sjæle, 

ramt paa den samme Tid 

af det samme Sværd, 

huser den hellige Ild — 

da smiler du, Herre og Gud. 

Og stille, en Kerub lig 

med dit Sværd, 

Staar du, Mægtige, Vagt, 

ved to saliges Dør. 



Herman Bang. 

Ver er mange, som mener, at Børnenes og de unges Op- 
dragelse staar uforholdsmæssig langt tilbage hos hele det danske 
Folk; i de senere Aar synes man at have skænket denne Sag 
større Opmærksomhed, men endnu har man ikke set ret meget til 
praktiske Resultater af den forøgede Interesse for Sagen, i det 
mindste hvad Hjemmets Opdragelse angaar. — Det er kun denne, 
som her skal omtales, og navnlig saaledes, som den gaar for sig 
i Bøndernes Hjem. 

Lad os begynde med den mest materielle Del, nemlig de 
smaa Børns legemlige Pleje. At det lille Barn faar Die, Mælk 
eller Barnemad saa tit Moderen kan skønne, at det ønsker Næring, 
kan vel ikke være anderledes, men at Barnet, indtil dets tiende 
eller tolvte Aar, ja undertiden indtil det bliver konfirmeret, spiser 
naar det vil og hvad det vil, det er nok ikke ganske i sin Orden. 
Og det er dog Tilfældet i mange Hjem hos Bønderne, at man til 
enhver Tid af Dagen kan træffe Børnene med et Stykke Mad i 
Haanden. Om en Moder vilde nægte sit Barn noget at spise, 
naar som helst det forlangte Mad, selv om hun kunde indse, at 
det umulig kunde trænge til den, vilde det blive anset for en 
skammelig Haardhed. Saaledes vilde det ogsaa blive betragtet, om 
hun ikke gav sit Barn saa meget, det vilde have. En Moder, 
der skal kaldes god, maa ogsaa give Barnet, hvad det vil have. 
Den Mad og Drik, som de voksne faar, passer jo ikke altid for 
Barnets Fordøjelsesorganer, men Forældrene tænker saaledes : naar 
alle vi andre faar af den Slags, saa er det Synd, at det stakkels 
Barn skal skydes fra. Og maaske de tillige tænker: hvad der er 
godt for os andre, maa ogsaa være godt for Barnet. Det er endnu 
i Mands Minde, at Bøndernes Smaadrenge fik en halv Snaps, naar 

Faderen fik en hel. Men om end denne Skik forlængst er af- 
skaffet, saa er det dog ofte Brugen endnu, at Børnene baade faar 
Lov til at nyde al Slags Mad, som de voksne faar, og til at drikke 
Toddy, Punsch, bajersk 01, om end i smaa Portioner, samt til at 
ryge Tobak. Naar et Barn kommer ud i Spisekammeret til sin 
Moder, da føres gærne følgende Samtale, eller da en i samme Dur: 
»Moer, jeg er sulten!« 

»Er du det mit Barn? Vil du have et Stykke Smørrebrød?« 
»Nej, jeg vil have Fedtebrød!« 
»Skal det være med Kød paa?« 
»Nej, jeg vil have Ost paa.« 

»Det skal du faa, mit Barn. Vil du have to Stykker eller ét?« 
»Jeg vil have to.« 

Undertiden faar Børn paa 6—7 Aar Mad og Kaffe, inden 
de staar af Sængen. 

Det kan jo træffe sig, naar det kommer snart efter Middags- 
maden, at det bliver modtaget med den spidse Bemærkning: 

»Det er saa tidligt. Du har vel daarlig faaet slikket din Ske?« 

Børnene blive nemlig holdt til, efter de voksnes Skik, at 
slikke deres Træske ren efter den sidste Skefuld. Tidligere har 
det været den eneste Maade, hvorpaa Skeerne blev rensede. 

Men selv om Moderen gør Indvendinger, saa faar Barnet 
dog i Almindelighed sin Vilje. Ti jo mere Børnene kan spise, 
jo gladere er Forældrene. At Børnene kan spise dygtig, er et 
Middel til at faa dem store og stærke, og Madlysten er da ogsaa 
et Tegn paa, at de er sunde. Men heri tager Forældrene tit fejl, 
ti Børnene spiser ofte uden Madlyst, bare for Tidsfordriv. De kan 
ikke udholde at være ledige, og saa kan de ikke finde paa andet, 
end at spise. 

Ofte byder Forældrene Barnet i Utide, uden at det forlanger 
noget, undertiden lokker og byder de det, ligesom de byder og 
nøder fremmede. Det træffer sig ogsaa, at Moderen beklager sig 
over, at hendes sunde Barn spiser saa lidt. 

Man skulde jo synes, at Barnets Fordøjelse maatte tidlig 
blive ødelagt ved dette evige Æderi, og at det maatte blive syge- 
ligt. Imidlertid ser man dog, at Bøndernes Ungdom er sund og 
stærk. Denne Modsigelse har sin Grund deri, at den i anden 
Henseende lever et sundt Liv med stærk Bevægelse i den fri Luft. 
Men man kan da være vis paa, at de unge var blevne endnu 
kraftigere paa Sjæl og Legeme, om deres Forældre havde for- 

staaet at lade dem leve fra Barndommen af efter bedre Sund- 
hedsregler. 

Den Vane, som Bønderne kommer i paa denne Maade, 
nemlig at spise meget og at spise i Utide, kan jo aldrig være 
sund, selv om den modvirkes ved deres haarde Arbejde, men 
Sagen har ogsaa en moralsk usund Side deri, at Bonden kommer 
til at sætte utilbørlig stor Pris paa Mad og Drikke, saa at denne 
rentud dyriske Ernæring bliver regnet for en af Livets højeste 
Nydelser. Men herved bliver mange andre ædlere Nydelser tilside- 
satte, eller da undervurderede. 

Denne Betragtning af Maden lærer os ogsaa at forstaa, hvilken 
Sorg og Harme det maa være for en Husmoder af Bondestanden, 
naar fremmede, som kommer i Huset, ikke spiser eller drikker, 
hvad hun byder dem. Men den Sorg faar hun sjælden af sine egne 
Standsfæller. 

Bonden tænker slet ikke paa at udvikle sit Barns Legeme 
ved hensigtsmæssig Bevægelse, men Bevægelse faar det i øvrigt 
nok af, især Drengebarnet, da det meget tidlig bliver holdt til 
Arbejdet; vel først som en Slags Leg, men snart for Alvor. Naar 
(Gårdmandssønnerne er en halv Snes Aar, forstaar de allerede at 
bruge en Skovl, Greb og Rive; de kan harve, køre et Par Heste 
og være med i let Høstarbejde. Ligeledes forstaar de at passe 
Kreaturet paa Marken, enten det er tøjret eller løst. De faar 
altsaa Bevægelse nok, men rigtignok ikke en, som planmæssig 
sigter til Lemmernes Udvikling. Den Gymnastik, de faar i Landsby- 
skolen, er det i Almindelighed bedst at tie med. Oberst Tscher- 
ning sagde en Gang i Rigsdagen, da der var Tale om en bedre 
Gymnastikundervisning paa Landet: 

»Naar en Bondedreng løber efter en Kalv og indhenter den, 
saa han faar fat i Halen, og han saa derfra arbejder sig fremad, 
saa han faar fat i Hovedet for at lægge Tøjr paa den, da har 
han faaet saa god en Gymnastiktime, som nogen kan give ham. c 

Bønderne er naturligvis af samme Mening. Derfor er det 
heller ikke sjældent, at Gaardmandssønner og Tjænestekarle bliver 
nægtet Tilladelse til at være med i en Skytteforening, og Afslaget 
lyder da gærne saaledes: »Synes du ikke, du faar rørt dig nok til 
daglig Brug!« 

Dette Forhold bliver næppe bedre, før vi bliver saa vel- 
havende og saa kloge her i Landet, at vi faar en Gymnastik- 
lærer ansat ved hver Landsbyskole, saa at baade Drenge og Piger 

kan faa en planmæssig og harmonisk Legemsudvikling. Det er 
afgjort, at Pigerne trænger mest dertil, da deres Arbejder, baade 
som Børn og voksne, mest foregaar inden lukte Døre og ikke er i 
Stand til at udvikle Legemets Kræfter. Tidligere havde de voksne 
Piger omtrent lige saa meget udvendigt Arbejde som Earlene, men 
nu bliver de mest inde i Huset og kommer kun med ved Hø- 
eller Kornhøsten. Den store Sygelighed, som findes imellem Gaard- 
mandsdøtre i Modsætning til Sønnerne, grunder sig vist for en 
stor Del paa Pigernes indvendige Arbejde. 

Hvad den aandelige Side af Bønderbørns Opdragelse an- 
gaar, da vil vi først nævne Vejledningen til Kristendom. 

Det er meget almindeligt, at Moderen lærer sine Børn at bede 
Fadervor, saa snart de kan tale forstaaeligt. Naar Barnet er klædt 
af om Aftenen, sætter Moderen sig ved dets Sæng og hører paa, 
hvorledes det »læsere Fadervor, mens det folder sine Hænder. 
Naar Barnet bliver saa stort, at det ikke længer bliver fulgt til 
Sængs af Moderen, og ikke længer kan »være bekendte at bede 
højt, da skal det vist ikke fejle, at hun husker det paa at 
læse Fadervor »indvendig«. Og mens Barnet leger og pusler 
ved Moderens Side, vil hun gærne fortælle det Kristendommens 
Hovedtræk paa en barnlig Maade. Senere, naar Barnet kommer i 
Skole, maa det fortælle hende, hvad Læreren har sagt om gude- 
lige Ting; hun samtaler da med det derom og beder det huske 
vel paa, hvad det har hørt. Naar Børnene bliver voksne, er det 
sjældnere, at Moderen taler med dem om kristelige Ting, de er 
vel sagtens ikke saa villige Tilhørere som tidligere, men det skér 
dog en Gang imellem, at hun omtaler en »dejlige Præken, som 
de har hørt, og hun minder dem jævnlig om at gaa i Kirke og 
til Alters. Husfaderen er, som oftest, glad over denne religiøse 
Opdragelse, men det er meget sjælden, han tager Del i den. Han 
giver sig heller ikke meget af med at vejlede i sædelig (moralsk) 
Retning og kan heller ikke saa godt yde dem Hjælp. De mindre 
Børn er næsten altid omkring Moderen, sjælden hos ham, og 
Moderen staar i et inderligere Fortroligheds Forhold til dem end 
han, baade naar de er smaa og store. 

Det er altsaa Moderen, der skal lære dem til at være 
skikkelige, og hun er sædvanlig tro og utrættelig i den Gerning. 
Hun afholder dem tidlig og sildig fra alle Slags barnlige Udyder, 
saa som at lyve, prale, bande, bedrage, gøre andre Fortræd og 
lignende Ting; hun straffer dem ogsaa, men helst med Munden, 




Om Opdragelsen i Bondestanden. 



179 



saar de begaar saadanne Fejl. Selv efter at de er blevne voksne, 
kan de ikke slippe for Utak, naar de bar baaret sig urigtig ad, 
men det skér saa altid i Enrum. 

Vi kan ikke skønne andet, end at Bønderne, særlig Gaard- 
mændenes Børn, gennemgaænde faar en omhyggelig Opdragelse i 
religiøs og sædelig Henseende. Mange Forældre, anderledes vel 
oplyste og under gunstigere Betingelser maa staa til Skamme for 
Bønderne i denne Sag. 

Derimod er man ikke altid forsigtig nok i Bøndernes Huse 
med de spøgende Samtaler, man lader Børnene høre paa, og 
som i de fleste Tilfælde gaar ud paa kønslige Forhold. Herved 
menes ikke dette, at Bønderne nævner baade Kønsdele og andre 
>unævneligec Legemsdele aldeles utilsløret, ti dette skér uden 
mindste usædelig eller uhøvisk Tanke. Hver Ting skal jo have 
et Navn og Bondens Tunge er ikke smidig nok til at sætte hans 
Ord paa Skruer, om han nu var snærpet nok dertil — men her 
menes, at man hyppigt omtaler utugtige Handlinger med alle 
Enkeltheder ganske uforbeholdent og behandler det som en Spas. 
De smaa Børn, som hører derpaa, ler ad det, tillige med de voksne. 
Vel forstaar de intet af det i Førstningen, men da det er saa 
morsomme Ting, saa vil de snart indhente Oplysninger derom, og 
det vil ikke vare længe, før de kan le med, i fuld Forstaaelse. 
Det er forbavsende saa tidlig Bøndernes Børn véd fuldstændig 
Besked om alle kønslige Forhold. Da jeg i en Alder af 8—9 Aar 
legede med Bønderdrenge, hørte jeg Ord og saa' Fagter af disse 
mine jævnaldrende, som var mig aldeles ubegribelige; først i en 
ældre Alder forstod jeg Meningen. 

Det skér tit, at Forældrene, især Faderen, begynder, saa 
snart Barnet vel kan gaa ene, at sige i Spøg til det: »Nu skal 
du være Kærest med ham (eller hende). Nu skal I kønt følges 
ad, nu skal I kysse hinanden, for I er jo Kærestefolk«. Utugtige 
Hentydninger vil der vel næppe forekomme her, men den Spøg 
med Børnene bliver saa ved, indtil de bliver saa store, at de 
virkelig faar sig en Kæreste, hvilket vel gærne indtræffer ved det 
16de eller 17de Aar, 

Den kønslige Side af Moralen bliver altsaa behandlet meget 
letsindig hos mange Bondefamiljer, og det kan ikke undlade at 
have skadelige Følger. Vel er Bondestanden paa ingen Maade 
mere usædelig end finere Folk, men den burde ogsaa være bedre, 
efter sin naturlige Levevis. 

I de senere Aar hører man dog mange Gaardmandsfamiljer, 
som baade afskyr den løse Snak, og som med Flid søger efter 
Tjænestefolk, der ikke vil lære deres Børn nogen Utugtighed. 

Man beskylder Gaardmandsfolket for, at det forkæler sine 
Børn, og det kan heller ikke helt frikendes. Det er vel anført 
her i det foregaaende, at Børnene meget tidlig bliver holdt til at 
arbejde, men saa længe de er smaa faar de Lov at løbe fra og til, 
efter deres eget Hoved. Og selv naar de bliver voksne gaar de 
heller ikke ganske i Spænd med jævnaldrende Tjænestefolk i Gaarden. 
Til »Sønner og Døtre« udsøger Manden og Konen det nemmeste 
og renligste Arbejde, og de tager det heller ikke ilde op, om 
Børnene ved Lejlighed smutter ind i Spisekamret og faar en Kop 
Kaffe eller en anden Forfriskning. 

Opdragelsen til Lydighed staar mange Steder paa svage 
Fødder, hvilket ogsaa har sin Grund i Forkælelsen. Det er ikke 
sjældent at høre Børn, indtil Konfirmationsalderen, svare, at de 
vil ikke, naar deres Forældre forlanger noget af dem. Tit lader 
Forældrene sig nøje med dette Svar, men om de bliver vrede og 
vil straffe det ulydige Barn, da redder det sig gærne ved at løbe 
sin Vej og holde sig afsides til Vreden er gaaet over. Moderen 
siger ofte til et 5—6 Aars Barn: »Nu er det bedst, du kommer i 
Skole og faar nogle Prygl, for nu kan jeg ikke kommandere dig 
længere.« 

Det er ogsaa meget sjældent, at Bønderfolk nu om Stunder 
anvender legemlig Revselse paa deres Børn, og naar det sker en 
sjælden Gang, da er det gærne, naar de ikke kan styre deres 
Hidsighed. 

Tjænestefolk siger om Gaardmandsbørn: »at de véd ikke af 
Tvang, at de kan gøre og lade, hvad de vil, og at de kan faa, 
hvad de vil«, og i mange Tilfælde er denne Paastand sandfærdig. 

Man taler om »Gaardmandsfornemmelser« og mener dermed 
en hovmodig Følelse af Velstand og Magt overfor ringere stillede. 
Denne Følelse er vistnok til at opdage altfor ofte, men det vilde 
dog være Synd at beskylde Gaardmandsforældrene for med Vilje 
at fremkalde den hos deres Børn; det skulde da saa være nogle 
ualmindelig hovmodige Personer. Men denne Følelse mælder sig 
uvilkaarlig hos Gaardmandens Børn, naar de ser sig selv i Mod- 
sætning til fattige Børn. Da de første er bedre udrustede med 
Mad og Klæder, da de er mere velnærede og bedre opdragne, 
saa ligger den Tanke nær for en barnlig Forstand: Vi er bedre 

end de. Saa længe de er smaa, er de ikke saa bange for at 
udtale det for deres fattige Skolekammerater; naar de bliver 
voksne, tager de sig vel i Agt, men den Tanke, som har regeret 
i dem fra Barndommen af, er ikke nem at blive kvit. De kan 
endog gaa med »Fornemmelsen« uden selv at vide det. Overfor 
saadanne Følelser, som Forældrene maaske kender fra sig selv, 
men som de i alt Fald maa misbillige fra et kristeligt og menne- 
skeligt Standpunkt, burde de træde kraftig op og modarbejde dem 
til det yderste. Gaardmandsfornemmelser hører ikke hjemme i et 
Folk, der strider for Frihed, Lighed og Broderskab. 

Man ved, at Børn kan let komme i Vane med adskillige 
ydre Unoder med Hensyn til deres Væsen, Fagter eller Udtale. 
Det er ikke hyppigt, at man ser Forældre af Bondestanden rette 
paa deres Børn i disse Henseender. Mulig kan Fader og Moder 
ikke selv se, hvad der skal rettes, mulig lader de det passere, 
fordi »der er ikke noget ondt i det« og muligvis nænner de ikke 
idelig at rette Børnene. Man kan antage, at det er denne Mangel 
ved Opdragelsen, der er Skyld i, at man ser saa mange Personer 
af Bondestanden , der aldeles mangler Holdning og Anstand, eller 
som er kommet i Vane med mange underlige Fagter og Udtryk, 
som selv deres egne Standsfæller gør sig lystig over. 

Paa en Udenlandsrejse var jeg en Gang i Følge med en rig 
Gaardmands Søn. Han var i alle Henseender en elskværdig Følge- 
svend; der var kim én Ting imellem os: han kunde aldrig blive 
færdig til et bestemt Elokkeslet. Da sagde jeg en Gang, halv 
ærgerlig: »Hør, min Ven! Din Fader har vist rent glemt at lære 
dig at skynde sig!« 

»Det kan godt være«, svarede han sagtmodig. 

Da jeg senere traf Faderen, og vi talte om, hvordan det var 
gaaet os, nævnte jeg denne Ting og kom saa med dette Sam- 
vittighedsspørgsmaal : 

»Sig mig oprigtig: har du nogensinde bedet din Søn om at 
skynde sig?« 

»Nej, det har jeg vist ikke. Jeg har vel snarere sagt: Det 
oaa'r sig nok«. 

Børnenes Undervisning i Kundskaber og Færdigheder er 
tarvelig nok i Bøndernes Hjem. Tidligere drev man det kun til, 
at Barnet skulde kunde kende Bogstaver i ABG'en, nu sætter man 
det vist som Lavmaal, at det skal kunne læse »redelig« (sammen- 
hængende) inden det kommer i Skolen. Naar man dertil føjer, at 

de enkelte Skrifttegn og Tal bliver indøvede, saa er der vist i 
Almindelighed ikke mere at vente. Men det skal ogsaa nævnes, 
at baade Fader og Moder gør sig stor Flid for at bibringe Barnet 
nyttig Oplysning, naar der gives Lejlighed til Samtaler med det. 
Man hører ofte Forældre sige: »Det er en Skam, jeg har lært saa 
lidt i min Ungdom. Havde jeg faaet noget mere at vide, saa 
kunde jeg have opdraget mine Børn bedre«. 

Ved alt, hvad der hidtil er anført, er der nærmest tænkt 
paa Gaardmandsklassen, men Husmandsopdragelsen er i sin Tanke- 
gang ikke meget forskellig derfra. Naar der alligevel baade paa 
Udførelsen og Resultatet af Opdragelsen viser sig nogen Forskel, 
da ligger det deri, at Husmændene paa Grund af deres Forhold 
ikke kan opdrage deres Børn saadan som Gaardmændene kan 
opdrage deres. Fattige Forældre har ikke Tid til at omgaas ret 
meget med Børnene. Der kan gaa lange Tidsrum hen, i hvilke 
Faderen, da han maa arbejde paa et fremmed Sted, aldrig kan 
tale med sine Børn uden om Søndagen. Ofte er Moderen ogsaa 
hver Dag paa Arbejde, og det største Barn maa da passe de 
mindre. I Sjælland og Jylland er det hyppigt, at Husmændenes 
Drenge kommer ud at tjæne, naar de er 7—8 Aar, og deres Op- 
dragelse er saa gærne overladt til Tjænestefolkene i den Gaard, 
de kommer i. Husmandskonerne er jo heller ikke i Stand til, 
naar deres Børn er ved Hjemmet, at forkæle dem ved Lækkerier, 
da Spisekammeret ikke tillader det. Men endskøndt Husmændenes 
Børn, som danner Stammen af Tyendet, ikke bliver forkælede, saa 
faar de dog en ringere Opdragelse end Gaardmandsbørn, fordi de 
for det meste maa undvære den velgørende og forædlende Ind- 
flydelse, som Omgang med kærlige og retskafne Forældre har. 
Det er en tung Sorg for mange fattige Folk paa Landet, at de 
ikke stadig kan have deres Børn under Øjne. 

Det er slemt at sige det, men sandt er det, at gennem- 
gaaende er Gaardmændenes Børn bedre opdragne end Husmændenes. 
Man sér det allerede i Skolen, naar Børnene er smaa, hvor Gaard- 
folkets Børn er mest artige og medgørlige, og man sér det, naar 
de bliver ældre, i mange andre Forhold. 

Man skulde synes, at det maatte være en Modsigelse, naar 
her paastaaes, at Gaardmændenes Børn, skøndt de bliver forkælede, 
dog bliver bedre opdragne end Husmændenes, men det hænger 
saadan sammen, at Børn af Bondestanden har den ejendommelige 
Natur, at de bliver milde og rolige ved en forkælet Opdragelse — 

naturligvis ved den Kærlighed, som er Aarsagen dertil — hvor- 
imod de bliver vilde og uregerlige ved at lide ondt og ved at 
unddrages Forældrenes Omgang. Men Blødagtighed er jo en sikker 
Følge af den forkælende Opdragelse. 

Jeg vil vove at fabrikere et nyt Ord: »Husmandsfornem- 
melser«. Det er vistnok lige saa berettiget som »Gaardmands- 
fornemmelserc , og jeg mener dermed: de Øjne, hvormed Hus- 
manden ser paa Gaardmanden og paa andre, der er bedre stillede. 
Det er ikke altid med de kærligste og retfærdigste Øjne; der 
skinner undertiden Misundelse og Bitterhed ud af dem. 

Om Gaardmændene selv er Aarsag i, at Husmændene ser 
saaledes paa dem, og derfor danner sig til et Oppositionsparti 
imod dem, kan jeg ikke afgøre, men det kan være sandsynligt nok. 

Disse »Husmandsfornemmelser« bliver vel kun sjælden med 
Flid indgivet Husmændenes Børn af Forældrene, men naar de 
kommer frem som Tonen i Huset, selv om det skér utydeligt, da 
undgaaes det ikke, at Tonen kommer til at klinge i Børnenes Sind, 
maaske saa længe de lever. 



Skulde man til Slutning give en kortfattet Dom om Op- 
dragelsen i Bondestanden, da maa den lyde saaledes: Opdragelsen 
mangler ikke Kærlighed eller god Vilje, men den mangler Kund- 
skab og Plan. 

Flere af de Iagttagelser, der ligger til Grund for denne Af- 
handling, er en halv Snes Aar eller vel endog længere tilbage i 
Tiden, saa der er Grund til at antage, at det i det hele staar 
bedre til for Øjeblikket med denne store Sag. 

Det er ikke min Mening, at det alle Vegne er gaaet eller 
nu gaar saadan til som her er skildret, saa at det skulde være 
en Regel for ethvert Bondehjem. Vil man tage det som Regel, 
da maa man helst tage det som den Slags, der har mange 
Undtagelser. 



Anton Nielsen. 




Koncertøæsonens første Halvdel. 

(En kritisk Oversigt.) 



Megen god og solid Kunst. Det er det Hovedindtryk, den forløbne Del 
af Koncertsæsonen har efterladt. Meget begivenhedsrig har den ikke været. 
Men det er ogsaa et Spørgsmaal, om denne Driven-paa med „ Begivenheder*, 
med Virtuosers Optræden og Opførelser af nye Værker, ofte af omtvistelig Værd, 
ikke mere tilfredsstiller Publikums Nyfigenhed og Pirringstrang end Kunstens 
Tarv. I hvert Fald har Sæsonen for mig i den Henseende hidtil dannet en 
beroligende Modsætning til de nærmest foregaaende Aar. Af fremmede Kunstnere 
er kun én betydelig, men det rigtignok ogsaa en Hermine Spies, optraadt; 
af danske Ny -Værker er kun ét, mindre omfangsrigt, opført; og de betydelige 
udenlandske Værker , der er indførte , har alle baaret saa store Navne og har 
kun i uegentlig Forstand været „nye", saa de heller ikke har kunnet sætte 
Sindene i nogen altfor stærk Bevægelse. 



Som „facile princeps" i denne Sæson-Halvdel staar Musikforeningen 
med sine to „store Koncerter", hver med et omfangsrigt Værk som det vægtige 
Midtpunkt. — I den første Koncert var dette Midtpunkt Schumanns Musik 
til Byrons Drama: Manfred, Det er en morsom Tilfældighed, ti det er vel 
kun en Tilfældighed, at denne Musik og Operaen Genoveva, altsaa to af de 
betydeligste Værker fra Schumanns senere Aar, omtrent samtidig er komne paa 
vore Koncertprogrammer (Genoveva i Koncertforeningen), og man maa 
være de to Foreningers Dirigenter meget taknemmelig for disse Første- 
Opførelser, med hvilke vistnok al den Musik af Schumann, der egner sig til 
Opførelse i Koncertsalen, er bragt frem her hjemme. — De to nævnte Værker 
stamme fra de samme Aar (1847 — 48) altsaa fra Schumanns højeste Blomstrings- 
tid; om den forfærdelige Katastrofe i hans Liv, som snart efter skulde komme, 
lader deres Indhold intet ane, medens maaske nok Valget af Stoffet peger hen 
derimod. I øvrigt er de i mangt og meget forskellige, en naturlig Følge af, 
at Tanken om en Opera, sagtens ogsaa Ideen om, hvorledes den skulde gøres, 
længe havde beskæftiget Schumann, og det kun var Valget af Stoffet og senere 
Omarbejdelse af det valgte Stof, som gjorde, at Værket blev saa sent fuldført. 
For .begge Arbejders Vedkommende er Ouverturen det mest fremragende; 

men der er den Ejendommelighed ved disse Ouverturer, at de staa i liden 
indre Forbindelse med den efterfølgende Musik. Navnlig for Manfreds Ved- 
kommende kunde man trods det, at Biograferne intet antyde derom, fristes til 
at antage, at Ouverturen er komponeret eller dog undfanget en Stund før den 
øvrige Musik. Den er nemlig i og for sig tilstrækkelig Musik til Byrons Digt. 
Der er i den samme himmelstormende Lidenskab, samme mystiske Erotik, 
samme Kamp med den dumpe Fortvivlelse som i Digtet; den er overhovedet, 
saa ypperlig klingende som den er, et af Schumanns værdifuldeste Orkester- 
værker. Men til den Ouverture staar egentlig kun et af de efterfølgende Musik- 
stykker, men det rigtignok ogsaa det dejligste af dem alle, i noget virkeligt 
Forhold, nemlig „Manfred taler med Astarte*; de øvrige er som Illustrationer 
til vilkaarlig valgte, fortrinsvis de lyseste, Scener af Digtet; saaledes er ikke 
egentlig de, men kun Ouverturen „Manfred-Musik*. Og naar man betragter 
dem under dette Synspunkt — og saaledes synes ogsaa Prof. Gade at have 
betragtet dem, da han ved Opførelsen ikke lod Udtog af Byrons Digt, men 
en i den Anledning skreven forbindende „Billedtekst" recitere — , saa vil man 
have en rig Nydelse af dem alle, ikke mindst paa Grund af deres store ind- 
byrdes Modsætninger og deres orkestrale Finhed. Svagest staar det første No. 
(Elementæraanderne) ; Schumann har ikke faaet noget rigtigt Indhold i hvad 
de synger og har desuden omgaaedes lovlig vilkaarlig med Byrons Tekst: andre 
Nnmere hører derimod til det bedste, Schumann har skrevet, saaledes det tind- 
rende lyse: „ — Alpefeen" og det barokke, tykt instrumenterede, „— Hyldingskor til 
Ariman 8 . Del Forsøg, Schumann endelig har gjort paa at faa en mere forsonende 
Slutning end Byrons, er i hvert Fald musikalsk set af den skønneste Virkning. — 
Men, som sagt, først og sidst vil man dog af Manfred-Musiken vende tilbage til 
Ouverturen, og det er at haabe, at den snart igen vil findes paa Musikforeningens 
Program. — Efter denne Musik fulgte som en fuldstændig Modsætning og derfor saa 
velvalgt en Overgang til det øvrige Program, Mozarts saak ald te Vespersang (Ave 
verum corpus) for Kor i en mønsterværdig Udførelse. Hvor Vægten ikke mest 
lirøer paa Massevirkning, men hvor det gælder om haarfin Renhed og Sikkerhed, 
om Fylde og Velklang i Tonen, og navnlig om at følge den geniale Fører i 
Foredragets sarteste Nuancer, dér yder Musikforeningens Kor noget aldeles 
fortrinligt. — Beethovens Es-Dur Koneert ved Fru Erika Nissen sluttede 
Aftenen. Fru Nissens Spil synes siden hendes sidste Optræden her at have 
mistet noget af det Liv, den Energi, der hidtil har udmærket det, navnlig 
sporedes det i Finalen af Koncerten; men paa den Inderlighed og Tilforlade- 
lighed, hvorved det altid har dannet en saa behagelig Modsætning til Dusin- 
virtuosernes hyppige Mangel paa Sundhed og ærligt Arbejde, derpaa er der 
ikke slaaet af. 

Ved Musikforeningens 2den store Koncert var Midtpunktet 
Gades Kantate: Comala, der, efter at have hvilet i 16Aar, vel — i alt Fald i sin 
Helhed — var en Nyhed for de fleste af Tilhørerne. Det, der nu mest interesserer 
i Comala er de tre No. Dersagrenas Romance, Aandernes Kor paa Heden 
og det store Shitningskor. — Romancen træffer uforlignelig nøje Folkevisetonen, 
og der er ved ganske fine Træk (f. Eks. Forslagene i Slutningen) givet den 
en vis lokal Tone. — Aandernes Kor er fantasifuldt og af ikke ringe malende 
Virkning, men særlig originalt er det ikke, det er tydelig nok en Studie efter 
Schubert. — Højst staar Slutningskoret ; ikke blot virker det ejendommelig be- 

friende og frisk saaledes som det i Kompositionen kommer efter Fingals lidt 
sentimentale Klage over Comala, men det griber ogsaa i og for sig med en 
imponerende Magt Det er visselig ikke enhver ung begyndende Komponists 
Sag at skrive et asaadant Kor, der med kun en eneste musikalsk Effekt (det 
uventede ff efter Kvindekorets Sats) uden nogen Udsmykning, harmonisk eller 
kontrapunktisk, kun virker ved sin brede, varmt og fuldt sungne Melodi, og 
dog virker med en Storhed og Vælde næsten som et Håndersk Kor. — 
Comala's øvrige Indhold virker ikke saa stærkt. Skøndt isprængt med mange 
geniale Glimt — saaledes navnlig Jomfruernes stadig tilbagevendende vemodige 
Sats: „O, stands den glade Seierssang" ved Krigernes Hjemkomst — staar det 
i det hele lidt blegt og uvirkeligt, men det forstaar sig, det behandler jo ogsaa 
et Stof, der har faaet særlig Hævd paa at kaldes »taaget", og som i alt Fald 
er Nutidens Virkelighedssans noget fremmed. — Gades daværende mindre ud- 
viklede Teknik viser sig ikke blot som han selv fremhævede det paa en Prøve, 
i den „ ungdommelige Instrumentation", men ogsaa f. Eks. i Indledningskoret 
(Ridderne); med sit senere store Mesterskab vilde Gade have faaet noget 
morsommere ud af det, i og for sig fortrinlig opfundne, kække Motiv deri, 
som nu kun gentages og gentages og derved til sidst virker trættende. — . 
I Gomalas Parti dukkede Fru Erhard-Hansen igen op som Sangerinde, 
genhilst med megen Venlighed af Publikum. Der var over hendes Udførelse 
en vis Noblesse, en egen stilfærdig Inderlighed, men naar hun maatte bruge 
fuld Stemme, viste den sig at være saa spinkel, tør og i Intonationen saa lidt 
sikker, at det næsten blev pinligt at høre. Man kan forstaa, at Fru Erhard- 
Hansen har villet gøre Forsøget, men man tør ikke raade hende til at gentage 
det. Frk. Diedrichsen sang meget smukt og godt, men tog noget vel 
voldsomt paa den føromtalte Romance, uden dog ret at faa dens heltemæssige 
Djærvhed frem. Hr. Simonsen var fortrinlig som Fingal. 

Samme Koncert bragte en Første-Opførelse af en Serenade af Brahms. 
Som Opustallet (11) viser, er den et Ungdomsarbejde og viste sig nærmest at 
være en Studie efter Beethoven og Haydn, dog saaledes, at den senere 
Brahm'ske Ejendommelighed hist og her brød frem. Serenaden, der klang 
kønt, var lys og fornøjelig, men efterlod — i alt Fald i den Skikkelse, den 
opførtes i, med Udeladelse af Adagioen, efter Sigende det vægtigste No., og 
med vistnok i det hele vel langsomme Tempi — ikke noget betydeligt Indtryk. 
Naar Brahms Navn, som det sig hør og bør, i Reglen en Gang eller to i Sæsonen 
findes paa Musikforeningens Program, kunde han være bedre repræsenteret end 
ved et saadant Ungdomsarbejde. Hvorfor ikke opføre en af hans Symfonier, f. Eks, 
den sidste i E-moll? Musikforeningen vilde gøre en stor og god Gerning derved. 

Foreningens 1ste Abonnementskoncert var uden synderlig Interesse. 
Mendelsohns D-moU-Trio med den løjerlig falsk-lidenskabelige Finale kunde 
vistnok snart udrangeres af Repertoiret, og Hartmanns SulamUh og Salomons 
Sange, saa herlige de end er, egner sig ikke rigtig til Koncertopførelse og er 
nu næsten ogsaa for kendte. Der maa være nok af nyere eller mindre kendte 
Værker, ved hvis Opførelse man bedre kunde hædre den gamle, geniale 
Formand. 

Den 2den Abonnementskoncert var ulige interessantere; dens Ane 
Program indeholdt et godt crescendo fra Volkmann til Mozart. En Kvartet 

i E*-Dur af den førstnævnte spilledes for første Gang. Hob. Volkmann 
er kendt her hjemme som en smagfuld og dygtig Kammermusikkomponist, der 
deg noget savner stor og original Personlighed. I den opførte Kvartet var selve 
Motiverne lidt spinkle, kun med Undtagelse af det iltre Hovedmotiv i Sherzoen 
(i en uregelmæssig, sjælden benyttet Taktart) og de bedste Ting fandtes glimtvis, 
spredt rundt om i den, saaledes i 1ste Allegros Modulationsdel ; paa den anden 
Side traf man ogsaa hist og her paa flade eller helt tomme Steder, som f. Eks. 
meget i Andanten og navnlig Kodaen af 1ste Allegro. — Efter Kvartetten fulgte 
nogle 4-stemmige Sange af Mendelsohn, sungne a capella af en Del af For- 
eningens Kor; denne Præstation, der modtoges med stor Begejstring, viste ikke 
blot, hvor udmærket musikalsk og smagfuldt dette Kor synger, men ogsaa 
hvor fortrinlige Stemmer det tæller. — En gammel italiensk Violinsolo (af 
Lo c at el li) udførtes mesterlig af Hr. A. Svendsen, navnlig Mellemsatsen 
med de mange Dobbeltgreb spilledes saa rent og fint nuanceret, at man kunde 
tro at høre 2 Violiner, begge, vel at mærke, spillede af en Mester. - En 
Kvartet af Mozart sluttede Aftenen; den hører til de 10 „berømte", men ikke 
til de mest kendte; staar den nu end ikke i allerførste Række af Mozarts Kammer- 
musik, saa maatte den dog — især saaledes som den spilledes den Aften — 
med sin fuldendte overlegne Kunst og sit klare F-Dur Aasyn, der næppe kender 
til et sørgmodigt Træk, lyse lige ind i Tilhørernes Hjærte. 

Koncertforeningens Koncert fik sin største Interesse derved, at den 
Kay Lejlighed til at stifte Bekendtskab med det andet af Schumanns for- 
nævnte Værker: Operaen Genoveva. — Ouverturen er komponeret før den øvrige 
Musik og staar da ogsaa, som alt foran antydet, ikke i nogen rigtig organisk 
Forbindelse dermed. Det havde ligget nær, om Schumann, som f. Eks. Weber 
i Ouverturen til Euryanthe, havde benyttet Motiver af Operaen til ligesom at 
fremføre dens Hovedpersoner og give et sammentrængt Billede af dens Indhold, 
men han synes snarere i sin Ouverture at have villet give den Baggrund, hvorpaa 
den Opera, han skulde til at skrive, skulde udfolde sig; saaledes faar den mindre 
Interesse som Ouverture til Operaen end som et med Liv og Fantasi gjort 
Orkesterværk med en egen. saakaldet „romantisk 14 , Duft, navnlig opnaaet ved 
en aandfuld Benyttelse af Hornene ; alligevel staar den hverken i Indhold eller 
i Velklang saa højt som Manfred-Ouverturen. Paa Koncertaftenen led Indtrykket af 
den ved det altfor ilfærdige Tempo, hvori den spilledes. — Selve Operaen har vistnok 
været dødsdømt alt fra den første halvt offentlige Generalprøve (1850), hvor 
Folk som Liszt, Gade, Joachim o. m. a. var Dommere; det her opførte rig- 
holdige Udvalg kunde heller ikke kalde den til Live. Man skal dog ikke, som 
man har gjort, klage for meget over, at Schumann saaledes har „spildt* 4 2 af 
*ine bedste Aar. Det er jo ikke gaaet ham, der for øvrig har skænket os Værker 
nok, som vil leve længe, maaske evig, anderledes end enhver, der paa Kunstens 
eller andre Omraader føler sig utilfredsstillet ved det gamle overleverede, aner 
i hvad Retning det ny maa findes, men ikke faar Lykke til at gribe det med 
faste Tag. Han maa falde som Offer, men har dog ikke handlet forgæves. 
Schumann har sikkert følt sig utilfredsstillet ved den gamle stereotype Opera- 
form (ligesom Weber en Snes Aar tidligere), og han søger, vistnok med Rette, 
det ny i at lægge Vægten paa Sjælemaleriet; men idet han gør det, har han 
dels fordybet sig for meget i den enkelte Situations psykologiske Side og glemt 

den dramatiske, dels har han ikke ret vidst at forbinde de enkelte Situationer; 
der savnes Kontinuitet mellem dem, de enkelte Personer kender man ikke 
rigtig igen fra Scene til Scene; en Undtagelse danner kun Margarethe, der da 
ogsaa er lidt mere end et almindeligt Menneske. Trods Ting af saa musikalsk 
Skønhed som Genovevas Solo i E-moll (2den Akt) og saa fantastisk Kolorit som 
Scenen i Margarethes Kammer (3dje Akt), faar man derfor ikke noget rigtig 
Helheds-Indtryk af Genoveva. — Det var ikke Schumanns, men først Richard 
Wagners Mission at vælte af den Sten. der tyngede Operaen i den overleverede 
Form, og skabe den moderne Opera. 

I Koncertforeningens Udførelse af Genoveva var der meget fortræffeligt, 
der var tydelig nok baade af Kor og Dirigent arbejdet med Liv og Kærlighed 
til Opgaven; naar dog maaske ikke alt kom til sin fulde Ret, naar der af og til 
savnedes Ro og Sikkerhed i Udførelsen, saa laa Skylden hverken hos de 
nævnte Faktorer eller hos Orkesteret (væsentlig det samme som Musikforeningens), 
men ene og alene i de vanskelige økonomiske Forhold, Foreningen maa arbejde 
under. Denne Forening, der danner et saa fortrinligt Supplement til Musik- 
foreningen, burde det musikalske Publikum støtte mere. Er det stort nok til 
2 Gange at fylde Kasinos Sal ved sidstnævnte Forenings Koncerter, saa er det 
en Skam, at Koncertforeningen skal have Medlemspladser ledige. Blev blot de 
besatte, saa blev der Raad til et Par Prøver til, og det skulde med saa dygtige 
Kræfter nok kunne mærkes. 

Koncerten aabnedes med en Suite af Robert Hansen. De Fortrin, 
som altid præger dennes Musik, fandtes ogsaa her: Friskhed og Originalitet 
i Opfindelsen, Lethed i at forme klart og tydelig, teknisk Dygtighed, navnlig 
en næsten rutinemæssig Overlegenhed i den orkestrale Behandling. Naar 
Suiten alligevel ikke afvandt Tilhørerne fuld Interesse, var Grunden vistnok 
den, at der ikke sporedes noget egentligt Fremskridt i den. De Svagheder, der 
før har skæmmet Rob. Hansens Kunst, genfandtes her. Der var noget 
ligesom ufærdigt i den; man føler ikke bag denne Musik en fuldt udviklet 
Kunstnerpersonlighed, der har noget rigtig paa Hjærtet; kun saare sjældent 
træffer man en varm, naturlig Melodi, der mærkes at komme fra Komponistens 
Inderste og derfor gaar lige ind i én og ikke glemmes. Man hører endnu som 
oftest Rob. Hansen betegnet som „lovende". Med sine rige Ævner maa han ikke 
længer blive staaende paa dette ubestemte Standpunkt i Publikums Bevidsthed, 
lian maa finde sin Position, tage sig sammen til en stor Opgave, overfor hvilken 
han ikke staar reserveret men giver sig hen med alt, hvad han har følt og op- 
levet. Og gid det Stof, han saa vilde tage under Behandling, kunde blive et 
dansk: en hjemlig Tone, det har man hidtil længtes efter i hans Musik. 1 
Suiten var vistnok den første Allegro og Andanten de indholdsrigeste Stykker, 
Sherzoen det lettest tilgængelige og Finalen det svageste. — Overgangen til 
Genovera dannedes af to sjældent hørte Kor af Hartmann; i det ene, det 
geniale Zigeunérmårchen, sang Frk. Gaty'e fortræffelig, Koret mindre karakterisk. — 

Hvert Aar ved Sæsonens Begyndelse plejer Hr. Herman Wolff i 
Hamborg at udsende en Fortegnelse over de Virtuoser, han har at byde paa. 
lige fra verdensberømte Kunstnere ned til værkbrudne og mindreaarige Pianister. 
I Aar har han ikke blot mødt med de levende, han har ogsaa gravet de døde 
op; en af de sidste store Døde. Rich. Wagner, præsenterer han paany ved 

en hidtil ukendt Ungdoms-Symfoni, der udlejes til fabelagtig Pris. De 
filharmoniske Koncerter skulde ikke have indladt sig paa et saadaut 
Lejemaal. Her, hvor — takket være en uransagelig Visdom i Ledelsen af vort 
Koncertliv, navnlig af vor Operascene — Wagner næsten er en lukket Bog for 
det store Publikum, kunde Symfonien ikke have nogen stor Interesse, navnlig heller 
ikke historisk Interesse. Det nærmeste Indtryk, den efterlod, var en Bestyrkelse 
af Biografernes Meddelelser om den 18— 19aarige Wagners Beethoven -Til- 
bedelse; det var den Beethovenske Skabelon, talentfuldt nøje efterlignet, men 
ganske uden noget personligt Indhold. Af alt, hvad der senere karakteriserer 
Wagners store, herlige Kunst, var her kun et Par Glimt — i Andanten. — 
Heldigvis har Hr. Wolff endnu haft en anden og ulige bedre Præsent til Køben- 
havnerne; han, der sikkert gaar lige efter sin merkantile Næse, og derfor visl 
ofte gør Kunsten ubodelig Skade, kan en Gang imellem ogsaa gøre den Gavn. 
og det saaledes da han foranledigede, at Frk. Hermine Spies kom til at 
synge her oppe. 

Hun er den største Sangerinde, vi har hørt, i hvert Fald i en 
lang Række Aar. Alt er forenet hos hende, en dejlig omfangsrig Stemme, 
klar og fuld, aldrig skarp i den Højde, den naar (en Mezzosoprans), tonende, 
▼arm, aldrig flad eller guttural i Dybden (en Alts), frisk og ung, rund og blød. 
Dertil den omhyggeligste Sangkunst, Vidnesbyrd om den største Energi, der 
har gjort denne store Stemme til et lydigt Redskab i Frk. Spies's Haand, saa 
at hun kan tumle den saa legende let som navnlig Bach (?) : Willst du dein 

Herz viste det. I hvert Stemmeleje ligger Stemmen fast, kan afskygges i 

de fineste Nyancer og er altid tindrende ren. Og saa endelig et „Foredrag", 
en Opfattelse af det sungne, der hvert Øjeblik aabenbarer den rige, fine 
Kunstnerpersonlighed, der har formet det; paa dette sidste Punkt har Frk. 
Spies vel nok høstet de fleste Lavrbær. Hver af de Sange, hun her foredrog, 
kunde tages til Eksempel, lige saa vel Schumanns fantastiske, vilde: „ Watten- 
gespråch* som Schuberts alvorlig- tunge: „Harfners Gesang", men jeg vil blot et 
Qjeblik dvæle ved Brahms: Vergebliches Ståndchen. Af den lille Sang med en 
køn, naturlig, men ikke særlig betydelig Melodi skabte Frk. Spies et heil 
Genrebilled: — Den unge Knøs er kommen listende i den sludfulde Nat for al 
søge at slippe ind i den udkaarnes Kammer. Uden Skygge af Tvivl, om at alt 
vil gaa efter Ønske, synger han saa selvsikkert og frejdig: 



,Hun* aabner Vindvet og kigger ud — et ungt, frisk Pigeansigt — hun 
aner, hvad det er, den kendte Stemme beder hende om, men den kloge, for- 
sigtige Moders Ord rinder hende i Hu og dem bruger hun til Undskyldning for, 
at Døren forbliver lukket, skøndt det saa tydelig høres, at deres Mening er 
hende ganske dunkel: 



Guten Abend, mein Schatz 

Ach, mach mir auf die Thur! 



Mutter, die råtht mir klug: 
Wårst du herein mit Fuss, 
Wår's mit mir vorbei. 

Saa bliver „ han " derude utaalmodig. Hans Smule Kærlighed kan ikke 
taale Modgang og Nattens Kulde og med en vidunderlig hn Nuance i Stemme- 
klangen kommer det saa „forfrossent": 

So kalt ist die Nacht, 
So eisig der Wind! 

indtil de sidste, ynkelig bedende Ord: 

O, Sffne mir mein Kind! 

Men som hun ser ham staa dér saa sølle og fryse, er hver hendes 
spirende Tilbøjelighed som blæst bort. Hun slaar Vindvet op paa vid Fang. 
raaber barnagtig-kaad til ham: 

Lflschet deine Lieb' 

Geh heim zu Bett, zur Ruh! 

og sender det ene drillende: 

Gute Nacht mein Knab'! 

efter det andet ud til ham, der lusker hjem i Mørket. — Saadan et Billed 
omtrent gav Frk. Spies af denne Landsbyscene og gav det saa yndefuldt, saa 
naivt-bedaarende ! 

Frk. Spies maa ikke have sunget forgæves. Hvor meget kan ikke selv 
vore bedste Sangere og Sangerinder lære her! Lad være, at den herlige 
Stemme, den geniale fantasifulde Opfattelse i alt Fald til Dels er medfødte 
Gaver; den Kunst, hvormed denne Stemme er uddannet, den, der sætter Frk. 
Spies i Stand til at give sin Opfattelse et fuldlødigt Udtryk, den kan enhver 
med Flid og Energi stræbe hen til at naa. 

Koncerten sluttede med Wagners mægtige Forspil til „Mestersangerne*. 
rnaaske hans betydeligste Orkesterstykke, i en fortræffelig Udførelse. Med sin 
store Sans for Rytmik og Klangvirkning, med sin Energi og Appel i Indøvelsen 
er Kapelmester Svendsen fuldstændig paa sin Plads overfor et saadant 
moderne Orkesterværk, hvor det navnlig gælder at tumle Tonemasserne, 
al lade dem træde frem som et klart Hele. Men overfor et „klassisk* Værk, 
hvor Vægten ligger paa helt andre Punkter, dér slaar Hr. Svendsens Dirigent- 
Ævne ikke ganske til, hans Gengivelse mangler dér for meget „Stil". Samme 
Aften spilledes saaledes en bekendt Andante af en Haydnsk Kvartet. Den 
skulde nærmest flattere Strygerne ved nogle, i øvrig lidt overdrevne, Pianissi- 
moer; men skrevet for 4 Individer i et bestemt indbyrdes Forhold, som en 
saadan Kvartetsats er det, kan den ikke vilkaarlig stykkes ud til et halv- 
hundrede ; Følgen bliver Mangel paa Ensartethed og Personlighed i Foredraget, 
— hertil kom saa for denne Andantes Vedkommende, at Violinen har en næsten 
koncerterende Karakter, hvoraf fulgte, at der spilledes eftertrykkelig falsk, 
navnlig i de højere Positioner, noget selvfølgelig ikke den enkelte Musiker, 
der ikke kan øve sig som en Solospiller, men Kapelmester Svendsen bærer 

Skylden for. — De klassiske Værker er fine Varer, der kan bringes meget ud af 
dem, men de er skøre Varer, der maa tages med Forsigtighed paa dem. — 

Man maa sidde inde med en ikke ringe musikalsk Formue, for paa egen 
Haand at kunne gaa ud paa Alfarvej og byde alle dem, der tørste efter god 
Musik (til billig Pris) til sig. Hr. Emil Hartmann, der gjorde Forsøget, har 
imidlertid i sin Musik saa gode Kort paa Haanden, at man nok kunde vente, 
at det vilde lykkes for ham, hvad da i det væsentlige ogsaa skete. En køn, 
naturlig Melodi tilbyder sig let for ham, han forstaar at gribe en Stemning og 
give den et klart Udtryk, hans Behandling af Orkesteret (navnlig af „Blæserne") 
er oftest helt mesterlig, og han er endelig altid saa lige til, aldrig tung eller 
grublende. De Svagheder i hans Musik, som ikke kan skjules, er paa den 
anden Side ikke saa iøjnespringende for det store Publikum: Den holder sig 
altfor tæt op mod de store Forbilleders Enemærker (Gades og Faderens), ja 
o?erskrider dem endog undertiden; den mere griber end fordyber sig i Stem- 
ningen og, om den var noget mere grublende, vilde den være mindre gennem- 
sigtig. Men ved Siden af disse Svagheder har Emil Hartmanns Musik endnu 
et Fortrin og det største, at den er og bliver dansk, det giver den Styrke og 
Sundhed og skaffer den Yndest hos Publikum, det gør, at den, selv hvor den 
maaske er mindre betydelig, dog bevarer en vis Interesse (Hakon Jarl) og at 
den, hvor den naa'r højst, kan blive hel betagende (Edmund og Benedikt). 
Det er vist ingen Skade til at holde dette uomtvistelige Fortrin frem for vore 
andre dygtige Komponister, af hvilke én skriver en „ fransk* Suite, en anden 
en Opera om en afdanket „tysk* Heks, en tredje bebuder en „russisk* Symfoni 
os?, osv. — En Kunstner er som Antæos; naar han har sin egen Jord at staa 
paa, er han uovervindelig stærk, jo mere den svinder bort under Fødderne 
paa ham, des svagere bliver han! Franskmændene skriver „fransk* Musik og 
har derved deres Interesse, Tyskerne „tysk*, Nordmændene „norsk* Musik osv. 
Kun de danske bryder sig ikke om at bevare sig nogen Ejendommelighed, 
, dansk' Musik bliver sjældnere og sjældnere, og dog har de største, Gade og 
navnlig Hartmann vist hvor meget der er at gøre derudaf, og hos den sidste 
har man just kunnet mærke, hvorledes hans Styrke, selv i Oldingealderen, 
vokser, naar han giver sig i Kast med de store nationale Opgaver („Yrsa*). — 
Paa den 2den af E. Hartmanns Koncerter foredrog Frk. Gåtje paa en højst 
original og gribende Maade den smukke Sang: Det døende Barn. Frk. Gåtje 
fik ikke blot fortrinlig frem al den milde Vemod i Digt og Melodi, men hun 
vovede at synge som et Barn, med et sygt Barns spæde, uudviklede Stemme. 
Det var et Vovestykke, fordi denne fantasifulde, „realistiske" Sangmaade stod 
i skarp Modsætning til den mere „klassiske*, vi hidtil har været vant til her 
hjemme, men et Vovestykke, som blev en fuldstændig Sejer og indbragte 
Frk. Gåtje Puklikums levende Tilslutning. 

Gæcilia foreningen har foruden en kærkommen Gentagelse af „Lw/w*, 
med hvis Opførelse Ku hl au s Minde i Fjor fejredes saa smukt, givet en af 
sine mindre Koncerter i Solennitetssalen. Foreningens Madrigalkor udførte den 
Aften for første Gang 3 Kor af Orlando di Lasso og 2 for hørte italienske 
Kor. Det er altid en stor Nydelse at høre disse gamle Ting; det gør et helt 
ejendommeligt Indtryk bag disse efter strænge Regler kombinerede Væv af 
Stemmer at opdage Menneskesjæle, der elsker saa sværmerisk og spøger saa 

lunefuldt som f. Eks. di Lassos *Je Vayme bien* og Vecchis Serenata viser 
det. — Som sædvanlig var disse vanskelige Korsager fortrinlig indstuderede, og 
der var tilmed en ikke ringe Karakteristik i Foredraget, navnlig netop af de 
to nævnte Kor. — To noget kedsommelige Håndelske Operaarier syntes ikke 
rigtig at klæde Frk. Steinhauers smukke Stemme. — Endnu medvirkede 
„Nerudakvartetten* med en dejlig Haydn sk Kvartet og en Kvintet af Boc- 
cherini. Som sædvanlig spillede Kvartetten i det hele ypperligt; men det 
maa dog være tilladt at gøre en lille Bemærkning til det forcerede Tempo, 
hvori Finalen af Haydn toges. Ganske vist — det gjorde Lykke hos Publikum, 
der endog forlangte Finalen da capo og der opnaaedes maaske ogsaa en ganske 
pudsig Virkning ved dette hurtige Tempo, ligesom det viste hvilken Virtuositet 
i Sammenspillet. Kvartetten har drevet det til, — men alligevel kan det 
ikke nægtes, at ved et saadant Tempo maa det gaa noget ud over Tydeligheden 
selv af et saa let tilgængeligt Stykke Musik som denne Finale og navnlig at 
den „Festivitas", som bør være uadskillelig forbunden med en Haydnsk Allegro, 
ganske forsvinder. Og at slaa en Streg over denne Festivitas, det er at springe 
over alt hvad der hedder „Stil", det er omtrent som at ville spille en Holbergsk 
Komedie i samme Tone som et moderne Konversationsstykke, ja det er i Virke- 
ligheden at udslette eller dog forviske et væsentligt Træk i paagældende 
Kunstners Fysiognomi. — Luigi Boccherini, hvem en nyere Tid synes at 
ville søge at drage frem fra en halvforglemt Tilværelse i Musikhistorien, hvor 
han staar med et respekteret Navn og en Mængde Opus, var i levende Live en 
nær og til en vis Grad aandsbeslægtet Ven af Haydn. Men naar man nu hører 
hans — i øvrig kønne og elskværdige — Kvintet — hvor føler man saa ikke 
det Svælg, der er imellem de to Venners Frembringelser og hvor forstaar man 
ikke, at den enes vil leve evig, medens dens andens nu kæmper haardt for 
Livet og snart vil være døde hen. — I Kvintettens betydelige Bratschparti fik 
man Lejlighed til at nyde Hr. Ghr. Petersens udmærket smukke og noble 
Tone. 

Kapelsoiréernes Række er i Aar meget passende aabnet med en 
Beethovensk Kvartet (op. 18 Nr. 5, A-dur). — Efter den fulgte et andet 
klassisk Stykke, en Trio (Suite) af Bach for Violin, Fløjte og Piano, der dog 
ingen rigtig Virkning gjorde, hvorfor vistnok den lidt vel tørre Udførelse 
har Skylden. Der er maaske nok en Fristelse til ved saadant et kontrapunktisk 
Værk at lægge Hovedvægten paa, at det mere ydre, Imitationer osv., kommer 
tydelig frem, men i sin Iver herfor maa man dog ikke glemme det egentlige 
Indhold — det der skiller en Seb. Bach fra f. Eks. en Albrechtsberger — 
og det var i Udførelsen, navnlig at det første og sidste Stykke, kun til Stede 
som en Anelse, ikke som det, der bar den. — Nogle Rosenfeldske Sange, 
blandt hvilke den stemningsrige , bekendte Schnee blev meget sympatetisk 
sungne af Frk. Marie Nielsen. — Slutstenen var saa en næppe før hørt Nonet 
af J. Rheinberger. Der er altid noget fornøjeligt ved et saadant Stykke 
Kammermusik; man lytter med Opmærksomhed efter hvert af disse ellers ikke 
„koncertfahige" Instrumenters Karakter og erfarer saa, hvor dygtige „Blæsere* 
vort Kapel er i Besiddelse af. Nonettens Indhold var smagfuldt — mest i 
Mendelsohnsk Stil — men ikke meget betydeligt, ofte lidt kapelmesteragtig 

gjort , saaledes Finalen. Interessantest var den første over en smuk flydende 
Melodi byggede Allegro, men virkelig original var kun — Trioen i Menuetten. 
— Alt i alt dannede denne Nonet — velklingende, skøndt ikke særlig opfindsom 
endsige vittig i Benyttelsen af Instrumenterne som den er — en behagelig Af- 
veksling til de vel ofte hørte Sager for lignende Besætning af Beethoven, 
Hummel, Onslow osv. — I Violinpartiet hævdede Hr. Ludvig Holm sig stolt 
overfor den store Blæsermasse. 

d. 20de Januar 1888. 



Det kongelige Teater har efter 25 Aars Hvile taget Hertzs Skuespil 
Ninon frem, og Teatret har udstyret det med en Pragt, der i Modsætning til 
den Karrighed der raadede ved Sparekassens Genoptagelse for et Par Aar siden, 
synes dobbelt rig, ja ødsel fristes man til at sige, ti vejes de to Stykkers 
Værd mod hinanden, vil Vægten uden Vaklen synke dybt til Sparekassens Side, 
medens Ninon fjerlet løftes til Vejrs. 

Disse to Stykker repræsenterer de to højst forskellige Dele, hvori 
Henrik Hertz* s, som vor hele Skuespildigtning, i det store lader sig gruppere. 
Kostymet er saa at sige det skillende mellem de to Retninger: den ene, der 
lager sit Stof ud af selve Samtiden, bør altid spilles i Forfatterens Levetids og 
Fødelands Kostyme, medens Korrekthed i denne Henseende ikke behøver at 
være nøje raadende ved Opførelsen af den anden Retnings. Stykker, der fore- 
gaar snart i fjærne Riger og Lande, snart i langt tilbageliggende Tider, snart 
i Fantasiens taagede Lande, snart i Mytens dunkle Tider, sjældent eller aldrig 
i Haandgribelighedens Daglys eller paa Virkelighedens faste Jordbund. Det 
følger saa at sige af sig selv, at den første Retning, som man kunde kalde 
Interiørskuespil , og indenfor hvilken Sparekassen indtager saa høj en Plads, 
og af Nødvendighed maa være national i strængeste Forstand, medens 
derimod den anden, som almindelig benævnes det romantiske Skuespil, og paa 
hvilket Ninon er et meget godt Eksempel, ikke behøver at tage det saa nøje 
i saa Henseende. Denne sidste Retning, der ynder at lade Sværdet rasle ved 
Mandens Side og Fjederen veje over Kvindens Hoved, kan pynte paa sit Sprog 
med fremmede, ja selv med eksotiske Blomster, uden at noget Menneske vil tage 
Knindet Anstød heraf, men lad den første Retning blot prøve herpaa, og enhver 
saadan udenvelts fra indsmuglet Tilsætning vil skurre i Landsmænds Øren 
som den falskeste Dissonans. Ved aarelang Færden i fremmede Lande blandt 
anderledes tænkende og anderledes følende Mennesker, mister ganske naturlig 
Mennesket Sans for Modersmaalets nationale Tone og Duft, og hvorfor skulde 
det gaa en Digter anderledes? Ser vi paa Hertzs Skuespil, vil de netop vise. 
at dette hændte ham. 

Henrik Hertz begyndte sin dramatiske Forfattervirksomhed med et 
5 Akts Lystspil Hr. Burchardt og hans Familje og viste sig i dette, som ogsaa 

i det næste Aar følgende Lystspil Flyttedagen, som en udpræget Elev af 
Holberg. Endnu fulgte han noget for slavisk sit store Forbillede, ti var end 
Stoffet hentet lige ud af Datidens Københavnerliv, saa gjorde nogle af Person- 
erne — skøndt langt fra alle — i deres Tale Indtryk af at være henflyttede 
lige fra Holbergs Tid; man vil saaledes let genkende Henrik, Pernille og Air 
i Hertz's Daniel. Lisette og Søren (i Hr. Burchardt), i Flyttedagen er de holbergske 
Gengangere allerede indskrænket til én (Daniel). Men Side om Side med disse 
træffes Mennesker lige ud af selve Tiden, ja den tydeligst tegnede af dem alle. 
Kommissionær Mathias Knap findes baade i det ene og i det andet, og maaske 
har den nu saa moderne Fremgangsmaade at lade Personer fra et tidligere 
Værk omtales eller forekomme i det senere, hvorved man hurtigere finder sig 
hjemme i dette, foresvævet Hertz allerede den Gang. 

Sikkert havde Hertz, da han næsten 30 Aar gammel begyndte at skrive 
for Teatret, gjort mange Iagttagelser, havde artig ærgret og dybt harmet sig 
over adskilligt i sin Samtids Liv, og dette vilde han nu fremstille i en Række 
Interiørkomedier. Og det skete med ham, som med saa mange andre Forfattere 
baade før og senere, Harmen maatte have direkte Luft, og i den temmelig 
bornerte og yderst knarvorne Burchardts Mund lagde Hertz Ord, der vel er for 
store for denne Person, men som fortjæner Agt, da de viser, hvad han havde 
tænkt at gøre til Genstand for sine Skuespil. „Jo mere jeg betænker det 6 , 
lader han Burchardt sige, „des mere ser jeg de ulyksalige Følger af denne 
Jagen efter Bagateller, og hvorledes den ej blot har grebet om sig i alle Stænder 
men endogsaa behersker Literaturen. Betragt en Gang vore talrige Dagblade! 
Hvorom handler de? Om Statens Vel? Om Landmandens Stilling? O, langt 
fra! Nej om Fortouge, om raadne Rendestensbretter drejer sig deres heftige 
Parlamentsforhandlinger. Et Bogstav kan sætte den hele lærde Verden i Be- 
vægelse .... Ak nej ... det er ikke det, vi bør tænke paa! det er ikke den 
Nød. der skal afhjælpes. Her er langt værre Ting, der trænger til at revses. 
Skinhelligheden fortjæner at sættes i Gabestokken. Hine Hyklere, der under 
Patriotismens Maske angriber deres Medborgere og undergraver deres gode 
Navn og Rygte; disse Sværmere, der med Biblen i Munden og Skrøbeligheden 
i Hjærtet tro sig selv ufejlbare og som Hunde anfalder deres Næste paa Liv og 
Død, de fortjæner at angribes o. s. v.* 

Han sigtede højt, men han naaede ikke ret langt frem ad denne Bane; 
Johan Ludvig Heiberg, til hvem han sluttede sig nær, tvang hans køben- 
havnske Lune ind i Vaudevillens stive Korset, og Hertz's Satire kom som de 
københavnske Dagblade, som Burchardt talte om, til at beskæftige sig med smaa 
lavtliggende Genstande, næsten med „Fortouge og Rendestensbretter*. Dog 
selv i Vaudevillens snævre Ramme fornægter hans Iagttagelsesævne sig ikke, 
og i dem møder vi saa de levende Mennesker som Conradsen i De Fattiges 
Dyrehave, Mad. Sivertsen i IL 18. 35., Tommerup og Langhalm i Debatten i 
Politivennen og mange flere. Og midt i sin Vaudevillefabrikations travleste 
Tid skrev han Sparekassen, et Stykke, der paa Grund af dets dybe og klare 
Indblik i den Tids Menneskers Følelsesliv og Tankesæt altid vil blive betragtet 
som et af vor Komedjes Hovedværker. 

Langt større Fare for Hertz's Digtning end Heibergs Tyranhaand, der 
ubøjeligt pegede hen til Vaudevillen, forte Tidsomstændighederne med sig. Da 
han i Begyndelsen af Fyrrerne var naaet saa vidt frem, at han kunde faa 




Teatrene. 



195 



opført omtrent hvad han vilde, saa ban sig om ved Teatret, og hans Øje traf 
dér i Michael Wiehe og Fru Heiberg et ridderligt Elskerpar uden Lyde; 
hvad Under da, at han klædte sine Stykkers Hovedpersoner i disse tos 
Skikkelser, ikke at hans Digtnings Stof fødtes af disse to, men deres Apparition 
og særlig i Riddertidens Dragter stod uvilkaarligt for hans indre Øje, naar han 
satte Pennen til Papiret. Scribe var paa den Tid alle europæiske Sceners Alfa 
og Omega^ saaledes ogsaa paa den danske Skueplads, og hans Stykkers snildt 
sammenslyngede Traade gik ikke sporløst ind ad Hertz's ene Øre og ud af det 
andet, der hang adskilligt ved, og tager man nu ganske nøgtern paa Hertz's 
romantiske Dramer vil det vise sig, at det Skelet Hertz's gratiøse Rytmer 
dækker, er som oftest et fuldt ud scribesk Intrigestykke. Et Par Eksempler: 
i Amanda drukner den unge Piges Elskovs Fødsel og Vækst ganske i Palads- 
intrigerne, og i selve Ni non løber Skæbnens uafvendelige Traade ud i et 
Intrigestykke om to Hatte. Tiden yndede fremdeles at se Italien som Objekt 
for Kunsten, Hertz fulgte Malernes Eksempel og henlagde mangt af sine Stykker 
til den solvarme italienske Kyst. 

Alt dette var ingenlunde gunstigt for hans Digtnings nationale Tone; han 
satte for hvert nyt Stykke Ridderpoesi noget til af den, ti vel lykkedes det 
ham i sine stilfærdige Repliker aldrig at tegne den Tids Kolorit eller det Lands 
Temperament, hvortil han henlagde sine Stykker, men det fremmedartede 
Stof, de æventyrlige Bedrifter, Personerne udførte, berøvede ham Ævnen til at se 
det ham omgivende, dagligdags Liv under den rette Synsvinkel, og efterhaanden 
syntes ham Hverdagslivet med dets jævne Mennesker og smaa Handlinger ikke 
værdigt til kunstnerisk Behandling. Derfor, da han atter vendte sig til Skild- 
ringen af Københavnerlivet, troede han det nødvendigt at gøre dette smaat- 
skaarne Liv mere højtflyvende for at det kunde taales paa Scenen, og han 
pressede ridderlige Elementer ind i det, saaledes f. Eks. virkelige eller paatænkte 
Dueller, han saa ikke Urimeligheden af dette, ti hans Syn var blevet forvirret 

paa hans romantiske Vandringer 

Hertz's Forfatterbane er lærerig, den indprenter det gamle Ord: „ Skomager 
bliv ved din Læst!*, ti der er Tegn, mange Tegn endogsaa paa, at var han i 
sin Digtning bleven hjemme i Danmark, saa var han bleven en af de aller- 
største; nu maa han nøjes med en ringere Plads. Hertz er i den danske 
Literatur frem for alle Damernes Digter, og ej blot saaledes at han læses 
fortrinsvis af Damer, nej hans Skildring af unge Kvinder er gærne lydeløs; 
med Sandhed kan han derfor skrive: „at skildre unge Fruen timre gennem den 
hele Scala af menneskelig Svaghed og Fortræffelighed, vilde, tror jeg, til alle 
Tider forholdsmæssig falde mig let/ 

Enhver, der elsker det danske Sprog, vil med Taknemmelighed mindes 
Henrik Hertz, og ved Opførelsen af hans Skuespil bør Pietet mod hans fine og 
gratiøse Sprog være Skuespillerne det allervigtigste, men desværre forhutledes 
dette ganske og aldeles ved Opførelsen af Ninon; nogle kæmpede tappert for at 
foa Rytmerne frem, medens de gav Ordenes Mening en god Dag, andre gik 
lige den omvendte Vej, kun én, Hr. Mantzius lykkedes det at forene begge 
Dele. Hverken Fru Eckardt, der spillede Ninon som en geskæftig, anstrængt 
munter Husmoder, eller Hr. Madsen, hvis Chervalier var en brav og retskaffen 
Bondesøn, magtede i de hertzske Vers at lægge den Lidenskab, de i sig selv 
helt mangler. 

Del kgl. Teater har foruden Ninon spillet Heibergs velkendte Vaudeville 
De Uadskillelige; heri havde ingen af Teatrets komiske Kræfter faaet Greb paa 
de dristige, men yderst grovttegnede Karikaturer, og i Humørfriskhed var Sø- 
kadettens Fremstillerinde, Frk. Emma Lange, dem overlegen. 

Privatteatrenes Ydelser kræver ikke mange Ord. Dagmarteatret har saa 
god' som intet nyt at opvise, ti at Hr. Viggo Jensen kan, som han viste i 
Fra 48, tale Jysk som den bedste, er lige saa lidt nyt, som at Hr. August 
Lindberg ingen Klang af Harme eller Spot lægger ind i Gringoires første 
Ballade; ubegribeligt er det, at en Kunstner, der som Hr. Lindberg synes at eje 
en Jærnenergi, gider spille saa smægtende blødt som i Gringoire. 

Kasino har skiftet Direktør, og Hr. Au g. Rasmussen har taget fat 
just, hvor han slap i Foraaret ved Kriminaldramet Uskyldigt dømt og Folke- 
komedien Fra Kulminerne. I det sidste Stykke, der strejfer Forholdet: Arbejds- 
herre kontra Arbejder uden at udnytte dette virkningsfulde Moment, gav 
Hr. Stigaard atter Bevis for, at han er Kasinos bedste Skuespiller i alvorlige 
Roller; han burde maaske hellere have spillet den unge Ingeniør end Lorden, 
ti det har næppe været Forfatterens Mening, at denne skulde være hin saa 
overlegen som Hr. Stigaards Lord var Hr. Nathansens Ingeniør. 

Folketeatret har i en tysk, af Hr. Reumert lokaliseret Farce AU for 
Damemel vakt Underofficersstandens Harme ved at lade en Sergent i Uniform 
paa Kastellets Eksercerplads udskælde Rekrutter og endvidere ved at lade ham 
modtage en Pølse af en Rekruts Haand. Det hele er en Myg, der er pustet 
op til en Elefant, men man kan ikke nægte, at der er Konsekvens i den 
Tankegang: naar Officerer, der fremstilles paa Scenen, ikke maa være uni- 
formerede, saa snart der kan siges det mindste ufordelagtige om dem, hvorfor 
skal dette saa være tilladt overfor Underofficerer? 

Stykket gav Hr. Schwanenflfigel Lejlighed til at udforme videre den 
Ævne til at spille naiv og forlegen, han alt tidligere har vist i D'Hrr. af Prenen; 
med faa smagssikre Midler tegnede den unge Skuespiller højst morsomt den 
fødte Civilists Fataliteter paa Ekserserpladsen. 

Men som sagt: den hidtil forløbne Del af det ny Aar har paa Skue- 
spilkunstens Omraade intet nyt al opvise. 



Rettelse. I Omtalen af Marstals Plads er i sidste Hæfte indløbet et 
Par Trykfejl; naar der saaledes tales om Adrians sidste Kamp, skal det være 
indre, og Hr. Lindstrøms Svend flød ikke ud i vaudevilleagtig U vil ka ar- 
lighed, men i Uvirkelighed. 



(Afsluttet 8de Februar.) 



Arthur Aumont. 




Set traaskaspiske Baneanlæg. 



i. 



Det transkaspiske Baneanlæg, som fra det kaspiske Havs 
Østkyst strækker sig ind i Hjærtet af Asien, er et af de kraftigste 
Udslag af Ruslands Politik i vore Dage i denne Verdensdel og et 
Anlæg, som saa vel i strategisk som i civilisatorisk Henseende 
har en vidt rækkende Betydning. Vi ville i det følgende efter 
paalidelige Kilder 1 ) give Læserne et Indblik i dette storartede, i 
visse Retninger enestaaende Foretagende. 

Som bekendt har Rusland i Aarhundreder med stor Sejghed 
arbejdet paa Udvidelsen af sit Herredømme øst paa, og navnlig i 
det sidste Tiaar har ethvert Skridt, Rusland har gjort i denne 
Retning, fremkaldt Harme i England, hvor saare mange, med 
Ret eller Uret, betragte Herredømmet i Kalkutta som Maalet for 
Ruslands asiatiske Politik. Et Utal Noter ere blevne vekslede og 
Løfter givne; Punkter, Rusland allerede er i Besiddelse af, eller rus- 
siske Tropper staa i Nærheden af, ere — rigtignok af og til med et 
lovlig vagt Udtryk — blevne betegnede som »Nøglerne til Indien«, 
og det har set ud, som om Sværdet skulde til at ryge ud af 
Skeden paa de to Stormagter. Paa et Tidspunkt for ganske 
fl ylig, da Stillingen var mere spændt end nogensinde, udviklede 
Rusland med forbavsende Kraft det omhandlede Jærnbaneanlæg, 



') „Transkaspien und seine Eisenbahn. Nach Achten des Erbauers, 
Generallieutenant M. Annenkow, bearbeitet von Dr. O. Heyfelder, 
Staatsrath in St. Petersborg, ehemals Chefarzt der Skobelew— Achal— 
Teke Expedition. Hannover 1888/ Dette Værk er Hovedkilde, men 
i øvrigt er benyttet spredte Kilder i fremmede geografiske Tidsskrifter. 

Tilskueren. x888. 14 

og for Fremtiden træder dette frem i første Række, hvad enten 
^ man vil drøfte Ruslands og Englands Chancer under det Sammen- 
stød, som mange vente maa finde Sted en Gang tidligere eller 
senere, eller man vil betragte Mulighederne for en Udvikling af 
de udstrakte Egne, som Rusland er i Besiddelse af i Mellemasien. 

Forinden vi gaa over til at beskrive selve det interessante 
Jærnbaneanlæg, som, ikke mindst paa Grund af Naturforholdene, 
er højst ejendommeligt, skulle vi berøre forskellige Forhold med 
Hensyn til Anlæget og da bl. a. anføre, at Erobringen af Tasch- 
kent i 1865 og Oprettelsen af Generalguvernementet Turkestan 
gjorde det højst ønskeligt for Russerne at have fast Fod ved det 
kaspiske Havs Østkyst. Man valgte Krasnovodsk, hvorfra der gik 
den nærmeste Vej til Kiva, og kort derpaa grundlagdes, ikke 
langt fra Krasnovodsk, Stationen Michailovsk, som skulde blive 
Udgangspunkt for et Jærnbaneanlæg, der blev Spiren til den 
lange transkaspiske Bane. Fra de to nævnte og andre Punkter 
ved det kaspiske Havs Østkyst foretoges en Række Operationer 
mod de tapre, røveriske Teke-Turkmaner, mod hvem Russerne 
maatte kæmpe flere haarde og ikke stedse heldige Kampe. Et 
betydeligt Nederlag, Russerne led i Efteraaret 1879, og hvorefter 
Turkmanernes Uafhængighedsfølelse steg i høj Grad, maatte 
hævnes, og det blev besluttet at stille den berømte General Sko- 
belev i Spidsen for en stor og særlig godt udrustet Ekspedition, 
som skulde give Teke-Turkmanernes Magt Naadestødet. 

Skobelev, der kendte Forholdene nøje af egen Erfaring fra 
tidligere Deltagelse i asiatiske Felttog og vidste, med hvor store 
Vanskeligheder det er forbundet med større Troppeafdelinger og 
tilhørende Materiel at drage igennem den øde, vandløse Egn, som 
adskiller Akal Oasen, hvor Teke-Turkmanernes i sin Tid saa 
meget omtalte Fæstning Gøk-Tepe laa, stillede Anlæget af en 
Jærnbane til Oasen som en absolut Betingelse for at overtage 
Overkommandoen. Gøk-Tepe indtoges af Skobelev 1880, Teke- 
Turkmanernes Magt blev knust, og hertil bidrog ikke mindst det 
Baneanlæg paa en god Snes Mil *) , som den nu saa bekendte 
Generallieutenant Annenkov, den transkaspiske Banes Bygmester, 
den Gang i Hast anlagde paa Skobelevs Forlangende. Begynd- 
elsen til det store Foretagende var gjort, men der skulde gaa 
nogle Aar hen, inden Forholdene fremkaldte dets Fuldbyrdelse, 

M Alle Maal i dot følgende ere danske. 

og saa vel i selve Rusland — bl. a. fra General Tschjernajevs 
Side — som i Udlandet blev Anlæget stemplet som et Projekt, 
der ikke blot var unyttigt, men tillige ganske umuligt at gennem- 
føre paa Grund af Naturforholdene. 

General Annenkov, der har lagt Planen til og ledet det 
store Arbejde, er nu en Mand paa 53 Aar, hvis Forstudier og 
militære Løbebane, i Forbindelse med Administrationsdygtighed 
og utrættelig Ihærdighed, maatte gøre ham særlig skikket til at 
poste Liv i det store Foretagende. Annenkov gennemgik som 
ungt Menneske med Hæder den højeste krigsvidenskabelige Skole 
i Rusland, udmærkede sig i 1863 under den polske Opstand og 
overværede Operationerne i den tysk-franske Krig, væsentlig for 
at studere Jærnbanernes Anvendelse under Krig. Et fortræffeligt 
Værk om dette Æmne blev Frugten af hans Rejse til Vesteuropa, 
og det blev hans Livsopgave at udvikle alt vedrørende de rus- 
siske Jærnbaners Anvendelse i militære Øjemed, ligesom han blev 
udnævnt til Chef for Troppetransportvæsenet. I denne Egenskab 
deltog han i den sidste russisk-tyrkiske Krig, og i 1880 blev han, 
som tidligere berørt, knyttet til Skobelevs Ekspedition mod Teke- 
Turkmanerne. Paa en Rekognosering under Gøk-Tepes Volde 
blev han haardt saaret ved Overgeneralens Side. Efter dette 
Felttog var Annenkov nu i nogle faa Aar beskæftiget med at 
anlægge militære Baner i europæisk Rusland, indtil han i 1885 
tik den store Opgave at fortsætte det lille, udelukkende i stra- 
tegisk Øjemed byggede Jærnbaneanlæg fra Michailovsk til Akal- 
Teke Oasen helt ind i Hjærtet af Asien. 

Som anført, havde Annenkov megen Modstand at bekæmpe, 
da han fremkom med sin Plan til den transkaspiske Bane, og det 
kan vel være Umagen værd at lære hans Anskuelser at kende 
om Betydningen af et saadant Anlæg. Naar vi i det følgende 
gøre et kort Uddrag af et Skrift: »Akal Oasen og Samfærdsels- 
vejene til Indienc, som Annenkov udgav i 1881, da er det for at 
gøre Læserne, hvem vi anmode at tage et blot nogenlunde godt 
Kort for sig, bekendt med de Synspunkter, hvorfra denne over- 
legne Mand ser paa Forholdene i Centralasien, med hvilke han 
gennem Rejser og Studier er saa nøje bekendt. Det er en russisk 
General, som ser stort paa Forholdene, der skriver, og over hans 
Fremstilling hviler et saadant Maadehold, at den er velgørende 
at læse, selv om den højt staaende Militær muligen af mange 
Grunde, ikke kunde affatte sin Pjece i en anden Tone. 

Efter en Oversigt over Ruslands og Englands Fremtrængen 
i Asien og særlig over Begivenhederne i det sidste Tiaar, udtaler 
Annenkov, at det Tidspunkt nærmét sig, hvor de to Stormagter, 
som tvungne dertil af Skæbnens ubøjelige Magt, komme umiddel- 
bart paa Livet af hinanden. Den russiske General haaber imid- 
lertid, at en saadan Tilnærmelse ikke vil føre til en unyttig og 
i alle Tilfælde for begge Parter fordærvelig Krig, men at den 
tvært imod til Gavn og Glæde for den samlede Menneskehed og 
ikke mindst for de to paagældende Stormagter, der herske over 
saa mange Folkeslag, vil medføre et mægtigt Opsving i Handel 
og Industri og overhovedet virke styrkende for Folkeslagenes 
internationale Sammenknytning. 

Af særlig Interesse forekommer os den Skildring, som An- 
nenkov giver af forskellige Forhold med Hensyn til Ruslands og 
Englands Stilling i Asien. Rusland har i Mellemasien særlige 
Vanskeligheder at overvinde paa Grund af de store Afstande i 
vandløse Egne, der i højeste Grad besværliggøre Troppebevægelser, 
navnlig med Hensyn til Proviantering , Transport af Krigs- 
fornødenheder o. s. v., og Generalen tilføjer, at Transportmidlet, 
»Ørknens Skibe, Kamelen, der er af saa uvurderlig Nytte for 
fredelige Karavaner, egentlig talt, er uanvendeligt til Krigsbrug. 
Lige fra det Øjeblik, Kolonnen tiltræder Marschen, hersker der 
nemlig en uafbrudt, haardnakket Kamp mellem Mennesker og 
Dyr, en Kamp, i hvilken Mennesket sejrer, og Kamelen under- 
kastes de haardeste Lidelser. Begges Livsbetingelser er saa at 
sige i et og alt vidt forskellige. Det er heldigst for Kamelen, at 
Marschen tiltrædes nogen Tid, efter at den har været paa Græs, 
og at Dagsmarschen fortsættes uden Rast med en Gennemsnits- 
hastighed af en halv Mil i Timen, indtil Dyret næste Gang 
kommer paa Græs. Soldaten maa derimod helst bryde op i den 
aarle Morgenstund; han maa holde Rast efter at have tilbagelagt 
en bestemt Vejlængde, og Kamelens Røgt volder ham efter den 
anstrængende Dagsmarsch store Ulæmper, ti Dyrene maa ikke 
alene bringes til Græssepladser af vid Udstrækning, men de kræve 
ogsaa Bevogtning. Yderligere viser Erfaring, at de forskellige 
Troppeafdelinger , trods alle Forbud fra Overkommandoen, føre 
mere Bagage med sig end tilladeligt. Dette gaar selvfølgelig ud over 
Kamelerne, og saa vel Russere som Englændere have desværre rig 
Erfaring for, at Kamelerne under Krigsoperationer saa at sige for- 
svinde mellem Hænderne paa dem. Under Akal-Teke Ekspeditionen i 

1879 mistede Russerne af 10,000 Kameler ikke mindre end 9,600 
Stykker, og det følgende Aar havde de kun 1000 til Rest af de 
18,000 Kameler, med hvilke Ekspeditionen tiltraadtes. Saadanne 
Tal tale ret klart for Jærnbaners militære Betydning i de paa- 
gældende Egne. 

General Annenkov drøfter i sin Pjece indgaaende Spørgs- 
maalet om, hvilke Stridskræfter Rusland og England kunne op- 
stille overfor hinanden. Rusland har ikke givet sine Undersaatter 
i Mellemasien nogen militær Organisation og maa derved give 
Afkald paa en Støtte, der i visse Tilfælde ikke var at foragte, 
men paa den anden Side have Russerne den store Fordel under 
en Opstand kun at have med underlegne Modstandere at gøre. 
For øvrigt indrømmer Annenkov, at Kirgiserne i Kampen mod 
Torkmanerne gjorde god Gavn under de russiske Faner. 

I Indien derimod staar der en Hær paa 200,000 Mand 
godt bevæbnede, tapre og disciplinerede indfødte Tropper, men 
disse kunne i givet Tilfælde blive truende for Englænderne, og 
Annenkov henviser i saa Henseende til den store Sepoy-Opstand 
i 1857 og til slige Opstandes Farlighed, særlig i Indiens tæt be- 
folkede Egne. Han har yderligere den Anskuelse, at Khanerne i 
Mellemasien under russisk Herredømme og de tidligere mægtige 
indiske Herskere, der staa under engelsk Herredømme, ere Per- 
soner, som de paagældende Magter lige daarligt kunne stole paa. 

I det med strategiske Hensyn for Øje anlagte Jærnbanenæt 
ved Indiens nordvestlige Grænse har England en overordentlig 
stor Støtte, ti Troppekoncentrationer ved det truede Punkt kunne 
iværksættes hurtigt og sikkert, vel at mærke, dersom ikke Ban- 
erne ødelægges under en almindelig Opstand. England er ogsaa 
Herre paa Søen, men der vil dog hengaa en seks Ugers Tid, 
inden Forstærkninger fra Europa kunne lande i Indien, selv om 
disse sendes gennem Suezkanalen. 

Rusland er ikke i Besiddelse af saadanne Hjælpekilder. 
Jærnbanenættet i europæisk Rusland er ikke fuldført, og Damp- 
og Sejlflaaden paa det kaspiske Hav er ikke stor. Ikke desto 
mindre er Ruslands Stilling alligevel gunstigere, ti Jærnbanen 
fra Michailovsk til Kisil-Arvat i Akal Oasen har for- 
andret Sagernes Stilling i meget væsentlig Grad. (Man 
erindre bestandig, at Annenkovs Pjece er skrevet i 1881. Den 
Jærnbanestrækning, han omtaler, er kun 30 Mil lang og var for 
en stor Del færdig den Gang, men nu, i 1888, ere Russerne, som 

vi senere skulle se, naaede anderledes dybt ind i Asien med deres 
Jærnbaneanlæg). Den vandløse Egn ved det kaspiske Hav — dér, 
hvor Skobelev forlangte et kort Jærnbaneanlæg — er ikke læng- 
ere nogen Hindring mod at sende Forstærkninger til Mellem- 
asien, og fra Oasen kan en Hær paa 100,000 Mand til enhver 
Tid marschere videre ved til Trænet at anvende Køretøjer med 
Okseforspand i Steden for de kostbare Kameler, der saa let bukke 
under for Strabadser. 

Hvad den russiske Flaade paa det kaspiske Hav angaar, 
da kan den hurtig udvikles og, om fornødent, forstærkes med de 
store Dampskibe, der befare Volgafloden. 

Annenkov kommer gennem de nævnte og andre Betragt- 
ninger til den Slutning, at Rusland i Egnen ved Herat kan møde 
med en af ensartede Elementer bestaaende Hær paa 100,000 
Mand, mod hvilken England vil kunne opstille 30—40,000 Mand 
fortrinlige engelske Soldater og omtrent 100,000 Mand indfødte 
indiske Tropper. Resten af den engelske Hær i Indien maa 
efterlades til Garnisonstjæneste, og for Annenkov munder egentlig 
talt hele Sagen ud i Besvarelsen af Spørgsmaalet om, hvor vidt 
England kan stole paa sine indfødte indiske Tropper og paa de 
indiske Fyrster. Den russiske General anser saa vel de indfødte 
indiske Tropper som Fyrsterne for upaalidelige og anfører bl. a. 
som Støtte herfor forskellige Forholdsregler, der dels var blevne 
tagne af Regeringen i Kalkutta og dels fra engelsk Side ere 
bragte i Forslag. 

General Annenkov mener overhovedet, at en Kamp mellem 
vor Jords tvende mægtigste Riger vil være en vanskelig Sag for 
begge Parter, og at de Ofre, en saadan Kamp vil kræve, ubetinget 
kunne anvendes paa en langt bedre Maade. 

Han gaar derpaa over til at give en historisk Oversigt 
over Vejene til Indien fra Oldtiden til vore Dage, da der, som 
bekendt, gives to Ruter, ad hvilke indiske Varer bringes til Eu- 
ropa: Ruterne rundt Kap og gennem Suez Kanalen, af hvilke 
den første er omtrent 2400 Mil lang og tager 42 Dage, og den 
anden er 1100 Mil lang og tager 2 år Dage, begge Ruter regnede 
mellem Bombay og Falmouth. 

Foruden disse tvende Søveje er der imidlertid blevet fore- 
slaaet andre Ruter, der enten ere en Kombination af Land- og 
Søforbindelse mellem Europa og Indien over Lilleasien og Eu- 
frates-Dalen eller udelukkende en Landforbindelse mellem Paris 

og Kalkutta over Orenburg, Taschkend, Balk og Peschaver. For 
Annenkov stiller en Bane fra Paris over Varschav, Moskov, Baku, 
Michailovsk, Kisil-Arvat, Seraks, Herat, Kandahar, Kvetta til 
Schirkapur i Nærheden af Indus Floden — altsaa for en stor 
Del en ægte transkaspisk Bane — sig som den heldigste og kort- 
este; den vilde blive omtrent 1000 Mil lang. 

Mod Muligheden for et saadant Anlæg kunde der efter 
Annenkovs Mening vel være rejst Indvendinger, forinden hans 
forholdsvis korte Jærnbane var bleven anlagt gennem de vand- 
løse Egne umiddelbart øst for det kaspiske Hav, men efter dette 
Tidspunkt burde alle Indvendinger forstumme. Vi skulle ikke 
her opholde os ved den russiske Generals Sammenligninger mellem 
denne Bane og de andre Landbaner til Indien, men blot anføre, 
at han med stor Styrke hævder, at den vilde blive den korteste, 
at den vilde bidrage mægtigt til Handelens Opsving i hele Mellem- 
asien, og at den er begyndt at blive anlagt. 

Med levende Farver skildrer han, hvorledes man kun i 
elleve Dage vilde kunne køre fra Paris til Indus Flodens Bredder, 
dersom Russere og Englændere rakte hinanden Haanden ved at 
skyde deres Jærnbaner frem til Herat. Han ser i Aanden denne 
Bane i flere Retninger tage Luven fra Suez-Kanalen , indiske 
Produkter strømme fra første Haand til Rusland, og dette Land 
sende sit Korn til det af Hungersnød saa ofte hjemsøgte Indien. 

Til Slutning anstiller Annenkov en Sammenligning mellem 
en fjendtlig og en fredelig Tilnærmelse af de to Stormagter; i 
første Tilfælde: en forfærdelig Krig, der vil komme til at koste 
Milliarder og Strømme af Blod; i andet Tilfælde: Handelens 
glimrende Opsving, hvorved begge Lande ville faa rig Lejlighed 
til at udvikle deres Industri, og Generalen med de store Planer 
minder om det gamle Ord: En mager Fred er bedre end en 
fed Krig. 

Det følgende vil vise, at Annenkovs »akademiske Jærn- 
bane«, som Modstandere spydigt have kaldt hans Planer om en 
transkaspisk Bane til Merv og derfra videre til Bukara og Samar- 
kand, for en stor Del er bleven til Virkelighed, ti i Hjærtet af 
Asien, hvor for faa Aar siden halv barbariske Menneskerøvere 
drev deres Spil, fyres der for Øjeblikket op under Lokomotiv- 
kedler, fyldte med Oksus-Flodens Vand. 

II. 

Den transkaspiske Bane, af hvilken den omtrent 130 Mil 
lange Strækning fra Bugten ved Michailovsk til Stationen Tschard- 
schui ved Amu Darja's (Oksus) venstre Bred — se hosstaaende 
lille Skitsekort — for nylig er bragt i Drift, skal, ifølge en kej- 
serlig Ukas af Januar 1887, fortsættes over Bukara til Samarkand 
og vil saaledes i alt blive 180 Mil lang. Fra det kaspiske Hav 
gaar Banen i sydøstlig Retning, paa et langt Stykke umiddelbart 




op ad den persiske Grænse, til Stationen Duschak, som ligger 
80 Mil fra Udgangspunktet. Ved Duschak, som er Banens syd- 
ligste Station, bøjer den af i østlig Retning til Merv og derfra 
videre i en nordligere Retning til Bukara og Samarkand. 

Forinden vi give en Beskrivelse af Banens ejendommelige 
Bygningsmaade, skulle vi i Korthed omtale Naturforholdene i de 
Egne, hvorigennem den gaar og derved komme til at berøre de 
Vanskeligheder, som Russerne have haft at overvinde. 

Som tidligere anført, blev den Stump Jærnbane, som Sko- 
belev fordrede anlagt til Lettelse af Operationerne mod Teke- 
Turkmanerne paa den omtrent 30 Mil lange Strækning fra Michai- 
lovsk til Kisil-Arvat, bygget 1880—81. Siden 1871 havde Russerne- 
holdt fast Garnison i Michailovsk. Soldaterne laa i Begyndelsen 
i Telte, senere blev der opført Jordhytter og Barakker, og straks 
stillede Vanskelighederne ved Vandforsyningen sig i Forgrunden, 
da Egnen var fuldstændig blottet for Drikkevand. Man blev hen- 
vist til at destillere fersk Vand af det kaspiske Havs salte Vand, 
og under Skobelevs Ekspedition leveredes der daglig 150,000 Potter 
fersk Vand fra to store Dampdestillationsapparater, under hvis 
Kedler der blev fyret med Naftaaffald, da der hverken findes Kul 
eller Brænde i disse Egne. Det gjaldt nemlig ikke blot om at 
forsyne Garnisonen og Beboerne i Michailovsk med fersk Vand r 
men der var her oprettet et Felthospital, og desuden maatte der 
sørges for at forsyne Tropper og Heste paa Gennemmarschen r 
Jærnbanearbejderne, ja Lokomotiverne med fersk Vand. Først 
ved Stationen Kasandschik, der ligger en Snes Mil fra det kas- 
piske Hav, træffer man Brønde med Drikkevand, og da man 
naaede dette Punkt, og Driften kom i regelmæssig Gang, kunde 
man indskrænke Destillations virksomheden til omtrent 15000 Potter 
daglig ved ugentlig at afsende tre »Vand-Jærnbanetogc fra Ka- 
sandschik til de forskellige Stationer. 

Hvor forfærdelig gold Egnen var, vil allerede være ind- 
lysende af det anførte, men selve Jordbunden var ogsaa yderst 
ugunstig for Baneanlæget og lagde, særlig paa en Strækning af 
nogle faa Mil umiddelbart øst for det kaspiske Hav, Russerne 
overmaade store Hindringer i Vejen. Egnen er nemlig her en 
Sandørk med yderst tarvelig Plantevækst, og efter at man var 
kommen over den ganske flade, forholdsvis haarde Strandbred r 
stødte man paa en Række indtil 250 Fod høje Sandhøje, be- 
staaende af grovt, bevægeligt Sand. Det løse Sand var aldeles 
umuligt som Underlag for Sveller og Skinner og forandrede saa 
at sige daglig Form; Materiale til Faskiner lod sig ikke opdrive, 
men ved møjsommelig at hente Lerjord fra en nogle Mil fjærn 
Steppestrækning og salt Vand fra det kaspiske Hav, hvormed 
man overgød Sandet, lykkedes det at danne et Underlag af til- 
strækkelig Fasthed til at kunne bære Sveller og Skinner og til 
overhovedet at staa sig saa vel vfed Gennemskæringer som ved 
Anlæg af en lav Banedæmning. 

Efter at være sluppen over de nævnte Vanskeligheder 
naaede man en næsten fem Mil lang, vandløs Steppe, hvor Varmen 
endog i Oktober kan være temmelig trykkende. I November og 
Marts falder her Regn, som paa en kort Tid af Aaret bidrager 
til at afhjælpe Vandmanglen. Derpaa kom atter en Ørken- 
strækning uden Brønde, naar man undtager et eneste Sted, hvor 
Vandet imidlertid er saa slet, at Kameler og Heste ofte ikke ville 
drikke det. Først ved Kasandschik findes, som anført, Vand i 
rigelig Mængde, og hertil omtrent anlagdes Banen under den 
Skobelevske Ekspedition for i Løbet af 1881 efter Felttoget at 
fortsættes til Kisil-Arvat, hvor Akal-Oasen, Teke-Turkmanernes 
Hjem, omtrent begynder. Kisil-Arvat blev nu i flere Aar den 
transkaspiske Banes Endestation, indtil det ved en kejserlig Ukas 
af Maj 1885 efter vidtløftige Drøftelser, i hvilke General Annenkov 
var Sjælen, blev besluttet at føre Banen over Merv til Amu-Darja's 
Bredder. 

Ved Kisil-Arvat, hvorfra der fører seks Kara vanveje i de 
forskelligste Retninger, begynder, som anført, Akal-Oasen, der er 
næsten 30 Mil lang og kun mellem en og to Mil bred. Oasen 
er, som vi have set, adskilt fra det kaspiske Hav ved en Ørken- 
og Steppeegn; mod syd begrænses og beskyttes Oasen af Bjærg- 
kæden Kopet-Dagh ved den persiske Grænse, og mod nord støder 
den til den store Ørken, der fra det kaspiske Havs Bredder 
strækker sig dybt ind i Asien til hinsides Amu-Darja. Mod øst 
begrænses Oasen ogsaa af Ørkenen, som adskiller Akal-Oasen 
fra den næste Oase, vi skulle komme til ved Tedjend Flodens 
Bredder. 

Akal Oasen var, da Skobelev naaede hertil, beboet af om- 
trent 35,000 Teke-Turkmaner, der dels levede som nomadiserende, 
dels som agerbrugende Røvere. Flere Smaafæstninger vare opførte 
her, af hvilke den største var Gøk-Tepe, bag hvis mægtige Volde hele 
Oasens Befolkning tilsidst søgte at dække sig. Da Gøk-Tepe blev 
indtagen efter tapper Modstand, fandt Russerne bag Voldene over 
7000 Lig og Masser af Kadavere, hvoraf Følgen blev en forfærde- 
lig Tyfusepidemi, saa at Russerne maatte forlade Stedet. Jærn- 
banen gaar nu ganske tæt forbi den gamle Fæstning. Livet i 
Oasen var før Russernes Tid i den Grad usikkert, at selve Frugt- 
og Vinhaver vare befæstede og forsynede med Vagttaarne. Oasen, 
der er vandet af talrige Bække fra Bjærgkæden ved den persiske 
Grænse, skylder udelukkende disse Bække, der anvendes til Over- 

rislingsanlæg, som Turkmanerne have gravet, sin Frugtbarhed. 
Oasen er, som anført, ganske smal, og det er, fordi Vandløbene 
saa snart tabe sig i Ørkenens Sand. Russerne forefandt her ret 
anselige Strækninger dyrkede med Majs og Hvede. 

I Oasen ligger nu, hvor der tidligere kun laa nogle Smaa- 
hytter, Fæstningen Askabad, en By med 8000 Indbyggere, hvoraf 
Halvdelen er Militær. I denne By er der i de faa Aar, den har 
været i Russernes Hænder, blevet opført flere større Bygninger: 
Kaserner, Proviantmagasiner, et Hospital, et Bogtrykkeri, en Basar 
og en smuk og stor Jærnbanestation. Askabad gaar uden Tvivl 
en smuk Fremtid i Møde paa Grund af Byens fortrinlige Be- 
liggenhed for Handelen med Persien, Bukara og Kiva. 

En omtrent seks Mil bred Ørken adskiller Akal Oasen fra 
Tedjend Oasen, som ligger paa begge Sider af en Flod af samme 
Navn. Tedjend Floden (Heri Rud), der løber forbi Herat, taber 
sig i Ørknen et kort Stykke Vej fra det Sted, hvor den over- 
skæres af Banen, omtrent ved dennes sydligste Station, Duschak. 
Oasen, som er meget frugtbar og godt dyrket, men særdeles 
usund for Europæere, bebos af 30,000 Turkmaner, som staa 
under en Søn af Russernes tidligere saa frygtede og ualmindelig 
dygtige Modstander, Nur-Verdi-Khan. Sønnen, Makdum-Kedi- 
Khan er nu russisk Embedsmand med Titel af Major. Ved Flod- 
bredderne er der anlagt store Teglværker. 

Øst for Tedjend kommer man, efter at have passeret en 
Egn, hvor der tidligere har vokset Skov, men hvor der nu kun 
findes spredt Krat, til en vandløs Steppeegn, som heldigvis ikke 
har stor Udstrækning, og om hvilken vi ikke kunne give en bedre 
Beskrivelse end ved at anvende den franske rejsende Bonvalots 
Ord. Han besøgte denne Egn i 1886, kort førend Jærnbanen 
blev aabnet, og skriver: »Fra Tedjend til Merv fører en Kara van- 
vej, som egentlig kun sy ties farbar, naar Vinterregnen har for- 
synet Cisternerne med Vand. Paa en Strækning af omtrent 
tretten Mil traf vi ved hvert Skridt Skeletter eller Kadavere af 
Lastdyr, som vare styrtede for kort Tid siden. Dette Syn lærte 
os at spare paa det slette Vand, vi førte med os. c 

Merv Oasen er vandet af Murgab Floden, der kommer fra 
det nordlige Afganistan og taber sig i Ørknen ligesom Tedjend 
og de øvrige Vandløb, vi hidtil have beskæftiget os med. Fra 
ældgammel Tid har denne Oase haft fremragende Betydning, 
hvorom storartede og interessante Ruinbyer tale. Paa Alexander 

den stores Tid laa her en mægtig Handelsstad, som under Arab- 
erne havde 700,000 Indbyggere og almindelig blev kaldet »Verdens 
Dronning«. Dschingis-Khan ødelagde alle disse Herligheder, men 
Merv har dog stedse siden haft en vis Betydning — Merv er og- 
saa bleven kaldet »Nøglen« til Indien — og Russerne, der besatte 
Oasen i 1883, forefandt her en ret vigtig Handelsplads og Fæst- 
ning. Ligesom i Askabad opstaar der nu her, ved Jærnbanen, en 
By med moderne Bygninger, og Handelen har, siden Russerne 
have fremkaldt rolige Tilstande — for nogle faa Aar siden var det 
ligefrem halsløs Gerning, et Vovestykke af første Rang, for en 
Europæer at begive sig til Merv — faaet et betydeligt Opsving, 
hvilket i øvrigt er ganske naturligt, da der over Merv føres Handel 
med Afganistan og Indien, med Persien og Bukara og med Egne 
ved den nordligste Del af det kaspiske Hav. 1 Merv Oasen have 
Turkmanerne anlagt storartede Overrislingsanlæg, og Oasen er 
meget frugtbar, ligesom Klimaet regnes for at være sundt. Rus- 
serne have ogsaa foretaget betydelige Overrislingsanlæg i vestlig 
Retning fra Floden for at formindske Udstrækningen af den vand- 
løse Egn mellem Murgab og Tadjend. 

Mellem Merv Oasen og Egnen omkring Amu Darja komme 
vi til en meget besværlig Ørkenstrækning af omtrent 25 Mils Længde. 
Den franske rejsende Cotteau, som i Fjor berejste disse Egne, giver 
fra Banens foreløbige Endepunkt, Stationen Tschardschui ved Amu 
Darja, i et Brev af Juli 1887 til det geografiske Selskab i Paris 
følgende Skildring af Forholdene her: »Egnen mellem Merv og 
Tschardschui er særlig afskrækkende. Som rejsende har jeg set 
mange Ørkener: Sahara, den arabiske Ørken, Ørkenen i Nevada, 
i Arizona og andensteds, men aldrig har jeg set noget saa trist 
og øde som Egnen her. Kun Flyvesand, Høje af en Snes Fods 
Højde, som bestandig bevæges af Vinden. Og dog er én Bane- 
vogter for hver 2000 Alen, naar det er stille Vejr, og tre Bane- 
vogtere, naar det blæser Stærkt, tilstrækkelig til at sikre Bane- 
tjænesten. Jeg har for Øjeblikket ikke Lejlighed til yderligere Ud- 
talelser, men nu tror jeg paa vor Bane gennem Sahara. Det er 
et storartet Arbejde, som General Annenkov, trods al Modstand, 
har udført i kort Tid. Skøndt det er blevet betydelig køligere siden 
den 15de August, viste Termometret dog 37 Grader Celcius, da 
jeg naaede Amu Darja.« 

General Tschernajev, der kender Forholdene i Asien godt 
af egen Erfaring, har, som anført, udtalt sig meget skarpt mod 

General Annenkovs Planer, og det er nu, da Banen er i Drift, lige 
til Amu Darja, ret mærkeligt at læse, hvad han for nogle Aar 
siden skrev om Strækningen mellem Merv og Floden, som flyder 
gennem Bukara. Efter først at have dvælet ved de store Vanske- 
ligheder overhovedet ved Anlæg af Annenkovs transkaspiske Bane 
skriver han: »At føre Banen fra Merv videre til Bukara anse vi 
for umuligt, skøndt Bygmesteren har lovet, at den skal blive færdig 
i Juli 1886. Det Middel, som man anvendte ved Anlæget af Banen 
gennem Ørkenen umiddelbart øst for det kaspiskeHav, nemlig at over- 
gyde Sandet med Lerjord opløst i Vand, er umuligt af den gode Grund, 
at der her hverken findes Ler eller Vand. Men selv om baade 
Vand og Ler stod til Raadighed, saa kunde man lige saa gærne 
strø Sne paa begge Sider af en Vej til Beskyttelse mod Snestorm 
som at anvende Ler og Vand mod det Sand, som Vinden fører 
med sig fra den udstrakte Ørken. Efter min Mening kan der mod 
Flyvesand kun anvendes Galerier af Sten, men det kan man ikke 
tænke paa i en Egn, hvor der paa en femten Mil lang Strækning 
hverken findes Sten, Kalk, Skov eller Vand. Vi have nu faaet 
nok af blind Tillid! Det er paa høje Tid, at der sendes sagkynd- 
ige til Stedet, for at ikke Skinner og Sveller i hundredtusindvis 
skulle blive begravede i Sandet i hine fjærne Egne!« 

General Annenkov, der selv har berejst de omhandlede Egne, 
har indrømmet, at Anlæget her vilde møde virkelig alvorlige Hind- 
ringer, men han erklærede, at Undersøgelser havde godtgjort, at 
Hindringerne ikke vare uoverkommelige, hvilket jo ogsaa har vist 
sig at være Tilfældet. Der er langt mellem Brøndene, indtil ni 
Mil, og Vandet er endda yderst slet, indtil man kommer i Nær- 
heden af Amu-Darja. Paa den første Halvdel af Ørkenstrækningen 
ere Sanddynerne dog fastliggende paa Grund af den Vegetation, 
hvormed de ere bevoksede, men Resten af Vejen, indtil en Mil fra 
Floden, hvor Egnen bliver meget frugtbar, har man Flyvesand at 
bekæmpe. 

Vi have nu naaet Amu-Darja Floden, der ikke, som alle de tidligere 
omtalte Vandløb og Floder, taber sig i Ørkenens Sand, men baner 
sig Vej til Aral Søen. Banens foreløbige Endestation ved Flodens 
venstre Bred, Tschardschui, der ligger i Khanatet Bukara, er en 
By med 30,000 Indbyggere og spiller en vigtig Rolle for Handelen 
mellem Kiva og Bukara. Ved Tschardschui deles Amu-Darja af 
en i to Arme, der ere respektive 750 og 900 Alen brede, og 
over hvilke der bygges Jærnbanebroer, foreløbig af Tømmer. Fra 

Tschardschui over Bukara til Samarkand, hvortil Banen, som an- 
ført, efter en kejserlig Ukas skal føres, er der 47 Mil, hvoraf de 
40 Mil falde i Khanatet Bukara, Resten i russisk Turkestan. 

Hinsides Amu-Darja møder man Ørken, for en Del Flyvesand, 
paa en Strækning af nogle ganske faa Mil, indtil man kommer til 
Sarafschan Oasen, der beskrives som en af vor Klodes bedst dyrk- 
ede Egne. Sarafschan Floden, der udspringer paa Alai-Dagh, bliver 
paa Sletten ved Samarkand anvendt til storartede Overrislings- 
anlæg. Den løber forbi Stæderne Samarkand og Bukara og taber 
sig i Ørkenen en halv Snes Mil fra Amu-Darja, bl. a. fordi dens 
Vandmasse opbruges til Overrislingsanlæg. Tidligere var Saraf- 
schan en Biflod til Amu-Darja. Medens Amu-Darja har ypperligt 
Drikkevand, fremkalder Nydelsen af Sarafschan Flodens Vand far- 
lige Sygdomme, som ere blevne omtalte endog i de ældste Skrifter 
om disse Egnes Historie. 

Den frugtbare Oase lider imidlertid ikke alene af Mangel 
paa godt Drikkevand, men Ørknens Flyvesand er en bestandig 
Trusel, som Russerne mene at kunne faa Bugt med ved Beplant- 
ning med Sandplanter. Om det saa er Hovedstaden Bukara, saa 
trues den stærkt af Sandflugt. Bukara er for øvrigt en meget 
vigtig Stad, som fra gammel Tid har været et berømt Sæde for 
Videnskaben, særlig den medicinske. Byen har 70,000 Indbyggere, 
360 Moskeer — Bukara kaldes ofte Templernes Stad — og 160 
højere Skoler; den er en betydelig Handelsstad, og Omsætningen 
med Rusland anslaas til 140 Millioner Rubler aarlig, ti Købmænd- 
ene i Bukara drive en udstrakt Mellemhandel paa Afganisten, In- 
dien og Rusland, men siden der i Moskov er blevet dannet et 
mellemasiatisk Handelsselskab og i Bukara oprettet en Filial af 
den kejserlige russiske Bank, ville de indfødte Købmænd sikkert 
lide Afbræk i deres Omsætning. 

Som man vil have set, er det Vandmangel, Flyvesand o^ 
øde Steppes trækninger, der væsentlig have lagt Russerne Hindringer 
i Vejen, ti om der end i Oaserne kan være en enkelt større Flod 
og meget talrige Overrislingskanaler og mindre Vandløb, som skulle 
passeres, saa ere dog de fornødne Broanlæg for intet at regne, 
ligesom der paa den transkaspiske Bane, der kun gaar gennem 
flade Egne, heller ikke er Tale om kostbare og lange Tun- 
nelanlæg. 

Da det blev besluttet at føre det lille transkaspiske Bane- 
anlæg videre, blev det imidlertid paa Grund af Forholdene ved 

iMichailovsk Bugten nødvendigt at skabe et ret anseligt Havne- 
anlæg her. ti Michailovsk kunde kun anløbes af ganske lavt gaaende 
Fartøjer. Vi skulle ikke opholde os nærmere ved de forskellige 
Planer, som de vanskelige Forhold affødte, men blot anføre, at 
man besluttede sig til at lægge en omtrent tre Mil lang Bane over 
til den lille Usun-Ada, ved hvis Kyst der et Sted var tolv Fod 
Vand. Ved Uddybningsarbejder og andre Havneanlæg har man 
her skabt en Havn, der passer til Forholdene. Den transkaspiske 
Bane begynder saaledes ved Usun-Ada, hvis Banestation og Havn 
blev højtidelig aabnet i Maj 1886, og hvor der er opstaaet en By r 
som er i hurtig Opkomst. 



Den transkaspiske Bane er en Statsbane i Ordets bogstav- 
eligste Betydning. Den sorterer under Krigsministeriet, er ude- 
lukkende anlagt for Statens Midler efter Planer af Officerer og 
Statsingeniører, den er bygget af Soldater, Driften er lagt i Mili- 
tærets Haand, og Materiellet, der er anskaffet i Rusland, er for en 
stor Del blevet leveret fra Fabriker, drevne af Staten. 

General Annenkov har fra Begyndelsen af været Sjælen i 
Foretagendet, hvortil hele hans Udvikling gjorde ham saa vel 
skikket. Det er, som anført, Annenkov, som kort efter en Rejse 
til Vesteuropa under den tysk-franske Krig for at studere Troppe- 
transportvæsenei med særligt Hensyn til Jærnbanernes Anvendelse 
i militære Øjemed, organiserede den første russiske Jærnbanebataljon, 
og forinden han tog fat paa Anlæget af den korte strategiske 
Bane i Transkaspien til Lettelse af Skobelevs Ekspedition, havde 
han anlagt forskellige kortere og længere Militærbaner med sine 
Jærabanetropper, dels under Lejrøvelser, dels til stadig Anvendelse. 

Vi have set, hvorledes den forholdsvis ringe Begyndelse til 
det store transkaspiske Baneanlæg fuldførtes i 1880—81, at det i 
1885 besluttedes at føre Anlæget videre til Oxus og i Fjor til Sa- 
markand. Vi skulle nu beskæftige os lidt nærmere med Anlægs- 
maaden. 

Annenkov, der staar under Generalstaben, udarbejdede i St. 
Petersborg Planerne, som derpaa godkendtes af forskellige højt- 
staaende Myndigheder og Kejseren. Han fik betydelig Indflydelse 
paa Valget af Medarbejdere og for en Del ogsaa over de store 
Leverancer, ligesom han selvfølgelig under Anlæget havde frie 

Hænder med Hensyn til Ordningen af Arbejdets Gang, hvortil han 
maatle være selvskreven paa Grund af sin store Erfaring. 

I St. Petersborg blev der bl. a. afsluttet Kontrakter om at 
levere 1,230,000 Sveller, som kom fra Skovene ved Floderne Oka, 
Kama og Volga. Regeringsfabrikerne leverede for en Del Skinner 
og Jærnbanevogne, medens den private Industri udelukkende be- 
sørgede Maskiner, Rørledninger o. s. v. Et stort Antal saakaldte 
»Astrakanske Huse« bestiltes. Disse Træhuse forfærdigedes i 
Astrakan for nogle Hundrede Rubler Stykket og sendtes over det 
kaspiske Hav i tilpassede og numererede Stykker, saa at Husene 
hurtig kunde opstilles, hvor de skulde bruges. 

Personel og Materiel sendtes ad Jærnbaner og Floder over 
det kaspiske Hav til Bugten ved Michailovsk, men enkelte Gange, 
naar Vandstanden i Volga var for lav, eller den nordlige Del af 
det kaspiske Hav og Volga vare tilfrosne, afsendtes Materiellet den 
lange Vej med Damper rundt Europa til Sortehavet, hvor det fra 
Batum ad den transkavkasiske Bane gik til Baku og herfra over 
den sydlige Del af det kaspiske Hav 1 ). 

I Maj 1885 indtraf General Annenkov til Kisil-Arvat, hvortil 
Jærnbanen, som anført, har været aaben siden 1881, og Skinne- 
lægningen begyndte straks, efter at der i Forvejen var foretaget 
en Del Jordarbejder og andre Forberedelser. To Jærnbanebataljoner 
-å 1000 Mand og 400 russiske Haandværkere dannede Arbejds- 
styrkens Kærne, og hertil sluttede sig, efterhaanden som Arbejdet 
skred frem, og den indfødte Befolkning i de paagældende Egne 
lærte at indse, at der var Fordel forbundet med at tage Arbejde 
ved Anlæget: Teke-Turkmaner, Persere og Folk fra Bukara i et 
Antal af indtil 30,000 Mand. De bleve inddelte i Afdelinger paa 
50 — 100 Mand og stillede under udtjænte Underofficerers Kommando. 

De indfødte Arbejdere udførte de grovere Arbejder, medens 
Russerne bleve fordelte til den Del af Arbejdet, der fordrede mere 
Uddannelse og Øvelse. 

I det hele og store gik Arbejdet for sig paa følgende Maade. 
Indfødte Arbejderkolonner toge fat paa flere Steder ad Gangen 

*) Bugten ved Michailovsk bliver kun sjælden tillagt. I Vinteren 1885—86 
skete dette imidlertid, men Vinteren, som stedse kun er kort i disse Egne, 
var den Gang haardere end i de sidst forløbne 30Aar. Trods de abnorme 
Forhold var Forbindelsen mellem Baku og Michailovsk dog kun afbrudt i 
to Uger. Et Isbryderdampskib vil for Fremtiden under abnorme Isvintre 
holde Bugten aaben. 

paa Jordarbejderne, hvorpaa de teknisk uddannede militære og 
civile Arbejdere, der ogsaa havde indfødte Arbejdere under sig, 
rykkede frem. Til Arbejdskolonnen hørte 400 Karrer, forspændt 
med enkelt Hest og 300 Køretøjer forspændt med Kamel; Vogn- 
parken var selvfølgelig organiseret paa militær Vis, som alt, Bane- 
anlæget vedkommende. 

Jærnbanebatailjonen og de russiske Arbejdere vare under 
Anlæget indkvarterede i en flyvende Kaserne: et Jærnbanetog, der 
fulgte med, efter som Arbejdet skred frem. Vagonnerne i dette 
Tog havde to Etager, og i den flyvende Kaserne var indrettet 
Køkkener, Vandcisterner, Vaabenkamre, Sovekamre, Arbejdslokaler, 
Lasaret, Badeværelse, Smedje o. s. v General Annenkov havde 
sin egen Vaggon, der var forsynet med Telegraf, Kontorlokaler, 
Bibliotek o. s. v. Officererne messede sammen i en af Vaggonerne. 
Dette Tog bestod efter Omstændighederne af 34—45 Vaggoner. 

Soldaterne vare inddelte i tvende Hold, der hvert arbejdede 
seks Timer om Dagen; det ene Hold fra Klokken 6 Morgen til 
Middag og det andet Hold fra Middag til Klokken 6 Aften. Denne 
Ordning blev truffen af sanitære Hensyn, og der gjordes kun Brud 
paa den, naar Arbejdet hist og her skulde forceres, da Arbejds- 
tiden var ti Timer for alle Mand. Det er en Selvfølge, at Materialet 
bragtes ad den lagte Bane til Arbejdsstedet, og at der stedse blev 
sørget for, at der ikke indtraadte Standsninger af Mangel paa 
Materiale. Gennemsnitlig lagdes daglig omtrent en halv Mil Skinner. 

Arbejdet skred rask og systematisk fremad. Strækningen 
gennem Akal Oasen fra Kisil-Arrat — Askabad, 27 Mil, blev anlagt 
fra 2. Maj til 29. November. Den 15. Februar 1886 blev Banen 
aabnet til Kaschka, der ligger omtrent 16 Mil fra Askabad; denne 
Strækning er ganske vandløs, og Vandtog maatte forsyne Arbejder- 
kolonnen. Den 2. Juli blev Stationen i Merv aabnet. Paa Grund 
af den stærke Hede standsedes Arbejderne fra midt i Juli til midt 
i August, og den 13. December blev Banen aabnet til Amu-Darja 
Flodens Bred, hvortil Anlæget, som tidligere anført, foreløbig var 
paatænkt at gaa. Aabningshøjtideligheden var ret imponerende, 
idet ikke blot mange højt staaende russiske Embedsmænd fra de 
mellemasiatiske Provinser, men ogsaa Notabiliteter fra Bukara 
havde givet Møde. Samme Dag løb to Dampere af Stabelen paa 
Amu-Darja. General Annenkov, der under hele Anlæget havde 
opholdt sig i Asien, enten ved Arbejderkolonnen eller paa Under- 

Tilsltueren. i838. 15 

søgelsesrejser, rejste nu til St. Petersborg for at træffe Forberedelser 
til at føre Arbejdet videre over Amy-Darja til Bukara og Samarkand. 

Banen er enkeltsporet, men Underlaget er bygget til dobbelt 
Spor. Eørselsbastigheden angives gennemsnitlig til fra seks til 
syv Mil i Timen for Persontog; paa en ganske enkelt Strækning 
har man naaet ni Mils Hastighed. Stigningen er næsten overalt 
meget ringe, og man har paa Grund af Terrænforholdene kunnet 
undgaa skarpe Kurver. 

De to Hovedvanskeligheder, man havde at bekæmpe, bestod 
i: Flyvesand og Vandmangel. Flyvesandet blev bl. a. gjort bruge- 
ligt til Underlag ved, som vi have set, at overgyde det med Vand 
efter at have forstærket det med Lerjord. Paa sine Steder har 
man fæstnet Flyvesandet ved en Art Faskiner eller ved Beplant- 
ning med Sandplanter. Vandmanglen kom man over ved at 
destillere Saltvand, ved at anlægge artesiske Brønde, ved Over- 
rislingsarbejder og ved at organisere regelmæssige Vandtog. Til 
Brændsel og Belysning bruges Nafta, der, som bekendt, findes i 
saa overordentlig stor Mængde i det kaspiske Havs Egne, og det 
er ikke for meget at sige, at Baneanlæget kun er blevet muligt 
ved, at der findes rige Petroleumslejer i de paagældende Egne, 
som ere blottede for Skove og Kul, ti Transport af Kul vilde 
have fordyret Driften i næsten uoverkommelig Grad. Under 
Lokomotiverne fyres med Naftaaffald, og det samme Brændsels- 
stof anvendes paa alle Stationerne. 

Paa Grund af Forholdene findes ingen Baneovergange, og 
Banevogtertjænesten er overhovedet organiseret paa en særegen 
Maade. For hver halvanden Mil er der ved Banelinjen opført en 
lille Kaserne, hvori der opholder sig flere Banevogtere og Arbejdere, 
og ved Kasernerne er der bygget Vagt- eller Udsigtstaarne 
efter Skik og Brug i Landet, hvor den almindelige Sikkerhed for 
kort Tid siden var saa overordentlig ringe, at Bonden gik bevæbnet 
bag ved sin primitive Plov. Paa Grund af de flade Egne og 
Luftens overordentlig store Klarhed kan der fra Taarnene holdes 
Udkig med Banestrækningerne. Daglig forlade to Mand ad Gangen 
— for Sikkerheds Skyld — den ene til Hest og den anden til 
Fods, hver Banevogterkaserne for at mødes paa Halvvejen af 
Banelinjen med Folk fra de to nærmest liggende Kaserner. Paa 
Hjemvejen sætter saa den Mand, der paa Udvejen var til Fods, 
sig til Hest. Der gaar ugentlig tre gennemgaaende Tog fra hvert 

af Banens Endepunkter. Banebygningerne ere blottede for al 
Luksus. Afstanden mellem Stationerne er paa to til fire Mil, men 
i Ørkenen, hvor der ikke kan være Tale om at staa af eller paa, 
har man sparet Stationerne. Paa Hovedstationerne findes Repara- 
tionsværksteder, Kraner og Oplag af Reservegods. 

For Øjeblikket bestaar Driftsmateriellet af 84 Lokomotiver 
og omtrent 1400 Vogne af forskellig Art; yderligere skal der an- 
skaffes 118 Cisternevogne til Transport af Vand og Nafta. 

Hvad Bekostningen angaar, da har den engelske General 
Lumsden, der en Tid lang var Chef for den engelske Afdeling af 
den engelsk-russiske Grænsekommission ved den afganske Grænse, 
udtalt, at den transkaspiske Bane er den billigste Jærnbane paa 
denne Jord. Omkostningerne pr. Mil, heri beregnet Arbejdsløn, 
Materiel o. s. v., angives efter russiske Kilder til omtrent 240,000 
Rubler pr. dansk Mil, hvoraf 100,000 Rubler kommer paa Skinner 
og Waggoner, fabrikerede i Regeringsfabrikerne. Den indfødte 
Befolknings Arbejdsløn var yderst ringe, Ekspropriationsomkost- 
ningerne vare omtrent lig: Nul, og paa intet Sted gaar Banen 
gennem Bjærgegne. Derimod er Banen ført over ikke mindre end 
omtrent 3000 Broer. Der er ikke et Nul for meget i dette, ved 
første Øjekast ejendommelig store Tal. Det skyldes det Utal af 
Smaakanaler, der findes i Oaserne. Disse betinges nemlig ude- 
lukkende af Floder og Vandløb, hvis Vand anvendes til omfattende 
Overrislingsarbejder og taber sig i Ørkenen, naar undtages Amu- 
Derjas mægtige Vandmasse, der baner sig Vej til Aral Søen. 
Broerne ere næsten alle rene Miniaturanlæg, som ikke have nød- 
vendiggjort Bekostninger, der ere Omtale værd. Kun over Murgab 
og Amu-Darja har man maattet bygge lange Træbroer, der ad 
Aare ville blive ombyttede med mere holdbare Konstruktioner, 
men Forholdene have ikke været besværlige, og man har undgaaet 
ethvert monumentalt Anlæg. 

Det transkaspiske Baneanlæg, som man venter vil blive 
aabnet til Samarkand endnu i indeværende Aar 1 ), vil muligen 



') „Times'* af l3 /i 88 meddeler efter det officielle Organ „Turkestan Gazette", 
at den transkaspiske Bane til Samarkand vil være fuldført d. 27de Maj 
(Russernes 15de Maj.) Jordarbejderne ere næsten fuldførte. Det er særlig 
lo Broanlæg, der ventes paa, og disse ville blive færdige om et Par 
Maaneder. Et Telegram af fra St. Petersborg til , Times" meddeler 
yderligere, at General Annenkow samme Dag aabnede Jærnbanekørslen 
over den lange Bro over Amu-Darja. 

blive ført videre til Tashkend, som ligger omtrent 40 Mil i nord- 
østlig Retning fra Samarkand. 



Den transkaspiske Bane har selvfølgelig givet Anledning til 
mange forskellige Udtalelser i den udenlandske Presse, og det 
vilde være en let Sag at anføre et og andet i den Retning. Naar 
vi imidlertid med Hensyn til Banens Betydning væsentlig have 
henholdt os til General Annenkovs Anskuelser, da er det, fordi 
ingen kan tale med større Vægt om Sagen end han, og fordi 
det er hans Planer, der ere blevne gennemførte, trods alvorlig 
Modstand. 

Vi skulle dog ikke slutte uden at gøre Læseren bekendt 
med Udtalelser af en anden — denne Gang en engelsk — Autoritet, 
nemlig Oberst Stewart, en højt anset Mand, der af lang Erfaring 
er nøje bekendt med de asiatiske Forhold og har rejst meget i 
de paagældende Egne. I et Foredrag, som han i 1886 holdt i det 
geografiske Selskab i London, kom han til at berøre den trans- 
kaspiske Bane. 

Som man vil erindre, er Stationen Duschak den transkaspiske 
Banes sydligste Punkt, og herfra er der over Saraks over Tedjend 
(Heri-Rud) Dalen godt og vel et halvt Hundrede Mil til Herat, et 
af de Punkter, der almindelig betegnes som »Nøgle« til Indien. 
Oberst Stewart udtalte ved den nævnte Lejlighed: »Efter min An- 
skuelse vilde intet i den Grad bidrage til Ro og Fred i Central- 
asien som en Fortsættelse af vor Ketta (Quetta) Bane til Herat, 
og denne Linje kunde da ved Lejlighed forenes med den russiske 
Bane. Dersom man strækker en Snor over en Globus fra England 
til Indien, saa følger den transkaspiske Bane og en Bane videre 
over Herat til Ketta meget nær Snorens Retning. Vel er det for- 
bundet med Vanskeligheder at anlægge en Bane fra Ketta til 
Herat, men det er ikke fysiske Vanskeligheder, men særlig Eng- 
lændernes og Afganernes Fordomme, som skulle overvindes.« 

De to erfarne Officerer, Russeren og Englænderen, kommer 
hinanden i Møde med Udtalelser, der begge love godt for Freden 
i Centralasien — naar den korteste Vej til Indien er naaet. Kun 
Tiden vil kunne vise Betydningen af den transkaspiske Bane og 
dens mulige Fortsættelse. 



O. Irminger, 

Kaptajn i Flaaden. 

Paris i Februar 1888. 

Hvorfor har vort kgl. Teater dog aldrig spillet Augiers 
Les Effrontés? Alle literære Franskmænd erkender, at det har 
sin faste klassiske Plads i Literaturen, at det træder op mod sin 
Tid med samme bitre, velgørende Satire som Beaumarchais's 
Figaros Bryllup i Slutningen af Firserne i forrige Aarhundrede. 
Der er den samme futtende Fyrværkeriild i Dialogen; der spilles 
Fjerboldt med snærtende Vittigheder. 

Stykket er ægte fransk, men netop fordi det er saa ægte, 
vil det forstaas overalt. 

Det er en vittig Protest i Aandsmagternes, i Digtningens, 
Kunstens, Tænkningens, Pressens Navn mod at blive »taget mede 
af Kapitalen og Industririddervæsenet , mod at man giver Kunst- 
og Tankeværdier en Kurs paa Børsen. Svindleren Vernouillet, 
den snilde Vekselmægler, som, lige paa Grænsen til en vanærende 
Fallit, redder sig ved at spekulere i Pressen og ved en lige saa 
mislig men heldigere Finansmands Hjælp faar grundet Organet 
»Den offentlige Samvittighed c, har til Modstykke en ædeljournalist, 
Sergine, som kun vil lyde sin Overbevisning, og en ung naiv 
Mand, Henri, Søn af den tvivlsomme Bankier, som vil hjælpe 
Sergine til sin Søsters Haand, der attraas af Svindleren Vernouillet, 
og endelig en gammel Adelsmand af gammel Slægt, Marquis'en 
af Auberive. Samme Marquis har ægtet sin fattige Niece for at 
give hende en Stilling, hun har indladt sig i et Kærlighedsforhold 
til Sergine, som er ved at opløses, da Stykket begynder, ti Sergine 
er nu for Alvor, idealt, forelsket i Henris Søster, Bankierens 
Datter. Og denne Datter er den unge Marquises Guddatter og 

fortrolige; hun betror hende, at hun elsker Journalisten; det 
hele ender godt: Vernouillet afslører sin Kollega, Bankierens For- 
tid, som ikke er bedre end hans, Marquis'en tilgiver sin Hustru 
og fjærner sig med hende fra Skandalernes Skueplads, Sergine faar 
sin Clémence, og hendes ædle Broder gaar som Soldat til Algier 
efter at have reddet sin Faders Fortid ved med sin Arv at betale 
de bedragne Aktionærer. 

En tør Indholdsangivelse af et Stykke bliver let lige saa 
parodisk som et Balletprogram. Værdien ligger i Stykkets Figurer, 
i de menneskelige Konflikter. 

Interessant er det, at Augier har ladet Ideens Riddere, de 
romantiske unge Mennesker, Søskendeparret Henri og Clémence, 
og Elskeren, den ædle Journalist, slutte en Slags Forbund med 
Repræsentanten for den gamle Adel, Marquis'en af Auberive. 
Augier begyndte som Antiromantiker, som Forkæmper for, hvad 
man den Gang kaldte »den sunde Fornuft« mod de romantiske 
Digteres Fantasterier og Hallucinationer. Men Forbundet mellem 
de nævnte Repræsentanter er en Romantikens Protest mod det 
rige Borgerskab. Gammel Adel fra Korstogenes Tid, Geniets 
Aladdinsadel, det gode Hjærtes Adel maa ikke bemænge sig med 
kapitalistiske Bladstiftere, spekulerende Bog- og Kunsthandlere, 
maa ikke lade sig købe og sælge, ikke lade sig spekulere i. Augier 
slaar et Slag for det gamle Frankrigs gode Traditioner, for det 
unge Frankrigs idealistiske Aspirationer. Om jeg husker ret, er 
Stykket fra 1860 eller saa. 

Alt hvad der kan siges af ondt, haanende og bittert mod 
Pengemagten, siges dels af den gamle Marquis af Auberive, dels 
af Redaktionssekretæren ved Vernouillets Blad, den udødelige 
Bladzigøjner Giboyer, Stykkets Figaro, tolket med et fuldstændigt 
Mesterskab af Go t, en af de sidste af det franske Nationalteaters 
gamle Garde. Got er nu op imod de Halvfjærds. 

Marquis d'Auberive har i sin Tid holdt denne Søn af sin 
Portner til Bogen og siden glemt ham. Og denne højt begavede 
Portnersøn har vadet gennem al den literære og journalistiske 
Søle, der tænkes kan. Revolutionær af Natur og Fødsel maa han 
snart skrive i reaktionære, snart i liberale Blade, men privat 
hævner han sig ved de mest blodsnærtende Sarkasmer, som siges 
i en rolig dvask eller lun lystig Tone. Got er henrivende. 
Proletarens dukkede Nakke, den underordnede Journalists halvt 
lurvede Dragt, der dog skal ligne en Gentlemans, den opblussende 

Ærgærrighed efter at komme i godt Selskab, Haanen over det, 
da han kommer deri, sin Træpibe fra Studenterknejperne, som 
han slæber med i Lommen paa sin sorte Kjole med det halvlasede 
Silkefoder ... det er et Billede af dyb og gribende Sandhed. Naar 
han siger om samme lille Træpibe: »Det er min Datter, jeg gaar 
aldrig ud uden at tage hende mede, saa véd man ikke, om man 
skal le eller græde. Se det sorte, graasprængte , pjuskede Haar 
og Skæg, som den stakkels Djævel faar kæmmet glat til Finans- 
baronens Bal, se hans Kafémanerer ved Spillebordet, hvor han gør 
Parti med en General og en Baron ... og saa er det samme 
Giboyer, der skriver opsigtsvækkende Artikler om Skandaler og 
Fester i den fornemme Verden, underskrevne: Grevinden af Folie- 
ville. Det er stor, udmærket Komedje. Ligger her ikke en Op- 
gave beredt for Hr. Olaf Poulsen? 

Augier har haft en artig Portion Harme i sig, men han 
har hamret paa den i det gode Humørs Esse. Derfor er hans 
Vaaben blevne saa blanke og saa fine i Eggen; derfor vil Beau- 
marchais, hvis de muligvis mødes i Elysium, række ham Haanden 
som en god Kammerat. 

Hvilken Forskel mellem denne og den følgende Aften paa 
Thédtre f rangais l Det var Marquis'en af Villemer af den gamle, 
elskelige George Sand, som jeg bekender at være forelsket udi, 
uagtet hun er død for mere end en halv Snes Aar siden og var 
et Par Aar ældre end min egen Moder. 

Det er saa længe siden, at jeg læste Romanen Le Marquis 
de Villemer, at jeg intet kritisk Syn har paa den; jeg mindes 
kun, at den greb mig stærkt paa samme Maade, som G. Sands 
Romaner altid har gjort, ved deres svulmende Fylde, naive, 
stort aandende Lyrik, smittende Tro paa Idealets endelige Sejr 
over denne lumpne Verdens Ondskab og Dumhed. Jeg husker fra 
den herlige Korrespondance, som er udkommen efter hendes Død, 
hvor denne Dramatisering af Romanen og dens sceniske Historie 
opfyldte hende med Frygt og Bæven: jeg husker hendes jublende 
Breve til hendes Børn, da Stykket blev en stor Sukces paa 
Théåtre frangais og foreløbig fyldte hendes Pung, som der altid 
var Svindsot i, fordi hun gav bort Masser af Penge til højre 
og venstre. 

Det gør mig ondt at maatte tilstaa: jeg kedede mig ved 
Stykket. Jeg knnde ikke faa andet ud af det, end at det var et 
Tilskærerarbejde. 

Tro nu endelig ikke, at jeg bar mindste Respekt for den 
Doktrin, at der ikke kan blive et godt Stykke ud af en Roman. 
Det er den gammeldags Teori om de faste Grænser mellem Kunst- 
arterne. Vor Herre maa vide, bvem der har sat dem. De teoretisk- 
spekulative Æstetikere? God Morgen, mine Herrer! Jeg tror lige 
saa lidt paa Deres Kategorier som paa de af Zevs og Leda pro- 
ducerede Svaneæg og lignende spekulative Sindrigheder. 

Shakespeare, Oehlenschlåger, Bjørnson, Ibsen har ud af 
italienske Noveller, af østerlandske Æventyr, af oldnordiske Sagaer 
faaet uddestilleret dramatiske Værker, som dog ikke er til at kimse 
af. Den spekulative Æstetik ønsker jeg hængt i den højeste 
Galge . . . eller den er maaske allerede hængt. Det, vi ser af den, 
ligner i betænkelig Grad Spøgelser og Gengangere. Det er dumt 
at ødsle Krudt og Kugler paa dem. Det vil sikkert gaa mig, som 
det gik Niels Korporal i Peder Paars, da han 



Det kommer an paa ikke at gøre Dramaet fattigere end 
Romanen. Men Dramaet Marquis de Villemer er »sat nede fra 
ti tir fem Grader. De bevægede, lidt kunstigt, men dog ærligt 
frembragte Sammenstød er blevet til saadan en Slags L'hombre- 
spil, hvor den ædleste durkdrevne vinder. Derfor løses Kon- 
flikterne saa let, og alle Mennesker er saa nederdrægtig ædle paa 
den forfærdelig onde Baronesse nær. I sidste Akt overbyder den 
ene den anden i kildne Æresfornemmelser og Offerberedvillighed 
ud over alle Fornuftens Grænser, saa man bliver inderlig mat over 
al den Ædelhed og siger ved sig selv: Saa, saa, saa! Lad os faa 
Ende paa det, vi véd jo godt, at I alle blive saare lykkelige og 
glade. Lad saa Tæppet gaa ned og lad os faa vort Tøj! 

Apropos om Tøjet! Théåtre f rangais's Garderobe er 
meget værre, end vore københavnske Privatteatres, de fleste 
parisiske Privatteatres vilde vække Indignation hjemme. Tro ikke, 
at »alt er saa stort i Paris«. Selv en »fauteuil d'orchestre« (1ste 
Parkets Lænestol) er ubrugelig for en tyk Person. 

I La Tosca paa Porte Saint -Martinteatret har Sarah 
Bernhardt nu hele Sæsonen igennem haft sin Paraderolle. Er det 
dog ikke kedeligt, at man skal bruge et saadant Ord om en 
Ydelse af et af vor Tids ypperste dramatiske Genier, som Sarah 
Bernhardt er. Hun er nu oppe i Fyrrerne. Men sin Ævne til 
tryllende Illusion har hun bevaret. Endnu lyder den vidunderlige 



„i Fjor paa en Genganger skød, 

men Kuglen kom igen og gav ham sligt et Stød* osv. 

Røst alle Stemningers Kald: Elskovens bævende Hvisken, mens 
den fødes, dens jublende Fugletrille, naar den føler, at den er 
besvaret, dens klynkende bløde Klarinettone i Tvivlens Øjeblikke, 
dens vilde, dyriske Skrig, naar den krænkes. Endnu er hendes 
Legeme saa smidigt som en attenaars Piges; hun kan skride hen 
over en Scene med lydløse Trin, hun kan falde med den dæmpede, 
dumpe Lyd, som naar noget elastisk møder Jorden. 

Hvor gider hun dog spille i saadant noget fordømt Tøjeri 
som denne Tosca, hvor Handling, Situationer, Repliker, Figurer 
er saa bundforlorne? Og hvor gider og kan en talentfuld Mand 
som Sardou lave en saadan tragisk Harlekinade sammen? For 
ham er der intet Forsvar uden det, at det Stykke bringer ham 
en skøn Sum Penge ind, men mange vil vist være enige med mig 
i, at dette Forsvar er værre end intet. Men Sarah Bernhardt kan 
man forstaa, og Forstaaelsen peger hen mod Forklaring og Und- 
skyldning. 

En Kvinde med Sarah Bernhardts Natur, Oprindelse, Op- 
dragelse, Livsførelse hører ikke til samme Lag som de Digtere, 
som er et Udtryk for vor Tid. Netop fordi de er voksede op af 
Tidens højeste Kultur, netop fordi de kender deres Tid og dens 
Sjæleliv kan de ikke skildre Lidenskabens fosseagtige Naturvælde 
som Shakespeare, ej heller give Lidenskaben en — ja, hvad skal 
man kalde det? — spekulativ-uskyldig Almagt, som de klassisk- 
franske Tragikere gav den i Kraft af deres æstetiske System, søm 
var hentet ud fra den græske Tragedie og Aristoteles's Poetik i 
Boileaus Bearbejdelse. Folk nu om Stunder raser ikke som vilde 
Dyr — det skulde da være i meget lave Samfundslag, hvor Liden- 
skaben antager Former som hos Zola i La Terre, men hvem 
tør føre noget saadant frem paa Scenen? Hvorledes vilde et 
saadant Stykke blive modtaget? 

Nu vel. Sarah Bernhardt hører hverken til det fine eller 
til Mellemlaget eller til det grove Lag. Hun er født udenfor dem 
alle. Hun er en uberegnelig, irrationel Zigøjnereksistens. Der er 
i hendes Natur noget, som er uberørt af Civilisationen, mens 
hendes Intelligens er fulgt med til dens højeste Højder. Her i 
Frankrig optages jo i Reglen Skuespillerinder ikke i, hvad man 
kalder det gode Selskab, næppe i borgerlige Familjer, mindst vilde 
vel Sarah Bernhardt have kunnet opnaa noget sligt i sin Ung- 
dom. Nu, da hun er i den ufarlige Alder, lader det jo til, at 
hun glider der op ad. Men hvor megen Foragt maa ikke denne 

geniale, aandelig talt højt opragende Kvinde have samlet over- 
for det selvglade Spidsborgerliv? Og da nu hendes- med- 
fødte Anlæg laa for det fra de rette Linjer vidt udskejende, da 
hendes Livsgang førte hende i Situationer, som civiliserede Nutids- 
mennesker sjælden kender af egen Erfaring, Situationer, hvoraf 
den ubetingede Hengivelse til Lidenskab og Kaprice maatte blive 
Følgen; hvad Under da, om hun gærne vil fremstille sligt, under 
hvilken Form det end bydes hende? Smag plejer jo ikke at være 
de store sceniske Kunstneres stærke Side: Ristori har jo brugt 
Giacomettis Trompetstykker til sine Triumfer; Rossi finder sig jo 
brillant i at spille Kean, hvorfor skulde Sarah Bernhardt ikke 
nøjes med Tosca. 

Den Slags Kunstnere længes tilbage mod noget primitivt- 
stærkt, noget radikalt gennembrydende, en Lidenskab, som ikke 
bryder sig i tusende Reflekser for tilsidst at dø i denne Straale- 
brydning — og det, de vil, kan en Nutidsdigter , naar han er 
ærlig, ikke præstere, fordi han ikke ser den Form for Lidenskaben 
for sine Øjne. Corneille og Racine kendte noget dertil; de 
maatte lære Lidenskaben »Mesuret, men de stod dog Frondetiden 
nær. Men lige fra dem til Schiller og Oehlenschlåger, til Victor 
Hugo og Manzoni har Tragedien været en fortsat kunstnerisk 
Tradition mere end et Livsfrembrud. Heiberg havde i visse Maader 
Ret, da han varslede Tragediens Død; han tog kun fejl i, at be- 
stemme Tiden for dens Afgang; han ønskede den saa inderlig, 
men den overlevede ham dog. Skal Tragedien leve, maa den 
pænt indgaa Forbund med Samtiden, opgive Kappen og Kaarden, 
men saa er den vel ikke Tragedie mere. Nu i det Herrens Aar 
1888 vil næppe en Poet i Frankrig, dette Tragediernes mere end 
tohundredeaarige Hjem, falde paa at skrive en Tragedie i rigtig 
gammel Maner. Sardou kan ikke gjøre det, men Sarah Bernhardt 
vil spille Tragedie, kan hun ikke faa den, saa et Rabalderstykke. 
Hun er, trods sit fraAdelaWe Ristori saa vidt forskellige Naturel, 
fuldt saa vel som hun et Brædernes Barn; hun holder mere af 
Rampens end af Solens Lys , mere af de for Scenen konstruerede 
end af de fra Muld-Jorden fremvoksende Typer. Trods al hendes 
Virtuositet blev Froufrou aldrig ret Kød af hendes Kød, — 
Coquelin den ældre sagde en Gang til mig, at hun gad kun 
spille et Par Scener, hun sagde de øvrige. (Elle se donne la 
peine de jouer deux ou trois scenes, quant au reste, elle le dit 
seulement.) 

Da hun selv slog Døren i for sig til Théåtre fran<jais's Scene 
og dermed til den noble og ærlig følte Tragedie fra gamle Dage, 
maatte hun ty til Rabalderstykkerne. Betynget af denne Bagage 
har hun slæbt sit Geni Verden rundt. Man kunde græde der 
over, hvis man var ung. Nu, da man er gammel, har man Lyst 
til at sige til det store Publikum: Du faar de Stykker, du for- 
tjæner . . Dyr! 

Den aldeles umulige Baron Scarpia, Bargello (o: Politi- 
direktør) i Rom, blev gjort mulig ved Pierre Bertons højst smag- 
fulde og beherskede Spil. Københavnerne vil mindes Berton fra 
Coquelins Besøg. Det var ham, der saa nydelig sagde den unge 
Sømands Vers i den lille Idyl fra Bretagne — ja Titelen har jeg 
glemt. Det var ham, som gav Bernard i Mademoiselle de la 
Seiglih-e (Slottet i Poitou), og hvis kraftige Metalrøst gav enhver 
Dansk, der forstod hans Sprog, en Forestilling om dets Klang og 
Kraft. Han mindes med Glæde vort Teater og Publikum der 
hjemme. Han er en Gudsøn af George Sand og kan fortælle 
morsomme Ting fra sin Barndom, naar han kom til Digterindens 
lille Herregaard Nohant i Berry. 

Vaudevilleteatrets nydelige Sal med de originale Linjer i 
Logernes Brystværn fyldes af L'affaire Clémenceaux^ Dramatisering 
af den yngre Alexander Dumas's adskillige Aar gamle Roman af 
samme Navn. Her er Indsnittet gjort dybere og kraftigere end i 
gamle George Sands Marquis de VUlemer. Dumas har ført sin 
egen Sag; som man véd var han jo en uægte Søn af den gamle 
geniale Romanleverandør, og den uægte Søns Sag har han ført 
i adskillige Stykker. Med Rette eller Urette anser den unge ge- 
niale Billedhugger Clémenceaux sig for udestænget fra det egentlige 
Selskab, og med fin Psykologi lader Forfatteren ham betages af 
de æventyrlige Eksistenser — en forloren polsk Grevinde og hendes 
dejlige Datter Iza, den af Dumas ypperlig skildrede kolde Skøge- 
natur, hun, der betragter sit Legeme som et nevtralt Terræn og 
ikke ejer Sjæl eller Hjærte. 

Billedhuggerens Betagelse af Izas dejlige Former er gjort 
forstaaelig ved den dristige, for et dansk Teater umulige Idé, at 
lade hende ligge næsten nøgen som Model for ham — naturligvis 
paa Scenen er kjødfarvet Trikot det yderste Epiderma. Men selv 
Trikoten gengiver alle »Fodfingrenec. Man forstaar Clémenceaux's 
Beruselse, man forstaar hans Had, da han opdager, at hun ikke 
er andet end en Skøge — naa, den tragiske Dolk, som altid paa 

en mærkværdig Maade er ved Haanden, naar der skal sluttes* af, 
den maa jo til. Lad gaa! Enhver Historie skal jo have en Ende . . . 

De spiller godt Komedje her i Frankrig, det kan ikke 
nægtes. Aldrig en Fejl i Opfattelsen, aldrig en Usikkerhed i Me- 
moreringen, aldrig leveres der halv færdigt Arbejde. Jeg har siddet 
paa første Række lige ved Scenen baade i Fran^ais og Vaudeville 
og har ikke mærket Soufflørens Tilværelse. 

Store Genier kan man ikke stampe op af Jorden, men man 
kan give Talenter og Brugbarheder en god Skole. Det er det, 
man gør her. Naar jeg undtager Got og Sarah Bernhardt, har 
jeg ikke set noget imponerende genialt paa Scenen, men meget 
Talent, megen Dygtighed, overordentlig Flid, stor kunstnerisk 
Disciplin. 

Dog jo — nær havde jeg glemt Madame Tessandier paa 
Vaudeville-Teatret. Hun spillede den forlorne, forløbne, lurvede 
polske Grevinde Dabronowska , Moderen til Stykkets Heltinde og 
Ulykkesfugl. Om polsk Akcent giver sig saaledes til Kende 
igennem Fransk, som hun talte Sproget, véd jeg ikke, men hendes 
Snurren paa r'erne, hendes bredbenede Vokaler vare uimodstaaelig 
komiske. Hendes sjuskede Elegance, hendes Don-Ranudoagtige 
Tiggeri, hendes Hævden af sit vældige Adelsnavn, mens hun ar- 
bejder med et Par Øjenbryn saa store som en Lieutenants Over- 
skæg , hendes arrige Spark mod de stivede Skørter, naar de 
generede hendes sande eller tillavede Følelsesudbrud samlede sig 
til den mest troværdige Figur af en adelig Æventyrerske, som 
man har set Modellen til i Baden-Baden, i Monaco og lignende 
Steder. Madame Tessandier ejede aabenbart Salen; ingen fik saa 
megen Hyldest som hun. 

Den Strid, der føres om Tolsto'is La puissance des ténébres, 
som spilles paa Théåtre libre — et rent literært Teater, hvor 
ingen maa betale sin Billet direkte — kan jeg ikke give mit Besyv 
med i, før mit Haab om at faa Adgang til dette Teaters Fore- 
stillinger bliver opfyldt. Man har givet mig det Haab, men har 
ladet mig forstaa, at det var en stor Begunstigelse. Naa — qta 
vivra verra! 



S. SCHANDORPH. 

\ ort Forsvar maa endelig ikke forvekles med Vort Forsvar. 

Dette Blad, der ellers med største Omhu gengiver alt, hvad 
der fremkommer om Forsvarsvæsenet, endog i den mindste Pro- 
vinsavis, har ladet uvidende om en i Tidsskrift for Søvæsen be- 
gyndt, men atter afbrudt 1 ) Forhandling, der, under Titlen En 
dansk-svensk Forsvarssag, i Efteraaret 1887 førtes om, hvor 
vidt Københavns Søbefæstning bør nedlægges eller ej, 
og hvad deraf maatte følge i det ene eller i det andet af de to 
Tilfælde. 

Vort Forsvar har i øvrigt i den Henseende kun vist Sø- 
officererne den sædvanlige Opmærksomhed. 

At den omtalte Forhandling indlededes med en Afhandling 
af mig t kan ikke være en Undskyldning for Vort Forsvar til at 
lade den uænset. At den blev optagen i Søofficerernes Organ, 
og dér blev saglig behandlet under Mærket A + B, som i meget 
væsentlige Punkter var enig med mig, — det maatte være til- 
strækkeligt til at skænke den i det mindste samme Opmærksomhed 
som den mindste Indsigelse i en Provinsavis imod det Forsvars- 
system, som for Vort Forsvar er det »ene saliggørende«: 
Københavns Befæstning. 

Men Sagen er uden Tvivl, at Vort Forsvar har stødt paa 
Indvendinger, som falder det vanskeligere at gendrive end de 
sædvanlige, det plejer at møde. 

Københavns Søbefæstning har hidtil været dets faste Ud- 
gangspunkt, dets »Operationsbasis«, i Kampen for den hele køben- 

') Afbrydelsen er sket af Grunde, som jeg ikke kan røbe uden at vise 
Mangel paa Takt lige overfor Red. af Tidsskrift for Søvæsen. Men vor 
hemmelige, politiske Historie aabenbares vel ogsaa en Gang. 



F. B. 

havnske Befæstning. Denne rokkes derfor i sin Grundvold, naar 
det hidtil saa faste Udgangspunkt løsner sig. 



Her maa forudsendes en kort Redegørelse for Hovedpunkterne 
i den Forhandling, der blev afbrudt i Tidsskrift for Søvcesen, 
da dette Søofficerernes Fagtidsskrift næppe læses af mange uden- 
for disses egen Kreds. 

Min Afhandling om »En dansk-svensk Forsvarssagc be- 
gyndte med nogle Uddrag af den udførlige Betænkning, som blev 
afgiven 1882 af en svensk Regeringskommission om Søforsvarets 
Ordning. I denne siges om Stokholm, som svenske Landofficerer 
vil have befæstet: »Hovedstaden er dog ikke hele Landet«. De 
svenske Søofficerer er ikke blinde for det farlige i at samle For- 
svaret for stærkt omkring Hovedstaden, medens andre saarbare 
Punkter, bl. a. Skaanes Kyst ved Sundet, aldeles blottes. Faar en 
landstegen Fjende fast Fod her, kan han blive meget faretruende 
for Sveriges Selvstændighed. Men ved et fyldestgørende Forsvar 
for Skaanes vigtige Kyststrækning ved Sundet, kommer man ind 
paa dansk Omraade. 

Nu siger den berømte Bluntschli i sin Folkeret: »Naar 
to Stater, som grænser til det fri Hav, er hinanden saa nær, at 
den ene Stats Kystomraade rækker ud over den andens, saa er 
de pligtige gensidig, paa det fælles Omraade, at yde hinanden 
Kystbeskyttelse«. Retslig kan naturligvis hverken Sverig tvinge 
Danmark, eller Danmark tvinge Sverig til at opfylde sine For- 
svarspligter i denne Henseende, da disse kun hviler paa moralsk 
Grundlag. Men i dette Tilfælde stiller det sig saa heldigt for 
Danmark, at dette kan hjælpe sig selv uden Haandsrækning fra 
svensk Side, hvor meget en saadan end kan lette Opgavens Løs- 
ning. Derimod kan Sverig ikke undvære Danmarks Hjælp, naar 
Sundet skal forsvares, fordi Danmark alene besidder Kysterne ved 
Drogden, Farvandet mellem Amager og Saltholm. 

»Saltholmene — skriver A 4 B i sit Gensvar til mig — 
»forekommer os som et af de vigtigste Led i vort Forsvar; det 
maa for enhver Pris undgaas, at en Fjende sætter sig fast paa 
denne 0. I denne Henseende synes os Forfatterens »[min]« Paa- 
visning (S. 127) af, at den sydlige Del af Flinterenden maa kaldes 
for et helt dansk Farvand, meget betydningsfuld«. 

Naar man paa Søkortet betragter og udmaaler Grundene i 
Flinterenden, Farvandet mellem Saltholmen og Skaane, viser det 
sig desuden, at Afstanden mellem de danske og svenske Punkter, 
hvorfra det er muligt at yde fast Forsvar imod Syd — t. Eks. 
Søndre Flint og Lernakken — ikke er større end ved Sundets 
nordlige Indløb mellem Helsingør og Helsingborg. At baade dette 
Indløb og det andet sydlige, Drogden, kan forsvares, paavises tillige. 

Med Paavisningen af, at et saadant Forsvar for Sundets 
Nevtralitet er muligt, ender min Afhandlings første Hovedafsnit. 

Det andet besvarer Spørgsmaalet om, hvor vidt et saadant 
Forsvar er folkeretlig berettiget, og det ubetinget bekræftende. 

Sundtoldtraktaten af 14de Marts 1857 gennemgaas. Baade 
udenlandske Forfattere, som Tyskeren Per el s, og indenlandske, 
sora »vor egen Matzen« (se Tidssk. f. Støt?., S. 141), kaldes frem 
som Vidner. Til Støtte for Rigtigheden af, hvad der fremføres, 
drages en Sammenligning imellem Donaumundingens og Sundets 
folkeretlige Stilling, hvori man finder saa mange Lighedspunkter, 
at Krigsbegivenhederne ved Donau 1877 og de derom vekslede 
Noter mellem Stormagterne bruges til at kaste nyt Lys over dette 
Spørgsmaal l ). Af Udtalelser af Fer d. de Lesseps, Suez-Kanalens 
Anlægger, paavises, at denne Kanals forkeretlige Stilling derimod 
snarere maa lignes med Store Bælts. Dette maa altid staa aabent 
som international Krigsvej, medens Sundet spærres i Krigstid som, 
ogsaa da, international Handelsvej. Paa denne Betragtning hviler 
Danmarks Opgave som Østersøens Portner. Dens Løsning er selve 
Forsvarsspørgsmaalets. 

Løsningen af denne Danmarks »militære Opgavet bliver ved 
den tyske Nord-Østersø-Kanals Anlæg særlig paatrængende. Den 
kræver bl. a. Københavns Forvandling til »aaben By« med Frihavn. 

Men — spørges i min Afhandlings Slutning — hvilket er 
det første Skridt til denne Opgaves Løsning? 

Svaret lyder: 

»Nedlæggelsen af den nuværende københavnske Søbe- 
fæstning«. 



J ) Se Tilskueren 1885, S. 617. hvor jeg nævner det af Søl ieutenan (selskabet 
udgivne Prisskrift, som har vist mig Vejen i denne Henseende. 

Gensvaret af A + B vidner om stor sømilitær Sagkyndighed. 
Des større Vægt maa der lægges paa hans (eller deres) Enighed 
med mig i meget væsentlige Punkter. Des villigere maa jeg ogsaa 
være til at bøje mig i saadanne mindre væsentlige som t. Eks., at 
det flydende Forsvar for Sundet imod Nord ikke kan bestrides af 
»et Part Panserbatterier (som der staar i en Udtalelse af afdøde 
Viceadmiral Steen Bille, jeg havde fremdraget), men at dette 
Udtryk maa rettes til »nogle«. Kun i et eneste væsentligt Punkt 
er A -(- B uenig med mig; men denne Uenighed skriver sig uden 
Tvivl fra en Misforstaaelse af ham. Med god Vilje — Halv- 
vejen til Forstaaelse — vil den derfor nok kunne hæves. 

Min Kritiker i Tidsskrift for Søvæsen, A + B, indrømmer 
lige overfor mig baade Berettigelsen og Muligheden af 
Sundets Afspærring for krigsførende Magters Krigs- 
skibe, medens Handelsfarten vedbliver at gaa saa vidt 
muligt uhindret gennem Sundet i Krigstid, — en Indrømmelse, 
der har stor Betydning for Spørgsmaalet om Københavns paa- 
tænkle Frihavn, dette paa Grund af den tyske Nord-Østersø-Kanals 
Anlæg saa brændende Spørgsmaal. 

Naar da Søforsvaret for København, ja for hele Sundet — 
saa at sige — svinges ud til Sundets smalle Indløb mod Nord og 
Syd, spares Københavns Søbefæstning, og Hovedstaden 
kan gøres til en aldeles »aaben By«. 

At A + B alligevel ikke straks vil opgive den Søbefæstning, 
som vi nu en Gang har, synes til Dels at skrive sig fra, at jeg 
for at tydeliggøre denne »Svingen ud« har lignet den med, hvad 
en Matematiker gør, naar han sætter den for flere Størrelser fælles 
Faktor udenfor en Parentes. I min Iver for at være tydelig er 
jeg muligvis bleven mindre tydelig. 

Min Lignelse med et matematisk Udtryk er i alt Fald 
bleven misforstaaet af A + B. Sundet er Parentesen i det mate- 
matiske Udtryk. Befæstninger til Forsvar for København, Malmø 
og de andre Stæder indenfor Sundets Indløb er »den for flere 
Størrelser fælles Faktor«, som efter mit Forslag skal sættes uden- 
for Parentesen. Det er altsaa en Misforstaaelse, at jeg derved 
»forkorter Udtrykket saa meget, at Størrelsen indenfor Parentesen 
bliver Nul«. Størrelsen bliver nemlig — i Stedet for de befæstede 
Stæder København, Malmø o. s. v. — de ubefæstede Stæder 
København, Malmø o. s. v., altsaa ingenlunde »lig Nul«. Med 
andre Ord: Forsvaret i 1ste Linje — ved Sundets Indsejlinger 




Københavns Søbefæstning og vort Forsvar. 



229 



nord fra og syd fra — gøres saa tilstrækkeligt, at Forsvar i 2den 
Linje spares, d. v. s. : København, Malmø o. s. v. bliver fuldstændig 
»aabne Byer«. 

Vil man ikke stille sig paa dette Udgangspunkt, hvilket 
praktisk betyder: Nedlæggelsen af Københavns Søbefæst- 
ning, — da maa man i alt Fald stille sig klart for Øje, hvad 
deraf følger med en Nødvendighed, der er saa ubønhørlig, at den 
sikkert, allerede af finansielle Grunde, umuliggør den tidssvarende 
Udvikling af Søværnet, der er uadskillelig fra det af mig fore- 
slaaede Forsvarssystem. 

»Søbefæstningen trækker Landbefæstningen med 
5 i g«. Denne utvetydige Udtalelse af Krigsminister Bahnson i 
Landstinget den 8de Februar 1887 (Spalte 980 nederst) falder 
sammen med en tredive Aar tidligere af Tscherning; og lignende 
Ord er i Mellemtiden udtalte af lige saa sagkyndige. 

Men hvad trækker atter hele den store københavnske Be- 
fæstning med sig? Saa uhyre Summer, at man ikke behøver at 
kende meget til Forhold og Stemninger hos dem, uden hvis Sam- 
tykke ingen lovlige Bevillinger kan gives, at man dristig kan for- 
udsige: inden disse uhyre Summer er helt bevilgede, vil der være 
sagt »stopc, — og der bliver intet tilovers til Flaaden, som 
imidlertid beskedent har staaet udenfor og ventet. »Artige 
Børn c, siger man, »beder ikke, men faar tit heller ikkec. Flaaden, 
som danner den naturlige 1ste Linje i vort Forsvar, fordi Dan- 
mark fortrinsvis er en Søstat, har beskedent ladet sig skubbe til 
Side for »Københavns Befæstning«, hvorved Hovedvægten lægges 
paa Landforsvaret, — ja paa vort Forsvar i 2den, 3dje eller aller- 
sidste Linje. Saa bagvendt gaar man til Værks, at man bygger 
først, hvad der skal bruges sidst, — ja hvad der slet ikke bliver 
Brug for, naar kun 1ste Linje gøres tilstrækkelig stærk. Flaaden 
har næppe staaet sig ved at lade sig saaledes skubbe til Side. 
Det er længe siden, at Flaadens Talsmænd gjorde svage Ind- 
vendinger som følgende: at det er »umuligt at opstille nogen 
Eventualitet, under hvilken en Fæstning uden Flaaden kan ud- 
rette andet end i en kort Tid at forsvare sig selv, medens Flaaden 
uden Fæstningen vil kunne udrette særdeles meget til Landets 
Forsvar« (Tidsskrift for Søvæsen 1874, S. 508). 

»Landets Forsvar?« Vil det ikke sige: vort Forsvar? 
Men det af »Forsvarsforeningerne« udgivne Blad Vort Forsvar 
gør det i denne Titel udtrykte Formaal til næsten enstydigt med 

Tilskueren. i838. 16 

»Københavns Befæstning«: . Har dette Forsvarsblad nogen Sø- 
officer i sin Redaktion? Eller anses Befalingsmændene i vort Sø- 
værn maaske for »Mænd uden Mening« , naar det gælder Sag- 
kyndighed om det vigtigste Led i vort Fædrelands Forsvar. 
Undertegnede har paa nogle og tyve offentlige Møder kæmpet 
med Landofficerer af alle Vaaben og næsten alle Grader om For- 
svarssagen, som de vilde gøre næsten til ét med Københavns Be- 
fæstning; men aldrig har jeg dér truffet nogen Søofficer. Gentagne 
Gange har jeg spurgt, om Søofficererne da ikke regnedes til de 
sagkyndige, eller om de maaske ikke yndede Københavns Befæst- 
ning. Men aldrig har jeg faaet noget Svar paa disse Spørgsmaa), 
— i det højeste en almindelig Sætning, Mage til den, der kan 
læses i Vort Forsvar af 30te Oktober 1887 (Nr. 179, Spalte 8): 
»Det andet ligeberettigede Krav: Flaadens tidssvarende Udvikling T 
er der næppe Anledning til at dvæle ved her, eftersom det maa 
opfattes som et selvfølgeligt Vilkaar for ethvert Forlig«. 

Her er nemlig Tale om Muligheden af et Forlig imellem 
Regeringen og Oppositionen med Hensyn til Ordningen af vort 
Forsvar. Og her opstiller da Vort Forsvar som det første Krav, 
hvilket Bladet »nu som før fastholder«: »Københavns Sikring ved 
en permanent Befæstning«. Flaaden sættes ned i anden Klasse, 
men til Gengæld gøres dens Udvikling »selvfølgelig«. Flaaden 
kommer dog sikkert til at skyde en hvid Pind efter Selvfølgelig- 
heden, naar Københavns Befæstning først har slugt de mange 
Millioner, denne Slughals behøver. 

Uforstaaeligt er det, at Red. af Vort Forsvar ikke des 
mindre, senere i samme Artikel, kan tilraade at give efter, naar 
man ser »den forsvarsvenlige Del af Venstre — i Folketinget som 
ude i Landet — enstemmig kræve et nyt Udgangspunkt 
for Aktionen«; ti et virkelig nyt Udgangspunkt synes at maatte 
være et andet end det gamle: Københavns Befæstning. Uforstaae- 
ligheden svinder dog en Del, naar dette straks efter forklares 
nærmere saaledes: »Det kan derfor vise sig klogt at imødekomme 
Venstres Krav om at komme til en Forhandling, ved hvilken der 
kan skabes et nyt Grundlag, et frit Kompromis, et Udgangspunkt, 
der, selv om det i Realiteten maatte komme til at falde nøj- 
agtig sammen med det tidligere af Regeringen og de sagkyndige 

udarbejdede, dog formelt vilde være et væsentlig andet«. 

Kan dette opfattes anderledes end som »Skinforhandling« fra 
Vort Forsvar Side? Man vil det samme under Skin af at ville 

noget andet. Man haaber at kunne narre Oppositionen ved at 
skjule den samme Realitet under en anden Form. 

Nej, skal det være Alvor med Forhandlingen, skal der være 
Haab om at naa virkeligt Forlig — og ikke blot en forligs- 
situation«, som Vort Forsvar selv sætter i Gaaseøjne — , da 
maa Udgangspunktet baade reelt og formelt være et andet end 
Københavns Befæstning. Det maa være det modsatte af »Køben- 
havns Befæstning c, med andre Ord: Nedlæggelsen af Køben- 
havns Søbefæstning, der »trækker Landbefæstningen med sige 
(Bahnson). Ligesom Bændelormen vokser ud igen, naar man 
ikke har faaet ogsaa dens inderste Led bort, vil Københavns Be- 
fæstning atter og atter gaa igen og spøge, saa længe Søbefæst- 
ningen ikke er endelig og afgørende nedlagt. Her er altsaa det 
ny Udgangspunkt og dermed den første Mulighed for et Forlig given. 

Man maa her — som saa ofte — begynde med at rive 
ned, naar man vil bygge noget varigt op. Hvad der skal sættes 
i Stedet for den nedlagte københavnske Befæstning, følger næsten 
afsig selv, og kan vel i største Korthed udtrykkes omtrent saaledes: 

En tidssvarende Udvikling af Søværnet og Anlæget af 
de nødvendigste faste Støttepunkter dels ved Sundets nordlige 
og sydlige Indløb dels maaske andensteds paa Kysterne. 

Formaalet er at løse »Danmarks militære Opgavet i inter- 
national Forstand; ti deri ligger ogsaa Opgavens Løsning i 
dansk Forstand. Denne Opgave bestaar i at være Østersøens 
Portner saaledes, at Porten altid holdes aaben, fordi det er i alle 
Magters Interesse, at ingen enkelt Stormagt kommer i Besiddelse 
af Østersøens Port. Og hvad der er i alle Magters Interesse, er 
ogsaa i hver enkelt Magts Interesse. 

Dette kan nøjagtigere udtrykkes saaledes. »Danmarks 
militære Opgave« er: at hævde Nevtraliteten af 

1) Sundet som international Handelsvej, 

2) Store Bælt som international Militærvej, og af 

3) Jylland i Tilfælde af en Krig, hvori Tyskland deltager 
efter at have anlagt Nord-Østersø-Kanalen. Ved denne Kanals 
Anlæg flyttes nemlig Danmarks strategiske Tyngdepunkt fra Øst 
over imod Vest. Tysklands Fjender vil lettest — ja i de fleste 
Tilfælde udelukkende — kunne angribe Kanalen nord fra, og maa 
følgelig, med det gode eller med det onde, søge at faa Tropper 
landsatte paa Jyllands Kyster. 

I intet af disse Hovedtilfælde vilde den i sidste Linje 
beliggende københavnske Befæstning komme til at spille en Rolle. 
Opgaven maa løses i første Linje. Hovedvægten maa lægges 
paa Søværnet. 

Ved derimod — hvad de fleste landmilitære »sagkyndigec 
endnu vil — at begynde med at bygge de sælandske Land- 
troppers sidste Reduit udsætter man sig for rent at for- 
kvakle Opgavens Løsning, i det man »slaar et større Brød op, 
end man kan baget, — maa stoppe op, længe inden man er halvt 
færdig, — derved har skabt en ny Fare i Stedet for en ny 
Sikkerhed (ligesom ved slette Lynafledere), — og aldeles ikke 
berører Kærnepunktet i Løsningen af Danmarks militære Op- 
gave, hvilket ligger paa Søen og ikke paa Landet. Ti Øster- 
søens Port, som giver Danmark dets strategiske Betydning, er et 
internationalt Farvand. 

Dog — det maa ikke overses — Danmark besidder kun 
den ene Fløj af Østersøens Port, Sverig-Norge den anden. Saa- 
ledes bliver den militære Opgave fra dansk til fælles nordisk 
(om end Danmark — som Enebesidder af Store Bælt — kommer 
til at bære Broderparten af Arbejdet ved Opgavens Løsning). 
Saaledes fremstaar »den dansk-svenske Forsvarssagt : Forsvaret af 
Sundet som nevtral og international Handelsvej. 

Dertil behøves ingenlunde et Forbund med Sverig. Heri 
ligger den sidste Misforstaaelse, som det gælder at hæve for at 
opnaa — hvad jeg haaber — fuld Forstaaelse med Forfatteren 
A + B i Tidsskrift far Søvæsen 1887 (S. 259—258). Jeg ind- 
rømmer ham Rigtigheden af følgende: »At bygge sit Forsvar og 
da navnlig Hævdelsen af Landets Nevtralitet paa den Forudsæt- 
ning, at man kun kan gøre dette ved Alliance med en anden 
Magt, er en meget farlig Sagt. Om det »meget tiltalende i et 
fælles Forsvarsforbund med Sverig, navnlig af Hensyn til en Af- 
spærring af Sundett, er vi fuldt enige; men nødvendigt er det 
ikke. Vi er jo ogsaa enige om, at Danmark alene er baade be- 
rettiget til og i Stand til at spærre Sundet for krigsførende 
Magters Krigsskibe. Endelig er det en Selvfølge, at for denne 
Afspærrings Skyld behøver Københavns Søbefæstning ikke at be- 
vares. I den Henseende er den aldeles unyttig. 

For hvilket enestaaende Tilfældes Skyld skal Københavns 
Søbefæstning da bevares? Ene og alene for det, at Danmark 
kom i Krig med Sverig. Men dette Tilfælde kan — saa vidt sligt 

overhoved er muligt — forebygges ad anden Vej end ved For- 
bund med Sverig. Der gives et meget simpelt Middel, et Middel, 
som kan tilvejebringes meget hurtigere, end man bygger det 
mindste Fort, — ja næsten ved et Pennestrøg: Afslutningen af 
en vedvarende nordisk Voldgiftstraktat (jfr. Tidssk. f. 
Søv., S. 142). Derved udelukkes tillige den Mulighed, at de nordiske 
Stater kan komme til at staa paa forskellige Sider i en Krig 
imellem Magterne inden- og udenfor Østersøens Port. En saadan 
Traktat yder altsaa middelbart en moralsk Støtte for Hævdelsen 
af de nordiske Rigers Nevtralitet og derigennem af deres Selv- 
stændighed. Men ved denne sidste Bemærkning føres vi fra de 
militære Ministeriers Departementer over i Udenrigsministeriets. 
Da en videre Udvikling heraf vilde føre langt udenfor det nærmest 
foreliggende Spørgsmaal, maa jeg indskrænke mig til i en Note 
at henvise til tidligere Afhandlinger eller Udtalelser af mig, hvori 
ogsaa Spørgsmaalets »diplomatiskec Side belyses 1 ). 

Altsaa: de Grunde, som kan fremføres til Gunst for Ved- 
ligeholdelsen af Københavns Søbefæstning, svinder ved en nærmere 
Betragtning ind til noget højst ubetydeligt, medens derimod dennes 
Vedligeholdelse viser sig at rumme de største Farer i sit Skød, 
ej alene for Hovedvaabnet i vort Forsvar, Flaaden, og dennes Ud- 
vikling, men foren formaalstjænlig Ordning af Fædrelandets Forsvar 
i det hele taget. 

Ved en nøjagtig Vejning af for og imod maa det derfor 
fastholdes : 

Nedlæggelsen af den nuværende københavnske 
Søbefæstning er det første Skridt til Ordningen af vort 
Forsvar. 



') Se mine Afhandlinger om „Nevtralisering og Forsvar* (i „Tilskueren* 
1885, S. 617—630), „Hvad Traktaterne er værd* (i Tilskueren* 1886, 
S. 316- 325, jfr. S. 643—644) og „Folketingets Forhandlinger* (Rigsdags- 
tidende) d. 18de Februar 1887, Spalte 1611—1628 og 1630—1632, d. 
Ilte Januar 1888, Spalte 1375—77, d. 12te, Spalte 1452—54 og d. 17de, 
Spalte 1731—34, samt 10-Øre Skriftet „Om Krigs Forebyggelse ved Vold- 
gift* (Studentersamfundets Smaaskrifter Nr. 35, Kbh. 1886) S. 13—14. 

Forfatterinder. 

(Ina Lange. — Anne Charlotte Edgren. — Amalie Skram). 



tru Ina Lange har ladet Daniel Sténs Mummedragt ligge 
foran sin nyeste Bogs Dør. Under det egne Navn vil hun fort- 
sætte Kampen. 

Kampen — ti Ina Langes Forfatterliv har hidtil været en 
Eksistensens Strid. En Skæbne's Fata fortæller noget derom. 
Romanen er af en Forfatterinde, hvis Hjem er Finland, skreven 
paa Svensk. Og uden at have kunnet naa til Lyset paa det ori- 
ginale Sprog er den udgiven hos Hegel oversat til Dansk. 

Der ligger noget som en sørgmodig Historie om underlig 
Hjemløshed i dette. 

Har Forfatterindens ydre Liv været altfor splittet og uro- 
fyldt til, at hun nogensteds har kunnet finde fæstnet Bo? I 
Sverig er hun en fremmed. I Danmark en Gæst. Og hvor hun 
har Hjemmet — i Finland — synes hun for bestandig at have 
mistet Hjemsted. Saaledes er Fru Lange bleven fremmed alle- 
vegne og mest synes mig i selve Finland, hvor hun dog saa uom- 
tvistelig har Rod. 

Alt, hvad hun skriver, fortæller os det. Ina Lange er 
ingen svensk, hun er en finsk Forfatter. Hendes Oprindelse 
som Finne begrunder alle hendes Fortrin, Ejendommeligheder 
og Fejl. 

Se en Gang blot paa noget saa ydre som hendes Bøgers 
Sceneri, deres Skueplads, Omgivelserne for de Menneskeskæbner, 
der optager hende. Det er den finske Bygd, den talløse Adels 
Herresæder, som er Forfatterskabets Hovedskueplads. Men vi 
føres ogsaa videre. Petersborg, den store Newaby, er en Station 

paa disse Skæbners Vej — helt ind i Rusland sér vi, og til selve 
Moskwas hellige Stad kan disse menneskelige Tildragelser for- 
vilde sig. 

Saa langt gaar det mod Øst. Men ogsaa mod Vesten 
trænges vi i disse Bøger. Det gamle Fosterland Sverig afgiver 
sin Del af Skuepladsen. 

Saa splittet, saa uroligt er Sceneriet. Saa splittet just som 
den svenske Finnes Liv. 

Og Personerne da her i den sidste Bog: »En Skæbne". 
Hvilket broget, hvilket forvirrende internationalt Galleri. Der er 
de gamle finske Ætter — den Rehnske — - gjort ligesom kosmo- 
politiske paa deres Vej gennem den høje Statstjæneste i det frem- 
mede Land, Rusland. Der er Afskygninger af russificerede Svensk- 
Finner som denne Greve af Bostorp, der gør sig »en speciel For- 
nøjelse af at efterligne de fransktalende Russeres Maade at ud- 
tale det svensket; der er selve Hr. Rosenhjelm, der er »en Ejen- 
domsbesidder fra Sverig« — i Virkeligheden en af de Æven- 
tyrere, som ofte skylles, op i dette mærkværdige Selskab, der i 
en Krog af Verden rekruteres fra saa mange Lande og beherskes 
af saa mange Indflydelser; finske Landadelsmænd, russiske Offi- 
cerer, unge Fennomaner — hvem nævner dem alle, disse saa rent 
forskellige Skikkelser i saa spraglet en Bog? 

Saa spraglet Bog som finsk Selskab er broget. 

Finlands Samfund er et saadant Mosaik af Nationaliteter, 
Paavirkninger og Strømninger. Fru Ina Lange har set det — og 
hun benytter det brogede til at ... . pynte paa sine Bøger. 

Hun giver dem en egen Livlighed ved at snurre sine Til- 
dragelser rundt i al den Fremmedartethed. Hun skifter behændigt 
Sceneriet, og der er noget af den udmærkede Regissør over 
hende. Hun sætter sine Bøger i Scene med det behændige Blik 
for, hvad der kan fange et Publikum. 

Jeg vilde være den sidste til at bebrejde hende, at hun i 
sit Forfatterskab benytter de Kort, hun gennem Livet fik paa 
Haanden. 

Men — Fru Lange tager saare yderlig paa Tingen. Hun 
smykker, opliver sine Bøger med sit Samfunds Ejendommelig- 
heder, hun skriver ikke om dem. Hun trænger ikke ind i dette 
Samfunds hemmelige Historie, hun udskiller ikke alle disse Paa- 
virkninger, hun belyser ikke Bristene, der opstaar af dem, hun 

har ikke fundet det ene Hjærte, som dog maa findes i dette 
store Legeme, skabt af saa mange Uensartetheder. 

Vi sér de mange Figurer. De finske Ansigter, de svenske, 
de russiske veksler saa rask. Men vi lever ikke de sig slidende 
forskellige Aanders Kamp. Vi ser de forskellige Træk, men vi 
fornemmer ikke Racernes forskellige Blod i Aarerne .... 

Og hvilke Opgaver dog for en stor Undersøger! 

Han vilde paa denne Prik af Jord, som kaldes Hovedstaden 
Helsingfors, finde mer psykologisk Stof, dybere Materiale, mer 
forvirrede Skæbner end nogensteds. Han vilde finde en Luft, 
mættet af Kamp, Mennesker, slidte sønder af stridige Indflyd- 
elser, Aander, depraverede gennem Racens Nederlag, Mænd, 
anspændte gennem Racens Sejr .... 

Han vilde finde en Blanding af Blod og Sæd og Skik som 
ingensteds. Og han vilde under sin Undersøgelses Lup have et 
vidunderligt Samfund: brændende Frihedsmænd, raffinerede og 
kosmopolitiske Zigeunere , nationali te tsbegejst rede , nedslagne. 
Drømmere, blaserede og levelystne .... 

Dette Stof venter i finsk Romandigtning paa en gigantisk 
Haand. 

Fru Ina Lange har set Stoffet — hun har følt Jorden, som 
bar hende. Men hun har ikke mægtet at oppløje den. Hun har 
kun plukket nogle Blomster paa sin Vej til at flette om sin Skild- 
rings Traade .... 

Naar Fru Lange bliver helt sand og virkelig værdifuld, 
maa hun opsøge sig enklere Stof, og hun maa arbejde med 
mindre vid Horisont. 

I alle sine Skildringer fra den lille Bygd, fra det arme Liv r 
har hun vist ægte Talent. Det er utroligt, at disse Fremstillinger 
af Almueliv ikke har behaget stærkere. 

Og dog tror jeg, deres forholdsvise og saa uretfærdige 
Upaaagtethed kan forklares: hun er Finne. 

Derfor er Tonen os for rude. Der er noget som en vis 
vild Oprigtighed i mange af disse Scener. Denne Kunst af en 
Kvinde berører barsk. Læserne har ikke kunnet forsone sig der- 
med, og de har ikke kunnet fuldt forstaa. 

Der er en egen Grusomhed i disse Skæbner , en elendig 
Nøgenhed i dette Liv, en plump Voldsomhed i Følearten, som 
altsammen støder vort Publikum fra sig — som fremmed. 

Men ægte synes det mig at være. Ægte og skrevet som 
det er — fordi Fru Lange er finsk. 

Paa Helsingfors finske Teater saa jeg en original Folke- 
komedie: Arbejderens Hustru eller sligt. Dens Forfatterinde,, 
hvis Navn jeg har glemt, rostes for Ægthed og Kendskab. Og 
paa mig virkede Spillet — energisk og raat som det var — 
som Liv. 

Men disse finske Skuespillere, der saa livfuldt gav hine 
Bønder, just deres Billeder stiger altid frem for mig, naar jeg 
læser Fru Ina Langes bedste Ting. De kunde, ægte som de var, 
fra første Led oprundne af selve det Folk, hvis Liv de spillede, 
— de kunde for mig gaa ind og leve mange af Ina Langes 
Scener. 

Som Almueskildrer synes Fru Lange mig bedst. Og af 
Almueskildring er i En Skæbne rigtignok kun lidet. 

Men paa den anden Side er Bogens Kvindeskæbne sart 
fortalt og tit med egen Ynde. Og over mange af de finske In- 
teriørs hviler den sande Stemnings Hygge. Der bliver os hjemligt 
i Beate Sofis Barndomshus. 

... At læses fortjæner En Skæbne. Som underholdende 
Bog vil den finde mange Venner. Og Værdsætterne af det bedste 
i Fru Ina Langes Produktion vil glædes ved en En Skæbne' s 
lykkelige Enkeltheder og vente med Glæde den Dag, hvor Fru 
Lange vender tilbage til det tarveligere Samfund og skriver en 
hél Bog. 



Kampen får Lyckan — två Paralelldratner. 

Bogen har to Forfattere. To har sammen følt og levet 
disse Dramer. To's Livssyn og mangfoldige Erfaring har mødtes, 
og Scene for Scene har to fulgt Skuespillenes Skikkelser frem 
gennem det næsten matematiske Bevis for Sandheden af deres 
Erfaringers Slutningssum — som disse Paraleldramer skal danne. 

Fordi to levede og skabte det , bærer Kampen for Lyckan 
paa sit andet — saa at sige en Smule intimere — Blad som 

Forfattermærke to Bogstaver »K. L.« , som skjuler Dobbelt- 
personen, der digtede Værket. Men paa Titelbladet selv staar 
Anne Charlotte Edgrens Navn, som skrev. 

Et Forord forklarer dette. Det tilføjer: »At denne Kol- 
lektiv-Personlighed ønsker at være ukendt, beror paa adskillige 
Omstændigheder, som ikke kan nærmere forklares her. Jeg kan 
kun bede om Overbærenhed med den nødtvungne Anonymitet. c 

Sandsynligvis vil de mangfoldige Formodninger forsøge at 
titte denne interessante Hemmelighedsfuldhed under Sløret — om 
et Par Navne har Nysgerrighedens Gætninger allerede samlet sig. 
Men hvem der nu end er den skjulte Medarbejder, er Kampen 
for Lyckan utvivlsomt blevet det betydningsfuldeste Værk i Fru 
Edgrens Produktion. 

Det er en Bog om Kærligheden som Alskæbnen. En Bog 
om, at Forsyndere mod Kærligheden er Livets Majestætsforbrydere, 
hvem der ikke skænkes Naade. Og Tusenderne krænker Maje- 
stæten. 

Troskab mod vor Kærlighed er dog den første Pligt, Alt- 
ofrelsen for den den første Lov. Intet Hensyn tør gælde overfor 
Kærligheden. Kærligheden vil os helt, og vi skal give os helt, 
fordi Kærligheden er den eneste Mulighed for at vi 
kan leve fuldt og helt. 

Denne Kærlighed er for Fru Edgren ikke den »store Liden- 
skab«, men det stærke Samliv. Kun deri kan vi udvikle os fuldt, 
bringende Frugt af hver Ævne, arbejdende hver det yderste i 
To's ustansede Harmoni. Det sande Samliv er det ægte Ar- 
bejdes Moder. Deri spændes Talentet til Geniets Værk, Middel- 
maadige præsterer Dygtighed, Udskudsgods faar værdfuld Vares Pris. 

Det er Kærlighedens Magt og Udbytte — er man den tro 
og ofrer den Livet. 

Men gaar man paa Akkord, tager man andet Hensyn, 
Hensyn til Stilling, til Verden, til Bedrift, Ærgerrighed og Lyst 
til Ry, uvedkommende Ønsker, Kærligheden fremmede Haab — 
da hævner Kærligheden sig og for hver den mindste Forseelse. 

Den udmarver Geniet og gør dets Arbejde goldt, Talentet, 
det bliver uformuende og stumt, de middelgode bliver slette, de 
glade bliver ryggesløse, det flade trædes fadt, Arbejdslyst bliver 
Feber, og det fuldførte Værk bringer Forbandelse. 

Ti kun Kærligheden giver Arbejdet Harmoni og Vel- 
signelse. 

Det er dette, Paraleldramerne prædiker med noget af det 
matematiske Bevis' Ihærdighed. Vi skal nogle Øjeblikke se hvordan. 
Skuespillenes indledes med en Prolog: 

Vi er paa Herrhamra Slot Midsommeraften. Blussene 
tændes rundt over Landet. I Parken danser »Brug'ets« Arbejdere. 
Aldrig var nogen Skærsommernat skønnere, Luften saa mild som 
et Kærtegn, Skumringen halvlys som en Drøm. 

Og mellem Rosers Busketter og Lindes Hang færdes han 
lystigt — Puk. 

Der veksles Ord og Blik og første Kys. Der gives Løfter 
og Tro. Og Stemningen i al den unge Elskov er nordisk, skær 
som Natten selv — - Højsommernatten i Nord, kølig som enVaar- 
kvæld i Syden. 

Der giver Ernst Marta Stensson det første Kys. Hjalmar 
hvisker ømt med Paula under Lindene. Her tales Alice og Karl 
ved i disse — i Begyndelsen lidt sært uvirkelige og abstrakte Ord — : 

Alice: 

Hjalmar er inte som jag. Det år så underligt med mig, 
man sager ju, att jag år så begåfvad, men det kan i alla fall 
aldrig bli något af mig, om jag inte har någon , som delar mina 
intrassen. 

Karl (kysser hendes hånder). 
Det har ni, Alice. 

Alice. 

Ja, inte sant, ni vill bli en riktig van for mig! Ock ni 
ska få se, att jag ska bli en sådan van for er, som ni knappt 
kann tånka er en gång Jag tror inte, att ni alls kann fore- 
stalla er, hur jag kann uppgå i den, jag håller af — hur hela 
min vareise kann samla sig kring detta enda: at lefvå ett vårk- 
Hgt, personligt samlif med en annan månniska. 

Karl. 

Å Alice, når ni taler så — varf6r skall det vara omojligt? 
Alice. 

Omojligt? 

Karl. 

Men det skall bli mdjligt en gång! Haf bara tålamod — 
vånla på mig! Jag skall lyckas. 



Digitized by 



240 



Forfatterinder. 



Alice. 

VarfSr talar ni om detta? Låt oss glådja oss åt vad vi 
har. Vi kan ju tråffas var dag — . 



Å, ni vet inte — ni forstår inte. Det år inte mojligt f5r 
mig att lefva så i er nfirhet — utan att fordra mer — mer for 
varje dag — 

Alice (bojer sig emot honom). 
Ock tror ni inte, att jag också kann ge mer — mer for 
varje dag? 

Men Skærsommernatten bliver en Drøm. Hensynene, alt 
det Kærligheden fremmede og uvedkommende spænder Ben for 
Kærligheden og gør den dertil. 

Ti Alice og Karl »tør« ikke elske hinanden. Hendes Fader, 
Baronen, minder saa hastigt Karl Thoreli derom. 

— Ved De ikke, siger han, at der er en Klausul i Herr- 
hamra Fideikommisbrev, som forbyder Arvingen at gifte sig med 
en ikke adelig! Tænk lidt over, hvad De berøver min Datter, 
hvis De virkelig skulde naa at vinde hendes Kærlighed. 

Jeg har ikke tænkt paa, svarer Karl, at binde Deres Datter, 
før jeg var i Stand til at byde hende en Stilling saa god som 
den, hun forlader Elsker hun mig, vil hun vente . . . 

Baronen vil ikke nægte det. Men Alice hænger meget 
ved Hjemmet paa Herrhamra. — Tro mig, siger han, at 
skilles herfra vilde være et overordentligt Offer for hende — . 

— Hr. Baronen, svarer Karl, kan være vis paa, at jeg 
aldrig skal fordre noget »Offer« af hende 

Og Akten slutter med, at han siger til Alice, han, der ikke 
vil »berøve« hende Rigdora og Rang og Herrhamra og som 
derfor ofrer, hvad ikke tør ofres, sin Kærlighed, han siger: 

— Jeg er kommet til at tænke paa, det varer længe, før 
jeg har Ret til at tale til Dem, som jeg har gjort i Aften . . . 
Og de skilles sørgmodige. 

Hjalmar da? Han og Paula? 

Ham er det jo, som skal ægte Alice. Han, en fornem, 
fattig Musikdilettant, som skal gifte sig med Kusinen og leve af 
hende for Kunsten. 



Karl. 

Baronen minder ham derom, og Hjalmar »holder jo virke- 
lig af Alicec . . . 

Derfor siger han til Paula. 

— Ser De, hvor Blussene slukkes nu, og det er blevet 
graat og koldt blot paa nogle Minutter . . . Saadan gaar det 
altid med Midsommernatsdrømme — de er ikke at lide paa. 

Og Marta og Ernst? de har jo bare »sværmet«. Et Sværm- 
eri, Livet burde lade dem huske — som de, lig de mange, glemmer. 

Saaledes kaster allerede i Forspillet Verden sine Hensyn 
ind — og ... . Drømmen er allerede ved at flygte. 

Alligevel er Kærlighedsspirerne der. I Dramerne ser vi 
nu, hvorledes de skøttes — og burde have været skøttede. 

Det første Skuespil viser, hvorledes Livet skiller de tre 
Par, og dets Virkning beror paa den Finhed, med hvilken denne 
Livets skillende Ævne er skildret. Der er i de to Skuespil intet 
Brud paa Karaktererne. Alt gaar saa »naturligt« til, og gennem 
lutter saa smaa Ting og uvedkommende Hensyn bringes de samme 
Personer, om hvem det andet viser, at de saa let var blevet 
lykkelige, helt i Ulykke. Det er næsten lutter Ofre, der først 
bygger Mure de to af Parrene imellem — falske Ofre: Alice 
ofrer sig for den syge Fader, Karl for Familjen, Paula sin Lykke 
for Alice, der er Hjalmars Hustru. . . . Alle ofrer de til de falske 
Guder og glemmer den ene Gud. 

Og siden, da disse de falske Ofres Mure er rejst og staar, 
da kommer »Livet« til og platter alting ud. Livet, der faar saa 
mange Ønsker, de mangfoldige Maal, de hundrede Drifter den 
Dag, man ikke giver det én Herre — Kærligheden. Langsomt 
bliver det da altsammen graat i graat med de mange pinsomme 
Interesser for et helt Liv, mange smaa Ofre i Stedet for det ene 
Skridt, der ikke toges. 

Saa lægges da alting øde for disse Mennesker. Deres Ta- 
lenter dør, deres Arbejder skrumper sammen, deres Tanker 
snævres. Svamp gror i Ensomheden i deres Sjæle. Og da 
Hjalmar er død for sin egen Haand, Karl lænket til Marta, han 
aldrig elskede, Paula tilintetgjort ved Hjalmars Død, som Alice 
bærer Halvskyld for — da siger Alice: 

Det år rått, att vi alla får lida — att ha kastat bort sitt 
lif, som vi alla gjort, ock så vara belåtna dårtill — det vora 
andå det vårsta. Jag vill lida — jag begår att få lida — 

Karl. 



Men det fins i alla fall en tanke, som år outhårdlig. 
Alice (ser frågande på honom). 



Karl. 



At tånka på, hur det kunde varit. 
Hermed slutter det første Skuespil 

Det andet Drama har saa til Titel: »Hur det kunde 
varit« og de handler om de samme tre Par, der tænkes at have 
faaet det store Mod: at give Kærligheden alt. 

I dette Stykke er Alice Hjalmars Hustru. Hun er bleven 
det for Faderens Skyld. Men en smuk Dag bryder hun ud af 
sit Ægteskab, og hun flygter til den, hun elsker. Hun tager 
Skændsel paa sig, Verdens Snak, den skæve Stillings uudholde- 
lige Lys — det alt for at blive hos ham, som hun elsker. Ogsaa 
de andre naar frem til Troskab mod »det ene eneste«. 

Og Skuespillet bliver en Hymne til Samlivets Fæ 11 es - 
arbejde. 

Den hele Bog munder ud i et Par simple Ord af den unge 
Ernst, der siger til Martas Fader: 

— Jeg har elsket hende hele Tiden, og naar man elsker, 
er man »lifvad«, og er man »lifvad«, arbejder man godt. c 

Alice og Karl udtaler ofte den samme Sætning i deres 
undertiden mærkelig filosofiske Ord. Filosofiske eller bedre »ab- 
strakte«. Ti trods al den Livsiagttagelse, der uimodsigelig rummes 
i disse Skuespil, er de dog besynderligt doktrinære. Som fra en 
Lærestol doceres der gennem disse Skæbner og Repliker, og man 
synes undertiden ligesom at se selve den hellige Algebras Tal 
rykke frem over en Professors bevisende Sorttavle. 

Der er et andet, der støder mig og berøver mig noget af 
Nydelsen af det indholdsrige Værk. 

Man ligesom sér Bærersken af »Reformdragten« mellem 
altfor mange af Sidernes Linjer. Der tales Socialisme og svensk- 
økonomisk Fremtid, som sad man midt i en kvindelig Fremskridts- 
klubs Diskussion. Og de unge Piger — ogsaa Baronesse 
Alice — fejrer Midsommernatten med de friske og velerhvervede 
Studenterhuer over Krøllerne. 

Disse Studenterhuer! 

Som om Fru Edgren ikke var Kunstner og Sjælekender 
nok til at lade sine unge Kvinder være studentermodne af Sjæl r 

Udvikling, Hoved, Ideer og Anskuelser og saa lade dem 

være fri for at have taget Artium og drømme i deres Elskeres 
Arme med hvide Huer over Frisurerne .... 

Slige Enkeltheder skæmmer ubodeligt et Værk. Men man 
tør ikke hænge sin kunstneriske Forargelse paa dem og derover 
glemme Skuespillenes store Helhed. Den giver disse Dramer det 
betydningsfulde Værd, som løfter dem højt over de slagne Vejes 
brede Skriverier. En stor Sandhed har i denne Bog skabt et 
varigt Kunstværk. 

Det er ikke Smaamænds Sag at fatte en Ide, som den, der 
er Paraleldramernes ledende Tanke. Det er ikke Smaakløgt, der 
fører Tanken frem gennem den tunge Udførelse med denne ener- 
giske Konsekvens. 

Og der er i Værket en dyb Overbevisning, som betager, en 
Alvor, som betvinger, en Tro, som overbeviser. 

Kampen om Lykken er et eneste: Kampen for vor Kær- 
lighed Saa lidt nyt det er, saa ganske nyt synes det — her, 

hvor vi ser i to Dramer de samme Mennesker leve og dø saa 
forskelligt, eftersom de sveg hin store Alskæbne eller blev 
den tro. 

Saa faa forblev den tro. Er det mon derfor, Livet er 
saa tungt, saa uvejsomt og saa graat? Én stor Tykning, hvor 
Livets Lastdyr slider frem? — 

Fru Edgren vil lade os tro det. Hun skildrer tre Par, som 
havde det i egen Haand at blive lykkelige. 

Men alle de andre, som altid var skilt fra Lykken — de 
fra Begyndelsen haabløst elskende? 

Ja — dem vil vel Fru Edgren med et Suk sende Lastdyr- 
vejen ud i det dybe graa. 



Ved Siden af Arne Garborg er Fru Amalie Skram af 
alle yngre i Norden det mandligste Talent. Hun er af uforfærdet 
Mod, og hun griber om Stoffet med den stærkeste Haand. Der 

er i bendes siste Bøger et Kraftens Tag om Virkeligheden, der 
fylder med Beundring: To Venner er en Mands Mesterværk og 
«r skrevet af en Kvinde. 

Jeg har ikke nogensinde sét hastigere og mere overvældende 
Gennembrud af Talent end hos Fru Skram. Den længe opsparede 
Kraft i denne oprindelige Begavelse har brudt sig Vej med noget 
af Naturelementets Voldsomhed. Som en stærk Flod slog den 
frem — bringende i Constance Bing Udspringets Sten og Slagger 
og det meget Bundfald med sig, men dog fra den første Stund 
rig, ejendommelig, svulmende af ugæret Ævne, løftet ved den 
største af alle Egenskaber, der kan pryde en Forfatter: ved den 
umiskendeligste og ubestikkeligste Trang til Sandhed. 

Denne Trang til Sandhed adlede den kunstnerisk slet af- 
fattede Bog. Om dette Menneske kunde lære, om denne Sand* 
færdighed kunde naa Kunstens Form — vilde man kunne vente 
sig det overordenlige. 

Og Amalie Skram har lært og dét i en Tid saa kort, som 
næsten kun synes at kunne være Læretid for Geniet. I mindre 
-end tre Aar er hun naaet fra Constance Bing s Kaos til To 
Fenner 1 s Form. 

Knut Tandberg betegnede det kunstneriske Gennembrud. 
Det var Tilskueren, der havde den Ære at offentliggøre denne 
Novelle, saa rig paa Iagttagelse om Kærligheden, hvis Grys Jubel 
stod lysende mod det dystre Tusmørke om den glemte Hustru. 
Der var paa disse snart talte Sider et dybt Kendskab baade til 
Kærlighedens soiskinnende Egoisme og til Forladthedens Græm- 
melse, som de to lykkelige gaar gladeligen forbi. Herpaa beroede 
Novellens mærkelige Virkning, og med fin Kunst var disse to 
Farveeffekter, Elskovens Glans om de to og Glemsels Tusmørket 
om Hustruen malt. 

Man skulde efter denne Fortællings Fremkomst have troet, 
at ogsaa Fru Skram vilde have viet sig til slige fintfølende Frem- 
stillinger af Kærligheden som de, der havde gjort Erik Skrams 
Gertrude Colbjørnsen til et saa centralt Værk i vor Literatur. 
Hos dem begge var der samme Førstehaands Klang i Følelsen, 
hos dem begge samme Vederhæftighed i Redegørelsen. Og i 
Formen fandt man utvetydige Erik Skramske Spor. 

Men Kuut Tandberg blev for Fru Skram kim et Gennem- 
gangsstadium. Det blev dens Betydning i hendes Udvikling, at 

hun følte Kunstens faste Jord under sine Fødder. Men det blev 
andre pludselig vaagnende Indtryk, der skulde bemægtige sig den 
erhvervede Kunst, og som i et mægtigt Tag slyngede Fru Skram 
langt bort fra Middelstandsliv og moderne Kærlighedsdissektioner. 

Bergens Folkeliv greb og tog hende, Havnens, Fiskernes, 
Skippernes — deres, som gaar paa de lange Rejser. 

Med en overvældende Magt maa en hel Række af Indtryk 
og Erindringer have mældt sig — mældt sig for Øre, Syn og hver 
Sans. Amalie Skram har ikke kunnet undslippe dem, de har 
indemuret hende, de har ført hendes Pen, som om de dikterede, 
og de har paatvunget hende alt lige til deres Maal. 
Sjur Gabriel blev til og skrevet paa Strilemaal. 
Hele denne dystre Virkelighed blev Kunst. Og den synes 
at være blevet det uden Anstrængelse — i ét Aandedrag og saa 
godt som uden at Pennen, der skrev, blev lagt bort. En uhyre 
Hallucination har tilbagesat Fru Skram i hine Omgivelser og har 
ladet hende gætte disse Eksistenser — og vi sér dem atter med 
hendes Syns Styrke. 

At en Kvinde har denne Kraft og denne Skildrings Art af 
Følelse, synes mig enestaaende. Tonen er saa mandig som Med- 
følelsen, og Modet saa uforfærdet som dens, der intet andet 
mægter end at lyde Sandheden. 

Her er intet lagt til eller taget fra. Billedet staar, som 
det af Fru Skram er sét, i sin sublime Nøgenhed. Med lige 
Klarhed er gjort Rede for Død — og Liv, og Sjur Gabriel er 
kommen til at indeholde en Fødselsscene, som har vakt alle Pru- 
deriets Skrighalse til Raab. 

For mig er denne Scene Bogens store Prøvesten, fordi den 
viser hele den Ævne, med hvilken Forfatteren har mægtet at leve 
disse fremmedes Liv fra Vugge til Grav. Og desuden synes mig 
Scenen i dybeste Grad sædelig. 

Det er Zola, som etsteds har taget til Orde mod det ube- 
skrivelige Snærperi, som skulde holde Fremstillingen af Fødselsakten 
udenfor Literaturen. Mesteren udtaler sin Indignation og idet han 
kalder Fødslen for den ene af Livets to helligste Undere, siger 
han, at Livsophøret og Livets Begynden, der er lige vidunderlige, 
lige ubegrebne — ogsaa er lige opbyggende. 

Og i eminenteste Grad burde de være Genstand for Digter- 
nes Fremstilling. 

Tilskueren. 1883. 17 

Eller hvad vil vel snarere vække hos Menneskene den 
hellige Andagt for Naturen og dens Maal end mægtig Skildren af 
dette Underværk. Liv fremgaaende af Liv? 

Fødselsscenen i »Sjur Gabriel« er i sin Nøgenhed decent. 
Dette er en fødende Niobe. Og med faa Midler er det Smertens 
hemmelighedsfulde Øjeblik, hvor Liv løsnes fra Liv, malt saa 
mægtigt, at vi som Sjur Gabriel skælver ved at høre hint første 
Barnets Skrig. 

Indvendinger har kaldt Optrinet melodramatisk. Det kan 
synes saa ved første Øjekast. Men i Virkeligheden er det kun 
fremmedartet og virker straks melodramatisk paa os, fordi det 
staar saa grelt mod al vor Erfaring. Har vi først med Magt ar- 
bejdet os ind i hele Skildringens Liv, vil vi finde Fødslen som 
det nødvendige Led af denne Redegørelse — og dét et Led af en 
Energi, der gør os næsten maalløse, en Udtrykkets knappe Kraft, 
der opfylder os med Undren. 



To Venner er Sjur GabrieVs Fortsættelse og skal atter 
følges af to Bind. 

Det hele skal blive en Slægts Historie, der kommer fra 
Landet til Byen og langsomt faar Bys Sæder. Dette med Slægtens 
Historie og Udvikling fra Landboere til Byboere interesserer mig 
mindst og vidunderlig lidet. Det er det pneste Paahæft i Værket. 
Man lugter her lidt Teori midt i denne Luft mættet med 
Virkelighed. 

»Planen« er Efterbyrden efter de levende Indtryk, som har 
skabt Sjur Gabriel og To Venner. Den har villet ordne de 
Rigdomme, Fru Skram pludselig saa' sig at sidde inde med. Den 
har lavet Stamtavle for ligesom at undskylde hele dette Væld af 
Bøger — men Undskyldningen behøvedes ikke: store Værker be- 
høver ingen Undskyldninger for deres Fremkomst. 

Og To Venner er endnu fuldkomnere Bog end sin For- 
gænger. Det store Talent blev genialt, da det kun havde at om- 
spænde denne diminutive Verden, der gaar fra Stavn til Stavn og 
fra Ræling til Ræling. 

Har Fru Skram selv i Aar efter Aar levet i denne Kahyt? 
har hun Tropernes mattende Dag selv siddet udenfor Kahyttens 
Dør, og har hun trægt — som Planterne indsuger Lyset, umærk- 

eligt som hine laveste Dyr, faste til Havets Bund, optager 
Infusorierne — uden at vide det gennem den dovne Iagttagens og 
Ørkesløshedens tusende Porer optaget i sig de énsformige Indtryk 
af dette evige Hav og dette Skibsliv, Dag efter Dag det lang- 
sommeligt samme? 

Kun saaledes kan denne Fortælling være skabt. 

Den er ingen Beretning om Liv om Bord — saadan som 
Hundreder har givet det, Rejsebeskrivelser fra Søen, mer eller 
mindre livfuldt givne af en Passagér. To Venner er Livet 
om Bord. Saaledes som det kun gennem Aar kan ubevidst afsætte 
sig paa den uendelig langsomt modtagende Plade, som Digterens 
Sjæl er. 

Denne Plades Billede har Fru Skram skrevet efter. 
Og med hvilken Klarhed, med hvilken Vederhæftighed, med 
hvilket Mod. 

Hvilken vidunderlig Ramme slaar ikke dette Liv om Drengen 
Sivert, Sivert med sin Søsyges Kvaler, sin Angest og sine Skipper- 
løgne, sin unge Drift og sin Hengivenhed — hele denne Taage- 
verden, som de seksten Aar er og hvoraf en Gang Mennesker skal 
fremgaa gennem Prøvelse. 

Bedre Billede af en Dreng er ikke givet i Literaturen. 
Skikkelsen ejer al den Heftighed — Frugt af Uforstaaelsen over- 
for Livet — al den brændende Trang til at give sig hen, al den 
Lidenskab, der endnu ikke véd, hvorhen den skal vende sig — 
som er de farlige Mærker for de unge Aar, før Drengen bliver 
Mand. Og alt dette er blandet med den drengeagtige Overlegen- 
hed, med den hvalpeagtige Livslyst, med det Mod, der gaar paa, 
alt dette, som fuldstændiggør Skikkelsen og gør den levende og 
hél . . . 

Og om Sivert, soin sagt, Skibet med dets Færd. Hvor hver 
taler sit Maal med sin egen Røst, og hver af disse Folk paa 
Havet sés paa Baggrund af sin Historie inde paa Landet. Hvor 
kender vi dem ikke — Kok og Sejlmager og Kaptejn, kender dem, 
saa vi véd med det samme Besked om Konen, om Kæresten og 
Moderen, kender dem saaledes som den mægter at give Mennesker 
i ét Træk, i to Ord — den gode Kunst. 

Saa disse Optrin da. Det er ikke en Storm paa Havet, vi 
ser glimrende malt — det er et Uvejr, vi har oplevet. Oplevelsens 
Angest rejser dette Hav i Bølger, Oplevelsens Erindringer mørkner 

denne Ufærds Nat, Oplevelsens Tusendting sammensætter dette 
Levende . . . 

Slagsmaalsscenen, Scenen med Negerpigerne har den samme 
Farve. Dette er Livets Kød og Blod. — Denne Bog har overfor 
alle Indvendinger det ene store Svar: Det er saaledes. Og Bogens 
Ævne er saa fuld, at vi tror paa Svaret. 

Nej — Amalie Skram behøver ikke at hænge sine Bøger 
paa Grenene af et tørt Stamtræ for at undskylde deres rappe 
Rækkefølge ... Vi vilde i Sandhed være begærlige efter at læse 
endnu hurtigere end selv hun kan faa skrevet. 



Herman Bang. 




Lidt Verdensøkonomi. 



Uebersichten der Weltwirthschaft Von F. X. v. Neumann-Spallart. Jahrgang 
1883—84. Stuttgart 1887. 



Neumann-Spallarts Uebersichten har allerede i flere Aar 
nydt et velfortjænt Ry som en fuldt paalidelig og saa godt som 
uundværlig Vejleder paa Verdensøkonomiens Omraade. Bogen 
udkommer regelmæssig med to Aars Mellemrum og stiller sig til 
Opgave ved en Sammenarbejdning af alle vigtigere Landes Pro- 
duktions- og Omsætningsstatistik at frembringe et Billede af den 
nyeste Tids økonomiske Udvikling og ved Sammenstilling med 
Tallene fra tidligere Perioder at vise Bevægelsen gennem større 
Tidsrum. Det er indlysende, at man af disse Oversigter ikke 
maa vente det allernyeste Nyt. Alle statistiske Bureauer arbejde 
ikke lige hurtigt, og skal der naas til en paalidelig Fremstilling 
af Helheden, maa der yentes paa Efternølerne ogsaa. Desuden 
kan Tallene ingenlunde tages som de foreligge i de forskellige 
Tabelværker, men maa dels kontrolleres ved hverandre gensidig 
og ved private Oplysninger af forskellig Art, dels sammenarbejdes 
efter ensartede Synspunkter. Man maa i Virkeligheden være glad, 
naar der, som her er Tilfældet, i 1887 kan foreligge saa godt 
som fuldstændige Oversigter, der mindst gaa til 1 Jan. 1885 og 
paa ikke faa Omraader helt ind i 1886. 

Bogens første Del søger gennem Undersøgelsen af en Række 
forskelligartede Symptomer at naa til Klarhed over Verdensøkono- 
miens Hovedstrømninger i Tidsrummet 1870—84. Hovedresultaterne 
har forlængst været Hvermands Eje, og de fleste Enkeltheder vil 
være kendte i alt Fald af dem, der sysler med økonomisk Lite- 
ratur, men det har ikke des mindre sin store Interesse gennem 
en sammentrængt og ypperlig behersket Fremstilling at se, med 
hvilken uimodstaaelig Styrke den økonomiske Ebbe og Flod gør 

sig gældende over den hele Jordklode og i de mest forskellige 
Forhold, ligesom sikkert mangfoldige af de enkelte Træk i Tids- 
rummets økonomiske Karakteristik vil være nye for de fleste. 

Forfatteren skelner i sin Symptotnatologie mellem primære 
sekundære og reflektoriske Symptomer. Til de første regner han 
Forandringerne i de store Verdensartiklers Produktion og Konsumtion 
samt Svingningerne i Kommunikationsvæsenets og Handelens 
Udvikling. Gennem de Talrækker, der oplyse disse Forhold, føles 
allerede tydeligt nok Bevægelsens Retning og Styrke. I Aarene 
1870 — 73 var Stigningen stærk og almindelig; saa kom fra Midten 
af 1873 Tilbageslaget, og lige indtil 1879 bredte sig paa alle Om- 
raader en Nedgang eller i heldigste Tilfælde en Stagnation, der 
fremkaldte almindelig Modløshed og hos mange en Forestilling 
om, at det nu for bestandig var til Ende med de gode Tider. 
Men med 1878 var Medgangens Yderpunkt naaet og Helbredelses- 
værket i Virkeligheden begyndt. Først i den anden Halvdel af 
1879 bliver dog Bedringen kendelig. Ligesom Tilfældet var med 
Nedgangen kom Impulsen til Stigningen fra Nordamerika og bredte 
sig derefter fra Vest mod Øst, saaledes at Vendingen mærkedes 
baade hurtigere og tydeligere i det vestlige end i det mellemste, 
nordlige og navnlig østlige Europa: et tydeligt Vidnesbyrd — om 
saadant gøres Behov — for at det økonomiske Førerskab er ved at 
gaa over fra Amerika til England. Den gode Tid varede imidlertid 
kun kort; i den anden Halvdel af 1882, 3 Aar efter at Stigningen 
var begyndt, viste sig i Nordamerika de første Tegn til et Omslag, 
og omtrent samtidig mærkedes noget lignende i England. I ad- 
skillige Lande holdt dog de gunstige Konjunkturer sig helt ind i 
1883, men i Slutningen af dette Aar og endnu tydeligere i 1384 
og 85 viser Nedgangen sig over hele Linjen. 

Blandt Produktionsartiklerne er det særlig Kul, Jærn og Bom- 
uld, Forf. benytter som Maalere, og den samme Bevægelse ses gennem 
dem alle, dog tydeligst for Jærnets Vedkommende, mindst tydeligt 
for Kullene. Her træder nemlig det forstyrrende Moment til, at netop 
i Nedgangsaarene i Halvfjærdserne gaar man i det private Forbrug 
almindelig over til Kul som Brændselsmateriale, og Tallene komme 
derfor ikke til at udvise den fulde Nedgang i Kullenes Anvendelse 
til industrielt Brug, som jo er det, det i denne Sammenhæng 
kommer an paa. I øvrigt gælder det saa vel om disse som om 
andre Artikler, at Nedgangen i de frembragte Mængder ikke i sig 
selv er saa betydelig, og selv Afsætningen er langt fra sunken 

saa meget, som man almindelig antager, men det er navnlig de 
lave Priser, der har været Producenternes Ulykke. Paa den anden 
Side har Opgangen i Aarene 1880— 83 været kolossal, og de 
frembragte og omsatte Mængder overstige langt selv hvad Kul- 
minationsaaret 1873 havde at opvise. Saaledes var f. Eks. Produk- 
tionen af Raajærn i 1873 c. 15 Mill. Tons, men i 1883 ikke 
mindre end 2 1 1 /«. 

En lignende Bevægelse viser sig i de Artikler, der er 
bestemte til umiddelbart at gaa over i den personlige Konsum. 
Dette gælder selv om Artikler, i hvis Frembringelse der tidligere 
har raadet en vis Stabilitet, og hvor Svingningerne i det væsentlige 
har været bestemte af Naturforholdene, saaledes som Korn. Ad- 
skillige andre Elementer har her spillet ind med, men det er 
ikke desto mindre i høj Grad karakteriserende for den moderne 
Verdensøkonomis Udvikling, naar Statistiken konstaterer, hvorledes 
de Forenede Staters dyrkede Areal udvidede sig i en hidtil ukendt 
Grad i Aarene 1879 — 82, og at Staternes Kornhøst, trods de 
vigende Priser, steg fra en Værdi af 914 Mill. Dollars i 1878, 
til 1245 i 1879 og derfra videre til c. 1470 i hvert af Aarene 
1881—82* Men selvfølgelig er det dog især de store Masseartikler, 
der ikke kunne siges at være Livsfornødenheder, men hvis Forbrug 
let kan udvides eller indskrænkes efter den økonomiske Ævne, 
der bliver gode Maalere for Bevægelsens Retning og Styrke. Dette 
gælder især om Kaffe, The, Sukker, Tobak og spirituøse Drikke. 
Tallene udtrykke ogsaa nøjagtig de stedfundne Hævninger og 
Sænkninger i det økonomiske Niveau, men vel at mærke ikke 
med fuldstændig Præcision. Der er her øjensynlig en vis Gnidnings- 
modstand at overvinde, inden Tæring sættes efter Næring, og 
man forlader paa den anden Side ikke straks sin mere indskrænkede 
Levevis, fordi Tiderne blive bedre. Det tager jo ogsaa nogen 
Tid, inden de økonomiske Svingninger give sig Udtryk i Nedsættelse 
eller Forhøjelse af Lønninger etc. Saaledes kom Kulminationspunktet 
for Afskibningerne af Kaffe til Europa først i 1875, da de daarlige 
Tider forlængst var indtraadte, og for The begyndte Medgangen 
endog først 1878. Paa den anden Side varede det saa for begge 
Varer indtil 1881, før Stigningen vilde give sig tilkende, og først 
1884 begyndte Forsendelserne igen at aftage. Undersøger man de 
Tal, der angive Forbruget for de enkelte Lande, viser der sig de 
samme Svingninger, men for de fleste Landes Vedkommende 
endnu større Sendrægtighed med at følge de økonomiske Impulser. 

Tobak og navnlig de spirituøse Drikke synes at være lettere i 
Vendingen, især for Amerikas Vedkommende. I øvrigt gælder om 
disse Artikler det samme som om de store Industrivarer, at Ned- 
gangen gennemgaaende ikke har været betydelig, ja at der mange 
Steder egentlig blot har været Tale om en Stagnation, medens 
derimod Opgangen i Aarene 1880—83 var kolossal. Frankrig 
er det af de større Lande, hvor Bevægelsen paa dette som paa 
andre Omraader har været mindst udpræget. 

At man af Verdensomsætningens samlede Størrelse og af 
det Omfang i hvilket Kreditmidlerne benyttes hurtigst og nøjagtigst 
kan erkende de økonomiske Svingninger er indlysende, og Over- 
sigterne bekræfte dette i fuldt Maal. Verdenshandelen kulminerer 
først i 1873, gaar derpaa noget tilbage i Aarene indtil 1875 og- 
stagnerer omtrent i 1876 og 77. Derpaa kommer allerede 1878 
en væsentlig Stigning, der vedvarer i 1879 og i Aarene 1880 og 
1882 bevæger sig fremad i saa kolossale Spring, at man tidligere 
intet har set, der blot tilnærmelsesvis kunde maale sig dermed. 
Medens Tilbagegangen i de vigtigste Handelslandes udenlandske 
Omsætning fra 1873 til 77 kun var i alt 810 Mill. Reichsmark, var 
Fremgangen i 1880 alene 4040 Mill., i 1882 andre 2734 Mill. og 
det trods det samtidig indtraadte betydelige Prisfald! — Ogsaa 
Jærnbanevæsenets og Skibsfartens Udvikling har afspejlet den 
almindelige økonomiske Bevægelse, den første lidt langsommere 
end den sidste. Selv paa Post- og Telegrafvæsenets Omraade gør 
det samme sig gældende, om end langtfra med saa stor Præcision. 
Trykket viser sig her, naar den hele Jordklode tages under et T 
først i Aarene 1877—79, og det raskere Opsving indtræder igen 
først 1882—84. I de højest udviklede Lande kommer Svingningerne 
hurtigst, saaledes i England, hvor der allerede i 1874 viser sig en 
forholdsvis mindre Stigning og i 1880 en stærkere. 

Til de sekundære Symptomer regner Forf. Bevægelserne i 
Priser, Arbejdsløn, Diskontosatser, Emissionen af Obligationer og 
Aktier, Falliter m. m. Overalt gør den samme Bevægelse sig 
gældende som ovenfor paavist. Interessantest er det vel at iagt- 
tage Prissvingningerne. 1870—73 steg Varepriserne betydeligt; 
men begyndte derefter at synke, indtil det laveste Punkt for 
Europas Vedkommende naaedes i 1879. Da stod f. Eks. i London 
Priserne paa 22 af de vigtigste Varekategorier saa lavt som ingen- 
sinde siden Perioden 1845—50. I Aarene 1880—82 er der vel 
en Stigning, men ingenlunde nogen betydelig, og Priserne naa 

ikke engang op i Højde med hvad de var i de første Nedgangsaar 
i Halvfjærdserne, endsige da med Niveauet fra 1871 — 73. Senest 
fra 1883 begynder saa en ny Prisnedgang, der fører ikke lidt ned 
under Standpunktet fra 1879. Tallene er naturligvis forskellige 
i de forskellige Lande og efter de uensartede Beregningsmetoder, 
der anvendes, men Bevægelsen er i alle Europas Hovedlande i 
det væsentlige den samme. Af Varerne er det Raajærn, af Landene 
Nordamerika, der i Reglen gaar i Spidsen med Prissvingningerne. 
Saaledes begyndte Prisopgangen i Amerika allerede 1878. — 
Arbejdslønnen har selvfølgelig været overordentlige Svingninger 
underkastet, men Tallene kan her kun undtagelsesvis fastslaas. 
Bedre lader Diskontobevægelsen sig konstatere. Efter Gennem- 
snitsberegninger fra de europæiske Hovedpladser begyndte den at 
synke fra 1874 og naaede sit Lavmaal, 3,s6°/o, i 1879; den steg 
da i Aarene 1880—82 indtil 4,21, men begyndte derpaa at synke, 
indtil den i 1885 naaede lidt under Lavmaalet fra 1879. Med 
Hensyn til Emissionen af rentebærende Papirer viser der sig et 
ejendommeligt Forhold, idet ganske vist Bevægelsesretningen er den 
sædvanlige, men »Grundungs«-Feberen fra 1871—73 strækker 
øjensynlig sine Eftervirkninger helt ned til Opsvingsperioden, saa- 
ledes at Emissionerne i denne ganske vist stige ikke lidt i Forhold 
til de nærmest foregaaende magre Aar, men dog kun naa lidt 
over Halvdelen af Summen fra Feberaarene. I de »godec Aar er 
det Industri- og Jærnbanepapirerne, i de »daarligec Stats- og 
Kommuneobligationerne, der dominere. 

I Afsnittet om de reflektoriske Symptomer behandles navnlig 
Striker, Ind- og Udvandringer, Ægteskaber og Fødsler, samt 
Selvmord. For Strikernes Vedkommende haves fyldeslgørende 
Bearbejdelser af Materialet kun fra England og Amerika, og her 
viser sig da det samme, som man ved en Betragtning af de fra 
andre Lande foreliggende mere spredte og tilfældige Oplysninger 
kommer til, nemlig at Strikerne ere flest og føres med størst 
Haardnakkethed i de Aar, hvor Retningen i den økonomiske Be- 
vægelse forandres — enten opad eller nedad. Færrest Striker er 
der sædvanlig i de rene Stagnationsaar. En Regel, der kun kender 
til faa Undtagelser, er det, at Strikerne lykkes i de gode, mis- 
lykkes i de slette Aaringer. 

Blandt de øvrige Symptomer under denne Klasse viser især 
'nd- og Udvandringen sig som et overordentlig paalideligt. 
For de oversøiske Lande, hvorhen Strømmen først i senere Aar 

har vendt sig, afspejler naturligvis Indvandringstallet med mindre 
Nøjagtighed den økonomiske Tilstand, men vender man sig til de 
Forenede Stater, der gennem en længere Række af Aar og endnu 
bestandig optager den største Mængde Udvandrere, særlig fra 
Europa, forbavses man ved at se den Sikkerhed og Hurtighed, 
hvormed de økonomiske Bevægelser giver sig Udtryk gennem 
Indvandringens Intensitet. Højdepunktet for Halvfjærdsernes 
Vedkommende naas her med c. 460,000 Udvandrere netop i det 
økonomiske Kulminationsaar 1872—73; derpaa følger en Aftagen 
Aar for Aar, indtil det laveste Punkt naas med 138,000 i 1877—78; 
saa en mindre Stigning i 1878—79 og en meget betydelig i de 
følgende Aar, indtil det andet Kulminationsaar, 1881—82 kan 
opvise ikke mindre end 789,000. Derpaa begynder en Nedgang, 
og Tallet naar i 1885 ned til 332,000. En ganske lignende Be- 
vægelse kan forfølges gennem de enkelte europæiske Landes Ud- 
vandringsstatistik. — 

Ægteskabshyppigheden er ikke slet saa fintmærkende 
et Symptom. Den naar ganske vist gennemgaaende sin Kulmina- 
tion baade absolut og forholdsvis med 1873 og aftager derefter 
ned gennem de ugunstige Aar. Med 1880 eller 81 begynder saa 
ganske vist en mindre Stigning i de vigtigste Lande, men den er 
i Reglen lidet betydelig og gaar snart over i Stagnation eller 
yderligere Nedgang; der indgaas i Forhold til Indbyggerantallet, 
ja flere Steder endog absolut, ikke saa mange Ægteskaber i de 
gode Aar i Firsernes Begyndelse som i de første af Halvfjærdsernes 
Nedgangsaar. Tilbøjeligheden til at indgaa Ægteskab er saaledes 
stærkt aftaget, medens man derimod ved et andet af de reflek- 
toriske Symptomer, Selvmordene, ser den stærkeste Tendens 
til Stigning. Opgangs- og Nedgangstiderne kendes her i Reglen 
kun paa en langsommere eller hurtigere Stigning. 



Den største Del af Bogen er helliget en Række Under- 
søgelser om Produktionen, Forbruget og Omsætningen af de 
vigtigste Verdensartikler. Vi kan her selvfølgelig kun rent 
stykkevis give en Forestilling om den Rigdom af værdifulde Op- 
lysninger, som disse Afsnit yde. Et af dem har dog saa stor 
Interesse for os danske, at vi maa dvæle lidt nærmere derved 
det er Afsnittene om den internationale Korn-ogKvæghandel, 

navnlig for saa vidt de belyse Spørgsmaalet om den oversøiske 
Konkurrence. 

Det var de uhyre Mængder af Korn, som Amerika, særlig 
i Aarene 1879—81, kastede ind paa det europæiske Marked i 
Forbindelse med en stærk Stigning i Importen af oversøisk Kød, 
der gjorde »den amerikanske Konkurrencec til et Skræmsel sbi Ilede 
af rent overnaturlige Dimensioner. Man tilskrev den hele Skylden 
for Prisfaldet i Agerbrugsprodukter, og man saa i Aanden , hvor- 
ledes denne Konkurrence vilde stige Aar efter Aar og tilsidst 
ganske knuse det europæiske Agerbrug. Visselig er Faren ved- 
blivende stor, og for saa vidt som Skrækken for den har bidraget 
til at det europæiske Landbrug hurtigere er slaaet over i den 
intensive Drift, der i Længden ene kan holde det oppe, kan man 
ikke nægte, at ogsaa Overdrivelserne har gjort deres Nytte. Tiden 
turde dog nu være kommen til at se lidt roligere paa den hele 
Sag, og Statistiken tillader os lykkeligvis allerede at naa til en 
begrundet Opfattelse af den oversøiske Konkurrences Vilkaar og 
Rækkevidde. 

Som navnlig Schåffle 1 ) har fastslaaet ved Hjælp af det 
vældige Materiale, den sidste amerikanske Census har tilvejebragt, 
næres der i Europa højst overdrevne Forestillinger om den Mængde 
af »jomfruelige Jord af første Rangs Godhed, der endnu staar til 
Disposition i Amerika for enhver, der blot vil tage den ind til 
Dyrkning. I Virkeligheden ansloges i 1880 den udyrkede Jord, 
hvorover de Forenede Stater disponerer, og som uden kunstig 
Vanding, Skovrydning og andre mere omfattende Arbejder kan 
inddrages under Dyrkning, til kun 25 l /» Mill. Acres, hvilket i 
Forhold til de 223 Mill. Acres, der da var under Dyrkning i 
Unionen, ingenlunde er noget særlig stort Tal. Ganske vist findes 
der endnu store Arealer dyrkeligt, men endnu ikke under Dyrk- 
ning inddraget Land, der tilhører de enkelte Stater, Jernbane- 
selskaberne og andre Korporationer, men ogsaa dette vil kunne 
være absorberet inden faa Aar. 

Ogsaa om Driftens »Extensitet« viser det sig, at man i 
Reglen nærer højst overdrevne Forestillinger. I de Stater, hvis 
Kornproduktion spiller Hovedrollen for Konkurrencen med Europa, 



*) Schaffle: Die „amerikanische Concurrenz" im Lichte d. jungsten 
Census der Vereinigten Staaten. I— III. — Zeitschrift tør die gesammte 
Staatswissenschaft 1885 og 1886. 

nemlig Illinois, Ohio, Indiana, Missouri og Jowa, hvilke fem Stater 
efter Census af 1880 alene frembragte 52°/o af de Forenede 
Staters samlede Kornproduktion og endnu 1885 næsten 46°/o af 
deres samlede Majs- og Hvedeproduktion, var Kvægfedning og 
Mejeridrift selv for flere Aar tilbage som Regel forenet med Korn- 
avlen. Desuden havde Agerjorden i disse Stater allerede 1880 gennem- 
snitlig en Salgsværdi af nogle og fyrre til nogle og tresindstyve 
Dollars pr. Acre. Det maa heller ikke glemmes, at Driftsomkost- 
ningerne er alt andet end ubetydelige. Maskiner af fortrinlig 
Godhed anvendes jo i den størst mulige Udstrækning, og der 
spares i det hele ikke paa Redskaber og Driftsanlæg af forskellig 
Art. Her kommer det da til at spille en stor Rolle, at Rente- 
foden er saa høj, — i de nævnte Stater, der spille Hovedrollen for 
Konkurrencen med Europa, endog næsten 7°/o for offentlige og 
selvfølgelig højere endnu for private Laan. Arbejdslønnen er i 
disse Stater mindst 2 til 3 Gange saa høj som i Europa, og man 
nødes derfor til den stærkest mulige Anvendelse af Maskinkraft. 
Naturligvis spiller i alle disse Forhold det fortvivlede amerikanske 
Toldsystem en stor Rolle. Produktionsomkostningerne vil synke 
betydelig, den Dag man gaar til en alvorlig Nedsættelse af de 
kolossale Beskyttelsessatser og ingensteds vil det øve mere held- 
bringende Virkninger end i Agerbruget. 

Den Neumann-Spallartske Statistik fra Aarene 1883—85 
staar i den bedste Overensstemmelse med de Resultater, Schåfifle 
er naaet til ved Studiet af Census af 1880. Den grafiske Frem- 
stilling af Hvededyrkningen viser, at dennes Tyngdepunkt i 
Aarene 1849—80 har været under næsten stadig Fremrykning 
mod Vest og i disse 31 Aar har flyttet sig fra den 81de til ud 
over den 88de Længdegrad eller c. 411 engelske Mile mod Vest, 
men fra 1880 indtraadte en Stilstand, og i 1885 endog en Til- 
bagerykning østerpaa. Det dyrkede Areal, der baade for Majs og 
Hvede, de to store Eksportartikler, var i saa stærk Tilvækst fra 
1871 — 75 og fra 1875—80, viser for Hvedearealets Vedkommende 
i Aarene 1882—85 nogen Tilbagegang fra 1880 og 1881, medens 
Majsarealet er steget Aar for Aar fra c. 62 Mill. Acres i 1880 til 
c. 73 Mill. i 1885. I Udførselen af amerikanske Kornvarer viser 
Bevægelsen sig endnu tydeligere. Den steg fra c. 39 1 /* Mill. 
Bushels i Aaret 1868—69 til 288 i 1879—80 og holdt sig omtrent 
paa samme Højde i det følgende Aar, men i de fire Aar 1881 — 
85 har den vekslet mellem c. 171 og c. 199 Mill., hvilket altsaa 

er en overordentlig betydelig Nedgang og det trods den stærke 
Udvikling af Kommunikationsmidlerne og af alle Kornhandelens 
tekniske Hjælpemidler, som disse Aar har været Vidne til i 
Nordamerika. 

Ogsaa de Forenede Staters Overlegenhed i Forhold til andre 
kornudførende Lande har i de senere Aar langtfra været saa 
udpræget som tidligere. Dets Hovedkonkurrenter er Rusland, 
Ostindien og Østerrig-Ungarn, og da navnlig det første. Indtil 
1879 havde Rusland, takket været sin »sorte Jordsc overordentlige 
Frugtbarhed, de lave Produktionsomkostninger og de gunstige 
Transportforhold over Sortehavshavnene, Forspringet paa Hvede- 
markedet og var i det hele Verdens største Korncksportør, men 
i Aarene 1880 og 81 skete der et Omslag paa Grund af den 
slette Høst af 1879 og den uhyre Energi, hvormed Amerika, be- 
gunstiget af Opsvinget paa alle det økonomiske Livs Oraraader, 
satte ind paa Verdensmarkedet. Ruslands samlede Kornudførsel 
sank i disse to Aar til under Halvdelen af den samtidige ameri- 
kanske, raen fra 1882 hævede den sig igen meget betydeligt og 
naaede nær op imod de Forenede Staters, idet Gennemsnitsværdien 
i Aarene 1882—84 var for Rusland 666 og for de Forenede 
Stater 742 Mill. Reichsmark. For de to nærmest følgende Lande 
Britisk Ostindien og Østerrig-Ungarn har Gennemsnitsudførselen 
af Kornvarer i de samme tre Aar haft en Værdi af henholdsvis 
308 og 248 Mill. Reichsmark. 

Medens Østerrig- Ungarns Kornudførsel er dalende, viser 
den ostindiske, der deler sig nogenlunde ligelig mellem Ris og 
Hvede, en kendelig Tendens til Stigning. For Risens Vedkom- 
mende har Ostindien længe spillet en betydelig Rolle, men det er 
først i de senere Aar, Landet er naaet op til at blive et hvede- 
udførende Land af Betydning. Den afgørende Stigning her maa 
regnes fra Aaret 1881—82, og den har siden i det hele holdt sig. 
Medens Hvedeudførselen i de fire Aar 1877—81 var gennemsnitlig 
c 4 J /4 Mill. Centner om Aaret, steg den i de følgende fire Aar til 
næsten 17 8 /4 eller ikke langt fra Tredjedelen af den uformalede 
Hvede, som de Forenede Stater i de samme Aar udførte. Det 
indiske Hvedeareal skal let kunne udvides med 10— 20° o, og da 
Arbejdslønnen er meget ringe og Kommunikationerne stadig bliver 
lettere, medens den ostindiske Sølvmøntfod faktisk giver Landets 
Eksportører en Udførselspræmie for de Varer, der gaar til Europa, 
e r der ingen Grund til at betvivle, at den ostindiske Korneksport 

i ethvert Fald vil bevare sin nuværende Betydning og rimeligvis 
endog stige yderligere. 

Mens Bevægelsen i den danske Kornhandel kun er ringe 
i Sammenligning med de fleste andre europæiske Lande og 
Danmark allerede i 1883 ophørte at være et til Stadighed korn- 
udførende Land, stiller det sig helt anderledes i Handelen med 
Kød og andre dyriske Produkter. Det er væsentlig kun 
Omsætningen i levende og slagtede Kreaturer, den Neumann- 
Spallartske Statistik beskæftiger sig med, derimod ikke med 
Mejeriprodukter o. lign. Paa det europæiske Kreaturmarked ind- 
tager Danmark en fremragende Plads. Medens vi jo ellers i 
disse sammenlignende Tabeller er vante til at se vort Land saare 
langt nede i Rækken, finde vi det, hvad Udførselen af Svin og 
Hornkvæg angaar, som henholdsvis det tredje og fjærde af 
Europas Lande. I Svineudførsel veg vi 1884 kun for Tyskland 
og Rusland og i Udførselen af Hornkvæg for Tyskland, Holland 
og Østerrig-Ungarn. Regnes den samlede Værdi af Kreatur- og 
Kødudførselen for Aaret 1884, bliver Danmark — med en samlet 
Udførselsværdi af 68 1 /* Mill. Reichsmark — det andet Land i 
Europa og viger alene for Tyskland. Hertil kommer saa yder- 
ligere vor i den seneste Tid saa meget omtalte Overlegenhed over 
alle, baade europæiske og andre Lande med Hensyn til Smør- 
udførselen. 

Naar det altsaa er givet, at vi i den dyriske Produktion 
har vort økonomiske Tyngdepunkt og vor eneste virkelig betyde- 
lige Eksportforretning, bliver det af særlig stor Interesse for os 
at se, hvor nær de oversøiske Lande rykker os og det øvrige 
Europa paa Livet paa dette Omraade. Atter her møde vi Amerika 
i første Række. De Forenede Stater talte i 1885 næsten lige saa 
mange Svin og næsten halv saa meget Hornkvæg som Europa 
med dets omtrent halvsjette Gange saa store Befolkning. Det er 
da øjensynligt, at der maa blive et meget betydeligt Overskud til 
Udførsel, og Udførselshandelen drives yderligere frem ved de smaa 
Produktionsomkostninger. Saaledes kostede i 1885 en slagtefærdig 
Stud paa Produktionsstedet gennemsnitlig kun c. 78 Kroner og et 
Svin kun 15—16 Kroner, og disse Gennemsnitstal fremkomme 
endda kun, fordi den overvejende største Del af Kreaturerne endnu 
produceres paa regelmæssig drevne farms. Gaa vi til Texas og 
Græsgangene i de vestlige og nordvestlige Stater, bliver Omkost- 
ningerne og Salgsprisen flere Gange mindre. Paa disse uhyre 

Sletter, i Udstrækning større end det halve Europa, drives Kvæg- 
forretningen i den Grad i det store, at enkelte Interessentskaber 
eje Hjorde af Hornkvæg paa indtil to Millioner Stykker! Kvæget 
tillægges og opdrættes her med næsten forsvindende Bekostning; 
efter de paalideligste Beregninger skal hvert Kreaturs Opdræt, 
naar bortses fra Driftskapitalens Forrentning, gennemsnitlig kun 
koste 3 til 4 Kroner om Aaret. Naar der saa, som det i de 
senere Aar har været Tilfældet, bygges Jærnbaner, der naa midt 
ind i de store Kvægdistrikter, er det klart, at disses Produktion 
maa faa en stigende Betydning for Amerikas hele Kødeksport og 
derigennem for Verdensmarkedet. Efter Census af 1880 var det 
kun lidt over Vio af alt amerikansk Hornkvæg, der var opdrættet 
i Frihed paa Steppen og Prærien, men i 1885 anslaas det officielt 
til c. Vs, og man venter, at dette Storopdræt, der betaler sig for- 
trinligt, endnu vil kunne udvikle sig meget. 

Amerikas Kødproduktion forsendes til det europæiske Marked 
dels saltet, røget eller paa anden Maade konserveret, dels som 
fersk Kød, der holdes friskt ved Anvendelse af Is og endelig som 
levende Kreaturer. Den førstnævnte Metode er den tidligst an- 
vendte og den, der endnu giver over Halvdelen af det økonomiske 
Udbytte; de to andre er af senere Dato, men har vistnok fuldt 
saa meget Fremtiden for sig. Af Amerikas samlede Kødudførsel 
indtager Svineprodukterne endnu den første Plads, om end langt 
fra saa udpræget som tidligere. Vistnok især paa Grund af for- 
skellige europæiske Landes Afspærringsforholdsregler er Udførselen 
af Svin, Flæsk, Svinefedt, Skinker etc. gaaet ud fra c. 67 °/o af den 
samlede Kvæg- og Kødudførsel i 1880—81 til c. 56 i 1884—85. 
Derimod er Produkterne af Hornkvæg baade forholdsvis og absolut 
i Stigning. Vel viste der sig i de to Aar 1881—83 en betydelig 
Nedgang i Sammenligning med 1880 — 81, men til Gengæld naaede 
denne Eksport højere end nogensinde i Aaret 1883—84; det 
felgende Aar viser saa paany nogen Nedgang, der dog kun falder 
paa levende Kreaturer. Udførselen af levende Faar og Faarekød 
er forholdsvis ubetydelig og udgør genneragaaende c. 1 °/o af den 
hele Udførselsgruppe. 

De Forenede Staters samlede Kvæg- og Kødudførsel er 
•angt større end noget andet Lands. I 1884 havde den tilsammen 
Værdi af c. 318 Mill. Reichsmark, medens Udførselen fra de 
to Lande, der kom det nærmest, nemlig Tyskland og Danmark, 
k«n beløb sig til henholdsvis c. 147 og 68 Mill. Efter den stærke 

og uafbrudte Stigen Halvfjærdserne igennem, synes der nu fore- 
løbig at være naaet en Stilstand i denne Udførsel taget som 
Helhed. Fiskalaaret 1880—81 betegner Kulminationen baade i 
Vægt og Værdi, og kun 1883—84 naar nogenlunde op derimod. 
Trods den glimrende Udvikling af Kommunikationerne lader det 
heller ikke til, at man formaar at drive den Pris, hvorfor over- 
søisk Kød kan leveres i Europa yderligere ned. De store nye 
Jærnbaneanlæg til Kvægopdrætningsdistrikterne og den yderligere 
Udvikling, som deraf kan ventes, vil derfor rimeligvis kun med- 
føre, at disse fjærne Distrikter komme til at levere en endnu 
større Del af den samlede Udførselsmængde, men næppe et fortsat 
Prisfald paa det europæiske Kødmarked. 

Hvad der er sagt om de Forenede Staters Kødproduktion 
gælder til Dels ogsaa om de andre oversøiske Lande, der optræde 
som dets Konkurrenter, navnlig La Plata Staterne, Australien og 
Kanada. Overalt er Opdrætningsvilkaarene fabelagtig billige og 
Fremgangen i Forsendelsen af levende Kreaturer og fersk Kød ret 
betydelig. La Plata Staterne omsætter det meste af deres 
Kreaturavl til saltet og tørret Kød og Kødekstrakt, medens 
Australien væsentlig har Betydning som Eksportør af frisk 
Faarekød. Denne sidste Udførsel har været i rask og stadig 
Stigen og naaede i 1885 en Værdi af 15 — 16 Mill. Kroner. Disse 
Landes Konkurrense er dog ikke af nogen overvældende stor 
Betydning, hvad der bedst vil ses deraf, at de to af dem, der i 
1884 næst de Forenede Stater udførte mest, nemlig Kanada og 
Australien tilsammen kun naaede en Værdi af næppe 71 Mill. 
Reichsmark eller kun et Par Millioner mere end Danmark. La 
Plata Staterne (Uruguay og Argentinske Republik) udførte til- 
sammen for c. 44 1 /* Mill. Samtlige disse Lande vil sandsynligvis 
lige saa lidt som Amerika kunne naa til at levere deres Kød 
billigere paa det engelske Marked end de allerede gør, og se vi 
længere ud i Fremtiden er det klart, at baade de og Amerika 
med stigende Civilisation og Bebyggelse efterhaanden vil komme 
op paa højere Produktionsomkostninger og derigennem blive 
ugunstigere stillede i Konkurrencen med det europæiske Landbrug. 

Ogsaa for andre Varers Vedkommende bringer de Neumann- 
Spallartske Oversigter Bud om mange dels fuldbyrdede, dels be- 
gyndende Nydannelser paa Verdensmarkedet. Saaledes synes det 
som om Kina er i Færd med at tabe sin absolut dominerende 
Stilling paa Themarkedet til Gunst for Britisk Ostindien. Aar- 

sagen er nærmest den, at Kineserne gennemgaaende behandle 
denne deres vigtigste Eksportvare med mindre Omhu end Konkur- 
renten, der derfor kan levere et mere ensartet og gennemsnitlig 
bedre Produkt. Ostindien har i Åarene fra 1875 til 1885 jævnt 
og stadigt hævet sig fra en Udførsel paa 21 til en paa c. 61 Mill. 
Pund, medens Kinas Udførsel i det samme Tidsrum har været 
stationær, nærmest med Tendens til Tilbagegang. Ostindiens 
Udførsel er dog endnu kun mellem Fjærdedelen og Femtedelen af 
Kinas, men paa det engelske Marked er det i 1885 allerede naaet 
til at levere Halvdelen af den samlede Tilførsel. 

Et andet Omraade af stor Interesse er Vinhandelen. 
Endnu i Halvfjærdserne var Frankrig i det hele dominerende paa 
Vinmarkedet og havde gennemgaaende en betydelig Merudførsel 
at opvise, men Vinlusens Ødelæggelser har i denne Henseende 
frembragt det fuldstændigste Omslag. Endnu er Frankrig det 
Land i Verden, der frembringer den største Mængde Vin, men 
fra 1880 er Frankrig ikke mere noget vinudførende Land, idet 
Indførselen i Aarene 1880 — 85 endog har været mellem tre og 
fire Gange saa stor som Udførselen! Det betyder, at Frankrig 
dels maa forsyne sig udefra for at faa sit eget Forbrug dækket 
og dels i stort Omfang maa tilsætte fremmede Vine ved Be- 
handlingen af sin egen Eksportvin. Det er hovedsagelig Spanien, 
men ogsaa for en ikke ringe Del Italien, der tilfører Frankrig den 
fremmede Vin, det behøver. Spanien er i det hele nu Verdens 
vigtigste vinudførende Land, idet dets aarlige Overskudsudførsel 
1881—85 har været c. 292 Mill. Francs; nærmest efter det følger 
Italien med c. 61 Mill. Frankrig har i samme Tidsrum haft en 
aarlig Merindførsel af c. 107 Mill. Francs, men med Hensyn til 
den absolute Udførselsværdi viger det dog endnu kun for Spanien. 
Et karakteristisk Træk er ogsaa Frankrigs betydelige Produktion 
af »Kunstvin«, lavet især af Rosiner og Korender. Denne Produktion 
er i de sidste 6 Åar efter den officielle Statistik naaet op til at 
være Va af hele Frankrigs Produktion af Naturvin, men selvfølgelig 
unddrager den største Del af denne »Kunstvin« -Trafik sig viselig 
Offentlighedens Lys. 

En af de bedste Egenskaber ved Neumann-Spallarts Over- 
sigter er deres store Nøgternhed. De vove sig gennemgaaende 
ikke udenfor de sikkert konstaterede Kendsgerningers Grund og 
sky Hypoteser og vage Ræsonnementer som Pesten. Ganske kan 
et Værk som dette dog ikke undgaa at stille de kommende Aars 

Tilskueren. 188S. 18 

Horoskop, men det sker rigtignok med den største Forsigtighed 
og kun paa saadanne Omraader, hvor den nærmeste Fortids 
Udvikling med nogenlunde Tydelighed viser Vejen. 

Efter Forf. 's Overbevisning befinde vi os midt i en storartet 
økonomisk Forskydningsproces. Det industrielle og økonomiske 
Tyngdepunkt bevæger sig bort fra England og det paa dobbelt 
Maade. Indenfor Europa flytter det sig kendelig indad mod 
Kontinentet og naar den hele Jordklode tages under et, ses det r 
at Europa stedse maa afgive mere og mere økonomisk Indflydelse 
til de øvrige Verdensdele, navnlig Nordamerika, og Jordens øko- 
nomiske Tyngdepunkt er ved at rykke over mod Amerika. Over- 
sigternes Tal bekræfte paa næsten alle Punkter denne Betragtning. 
Endnu besørger Storbritannien næsten Femtedelen (19°/o) af den 
saralede Verdenshandel, men denne i og for sig kolossale Andel 
var dog for faa Aar tilbage endnu langt større, saaledes i 1876 
ikke mindre end 23°/o. Vi har jo ogsaa allerede set, hvorledes 
det økonomiske Initiativ i de senere Aar mere og mere er gaaet 
over til de Forenede Stater. Forrykningen indenfor selve Europa 
viser sig tydeligst paa de forskellige Storindustriers Omraade. 
Saaledes spiller England i Jærn- og Uld-, ja selv i Bomuldsindustrien 
ikke mere saa dominerende en Rolle som tidligere, og det er 
navnlig Belgien, Frankrig og Tyskland, der rykker det paa Livet. 
Ogsaa Amerika tilvirker nu selv største Delen af de Industriprodukter 
det tidligere hentede fra Europa og da navnlig fra England. 

Forf. befrygter saaledes at »først England og senere det 
hele europæiske Fastland gaar en Ældeises- og Afkølingsproces 
imøde«, og han opkaster det Spørgsmaal, ved hvilke Midler 
Faren muligvis kan afvendes. Han peger da først paa Rentefodens 
Nedsættelse og Nedsættelse af Lønninger og Honorar gennem Afslag 
paa de altfor højt opskruede Fordringer til Livet som væsentlige 
Midler til at producere billigere og derved at vinde bedre Chancer 
i den store Verdenskonkurrence. En anden Udvej vilde det være, 
hvis der i de Forenede Stater opstod større Efterspørgsel efter 
europæiske Frembringelser, men Forf. indrømmer selv, at der ikke 
er megen Udsigt hertil, og at det i alt Fald kun vil finde Sted 
rent forbigaaende og stødvis. Mest Tro har han til den Virkning, 
en stigende Efterspørgsel efter europæiske Produkter i Øst- og 
Sydasien vil kunne udøve, og han gør opmærksom paa de uhyre 
økonomiske Omskiftelser, der vil foregaa, naar en Gang Øst- og 
Sydasiens 7 — 800 Millioner gaa over fra Natural- til Pengeøkonomi 

og træde i direkte Jærnbaneforbindelse med Europa. Forfatteren 
venter sig, selv af en mindre Stigning i disse Folkemassers Begær 
efter moderne Industriartikler o. desl., et uhyre økonomisk Opsving 
for Europa. Helt vil dette vel heller næppe udeblive, men om 
det bliver af større Varighed er et andet Spørgsmaal. Naar de 
Forenede Stater gaa over til et fornuftigt Toldsystem, vil de have 
langt bedre Udsigter end Europa til at blive Leverandører af 
Industrivarer til Østasien, og i hvert Fald vil der ikke hengaa 
lang Tid efter at Kina er bleven aaben Mark for den hvide Races 
Foretagelsesaand, inden fremmed Kapital og teknisk Duelighed vil 
begynde at udbytte de fortrinlige Betingelser, som Landets udstrakte 
Kullejer og eksempelløst billige Arbejdskraft frembyde for en 
Storindustri af hidtil ukendte Dimensioner. Denne vil saa ikke 
blot kunne forsyne Hjemlandet med Industriprodukter, men ogsaa 
i Tidens Løb blive den farligste Konkurrent for de europæiske 
Industrilande. 



N. Neergaard. 

Ry svensk Skønliteratur. 

A. Ch. Edgren-Leffler: „En Sommarsaga". — Ernst Ahlgren: »Fru Marianne*. 



iiaar der tales om vor Literatur og dens nulevende Præst- 
inder, er der især to kvindelige Forfattere, der tildrager sig vor 
Opmærksomhed. 

Det er Fru Edgren og Pseudonymen Ernst Ahlgren. Den 
første har skrevet baade Fortællinger og Skuespil, og hendes 
sidste Arbejde er en omfattende Roman, i hvilken hun har samlet 
alle Frugterne af sit store og rige Talent, for igen at slaa et 
Slag og bringe ny Fart i Debatten. Den anden, Fru Benedictson, 
har kun udgivet tre Bind, Skitsesamlingen Från Skåne, en Novelle 
og en Roman, men Romanen er et Arbejde af saa ubestridelig 
Fortjæneste, at den giver hende en Hædersplads mellem de bedste 
af vore Forfattere*). 



I det første af de Tidsskrifter, G. af Geijerstam redi- 
gerede**), og som var Organ for Realisterne eller de unge, opstiller 
en Kritiker netop Fru Edgren som Mønster. Det er altsaa klart, 
til hvilket Parti hun anses for at høre, og naar man læser de Under- 
søgelser, Hr. C. D. af Wirsén har gjort hende til Genstand for i 
Posttidningen, kan man ikke tage fejl af Synderindens Standpunkt. 
Vakt af de Bevægelser, der tog deres Udspring fra Danmark, og 
som dér og i Broderlandet omskabte Digtekunsten, fandt hun 



*) Siden Artiklen er bleven skreven har Fru Edgren skrevet Kampen 
f5r Lyckan t to Paralleldramer, og Fru Benedictson et Bind For- 
tællinger, Folkélif. 

**) Revy 1885. 

netop i dette ny de Former, der passede for hende, og udrustet 
som hun er med et skarpt Blik for Livets mange Konflikter, 
tørstende efter Natur midt i den raadende Unatur, afslører og 
blotter hun det, hun anser for misvisende. Først og fremmest 
kæmper hun dog for Kvindens Frigørelse. Det, man før kaldte 
og endnu kalder Kvindelighed — Ømheden, Mildheden, Under- 
danigheden, Svagheden, — det, hun har fremstillet som »Rankan c 
i En Sommarsaga, vil hun have ombyttet med mere Kraft og mere 
Personlighed. Kvinden er hos hende næsten stadig i Kamp, snart 
mod det konventionelle, som vil dræbe hendes bedre Jeg, snart 
mod Manden, som er en smaalig Egoist, og derfor behøver hun 
Kraften, hvis hun skal kunne bevare sin Selvstændighed. 

Der er noget djærvt, næsten dristigt hos hendes Kvinder. 
De gaar ikke paa Akkord, naar det gælder, hvad de anser for ret. 
De gør Skridtet helt ud, selv om de vækker Anstød, og man ser, 
at de ikke tilhører den samme Verden som deres Omgivelser. 
Bag ved dem skimter vi Forfatterindens egne Træk, hendes For- 
kærlighed for det stærke, hendes Foragt for Svaghed og Blyhed, 
hendes Lyst til at gøre, hvad der kan faa Spidsborgeren til at 
rødme, en frisk, noget robust, tit drengeagtig Oppositionstrang, 
som opløser sig i en bred Latter, naar >Selskabett rynker paa 
Næsen. 

Klart og skarpt kommer denne Latter frem i En Sommar- 
saga. Første Del af Bogen skildrer Livet ved et lille Badested, 
og Fru Edgren gør Løjer med Badegæsterne, og det ret ubarm- 
hjærtigt. Snart er det »den himmelblaac, en svag og spæd 
kvindelig Student, som sky og med en bange Mine forkynder 
Emancipationsidéerne, yderlig radikal, med Foragt for alle mandlige 
Væsner og vis paa, at Kvinderne er Mændene overlegne. Snart 
er det hendes Modsætning, den store, grove »Rankanc, en Dame, 
som med en dyb Bas holder Taler om sand Kvindelighed, 
og om at Manden er den høje, kraftige Eg, Støtten til hvilken 
Kvinden skal klynge sig som en spæd Plante. Snart er det en 
snærpet Frøken, sædvanlig kaldet »mørtenc, som udøser sin Harme 
over en nøgen Mands Svømmetur. Hun finder det meget upassende 
af Broderdatteren at betragte ham, og hun kan umuligt gaa ind 
paa, at sligt kan forraade Uskyld. »Du demoraliserer hende kun 
ved at vække saadanne Tanker hos hendec, siger Doktoren, men 
»mørtenc synes, at det netop er rigtigt at tænke paa saadan 
noget, og det at man ikke saares deraf vidner kun om Forhærdelse. 

Midt i dette Selskab optræder Frøken Rosenhane. Hun er 
Kunstnerinde, Malerinde, en af Samtidens største, og hun er kommen 
tilbage fra Rom for at besøge nogle Slægtninge. Hun kommer netop 
medens Badegæsterne beundrer den djærve Svømmer, og hun 
spørger, om de tror, det er farligt. De lader, som de ikke hører 
det. »Man kunde jo ikke indlade sig i Samtale med en Dame, 
man ikke var presenteret for«. Ved Middagsbordet bliver hun 
forestillet for den dristige Svømmer. Hans Navn er Rolf Falk, 
og han er Folkehøjskoleforstander. Falk og Ulla bliver Hoved- 
personerne i En Sommarsaga, og bestandig støder de > Selskabet« 
med deres Frihed. Ulla vil lære at svømme, Falk skal være 
hendes Lærer, og han taler om at ville danne en Forening »for 
fælles Svømmeture«. Ulla finder Idéen ypperlig. Men ved Bordet 
bliver der stille, »en bestyrtet, indigneret Tavshed. Naa, det var 
jo i Grunden ikke andet end hvad man maatte vente af hende, 
som malede nøgne Figurer«. 

Her ser vi saaledes en Foragt for al Affektation. Det er i 
det hele en Regel, at hendes Helte er fordomsfri. Falk kan ikke 
udstaa den lille Frase: »det gaar an«, og Ulla »havde aabenbart 
Mod til at være den hun var og brød sig saa lidt om, hvad andre tænkte 
om hende, at det næsten imponerede«. Friskhed og Natur er det 
fremherskende i deres Væsen, og den Frigørelse, som Fru Edgren 
vil indføre, udtrykker Ulla Rosenhane som større personlig Frihed, 
Ret til at være sig selv uden Hensyn til andre, at tale, klæde og 
bevæge sig, som man selv finder for godt, og at nedbryde alle de 
Skranker, som man har sat mellem Kønnene. En mere utvungen 
Omgang mellem dem vilde være ønskelig. Derigennem vilde 
Samlivet blive mere aabent og naturligt. Manden vilde i Kvinden 
se en god Ven og Kammerat, og hun vilde ikke komme til i 
Manden at se en Fjende, som hun skal værge sig imod. 

Hermed er dog ikke Grundelementet hos hendes Menneske 
udtrykt. Dette er dels en Kraft, som ikke skyr at bane sig Vej, 
dels et rigt Dyb af indre personligt Liv. Der er intet, Fru Edgren 
hader som det banale, enten det saa fremtræder i Personlighed 
eller i Klædedragt, og hun har i to af sine Arbejder sagt sin 
Mening derom. Elfvan, Hovedpersonen i et Skuespil af samme 
Navn, siger til den excentriske Grevinde: »Jeg forstaar bedre Dem 
end disse harmoniske Hverdagsmennesker, som altid er glade og 
i godt Humør, som altid ser unge ud, og som kan leve et helt 
Liv uden at faa en eneste Rynke i Panden. Naar jeg ser et 

Ansigt med skarpe Linjer og graat Haar, vækker det altid min 
Sympati. Jeg tænker: der er et Menneske som har prøvet 
noget, som har tænkt og som har lidte Alie i hendes For- 
tælling Kvinlighet och Erotik afskyr alt banalt baade i Følelser, 
Møbler og Klæder. »Hellere uhøflige siger hun, »end banalt 
høflig; hellere haard og frastødende end banalt følelsesfuld; hellere 
klædt i afstikkende Farver og i Stoffer, som aldeles ikke passer 
til Aarstiden, end i en korrekt banal Modedragtc 

Det stilfærdige og beskedne Gennemsnitsmenneske bliver 
ogsaa noget stedmoderlig behandlet af Fru Edgren. En Sommarsaga 
viser os en saadan i Ullas Fætter, den godhjærtede Docent, med sit 
velmente Maadehold. »Den ene Overdrivelse var for hans vel skolede 
Oennemsnitsnatur lige saa modbydelig som den anden. Ethvert 
skarpt Ord berørte hans milde og humane Sind pinligt og fik 
ham til at fare sammen, som havde han faaet en Piskesnært i 
Ansigtett . Bestandig driver Forfatterinden Gæk med hans Korrekthed ; 
hun stiller ham helst i et latterligt Lys, og hans alt udglattende 
Mildhed bliver for hende Mangel paa Personlighed. 

Docenten mangler det, som er Kærnen hos hendes Per- 
soner, den hensynsløse fysiske og moralske Kraft, det Mod, som 
vover alt, uden Hensyn til Følgerne. Ingensteds træder denne 
Kraft saa meget frem som i En Sommersaga. Ulla og Falk har 
den i typisk Form, og man ser, hvor Forfatterinden nyder deres 
Kraftprøver. Falk har en jætteagtig Vikings Skikkelse, bred- 
skuldret, høj, smidig og muskelstærk. Han sejler og svømmer 
helst, naar Elementerne er i Oprør, naar Bølgerne bruser vildt, og 
ban maa kæmpe for at blive den sejrende. Han taler højt og er 
i det hele et Stykke af en Bulderbasse, behøver stor Plads, naar 
han forfægter sine Meninger, og der er en Scene, hvor det for- 
tælles, at ban blev saa ivrig* »at det saa ud, som om han skulde 
vælte alle Møblerne og trampe dem i Stykkerc Ogsaa Ulla er 
en Type paa et friskt og sundt Menneske. Hele hendes Væsen 
bar ligesom Krav paa at være lykkelig; hun véd ikke, hvad det 
er at være syg eller føle Trang, og hun knuser eller undviger alt, 
hvad der kan lægge Baand paa hendes Frihed. 

To saadanne Mennesker maa nødvendigvis drages mod 
hinanden. Ulla er en Beundrer af det rent fysiske Mod, selv om 
det anvendes paa de unyttigste Bedrifter, og Falk vinder for en 
stor Del hendes Kærlighed ved sin Heltedaad. 




268 



Ny svensk Skønliteratur. 



II. 



Efter at vi har lært Forfatterindens Personer at kende, vil 
vi nu se, hvad hendes Fortælling handler om. En Sommarsaga 
er naturligvis en Historie om et Ægteskab. Dette er jo Grund- 
temaet i en stor Del af vor Romandigtning, ja ikke blot i vor, 
men i hele Nordens. Interessen ligger derfor ikke i Æmnet, men 
i Behandlingen, ikke i selve Problemet, men i den Maade hvorpaa 
det behandles. Fru Edgrén gør det nemlig baade sindrigt og 
originalt, og hun staar ganske lidenskabsløst og objektivt til det 

Man har hidtil beskyldt hende for Partiskhed mod Mændene. 
Falk i hendes Sommarsaga er en Protest mod denne Beskyldning, 
ti er der i Bogen nogen, der vækker Læserens Medfølelse, er det 
sikkert Falk. Han har en tragisk Skæbne, han elsker sit Føde- 
land, har ofret sig for en Idé, begravet sig oppe i Fjældbygden 
for at undervise sine Landsmænd, har dér anlagt en Folkehøjskole 
og sat alt ind paa den, til Trods for den Karriere, han kunde 
have ventet at gøre i Kristiania. Falk elsker Sandhed, har den 
stærkeste Retfærdighedsfølelse, fordrer meget af andre, men er 
strængest imod sig selv, bruser let op, men beder om Tilgivelse,, 
naar han har haft Uret, og bøjer sig uden Tøven for de Pligter, 
han har paataget sig. Ulla er en Kunstnernatur, meget urolig, 
meget omskiftelig, vant til at følge sit eget Hoved og til at gøre, 
hvad hun vil; hun er aldeles ude af Stand til at bøje sig under 
Pligten, og i den Grad uskikket til et regelbundet Liv, at hun 
under ingen Omstændigheder vil indordne sig under det Samfund t 
hun tilhører. Dernæst er hun Kosmopolit, elsker ikke noget 
Fædreland, er Egoist til Fingerspidserne og kender ikke Ordet 
Opofrelse. 

Vi har altsaa her at gøre med meget dybtgaaende Mod- 
sætninger, og ingen finder det underligt, at de kæmper imod 
deres Tilbøjelighed, at Ulla betragter Ægteskabet som Fjende for 
sin Frihed. Ti hvad hun end kan være skabt for, for Ægteskabet 
er det ikke og slet ikke for et Liv ved en lille Folkehøjskole i 
Norge. Ja hun siger selv, efter at de har opdaget, at de elsker 
hinanden. »Fra det Øjeblik, jeg vidste De efter Loven var min 
Herre, der havde Ret til at raade over mig som over Deres andre 
lovlige Ejendele, fra det Øjeblik føler jeg, at jeg ikke mere vilde 
elske Dem<. For dem begge gælder det nemlig deres Livsmaal, 
deres Personlighed, og disse er saa modsatte, at de aldrig lader 

sig forene. Ægteskabet bliver dog til Virkelighed efter Sejlturen 
til Norge, og En Sommarsaga forvandler sig til et meget uroligt 
Ægteskabsdrama. 

Forskelligheden i deres Vaner og Anskuelser er saa stor, 
at der ikke gaar en Dag til Ende uden Misfornøjelse og Strid. 
Ulla føler sig omplantet i en ny, fremmed Jord, og det bundne 
Liv og de Pligter, som Skolen paalægger hende, gør hende saa 
ulykkelig, at hun vantrives mer og mer. Ikke engang hendes 
Barn gør nogen Forandring i hendes Tænkemaade; Smerterne ved 
dets Fødsel bliver »et uskønt, pinagtigt Mindet; at opamme det 
er hende til en saadan Plage, at det vækker hendes Gru, og Bryd- 
ningen mellem hendes Pligter og Kunstnerdriften bliver haardere 
og haardere. 

Af dette æstetiske, denne Kunstnerdrift hos hende, søger 
Forfatterinden at udlede alt. Deraf kommer hendes Lunefuldhed, 
deraf hendes Utaalmodighed og meget meget andet, som ellers 
vilde være abnormt Kampen mellem hendes Kald, dels som 
Hustru, dels som Kunstnerinde, bringer hende i en Stemning, som 
forklarer og begrunder det. 

Det er ogsaa et fint Træk af Fru Edgren at vise os, hvor- 
ledes Maleren, Æstetikeren i hende, uafladelig forraader sig, snart 
i den Maade, paa hvilken hendes Kærlighed ytrer sig, snart i hendes 
kunstneriske, rent æstetiske Blik paa Livet, snart i hendes halv 
bevidste Følelsesliv. Kærligheden er for en stor Del en Beundring 
af Falks Ydre, af hans stærke, plastisk-skønne Skikkelse. Naarhun 
ikke holder Foredrag, men i Stedet kører ud, er det Snefaldet, Vinter- 
landskabet, der tiltaler hendes Skønhedssans. »I sin Fantasi havde 
hun udmalet sig et Vinterlandskab i Snevejr som noget saa smukt.« 
Og da Ulla venter sit Barn, antager alle hendes Fantasier — 
Drømme, som pleje at komme under Kvindens lange Svanger- 
skab — Form af et Billede, som hun maler om og om igen. 
Saaledes bliver ogsaa hendes Længsel, hendes Kampe, Mindet om 
Hjemmet og Ægtefællen i Norge ubevidst Motivet til de Arbejder, 
som hun frembringer efter Skilsmissen, og som Produkt af denne 
Sjælekamp, der har kostet hende hele hendes Livsglæde, fremgaar 
saa hendes mest beundrede Kunstværk. 

Det Problem, som her diskuteres, kan udtrykkes saaledes: 
naar to Personer forenes, som hver har sit Livsmaal, et Arbejde, 
som de elsker, et Kald, som de er vokset fast ved — lad os an- 
tage at deres Opgaver slet ikke kan forenes, men tvært imod er 

saa modsatte, at de kræver en helt forskellig Jordbund — , er det 
da nødvendigt, at den ene ofrer sit Kald, eller er i dette Tilfælde 
et Ægteskab overhovedet muligt? 

Fru Edgren søger at belyse det gennem Ullas og Falks 
Ægteskab. Hun viser, hvorledes Ullas Længsel efter sin Kunst 
bliver hende overmægtig; viser hvorledes de to ikke forstaar hin- 
andens Arbejde, hvorledes han ikke kan tænke sig, hvad Maler- 
kunsten er for hende, og hun ikke deltage i det Arbejde, som han 
ofrer sig for. Ja hun lader Falk lidt efter lidt forstaa, hvad 
Kampen betyder. Han giver Afkald paa sin Skole, han flytter til 
Kristiania, han søger som Politiker at skabe sig en ny Virksomhed. 
Men Ullas hele Kunst er uadskillelig knyttet til Syden. Hun maa 
leve i Rom for at kunne male — og hun rejser. Men hendes 
Liv bliver aldrig helt, det fyldes med evig Længsel, i Syden efter 
dem hun elsker, efter Falk og hendes Barn, i Norden efter Kunsten, 
som hun ikke kan opgive. »Jeg ved blot«, skriver hun, »at jeg 
aldrig helt kan rive mig løs fra dig, men heller aldrig helt leve 
med dig.« Falk vil dog lade sig nøje med den Kærlighed, hun 
kan skænke ham. De slutter en Slags Akkord, de skal træffes 
»næste Sommer«, — men hvorledes Livet senere former sig, naar 
de skilles igen og efterhaanden som Aarene gaar, derom er intet 
sagt, man maa selv digte sig til Resten. 

Æmnet er ikke nyt i Forfatterindens Produktion. Elfvan*) 
er en Kunstnernatur, som er lænkebunden i Ægteskabet, men 
som dog tilsidst forsoner sig med Tilværelsen i dets Skød. 
Skuespillerinden**) indser, at en Forening er umulig, og hæver 
sin Forlovelse for kun at dyrke sin Kunst. Nu ser vi Problemet 
i en ny Skikkelse i En Sommarsaga. Muligvis vil man kunne gen- 
finde det i Fru Edgréns eget Liv. 



Naar Fru Edgrén i En Sommarsaga lader Ægteskabet blive 
umuligt, opstiller Ernst Ahlgren sit Problem noget anderledes. 
Romanen Fru Marianne er mindre dybsindig, mere munter. Den 
støtter ikke sin Fortælling paa Konflikter, som ikke er til at løse, 

*) Elfvan, Skuespil i 3 Akter, opfør l paa Dramatiska Teatern i Stockholm 
11 September 1880. 

**) Skådespelerskan, dramatisk Teckning, opfort paa samme Scene 18 Decbr. 

den har ikke et Slags dulgt Emancipationsidé til Basis. Nej den 
er saa simpel, og strømmer saa rolig og jævnt, at man stundum 
kunde ønske nogen Afveksling i dens brede, episke Ro. 

Ogsaa her fremstilles et Ægteskab mellem uensartede Men- 
nesker. Hun er en forkælet Modedukke, han en hæderlig Land- 
mand. Hun er en lille Dame, som læser Romaner, som vil 
elskes, som ikke duer til noget og ikke har Begreb om Landhus- 
holdning. Han er Bondesøn, ligefrem og naturlig, Landmand med 
Liv og Sjæl og uden nogen som helst Romandannelse. Hver lever 
sit Liv for sig, og Borje vil ikke forstyrre hende. Intet i hans 
Gerning interesserer hende det allermindste, og hun tager ikke 
engang Del i Bestyrelsen af den store Landbedrift. Deres Tanker 
og Interesser bliver saa mere og mere forskellige. Han begynder 
at blive prosaisk, gaar tidlig i Sæng og staar tidlig op, arbejder 
hele Dagen og er gnaven, naar han bliver forstyrret. Marianne 
føler sig ulykkelig, laver sig Mærkedage, anvender Toiletkneb og 
mener at være Martyr. Hun lever i den Verden, som de gode 
Dameromaner skildrer, hun træder ind i Romanerotikens ellermest 
sorrigfulde Stadie: Borje staar altfor lavt, hun er den ensomme 
og uforstaaede! 

Saa kommer der en Barndomsven af hendes Mand og be- 
søger dem. Oprindelig fattig har han været meget rigt gift med 
en Dame, flere Aar ældre end han, som er død af Bryst- 
syge. Paul — det er hans Navn — er ingen ny i Romantype. 
Ideen er godt kendt indenfor den danske Literatur. Herman Bang 
har fremstillet ham, Jacobsen har foreviget ham, Topsøe har givet 
ypperlige Portrætstudier af ham. Han hører til disse ulykkelige, 
sjæletrætte Individer, som i altfor høj Grad er smittede af Tidens 
Onder. Allerede syge ved Fødslen, urolige, nervøse, jagende efter 
Midler, som kan stimulere deres Nerver, driver de deres Følelsesliv 
til et Højdepunkt af Forfinelse. 

Paul, hvis Religion er en ejendommelig Skønhedsdyrkelse, lever 
kun i Stemninger og bruger dem som Livseleksir. Han træller under 
vort Aarhundredes Forbandelse, hedder det, »den jagende nervøse 
Træthed, som aldrig afløses af nogen Hvile, fordi den ikke kan 
hvile, — fordi den har mistet Ævnen til det« ; og hans Følsomhed 
er saa stærk, at enhver X" 1 ? g ør Indtryk paa ham. Et flygtigt 
Minde er ham kærere end nogen Virkelighed. »Som oftest er det 
en ren Ubetydelighed som vækker det hos én, et rent intet, men 
som gennem sin Stemning giver én en forsvunden Følelsesverden 

tilbage. Kun for et Øjeblik, rnen forklaret — frigjort for alt 
groft og tyngende. Det er kun en Duft, en Skygge af det som 
var; jeg kunde kalde det det forbigangnes Sjæl, dets inderste 
Væsen«. Mindets Melankoli er ham kærere end Glæden. Denne 
er for usammensat, Paul kan ikke nyde den. 

Derimod elsker han en vis Art Flirtation, — Kurmageri 
er et altfor tungt Navn for noget saa subtilt. Naar Ordet Flir- 
tation kommer paa Tale, definerer han det saaledes: »Det er 
noget saa flagrende let, noget som glimrer i Solen og forsvinder, 
noget som man aldrig tænker paa at fastholde. Det er Intelli- 
gensens overlegne Leg med det, som duperer Middelmaadigheden; 
det er noget, der udfylder Tiden uden at tynge dent. 

Hans Erotik er lige saa luftig. Den afskyr enhver Sanse- 
lighed. Den lever kun af Haandtryk, af Blikke, af Stemninger, 
og da han har sat en saadan Leg i Gang med Marianne, faar vi 
Eksempler at se paa denne Kærligheds Raffinement. Snart, hedder 
det, »vred hendes Blik sig fra hans, vaklende, beruset, som af en 
lang Omfavnelsec. Snart »sugede hans Haand sig om hendes i et 
brændende, kærtegnende Tryk ; Blik sank i Blik, og uden en eneste 
Bevægelse var det dog, som havde han sluttet hende i sine Arme 
og langsomt, i skælvende Nydelse ført sine Læber til hendss for 
at lade dem dvæle der længe — længe«. 

Marianne river sig løs fra denne usunde Erotik; hun føler, 
at hun skal være Moder; hun vaagner op, og til Besindelse. 
Romanperioden flyr, og med den hendes Drømmeverden. Hun 
ser med andre Øjne baade paa Mennesker og paa Forhold. Alt 
viser sig nøgternt, strængt og prosaisk, og nu føler hun klart, at 
hun er Kvinde, at hun har Pligter. Sorgen spreder det Slør, som 
fordunklede hendes Blik, og hun finder, at hendes Liv maa for- 
andres og blive et andet. Skridt for Skridt tilkæmper hun sig 
Mandens Agtelse og Kærlighed. Standhaftig og utrættelig stræber 
hun efter at vinde den. Hun lægger sig efter Husvæsnet, hun 
trænger ind i hans Arbejde, hun lærer at forstaa sig selv og at 
blive forstaaet af sine underordnede. Ja, hele hendes Opfattelse, 
hende Maade at se Livet paa, omformes i den Grad, at deres 
Interesser flyder sammen. 

»Det skulde saa komme, Glæde og Sorg skiftende med hin- 
anden, Lykkens Sjælero og tunge Tider. Nu vidste hun det. Hendes 
Liv skulde se ud som andre Menneskers ; ikke romantisk og æven- 
tyrligt, men nøgternt og dagligdags. Men han var hende saa kær, 

at hun kunde have trykket hans Hænder mod sine Øjne i over- 
strømmende Lykke over at være hans, — hans i Glædens Sollys 
eller i mørke Tider, hans i stort og i smaat, — altid, naar blot 
de holdt af hinanden«. 



Forfatterinden viser sig at have et ganske sundt Blik paa 
Ægteskabet. Hidtil er det blevet betragtet som uforeneligt med 
Lykken, man hår vist, hvorledes det knuser alle Kærlighedens 
Illusioner, man har skarpt og klart dissekeret Fejlene ved dets 
Organisme, og man er tilsidst kommen til den Erkendelse, at 
Ægteskabet er umuligt. Nu kommer Fru Benedictson og genoptager 
Spørgsmaalet. Hun beder os om at slaa af paa vore poetiske 
Drømme, beder os tage Sagen mere roligt og jævnt, og hun 
siger, at unge Piger af den Beskaffenhed som Marianne, det vil 
sige den Slags man oftest møder i Livet, kun behøve at lære, at 
Ægteskabet maa leves, at det først og fremmest har en praktisk, 
næsten udelukkende prosaisk Side, som de ikke lærer at kende, 
før Hvedebrødsdagene er forbi, og saa gaar det saadan, at deres 
fejlslagne Forhaabning gør dem ulykkelige. 

Borje er stærkt forelsket, men han véd, hvad det kommer 
an paa. Han skriver intet Kærlighedsbrev for at aabenbare 
hende sin Kærlighedslængsel. Han skriver kun og spørger, om 
Marianne vil modtage ham. Og da han saa indfinder sig og 
mundtlig fremfører sit Ærinde, mener han, at det vigtigste netop 
er, at de lærer hinanden at kende. »Det vigtigste for os er jo, at 
komme til at staa paa den Fod med hinanden, at vi kan vise os 
som vi er, og der kan komme Fortrolighed og Oprigtighed imellem 
os.c Han længes efter den Tid, da de kan omgaas hinanden 
som Mennesker, ti hvad der nu gaar for sig »er jo blot en 
Komedie.« Og i Stedet for at udgyde sig i Fraser om »evig« 
Kærlighed, siger han ganske prosaisk og med den roligste Mine 
af Verden: »Hvis Du siger nej, gifter jeg mig naturligvis nok en 

Gang med en anden; jeg tror ikke paa ulykkelig Kærlighed.« 

Men der ligger dog noget mere i Fru Benedictsons Ar- 
bejde. Hovedpersonen, Borje, er jo en ny Roman type, og den 
Maade han er beskreven paa, de Egenskaber, der tillægges ham, 
aabner et Perspektiv til en hel ny Verdensanskuelse. Nu som i 
Rousseaus Dage, raaber man paa Natur. Man er led ved det 
kunstlede, som Overkulturen har skabt, og man finder ikke det 

menneskelige Ideal blandt dens Adepter. Saa faldt man paa den 
Tanke at gaa til Folket, til de »lavere stilledec, for dér at søge 
den Natur, som ikke fandtes højere oppe i Sarafundet, og én gik 
til Strandboerne, til Sømanden og Fiskeren, én til Arbejderne, »de 
smaa« som trækker Læsset, og én til selve Naturmennesket, 
til Bonden og til Landmanden. 

Strindberg, som helst bevæger sig i Paradokser, opstiller 
uden Tøven denne Bonde som vort Forbillede, og Forfatterinden 
af En Sommarsaga lader sin Helt prise ham i høje Toner.*) Falk 
lever som en Bonde, arbejder som en Bonde, han synes det er 
meget mere frugtbringende at dyrke Bondens Hjærne, end at proppe 
Kundskaber ind i de studeredes fortørrede Hoveder; og han siger, 
at det egentlige Samfund er ikke Embedsmændene og de højere 
stillede, men det store trællende Folk, »paa hvis Arbejde Samfundets 
hele Eksistens beror, c 

Og Borje, den sejge Borje, som opdrager Marianne, hvad 
er han andet end en Bonde, som har faaet al Raahed slebet af 
sig? Han ejer i sig det ypperste af den svenske Bondes Natur; 
han er stærk, ufordærvet, stivsindet, livskraftig. Stykke for 
Stykke drages frem af hans folkelige Karakter, og Bogens øvrige 
Personer synes skabte netop for hans Skyld. Snyderiet og Sløseriet 
hos Mariannes Fader og Brødre stikker af mod Borjes Redelighed, 
hans Sparsommelighed og Respekt for Penge. Studentens lumpne 
Hovmod over den Kundskab, man har givet ham, staar beskæmmet 
overfor den Kraft, som har tilkæmpet sig sin Dannelse — ti 
Borje har selv skaffet sig de Kundskaber, han har, uden Hjælp, 
ihærdigt og taalmodigt, sejgt og uden at blive træt. Det letsindige 
det kunstlede hos en Del af Samfundets Medlemmer viser sig i al 
sin Tomhed ved Siden af Borjes ærlige Alvor. Og det synes 
overfor Borjes kærnefulde Livsmod, som Livsleden og Svagheden 
hos Overkulturens Ofre er endnu mere at beklage.**) 

*) Titel vignetten til Strindbergs Arbejde, „Svenska Folket*, som er gjort af 
Carl Larsson, forestiller tre af vore Konger staaende paa et halvt ud- 
runde l Timeglas. De har stor Møje med at fastholde og støtte et Skjold 
med det svenske Rigsvaaben, medens en tryg og sværlemmet Bonde i 
nogen Afstand ser paa deres Anstrængelse, idet han støtter sig til Skaftet 
af sin Spade, paa hvis Blad de tre Kroner genfindes. Meningen er ikke 
svær at fatte. 

**) Da Paul har fremført sin Livsanskuelse for Bdrje, spørger denne: ,Er 
det Pessimisme!" Han har nok hørt Tale om denne Sygdom, men han 
har aldrig truffet paa den, og han studerer den med den samme Vide- 
begærlighed som alt andet. Saa fremmed er han for Tidens Onder 1 

Der ligger over hans Træk den samme Friskhed som over 
Naturen. »Der blinkede Sollys fra hans Øjne, og om disse Læber 
var der altid Midsommer. Hans Uskønhed blev skøn, skønnere 
end Skønhedc Den bredskuldrede Skikkelse giver os Indtryk af 
noget helt, »af en tung, sejg Kraft, af noget frodigt, noget som 
Midsommerens Frembringelsesævne«. Og da tilsidst Marianne 
indser, hvad han er værd, dette Menneske med sin sunde Virke- 
lighedssans, er der i hendes Kærlighed intet sygeligt eller over- 
spændt, »ingen tomme Gøglebilleder og ingen uren Fantasi. Han 
var Virkeligheden, en haandgribelig Realitet med brede, faste 
Skuldre som man kunde slaa Armene om i sund, livsstærk Hen- 
givenhed«. 

Forfatterinden har maaske Ret, naar hendes Paul siger til 
Bdrje: »Du er en rigtig Type paa hvad en naturlig Op- 
dragelse fører til. Var jeg Profet, vilde jeg sige, at Fremtiden 
tilhører dig og dine lige!« 



Nils Erdmann. 



(Oversat efter Forf. Manuskript.) 




Teatrene. 



Hovedbegivenheden paa de københavnske Scener har naturligvis været 
det kongelige Teaters Opførelse af Hostrups ny Stykke. Under Snefog strejfer 
undertiden ind paa Farcens Omraade; det er, for straks at stille Fejl og Fortrin 
mod hinanden, uklart i sin Fortælling, løst i sin Tankegang og uroligt i sin 
Scenebygning, men det er paa den anden Side elskværdigt i sin Munterhed, 
hyggeligt i sin Stemning og hjemligt i sin Grundtone; disse sidste Egenskaber 
opvejer fuldt de første. 

Naar de hostrupske Studenter i Sommerferien paa deres Fod vandrede 
om i Landet, fandt de altid en hyggeligt beliggende Gaard, hvis Beboere modtog 
dem med aabne Arme, og Besøget endte gærne med Forlovelse og Bryllup i 
Udsigt. Gaarden ligger der endnu, Beboerne er ogsaa de samme gæstevenlige 
Mennesker, men som Befordringsmidlerne er blevne andre, er Gæsterne det 
ogsaa, ingen af dem faar, trods anvendt Umage, sig lænket i Hymens Baand. 

To af Gæsterne kommer fra Aarhus, og enhver, der husker, hvor lidet 
skaansomt Hostrup i Karens Garde saa paa Livet i danske Købstæder, vil paa 
Forhaand kunne sige sig selv, at det er to alt andet end sympatetiske Fyre: 
den ene viser sig ved nærmere Bekendtskab at være en lapset ' Vindhas, den 
anden en arrig Gnavpotte. Dog har Hostrup maaske denne Gang ikke saa 
meget sigtet efter Provinsialismen som efter Journalistverdenen, men her er 
hans Skud rigtignok langtfra alle Træffere; alene det uvenskabelige Forhold 
mellem de to Referenter er en Urimelighed: har de mødt hinanden saa tit, 
som han fortæller os, vilde de politiske Kanter længst være slidt af dem, og en 
Streg som Nielsens med Forandringen i Telegrammet vilde i det virkelige Liv 
trække ham for langt ned. 

København møder ogsaa med to Repræsentanter, en for Videnskaben og 
en for det smukke Køn. Denne sidste bliver værst medtagen; lad hende være 
aldrig saa ivrig, hun være vil, efter at blive mere end „kun Brudepige", saa er hun 
dog adskillig for god til den Betegnelse af „ Allemands Ven tt , som den varmt- 
følende Sigrid fra Als giver hende. Sagtens skal dette Udtryk skrives paa 
Skinsygens Regning, men det er alligevel tydeligt, at Hostrup ingenlunde ser 
venligt paa hende og for ret at vise sine landlige Veninders Fortræffelighed, 
gør han Københavnerinden mere usympatetisk end strængt nødvendigt, hendes 
Anfald paa Forvalteren er saaledes lovligt grove, naar henses til, at hun skal 
være en øvet Selskabsdame. Frøken EmmaLange, der med Lune fremstillede 
Klara Drossels lettungede Pjankethed, mildnede Belysningen ved til Slutningen 
at lade virkelig Sorg dunkle de spillende Øjne. 

Hvor højst forskellige end de fire Bysmennesker er, ét har de alle fælles: 
de er hjemløse Fugle. Her er sikkert) Grundmotivet i hele Stykket, 
Modsætningen mellem Hjemmet i By og paa Land, og Ledemotivet — som det 
nok kaldes i Operaen — er en Pris til Hjemmet paa Landet; i Familjesangen 
findes denne udtrykt paa følgende stemningsrige Maade: 



Mit Hjem. Du, rige, varme, 
i dine Moderarme 
jeg lever op paany. 

Og alt, hvad Blæsten skræmmed', 
hvad Frostens Magt mon kue, 
det skærmes huldt i Hjemmet 
og tø'r ved Arnens Lue. 
Hvert Lysglimt bli'r til Glæde, 
hvert Suk la> ud sig græde, 
hvert Haab faar Luft i Sang. 
Har nu dette landlige Hjem alle disse Dyder, og efter at Hostrup har 
ladet os se indenfor paa Lykkebjærg, er der ingen Grund til at tvivle herom, 
hvorfor saa gaa saa haardt i Rette med den lille Køhenhavnerinde , fordi hun 
ved Hjælp af sine smukke Øjne vil skaffe sig just et saadant Hjem? 

Foruden de rejsende træffer vi paa Lykkebjærg endnu et ubekendt Par: 
Løjtnant Skjoldborg og hans Hustru, men vi er ved Tæppets Fald omtrent 
lige saa kloge dem angaaende, som da det rullede op. Hvad er Meningen med 
Fru Bolettes Sygdom? Skal den opfattes som rigtig Sindssyge? Næppe, ti saa 
dybt følende en Mand, som Pastor Hostrup, vilde ikke kunne bekvemme sig til at 
drive Gæk med denne uhyggelige Gæst ; at en sindssyg derimod skulde være udenfor 
den dramatiske Kunsts Rækkevidde, som det netop i denne Sammenhæng er 
paastaaet, er ganske uholdbart, og de største Verdensdramer modbeviser dette, 
men ganske vist kræves der en dyb Alvor i Skildringen heraf, som fattes 
Hostrups Stykke. Fru Bolette skal utvivlsomt opfattes som en udpræget 
komisk Figur, ti, skøndt der siges, at hun før har haft saadanne Isoleringsanfald, 
er Hovedvægten lagt paa den dumme Avis-Historie og Marens Løgnagtighed 1 ). 
Fru Eckardt var øjensynlig i Forlegenhed med hvad hun skulde gøre, og 
maaske havde et mere chargeret Spil gjort Figuren og Situationerne latterligere, 
nu virkede de for det meste kun Forbavselse og Kedsomhed. Fruen burde have 
fulgt Hr. Jerndorffs Eksempel, han gav Karakteren en god Dag og lagde 
Hovedvægten paa den komiske Side; ved en højst bedrøvelig Maske og en 
Stemme, der paa en Gang udtrykte knusende Ligegyldighed for alt og dræbende 
Kedsomhed, fejrede han en sand Triumf. 

Replikerne er paa samme Tid Stykkets Styrke og dets Svaghed. Som 
ingen anden véd Hostrup paa en Prik, hvorledes danske Lattermuskler skal 
kildres for at faa Latteren klukkende frem, og den sindige Godhjærtethed, der 
i det almindelige Omdømme karakteriserer ham, gør Tilhørerne trygge, saa selv 
Ord, der er mindre heldigt valgte, glider ned uden Modsigelse; man véd, han 
mener alle det saa godt, deraf Replikernes Styrke. Men de er tillige Stykkets 
Svaghed. Personerne bærer deres hemmeligste Tanker paa Tungen, tag blot 
Joakim Nielsen, der skal være et Stykke af en samvittighedsløs Journalist, selv 
ytrer han, at han ynder ikke det nøgne, men hvad er det første, han gør ved 
enhver Lejlighed, andet end at klæde sig af lige indtil Skindet. Og er det saa- 
ledes fat med denne Hemmelighedskræmmer, kan man nok tænke, hvorledes 
ærligere Sjæle bærer sig ad. 

Hostrups Repliker er ikke gennemsigtige, de er aabenmundede. Dette 
viser sig stærkest, naar han skal skildre Bønder, hvor er den danske Bondes 

') Efter at ovenstaaende var skrevet, har Pastor Hostnip offentlig udtalt, at han i Fru Skjold- 
borg har villet give en komisk Fremstilling af Drømmeriet ; dog selv med denne Forfatterens 
egenhændige Fingerpeg er aet lidt vanskeligt i den (paa Qyldendalake Boghandels Forlag) 
udkomne Tekst at faa ret fat paa denne Figur. 

sejge Mistænksomhed og svedne Ordknaphed henne hos Bondekonen Maren 
Smeds, hun plumper ud med sine inderste Hemmeligheder til en vildfremmed; 
maaske har Hostrup tænkt sig denne Aabenmundethed som fremkaldt ved den til 
Overmaal nydte Portvin, men Frk. Anthonsen gjorde et højst ædru Indtryk. Nej 
Sagen er ogsaa langt snarere, at Digteren Hostrup aldrig ret har faaet Ram paa 
Bondebefolkningen. Derimod Proprietærgaarden kender han ud og ind, dér er 
han hjemme i Dagligstuen som i Rullekælderen; den er, foruden Studentens 
mørke snævre Bolig, hans Domæne i den danske Literatur. 

Af de spillende maa endnu Fru Bloch og Frøken Petersen nævnes. 
Mathildes Rolle giver ikke Lejlighed til megen Nuancering, det meste er gjort 
med Udseendet og det første Indtryk, og her slog Fru Bloch næsten helt til, 
omskabt som hun var i Sind som i Skind, alt københavnsk i Klædedragt 
og Frisure havde veget Pladsen for et landligt Tilsnit baade her og der, ogsaa 
hendes lidt opskrigende Stemme med det hastige, næsten febrilske Talesæt var 
efter Ævne afdæmpet og sagtnet, saa den ligeledes passede ind i det rolige 
Billede af hjemmevant Hyggelighed, hun gav af Mathildes Færden om i Huset. 
Denne unge Skuespillerinde er sikkert et hurtigt Hoved, og Ævner til at 
iklæde sin Opfattelse Form har hun ogsaa, men hun bør som de fleste andre 
af vore unge Skuespilkræfter arbejde med sin Tale, her er hun tilbage, endnu 
kan hun ikke give Ordene den malende Fylde eller den talende Rundhed, der 
først føjer dem sammen til rette Sætninger, hendes Tale vansires ikke sjældent 
af skærende Hvislelyd og slæbende Æ-lyd. 

Sigrid Yangs Rolle, der var betroet til Debutantinden Frøken Anna 
Petersen, rummer farlige Skær; det værste er vel følgende: efter et Optrin, 
hvor en lystig Fyr har gjort maaske lidt vel tykt Nar af Pastor Madsen, i hvis 
Tale Hostrup selv har ladet Narrebjælderne klinge, og som iHr. OlafPoulsens 
Fremstilling ikke fik megen Værdighed, skal Sigrid i dirrende Harme udbryde: 
,Og saaledes taler man til en dansk Præst!" Frk. Petersens jævne Tilfor- 
ladelighed førte hende frelst herover, og i det hele taget gjorde hun med sin 
pretentionsløse Fremtræden et tækkeligt Indtryk: hun har utvivlsomt Talent, 
men hvor vidt det rækker, er endnu umuligt at sige. 

Maa Hostrup end dele Æren for den Hygge, der slaar i Møde fra Lykke- 
bjærg, med Fru Bloch og med Teatrets Sceneinstruktør for Rullekælderscenens 
landlige Stemning, bliver der dog nok tilbage at være ham taknemmelig for, 
og husker man saa fremdeles paa, at han om et Par Maaneder naar Støvets 
Aar, maa man beundre, at hans komiske Aare endnu rinder saa frisk og klar, 
som Under Snefog bringer Bud om. 

Forfatterinden til det kongelige Teaters anden Nyhed, Et Stridspunkt, 
Fru Emma Gad 1 ), véd utvivlsomt en Del at fortælle om vor højere Borgerstands 
Damer, men hun magter endnu langtfra den dramatiske Kunstform. I det ny 
Stykke beretter hun om, hvor megen styg Egoisme en tilsyneladende opofrende 
Moderkærlighed kan dække. Men Fru Gad har ikke nøjedes med denne ene 
Traad, hun har gjort sit Stykkes Handling flertraadet; hun har saaledes villet 
vise , hvorledes Elskov kan forædle eller maaske snarere afdæmpe et lille Pige- 
barn, ti ædel skal Magna sagtens være midt i sin flagrende Frivolitet, og endvidere 
fortæller hun artige Ting om Forholdet mellem de indvendige Jomfruer og de fine 

») Navnet findes paa den (paa H. Hagerups Forlag) udkomne Tekst, medens det kgl. Teater 
vedblivende opfører Stykket uden Forfatternavn. 




Teatrene. 



279 



unge Herrer, og til alt dette har Forfatterinden brugt kun to korte Akter. Fru Gad 
stræber højst prisværdigt efter Knaphed, men hun er endnu kun Begynderinde, 
og derfor lykkes det hende ikke at faa Klarhed over alle sine Personer; hun 
lider øjensynligt af alle Begynderes Fejl at ville tage med saa meget som 
muligt, medens Kunsten netop viser sig i Begrænsningsævnen. 

Havde Forfatterinden ladet det være sig nok al tvinde den ene af 
Dramets Traade, findes der i dem alle tre Tegn til, at hun havde naaet langt 
videre end nu; dog selv i den Form, hvori Stykket nu fremtræder, fortjæner 
det Opmærksomhed. Det er ikke almindelig Maskinsyning, men den gode Frue 
har mange Steder ladet Ritraadene blive siddende og helt forsømt den kunst- 
færdige Eftersyning. Ritraad og intet andet er det saaledes, der binder den 
uforlovede Magna til den forlovede, og Ritraad er del atter, der holder sammen 
paa Husjomfruens Anstændighed; derimod findes der mellem Overgangene hos 
Fru Klenau end ikke Ritraadens løse Forbindelse, de foregaar saa hastigt, at 
man uvilkaarligt mindes Den Vægelsindedes: „Imens skifter hun Sind*. Hur- 
tigere end hun kunde krænge en Handske af, kaster Fru Klenau sin velbegrundede 
Misstemning mod Magna, og det Resignationssmil, der belyste hendes Træk, da 
hun forenede de to unge, skyldtes vistnok mere Fru Eckardt end Fru Gad. 

Et Stridspunkt betegner el tydeligt Fremskridt forsaavidt som Konflikten 
er langt alvorligere her end i Forf.s første Arbejdes (Et Aftenbesøg), men Replikerne 
er de samme, underlig vage; de er muntre, støder ikke an mod god Tone, men 
de mangler Personlighed; det hele Stykke smager for stærkt af behagelig 
Skæmt, der er ingen Sjæl bag de dannede Ord. Fru Gad synes saa 
godt bevandret i det velhavende Københavns Kredse, at hun véd, at der bag de 
polerede Lader ofte skjuler sig grimme Tanker, men endnu sysler hun helst 
med den dannede Overflade; hendes Talent er for godt hertil, og hun bør ret 
alvorligt lægge sig paa Sinde, at ét helt Menneske er tusinde Gange mere værd 
end ti, tyve blanke Overflader. 

Om Spillet følgende: Fru Hennings udpenslede med Virtuositet Magnas 
flagrende Lethed, men der begynder nu at komme noget anstrængt over hende 
i saadanne Roller, derimod udtrykte hun allerkæreste den unge Piges heftigt 
følte Krænkelse og lette Tilgivelse. Fru Sindings Person passede vel til den 
fristende Jomfru Andrea, men hun magtede ikke at give dennes grædende 
Anger Form, den løb for hende ud i en halvkomisk Tvinen. Stykkets Don 
Juan, den egentlig godhjærtede Frans Heller, spilledes af Hr. Zangenberg; 
denne Skuespiller har aldrig udmærket sig ved særlig Finhed, men den højst 
ordinære Ligegladhed, der har præget hver hans Ydelse i denne Sæson, truer 
hans Talent med en tidlig og forsmædelig Død. Skuespilleren behager øjen- 
synligt sig selv som disse velklædte unge Herrer, men andre, mere kræsne, bi- 
bringer han kun en ubehagelig Smag af krøllet og pomadiseret Søndags-Flothed. 

Kasino og Dagmarteatret har i Operettens brogede Rige søgt den længsel- 
faldt ventede Succes, men uden ret Held; Kasino var vel nærmest herved med 
Hr. Kjerulfs Kejserens nye Klæder. Teksten havde H. & Andersens berømte 
Æventyr til Hovedhjørnesten, og til dettes Kejser er Hr. Sophus Neumann 
som født Med et fjollet Lammefysiognomi trinede hans Kejser Klavs frem, 
øjnene stirrede dumme og tomme ud, medens Tungen pludrede sanseløs væk; 
og under de vildeste Grimasser holdt han denne Maske uanfægtet. Ogsaa til Æven- 
tyrets Skælmer havde Teatret Skuespillere: Hr. Stephensen var som klippet 

ud af Billedbogen, Hr. Pi o var dreven i Stemme og vims i Bevægelser og 
Hr. Lindemanns Maskes Fruentimmers] attenhed dannede en pudsig Modsæt- 
ning til Skrædderens Don Juan-Tilbøjeligheder. Saa vidt var alt vel, men 
Hr. Kjerulf havde tilsat Æventyret den traditionelle Operette-Kærlighedsintrige, 
og her manglede han Støtte i Udførelsen; Hr. Nathans en var en ærlig, men 
altfor ubetydelig Prins Per, og Elskerinden magtede ikke at løfte Tekstens 
trivielle Ord op i Æventyrets Verden. 

Selve Kejserens Vandring i bar Skjorte er altfor kortvarig til at gøre ret 
Virkning; havde man ladet Kejseren passere ud af Slottet gennem den maabende 
Menneskemasse og videre ud i Gaderne (o: Kulisserne), havde man fremdeles 
ladet Raabet: „Han har ingenting paa!* begynde langt inde i Mængden og saa 
stige, til det tilsidst som en brusende Folkebølge fyldte alle Gader og Torve, 
medens Kejseren som en vaad Hund søgte til sit Slot igen, vilde Slutnings- 
scenens Støjen og Virvar maaske have lænket Sejren til Kejserens nye Klæder. 
Hr. Kjerulf havde her aabenbart næret en Frygt for at blive langtrukken, som 
andre Steder havde været bedre paa sin Plads. 

Teksten bærer helt igennem Vidne om, at Forfatteren ikke er nogen 
kræsen Kostforagter, men tillige om, at han ejer en komisk Aare, der vel nogle 
Steder rinder bred og uklar, og andre Steder snegler kun sparsomt og sindigt 
frem, men intet Steds bliver helt borte. 

Teksten i Dagmarteatrets Operette Fregatten Jylland er derimod under 
al Kritik, og sikkert har kun Personalets Nødstilstand holdt denne fladbundede 
Skude oven Vande i flere Uger. Dette Teater har ogsaa en Neumann, men 
han, Hr. Viktor Neumann, viser for hver ny Operette-Rolle, han faar, 
at han langt fra er den Himmelhund af en Grimasør som Broderen; hans 
Talent, der maaske er mindre, viser hen til mere moderne Opgaver, i Broderens 
Rollefag er han som oftest kun kedelig. 

Folketeatret har sejrrig bestaaet Konkurrencen: dets Spegepølse er 
bleven Sæsonens store Trækplaster, saa ilde staar det til med Kunstsansen i 
den danske Hovedstad. 

Dette Teaters seneste Forestilling fik ikke noget langt Liv. I den gamle 
Vaudeville Michel Perrin formaaede end ikke Hr. Rollings over Nørregade 
store Autoritet at frelse Titelrollens enfoldige Guds Faar af en Landsbypræst 
fra Latterlighedens Grundskud. For øvrigt er det en højst skadelig Overtro, at 
denne Skuespiller har nogetsomhelst Talent for rørende Roller; han griber i 
disse til uægte Midler som hule Mavetoner og krumme Knæ, og naar han i Ulykkens 
voldsomste Anfald holder Hænderne foldede foran Maven, frembyder han et 
kun ynkeligt Skue. Nej hans Omraade er de københavnske Smaaborgere, de bliver 
i hans Fremstilling næsten altid ægte; tag bio! Glerup i Den lykkeligste Dag: 
trods Kisteklæderne har han intet af sit dagligdags Væsen aflagt, hverken 
Dagens fedtede Butiksiune eller Aftenens støjende Keglebanehumør. Som 
Politimesteren i Michel Perrin viste Hr. Zinck sig som den Galfrands af en 
Farcør, han kan være; i sidste Akts Forvirring slog han ellevild Gækken løs, 
tumlede om som den øreste Flue, slog] ud med Arme og Ben, virrede med 
Hovedet o. s. v,, og til alt dette kom endnn Masken, den kosteligste Karikatur 
af et Menneske i Abelignelse. 



(Afsluttet den 19de Marts 1888.) 



Arthur Aumont. 

1 osten som Andenlærer ved Byens Middelskole var besat 
med Kand. filol. Francis Greve. Han skulde tiltræde Posten ved 
Nytaarstid. 

Det havde snet i et Par Dage tæt og jævnt, men nu var 
det slaaet om til Nordenvind og stærk Kulde. Den gamle Skole- 
bygning laa der under Hejen stor og graa i Sneen med sine to 
Rader tomme, ensformige Vinduer, og de to ældgamle Lønnetræer 
udenfor, hvis stive afkappede Grene strakte sig over Taget helt 
op i den klare, hvide Frostluft Paa Afstand saa de akkurat ud 
som to vældige Sopelimer, der var sat paa Ende ned i Sneen. 
Den gule Gangdør stod aaben, Børnene fløj ud og ind. To Gutter 
kasted Snebold paa hinanden; den ene havde et helt Arsenal af 
Sneboller inde i Gangen, dækked sig bag Døren, kom bare frem 
og kasted, for saa lynsnart tilbage, og var i Vejen for dem, der kom 
eller løb ud og ind. Bortover de brede Gange med sine umalede 
Stokkevægge, der var biet brune af bare Ælde, laa der smaabitte 
toppede Snefaner, som Nordenvinden drev sammen, og Fodspor 
af sneede Ben; op igennem Trapperne, forbi Dørene med de 
gamle, slappe Laase, helt bort i Gangvinduet, som var af den 
gamle, gode Sort med en Hvirvel i hver Rude, laa der Sne, kram 
Sne, som ikke smeltede. Men oppe under Taget i Hjørnerne hang 
der store, tykke Spindelvæv med fine glimrende Isperler i, og det 
gamle, rundslidte Trappegelænder var ganske vaadt og klamt at 
ta paa i den stærke Kulde. 

Det store Skoleværelse, hvor øverste Pigeklasse holdtes, var 
bare halvt opvarmet. De fem store Vinduer var frosset helt op. 
Hele Julekulden laa endda i det store Rum, det var næsten, som 
der laa fint Rim inde imellem de lyserøde, vandfarvemalede 

Stokkevægge. Katederet var hvidmalt og stod oppe paa den ene 
Tværvæg mellem to isbelagte Vinduer, og alle Blækhusene var 
frosne hele Klassen over. Fra Døren og bortover Gulvet til 
Klæderækken, som stod bugnende næsten skæv af Kaaber og 
Kyser og Vinterplag, laa der smaa, runde, sorte Vandpytter efter 
Sneen, som var trukket med ind, og som laa der og smeltede. 
Men Ovnen laa pakkende fuld af sprakende Furuved. Det brændte 
og det dured og det smaldt Gnister langt bortover Gulvet, og 
den nederste Del af Ovnen var alt begyndt at bli glorød, saa 
det knettede baade i den og i det lange, smalle Rør, der gik ret 
op i Taget. Saa nu blev det snart varmt, sagde Smaapigerne. I 
fjorten femten Aars Alderen var de alle. Nogen fuldt udviklede, 
nogen bare som to Brætter lagt sammen. De havde sat Bænker 
bortved Ovnen og tinte op Blækhusene sine, mens de trætted om 
Pladsen og snakkede om den nye Lærer. 

Han skal bo hos Madam Igland, men spise Middag paa 
Hotellet sagde en liden kort sammenknødt Jentunge med ind- 
grodde Øjne og en tyk lys Pandelug. 

»Han gaar med Floshat i denne Kulden,« sagde Mathea 
Bask, et højt vakkert Pigebarn, som var ganske voksent klædt 

»Ja og med Figurfrak og gule Handsker med brede Render 
i,« kom det fra en anden Kant. Han var paa Visit hos os i 
Gaar,« sagde By fogdens Datter og jeg forsikrer Dere paa, at 
Støvlerne hans vare saa småle som saa — « 

»Hvor småle?« 

»Aa du overdriver Benna, han maa jo ha de gyseligste 
Ligtorner.« 

»Han kaldte mig Frøken,« vedblev Benna, »jo han gjorde.« 

»Nej du maa undskylde, men nu lyver du.« Benna og 
Mathea Rask trætted en Stund om dette. »Bare for du vil være 
vigtig Mor, bare Vigtighed Mor.« 

»Han skal være den flotteste af alle de flotte Herrer, som 
gaar paa Karl Johan inde i Kristiania, begyndte den lille ind- 
grodde igen. 

»Ja han skal være saa gyselig til at gøre Kur.« 

»Ak Kur,« sagde Mathea Rask, og himlede med sine blaa 
Øjne, »det er det dejligste jeg ved.« 

»Er der nogen som har gjort Kur til dig da Mathea?« 
spurgte en af dem bag Ovnen. De begyndte at hviske sammen. 

»Han tigger Chokoladekager af ham,« sagde en indimellem. 
»Var det mig, vilde jeg ikke gøre det,« sagde en styg Jentunge og 
saa værdig ud. 

»Snak kun højt,« sagde Mathea Rask. 

»Sina siger bare, at du gør dig til for den hvidhaarede 
Handelsbetjænten hos Bruun,« oplyste en. 

»Hvidhaarede! Du kan selv være« — begyndte Mathea. 

Men paa den anden Side Ovnen rejste der sig i det samme 
en stor Disput, hvem det var Greve havde set paa, da han gik 
forbi dem nede i Gangen for en Stund siden. Høje skarpe Pige- 
stemmer som kvinte, skreg op, lo og skreg igen, andre som ærted 
op, der var ikke Ørenlyd at faa. 

»Hys jeg synes jeg hører — hys — , der blev dødstille med 
en eneste Gang, »der kommer han.« 

I et Nu var alle Smaapigerne paa Plads. De lange, gamle, 
sorte fastspigrede Pulte stod i Rader midt paa Gulvet. Det kneb 
at komme i slig Fart med Skørter og lange ulænkelige Pigeben 
ind imellem de trange Bænke, de var næsten kommet i Ro, da 
Bestyreren aabnede Døren for den nye Lærer. En liden ven- 
skabelig Strid, hvem der først skulde gaa ind, Bestyreren sejrede, 
og den nye Lærer traadte ind. 

»Dette er den øverste Pigeklasse,« sagde Bestyreren, »han 
var i sin graa Husfrak og med det store, graasprængte Haar, som 
der altid dryssede Flas af, ingen saa paa ham. Alle de toogtredive 
Øjne der var i Klassen stirrede paa Kandidat Greve. Han lod 
fuldstændig til at være i sit Es ved denne Mønstring. En liden, 
velproportioneret Figur med bitte liden Ansats til Fedme, mørkt 
nedkæmmet Haar, en smuk Ansigtsfarve, hvide, regelmæssige 
Tænder, cremegult Slips og meget spidse Støvler med Gamascher. 
Intet undgik de toogtredive Øjne. Aa hvor de stirre. Greve 
bukkede overordentlig høflig, næsten med et lidet Anstrøg af 
Kurtise, han havde opdaget Mathea Rasks lyse Hoved og slanke 
Figur paa den øverste Pult. Bestyreren sagde et Par Ord, som 
for at introducere den nye Lærer, ingen hørte efter, bare saa paa 
Greve, Bestyreren gik og Kandidat Greve traadte op paa Katederet. 
Han maatte faa Lov at læse op de unge Damers Navne for saa 
nogenlunde at gøre sig bekendt. »Mathea Rask,« begyndte han. 
Bemældte unge Dame rejste sig op, drejede paa Hovedet og gjorde 
sig lidt til. Hun vidste, hun havde en smuk Figur, for Anledningen 
havde hun snøret sit Skindbelte endda et Par Huller tættere 

sammen. Hun havde et hurtigt Blik og saa godt, at Greve paa- 
skønnede hendes Bestræbelser i den Retning. Han anmodede 
hende overordentlig høflig om at bli siddende. »Har du set noget 
saa dejligtc, hvisket Mathea Rask til sin Sidemand, denne var saa 
optaget af, at hun netop skulde raabes op, at Øjnene stode stive 
i hendes runde Ansigt. Kandidat Greve læste videre Rækken 
nedover. De penere fik et dvælende Blik, enkelte et Smil. Han 
havde Øjne, som smiler uden at Munden behøver være med. Paa 
nederste Bænk sad der en med en Fordybning i Panden, det var 
jo en fysiologisk Mærkelighed, han maatte undersøge, om ikke 
Aandsævnerne ogsaa der havde en Knæk. Vedkommende lille 
Pige fik et meget velvilligt Blik, og da hun ikke var fn for 
at være indbildsk, skrev hun sig det straks bag Øret, og 
blev pludselig meget ovenpaa ligeoverfor sin Sidemand, der var 
bleven temmelig hurtig affærdiget, formodentlig paa Grund af sin 
noget urene Hud. 

I dette Øjeblik blev Døren sagte aabnet. »Aa Helga en 
halv Time for sent, du skal værsgod ha Kryds for Ordene, 
raabte nogle. 

»Hys mine Damer, € begyndte Greve meget smilende, »men 
jeg maa virkelig anmode Damerne om ikke at være fuldt saa 
højrøstede.« De blev alle sammen ligesom lidt skamfulde bare af 
Koketteri for Resten, de som ikke havde raabt, ønskede de havde 
været med, det hørtes saa kvikt. Mathea Rask vimsede op og 
ned mellem Katederet og Pultene og gjorde sig al mulig Umage 
for at snakke østlandsk og ikke ha denne kedelige Svingen paa 
Ordene, som fremmede Folk altid lo ad. Men nedover Pultene 
begyndte de at hviske og le, fordi at Mathea Rask snakkede 
saa fint. 

Helga tog hurtig Tøjet af sig, hun strævede svært med et 
Par Sokker, hun havde paa Benene. Det bløde, brune Haar faldt 
hende frem over Ansigtet. Kandidat Greve kunde ikke rigtig se, 
hvordan hun saa ud, før hun sad paa Plads. Hun var jo ube- 
tinget den smukkeste af dem alle. Ikke meget høj, et fladt 
barnsligt Kjoleliv med Rynker, bløde, runde Kinder med en oliven- 
varm Farve, og brune lidt vemodig, stille Øjne. Munden var 
stærkt rød og fyldig. 

»Maa jeg spørge om Frøkenens Navn?c »Helga Gjertz.« 
Hun havde den Vane at smile og lægge Hovedet lidt paaskakke, 
naar hun talte. Kandidat Greve blev formelig i godt Humør, han 

vidste, Konsul Gjertz var Byens rigeste Mand, bun var jo rent 
betagende sød. Det kunde næsten lønne sig at gøre Kur her, 
bun saa for Resten temmelig uskyldig ud, han maatte vist i saa 
Fald lære hende op. Her kunde man jo gøre de mest omfattende 
Studier af Kvindenaturen. I vore Dage, hvor den Ting stod paa 
Dagsordenen, var det i Grunden ganske interessant dette at bli 
Lærer til næsten voksne Pigebørn. 

Der var noget umaadelig morsomt, noget pirrende for alle 
de halvvoksne Pigebørn, i denne Frøkentitel. De rettede sig i 
Ryggen, enkelte stelte lidt paa sit Haar, og kendte efter om 
Strimlerne i Halsen sad rigtig. 

»Det er da forfærdeligt saa koldt Damerne har det her- 
inde«, sagde Greve, gned sine smaa, benede Hænder og saa 
mismodig bortover de igen Frosne Vinduer. »Aa det tiner nok«, 
sagde hun med de indgrodde Øjne, »men saa render hele Gulvet 
af Vand. c Og saa lo de alle sammen igen, hvide Tænder i runde 
Ansigter alle Pultene nedover med det blege, hvide Dagslys fra 
de frosne Vinduer udover dem allesammen. Greve fik atter en 
Følelse af, at det var noget, som morede ham. »Damerne har 
vel ikke noget imod, at jeg ryger en Cigaret.« Tænk, at han 
spurgte om det, de vidste næsten ikke, hvorledes de skulde svare. 
Cigaretrøg som var saa dejlig. Nej, naar de nu tænkte paa 
Kandidat Sæther, som de havde maattet trækkes med i hele to 
Aar, og som uafladelig havde gaaet og suget paa en sur Pibe og 
trukket op i sine blegblaa Bukser, saa kunde de næsten ikke 
skønne, at de havde holdt ud med ham. 

De skulde ha Engelsk den første Time. Kandidat Greve 
erklærede, at han frøs ihjel oppe paa Katederet og begyndte at 
promenere op og ned. Der var en liden Plads ledig ved Siden 
af Helga Gjertz, der sad yderst paa en Bænk. »Kanske jeg faar 
Lov at sidde her.« Helga Gjertz kendte Duften af en stærk 
Parfume, der blandede sig med den fine, russiske Cigaret. Uf, 
hvorfor havde han netop sat sig ved Siden af hende, det var jo 
saa gyselig generet. Bare at han ikke vilde, at hun skulde læse 
op — hun kunde ingen Ting — og saa vilde han vist synes, hun 
var dum — han havde saadanne skarpe Øjne — og — og — det 
var saa gruelig lejt, at han sad der ved Siden af hende. Natur- 
ligvis skulde Helga Gjertz læse et Stykke. Hun skilte sig daarligt 
fra det, og havde faaet en dyb Rødme i Kinderne, da hun var 




286 



En Lærer. 



færdig. Men Greve smilede bare tii hende, saa Helga fik med en 
Gang det Indtryk, at han vist var meget snil. 

Og Kulden varede ved. De høje gennemkolde Skoleværelser 
satte Greve i et elendigt Humør. Saa længe han frøs saa, var 
han ikke en Gang oplagt til lidt uskyldig Kurtise. Helga Gjertz 
var indtil Kedsomhed uskyldig. Hans veltalende Blik og smaa, 
forsigtige Tilnærmelser gik aldeles sporløst hen. Rent knusende 
vakker vilde hun bli, naar hun først var udvokset. For Figur 
var det jo endnu ikke Tale om. 

Men saa endelig en Dag blev det Tøvejr. Skolevinduerne 
var store, lyse og klare, det tykke, tætte Snetæppe op over Hejen 
Uge udenfor Vinduerne begyndte at synke sammen, smaa, bratte 
Afsatser blev med en Gang bare og sorte, under Sneen kom der 
sivende og rislende først nogle faa Draaber, saa flere og flere, 
vaad skinnende af rislende Vand laa Hejen bar i lange Stykker. 

Inde i øverste Pigeklasse havde de Tegnetime. Der var 
ganske stille, blot smaa halvhøje Hviskninger om Laan af Viskelær, 
og saa en alt andet end læmpfældig Visken ud. Greve spadserede 
op og ned, det knirkede i hans Støvler, især naar han vendte 
oppe ved Vinduet. Sagte med visse Mellemrum dryppede det ned 
paa Vinduesbrætterne udenfor. Helga sad og stirrede ud igennem 
Vinduet i alt det sorte og hvide og det klare, rislende Vand, ret 
frem var der en stor ganske blaa Flek paa Himmelen. Hun 
saa vemodig fortænkt ud, men hun sad bare og tænkte paa en 
Kattepus hjemme, som skulde ha Unger. To Stykker skulde faa 
leve, hun vilde ønske, de blev graa med hvide, bløde Labber. 
Rødt Baand med hvid Knap i skulde de ha om Halsen til Hver- 
dags, og blaat Silkebaand til Søndags. Eller kanske de burde 
være sorte med hvid Haletip. Nej, nu saa Greve, at hun ikke 
tegnede. »Jeg faar nok hjælpe dig Helga, det gaar smaat med 
dig ser jegc Greve satte sig ved Siden af hende og begyndte at 
tegne. Det var da en dejlig Parfume, han altid havde. Mathea 
Rask, der var den i Klassen, der vilde være mest inde i alle 
Toilettets Hemmeligheder, havde hver Dag et nyt Navn paa den. 
De første fjorten Dage, Greve var paa Skolen, var det et Spørgs- 
maal, som interressede alle uden Undtagelse. 

»Se saa Helga nu maa du fortsætte saadan«. Helgas tætte 
bløde Øjenhaar laa hende ned paa Kindet. I Tindingerne krusede 
flaaret sig saa smaat og uskyldigt. Greve saa ned paa hende. 
Hun var jo næsten en Skønhed. Han strøg hende med Haanden 

ned ad Kindet Først en Gang, saa en Gang til, men ligesom 
langsommere sidste Gang. Tænk at Greve klappede hende paa 
Kindet, det var da løjerligt. Hvorfor i al Verden gjorde han det, 
det havde da aldrig Kandidat Sæther gjort. Hun saa nøje efter, 
om han gjorde det med nogen andre. Nej hun kunde ikke op- 
dage det Hun glemte det for Resten siraks. 

Men saa umaadelig morsomt det var for de af Smaapigerne, 
der havde voksne Søstre hjemme, for de vilde alle ha nøjagtig 
Besked hver eneste Dag, om hvad Greve sagde og gjorde. Og 
det, at de, der ikke var konfirmerede kendte en saadan fin, flot 
Herre bedre end de voksne Damer, og havde saa meget at gøre 
med ham hele Dagen paa Skolen, det var saa umaadelig morsomt. 
Helga Gjertz havde ogsaa en voksen Søster, som i høj Grad 
interreserede sig for Greve. Det var jo faa eller ingen antagelige 
Herrer der i Byen, for Handelsbetjænte og Skippere regnede 
Bolette Gjertz ved Gud ikke til antagelige Herrer. Man havde da 
Fordringer, fordi om man var nødt til at leve i en Afkrog af 
Verden. 

Hun plejede at faa Helga ind i sit Værelse om Aftenen og 
faa hende til at fortælle om Greve. Og Helga var meget villig. 
Bolette var hele otte Aar ældre og havde aldrig givet sig noget 
af med hende før. Søstrene havde hver sit Soveværelse, men 
Døren stod altid aaben. Det var især, mens Bolette gik og klædde 
sig af, og Helga alt var kommet i Sæng, at disse interresante 
Samtaler førtes. »Du skulde kende en Parfume, som Greve 
brugere, fortalte Helga, »man kan kende det i hele Klassen, naar 
han har været der. Og saa ryger han Cigaretter i mængdevis 
hver Dag, men han har saadanne spidse Tænder, de to paa 
Siderne, du skulde bare se.« 

Bolette sad foran sit Toiletbord og kæmmede sit Haar til 
Natten, det svære, gulbrune Haar fik en gylden Glans mod 
Lysene og det hvide Omhæng over Bordet. »Hvem synes han 
bedst om af Dere da«, kom det efter et Øjeblik fra Bolette. Hun 
kæmmede sagte og omhyggeligt videre. »Hvem han synes bedst 
omt, Helga blev med en Gang urolig i Sængen, trak Benene op 
og strakte dem ud, vendte og drejede sig. Hvem han synes bedst 
om. »Det er ingen det vel«, sagde hun til Slut ligesom skødesløst, 
roen ind i hende kom der en hel ny Tankegang. Han saa mest 
paa hende, hun var vis paa, han gjorde det, han havde klappet 
hende paa Kindet, og det havde han ikke gjort med nogen af de 

andre, og enten hun kunde sine Lektier eller ej, saa smilte han 
bestandig og gav hende bedst Karakter af allesammen. Helga 
var med en Gang biet saa stille der inde i Sængen. »Naa sover 
duc, vedblev Bolette efter en Stunds Forløb, »hvordan har Greve 
sit Haarc? »Aa snauklippet ned i Panden«, sagde Helga, men 
fort, ligesom hun bare vilde tilbage til sine egne Tanker igen. 
»Jeg fatter ikke, hvorfor det Menneske ikke kommer paa Visit 
her«, kom det til Slut ligesom drømmende ufrivilligt fra Bolette, før 
hun slukkede Lyset. Men Helga blev liggende længe vaagen. 
Greve syntes vist bedst om hende af alle i Klassen, ja han gjorde 
vist ganske bestemt det. Der kom et Slags blød, ukendt Følelse 
over hende, det var som hun var indvævet i noget fint, usynligt 
noget Tænk om han syntes bedst om hende — han som var 
saa nydelig. 

Et Par Dage efter skulde Helga op paa Katederet til Greve 
med en Diktat, der skulde rettes. I det samme Greve tog en Pen 
for at begynde at rette, greb han med den venstre Haand Helgas 
højre og knugede den tæt, fast. Det var rart, syntes Helga. Hun 
saa ned over Klassen, ingen af Smaapigerne der nedover anede, 
at Greve sad og knugede hendes Haand der bag Katederet. Der 
var mange Fejl i Diktaten, for hver Fejl, gav han hendes Haand 
en ekstra liden Tryk. Hvor godt hun huskede det altsammen 
siden, da hun tænkte over det. Det gule Bind paa Diktatbogen, 
som Solen faldt paa Skraa bortover, Greves lysegraa Benklæder, 
som sad saa gruelig stramt, og den lille, stærke Haand med de 
lyse, gule Haar vokset helt ud over Haandfladerne. Da Helga 
var kommet paa Plads, og saa op paa Greve, han saa paa hende 
igen, syntes hun i Grunden det var umaadelig morsomt. Han 
var virkelig sød. Tænk, at han havde trykket hende slig i Haanden. 
Hun saa paa den under Pulten og trykkede den stærkt med sin 
venstre, for at faa Følelsen af det en Gang til. Men hans Haand 
var saa meget stærkere. Hun vidste ikke rigtig hvorfor, men hun 
fortalte det hverken til Bolette eller til nogen af Veninderne. 
Hun ønskede i Grunden, han vilde trykke hende slig i Haanden igen. 

Nogle Dage efter skulde alle Pigeklasserne ha en Kælketur. 
De samledes under de store Lønnetræer udenfor Skolen. Greve 
og Tredjelæreren skulde være med. Mathea Rask og Sofie 
Carlsen stod og talte med Greve, da Helga kom med sin Kælke. 
De skulde kanske age med ham, tænkte Helga, det var saa 
besynderligt, men hun tabte fuldstændig Lysten til at være 

med i det samme. De bagte Kager hjemme, hun vilde hellere 
gaa hjem. I det samme vendte Greve sig om: »Se der har vi jo 
Helga, saadan brilliant Kælke du har, den maa ta en glimrende 
Fart, maa jeg styre den«? 

Helga tænkte ikke et Øjeblik mere paa at gaa hjem igen, 
i Grunden havde hun anet det hele Tiden, at hun skulde age med 
Greve. Men Mathea Rask og de andre hviskede sig imellem, at 
Helga var biet saa utækkelig i det sidste, og at det var rent ud 
lumpent, at Greve gjorde saadant Væsen af hende, bare fordi hun 
var rig. 

Det var akkurat et Kælketur Vejr, kanske lidt for meget 
Sol, for det skinnede og glimtede i Skaren bort over Markerne, 
saa det skar i Øjnene. Og naar Solen skinnede paa de fine, smaa 
Birketræer der var plantet langs Vejen og var rimede helt op, saa 
de ud som unge, uskyldige Piger. Og Himlen var ganske blaalig- 
hvid helt ned til Skoven der langt borte, og det sang under 
Kælkemejerne og knirkede under Benene, saa én kunde bli i godt 
Humør bare af at gaa. De maatte ta over nogle Marker, klyve 
over et Gærde. Gammelt, brunt og faldefærdigt var det, og fine 
blaalige Skygger kastede det bort over den hvide Sne. Greve 
hjalp dem allesammen over. Helga syntes ikke han trykkede 
hende slig i Haanden, som den Dag paa Skolen. Han kunde 
for Resten gærne gjort det. Han var svært sød i Dag. De skulde 
age ned over en lang Bakke helt ud over Isen paa Fjorden. 

Greve lod dem allesammen age foran sig, var svært aktiv 
og hjalp dem alle til Rette. Den sidste Kælke drog nedover. 
Helga og han stod alene oppe paa Toppen. »Saa er det endelig 
os dat, han vendte sig smilende om til Helga. »Det var morsomt 
vi to kom til at age alene, ikke sandt? Sæt dig nu godte Han 
satte sig bag og trak hende tæt op til sig i det samme, saadan 
at hun næsten kom til at ligge op over hans Bryst. Han tog 
Cigaretten ud af Munden og bøjede sit Ansigt næsten helt ned til 
hendes, hun følte den friske, kølige Berørelse af hans kolde Kind. 
»Bedre kan vi umulig ha det, synes du ikkec? Hun havde Lyst 
at se op paa ham, men hun kunde ikke, hun ligesom skalv ind- 
vendig. Saa susede de nedover, hun kendte Greves Arm, der 
holdt fast om hende, Øjnene blev blændet af det stærke Luftdrag, 
det flimrede og glimtede for dem af Solen bortover Sneen. Langt 
ud kom de, længere end alle de andre, helt midtfjords. Men før 
Kælken endnu var rigtig standset, mens de gled sagte udover, 

der midt i alt det skinnende hvide, trak Greve endnu en Gang, 
uden at sige et eneste Ord, hende heftig ligesom uimodstaaelig 
op til sig. Det forekom Helga, da hun rejste sig op, som om 
Benene ikke rigtig vilde bære hende. Men det var bare et Par 
Skridt, saa kom den overvældende, jublende Følelse op i hende, 
at slig havde hun endnu aldrig moret sig. 

Hvad var det i Grunden for noget, som var saa uhyre 
morsomt. Langt borte hørte hun de andres Stemmer. Uden at 
hun selv gjorde sig Rede for det, kom der en Følelse over hende 
af en skærpet Intelligens, hun opfattede, tænkte og følte skarpere 
og hurtigere end hun plejede. Greve blev staaende et Øjeblik for 
at tænde sin Cigaret, der var gaaet ud i Farten nedover, Helga 
sprang et Par Skridt, og sklidde bort over Isen. Skælvingen i 
Benene var ganske borte, det var næsten, som hun løb i Luften. 
Greve kom løbende efter. Kælken tog en stor Svingning i Tauget 
og løb rundt dem i en stor Runding paa den glatte Is. »Sæt 
dig paa og hold dig godt fast, saa skal jeg svinge dig«. Han løb, 
standsede hurtig op, og lod Kælken svinge rundt. Helga lo op 
til ham med lidt brede, hvide Tænder: »Aa saa morsomt, en 
Gang til.« Han saa ned paa hende. 

»Nej ved du hvad, nu maa vi gaa i Land, ellers blir jeg saa 
styrtende forelsket i dig, at — « Han fuldendte ikke Sætningen. 
Hun saa et eneste Øjeblik op paa ham med et næsten forfærdet 
Udtryk, saa rejste hun sig øjeblikkelig op og gik ved Siden af 
ham. Men hun vendte hele Tiden Ansigtet ud over Isen. Det 
var ganske besynderligt, men i første Øjeblik var det akkurat, 
som det var noget, hun blev ræd for. Greve gik over paa den 
anden Side af hende for at faa se hende i Ansigtet. 

»Du er da en rar en«, sagde han let, da han forgæves 
søgte at fange hendes Blik. »Er du vred paa mig? Du kan da ikke 
være vred paa mig, fordi du har saa vakre Øjne, at jeg ikke 
taalte at se paa dem«. 

At han kunde tro, hun var vred, ikke det bitterste vred 
var hun, men det var bare saa rart, det var bare saa besynderligt 
rart. Det var nok morsomt, saa usigelig morsomt i Grunden, 
men det var ligesom, hun vilde græde paa samme Tid. Hun 
kunde ikke sige et eneste Ord, det var vist Kærlighed, aldrig i 
Verden havde hun elsket nogen som Greve. 

»Nej nu maa du smile til mig igen Helga, ellers blir jeg 
rent ulykkelig«. Hun saa lidt usikkert paa ham og smilte, men 

saa straks bortover mod Skoven paa den anden Side igen. Greve 
vidste et Par Øjeblikke ikke rigtig, hvorledes han skulde gribe 
Sagen an. Havde hun bare været voksen. Hun var forbistret 
knusende vakker. Men hun var jo saa uskyldig, at det næsten 
var vammelt. Men der borte ved Stranden kom jo Mathea Rask 
og Sofie Carlsen og et Par andre løbende. Greve raabte paa dem, 
han vidste paa Ære intet andet at gøre. De kom straks udover, 
løb efter hverandre, sklidde lange Stykker, raabte og løb. Op over 
Bakken gik de alle i Følge, Helga var med en Gang blit gruelig livlig. 

Men da Helga kom hjem troede de, at hun havde forkølet 
sig paa Kælketuren. Hun var saa underlig stille, vilde ikke ha 
Mad, og laa paa Sofaen med Hovedet ned i Puderne hele Aftenen. 
Hun laa der og tænkte, op igen og op igen alt det besynderlige, 
som var hændt i Dag. Hun følte endnu, hvorledes han havde 
trykket hende op til sig, saa levende følte hun det, at hun be- 
gyndte at smaaskælve igen som ude paa Isen. Og saa den friske, 
kølige Følelse, hun kendte den tydelig, da han næsten la sit Kind 
ind til hendes og sagde: Bedre kan vi umulig ha det. Og saa da 
han trykkede hende saa voldsomt op til sig, uden at sige et eneste 
Ord, i det samme Kælken standsede. Og saa da han sagde det, 
at han elskede hende, nej forelsket sagde han. Hun hørte sin 
Mors og Søsters Stemme, de sad i samme Værelse, saa underlig 
fjærnt, og her laa hun og elskede Greve saa højt over alle, alle 
Grænser. Men han syntes vist hun var rasende dum. Mon 
hvorledes han vilde være paa Skolen efter dette. Hun sagde ikke 
et eneste Ord om altsammen til Bolette, og ikke vilde hun for- 
tælle Veninderne noget heller. Men hun sov næsten ingenting 
om Natten. 

Greve havde været syg og ikke været paa Skolen et Par 
Dage efter Kælketuren. Saa en Dag havde Helga glemt en Bog 
paa Skolen, hun sprang tilbage det lille Stykke Vej for at hente 
den. Hun løb hurtig op ad Trappen og ind i Klassen. Du store 
Gud Greve sad alene der inde og skrev ved en af Pultene. Hendes 
første Tanke var at løbe igen, han kunde gærne tro, at hun vidste, 
han var der. Men Greve havde alt vendt sig om. »Er det dig 
Helga? Saa længe siden, jeg har set dig«. Det var kvalmt inde 
i Klassen, der var ikke luftet efter Skoletimerne, Solen laa hed 
ind igennem de tre store Vinduer mod Syd, Pultene stod i Uorden, 
alt det Blæk Sofie Carlsen havde slaaet ned i Dag var endda ikke 
tørret op. Der lugtede Blæk og støvet Sol. 

Greve blev siddende, men rakte Haanden ud mod Helga. 
»Er du vred paa mig endac? Hun smilte over hele Ansigtet: 
»Nej ikke Spor. c »Nej, det vilde næsten være Synd at være 
vred paa mig, ikke sandt, Helga?« »Jo«, sagde hun og smilte 
igen. Han boldt endda bendes Haand i sin. »Jeg skulde bare 
hente en Bog«, sagde hun. Den skulde findes paa Hylden under 
Pulten, som Greve sad ved. Helga laa paa Knæ paa Gulvet og 
ledte efter den. Greve sad en Stund og saa ned paa hende, saa 
tog han en Lok af hendes Haar, som hun bar løst ned over 
Hyggen og strøg hende med Haaret op og ned ad Kinden. Det 
bløde, varme Haar krislede saa underligt. »Uf da«, hun tog 
Haaret væk, men smilte alligevel. Endelig fandt hun Bogen og 
rejste sig op. 

Greve rejste sig ogsaa. Det var da gruelig varmt herinde 
hun var vist svært rød i Kinderne. Hun stod klemt inde mellem 
Pultene. Nej, nu maatte hun gaa. Med én Gang kendte hun 
to Jærnarme, der holdt hende fast som i en Skruestikke, og Greves 
Mund mod sin. Der kom en egen afmægtig Følelse over hende, 
de Par første Øjeblikke vidste hun næsten ikke af sig selv. Hun 
havde lukket Øjnene, havde han ikke holdt paa hende, var hun 
vist sunken ned mellem Pultene. Det første hun saa, da hun 
lukkede Øjnene op igen, var Greves blaastribede Slibs og røde 
Koral Slipsnaal. Hun havde en stærk Følelse af, at hendes Hat 
sad paa skæve. »Nej, nej«, raabte hun, »De maa ikke kysse 
mig, nej, nej, De maa ikke«. Og dog var hun sig paa samme 
Tid bevidst, at hun inderst inde havde et besynderligt, vildt 
Ønske om, at han vilde gøre det igen. 

»Er du frygtelig vred paa mig? Skal jeg lægge mig paa 
Knæ for dig her lige ned i Blækket og bede dig tilgive mig«? 
Hun maatte smile igen og forsøgte at skyve ham bort. Hvor 
rart i Grunden, at hun kunde ta ham i Frakken saadan uden 
videre. »Giv mig bare et eneste Kys til, Helga, saa skal du faa 
gaa«. »Slip mig, nej, nej. Du — du maa ikke«. Hun havde 
vendt Ansigtet helt fra ham, men han trak hende til sig igen og 
kyssede hende. Da Helga kom ud paa Gangen, sjanglede hun 
saa, at hun næsten ikke kunde gaa, og ned over Trappen kendtes 
det næsten, som Benene var slaat væk under hende. 

Men hjemme hos Konsul Gjertzs kunde de ikke begribe, 
hvad der gik af Helga. Hun var biet saa stille og saa bleg med 
blaa Ringer under Øjnene, naar hun troede sig ubemærket, sad 

han gærne og stirred ret ud for sig. Katten havde faaet en 
snehvid liden Katunge, Helga kunde staa et Øjeblik bøjet over 
Kassen, hvor den laa og kravlede ned i, saa var det næsten som 
hun sukked og gik sin Vej. Hver eneste Nat laa hun vaagen 
i lange Tider og tænkte og tænkte. Nej, at Kærligheden kunde 
være saa dejlig, det havde hun aldrig tænkt. Men i Grunden var 
den ikke bare dejlig heller, for der var saa usigelig meget lej l, 
som hun aldrig havde drømt om. Bare det, at hun længtes saa 
efter ham, naar hun ikke var sammen med ham. Og saa var 
han slet ikke ligedan bestandig. Aa bare hun var voksen. Skøndt 
havde hun været voksen, saa havde hun ikke truffet ham hver 
Dag paa Skolen, og bare se ham, komme i Nærheden af ham, 
om det saa bare var en liden Stund hver Dag, det maatte hun, 
ellers blev hele Dagen som et eneste tomt Hul, som intet kunde 
fylde. Greve var i det sidste begyndt at hænge sit Ydertøj ind i 
øverste Pigeklasse, og Helga fandt en vis hemmelighedsfuld Glæde 
ved at hænge sit Tøj lige ved hans. Eller ved at benytte en 
Pen, han netop havde brugt, eller holde i en Bog, han netop 
havde haft i Haanden. Det var en skælvende, bævende Glæde i 
dette, som Helga aldrig før havde anet. 

Greve havde været paa Visit hos Konsul Gjertz, og var 
biet overordentlig forekommende modtaget af Konsulinden og 
Frøken Bolette. Greve beklagede meget, at han ikke før havde 
dristet sig til at aflægge denne Visit, som han havde tænkt paa 
saa længe. Hele Eftermiddagen talte Bolette om ham. »Han er 
jo rent ud indtagende, Helga, det har du jo slet ikke sagt, saa- 
danne Smaapiger skønner sig da ikke paa nogen Ting heller. 
Har du ikke lagt Mærke til det Smil han har, Helga, og Munden 
— Apollo-Mund«. Helga sad med Albuerne oppe i Vindues- 
karmen, hun havde lagt en Haand paa hver Side af sit Ansigt, 
det forekom hende, at Blodet steg hende op i Ansigtet. »Synes 
du det«, kom det til Slut med lidt tyk Stemme. »Ja — det maa 
jeg sige«, begyndte Fru Gjertz, »at det er en ren Akkvisition 
baade for Byen og Skolen at have faaet ham herned. Tænk 
hvilken Indflydelse han med sit soignerede Væsen maa øve paa 
Smaapigerne. Jeg er vis paa«, vedblev hun, »at han behandler 
Pigebørnene som voksne Damer, hvilket naturligvis er det ene 
rigtige.« Fru Gjertz syntes altid selv, hun talte godt for sig, det 
var en vis sikker Stolen paa sig selv i hendes Ansigt. 

Greve blev med én Gang trukket ind i det selskabelige Liv 
i Byen. Fru Konsulinden gjorde Begyndelsen, og de andre fulgte 
efter. Han blev snart aldeles uundværlig. Det led paa det sidste 
med Føret, det gjaldt at benytte det, der blev arrangeret en 
Kanefart til en Gaard oppe ved Fjorden. Der skulde danses og 
køres tilbage i Maaneskin. Greve skulde køre Bolette Gjertz. 
Slæderne begyndte at samle sig paa Torvet. Helga stod ved 
Vinduet og stirrede bort over Strandgaden, den Vej maatte Greve 
komme. Hvor hun misundte Bolette. Tænk køre hjem i Maane- 
skin med Greve. Saadan tæt op til hinanden, hans Arm om 
hende, Maanen bort over Sneen, og der i Skyggen af Skoven, 
der hvor det mørkned, hvor det damped af Hesten som hvid 
Taage, der skulde han kysse hende, som han havde gjort den 
Dag paa Skolen. Og saa skulde hun ikke en Gang være med- 
Hun holdt ikke ud at være til Stede, da Greve kom op for at 
hente Bolette, men sprang op paa sit Værelse. Hun kasted sig 
paa Sængen med Ansigtet ned i Puderne og knytted Hænderne, 
saa der blev en liden hvid Plet paa hvert Led paa hendes lille 
lubne Barnehaand. Hun holdt saa af Greve, at hun syntes form- 
elig, det rørte sig for Brystet paa hende, bare hun tænkte paa 
ham. Med én Gang rejste hun sig op. Tænk om Greve kom tit 
at synes om Bolette. 

Hun kunde ikke ligge i Ro længere. Nej, det var rent 
umuligt, at han kunde bli forelsket i hende. Men tænk om han 
gjorde. — Hun angrede paa, at hun ikke havde været nede, da 
han kom, hun skulde snart set det paa ham. Hun sad ikke t 
Ro et Øjeblik, hele Tiden tænkte hun paa Greve og Bolette. Nu 
er de der, og nu er de der, nu kører de kanske ned paa Isen — 
aldrig i Verden kunde han bli forelsket i Bolette, som havde 
saadan tyk Næse. 

Helga havde bestemt sig til at ligge vaagen til Bolette 
kom hjem, men det drog saa længe ud, at hun sovnede. Hun 
vaagnede ved, at Bolette gik gennem hendes Værelse, der sad et 
friskt, køligt Pust af Vinternatten i hendes Pelsværkskaabe, som 
hun kastede fra sig paa en Stol lige ved Helgas Sæng. Bolette 
strøg Fyrstikker af, først en, to, flere, det hørtes næsten, som 
hun skjalv paa Haanden. Helga var med et lysvaagen. »Hvor 
mange er Klokken«? »Halv fem, tror jeg«. »Saa mange — har 
du moret dig«? »Moret«, gentog Bolette, hun havde endelig faaet 
tændt Lys og strævede med Sokker og Ydertøj, »det er i Grunden 

et altfor svagt Udtryk, i den syvende Himmel, rasende rasende 
morsomt c Der laa ingen i Sideværelset, som hun kunde for- 
styrre, men hun talte alligevel dæmpet. Hendes fyldige Alt- 
stemme kom sagte hvislende ind i Mørket til Helga. 

»Det var godt, at ingen sad oppe og vented. Syntes du 
vi blev længe, og endda kørte vi først. Greve vilde absolut køre 
alene, vi var ikke i Følge med nogen«. Helga vred sig i Sængen. 
>Aa og saadant Maaneskin. Paa Isen skulde du set Maanen. 
Hvor har jeg gjort af Kammen — jeg dansede uafladelig med 
Greve«. »Danser han godt«, kom det udenfra Mørket fra Helgas 
Sæng. »Guddommeligt, men han holder kanske vel fast, jeg 
holdt paa at miste Pusten mange Gange. Jeg er dødsenstræt, 
og endda tror jeg ikke, jeg faar en Blund paa mine Øjne«. 
Helga laa med store Øjne og stirrede ud i Mørket, Aa hvor hun 
hadede Bolette. Rent ud hadede hende. Hvisked og fortalte og 
bare, bare tænkte paa sig selv. Hun kunde se Næsen hendes 
paa Skyggen paa Væggen, den var frygtelig tyk. Greve kunde 
umulig bry sig om hende. 

Da Helga tidlig næste Morgen stod op, kikkede hun ind 
i Bolettes Værelse. Det grøn og hvidstribede Rullegardin gjorde 
det blege Morgenlys end koldere. Kjolen, hun havde haft paa 
i Gaar, hang over en Stol, Blonderne var smudset og krøllet, et 
hvidt Korset laa paa Gulvet, hun kunde se, at Bolette havde 
svedet, et Par lysegule krøllede Handsker med sorte Fingertupper 
laa paa Toiletbordet. Strømperne vrængte paa Gulvet. Den 
samme hadefulde Følelse fra i Nat kom over hende igen. Det 
var næsten noget uappetitligt ved Bolette, som hun laa der nu 
P&& Ryggen med Munden halvt aaben og sov saa tungt, hendes 
store, lidt tykke Hænder laa hvide og matte paa det violette 
Sængetæppe. Greve kunde umulig bli forelsket i hende. Helga 
gik noksaa trøstet paa Skolen. 

Det var morgenkoldt inde i Skoleværelset, før Solen kom 
ini Greve var svært smaa i Øjnene og grøssede lidt af Kulde. 
Han kom ned og satte sig ved Siden af Helga, men hun var 
ikke vis paa, enten han gjorde det for at være nærmere Ovnen 
eller for hendes Skyld. Men hun kom saa levende til at mindes 
<ten første Dag, han var paa Skolen, og hvor fortvivlet lejt hun 
syntes det var, da han kom ned og satte sig ved Siden af hende. 
Hvor ganske anderledes alt var nu endda. Hun tænkte paa 
Greve for hvert Ord hun sagde, naar hun snakkede til de andre, 

tænkte hun paa ham. Ja om hun bare drejede Hovedet eller la 
Hænderne over Kors, saa havde hun en Hensigt med det nu. 
Livet var ligesom biet saa meget mere indviklet end før. 

En Aften sent skulde Helga et Ærinde ned i Byen. Der 
blæste en Storm af Nordvest, Gaderne var næsten tomme, de faa, 
der var ude, boutede sig frem med Hovedet, først kæmpende mod 
Vinden for at holde Ligevægten. Lige udenfor Tobiesens Hjørne 
stødte hun paa Greve. »Vi er frygtelig i Vinden begge to Helga c 
Aldrig i Verden havde hun truffet nogen, der kunde være saa 
morsom som Greve. Han fulgte hende ned over Gaden. Det var 
forbistret, saa gode Anlæg hun havde til at bli koket, tænkte 
Greve. Denne halve Byden sig frem og halve Trækken sig til- 
bage, denne naive Uskyld lige overfor en dulgt Kompliment eller 
et dristigt vovet Ord, Helga kunde det alt perfekt. Det var 
næsten Moro at snakke med hende nu. I Gjertz' Port blev de 
staaende. Helga trak sig langt ind i Mørket af Porten. Hun 
haabede Greve kom efter, hun var vis paa, han gjorde det, og det 
var noget saa pirrende frydefuldt ved dette at være alene der 
inde i Mørket med ham. Vinden kom ude fra Havet i lange 
sejge Tag. »Her blæser da saa gudsjammerligtc , sagde Greve. 
»Saa luk Portene, sagde Helga. I samme Øjeblik blev der bælg- 
mørkt, men Vinden trængte sig ind alligevel i lange, fine Pib. 
Helga kendte igen den sagte Skælving i Legemet, men hun 
syntes ikke, den var saa ubehagelig heller. Der gik nogen med 
Lygte ude i Baggaarden. »Hvor er du henne, vil du ikke sige 
mig Godnat dac? Greve famlede indover. Hans Haand rørte 
ved hendes Kind. Hun kendte en stærk Gigarlugt. Nej, nej, han 
maatte ikke kysse hende, Øjeblikket før havde hun ønsket det, 
nej huf, hun hadede ham i Grunden. Hun stødte ham bort og 
løb op ad Trappen. Oppe paa Gangen mødte hun Bolette. 
»Hvem var det, du talte med nede i Portene? »Grevec »Fulgte 
han dig hjerne? »Ja!c Bare, bare Bolette ikke havde mærket 
noget. Der kom et underligt Udtryk i Bolettes Ansigt, noget 
overlegent triumferende og dog paa samme Tid saa besynderlig 
aandsfraværende. Hun nynnede et Par Strofer og løb op ad 
Trappen, men der oppe fra raabte hun ned til Helga: »Tænkte 
han, han skulde træffe mig paa denne Tid af Aftenen, saa gik 
han fejl i Byen, det kan du hilse ham en anden Gange. 

Træffe hende, træffe Bolette, aa nej, hun maatte ikke ind- 
bilde sig det. Han maatte ikke synes om Bolette — han maatte 

ikke — hun stampede næsten med Foden i Gulvet, det smukke, 
lidenskabelige Barneansigt gløded i Skinnet af Ganglampen. »Aa 
langt fra«, sagde hun tilsidst ganske højt, idet hun trak Kaaben 
af sig. 

Men det om Bolette og Greve var en Gang kommet ind i 
hende og vilde ikke ud igen. Hun passede paa Bolette, og hun 
passede paa Greve, hun blev ganske syg. Helga har Blegfeber, 
bedte det, værsgod tag Jærnpiller. Store, ækle, bløde Jærnpiller 
i gult Støv. Hu, hvor hun hadede dem. Og saa gyselig dumme 
Folk var, Doktoren og Mama og Bolette og Papa ogsaa. Give 
hende Jærnpiller, fordi hun var glad i Greve. 

Bolette og Greve var begyndt at spadsere lange Ture 
sammen. Helga gik efter, aa hvor hun maatte lyve og komme 
med Udflugter, ellers vilde Veninderne være med, og hun vilde 
helst gaa alene. Men naar hun saa Greve og Bolette paa lang 
Frastand, saa krøb hun op i Hejen og laa der og lytted, om hun 
kunde høre, hvad de talte om. Men de bare hvisked og lo. 
Saadan lo Bolette aldrig hjemme. Den laa ligesom efter hende 
langs Vejene den Latteren. 

En Dag Helga kom hjem fra Skolen, saa hun Greves Hat 
i Entreen. Hun trak Pandehaaret ned i Øjnene ude ved Spejlet 
i Entreen, og da hun syntes, hun var svært bleg, gnidde hun sig 
i Kinderne med et Par sammentullede Handsker. Inde i Altan- 
værelset stod Greve og Bolette. »Maa jeg præsentere dig min 
Forlovede, Helga c Et Øjeblik var der noget, som drejede sig 
rundt, Værelset eller Solen eller Bolette, men saa med én Gang 
blev hun aldeles rolig. Hun huskede bare siden, at hun havde 
sat sig ned paa en af de grønne Fløjelstaburetter, og at hun 
havde siddet og knuget Kvasterne sammen og ladt dem svinge 
frem og tilbage, rykket i dem og svinged med dem igen, saa 
Moderen til Slut sagde, at hun ødelagde dem, og skulde la 
det være. 

Nu var alting forbi. Tænk, han saa aldrig mere paa 
hende. Tænk, leve hele Livet med en saadan Sorg. Og hun 
kunde gærne bli tredive Aar gammel, og nu var hun bare en 
Maaned over fjorten. Aa hun havde en Hovedpine saa rædsom, 
hun laa paa Sængen hele Dagen. At det skulde være saa frygt- 
elig at leve, og for to tre Maaneder tænkte hun aldrig paa noget 
saadant. Og at det ikke var længere end siden Jul, at Sofie 
Carlsen og hun havde kogt Budding paa Dukkekomfuren og 

syntes, det var saa rasende morsomt. Sofie Carlsen kom op til 
hende en Dag og vilde lege med Papirsdukker. Og hun syntes, 
hun maatte gøre det, men det eneste morsomme var, da Sofie 
klippede en Papirsdukke, som lignede lidt Greve. Han skulde 
hedde Francis Greve, foreslog Sofie. Helga havde aldrig turdet 
foreslaa det, men hun syntes, det var morsomt. De havde en 
Dukke før, som bed Helga. Med én Gang tog Helga sin Navne- 
søster og Greve og satte dem op i en Myrt, der stod i Vinduet, 
de skulde ligesom spadsere i en Have. Men hun tog dem straks 
ned igen, Sofie Carlsen kunde gærne synes, det var rart. 

Hvor Bolette og Greve hviskede inde i Kabinettet Hun 
holdt det ikke ud. Og han var næsten endda vakrere her hjemme 
end paa Skolen. Men han lod næsten ikke, som han saa hende 
en Gang. Hun holdt det slet ikke ud. Men de lange, ensomme 
Turene boldt hun ved med, endda det næsten blev værre nu, da 
det begyndte at vaares. Hun vidste ikke, hvad det var, som 
gjorde det, enten det var Luften eller Himmelen, som var saa 
lys og let, eller Blaavejsene, eller de store, gule, glade Heste- 
blomster, som stod der langs Vejkanten i sort fugtig Jord, men 
hun længtes undertiden saa, aa Gud, hvad var det, hun længtes 
efter. Jo, det var bare, at Greve skulde være, som han var før 
og ikke være forlovet med Bolette. 

Der skulde være stort Bal hos Konsul Gjertz for at fejre 
Forlovelsen. Hele den gamle, gule Købmandsgaard ved Torvet 
straalede af Lys. Der var bedt Gæster fra Nabobyerne, hos 
Gjertzs havde de hele Huset fuldt af fremmede. Det var ingen 
af Byens Folk kommet, Husets Græster klædde sig, det var 
stille i Trapperne, bare Stuepigerne, som løb op og ned over de 
nye brede, karmosinrøde Trappetæpper. Ikke et Menneske inde i 
Værelserne. Balsalen med tre store gammeldags Lysekroner af 
Glasdubber, Lampetter af Glasdubber, røde Damaskes-Sofaer og 
Stole, blændende hvidt Gulv med ganske smalle Gulvplanker. 
Der laa Forventning i Luften. Der gik en Pige der inde og 
strødde Dansepulver. Ind igennem Værelserne i Perspektiv grønne 
Gulvtæpper, grønne Portierer, røde Gulvtæpper, røde Portierer, 
Lys, Lamper og dybe Stoler. Bolette var færdig, Greve skulde 
komme tidlig. Helga kom løbende gennem Værelserne i rød 
Silkekjole med Haaret ned over Ryggen. Hvor i al Verden var 
Greve og Bolette. Hun hørte, det hvisked inde i Kabinettet. Hun 
maatte se der ind, bare kikke bag de lyseblaa Dørforhæng. Der 

stod Greve med Armene om Bolette. Hun var meget mindre, 
havde lagt Hovedet tilbage og saa op paa ham med halvlukkede 
Øjne og smilte. Han bøjede sig ned og kyssede hende. Aa saa 
længe, Helga troede aldrig, det vilde ophøre. Men i samme Nu 
kom der som en Vished over hende. Nej, hun kunde ikke leve 
længere, hun maatte dø, hun holdt ikke ud at se paa det, at 
Greve elskede Bolette. Ud igennem Værelserne f6r hun, op ad 
Trappen. I Vandet! Skulde hun kaste sig i Vandet. Netta til 
Gjertrud Feier, hun som skulde ha et Barn havde kastet sig i 
Vandet. Hvorledes skulde hun komme til Vandet i Aften. For 
hun vilde gøre det nu, netop nu. Eller hænge sig paa Loftet. 
Fy der var saa mørkt, nej, nej, skære Pulsaaren over — fort — 
hare fort. Hun løb ind paa Bolettes Værelse, hun havde maattet 
overlade sit eget til Gæsterne. Nogen snakkede der inde om et 
Slæb, der ikke vilde falde rigtig. Det var den lange Frøken Ma- 
strup, hun fik vist danset lige meget eller lige lidet, enten Slæbet 
faldt ordentligt eller ikke. Gud, her var ingen Fyrstikker. Hun 
roded op i et Syskrin, ledte efter en Kniv, en liden blank Kniv 
med langt, gult Skaft. Gud, Gud, hun vilde dø. Kanske det var 
Synd, kanske hun ikke blev salig. Men Gud saa, at hun holdt 
det ikke ud. Og hvis Gud paa Dommens Dag sagde: Helga 
hvorfor gjorde du det? Saa vilde hun svare: Aa, kære Gud, du 
ved al Ting, du ved jo det, jeg kunde ikke leve. Hele Syskrinet 
ud over Toiletbordet. Der var den, hun ledte efter. Ja, de vilde 
vist græde, baade Papa og Mama og Bolette. Skøndt Bolette 
vilde aldrig græde meget, for da blev hun saa rød paa Næsen. 
Sofie Carlsen, mon hvad hun vilde sige, og alle de andre. Og 
ingen vilde ane — ane — ane, hvorfor hun gjorde det. Og saa 
skulde de strø Granbær i Gaderne — tænk for hende — og saa 
lægge hende ned i Graven — fugtig og vaad var den vist nu 
paa Vaartiden. Tænk, at det virkelig skulde være hende, Helga 
Gjertz, som stod her og kendte Blodet pirre sig lige ud i Finger- 
enderne, suse og banke i Tindingerne — hendes Kjole var i 
Grunden altfor trang i Livet, — at det var hun, som skulde dø. 
Hun turde ikke, hun turde ikke. Hun kasted sig fremstupes tværs 
over Sængen. Kniven holdt hun endda i Haanden. Aa Greve, 
Greve, Greve. Jeg blir vist gal, jeg blir vist gal. Men tænk alle 
Dagene, som kommer. — Jeg maa, jeg maa. — Hun rejste sig 
op og lagde Kniven paa sit bløde lubne Barnehaandled. Bare 
forsøge, hvorledes det kendes — . 

Der tog nogen i Dørlaasen, det var Fru Eonsulinden med 
et tændt Lys i Haanden, brusende af Atlas og Kniplinger. »Men 
Barn, er du hér — og i Mørke? Hovedpine? Aa, den gir sig 
nok. Ingen Narrestreger vil jeg vide af. Hægt paa mig dette 
Armbaand. Kom nu — øjeblikkelig. Det er ikke Tale om, du 
faar bli her oppe. c 

Foran Moderen, som en slukøret Hund ned ad Trapperne, 
ind i Værelserne. Nu troede vist Veninderne, at hun havde det 
rigtig morsomt. Kanske de stod ude paa Torvet og saa op til 
Vinduerne. En af Husets Gæster, rige unge Smith fra Nabobyen, 
kom hen til hende. Han havde nogen blege vandblaa Øjne uden 
Øjenhaar, som han saa svært med. Han blev staaende og snakke 
med hende, stirret hende hele Tiden ind i Øjnene og vilde absolut 
danse fire Danse med hende. Med én Gang kom der en vild, 
underlig Følelse op i hende. Hun vilde faa unge Smith forelsket 
i sig, rent vanvittig forelsket skulde han nok bli. Hun vidste, 
hvordan hun skulde bære sig ad nu, saadan skulde hun bruge 
sine Øjne og rigtig holde Leven, snakke og le rigtig højt, skulde 
hun helst. I Grunden var det det eneste morsomme, som fandtes 
i Verden, at gøre sig til for Herrer. Og da de dansede, klemte 
unge Smith hende i Haanden, og Helga klemte igen. I det Øje- 
blik tænkte hun ikke mere paa Kniven deroppe i Mørket. Hun 
vilde bare være dejlig, dejlig saa alle Herrer, der saa hende, 
elskede hende. 

»Har du i dine levende Dage set saa koket som Helga er 
bletc? sagde Bolette til Greve, de sad i en Sofa inde i Balsalen. 
Helga stod nede ved Døren, tre Herrer om hende, hun holdt dem 
alle i Aande. 

»Ja du maa tro, jeg har nok lagt Mærke til det Rent 
udspekuleret koket. Jeg gjorde, hvad jeg kunde for at mod- 
arbejde denne Tilbøjelighed, men det ligger nu en Gang i Kvindens 
Nature Han lo, Bolette lo ogsaa: »Ja og ligesom I Herrer ikke 
vil ha os slige 

Han la Armen om Lavet paa hende — og smilte med sine 
hvide Tænder. 

»Du er den sødeste af alle sødec — . 

Paris 29. Marts. 

En Formiddagsforestilling paa Théåtre fran^ais forleden 
Søndag indbød paa Moliéres Le mariage forcé og Les femmes 
savanies. Moliére er endnu Herre i sit Hus. Om der kommer 
mange, eller der kommer faa, det gør lige meget; den gamle, 
herlige Digter er for stor, til at han eller hans Teater tager 
Hensyn til det. Paa sin gamle Scene skal han spilles, to Gange 
om Ugen. 

Er det kommet saa vidt med Holberg hos os? 

Det var nu altsaa Le mariage forcé, det kaldes nok paa 
den danske Teaterplakat »Det tvungne Giftermaalc. Ved første 
Syn — en lystig Farce. Literært dannede Mennesker véd, at 
Moliére som omrejsende Teaterdirektør og Skuespiller i Sydfrankrig 
tog ugenert for sig af den italienske Maskekomedies Æmner og 
Figurer, at han tog samme Skuespilarts grovkomiske Virkninger: 
Næsestyvere, Stokkeprygl, Spark i Bagdelen, til Indtægt i sine 
kaade Prosakomedier. Mellem dem og de fine Komedier paa 
Vers har Literaturhistorikerne sat en adskillende Rødkridtstreg. 
Den første Art, siger de lærde, har Moliére ofret til et grinende 
Galeri, i de sidste har han henvendt sig til det dannede 
Publikum som Trop med sit Dyr. 

Der er lidt sandt, mere forkert i denne Betragtning af 
Literaturhistorikerne. Medens de store Verskomedier som: Le 
Mimnthrope, Les femmes savantes, Viede des femmes , Le Tartuffe 
o. s. v. o. s. v., har imponeret Alverden , saa trækker selv franske 
Kritikere paa Skuldrene ad Ting som Le Médecin malgré lui, Le 
Mariage forcé, Les fourbéries de Scapin. 

Det er dog den samme Moliére, blot at han har iklædt sig 
Versenes Gaiadragt i de fine Komedier og viser sig i daglig Paa- 
klædning i de lystige Farcer i Prosa. 

Om al Verdens lærde kan paavise af hvilke Noveller 
Shakespeare har taget Stoffet til sine Tragedier og Komedier, 
hvor mange Scener de gamle Italienere har taget fra Plautus, 
hvor mange Motiver, ja hele lange Replikrækker Moliére har taget 
fra Italienerne, og Holberg atter fra Moliére ... det er forfærdelig 
ligegyldigt; Shakespeare, de gamle Italienere, Moliére, Holberg har 
ikke stjaalet. Je prends mon bien ou je le trouve, sagde Moliére. 

Det kan være tidssvarende at trykke paa den Tangent, nu, 
da vi hjemme ser Skolefukser bebrejde en stor Literærhistoriker 
og Kritiker, at han ikke selv »finder paa« alt hvad han skriver. 
Naar Digterne, hvis Profession det er at »finde paa noget«, 
benytte deres Forgængere uden Stjærner i og uden Noter under 
Teksten, skal saa Historikere og Kritikere absolut belæmre Læserne 
med de afskyelige Sider med to Linjer Tekst og tredive Linjer 
Noter under neden, hvad der gør Doktordisputatser ulæselige? 

Jeg tror, at disse Ytringer er i den gamle Moliéres Aand. 
Var der noget, som denne klare Aand, dette varme og kærlige 
Hjærte, denne fine Kunstnersjæl hadede og foragtede, saa var det 
Skinhellighed og Pedanteri . . . hvad Henrik Ibsen kalder Livsløgnen. 

Jeg vil gennemgaa den lystige Enaktskomedie Le mariage 

forcé. 

Sganarelle er henne i Halvtreserne. Han faar i Sinde at 
gifte sig. Han har forelsket sig i den skønne tyveaarige Doriméne. 
Som besindig Mand spørger han sin Nabo Géronimo til Raads; 
denne forudsiger ham visse Pandeprydelser som den sandsynlige 
Følge af et saadant Ægteskab. 

Det er akkurat Introduktionen til Holbergs Pernilles korte 
Frøkenstand. 

Mens Lystigheden er den eneste Tone hos vor store 
Komediedigter i denne Indledning, dirrer der en lille Streng af 
Vémod hos hans franske Forgænger. Man kender Moliéres 
Historie, da han hen mod den skæbnesvangre Alder tog Årmande 
Bejart til Ægte og baade fik de Pandeprydelser, som han saa tit 
havde gjort Løjer med, og de Hjærtesaar, som gjorde hans sidste 
Aar fortvivlede. Han kredser bestandig om dette Problem: den 
ældre Mands Forelskelse i den unge Kvinde. Han vender og 
drejer det, vender snart den latterlige , snart den tragiske Side af 

Forholdet ud mod Lamperækken, men i Tragedien klukker 
Latteren, i Farcen Graaden ganske sagte. Her taler vi om en 
Farce. Latteren vinder straks Sejr. 

Sganarelle vil ikke give sig for en saadan Jævnbyrdigs 
Raad. Han vil spørge lærde og kuriøse Doktorer om, hvad han 
skal gøre. Han henvender sig først til Doktor Pancrace og saa 
til Doktor Marphurius, en af den peripatetiske, en af den pyrrhoniske 
Skole. Det er to forskrækkelige Hanskvaster. Giv Moliéres Komedie 
i Hænderne f. Eks. paa en opvakt dansk Højskoleelev. Er han 
et godt Hoved, vil han lé, fordi Humøret i Komedien er saa 
uimodstaaeligt ; er han ikke begavet med komisk Sans, vil han 
finde, at Dr. Pancrace og Dr. Marphurius er to fjantede Narre. 

Det er de ogsaa, men de er noget mere. 

Middelalderen er sejg. Den franske Renæssansetid fik ikke 
Bugt med den. Rabelais kæmper mod den som en Helt, men 
han bruger alt dens Smuds til at kaste i Ansigtet paa den. 
Michel Montaigne er maaske mindre genial maaske klarere og 
finere end Rabelais, men hans Filosofi er for de faa udvalgte, 
fremskredne Aander. 

Følg saa Bevægelsen: Den franske Aands Kamp for at 
blive sig selv. Barbariet, hele Middelalderen, hang som en Klump 
under Fødderne paa Ronsard, ja Folk som Frasebyggeren Balzac 
og Ordvælgeren Vaugelas var dog kun skolastiske Doktorer. Det 
blev Moliére og efter ham Voltaire, der gav Middelalderen de 
dybe Saar. Men de dræbte den ikke. Endnu spøger den f. Eks. 
i Titler som Hertug (dux, duc o: Hærfører), Marquis (Markgreve), 
Comte (comes). Ikke at tale om Baroner. Svare disse Titler til 
Ordenes og Funktionernes oprindelige Betydning? Lad de Titler 
passere, de er jo for saa vidt temmelig uskyldige. 

Italienernes komiske Drama havde allerede Syn paa Doktoren 
fra Bologna med hans Makkaronilatin og Syllogismer in barbaro. 
Moliére tog denne lærde op, men han lokaliserede ham. 

Sorbonnen lavede de Glas, hvori Middelalderens Viden- 
skabelighed blev henkogt som Konserver, og samme Institution 
forsynede Glassene med de fire Fakulteters versificerede Etiketter. 
Fuldkommen ægte garanteret Videnskabelighed! 

De sloges som føre Karle, disse Professorer og Doktorer fra 
Sorbonnen. De var graadige efter at oprejse Kætterbaal. 

Var de da aldeles gale, kunde en Nutidsmand spørge? 
Naar Pancrace i Komedien raser, fordi en Ignorant vil tillægge 

et ubesjælet Væsen Attributet »Form«, medens man burde sige 
»Figur«, eftersom »Form« kun kan tillægges besjælede Væsener, 
naar han kommer i Patos over, at én forplumrer Begreber som 
Substans og Akcidens; naar Marpburius, Skeptikeren, anvender 
Descartes' Sætning: De omnibus dubitandum est (Man skal tvivle 
om alt) saaledes, at han formaner Sganarelle til ikke at sige: 
Jeg er kommen her for at (o. s. v.), men at sige: Det synes mig, 
at jeg er kommen, saa rammer Moliére Efterslættet af Videnskabs- 
mændene — jeg havde nær sagt de ordinære Professorer, 
Dogmatikerne, der træder de store Tænkeres geniale Tanker og 
ofte lidet rammende Begrebsbetegnelser flade til Brug for aandløse 
Pedanter — Variationen af Wagnertypen i Goethes »Faust«, en 
Type, der aldrig vil dø, saa længe der frembringes »officiel« 
Videnskab. Paa Moliéres Tid var den henkogte Åristotelisme 
stemplet med Statsseglet, ligesom Hegelianismen i Tyskland var 
»Statsfilosofi« i Fyrrerne — vist ogsaa tilberedt som »Konserve«. 

Saa puttede disse Eksistenser af Doktorer sig ind i deres 
Seller. De var ikke med i Livet uden om. De borede sig ned i 
gamle Bøger, indaandende Mug og Skimmel De var alligevel 
Mennesker. Og netop fordi de havde stænget sig inde fra Virke- 
lighedens forfriskende Luftstrømme, blev deres Blod tykt, og deres 
Lidenskaber fortættede. De var Børn af en forbigangen Tid, en 
barbarisk Tid med brutale Lidenskaber. Disse gejstlige og lærde 
bevarede under deres Kutter og lange Talarer en Masse Fortids 
Smuds. 

Ludvig XIV lærte Folk at blive elegante, at vaske og bade 
sig. Boileau fordrede en proper Digtekunst; Racine smeltede 
Følelserne i Voks for siden at omsætte dem i Vers, glatte som 
poleret Gibs, haandterlige saa man kan faa fat i dem med et 
Elfenbens-Laas-Haandgreb. 

Moliére var ældre end Boileau og Racine, han var Klar- 
hedens, den verdslige, rationelle Livsbetragtnings Opfinder i 
Frankrigs poetiske Literatur. Hvor han kommer hen, bærer han 
den sunde Forstands Lygte med sig, han jager med den de lærde, 
lyssky Padder ud af Sorbonnens mørke Gange og lave Celler. 
Gør en Spaseretur i det gamle, gamle Universitets ældste Del. 
Med Fantasien befrugtet af Moliére vil man kunne se Skolarer, 
Bakkalaurer, Magistre, Doktorer mylre frem i sorte Talarer og 
hushøje sorte og røde Filthatte, høre dem skændes paa forfærdelig 

Latin, se dem tage Stene og Smuds op og kyle hverandre i 
Hovedet, rasende over, om nomina sættes post eller ante res. 

De barbariske Fevdalherrer sloges om Borg og Fæste, om 
Elskerinder og Livegne; de lærde sloges om Platon og Aristoteles, 
om Thomas Aqvinas og Duns Scotus. Og det synes, som om de 
gamle Lehnsfyrsters Kasteller sank hastigere i Grus end de gamle 
klosteragtige Akademier, hvor alle Vægge var grønne af Skolastikens 
Mug og Skimmel. 

Om Ludvig XIV ikke har været andet end en udmærket 
Danselærer, saa skal han have sin Tak for, at han lærte Fransk- 
mændene at te sig, at han ved at slaa Fronden ned tillige øde- 
lagde, hvad Henrik IV kaldte »Liguens gamle Surdejgc Uden at 
han anede det, var Moliére en af hans mægtigste Hjælpere. Det 
var den Gang et Fremskridt, at Frondens Eankan blev tvunget 
ind i Menuet-Takt. Det var den franske Aands Krav, for at den 
kunde komme til at udfolde de Egenskaber, som betingede dens 
Magt over Europa i det meste af et Par Aarhundreder. 

Det var for det meste unge Skuespillere, der udførte Det 
tvungne Giftermaal. Leloir, som jeg saa spille Tartuffe dygtigt 
for nogle Aar siden, var den ulykkelige Sganarelle, der bliver 
pryglet til at gifte sig trods den sikre Udsigt til »visse Pande- 
prydelser, som zirer en gammel Mand saa vel c Hans sky ærbødigt 
opadskuende Blik mod den aristoteliske og pyrrhoniske Doktor, 
hans Arrigskab, da de giver ham lærd Vaas i Stedet for et for- 
nuftigt Svar, var fortrinligt. Truffler, som tolkede den visne 
Skeptiker Dr. Marphurius var uforlignelig med sine stjærnevendte 
Øjne, der først ved Pryglene bragtes til at søge Jorden. Dekora- 
tionen — denne Gade fra det gamle Paris, hvor spidse Tage skar 
Luften sønder og sammen, hvor Karnapper sprang frem, som 
skulde det støde Panderne sammen, de smaa lave Døre til vindues- 
løse Huse, hvorfra disse sorte Doktorer krøb ud, gav den rette 
Stemning i alle Maader. 

Les f emmes savantes (de lærde Damer) er sikkert bedre 
kendt hos os. Det er ikke saa mange Aar siden, at Stykket gik 
paa det kongelige Teater. Her sigter Moliére ogsaa paa Pedanterne, 
men paa en finere Art af dem. Man véd, at Damerne i H6tel 
Rambouillet i to, tre Generationer var Smagslovgivere i den franske 
Literatur. Disse Damer og deres Klienter vilde være Efterlignere 
af Italienerne. De havde en ærlig Vilje til at smelte Barbariets 
Slakker ud af den franske Literatur. De holdt paa Ordvalg i 

Retning af det pæne, det affektert dybsindige, det vidtløftig om- 
skrevne. En simpel Sætning blev pakket ind i mytologiske 
Billeder, man burde ikke sige, at Solen stod op, men at Hyperion 
havde stjaalet Auroras svage Aandedræt. Man var højidealistisk, 
man vilde leve i Æteren, alt, hvad der lugtede af Muldjord, 
var simpelt og lavt. Til Hdtel Rambouillet søgte alle værende og 
vordende Berømtheder, og samme adelige Mæcenathus havde tal- 
rige Aflæggere. Over dem strøede Poeter en Tøjblomstregn af 
Sonetter, Ballader, Rondeauer, Madrigaler og hvad de hed alle 
disse forskellig formede Snørliv, som det ulykkelige Sprog skulde 
spændes i. I disse Mæcenathuses Ly groede en egen Slags Poeter 
op, i nær Familje med de lærde Doktorer Pancrace og Marphurius. 
En Del af dem var lavsindede Skørtekyssere og Tallerkenslikkere, 
en Del var naive Pedanter, som virkelig troede at redde Smagen, 
træde i Horats' og Virgils, Ovids og Tibuls Fodspor og saaledes 
bringe Poesien op i Højde med dens gyldne Æra under Kejser 
Augustus udi Rom. 

Moliére fører os ind i et Hus, som vi nu vilde regne som 
hørende til det fineste Bourgeoisi. Der kommer Folk der, som 
har Adgang til Hoffet; saaledes Clitandre. For Moliére stod 
Hoffet som repræsenterende den sunde Fornuft, Fremskridtet. Da 
nu Husets Damer: en myndig Frue, Mandens Søster en gammel 
giftelysten Frøken, og den ældste Datter har slaaet sig paa Filosofi 
og sværmer for Alkovepoeter som Hr. Trissotin, har Clitandre 
opgivet at bejle til Frøken Armande (den ældste Datter) og har 
rettet sine Øjne paa den yngste, Henriette, som er aldeles util- 
gængelig for de platoniske Ideer, de kartesianske Hvirvler, Balzacs 
Ordvalg, Vaugelas' Grammatik og Sonetter til Ære for den for 
Feberen helbredede Prinsesse Uranie. Clitandre har til Forbunds- 
fæller Husherren, en solid gammel Spidsborger, som slet ikke kan 
lide, at Filosofien rent har ødelagt Husets Suppegryde, hans 
Broder, Moliéres ræsonnerende Talerør, og endelig — og det er 
egentlig den dygtigste af Filosofiens og Æstetikens Modstandere 
— Tjænestepigen Martine (mesterlig fremstillet af Frøken J. Samary). 
Hun slynger den forstandigste Livsfilosofi, den sikreste Logik, 
noget i Stil med Jakobs i Erasmus Montanus ud i det forfærde- 
ligste ugrammatikalske Sprog, og det er hende, der fremfor nogen 
af de øvrige Repræsentanter for sund Fornuft faar Husherren til 
at gøre Oprør mod sine Damers lærde Tyranni. 

Det er et Slag rettet mod Affektation og forloren Aand- 
righed, og Satiren har sin Aktualitet den Dag i Dag. I hvor Mange 
rige københavnske Huse pludres der ikke lige saa dumt — ikke 
om Filosofi, ti den har aldrig været i synderlig Kurs i vort kære 
Fødeland — men om Literatur og da navnlig om Billedkunst? 
Stoffet ligger bredt udfoldet der hjemme — det venter paa en 
Moliére. 

Som man véd, er Stykket p$a Vers. Jeg husker ikke, hvem 
der har oversat det paa Dansk, har heller intet Indtryk tilbage af 
de danske Vers, der tog sig for at gengive Moliéres Alexandrinere. 

Det er en særdeles vanskelig Sag. I gamle Dage 
gjorde man — saaledes som Overskou — trøstig Per-Paarseske 
Alexandrinere i Oversættelser af Moliéres Verskomedier, uden at 
ane, at det franske Versemaal hviler paa helt andre metriske Love 
end de seksfodede Jamber med Cæsur i Midten, som vore Digtere 
fra det 18de Aarhundrede anvendte. Det var Oehlenschlåger, som 
med genialt Øre for Klangen i det franske Vers, viste Oversættere 
en Vej ved de Scener i Tordenskjold, hvor Tante Deborah op- 
træder. Oversætterne har fulgt Vejen, og Hr. Professor P. Hansen 
har gjort det med Smidighed og Smag. 

Moliéres Tegning har vi naaet at gengive helt net, men hans 
Farve! Jeg skal ikke bebrejde nogen noget, ti jeg vilde selv 
være i Forlegenhed med den Side af Gengivelsen, hvis jeg skulde 
oversætte et af Moliéres store versificerede Stykker paa Dansk. 
At lægge en Holbergsk Farvetinte paa, gaar slet ikke an. Moliére 
er som Versifikator en Kunstner af første Rang, hvad Holberg jo 
langt fra er, og det franske Sprog var uhyre langt videre i Ud- 
vikling i Midten af det 17de end vort i Begyndelsen af det 18de 
Aarhundrede. Og dog har Moliéres Stil en arkaistisk Klang, som 
kærtegner franske Øren ligesom — og dog anderledes — end 
Holbergs vore danske. Der er ikke Tale om Stivhed og Ube- 
hjælpsomhed. Moliéres Vers flyder saa let som Seinen gennem 
Paris, der er ingen Knuder og Knorter som hos Holberg, Boileau 
sagde om hans Vers, at de var »skønne som Prosat. Enhver 
kyndig vil forstaa Rosen gennem det paradokse Udtryk. »Og 
hvor finder Du dog Rimet, Moliére«? spurgte den samme gamle 
samtidige Smagsdommer. Ja, Moliére synes at finde det uden 
Søgen, det ser ud, som faldt det ham i Pennen af sig selv. Det 
ser ud, som om han talte lige saa naturlig i Rytmer og paa 
Rim som andre dødelige i Prosa, og dog bliver han kun triviel i 

de lange Ræsonnementer — det var nu Offeret til Tidens Smag — 
ligesom Shakespeare Narrenes dumme Brandere til deres Tids — 
ligesom de selvbekendende Monologer til en langt senere Tids — 
men ellers er der nok af Stemning, Duft, Farve og Klang over 
den gamle Franskmands Versrepliker. 

Det skal siges til Ære for Frankrigs Nationalteater, at det 
spiller Moliére med Andagt. Gamle Maubant har Traditionens 
Myndighed som Ræsonnør, og en saa fortrinlig Skuespiller som 
Fébvre behandler Elskeren Clitandres ikke taknemmelige Rolle 
som en fin Mosaikkunstner. Hver Nuance kommer til sin Ret; 
Fébvre tolker os Sprogets Klang uden nogensinde at opofre 
Logiken eller søge at bedaare ved Stemmekoketteri. Han har 
aldrig været smuk, er ikke ung mere, men man kan godt forstaa, 
at begge Søstre foruden den aldrende Tante er forelskede i ham. 
Den udi Græsken kyndige Poet Vadius, der kun er inde i én Scene, 
men som Coquelin den Ældre i sin Tid fyldte med hele sit Genis 
Myndighed, gives af en yngre Skuespiller, som holder sig tæt til 
sit Forbillede. Men allerøverst staar Jeanne Samary som Tjæneste- 
pigen Martine. 

Hun er fiffig og naiv, lunt smilende og bredt grinende, 
bryder overlegent ind med sin djærve Bondeforstand og kløver 
alt Vrøvlets lærde og affekterede Spind, alt mens hendes svære 
hvide Arme fægter ud i Rummet, som om de vilde mase alle 
disse Vrøvlehoveder. 

Verdensdannelsen i den fineste Form, som da kunde naas, 
og den umiddelbare Naturs Logik imod det lærde Barbari og den 
forskruede Forfinelse — det er en Modsætning, karakteristisk i 
lige Grad for Digteren og hans Tid, for hans personlige Anlæg 
og for hans Tids politiske og sociale Stræben. 

Téåtre fransais nyder en stor Statsunderstøttelse. Det skal 
give de Dramaer, som skarpest giver Nationens Fysiognomi. Man 
vil have, at Moliére, Nationens største Digter, skal være Herre i 
sit Hus. 



S. SCHANDORPH. 




Sygepleje og Sygeplejersker. 



1 1883 blev der paa Lægeforeningens Møde i Roskilde 
vedtaget en Resolution med 20 Stemmer mod 11, 11 stemte ikke 1 ); 
Resolutionen lyder saaledes: 

»Lægeforeningen udtaler det ønskelige i, at Undervisning i 
Sygepleje optages som et Led i den kvindelige Opdragelse, og at 
der rundt i Landet gives Lejlighed til Uddannelse deri.c — Senere 
har Dr. Norrie *) og Frue 8 ) lagt Planen til en Sygeplejeskole, og 
Fru Johanne Meyer anbefaler den varmt i »Morgenbladet« d. 19de 
Juni 1887. I dette Spørgsmaal støtte de sig til Udtalelser, faldne 
i Tyskland og Frankrig, hentede fra Fortid og Nutid; ogsaa 
Sverig har ved »Esseide« leveret Støttepunkter for Dr. Norrie's 
og Frues Planer. Fru Norrie byder os Essensen af alle disse 
Udtalelser, og af hendes og hendes Mands Betragtninger i følgende 
Ord: »baade at Samfundet, Staten drager Nytte af at tælle 
Kvinder ogsaa, ikke blot Mænd blandt sine Medlemmer, og dels 
at Kvinderne kunne drage Nytte af selve den Tjæneste, de yde 
deres Medborgere; idet de derigennem lære, hvorledes de skulle 
bære sig ad, for at gavne sig selv og deres egne. Hvis man 
altsaa indrettede en Sygeplejeskole, som en Slags Hær til at be- 
kæmpe Sygdom, Nød og Elendighed, vilde man i lige saa høj 
Grad gavne Samfundet i dets Helhed, som dets enkelte Med- 
lemmer.« 



J ) I „Morgenbladet" siger Fru Johanne Meyer 30 SI. mod 11. 

') Om den frivillige Sygepleje navnlig under Krigsforhold af Gordon Norrie. 
Følgeblad til „Ugeskrift for Læger". 4de Række. XV. Nr. 34. 35. 

') Syge- og Sundhedspleje som et nødvendigt Led i den kvindelige Op- 
dragelse af Charlotte Norrie f. Harbou. Tillæg til „Kvinden og Sam- 
fundet« Nr. 3. 

Man spørger uvilkaarlig Fru Norrie og Meningsfæller: Hvor- 
for skal man ved Kvindens Opdragelse begynde med at tage i 
Betragtning, paa hvad Maade den bedst en Gang i Tiden kan 
komme Samfundet til Gode, paa samme Tid, som man ved 
Mandens Opdragelse kun tænker paa at gøre ham nyttig for sig 
selv? Medens man i vore Tider mere og mere indser, at det er 
nødvendigt at begrænse Kundskaberne, og kun gøre enkelte 
Dele og Ting til Genstand for indgaaende Studie, kort sagt, ud- 
danne sig, saa vidt muligt, til Specialist, naar man ved sit Arbejde 
skal erhverve sit daglige Brød, og den dermed følgende Uaf- 
hængighed, og at der aldrig har været en Tid, hvor det har 
lønnet sig saa lidt at være »Jack of all trådes, master of nonet *) 
hvorledes kan man da vedblivende føje nye brødløse Kunster til 
den kvindelige Opdragelse; Kvinden, der allerede opdrages til 
tusende brødløse Gerninger, og meget faa brødgivende. At hun 
lærer Haandarbejde kan være godt, især dersom hun bliver prak- 
tisk undervist i det; men nu skal hun ogsaa have indbefattet i 
sin Opdragelse Husholdning, Barnepleje, Sygepleje, og helst ser 
man at det bliver tvungne Fag, altsammen med Øje paa Sam- 
fundets Tarv. Dette er galt. For Piger saa vel som for 
Drenge bør det første Hensyn være: kan hun, ved hvad hun 
lærer, en Gang i Tiden blive i Stand til at skabe sig en selv* 
stændig Stilling. Kvinden skal, saa vel som Manden, først og 
fremmest betragtes som Individ, med Krav for sig selv, ikke som 
et Redskab; der skal ikke med hende anstilles nationaløkonomiske 
Betragtninger over hvorledes hun heldigst anvendes for Samfundet, 
om ved at opdrages saa eller saa, ligesom man f. Eks. i et ager- 
dyrkende Land anstiller Betragtninger over, om det er mest ind- 
bringende at opfodre godt Slagtekvæg eller at lægge Vægten paa 
Mejeriet. Saaledes at betragte Kvinden som en Kraft, man skal 
anvende, bibringer én den Tro, at man ved Menneskeheden kun 
forstaar Mænd, og at Kvinderne, saa vel som alt andet paa Jorden, 
er Mændenes »Habengut c og kun skal anvendes paa den for dem 
fordelagtigste Maade. Med dette Syn paa Sagen er det, at man 
vil bebyrde hende med Kundskaber, mere beregnede paa at 
komme Samfundet, Staten end hende selv til Gode. — Desuden 
kommer de omtalte Kundskaber ind under Fagdannelse, og al 
Fagdannelse bør ske af fri Vilje, eller for umyndiges Vedkom- 



>) Engelsk Ordsprog; oversættes „Fusker i alle Fag, Mester i intet.* 

mende ifølge Anordning af deres respektive Værger; Staten 
har kun at sørge for at ethvert Barn lærer de elementære 
Kundskaber , saa som læse, skrive, regne o. s. v. en nødvendig 
Grund til senere i Livet at bygge videre paa, og det kvindelige 
Individ har Ret til at fordre, at hun i denne Retning ikke be- 
handles anderledes end det mandlige. Altsaa bør Sundheds- 
og Sygepleje ikke være et nødvendigt (tvungent) Led i 
den kvindelige Opdragelse. — Hvad der derimod vist er 
gavnligt baade for Mænd og Kvinder, ere de Samariterkursus »det 
røde Korse lader afholde, og de have den Fordel at være over- 
kommelige; at den store Masse skulde være villig til at ofre 
mere end enkelte Timer paa et Studium, der ligger fjærnt fra 
dens egen Virksomhed, er ikke at vente. Det er godt at kunne 
hjælpe sig i en snæver Vending, men man forbereder sig ikke 
ved langt Studium paa Forhold, man maaske aldrig kommer i. 

Og nu den Nytte disse halvt uddannede Sygeplejersker 
skulle gøre Samfundet, Staten? Den er tvivlsom efter sagkyndiges 
Mening, og jeg finder ogsaa, at det siger sig selv. En øvet Syge- 
plejerske erklærede: ti Gange hellere et Menneske, der aldrig har 
lært Sygepleje til at hjælpe sig med at pleje, end én, der har 
lært i tre Maaneder. Ogsaa har jeg hørt en Læge bemærke, at 
under god Direktion kunde man godt f. Eks. i Krigstilfælde an- 
vende Folk, der ikke havde været uddannede til Sygeplejen. — 
Fortrinet ved dem, der intet have lært, fremfor ved dem der 
have lært en kort Tid, er naturligvis det, at de første vide, at de 
intet kunne, og derfor lyde blindt, medens de sidste ofte tro, at 
de kunne noget, uagtet de i Virkeligheden ere temmelig uvidende; 
den Slags Folk ere selvkloge, og som Regel ubehagelige at ar- 
bejde med. Men ere de daarlige under Ledelse, hvorledes blive 
de saa, naar de paa egen Haand kvaksalverere? Man har et 
gammelt Udtryk »halvstuderede Røverec, som vist vil komme til 
at passe her. Mon ikke Landet vil lide under, at en saadan Flok 
halvstuderede Sygeplejersker oversvømme det? Det er kun de 
aller intelligenteste, der blive forsigtige ved at lære Begyndelses- 
grunde; i de fleste Tilfælde ville disse Kvinder være meget sikre 
paa sig selv og deres egen Viden. Og hvilken Skade kan en 
dum, halvlært Person ikke gøre i Tilfælde af Sygdom; enten er 
hun for selvklog til at tilkalde Læge, eller ogsaa, dersom han 
bliver tilkaldt, for klog til at følge hans Raad. De »kloge Konersc 

Tid vil sikkert vende tilbage, med de Forhold, Fru Norrie fore- 
slaar. — 

Dr. Norrie citerer en begejstret Tyskers Fraser, til hvilke 
han støtter sig; Manden er en Dr. Brinkmann, og hans Ord lyder 
saaledes: »Naar vi nu tilvejebringe Institutioner, der, uden reli- 
giøs Tvang, støttet paa Kvindegemyttets dybe, sædelige Udvikling, 
tilstaa de Fruer og Jomfruer, der ville gøre deres Menneske- 
kærlighed frugtbringende, Muligheden for at udøve Sygepleje, saa 
løser vi en Opgave der vil være af stor Betydning i to Retninger: 
vi byde mange Kvinder et Kald, der befrir dem fra en 
glædeløs, daadløs Tilværelse, og giver dem et for Hjærte og 
Gemyt opløftende Arbejde, og tillige opnaa vi at vinde 
Kræfter for Sygeplejen, der ikke alene vier sig til dette ædle 
Kald for Lønnens Skyld, eller paa Grund af ofte urene Motiver. 
Højstærede Forsamling, vi staa her overfor en Opgave af 
enorm sædelig Betydning.c En tiltalende Mundfuld. Med 
hvilken Ædelmodighed han byder Kvinden et af de sværeste Ar- 
bejder i Livet, som om det var en stor Naade at man tilstod 
hende et saadant Kald, og med de Ord, at det skal være hende 
til Trøst for hendes »daadløse, glædeløse Tilværelse.c I Sandhed; 
Kvindens Liv maa være gjort daadløst og glædeløst, naar en 
Sygeplejerskes Lod skal rækkes hende som en frelsende Planke. 
At der er enkelte Kvinder, der ere særlige kaldede til denne 
Stilling, og derfor vælger den, er godt og et Gode for Samfundet, 
men en værre Stilling for Folk uden Anlæg kan man ikke let 
tænke sig, og at stole paa, at mange Kvinders Stilling er saa 
daarlig, at de som en Trøst skulde søge til at være Sygeplejersker, 
og at være tilfreds med denne Opfattelse, forudsætter enten 
Dumhed eller Hjærteløshed. Lad os haabe, at Kvindens Stilling, 
om den endnu ikke er, saa dog en Gang i Tiden vil blive saa- 
ledes, paa Grund af at flere Arbejdsveje aabnes for hende, at 
kun særlige Anlæg vil gøre hende til Sygeplejerske, saaledes som 
nu kun Mænd, der have Kald til Sygeplejen, vier sig til denne. 

Ogsaa er Dr. Brinckmanns Henrykkelse over, at Sygeplejer- 
skernes Arbejde, under den af ham foreslaaede Ordning, ikke 
bliver gjort alene af Hensyn til Lønnen, eller andre, ofte urene, 
Motiver, temmelig meningsløs; (jeg ved ikke, hvad han mener med 
urene Motiver; men findes disse hos Sygeplejersker under den 
gamle Ordning, kan de vel lige saa vel findes hos dem under den 
nye Ordning). Der er for mange en underlig Glæde ved at vide, 

at Kvinderne arbejde for ingen Løn, for ringe Løn, eller uden 
Hensyn paa Lønnen. Hvorfor skal det egentlig anses for natur- 
ligere for dem at arbejde paa denne Maade, end for Mændene? 
Selv om Mændene have Formue, regnes det for meget naturligt, 
at de modtage den Løn for deres Arbejde, som tilkommer dem 
for det. Have Kvinderne aldrig saa ringe en Formue, og ere 
ugifte, regnes de for selvskrevne til at udøve Barmhjærtigheds- 
gerninger, dersom de ville arbejde; det er smukt naar det er 
saaledes, men med hvad Ret kræves det, ganske vist ikke ved 
Loven, men ved Opinionen ; det er smukt, at et Menneske selv vil 
ofre sig, men man har ikke Ret til at udpege de enkelte og sige, 
at af dem venter Samfundet, at de ville ofre sig for andre. — 

Hvad den enorme »sædelige Betydningc, den fremtidige 
Sygepleje, indrettet som anbefalet af Dr. Brinckmann, angaar, da 
ved jeg ikke, hvad han mener, og hvorledes den har kunnet gøre 
saa stort et Indtryk paa Dr. Norrie. Hvad er der specielt sæde- 
ligt ved en saadan Institution? Meningerne ville vist være meget 
delte, netop med Hensyn til det sædelige Spørgsmaal i den? Der 
er mange, der finde det upassende, at en ung Kvinde passer syge 
paa en mandlig Afdeling, hvad enten det er i Skikkelse af Syge- 
plejerske eller Læge, og mange, der finde det upassende, at 
Kvinder ere Læger for Mænd, finde det passende at de ere Syge- 
plejere for disse, mærkelig nok. Er der nu egentlig noget mere 
»sittlichc (det er saa magert at oversætte Ordet »sittlichc ved 
sædelig; det rummer saa meget mere paa Tysk, og en Tyskers 
Hjærte svulmer, naar det Ord ruller over hans Læber) i at 
Kvinder ere Sygeplejersker, end at de ere Læger; og hvad sæde- 
ligt begejstrende er der ved at hun er noget af Delene? Man 
kunde sige at det er sædeligt godt, at vi faa kvindelige Læger 
for Kvinder og mandelige Sygeplejere til Mænd, men at det er 
sædeligt godt, at vi faa Sygeplejersker paa Lazareter, forstaar jeg 
ikke. At det er behageligere at blive plejet af Damer end af 
unge Mænd, der ere vante til at behandle Genstande, man maa 
tage haardt fat paa, er indlysende; men saa maa den Slags 
Sygepleje betragtes som en Luksus, og Luksus maa man altid 
betale højt. — 

Ordet »sædeligU naar det anvendes i videre Betydning, 
som betegnende den Indflydelse, Dr. Brinckmann's Sygepleje- 
Institution vil have paa Samfundet, forekommer mig lige saa 
meningsløst. Ordet er mulig ogsaa kun brugt som Pynt, og 

Tilskueren. 1888. 22 

maaske for at begejstre Tilhørerinder til at overtage et af Sam- 
fundets besværlige, lidet lønnede Arbejder. Det passer da ogsaa 
godt, at det samme Land, der nægter Kvinderne Adgang til 
Universiteterne, og fratager dem Pladser, som de allerede har 
arbejdet sig Retten til og faaet Retten til at udfylde, ved sine 
Mænd byder dem, som en Naade, at have Lov til at pleje dets 
syge og saarede og være Kogekoner for dem 1 ), byder hende de 
mest underordnede Stillinger paa Hospitalerne, og udenfor disse, 
og det dermed følgende strænge Arbejde og ringe Løn. Morsomt 
er det at se hvor en saadan Ordføres Ord strutter af nedladende 
Velvilje mod Kvinden, parret med dyb Rørelse over egen No- 
blesse, idet han overlader hende dette Arbejde. — 

Men al den sentimentale Tale om frivillig Sygepleje 
fik endda være, naar der ikke var Tale om en tvungen Syge- 
pleje, og der tillige blev spillet paa en mulig Værnepligt for 
Kvinder, aftjænt ved Hjælp af deres Uddannelse som Sygeplejersker. 
Det maa vel være Fru Norrie's Tanke, da hun anfører Kvinder, 
der have talt for en saadan Indretning, og selve hendes Ord, at 
det bør være saaledes »at Samfundet, Staten drager Nytte af at 
tælle Kvinder ogsaa, ikke blot Mændc peger paa en saadan Løs- 
ning af Spørgsmaalet; ti naar Værnepligten undtages, maa Staten 
vel siges at have den Nytte af sine Kvinder, den selv ønsker, og 
paa sin Vis vel lige saa megen som af sine Mænd. Jeg finder at 
Kvinder skulle være lidt mindre offerberedvillige paa egen og især 
paa andres Vegne; det lyder ikke godt, naar gifte Kvinder ere 
saa villige til at stille de ugifte til Statens Disposition. Saa længe 
Mænd have sund Sans nok til at indse, at naar Kvinder ingen 
Medbestemmelsesret har med Hensyn til Krig, saa har de heller 
ingen Forpligtelser i Krigstilfælde, saa længe kan Kvinder ogsaa 
tage ganske rolig, at de ingen Værnepligt have. Naar de en Gang 
i Tiden faa Indflydelse paa Statens Forhold, da er det tidsnok 
for dem, i Samraad med Mængden at overlægge, hvorledes enhver 
bedst tager sin Del af Krigsbyrden. Man har Grund til at spørge: 
med hvad Ret paakalder man Kvindens Patriotisme, saa længe 
hun behandles som umyndig i alle Regerings- og Samfundsspørgs- 



l ) Se v. Criegens Ord anførte af Dr. Norrie: at man specielt maa have 
Opmærksomheden henvendt paa at uddanne en Del af Plejerinderne til 
gode Kokke. 

maal, ja hvor man endog driver Uretfærdigheden saa vidt, at 
man afkræver hende Skat, saa vel som Manden, uden at give 
hende den samme Ret, som man giver ham, den, at være med 
til at bestemme, hvorledes denne paa bedste Maade kan anvendes. 
Fuldstændig korrekt vilde et saalydende Ræsonnement være: efter 
som Landet regnes for Mændenes at disponere over, som de finde 
for godt, saa kan ingen forlange at Kvinderne skulle interessere 
sig for Landets Aflfærer, og lige saa lidt for dets Krige som for 
alle de andre, og gør hun det af andre end personlige Grunde, 
er det mere end man kan vente, end sige forlange af hende. 
Som Støtte for sin Opfordring til at Kvinderne skal have Værne- 
pligt, anfører Fru Norrie et gammelt Brev af Madame de Fontenay 
fra Revolutionens Tid; det er et meget naivt Brev, skrevet i 
barnagtig Begejstring, men Brevskriverinden var ogsaa kun tyve 
Aar gammel, og det er som sagt hundrede Aar siden det blev 
skrevet. Brevet er kuriøst paa Grund af den Glæde, det aander 
over at Mændene have Frihedens Goder, paa samme Tid, som 
det fortæller os hvor fuldstændig Forfatterinden var blottet for 
Forstaaelse af og Sorg over at Kvinderne vare udelukkede fra disse 
Goder, som hun skatter saa højt paa Mandens Vegne; man skulde 
tro, at hvor der var saa megen Glæde over Mændenes Frihed, 
vilde det hos en Kvinde være et Savn, at hun og hendes Køn 
ikke havde den; dog Madame de Fontenay er ikke enestaaende i 
den vage Opfattelse at Frihedens Krav ere tilfulde tilfredsstillede, 
naar blot Mændene ere frie Borgere. Hendes Brev begynder: 
»Folkevalgte Borgerec — ja, naar Folket alene bestod af Mænd, 
saa var Udtrykket korrekt nok; men da det ogsaa bestaar af 
Kvinder, vilde det være at udtrykke sig rigtigere at sige Mand- 
folkevalgte Borgere. — Ovenpaa denne højtravende Begyndelse 
fortsætter hun paa samme Maade, hvorledes Mændene have deres 
Forpligtelser og opfylde dem, medens Kvinderne ingen have og 
ingen opfylde; hvorledes enhver Kvinde bør være Sygeplejerske 
og gaa paa Hospitaler, og ikke bør have Lov til at gifte sig, inden 
hun har opfyldt denne Forpligtelse; det skal ogsaa vække hendes 
»naturlige Medlidenheds flygtige og golde Rørelse til en levende 
Følelse for at hjælpe de ulykkelige, under en Styrelses Love der 
ere givne af Eder« ; (»Ederc ere de folkevalgte Borgere). Denne 
sidste Bemærkning kunde rigtignok tyde paa alt andet end Be- 
undring for dem, der udgøre Styrelsen; men saaledes er det ikke 
ment; Brevet er skrevet i fuldstændig god Tro. — 

Den svenske »Esseida« som Fru Norrie ligeledes anfører, 
finder ogsaa, at Kvinder burde have en Art Værnepligt, det vil 
sige den ugifte Kvinde. 

Glemme disse Damer rent den Forskel der er paa den 
Værnepligt man vil byde Kvinden, og den Manden har; dennes 
Uddannelsestid styrker Legemet, medens Uddannelse af den Art 
man tiltænker Kvinden, snarere maa regnes for nedbrydende for 
hendes Legeme og nedtrykkende for hendes Sjæl, idet ikke alle 
Mennesker ere fødte med aandelige og legemlige Ævner af den 
Art, der udfordres til at være Sygeplejerske, medens alle ere fødte 
med et Legeme, der har godt af at uddannes ved Gymnastik og 
anden Legemsbevægelse. Men først og sidst: ingen kommunal 
og politisk Indflydelse, heller ingen Forpligtelser af den omtalte 
Art. Man siger: ingen Forpligtelser ingen Rettigheder, men kan 
lige saa godt vende det om og sige, ingen Rettigheder ingen For- 
pligtelser. — 

Dr. Norrie taler misbilligende om »det røde Korse, og 
siger, at det ikke har grebet Sagen rigtig an: »idet det ikke har 
arbejdet med sit Formaal for Øje: at uddanne Sygeplejersker, der 
kunne gøre god og stor Nytte i Krig, men derimod har arbejdet 
paa at være en Forsørgelsesanstalt for Sygeplejersker. Selvfølgelig 
er denne Tanke baade smuk og god, men Foreningen burde ikke 
have begyndt med denne Opgave, men først have taget den op, 
naar den var rig nok til at magte den.c — Hvorfor ikke kalde 
Hospitaler og Lægeembeder for Forsørgelsesanstalter for Læger, 
og er der noget galt i, at de ere det? — Dr. Norrie mener aaben- 
bart, at Sygeplejersker skulle være stillede, med Hensyn til Alder- 
domsforsørgelse, som den praktiserende Læge, uden Ret til anden 
Alderdomsforsørgelse, end den, de skaffer sig selv. Dr. Norne 
fremfører, etter at have kritiseret »det røde Kors«, sin Opfattelse 
af, hvad en Sygeplejerske har Ret til at fordre. »Antager man«, 
siger Dr. Norrie, »at en Plejerske fordrer f. Eks. 2 Kr. for en 
Dag, 2 1 /2Kr. for en Nat, og 3Kr. for et Døgn, og desuden fordrer 
fri Kost, kan hun, naar man beregner 3 !/ 2 Kr. i Gennemsnit, ojz 
det samme Antal Tjænestedage som for Korsplejersker, tjæne 500 
—750 Kr. om Aaret, og har desuden fri Kost i 200— 300 Dage 
— ganske vist ikke godt, men i Forhold til, at hun har fri Ud- 
dannelse, heller ikke saa ganske daarligt.« Dette er Beregninger 
over hendes Indtægter. Nu hendes Udgifter. Hun maa altid have 
et Værelse staaende; dette med Vask, (en stor Rubrik hos en 

Sygeplejerske) Varme, Belysning, maa sættes til 20 Kr. maanedlig ; 
saa maa hun, i det Tilfælde hun kun har 200 Tjænestedage, 
holde sig selv med Kost de 5 Maaneder? 40 Kr. for denne om 
Maaneden; Værelset m. v. koster hende saaledes 240 Kr. aarlig, 
Kosten 200 Kr. til Rest har hun saa 60 Kr. til Klæder og løbende 
Udgifter, de Aar hun har 500 Kr. og 200 Tjænestedage. De Aar 
hun har 750 Kr. og 300 Tjænestedage kan Overskudet fra Ud- 
gifter til Kost 2 Maaneder og Værelse, Vask etc. efter ovenstaa- 
ende Beregning blive 430 Kr.; hvad der bliver tilovers fra de 
nødvendigste Livsbetingelser, Tag over Hovedet, Kost og Varme, 
svinger saaledes imellem 60 og 430 Kr. altsaa gennemsnitligt 
255 Kr. aarlig. Hvorledes skal en Sygeplejerske deraf forskaffe 
sig Alderdomsforsørgelse, og hvilket Liv fører hun ikke et Aar 
hvor hun har 300 Tjænestedage, — hvad forhaabentligt er sjæld- 
nere, — især dersom de halve af disse ere Døgntjænester; i saa 
Tilfælde har hun kun 65 Dage fri om Aaret, — omtrent saa 
meget som Søn- og Helligdage, — alle de andre Dage og de 
halve Nætter lænket til ofte vanskelige Patienters Sygeleje. Efter 
25 Aars Arbejde af den Art, er hun sikkert udslidt. Hvem trænger 
mere end en Sygeplejerske til Alderdomsforsørgelse? Og denne 
bliver det hende sikkert umuligt at skaffe sig selv. Til Syge- 
plejerskens Løn i Forhold til hendes Arbejde, i det af ham fore- 
slaaede, her omtalte System, er det saa at Dr. Norrie bemærker 
»ganske vist ikke godt, men i Forhold til at hun har fri Ud- 
dannelse, heller ikke saa ganske daarligt!« Maaske ikke. Men 
dog maa Dr. Norrie ikke vente mange Damer, som han ud- 
trykkelig kalder dem, han ønsker skal indtage disse Stillinger, 
skulle mælde sig; ti nu bliver det heldigvis almindeligt, at Døtre 
saa vel som Sønner fra deres Hjem blive udstyrede med det 
bedste, de kunne faa, navnlig med en Uddannelse, der kan hjælpe 
dem til en selvstændig Stilling. Folk begynde at indse, at hvor 
der er Raad til at lade Sønnerne uddanne, bør der ogsaa være 
Raad til at lade Døtrene nyde samme Gode; og en af de sidste 
Stillinger, en Dame, under nogenlunde gunstige Vilkaar, og uden 
specielt Kald, vil attrtta, bliver vist den, som Dr. Norrie foreslaar, 
med den ringe Løn og strænge Arbejde. — Det glæder mig, at »det 
røde Korse dog mere har haft Øje for, hvad en Sygeplejerskes 
Arbejde er værd. — 

Det er ikke alene med Hensyn til Kvindens borgerlige 
Pligter, at Fru Norrie finder hendes Opdragelse er mangelfuld; 

det er hendes Arbejde i det hele taget, der udføres saa daarligt, 
»at den Ringeagt for Kvindearbejde, som vistnok nu ikke er 
ganske uden Berettigelse«:, skriver sig derfra. Denne Opfattelse 
er vist ganske uden Berettigelse, ti den Ringeagt, der er for 
Kvindearbejde, maa sikkert nærmest søges i, at det er saa daar- 
ligt lønnet. At mange Kvinder levere daarligt Arbejde er ganske 
vist, men lige saa vist er det, at mange Mænd gøre det samme. 
En Klage, der stadig lyder, er Klagen over Kvinden som Hustru 
og Moder; jeg tror, at den gennemgaaende er uberettiget. Tænker 
man paa, hvad en Hustru med mange Børn og smaa Midler har 
paa sine Skuldre? En medfødt praktisk Sans kan gøre utroligt; 
men der maa usædvanlige Ævner til at være lige dygtig paa alle 
de Felter, hvor der stilles Fordringer til en Husmoder, og ikke 
al Verdens Koge- Sy- Bårne- og Sygeplejeskoler kunne gøre stort 
til eller fra, til at gøre dygtige Husmødre; en udviklet Forstand 
og. Samvittighed er vigtigere til et saa mangeartet Arbejde, end 
Brøkdele af Fagdannelse i tusende-og-et Fag; hun kan dog umulig 
møde med en Forskrift for hver Vanskelighed, hun træffer paa i 
sin brogede Virksomhed. 



Johanne Krebs. 




Tre smaa Krigserindringer. 



I. »Sterling«. 



En Erindring fra Bulgarien i den sidste russisk-tyrkiske Krig. 

Paa Væggen i min Arbejdsstile hænger mellem mine gamle 
Sabler og Kaarder et hvidt Bind med rød Halvmaane, som Syge- 
plejerne brugte det i den russisk-tyrkiske Krig, det mahomedanske 
Tegn for »det røde Kors«, le croissant rouge. 

Dermed hænger det saaledes sammen: 

Det var sidste Dag, at Tatar-Bazardschik var tyrkisk, midt 
i December 1877. Dagen forud havde jeg forladt den tyrkiske 
Armé foran Sofia, Bulgariens Hovedstad (udtales Sofia, medens 
den berømte Moské i Konstantinopel hedder Aja Sofia); jeg havde 
overværet et Par Smaatræfninger i Balkans afrundede, kratklædte 
Bjærge, der blev skudt nogle Soldater paa begge Sider, men her 
laa ikke Afgørelsen, den laa i Schipka. Saa havde den tyrkiske 
General, jeg var hos, kaldt mig for sig og sagt mig, at hvis jeg 
vilde naa Konstantinopel ad Maritzadalens Jærnbane over Tatar- 
Bazardschik, Philippopel og Adrianopel, var det maaske endnu 
Tid, naar jeg skyndte mig — ellers maatte jeg blive hos ham, 
der vist vilde falde ned paa Saloniki. Forsynet med alle mulige 
nyttige Papirer red jeg endnu samme Dag til Tatar-Bazardschik, 
fulgt af en Zaptie, en Politisoldat. Mørket begyndte at falde paa, 
inden jeg naaede Byen. Lidt fra den kom to Ryttere mig i Møde, 
i skarp Trav, som jeg selv, styrende lige mod mig. Jeg varskoede 
dem, holdt min Hest til Siden, men de drejede begge løs paa mig, 
saa at alle tre Heste stødte sammen med et Brag. Heldigvis blev 
jeg siddende, greb min Revolver og fyrede et Par Skud paa dem, 
og da Zaptien i det samme kom sprængende, flygtede de to 
Røvere. Saa red jeg i Skridt ind i Byen. 




320 



Tre smaa Krigserindringer. 



Det første Hus var en Smedje, aaben ud til Landevejen. 
Der laa en bunden Bøffel paa Ryggen med alle 4 Ben i Vejret 
og skulde skoes. Drengen trak i Blæsebælgen, for hvert Pust 
slikkede Flammen ud til Siden, blussede op, skinnede paa Væggene 
og lyste paa Drengens glatte, blanke Skind, krøb saa ind igen 
paa Essen, suget op af Bælgen og hvæsede ved næste Pust atter 
ud. Smeden stak Skoen ind i Ilden, vendte den, trak den ud 
med Tangen, lagde den paa Ambolten, og Gnisterne stod i Straaler 
fra den, sprøjtede rundt i den sorte Smedje. Udenfor, paa Husets 
Hjørne, op under Taget stak en Pind ud med en osende Lygte. 
Under den hang en hængt. Det var en Bulgar, det fulgte af sig 
selv, men det kunde man for Resten let se paa det filtrede hørgule 
Haar og Trøjen. Hagen hang ned paa Brystet, Bukserne, som 
gabede fra Trøjen, var stukket ind i et Par gamle Vandstøvler, 
Armene syntes urimeligt lange og naaede nedenfor Knæene — • 
det hele stod haardt og strittende som paa en Dorésk Tegning. 

Det er underligt at sige, at Naturen minder om en Tegning, 
det burde vel være omvendt Men med Doré er det tit 
gaaet mig saaledes. Det falder mig f. Eks. ind, at Doré slog mig, 
da jeg kom til Karthagos Ruiner. Jeg kom nedefra og saa op 
mod Bakken, op paa Resterne af et Par gamle Mure fra en Vand- 
ledning, imellem hvilke der stod en Kamel mod den skyfri Himmel. 
Saadan noget maa Doré have set, og saa har han set, at det 
fedtede, uklare, taagede ikke gengav Naturen, og derpaa vandt 
han sin Berømmelse. Men han forsaa sig paa sin Opdagelse, over- 
drev: hans Bølger bleve til Isblokke, hans Mennesker Statuer. 

Jeg havde været i Tatar-Bazardschik før og boet i et 
Værtshus hos en Levantiner, en Mand af ubestemmelig Nationalitet, 
der talte alle Orientens Sprog og Fransk. Han hed Baptist. 

Baptist stod i Gaarden, da jeg kom ridende. 

»Goddag, Ekscellence!« raabte han, slog ud med Haanden 
og kom hen til mig. »Hvor jeg er glad ved at se Dem, lykkelig! 
og sund og rask. Det vil sige noget i disse Tider, da der hver 
Time kommer Vognlæs saarede og døende af Hs. Majestæt Sul- 
tanens Soldater og da der hænger en Bulgar paa hvert Hjørne. 
Deres Ekscellence kommer netop lige til Aftensmaden, jeg har 

slagtet de bedste Høns — € og saadan blev han ved, medens 

jeg sad af, gav Hesten til Zaptien og gik ind i Huset. 

Jeg var træt og vilde i Sæng. Det knagfrøs. Værelset, 
hvori der kun fandtes en Sæng og en Stol, var utæt paa Døre 




Tre sniaa Krigserindringer. 



321 



og Vinduer. Baptist bragte en Man gal, et stort Kobberfad med 
glødende Trækul, der stilles midt i Stuen og kan holde Ilden hele 
Natten; jeg sad lidt med Hænderne ind over det og gik saa til 
Sængs. Men jeg havde ikke ligget i en Sæng i mange Tider og 
kunde ikke sove. Hen paa Natten hørte jeg flere Ryttere komme 
ind i Gaarden, banke Baptist op og blive lukket ind. 

»Hvad var det for Gæster, De fik i Nat?< spurgte jeg min 
Vært næste Morgen. 

»Gentlemen, Ekscellence, gentlemen med Sterling; to Eng- 
lændere. De have været her før, for en Maanedstid siden. De 
forstaa ikke et Ord uden Engelsk, og det er da ikke for det, at 
de just heller bruge det ret hyppigt. Det er et underligt Sprog, 
Engelsk. Den ene af dem giver undertiden et lille Grynt, og 
mærkelig nok lader det til, at den anden forstaar det. Det er 
3 Dage siden, at jeg fik dette Breve — og Baptist trak et Stykke 
Papir op af Lommen og viste mig. 

Der stod paa: I shall come, colonel N. N. 

»Naturligvis, fortsatte Baptist, gjorde jeg al Ting i Stand, 
da den engelske Konsul havde forklaret Brevet, men jeg ventede 
forgæves til i Nat. Da de saa kom, viste jeg dem Brevets Dags- 
angivelse og en Almanak. Den tykke, der er Oberst, sagde: all 
right, Sterling! og nu faar jeg mine Penge for de tre Dage, 
som om Herrerne havde været her. Det er saadanne Gæster, vi 
ønske os, men det er des værre ikke alle, der have Sterling.c — 

Da jeg havde spist min Morgenmad, gik jeg ud i Byen, 
saa paa Flygtningene, der tit kom vadende barbenede i Sneen 
ved Siden af de lange med Lærred dækkede Vogne, hvori 
Kvinderne og Børnene og hele Ejendommen var pakket, paa de 
saarede, paa de hængte og besøgte nogle af de europæiske 
Konsuler, som jeg kendte fra tidligere Tid. Ved Middagstid gik 
jeg tilbage til Baptist. Han havde dækket til tre og opvartede 
selv. Da de to engelske Officerer i velpudset Uniform kom ind, 
rejste jeg mig og bukkede; men den ene lod, som om han slet 
ikke saa mig, den anden stak et Glas i det ene Øjne og stirrede 
lidt paa mig. 

Saa satte vi os til Bords. 

Det var en Oberst og en Lieutenant, den ene stor, tyk, 
rødskjoldet, kraftig; den anden et ungt elegant, velsoigneret Menneske 
med sort Overskæg. 

Lidt efter kom en tyrkisk Politi-Officer ind i Stuen i en 
stærk ophidset Tilstand, den sædvanlige mahomedanske Ro havde 
aldeles forladt ham, han gestikulerede, talte højrøstet, pegede paa 
Englænderne og slog i Bordet. 

Det havde været min Hensigt i de Par Maaneder, jeg 
havde tilbragt i Constantinopel , at studere Tyrkisk, jeg havde 
fundet en Lærer, en Artilleri- Kaptajn , der tidligere havde været 
Lieutenant i østerrigsk Tjæneste, men der skete i den Tid, han 
var min Lærer, saa meget interessant, som jeg af ham skulde 
høre om, at vore Timer mest bleve til Samtale paa Tysk; den 
General, jeg senere havde fulgt i Krigen, havde gennemgaaet 
Militærskolen i Metz og talte Fransk som en Franskmand, og 
Resultatet paa mit Tyrkisk var — med Skam at tale om — 
bleven det, at jeg daarligt forstod, hvad Politi-Officeren vilde. 
Men Baptist forklarede det paa Fransk: 

Englændernes Hestepasser havde drukket sig fuld, taget 
Hø, der tilhørte Regeringen, for dermed at fore sine Heste, og da 
han var bleven attraperet deri, havde han svaret, at han blæste 

ad Regeringen og at Sultanen var en ja Ordet tør 

jeg ikke udtale; man maa være Victor Hugo for at skrive det 
Ord saa bredt, som det er — — og at Oppasseren nu vilde 
blive hængt. 

Englænderne forstode ikke mere af hvad Baptist sagde end 
af hvad Politi-Officeren havde fortalt og spiste roligt videre. 

Saa forklarede jeg dem paa Engelsk, hvad der var sket og 
Oppasserens bedrøvelige Udsigter. 

»I do'nt carec, (jeg er lige glad) svarede Obersten; »han er 
en Bulgar.c 

Denne Besked lod for saa vidt til at tilfredsstille de andre, 
som Politimanden trak paa Skuldrene og lavede sig til at gaa, 
men Baptist bad mig dog spørge Englænderne, om en af dem 
ikke vilde gaa med ham, for muligvis at redde den ulykkelige 
Oppasser. 

De to Englændere saa lidt paa hinanden og den ene sagde 
da: »Sterlingc 

Baptist og Tyrken talte lidt sammen, hvorpaa Baptist med 
mig som Tolk forklarede Englænderne, at det var et alvorligt og 
vanskeligt Tilfælde, at de intet turde love, men vilde gøre alt, 
hvad et Menneske var i Stand til, og at de under disse graverende 

Omstændigheder paa ingen Maade turde gøre Regning paa et godt 
Resultat under 3 Pund Sterling. 

Obersten kiggede paa os tre og sagde: »Det er et Pund 
til bver.c 

»De tager fejle, udbrød jeg, »jeg havde intet beregnet for 
mig selv, men det har jeg gjort Uret i, og det bliver saa 4 Pund. c 

Englænderen trak 4 Sovereigns op af Lommen, flyede mig 
dem, jeg gav Baptist de 3, han gik med Tyrken og kom kort 
efter tilbage med Hestepasseren, der var rød og oppustet, men 
syntes at være bleven ædru. — 

Om Aftenen kørte Baptists gamle udlevede Muldyr sin 
Herre, mig, min og Englændernes Bagage ned til Stationen, hvor 
de to Englændere sad i Ventesalen. Jeg sagde Godaften og 
spurgte til deres Befindende, men det lod til, at de aldeles havde 
glemt det eneste Sprog, de vare mæglige. De talte heller ikke 
indbyrdes. Baptist fik sin Regning betalt uden nogen som helst 
Bemærkning. 

Tyrkiets eneste Jærnbane gik fra Konstantinopel til Adrianopel 
og langs Floden Maritza til Tatar-Bazardschik. Den ejedes af 
Baron Hirsch, en wiensk Jøde, der boede i Paris og var uhyre 
rig. Jeg har mellem St. Germain og Versailles besøgt hans Land- 
ejendom, der er noget af det overdaadigste, man kan se. I et 
Aftenselskab hos en af Stormagternes Gesandter i Konstantinopel 
havde jeg gjort Bekendtskab med hans Agents Frue, vi havde talt 
om min forestaaende Rejse til Krigsskuepladsen og jeg fik af 
bendes Mand en Skrivelse, der berettigede mig til at rejse med 
alle Togene og en Anbefaling til Jærnbaneembedsmændene ved 
Endestationen. Da jeg kom til Tatar-Bazardschik paa Udrejsen, 
opsøgte jeg disse Embedsmænd, der viste sig at være udsøgt 
galante Tyskere, som til Ære og Fornøjelse for mig foreslog en 
Jagt i en Baronen tilhørende nærliggende Skov, hvor det skulde 
vrimle af Vildt, Bjørne, Hjorte, Urfugle og Tiurer. Næste Dag 
tog vi ogsaa ud i Skoven og her mødte en Snes Tyskere med 
Tyroler-Hatte prydede med Urhane-Lyrer, uhyre Støvler, Riffel, 
Jagttaske, Hirschfænger o. s. v. Først spiste vi Frokost. Men da 
Jagten skulde til at begynde, erklærede Jægerne, at det var meget 
farligt, der var fuldt af Baschi-Bozukker og Zejbeks, en Tysker 
var Dagen forud bleven slaaet ihjel og de vilde bestemt fraraade 
overhovedet at gaa paa Jagt, det var ikke værd at vove Livet 
for en Urfugl; men, naturligvis! hvis jeg befalede det o. s. v 

Naturligvis befalede jeg Kusken at køre mig tilbage til Tatar- 
Bazardschik. Nu traf jeg paa Stationen en af disse Herrer, som 
vist følte sig lidt flov fra sidst og skaffede mig en Kupé for mig 
alene, hvori jeg sov til Adrianopel, som vi først naaede næste 
Morgen. 

Her standsede Toget og skulde ikke længere. Det gjaldt 
imidlertid om at komme videre: Russerne vare gaaede over Balkan, 
det drejede sig kun om Timer, før den første Kosak vilde vise sig 
i Sultanernes gamle Hovedstad; men endnu var Banen til Kon- 
stantinopel aaben, og der holdt et Tog paa Skinnerne med et 
dampende Lokomotiv for. Baade Englænderne og jeg bleve paa 
Stationen. Men efter at vi vaue lukkede ind i Ventesalene, laasedes 
Dørene ud til Perronen og Toget blev fyldt med syge og saarede, 
der bares gennem Bagagerummene. Den Vej vilde Englænderne 
ogsaa, men bleve kort og godt afviste; de forsøgte det med deres 
Papirer, talte Engelsk til Embedsmændene, vilde tvinge sig igennem: 
alt forgæves. Saa satte de sig resigneret hen paa en Bænk i 
Forstuen. 

Jeg fik fat i Billettøren, i Stationsforstanderen, i Tog- 
føreren, fremviste den mest smigrende Anbefaling fra Krigsministeren 
og min Skrivelse fra Jærnbane-Direktøren , hvorefter jeg kunde 
rejse med alle Tog, men fik overalt den Besked, at dette var et 
Tog med saarede, hvormed der aldeles ikke kunde komme andre, 
ikke en Gang Storviziren, om han havde været der. 

Saa opdagede jeg en Læge, jeg kendte, der hjalp til med 
de saarede. 

»Det er Enden paa Enden,c sagde han. »Vi rømme Sul- 
tanernes gamle Palads. Det er en Ynk at se paa. De fleste af 
disse Mænd kunne ikke taale Transporten og ville dø, og vi have 
sagt dem det, men de ville ikke blive, de ville dø under Halv- 
maanen — dette er endnu det sørgeligste, jeg har sete — og 
Taarerne trillede ned ad hans Kinder. 

»Jeg skulde gærne til Konstantinopel,« sagde jeg. »Men 
dette Tog bliver vist det sidste. Saa maa jeg vel rejse om ad 
Wien.« 

»Kom med mig,« afbrød Lægen og trak mig ud til Toget. 
»Vil De passe de saarede i denne Waggon?« og saa bandt han 
mig et hvidt Bind med en rød Halvmaane om Armen. 

Saa gik jeg ud og hentede min Bagage. 

Da Englænderne saa det, kom de hen til mig og sagde: 
Sterling. Men nu var det mig, der havde glemt Engelsk. 

Da saa Toget dampede af, saa jeg Englænderne støt, 
sindigt tage Vejen ind ad Byen til. 



Et Pust fra Krigen, en lille Erindring fra 64, et ubetydeligt Rekreationsarbejde 
i en ledig Time, et Minde om en Ven, falden ved Dybbøl Mølle d. 18. April. 



Hans var — som Lieutenanten sagde — »en Vagabondere 
Der var Taterblod i ham, det saa man med et halvt Øje. I Geleddet 
stak hans sortlokkede, brune Fjæs, kranset af mørke Dun, af 
mod alle de hørfarvede Hoveder med de store, runde, vandblaa 
Øjne; naar de andre Hoveder paa et Kommandoord kun drejede 
sig langsomt, kastede Hans sit og i de aflange Øjelaag fløj de 
kullede Sten lige ud i Krogene, det var som et Glimt fra et Fyrtøj. 
Han var af en anden Race. 

Havde ikke Lieutenanten holdt sin skærmende Haand over 
Hans, var det gaaet ham værre, end det gik ham — og det gik 
tit galt nok endda; men efter den almindelige Mening saa 
Lieutenanten lidt for meget gennem Fingre med hans Kunster. 
Det, sagde man, stammede allerede dernede fra den tyske 
Grænse. Den sidste Nat, de danske stod dér, fik Hans Lov til 
at gaa fra Vagten paa Bal; han var Løve paa Danseboderne og 
hans Jysk- Tysk forstod Pigerne brillant. Men om Morgenen 
kom han sveddryppende, rød og oppustet lige fra Gulvet til 
Vagten, medbringende en Fyr, der havde Lommen fuld af Prokla- 
mationer fra »Friedrich der Achtec ; ham stillede Hans (og Lieute- 
nanten sagde slet ingenting) ædelmodigt Valget mellem Hullet og 
at sluge en af sine egne Plakater; Fyren slugte den og løb 
sin Vej. 

Hans stod Post-for- Gevær, da de tyske Tropper kom, 
Musik i Spidsen — og Musiken spillede »Schleswig-Holsteinc — 

og Plakat-Fyren hoppende og skraalende foran med en stor sort- 
rød-gylden Fane i Haanden. 

»A skyder, Katten riv mæ!c raabte Hans og fældede Gevær; 
men Lieutenanten prikkede ham paa Skulderen, Hans marcherede 
af med de andre, og Vagten stod tom. 

Inden Regimentet naaede ud af Holsteen, havde Hans sat 
sit Gevær til. Det var en Morgen, Kompagniet stillede, men 
Hans mødte ikke. Lieutenanten trak Tiden ud, aabnede Geled- 
derne, stak med en Pennekniv efter Rust i Laasene og kiggede i 
Madposerne — det var en Parade, som til Kongerevue. 

Saa lød Hannoveranernes Hornsignaler. 

»Bliver det til noget? Hr. Lieutenant !« brølede Kaptajnen; 
og Lieutenanten sluttede Geledderne, lod skuldre, afleverede Kom- 
pagniet og mældte Hans fraværende. Næste Morgen kom han — 
uden Gevær; det havde Tyskerne taget tra ham; og da Kompag- 
niet naaede Slesvig, fik han Krumslutning og to Dages Binden-til- 
Bagagekarren. 

»Du er et BæstU sagde Lieutenanten. 

»Hun hed Carolinchen, Hr. Lieutenant«, sukkede Hans. 

Da Hans intet Gevær havde, blev han sat til at være 
Ambulancebærer og Ekstra-Oppasser hos Lieutenanten, som jævnligt 
sendte ham ud paa Proviantering. 

»Her har du en Kurv, Hans! og her Penge. Du skal 
komme hjem med Kurven fuld. Du maa helst købe; kan du 
ikke det, maa du tigge, og kan du heller ikke det, maa du stjæle 
— men du skal bruge din Konduite, c og naar saa Hans kom 
hjem med Kurven fuld, glemte han aldrig at gøre opmærksom 
paa, at han havde brugt sin Konduite. Derved erhvervede han 
sig Kompagninavnet: Konduite-Ham. 

Men en Dag kom Hans hjem med en blodig Næse, et blaat 
Øje og en tom Kurv. 

»I Dag har du nok brugt din Malkonduite, Hans!« sagde 
Lieutenanten; og derefter kaldte Drillepindene ham for »Jfa/- 
konduite-Hans€. — 

Saa kom Dannevirke og Tilbagetoget og Dybbøl og Frede- 
ricia. Hans kom til Fredericia; men da det begyndte at knibe 
ved Dybbøl, sendtes hans Afdeling derhen. De sejlede ind om 
Kegenæs ved Høruphav og saa Sønderborg og Skanserne og 

Møllen og Gammelmarksbatterierne, og saa gik de i Land paa Als 
og marcherede ad Dybbøl til. Da de naaede op til Sønderborg, 
var Sangen gaaet i Staa, Skuddene drønede hult og truende, 
Dybbøl Bjærg stod mørkt, tavst, skummelt — som en Ligkiste; 

Sønderborg Bro! var det ikke Broen fra Livet til Døden? 

Og Skridtene blev kortere og kortere; Kolonnen gik næsten istaa. 

>Hans! kaldte Lieutenanten , kom her hen min Dreng, saa 
skal du faa den bedste Plads. Du kan gaa foran og synge os en 
Vise. Maaske du har en ny parat?« 

>Til Tjæneste, Hr. Lieutenant!« — og Hans sang for, og 
hele Kompagniet faldt ind i Omkvædet, som med Smaaforandringer 
og Variationer i Tonefaldet gentoges de Snese Gange: 



Hør nu Folk, hvad jeg er for en Ka'l: 
Jeg kommer fra Dybbøl Mølle. 
Tysken skyder, som var han gal 
Fra Sandbjærg og Ragebølle. 
Men Soldaten blæser ad Kuglernes Spil 
Og ryger og synger en Vise dertil. — 
Julia-Hopsa-sa, 
Juli-Juli-Julia, 

— Naa! hvordan gik det da? 

Den Snak, I hørte, om Slagterbænk, 
Hvor Ofret lider og gruer, 
Den rummer af Sandhed ikke et Stænk: 
Det regner med stegte Duer, 
Med Løgsovs og nye Kartofler til; — 
Og Tysken gi'er gratis, saa mange man vil. 

— Men hvordan gik det da? 

Der find's ved Dybbøl Mølle en Skov 
Med Buske og Annemoner, 
Med Harpeduft og med Dans og Sjov, 
Med Piger og gifte Koner. 
Og Soldaten kysser der, hvem han vil; — 
Og Piger og Koner gi'er Mundtøj til. 

— Naa! saadan gik det da? 

I Skansen staar Flaskerne stablet op 
Saa mange Kælderen rummer; 
Det knalder, hver Gang en Champagneprop 
Springer; og Vinen skummer; 
Og Soldaten drikker saa længe han vil, 
Og gratis — for Kongen gi'er Penge til. 
— Aa ja! saa gaar det da! 

Og saa gik det over Sønderborg Bro. 



Vi saa ikke ret meget til M. l'Abbé,. skøndt han hørte med 
til Staben; men ved det fælles Samlingssted: Aftensmaaltidet 
eller »Dinerenc, som det hed — tit først KL 9—10 om Aftenen, 
og enhver anstrængte sig efter Ævne for at blive færdig med 
sine Forretninger og kunne være med — saas han ikke. Maaske 
har Dineren forekommet ham lidt letfærdig. Der blev gjort, hvad 
gøres kunde, for at den skulde blive saa tiltalende og overdaadig 
som muligt, og indtil vi henimod Felttogets Slutning ligefrem led 
Sult, lykkedes det som Regel glimrende: de fineste Retter og de 
mest udsøgte Vine bedækkede Bordet, og den Snes Officerer, der 
vare samlede om det, lod ikke de gode Sager ske Uret. Gik der 
en, kom der en anden i Stedet, Slid, Møje og Besværligheder 
vare glemte, hvad Dagen i Morgen bød, var ikke værd at sætte 
sig graa Haar i Hovedet for i Dag, Tjæneste og Politik, Strategi 
og Ordrer havde man nok af hele det øvrige Døgn, nu var det 
Vittigheder, Løjer og Historier, Latter og Sang, der lød i munter 
Blanding, og maaske vare Vittighederne lidt for djærve, og Erind- 
ringerne lidt for kødelige for en Guds Mand som M. PAbbé. Han 
holdt sig da derfra. Han gik stille, beskeden, ordknap omkring 
og passede sig selv. Det var en ung Mand med et alvorligt, 
næsten lidt sørgmodigt Udtryk, hans glatragede Ansigt var smukt, 
de gennemtrængende, mørke Øjne passede godt til Tonsuren og 

paa de fine, smalle, hvide Hænder tegnede Aarerne sig tydeligt — 
men der var ogsaa blaat Blod, det fineste blaa Blod i de Aarer, 
det lille de i Navnet gav Anelse derom; hvis han ikke havde 
været Abbé, vilde han have haft Ret til at kalde sig Chevalier, 
hans Stamtræ gik tilbage til Korstogene, og han var født Mal- 
teserridder. 

Vore — hans og mine — Berøringspunkter indskrænkede 
sig i lang Tid til, at vi hilste paa hinanden. Saa kom vi en Dag 
lidt nærmere i Forbindelse. 

Der var bleven taget en Spion; man havde fundet Papirer 
paa ham, han blev bragt til Armékorpsets Hovedkvarter og skulde 
der forhøres; og nu kom der Bud til mig, at det havde ikke 
været muligt at faa noget ud af ham, hvilket formentes at ligge 
i, at han som Tysker ikke forstod, hvad der blev talt til ham. 
Jeg skulde tale Tysk med ham. Han var udenfor paa Stentrappen. 

Jeg traf en middelaldrende, temmelig skiddent udseende 
Mand i en graa- og sortstribet ulden Kappe siddende paa et af 
Trappens Trin med en Landsener staaende ved Siden. Det knag- 
frøs, Sneen laa i Gaderne og flimrede i Solskinnet paa Husenes 
Tag. Spionen sad med de bare Hænder foldede over Knæene, 
Hat havde han ingen af, Tænderne klaprede som en Rangle i 
Munden paa ham, Øjnene løb uroligt spørgende omkring, men 
han svarede intet paa mine Spørgsmaal. Jeg tog ham indenfor 
i Varmen, men opdagede snart, at det ikke var af Kulde, at 
Tænderne klaprede og heller ikke af Mangel paa Forstaaelse, 
at han ikke svarede: han kunde ikke tale af Frygt. Han var 
lamslaaet af Rædsel, hans Tunge var bleven til en ubevægelig 
Masse, kun hans Tænder slog uafladeligt mod hverandre og Øjnene 
rullede forvirret omkring. 

Det gjaldt for os om hurtigst muligst at faa hans med- 
skyldige opdagede, om han havde nogen, hvorfor jeg bad om 
Tilladelse til at maatte love ham Livet, hvis han røbede disse. 
Haabet virkede som et Trylleslag paa ham, og inden Aften havde 
vi nappet 6 Fyre med utvetydige Beviser for deres Forbindelse 
med Fjenden. De dømtes til at skydes næste Morgen Kl. 9, bleve 
satte under min Opsigt og indespærrede med en Underofficer til 
Bevogtning i en Stue bag vort Kontor, hvor der blev lagt Hø 
paa Gulvet. I Nattens Løb var jeg flere Gange inde hos dem, 
men traf dem sovende eller i alt Fald liggende roligt. 

Tilskueren. 1888. 23 

Imidlertid havde vi faaet Ordre til at afmarchere næste 
Morgen Kl. 7. Den Officer, der med en Afdeling skulde udføre 
Eksekutionen, anmodede mig i den Anledning om Tilladelse til at 
maatte skyde dem Kl. 7, men hertil mente jeg mig ikke berettiget, 
de marcherede af med os andre, gjorde Holdt, da Klokken slog 
9 og bleve skudte. 

Ved denne Lejlighed kom jeg for første Gang i nærmere 
Berøring med M. PAbbé, der gik til sit sørgelige Hverv med Ro 
og Mod. Vi talte kun faa Ord sammen og dog sluttedes der et 
Venskab mellem os. Da de 6 Spioner vare faldne — de stilledes 
op ad et Gærde — marcherede Eksekutionskommandoet af, jeg 
steg til Hest og red bort, medens M. PAbbé endnu laa paa Knæ 
ved de døde Kroppe, som vi ikke havde Tid til at begrave. 

Ti Fjenden var rundt omkring. Hver Dag var der Smaa- 
træfninger; vi rykkede frem, en vældig Hær paa 140,000 Mand — 
Østarmeen, Frankrigs sidste Kraftanstrængelse — og naar vi stødte 
paa Fjenden, maatte vi fordrive ham, godvillig gik han ikke, 
selv ikke smaa isolerede Afdelinger: en Haandfuld Tyskere paa 
en halv Snes Mand vovede at sætte sig op mod hele vor Armé r 
at levere Slag; ti Tyskernes eksempelløse Held og stolte Be- 
drifter havde gjort dem overmodige, sejersdrukne, dumdristige- 
Men efterhaanden som vi nærmede os Belfort — og vor Armés 
Opgave var foreløbig at undsætte denne belejrede Fæstning — 
blev Modstanden stivere, tættere, sejgere, vi maatte bruge en hel 
Dag og bringe 30,000 Mand i Ilden for at kaste 10,000 Tyskere 
ud af Villersexel. Da vi om Aftenen rykkede ind i den brændende 
By og besatte den Bro over Floden L'Oignon, ad hvilken Fjendens 
eneste Retraitelinje gik, afskar vi en Del spredte Smaaafdelinger; 
men de overgav sig ikke, de forsvarede sig i Gaderne, og naar vi 
fejede disse med en frygtelig Ild, besatte de Husene, fyrede paa 
os, og naar vi sprængte Dørene eller trængte ind ad Vinduerne, 
flygtede de op paa Tagene og fortsatte Kampen, indtil de dræbende 
Kugler lod dem trille ned paa Gaderne. 

Tæt udenfor Byen paa en Høj, der faldt stejlt ned til 
Floden, havde der ligget et prægtigt Slot, tilhørende en Hertug 
af Grammont. Det var aldeles nedbrændt; det røg endnu fra 
Tomterne, Murene stod stive og sodede, oppe paa nogle Hane- 
bjælker, som Smaaflammerne gnavede i — og naar der kom et 
Vindpust, løb Flammen langs hen ad Træværket — hang der et 
Par Preussere, sorte, halvt forkullede, men de skinnende Pikkel- 

huer, som Vintersolen blinkede paa, raabte endnu stolt Navnet 
Berlin ud over Landskabet. Det var kun langs Slottets Fod, at 
Ilden havde smeltet Sneen, ellers laa den ren og blank og 
gnistrede i Sollyset. Men døde Eroppe hvilede paa den i Hundreder, 
enkeltvis eller i Dynger, og mellem dem Geværer, Tornystre, Felt- 
flasker og Patrontasker, det varme Blod havde dannet mørke 
Tragte ned i Sneen, Pøle og lyse Strimer i alle Retninger, hvor 
de saarede havde søgt at slæbe sig hen i Skjul; men vare de 
segnede i Sneen, vidnede de forvredne Træk, de mørke Læber og 
den gulgraa Farve om, at det snart havde været forbi: den 
isnende Kulde havde stivnet de i Dødskampen fortrukne 
Lemmer. 

Der gik nogle forfrosne franske Soldater omkring mellem 
Ligene, og naar en saa en Preusser, der havde et Par bedre 
Støvler paa end han selv, trak han dem af den døde Fjende og 
stak i dem. 

M. FAbbé gik fra Lig til Lig med et Krusifiks i Haanden 
og knælede ned ved de døde. Saa kom han hen til mig og 
sagde: »de ere alle dødec 

»Gaa med mig, M. TAbbé, sagde jeg; jeg har Ordre til at 
gaa over Floden til de tyske Lazaretter, som har sendt os Bud, 
at de ville aflevere til os.c 

Broen var til Dels sprængt, kun et enkelt Gangbrædt var 
passabelt. Paa den ene Side stod en fransk, paa den anden Side 
en tysk Skildvagt. Da jeg nærmede mig, raabte den tyske Post 
for Gevær udenfor et nærliggende Hus Vagten ud, den traadte 
straks an, gjorde Honnør og samtidigt gik den højestkommanderende, 
en preussisk Løjtnant, hen til mig, stiv, strunk, med Haanden til 
Huen og sagde, at han vilde aflevere Lazarettet. Han førte mig 
derpaa fra den ene Stue til den anden, hvor de saarede laa i 
Række paa Hø paa Gulvet; paa smukt udfærdigede Lister, som 
han efterhaanden afleverede til mig, var hver saaret — mange 
af dem vare døde , siden Listerne et Par Timer før vare affattede 
— opgivet med Charge, Navn, Nummer og Saar, og da vi saaledes 
havde gennemgaaet alt, erklærede han, at nu var hans Hverv 
endt, den tyske Vagt afløstes af en fransk, vi vekslede Haandtryk, 
han satte sig paa en Vogn med sit Kommando og kørte ad 
Fjenden til. Men en tysk Læge blev tilbage og tog, tilligemed 
to franske Læger, som vi skaffede til Veje, Vare paa de saarede. 

M. l'Abbé blev her hele Dageu — han fik hverken Vaadt 
eller Tørt — gik stille, roligt, alvorligt omkring, man mærkede 
ham næsten ikke, han var altid, hvor der trængtes til ham. 

— Saa gik det videre mod Belfort. 

Det store Slag forestod. Linen var spændt. Fjenden var 
trængt saa langt tilbage, som han kunde blive det uden at opgive 
Belejringen af Belfort — og at han ikke vilde opgive den, vare 
vi paa det Rene med. Han havde indtaget en Stilling, en udstrakt, 
udæskende Stilling paa 2 Mil langs dominerende Højder bag 
Floden La Lisaine; den Stilling skulde han ud af, og den Stilling 
vilde han ikke ud af. Derom drejede det sig. Kunde han tvinge 
os til at gaa løs paa den uden at tage den, saa vilde vi utvivl- 
somt løbe os i Stykker paa den, den sidste Hær, som det over- 
vundne Frankrig med uhørte Anstrængelser havde stampet frem 
af Jorden, vilde blive splittet og fanget, og Republiken ligge 
afmægtig for sin uforsonlige Fjendes Fod. Men — plantedes 
Tricoloren paa de preussiske Batterier, der ikke kunde vente 
under et tabt Flag at iværksætte Retraite fra de Bjærgtoppe, 
hvorpaa de havde søgt Standplads; kastedes Fjenden ud af Stil- 
lingen ved La Lisaine; blev den forceret ved et frontalt Angreb 
eller tourneret ved enomgaaende Bevægelse; saa var Belfort befriet, 
saa var General Werders Hær truet; saa var der Mulighed for at 
trænge ind i Sydtyskland; saa kunde det knibe for den tyske 
Pariserarmé at holde Forbindelsen med Fædrelandet vedlige. 
Mere end alt det: Saa var Fortryllelsen hævet. Mod, Haab, 
Tillid, Tro paa Sagen vilde fylde hver Franskmands Bryst, og 
Frygt og Uro lamme Modstanderen. Naar Belfort kunde und- 
sættes, saa kunde vel Paris ogsaa; og Paris undsat, det var 
Frankrig frelst. 

Det var sent en Aften, at Ordren til Angreb udgik. Vi 
havde siddet og ventet paa den ; ved Midnatstid havde vi Ordrerne 
til Divisionerne færdig; jeg blev sendt ud for at bringe dem og 
skulde opholde mig ved den af Divisionerne, der skulde have 
Teten, indtil Fremrykningen var begyndt. Men denne, der skulde 
have fundet Sted ved Daggry, kunde ikke iværksættes før op paa 
Formiddagen, og Klokken blev 9, før jeg traadte ind i Stabens 
Spisestue, hvor Officererne sad til Bords. I samme Øjeblik, som 
Generalen fik Øje paa mig, raabte han: *A cheval, tnessieurs, å 
clievalk Alle rejste sig, men i Steden for at søge lige ud til Hestene, 
der ventede i Gaarden, gik Officererne en for en hen til M. TAbbé, 

der stod i den ene Ende af Stuen og som i en lille Nische i 
Væggen havde sat en Figur af den hellige Jomfru. Hver Officer 
fik et lille Julelys, tændte det, plantede det foran Helgenbilledet 
og gik saa ud til Hestene. Da alle vare redne bort, dækkede 
M. l'Abbé et Kuvert for mig ved det forladte Bord og satte sig 
ved Siden uden dog at spise. 

Efter Maaltidet sagde han til mig: »Jeg antager ikke, De 
vil sætte et Lys som de andre foran den hellige Jomfrus Billede. 
Ingen ved, hvem af os der ser Dagen i Morgen, og jeg anmoder 
Dem blot om paa Deres Maade at henvende Tanken paa Gud. c 



Kampen var endt og Slaget tabt; den store Nation 
havde ligget under og maattet bede om Fred. Men den elendige 
Maade, hvorpaa Landet var bleven ført og skuffet af de Mænd, 
der egenmægtigt og selvtillidsfuldt havde paataget sig at tage 
Styret, disses Ordskvalder, Usandfærdighed, Mangel paa Kraft og 
tvetydige Opførsel, førte til en berettiget Forargelse: kunde man 
ikke sprænge Fjendens Jærnlænker, vilde man da fritages for at 
lystre de Personer, der tilstrækkeligt havde godtgjort deres Udue- 
lighed og dermed tabt enhver Berettigelse til at styre Staten. 
Det var denne Følelse, der skabte Kommunen i Paris. Men med 
Preusserne — de sejersdrukne Preusser — paa den ene Side og 
Franskmændene — der havde faaet nok af Krig — paa den anden, 
kunde Pariserne ikke klare sig; fra den Dag, det stod fast, at 
Provinserne ikke vilde komme Hovedstaden til Hjælp, var dennes 
Kamp haabløs, uden Mening; og fra den Dag slog Paris i For- 
tvivlelse ind paa voldsomme, unyttige Ødelæggelsesforetagender 
indenfor sine Mure. Mændene af 4. Sept. havde vist Vejen; de 
havde slaaet Hovederne af Kejserdømmets Ørne paa Monumenter 
og Bygninger, som om de derved gjorde Kejserdømmet ugjort, og 
døbte Gader og Pladser om; Kommunen vilde fortsætte, sløjfe 
Triumfbuen, sprede Napoleons Aske fra Invalidehotellet og kaste 
Tenddmesøjlen omkuld. 

Heldigvis gik deres Raseri kun ud over Venddmesøjlen. 
Den savedes igennem og en smuk Foraarsdag, under Tusinder af 
tavse Tilskueres Øjne vaklede den, bøjede sig ud imod Rue de 
la Paix og knustes mod Stenbroen. Emperatorens Hoved trillede 
hen ad Gaden. 

Jeg havde set Søjlen falde; og et Par Dage derpaa gik jeg 
hen for at tage Resterne nærmere i Øjesyn. 

Da stod Kampen paa sit Højeste mellem »Mastodonterne i 
Paris« og »Tamerlanerne i Versailles«; Hadet voksede med hver 
Dag; Kommunens Tropper trængtes tilbage, Granaterne faldt 
længere og længere inde i Byen; men efterhaanden som Udsigterne 
til et heldigt Udfald af Striden blev mindre og mindre eller rettere: 
idet det endelige Resultat blev mere og mere klart og rykkede 
nærmere, tiltog Voldsomheden i Beslutninger og Handlinger: enhver 
vaabenfør Mand skulde kæmpe i Kommunens Rækker, og Til- 
hængere af Regeringen i Versailles — og da navnlig Præster — 
bleve fængslede og holdte som Gidsler. 

Paa Venddmepladsen var det store Hovedkvarter: Skild- 
vagternes ensformige Skridt op og ned foran de kommanderendes 
og Stabenes Boliger lød jævnt og afmaalt; selvgjorte Generaler, 
brogede Stabsofficerer og Estafetter for frem og tilbage i vild 
Galop, men for Resten gik Folk deres vante Gang over Pladsen og 
Drengene spillede Top paa Fortovenes brede Fliser. 

Jeg stod og saa paa Kolonnen — der havde slaaet en dyb 
Fure ned A sfalten — paa det revnede Metal, paa Triumftogene, 
der som en Slange snoede sig op til Søjlens Tag, op til Kejserens 
Fod. Nu laa alt der kvaset, og Kejserens Statue uden Hoved. 

Ved Siden af mig stod en Mand, og jeg følte, at hans Øje 
hvilede paa mig, skarpt, forskende. Nu var det i de Dage slet 
ikke saa rart at blive lagt Mærke til, selv om man havde en ren 
Samvittighed, var fremmed, kun Tilskuer og havde sine Papirer 
i Orden. Det var kort forinden hændet mig, at jeg, ved at have 
talt Dansk med en Landsmand paa en Restauration, var bleven 
antagen for Preusser, forfulgt, anholdt paa Gaden og truet af en 
rasende Hob, der stødte mig hen til en nærliggende Vagt, hvor 
jeg havde let ved at bevise min Identitet. Men det var ikke 
sikkert, at det Slags Hændelser vedblivende vilde falde godt ud. 

Der var imidlertid intet at gøre uden roligt at betragte den 
sønderbrudte Kolonne, og jeg lod, som om jeg slet ikke bemærk- 
ede min Sidemand, før han lagde Haanden paa min Skulder; 
saa saå jeg op paa ham. Jeg kendte ham ikke; han bar fuldt, 
kort, stivt Skæg og en rund blød Hat. 

»De erindrer mig ikke?« spurgte han. 

»M. l'Abbé!« raabte jeg, der øjeblikkelig genkendte hans 
Stemme. 

>Raab ikke saa højt, sagde han roligt, De ved, at den 
Tittel er farlig i Paris for Tidenc 

Saa gik vi sammen de Par Skridt hen i Tuillerier-Haven 
og saa paa Drengene spille Langbolt til Lyden af de springende 
Granater, der faldt i Les Champs Elyssées; og derpaa spiste vi 
til Middag. Det var min første Middag med M. l'Abbé, skøndt vi 
havde staaet ved samme Stab. 

Men næste Morgen listede M. l'Abbé og jeg os hen til en 
af Jærnbanestationerne. En vaabenfør Mand kunde ikke faa Billet 
uden først at have faaet Tilladelse, der kun gaves mod Fremvisning 
af gode Papirer, stemplede af Kommunen, og for at ikke Andre 
end de, til hvem Billetten var givet, skulde benytte den, maatte 
man, naar Toget var i Gang, fremvise Papirerne sammen med 
Billetten. Men jeg havde, saa snart jeg saa, hvem der var Herre i 
Paris, henvendt mig paa THotel de Ville til den frygtede Herre 
Raoul Rigault, faaet mit Pas viseret, paategnet af ham og stemplet, 
og kunde nu tage ind og ud af Paris, saa meget jeg ønskede. 

Mit Pas laante jeg saa til M. PAbbé; og da h&n var vel 
udenfor Paris, lagde han det i en Enveloppe og sendte mig det 
tilbage med Posten. 



W. Dinesen. 




Lidt om den nordiske Industri-Udstillings hygiejniske 

Afdeling. 



Det er nu 16 Aar siden den sidste Kunst- og Industri- 
udstilling blev afholdt her i København. Det er derfor rimeligt, 
at den nu nær forestaaende Udstilling imødeses med stor Spænding 
af Udstillerne; de fleste af dem ville i Aar sende deres bedste 
Tanker og varmeste Ønsker ud til Vesterbros Passage; det følger 
af sig selv. Mere Anledning kunde der maaske være til at over* 
veje de besøgendes Forhold til Udstillingen. 

Meget af det, der sidste Gang var udstillet og blev beundret, 
vil nu enten være glemt eller ogsaa være saa forældet, at nye 
Frembringelser have Krav paa Opmærksomheden; og den vil 
sikkert ikke udeblive, men Spørgsmaalet er, vil den mest have 
Karakter af Nysgerrighed eller af Lærelyst. 

Disse Linjer skulle forsøge at vise, hvorfor det i et hvert 
Fald for en enkelt Afdelings Vedkommende — nemlig den hygi- 
ejniske — vil være af overordentlig Betydning, at saa mange som 
mulig af Udstillingens Gæster ofre den en mere indgaaende Op- 
mærksomhed. 

Hygiejnen — Sundhedsplejen — er baade fra et viden- 
skabeligt og fra et teknisk Synspunkt et nyt Fag, og den er et 
Fag, der er i rivende Udvikling. Maa det siges, at ved sidste 
Udstilling var Sundhedsplejen kun i sin Barndom, saa kan man 
trygt paastaa, at den nu har naaet Ynglingealderen, den har 
traadt sine Børnesko og kan gaa ud til det store Publikum og 
sige: brug mig. 

Sundhedsplejen kan pege paa indgaaende statistiske Arbejder, 
foretagne for Hundreder af Byer før og efter, at den traadte i 

deres Tjæneste, og sige: se det formaar jeg, i den By har jeg 
forlænget Gennemsnitsalderen fra 25 til 35 Aar, i den Landsdel 
er Dødsantallet sunket fra 50 til 30 pro mille, her ere de smit- 
somme Sygdomstilfælde og Dødsfald svundne ind til én Fjærdedel 
o. s. v. i det uendelige. 

Sundhedslæren kan vise tilbage paa en hæderlig Række af 
Arbejdsaar. Dens Teknik har, idet den stadig lyttede til Lægers 
og Fysiologers Ord, ihærdigt arbejdet sig fremad, hvad den ikke 
fonnaaede det ene Aar, lykkedes maaske det næste. Et enkelt 
Eksempel kan bedst oplyse Fremskridtet. Længe efter den sidste 
Udstilling, for ikke 10 Aar siden, var man ude af Stand til at 
afgøre, om en Desinfektionsovn formaaede at løse sin Opgave, og 
om den blev betjænt paa den bedste Maade. Man kunde ganske 
vist iagttage for hver enkelt Ovn, om de i den desinficerede 
Genstande bragte Smitten videre, men denne Prøve var meget 
langsom og højst upaalidelig. Saa lykkedes det ca. 1880 RoK 
Koch at paavise en Metode der var fuldt paalidelig og forholdsvis 
let Han anbragte rendyrkede Bakterier af forskellig Modstands- 
ævne i Ovnen, og ved at undersøge, om de alle eller nogle af dem 
bleve tilintetgjorte — steriliserede — kunde han bestemme Ovnens 
Desinfektionsværdi. Det viste sig, at alle ældre Ovne enten vare 
aldeles ubrugelige eller ogsaa temmelig upaalidelige; og da Tek- 
nikerne saaledes have faaet Opgaven preciceret, have de nu 
konstrueret nye Ovne, der tilfredsstille alle berettigede Fordringer. 



Teknisk set falder Sundhedsplejen i 3 Hoveddele: Ventilation, 
Vandværksanlæg og Kloakanlæg, eller populært: Forbedring af 
Luft, Vand og Jord. 

For at faa et Indtryk af de Fremskridt, der i de senere 
Aar ere gjorte i Retning af Ventilation, behøver man blot paa 
Kortet at sammenligne det gamle og det ny København. Medens 
Gaderne i dette ere brede og rette, ere de i hint krumme og 
smalle, saaledes at den fordærvede Byluft ikke bliver ført rask bort, 
men faar Lov til at beklumre Kvarteret. Det vilde derfor være af 
stor Interesse, om Udstillingen gav Lejlighed til at lære Planer at 
kende, der angive de i den nærmeste Fremtid paatænkte By ud- 
videlser, ikke alene for Københavns Vedkommende men ogsaa 
hvad de større Provinsbyer angaa. Hidtil har det større Publikum 

været vant til at se dette Spørgsmaal fra Samfærdselens og Skøn- 
hedens Synspunkt, det vilde være heldigt, om det ogsaa fik Øje 
for Sundhedsplejens Synspunkt. 

Hvad den udvendige Ventilation, der er overladt til Hus- 
ejerne, (Gaardspladser og Passager) angaar, saa er det jo næppe 
at vente, at der i Byer, hvor Byggegrunden er dyr, af Enkeltmand 
skal blive gjort mere end Loven strængt foreskriver. Det er 
derfor meget glædeligt, at flere Byggeselskaber have taget denne 
Sag i deres Haand og paa forskellige Steder i København bygget 
Rækker af Huse, der, særlig i Forhold til deres Højde, ere rigelig 
forsynede med Gaardsplads. Det vilde være meget lærerigt om 
Udstillingen gav Lejlighed til i hygiejnisk Henseende at sammen- 
ligne disse forskellige Bestræbelser. 

Den udvendige Ventilation (Torve, Gader, Gaardspladser etc.) 
faar forøget Interesse, naar man betragter den fra den indvendige 
Ventilations (Bygningsventilation) Standpunkt. Gader og Gaarde 
ere jo de Luftbeholdere hvorfra Værelserne stadig skulle øse ren 
og frisk Luft; det er derfor umuligt selv med de bedste Ventila- 
tionsapparater at skaffe god Luft, naar Gader eller Gaarde ere 
for smaa. 

Ventilation af selve Bygningen lader sig i vort kolde Klima 
ikke udskille fra Opvarmning; dels fordi det den største Del af 
Aaret er nødvendigt at opvarme den Luft, der bliver ført ind i 
vore Værelser, dels fordi det hovedsagelig er ved Hjælp af Op- 
varmning, at vi frembringe Ventilation, men endelig ogsaa fordi 
Varmegraden af den Luft, vi opholde os i, og som vi indaande, i 
højeste Grad vedkommer Sundhedsplejen. 

Der er her i København og enkelte Steder i Provinserne 
udført en Række Opvarmnings- og Ventilationsanlæg for offentlige 
Bygninger, og det er vel rimeligt at antage, at en Del af dem vilde 
blive udstillede; mange af de Erfaringer, der her ere indsamlede, 
vilde jo kunne komme fremtidige private Anlæg til Gode. Ti af 
saadanne findes der kun meget faa her til Lands, og hvor de 
findes, ere de som Regel ufuldkomne, idet de blandt andet mangle 
central Opvarmning. I denne Retning kunde vi lære en Del 
navnlig af Tyskerne, de have udviklet flere Systemer, der fortrinlig 
egne sig for Villaer eller mindre Kassernebygninger f. Eks. Bechem 
og Post's Central-Damp-Opvarmning; det var derfor i høj Grad 
ønskeligt, at der paa Udstillingen vilde findes Repræsentanter for 
et eller flere af disse Systemer. 

Saa længe Lokalopvarmning endnu bruges (og det vil vare 
mange Aar), hører Kakkelovns-Spørgsmaalet til de vigtigste blandt 
de hygiejniske. Der vil rimeligvis paa Udstillingen findes et Utal 
af forskellige Kakkelovne, og der er faa Omraader, hvor godt og 
daarligt blander sig saa kaotisk mellem hverandre. Det var meget 
heldigt, om Udstillingen maatte bidrage noget til, at de besøgende 
fik Øje op for alle de Fordringer, der bør stilles til en Kakkelovn. 
Hidtil have almindelige Lejere hovedsagelig fæstet Opmærksomheden 
paa Udseendet, det økonomiske er saa kommet i anden Række, 
og paa det hygiejniske tænker ingen. Dette forklarer, at man i 
de senere Aar saa stærkt har foretrukket de ganske vist kønne 
Porcelænsovne for de i økonomisk , men særlig i hygiejnisk Hen- 
seende langt fortrinligere Kappe- eller Mantelovne. 

København har allerede i en Række af Aar gennem sit 
Vandværk forsynet Beboerne med godt Drikkevand. Ganske vist 
har Forsyningen enkelte varme Somre været for sparsom, saaledes 
at man har maattet lade sig nøje med mere tarveligt Vand; men 
naar om et Par Aar den underjordiske Vandledning af Beton, 
som blev paabegyndt i Fjor, bliver færdig, vil denne Ulæmpe 
ophøre. Det maa anses for meget ønskeligt, at der paa Udstillingen 
fandtes fuldstændige Planer og Tegninger over Københavns Vand- 
værk; ikke saa meget for Københavnernes som for Provinsbeboernes 
Skyld; der er nemlig endnu mange Provinsbyer, der mangle et 
ordnet Vandvæsen, og for hvilke de Lærdomme, de kunde ind- 
samle paa Udstillingen, vilde have Betydning. Det er af denne 
Grund ogsaa ønskeligt, at saa vel Frederiksberg som de Provinsbyer, 
der ere forsynede med Vandværk, vilde sende Tegninger deraf til 
Udstillingen. 

Selv om det offentlige mere og mere overtager Vand- 
forsyningen for Byernes Vedkommende, vil det private Initiativ 
ikke ophøre at være det herskende paa Landet. Det vil vel heller 
ikke fejle, at Udstillingen kommer til at indeslutte en righoldig 
Samling af forskelligartede Boreapparater , Brøndkonstruktioner, 
Pumper etc. 

Naar Vandværkernes Vandforsyning ikke er ualmindelig ren, 
maa Vandet passere et eller flere Filtre, men det er ikke altid, 
at denne Rensning er tilstrækkelig, og Vand, der tages direkte fra 
Brønde eller Bække, er tit ikke fuldstændigt rent eller sundt. 
Man er derfor i de senere Aar kommen mere og mere ind paa 
Brugen af Husfiltre, som tit gøre stor Gavn. 

Der vil rimeligvis findes et stort Antal forskelligartede Filtre 
paa Udstillingen, og de besøgende bør ikke forsømme Lejligheden 
til nærmere at lære dem at kende. Ubetinget det bedste er 
Chamberlands Filter, men naar det ikke er stort, leverer det kun 
lidt Vand, og det er vanskeligt at vedligeholde; dette Filter er 
det eneste, der paalideligt formaar at tilbageholde Bakterier. 
Der er uden Tvivl en hel Del af de andre, der ved forskellige 
Lejligheder kunne gøre god Nytte, og Udstillerne ville formodentlig 
ikke forsømme Lejligheden til at vise deres Filtre i Virksomhed; 
men her maa jeg advare imod, at man slutter for meget af, at 
man ser klart, ufarvet Vand, der er velsmagende, komme ud af 
Filtret. Den Prøve behøver ikke at sige noget; Vandet kan 
derfor godt være usundt. Det eneste, man tør stole paa, er en 
kemisk og mikroskopisk Analyse, foretaget af et paalideligt 
Laboratorium. 

Under den sidste Udstilling var København kun sparsomt 
forsynet med Kloaker, men siden den Tid er ikke alene den 
gamle By, men ogsaa største Delen af Forstæderne, bleven gennem- 
trukket af Kloaknet. Det kan vel sikkert ventes, at Udstillingen 
vil give Lejlighed til gennem Planer og Tegninger at gøre Be- 
kendtskab med disse Kloaker og deres Detailler, og muligvis vil 
der ogsaa paa Udstillingen findes Partier af de største Kloak- 
ledninger, udførte in natura; det er noget, son) mange af Tysklands 
største Byer fremviste paa den hygiejniske Udstilling i Berlin 1883. 
Det er ikke saa meget for Teknikere, at en saadan Udstilling 
vilde have Interesse, en detailleret udført Tegning kan lære dem 
lige saa meget, men overfor det bredere Publikum vilde en saadan 
Udstilling være et godt Agitationsmiddel til at forøge Interessen 
for vort Kloakvæsen. Og det fortjæner Publikums Paaskønnelse; 
i flere Henseender, navnlig hvad rationel Beregning af Kloak- 
ledningernes Dimensioner og Fald angaar, rager det frem for et 
hvilket som helst andet Kloaksystem. 

Der er ogsaa flere af vore større Provinsbyer, der i denne 
Retning kunde yde interessante Udstillinger, men største Delen af 
dem staar ganske vist tilbage. 

Hidtil har København ladet sit Kloakvand flyde ud i Havnen; 
men til forskellige Tider og særlig i de senere Aar er man 
mere og mere kommen til den Anskuelse, at man burde se at 
blive af med det paa en anden Maade. Saa vidt vides, er den 
Sag i Øjeblikket taget op til nærmere Drøftelse, men om den er 

fremmet saa vidt, at der paa Udstillingen kan forelægges Offent- 
ligheden noget, er vel tvivlsomt. Blandt de Muligheder, der ville 
komme under Overvejelse, kan vistnok foruden andre nævnes: 
1> at benytte Kloakvandet til Overrisling, 2) at rense det ved 
Tilsætning af kemiske Stoffer og derpaa følgende Bundfældning. 
Disse to Fremgangsmaader nævnes her, fordi man baade i Tysk- 
land og England har forsøgt dem i det store; det vilde være 
meget ønskeligt, om Udstillingen gav Lejlighed til at lære disse 
Metoder og deres Resultater nærmere at kende. 

Gaa vi nu over til de mére private Kloakanlæg — Hus- 
spildevandsledninger — , saa kan det jo ikke nægtes, at vi i den 
Retning ere meget langt tilbage. Ganske vist er der i Fjor for 
Københavns Vedkommende udkommet en ny Sundhedsvedtægt, i 
Følge hvilken alle saadanne nye Anlæg skulle udføres efter en i 
Forvejen approberet Plan og under Kontrol; men om saa godt som 
alle før den Tid udførte Husspildevandsledninger kan der siges, 
at de ere daarligt udførte; jeg taler her slet ikke om de Steder, 
hvor Arbejdet er udført af aldeles ukyndige Folk, der tilmed 
have sjusket — den Slags Tilfælde findes der mange af — , her 
er Forstoppelse, Infektion af Grunden og Forpestning af Beboelses- 
husene en Selvfølge; men ogsaa Steder, hvor Arbejderne have % 
været kyndigere, har lidt Mangel paa en i Forvejen gennemtænkt 
Plan og utilstrækkelige Apparater ført til lignende Ulæmper. 
Det maa derfor ønskes, at Udstillingen bliver righoldig ikke alene 
paa Apparater og Materiale til disse Ledninger, men ogsaa paa 
godt gennemtænkte Planer af saadanne Antæg. 

1 København og de fleste Steder i Provinserne benyttes 
Tøndesystemet til at bortskaffe Fækalierne, og det kan jo ikke 
nægtes, at et godt indrettet Tøndesystem kan tilfredsstille en 
stor Del af de Fordringer, Sundhedsplejen er berettiget til at stille. 
Det er derfor i høj Grad ønskeligt, om de besøgende ville benytte 
den Lejlighed, som Udstillingen uden Tvivl vil give, til at lære de 
herhen hørende Apparater nærmere at kende. Men det vilde 
ogsaa være ønskeligt, om Udstillingen gav Lejlighed til at studere 
Vandklosetter, de maa dog ubetinget i hygiejnisk og æstetisk 
Henseende sættes over Tønderne. Her til Lands er vist nok 
Nakskov den eneste By, der er gaaet over til Vandklosetter og har 
forbundet dem med et godt Kloaksystem; i København findes kun 
Vandklosetter paa et Par Hospitaler. Udstillingen kunde maaske 
bidrage sit til at Brugen af Vandklosetter blev mere almindelig. 



* 

Man vil af ovenstaaende Linjer se — og Udstillingen vil 
langt bedre og fyldigere illustrere det — at Sundhedsplejen er 
kommen til et nyt Udviklingstrin; bag den ligger det offentliges 
Interesse, den har Sundhedsplejen allerede for Aar siden sikret sig t 
og den har vist, at den forstaar at tilfredsstille de Krav, som 
derfra stilles. Men samtidig har Sundhedsplejens Teknik arbejdet 
paa den Del af Opgaven, som var overladt til det private Initiativ ; 
ganske vist uden stor Tilslutning; kun naar der fandtes en ydre 
Tvang, har den kunnet gøre Regning paa et større Marked. 
Sundhedsplejen har nu for Tiden arbejdet sig op til det Punkt t 
at den kan sige til Privatmanden: jeg kan i det hele og store 
tilfredsstille dine Fordringer; vil du leve længe, saa sørger jeg for t 
at Affaldet fra dit Køkken og dine Fækalier fjærnes hurtigt og 
sikkert fra din Bolig; ønsker du sunde og raske Børn, saa forsyner 
jeg dine Værelser med frisk, varm Luft; vil du nødig have, at 
smitsomme Sygdomme skal herje din Familje, saa forsyner jeg dig 
med friskt, velsmagende Vand. 

Det er selvfølgeligt nærmest de velhavende Stænder, 
Sundhedsplejen henvender sig til; kun de have i Øjeblikket Raad 
til at ofre det paa Sundhedsplejen, som den kræver. Og man 
skulde synes, at der ikke var noget at betænke sig paa; et godt 
Helbred maa dog betragtes som et lige saa stort Gode som fint 
tilberedte Anretninger eller smukke Møbler, og det første er det 
billigste. Gaa først de velstillede i Spidsen, er der Haab om, 
at Sundhedsplejen ogsaa kan naa derhen, hvor den mest til- 
trænges, til de fattige Hjem. Dels vil saa de ringere stillede 
kræve mere af deres Værter, dels vil man ad Lovgivningens Vej 
komme ind paa Tvangsforholdsregler. 

Udstillingen har Udsigt til at gavne vort Land paa mange 
Maader; her er kun forsøgt at vise et af de Omraader, paa hvilket 
den kan blive til Nytte, dersom den bliver benyttet paa rette Maade. 

J. Rump. 

Koncertsæsonen. 

(Januar— Februar— Marts). 



Aarets første Maaneder plejer i særlig Grad at være Koncerternes Tid. 
I Aar har de imidlertid — hvad der nu end er Grunden dertil — ikke været 
synderlig mere livlige eller rige paa Begivenheder end Sæsonens første Halvdel, 
ja de har endog mødt med ikke saa faa brudte Løfter: saaledes havde Musik- 
foreningen lovet Bachs Matthæus-Passion , Gæciliaforeningen Beethovens store 
Messe; Koncertforeningen havde stillet en Optræden af Saint-Saéns i Udsigt og 
de filharmoniske Koncerter havde endelig engageret Mdm. Minnie Hauk ; Koncerten 
var alt ansat, da Istransporten kom i Vejen med sin Slæde! — Derimod har 
disse Maaneder haft en usædvanlig Mængde af de usalige Smaakoncerter (i 
Kasinos „ mindre* Sal!) at opvise; i Februar gik der næppe nogen Uge uden at 
der gaves en eller to af dem. Det er mærkværdigt, at disse Koncerter kan 
blive ved at florere ; i kunstnerisk Henseende er de i Reglen ganske betydnings- 
løse, og det er kun yderst sjældent, at et nyt ejendommeligt Talent dukker op 
ved disse Koncerter (som f. Eks. maaske Frk. Margrethe Petersen); oftest 
foranstaltes de af Middelmaadigheder, undertiden endog af rene Dilettanter, der 
enten lider af en falsk Ærgerrighed efter at betræde Koncerttribunen om saa 
det de præstere, er nok saa tarveligt og Tilhørerkredsen nok saa diminutiv, eller 
haabe paa ad denne des værre „ikke længer usædvanlige 14 Vej at skaffe en Til- 
vækst til Elevernes altfor lille Skare. — Højt op over disse Koncerter, som for 
Størstedelen godt kunde eller vel helst burde undværes, rager naturligvis de 
Koncerter, som i det følgende omtales, men det, de har bragt af større Begiven- 
heder, er som nævnt ikke stort, det indskrænker sig egentlig til: Pablo de 
Sarasates Optræden, Opførelsen af en ny Symfoni af Viktor E. Bendix og 
Genoptagelsen af Beethovens „niende". — 



Musikforeningen har givet sin tredje og sidste „store" Koncert for 
i Aar. — I sin oprindelige Skikkelse indlededes Programmet af Rich. Wagners 
Forspil til Parsifal, men dette blev des værre senere ombyttet med Mendelsohn s 
Ouverture: „Meeresstille und glilckliche Fahrt". De fleste vilde vel have fore- 
trukket at høre Wagners Forspil, der, den ene Gang det er opført, gjorde en 
saa betagende Virkning, men paa den anden Side hører Mendelsohns Ouverture 

med den fantasifulde Andante — der navnlig spilledes fortrinlig — og den letflydende, 
festlige roen ikke særlig betydelige Allegro til den Art Musik, hvis Genoptagelse 
fra Tid til anden er fuldt berettiget. — Mere taknemmelig maa man dog være 
for Genoptagelsen (fra 1879) af J. P. E. Hartmanns: Hinsides Bjærgene, et 
Værk, der til enhver Tid vil hædre sin Mester. Kan der end indvendes et og 
andet mod det, saaledes at den stadige og regelmæssige Skiften af Kor og Solo 
virker noget ensformigt, og at Melodiens Perioder paa en lidt gammeldags 
Vis altfor slavisk løbe parallelt med Verselinjerne, hvorved fremkommer saa- 
danne falske Deklamationer som f. Eks. „og naar vi saa stod dér og stirrede 
paa", saa opvejes dette dog fuldt ud af den inderlige, næsten barnlige, Fromhed, 
der præger Kompositionen og af den Aandfuldhed, hvormed der ved fine 
harmoniske Vendinger er kastet fortolkende Lys over Tekstens Ord, et Telt, 
paa hvilket Hartmanns Ævner er forunderlig rige; saadanne Steder som: „i 
dunkleste Nat han hører vore Sukke* eller „ved at skue Alkærligheds Øje*, 
vil man længe mindes. — Saa fulgte paa Programmet den hvide Side med de 
faa Ord „Beethovens 9de Symfoni", og man vidste, at man stod overfor 
et af Musikens Underværker, at man skulde indlades i en af Kunstens Hellig- 
domme. 

Om dette Værk, der har givet Musikæstetikere og Fortolkere Anledning 
til de utallige Skriverier, sundt og fornuftigt blandet med forskruet og vidt- 
svævende, om det har „Kritiken* som saadan nu intet at sige. — Her hjemme 
vil til alle Tider Gades Navn være knyttet til den „niende*. Det var ham, 
der i 1856 første Gang fremførte den i sin Helhed; en Stordaad, naar man 
betænker, hvor lidt forstaaende og modtagelig Datidens Publikum vistnok var 
og mindes, at han kun disponerede over et sammenskrabet Orkester, af hvis 
Medlemmer de fleste, indtil for kort Tid siden, kun havde spillet Dansemusik 
under Lumbye, og som kun var bleven opdraget til de større Opgaver ved Gades 
utrættelige Energi, der end ikke skyede i sin egen Stue at gennemgaa Stemmerne 
med de enkelte Grupper af Instrumenter. Og det var Gade, der i Følelse af Sagens 
overordentlige Betydning ikke blev træt af (i 6 forskellige Sæsoner) atter at vende 
tilbage til denne Symfoni, for at Publikum mere og mere kunde faa Blik for 
dens Ejendommeligheder og Skønheder og Orkesteret mere og mere vænne sig 
til sin Opgave. Paa den Maade er der naaet saare meget, men endnu næppe 
alt. — Orkesteret tager endnu med lidt Forsigtighed og Ængstelighed paa 
Symfonien, som havde det en altfor trykkende Følelse af dens særlige Vanskelig- 
hed, derfor skorter det endnu — navnlig i den første Allegro — - paa Fasthed og 
Ensartethed i Spillet 1 ); og med et saadant ikke fuldt kampdygtigt Orkester er 
det da ogsaa naturlig, at Dirigenten ikke rigtig vover at følge sine Intentioner, 
det sporedes saaledes i Sherzoen. Efter sit Indhold — Kunstnerens Forsøg paa 
at glemme sit Vemod ved at beruse sig i vild Sansenydelse — bør den sikkert 
spilles i hurtigere Tempo og med mere Larm og Lidenskab, end det nu sker — 
fordi Orkesteret ikke er til at stole fuldt paa. Bedst lykkes Andanten og Finalen. 
Der er den henrivende Klang over disse Variationer, som kun Gade kan frem- 
trylle i sit Orkester — og i Finalen sætter Kontrabasserne ind med Sikkerhed 



'). Det bemærkes, at ovenstaaende er skrevet under Indtrykket af Udførelsen den ferste 
Koncertafteu (Serie A). Paa den 2den (Serie B) skal Symfonien være gaaet adskillig mere 
roligt og sluttet. 

og stor Magt, ogsaa Koret synger her de meget vanskelige Satser særdeles flinkt, 
kun Skade, at det ikke er dobbelt saa stort. — Men nu Publikum? Ja det er 
kendelig nok, at det rives med af Finalen, til hvis Forstaaelse Schillers Digt 
jo ogsaa hjælper mægtigt, og at Sherzoen med den prægnante Rytme og de 
mange overraskende Paafund vækker Interesse og Opmærksomhed, om end ikke 
i den Grad som hos hint Wienerpublikum, der, i Beethovens Levetid, ved Solo- 
Pauke Stedet sprang op paa Bænkene og afbrød Orkesteret med sine Jubelraab. 
Men de to andre Stykker, af hvilke den første Allegro vel nok er Værkets, 
musikalsk som psykologisk set, betydningsfuldeste Del modtages næppe af Fler- 
tallet af Tilhørerne med fuld forstaaende Kærlighed. — Men, som sagt, meget 
er dog alt nu naaet og Musikforeningen maa ikke blive træt af at søge at ind- 
hente hvad der endnu mangler; hvem der saa i de skiftende Tider er Dirigent 

— det vil altid være denne Forenings Kald at spille og atter spille Beethovens 
, niende*. — 

Den ene Abonnementskorter t, Musikforeningen har givet i disse 
Maaneder (den tredje), indeholdt en interessant Nyhed: Rubinsteins Kvintet 
i moU, et forholdsvis nyt Arbejde. Rubinstein viste sig her, som han 
viser sig i sit Liv og i sine fleste Værker som den usædvanlige, den næsten 
overmenneskelige. Med voldsomme Tag griber han om sin Opgave og, idet 
han selv yder det hartad utrolige, fordrer han hensynsløst omtrent det umulige 
af sine Tilhørere. I næsten en Time — altsaa ogsaa i Udstrækning det usæd- 
vanlige — sidder man fangen af disse Tonemasser, der snarere synes at komme 
fra et helt Orkester end fra 5 Instrumenter, ikke et Øjeblik slipper Interessen 
op — og dog, naar den sidste Tone har lydt, er det som faldt der en Sten fra 
ens Hjærte. — Jeg skal i øvrig ikke driste mig til at udtale nogen Dom om 
dette Værk efter kun at have hørt den en enkelt Gang; kun et Stykke — den 
fine og aand fulde Sherzo — var klart og straks tilgængeligt; ellers er det van- 
skeligt at sige, hvor megen virkelig sund og alvorlig Musik der skjuler sig bag 
disse voldsomme ofte raffinerede Klange og denne store Bredde. At Andanten 

— en Række Variationer — indeholder „meget" og „godt*, er dog sikkert, 
hvorimod det samme maaske næppe vil blive den endelige Dom om Finalen, 
skøndt vis derpaa kan man ikke være, ti just denne Sats rummer en saa vanskelig 
Opgave, at selv vore dygtigste Kræfter (Frk. Agnes Hansen -j- Neru da- 
kvartet ten) ikke mægtede helt at løse den. — Aftenen bragte i øvrig, foruden 
Haydns Ktjeerkvartet — del syntes mærkværdig nok som om den gigantiske 
Rubinstein trykkede den klassiske Haydn: Kvartetten gjorde ikke det Indtryk, 
den plejer — og nogle dejlige sjældnere sungne Schubertske Sange, som Nyhed 
3 Stykker af Dvoråks 4hændige Legender. Disse svarede ikke ganske til det 
Ry, de nyder i Musikverdenen, men det maa indrømmes, at de ikke just egner 
sig til Koncertspil og at Udførelsen — des værre — ikke var fuldt saa eftergaaet, 
som man havde Ret til at vente sig af Kunstnere som Frk. Agnes Hansen 
og Hr. Bielefeldt. 



Det er Koncertforeningen, der har haft Æren af al fremføre Hr. 
Viktor Bendix's ny Symfoni: Sommerklange fra Syd-Rusland. — En 
Sammenligning med Hr. Bendix's første Symfoni, „Fjældstigning", der paa For- 
baand kunde synes at ligge fristende nær, tror jeg ikke vil være synderlig 

Tilskueren. 1888. 24 

frugtbringende, ti de to Symfonier gaar i mange Henseender i forskellige Ret- 
ninger, hvilket er en naturlig Følge af det forskelligartede Stof, de behandler: 
den første Symfoni rent menneskelige Følelser, Kampe og Lidenskaber, den 
anden væsentligst kun Naturindtryk og Stemninger. — En Sammenligning i 
formel Henseende, der — saa vidt man kan dømme derom saa længe kun den 
ene Symfoni foreligger trykt — vistnok vilde falde ud til Fordel for No. % skal 
jeg ikke komme ind paa, da den næppe har almen Interesse, derimod fortjæner 
Hr.Bendix's Symfoni en kort Omtale af dens Indholds Enkeltheder, saavel paa Grund 
af dens eget Værd, som fordi den er et nyt Værk paa et Felt, som kun dyrkes 
saare lidt af danske Komponister. — Symfonien indledes med en Andante; 
en meget køn, lidt vemodig Melodi, gengiver tydelig nok et Naturindtryk; op- 
over den svinger sig som i forbigaaende en ejendommelig lille Sats for Træ- 
blæserne; det lyder som Skalmejetoner. Efter en kort — og som det synes 
temmelig umotiveret — Overgangssats følger saa Allegroen. Det rolige gyngende 
Hovedtema er af en pastoral Karaktér, hvorimod Sidetemaet (i moll) bærer et 
skønt, folkeviseagtigt Præg. Udviklingen af disse Motiver har i Begyndelsen sin 
Styrke i en egen diskret Stilfærdighed, men faar senere forøget Interesse 
ved en prægtig Stigning, der, bygget op med stor Kunst har Hovedtemaet, 
energisk grebet af Basunerne, som det virkningsfulde Toppunkt Herefter ind- 
føres et nyt, kort, stakkeret Motiv og alt lægger sig igen forat slutte stilfærdigt 
i Overensstemmelse med Begyndelsen. — Den følgende Presto, Symfoniens 
Sherzo, synes nærmest at skulle skildre Bondelystighed; det gaar til med Larm 
og Støj og stor Tromme, og Stemningen stiger i en vovet „Brandakkord* med 
Bækkenslag til Vildhed ; alligevel synes Lystigheden mig lidt forceret, ikke rigtig 
ægte, ligesom Udtrykket for den er noget uklart. Som Modsætning til denne 
Stykkets Hovedkarakter har Hr. Bendix imidlertid i en Slags Trio fundet et 
højst elskværdigt, roligt Motiv, som han med fin og dristig Kunst dvæler længe 
ved, ligesom kæler for, indtil han maa slippe det forat lade Prestoen ende i 
samme Karakter, som den begyndte. — Andanten begynder med en lang, 
sangbar Melodi, der er meget smuk, men maaske ikke vilde være tilstrækkelig 
interessant til at bære hele Stykket, det er sagtens derfor, at den — fra Tankens 
Side lidt ufattelig — pludselig afbrydes af en Schubert-Brahmsk Sats i Danse- 
rytme; efter denne følger saa et lille dygtigt og kønt Stykke Kontrapunktik, 
der indeholder en egen stærk indre Stigning; Slutningen af Andanten falder 
herefter lidt vel bred. — Finalen endelig er lys og fornøjelig, og af en priselig 
Korthed. Efter et Par raske indledende Akkorder slynger Klarinetten det kække, 
mere ejendommelige end smukke Hovedtema ud; den tematiske Udvikling er 
her kort og ikke just særlig morsom, hvad Hr. Bendix imidlertid snildt 
bøder paa ved som Slutning paa det hele at genoptage Indledningsandanten ; 
der er herved tilvejebragt et smukt Helhedsindtryk, og denne stille, vemodige 
Melodi bliver ligesom Symfoniens Hovedsum. — Jeg har her forsøgt at skizzere 
det Indtryk, Hr. Bendix 1 Symfoni har efterladt hos mig; at værdsætte de enkelte 
Dele indbyrdes er naturligvis ikke let, dog tror jeg, at Finalen er den svageste 
Del, og at noget af det, man længst vil mindes, er den lille Trio af Prestoen. 
Det Arbejde og den Kunst, der er nedlagt i denne Symfoni, er meget be- 
tydeligt, og indgyder Tilhøreren den største Respekt. Endelig har Hr. Bendix 
ved en dygtig, smagfuld og i det hele ikke overlæsset Instrumentation vidst at 
give sine Tanker det relte Udtryk. — 

En Hovedindvending har jeg imidlertid at gøre mod denne Hr. Bendix 1 
ny Symfoni: der er lagt altfor megen Vægt paa at sprede en ejendommelig 
Lokal-Farve over denne Musik. De Farer, en saadan Fremgangsmaade rummer, 
har Komponisten heller ikke undgaaet. Den har saaledes medført en vis Ens- 
formighed ikke just i Symfonien som Helhed men i dens enkelte Stykker; i 
Andanten er saaledes som antydet Modsætningen som med Vold og Magt 
tvungen ind. End videre er disse karakteristiske Motiver som oftest ikke gode 
Symfonimotiver, det spores rundt om i Værket, men mest i Finalen, hvor 
Temaerne ogsaa er yderlig „ karakteristiske". Og endelig har Komponisten ved 
at skrive en saa specifik russisk Symfoni udelukket sig fra at komme i det 
nære intime Forhold til sit Publikum, som det dog er enhver Kunstners Maal 
at naa. Kun den Tilhører, der er saa heldig at have rejst i Sydrusland 
ved Sommertid, har Betingelsen for med fuld Forstaaelse og rigtig Glæde at 
høre denne Musik, alle de andre sidder fremmede overfor disse Toner, paa den 
ene Side uden Middel til al kontrollere deres Ægthed (som russiske), paa den 
anden Side uden Støtte for deres Fantasi. Tanken forvirres, man søger forgæves 
at danne sig en Forklaring af det fremmedartede: er dette Stormvind hen over 
Steppen, eller er det russiske Bønder til Gilde, og dette, er det Indtræden i et 
katholsk Kapel eller — noget helt andet? Det store læge Flertal, der ikke kan 
nøjes med at følge den tekniske Dygtighed i Arbejdet, trættes, og mister saa 
den bedste og dybeste Interesse, deraf ogsaa det temmelig svage Bifald paa 
Koncertaftenen. Men hvorfor har Hr. Bendix ogsaa villet skrive en russisk 
Symfoni? Det er og bliver dog det ene naturlige, at en dansk Komponist 
skriver dansk Musik! Om det er Indtryk fra Rusland, Kina eller Mesopotani en, 
der har givet ham Impulsen til hans Værk, det er os ligegyldigt, ti os skal 
han kun fortælle, hvad han har optaget i sin danske Sjæl og meddele det paa 
en for os forslaaelig Maade. Et stort Spørgsmaal er det nu vistnok endelig, om 
en Komponist kan komme i et saa inderlig Forhold til en fremmed Natur, at 
Indtrykket af den kan give et sandt Grundlag for hans Kunst. — Til vore 
yngre Komponister kan det i hvert Fald ikke siges for ofte, at Hjemlandets 
Grund er den sikre, faste, sunde og naturlige Grund for dem at staa paa, naar 
de vil skabe Værker, der skal faa blivende Betydning. — 

Resten af Aftenens Program havde, som naturlig var, mindre Interesse. — 
Hr. Mallings Forkærlighed for fransk Musik er velbekendt, og man har i 
Koncertforeningen — som det eneste Sted — jævnlig Lejlighed til at høre nyere 
fransk Kormusik, saaledes den Aften: en saakaldt „antik" Idyl: Narcisse af 
Jules Massenet. Der er megen smuk og naturlig Musik i denne Komposition 
for 2 Soloer og Kor; Melodierne er fine og indsmigrende, Korsatsen vidner om 
betydelig Smag og Dygtighed, og Ledsagelsen af 2 Klaverer er meget morsom. 
Alligevel synes Stykket mig for langt, i det kun enkelte Dele deraf bæres af 
virkelig Stemning og malende Karakteristik, det øvrige er mere pikant og 
spirituelt end ægte i Følelse og Udtryk, og den Melodi, der gaar gennem det 
hele, er saa banal, at den kun er et Par Streger fra at blive plump. Af 
,antik g Aand var der ikke Spor i denne Komposition. — Koret, der havde 
den særlig vanskelige Opgave, at synge uden Ledelse, præsterede noget usæd- 
vanlig godt, og Hr. Bielefeldt sang smukt Narcisses Solo, hvis første Halvdel 
indeholder noget af det bedste i Idyllen. — Den anden franske Nyhed, en 
Violinconcert af en ubekendt Komponist, Jules ten Brink, var adskillig drojere 

at faa ned. og burde vistnok helst være udeladt af Programmet Den var 
usmagelig vammel og arrogant larmende, den bar frækt Tilnavnet »characteri- 
stique", skøndt Gud skal vide, det ejendommelige var ikke dens stærke Side 
— det indskrænkede sig til Piano - Bækkenslag og en vrøvlagtig Koda af 
Finalen. Dertil kom at Koncertens første og sidste Del laa ikke saa lidt over 
Frk. Nanny Fursts Kræfter. Det er vanskeligt at sige andet godt om denne 
unge Dames Spil, end at hun har en smuk Tone, der vidner godt om hendes 
Studier hos Hr. Anton Svendsen, men hendes Teknik, der for en Dilettant er 
ret udviklet, slog som sagt ikke til i denne Koncert, og desuden er hendes 
Intonation usikker, og Tonen saa spinkel, at hun foreløbig aldeles ikke kan 
spille med Orkester. — Aftenen sluttede med Max Bruchs % Schdn EUen 9 . 
Bruch med sin store tekniske Dygtighed (her navnlig imponerende i den 
Maade, hvorpaa Slutningskoret bygges op) og med sit maaske lidt selvbevidste, 
men altid sunde og ret stortanlagte Kunstnerpræg, er ikke den daarligste 
Repræsentant for den nyere tyske Musik ligeoverfor de to nys omtalte franske; 
og jySchdn EUen" med sin Blanding af Sværmeri og Militarisme er et saa ægte 
„tysk" Værk, at det alene af den Grund har sin Interesse at høre det — 
Til Undskyldning for Frk. Diederichsens i flere Henseender uheldige EUen 
tjæner, at d'Hrr. Dirigenter, i deres Glæde over i den unge Dame at have en 
solid og frejdig Sangerinde, ofte giver hende Opgaver, der ligger hendes Naturel 
meget fjærnt, og som hun maaske næppe heller faar den tilbørlige Tid til at 
leve sig ind i. 



Ligesom i Fjor har de filharmoniske Koncerter ogsaa i Aar kaldt en 
af de verdensberømte Kunstnere hertil. Ved den anden af disse Koncerter optraadte 
nemlig Pablo de Sarasate, — og genopvakte for en kort Tid den længe 
slumrende Virtuosbegejstring hos vort Publikum. Sarasate kom jo ogsaa som 
en gammel Bekendt og et stort voksende Ry var gaaet forud for ham. — Fra 
hans sidste Optræden her havde man Indtrykket af en Violinspiller, der med 
Haaret flagrende om Hovedet spillede al sin oprindelige, næsten vilde, Liden- 
skab ud, der ikke tog det saa nøje med Finesser i Spillet, naar det blot kom 
til at rumme alt det, han selv følte ved den Musik, han foredrog og som 
endelig nok havde en lille Tone, men fuldt ud bødede derpaa ved Ilden i sit 
Foredrag. — Nu er Sarasate en lille sirlig udseende Mand med et fint gullig 
farvet Ansigt, som selv naar han spiller beholder et ligegyldigt, næsten blaseret 
Udtryk, der kun viger Pladsen for Energi og Sluttethed, naar en særlig van- 
skelig Passage lægger Beslag paa hans fulde Opmærksomhed, ellers overvinder 
han Vanskeligheder med en Lethed, en Ro, der næsten har noget irriterende 
ved sig. — Et Omslag er der saaledes sket i Sarasates Kunst som i hans 
Person, hvad det saa end er der har afslebet Lidenskaben og forandret det 
maaske lidt hazarderede Spil til fint næsten pynteligt DetailspU. Interessant 
kunde det være at erfare, om det alene eller væsentlig er det omflakkende 
Virtuosliv, der har bevirket Omslaget — Men har Sarasates Kunst saaledes 
sin bestemte Begrænsning, saa er han dog utvivlsom Nr. 1 paa dette sit be- 
grænsede Felt. Det er med en skønhedsmættet Glæde, at man nyder denne 
enestaaende dejlige Tone, der saa blødt og indsmigrende kan spille en lille 
Melodi, denne fuldendte Teknik, der med Lethed overvinder alt hvad ikke 

alene synes, men er vanskeligt og som dog sjælden synker ned til blot og 
bart „Kiinstelei' (Chant du Rossignol), man beundrer den fine undertiden næsten 
overdreven fine Tonenyancering, den snildt beregnede Fordeling af Buestrøget 
osv. osv., men man savner i dette Spil en dyb Sjæl, en stor Personligheds Kraft 
og Begejstring. Det beror ikke paa Tonen, der jo stadig væk ikke er stor. 
Den var ikke større forrige Gang, det er — som nævnt — Ilden, Lidenskaben, 
der er veget for Fortrin, der ganske vist er store, men ikke veje op mod det, 
der er tabt. Efter det udviklede vil man forstaa atSarasates egne Komposi- 
tioner, fulde af Vanskeligbeder og Effekter, velklingende men lidet betydelige, 
Wieniawskys Legende, til Dels Joh. Svendsens fint følte Romance blev de 
Ting, der stillede Sarasates Kunst i dens bedste Lys. Derimod lagde han kun 
lidet ind i Ting som Beethovens Kreutzer-Sonate og Bruchs brede, stem- 
ningsrige Koncert. Mendelsohns Koncert viste i øvrig bedst af alt hans 
Kunst i dens Styrke og Begrænsning: de to første Stykker, navnlig Andanten, 
faldt udenfor, den virtuosmæssig legende Finale indenfor dens Omraade. 

Udførelsen af Beethovens 8de Symfoni, der indledede Koncerten, var 
ikke synderlig opbyggelig. Det vidner ikke om den rette kunstneriske Sam- 
vittighed ved forcerede Tempoer (navnlig i Menuetten og Finalen), ved over- 
dreven Nyancering og desl. at ville benytte en Beethovensk Symfoni til orkestrall 
Virtuosstykke , men vil man endelig gøre det, saa maa man rigtignok raade 
over et dygtigere Orkester end det, Kapelmester Svendsen har ved de filhar- 
moniske Koncerter. Nu savnede man Fylde og Varme i Klangen af den første 
Allegro; Menuetten, ganske vist det forholdsvis svageste Stykke, klang tørt og 
kantet og hæsblæsende jog Finalen af Sted saa at f. Eks. det dejlige Sidetema 
næsten forsvandt eller dog berøvedes sin svulmende Skønhed. Kun Allegrettoen 
blev tilfredsstillende spillet — Dobbelt trist synes denne Udførelse, naar man 
saa samme Aften hører, med hvilken udmærket Energi Hr. Svendsen kan give 
sig i Lag med en anden, i teknisk Henseende langt vanskeligere Opgave : Ber- 
Iioz's Kong Lear- Ouverture. Her opnaaede Hr. Svendsen et fortrinligt Re- 
sultat Det er tydelig nok, at hans Hjærte hænges ved disse moderne Ting, men 
hvorfor giver han sig saa vedblivende i Kast med de klassiske Opgaver, til 
hvilke han næppe medbringer den rette Sympati, — saa meget mere som del 
just er de filharmoniske Koncerters Mission at indføre moderne Orkestermusik ! 
— At slutte Koncerten med en saadan stor og bred Ouverture er intet heldigt 
Arrangement. Tilhørerne er ikke mere friske og modtagelige og Dirigenten faar 
ikke den fortjænteLøn for sit Arbejde. Man maa derfor haabe, at Ouverturen 
ved Lejlighed maa blive opført igen, forat man kan stifte nærmere Bekendtskab 
med den. Foreløbig syntes Indledningsandanten at bære Prisen fremfor Alle- 
groen. Den rummer ganske vist en tydelig Reminiscents fra den „9de Symfoni 11 , 
men har en ypperlig fantastisk Kolorit og i de genialt opfundne crescendo- 
Paukeslag en imponerende Effekt Allegroen byder, afklædt den blændende 
men ikke særlig noble Instrumentation, næppe saa megen Musik: Temaerne 
er svage, Sidetemaet næsten vulgært, og Udviklingen (om det saa kan kaldes) 
af dem mildest talt løjerlig! 

Ved den 3die og sidste filharmoniske Koncert, der havde et lidt 
uens artet sammensat men interessant Program, optraadte Hr. Franz Neruda 
som Solist, og det var vist nok en fuldgod Erstatning for Mdm. Minnie Hauks 
Sang at høre ham spille. Til Ære for vort Publikum, der kun altfor ofte i 
Koncertsalen „alt fremmed Fortrin giver", skal det straks siges, at det modtog 
og takkede Hr. Neruda med et saa kraftigt og umiddelbart frembrydende Bifald, 
som havde han været en af disse „fremmede 4 *. Nerudas Spil, der i øvrig i 
mange Henseender minder om hans Søsters, synes mig da ogsaa fuldt ud al 
kunne sættes ved Siden af de „store" Solisters, vi har hørt i de senere Aar. 
Et inderligt, varmt og dog behersket Foredrag er det der først og fremmest 
giver hans Spil en saa høj Rang. Det er ikke Neruda om at gøre at brillere 
med tekniske Vanskeligheder — skøndt han kan overvinde dem uden at det 
mærkes — for ham ligger Væglen paa at skabe Musik. Den bedste Støtte i 
sin Stræben herefter har han — foruden i sit allerede i Følge Afstamningen 
gennemmusikalske Naturel — i den dejlige Tone, han kan aflokke sit Instru- 
ment, en Tone, der er lige skøn i sin Stigen og i sit Fald. — Hr. Neruda fore- 
drog, foruden nogle mindre Ting, et nyt Koncertstykke af egen Komposition, 
der paany viste, at denne beskedne Musiker ogsaa sidder inde med en be- 
tydelig skabende Ævne. Stykket havde prægtige, brede Motiver, af hvilke 
navnlig det første var meget ejendommeligt (Sidetemaet havde des værre i sin 
Begyndelse en stærk Wagnersk Mindelse) og deres videre Behandling var fuld 
af fine og navnlig i harmonisk Henseende interessante Træk. Havde Hr. Neruda 
ikke lagt Kadencen omtrent midt i Stykket, vilde del ikke som nu have gjort 
Indtryk af at være længere end del i Virkeligheden var. — 

Koncerten indlededes med en Suite (Nr. 2) af Franz Lachner, der 
har Fortjænesten af igen at have bragt denne Form til Ære og Værdighed. 
Lachner blev af sin Samtid, der sørgede over Tomheden efter „Mestrenes" 
Død, anset for den, der skulde indtage det ledige Højsæde. Tiden har vist, at 
denne Forventning aldrig skulde gaa i Opfyldelse; Lachner er intet Geni kun 
et rigt udstyret Talent. Den opførte Suite aftvang Respekt for den Dygtighed 
og Naturlighed, hvormed den er gjort, og det første og sidste Stykke havde det 
solide polyfone Arbejdes Interesse. Men — den er og bliver dog el Epigon- 
arbejde, og kun i det lille Intermezzo spores noget nyt og udpræget ejen- 
dommeligt. Suiten udmærker sig for øvrigt ved en frisk og rig Orkestration og 
Udførelsen af den var i det hele god, kun i Finalen (Gigue) løb Tempoen snart 
op til en saa dan Hastighed, at dette fugerede Stykke blev helt uklart. 

Den løjerligste Modsætning til denne Suite dannede de 3Stk. afBerlioz: 
„La damnation de Faust". Af disse er Sylfedansen og den ungarske Marsch 
kændte og beundrede, navnlig den første. Det tredje Stykke: Menuet des foliets 
var højst aparte. Berliozs rige, men sygelig ophidsede Fantasi jager ham fra 
den ene Yderlighed til den anden, og denne Menuet, der indeholder Uden 
Musik, men en Mængde geniale Instrumentationseffekter , har i det hele et saa 
outreret Præg, at den ikke efterlader noget synderlig tilfredsstillende Indtryk. 
Den Misforstaaelse , jeg hørte mange svæve i, at der paa Programmet ved en 
Trykfejl stod „foliets" i Steden for „folies" var virkelig højst undskyldelig. — 

Tilsidst spilledes en saakaldt Rhapsodie for Orkester: Espana af en ube- 
kændt Komponist, Cha brier. Dette Stykke maatte nærmest antages at være 
indstuderet til Brug ved den nogle Dage efter afholdte Ridepræsentation i 

Cirkus; da det imidlertid, saa vidl vides, ikke blev benyttet dér, saa er det 
ubegribeligt, at man overhovedet har gjort sig Ulejlighed med det. Som Musik- 
stykke var det værdiløst og som Instrumentationsnummer, i hvilken Henseende 
det vel nærmest skulde prætendere noget, dængede del en saadan Masse Effekter 
af den raaeste Art ovenpaa hinanden, at Virkningen kun blev latterlig. Den 
største Del af Publikum tog da ogsaa Tingen humoristisk, men én Del hyssede 
indigneret. Som Protest mod at dette Stykke overhovedet var sat paa Pro- 
tjTammel synes denne Hyssen ogsaa vel berettiget. Et saadant Nr. var 
virkelig en lidet passende Slutning for i Aar paa de interessante og i mange 
Henseender saa fortrinlige filharmoniske Koncerter 



Den 3dje Cæciliaforeningskoncert havde et smukt og righoldigt 
Program. Næsten for righoldigt: ikke mindre end 9 Komponister var repræsen- 
terede, og en af dem, Pergolese, med hele sit omfangsrige Stabat mater. 
Dette Værk er fuldt nok af dejlige Ting, man behøver blot at nævne det første 
Kor: Stabat mater, Soloen: vidit mum dulcem natum (hvori Stedet: dum emisit 
Spiritum) eller Slutningskoret: Quando corpus Alligevel skylder det dog vistnok 
mere historiske Forhold end sit eget indre Værd sin Berømmelse. Idet Pergolese 
vilde bort fra den gamle strænge Kirkestil, havde han kun blide, indsmigrende 
Melodier at sætte i Steden for dens dybe Alvor, og kan ofte endog synke ned til 
Jet helt „profane*, i hvilken Henseende senere f. Eks. Rossini og tildels Verdi 
trolig har fulgt ham i deres Kirkemusik. Da det saaledes mere er de musikalske 
Enkeltheder end Enhed og aandelig Modenhed, der giver dette Værk sit Værd, 
vilde man vistnok have hafl mere Glæde af det, om det var bleven opført 
udtogsvis, nu virkede det lidt ensformigt Udførelsen var udmærket god for 
Koret og Soloernes Vedkommende (blandt disse hørtes to nye Stemmer, en 
smuk. lys og velskolet Sopran, og en fyldig og meget omfangsrig Alt, som 
Indehaverinden imidlertid, maaske paa Grund af Ængstelse, ikke rigtig kunde 
tumle) — derimod kunde det ledsagende Strygeorkester nok have spillet lidt 
korrektere og smukkere. Af de øvrige No. skal fremhæves 2 Suiter af Handel 
og Bach, af hvilke den sidstnævntes langt bar Prisen, saa vel paa Grund af 
sit rigere, almenmenneskelige Indhold, som paa Grund af den ved Sammen- 
sætningen af Soloinstrumenterne opnaaede mesterlige Klangvirkning; man kan 
saaledes ikke godt tænke sig noget fornøjeligere end at høre Fløjte og Trompet 
gøre de lystigste Oktavpassager sammen. I det hele var navnlig den første 
Allegro af denne Suite — i en fortrinlig Udførelse — en musikalsk Perle! — 
lovrig sang Koret smukt og fint eftergaaet a capella- Kompositioner afOrlando 
Lasso (fra Koncerten i Fjor) og Vecchi. 



Den 2den Soiré for Kammermusik havde som første Nr. paa sit 
Program: en ny Trio af Joh Brahms (op. 101, c-moll). Det var naturligt, at 
man glædede sig særlig til at høre dette Værk, der i Rækken af Brahms 
Værker følger umiddelbart efter den yndige Violinduet, og som kun er et Aarstid 
yngre end den mægtige 4de Symfoni i e-moll, og maaske kom man da med 

for store Forventninger — Trioen tilfredsstillede ialt Fald ikke fuldt ud. 
Brahms' brede, mandige Melodi, rige Harmonik og tætte, undertiden ogsaa 
tunge, Klangvirkning beherskede egentlig kun det første Stykke, der i alle 
Henseender er Trioens betydeligste, i Forhold til hvilket de andre synes mindre 
inspirerede. Sherzoen har et snildt opfundet Motiv (pizzicato), men synes uden 
udpræget Karakter, Andanten indeholder en udmærket smuk Melodi, men heller- 
ikke meget mere og Finalen endelig mangler vistnok baade betydelige Motiver 
og tydelig Form. Staar disse 3 Stykker saaledes næppe paa Højde med andre Værker 
af Brahms fra de senere Aar, saa indeholder Trioen i sin Helhed dog naturligvis 
en Mængde Musik, og det maa derfor anbefales ikke at lægge den hen efter 
den ene Opførelse. Naar man næste Gang ikke møder med de højtstemte For- 
ventninger, vil man sikkert faa mere Glæde af den. — En lillebitte Håndelsk 
Sonate for Fløjte spillede Hr. Vlgo Andersen med en nydelig Tone — og 
nogle Lange- Maller ske Sange, ikke alle lige betydelige, foredrog Frk. Harriet 
Rothe paa en Maade, der bragte Mindet om hendes første »store Dage" som 
Romancesangerinde til Live igen ; desværre syntes Stemmen ikke at være gaaet 
aldeles uskadt udaf Kampen for at blive operamæssig. 



Det var en god Ide af d'Hrr. Viktor Bendix og Rob. Hansen at 
fremføre deres egne Kompositioner ved en Fælles-Koncert. De musikalske Forhold 
i vor By er ikke gode for unge Komponister og navnlig er Adgangen til at faa 
Kompositioner opført yderst begrænset. Kun én Institution — Koncertforeningen 
har for Alvor lagt Vægt paa at virke noget i den Henseende. Og dog er det 
naturligvis af stor Betydning for en Komponist dels selv at høre sine egne 
Ting, dels at erfare om og hvorledes hans Værk gør Indtryk paa Tilhørerne. 
Det kan derfor kun anbefales andre af de fremadstræbende Kunstnere, at følge 
det givne Eksempel, men Betingelsen bliver rigtignok, at det musikalske Publikum 
viser saadanne Foretagender mere Interesse, end der vistes den Bendix-Hansenske 
Koncert, der næppe er gaaet af uden Tab. — Hovednumrene paa Programmet 
var Bendix Symfoni Nr.2 og Rob. Hansens Suite (omtalt i Tilskuerens Janr. 
Hæfte). Udførelsen var udmærket, begge Komponister er jo dygtige Dirigenter. 
Resten af Programmet kunde uden Skade have været interessantere, med mest 
Fornøjelse mindes man Hr. Bendix 1 ægte kunstneriske Foredrag af nogle egne 
Klaver- Kompositioner. 



Hr. Rob. Hansen, der, altfor beskedent, ikke optraadte som Solist ved 
den fornævnte Fælleskoncert har ved 2 egne Abonnements- Koncerter 
vist til hvilken fremragende Cellist han har udviklet sig. Han aftvang Til- 
hørerne Respekt for det energiske Arbejde, han maa have præsteret for — ved 
Siden af en trættende Tjæneste i det kgl. Kapel og en Kompositionsvirksomhed, 
der vistnok er langt omfangsrigere end det kommer til Publikums Kundskab — 
at kunne naa en Dygtighed i Behandlingen af sit Instrument, der lader ham 
overvinde selv de største Vanskeligheder (Schumanns Koncert) flot, ja virtuos- 
mæssig. At Hr. Hansen desuden spiller smagfuldt og musikalsk behøver næppe 




Koncertsæsonen. 



353 



at tilføjes, derimod kan vel et og andet indvendes mod hans Tone, der i Dybden 
ikke er klangfuld nok og i Højden undertiden bliver lidt skrattende. — Disse 
Abonnementskoncerter er ogsaa derved bleven et betydningsfuldt Led i Sæsonens 
Ydelser, at de har fremført forskællige „ny" og interessante Ting saaledes en 
dUo-Suite af Saint-Saéns, 2 Trioer, en udmærket af Bro ns art og en mindre 
værdifuld af Max Bruch samt fremfor alt J. P. E. Hartmanns 2den Klaver- 
sonate (a-moU), som Frk. Agnes Hansen foredrog. For at sige det straks, 
det var ikke nogen Mønsterpræstation. Sonaten kræver vistnok en mandlig 
Fortolker, i hvert Fald vilde det have været mærkværdigt, om en saa ung 
Dame som Frk. Hansen havde kunnet fuldt ud tilegne sig dens rige Indhold; 
at Frk. Hansen i Steden for det manglende søgte at kaste et virtuosmæssigt 
Skær over sin Præstation (navnlig ved altfor hurtige Tempoer) tilfredsstillede 
ganske vist ikke den, der nærmere kendte og elskede denne Musik; men allige- 
vel skal Manglerne ved Frk. Hansens Spil ikke berøve hende den store Ære, 
der tilkommer hende for at være den, der første Gang har fremført Hartmanns 
Sonate for Publikum. Det er forunderlig, at denne Sonate, der nu snart har 
foreligget trykt i 3 Aar, ikke er spillet offentlig før. Kun de store Vanskelig- 
heder den rummer kan tjæne til Undskyldning derfor, ti der er ingen Tvivl 
om, at man skal gaa langt tilbage i vor Musik for at finde et Stykke „ren 
Musik*, der kan sættes ved Siden af den. Hartmann, hvis Virksomheds Vid- 
underlighed, der vistnok er uden Sidestykke i Musikhistorien, vi er altfor nær 
pat Livet af til ret at kunne faa Øjet op for, udvikler sig mærkværdig 
nok selv i Oldingealderen, hvert Værk fra disse senere Aar bærer Vidnesbyrd 
derom (saaledes i de sidste Dage den ny dejtige Vi ol induet); han, der maaske 
i sin Tale kan være lidt skeptisk overfor det „ny* og de „unge", er i sin 
Kunst ny og dristig trods nogen ung, men altid indenfor Skønhedens Grænser 
— enhver „ Dristighed* skal han nok kunne belægge med Beviser fra sin 
store Kundskabsfylde. Saaledes har han da i Sonaten, hvis Enkeltheder jeg 
desværre ikke faar omtalt her, skænket os (ti det er vort, hver en Tone deri 
er .dansk •) et Værk rigt paa Stemning og Kunst, svulmende af Kraft, Mod 
og ægte, dyb Følelse. 

D. 31te Marts 1888. 



Will. Behrend. 

Vor dramaturgiske Kritiks tidligste Pen, Rosenstand-Goiske skriver 
i sin „Dramatiske Journal" følgende om Jeppe paa Bjærget: „At Subjektet og 
Hovedhandlingen, saaledes som den her er beskreven, er bekvem til en god 
Komedie, tror vi næppe, saa længe man udfordrer Karakteren, og at en Komedie, 
hvori Hovedpersonen er en Bonde, og Hovedhandlingen er af saa liden Interesse 
som denne, at slig en Komedie, hvor ypperlig den endog bliver udarbejdet, 
hvor naive, nationale og interessante Steder den end har, kort hvor morsom 
den er, næppe kan blive andet, end en Farce, holder vi for. . .* 

Folketeatrets nys stedfundne Opførelse af Jeppe paa Bjærget kaster Lys 
over denne Udtalelse, ti som Komedien nu fremførtes dér, omtrent saaledes 
maa den være bleven spillet paa den danske Skueplads, da Rosenstand-Goiske 
skrev disse Ord, burleskere og grovere i Løjerne, vildere og dristigere i Tonen, 
men kastende Lys og Skygge noget nær paa netop samme Maade. Paa Folke- 
teatret blev Holbergs dybe Sjælemaleri helt borte, og tilbage stod en burlesk 
Omklædningsfarce, og netop saaledes maa Komedien være bleven spillet i 1771, 
ti hvor kunde Rosenstand ellers have klaget over manglende Karakterskildring. 

Jeppe paa Bjærget har Tag baade i de store, brede Lag af Publikum og 
i den mindre, mere kræsne Del af det; de første vil finde Fornøjelse og Under- 
holdning i Farcens ellevilde Løjer, medens de andre med Inderlighed og Omhu 
vil fordybe sig i Jeppes Karakter. Historikeren og Æstetikeren vil kappes om 
at drage ukendte Skatte frem af denne Guldgrube, og med Taknemmelighed 
vil begge modtage Skuespillerens Hjælp, om hans Fremstilling kan vise dem ny 
Skønheder. Til Hr. Berggreen vil ingen af disse komme til at staa i Gæld, 
ti der var ingen Sjæl bag hans Jeppes Ord, der summede frem med Kaffemøllens 
Ensformighed; blot et eneste Eksempel: hvor blev den halvfuldes selvfølende 
Praleri af, da Jeppe i Scenen med Jakob Skomager pludselig slaar over i det 
tyske: „Mir zu?*; Hr. Berggreen antydede her saa lidt som andensteds Over- 
gangen i Jeppes Sindsstemning. Hos det store Publikum vakte Skuespillerens 
Jeppe derimod den uvilkaarlige Munterhed og Latter, som en scenevant Skue- 
spiller, der foruden nogen Dialektfærdighed er i Besiddelse af en Del Uforsagthed — 
og Hr. Berggreen mangler ingen af Delene — altid vil fremkalde som Jeppe. 

Det havde maaske været nok saa hensynsfuldt, om Folketeatret havde 
ventet paa Hr. Zinck, der som Jeppe synes*) meget priseligt at have visket 
Støvet af alle de smaa Træk, som kan føres tilbage til G j eistrups Ud- 
førelse. Den historiske Jeppe synes han lige saa lidt som nogen tidligere Jeppe- 
fremstiller at have sigtet mod, og dog laa denne Opgave særlig for i dette Aar, 
hvor Jubelfesten for Stavnsbaandets Løsning skal fejres. 

*) Nærværende Anmælder mangler foreløbigt her Selvsyn. 




Teatrene. 



355 



Ed burlesk Omklædningsfarce, det var Indtrykket af Folketeatrets Ud- 
førelse, og sikkert var det her slaaet ind paa den rette Vej, at lade alle disse 
mange Bipersoner: Doctores, Advokater, Ridefoged, Dommer o. s. v. være 
Baronens forklædte Trænere, men man var standset ligesom paa Halvvejen. For 
det første syntes Dommeren og Retten at være udenfor hele Spøgen og det 
gaar ikke ret an; for det andet anførte man omhyggeligt hver enkelt Rolle 
paa Plakaten, saa det tog sig ud som spillede samme Skuespiller flere Personer, 
men dette er jo netop ikke Meningen. 

Blandt disse fingerede Personer er ogsaa Ridefogdens Kone, der op- 
træder i én Scene; allerede Rosenstand- Goiske klagede over Scenens Uanstæn- 
dighed, og Rahbek fulgte ham her efter og foreslog at lade Rollen udføre af en 
Skuespiller og ikke som hidtil af en Skuespillerinde. Han mente, at denne 
Person som de andre maatte være en forklædt Tjæner, men er det rimeligt, at 
Jeppe ikke vilde mærke, at han her havde et Mandfolk for sig? Det hele 
Spørgsmaal er en Myg, man har blæst op til en Elefant; man har fundet, at 
ingen Kvinde kunde lade Holbergs Forskrift: , Jeppe tager hende paa Brystet" 
faldbyrde paa sig. Men man har her glemt at denne Maade at kurtisere paa 
synes paa den Tid ikke at have været fremmed, hverken i den højere eller 
lavere Stand, muligen, slutter Werlauff, „ fordi Kønnets da brugelige Dragt gav 
Anledning dertil*. Moden har paa dette Punkt som paa saa mange andre 
hurtig forandret sig, og hvad der før var en Opmærksomhed, er nu bleven en 
Fornærmelse. Denne haandgribelige Kurtiseringsmaade har altsaa paa Holbergs 
Tid rangeret med et stjaalent eller aftvunget Kys, og lod man et saadant 
træde i „Haandgrebets* Sted, vilde Scenen intet anstødeligt have ved sig. 
Folketeatret, hvor Sekretærens Fremstiller Hr. Schwanenflflgel med pudsige 
Grimasser agerede Ridefogdens Kone, havde bibeholdt selve den omstridte 
Gestus, men derimod højst besynderligt i Jeppes næste Repliker: „Vil Du 
sove hos mig i Nat?* og „Vil Du tilstæde, at jeg ligger hos Din Kone i Nat?" 
erstattet Spørgsmaalenes Kærne med en meningsløs Hvisken. Dette Anstændig- 
hedsjageri opnaaede vel at rense Holberg for Plumphed her, men det satte 
i Stedet en ham ganske fremmed Tvetydighed; det er vel tvivlsomt, hvad der 
bør foretrækkes. 

Endnu et Par Ord om Magnus. Paa Folketeatret spilles denne Rolle af 
Hr. Hellemann, der med stor Virtuositet fremstiller ham som en af Latter 
bristefærdig Bondeknøs. Men er denne Opfattelse rigtig? Skal Magnus være 
Bonde? Allerede selve Navnet synes at vise bort fra Bondestanden, og at en 
Bonde derfra Egnen — det maa han være, da Forholdene den Gang ikke tillod 
Bønderne at drage om i Landet efter eget Forgodtbefindende — ikke skulde kende 
Jeppe, er for urimeligt. Enten hører denne Magnus til de i Baronens Komedie 
agerende, eller han er, hvad der maaske er det naturligste, en paa Ferietur 
vandrende Student. 

Det holbergske Sprog faldt ikke alle lige let, bedst synes Hr. Dorph- 
Petersen at tumle det; hans Kammertjæner var i sin rette Dragt adræt og 
hurtig i sine Buk, i Advokatformummingen buldrede Ordene frem som et klap- 
rende MøUeværk, medens Øjnene graadigt slugte den arme Synder. Medens 
denne Skuespiller gav sig fuldt hen i Situationerne, nød Hr. Reumert, der 
havde anlagt sin Advokat som en knirkende tør Lovtrækker, for tydeligt sin 
egen Morsomhed, og i Lakejskikkelsen var han langt fra underdanig nok, han 

traadte op som vajede Ridderens hvide Fjer over hans Hoved, mens Erik Lakej 
altid har et Skrabud til Rede. Direktør Abrahams havde selv til efter lignelses- 
værdigt Eksempel overtaget Baronens lille Rolle, og de moraliserende Slutnings- 
vers fik i hans Mund god Myndighed; i den paa tagne Sekretærskikkelse morede 
hans Baron sig kosteligt over Jeppes Hovmodighed, maaske havde dog en pludselig 
Lytten-efter, da Jeppe fortæller om Ridefogdernes Bestikkelseslethed, ikke været 
helt af Vejen. 

Medens det kongelige Teater i Henhold til sit muldnede Monopol afbrød 
Folketeatret midt paa dets Sejersbane med Jeppe paa Bjærget, har det med 
rundhaandet Beredvillighed overladt Dagmarteatrets Personale flere Stykker, 
baade ældre og yngre; Begyndelsen skete med Bjørnsons En Fallit. 

Dette Stykke, der hører til den moderne dansk-norske Skuespildigtnings 
Veteraner, har endnu, skønt Aarene ikke er gaaet helt sporløst hen over det, 
Ævne til at faa Tag i Publikum: dets rørende Scener væder mangt et Øje, og 
dets kraftige Komik lokker let Latteren frem. Bjørnson, hvis senere Aars 
Gerning er præget af det energiske, vidt rungende Bekend / , vilde sikkert nu 
se mindre mildt paa Tjælde; den Ærlighedsforkyndelse, der noget uklart dæmrer 
hos Valborg, vilde nu give fastere Udslag og maaske tugte med Skorpioner 
„Fantasten* Tjælde. 

En Fallit staar højt over et Privatteaters vanlige Repertoire, og Dagmar- 
teatrets Skuespillere var ogsaa øjensynligt gaaet til deres Roller med stor 
Respekt Undtages herfra maa dog Hr. Gerner, der tydeligt nok mente, at det 
al spille Løjtnanten var en Visk for hans udi egen Indbildning store Talent, 
men den unge Herre tog svært fejl; hans Spil rangerer nemlig højst med selv- 
sikker Dilettantisme, og hans udulgte Nonchalence overfor Rollen talte ikke til 
Gunst for hans Intelligens. Derimod kan Hr. Vilhelm Wiehe ikke noksom 
roses for Udførelsen af Sannæs. Hans bløde Stemme gød varm Inderlighed 
over Ordene, og hans i undertrykt Bevægelse bævende Læbe talte i Forbindelse 
med Øjnenes taarevædede Glans om Sannæs' barnlige Gemyt, der dog ingen- 
steds slog over i kvalm Kælenhed, ligesom heller ikke Figurens bløde Umandighed 
nogensteds blev til kvindeagtig Klynken. Rollens knapt tilmaalte Prosaord 
hindrede ham i at stemme Tonen for højt, og den nødtvungne Holden Hænderne 
paa Ryggen frelste ham fra de vilde Armsving, til hvilke han ellers let i be- 
vægede Optrin forfalder. Hr. Wiehe har en Tro, som kun meget faa i det 
ganske Israel, han reflekterer maaske ikke stort, han gaar snarere ganske 
umiddelbart til Rollen, han tror paa hvert dens Ord, og denne hans Tro 
skaber Illusion hos Tilskuerne. Maatte han dog nu have lært, at stilfærdige 
Midler rækker længst. Hr. Gettis Tjælde var ærligt Arbejde, men manglede 
den tændende Gnist. 

Kasino har frem af Arkivet taget den gamle franske Farce En italiensk 
Straahat, som i sine fire Akter indeholder mange pudsige Situationer og lystige 
Kolbøtter. Som en døv Person heri og som Kejser Klavs i Kejserens nye 
Klæder, har Hr. Emil Helsengreen vist sig som en Komiker af den be- 
drøvelige Skikkelse. 

(Afsluttet den 12te April 88). 



Arthur Admont. 

Hun: Men der var noget, vi kom fra; hvad var det, De 
skulde have Ros for før? 

Han : Fordi jeg har ladet Dem have Fred saa mange Efter- 
middage ! 

Hun: Synes De ikke, vi kender hinanden for godt til den 
Slags Pænheder? — Jeg kunde næsten tro, det var mig, som 
havde sagt, at »Mørkningen var den Tid, hvor jeg gav mine 
Tanker Avdiens«, siden De er saa bange for at forstyrre mig. 

Han: Jeg synes, jeg kan høre paa Deres Tonefald, at den 
Ytring ikke tiltaler Dem? 

Hun: Nej, den er væmmelig opstyltet. Det var saadan 
rigtig en af dem, man i gamle Dage kaldte »en Dame«, som kom 
med den, og saa hans Svar! 

Han : Hans ? 

Hun: Ja, det var naturligvis en Herre, den blev sagt til, 
vi Damer gør os ikke saa megen Ulejlighed for hinanden indbyrdes ! 
Men véd De, hvortil han brugte Mørkningen? — til »at trykke en 
ung Piges Haand uden at hendes Moder vidste af det!« 

Han: Var det saa slemt? 

Hun: Slemt! det var meget værre end slemt! saa forsigtig 
— sjofelt! Og saa, »en ung Pige« i al Almindelighed, ganske 
ligegyldigt hvem, blot en Genstand! 

Han: Aa, han har vist nok passet, at hun var køn! 

Hun: Tror De? — Saa vil jeg for Resten fortælle Dem, hvad 
en Fætter af mig en Gang sagde. Vi talte om en meget grim 
Dame, som ved høj lys Dag var bleven kysset i Frederiksberg Have, 
og jeg undrede mig over, at ikke engang hun kunde gaa i Ro, 
og véd De, hvad han saa udbrød: »ja, det var da altid bedre end 
ingenting!« 

Tilskueren . 1888. 25 

Han: Og jeg gentager: var det saa slemt? Men selvfølgelig 
— en Dame kan jo ikke tænke sig et Kys som andet end en 
Rædsel, naar det ikke er den Forlovede, der giver det! 

Hun: De kunde gærne lade Damerne blive udenfor dette, 
synes jeg; men De er maaske i Krigshumør og haaber paa en 
Strid om Lighedskrav, det vil sige Forskel, o. s. v. Saa bliver De 
narret Jeg vil ganske simpelt svare Dem, at Forelskelse for de 
fleste af os vilde være nok til at retfærdiggøre Kysset, — eller 
Tanken derom — i det mindste saa længe, vi ikke er fyldt 30! 

Han: Hvad har Alderen i Grunden med det at gøre? 

Hun: Alderen? — ikke andet, end at en Kvinde, en ugift 
i det mindste, falder ind under det komiske, naar hun er saa uheldig 
at blive sent forelsket. De véd da selv, at naar saadan en ældre, 
ung Dame gifter sig, og man har hende mistænkt for at være 
indtaget i ham, saa helmer Folk ikke, før de til Punkt og Prikke 
har faaet Rede paa Synderindens Alder; er det derimod »Fornuft« 
eller Venskab, saa møder de jo straks med deres velmenteste Vel- 
signelse til Forsørgelsen. Nej, dér er det anderledes med Manden : 
man taler jo med formelig Ærefrygt om hans Forelskelser lige til 
han er over 70! 

Han : Ja i den Patriarkalder er da egentlig Ærefrygten godt 
paa sin Plads! 

Hun: Det var en Godtkøbs- Vittighed ! nej, indrøm at jeg 
har Ret! i det almindelige Omdømme er vi mer eller mindre 
latterlige, naar ikke Ungdom og Kærlighed følges ad! 

Han: Men husker De da ikke det smukke Ord: >On a 
toujours Tåge de son cæur«? 

Hun: Aa, véd De hvad, det er for Carl Bernhardsk til at 
gøre Virkning nu til Dags, og saa har jeg den »man« stærkt mis- 
tænkt for at være en Mand, og til syvende og sidst er det jo 
ingen dansk, som har sagt det. De havde saamænd aldrig fundet 
paa det! 

Han: Jeg synes, det er al Ære værd, at jeg havde det lige 
ved Haanden. Det burde De paaskønne. 

Hun: Den Ridderlighed kan jeg dog bære; De vil slippe 
fra Sagen, det er det hele. Tænk blot paa, hvor forsigtig en For- 
fatter som f. Eks. Topsøe er, naar han gør det Vovestykke at tage 
»la femme de trente ans« til Heltinde. Han holder sig altid den 
Bagdør aaben, at de to har elsket hinanden som unge. 

Han: Aa, Topsøe hører nu ikke til de store Profeter! 

Hun: Saa kunde jeg heller ikke bruge ham. Det er jo 
Middel-Menneskers Mening her er Tale om, og overfor den er han 
et godt Barometer. Men for at komme tilbage til det, vi begyndte 
med, har jeg saa ikke Ret? 

Han: Hvis jeg havde en Mening om den Sag, var jeg 
maaske for forsigtig til at sige den; det kan være farligt at give 
Folk Ret? 

Hun : Ja, De tror naturligvis ikke jeg mener, hvad jeg siger. 
Saa skal jeg bevise Dem det. I Fjor Vinter var jeg nogle Gange 
sammen med en Mand, jeg holdt af at tale med. Saa en Aften, 
som han sidder i Sofaen ved Siden af en Svigerinde, lægger han 
i Venlighed Armen om Livet paa hende og trækker hende ind til 
sig, og i samme Nu for det igennem mig: Gid jeg var i hendes 
Sted! — Saa vidste jeg, jeg var paa Nippet til at blive forelsket, 
det vil sige latterlig, og saa passede jeg naturligvis paa! 

Han: De passede paa! ja det kunde kun en Kvinde sige. 
De passede paa, at De dog endelig kunde blive lige saa tidlig gammel 
som alle de andre! I Stedet for at takke Deres Gud fordi der 
endnu var saa megen Friskhed i Dem, saa passede De paa! Nej 
det er oprørende! Forsvar Dem! 

Hun: Det vil jeg slet ikke. Tvært imod, — men jeg vil sige 
Dem, hvad i Reglen »Kvindehjærtet«, for at tale højtideligt, i den 
Alder minder mig om : en Stub, hvor Træet, den egentlige Kærlighed, 
er fældet, og hvor nu Vedkommende selv, »mit unbarmherzigen 
Hånden c, ødelægger hvert friskt Skud, som kommer frem. Jeg 
tænkte ikke engang paa, da jeg begyndte, hvor godt Billedet passer: 
saadan en Stub med et spinkelt Skud er ikke nogen smuk 
Genstand. 

Han: Men efter hvad De lige har sagt, er det vel deres 
egen Skyld, — jeg mener den trediveaariges — at Skuddet er 
spinkelt. Og saa er det da friskt i hvert Fald, det er allerede 
meget. Det er saamænd Synd ikke at lade det staa. Naar jeg 
saa tænker paa os andre gamle Ungkarle, hvordan vi plejer saa- 
dan en Spire og føler efter hver Dag, om den ikke skulde være 
vokset, — akkurat som naar Børn har plantet en Blomst og gaar 
og pirker ved den for at sé, om den skyder Rødder. Det er en 
uhyre probat Kur for den spæde Plante! — Nej, for at blive ved 
Botaniken, som De lader til at ynde, saa skal jeg sige Dem, hvad 
Koner, — ja Ægtemænd da for Resten ogsaa — saa tit bringer 
mig til at tænke paa: paa de saakaldte »immergrønne«, som med 

deres kølige, støvede Blankhed staar og skal agere Sommer, og 
hvor man aldrig kan opdage, om Skuddene er fra i Åar eller fra 
Gud véd hvor naar. Nej, den Luksus med Vinterhave har aldrig 
fristet mig; saa be'r jeg meget heller om de bare Grene end om 
saadan et Produkt af Stuetemperatur. 

Hun: Aa, jeg synes De gør Ægteskabet Uret, men for Resten 
kan jeg godt gaa ind paa Deres Lignelse; jeg gør blot »immer- 
grønnec til »stedsegrønnet, og saa er det jo kønt med saadan to, 
som staar og skærmer for hinanden, og hvor ikke alt visner bort 
efter den korte Sommer. 

Han: Naa, der fangede jeg Dem! De roser Ægteskabet og 
taler om »den korte Sommert! 

Hun: Ja, Sommer forstaaet som Forelskelse, den tror jeg 
ikke varer længe. Skøn paa, at jeg sparer Dem for alle Triviali- 
teterne om det, som kommer i Stedet for! 

Han: Aa Tak, jeg har en lang Taalmodighed , kom kun 
med nogle af Herlighederne. 

Hun: De véd godt, at Forelskelsen er den eneste »Herlig- 
hedt, det eneste, som hélt fylder ud, men netop derfor var det 
usundt, hvis den varede ved. 

Han: De har vel i Sinde paa Damemanér at slaa det Dogme 
fast, at det, som er det bedste, er det værste, uden at ulejlige 
Dem med at give mig Grunde? 

Hun: De er saa uhøflig, at De ingen fortjænte, men da jeg 
har dem saa dejlig paa rede Haand, kan jeg ikke modstaa at 
komme med dem. Jeg mener, at som Værn for Børnene er det 
nu en Gang indrettet saadan, at det er det normale, Forelskelsen 
ikke varer ved. 

Han: Nej, De er mageløs! Hvad angaar Forelskelsen 
Børnene? Tror De, de har Skade af at sé, at Forældrene holder 
af hinanden? 

Hun: Lad os dog først blive enige om, at »holde afc og 
»være forelskett er to hélt forskellige Ting! Holder de to ikke af 
hinanden, saa er jo Ægteskabet umoralsk og de maa netop for 
Børnenes Skyld sé at skilles hurtigst muligt, men er de forelskede, 
hvor er saa Børnenes Plads? — ene og alene i Barnekamret, for 
selv om de er nok saa meget »lyslokkede Englet, saa er der ikke 
den bitterste Plads til dem mellem to forelskede! 

Han: Saa mener De, at det er saadan å la Beskyttelses- 
systemet i Naturen, at Flammen bliver til en Tørveglød? 

Hun: Nu vender jeg igen Deres Lignelse mod Dem selv: 
den Tørveglød skal naturligvis gøre det hele saa grulig prosaisk, 
men jeg har meget tilovers for Tørvegløder: de holder længe og 
varmer godt! 

Han: Jeg' ventede noget med en hvid Aske og hvide 
Haar, men De kunde maaske ikke føre Billedet videre! Hvor har 
De for Resten faaet den Teori fra? 

Hun: Naa, De mener, hvor jeg har læst mig den til? Sig 
det kun rent ud! Jeg har virkelig læst den, men først efter at min 
egen Skarpsindighed havde udfundet den. 

Han: Og hvad for et godt Hoved har haft den samme 
Tanke som De? — Det er mit Alvor, at der er noget i, hvad De 
siger, saa jeg gad nok vide, hvem De har til Bundsforvandt? 

Hun: Aa, ikke andre end Schiller. Husker De ikke »das 
Lied von der Glockec? 

Han: Nej, oprigtig talt, dertil ligger mine Skoledage for langt 
tilbage. Men hvor kan den dydige Schiller komme med saadan 
ugudelig Tale som at Forelskelse og Ægteskab ikke hører sammen? 

Hun : De er akkurat paa samme Punkt som de andre Filistre 
her hjemme; hver Gang der skal slaas et rigtigt Slag for de patenterede 
Idealer, saa maa den stakkels Schiller holde for! — i al Almin- 
delighed, naturligvis, der er jo ingen, som læser ham, saa Citater 
vogter man sig nok for, men det véd man da, at Schiller var 
paa den rette Side! Ja, det er meget morsomt at sé, hvordan 
saadan en Kætter efterhaanden er bleven kanoniseret. 

Han : Ja, skal vi ind paa tysk Literatur, saa fortrækker jeg. 
Men som Kvintessensen af denne lærerige Samtale kunde jeg 
stakkels uvidende maaske faa Schillers Ord med? De behøver ikke 
at oversætte dem for mig! 

Hun: Led den heller selv op. Det er saa dejligt sagt: 
»Mit dem Gurtel, mit dem Schleier, reiszt der schone Wahn ent- 
zweic, og saa »die Leidenschaft flieht, die Liebe muss bleiben, die 
Bluhme verbluht, die Frucht muss treibent! Klarere kan det ikke 
siges, at Naturen har andre Planer med os end vor egen Lykke, 
°? jeg synes derfor tit, det er saa dumt, naar gifte Folk med 
Børn hyler over, at de ikke længer er forelskede. 

Han: I hinanden, — notabene; der kommer netop en af 
mine Indvendinger: sæt at den ene Part forelskede sig i en anden, 
hvor er saa Beskyttelsen for Børnene? 

Hun: Hos den af Parterne, som ingen ny Genstand har 
fundet; dér vil saa netop Børnene faa et Overskud af Følelse. 

Han (rejser sig): Ja, De er saa slagfærdig i Aften, saa jeg 
ubetinget trækker det korteste Straa. De har jo ogsaa alle Trumf- 
erne paa Haanden, Teorier, som De i Ro og Mag har lavet Dem, 
og som jeg først maa tygge Drøv paa. 

Hun: Naar De er saa beskeden, at De regner Dem til Drøv- 
tyggerne, saa har jeg ikke mere at sige; det er jo for Resten en 
hæderlig og udbredt Familje! Naar sér jeg Dem igen? 

Han: Naar jeg har fordøjet Deres Visdom og selv faaet 
tænkt mig nogle Aandrigheder ud. 

Hun: Bare det saa ikke varer længe, nej, om Forladelse, 
— jeg mente kun, Farvel og kom snart igen! 



Helga Gasse. 

JJønningen fra den vældige Storm, som Mahdibevægelsen 
rejste i Sudan, og i hvilken Hundredtusender have tilsat Livet, rul- 
ler endnu, men kun den dumpe Lyd af den fjærne Brændings 
Brusen naa'r af og til den civiliserede Verden. Saa at sige enhver 
Levning af den Skyggecivilisation, som Ægyptens Herskere i dette 
Aarhundrede tilførte de øvre Nilegne, er sporløst skyllet bort, men 
det ægyptiske Regimente bar ogsaa Dødsspiren i sig, ti det var 
fra Begyndelsen til Enden betegnet af et Overmaal af Ringeagt 
for Menneskeliv, slet Administration; Egennytte og Mangel paa 
Daadskraft. 

Mahdibevægelsens blodige Historie er ikke skreven, og den 
vil vel aldrig grundig blive skreven, ti hvem skulde gøre det? 
De muhamedanske Fanatikere i Sudan ævne det ikke lige saa lidt 
som de ganske faa hvide Mænd, der have overlevet de blodige 
Begivenheder. Disse Mænds Antal kan tælles paa Fingrene og 
indskrænke sig til nogle Missionærer og et Par andre Europæere, 
som i sin Tid stod i ægyptisk Tjæneste og ere blevne sparede, men 
selv om deres Skæbne ved man intet paalideligt. Snart fortælles 
det, at den eller den henslæber sit Liv i tunge Lænker i Khartum, 
og snart meddeler Rygtet, at den eller den Europæer beklæder 
en betroet Stilling hos de nye Magthavere. Et uhyggeligt Mørke 
hviler selv over de største Katastrofer i det gribende Drama. Kun 
en Kameldriver har fortalt, hvorledes General Hicks og hans ti 
tusende Mand bleve nedsablede i Kordofan, ja, man savner jo 
endnu den Dag i Dag[ paalidelig Meddelelse om, hvorledes egenlig 
talt den udødelige Gordon, Helten fra Khartum, endte sit daad- 
rige Liv. 

Kun en eneste Skikkelse, Emin Pascha, rager endnu højt 
i Vejret fra den store Syndflod, men den staar ogsaa fast og 

urokkelig som en Klippe. Emin minder ved sine sjældne Egenskaber 
om en Livingstone eller Gordon, som begge vare Mænd, der med 
modent Overlæg frivillig underkastede sig et Martyrium i en Afkrog 
af vor Jord for at virke for uciviliserede Folkeslag. Om Emin 
Pascha vidste indtil for ikke ret lang Tid siden kun de forholdsvis 
faa nogen Besked, som igennem geografiske Tidsskrifter vare blevne 
bekendte med hans interessante Skildringer fra Centralafrika. Nu 
er hans Navn paa alles Læber; hans Breve fra Ækvatorialprovinsen 
ere blevne omhyggelig samlede, og Nutidens berømteste Afrika- 
rejsende, Stanley, er i Spidsen for en stor Ekspedition dragen af Sted 
for at bringe ham Undsætning. Vi ville i det følgende søge at 
gøre Læserne nærmere bekendt med denne Mand, der nu i en 
lang Aarrække, uden Spor af Støtte fra Omverdenen, har holdt 
Civilisationens Banner højt i Hjærtet af Afrika, i den tidligere 
ægyptiske Ækvatorialprovins, Hat-el-Estiva. 

Den nuværende Emin Pascha, hvis oprindelige Navn er 
Eduard Schnitzer, er født i Marts 1840 i Oppeln i den preussiske 
Provins Schlesien, hvor hans Fader var Kjøbmand. I sin Barndom 
viste han stor Interesse for Naturvidenskaberne og studerede 
senere Medicin ved Universiteterne i Breslau og Berlin. Efter at 
have fuldendt sine Studier rejste den unge Mediciner, der nærede 
en ubetvingelig Rejselyst, i 1864 til Orienten for at nedsætte sig 
et eller andet Sted som Læge. Et Tilfælde førte ham til Skutari, 
hvor han blev Læge hos en mægtig Mand, Ismael Hakki Pascha, 
som paa Embedsvegne berejste det tyrkiske Riges Provinser, og 
med ham fulgte nu Dr. Schnitzer til Armenien, Syrien og Arabien. 
Paa denne Rejse lærte den tyske Læge, der var begavet med et 
ualmindeligt Sprogtalent og havde en ganske sjælden Ævne til at 
finde sig til Rette i orientalske Forhold, Arabisk og Tyrkisk, lige- 
som han lagde sig efter det persiske Sprog. Han besluttede at 
slaa sig ned i Orienten for bestandig og antog Navnet Emin uden 
dog derfor paa nogen Maade at opgive sine Fædres Tro. Efter 
sin lange orientalske Rejse levede Emin i nogen Tid i Konstanti- 
nopel hos sin Beskytter Ismael Hakki Pascha, efter hvis Død han 
rejste til Tyskland, hvor han dog kun opholdt sig et Par Maaneder. 
Ved Nytaarstid 1876 drog han til Ægypten, hvor han fik Ansættelse 
som en Art Overlæge hos Gordon, og siden har han bestandig 
opholdt sig i de øvre Nilegne, hvor han skulde gøre sit Navn 
saa bekendt. 

Ækvatorialprovinsen, Emins Tumleplads, omfatter de sydligste 

af de Egne, som indtil for faa Aar siden stod under ægyptisk 
Herredømme i Sudan. Provinsens Grænser ere ganske ubestemte; 
dens Størrelse kan ansættes til mellem fem og seks tusende danske 
Kvadratmil paa begge Sider af Nilen fra den ottende Bredegrad 
og syd paa til den mindre Nilsø, Mvutan Nzige (Albert Nyanza), 
under omtrent to Graders nordlig Brede. Provinsen er, foruden 
af Nilen, gennemskaaren af flere af dennes Bifloder samt Flodløb, 
der hører til Uelleflodsystemet, et Flodsystem, som det er lykkedes 
de sidste Dages Forskning at identificere som en mægtig Biflod 
til Kongoflodens højre Bred. Landet, som paa de fleste Steder 
er frugtbart og vel skikket til Frembringelse af en Mængde af de 
tropiske Jordstrøgs herligste Produkter, beboes af forskellige 
Negerstammer, som leve afsondrede under Høvdinger, hvis Magt- 
omraade næsten altid er meget begrænset, og hvis Undersaater 
som Regel kun træde i Forbindelse med hverandre som Fjender. 

De Egne, som Emin Pascha nu i saa lang Tid har bestyret 
med overlegen Dygtighed, bleve først for kort Tid siden annekterede 
af Ægypten, nemlig under Sir Samuel Bakers Ekspedition i Aarene 
1869—73. Baker, der særlig blev bekendt ved sin Opdagelse af 
den mindre Nilsø i 1864, blev nemlig af Khediven Ismael Pascha 
med uindskrænket Myndighed stillet i Spidsen for en stor Ekspe- 
dition, hvis egentlige Maal var at udvide Ægyptens Herredømme 
til Nilsøerne, men Khediven gav tillige Baker Befaling til at under- 
trykke Slavehandelen, der i de paagældende Egne efterhaanden 
havde antaget en saa skandaløs Karakter, at den offentlige Mening 
i Europa, ikke mindst i England, var bleven oprørt ved de rejsendes 
Beretninger om de forfærdelige Tilstande i de øvre Nilegne. 

Det er ikke her Stedet at give en sammenhængende Skildring 
af Slavehandelen i Nilegnene, men til Forstaaelse af de Forhold, 
hvorunder Mænd som Gordon og Emin have virket, skulle vi blot 
i korte Træk anføre følgende, og da først og fremmest bemærke, 
at det ikke er »Tyrkerne«, som Ægypterne med Rædsel kaldes af 
de Indfødte, der have indført Slaveriet som Institution i de øvre 
Nilegne. Slaveriet har i umindelige Tider eksisteret i det mørke 
Fastland, hvor Krigsfanger gøres til Slaver, og overalt, hvor Kvinden 
som hos Negeren, foruden at være Hustru, tillige maa arbejde 
haardt for Manden, bliver hun en Velstandskilde, til hvis Opnaaelse 
Mændene foranstalte Kvinderov. Men Muhamedanerne maa bære 
Skylden for i Nilegnene at have indført Slavehandel samt Udførsel 
af Slaver, og i Forbindelse hermed opstod da Menneskejagt, som 

blev en sand Landeplage og fremkaldte en Elendighed, der over- 
gaar al Beskrivelse. 

Khartum, der blev anlagt 1823, blev Hovedstaden i Sudan 
og en rigtig Handelsstad, hvortil der strømmede Slaver og Elfenben, 
og det gode Udbytte, som særlig Slavehandelen gav, æggede Slave- 
handlerne til at udruste større og større Ekspeditioner til de øvre 
Nilegne. De gode Tider, da man hos Negeren kunde købe en stor 
Elefanttand for en halv Snes store Perler, fik snart en Ende. 
Enkelte nogenlunde hæderlige Købmænd forsøgte at udruste Eks- 
peditioner til Elefantjagt, men disse Ekspeditioner betalte sig ikke, 
da der maatte holdes meget bevæbnet Mandskab for at kunne 
optage Kampen mod Negerstammerne. Forretningen betalte sig 
kun godt, naar Ekspeditionerne udartede ti) Plyndringstog og 
Menneskejagt, og i Spidsen for disse stod ikke blot Baschibosuk- 
Officerer og lavere stillede muhamedanske Militærpersoner, men i 
Nilegnene huserede ogsaa anløbne »kristne« Eksistenser, blandt 
hvilke den bekendte Rejsende Heuglin nævner en Franskmand, 
Alfons de Malzac, som tidligere havde været Attaché ved det franske 
Gesandtskab i Athen, og som har sat sig et sørgeligt Eftermæle 
ved i Aarene 1857—59 at have haft fiere hundrede Slavejægere 
i sin Sold, hvilke kun betaltes med Slaver og udbredte Død og 
Elendighed, hvor de kom frem. 

I Aaret 1855 besøgte for Resten den ægyptiske Vicekonge, 
Said Pacha, Khartum og forbød Menneskehandelen, hvoraf Følgen 
blev, at man atter kastede sig over Elfenbenshandelen for dog 
kort Tid derpaa at falde tilbage paa Menneske- og Kvægrov. Man 
stjal Kvæg fra én Stamme, købte Elfenben hos en anden Stamme 
for Kvæget, som man da atter stjal, og Mord, Rov og Menneskejagt 
gik deres vante Gang. Bestandig grundede de saakaldte Elfenbens- 
handlere, ved at sejle op ad Nilen, dybere og dybere inde i Landet 
Stationer, hvorfra de drev deres Uvæsen og hidsede Negerstammerne 
mod hverandre, men efterhaanden blev Skandalen saa stor, at 
Europæerne maatte trække sig ud af Forretningen, og i 1868 ejede 
kun en eneste Kristen, en Kopter, Stationer i de øvre Nilegne. 
Soldaterne lønnedes som oftest kun med Slaver, og Stationerne 
bleve Stapelpladser, hvortil der paa visse Tider af Aaret indtraf en 
Masse professionelle, mindre Slavehandlere for at gøre Indkøb. 
Den ulykkelige Negerbefolkning maatte bære alle Byrderne og 
ikke blot finde sig i Menneske- og Kvægrov, men ogsaa uden 
Vederlag forsyne Stationernes Besætninger med Korn samt gøre 

Dragertjæneste. De ægyptiske Embedsmænd, der i mange Tilfælde 
sendtes til de øvre Nilegne som til en Art Forvisningssted , saa 
ikke blot rolig til, men drev ofte selv udstrakt Slavehandel med 
den mest søgte Vare: unge Kvinder og Drenge. 

Baker fik, som anført, bl. a. den Opgave at undertrykke 
Slavehandelen, og Khediven havde, foruden den Pression Europa 
udøvede, ogsaa selv god Grund til at skride ind mod de store 
Slavehandlere, ti disse vare efterhaanden blevne egenmægtige og 
betragtede hver den Egn, hvor de havde slaaet sig ned, som et 
Jagtdistrikt, hvor ingen anden maatte drive Forretningen o: 
Menneskejagt. Baker opholdt sig i omtrent tre Aar i de øvre 
Nilegne, anlagde flere Militærstationer, fra hvilke der skulde føres 
Kontrol med Slaveskibene, men trods al den Energi, han udfoldede, 
udrettede han dog forholdsvis lidt mod Slavehandelen. 

Den berømte Gordon blev Bakers Efterfølger i Ækvatorial- 
provinsen. I hans Instruks fremhævedes med mange smukke 
Ord, at han særlig skulde søge at knuse Slavehandelen og tilveje- 
bringe Fred mellem de stakkels Negerstammer, som Slavejægerne 
hidsede paa hverandre for lettere at kunne røve Mennesker og 
Elfenben, men af Gordons egne Breve fremgaar det, at man i 
Kairo ikke interesserede sig stort for Slavehandelens Undertrykkelse, 
men nærmest ved hans Mission ønskede at stikke den offentlige 
Mening i England Blaar i Øjnene. For øvrigt udrettede Gordon 
meget godt i de faa Aar, han virkede i de øvre Nilegne. Han 
oprettede Stationer ved Nilen helt ned til den mindre Nilsø, holdt 
Slavehandlerne og de slette ægyptiske Embedsmænd i Ave ved 
at være næsten allestedsnærværende, optraadte stedse som Negerens 
trofaste Ven og Velgører og godtgjorde her, hvad han andensteds 
paa vor Klode allerede havde godtgjort, at han var i Besiddelse 
af en ganske ualmindelig Ævne til at forstaa uciviliserede Folkeslag 
og til at vinde deres Tillid. Hos de ægyptiske Myndigheder i 
Khartum mødte hans menneskekærlige Bestræbelser stor Modstand, 
og med svækket Helbred vendte han i Slutningen af 1876 tilbage 
til Europa. 

Men denne mærkelige Mands Rolle skulde, som bekendt, 
ikke være udspillet i Sudan, og, uden i øvrigt at beskæftige os 
med ham, skulle vi blot anføre, at han i Begyndelsen af det 
følgende Aar atter vendte tilbage til Sudan. Han blev General- 
guvernør over hele ægyptisk Sudan, som var større end Tyskland, 
Østrig og Frankrig tilsammen tagen, med større Myndighed end 

nogen tidligere Pascha i Khartum havde faaet, og i 1878 ansatte 
han Dr. Emin Effendi, der, som anført, to Aar tidligere var kommen 
til Ægypten, som Guvernør i Ækvatorialprovinsen. 

Gordon kendte godt Emin fra den Tid, han selv havde 
beklædt denne Stilling og havde anvendt ham til vigtige Sendelser. 
Med beundringsværdig Lethed havde Emin fundet sig til Rette i 
de for en ny ankommen Europæer højst ejendommelige Forhold i 
de øvre Nilegne. Han taalte Klimaet godt, og hans store Sprog- 
talent satte ham i Stand til at træde i nærmere Forbindelse med 
de Indfødte end de fleste Fremmede, der opholdt sig i Landet, men 
særlig maatte den menneskekærlige Gordon, der var saa sympatetisk 
stemt overfor alle undertrykte, lægge Mærke til, at hans tyske 
Læge havde en sjælden human Opfattelse af Negeren, hvis Tanke- 
sæt og Anskuelser han kunde gaa ind paa og forstaa, og hvis Ven 
og Støtte han blev. Emin udførte heldigt to diplomatiske Sendelser 
til de mægtigste Negerkonger i Egnene ved Nilsøerne, Kong 
Kabarega i Unyoro, og til den, ikke mindst gennem Stanley, bekendte 
Kong Mtesa af Uganda. Paa disse Rejser lærte Emin Landet 
nærmere at kende, og det var derfor saare naturligt, at Gordon, 
da han overtog sin høje Stilling i Sudan, udnævnte Emin til Mudir 
(Guvernør) i Ækvatorialprovinsen. 

Tilstanden her var langt fra god. Den kortvarige Forbedring, 
der var indtraadt under Gordons Bestyrelse, havde ikke holdt sig. 
Overalt drev Slavehandlerne deres Uvæsen, og hos de ægyptiske 
Embedsmænd, hvoraf en stor Del vare Forbrydere, som vare blevne 
forviste til disse afsides liggende Egne, kunde hverken Emin eller 
de Indfødte hente Spor af Støtte. Embedsmændenes og den ægyp- 
tiske Soldateskes Udsugeiser faldt dobbelt haardt paa Negerstam- 
merne, som i Gordons Tid havde faaet en Forsmag paa nogenlunde 
ordnede Tilstande. Rivningerne mellem Stammerne indbyrdes og 
med Autoriteterne vare tiltagne; Militærstationerne begyndte at 
forfalde, og en Flodforhindring 1 ) gjorde det i Begyndelsen af Emins 



l ) Sejladsen paa den øvre Nil standses undertiden af Plantebarrer, endog 
for Dampskibe. Naar der nemlig i Regntiden falder ualmindelig megen 
Regn, oversvømmes de med alenlangt højt Græs bevoksede, lavt liggende 
Bredder, og naar Vandet falder, skylles Græsset og anden Vegetation 
bort. Ved Bøjninger i Floden, og hvor den er forholdsvis smal, stuves 
den flydende Vegetation sammen. Der dannes da Barrer, som kunne 
blive saa faste, at de kunne bære Mennesker. Fisk, Krokodiller og 
Rhinocerosser omkomme ofte i disse Barrer, og Dampskibe kunne kun 

Regimente umuligt at sende Handelsvarer, Ammunition og euro- 
pæiske Nødvendighedsartikler fra Khartum til Ækvatorialprovinsen. 

Det er under saadanne Forhold let forstaaeligt, at en alvorlig 
og pligtopfyldende Mand som Emin, der satte hele sin Energi ind 
paa sin Gerning, og som fuldt og fast nærer den Anskuelse, at 
de Indfødte i Centralafrika ere modtagelige for en høj Grad af 
Civilisation, og at der her kan indføres stabile og ordnede Tilstande, 
havde fuldt op at gøre. Han var aldrig ledig. Fra det gryede 
ad Dag var han paa Færde med at tilse syge og med at admini- 
strere sin Provins, og sent paa Aftenen træffe vi ofte den utrætte- 
lige Mand i sin Hytte, beskæftiget med sine naturhistoriske Samlinger 
og de fortræffelige Arbejder, med hvilke han har beriget Videnskaben, 
og i hvilke der findes en Mængde forskellige Oplysninger om de 
Egne, han har berejst. Flere af disse vare aldrig blevne betraadte 
af nogen hvid Mand, og Emin har med Rette i et af sine Breve 
kaldet sig selv »den evige Vandringsmande, ti næsten bestandig 
har han flakket om for at øve Ret og Skel og for at lære Land 
og Folk at kende. Utrættelig vandrede han paa sin Fod under 
Tropernes Sol fra Sted til Sted; han skyede ingen Fare eller Be- 
sværlighed, og det er beundringsværdigt at se, hvorledes denne 
ene hvide Mand, som ganske har været overladt til sig selv, har 
forstaaet at bøje de Indfødte ved sin Takt, Humanitet, Bestemt- 
hed og Retfærdighed. Man ved næsten ikke, om man mest hos 
Emin skal beundre hans Kærlighed til den storslaaede Natur eller 
til de Indfødte. Han ligefrem elsker begge; han har vænnet sig 
til at leve de Indfødtes Liv og har gjort Centralafrika til sit andet 
Hjem. Hans Skildringer af Naturen ere mesterlige; ved at læse 
hans Breve vandrer man ved hans Side Fod for Fod, og det er 
velgørende at se, hvorledes denne sjældne Mand under alle sine 



bane sig Vej ved at bære sig ad ganske som Skibe, der arbejde i Is. 
Imidlertid hænder det, at Dampskibe blive stikkende i Plantebarrerne, 
og der tildrager sig da paa Nilen Dramaer som i Polarhavenes Ismasser. 
I Oktober 1880 blev saaledes en Ekspedition, der talte 600 Mand, fordelte 
om Bord i et Dampskib og fire Sejlskibe, slikkende i en Barre ved Bahr- 
el-Arabs Udløb i Bovedfloden. Ekspeditionens Skibe vare halvfjærde 
Maaned om at tilbagelægge en Strækning, som under normale Forhold 
tilbagelagdes i fem Timer, og da Skibene ikke vare tilstrækkelig for- 
synede med Proviant, døde 300 Mand Hungersdøden. Man har talrige 
Eksempler paa, at de flydende Øer paa Nilen, ganske som Isflager i 
Norden, have sat Skibe paa Grund, og Regerinpsdampskibe ere til sine 
Tider blevne anvendte til at holde Farvandet aabent. 

Skuffelser i de trange Tider, han har haft, føler inderlig Lykke og 
Glæde ved at kunne finde en sjælden Plante eller Fugl, som han 
kan sende til Dr. Schweinfurth i Ægypten eller til en af sine 
Venner i Europa. Han optræder samtidig som den bestemte Mand, 
der abvæbner genstridige Indfødte og Slavehandlere, og som den 
fortræffelige Raadgiver med Hensyn til at indføre Dyrkning af 
nyttige Planter, og Befolkningen i hans Provins skylder ham i den 
sidste Henseende overmaade meget. 

Forholdene i Ækvatorialprovinsen bedredes lidt efter lidt, 
men Dr. Emin Effendi, hvem Gordon i 1879 udnævnte til Bey, 
havde mangen haard Dyst at bestaa med Slavehandlerne og sine 
troløse, ægyptiske undergivne. Han søgte efterhaanden at erstatte 
de ægyptiske Soldater med Sudanesere, som indøvedes i Vaaben- 
brug, og de sorte Soldater vare ham mere hengivne end de ægyp- 
tiske, ligesom deres Optræden overfor Befolkningen var mindre 
tøjlesløs. Stationerne vedligeholdtes, der oprettedes regelmæssig 
Postforbindelse mellem dem, Skatterne fordeltes retfærdigt, Dyrk- 
ning af Bomuld, Ris, Kaffe, Indigo o. s. v. indførtes, og i Slutningen 
af Aaret 1882 havde Emin bragt det saa vidt, at næsten alle 
Slavehandlerne vare blevne 5agne ud af Provinsen, at flere Nabo- 
stammers Høvdinger frivillig havde underkastet sig, og at Ækva- 
torialprovinsen, der altid tidligere havde haft Underbalance, gav 
et aarligt Overskud af flere hundredtusende Kroner. 

Hvor meget Emin imidlertid gjorde for at værne de Indfødte 
mod Udsugeiser, kunde det paa Grund af Forholdene dog ikke 
lykkes ham at forsone dem ganske med Fremmedherredømmet. 
Overalt i Provinsen var det ikke lykkedes at knuse Slavehandelen ; 
de ægyptiske Embedsmænd og Soldater maatte forsørges af Landets 
Børn, og paa orientalsk Vis havde Embedsmændene, og Soldaterne 
ogsaa, en talrig Husstand, der skulde leve. Negeren, der er util- 
bøjelig til at tænke paa den Dag i Morgen, og hvis primitive 
Agerbrug næppe nok tilfredsstiller eget Behov, maatte forrette 
Hoveriarbejde, og Ønsket om at blive Ægypterne kvit har stedse 
været levende hos Befolkningen, trods dens Sympati for Emin 
personlig og trods alt, hvad han har gjort for at sætte Militær- 
stationerne i Stand til at blive selvforsørgende ved Indførelse af 
forbedret Agerbrug. 

I Aaret 1882 aflagde Emin Bey i Forretningsanliggender et 
Besøg i Khartum. Mahdien, Mohamed Ahmed, var den Gang op- 
traadt paa Skuepladsen, og den til det utrolige grænsende Sløjhed 

og Uduelighed, som den ægyptiske Pascha i Khartum lagde for 
Dagen — Gordons Tid var omme — havde allerede spillet Mahdien 
Sejren i Hænde i flere Smaatræfninger og derved omgivet hans 
Person med en vis Nimbus. Emin, der kendte Forholdene ud og 
ind, havde et aabent Blik for den overhængende Fare, der truede 
Sudan. Han forsøgte at give Myndighederne i Khartum gode 
Raad og skal endog have tilbudt personlig at forhandle med 
Mahdien, men man brød sig ikke om hans Raad og gav ham 
Befaling til at rejse tilbage til Ækvatorialprovinsen. Glad og 
lykkelig dampede Emin syd paa op ad den majestætiske Nil, og 
»den evige Vandringsmande, der begav sig paa Rejser i Central- 
afrika, »saa let i Sindet som Skoledrenge, der tage paa Landet i 
Ferienc, havde den Tilfredsstillelse at træffe alt hjemme i sin 
fjærne Provins saa nogenlunde i samme Gænge, som da han var 
rejst bort. Ækvatorialprovinsen var i 1882 den eneste rolige Pro- 
vins i Ægyptens store sudanske Besiddelser. 

Som anført havde Mahdistbevægelsen , der af en Gordon 
eller en blot nogenlunde dygtig Pascha i Khartum med Lethed 
vilde være bleven knust i Fødslen, begyndt at gøre sig gældeude, 
og som en Lavine voksede Mahdiens Magt, efter at den første 
Fremgang var vunden, saa at snart Sudan fra det røde Havs 
Bredder til Darfur stod i lys Lue. Men Jordbunden var ogsaa 
godt forberedt, ti i Befolkningen havde Hadet i længere Tid ulmet 
mod Ægypterne og »Kristenhundene«, som opholdt sig i Landet. 
Baschibozukernes skammelige Skalten og Valten med de Indfødtes 
Kvinder og Ejendom og en under al Kritik slet Embedsstand, der 
inddrev vilkaarlige Skatter med væbnet Magt hos den friheds- 
elskende Befolkning, der ikke tidligere havde kendt til sligt, gjorde 
det let for Mahdien, Allahs udkaarne Udsending, der skulde stifte 
et nyt guddommeligt Rige, at vinde Tilhængere blandt Beduiner- 
stammerne, ti paa sit Banner skrev han: Skattefrihed, Befrielse 
fra Ægyptens Aag og Kamp mod de vantro. 

Blodet flød i Strømme, Provins efter Provins faldt fra 
Ægypterne, Katastrofen i Khartum slog Sømmet paa Hovedet, og 
Ækvatorialprovinsen skulde, skøndt alvorlig truet, takket være sin 
afsides liggende Beliggenhed, men ogsaa sin dygtige Guvernør, 
blive den eneste Levning af det store ægyptiske Rige i Sudan, som 
ikke opslugtes af Mahdistbevægelsen. 

Som tidligere berørt, afsendtes alle Varer og europæiske 
Nødvendighedsartikler til Ækvatorialprovinsen ad Nilen den omtrent 

200 danske Mil lange Vej fra Khartum til Emin Paschas Hoved- 
station Lado. Mahdiens Fremgang gjorde imidlertid, at al Til- 
førsel blev afskaaren, og i Foraaret 1883 naaede det sidste Damp- 
skib, der medbragte Varer, Lado. Siden den Tid har Emin maattet 
sørge ganske for sig selv. Mahdiens Horder trængte længere og 
længere syd paa, og med den største Spænding iagttog Emin 
Begivenhedernes Gang. 

Umiddelbart nordvest for Ækvatorialprovinsen, i Ghasal- 
provinsen, var Emins Ven, Englænderen Lupton Pascha, Guvernør, 
og her blussede Oprøret i lys Lue. Den ene Hjobspost efter den 
anden naaede Emin fra Lupton, som, forraadt af sine undergivne, 
efter en Række heltemodige og blodige Kampe mod Mahdisterne 
og de oprørske Negerstammer, saa sig nødsaget til i Maj 1884 at 
overgive sig til Mahdiens Emir, Keremallah, efter at have gjort 
sin Pligt til det sidste 1 ). Gæringen forplantede sig til Emins 
Provins, og Efterretningen om den Ulykke, der havde ramt den 
stakkels Lupton, i Forbindelse med Følelsen af, at han ikke kunde 
stole paa sine ægyptiske Embedsmænd nu, da han var ganske 
afskaaren fra enhver Hjælp, overvældede næsten den heroiske Mand, 
saa at han et Øjeblik i sin dybe Sorg var nær ved at anse Mod- 
stand mod Mahdiens Horder for Vanvid. Det var tunge Dage for 
Emin, og i sin Dagbog skriver han d. 27. Juni 1884: »Jeg er i 
de sidste Dage bleven saa graahaaret, at det forbavser alle. For- 
haabentlig lever jeg ikke for at blive Vidne til, at alt, jeg saa 
møjsommelig har arbejdet for, gaar til Grunde c. Paa dette Tids- 
punkt modtog Emin fra Mahdiens Emir et Brev, hvori denne op- 
fordrede ham til Overgivelse og meddelte ham den Række Nederlag — 
bl. a. Nedsablingen af hele General Hicks' Hær — som Mahdisterne 
havde tilføjet Ægypterne. Samtidig sendte Keremallah Skrivelser 
til flere af Emins lunkne undergivne, hvori han opfordrede disse 
til at opsige deres foresatte Huldskab og Troskab. 

Emin traf straks Foranstaltning til at trække Tropper 
sammen ved Lado, og efter at have modtaget Keremallahs Brev 



l ) Lupton Pascha skal endnu være i Live. Han blev slæbt i Lænker til 
Kordofan og derfra senere til Khartum. I Marts i Aar gjordes der i det 
engelske Overhus en Forespørgsel angaaende hans Skæbne, og der er 
gaaet mangehaande Rygler om ham. Lord Salisbury meddelte ved den 
nævnte Lejlighed, at der til de engelske Forposter ved Nilen i November 
i Fjor var indløbet et Par udaterede Linjer fra ham, men kunde i øvrigt 
ikke give Oplysninger om Chancerne for hans Befrielse. 

sammenkaldte han et Krigsraad af ægyptiske civile og militære 
Embedsmænd, der alle stemte for at overgive Ækvatorialprovinsen 
for at undgaa unyttig Blodsudgydelse. Selv erklærede Emin sig 
paa Opfordring villig til at forhandle personlig med Emiren, men 
af Hensyn til den indfødte Befolkning besluttede han sig til at 
blive, hvor han var, og til at afsende et Gesandtskab. Dette drog 
af Sted og var aldrig saa snart ude af Sigte af Emin, førend et 
af dets fornemste Medlemmer, en Kadi, højt og lydeligt svor ved 
sit Skæg paa, at han nok skulde sørge for, at Emin blev hængt! 
Gesandtskabet skulde forhandle med Mahdien paa følgende Be- 
tingelser: Ægypterne skulde have Tilladelse til uantastede at rejse 
til Khartum, Provinsen skulde være fri for Invasion, og der maatte 
ikke vederfares de sudanske Soldater noget ondt. Emin havde 
nemlig faaet at vide, at de fangne sorte Soldater i Ghazalprovinsen 
vare blevne lagte i Lænker som Slaver. 

Tilstanden i Ækvatorialprovinsen blev mere og mere be- 
tænkelig. Slavehandlerne begyndte at oversvømme Landet, og 
enkelte af Emins Officerer gjorde Opstand og plyndrede Maga- 
sinerne paa Stationerne, hvilket navnlig for Ammunitionens Ved- 
kommende var en meget betænkelig Sag. De urolige Forhold 
fremkaldte selvfølgelig Gæring blandt Negerstammerne, og med 
blødende Hjærte maatte Emin trække Besætningerne tilbage fra 
nogle af de mest afsides liggende Stationer. Keremallah, der hidtil 
havde indskrænket sig til at sende Truselsbreve, gjorde i Slut- 
ningen af 1884 Indfald i Provinsen og belejrede en af de vigtigste 
Stationer, hvis sorte Soldater sloges godt, men hvis ægyptiske 
Kommandant fuldstændig manglede Energi. Det gik denne Station 
som enkelte andre; den blev efter en Del Blodsudgydelse overgiven 
af de ægyptiske Officerer, der fraadsede og drak, medens Soldaterne 
maatte holde Livet op ved at tygge Læder, og som til syvende og 
sidst lod deres undergivne i Stikken. 

Fra Hovedstationen Lado, som Emin omdannede til en efter 
Forholdene ret stærk Fæstning, søgte han, saa godt det lod sig 
gøre, næsten aldrig støttet, men ofte forraadt af sine troløse Em- 
bedsmænd, at administrere Provinsen. Særlig pinte det ham saa 
ganske at maatte savne enhver paalidelig Efterretning fra Khartum, 
og da han maatte undvære enhver Forbindelse med Omverdenen, 
kom det til at se højst betænkeligt ud med hans Beholdninger. 
Selv fandt han sig i alle Savn, og hans Breve aande i den Ret- 
ning en hel Del Humor, men hans Ægyptere holdt ikke af at 

Tilskueren. x888. 26 

mangle noget og at klæde sig i Skind, da Beholdningerne af Bom- 
uldstøj slap op. Det var en stor Sorg for Emin, at han ikke 
en Gang kunde samle Planter, da hele hans Papirforraad var 
sluppet op, og han udtaler et Sted i sine Breve en sand Hen- 
rykkelse over, at hans gode Ven, den Rejsende Dr. Junker, hvem 
vi straks skulle berøre med et Par Ord, forærede ham noget 
Papir. Luksusartikler som Kaffe og Sukker vare slupne op for 
længe siden. 

Emin, der havde gjort sit Regnskab op med denne Verden, 
var efterhaanden bleven saa vant til at modtage daarlige Efter- 
retninger, at han næsten var bleven blaseret i den Retning. I 
Begyndelsen af 1885 blev Tilstanden i Lado, der truedes med 
Hungersnød, højst alvorlig, og Emin maatte være betænkt paa at 
skaffe Ægypternes Hustruer og Børn og overhovedet alle Non- 
kombattanter et andet Opholdssted, hvilket ikke var nogen let Sag. 
Fra de af Keremallah oversvømmede Distrikter indløb der de 
sørgeligste Efterretninger om, at Mahdisterne og Slavehandlerne 
skændte og brændte og gjorde Slaver, men hvor vant saa end 
Emin var bleven til Modgang og Sorg, saa maatte dog Efterret- 
ningen om Khartums Fald og om, at Gordon, den Mand, hvem 
Emin saa op til som til ingen anden, og hvem han havde gjort 
til sit Forbillede, var bleven dræbt, gøre et næsten knusende Ind- 
tryk, selv om han kunde nære et svagt Haab om, at ikke alt, 
hvad der stod i efterfølgende Brev, som Emin modtog d. 18. April 
fra Keremallah, var fuldt paalideligt. l ) 

Vi gengive næsten ordret dette mærkelige Brev: 
»Kopi af en naadig Befaling fra vor Herre Mahdien — han 
være priset! — til hans Statholder Kheremallah, Scheik Mohamed, 



*) Man erindre, at Emin, der levede saa ganske afsondret, ikke engang 
vidste Besked om Gordons Mission til Kiiartum. Rygtet om, al Gordon 
atter var kommen til Sudan, havde dog forplantet sig til Ækvatorial- 
provinsen, men Emins Kundskab herom var kun følgende: „En Mand, 
der kommer fra Kordofan", skriver Emin i sin Dagbog d. 22 Juni 1884, 
„beretter, at Mahdien har vist sine Tilhængere nogle tillukkede Kurve 
og fortalt, at Gordon var draget fra Ægypten i Spidsen for 60,000 Mand, 
rigelig forsynet med Penge og alt for al maale sig med ham. I Kurvene 
befandt sig de 60,000 Mands Sjæle — 20,000 vilde blive opslugte af 
Jorden, 20,000 vilde forsvinde i Luften, og Resten vilde slutte sig til 
ham, Mahdien." Af lignende Rygter var der en stor Mængde i Omløb i 
de øvre Nilegne. 

Emir over Ghazalprovinsen og Hat-el-Estiva , dateret d. 12. Rabi- 
Aschir 1302 (28. Januar 1885). 

I Guds, den almægtiges og alforbarmendes Navn! Priset 
være Gud, vor naadige Herre! Vi opsende vore Bønner til ham 
og bekende Mahomed! 

Fra Mahdien Mahomed, Abdallahs Søn, Guds Slave, til sin 
elskelige Statholder Keremallah, Scheik Mohameds Søn, hvem Gud 
i sin Miskundhed oplyse og beskærme! Amen. 

Modtag herved mange Hilsner fra mig. Guds Naade og 
Velsignelse være over Dig. Saa vid da, Du elskelige, at Staden 
Khartum efter Guds Naade og hans uforanderlige Miskundhed er 
bleven erobret Mandag d. 9. Rabi-Aschir i indeværende Aar den 
aarle Morgen af de troendes Tropper, som stormede Forskans- 
ningerne i Tillid til Gud, Verdens Herre. I Løbet af en halv Time 
eller kortere Tid fik Guds Fjender deres fortjænte Straf: De bleve 
tilintetgjorte til sidste Mand med samt deres Fæstning. Skøndt 
de havde truffet mange Forberedelser, adsplittedes de dog ved det 
første Stormløb af Guds Tropper, de troendes Krigere, og søgte 
at frelse sig i Husene, hvis Døre de tillukkede. Vor Hær forfulgte 
dem og dræbte dem med Sværd og stødte dem ned med Lanser, 
saa at Veklagerne bleve lydelige og Graaden tiltog. Alle omkom. 
Og Guds Krigere bemægtigede sig alle dem, der havde lukket 
Dørene af Frygt for de Lidelser, der ventede dem, og dræbte dem. 
Kun nogle faa Kvinder og Børn bleve sparede. Men Guds Fjende, 
Oprøreren Gordon, havde aldrig villet overgive sig, hvor ofte vi 
end have formanet ham og opfordret ham dertil. Saaledes fik 
ogsaa han sin Straf og høstede med Ruelse, hvad han havde saaet 
i Brøde, og Gud fordømte ham til sin Vredes Bolig. Alle de 
uretfærdige bleve tilintetgjorte. Gud, Verdens Herre, være takket 
herfor, og han overantvorder enhver efter Fortjæneste til sin Vredes 
Ild eller til Paradiset. Gud beskærme Dig mod de vantro! Amen. 
Med Samtykke af den højeste og største, fra hvem alt godt kommer. 

Og ved denne Erobring døde ti af vore Tilhængere Døden for 
Troen og ingen blev saaret eller lemlæstet. Og dette er sket af Guds 
Naade; ham tilhører Sejren. Vi have kastet os i Støvet for ham 
for at takke ham for Troens Sejr. Gør Du ligedan. Vær hilset! 

Til Mahdiens Statholder i Bahr-el-Ghazal og Hat-el-Estiva 
Keremallah. c 

Begivenhederne gik imidlertid deres sørgelige Gang, og i 
Slutningen af Maj maatte Lado og nogle af de nordligste Stationer 

paa Grund af Matigel paa Proviant forlades af Kvinder, Børn og 
ikke vaabendygtigt Mandskab. Omtrent paa dette Tidspunkt brød 
heldigvis Mahdiens Emir pludselig med sine Horder op fra Ækva- 
torialprovinsen, og Rygtet gik, at Keremallah var dragen til 
Kordofan. Om Grunden til dette pludselige og for Emin ganske 
uventede Opbrud haves for øvrigt ingen paalidelige Oplysninger. 
Emin rejste, efter at have sørget for de nordlige Stationer, syd 
paa for at sikre sig Hjælp hos sin gamle, men noget flygtige Ven, 
Kong Kabarega af Unyoro. Han gjorde Stationen Wadelai, der 
ligger ved Nilen nogle Mil fra den mindre Nilsø til sin Hoved- 
station. Det ene Aar randt hen efter det andet, uden at han 
modtog nogen som helst Efterretning, end sige Hjælp, enten fra 
den ægyptiske Regering eller fra Europa. Hans Hjælpemidler 
svandt mere og mere ind; bestandig havde han sin Nød med 
Ægypterne, der bleve mere og mere utilfredse; flere Negerstammer 
i den nordlige Del af Provinsen gjorde Opstand og gave sig til 
at belejre Lado og andre Stationer; gode Efterretninger vare 
yderst sparsomme, og han blev glad som et Barn, da Kabarega 
en Gang i Slutningen af 1885 sendte ham lidt Salt, Tobak og Kaffe 
og et stort Stykke amerikansk Schirting, som en arabisk Handlende 
havde bragt til Unyoro fra Zanzibar. 

Et Lysglimt i Emins Tilværelse i de mange trange Aar blev 
den russiske Rejsende, Dr. Junker, og uden nærmere at komme ind 
paa dennes Forhold til Emin skulle vi blot anføre, at Junker, der 
i Slutningen af 1879 for anden Gang havde tiltraadt en Rejse i 
de vestlige Egne ved den øvre Nil, ved Mahdistbevægelsen blev 
afskaaren fra at kunne komme hjem ad Nilvejen. Junker stødte 
nu til Emin, og efter forskellige Lykkens Omvekslinger lykkedes 
det ham endelig i Slutningen af 1886 at naa Zanzibarkysten, hvor- 
fra han over Kairo rejste til Europa. Junker, der nærer den 
største Beundring for Emin, bragte de første Efterretninger fra 
ham, efter at man i flere Aar havde levet i Uvished om hans 
Skæbne, og ved sine levende Skildringer af Tilstanden i de øvre 
Nilegne lykkedes det ham, navnlig i England, at vække stor Interesse 
for Emin, og Junker har i Forbindelse med Dr. Schweinfurth og 
den skotske Læge Felkin, der under et Ophold i Sudan havde 
lært Emin at kende, Æreh af at have givet Stødet til, at man 
besluttede at undsætte Helten i Ækvatorialprovinsen. 1 ) 

') I Aaret 1885 blev der af Dr. Junkers rige Broder, der er Bankier i 
St. Petersborg, afsendt en Undsætningsekspedition fra Zanzibarkysten 

En italiensk Rejsende, Kaptajn Casati, blev, ligesom Junker, 
afskaaren fra at rejse hjem. Casati var i 1880 kommen til de 
øvre Nilegne og befinder sig endnu i Afrika, hvor han bl. a. har 
været Emin til god Nytte ved frivillig at paatage sig Sendelser 
til Nabohøvdinger. 

Den 3. Marts 1886 skulde blive en Mindedag for Emin, der 
den Gang opholdt sig i Wadelai. Hans sidste Efterretninger fra 
Europa vare over tre Aar gamle, da der ganske uventet den nævnte 
Dag traadte et Sendebud fra Kong Kabarega, hos hvem Dr. Junker 
opholdt sig, ind i hans Hytte med en stor Pakke Post, der var 
naaet til de øvre Nilegne over Zanzibar. Her var, foruden et 
Brev fra Junker, en officiel Skrivelse fra Kairo samt Breve fra 
den engelske Generalkonsul paa Zanzibar og fra de engelske 
Missionærer i Uganda ved den store Nilsø. Endelig var der en 
stor Skat, nemlig en Pakke Telegrammer for Aarene 1884 og 85 
fra Missionæren Mackay, der ved enhver Lejlighed søgte at gøre 
Emin Tjænester, hvilket ikke var nogen let Sag, da Kong Mtesa 
af Ugandas Efterfølger, den grusomme Muanga, levede paa en 
særdeles spændt Fod med Emins Ven, Kong Kabarega, og over- 
hovedet stillede sig højst uvenligt overfor Emin og de Missionærer, 
der opholdt sig i Uganda. 

Efterretningerne vare overvældende. Sudans Erobring, General 
Wolseleys Tog op ad Nilen, Khartums Fald og Gordons Død gik 
Emin dybt til Hjærte. Mahdiens Emir havde altsaa for to Aar 
siden meddelt ham den nøgne, sørgelige Sandhed! Men Telegram- 
merne indeholdt ogsaa andre Meddelelser, der i højeste Grad 
maatte interessere Emin, navnlig Efterretningerne om de tyske 
Kolonisationsforetagender i Afrika samt om den frie Kongostat. 
Og alle disse Efterretninger fra det lange Tidsrum, der var saa 
saare rigt paa store Begivenheder, der netop berørte de vanskelige 
Forhold, hvorunder han levede, strømmede nu paa én Gang ind 
paa den ensomme, hvide Mand, ikke som samlede Beretninger, 
men blot i Telegramform. Man forstaar godt Emins Følelser, 
naar han herom til sin Ven Schweinfurth skriver: »Man bliver 
ganske nervøs ved at læse saadanne magre, kortfattede Telegrammer; 



under Ledelse af en Afrikarejsende , Dr. Fischer. Ekspeditionen naaede 
imidlertid ikke Ækvatorialprovinsen, men maatte paa Grund af de Ind- 
fødtes fjendtlige Holdning og Mangel paa Proviant vende om efter at 
have naaet Victoria Nyanza. 

hvad man læser er saa sammentrængt, at man forgæves leder efter 
Traaden i alle disse Begivenheder c 

Skrivelsen fra den ægyptiske Regering var et Tjænestebrev, 
hvori man slet og ret lod Emin vide, at Sudan var opgiven, og 
at det var Regeringen umuligt at sende Hjælp, hvorfor man gav 
ham carte blanche paa at træffe Forberedelser til at evakuere 
Provinsen ! Med berettiget Harme skriver Emin om denne Skrivelses 
Indhold: »Et koldt Forretningsbrev i Ordets bogstavelige Betydning. 
Ikke et eneste anerkendende Ord i Anledning af tre Aars Kampe, 
Bekymringer, Sult og Nøgenhed — ikke et eneste opmuntrende 
Ord i Andledning af det forestaaende overmenneskelige Arbejde 
med at skaffe mine undergivne tilbage til deres fjærne Hjemstavn. 
Jeg er for Resten vant til sligt. Da jeg i Aarene 1878 — 80 i 
samfulde to og tyve Maaneder, da Nilen var forstoppet, holdt 
sammen paa Land og Folk og for første Gang godtgjorde, at vi 
kunde klare os selv uden Hjælp fra Khartum; da jeg viste, at der 
ikke blot kunde indføres Besparelser, men at Provinsen ved ordnet 
Styrelse kunde give Overskud, og da jeg begyndte at indføre Ris- 
og Sukkerdyrkning og at udvide Provinsen: hvem har da sagt 
mig et eneste venligt Ord? Men lad os nu ikke tale mere derom. 
Den afdøde Orner Pascha sagde en Gang til mig, at man for at 
vinde Anerkendelse i Orienten enten maatte have mægtig Protektion, 
mange Penge eller en smuk Hustru. Skulde han have Ret?« 

Den officielle Skrivelse gjorde det klart for Emin, at han 
var ganske overladt til sig selv. Sudan var opgivet, ethvert Haab 
om Hjælp udelukket, Nilvejen var spærret, og det er derfor ret 
forstaaeligt, om han en kort Tid har kunnet tænke paa at evakuere 
Provinsen, skøndt han vel vidste at vurdere de næsten uoverstigelige 
Hindringer, der lagde sig i Vejen for at drage det halve Afrika 
igennem til Zanzibar med en stor Karavane af Mænd, Kvinder og 
Børn. Fra det Tidspunkt, da Junker naaede Europa, foreligger 
der af og til Breve fra Emin, og af disse fremgaar det imidlertid, 
at han er bleven mere og mere bestemt paa under ingen Om- 
stændigheder at forlade Landet og dets Børn, hvor hans ihærdige 
Gerning har begyndt at sætte god Frugt. Forholdene i Ækvatorial- 
provinsen ere i den senere Tid ogsaa blevne gunstigere. Vel maatte 
Lado opgives i Fjor Foraar, men andre Dele af Provinsen, som 
under Mahdisternes Besøg og de deraf følgende Opstande blandt 
Negerstammerne maatte opgives, ere atter blevne besatte, ligesom 
Emin ogsaa har udvidet Provinsen i Egnene omkring Albert Nyanza. 

Overhovedet har »den evige Vandringsmand« i det sidste Par Aar 
været paa Rejse og bl. a. foretaget et Par interessante Udflugter 
paa den nævnte Nilsø — Gordon bragte i sin Tid to Dampere 
til den øvre Nil ved denne Sø — og det er overflødigt at bemærke, 
at Emin med samme Iver som nogensinde tidligere har været 
beskæftiget med sine kære naturhistoriske Samlinger og viden- 
skabelige Iagttagelser. 

Vi kunne ikke dvæle ved de mange Udtalelser, der findes i 
Emins Breve, om at han ikke vil forlade sin Post, men i Gordons 
Aand fortsætte det civilisatoriske Arbejde, paa hvis fortsatte Ud- 
vikling til Velsignelse for de Indfødte han fuldt og fast tror. Selv 
efter at han har faaet at vide, at Stanley er under Vejs for at 
bringe Undsætning, vil han ikke vide noget af at forlade sit andet 
Hjem og dets Beboere, hvem han har faaet saa kær. Vi skulle kun 
til Støtte herfor minde om, at han i et Brev, der i Begyndelsen 
af April i Aar naaede hans engelske Ven fra Sudan, Dr. Felkin, 
skriver, efter at have udtalt sin dybe Erkendtlighed for den Sym- 
pati, Englænderne i Ord og Gerning have lagt for Dagen for ham: 
»Den Sympati, som saadanne Mænd have lagt for Dagen for mig 
som Civilisationens og Fremskridtets sidste Forkæmper og som 
en Mand, der arbejder for Negerens Emancipation og Velfærd, kan 
kun yderligere være en Spore for mig til at holde ud. Jeg beder 
Dem forsikre D'Hrr. om, at jeg vil blive paa min Post og stræbe 
at holde Traditionerne fra Gordons Dage højt i Ære, saa længe 
Gud skaaner mit Liv«. Desuden, skriver Emin, at han vilde svigte 
sine Idealer ved at forlade et Land, hvor han endnu kan virke i 
Videnskabens Tjæneste. 

Emin Pascha — han modtog i Fjor denne Værdighed — hører 
Ækvatorialprovinsen til, han er i Tidens Løb vokset sammen med 
den, og alle hans Tanker dreje sig om dens Velfærd. I det omtalte 
Brev nævner han, at han med Spænding venter Stanleys Ankomst, 
ti dels trænger han yderst haardt til Ammunition og Varer, og 
dels vil han af Stanley kunne blive sat ind i de forandrede Forhold 
i Sudan og i den nyeste Tids Kolonisationsforetagender i Afrika. 
Tanken om at indtage en uafhængig Stilling i Ækvatorialprovinsen 
er ogsaa opstaaet hos ham, og han udtaler, at han ved at sælge 
Elfenben og andre af Landets kostbare Produkter vilde være i 
Stand til at hævde sin Stilling, dersom han blot kunde skaffe 
Provinsen en Handelsvej til Havet. Hertil fordres bl. a., at der 
bringes Ro i Ækvatorialprovinsens Grænselande, hvor Stridigheder 

mellem Negerkongerne have lagt Emin mange Hindringer i Vejen, 
og han giver i den Anledning det gode Raad, at England og 
Tyskland skulde blive enige om at forbyde al Tilførsel af Geværer 
og særlig Krudt i Landet. For Emin gælder det om at faa Luft 
til Havet, og han føler sig overbevist om, at dette vil kunne ske 
uden for store Ofre. Han er saa bestemt paa at blive, hvor han 
er, at han ligefrem latterliggør Tanken om, at han skulde rejse 
hjem med Stanley, og han beder sine engelske Venner om at 
skaffe sig nogle Medhjælpere, »ikke Folk, der ville tjæne Penge,c 
skriver han, »eller ønske at foretage en Rejse til Afrika for at 
kunne skrive om alle de Farer, de have udstaaet; heller ikke Folk, 
der bestandig føre Guds Ord i Munden, men ere for dovne til at arbejde 
i deres Ansigts Sved. Afrika trænger til Mænd, som i Forbindelse 
med at have et Ideal ikke glemmer det daglige Livs Krav, Mænd, 
som ikke sky legemligt Arbejde, ti Ord alene kunne ikke opdrage 
de Indfødte, der fuldt saa meget trænge til Gerninger. Videnskabs- 
mænd skulle blive modtagne med aabne Arme. c 

I over tolv Aar har nu Emin levet og virket i Afrika. 
Han er den eneste hvide Mand, som endnu er paa sin Post efter 
de store Omvæltninger, som vi i vore Dage have været Vidne 
til i Sudan, og han er tilvisse den Sympati værd, som har faaet 
et saa kraftigt Udslag i Afsendelsen af Stanleys store Undsæt- 
ningsekspedition. Denne berømte Rejsende »fandtt i sin Tid 
Livingstone, som heller ikke vilde rejse hjem, fordi han blev und- 
sat, men fortsatte sin Gerning i Afrika til sin Død. Der er samme 
Stof i Emin som i Livingstone og Gordon, og Englænderne have 
med fuld Ret givet Tyskeren Emin Hædersnavnet: »den anden 
Gordont. 



O. Irmingeh, 
Kaptajn i Flaaden. 

Paris 27. April. 



Uet maa maaske tillades mig at begynde med et Spørgs- 
maal til mine Kolleger i Roman- og Novelledigtning. 

Har I ikke følt det som en Lindring at komme ud i Replik- 
skiftets livlig rørte Vande fra Beskrivelser af ydre Omgivelser og 
af indre Sjælstilstande? For mig er Pennen altid løben hurtigere 
og gladere, naar jeg kunde lade mine Folk komme til Orde. 
Under Udformingen af hver Replik har jeg set hver en Bevægelse 
i Ansigt, i Arme, i Skuldre, i Ben, hørt hver Overgang i Stem- 
mens Tonefald, set Lys og Skygge i alle deres Nuancer spille 
paa Fysiognomi og Krop. 

Det er denne Glæde ved Replikskiftet, tror jeg, som driver 
Roman- og Novelleforfatteren over i Dramaet. Ja, saa kommer 
naturligvis dertil Trangen til at komme til at tale for bredere og 
større Lag end det blot boglæsende og bogkøbende Publikum. 

Carl Bagger siger om Skuespilleren: 



Og den dramatiske Forfatter taler jo gennem Scene- 
kunstnerens Mund. 

Lokket af denne koncentrerende Trang, af denne Nødvendig- 
hed til at fortætte det anskuede Stof, som er Drivkraften i al 
Kunst, drives Fortælleren til at forsøge paa at lægge al sin Kunst 
ind i den snævre Ramme, der kun tillader den direkte Tale — 
aldrig oratio obliqva og i sin moderneste Form ikke en Gang 



Det, som var sparsomt beundret, 
staar han mod Glemselen bi, 
højt han forkynder for hundred, 
hvad der kun læses af ti. 

Monologen, den Goethe satte saa høj Pris paa som Middel til at 
trænge ind i Digterens Psykologi. Den har navnlig Henrik Ibsen 
kvalt Livet af. 

Honoré de Balzac, Faderen til den moderne Roman, den 
store Kilde, der har afsat Floder som Goncourt og Zola, har én 
Gang i sit korte, arbejdsopfyldte Liv ladet sig forføre til at blive 
Dramatiker, da han skrev sin treakts Komedie Mercadet. 

Han, den bredeste, den ugenerteste Fortæller, han, der ikke 
skaaner sig eller Læseren for en Lysvirkning, en Ansigtsmuskels 
Trækning, en Farveskiftning i Øjets Iris, en Klat paa en Dug, en 
Negls Form — ja han fortæller os endog om alle de hundrede 
Riller i Læbernes Rødt — han vilde nu en Gang prøve at danse 
paa Dramaets smalle Staaltraadsline. 

Ja, det var at sætte sig selv paa smal Kost, naar man er 
Honoré de Balzac. 

I det Afsnit af Georg Brandes's Hovedstrømninger, som 
behandler Romantiken i Frankrig, er Skildringen af Balzac et af 
Glanspunkterne. Jeg har for et Par Aars Tid siden gengivet den 
i en flygtig, fra Bladet besørget mundtlig Oversættelse for en 
literært dannet Franskmand, en Elsker af Balzac. Naturligvis var 
det en kluntet Gengivelse, famlende i Udtrykket, men Fransk- 
manden var henrykt og erklærede, at det var det bedste, han 
havde hørt om Balzac. 

Som »fahrender Scholasticusc har jeg intet Bibliotek med 
mig, kan altsaa ikke citere. Men jeg mindes, at Brandes har 
fremhævet, hvor lidt Balzac brød sig om Stil, om Koncentration. 
Han breder sig mageligt i sin Fortællings Leje, naar det bliver 
ham for smalt, bryder hans Ordrigdom alle Dæmninger og 
svømmer over til alle Sider. Selv paa Steder, hvor han holder 
sig indenfor Fortællingens Ramme, stabler han temmelig raat 
komponerede Perioder op. Han har træffende Betegnelser og 
Billeder trods nogen Poet, men han søger dem ikke, de løber 
ham i Pennen under Fantasiens rastløse Arbejde. Han glattede 
og filede paa sin Vis, hans Korrekturer vare Sætternes og hans 
egen Fortvivlelse; han skrev om og skrev om, men det var for 
at gøre Indholdet tydeligt og klart, ikke for at gøre Formen skøn. 
For den Art Skønhed havde hverken han eller hans geniale Med- 
strider Henri Beyle (Stendhal) Øje eller Øre. 

Kunde nogen være daarligere udrustet til at skrive et 
Drama paa en Tid, da Scribes Teknik ansaas som den fuldendteste 

for Dramael? Den lever jo stadig et Gengangerliv; for at faa 
»Spænding« og »Handling« opofrer jo endnu de franske Drama- 
forfattere Karakterens sande Udvikling. 

Nu var Balzac ganske vist en stor »Realist«, det ved en- 
hver. Men han var dubleret med en lige saa stor Fantast. Han 
var saa skarpsynet, troede paa sit Skarpsyn, anstrængte det 
over al Maade og kom til at se dobbelt. Han var saa 
lydhør, troede paa sin Lydhørhed, anstrængte sit Øre i den 
Grad, at det blev sygt og hørte Stemmer tone gennem 
Æteren. Forfatteren af Fa'r Goriot og af De mistede Illu- 
sioner har skrevet saa hallucineret-lyriske Fortællinger som Det 
forstødte Barn og Massimilla Doni, hvori han er lige ved at 
løbe i Armene paa Hoffmann. Hans Livsanskuelse, for saa vidt 
man kan tillægge denne store Seer og Hører, hvem al Slags 
eksakt Tænkning laa saa fjærnt, en saadan, var en religiøs Mystik, 
snart katolsk-troende, snart panteistisk-drømmende. Havde han 
haft Tid til det — men det havde han ikke, saasom han til Tider 
skrev paa en tre fire Romaner paa én Gang — saa kunde det 
vist godt være faldet ham ind for fuldt Alvor at opsøge de 
Vises Sten. 

Se Romanen La Recherche de VAbsolu. 

Han drømte stadig om at blive mægtig, uendelig mægtig. 
Denne robuste lille, korpulente Mand med de flammende brune 
Øjne, med den blottede Tyrehals, den tilbagestrøgne sorte Haar- 
manke vilde erobre Verden ved sin Digtning Den menneskelige 
Komedie , hvis Titel skulde være en Antitese til Dantes »gud- 
dommelige« Dito, han vilde erobre Verden saaledes, at han vilde 
tjæne sig en kolossal Formue gennem en kolossal digterisk Pro- 
duktion, svælge i Luksus af ædel og uædel Art, i de fineste 
Aandsglæder, i de groveste Sansenydelser . . . Stakkel — han 
blev hele sit Liv en forgældet Mand, han døde, dræbt af Slid, 
da han var 51 Aar. 

Han var en Gang ude at se paa en slotsagtig Villa i Paris's 
Omegn; jeg husker ikke hvor. Han havde tænkt paa at købe 
den. Portneren, som viste ham Huset, vilde lokke ham ved den 
interessante Oplysning, at Napoleon I havde sovet en Nat i den 
Villa i det og det Værelse. Balzac stampede i Gulvet og sagde 
noget lignende som følgende Replik: 

— Er det dog ikke fordømt, at jeg altid skal møde det 
Menneske paa mine Veje? 

Altsaa Balzac vilde erobre Verden ved Millioner, erhvervede 
gennem Digtning og — man tro det, om man vil — storartede 
industrielle Foretagender. Han havde stadig Planer til saadanne. 
For ham var Pengene en levende, besjælet Strøm, som man 
maatte kunne tvinge ind til sig gennem mystiske Ledninger, en 
Naturkraft, man maatte kunne lære at bemestre sig som Dampen 
eller Elektriciteten — og maaske blot ved en mystisk Trylle- 
formular, som man kunde finde, et kabbalistisk Anagram, som 
man kunde spekulere sig til. 

Hvad han nedlagde i Romaner som Eugénie Grandet, 
hvad han havde skildret i den gamle Grandet i i Aagerkarlen 
Gobseck: Pengetørsten, det nedlagde han saa i Maskefiguren 
Mercadet. Det var som en matematisk Slutningsformel paa et 
langt Regnestykke. 

Dog noget mere. Ti han satte ind i Mercadets Skikkelse 
meget af Digteren Honoré de Balzac, eller det, som Digteren 
Honoré de Balzac vilde være: den geniale Pengemand, den over 
sine smudsige, smaastilede Kolleger overlegne Spekulant, Roman- 
tikeren blandt Finansmændene, det over alle Fedtekræmmere og 
Jobbere højt overragende Geni. 

Det menneskelige maatte sættes til, for at Symbolet kunde 
komme frem. Helten i Balzacs Komedie Mercadet er et Symbol 
eller — om man hellere vil — et Skelet, en Maske, en Dukke, 
som den geniale Fabrikant trækker igennem mange Traade og 
laaner Livets Illusion, mens man ser og hører Mercadet. 

Balzac har maattet (har maaske ikke ævnet at gøre andet) 
skrabe Kødet af sine livssvulmende Skikkelser fra Romanerne, 
lave en Maskekomedie-Ragout af deres Ingredienser, gøre en Del 
af sit alsidige Jeg til en Teatertype i Mercadet, gøre ham til 
en Finansverdenens Scapin, der trækker sine Kolleger ved Næsen 
ad alle Slags labyrintiske Veje . . . men en melankolsk , en dybt 
aandende Scapin, eller ... en moderne merkantil Panurge . . . eller 
en Figaro fra vort Aarhundrede. 

Ti Mercadet er dog en Ætling af Rabelais's, af Maske- 
komediens, af Moliéres, af Beaumarchais's fortvivlet-geniale Skælmer 
og Gavtyve. 

For at kunne spille denne Balzacske Ekstraktfigur maa man 
som Got have dybt Kendskab til den franske dramatiske Lite- 
ratur, til selve Forfatterens Romaner som den faste Operations- 
grund. Denne Grund har Got. Derfor er hans Spil saa storslaaet, 

saa imponerende , saa fængslende , saa graad- og latter- 
vækkende. 

Denne lille Mand med de spillende Øjne, med de nervøse 
stødvise Ryk i hele Legemet, med en evindelig Galgenhumor over- 
for Kreditorernes Skare af Sjofelister, med den evindelig slag- 
færdige Tunge, med de evindelige Udveje — ham tror man paa. 
Dog er jeg, skøndt ukyndig i Børs- og Pengeaflfærer, vis paa, at 
Mercadet hele Tiden er paa den forkerte Side af Virkeligheden — 
ligesom selve Balzac , naar han spekulerede i Oprettelsen af 
kæmpemæssige Trykkerier for kæmpemæssige Godtkøbsudgaver 
af franske Klassikere, i de„ Gulddynger, hans Comédie humaine 
absolut maatte indbringe ham, i Sølv- eller Kullejer (jeg husker 
ikke, om det var den ene eller den anden Slags Lejer) paa Øen 
Sardinien. 

Det vrimler med Ideer i Mercadets Hjærne som i Balzacs 
egen. De fødes under Frygt og Bæven, vokser op under Op- 
finderens Jubel; hans Fantasi svømmer i gyldne Strømme. Han 
symboliserer den geniale Spekulant, der spekulerer for at speku- 
lere, som leger med Guldet som Katten med Musen, før han 
æder den. 

Faar denne Kæmpekat Kæmpemusen med det gyldne 
Skind i sine Kløer? Aa jo. Men Digteren maa ty til den tarve- 
lige Opfindelse at lade en Kommis, der ved Besvigelser har 
ruineret Mercadet, vende tilbage fra Amerika med en uudtømme- 
lig Pengekasse, ud af hvilken Mercadet smider Millioner i Hovedet 
paa alt det Plebejerrak, som er i Færd med at lade ham gribe 
og fængsle. Slutningen er rent farceagtig urimelig, men alligevel 
er man med; helt barnagtig istemmer man Digterens Jubelsang 
over Geniets Triumf, trods det, at det er den gamle »Gud fra 
Maskinen« (Deus ex machina) han maa ty til som Tømrer af 
Triumfvognen. 

Der maatte jo i de Tider ædle Personer til, som kunde 
sprede Lys ud fra Baggrunden som en Madonna fra en belyst 
Koncha over et Kapels Apsis. Noget saadant forlanger jo det 
store Publikum endnu. Det er efter dets Mening rent galt, naar 
der ikke er nogle »ædle« Personer i et Stykke eller i en For- 
tælling. Det vil endnu have, at Digteren tilsidst skal uddele rige 
Gaver af det Fond , som den gamle Æstetik kaldte »den poetiske 
Retfærdighed«, og det honorerer stadig de tvivlsomste Veksler 
paa dette tvivlsomme Bankinstitut. 

Balzac, som ellers i Masser af Fortællinger har individuali- 
seret resignerende Kvinder med Mesterskab — jeg behøver blot 
at minde om Eugénie Grandet og den lille blege Demoiselle (hvis 
Navn jeg har glemt) i det lurvede Pensionat i Le Peré Goriot 
— Balzac har i Dramaets snævre Ramme maattet indknibe Fru 
Mercadet og hendes Datter som et Par Helgeninder i saadant et 
Skur af en Koncha. I Moderens Ansigt er der endda løbet men- 
neskelige Linjer ind. Hendes Tro paa Mandens Geni, den Ømhed, 
hvormed hun taler til ham, naar Skyerne samler sig om hans 
Hoved, er skøn Lyrik. Men Frøkenen er ikke stort mere indivi- 
dualiseret end Elskerinden i Køge Huskors. Hun er dejlig fra 
Top til Taa, en kridhvid Englefigur, der bare mangler et Par 
meget store Fjervinger paa Skuldrene. 

Af Spekulanterne har Balzac faaet en fuld, livssand Skik- 
kelse dannet i de la Brive, en Industriridder, der skinner af 
Pomade, blegfed, glat kæmmet, klædt som en Model i et Skræder- 
etablissement af første Sort, som lyver sig en adelig Titel til, og 
som endog en Tid bedaarer den drevne Mercadet. Jeg kunde 
ønske, at alle, der holder af god Komedie, kunde se Febvre i den 
Rolle. Det kan vel være, at hele hans Tilsyneladelse synes mere 
at høre til vor end til Balzacs Tid, men Stykkets hele fantastiske 
Karakter gør, at det ikke vækker mindste Anstød. Denne Fyr 
har været med til alt; han har spist trufferet Kalkun og drukket 
Chambertin og Veuve Clicquot hos »Les trois fréres Provengaux«, 
han har til andre Tider nøjedes med de Restauranter, om hvilke 
Balzac siger (i Le Pére Goriot), at de kun serverer Beafsteak, 
»naar der har været en usædvanlig Dødelighed mellem Droschke- 
hestene i Paris«; en Dag har han smudsige Fingre, næste Dag 
en — ægte eller uægte — Diamant paa Lillefingeren. 

Leloir spiller en anden af Kreditorerne, en ganske lille 
Rolle. Det er en Sammentrængning af den visne Aagerkarl 
Gobseck fra Balzacs Romaner, et lille Mesterstykke af Kunst. 
Denne slunkne Mave hungrer efter Guld; denne lurvede Frakke, 
denne ræverøde Hat tørster efter saa meget ægte Broderi, saa 
mange ægte Stene, som der kan ligge paa dem — men Ejeren 
skulde nok sørge for, at de aldrig blev syede paa. Leloir viser 
sig som en kyndig Læser af Balzac. 

Her i Frankrig betragter en Skuespiller det som en ufra- 
vigelig Pligt at studere sit Lands Literatur. En illiterær og 

uvidende Skuespiller vilde være en Umulighed. Han vilde blive 
til Nar for sine Kolleger. 

Som sagt — Mercadet ender i Farcen. Balzac har ikke 
kunnet finde anden Maskinegud end den bortrømte Kasserer, der 
vender hjem som den gulduddelende Frelser. 

Farcer! Ja, det er nu en Gang en Digtart, som kun den 
romanske Race rigtig ved at behandle. Den stammer i lige Linje 
fra Maskekomedien hos Italienerne. Jeg kan huske en af de 
kaadeste, mest ugenerte — vi vilde hjemme sige »sjoflec Farcer. 
Den hedder II candeliere, og hvem tror De er Forfatteren? 
Ingen ringere end Giordano Bruno, den naturalistiske Filosofis 
Fader, som blev brændt 1600 i Rom paa Campo dei fiori, og 
hvis Statue det genfødte Italien vil rejse paa samme Plads, hvor 
han led Martyrdøden, til Skam, Spot og Skændsel for hans kleri- 
kale Bødler, til Ærgrelse for deres Arvetagere, til Ære for Tankens 
og Forskningens Frihed. 

Den, der vil skrive Farcer, maa fremfor alt ikke være 
snærpet. Man har mange Gange spillet franske Farcer hjemme, 
især paa Folketeatret, medens Frederik Madsen stod i sin fulde 
Flor. Denne geniale »Voyouc har moret mig mange Gange, 
»hvorfore jeg takker ham udi hans Grave Men selve Stykkerne 
har altid kedet mig. Det var dog for galt Vrøvl, syntes jeg. Af 
den Grund har jeg under mine tidligere Pariserophold aldrig søgt 
Farceskuespil. Indtrykkene hjemme fra vare mig for overvæld- 
ende, trods min bedre Viden: at i disse Nationer husede den alt 
over Ende vendende Lystighed, der brød sig Pokker om Sand- 
synlighed, Konveniens, Moral, som kan drukne alle Betænkelig- 
heder i Latterbølgernes Brænding ... at i de samme Nationer 
boede en Ævne til genial Karrikaturtegning i scenisk som i 
Billedkunst. 

Forleden Aften gav jeg mine blodige Penge for at se Les 
surprises du divorce paa Vaudevilleteatret, som samme Stykke 
har propfyldt, Gud ved hvor mange Aftener. Jeg vil ikke for- 
dølge, at jeg var nær ved at le mig fordærvet, og det var jeg da 
endelig ikke ene om. 

Hele Salen rungede af Latter fra Stykkets Begyndelse til 
dets Ende. Stundum gennembrødes Latteren af hvinende Jubel. 

Jeg ser af det eneste danske Blad, jeg læser her, at Stykket 
er opført hjemme, jeg husker ikke paa hvilket Teater. Har det 

gjort samme Virkning i København som i Paris — eller blot til- 
nærmelsesvis? Jeg tvivler derpaa. 

Ikke skal jeg disputere om, hvor vidt vi er mere »moralske« 
end de franske, eller om vor »Morale er dybere grundfæstet. Er 
det ikke Erik Bøgh, som har lagt i Munden paa en af sine Fi- 
gurer en Replik omtrent saa lydende: »En Franskmand behøver 
blot at vrikke lidt med Hælen, saa er der straks, om jeg saa 
maa sige, noget umoralsk ved det«? Det er en fortrinlig Satire. 

Saa meget kan jeg føle, at skal en fransk Farce beskæres 
for, hvad et dansk Publikum med Rette eller Urette finder umo- 
ralsk, saa bliver den fordømt kedelig. Nej, skal det være Gilde, 
saa lad det være Gilde, sagde Kællingen, hun stegte den 
anden Sild. 

Ud i Vildskaben, ud i Latteren, ud i Parodien, ud i Kar- 
rikaturen! Taal de dristigste Ord, taal de mest vovede Skild- 
ringer, taal Spræl med Benene, Ørefigen, Spark; lad Personerne 
vælte sig over hinanden hulter til bulter, — saadan som de gjorde 
paa Vaudevilleteatret i den vildeste af alle Farcer. Man duer ikke 
som Tilskuer, naar man forarger sig. 

Jeg mener slet ikke, at man skal lade den sunde Sans 
blive hjemme paa sit Hotel under Laas og Lukke, mens man 
gaar paa Farcekomedie. Nej den sunde Sans er en lystig Fyr, 
som meget godt ved, hvor grundpudserligt Livet er, som med 
skarpt Blik kigger ind gennem Revnerne paa Væggene af de 
for Dannelsesfilistrene ærværdige Institutioner og ser, hvor de ere 
lidet højtidelige og meget latterlige. Hvorfor? Fordi Men- 
neskene gemmer sig bag ved dem og ikke fylder dem med Idea- 
litet, med Poesi, med Aand, — eller hvad man nu vil kalde det, 
fordi de Individer, der kryber i Ly af dem, er fuldblods Filistre, 
Snobber, Alvors- Vigtig-Per'er, smaalige og forfængelige Smaadyr, 
med uselige Lidenskaber, med forkrøblede Længsler. — Parodier 
paa alt, hvad Menneskene i bedre Øjeblikke stille higer op imod. 

Denne »råté« af en Musiker med sin pjankede Kone. sin 
Kamel af en Svigermoder i Form af en afdanket Danserinde, den 
sentimentale Fotograf, den udgjorte Rentier, — alle disse Fyre er 
Karrikaturer, men der er menneskeligt Hold nok i dem, til at de 
morer os, og de Konflikter, der ryster dem sammen som Glassene 
i et Kalejdoskop, er uendelig morsomme. 

Men hvor skal der Mod til at sige og agere alle disse 
Ting! Lystighedens ufortrødne Mod, der gaar paa med evig 

Forsorenhed. Saaledes spillede de paa Vaudevilleteatret , og 
gennem Publikums Latter og Klapsalver lød en Opmuntring, der 
vel kunde gengives ved: »Jo galere, jo bedre«. 

Da Stykket nu er kendt hjemme, behøves der jo ingen 
Redegørelse for det. 

Er Farcen en Slags komisk Abstraktion af Menneskelivet, 
saa er den gamle, den rigtige Tragedie en højtidelig Abstraktion 
af samme Menneskeliv. Men det turde være, at der blev 
mere menneskeligt tilbage efter den første end efter den sidste 
Operation. 

Dagen efter at jeg havde let mig sønder og sammen over 
Les surprises du divorce var jeg i »Théåtre fran^ais« og saa 
gamle Jean Racines højærværdige Tragedie Andromaque. 

Efter denne Indledning tror De maaske, at jeg kedede mig, 
at jeg evindelig mindedes „Kærlighed uden Strømper". 

Ingenlunde. Jeg morede mig og tænkte ikke et Øjeblik 
paa den geniale Parodikomedie. 

Hvorledes gik det da til? Jeg skal forsøge paa at gøre 
Rede for mit Indtryk. 

Sikkert nok ligner Racines Grækere Evripides's endnu 
mindre end Oelenschlægers Palnatoke ligner Sagnhelten af samme 
Navn, endnu mindre end Schillers Wallenstein ligner Trediveaars- 
krigens tyske Kondottiere. Men den, der er udrustet med lidt 
Gehør for Poesi, tager let sin Smule Forstand fangen under Poe- 
siens Lydighed. Og hvad man end kan sige, sige med Rette, 
sige med mere end to hundrede Aars Videns Autoritet mod den 
gamle klassiske, franske Tragedie, sige fra Romantikens, fra Rea- 
lismens, fra Naturalismens Standpunkt mod denne psykologiske 
Fremgangsmaade, der deler det uendelig sammensatte Menneske- 
væsen i en to tre oven fra kløvede Dele å la Kaalstok, mod den 
samme Rubrik- og Skuffepsykologi , som La Bruyére og Roche- 
faucault blev berømte ved i deres Tid — saa staar det fast, at 
Jean Racine var en stor Poet. 

Først og fremmest Lyriker og Sprogkunstner. Hans Vers 
er bløde som Fløjl, hans Diktion smidig som en rindende Bæk. 
Han er symmetrisk som Versailles-Paladsets Facade, han er et 
klassisk Udtryk for sin Tid. Vil man se, hvorledes den 
Tids bedste Aander vilde have følt, tænkt og handlet, hvis de 
havde mægtet at følge deres Ideal, saa skal man studere Racine 

— omtrent som man ud af Palnatokes Replik: (undskyld om et 
eller to Ord er ukorrekt citerede) 



kan lære, hvorledes en »Biedermannc fra Mynsters, Ørstedernes og 
Digterens egen Tid tænkte sig en ret »Biedermannc at være. 

Det er den Side af Sagen, som interesserer Literatur- og 
Kulturhistorikeren. Nu kan jo rigtignok tit de kunstnerisk set 
mislykkede Værker være fuldt saa interessante for Literatur- og 
Kulturforskeren som de allerbedste. Men den, der kan noget 
Fransk og kan glæde sig over en fuldt tonende Lyrik, vil altid 
glæde sig over Racine. 

Sandt at sige — hvad der foregik i Andromaque mellem 
disse græsk paaklædte Mænd og Kvinder fra Ludvig den 14des 
Tid, lagde jeg ikke stort Mærke til. Jeg vilde være i Forlegen- 
hed, om man forlangte af mig, at jeg skulde gengive Tragediens 
Fabel. Jeg lyttede og lyttede til disse Følelses- og Stemnings- 
udbrud, destillerede i klangfulde Vers, et hundrede Linjer ad 
Gangen, som til en — ganske vist noget enkelt og monoton, men 
iørefaldende og følt Melodi, og... le kun! — jeg blev fugtig onder 
Øjenlaagene adskillige Gange, mest dog, naar jeg lukkede dem og 
ikke saa Aktionen, blot hørte Versene. 

At det intelligente Publikum klappede, (Klaquen tav om- 
trent), kan jeg vel forstaa. 

Hvor maa en Franskmand ikke føle sig stolt paa sit Sprogs 
Vegne, føle sig stolt af en Digter, der kan lokke saa yndefulde 
Toner ud af det! 

Saa faar vi andre skænke Skuespillerne deres dansemester- 
agtige Gang, deres Klask, naar de smækker Kappen over Kitonen, 
deres kadenceagtige Hæven og Sænken af Røsten, deres for os 
tit uforstaaelige og bratte Skiften af Tempo. De maa vel bedre 
forstaa at gengive deres klassiske Tragedier end vi. 

Den kølig-korrekte Dekoration, selvfølgelig den samme i 
alle fem Akter, med to joniske Søjlegallerier fra hver Side, aab- 
nede i Midten ud mod et stilfuldt græsk Landskab, polykromt 
malede, var fuldkomment i Stilen og i Digtningens Stemning. 



I kære Venner, Kraft og Fromhed er 

de tvende Lys, som skal bestraale Livet osv. 



S. SCHANDORPH. 




Fra de tyske Revolntionsaar. 

Ernst II: Aus meinem Leben und aus meiner Zeit. I. Berlin 1887. 



Aarene 1848—50 har ikke noget godt Ry i den tyske 
Historie. Megen Larm og mange Fantasterier, men ingen bliv- 
ende Resultater: saaledes bliver Regningen oftest opgjort. Og 
dog var Tyskland, da disse urolige Aar tilsyneladende sporløst 
var dragne hen over det, et helt andet end tidligere. Vel var 
Martsbevægelsen overalt brudt: dens ledende Mænd i Fængsel 
eller Landflygtighed, eller i alt Fald med syge Sjæle og uden 
Mod til at arbejde og haabe for, hvad der nu syntes stedet til 
Jorden for mindst en Menneskealder, — de Institutioner, den 
havde skabt, omstyrtede og Folket endelig, træt af Storme og 
Omvekslinger, lydigt bøjende sig under den gamle Tugt. Og dog 
Var alt blevet anderledes. Martsideerne var bleven Kød og Blod 
endog hos mange af dem, der i Væmmelse havde vendt sig bort 
fra Revolutionsaarenes fede Fraser og praktiske Uformuenhed, 
Synskredsen var bleven udvidet og kunde ikke længere paa kunstig 
Maade indskrænkes og, fremfor alt, politiske Erfaringer var traadte 
i Fantasteriernes Sted. Havde man ikke naaet andet, var man 
i alt Fald bleven grundig desillusioneret og de, der bevarede 
Troen paa Friheds- og Enhedstanken og tog den op efter Marts- 
generationen, vidste nu at vurdere de praktiske Vanskeligheder 
og havde lært at regne med Magtfaktorer. Det er dette opdrag- 
ende og forberedende, som giver de tyske Revolutionsaar deres 
blivende Betydning og gør, at man med Taknemmelighed mod- 
tager ethvert nyt Bidrag til deres historiske Belysning. 

Et saadant er Hertug Ernst af Sachsen-Coburgs nys ud- 
givne Erindringer. Forfatteren har været væsentlig anderledes 

stillet end de fleste Memoireforfattere , og han har vidst at ud- 
nytte sin gunstige Position. Som regerende Fyrste havde han 
Adgang til de øvrige suveræne Herrers Kreds, og paa den anden 
Side var hans Magtstilling saa beskeden, at han — for at naa 
den Indflydelse, han ønskede — maatte sætte ikke lidt personligt 
Arbejde ind derpaa og skabe sig Forbindelser ogsaa udenfor de 
Kredse, han naturligt tilhørte. Desuden er han en nøgtern og 
rolig Iagttager, der sjælden har været stærkere betaget af Tidens 
Lidenskaber, end at han har kunnet bedømme Forhold og Per- 
soner med nogenlunde klart Hoved. Den Rolle, han har spillet i 
de afgørende Begivenheder, hans Bog skildrer, har ikke været saa 
stor, at hans egen Personlighed nogensinde naturlig bemægtiger 
sig Hovedinteressen, men han har ogsaa selv fuldtud forstaaet 
dette og véd i Reglen med megen Takt at holde sig selv i Bag- 
grunden, saaledes at man tit mere tror at have en almindelig 
historisk Skildring end et Stykke Livserindringer for sig. Og dog 
lærer man efterhaanden den fyrstelige Forfatter ret godt at kende 
gennem hans jævne, stilfærdige Fortælling, og man føler sig hyg- 
gelig og vel i hans Selskab. Han er en — efter sin Stand og 
sine Forhold — ualmindelig frisindet Mand, hvem Censur- og 
Politistokkeregimentet er en Gru, og som ene ser Fyrsternes og 
Folkenes Vel i gensidigt Samarbejde under frie Former. Der er 
slet intet af Smaastatsdespoten i ham; han vil ikke være sine 
Undersaatters Forsyn, men kun deres kyndige Vejleder og Ven. 
Han har en saare levende Fornemmelse af, at det at være 
suveræn Fyrste over et Par hundrede tusinde Mennesker med 
Hofstat, Armé, Ministre etc. etc. , nærmer sig mere det latterlige 
end det ophøjede, og han ønsker derfor, at alt skal gaa under 
saa jævne og beskedne Former som muligt. Dog er han ingenlunde 
uden Selvfølelse, men den beror paa den sunde politiske Dømme- 
kraft, han tilskriver sig selv, og ikke paa hans fyrstelige Rang. 
Hos ham som hos Broderen, den engelske Prinsgemal, blev 
det en egen Ambition at være hævet over Fyrsters og Folks 
sædvanlige Fordomme og Lidenskaber, og der kan stundum blive 
noget ret snusfornuftigt ved denne bestandige Væren oven over 
det hele. Kun naar det gælder den tyske Enheds Sag, mærker 
man Varme, næsten Lidenskab hos ham, og han kan, naar hans 
tyske Nationalfølelse berøres, fælde de skæveste og uretfærdigste 
Domme, som f. Eks. overfor Danmark i den slesvigholstenske Sag. 

Et af de interessanteste og mest personlige Afsnit i Skild- 
ringen af Revolutionsaarene er det, der handler om Forholdene i 
Hertugens egne Lande og Gotha. Med virkelig fin og overlegen 
Humor er her Smaastatsrevolutionen skildret og man forstaar, 
hvorledes en af Hovedvanskelighederne ved at naa til de nye og 
store Statsformer, som den hele Bevægelse stilede imod, var det 
dybt indgroede Smaastatsfilisteri, som Søndersplittelsen havde ført 
med sig; trods alle revolutionære Bukkespring, kom man aldrig 
ret langt bort fra de hjemlige Elokketaarne. 

Allerede Hertug Ernsts Forklaring af Aarsagen til at Re- 
volutionen greb saa uanet stærkt om sig i Tyskland og mødte 
saa svag Modstand hos Statsautoriteterne er lige karakteristisk 
for hans egen skeptiske Natur og for Arten af de Erfaringer, han 
havde gjort med sit Bureaukrati: 

>Den væsenligste Grund til dette Fænomen var den vidt 
udbredte Følelse af, at Adelen var bleven uretfærdig begunstiget, 
idet den i de fleste Stater uden indre og ydre Kvalifikationer 
befordredes til de overordnede Stillinger. Men desuden manglede 
det i de lavere Grader af det almægtige Bureaukrati heller ikke 
paa en vis Art Streberthum, der ved Revolutionens stigende Flod 
søgte at hjælpe sig til højere Stillinger og Indtægter. Jo hyp- 
pigere og mere vedholdende Ministerporteføljerne i Tysklands 36 
Stater skiftede Plads under denne Bevægelse, der aldrig syntes at 
skulle faa Ende, jo bedre Udsigter syntes der at maatte aabne 
sig for de underordnede yngre Embedsmænd. — Saaledes havde 
den indgroede bureaukratiske Aand, der havde behersket Tysk- 
land siden den westfalske Fred, ligesom selv skabt den Svøbe, 
hvis Slag nu rettedes mod de højere Stænder og først og fremmest 
mod de regerende Herrer, c 

Endnu fornøjeligere er hans Enkeltskildringer af den Coburg- 
Gothaiske Revolution. Endskøndt Hertugen bevilgede alle blot 
nogenlunde rimelige Fordringer og endog vakte sine fyrstelige 
Slægtninges og sin Adels Harme ved den Lethed, hvormed han 
lod saadanne Ting som Fyrstetitlen »af Guds Naadec, Jagtret, 
Eneret over Domænerne etc. falde, kunde man dog ikke sidde 
stille i Koburg og Gotha, naar hele det øvrige Tyskland var paa 
Brædderne. Gotha havde c. 100,000 Indbyggere og Koburg kun 
lidt over halvt saa mange, og dog havde disse Stater i de be- 
vægede Aar baade Forfatnings- og Ministerkriser, republikanske, 
socialistiske og kommunistiske Agitationer , Revolutioner og 

Kontrarevolutioner, Barrikadedage og alt, hvad man ellers vilde 
kunne nævne af samme Art at opvise. Forholdet mellem Fyrster 
og Folk bevarede dog altid en vis gammeldags-patriarkalsk Ka- 
rakter, og Hertugen kunde, selv naar Bølgerne gik højest, more 
sig over, at da samme Folk, der deklamerede om Republiken, 
som den eneste Forfatning, der var et frit Folk værdigt, søgte til 
ham med alle mulige og umulige Begæringer og trøstig gik ud 
fra, at han kunde skaffe Folk alle de Goder, der var til, »lige til 
Sundhed og Helsen.« Ofte var det ogsaa ham, der ved sin 
personlige Indskriden maatte skaffe Orden til Veje, hvor Embeds- 
mændene helt tabte Næse og Mund. Saaledes traf han en Dag 
paa en af sine hyppige Rejser mellem Gotha og Koburg tre Em- 
bedsmænd fra den lille By Celia St. Blasii, der, rent skræmte fra 
Vid og Sans, flygtede for den i nævnte By udbrudte »Revolution«. 
Hertugen fandt de tre Herrer i en altfor ynkværdig Tilstand, til 
at han kunde gøre Alvor af sin første Indskydelse, at føre dem 
tilbage, hvor de var kommen fra, og han maatte da lade dem 
løbe videre, for selv alene at gaa til den frygtelige Oprørsrede. 
Han fandt her en Sværm af Brændehuggere, Arbejdere ved Gevær- 
fabriken o. a., der under stort Spektakel var samlede paa Byens 
Torv for at høre Taler og demonstrere. Han tog ind i et Gæst- 
giversted ved Torvet, gav sig til Kende og fik Værten til at over- 
lade sig en Slags Dansesal, hvor han tog Plads sammen med en 
kommunal Bestillingsmand, der »syntes ham egnet til eventuelt 
at føre en Protokol.« Snart fyldtes Salen med en skrigende og 
larmende Hob, der i Munden paa hverandre forebragte Hertugen 
deres Klager over de bortflygtede Embedsmænd. Med Nød og 
næppe fik han dem gjort forstaaeligt, at de ikke alle kunde tale 
paa en Gang, men maatte sende ham en Deputation, med hvilken 
han kunde forhandle. Omsider blev da Salen rømmet, 50 Mand 
indfandt sig som Deputation, og Forhandlingerne begyndte. Her- 
tugen forklarede dem, at de ikke saaledes kunde tage sig selv til 
Rette overfor de udvandrede Embedsmænd, men maatte fore- 
bringe deres Klager i Gotha. Nu skulle alt blive tilbørlig under- 
søgt, men til Gengæld maatte de finde sig i, at Embedsmændene 
kom tilbage og foreløbig overtog Forretningerne paany. Med 
stor Møje og efter en Antydning af, at der ellers vilde blive 
sendt et Kompagni Soldater til Byen , lykkedes det at faa 30 Per- 
soner til med deres Underskrift at paatage sig det personlige 
Ansvar for Embedsmændenes Sikkerhed. Disse vendte saa efter 

Hertugens Befaling endnu samme Dag tilbage, og alt endte paa 
den fredeligste Maade. 

En af de Ting, der mest bidrog til at skabe den For- 
virring, der herskede i Tyskland i Revolutionsaarene, var de 
mangfoldige Forsøg, ogsaa fra de styrendes Side, paa at udnytte 
de vekslende Situationer til egen Fordel. Der kunde aldrig blive 
Fasthed og Konsekvens i de enkelte Fyrsters Politik, naar hver 
enkelt af dem laa paa Lur for ud af det fælles Skibbrud at redde 
sig selv en Fordel paa Naboens Bekostning. Deraf ogsaa den 
beregnende Koketteren med de revolutionære Elementer og den 
fuldstændige Mangel paa gensidig Tillid. Hertug Ernst lader os 
kaste mer end et Blik ind i disse Forhold, for saa vidt angaar de 
thuringske Smaastater. Snart var det Planer om et »Kongerige 
Thuringen« under Storhertugen af Weimar, snart om en Opgaaen 
af samtlige sachsiske Hertugdømmer i Kongeriget Sachsen. Disse 
Planer fandt megen Støtte i Frankfurt, men de Fyrster, hvem 
Mediatiseringen truede, kæmpede naturligvis tappert, hver for sin 
liden Tue, og de havde en ypperlig Forbundsfælle i Befolkning- 
ernes indgroede Smaastatsfornemmelser, der naar det kom til 
Stykket aldrig kunde forliges med Tanken om en Opofrelse af 
»Selvstændigheden c for derigennem at naa til større Statsformer. 

Et af de ejendommeligste Eksempler herpaa er Striden om 
Koburg-Gothas Forening. De to smaa Hertugdømmer havde jo 
fælles Regent og fælles »Udenrigspolitik«, men ellers hver sine 
særlige Institutioner. Hertug Ernst var meget ivrig for at faa en 
konstitutionel Forening af de to Lande tilvejebragt, hvorved 
mange Omsvøb og unødigt Spild af Penge og Kræfter vilde und- 
gaas, men endskøndt man i disse Lande fuldt saa meget som 
andensteds sværmede for det store enige Tydskland og ikke kunde 
blive træt af at deklamere om »kein Oesterreich, kein Preussen«, 
om alle Enkeltstaternes Opgaaen i det store Hele, om Smaastats- 
væsenets Forbandelse etc. , saa veg man dog forfærdet tilbage for 
de Perspektiver, som Koburgs og Gothas Forening frembød. Man 
var dybt bekymret for at miste noget af sin »Nationalejendomme- 
lighed« , for at Naboen skulde faa for meget og man selv for lidt. 
Især i Koburg var Frygten for at blive »et Appendiks« til Stor- 
staten Gotha fremherskende. Og dertil kom saa, at de to Landes 
Statsministre under Forhandlingerne chikanerede hinanden og 
derfor aldrig kunde naa noget Resultat. Hr. Brohmer i Koburg 
foragtede Hr. Stein i Gotha, fordi denne ikke var Jurist og mis- 

undte ham, fordi han ikke desto mindre blev de fælles uden- 
rigske Anliggender betroet, og disse Følelser blev i fuldt Maal 
gengældte fra den anden Side. Enige var de kun om én Ting, 
nemlig at hindre Foreningen samtidig med at de af Hensyn til 
Hertugen officielt lod som om de arbejdede for den; hver af dem 
frygtede nemlig for, at den anden skulde faa størst Indflydelse 
under de nye Forhold. Især var Hr. Brohmer Hertugens utrætte- 
lige Plageaand ved sin Stivsindethed og Umedgørlighed og ved 
de evindelige Ministerkriser, han hidførte; ti Gange i Løbet af 
lidt over et Aar indgav han sin Demission og truede desuden 
jævnlig med »at træde frem for Stænderne og gøre den latente 
Krisis aabenbarc Med Foreningen blev det selvfølgelig ikke til 
noget den Gang. 

Det kunde ogsaa hænde, at Hertug Ernst maatte tage sig 
af Nabostaternes Forhold. Han var populærere end de øvrige 
Fyrster paa den Kant og havde mere Hoved og Energi end de. 
Et af de fornøjeligste Partier i hans Bog er det, hvor han for- 
tæller om sine Bedrifter i Sachsen-Altenburg. Dette Hertugdømme, 
der var omtrent paa Størrelse med Københavns Nørrebro, havde 
ogsaa faaet sig en Revolution »efter det fransket , og Hertug 
Ernst, der nødig saa, at Anarkiet greb altfor vidt om sig i Nabo- 
staterne, da dette kunde tjæne til Paaskud for at iværksætte 
Mediatiseringsplanerne, besluttede at gribe ind. Han fortæller 
selv saaledes derom: 

»Ledsaget af Sekretær, senere Minister Bruckner satte jeg 
mig som en almindelig Rejsende i en anden Klasses Jærnbane- 
kupe og ankom temmelig ukendt til Altenburg. Min Ledsager og 
jeg gik saa ind i et nærliggende Gæstgiversted, hvor vi under 
vort Maaltid fandt god Lejlighed til at forhøre os hos Værten, 
om hvad der var sket i Altenburg, og hvordan Sagerne stode. 
Med den dybest følte Overbevisning forsikrede Værten os, at man 
i Altenburg stod paa Tærskelen til store Begivenheder: det for- 
holdt sig fuldkommen rigtigt, at Hertugen var fangen og af- 
skaaren fra enhver Forbindelse med Omverdenen. Paa Spørgs- 
maalet: af hvem? svarede Manden med en Patos som en Skole- 
mester, der skildrer den franske Revolutions Rædsler og de 
kongelige Fangers Lidelser: »han befinder sig i den provisoriske 
Regerings Vold og bliver bevogtet af Nationalgarden !c« 

Hertugen spurgte, om det da var umuligt at komme ind i det 
hertugelige Palads. Ganske umuligt. Han spurgte efter Overhof- 




Fra de tyske Revolutionsaar. 



397 



marschallen og erfarede, at han ogsaa befandt sig i en Slags 
Husarrest. Alligevel gik Hertugen til ham, talte sig til Rette med 
den godmodige Nationalgardist, der, bevæbnet med en gammel 
Hellebard, holdt Vagt udenfor Porten og kom ind. Overhof- 
marschallen havde ganske tabt Hovedet og var ikke at bevæge 
til at »styrte sig i den visse Døde ved at være med til at hjælpe 
Hertugen ind i Slottet, og denne maatte saa forsøge sin Lykke 
alene. Adgangen til Slottet var spærret af to store Barrikader, 
der var besatte af en Afdeling af »Nationalgardenc Den Alten- 
burger Borgermand, der havde Kommandoen, blev noget konster- 
neret, da Hertug Ernst gav sig til Kende og endnu mere, da 
han bildte ham ind, at der var en fremmed Troppeafdeling 
i Anmarsch, og efter nogen Parlamentation slap Hertugen ind. 
Paa Slottet fandt han alt i den største Forvirring. »Den Sinds- 
tilstand, i hvilken (Hertug) Josef selv, hans sygelige Hustru og 
de ulykkelige Døtre befandt sig, er næppe til at skildre. c Han 
vaklede frem og tilbage mellem Uforsonlighed og absolut Haab- 
løshed, og det var ganske umuligt at føre en fornuftig Samtale 
med ham. Endelig fik da Hertug Ernst det ud af Hertugen og 
hans Omgivelser, at det var en Dr. Krutziger, som var Folke- 
partiets Fører og rimeligvis stod bag ved alt, hvad der var sket. 
Hertugen havde allerede tidligere for et Syns Skyld » maattet gøre 
ham til Minister, men vilde personlig intet have at gøre med ham 
og viste ham ved enhver Lejlighed sin Uvilje. Straks blev det 
Hertug Ernst klart, at Krutziger maatte hentes, og at der maatte 
opnaas Forstaaelse med ham, men dette stod baade for Hertug 
Josef og hans Familje som den største af alle Ulykker: at Krut- 
ziger skulde komme til Hoffet og nyde en virkelig Ministers Ret- 
tigheder, nej, det var og blev en Umulighed! Omsider gav man 
dog efter, Krutziger blev hentot, og ved gode Ord og Trusler 
med Eksekution af Rigstropperne etc. fik Hertug Ernst omsider 
ham og hans Venner til at indtage en fredeligere Holdning. Til 
Gengæld fik de en Del af deres Fordringer opfyldte og den upo- 
pulæreste af de gamle Ministre blev afskediget. Da Hertug Ernst 
Dagen efter Forsoningen forlod Altenburg , var Barrikaderne 
fjærnede, hele Befolkningen paa Benene for at hylde ham, og 
selve Hr. Krutziger mødte paa Banegaarden »i Kostume som 
Folkehelt med Kalabreserhat og rød Fjer c og gjorde Honnør som 
den bedste Hofmand. Hertugen giver ham i øvrigt den betingede 

Ros, at han senere »ingenlunde var en af de værste tyske Mi- 
nistre.« 

En betydelig Rolle i Hertug Ernsts Erindringer fra Revolu- 
tionsaarene spiller selvfølgelig Krigen med Danmark. Hj ærtelig 
ked af »Skrivebordet og de hjemlige Filistre« og vel ogsaa i Haab 
om at forsøge sin Popularitet og Indflydelse i Tyskland havde 
Hertugen i 1849 med Glæde grebet Rigsregeringens Tilbud om 
at overtage Kommandoen over en Del af den tyske Rigsarme, det 
thuringske Kontingent. Med den slesvigholstenske Sag sympati- 
serede han i øvrigt saa varmt som nogen, og han saa tilmed i 
Oprørskrigen et ypperligt Middel til at fremme de tyske Folks 
nationale Samfølelse og derigennem Tysklands Enhed. Af Dan- 
marks Ret har han ikke Skygge af Forstaaelse og gør uden 
Skrupler og Tvivl selv de mest hasarderede slesvigholstenske 
Paastande til sine, ligesom han øjensynlig ogsaa nærer stor per- 
sonlig Uvilje mod den danske Nation. Dog er hans Tone i Om- 
talen af Danmark mindre overlegen end de fleste andre tyske 
Forfatteres fra hin Tid, og han anerkender gentagne Gange, vist- 
nok endog over Fortjæneste, den Kløgt og Indsigt, som den 
danske Regering under de diplomatiske Forhandlinger gav Vid- 
nesbyrd om. 

Hertugen naaede i alt Fald noget af, hvad han ved sin 
Deltagelse i Krigen havde tilsigtet. Han kom til at kommandere 
Rigsarmeens Reservebrigade, til hvilken Kystforsvaret af Holsten 
og Sydslesvig var overdraget, og her faldt det straks ved Felt- 
togets Begyndelse i hans Lod at lede Eckernfordeaffæren, hvis 
Udfald jo vakte en saa vild Jubel over hele Tyskland. Her- 
tugen berømmedes som en stor Krigshelt og blev med et Slag 
en af Tysklands populæreste Mænd ; vel havde hans Broder Albert 
Grund til at skrive til ham: »Du kommer mig for som en Jæger, 
der gaar ud for at skyde Snepper, og hvem saa en Kronhjort 
med 14 Ender løber i Armene paa.« — Resten af Felttoget var 
saa til Gengæld for hans Vedkommende ganske begivenhedsløst. 

Naturligvis havde Hertugen ved sin Stilling og ikke mindst 
ved sine intime Forbindelser med det engelske Hof Lejlighed til 
at se mangt og meget, der maatte være skjult for almindelige 
Iagttagere, og hans Bog giver ogsaa gode Bidrag til Forstaaelse 
af den slesvigholstenske Sags Historie. Her skal dog kun et Par 
Træk af almindeligere Interesse fremhæves. Hertugen bekræfter 
fuldt ud den Opfattelse, man ogsaa ad anden Vej naar til: at 

Spliden mellem de forskellige slesvigholstenske Partier og mellem 
Statholderskabet, Centralmagten og den preussiske Regering har 
været saa dybtgaaende og bitter som vel muligt. Man nærede i 
ledende slesvigholstenske Kredse — og med Rette — en dyb 
Mistillid til de tyske Regeringers og især til Preussens Oprigtighed, 
og man var, til Dels ved Indberetninger fra de af den preussiske 
Gesandt Bunsen paavirkede slesvigholstenske Agenter i London, 
kommen til det Resultat, at den slesvigholstenske Arme burde 
udrette saa meget som muligt alene og optræde saa godt som 
uafhængigt af Rigstropper og Preussere. Ogsaa Prittwitz paa sin 
Side ønskede at have saa lidt som muligt at gøre med Bonin og 
Slesvigholstenerne, og derved fremkom den næsten totale Mangel 
paa Samvirken, der var en af Hovedaarsagerne til Nederlaget ved 
Fredericia. Hertug Ernst fortæller ogsaa, hvorledes Bonin og Prittwitz 
paa den hadefuldeste Maade væltede al Skylden for Nederlaget over 
paa hinanden. Med Hensyn til den almindelige Befolknings Stem- 
ning, indrømmer Hertugen, at særlig Landbefolkningen, ogsaa i de 
tysksindede Dele af Slesvig, indtil Fredericiaslaget nærede stor 
Hengivenhed for Konge og Kongehus og kun lod >sin Samvittighed 
berolige« ved det, han selv kalder >Fabelenc om Kongens Ufrihed. 
Ogsaa Adelen, der nødig vilde undvære de større og fordelagtigere 
personlige Udsigter, som Forbindelsen med Danmark frembød, 
var gennemgaaende ikke stemt for en fuldstændig Løsrivelse og 
haabede paa en blivende Personalunion. Trods sin personlige 
Sympati for Augustenburgerne bekræfter Hertugen den fra saa 
mange Sider bevidnede Opfattelse, at begge Brødre, og især 
Prinsen af Noer, var alt andet end populære i Hertugdømmerne. 

Med stor Bitterhed skildrer Hertug Ernst Tysklands og 
Europas Holdning til det slesvigholstenske Spørgsmaal. Hans 
Broder Prinsgemalen holdt ham stadig underrettet om Sagernes 
Stilling i London. Baade Prins Albert og Dronning Viktoria stod 
fuldstændig paa slesvigholstensk Side, men Prinsen skjulte ikke 
for sin Broder, hvor slet Sagerne i øvrigt stod. Ministeriet og den 
offentlige Mening i England holdt med Danmark, og Palmerston 
læste ikke engang Bunsens talrige og omfangsrige Noter. I Som- 
meren 1849 var Palmerston endog saa ivrig for at øve Pres paa 
Preussen, at han i Ministerraadet foreslog, at England skulde ud- 
tale, at det var dets bestemte Beslutning at alliere sig med Dan- 
mark, hvis ikke Krigen var endt inden den 1ste Juli. Det var 
kun Dronningens energiske Indsigelse, der forhindrede dette, og 

Hertug Ernst kan i det hele ikke noksom fremhæve, at uden 
Dronningens »ædelmodige Mellemkomst« vilde den engelske Re- 
gering ved mange Lejligheder endnu mere afgjort have stillet sig 
paa Danmarks Side. Det er af megen Interesse her fra kom- 
petent Kilde at se bekræftet Vitzthum v. Eckstådts Fremstilling af 
Sammenhængen mellem Londonerprotokollen af 2. Aug. 1850 og 
Don Pacifico- Affæren *). Rusland og England stod ved Randen 
af en alvorlig Konflikt paa Grund af denne i og for sig ubetyde- 
lige Sag, til hvilken dog Palmerstons hele politiske Magtstilling i 
Øjeblikket var knyttet a ) , og der opnaaedes da Forlig ved at Rusland 
opgav sin truende Holdning i Pacificosagen mod til Gengæld at 
faa Palmerston fuldt ud paa sin Side i det danske Spørgsmaal 
navnlig i Arvefølgesagen. »Giv De os Danmark« , skal den rus- 
siske Gesandt, Baron Brunnow, have sagt til Palmerston, »saa 
giver vi Dem Grækenland og glemmer, hvad der er sket«. Hertug 
Ernst resumerer den hele Affære i de bitre Ord: »Men Slesvig- 
Holsten maatte bløde for Jøden Don Pacifio til et uforgængeligt 
Vidnesbyrd om den Rolle, Tyskland den Gang spillede i den 
diplomatiske Verden.« Endnu stærkere føler han Tysklands Yd- 
mygelse gennem selve de tyske Staters og navnlig Preussens 
Holdning. Han skildrer, hvordan Fyrsterne lister sig bort fra 
Tilsagn og moralsk Meddelagtighed, enten i Tavshed eller med 
Taarer og Beklagelser. Friedrich Wilhelm IV, der efter Vaaben- 
stilstanden 1849 modtog Hertugen til Taffel i Berlin, netop som 
han vendte hjem fra Felttoget mod Danmark, ignorerede endog 
aldeles, at der havde været noget saadant til som en slesvig- 
holstensk Krig. Han spurgte deltagende sin Gæst, hvor han dog 
havde været henne i al den lange Tid og druknede Svaret i en 
Strøm af intetsigende Ord om de slette Tider etc. Ved Taffelet 
maatte det Slesvig-Holsten, for hvilket de preussiske Armeer 
nylig havde staaet i Vaaben, end ikke nævnes. Man tænkte vist- 
nok her det, som andre var aabenhjærtige nok til at udtale, at 
Hertugdømmerne maatte være glade ved at »være kommen ud 
af disse Martshistorier, selv om det var med et blaat Øje.« 

Om Kampene for Tysklands Enhed og om de bittre Skuf- 
felser i Frankfurt, Erfurt, Berlin og Olmutz fortæller Hertug Ernst 
udførligt og oplysende. Dog er her meget mindre nyt end i de 



») Vitzthum v. Eckstadt i St. Pétersburg und London II, S. 203—6. 
') Jfr. „Tilskueren* I884y S. 249-50. 

øvrige Afsnit og for at give en Forestilling derom, maatte man 
gaa meget mere i Enkeltheder end Talen kan være om her. Man 
undres her som altid, naar man dvæler ved dis§e Begivenheder, 
over den sejge, uovervindelige Tro, der bar de bedste af den 
tyske Enhedstankes Venner hen over alle Ydmygelser og Skuffelser 
og fik dem til utrættelig at spejde efter nye Udveje og arbejde 
videre, selv om Sandsynligheden for at naa Maalet blev aldrig 
saa ringe. At der lige til det sidste var saa mange af Tysklands 
bedste Mænd, der bevarede Troen paa, at Enhedstanken kunde 
sejre med dette Preussen, med denne Konge, med dette Folk, 
er visselig et Vidnesbyrd ikke blot om Styrken af det tyske Folks 
Hang til politisk Fantasteri, men ogsaa — og endnu mere — 
om Enhedstankens Magt over Sindene og dybe indre Berettigelse. 



N. Neergaard. 




litteraturoversigt 



i. 



Johannes Jørgensen: Vers (Hauberg). Goldschmidt: Stnaa Skildringer fra 
Fantasi og fra Virkelighed, Jonas Lie: Et Samliv, Alexander L. Kielland: 
Sankt Ham Fest, Alfred Ipsen: Mefistofeles, Henrik Pontoppidan: Isbjørnen 
(Hegel). Viggo Stuckenberg: / Gennembrud, Nils Collet Vogt: Digte (Philipsen). 
Oscar Madsen: Noveller, Hans Juul: Daarlige Tider og Fordærvede (Schubolhe). 



I Vinteren 1887 er der i København udkommet to smaa 
Digtsamlinger, som man ikke bør overse. Forfatterne ere begge 
nye og unge Mænd. Den ene Samling hedder Vers og er tarvelig 
udstyret, den anden hedder Digte og fremtræder paa godt Papir 
og med tontrykte Roser i Omslaget. De fattigklædte Vers er af 
Johannes Jørgensen, Rosernes Digte af Nils Collet Vogt, 
den første er dansk, den sidste Nordmand. 

Vogt kalder sig et Barn af sin Tid. 



Johannes Jørgensen gaar i de stille Skove og lytter til 
sine »Rytmers vege Melodi c og til sine »Sanges syge Tungsinds- 
klang«, eller han sidder for sig selv og skriver Vers med nye 
Ord og store Billeder. Her er et af dem om Maaneskin: 



Min tid er min elskov, dens ånde ombølger mig, 
min tid er min vånde, dens billed forfølger mig. 
Jeg vågner om natten: Hvad er del den vil, 
og hvad vil den bruge mig til. 



Solen er død. Den bæres til Graven 

af Tusmørketimer med dugvaade Fødder 

og stedes til Hvile i Paradishaven 

mod Nord, hvor Lyset har dybest Rødder — 

saa stiger Maanen op over Fjorden 
og gnistrer i Duggen med Glimt af Staal 
— dissvøbt og søynfangen drikker Jorden. 
Drømme af Nathimlens blegblaa Skaal. 



En saadan Forestilling om Tusmørketimernes puslende 
Vandring med Liget af Solen imellem sig rummer ikke lidt af det 
beskrevne Naturskuespils Storhed. Og Maaneskinnets Ro glider 
ind i Linjerne ved Ord som disse, at den søvnfangne Jord drikker 
Drømme af Nathimlens Skaal. Ved »dugvaad« og »blegblaa« og 
»dissvøbt«, ved Pragten i det hele og Rytmernes brede Fald 
fremkaldes saa hos Læseren den stille Sansning paany af dette 
Sommeraftenliv, som de fleste vel en og anden Gang har været 
greben af; og at Jorden skal drikke sine Drømme af den uhyre 
omvendte Skaal, der helt omfatter den, volder som det staar 
her vel nogen, men ikke ødelæggende Forstyrrelse. Der er ikke 
Tvivl om, at det er en Digter, vi har for os. Han kan tvinge 
vor Stemning efter sin, og det kan han i Kraft af sin Ævne til 
at fange Syner og den Sprogets Gave, han i en sjælden Grad 
besidder. 

Men han misbruger denne Gave. Mange af sine Vers har 
han digtet med Ord, som der skal Arbejde til for at forstaa; de 
er for fyldte af Tanker og Billeder. Et Sted siger han om sin 
Uro ved Forestillingen om Døden, at »paa Rygmarvens hvidgraa 
Stængel skælver min Hjærneblomsts tankefostrende Blade«, og 
det er netop Ulykken, at der ikke sjælden er som en anspændt 
Skælven at mærke i Frembringerens Hjærne. Var der ikke denne 
Anspændthed, vilde han have større Magt over os. Han kalder 
den første Sne, der falder, »det første hvide i Aarets bladfalds- 
brune Manddomshaar« , og om Ny maanen udbryder han: »den 
fosterkrumme Maanekim slaar Lyn (!) af Dalsø-Spejlets Flint«, 
han taler om »karske Viljers Ynglingslægt« og hæver i et Digt 
om »Tusmørke« nogle gammelmandsdumme Udfald mod Tiden 
til saa verdenshistorisk en Sag som at »de revsed Tankens græker- 
frie Hav med Xerxes-Svøbers Slag« osv., og dette er kun nogle 
tilfældige Fund paa et og samme Blad (Side 54—55). 

Dette er ikke nøgtern Kunst, og det er i det hele saa godt 
som intet, af hvad Johannes Jørgensen skriver — man læse dog 
et lille Digt »Paaske« — , men man har før end i Dag slaaet Digt- 
ere og aandelig berusede Folk sammen, og hvor Sutungs Mjød 
virker som i disse »Vers« til at frembringe en vel ungdommelig 

overdreven, men virkelig straalende Pragt (se t. Eks. »Solrødt«) 
vilde det være taabeligt ikke at blive opmærksom; det er en 
selvstændig Udvikling af den oprindelig J. P. Jacobsenske over- 
mættede Stil. Men Tankerne, som skulde bære Stemningens 
Overflod har rigtignok været kendt længe forud, saa længe som 
der overhoved har gaaet Folk om i Danmark og lyttet til Bølg- 
ernes Skvulp ved Stranden. 

Forfatteren vil ikke andet end drømme. Naturens smukke 
Rigdom og hans eget Mismod er Indholdet af den »viljevege« 
Forestillingskreds, der behersker ham. Han siger selv, at 



lader han ligge bag sig, mens hans gaar »sjælsbitter« og »tanke- 
døv« i Skoven eller ved Kysten. 

Det er da ikke den Mand i Literaturen, som vi har ventet 
paa. Der har aldrig været Mangel paa Drømmere i Danmark, 
og af bitre Folk har vi ogsaa nogenledes Forsyning. 

Der trænges hos os til en Digter af en helt anden Be- 
" skaffenhed, en, som vil noget og gaar lige paa, en Mand, der ikke 
har Fader eller Moder eller Søster eller Broder, der aldrig har 
kunnet bruge det, han lærte i Skolen, som ikke tror paa, hvad 
Godtfolk siger, og som ikke blot er ny i alle Forhold og greben 
af det Vanvid at ville meddele sig — , men som er et Menneske, 
der som den stærke Prins i Æventyret tvinger Folk ind under 
Sandhedens Træ: pludselig ser de sig selv og hverandre. Hvor 
han gaar frem, staar Landet i Kamp. 

Men Vilkaarene for en saadan Forfatters Fremkomst er 
ikke gunstige her til Lands. Vi er for kloge, vi har ikke Hjærner, 
der er saa uberørte, at hver ny Erfaring brænder dem som Ild 
eller føles som uendelig Lykke. Og det maa der til. Den ny 
Kunsts Bringer maa være et Barn, som er en voksen Mand, ellers 
er han ikke frygtløs og har ikke den urokkelige Tro paa, at ene 
han i Verden kan sige, hvorledes Tingene forholder sig. 

Det er nemlig Æmnerne mere end Behandlingsmaaden, 
som nu vil tage Interessen fangen. Den ny Teknik er ikke længer 
noget Stridsspørgsmaal. 

Alle Former ere gode, og kun det er slet, som i Indhold 
er gammelt, og som ikke er klart, det vil sige, som forstyrrer 



Det sidste Bud fra et Liv, 
som stræbte og slæbte og sled 
i Kummer i Kamp og i Kiv. 

selve det Indtryk, der skal frembringes — , det utydelige altsaa. 
Man vil vide Besked. Den gamle Lov, at Verden vil bedrages, er 
omstødt, Folk vil ikke narres. At de fleste endnu med Hjærtet 
hænger ved den gamle Lov, er kun et Bevis mere paa, at vi har 
oplevet et Gennembrud. Ti de tør ikke være ved, at de vil blive 
i »Poesiens« Taage, de kalder den den »sande« Virkelighed osv. 
Vovestykket for en Digter bestaar da ikke i, at han meddeler det, 
han mener er faktisk rigtigt, han bliver ikke plump og »upoetisk« 
for det; det kommer ved hver enkelt Lejlighed an paa, hvilken 
Sandhed det er, han giver til bedste. Hans Valg af Æmne og 
hans Syn paa Tingen bestemmer den Gunst eller Ugunst, han 
skal staa i hos Publikum. 

Jo farligere Stof, jo modigere Digter, for han skal væTe 
tydelig. Det skulde han netop ikke være i vore Fædres Dage. 
Da satte man t. Eks. frisk væk Blodskam (i Ninon) paa smukke 
Vers og gjorde den angelisk. 

Og det er de »farlige« Æmner, som mere end noget andet 
trænger sig paa. De har været dybest gemte under mere end 
hundrede Aars Tilsløringer eller Tavshed. Den modige Digter 
har derfor den Betingelse til at blive Tidens betydelige forud for 
den forsigtige, at man har ventet paa ham. 

Men i Danmark vil der som sagt ikke nu let kunne opstaa 
en hensynsløs Forfatter. Forholdene tilskynder ikke dertil. Man 
forundrer sig ikke mere over noget i dette Land og vredes ikke. 
Man gør Nar. Og samtidig med at de ligegyldiges Tal er vokset 
i tusendvis, er Mistroen til Ordkunst i enhver Forstand af Ordet 
hos mangfoldige steget til Foragt. Det er jo med Taler, Artikler, 
Bøger og Sange, at vi er gaaet fra Nederlag til Nederlag. Hvor- 
for skulde man forøge de overflødige Ords Tal? Alt er jo dog 
kun en latterlig Komedie. 

Og vil man finde en Vejledning i det, der skéte for henved 
en Snes Aar siden, da Kunsten fornyedes i Danmark, maa man 
huske, at der i Nationen da var en Gruppe stærkt bevægede 
Mennesker. Man var forskrækket over Tidens aandelige Usseldom, 
og Anstifteren Georg Brandes var en Tugtemester, som ikke 
frygtede for at vise, at han ansaa det for Umagen værd at gøre 
Oprør. Det var de dumme, som den Gang var vittige. Nu er 
de kloge det. Kunst har meget med naive Sindstilstande at gøre, 
og det baader ikke altid dens evige Ungdom, at den i Svøbet 

lærer at gøre Nar af sin Lyst til at die de Bryster, som skal 
give den Næring. 

I Norge er Forholdene anderledes. Den Kamp, som dér 
har været ført, har ikke staaet mellem politiske og literære Frem- 
skridtsmænd paa den ene Side og Gendarmer og Lovtrækkere 
paa den anden, men mellem Talere og Skribenter paa begge Sider, 
og den unge Slægt var indtil for nylig i god Tro, naar den talte 
om, at den havde »erobret Friheden«. Under alle Omstændig- 
heder har man dér set, at aandelige Anstrængelser kan bære 
Frugt, og at Ord virkelig kan være Handlinger. Det er ikke 
blevet latterligt i Norge at sige et stærkt Ord. Naar unge Nord- 
mænd kommer sammen, taler de om, at de vil sætte deres Vilje 
igennem, og derved tænker de ikke paa Rifler og Skyts. De vil 
bruge det Vaaben, de raader over: Ordenes Kunst. 

Bag det unge Norge, som nu rykker frem til Landets 
aandelige Erobring, staar — saa uhyggelig det end kan klinge i 
de flestes Øren — Hans Jæger, Forfatteren af den dømte og 
»berygtedec Kristiania- Bohemen. Folk her til Lands véd som 
Regel ikke andet om denne Bog end, at den er af et skandalløst 
Indhold, og at dens kunstneriske Værdi ikke kan sættes i Højde 
med, hvad Lie og Garborg yder. Dels kender man ikke Bogen, 
og kender man den, har man ikke kunnet komme over dens 
skurile Indhold. Vi har ikke mange øvede Læsere. Er der 
Hængesæk et Sted i en Bog, kan man vædde hundrede mod en 
om, at Folk bliver staaende der og tramper, indtil de stikker i 
Mudder til Næsen. Det er ikke blot Lyst til at rode i det, som 
ikke er rent, der holder Læserne til Stedet, ogsaa de renlige 
bliver der; de er ophidsede. Deres æstetiske og moralske Sans 
faar dem til at tillægge den frastødende Del af Bogen overragende 
Betydning. 

Nu har Jæger som Forfatter uheldigvis den samme Fejl 
som de uøvede Læsere. Han bliver paa Steder, hvor han skulde 
være i Fart. Der er i hans Skildringer nu og da en dvælende 
Appetit, som forstyrrer. Han er paa en Maade ikke moden nok 
til at kunne holde Sagen ud fra sin Person. 

Han har adskillige andre Svagheder. Kristiania-Bohémen 
er langt fra at være et ulasteligt Kunstværk, hvor megen god 
Kunst der end findes i Bogen, men det er en fuldstændig For- 
vridning af Forholdene, naar man har villet skildre Jæger alene 

som Satyr. Han er Filosof og fløjtespillende Sværmer tillige. 
Hans værste Fejl er hans ubegribelige Mangel paa Takt. 

Hans Bog har gjort uhyre Virkning i Norge. I kort Begreb 
er dens Lære den, at den nulevende Slægt af unge Mænd maa 
gaa til Grunde eller i alt Fald væsentlig ødelægges, fordi Sam- 
fundet tvinger dem ind i uædle Kønsforbindelser, og at Midlet 
imod dette er at give de unge Kvinder en Udvikling, der lærer 
dem at bryde med den gængse Kønsmoral. Og derom har man 
nu talt et Par Aar i Norge. Vi kender ogsaa her til Lands til 
Debater om den saakaldte »Sædelighedssagc , men det er for 
Smaating at regne imod, hvad der er foregaaet i de norske Byer. 
Den umiddelbare Skandale, der var forbundet med Bogen, idet 
den indførte nulevende Personer med deres rette Navne og i det 
hele nøjagtig gengiver virkelige Begivenheder, og Retssagen imod 
den bidrog naturligvis betydelig til den Opsigt, den vakte, men 
det var Forfatterens Lidenskab og stærke Tro og saa hans Talent, 
som gjorde, at Snakken aldrig kunde høre op. Man taler den 
Dag i Dag om Bohémen. 

For den unge Slægt, der i Jæger har fundet sin Profet, 
er det hans voldsomme Sandhedsdrift, som vil blive bestem- 
mende. At sligt kunde siges, som Jæger har fortalt, havde man 
ikke drømt om. Der maatte ogsaa paa andre Omraader kunne 
skabes en Kunst, som lagde Livet blot for Beskueren. Og det er 
det man vil. Man tænker paa noget, som Jæger har kaldet 
deterministisk Digtning. Det skal være en Skildring af alle 
sidste Aarsager i de forskellige Menneskeliv og deres Følger, en 
ubarmhjærtig Fortsættelse af Franskmændenes Naturalisme. I 
teknisk Henseende er Impressionismen Ledestjærnen. Christian 
Kro hg s ypperlige Fortælling Albertine er en Begyndelse til, hvad 
der skal komme. Garborg regner man i Norge ikke helt med 
til Bevægelsen, dels fordi han skriver paa Maalet — saadan tales 
der jo ikke i Virkeligheden af dem, han lægger Ordene i Munden 
— , og dels fordi han ikke anses for nøjagtig nok. 

Man faar nu se, hvad der vil komme ud af Erobringstoget, 
naar det for Alvor begynder. 

Som en munter Svend, der, før end de andre har taget 
fat, er ude paa egen Haand, optræder Nils Collett Vogt. 
Han fortæller selv, hvordan det gik til, at han fik Kald- 
elsen: 

Men det var den syttende dag i mai, 

at jeg blev ilddøbt og slagen til ridder, 

stormvakt til kamp for hvad tidens var, 

bortført fra barnekammerets kvidder. 

En skog af faner, de bar afsted, 

et tog af tanker, der vilde med, 

en skælvende taushed, et hurra, som smaldt 

en viften, en flagren, et dække, som faldt: 

Der stod han, gud hjælpe mig, hugget i sten, 

Wergelandsgutten fra Eidsvold og sken. 



Altsaa var det paa et Tidspunkt, der ligger adskillige Aar forud 
for Hans Jægers Roman. Imidlertid var det ogsaa blot »Barne- 
kammerets Kviddert, som han den Gang brød med; Forfatteren 
er en ung Mand, der imellem Kaldelsen og sin første Bog maa 
have lært meget. 

Indordnes under en nynorsk Skole kan Vogt paa ingen 
Maade. Han behandler Tilværelsen med et paa en Gang varsomt 
og voldeligt Galanteri, som er langt fra Deterministernes Stemning 
overfor denne Sag, og han har en Sjælens Frejdighed, som ikke 
er norsk moderne. Snarere maatte han minde om en sprudlende 
Digter hos os, der skrev i halvfjærdserne , Holger Drachmann. 
Men en saadan Sammenligning er ikke meget værd, den rammer 
her og der en Rytme eller sproglig Vending, Sindet, som bærer 
disse Digte, er Vogts og hans alene. Det er ikke Efterligning, 
naar Vogt i Digtet om Wergelandsstøttens Afsløring fortæller, at 
han holdt »en himmelstormende tale«, hvor meget det end ligner 
den tidligere nævnte danske Forfatters Meddelelse om, at han ved 
en vis given Lejlighed har raabt »Danmark leve!« paa Rendsborg 
Jærnbanestation, og Vogt har ikke et Sekund haft Baggesen i sine 
Tanker, fordi han har kunnet skrive en Linje som denne: 



Naturligvis sank han ikke i Jubel for Støttens Fod, saa lidt som 
Taarerne i Virkeligheden nogensinde strømmede Baggesen ud af 
Øjnene ved de Anledninger, hvor han fortæller, at de gjorde det. 
Men sligt er ikke Angivelser, den ene Digter tager fra den anden. 
Det er noget de alle gaar og bærer paa i Sindet. De trænger til 
at tage Drøm for Virkelighed. Deres Fantasiliv er saa kraftigt, 
at de forestiller sig med hele Virkelighedens Virkning, at de, hvis 
Omstændighederne blot havde været en Smule anderledes — hvis 
de t. Eks. havde været Pager eller Riddere i det trettende Aar- 



Da sank jeg i jubel for støttens fod. 

hundrede, og hvis det, de saa, ikke havde været Kristiania og 
Rendsborg, men Amiens og Rom — vilde have optraadt, som de 
nu fortæller, at de gjorde. Og der er næppe Tvivl om, at de 
vilde have gjort det. De er jo netop af den Slags Folk, som i 
gamle Dage drog ud paa Æventyr og handlede anderledes end 
Mængden; nu er de nødt til at lave deres Lyster om i Ord eller 
højt regnet gaa ud en Nat og gøre Spektakler. Det er jammerlige 
Vilkaar. 

I det anførte Vers af Vogt staar der, at Wergelandsstøtten 
er huggen i Sten. Det er galt, den er støbt i Bronce, men det 
rimer ikke paa »skenc, og vi har dér en anden digterisk Ejen- 
dommelighed, der er ret almindelig, nemlig at der for et en Gang 
valgt Udtryks Skyld, som man har kært, ofres ikke blot en enkelt 
lille Rigtighed som i dette Tilfælde, men, om det skulde være, 
Velfærd og Fremtid. Folk i Almindelighed véd ikke, hvilken 
Bedrift der stundum kan ligge bag Bibeholdelsen af saadan en 
særegen Betegnelse i en digterisk Frembringelse. Bedst er det 
jo saa rigtignok, haar Betegnelsen rummer en Sandhed, der ellers 
kunde være bleven husvild i Landet. 

Men alt dette fremhæver ikke det gode i Vogts Digte. Og 
de er gode. Blot ved de anførte Linjer vil man have faaet et 
Indtryk af den Friskhed og Lethed i Udtrykket, som denne For- 
fatter raader over. Men der er Ting, der er meget smukkere. 
Man kan slaa op hvor man vil, overalt støder man paa kækt 
valgte Ord, der maler hvad de skal. Og det bedste ved det hele 
turde være, at den Ungdom, der spores i Digtene, er fuld af 
Løfter. Han tager sine Ord som i Flæng og bøjer dem sammen 
til Strofer, der falder ham lige naturlig i hvad Form som helst. 
Den Mand har aabenbart ikke mere end lige netop begyndt. Og 
Æmnerne? De er af den Slags, som vidner om et Sind, der ikke 
hurtig er færdig med Livet og dets Plage. Er Vogt af Form 
temmelig moderne dansk, saa er hans Indhold det ikke. Han er 
greben af Begivenhederne uden om ham, han venter, at der maa 
ske noget, og han vil være med. Han har den kraftige Naturs 
Samfølelse med det Folk, som er hans eget, og han kan hade 
og han kan elske — det sidste rigtignok, til Forskel fra andre 
Digtere, uden at det synes at have angrebet ham synderlig. 

Der er noget pynteligt og stærkt over Vogt, noget liv- 
fuldt ligeglad og alvorligt, noget, som ubetinget maa vinde sunde 

Mennesker, og saa noget, som kan gøre en en Smule betænkelig. 
Hvad skal den megen Svingen med Hatten til, og hvorfor alligevel 
ikke være lidt omhyggelig med, om en Ting er af Sten eller 
Bronce? 



Blandt den Mængde Bøger, der venter paa Tilskuerens 
Omtale, har Jonas Lies Et Samliv opnaaet høj Rang hos Pub- 
likum; den er hurtig bleven købt i et ualmindelig stort Antal 
Eksemplarer. Folk maa i Bogen have fundet mere, end under- 
tegnede Anmælder kan finde. 

Den er skreven med glimrende Liv, naturligvis, men Æmnet ? 
Er det ikke en Smule fattigt? Ikke den Opgave i Almindelighed 
at skildre, hvorledes et Ægteskab inde fra kan opløse sig og 
smuldre hen som en Bygning, hvor der er Trøske i Tømmeret. 
Det kan være en Opgave af den allerstørste Betydning. Men et 
Ægteskab af denne Beskaffenhed. Her sidder i en norsk Pro- 
vinsby to tarvelige Mennesker, der, om de forliges eller ikke for- 
liges, bliver lige kloge eller dumme for det. Sagfører Mørk vil 
tjæne Penge og skabe sig en behagelig Stilling, og hans Hustru 
vil have et hyggeligt Hjem. Da hun er uudviklet og temmelig 
ufornuftig, falder det ham ikke ind at tale med hende om sine 
Forretninger, der mere og mere sluger hans Tid og Interesse; 
hun keder sig og bliver bitter, Skænderier opstaar, og de glider 
hver til sin Side, idet Konens Ufornuft synes at gro som Tidsler 
paa en Mark, jo mere hun for sine Børns Skyld og sit onde 
Lune driver Manden over i et mut Væsen og en Ensomhed, der 
er større end den tvungne paa Kontoret. Kærligheden gaar tabt 
imellem dem. Men da vi aldrig har set, at dens Værdi har været 
synderlig stor, saa synes denne ægteskabelige Bygnings Ruin ikke 
at kunne blive sørgeligere, end Forfaldet af saa mangt et al- 
mindeligt Hus, vi kender, og om hvilket vi véd, at det er daarlig 
bygget. Den hele Begivenhed har fra første Færd en vis mat 
Karakter af, at saa maatte det være. Der foregaar ingen Kamp 
for vore Øjne, og der er ingen virkelig Ulykke i, at dette Samliv 
hører op at være, hvad det oprindelig var: en Parring, som kun 
tilfældig foreløbig gik godt. 

Bogen er for øvrig fuld af Motiver til en rig Roman. Man 
tænke blot paa Slutningen, da Børnene er vokset til og viser for- 
skellige mærkelige Anlæg. Men alt det har Kunstneren ladet 
ligge. Forhaabentlig er det blot opsparet til en anden Gang. 

Mere umiddelbart forstaaeligt synes det, at Alexander 
Kiel lands Sankt Hans Fest har gjort sin store Lykke. Det 
er en kunstnerisk udført Pamflet, som Norge kan være stolt af. 
Kielland har villet ramme et bestemt, tydelig betegnet Præste- 
vælde i Norge med sin Usmag og Vrede, og det er lykkedes ham 
i fortrinlig Grad. Præsten Morten Kruse er bleven dyppet i sit 
Fedt dybere, end noget positivt Angreb kunde have gjort det, og 
Vaabnene er dog kun af samme Art som de, Kielland i sin Tid 
anvendte mod Hundeejerne i København, da han skrev sine JVø- 
velleUer fra Danmark, blot at de nu er tungere og førte med 
mere Kraft. Det har ikke været Kielland om at gøre at faa sin 
Skildring til at passe som Støvlen til Læsten, men han har villet 
have os helt med i sin Afskys rige Stemning, og det har han 
faaet. Han er ikke den Mand, der forgæves begynder at lægge 
ud om, hvordan de og de Ting i Virkeligheden hænger sammen. 

Vi maa tilegne os hans Opfattelse af Morten Kruse som 
den »bitte liden Lutherc , der ved sin Brutalitet og urokkelige 
Sikkerhed for at have Gud i Lommen, delvis lægger Byen under 
Skinhellighedens Aag, og de blegfede Mænd, som holder til i 
Mørke og spiser godt, Præsten Kruses Kaniner, er i det 
halve Aar, de har været kendt, gaaet over i den almindelige Be- 
vidsthed. Constance Blomgreen, Politibetjænt Iversen og den op- 
rindelige Festkomite, de unge Mænd i Havepavillonen, ere vore 
gode Venner, uagtet vi kun som i Ny og Næ træffer paa dem. 

Kielland har et Sted fortalt om en Kat, der løber over 
noget nyfaldet Sne og ryster sine Poter. Som han dér med et 
Par Ord laver et Billede af Haven i Vinterdragt blot ved sin Iagt- 
tagelse af Katten, idet den et Sekund standser ude i den snelagte 
Plæne og nervøst kaster Sneen af Poterne, har han her med nogle 
Strøg givet os den unge Constances Ydre og Indre. Hun er stor 
og frejdig og smuk, og Præsten Kruse tilintetgør med et eneste 
Ord hendes Lykke. Han beskylder hende for det, der yderst ude 
i hendes Anelser — meget langt borte — har dæmret som en 
halvt sød, halvt forskrækkende, i Grunden ikke tænkelig Mulighed, 
og i det lille Tidsrum, hvori Præstens Raahed lyder i hendes 
Øren, gennemlever hun den hensynsløst uforbeholdne Hengivelse, 
hun nu véd, at hun vilde have skænket den Mand, hun fik kær, 
og den Skam, der da vilde blive tvunget ind over hende. Hun 
er fuldstændig uforberedt; derfor virker Præstens Overfald, som 
rev han hende nøgen med et Rusk. Hun knækker forsvarsløs 

sammen. Men vi andre har som i et Lynglimt set, hvor rig den 
Kærlighedsævne er, der her kunde have udfoldet sig, var den ikke 
bleven overskaaret ved Roden. Det er Kiellands Mesterskab i faa 
Ord at kunne give en Skildring. 

De længere Udviklinger lykkes ikke paa samme Maade. 
Han ser godt, udmærket, fortæller vittigere og finere end de 
fleste, men han tvinger os ikke til at gaa netop de Veje, han 
vil følge. Naar han t. Eks. lader Præsten Kruse »ride Landet 
som en Mare«, saa forekommer det os, med de Forudsætninger, 
han har givet os, at være for store Ord, og det svimler for os r 
naar Bankchef Christensen overvindes i en eneste Samtale af 
Morten Kruse osv. 

Men det er ikke lidt mere eller lidt mindre Sandsynlighed 
det ved denne Lejlighed kommer an paa. Kielland har givet sin 
Harme Lutt over et om sig gribende Præstetyranni i Norge, der T 
vandt det Overhaand, kunde lægge Landet aandelig og moralsk 
øde, og han har formet denne Idræt til en aandfuld Digtning r 
som fængsler. 



Der er et forholdsvis rigt Bidrag denne Gang fra dansk 
Side til Fællesliteraturen, — om der blot var Kærne, som der 
er Straa. 

Alfred Ipsen har skrevet et dramatisk Digt paa halv 
tredje hundrede Sider rimede Vers. Han kalder det Mefistofeles, 
og Navnet luer rødt paa Bindet. Men Navnet er en Allegori 
ligesom hele Bogen paa en Maade er det. I en, ikke meget 
original, halv fantastisk Form, med »Skygger« og »Hvidklædte« 
osv. skildres en ung Mands Levnedsløb, og der er Velklang og 
jævnlig ikke ringe Kraft (se bl. a. Side 135—49) i Versene; men 
Bogens Indhold? Ja det skulde vel være at søge i Aanden, i 
Stemningen og Tankerne, siden den netop ved sin Form giver 
Afkald paa at være en Skildring af en eller anden virkelig Krogr 
i Livet. Men Tankerne falder i alt væsentligt sammen med hvad 
ikke faa tyske, danske, norske og svenske har fremsat før, at 
Livet er en besværlig og indviklet Historie: 



og Stemningen er den lystig -alvorlige og følsom -ædruelige, som 
heller ikke er ukendt i nordisk og germansk Literatur. Kun en 



hver Knude vi bandt i vort Ansigts Sved, 
det vikler sig op, førend Dagen ender, 

enkelt Gang bliver den hvas i Tonen, som da Vincens, det er 
Helten, henimod Slutningen ligger paa en øde Snemark og skal 
dø, men i sin Febertilstand vender Stillingen om: 



lien ellers er den Bitterhed, der kan give sig Luft i Heltens 
Klager, ikke af giftig Art. De fleste vil sikkert læse det store- 
Digt igennem med en stadig stigende Undren over, at man 
ligesom aldrig kan faa fat i det, Digteren egentlig har haft 
paa Hjærte, og kommer man til Slutningen, naar Forundringen 
unægtelig en ikke ringe Højde, ved at man erfarer, at Meningen 
med det hele var, at Vincens har lært, at han skal være »Opdragere 
for de smaa for at værge dem mod 



Vi har nemlig i Bogen kun haft meget lidt med »vort Land« af 
gøre, og af Fantaster har vi der næppe nok set andre end 
Helten selv. Og under alle Omstændigheder synes det at være 
en mærkelig Fremgangsraaade af Hr. Alfred Ipsen at skrive et 
langt Digt, der i god Tro tager en poetisk Aandeverden i Brug r 
for at indskærpe Folk, at Fantasteri er en gusten Mare. Hvad 
om Hr. Ipsen havde brugt det Stof, han sidder inde med, og 
som paa ingen Maade er til at kimse ad — der er baade nydelige 
og morsomt sete, karakterfulde Optrin i Bogen — til at skrive 
en Nutidsroman, der netop havde til Forudsætning, at Fantasteri 
trænger vi for Øjeblikket lige saa lidt til i Kunsten som paa 
andre Omraader? 

Hvad der her er bedrevet, er imidlertid ærlig Gerning- 
Vers og Aander og Trylleringe kan ingen misforstaa, og det bør 
udtrykkelig fremhæves, at enhver, der har Smag for sligt, bør 
læse Alfred Ipsens Digtning. Den er livlig og stundum nok saa 
dyb, og synder egentlig kun mod sin egen Form, ved at lade alle 
mulige »Skygger«, »Sjæle«, Ahasveruser og almindelig dødelige 
tale i den samme dannet spottende Tone. Men hvad skal man 
sige om en ung Forfatter, der giver en »realistisk« Novelle til 
bedste, hvori der omtrent ikke findes ét rigtigt Ord? Digt og 



Du gamle skidne Verden med din Yngel, 
nu ligger Du paa dine Værker dér. 
Du vidste med dig selv, du var en Slyngel, 
saa sov da sødt, Du gamle Farisæer! 



det, som er Nationens største Fare, 
Fantasteriet, denne gustne Mare, 
der længe nok har hærget i vort Land. 

Paafund til Hobe! Manden hedder Hans Juul, og hans Bog 
bærer Navnet Fordærvede. Han har Fortællertalent , ellers var 
det ikke Umagen værd at skænke Bogen Omtale. 

Den handler om et forældreløst Pigebarn, Margrethe, som 
mod en Sum en Gang for alle — der ikke kan være bleven be- 
talt paa den Maade, Forfatteren angiver — overlades til Madam 
Kruse, den fede Ejerinde af en Kælderforretning med gamle 
Klæder osv. i Nærheden af Vandkunsten. Madam Kruse er god 
imod Margrethe, fordi Barnet er smukt og nok vil gøre sin Lykke, 
og de to nyder dagstødt, sammen eller særskilt, alle mulige Ro- 
maner fra et Lejebibliotek. Den Dag Margrethe konfirmeres, 
bliver hun set af den unge Skurk, Grosserersønnen Arthur Jensen, 
som forfører hende — paa to Linjer — , besvangrer hende og 
forlader hende. Han ikke saa meget som giver hende Penge til 
Barselfærden, og det finder hun og Mutter Kruse sig i. Barnet 
er dødt ved Fødselen, og Margrethe blomstrer atter op i Kæl- 
deren. Saa bliver hun forlovet med Hans Rasmussen, som For- 
fatteren gør til Bagersvend og Bagerkusk paa en Gang, og da 
han letsindig besviger sin Husbond, stjæler Margrethe for at hjælpe 
ham. Man skulde synes, at hun ved sin Forretningsdygtighed 
maatte kunne have hjulpet ham paa anden Maade. Hun har 
nemlig en Fortjæneste af 70 Øre om Dagen, hvoraf der maa be- 
tales en Del til Mutter Kruse, og af denne Indtægt sammensparer 
hun paa nogle Maaneder 80 Kroner! Hun og Rasmussen bliver 
dømt til Fængsel, hvilken Omstændighed Forfatteren dog ikke 
skænker en Linje, — man tænke blot paa, at saadan noget som 
Konfrontationen mellem Kærrestefolkene osv. ikke har staaet for 
hans Forestillingskreds. Mutter Kruse dør, og da Margrethe atter 
slipper ud, finder hun Kælderen lukket. »To Aftener efter blev 
Margrethe funden paa Gaden og optagen i et »Hjem for for- 
dærvede unge Piger«. c Det er Fortællerens Meddelelsesmaade, 
naar der sker noget. Hvem har arvet Mutter Kruse, og er der 
ingen, der vil leje Kælderen? Den vedbliver nemlig fremdeles at 
staa tom. Margrethe bliver saa anbragt paa Landet i et Slags 
Slaveri uden Løn, hvorfra hun kun kan slippe ved at flygte — 
Tyendeloven er ikke til for Forfatteren — , hvad hun da ogsaa 
endelig en Dag gør, da hendes onde Husbond overfalder hende 
med Prygl. Tilsidst finder den brave Hans Rasmussen hende, og 
alt bliver godt, for han er paany en holden Mand. Nogle 
Maaneder efter sin Løsladelse har han nemlig ved at slæbe Kul i 

Havnen — noget, han ikke kan komme til uden særegne Be- 
tingelser — tjænt saa meget, at han kan betale sin fordums 
Principal det, der resterede i Kassen, 150 Kr. 75 Øre, foruden 
6 pCt. p. A. , siden Tyveriet blev opdaget. I Anledning af denne 
overraskende Daad har Bagermesteren fæstet ham paany som 
Svend og Kusk, og deri har han utvivlsomt gjort Ret, denne 
Rasmussen maa være et Geni. 

Ikke én Angivelse er rigtig i denne Historie. Der findes 
ikke virkelige Redegørelser for noget som helst. Det er løsere 
Sliddersladder, end man endog som Regel nu kan finde i op- 
byggelige Damefortællinger. Men frejdig gaar Forfatteren paa og 
fører et Sprog, som om han var moderne. Ikke et Kvintin af 
den Aand og moralske Luft, som fandtes i Mutter Kruses Kælder 
har han faaet med i sin Fortælling, han har aldrig været der, 
han har ikke en Gang staaet paa Gaden og set ned, han er blot 
gaaet forbi, og paa dette flygtige Indtryk og sin almindelige 
Viden om , at saadanne og saadanne Mennesker findes der i Verden, 
vover han at byde os »Randtegninger c af Margrethe, Arthur 
Jensen, Rasmussen og de andre. Det eneste, Forfatteren synes 
at vide lidt Besked om, er landlige Tilstande — det meste er 
for øvrigt ogsaa der galt. 

Et Par Fortællinger fra i Fjor, Daarlige Tider, som fore- 
gaar paa Landet, var ikke saa slette som Fordærvede, de vare 
følte og ikke bundurigtige, om end »digtede« ligesom denne. 
Kunsten er ikke naaet langt ind i FoJk her til Lands, naar 
en dannet Mand som Hans Juul kan bilde sig ind, at det gaar 
an at være Forfatter paa disse Vilkaar. Og saa ejer det Men- 
neske digterisk Begavelse og Begyndelsen til en Stil! 

Oscar Madsen har udgivet tre Noveller. I den første, 
En Fortid, der er den længste og mindst gode, o: den mest 
lavede, er Stilen saaledes: 

Han holdt hende tæt omslynget, medens de valsede. Der var en 
pirrende Vellyst i Berøringen af denne yppige Skikkelse med de faste og dog 

vigende Former Naar hendes Øjne mødte hans og dvælede i Blikket, havde 

de en ejendommelig fugtig Glans, et svømmende, betaget Udtryk af Selv- 
opgivelse o. s. v. 

Og lidt efter: 

Otto fulgte med Velbehag sin Dames lade, bløde Bevægelser, medens 
hun langsomt drog de glatte Handskers fine, bøjelige Skind af Hænderne med 
den mathvide Lød og de lange, — vel lange Fingre o. s. v. 

I den anden, Solvejg, der er lige saa meget bedre som den 
er kortere, har Stilen faaet dette Udseende: 

Han stod bøjet over hende med det rare, lyse Smil, hun kendte saa 
godt fra samle Dage, og gav hende venlig Haanden, medens han sagde et Par 
høflige Ord, at det glædede ham at se hende igen. Det var saamænd længe 
siden. Haabede, hun ikke helt havde glemt ham. 

Hun slog Øjnene ned og rødmede højt. 

Da hun atter saa op, havde han allerede vendt sig bort o. s. v. 

Der er en Udvikling i dette at spore fra Vedtægt hen 
imod Natur. 

I den sidste endelig, I Forbigaaende, der i Slutningen inde- 
holder en paaagtelsesværdig Skildring af en ung Mands Møde med 
en Veninde, det er gaaet galt, og som han skal trøste, er der 
to Slags Stil. Den ene ser saaledes ud: 

Den Verden, der joner paa Strøget Efteraarsaflener ved Nitiden, var 
stærkt repræsenteret. Det var mærkelig højrøstede og højtleende Damer, af 
den Slags, man ikke tager fejl af. Og der var unge Kavalerer, parvis og 
klumpevis, — med Cigarerne hængende slapt-elegant i Mundvigene og Stokkene 
under Armene paa den for Næstens Øjne mest truende Maade — medens de 
sløvt drev af Sted. — Hele den sædvanlige, aftenlige Københavner-Parade. 

Den anden har følgende Karakter: 

En Stund sad vi tavse paa den klamme Bænk i den regntunge Taage. 
Omkring os den menneskeforladte Bulevards store tomme Øde. Igennem Taagen 
og Mørket intet fast Punkt at skelne i den kolde, drivende og dryppende Fug- 
tighed. Under vore Fødder den sjappede, opblødte Muldjord med visne, raadne 
Blade i henflydende Opløsning o. s. v. 

Som man ser er der i disse Stilprøver en stødvis Bevægelse, 
der maaske — for Oscar Madsens Vedkommende — kunde be- 
tegnes med Ordene ud, op, ned og frem, og det er Umagen værd 
at lægge Mærke til dem, de angiver nogenlunde nøjagtig den 
literære Manér, i vore Dage, den Samling af Ord og Vendinger 
og Synsmaader, som er sunket ned til at blive Fælleseje for de 
usikre blandt Begynderne. De trykker den saa yderligere ned. 
— Hvilken Betydning Oscar Madsen vil faa i vor Literatur, er 
det endnu tilladt at gætte paa. 

Isbjørnen er Henrik Pontoppidans glimrende intet fra 
i Fjor. Han kalder Fortællingen et Portræt, — det maa da være 
malet efter andres godhedsfuldt overladte Tegninger. Med andre 
Ord, Bogen er skreven ud af det Indtryk, som mundtlig eller 
skriftlig Meddelelse har gjort paa Forfatteren; han har nemlig 
aldrig set den Mand eller det Liv, han fortæller om. At der kan 

være Kunst i dette, er ubestrideligt, men lige saa sikkert er det, 
at Henrik Pontoppidans Kunst ikke har gjort et Hanefjed frem 
ved denne Lejlighed. Det er de andres Opfattelse, han med sin 
Fantasi har udsmykket, ikke sin, han har prøvet og givet Liv. 
Dertil har han ingen Midler haft, han har bl. a. ikke været i 
Grønland, og det er i Grønland, at den indholdsrigeste Del af 
Fortællingen foregaar. Pontoppidan har ikke været fri over for 
sit Æmne — dermed er i Grunden alt sagt. 
Men morsom er Bogen, ubetinget. 

Det er ikke den Betegnelse, der nærmest falder en paa 
Tungen ved Tanken om Goldschmidts efterladte Smaa Skildringer 
fra Fantasi og fra Virkelighed — der er nogle temmelig ubetyde- 
lige Ting iblandt — , men ligegyldig overfor dette literære Testa- 
mente kan man ikke blive. Udviklingslinjen i vor moderne Prosa 
maa vel trækkes fra Baggesen over Blicher og Goldschmidt til 
Jacobsen, hvor den foreløbig er fri, og det har da sin store Inter- 
esse at se, hvor nær vor Tid Goldschmidt var kommen inden 
sin Død. Det mærkes bedst i saadan en lille fra Gaden optagen 
Studie som »En lille Pigec og saa i den store Rejseskildring Fra 
Arcachon. Det er Stilkurven neden om Jacobsen, lige paa, man 
der vil finde. Goldschmidt kan den Dag i Dag være Slægtens 
Lærer i udvortes Tydelighed. Følsomheden i hans kølige Stil vil 
vel nu hue mindre end før, den beror for en Del paa et Slags 
Hemmelighedskræmmeri, han for øvrig ikke var ene om at. drive 
med sig selv og andre. Den hørte hans Tid til. Et Folk skal 
leve længe i Kunsten, før det faar Mod til at være ærligt. — 
Den nævnte Rejseskildring forekommer mig fra selve Indholdets 
Side meget interessant. Fængslende er ogsaa hans snurrige 
gammel-digter-agtige Behandling i Uløst af det fremdeles aabne 
Spørgsmaal om Betydningen i et Kærlighedsforhold af Mænds 
og Kvinders »Fortidc. 

Men lad de døde beholde de døde; de levende trænger 
sig paa. 

Imellem dem er der i Aar en ung Mand, som gør et mis- 
modigt Anmælderhjærte godt; det er Viggo Stuckenberg, For- 
fatteren til / Gennembrud, en Fortælling paa 178 Sider. Ikke 
netop at hans Bog som Helhed er saa overvættes god, det er den 
ikke, men der er saa mange fortræffelige Ting i den. 

Den beretter om den unge Jørgen With fra Drengeaarene 
til det halve Rusaar forbi. Han er Søn af en Rodemester paa 

Nørrebro i knappe Kaar og er som elleve Aars Dreng med Faderen 
og Moderen og en lille Søster kommen til København fra et enlig 
liggende Provinshospital, hvor Faderen var Forstander. Her i 
Byen sættes han i Latinskole, og næppe er han bleven Student, 
før han forlover sig med en ung Pige, han i Ferien har truffet 
hos en Dyrlæge ved Hedehusene. Den unge Dame hæver nogle 
Maaneder efter Forlovelsen, og Historien er ude. 

Det er den mest virkelige Bog, som det nye Danmark har 
frembragt, ligefrem og naturlig ømfindtlig. Forfatteren forudsætter 
større nervøs Modtagelighed for Livets daglige Indtryk hos sine 
Læsere, end de som Regel har, og det gør Fortællingen 
utydelig paa adskillige Steder, hvor Personernes Optræden med- 
deles og ikke skildres. Vi forstaar saaledes ikke, hvordan det er 
gaaet til, at Skoledrengen Jørgen With er vedbleven at være 
den samme ensomme Fyr som Purken ude paa de flade Marker 
omkring det afsides liggende Hospital — han har jo Kammerater 
og nok saa fast en Optræden, det ses i alt Fald paa ét Sted — 
og vi kan ikke rigtig faa fat i Forholdet mellem Sønnen og For- 
ældrene. Paa den ene Side er Drengen en Hjemmevænning , og 
paa den anden Side hygger han sig aldrig ret hjemme. De to, 
Faderen og Moderen, er holdt i en Art Stilens Taage, der ligner 
den i det virkelige Liv, Forfatteren holder af at beskrive, naar 
den tynd og let hænger over Byen en stille Efteraarsmorgen. Vi 
ser dem og ser dem dog ikke helt og holdent. Paa samme 
Maade gaar det os med Emma Poulsen, Jørgens Forlovede. Vi 
tror, vi har hende, og med ét ligger der som en Dis imellem 
hende og os. Men værst er det, at selve Hovedpersonen heller 
ikke kommer i fuldt Dagslys. Bogens Tone er imidlertid af den 
Art, at vi fra første Færd stoler paa, hvad vi læser, der er rime- 
ligvis ikke et eneste Sted meddelt noget galt, og Fejlen maa da 
stikke i, at Forfatteren gaar ud fra sin Helts Følelsesliv som det 
almindelige. Det er det ikke. Han er ligesom mere saarbar 
end vi andre. 

Det fortrinlige i Bogen er de »gjorte« Optrin. Man kan 
tage, hvad man vil, det er lige godt. De tre Drenges Tur paa 
egen Haand, da Rektor har givet dem Lov til at skilles fra 
Skolen paa Klampenborgstationen, og de sporenstregs vandrer til 
»Teltene« i Charlottenlund, Rusgildet i Samfundet, Jørgens Indtog 
hos Dyrlægen, hans Samtale med Vennen Johansen paa dennes 
Kammer i det snavsede Hus og saa det smukke Optrin mellem 

Jørgen og Emma , da han pludselig en Vinterdag farer ud til 
hende og faar sagt hende, hvad han har paa Hjærtet. Og alt 
det andet. Det er en Fortællemaade, der er sund at nyde, som 
ren Luft er at indaande. Et enkelt Sprogfnug fra Stuckenbergs 
blomstrende Versemagerdage kommer ganske vist dejsende nu og 
da, men det er blæst bort i en Haandevending. En Undtagelse 
danner det Ord »vege; det indfinder sig drillende ofte paany. 

Nattescenen mellem Jørgen og Emma vil en Mængde Læsere 
rimeligvis misforstaa paa den Maade, at de tror der virkelig fore- 
gaar en Forening mellem de to. Det er ikke Forfatterens Skyld, 
men de tidligere Klodsmajorers, der har ødelagt det danske Sprog. 
Der staar: »Og saa blev alt til intet«, og det læser Folk — 
fordi de er blevet vænnet dertil — som om der stod: »Og saa 
skete alt hvad ske kunde«. Det er Synd imod dette levende Sted, 
hvis nervøst brave Art netop udmærket males ved de anførte 
Ord, læst som de er følt. 

Finest opfattet og meddelt er vistnok det unge Menneskes 
dybt befippede Spænding, da han for første Gang i sit Liv skal 
være sammen med en ung Dame. Han er saa betagen, at da 
han uforvarende støder paa hendes Sykurv, inden han endnu har 
set hende, rødmer han. Men dette som hele Bogen bør læses. 

Stuckenberg har ikke »taget efter« nogen forudgaaet For- 
fatter, han er sig selv, lidt spæd af Lemmer og meget ærlig og 
fin og fast af Røst. Han har den Ævne at kunne fængsle uden 
en eneste Gang at være »morsom«. I Bogens Indhold har det ny 
en af de Dage, hvorom Digteren synger. En saadan Mand i 
Literaturen skal vi passe paa. 



E. Skram. 

I Aprilshæftet af „Tilskueren" gør Frk. Johanne Krebs min Mand og 
mig den Ære under ovenstaaende Titel at kritisere vore Indlæg i Sygepleje- 
sagen 1 ). Frk. Krebs er ingenlunde enig med os, men hendes Udtalelser ere os 
ikke desto mindre velkomne, da de give os Lejlighed til paany at udtale os 
om denne Sag, der er mere end et overfladisk Lune hos os, og som vi derfor 
gærne se diskuteret; det kan kun gavne den, om den bliver belyst fra flere Sider. 

Allerførst maa jeg tilstaa, at det ikke forekommer mig noget absolut 
Bevis for det forkastelige i vore Anskuelser, at vi finde Støtte for dem i Frank- 
rig, Tyskland og Sverig, medens jeg finder, at Frk. Krebs vel overlegent om- 
taler „Esseldes" Artikel, der er fremsat af en af Kvindesagens betydeligste 
Forkæmpere i Sverig. Esseide er nemlig i Følge „ Kvinden og Samfundet" 
<April 1886) Fru Sofie Adlersparre f. Leijonhufvud. For øvrigt vil jeg ikke 
forsøge udtømmende at bevise det berettigede i at fordre Værnepligt af Kvinden, 
samtidig med at man giver hende nye Rettigheder, men kun bemærke, at jeg 
tror, vi komme Løsningen af Spørgsmaalet om Kønnenes Ligeberettigelse 
nærmere, naar vi kunne finde en passende Form for en kvindelig Værnepligt. 
Det er nemlig efter min Mening slet ikke saa urimeligt, at Mændene, der nu 
en Gang have Magten, tøve med at give os nye Rettigheder, naar de ikke 
samtidig kunne give os nye Pligter. Kunde det ikke tænkes, at Mændene have 
ondt ved at tro, at Kvinderne slet ingen Fordel skulde have af at bo i et 
civiliseret Land? De, hvem Friheden er dyrebar, ville vist ikke betænke sig 
paa at købe den ved en 3 Maaneders Tjænestetid. Ville vi have fuldt ud 
samme Rettigheder som Mændene, maa vi ogsaa paatage os fuldt ud samme 
Pligter. Da man imidlertid ikke kan sige, at „enhver Kvinde er født Syge- 
plejerske", (en Bemærkning, hvormed nogle have søgt at feje mine Planer ud 
af Verden) kunde jeg godt tænke mig, at det vilde være praktisk at inddele 



') Charlotte Norrie f. Harbou: Syge- og Sundhedspleje som et nndvendigt Led i den kvinde- 
lige Opdragelse. Ftdgeblad til „Kvinden og Samfundet 1 * Marts 1S87 og Gordon Norrie: 
Om den frivillige Sygepleje, uavnlig under Krigsforhold. Folgeblad til Uge-dcr. f. Læger 
4 R. XV Nr. 34-:J5. * 4de Juni 1887. 

den kvindelige Hær i forskellige „Vaabenarter". Ligesom der findes Artilleri, 
Ingeniørkorps, Fodfolk og Rytteri, saaledes kunde den kvindelige Værnepligt 
knyttes dels til Hospitaler dels til Fængsler, Skoler, Kontorer og lignende 
Institutioner. De Kvinder, der vente aldrig at ville faa Brug for at have lært 
Sygepleje, kunde saa vælge at aftjæne deres Værnepligt ved et af de andre 
„Vaaben** Ti „det er galt* (for at bruge et af Frk. Krebs's Udtryk) at tro, at 
vi ingen Pligter have, eller at der endogsaa blot er Grænse for vore Pligter, 
saa længe der endnu er Savn at udfylde, og ved Sygesængen er der endnu 
mange Savn, der kunde og burde udfyldes. Men for øvrigt har jeg kun omtalt 
en Form for kvindelig Værnepligt, fordi jeg tror, at vi komme videre, ved virkelig 
at vise os nyttige og uundværlige end ved blot at tale om, at vi billigvis ere 
de allernødvendigste Raadgivere for enhver Statsstyrer. 

Frk. Krebs siger p. 310 øverst: „Man spørger uvilkaarlig Fru Norrie og 
Meningsfæller: hvorfor skal man ved Kvindens Opdragelse begynde med at 
tage i Betragtning, paa hvad Maade den bedst en Gang i Tiden kan komme 
Samfundet til Gode, paa samme Tid, som man ved Mandens Opdragelse kun 
tænker paa at gøre ham nyttig for sig selv?" Oprigtig talt forstaar jeg ikke 
dette uvilkaarlige Spørgsmaal! Hvorved viser man, at man ved Mandens Op- 
dragelse kun tænker paa at gøre ham nyttig for ham selv? Det forekommer unægte- 
lig mig, at man ved Mandens Opdragelse foruden at have Statens Tarv for Øje 
ganske særlig har Tanken henvendt paa, at han skal forsørge Hustru og Børn. 
Derimod vil jeg indrømme Frk. Krebs, at Kvinden opdrages til tusinde brødløse Ger- 
ninger og kun til meget faa brødgivende, og fremfor alt finder jeg, at Kvinden i 
Almindelighed ikke opdrages til den Gerning, der er brødgivende for det langt 
overvejende Antal Kvinder: den huslige Gerning. Vi bør ikke lade ude af Betragt- 
ning, at 80 pCt af de københavnske Kvinder paa 40 Aar ere eller have været gifte 
lige saa lidt som det efter min Mening gaar an at betragte en Hustrus Stilling 
som slet Jo mere vi med Frk. Krebs ere overbeviste om, at „for Piger saa vel 
som for Drenge bør det første Hensyn være: kan hun, ved hvad hun lærer, 
en Gang i Tiden blive i Stand til at skabe sig en selvstændig Stilling", jo 
alvorligere maa vi tage fat paa at opdrage Kvinden ogsaa i Hjemmets Gerning, 
for at hendes Stilling som Hustru kan være paa en vis Maade uafhængig, og 
for at hun ikke skal føle sig saaret ved Tanken om at blive forsørget af sin 
Mand, men tvært imod have den Bevidsthed, at hun ved sit gode Arbejde faar 
mange Procent ud af den Kapital, Manden giver hende at disponere over. Og 
lige saa lidt som en Hustrus Stilling i nogen Henseende fortjæner Ringeagt, 
lige saa lidt er det enhvers Sag at udfylde den godt. Man hører saa ofte den 
Bemærkning, at Døtrene skulle lære i Forældrenes Hjem, hvorledes de en Gang 
skulle hygge deres eget Hjem; hertil kan jeg svare „Ja" under Forudsætning af, 
at alle Hjem ere gode ; men hvis vi maa gaa ud fra, at der endnu findes Hjem, 
der paa Grund af Hustruens Udygtighed ere uhyggelige, saa maa vi sørge for, 
at der findes andre Skoler end Hjemmene for Døtrene fra disse uhyggelige 
Hjem og fra alle de Hjem, der endnu ikke have naaet Idealet, — føle Mødrene 
sig saarede ved denne Tanke, ville de dog vist i det mindste indrømme Be- 
rettigelsen af, at der findes en Skole for den Datter, hvis Moder er død! 



') Tabelværk til Københavns statistik Nr. 8. Kbhvn. 1886. p. 7. 
Tilskueren. 1888. 29 

Frk. Krebs finder, „at det siger sig selv", at Nytten af kortvarige Kursus 
er tvivlsom. Skulde Frøkenen ikke være paa det rene med, at det ikke er 
Meningen ved disse Kursus at uddanne Sygeplejersker? Det er min Mening, at 
ligesom enhver Kvinde bør lære at læse, skrive og regne, saaledes bør enhver 
Kvinde lære at sy, strikke, lave Mad og passe smaa Børn og syge, i det 
mindste før hun paatager sig en Hustrus Stilling, for i en saadan 
falder der noget for af alt dette. Frk. Krebs taler om, at man nu om Stunder 
saa vidt mulig maa uddanne sig til Specialist, hvis man vil opnaa Selvstændig- 
hed. Meget vel, lad os have Historikere, Geografer, Malere, Digtere osv. — 
men først og fremmest maa vi alle lære noget om alle disse for de fleste af os 
brødløse Kunster, ellers vilde alle disse Specialister komme til at staa for 
isolerede, ja jeg er bange for, at selv en Rafaels Kunst vilde være brødløs, hvis 
ikke hans Samtid forstod at skatte Kunsten. Skulde det være Frk. Krebs's 
Mening, at al Syning i Verden skal udføres af professionelle Syersker, al Mad- 
lavning af professionelle Kokkepiger, al Sygepleje af professionelle Sygeplejersker 
og al Barnepleje af professionelle Barnepiger? Nej det er sandt, Syning maa 
Kvinden dog endnu lære; „men nu skal hun ogsaa have indbefattet i sin Op- 
dragelse Husholdning, Barnepleje, Sygepleje*!!! Skulde virkelig de vordende 
Hustruer og Mødre ikke have godt af at lære lidt derom, og skulde det ikke 
være for naivt at tale, som om Kvindens Kundskaber i alle disse Fag kun kom 
Mændene til Gode? Sygepleje og Madlavning maa lige saa vel som Syning 
være Kvindernes Fælleseje; de skulle lære disse Ting ikke for at faa et be- 
sværligt Arbejde endnu at udføre, men for lettere i deres senere Liv at kunne 
udføre den Del af disse Gerninger, der falder i enhver Kvindes Lod saa vel i 
den enlige Kvindes som i Hustruens og Moderens. 

Frk. Krebs anfører som Støtte for sine Meninger „sagkyndige", „en øvet 
Sygeplejerske" og „en Læge*, men slige anonyme Storheder kunne kun imponere 
højst naive Aander, især naar f. Eks. den paagældende Sygeplejerske erklærer: 
„ti Gange hellere et Menneske, der aldrig har lært Sygepleje til at hjælpe sig 
med at pleje, end én, der har lært i 3 Maaneder". Hvad vilde Konsekvensen 
heraf være? Naar Sygeplejersker have gjort 3 Maaneders Tjæneste paa Hospi- 
taler, maa de afskediges allesammen, for saa ere de blevne fuldstændig 
ubrugelige. I Sandhed, en Anerkendelse uden Lige af de Læger og „øvede 
Sygeplejersker", der have undervist disse stakkels Mennesker! — Men det er 
sandt, hvor vil man faa de „øvede Sygeplejersker" fra? Der er vist ingen, der 
naar dertil! 

Frk. Krebs har „hørt en Læge bemærke, at under god Direktion kunde 
man godt f. Eks. i Krigstilfælde anvende Folk, der ikke havde været uddannede 
til Sygeplejen". Det er meget sandsynligt, at en Læge har sagt noget saadan t, 
og rimeligvis er en saadan Hjælp bedre end slet ingen; det vilde være af 
Interesse at vide, om den paagældende Læge ved Krigstjæneste i Udlandet, 
hvor den Slags Hjælp har værel benyttet, har faaet Bekræftelse paa sin Op- 
fattelse, ti i vore sidste Krige var man af den Mening, at Damer der intet 
havde lært, ikke kunde bruges, og deres tilbudte Hjælp blev derfor afslaaet. 

Næppe fuldt tilladelig er den Maade, hvorpaa Frk. Krebs omtaler min 
Mands tyske Citater, og de Betragtninger, hendes Oversættelse af Ordet „sittlich* 
ved „sædelig" forleder hende til, da hun selv indrømmer, at det er „magert" 

at oversætte Ordet saaledes. Det er imidlertid mere end magert, det er her lige- 
fremt forkert, og det forbavser mig højlig, at Frøkenen overhovedet har fore- 
taget en Oversættelse; min Mand anførte Citatet paa Tysk, da Udtalelsens hele 
Karakter forandres ved at fremsættes med danske Ord. 

Det skal være mig en Fornøjelse at drøfte Sygeplejerskers Lønningsfor- 
hold etc. med Frk. Krebs, naar hun først vil sætte sig bedre ind i disse For- 
hold, ti hun har aabenbart ikke kendt dem tilstrækkeligt, inden hun udtalte 
sin bestemte Dom. 



Charlotte Norrie. 
f. Harbou. 

Det kongelige Teater har søgt at gøre gammel Uret god igen ved Op- 
førelsen af Molbechs over en Menneskealder gamle Drama Dante, det har i 
Henseende til Udstyr gjort alt for at sikre Stykkets Sceneheld, og, som det 
lader, er disse Bestræbelser blevne kronede med Held. Derimod er den be- 
klippede Skikkelse, hvori Stykket opføres, temmelig uheldig, man er gaaet 
for vidt i sine Bestræbelser for at simplificere, og er herved kommen for Skade 
at bortskære vigtige, ja helt usavnelige Led i Stykkets tekniske Bygning. Et 
Par Eksempler vil klargøre dette: først forekommer nu Casellas Fortælling om 
de to Hunde helt unødvendig og slaar i den skarpeste Modstrid til hans 
øvrige Opførsel i den Scene; i den trykte Udgave er det ogsaa helt anderledes: 
dér er den et vittigt Svar paa, en Modgift mod Dinos Smigrerier for Folkets 
daarlige Forfængelighed; dernæst er hele Scenen, hvor Kardinalen og Dino 
under Venskabsmaske inddrypper Guido Bella Misfornøjelses-Giften, helt ude- 
ladt, hvorved hans Frafald og hele senere Opførsel kommer til at staa i et 
højst uklart Lys, ej heller er det let at fatte, hvorfor Dino, der før døde i 
Slutningen af fjærde Akt, nu undgaar denne sin velfortjænte Straf. Et ganske 
lille, men meget betegnende Eksempel er følgende: under Priorvalget falbyder 
en Dreng paa Torvet en Smædevise om Corso Donati, i den trykte Udgave 
træffer han paa en af de sammensvorne Adelsmænd, denne slaar efter ham, 
og Drengen skriger: „En Sort, en Sort! Stop ham, det er en Sort!" men Dino, 
der staar hos, stopper hurtigt hans Raab med Penge; ved Opførelsen var det 
en af Borgerne, en Hvid, der slog efler Drengen, og hele Optrinet blev saaledes 
meningsløst, ti hvorfor i al Verden skulde en Hvid harmes, fordi en Smædevise 
om en Sort falbydes? Man har, som sagt, ved de foretagne Forkortelser kun 
brudt sig lidet om det, man kappede bort, var nødvendigt i Stykkets Bygning: 
man har flere Steder skaaret Melodramaets Traade over, og tilbage staar nu 
en Række farveprægtige Tablauer. 

Var Udstyret saaledes Øjenslyst, var Udførelsen derimod for de allerflestes 
Vedkommende hverken Øjens- eller Ørenslyst, særlig gælder dette Fru Hennings. 
Hun er uimodsigeligt vor i Øjeblikket betydeligste Skuespillerinde, men hun 
synes for Tiden at staa ved et kritisk Punkt: ikke længere ganske ung, gaar 
hendes Bestræbelser mere og mere udulgt ud paa at synes pur ung, i Reglen 
tager hun, som ogsaa her i Dante, Uskylds engleblonde Paryk paa; denne 
forynger vel, men tillige kaster den et melende Slør over Ansigtet, der næsten 
helt berøver dette Personlighedens Udtryk. 

Som Fru Hennings's Beatrice lod sig til Syne første Gang ved Festen, 
mindede hendes glædestraalende Ansigt langt mere om det artige Barn, der 
paa sin Fødselsdag modtager en hel Del smukt Legetøj, end om den unge 
Kvinde, der efter Aars Indespærring i Klosterets kolde Ro nu atter træder ud 
i Dagens klare Lys og med Lyst fylder sine Lunger med den friske Luft. 
Og denne Barnlighed opgav hun ikke paa noget Sted, hendes Beatrice vilde 
umuligt have kunnet lønne de to bejlende Sangere saa fint, som hun gjorde, 
og langt mindre vilde hun have ejet Snarhed og Vilje til at henvende sig til 
Dante om Faderens Benaadning, ti denne Beatrice var for spæd til at have 
nogen Tanke om Statens Anliggender. 

Stemmeføringen var nøje passet til den øvrige Barnesødhed: Ordene 
kom enten nølende i en bønlig Om-Forladelses-Tone eller hoppende i kvidrende 
Henrykkelse. Lukkede man Øjnene til og brugte kun sin Hørelse, vilde ingen 
have anet, at det var en fuldvoksen, kærlighedsbesejret Kvinde, der talte, nej, 
Ordenes Lyd og Stavelsernes Fald vilde meget snarere ledet Tanken hen paa 
en 10—12 Aars Pige, der snart for sin strænge Fader bekendte en Uartighed, 
snart hoppede og klappede i Hænderne af Glæde over en prægtig Bold 
eller sligt. 

1 P. Ogsaa Bevægelserne var læmpet ind i den øvrige Barnealder : ved hvert 
Ord, der gjorde Indtryk paa Beatrice, strakte Fru Hennings den nederste Del 
af Armen ret ud, var Indtrykket glædeligt, rundedes Hænderne lidt opad som 
for at opfange en nedfaldende Genstand, var det derimod sørgeligt eller rædsels- 
fuldt, førte hun Armen en Smule tilbage, medens Fingrene skiltes ad, og var 
Arme og Hænder først komne i disse Stillinger, forblev de dér i lang, lang Tid. 
Denne Plastik gjorde et højst primitivt Indtryk, den vidste mindst af alt at 
gøre Ende paa en Stilling, og blev derfor krampagtigt staaende i den én Gang 
indtagne. Disse Bevægelsers grundige Uheldighed viste sig vel tydeligst i 
Beatrices Dødsscene; hendes Leje var anbragt paa en Forhøjning: naar Fru 
Hennings, staaende paa den yderste Rand af denne, med foroverbøjet Overkrop 
strakte Armene vuggende frem, gjorde denne Stilling Indtryk af at høre mere 
hjemme i Balancérkunsten end i Tragedien. 

I øvrigt var denne sidste Scene fra Fru Hennings's Side Højdepunktet 
af forfejlet Skuespilkunst. Beatrice har her en Drøm at fortælle Dante, hvad 
gjorde nu Fru Hennings? Fortæller hun denne Drøm? Nej, hun kvidrede 
Ordene frem i en henaandet Deklamation, skøndt næsten hveranden Linje inde- 
holder et direkte tiltalende „Du*, fæstede hun end ikke én eneste Gang Blikket 
paa ham, den elskede, men stirrede stift ud i det tomme Rum. Da Beatrice 
i denne sin Fortælling beretter, hvorledes hun har bedt Madonna frelse ham, 
lagde Fru Hennings Hænderne andagtsfuldt sammen, som troede Beatrice sig 
at staa for Madonnas Aasyn, og saa fulgte Ordene i en lige udsprungen Bøns 
Tonefald. Fru Hennings's Spil her kan i kort Begreb udtrykkes saaledes: 
hun lader Beatrice i sin Dødsstund for Dante aflægge en lille net Prøve paa 
sit Skuespillerindetalent, men er det rimeligt, vilde det ikke være meget 
sandsynligere, om Beatrice med Armene om Halsen paa Dante eller med 
hans Haand i sin, men fremfor alt, Øje i Øje ganske ukunstlet fortalte ham 
sin Drøm. 

Fru Hennings's Beatrice vil sikkert blive vor Skuespilkunst til stor Skade, 
ti ingen har som hun Autoritet over Publikum og Efterlignere blandt Skue- 

spillerinderne, dog ejede hendes Spil intet af Tragediens store Stil, og sandt 
at sige var der ikke saa lidt af Duftvaudevillens Sødladenhed over denne Beatrice. 

Af de øvrige rollehavende maa Hr. Zangenberg nævnes for sin glade, 
maaske dog lidt for glade Gasella, Hr. Hel sen green for sin majlandske Borger 
med det skadefro, drillende Smil, Hr. Jerndorff, der dog gav Dino mere som 
Teaterskurk end som Blomstersprogets kælne Digter, hvorved Fremsigelsen af 
Digtet til Italiens Pris mistede al Baggrund og derfor blev ganske bleg og mat, 
og endelig Hr. Emil Poulsen. Da han som Skuespiller ikke er af mange Ord, 
og da Stykkets Dante af alt mest er en akademisk Retoriker, passede han kun 
daarligt til Dante, intet Under derfor, at Ordstrømmen flød langsomt og graa 
fra hans Læber, først da Dantes ærgærrige Stolthed mødte Modstand, kom der 
Kraft og Fart over hans Tale. For øvrigt maa det ikke glemmes, at det var 
lykkedes Skuespilleren helt godt at give sit ellers saa bløde Ansigt et viljefast 
og harmfuldt-strængt Udtryk. 

Foruden Dante har det kgl. Teater spillet Den Yngste, sagtens nærmest 
for at give Frk. Fredstrup Lejlighed til anden Debut; hensynsfuldere mod 
alle Parter havde det maaske dog været, om Teatret havde forment hende denne. 
Den første Betingelse for at spille Hertz er, som tidligere fremhævet her i 
Tidsskriftet, at mestre hans Sprog; dette magtede Debutan tinden aldeles ikke, 
og hendes Stemme, der vansiredes af en god Del forkølede Nasallyd, blev ikke 
sjældent helt borte i nogle uartikulerede Vov -Vov. Maaske vil mange synes, 
at det er uretfærdigt at fare saa haardt frem mod en Debutantinde, og tillige 
unødigt, da den unge Dame efter al Rimelighed ikke naar at blive antaget som 
Skuespillerinde, men Frøkenens ufork nytte Optræden med de mange tomme Ballet- 
manerer og hendes Primadonna-agtige Stillen-sig med Ansigtet ud mod Publikum, 
saa snart hendes Repliker talte over et Par Linjer, virkede temmelig udfordrende. 
Man kan hos en Debutant bære over med mange, ja næsten med alle Fejl, 
blot der mærkes Respekt for Opgaven og Agt for Kunsten, men dette savnedes 
netop hos Frk. Fredstrup; hun syntes ikke at sige: „Bær nu over med min 
Skrøbelighed", men meget snarere: „Her er jeg!" 

Den hele Forestilling var kun lidet lystelig. Hr. Axel Madsen, der 
havde lagt sit Ansigt i krænkede Skolemesterfolder, fandt intet Udtryk for Tadeos 
inderste Sjælsegenskab : Længslen efter Varme; Tadeos omtrent første Replik 
tolker denne tørstende Længsel, og den faldt monotont, ja næsten uhørligt fra 
Hr. Madsens Læber, dermed var Lyset taget fra Hertz's Figur. Er det for 
Resten ikke urimeligt, at Tadeo, der har følgende Replik: 
„Hvad, atten Aar? og Du har intet Skæg! 
Da jeg var atten Aar, jeg havde tykt. 14 
spilles med skægløst Aasyn? 

Hr. Schrams Cola, der er jævngammel med Stykket, fortjænte at være 
Paradigma for komisk Fremstilling i Hertz's Skuespil, netop saa stilfærdig, 
saa fri for al Spræl, saa fjærn fra grove Løjer som fra pindehuggende Tørhed, 
som hans Cola, er Komiken hos Hertz ; dog, Hr. Schram viser ikke altid samme 
forstaaende Maadehold som her, et Eksempel i modsat Retning er hans Skaarup 
i Sparekassen. I Den Yngste var det Hr. Olaf Poulsen, der med grovkornet 
Overdrivelse molesterede den Hertzske Komik; hans Munk Fra Simone, der 
synes at høre hjemme paa en meget tarvelig Maskerade, var med et mildt Ord: 
Fjællebodskomik, som en 3dje, 4de Rangs Provinsskuespiller ikke kunde have 

gjort simplere, men Publikum skoggerlo her som altid, blot Hr. Poulsen aabnede 
Munden. Skuespilleren havde øjensynligt ikke skænket den meget betydende 
Omstændighed, al Fra Simones Ord skal staa til Troende saa meget som en 
Tanke, ej heller at han ved et Spil som det, han præsterede, hensatte alle 
Omgivelserne (Canneloro, Renzolla, Tadeo) i en truende Nærhed af Forstandens 
Nulpunkt. Hr. Olaf Poulsen synes at give mere og mere efter for sin 
Lyst til at høre Publikums, og ikke altid det kræsneste Publikums, Latter. 
Nej, saa er hans Broder, Hr. Emil Poulsen, en anderledes fornem Kunstner; 
her i Den Yngste havde han ud af en fuldstændig tom Rolle skabt en levende 
Figur, diskret i Tonen, gratiøs og elegant i sin Komik, selv hvor han spanker 
om som en galende Hane. Titone blev i hans Fremstilling en halvgammel 
Fifikus, der vel har vidst at mele sin Kage, men dog befinder sig mindre vel 
i sin unge Lærlings Selskab; han har Snyltegæstens Tilbøjelighed for et Glas 
god Vin og en fed Steg, ej heller gaar han sky af Vejen for et Par røde Pigelæber, 

Folketeatrets og Kasinos sidste Nyheder, Millionen og Skilsmissens Over- 
raskelser faar én til at spørge sig selv: hvad er en ret Farce? Er det et vil- 
kaarligt Sammensurium af grænseløse Dumheder og flove Taabeligheder, krydret 
med haartrukne Brandere og jævnligt isprængt med Gøgl af laveste Sort, uden 
Gnist af Logik eller mindste Rygstød af Virkelighed, ti saaledes er Millionen? 
Eller bør en ret Farce som ethvert andet Skuespil bunde paa Virkelighedens 
Oplevelser, og bør dens Situationer udvikle sig logisk Scene for Scene, den ene 
af den anden, kun Tempoet være langt hurtigere, Tonen langt muntrere, og 
Farverne skrigende i Modsætningerne, saaledes omtrent som i Skihmissens Over- 
raskelser. Maaske vil de fleste mene, at den første Opskrift træffer langt mere 
Centrum af Farcens Egenskaber end den sidste, ti i de sidste Aar har vore 
Privatteatre og da særligt Folketeatret indtil Overdrivelse budt Publikum en 
saadan Anretning, og til sidst er det lykkedes at indbilde Folk her til Lands, at 
Farcer bør fra Ende til anden være uden sund Sans. Men saaledes har det 
ikke altid været, derpaa har vi Beviser nok i vor dramatiske Literatur, for 
blot at nævne et Par Eksempler, saa er jo mange af Holbergs Komedier og 
de allerfleste af Heibergs Vaudeviller intet andet end Farcer, men altid har 
de deres Udgangspunkt i Virkeligheden, og hvor vilde Kolbøtter end Situationerne 
slaar, den logiske Sammenhæng fattes ingensteds. Maatte vi snart have set 
den sidste tyske Farce paa Københavns Teatre, dog det sker vel ikke, før vi 
selv faar en kapabel Farceforfatter, og det sker næppe før en saadan Aspirant 
faar Lov at prøve sig frem paa selve Scenen — saa det har vist lange Udsigter, 
men maatte han, naar han kommer — gid det ske snart — sky alt hvad 
smager af tysk Farce som den lede Pest. 

Dagmarteatret har spillet Fabrikanten, men dette Stykkes Tid er nu forbi, 
og Opførelsen havde kun Interesse, for saa vidt som Hr. Vilhelm Wiehe 
ved at støde ret kraftigt i Rabaldertrompeten sønderflængede alle de lyse 
Forhaabninger, hans Sannæs havde vakt, dog lykkedes det ham i sidste Akt 
et Par ganske enkelte Steder at faa den varme Elskovstone over sin Stemme, 
der nu alt længe har forjættet ham som et Elsker-Æmne, men Vejen frem 
synes endnu lige lang, 

København har i denne Vinter mistet en af Veteranerne inden/or 
Skuespillerstanden, den ældre Helsengreen. Han hørte til det Slægtled 
Skuespillere, der indviede de københavnske Privatteatre, og stod han end ikke 
i allerførste Række blandt dem, der grundlagde disse Sceners Autoritet, har 
han dog der gjort saa ærligt et Arbejde, at han* har berettiget Krav paa at 
mindes, naar den Tids Teaterhistorie en Gang skal skrives. 

Den, der kun har set ham i de senere Aar, da han, omtrent ene tilbage 
af sit Slægtled, stod paa Scenen omgiven af langt yngre Fæller, kunde ikke 
undgaa at mærke den Forskel, der var mellem hans og de andres Spillemaade: 
han havde, hvad de yngre netop manglede, Skole; man havde overfor ham 
ikke den Følelse, som de yngres Spil saa tit fremkalder, at det, de gør paa 
Scenen, er Øjeblikkets tilfældige Værk, hos Helsengreen laa der Arbejde forud. 
Han havde lært at spille Komedie gennem Langes haardhændede Instruktion; 
denne, der med Hensynsløshed jagede sine Elever gennem de forskelligste 
Rollers Mangfoldighed, altid fordrende Flid og Arbejde, aldrig seende gennem 
Fingre med Sløseri og Magelighed, skyldes det, naar Helsengreen og hans 
samtidige, af hvilke nu kun Hr. Stigaarder tilbage, næsten altid, selv i Roller, 
der ret beset laa dem meget fjærnt, fandt fast Form for deres Fremstilling. 

Ingen skulde have anet, da Helsengreen for faa Maaneder siden spillede 
Lejetjæneren Ravn i Viceværten, at det skulde blive hans sidste Rolle, saa 
springske og adrætte var hans Bevægelser og saa tungerap og let flydende 
hans Tale. Nu er hans Kraft brudt, og ved den Afskedsbenefice, hans 
Kammerater fra senere Aar gav for ham, mægtede han kun en ordløs Tak. 

De københavnske Teatre mister i Helsengreen ikke nogen stor bane- 
brydende Kunstner, men en indtil det sidste trofast Arbejder. 

Afsluttet 16de Maj. 



Arthur Aumont. 




Den danske Bondes Stavnsbaand. 



Tale, holdt ved Stavnsbaandsfesten i Odense d. 20. Juni 1888 af 
Gehejmearkivar A. D. Jørgensen. 



l/e Hundredaarsminder, som det danske Folk har fejret i 
de senere Aar — og det er ikke saa ganske faa — har alle- 
sammen gaaet paa Dage, som kun faa eller ofte slet ingen lagde 
Mærke til, da Begivenheden indtraf. Det har især været Fødselsdage 
for berømte Mænd, hvis Livsgerning man har villet fejre og 
mindes, og man har dertil mere tilfældigt valgt deres Fødselsdage. 
Man burde jo egentlig, naar man skulde tænke paa, hvad de har 
udrettet, have taget en eller anden Dag, paa hvilken de virkelig 
havde udført noget af det, som har gjort deres Navn berømt; 
men det er dog saa naturligt, at man hellere holder sig til Fød- 
selsdagen, for i den at samle Mindet om hele deres Livsgerning 
og hele den historiske Personlighed. Vi har saaledes haft Hun- 
dredaarsfester for Oehlenschlåger og Holberg, for Grundtvig og 
Thorvaldsen, og ved disse højtideligholdt Dage, om hvis Betydning 
ingen Samtidig havde nogen Forestilling. Paa lignende Maade for- 
holder det sig med Universitetet, hvis 400 Aars Mindefest blev 
holdt for faa Aar siden. Da Kong Kristian den 1ste opnaaede 
Pavens Tilladelse til at oprette en latinsk Højskole i København, 
var der vistnok kun faa som anede, at denne gennem Tiderne 
skulde komme til mægtig at støtte et ejendommeligt dansk 
Aandsliv og en national Dannelse, som det bedste Værn for 
vor Selvstændighed som Folk. 

Helt anderledes forholder det sig jo med den Dag, hvis 
Minde vi fejrer i Dag. Da »Forordningen om Stavnsbaandets 
Løsning fra Godserne for Bondestandens Mandkøn i Danmark« 
— saaledes hedder den — blev underskreven af Kongen den 20. 
Juni 1788, vidste alle, som overhovedet havde nogen Kundskab om, 

hvad der foregik i Landet, at det var en af de betydningsfuldeste 
Ting, der var skét i mange Tider, og at den vilde faa de mest 
gennemgribende Følger, nogle troede at det vilde blive til det gode, 
andre til det onde, — men at det var af den allerstørste Betydning, 
derom var alle enige. De Mænd, som havde kæmpet for Stavns- 
baandets Løsning, var overbeviste om, at den betegnede en Om- 
væltning uden Lige i det danske Folks Historie, og Eftertiden har 
vist, at de havde Ret. Hvorledes de opfattede det, har de jo givet 
os et levende Tegn paa ved den Frihedsstøtte, som oprejstes faa 
Aar efter. Den skal, efter Kunstdommeres Udsagn, være et af de 
ældste Monumenter i sin Art, der findes i Europa, ligesom det uden 
Sammenligning er det skønneste og største Minde, vi har her i 
Riget. Denne Frihedsstøtte skulde fremstille og opbevare i Sten, 
hvad Kongen havde sagt i Indledningen til Forordningen. Der 
siges nemlig her, at efterdi Kongen har overvejet, at Bondestanden 
er den talrigste Stand i Riget og den, paa hvis Vindskibelighed, 
Mod og Fædrelandskærlighed Rigets Styrke fornemmelig beror, 
baade i Henseende til Velstand og til Forsvar, — saa har han 
troet ikke at kunne gøre nogen for ham selv kærere og for det 
almene Bedste værdifuldere Anvendelse af sin kongelige Myndighed 
end at gengive Bondestanden sin personlige Frihed, og han til- 
føjer: »den personlige Frihed, som Bonden har samme Ret til 
som alle andre Stænder i Riget €. Medens derfor selve Friheds- 
støtten, som dens Navn udsiger, skulde være et Udtryk for den 
personlige Frihed, saa har de Statuer, der er rejst omkring den, 
skullet være et Billed paa de Dyder, Friheden vilde fremkalde: 
Flid, Tapperhed, Fædrelandskærlighed og Troskab, og som ogsaa 
er bleven fremkaldte i de 100 Aar, som er gaaet. Jeg tror derfor 
ikke, at noget kan ligge nærmere end ved denne Fest at gøre 
sig Rede for og i Korthed at fremstille, hvorledes det kunde gaa 
til, at den danske Bonde, der jo ikke var trællefødt, mistede sin 
personlige Frihed, og at mindes de Mænd, der virkede for, at han 
fik den tilbage. 

Den Gang Kampen for at give Bonden Friheden tilbage 
begyndte, var der ét, som stadig blev fremdraget af den Tids 
Bondevenner, og det var, at Bonden fra Oldtiden havde været fri, 
at ligesom det danske Folk, saalangt dets Historie gik tilbage, 
altid havde været ét Folk, saaledes havde det altid været frit. 
Det var aldrig bleven undertvunget af nogen Nabo, og der havde 
i selve Folket aldrig været nogen, der stod under den anden, 

anderledes end som det maa være i ethvert Samfund. Man havde 
i Oldtiden holdt Trælle. Det var et Tegn paa den Tids Raahed, 
ligesom det har været et Tegn paa vor Tids Raahed, at man i 
Amerika har haft Trældom, men Trællene stod udenfor Folket; 
det var nok Mennesker, men de behandledes og betragtedes ikke 
som saadanne. Grunden hertil var næppe den, at de tilhørte et 
ældre, undertvunget Folk; men det var Mennesker, hvis Liv var 
bleven skaanet, Krigsfanger, Forbrydere, skibsbrudne og lignende, 
der ifølge deres personlige Stilling stod udenfor Samfundet og dets 
Love. De beholdt Livet, men blev Trælle, og deres Børn fik 
samme Skæbne. De, der derimod hørte til Folket, havde alle- 
sammen deres personlige Frihed. Da man senere vilde oprede, 
hvorledes det kunde være gaaet til, at Bønderne var stavnsbundne 
og vaardnede, saa var der mange, som paastod, at det var en 
Lævnmg af den gamle Trældom, men det er forlængst gendrevet 
og forlængst oplyst, at Trældom var noget for sig selv, noget, 
der hang sammen med Hedenskabet, og hævedes af Kristendommen 
i Løbet af de første Aarhundreder efter dens Indførelse; Trældommen 
har intet at gøre med den senere Underkuelse af Bonden, og man 
kan ikke sige, at Bonden eller nogen anden her i Riget nedstammer 
fra Trælleæt. Det kan ikke opredes, men det kan være, at vi 
allesammen mellem vore Forfædre har haft Folk, der var saa 
ulykkelige at være i Trældom. Det som voldte, at Bonden, der 
langt ned i Middelalderen havde sin fulde personlige Frihed, efter- 
haanden kom ind under andre Forhold, var senere Tiders hele 
historiske Udvikling. 

Blandt de Friheder, som Oldtidens Bønder først og fremmest 
ejede, var den, at de frit kunde begive sig, hvorhen de vilde; de 
kunde blive i deres Hjem, paa deres Jord, men de kunde ogsaa 
forlade den. Vi har jo det mest levende Udtryk derfor i den 
store Folkevandring, der gentagne Gange fandt Sted herfra Norden. 
Det er fra Danmark, at efterhaanden Sverig og Norge er bleven 
befolket , det er fra Danmark , at en stor Del af England og det 
nordlige Frankrig blev undertvunget og fik nye Herrer. De Folk, 
der saaledes vandrede ud, var selvfølgelig frie Mænd i deres Hjem, 
ligesom de overalt, hvor de kom frem, af de Nationer de kom til, 
skildres som ualmindelig udviklede i aandelig og legemlig Henseende, 
som fribaarne og vaabenføre til det yderste. I den senere Tid, 
da disse Udvandringer hørte op, ser vi, at man tog flere og flere 
Strækninger af Landets eget Omraade under Ploven, Vi har Efter- 

rétninger fra en Tid, da mange af de Landsbyer, vi nu har, op- 
stod, vi kender de Mænd, efter hvem de er opnævnte, Mænd, der 
brød op fra deres Hjemstavn, og gav sig til at opdyrke de store 
Skovstrækninger, saaledes at der opstod nye Byer. Vore gamle 
Love omhandler det Tilfælde, at Bonden forlader > Adelbyen c og 
bygger et »Torpe Hele den Tid kendte altsaa intet til noget 
Baand paa Bondestanden. De var ikke alle Selvejere, der var 
mange Fæstere, men Fæsterne havde Ret til hvert Aar at opsige 
deres Fæste og drage bort, naar de havde gjort Rede for sig. 
Denne Frihed blev først indskrænket i Løbet af de Aarhundreder, 
da Kongemagten kastedes ind i disse endeløse Kampe med de 
kirkelige og verdslige Stormænd, gennem hvilke alle Parter for- 
øgede deres Magt og Rigdom, men vel at mærke, paa Bonde- 
standens Bekostning. Der er noget mærkeligt i Historien i den 
Bølgegang, der kan være i Udviklingen; saaledes er der ogsaa 
i denne Henseende en skiftende Bølge: snart opstaar der en 
større og større Forskel paa Menneskene, snart vender man 
tilbage til den større Lighed. Begge Dele fremmer skiftevis 
Udviklingen. Det viser sig, at de største Fremskridt, der er 
sket i vort Folk som i alle andre Folk, har været knyttede til 
Tider, da Modsætningen mellem de enkelte Stænder blev større. 
Man kan spørge, hvor Skylden ligger, men dette kan ikke saaledes 
paavises. Det hører med til de menneskelige Tings Forkrænke- 
lighed og den menneskelige Naturs Ufuldkommenhed, at naar der 
kommer Vækst i et Folk, naar der kommer en stærk Bevægelse, 
naar Begavelsen og Dygtigheden trænger frem, saa opstaar der en 
større Forskel, saa er det først og fremmest de dygtige, der vil 
op, og saa skér der en Forskydning mellem de Lag i Folket, som 
hidtil, ofte i Aarhundreder, har levet deres Liv fra Fader til Søn 
i de samme Forhold. Det er noget, som gentages bestandig, og 
det maa derfor vel siges at være en Naturens Orden, som det 
ikke kan nytte at sørge over eller dømme over, det er noget, som 
ikke vil kunne forandres. I Slutningen af Middelalderen, under 
Valdemar Atterdag og Dronning Margrethe, da Riget igen kom 
paa Fode efter store Ulykker og Ydmygelser, efter Adsplittelse og 
Underkuelse af fremmede Herrer, i den Tid er det netop, vi kan 
finde de første Spor af, at de store Herrer begynder at binde 
Bonden til Stavnen. Der var efterhaanden bleven paalagt Bonden 
saa store og utaalelige Byrder, at mange Bønder foretrak at blive 
Husmænd eller gaa over til andre Næringsveje hellere end at blive 

Gaardmænd. Ti hvad der i vor Tid og i enhver sund Tid er 
noget af det skønneste og naturligste: at Mennesket dyrker sin 
Jord, den, han selv ejer og bor paa, det taber i saadanne Tider 
sit Værd. Byrderne derved bliver større end Fordelene, og man 
søger derfor at unddrage sig dem. Saa er det, at Magthaverne 
tilegner sig den Ret, at tvinge den bondefødte til at blive paa sin 
Stavn. De første Spor deraf viser sig, da man efter Valdemar 
Atterdags Død skulde vælge en ny Konge; da man valgte hans 
Dattersøn, den norske Olav, blev det opstillet som en Betingelse 
for hans Valg, at han skulde love at holde over Bondens Ret til 
at opsige sit Fæste; og naar det først er kommet saa vidt i Middel- 
alderen, at man mener at maatte afnøde Kongen et Løfte om at 
holde over det, der hidtil har været en uimodsagt Ret, er det 
Tegn paa, at denne Ret er ved at gaa i Glemme og at man be- 
gynder at indskrænke den. Og at en saadan Indskrænkning netop 
er begyndt eller har faaet større Betydning i Valdemar Atterdags 
Tid, stemmer meget vel med den Kendsgerning, at der den Gang 
paalagdes Bønderne saa store Byrder og Ofre for at bringe Landet 
paa Fode igen. Og dette var da især Tilfældet paa Sælland. Vi 
véd jo alle, at det, der kaldes Vaardnedskab: Bondens Forpligtelse 
til at blive paa sin Jorddrots Grund, blev aldrig udbredt længere 
end til Sælland, Laaland og de omliggende Smaaøer, og det 
hænger ganske naturligt sammen med, at Sælland var Kongens 
Sæde, og at dér var Rigets Kærne og Kraft. Dette var et Fortrin, 
men det havde ogsaa sine store Ulæmper. Det har gjort, at sæl* 
landsk Maal er bleven det danske Rigssprog; men det, at Sælland 
har været Kongesæde saa langt Historien naar tilbage, har været 
dyrekøbt for den sællandske Almue, det har den maattet betale 
med sin Frihed. Vi sér allerede i Vendertogenes Tid, at det 
stadig er Sællænderne, der maa gaa i Kamp; de var ogsaa 
mest beredvillige dertil, men det var store Ofre, de dér maatte 
bringe til det fælles Fædrelands Forsvar. Da samtidig Tienden 
blev paalagt, var det ogsaa først paa Sælland det skete. Paa 
samme Maade er Vaardnedskabet tidlig bleven udbredt dér, og 
naar vi kommer ind i den nyere Tid, er det en fastslaaet Tilstand, 
at Sællænderne er vaardnede og ikke har den samme personlige 
Frihed, som Jyder, Fynboer og Skaaninger. 

Den første, som tog Kampen op mod Vaardnedskabet, var 
Kristian den 2den. Han udstedte en Lov, i hvilken det bestemtes, 
at »den onde og ukristelige Skik, der hidtil har været her paa 

Sælland, at man sælger Bonden som et uskelligt Kreatur c, skal 
for Fremtiden være afskaffet. Vi har ligeledes en gammel Efter- 
retning om, at Kongen en Gang samlede Sællænderne til Tinge og 
forelagde dem det Spørgsmaal, om de ikke vilde have deres Frihed 
tilbage; men det siges, at de allerede den Gang følte sig saa for- 
kuede, at de ikke vovede at ønske det, idet de ikke havde Mod 
til at gaa den Kamp i Møde, som de vilde være komne til at be- 
staa sammen med Kongemagten mod dem, der underkuede dem. 
Et andet Bevis paa, hvorledes det var gaaet tilbage og gik tilbage 
for Bønderne, er de Oprør, som gentagne Gange bryder ud. Det 
kan ikke være andet end at, naar Bonden gør Oprør, er det, 
fordi han er bleven trykket for haardt. Det siger allerede Saxe 
om Skaaningerne, da de gjorde Oprør, og det gentages senere 
Gang efter Gang, paa Sælland, i Frisland og i Jylland. Den 
Kamp vi kender, bedst, er Grevefejden, hvor især de jyske Bønder 
led et forsmædeligt Nederlag og fra Selvejere for en stor Del gik 
over til at blive Fæstere. Fra den Tid af kan vi følge Bevægelsen 
næsten fra Menneskealder til Menneskealder. Der kom igen en 
svær Nedgang i den Tid, vi ellers kalder en af de lykkeligste 
Perioder i vor Historie, i den Tid, da Frederik den 2den og Kri- 
stian den 4de regerede, da de opførte de stolte Slotte, vi har 
endnu: Frederiksborg og Kronborg, og Landet var i den mest 
blomstrende Forfatning. Det er et af de største Tidsrum i Dan- 
marks Historie, Tyge Brahes og Anders Vedels Tid, da vort Sprog 
uddannedes og vi fik en stor Bogskat, da Kæmpeviserne op- 
tegnedes og de danske Minder holdtes i Ære. Det kan ikke gaa 
an at fordømme den Tid, fordi den samtidig indrettede sig saa- 
ledes, at det for en stor Del gik ud over Bondestanden. Det gik 
atter her saaledes, at de, der var de fremmeligste og dygtigste, 
kom op og gjorde deres Gerning, og de lagde ikke tilstrækkeligt 
Mærke til, at det gik ud over de andre, der ikke var saa frem- 
melige og ikke kunde vinde med. Det var i den Tid, da de store 
Herregaarde blev oprettede, da en Mængde Bøndergaarde og hele 
Landsbyer blev nedlagte, saaledes at Herregaardene voksede, 
men de hoverigørende Bønders Antal aftog. Den Tid, der staar 
som den mest glimrende, som den hæderligste og skønneste 
Periode i vor Historie, betegner tillige en stor Tilbagegang for 
Bonden; ti selv om enkelte af Bondestanden ved denne Lejlighed 
forlod den og blev enten lærde Folk eller paa anden Maade op- 

toges i de højere Stænder, maatte dog den store Mængde blive 
tilbage og sank derved gradvis endnu dybere. 

Det bar dog stadig været saaledes, at i det mindste enkelte 
havde Øje for det sørgelige i denne Tilbagegang. Saaledes sér 
vi Kristian den 4de med stor Varme tale Bondens Sag ved 
flere Lejligheder. Han gav en Lov om, at den bortrømte 
vaardnede ikke skulde behandles som fredløs, saaledes som det 
den Gang var Skik, men at man kun beholdt Ret til, naar 
man havde faaet fat i ham, at sætte ham til enGaard. I Sønder- 
jylland, hvor ogsaa Stavnsbaandet havde vundet Hævd paa de 
adelige Godser, medens det ikke som paa Øerne gjaldt for Kronens 
Bønder, gav han den Bestemmelse, at en bondefødt Mand, som 
havde indgaaet Ægteskab udenfor sin Fødestavn, efter 10 Aars 
Forløb fik sin fulde Frihed. Den samme Konge prøvede endog 
paa sine gamle Dage at faa Vaardnedskabet helt ophævet. Han 
forelagde Rigsraadet dette Forslag og sagde, at han vilde ophæve 
det paa alle Kronens Eiendomme, hvis Adelen vilde ophæve det 
paa sine. Der var adskillige af den høje Adel, som nok vilde, 
men der var dog saa stor Modstand, at han ikke fik det gennem- 
ført. Saa kom Frederik den Tredje. Under ham kan man sé, at 
der kom Røre i Sagen, men der opnaaedes dog ingen væsenlig 
Forandring. Først gik der en Del Aar, i hvilke han søgte at 
befæste sin Magt. Da han saa fik Enevælden, haabede Menig- 
mand, at der vilde komme en Forandring; det er et smukt Træk, 
at et af de sidste Ord, Borgerstanden sagde til Kongen paa den 
sidste Rigsdag, var en Bøn for Bonden, at Kongen maatte bruge 
sin nye Magt til at hæve Vaardnedskabet og gøre Bonden fri, saa- 
ledes som Kongen selv var bleven en fri Konge. Frederik den 
Tredje havde vistnok selv den Hensigt, men Landet var saa ødelagt 
og saa udpint efter den tunge Krig, at de Aar, han endnu levede 
gik hen, uden at han fik noget gjort ved det. Hans Søn, Kri- 
stian den 5te, havde ligeledes denne Tanke, han ventede paa en 
Lejlighed, og den syntes at komme, da han udstedte den danske 
Lov. Danske Lov bibeholdt imidlertid Vaardnedskabet, om den end 
tillige indskrænkede Godsejerens Ret over sine Bønder. En Mand, 
der stod Kristian den 5te meget nær, har efterladt den Optegnelse, 
at han vidste af mange Samtaler med Kongen, at denne senere 
fortrød, at det ikke var kommet ind i Danske Lov, at Vaardned- 
skabet skulde ophæves, men det var for en stor Del sællandske 
Godsejere, der havde siddet i Lovkommissionen, og den Gang 

havde han ikke lagt tilstrækkeligt Mærke til, at naar man over- 
hovedet havde Vaardnedskabet, kunde det i Grunden ikke nytte 
noget at komme med Lovbestemmelser for at værne om Bondens 
Ret; ti naar Friheden manglede, vilde det til syvende og sidst 
gaa ud over den, der var bunden. Kristian den 5te gav senere 
gentagne Beviser paa, at han mente det godt med Bonden; han 
afskaffede f. Eks. Vaardnedskabet i flere enkelte Distrikter, men helt 
at ophæve det efterlod han som en Arv til sin Søn Frederik den 
Fjærde. Denne gjorde da ogsaa Ende derpaa ved den navnkundige 
Forordning af Aaret 1702. 

Dette var den Gang noget aldeles uhørt, der var ikke nogen 
Nation i Europa paa den Tid, kan man sige, der tænkte paa 
noget saadant. Vaardnedskabet og Livegenskabet var bekendt overalt 
undtagen i Sverig, Norge og de andre danske Provinser. Man 
havde raaaske talt om dets skadelige Virkninger paa andre Steder, 
men man havde ikke tænkt paa at gøre et saa gennemgribende 
Skridt, og det vakte den største Opmærksomhed, at den danske 
Konge gjorde det. Det viste sig ogsaa, at det var for tidligt, det 
kunde ikke opretholdes under den Tids Forhold, og vi véd jo, 
hvorledes det gik senere. Allerede samtidig blev Landmilitsen 
indført, og man kan tydelig sé, at de Lovbestemmelser, der da 
var givne, skøndt de ikke hjemlede at binde Bonden til sin Stavn, 
dog blev fortolkede saaledes og brugte saaledes, og Kristian den 
Sjette paalagde derefter lovformeligt et Stavnsbaand for hele 
Bondestanden. Det blev den Gang sagt, at det var for Udskriv- 
ningens Skyld, men det var jo klart, at det først og fremmest 
var for det øde Gods, fordi det var umuligt saaledes som For- 
holdene var, saa udpint som Landet var, at Staten kunde faa de 
store Indtægter, som den trængte til. Enevælden havde jo gjort 
den store Gerning at redde Landets Selvstændighed, at bringe 
det paa Fode, at ordne vort Forsvar og at sikre Ligheden mellem 
Landets Borgere ved at afskaffe Adelens Forrettigheder og indføre 
en retfærdigere Beskatning ved den nye Matrikul, en retfærdig og 
ensartet Lovgivning ved danske Lov. Det var en stor Gerning, 
Enevælden havde udført, men det havde kostet mange Penge, og 
det kostede stadig store Summer. Det var Summer, Staten den 
Gang brugte, som Fortiden slet ikke havde haft nogen Forestilling 
om, overhovedet kunde bringes tilveje. For at kunne sikre sig 
disse Indtægter ansaa man Stavnsbaandet for nødvendigt, og eftér 
den Tids Forhold tog man ikke de Hensyn, som burde have været 

tagne, til Bøndernes personlige Frihed. At det kunde have været 
undgaaet, synes jo at ligge deri, at Stavnsbaandet ikke blev ind- 
ført i Sønderjylland, hvor Bondens Ufrihed, det saakaldte Liv- 
egenskab nu var indskrænket til Landets sydøstlige Hjørne; hele 
det Sønderjylland, vi nu kender som dansk, har aldrig kendt 
noget til dette Trældomsaag eller det senere militære Stavnsbaand, 
og dog har Bønderne altid der kunnet svare deres Skatter og 
yde deres Bidrag til Hæren, saa en ligefrem Nødvendighed kan 
det ikke have været at paalægge det. 

Men det var paa den anden Side det Middel, som laa nærmest, 
og man kan nok sige, at meget talte til Undskyldning for det, 
medens man i det hele taget paa den Tid ingen Steder havde et 
aabent Øje for den store Betydning, det havde for selve Folket, 
at man ikke krænkede den enkeltes Frihed. Det gik ogsaa med 
Stavnsbaandet, som det gaar med mange af den Slags Ulykker, 
at de begynder i det smaa, og at man mener, at det kan gaa, saa længe 
man holder sig til det nødvendigste. Man bandt kun Bonden fra 
det 14de til det 36de Aar, medens han var værnepligtig; men 
snart viste det sig, at det ene Skridt tog det andet, og der blev 
lagt paa, indtil man havde naaet den Grænse, som i Grunden var 
Livsvarighed, nemlig fra det 4de til det 40de Aar, ligesom det 
blev tilladt Godsejeren at tvinge den udtjænte Soldat til at tage 
Gaard paa Godset. Der var mange andre Ting, som gik Haand 
i Haand med denne Ufrihed. Det var, ligesom den Tid, vi før 
talte om, en af de vigtigste Fremskridtsperioder, som vi har haft 
i vort Folk, idet Udviklingen i alle borgerlige Næringsveje, Haand- 
værk, Fabriksdrift og Handel saa vel som ogsaa i det nationale 
Aandsliv i Kristian den Sjettes og Frederik den Femtes Tid tog et 
mægtigt Opsving og forberedte nye og lykkeligere Forhold paa 
alle Omraader. For Bondestandens Vedkommende havde det dog 
foreløbig den sørgelige Virkning, at man tog en endnu større og 
aldeles utilbørlig Nytte af dens Arbeide, for at Staten og de højere 
stillede kunde have saa store Indtægter, at alt dette kunde trives. 

Paa samme Tid gik det i Landbruget baade frem og tilbage. 
Det gik frem paa de store Herregaarde, man udvidede Avlen og 
Bedriften, indførte store Forbedringer ved Udskiftningen, fik bedre 
Husdyr og bedre Redskaber; men alt dette gik ud over Bonden, 
der skulde levere det stadig forøgede Arbejde, saa der blev ikke 
Tid tilovers til en forsvarlig Dyrkning af hans egen Gaard, og 
denne gik derfor tilbage og blev stadig ringere. Men medens nu 

dette gik sin skæve Gang, vaagnede ogsaa Sansen for at det 
maatte forandres. Det var med bele den retsindige og milde 
Tænkemaade, der altid har hersket i det danske Folk, umuligt, at 
de andre Stænder i Længden kunde se paa dette stadig voksende 
Misforhold, uden at føle Medynk med Ulykken, og uden at føle 
sig oprørte over, at dette skulde være nødvendigt. Modsætningen 
mellem dem, for hvem det gik frem, især Hovedstaden, der voksede 
og blomstrede og forskønnedes med Paladser og Palæer, og 
Bonden, for hvem det stadig gik tilbage, tiltog fra Aar til Aar, 
og snart kunde ingen være blind for, at der her var noget galt 
paa Færde. Saa er det, at den Bevægelse begynder, der tilsidst 
skaffede Bonden Frihed. Det var især to forskellige Tanker, som 
den Gang banede sig Vej og efterhaanden vandt Sejer. Den ene 
var den, at det var uværdigt, at én Del af det danske Folk skulde 
være bunden, medens de andre var fri. Det var den rent menneske- 
lige Betragtning, at man i dette Forhold gjorde sig skyldig i en 
Uret, som for enhver Pris maatte afhjælpes. Den anden var den 
Tanke, at naar man nu sagde, at det var ejendommeligt for den 
danske Bonde, at han var doven og dvask, saa gjaldt det kun 
hans Hoveri, men ikke hans Hjemmearbejde. Det blev fremholdt 
af Bondens Venner, at man skulde blot lægge Mærke til denne 
saakaldte dovne Mand, naar han sad hjemme og ofte tog Natten 
til Hjælp for at gøre det Arbejde, der kom ham selv og hans 
nærmeste til Gode. Og deraf droges da den naturlige Slutning, 
at hvis man kun vilde gøre hans Arbejde frit, vilde det ogsaa faa 
en anden Fylde, der vilde komme anderledes Forslag i hans Tid 
end nu, naar han gik og drev paa Hovmarken. Det var det, som 
Striden kom til at dreje sig om; der var mange, som ikke troede 
det, medens andre talte med Begejstring derom, og det var det, 
der ved Siden af den rent menneskelige Følelse efterhaanden mere 
og mere trængte sig frem. Der er mange enkelte Mænd, som har 
indlagt sig stor og udødelig Fortjæneste af denne Sag. Saaledes 
skal det ikke glemmes, at der var mange Præster, som den Gang 
med den største Varme tog sig af Bondens Sag. Det var jo saa 
naturligt; de kendte Bonden, idet de levede rundt omkring paa 
Landet, og deres Vidnesbyrd fik overordentlig Betydning. Der 
var saaledes den bekendte Præst Erik Pontoppidan, han har ind- 
lagt sig store Fortjænester, idet han alle Vegne fra samlede Bidrag 
til en Drøftelse af Landboforholdene og Bondens Kaar, og fik 
dem udgivne i Trykken. Der var ogsaa den jyske Præst Westenholtz, 

som har skrevet en fortrinlig Bog om Tilstanden paa Landet. 
Han har haft Øje for Bonden, og set paa ham i hans daglige 
Liv med en Kærlighed og Medfølelse, som giver sig Vidnesbyrd 
paa hvert Blad i hans Bog. Hans Skildringer maatte røre enhver, 
der læste dem, og det var Ord, som ikke lød i en Ørken, ti hans 
Bog blev trykt og uddelt paa offentlig Foranstaltning. Der var 
mange andre Forfattere, som skrev om disse Forhold, Digtere og 
Nationaløkonomer, Historikere og Menneskevenner, de blev Dagens 
brændende Spørgsmaal, der drøftedes tidligt og silde. 

Fremfor alt maa vi dog mindes de Statsmænd, som har ind- 
lagt sig Fortjæneste af at have ført Bondesagen frem, og der er ét 
Navn, som maa nævnes foran alle de andre, nemlig Bernstorffs. 
Han var den ældste af de Mænd, som gik i Kamp for Bondens Frihed, 
og den, der ifølge sin Stilling og sin enestaaende overlegne Be- 
gavelse fik den største Betydning. Han var en stor Statsmand 
og som Udenrigsminister af uvurderlig Nytte for Danmark; men 
dette gav da tillige hans Ord en Vægt ved Hoffet og i de højere 
Kredse, som gjorde, at han trængte igennem, hvor selv de dygtigste 
og braveste Mænd vilde have talt forgæves. Og det var for 
Bernstorff ikke en Tanke, der var indgivet ham af andre, at gøre 
noget alvorligt for Bonden, men det var hans egen begejstrede 
Ungdomsdrøm. Han kom tidlig herind fra Tyskland; hans Far- 
broder var dansk Minister, men da han selv var sønneløs, tog han 
Brodersønnen til sig og havde ham i sit Hus som en fortrolig Ven 
og Lærling. Den ældre Bernstorff fik foræret det store Gods nord for 
København, som fik Navn efter ham, og han indførte her paa sin 
Brodersøns Bøn Selvejendom, medens han afskaffede Hoveriet 
uden Vederlag. Det var et af de første Steder, hvor det skete, 
det var egentlig det, der gav Stødet til, at man overhovedet 
kom videre ad den Vej. Der er et andet Træk fra Bernstorffs 
første Aar, der gaar i samme Retning. Kongen arvede den 
Gang et lille Stykke af Holsten, Hertugdømmet Pl5en, og da 
det var falden i Arv til Kongen, var Spørgsmaalet, hvorledes 
det skulde bestyres. Den Mening vandt da Overhaand, at Hoved- 
gaarden med Bøndergodset skulde sælges, og Bønderne gives 
fri, og det kan ikke være tilfældigt, at Bernstorff den Gang sad 
i Rentekammeret som et af dets indflydelsesrigeste Medlemmer. 
I Holsten herskede der det skammeligste Livegenskab, dér ud- 
gjorde Gaardenes Hovmarker mere end Halvdelen af hele Godset, 
medens Bønderne boede i smaa Gaarde og havde et ulideligt 

Hoveri, ligesom Mænd, Kvinder og Børn var livegne fra den Dag 
de blev fødte. Livegenskabets Ophævelse i Pløn er det første 
tydelige Tegn paa, at en anden Erkendelse, begyndte at gøre sig 
gældende i Regeringskredsene; det var allerede i Aaret 1765, altsaa 
over 20 Aar før Stavnsbaandet løses« 

Sagen gik nu fremad, idet ogsaa andre Mænd tog Kampen 
op. Der var en anden Tysker, O eder, som faa Aar efter skrev 
om den danske Bondes Udfrielse fra Stavnsbaandet ; han indlagde 
sig store Fortjænester ved at drøfte Sagen praktisk og vise, hvor- 
ledes den kunde gennemføres, hvorledes man skulde bære sig ad 
for ikke at gaa for hovedkulds til Værks, for at sikre sig en jævn 
Overgang, at de tilsigtede Goder virkelig kom paa de rette Steder, 
saa Bonden fik fuld Nytte af dem, og ikke maaske fra den ene 
Ulykke faldt i en anden. Der kom saa imidlertid en lang Stans- 
ning i Sagen, idet adskillige Statsmænd af den ældre Skole slet 
ikke kunde gøre sig fortrolige med den Tanke, at det kunde gaa 
an at løse Stavnsbaandet. De sagde: Naar vi løser dette Baand, 
vil alle Mennesker vandre bort fra de daarlige Jorder til de gode 
og fra de gode til Købstæderne, der vil ingen blive ved Land- 
bruget, Landet vil komme til at ligge øde, og Staten vil ikke 
mere være i Stand til at inddrive sine Skatter og opretholde sin 
Tilværelse. Saaledes gik adskillige Aar, i hvilke et Hold af 
Statsmænd stod lige overfor et andet, et Hold af Forfattere 
lige overfor et andet, og hvor der især blandt Godsejerne var 
meget modstridende Meninger om, hvad der burde gøres. Der 
var mange Godsejere, som talte varmt for Bondens Frihed, men 
der var selvfølgelig mange flere, der af en eller anden Grund 
frygtede for, at de vilde miste alle deres Bønder, naar Stavnsbaandet 
blev hævet. Vægtskaalen syntes i adskillige Aar at staa lige, og 
naar man sætter sig tilbage paa den Tids Standpunkt, maa man 
sige, at ingen den Gang kunde vide, til hvilken Side den vilde 
synke. Naar da den ene Skaal, Frihedens Skaal, omsider sank, 
til Held for Folk og Rige, saa skal det mindes hos os og især 
paa denne Dag, naar vi fejrer Hundredaarsfesten , at det var den 
kongelige Enevælde, som lagde sit tunge Spir i den og fik den til 
at synke. Det var jo den unge Kronprins Frederik, som den 
Gang sad inde med den højeste Magt og det var hans Vilje, som 
trængte igennem. Man maa højlig rose de Mænds Fortjænester, 
der raadede ham og ihærdigt talte Frihedens Sag, men det er jo 
saa, at Retten eller Sandheden trænger til at støttes af Magten, 

og det var en Lykke, at Magten den Gang var i de rette Hænder. 
Man kan sige, at Enevælden den Gang indfriede det Løfte, som 
var givet i sin Tid, da Kronen blev den overdragen, at#den skulde 
være retfærdig mod alle og gøre lige Skel mod hele Folket. Vi 
maa ogsaa sige, at det er et smukt Træk i vor Historie, at lige- 
som det var den danske Borgerstands sidste Ord til den konsti- 
tutionelle Konge i 1660, at han skulde hæve Vaardnedskabet, saa- 
ledes var det det første Anliggende, om hvilket Borgerstanden og 
den offentlige Mening i Danmark samlede sig, da der igen be- 
gyndte at røre sig en mere levende Samfundsaand, at løse Bondens 
Stavnsbaand. Blandt de Mænd , som førte Ordet og gjorde Ar- 
bejdet, véd vi alle, at Brødrene Reventlow staar i første Linje, 
især Kristian Reventlow, som blev Præsident i Rentekammeret, 
det, vi nu kalder Indenrigsminister. Begge Brødrene havde ind- 
lagt sig store Fortjænester af deres egne Godser, Kristianssæde 
paa Laaland og Brahetrolleborg paa Fyn, og især Ludvig paa 
Brahetrolleborg gør Indtryk af en af de ædleste Menneskenaturer, 
som man kan blive fortrolig med. Ædel i Sind og Tanke, op- 
ofrende, ihærdig, flittig og gennemtrængt af det store Ansvar, 
Vorherre har lagt paa enhver, hvem han under en saa stor Stil- 
ling i Samfundet og betror saa mange Menneskers Vel. De vil 
alle i denne Tid have læst om, hvor smukt han bar sig ad 
paa sit Gods, hvor broderligt han stillede sig til dem, der var 
betroet ham paa den Tid, da Stavnsbaandet bestod. Han kunde 
ikke løse dem fra Stavnsbaandet, det var Staten, der havde paa- 
lagt det, men han gjorde alt muligt for dem i andre Henseender, 
hjalp paa deres Kaar og betryggede deres Fremtid. Ogsaa Ju- 
risten Kristian Golbjørnsen maa mindes. Han var en Normand, 
en af disse mange ypperligt begavede, karakterstærke, brave 
Mænd, som vi har faaet fra Norge i den Tid, vi var sammen 
med dem; de har sendt os mange Mænd, der lignede Colbjørnsen. 
Hans Slægt er berømt fra den store nordiske Krigs Tider ved sit 
uforfærdede Mod, især under Forsvaret af Frederikssten, da Bor- 
gerne i Frederikshald tændte deres egen By i Brand for at sikre 
denne vigtige Plads for Kongen. Kristian Colbjørnsen vanslægtede 
ikke fra sin Æt. Han havde gjort sig fortrolig med, hvorledes 
Retsforholdet kunde ordnes til alle Parters Gavn, og ham paa- 
hvilede det at udarbejde de Love, som skulde betrygge Bonden, 
saa at han ikke atter blev overvældet af sin overlegne Husbonde. 
Colbjørnsen gik desuden i den hedeste Kamptid i Spidsen for 

Bondevennerne, baade i den vigtige Regeringskommission, som 
overvejede og afgjorde alle disse Spørgsmaal, og i den offenlige 
Drøftelse i Fly veskrifter , som ledsagede deres Arbejder og i høj 
Grad støttede dem. Han talte Frihedens Sag med en Kraft og 
Varme, som mægtig bidrog til dens Sejer. 

Naar vi nu vil spørge: Hvorledes har Eftertidens Dom været 
om denne Begivenhed, der blev bedømt saa forskellig af Samtiden, 
og hvilken er vor Tids Dom om den? — - saa behøver vi ikke at 
være i Tvivl om, hvorledes vi, som her er til Stede, vil svare 
derpaa; ti idet vi er kommen sammen til en stor Fest, har vi 
allerede udtalt vor Dom tydeligt nok, og vi kan tilføje, at i Dag 
samles danske Mænd og Kvinder paa saa mange Steder hele 
Landet over, at der deri ligger den tydeligste Tilkendegivelse af, 
hvorledes hele vor Tid dømmer om Stavnsbaandets Løsning. 
Hvad man end ellers er uenig om her i Landet, har det vist sig, 
at alle føler Trang til at fejre denne Dag, og selv om vore For- 
fattere, der i Festens Anledning har skrevet om Bondestandens 
Kaar i tidligere Tider, er uenige om, hvorledes man skal opfatte 
disse, har dog alle været enige om at udtale deres Glæde over 
det, der er skét; der har i den Henseende ikke været den mindste 
Mislyd nogensteds fra. Men vi kan desuden sige, at Kendsger- 
ningerne med deres tavse Sprog taler højere end mange Ord, og 
af saadanne Kendsgerninger vil jeg kun henpege paa den ene, at 
det danske Folk i Aar har rejst et Mindesmærke lige over for 
Frihedsstøtten: den store Udstilling, der er en saa stor og vidt- 
lysende Kendsgerning, at den har vakt Opsigt ikke blot hos os, 
men i alle vore Nabolande. Det er jo en Bygning og et Fore- 
tagende, der rager op over alt, hvad vi tidligere har kendt, til 
denne Dag. Vi kan sige, at Danebrog aldrig har vajet over en 
stoltere Bygning eller en mægtigere Gerning end den. Og paa 
denne Udstilling kan vi med ét Blik se det meste af, hvad der er 
fremgaaet af de 100 Aars Arbejde og først og fremmest, hvad 
Landbruget har haft for et Udbytte af denne Udvikling. Hvad 
der end dér beundres og hvad dér falder i Øjnene af mange glim- 
rende Ting, saa er alle enige om, at det, der volder den største 
Overraskelse og den største og mest udelte Glæde, det er den 
Plads, som Landbruget dér indtager. Der er intet, som paa langt 
nær har gjort saadanne Fremskridt, især i den sidste Menneske- 
alder. Men naar vi sætter os 100 Aar tilbage, er det, som det 
var et helt andet Folk, som det var et helt forskelligt Tidsrum, 

der kunde være adskilt fra os lige saa godt ved et Aartusende 
som ved et Aarhundrede. Jordens Dyrkning, alle de Redskaber, 
som bruges til den, er saa grundforskellige fra vore, at der 
egentlig kun er den Lighed, at det er den samme Jord og det 
samme Land, som dyrkes. Det Omraade, der er taget under 
Ploven, er saa langt mere nu, at det næppe kan sammenlignes. 
Alt, hvad man den Gang havde af Overdrev, Udmarker, Moser 
og Krat er efter Haanden saa at sige forsvundet. Naar vi sér 
paa de Husdyr, vi nu har, er de saa forskellige fra hine, at man 
næppe kan tro, at det kan have været saa slet for 100 Aar siden, 
som vi sér af Beskrivelser fra den Tid. 

Saaledes er det paa alle materielle Omraader og først 
og fremmest paa det, der er Udbyttet af det hele: den store 
Velstand, som hersker i hele Folket og som har gjort det muligt, 
at alle som føler Trang til det, kan leve et værdigt Menneske- 
liv. Det er jo dog til syvende og sidst det , der er Maalet for et 
Folk, at saa mange som mulig og helst alle, der selv vil, kan 
komme til at leve et værdigt menneskeligt og nationalt Liv, som 
ikke trykkes saaledes af de ydre Eaar, at den enkelte bliver nødt 
til helt at lade sine Interesser og sit Arbejde opsluges i Kampen 
for Tilværelsen. Det er jo især i to Retninger, at dette træder 
aabent og klart frem for alle. Først i det rige offentlige Liv, 
som er kommen frem og har skabt den politiske Frihed. Den 5te 
Juni 1849 er den sidste Følge af den 20de Juni 1788, og det 
kommunale Selvstyre, alle de Rettigheder, som Grundloven har 
hjemlet os, Forsamlings- og Ytringsfriheden, vor Ejendoms, vor 
Persons og vor Boligs Ukrænkelighed, hele den Retstilstand og 
hele det offentlige Liv, som har sin Forudsætning i den, det er 
jo den sidste Frugt af den Frigørelse, som fandt Sted for 100 
Aar siden. Og det andet, som man den Gang mindre havde Øje 
for, men som nu er traadt saa stærkt i Forgrunden, det er den 
Oplysning, som er spiret frem deraf. Det er nu mærkeligt for os 
at se, at der blandt de Statuer, der er opstillede omkring Friheds- 
støtten, ingen er, der skal betegne Oplysningen, men det siges dog 
i Indskriften, at Bonden skal »vorde oplyst«, saa at det ses, at 
man ikke har været helt blind for denne Side af Sagen, skøndt 
den ikke traadte saa klart frem som nu. Vi har et Brev fra en Bonde, 
som er skrevet til Rentekammeret en 2—3 Aar efter Stavnsbaands- 
løsningen, i hvilket han som saa mange andre Bønder rettede 
Klager lige til Kongen. Han siger deri, at han aldrig har lært 

at læse og skrive; han var 26 Aar, da Stavnsbaandet blev løst, 
men da denne »herlige Forordning« kom ud, sagde han til sig 
selv: Nu maa du lære at læse og skrive, det skylder du dig selv; 
naar du skal være en fri Mand, maa du ogsaa kunne læse de 
Forordninger, der gør dig dertil. Ingen skal tro, at han derfor 
havde forsømt sit Arbejde, ti Tiden slog nu til til saa meget, som 
den ikke havde gjort før. Det er vel nok et af de første Tegn 
paa den Tanke, som har vundet saa stor Udbredelse i vor Tid, 
at Oplysningen er Frihedens og Frigørelsens bedste og ædleste 
Frugt. Ogsaa i den Henseende har den sidste Menneskealder 
gjort uhyre Fremskridt. Det er ofte bleven sagt, og vistnok med 
en vis Føje, baade af Folkehøjskolens Fjender og af dens Venner, 
at den burde maaske ikke have kaldt sig Højskole, fordi det noget 
forrykker den Betydning, man tidligere tillagde denne Benævnelse; 
men meget andet taler for det Navn alligevel. Ti hvilken Skole 
kan vel sætte si& et højere Maal end den, som vil gøre det hele 
Folk, alle dem, der vil, delagtige i det rige Liv, som Nationen 
ejer i sin Bogskat og i sit Aandsliv. Og det Maal har Folkehøj- 
skolen sat sig og stræbt hen til at naa. Vi kan gaa langt højere 
i Udviklingen af enkelte Færdigheder eller Kundskaber, der kan 
dygtiggøre den enkelte til mange forskellige Hverv i Livet, men 
det, der altid bliver den højeste Oplysning, er den, man modtager 
i sit Modersmaal, om Forholdet til Gud og det Aandsliv, der 
rører sig i vort Folk og har udviklet sig i Tidernes Løb, og der- 
for bærer denne Skole sit Navn med Rette. Den er i Virkelig- 
heden et Led i den almindelige danske Højskole, der skal virke 
hen til, at Folket føler sig og sit Aandsliv som ét, føler sig som 
et frit og fribaarent Folk. 

Jeg sagde, da jeg begyndte, at denne Hundredaarsfest 
afviger fra dem, vi har holdt i de senere Aar; særlig afviger 
den ogsaa fra dem i Indhold og Fylde. Men vi har dog 
haft enkelte Hundredaarsfester, som ogsaa har haft vidtræk- 
kende og overordentlig Betydning, saaledes f. Eks. Reformations- 
festen, som allerede er holdt i tre Aarhundreder efter Begiven- 
heden. Den peger ogsaa tilbage paa en Udfrielse af tidligere 
Tvang, den Gang især af Aandstvangen, og alle dens Følger. Vi 
har ogsaa haft en Jubelfest for Enevældens Indførelse i forrige 
Aarhundrede; ogsaa den blev en Jubelfest for en Udfrielse fra et 
Aag, der havde hvilet over Folket. Men da den blev holdt i 
1760, var dog allerede Daggryet for en ny Tid paa Himlen, da 

var allerede den Sag, vi her taler om, bleven bragt frem til 
Drøftelse, og det var det første Tegn paa baade at Enevælden 
stod foran sin sidste og største Opgave og at den var i Færd 
med at overleve sig selv og nu skulde skabe sin egen Arvtager 
og bedre Tider. Festen gentoges ikke i 1860. 

Naar vi nu holder Stavnsbaandsfest, véd vi, at noget saa- 
dant er ikke Tilfældet med den. De Ord, som blev sagt i Ind- 
ledningen til Forordningen om Stavnsbaandets Løsning, at Bonden 
skulde have sin personlige Frihed, for at hans Mod, Fædrelands- 
kærlighed og Vindskibelighed kunde vokse, har fra den Tid til 
den Dag i Dag stadig faaet dybere og fyldigere Betydning, og vil 
ogsaa faa det for Fremtiden. Der er langt til Enden, og vi har 
en stor Udvikling foran os. Derfor er vi ogsaa forvissede om, at 
det bliver ikke sidste og eneste Gang, Jubelfesten fejres for Stavns- 
baandets Løsning; vi er overbeviste om, at naar der om 100 Aar 
er et frit og selvstændigt dansk Folk, vil det atter samles paa 
denne Dag i taknemmelig Ihukommelse af, hvad der skete 1788; 
der vil da kunne fortælles endnu langt mere end nu om de Virk- 
ninger og den Fremgang, denne Løsning har skabt. Jeg vil bede 
Dem om at forenes med mig i Ønsket om, at naar den Hundred- 
aarsdag oprinder, den da maa finde et frit og selvstændigt og 
lykkeligt dansk Folk, om mulig lykkeligere end vi, men skulde 
det ikke være saa, da i det mindste lige saa lykkeligt, saa vil der 
ikke være Grund til Klage. Men først og fornemmelig vil vi 
ønske og haabe, at det maa være et frit og selvstændigt Folk. 
Og selv om vi da maa gaa ud fra, at vore Landsmænd ogsaa til 
den Tid vil være uenige om et og andet, ja om mange Ting, og 
at enhver vil kæmpe alvorligt og haardt for sit, — anderledes 
kan det ikke være i et frit Folk, — saa vil vi dog haabe og tro, 
at de til den Tid ligesom vi i Dag kan enes og samles om den 
Tanke, der er udtrykt i det gamle Vers: 

> Danmark! dig følge Held og Hæder! c 

[Stenografisk Referat, 
gennemset af Taleren]. 

En gammel Skibslæges Erindringer. 1 ) 



Hvorledes jeg blev Skibslæge. 



Jeg havde studeret Kirurgi 8 ) omtrent et Par Aars Tid 
uden nogen fast Plan, da jeg maatte gaa fra den ene Disciplin 
til den anden for at faa saa megen Kundskab, at jeg kunde op- 
naa Ansættelse som Kompagni- eller Underkirurg i en af Militær- 
etaterne, der den Gang i Reglen besattes med ueksaminerede 
stud. chirurg., og fortrinsvis søgtes af dem af disse, der manglede 
Subsistensmidler til at kunne fortsætte deres Studier, til hvilken 
Kategori jeg hørte. 

Det var i Slutningen af Foraaret 1831, jeg var da tyve 
Aar gammel, at en af mine Kammerater, en ældre stud. chir., 
kom op til mig for at spørge, om jeg ikke havde Lyst til at 
vikariere nogle Maaneder for en Underlæge ved Øresunds Hospital 
i Helsingør. Der tilbødes fri Station og hans fulde Gage i hans 
Fraværelse, altsaa et meget indbydende Tilbud. Jeg ansaa mig 
imidlertid for inkompetent og altfor grøn til at paatage mig en 
saadan Tjæneste; men han vedblev at trænge ind paa mig, og 
forestillede mig, hvor ringe min Tjæneste vilde blive, da der var 
to Overlæger ved Hospitalet og dette kun havde et mindre 
Patientantal; jeg lod mig da overtale og besluttede at vove 
Forsøget 



') De ere nedskrevne efter Hukommelsen, for et Par Aar siden, og op- 
rindelig ikke bestemte til Offentliggørelse. 

') Den Gang studerede man Kirurgi ved kirurgisk Akademi og Medicin 
ved Universitetet. 

Da næsten enhver lille Omstændighed ved denne lille, første 
Udflugt i Livet, senere fik en afgørende Betydning, maa jeg skildre 
den i sine Enkeltheder. 

Jeg rejste da et Laan paa to Rdlr. (Befordringen, en Fragt- 
vogn, kostede 1 Rdlr. og Rejsen med de forskellige Bedesteder, 
varede fra Kl. 9 Form. til Kl. 6 Efterm.). Skøndt min Garderobe 
var af minimal Størrelse, var den eneste Koffert, jeg besad, af 
Dimensioner til at kunne rumme Rejsegods for et Aars Rejse. 
Ved min Ankomst til Helsingør havde jeg 3 Mark tilbage, Frokost 
og Middag havde medtaget de resterende tre, og til min store 
Bedrøvelse maatte jeg betale to Mark ekstra for mit Uhyre af en 
Koffert — Facit altsaa en Mark. 

Med bankende Hjærte holdt jeg udenfor en meget anselig 
Bygning, over hvis Dør med gyldne Bogstaver prangede Indskriften: 
Øresunds Hospital. 

Af min Kollega, en net Mand paa mellem 30 og 40 Aar, 
blev jeg meget venlig modtaget, og efter at have nydt nogle 
Forfriskninger, vist omkring paa Hospitalets rummelige og net 
holdte Sygestuer. 

Førend vi vare færdige med vor Rundgang, blev der ind- 
bragt en Tilskadekommen fra Søen, en Sømand, der havde et 
meget alvorligt Laarbrud, og paa de forskellige Sygestuer laa 
ikke faa tilskadekomne med betydelige Læsioner. (Da Skibene 
paa Grund af Øresundstolden maatte ankre op paa Helsingsørs 
Rhed, bleve deres syge og kvæstede i Reglen indlagte paa Øre- 
sunds Hospital, som underholdtes af Øresundstolden). 

Efter omtrent et Kvarters Forløb ankom Overkirurgen, 
Regimentskirurg Møller, en for sin Tid særdeles duelig og be- 
kendt Kirurg og Operatør. Han maalte mig fra Top til Taa, og 
jeg kunde læse i hans Øjne og Ansigtsudtryk, at Indtrykket ikke 
var det bedste. 

Med en Stemme og en Betoning, som endnu lyder i mine 
Øren, spurgte han mig: »Har De nogensinde lagt Haand paa en 
kirurgisk Patient? c Jeg svarede med største Ydmyghed, at jeg i 
nogen Tid havde gaaet paa Almindeligt Hospital, men aldrig 
havde behandlet nogen kirurgisk Patient selvstændig. 

Derpaa henvendte han sig til min Kollega og sagde, det 
gjorde ham ondt, at han ikke kunde være tjænt med mig som 
Substitut, og derfor maatte tage sin Rejsetilladelse tilbage. 

Min Kollega var selvfølgelig ikke i godt Humør ved denne 
Besked, og jeg havde opgivet enhver Tanke om Vikarieren. Da 
vi kom op paa hans Værelse havde han imidlertid fattet sin Be- 
slutning; han vilde den næste Morgen foreslaa M. at beholde mig 
paa Prøve en Uge, og opsætte sin Rejse saa længe. Den næste 
Morgen, efter at jeg om Natten ikke havde drømt om andet end 
tilskadekomne med de frygteligste Læssioner og voldsomste Blød- 
ninger, var jeg fast bestemt paa at rejse, da jeg var sikker paa, 
at Resultatet om en Uge vilde blive det samme og oven i Købet 
med Tillæget at have vist mig uduelig. Nu faldt det mig ind, at 
jeg kun havde en Mark til Rejsepenge. For mit personlige Ved- 
kommende var dette mig ligegyldigt; ti jeg kunde gaa, og en 
Mark var nok til mine Fornødenheder paa Rejsen. Men, den 
forbistrede Koffert, der havde kostet to Mark, skøndt jeg havde 
den med som Passagérgods, og den uden Tvivl vilde koste endnu 
mere, naar den skulde gaa alene. Laane hos min Kollega vilde 
jeg ikke for nogen Pris (jeg har alle mine Dage været i høj Grad 
ømtaalig i Pengesager og afskyet Laan som Pest), og i Betragt- 
ning heraf, og de store Omkostninger ved Koffertens Transport 
til København, lod jeg mig overtale til at gaa ind paa min 
Kollegas Forslag, der blev antaget af M. 

Efter en Uges Forløb rejste min Kollega, og efter fire 
Maaneders Hospitalstjæneste rejste jeg med gode praktiske Kund- 
skaber og Haandfærdighed i at forbinde og behandle saarede, 
hvoraf mange i den Tid indkom paa Hospitalet, med en fortrinlig 
Anbefaling fra min Overkirurg i min Tegnebog, og med Lommen 
fuld af Penge. Kofferten, som jeg skyldte saa meget, lod jeg 
rejse alene til København, jeg selv spadserede en dejlig Efteraars- 
dag over Esrom langs Søen til Fredensborg, i den gladeste og 
lykkeligste Stemning og de lyseste Udsigter i Fremtiden. 

Ved min Hjemkomst fik jeg at vide, at der var en Plads 
som Underskibskirurg i Marinen ledig. Den skulde straks besættes, 
og bestod i at gøre Tjæneste om Bord i en Korvet, der laa under 
Ekvipering til et Togt til Vestindien. Jeg søgte Posten og blev, 
paa Grund af min gode Anbefaling, foretrukken for mine Med- 
ansøgere, og udkommanderet med 

Korvetten Fortuna. 

Ved min Afrejse, da jeg blev fulgt om Bord af mine nærm- 
este, mindes jeg tydelig, da de ønskede mig en lykkelig Rejse, 

at det selvfølgelig var, med den Lykke jeg syntes at have 
gjort. 

Jeg befandt mig fra nu af i fuldstændigt nye Omgivelser 
og uvante Forhold; det gjaldt altsaa om at finde sig til Rette. 

Korvetten, der var et ældre Skib, men en udmærket Sejler, 
havde 125 Mands Besætning, 5 Officerer foruden Chefen, Kaptejn 
Brinck-Seidelin, to Læger, en Forvalter, to Styrmænd, og førte 
24 attenpundige Kanoner. Ordren lød paa at anløbe Madeira og 
forblive omtrent et Aar i de vestindiske Farvande. 

Skøndt jeg, især i Begyndelsen, maatte døje en Del af de 
yngre Officerers Overmod og Kaadhed, havde jeg det, kun med 
én Undtagelse, forholdsvis langt bedre end min stakkels Overlæge. 
Han var en blegnæbbet, kejtet, ubehjælpsom, nærsynet Mandsling, 
med Haud til kirurgisk Eksamen, der nylig var overstaaet. Han 
var de yngre Officerers stadige Syndebuk og Skive, fuldstændig 
værgeløs, prisgiven deres Uglspilstreger og Drillerier, hvorfor jeg 
gik fri. Hvad der især morede disse, var hans Gang paa Dækket, 
som de stadig imiterede. Han havde efter den Tids Brug, spidse, 
højhælede Støvler med »Sinker c under, og da han altid gik paa 
Hælene, kan man forestille sig, hvorledes hans Gang var, ved den 
mindste Slingring af Skibet. Det eneste jeg med fuld Føje kunde 
beklage mig over, var mit Logis. Antallet af Officerer var for 
stort i Forhold til Skibets Størrelse og Aptering, hvorfor to Offi- 
cerer maatte have Lukaf sammen, og til mig var egentlig ingen 
Plads. Man havde da agterst i Piken, i et Rum, eller en Kasse, 
der var bestemt til at optage Gryn eller Ærter, anvist mig min 
Køjeplads. Jeg maatte krybe derind paa alle Fire; lige over mit 
Hoved bevægede sig uafbrudt den mere end armtykke Jærn- Ror- 
pind; paa begge Sider havde jeg Rum, lig det jeg havde til 
Køjeplads, paa den ene Side fyldt med Ærter, paa den anden 
Side med Gryn. 

Jeg kom uden Søsyge over Nordsøen og gennem Kanalen, 
men i Biscayabugten blev vi modtagne af vestlige Storme, der 
næsten med samme Heftighed varede i ti Døgn. De første tre 
Døgn, da alle Luger vare skalkede og der ikke kunde koges eller 
holdes Ild paa Kabyssen, laa jeg i min daarlige Køjeplads fuld- 
stændig ødelagt af Søsyge, uden mindste Spor af Næring og kun 
af og til nydende en Drik Vand, som blev langet ind til mig af 
Sygepasseren (Krankevægteren, som var hans officielle Titel den 
Gang). 

Det fjærde Døgn, om Morgenen, var Stormen saa meget i 
Aftagende, at der blev kogt 01 paa Kabyssen til Mandskabet. 
Der blev stukket et stort Tinbæger med varmt 01 ind til mig i 
Køjen; jeg smagte paa det, tømte det til Bunds, stod ud af min 
Køje, klædte mig paa i Piken og kom op paa Dækket Skøndt 
Stormen atter tiltog og, som sagt, varede endnu seks Døgn, blev 
jeg ikke søsyg, og har paa mine senere mange Sørejser aldrig 
været hjemsøgt af denne ubehagelige Gæst. 

Jeg skal ved denne Lejlighed anføre et Træk af Sømændenes 
Liv den Gang. 

I de ti Dage Stormen varede, var der ikke en eneste af 
Mandskabet, der havde en tør Trævl paa sin Krop, (Oljeklæder 
o. d. 1. vare ukendte). Naar det gik til Køjs blev det nøje paasct 
af Underofficererne, at hver Mand klædte sig nøgen af og gik 
nøgen i Køjen. Naar de forlode Køjen trak de i de gennemvaade 
Klæder, og saa snart de kom op paa Dækket fik de den ene Sø 
over dem efter den anden. Enkelte vare forkølede, men gennem- 
gaaende vare de raske og vel til Mode. 

Henimod Midten af Oktober kom vi til Madeira, og lod 
Ankeret falde paa Funchals aabne Rhed, paa, jeg tror, nogle og 
firti Favne Vand. 

Da jeg ikke skriver en Rejsebeskrivelse, skal jeg kun an- 
føre, at Madeira er et af de skønneste Punkter jeg har haft 
Lejlighed til at sé. Jeg svælgede i Nydelsen af modne Druer og 
alle Slags andre Frugter, hvoraf der var en saadan Overflødighed, 
at vi for en ren Bagatel købte, paa Frugttorvet, saa mange vi 
kunde pakke paa os. 

Efter nogle Dages Ophold forlode vi den dejlige og styrede 
Kursen ad Vestindien til. Vi naaede snart Passaten og førte 
under denne Sejlads, hvor næsten ingen Ende blev rørt, et rent 
Slaraffenliv, der var ens for Officerer og Mandskab. 

Henimod Midten af November ankrede vi udenfor Frederik- 
sted paa St. Croix. 

Da det kan have nogen, om ikke anden end ren historisk, 
Interesse at lære at kende Forholdene om Bord i en dansk Orlogs- 
mand for omtrent 56 Aar tilbage i Tiden, skal jeg paa dette 
Sted give en Beskrivelse. 

Af de seks Officerer havde de tre, Chefen, Næst- og Tredje- 
kommanderende ikke været til Søs i 17 Aar, altsaa ikke siden 
Krigens Slutning 1814. De andre vare ganske unge Mænd, hvoraf 

dog den ældste havde gjort en Vestindierejse tidligere. Over- 
styrmanden var en erfaren, støt Sømand, der havde i lang Tid 
gjort Tjæneste i samme Egenskab i forskellige Orlogsmænd, og 
var den eneste, der, foruden Chefen, havde Ansvar for Skibets 
Navigation. 

Chefen, tidligere utvivlsomt en dygtig Sømand, havde været 
i flere Aar Guvernør i Ostindien, hvorfra han nylig var hjem- 
kommen; han var en topmaalt forfængelig Nar og halvgal, og 
gik om Bord, blandt de yngre Officerer, under Navnet, den 
gale Kejser eller Vrængenavnet Spring seksten Spring. 

Næstkommanderende var en skikkelig, honnet, fredsommelig 
Mand, et fuldstændigt Nul overfor Chefen, der var fuldkommen og 
uindskrænket Enehersker. 

Tredjekommanderende var Holstener af Fødsel, lærd, for- 
fjamsket, upraktisk og forskræmt af Chefen, der stadig behandlede 
ham som Kadet, og gav ham den ene Rivaf paa Dækket efter 
den anden, naar han havde Vagt, og som sædvanlig, naar han 
kommanderede, som en Kat der er sluppen ud af sin Tønde, fo'r 
fra agter til for og fra for til agter, og dog ikke sjældent oversaa 
eller glemte det vigtigste. 

Den utvivlsomt dygtigste Officér var den Fjærdekommander- 
ende, af gammel Sømandsæt, og den eneste Chefen havde nogen 
Respekt for. Han var altid fuldstændig behersket, udførte de 
galeste af Chefens Ordre, mod sin bedre Overbevisning og Viden 
om deres Forkerthed, uden at sige et Ord, og med den fuld- 
stændigste Ro; og naar det saa gik galt, kunde han laane Chefen 
et Øjekast, saa sarkastisk og saa fuldt af Skadefryd, at denne 
blev ildrød i Hovedet, hvortil der i øvrigt hørte overmaade 
meget. Det var denne Officér til hvem jeg nærmest sluttede mig, 
ofte gjorde ham Selskab, naar han havde Førstevagt (fra Kl. 8— 12 
Aften) og undertiden lod mig purre ud for at tilbringe Hunde- 
vagten (fra Kl. 12—4 Morgen) sammen med ham. Han var den 
eneste af Officererne der var virkelig Navigatør. Elskværdig var 
han i øvrigt ikke; ti han var haard imod Folkene og tyranni- 
serede sin Oppasser. 

Den næste Officér efter ham var en stille, indesluttet Fyr, 
der stadig gik og beregnede og løste matematiske Opgaver paa 
Strimler Papir, hvoraf han altid havde Vestelommen fuld. (Han 
blev senere Fabrikdirektør i Marinen og Marineminister). 




452 



En gammel Skibslæges Erindringer. 



De to yngste Officerer vare to lystige Galfranse, der havde 
deres største Fornøjelse med at gøre sig lystige over min stakkels 
Overordnede, ærgre Chefen, hvor det lod sig gøre, kritisere Tredje- 
kommanderende og gøre Kur til Damerne, naar de havde Landlov* 
I øvrigt godmodige og flinke. 

Disciplinen om Bord var stræng og Tampen stadig i Virk- 
somhed. Naar Mandskabet blev pebet op paa Dækket fra Ban- 
nierne, havde Kvartermesteren altid Tampen i Haanden, og med 
Udraabet: sidste Mand er min Mand! dansede den paa Ryggen 
af de bageste. 

I andre Henseender havde Mandskabet det ikke ondt; det 
blev ikke overanstrængt; det fik god og rigelig Kost, blev holdt 
til Orden og Renlighed, og lært til at maniere Skibet mønster- 
værdigt. 

Vi laa ikke længe ved Land, højst et Par Dage ad Gangen ; 
vi besøgte de fleste af Luvartsøerne, spanske, franske og engelske, 
ogsaa den hollandske 0, Curacao, og paa Fastekysten : La Guayra, 
Cumana og Pertocabello, saa jeg fik sét mig godt om. Hvor vi 
kom, gjorde vort smukke Skib Opsigt blandt de søkyndige, og vi 
havde aldrig truffet vor Overmand i Sejlads. 

Skøndt de ældre Officerer, som anført, ikke i mange Aar 
havde været til Søs, var den danske Sømandsdygtighed ikke for- 
svunden. Da vi havde været nogle Maaneder til Søs, Officerer 
og Mandskab vare blevne hjemmevante om Bord, og øvede og 
bekendte med Skibets fortræffelige Egenskaber, tør jeg sige, at vi 
alle holdt af Skibet som af et villigt og tjænstfærdigt levende 
Væsen, der punktlig udførte alt, hvad man forlangte, naar det 
kun skete med Kendskab til de Ævner det besad, og til de Kræfter, 
der skulde sætte det i Bevægelse. 

Naar en Orlogsmand fra Søen kommer ind i en eller anden 
større Søhavn, véd man om Bord, at mange søkyndige Øjne vogte 
paa den og iagttage dens Manøvre, for at fælde deres Dom om, 
hvad den du'r til og hvorledes den bliver manieret, og for enhver, 
der har Øje for disse Forhold er del, eller var det den Gang, en 
Nydelse at overvære Ankringen af en større Orlogsmand, naar 
den gik for sig, man kan sige, efter Kunstens Regler. Den var i 
Korvetten bragt Fuldkommenheden nær. 

Vi ankrede ikke sjældent, for en frisk Vind med alle Sejl 
oppe og Læsejl til paa begge Sider, en eller anden fremmed eller 
oftest St. Thomas* Havn. Førend vi naaede Havnen bleve Læ- 




En gammel Skibslæges Erindringer. 



453 



sejlene tagne, bragte ind og beslaaede. Ved Indsejlingen og 
den hele øvrige Manøvre blev ikke hørt et eneste Kommandoord, 
men Skibet gled lydløst ind i Havnen. Saa hørtes den første Lyd 
af Baadsmandens Pibe; den betød: los Klyverskøde, Roret i Læ, 
hal Klyveren ned, og Skibet gik op i Vinden. Der blev pebet 
anden Gang: lad løbe Bovenbram-, Bram- og Mærssejl, stik op 
Skøderne, tag Fokken, giv op Mesanen! Der pebes tredje Gang: 
Mandskabet til Vejrs, beslaa Sejlene, lad Ankeret falde, Loddet i 
Bund! Fem Minutter efter den første Pibe havde lydt, laa Skibet 
med sine beslaaede Sejl og al Ting i Orden om Bord, som om det 
havde ligget paa sin Plads i god Ro og Mag i lang Tid. 

For at denne Manøvre kunde udføres, var det nødvendigt 
at lægge Beslag paa enhver Haand der fandtes om Bord, og det 
eneste Par Hænder der blev fritagne, var da Overdoktorens, fordi 
man ganske bestemt antog, at han enten vilde glemme eller tage 
fejl af den Ende, han skulde kaste los paa eller hale i. 

Naar man ikke har opholdt sig i en dansk Orlogsmand 
paa de Tider, kan man næsten sige, at man ikke véd, hvad Ren- 
lighed og Orden er. 

Det er Næstkommanderende, som er den styrende og har 
hele Ansvaret paa dette Omraade. 

Enten man er til Søs eller til Ankers begynder Rengøringen 
paa Dagvagten (Kl. 4—8 Form.), der altid tilfalder Næstkomman- 
derende. Den er saa grundig og udtømmende som Vand, Sand, 
Levanger (Gulvskrupper) og Svabre formaa at virke. Det er dog 
især, naar man er til Ankers, man har den fulde Fornøjelse og 
faar det hele Indtryk af Skibets fuldstændige Toilette, da Manøvren 
og det øvrige Skibsarbejde altid foraarsager nogen tilsyneladende 
Uorden og frembringer Smuds, naar Skibet er under Sejl. Ved 
Dagvagtens Ende, præcis ved Slaget »8 Glas«, mældes til Chefen, 
at Skibet er i Orden. Ligger man til Ankers har Baadsmanden 
til samme Tid været ude at »toppec, og Skibet er »gitretc 
(spulet) uden Bords. Sér man nu Skibet efter vil man foruden 
den yderste Grad af Renlighed træffe den kompletteste Orden. 
Alt hvad der er af Træ, er rent vasket, hvad der er af Metal 
blanket og pudset, Kanonerne > fjolsede« og skinnende som blankt 
polerede Kakkelovne, enhver Tougende »skudt opc i sirlige Skiver, 
skinnende hvide Køjer i de aabne »Finkenet ter«; »tilvejrsc enhver 
»Endec halet »dør«, Stænger og Rær nøjagtig bragt i lodrette og 
vandrette Linjer (braset og toppet); fra Toppen til Kølsvinet, fra 

agter til for, hele Skibet igennem findes intet, som ikke er blevet 
eftersét og som ikke er i Orden og skinnende rent. Og saaledes 
ligger den smukke Fru Fortuna, saa straalende skøn, som den 
fineste Frøken, der nylig har gjort sit Morgentoilette. At spytte 
paa Dækket var en Forbrydelse og paa Bannierne blev holdt den 
samme Renlighed og Orden som paa Skanse og Bak. 

Jeg har sagt, at Chefen var halvgal; her forelægger jeg 
Beviserne. 

En Aften, vi laa til Ankers ved Frederikssted, kom Chefen 
fra Land og om Bord. Idet Faldrebslærlingerne sprang ud paa 
hver sin Side af Faldrebstrappen for at »langec Chefen Faldrebs- 
tougene, slukkedes Lyset i den ene Lanterne. Ikke saa snart var 
han kommen over Faldrebet, førend han med fortørnet Værdighed 
spurgte: hvem har Vagt? Den stille Matematiker svarede med 
Haanden til Huen, meget ydmyg: Jeg Hr. Kaptajn! Chefen: 
Hvorfor har De ikke sørget for, at Lysene ere tændte i Lan- 
ternerne, naar Deres Chef kommer om Bord? Matem. i samme 
ydmyge Tone: Lyset gik ud da Faldrebsdrengen sprang ud 
Hr. Kaptajn! Ch.: De vover at modsige Deres Chef! Gaa ned 
i Deres Lukaf! 

Han havde Arrest til den næste Dags Aften. 

En Dag, da han var i ondt Lune eller Værdighedsdjævlen 
var helt oppe, kom han op paa Dækket, og blev som forbavset 
staaende foran et Stykke Kabelgarn, der nylig var faldet ned fra 
Vejret og laa paa Skansedækket. Han henvendte sig til den 
vagthavende Officer med Spørgsmaalet: hvad er det? Svar, et 
Stykke Kabelgarn Hr. Kpt.! Ch.: Vil de kalde paa Næstkomman- 
derende! Han kom; samme Spørgsmaal, samme Svar. Ch.: Man 
vader i Snavs til op over Anklerne her om Bord, vil De lade 
Dækket spule! Det var, efter hvad jeg har omtalt, den uret- 
færdigste Beskyldning man kunde gøre. 

En Gang var vi løbet ind i Portoricos Havn, St. Juan, for 
at fylde Vand fra en Flod, som havde sit Udløb i Havnen. Man 
maatte temmelig langt op ad Floden for at faa Vand, der var 
upaavirket af Havvandet (der er stærk Ebbe og Flod). Officeren 
og Mandskabet, der havde været beskæftiget med dette Arbejde, 
kom om Bord sent om Aftenen i Bælgmørke, og Officeren maatte 
mælde Chefen, at han havde maattet lade et Vandfad blive lig- 
gende oppe i Floden, da Barkassen, paa Grund af den indtraadte 
Ebbe, var kommen paa Grund og ikke kunde blive flot, førend 

den var bleven lettet. Flere Vandflade havde de desuden maatte 
trille over Grundene, indtil de naaede dybere Vand. Chefen blev 
rasende og befalede Officér og Mandskab øjeblikkelig at gaa til- 
bage og skaffe Vandfadet om Bord. De maatte tilbringe hele 
Natten paa Floden, og kom først den næste Morgen om Bord 
med det forulykkede Vandfad. 

Midt ude i rum Sø fandt Chefen en Gang paa, at der 
skulde sættes Vant og Stag, et Arbejde, der kun udføres i en for 
Søgang beskyttet Havn: Vejret var stille, men der var ikke 
nogen ringe Døning og Skibet baade duvede og slingrede. Paa 
Bugsprydet var hængt fyldte Vandfade for at stivne Stagene. 
Det endte med, at Sprydet skørnede og maatte laskes og skaales. 

Det kan bemærkes, at vi kom hjem med næsten ethvert 
Rundholt skørnet, saaledes havde han forceret Sejlføringen, og 
Skibets Skrog gav sig saaledes under Overhalingerne, at de Tvær- 
skibsskodder aabnede sig saa meget, at man kunde stikke en 
Haand igennem Aabningen. 

Naar Skibet løb under Pres af Sejl (vi har ikke sjældent 
løbet 14 — 15 Mil i Vagten), havde man Følelsen af, at det be- 
vægede sig som en Slange. 

Chefens Galskab kulminerede paa Hjemrejsen. Efter Offi- 
cerernes Sigende satte han Kursen altfor tidlig øster over, hvor- 
ved vi kom ind i det stille Bælte, hvor vi laa i 11 Døgn i 
komplet Stille; men den værste Historie var tilbage. Da vi vare 
henimod Udgangen af Kanalen, det var om Aftenen paa Første- 
vagten, vi løb med tætrebede Mærssejl og Fok for en Storm af 
NV. med 14 Miles Fart, kom jeg op paa Dækket; Fjærdekomman- 
derende havde Vagt, og han sagde med den roligste Tone af 
Verden: bliver vi ved at holde denne Kurs en Time, er vi alle- 
sammen begravne paa Goodvinssand. Jeg spurgte, om han ikke 
havde mældt Chefen det, hvorpaa han svarede, at han to Gange 
havde spurgt Chefen, om han ikke skulde forandre Kursen, men 
faaet et haanligt Afslag; men nu skal jeg lade Overstyrmanden 
kalde paa Dækket. Overstyrmanden kom, overbeviste sig efter 
Kort og Kurs, at Sagen forholdt sig som anført, gik ned til 
Chefen i Kahytten og anmodede ham om at forandre Kursen. 
Han fik Afslag, kom op paa Dækket og var i høj Grad urolig 
og betagen. Lidt efter kom Chefen paa Dækket, og nu traadtc 
Overstyrmanden fast og rolig hen mod Chefen, og med Haanden 
til Huen og i en bestemt Tone udtalte: dersom Kaptajnen ikke 

forandrer Kursen til — (?) forlanger jeg øjeblikkelig at blive arre- 
steret idet jeg gør opmærksom paa, at jeg er ansvarlig for Skibets 
Navigation i lige Maade med Kaptajnen. Chefen vendte sig om, 
gik en Gang op og ned ad Dækket, henvendte sig saa til den 
vagthavende Officer og gav Ordre til at forandre Kursen, idet 
han non chalant tilføjede: »disse Koffardimænd gaar ikke frem med 
Tidenc, hvortil min Ven satte et Ansigt op og laante ham et Par 
Øjne, som hurtig bragte ham ned i Kahytten. 

Disse Eksempler, der kunde forøges med mange flere, ansér 
jeg tilstrækkelige til at karakterisere Manden. 

De yngre Officerer søgte, saa godt det lod sig gøre, at 
ærgre ham, naar Lejligheden tilbødes. Kahytten og Messen vare 
kun adskilte ved en ikke bred Gang, og begges Tværskodder, der 
skilte dem ad, vare forsynede med Aabninger, der lukkedes af 
Jalousier, hvorfor man i Kahytten godt kunde høre, hvad der 
blev sagt i Messen, og vice versa. Gale Kejser og Spring seksten 
Spring, Øgenavne, hvis Adresse han meget godt kendte, bleve 
stadigt benyttede og knyttede til alle Slags Vitser og Hentydninger 
til, hvad der var forefaldet. At de havde gjort deres Virkning 
kunde man sé, naar han kom op paa Dækket, og han glemte 
ikke, saa snart Lejlighed gaves, at kvittere for Modtagelsen. 

En virksommere Maade at fortrædige ham paa, bestod i 
at forstyrre hans Nattero. Han var meget lydhør og holdt ikke 
af, at der om Natten blev gjort mere Støj end hvad der var 
højst nødvendig for Skibets Sikkerhed, hvorfor vi i Reglen gik 
for smaa Sejl om Natten. At man benyttede sig af denne gode 
Lejlighed til at vise sin gode Vilje, var selvfølgelig. Her et 
Eksempel. 

Jeg havde lovet at gøre Hundevagt sammen med min ond- 
skabsfulde Ven, Fjærdekommanderende. Da jeg kom paa Dækket, 
var det en dejlig maaneklar Nat med laber Bramsejls Kuling. 
Ordren lød paa at holde krydsende mellem St. Croix og St. 
Thomas. Med det mest ondskabsfulde Smil blev jeg modtaget, 
idet han hviskede mig i Øret: Spring seksten Spring skal ikke 
faa megen Søvn paa min Vagt. Jeg forstod ikke hvorledes det 
skulde lade sig gøre i det Vejr. Efter omtrent et Kvarters Forløb 
viste der sig i Horizonten en lille let hvid Sky, som hurtig bredte 
sig og var ledsaget af en Blæstbyge, hvorfor Bramsejlene maatte 
tages og kort efter lod han ogsaa Mærssejlene løbe, skøndt Bygen 
slet ikke var haardere, end at de godt kunde være bleven 

staaende; jeg forstod nu Manøvren. Bygen trak hurtig over og 
vi fik atter laber Kuling, og Mærs- og Bramsejl bleve atter satte. 
Efter omtrent en halv Times Forløb, da den samme Manøvre 
gentoges, kom Chefens med Nathue bedækkede Hoved til Syne 
over Kahytsnedgangen, og der blev i en arrig Tone spurgt: hvad 
er der i Vejen? Der blev givet det korte og rolige Svar: det 
staar med svære Byger! Ch.: saa tag Reb i Mærssejlene! Sv.: 
det løjer helt af mellem Bygerne! Hovedet forsvandt. Mærs- 
sejlene kom til at løbe fem Gange, og da Vagten var nær sin 
Ende kom endelig Chefens Hovmester, som var bleven ringet ud 
af Køjen, paa Dækket med Befaling fra Chefen at tage et Reb 
ind i Mærssejlene. Saa kom Næstkommanderende paa Dækket 
for at tage Dagvagt, og forundrede sig i høj Grad over den 
Ordre, som han fandt ganske umotiveret. 

Min Ven og jeg gik til Køjs med den glade Bevidsthed at 
have tilbragt en behagelig Hundevagt. 

Efter at være kommen ind i Varmen begyndte Ærterne og 
Grynene, med hvilke jeg laa Side om Side, at blive levende, og 
Overfladen af mit Tæppe og jævnlig ogsaa mit Ansigt og mine 
Hænder vare om Morgenen bedækkede med Midder, hvilket havde 
den heldige Virkning, at min Klage over disse ubehagelige Gæster 
førte til, at mit Nattelogi blev forlagt til en Kistebænk i Messen, 
en Indrømmelse, jeg i høj Grad paaskønnede. 

Foruden Korvetten havde endnu Briggen St. Jan Station 
i Vestindien, et Skib vi saa meget lidt til, da dets Chef, Kaptajn- 
lieutenant Bodenhoff, formedelst vor halvgale Chef, skyede os 
som Pesten. 

Da vi havde været omtrent et halvt Aar i Vestindien blev 
Briggens Læge syg og maatte bringes fra Borde for at blive be- 
handlet i Land. Jeg fik da Ordre til at gaa om Bord i Briggen 
og gøre Tjæneste der. 

Det var en højst behagelig Overgang. Jeg fandt der et 
udmærket vel organiseret Skib og et dygtigt, dannet og i det 
hele taget humant og elskværdigt Officerspersonale. 

Chefen var en fuldendt Gentleman i sin kraftigste Alder, 
høj, kraftig bygget, med spillende, mørke Øjne, stærkt markerede 
Ansigtstræk, rødbrun Teint og et Ar over den behaarede Del af 
Hovedet, der strakte sig en Del ned over Panden, og ingenlunde 
var misklædende. Han var, hvor han kom, Damernes erklærede 
Yndling. 

Arret var en Følge af et Sabelhug, der blev bibragt ham 
under Forsøget paa at afslaa en Æntring af Engelskmændene ved 
Linjeskibet Prins Christians Kamp med, saa vidt jeg erindrer, to 
Linjeskibe og en Fregat. Han blev som haardt saaret engelsk 
Krigsfange, blev modtaget og plejet i et fornemt engelsk Hus, 
blev forelsket i Datteren, som plejede ham, og som senere blev 
hans Kone. 

Næstkommanderende var en human, praktisk, noget snak- 
som og meget aktiv Mand, der, ligesom Chefen, ogsaa var gift 
med en engelsk Dame. 

Tredjekommanderende (nylig afdøde Admiral £. Suenson, be- 
kendt fra Helgolandaffæren) var en særdeles elegant Personlighed. 
Han var nylig, da han blev udkommmanderet med Briggen, 
kommen fra en fleraarig fransk Orlogstjæneste, der havde efterladt 
kendelige Spor, saa vel i hans Klædedragt som i hans hele Op- 
træden, uden dog i mindste Maade at være outreret eller have 
Karakteren af noget paataget. Han var en intelligent, gennem- 
dannet Mand og en meget dygtig Officer. 

Den næstyngste Officer (senere i mange Aar Maskindirektør 
i Marinen) var en lille, hjulbenet, meget aktiv, meget flink og 
lovende ung Mand, der altid var i godt Humør og meget afholdt. 

Den yngste Officer var en tynd, opløben, godmodig Fyr, 
uden fremtrædende Egenskaber, men i øvrigt brugbar. 

Det vil heraf kunne skønnes, at jeg var kommen i godt 
Selskab, og egentlig i et Mønsterskib, og i de omtrent seks Uger 
jeg tilbragte om Bord i Briggen, hvor det bedste Forhold fandt 
Sted mellem Chef og Officerer og mellem disse indbyrdes, og 
Folkene bleve humant behandlede, vare Festdage for mig. 

Under mit Ophold i Briggen oplevede jeg et lille Æventyr, 
som ikke er ganske uden Interesse, da det viser, hvad man 
ustraffet kan taale, naar man er ung og af en god Konstitution. 

Førend min Ankomst om Bord havde Chefen haft Lejlighed 
til at vise den hvide Befolkning paa den engelske Tortola en 
væsentlig Tjæneste. Der var nemlig udbrudt en Negeropstand paa 
Øen, der var næsten blottet for Militær. Guvernøren havde sendt 
Bud om Hjælp til den nærliggende St. Thomas, hvor Briggen 
laa til Ankers. Chefen tog straks saa mange Soldater om Bord, 
som Fortet kunde undvære og sejlede ufortøvet til Tortola, hvor 
han endnu samme Dag ankom. Han udskibede straks Soldaterne 

og en Del af Briggens Besætning under Kommando af Tredje- 
kommanderende. De oprørske Negre, da de saa denne uventede 
Styrke, faldt til Føje uden Blodsudgydelse, og Roligheden blev 
genoprettet. 

Nogen Tid efter denne Episode, paa den Tid jeg var om 
Bord, kom en Indbydelse fra Guvernøren og Øens Honoratiores 
til Chefen og Officererne til et Bal, som blev modtagen. Vi sejlede 
da til Tortola. Da jeg ikke var stærk i Dansekunsten og heller 
ikke senere er bleven det, blev jeg om Bord og holdt den vagt- 
havende Officer med Selskab. 

Dagen efter havde Chefen indbudt et udvalgt Selskab til 
et saakaldt Maronparti, hvor vi skulde besøge to ubeboede Øer: 
Old Jerusalem og Anagada, og paa denne skulde der gøres Jagt 
paa Flamingoer, hvoraf der fandtes en stor Mængde paa Anagada. 

Navnet paa den første hidrører fra dens Lighed i det 
fjærne med en stor ødelagt By. Det ene vældige Klippestykke 
ligger i den fuldstændigste Uorden og de forunderligste Gruppe- 
ringer væltet over det andet, og man faar Indtrykket af den for- 
færdelige Jordrystelse, der i sin Tid har fundet Sted og har frem- 
bragt denne uhyre Forstyrrelse. Vi fandt her en højst forunderlig 
Grotte, et uhyre stort, skraat nedad ludende Klippesvælg, som 
nedefter blev lavere og lavere, men dog højt nok for at man 
kunde gaa oprejst. Grotten endte aaben og her fandtes et ikke 
dybt Bassin med det klareste Havvand. Paa hvilken Maade dette 
stod i Forbindelse med det omgivende Hav, var ikke muligt at 
udfinde. 

Vi toge os selvfølgelig et forfriskende Bad i dette vidunder- 
lige Badekammer og sprang derefter som Stengeder fra den ene 
store Klippeblok, der ofte var adskilt ved en dyb og bundløs Af- 
grund, til den anden. 

Efter at være kommen om Bord lettede vi og satte Kursen 
til Anagada. 

Øen er flad som Amager, hel nøgen, og omgiven med 
Sandrev i stor Udstrækning. Vi kom i Land hen paa Efter- 
middagen, delte os i forskellige Partier og begyndte Jagten. Jeg 
havde sluttet mig til to Englændere, der syntes at være erfarne 
Jægere, og det viste sig da ogsaa snart, at vi havde slaaet ind 
paa den rette Vej. Øen var gennemskaaren af Laguner (Moradser), 
som vi maatte omgaa eller vade over. Efter vel omtrent en halv 
Times Gang fik vi Øje paa Flamingoerne; de stode i lange Rader 

opstillede ved Bredden af en meget stor Lagun og lignede i det 
fjærne et Regiment af vore Jenser i Sommerdragt paa den Tid 
(røde Trøjer, hvide Bukser og hvide Bandolerremme i Kryds over 
Brystet). Det gjaldt nu at komme dem paa Skud. Skjule os 
kunde vi ikke, da der ikke gaves en Busk paa hele Øen, og alt 
efter som vi avancerede, retirerede Flamingoerne, og paa denne 
Maade, da mine Ledsagere vare ivrige Jægere, glemte vi baade 
Tiden og Vejlængden. Klokken blev saaledes henad seks, førend 
den resultatløse Jagt blev opgiven, og vi maatte begive os paa 
Tilbagevejen. Kort efter gik Solen ned, og som bekendt er der 
intet Tusmørke i Troperne. Vej eller Sti fandtes ikke, og gaa 
tilbage ad samme Vej, vi havde passeret, kunde der ikke være 
Tale om, da den var gaaet i Bugtninger og Omveje, for at nærme 
os Flamingoerne. Vi besluttede da at søge den nærmeste Vej til 
Strandkanten. Det var imidlertid lettere sagt end gjort. Imellem 
os og Stranden laa en Mængde Laguner, at omgaa dem var en 
Umulighed; ti dels kunde vi ikke se deres Udstrækning, og dels 
vilde Vejen være bleven saa lang, at vi rimeligvis, dersom vi ikke 
vare gaaede istaa af Udmattelse, maatte have marcheret hele 
Natten. Vi maatte nu vade gennem den ene Lagun efter den 
anden, gennem Dynd og Morads, der undertiden gik os op til 
midt paa Livet, og naaede omsider Strandbredden. Nu paa- 
trængte sig imidlertid Spørgsmaalet , hvilken Retning vi skulde 
vælge, enten til venstre eller til højre; Briggen var ingensteds at 
opdage. Den ene Englænder vilde til venstre, den anden til højre; 
jeg skulde gøre Udslaget og valgte Retningen til venstre. Højre- 
Englænderen var imidlertid saa sikker i sin Sag, at han skiltes 
fra os og tog Retningen til højre. Da vi havde gaaet nogen Tid 
sammen, begyndte vi at faa Skrupler og mene, at den paastaae- 
lige dog muligvis kunde have Ret, og det varede da ikke længe, 
førend vi gjorde omkring og efter en noget forceret Marsch 
naaede ham. Det viste sig efter omtrent en god Times Gang, at 
han havde Ret; ti vi opdagede et Stykke Vej fra Strandbredden 
Lys og hørte Menneskestemmer. Det var et enligt, tomt, tem- 
melig rummeligt Vogterhus, og her fandt vi en Del af Jagtselskabet 
samlet. Førend vi begave os op til Huset, gik vi med Klæderne 
paa ud i Stranden for at befri os fra al det Dynd og Smuds, 
hvormed vi vare overtrukne. I disse Klæder tilbragte vi Natten, 
og først næste Morgen kom vi om Bord i Briggen og fik skiftet 

Klæder. Ingen af os tre (vi vare alle unge og kraftige Mennesker) 
fejlede noget. 

For at more vore Gæster gjorde vi et Kryds mellem de 
forskellige Smaaøer og kom om Aftenen tilbage til Tortola. 
Førend de forlode os blev der, efter vestindisk Skik og Brug, 
konsumeret en Mængde Rhum and Water og Brandy and Water, 
men hvad der var det værste, oven paa disse Kvantiteter, blev 
der drukket Porter, og drikke maatte man. For mit Vedkommende 
endte det med, at jeg første og sidste Gang i mit Liv blev fuld. 
Men jeg var mig bevidst, og da jeg følte, at det gik rundt i mit 
Hoved som i en Vejrmølle, og at jeg ikke kunde støtte længer 
paa Benene, fik jeg fat i Gelænderet til Kahytstrappen og ravede 
tumlende, og uden at kunne klæde mig af, til Køjs. Formodentlig 
i Erindringen om de Tømmermænd der paafulgte, har jeg, som 
anført, aldrig siden været udsat for dem. 

Foruden de nævnte Officerer var der i Briggen en Proviant- 
forvalter, der fortjæner lidt Omtale. Han var høj, tykmavet, med 
et ret godmodigt Fysiognomi, hvori der dog laa blandet baade 
noget forslagent og noget humoristisk. Han havde gjort flere 
Rejser i samme Egenskab, var fuldstændig skibsvant og stod sig 
godt med Officererne. Han havde tidligere i flere Aar været 
Proviantforvalter paa Christiansø, der den Gang saa fuldstændig 
hørte ind under Marinen, at Øen i et og alt blev betragtet som 
et Skib, var fuldstændig organiseret og bemandet som saadant, 
hvorfor det ogsaa hed: „om Borde i Christiansø. Fra dette 
Ophold havde han fattet en saadan Kærlighed til »Øenc (den gik 
altid under dette Navn), at han var uudtømmelig i sine Lovtaler 
og sine Historier om den. Hvorhen vi kom, og hvad vi saa, 
blev altid sammenlignet med »Øenc, men faldt altid igennem. 
De modneste Frugter, f. Eks. Figen og Druer, vare bedre paa 
Øen, paastod han, end paa Madeira (jeg har senere erfaret, at de 
virkelig kunne modnes paa »Øenc, paa enkelte af Klippeblokke 
omgivne Lokaliteter. 

Han og Lægen, for hvem jeg vikarierede, laa i bestandig 
Fejde; af hvilken Beskaffenhed denne var, fik jeg Lejlighed til at 
erfare, førend min Afgang fra Briggen. Efter omtrent seks Ugers 
Ophold i Land, kom Lægen helbredet om Bord, men da Kor- 
vetten var paa et Togt, varede det flere Dage, førend jeg kunde 
komme fra Borde og indtage min forrige Stilling. 

Tilskueren. 1888. 32 

Lige saa tilfreds jeg var om Bord i Briggen, lige saa util- 
freds var dens Læge. Han var en lille, spinkel, men i øvrigt vej 
proportioneret, ung Mand, med et intelligent, opvakt, ret fint 
Fysiognomi, med Nakken noget tilbagebøjet, et sarkastisk Smil 
om Munden, levende, graalige Øjne og fine Rynker ved den ydre 
Øjenspalte, der gav hans Ansigtsudtryk i sin Helhed et udfordrende 
Præg, der lod én føle, at han ikke vilde blive Svar skyldig paa 
Tiltale. Han var en flink Læge, bekendt som et godt og vittigt 
Hoved, men af irritabel Natur. Han kunde aldeles ikke finde sig- 
til Rette i de stramme militære og Subordinationsforhold om Bord r 
og havde haft mange Sammenstød med enhver af Officererne, der 
omtalte ham som et Pindsvin, der stak, naar man berørte det r 
og havde en Tunge saa skarp som en Ragekniv. 

Den første Dag han kom om Bord, kom Forvalteren til 
mig og sagde med et lunt Smil: »Nu skal De se, vi skal ha'e 
Løjer med Dokteren.« Denne havde en besynderlig, som han 
senere fortalte mig, medfødt Antipati mod Edderkopper hvoraf 
der om Bord fandtes ikke faa og af store Dimensioner, som vare 
hans Skræk, naar han traf dem i sit Lukaf. Forvalteren havde 
af Voks lavet en Edderkop af ualmindelig Størrelse og anbragt 
den paa Dæksbjælken lige over Hovedet af den Plads, som Dok- 
teren indtog ved Messebordet. Efter at alle vare komne til Bords, 
og vi havde spist den første Ret, faldt hans Øjne paa Uhyret 
over hans Hoved; han blev dødbleg, rejste sig, tog sin Hue, der 
laa ved Siden af ham og slog af alle Kræfter paa Edderkoppen, 
der blev saa flad som en Pandekage, og derved kom han til at 
opdage sin Fejltagelse. Der udbrød nu en brølende Latter og 
Ros til Forvalteren, hvis Puds var lykkedes saa godt. 

Henad Aften sagde min Kollega til mig: »Det skal han 
nok faa betalt. Lukaferne fik paa den Tid Lys fra oven, gennem 
et saakaldet Koøje, der var skruet fast i Dækket. Førend man 
gik til Køjs, blev dette skruet af for at faa Luft ned i Lukafet. 
Førend Køjetid listede min Kollega sig hen til Forvalterens aabne 
Koøje, trak en Sprøjte fuld af Dyvelsdræktinktur op af Lommen 
og sprøjtede hele Indholdet ned i Lukafet. 

Da Forvalteren lukkede Døren op til sit Lukaf for at gaa 
til Køjs, var han nær ved at omkomme af Stank. Han maatte 
den Nat sove i en Hængekøje paa Banjerne. 

Og hermed var da Krigen for Resten af Rejsen erklæret. 

Den eneste Ulæmpe jeg led om Bord i Briggen, en Plage, 
der var fælles for os alle, var et Utal af Kakkerlaker, der fandtes 
i hundredtusindvis. De fandtes overalt og fortærede alt. Enhver 
Del af vort Legeme, der laa blottet om Natten, angreb de, og 
om Morgenen var Huden bedækket med ærtestore, runde, hud- 
løse Steder. For at beskytte os, maatte vi om Natten ligge med 
en Shirtings Dragt, der kun lod Hovedet blottet, fra Ansigtet blev 
de fjærnet, enten ved at vi vaagnede, eller ved en automatisk 
Bevægelse i Søvne. 

Grunden til denne Plage var, at Briggen ikke som sæd- 
vanlig havde overvintret i Hjemmet, men efter en endt Vestindie- 
tur straks var bleven benyttet til den næste, og hele Ynglen 
havde derfor vedligeholdt sig. 

Nogen Tid efter jeg var kommen om Bord i Korvetten, 
blev jeg syg af Klimatfeber og blev indlagt paa Hospitalet i 
Frederikssted. Det første man foretog sig med mig, var efter 
engelsk Skik at aarelade mig. Der skulde tages saa meget Blod, 
at man besvimede, hvorfor det blev opfanget i et Vandfad. Da 
dette omtrent var fuldt, og jeg endnu slet ikke mærkede noget 
Tegn til Besvimelse, holdt man endelig op; men dette store og 
urimelige Blodtab svækkede mig saa meget, at Sygdommen gik 
over til en haardnakket Koldfeber, der ikke forlod mig, førend 
længere Tid efter at være kommen hjem. 

Nogle Forhold og Begivenheder om Bord, der endnu ikke 
ere berørte, fortjæne en nærmere Omtale. 

Sømanden, der jo saa ofte maa se Faren under Øjnene, 
og hvis Liv ved saa mange Lejligheder kan siges at hænge om 
just ikke bogstavelig talt i en Traad, saa dog i en Tougende, er 
i Reglen religiøs. 

Af hvad Natur denne Religiøsitet er i sit inderste Væsen, 
er ikke godt at udfinde, da han holder den hos sig selv og 
sjælden eller aldrig udtaler sig om dette Æmne; men den kommer 
dog ved flere Lejligheder til Syne. 

Naar han er i Land, er han ikke nogen daarlig Kirke- 
gænger, og han følger Gudstjænesten med Andagt. Om Bord i 
en Orlogsmand holdes hver Søndag, naar Vejret og Skibets Sik- 
kerhed tillader det, Gudstjæneste. 

Flaget bliver da hejst, og Folkene blive pebne op fra Ban- 
jerne og ned fra Vejret; kun de nødvendigste Udkig blive paa 
deres Poster. Hele Besætningen i Søndagsklæder tage Plads paa 

Skansen, hvor der er hensat Stole til Officerspersonalet, Chefen 
øverst og de øvrige Officerer ned efter, hvorved Rangfølgen strængt 
iagttages. Hver Mand er forsynet med sin lille Salmebog , hvori 
tillige findes Teksten til den Tale, som oplæses af Chefens Se- 
kretær eller Proviantforvalteren, som i mindre Skibe fungerer i 
begge Egenskaber. Salmer og Tekst ere affattede udelukkende 
til Brug om Bord. Efter at den første Salme er sungen, træder 
Oplæseren af Teksten frem foran Spillet og læser Teksten højt 
og tydelig, derefter synges den anden Salme, og Gudstjænesten 
ender med, at Chefen rejser sig tillige med alle Officererne og 
udtaler med forstærket Stemme: Gud bevare Kongen! der gen- 
tages af hele Besætningen. 

Denne Gudstjæneste i al sin Simpelhed, hvor man har 
Himlen over Hovedet og er omgiven af det endeløse Hav, gør et 
dybt og højtideligt Indtryk, ikke mindst ved at iagttage den Ro, 
og jeg kan sige den Andagt, hvormed den ledsages af de ung- 
dommelige, kraftige Skikkelser med de vejrslagne Ansigter, hvoraf 
Besætningen hovedsagelig bestaar. 

Der er tre Begivenheder om Bord, der altid frembringer et 
uhyggeligt eller smerteligt Indtryk. 

Den ene er et Dødsfald. Det er for alle Parter uhyggeligt 
i og for sig at have et Lig om Bord, uafset de Følelser, der have 
Hensyn til den afdødes Dødsaarsag eller andre personlige Om- 
stændigheder. 

Som bekendt surres Liget ind i sin Køje, ved hvis ene 
Ende fastgøres en betydelig Vægt af Kugler, for at den straks 
skal gaa til Bunds. Naar Overbordkastningen skal finde Sted, 
bliver Flaget hejst, som det hedder, paa halv Stang, hele Besæt- 
ningen er paa Dækket, der bliver læst et Fadervor over Liget, 
som løftes op over Rælingen og et Øjeblik efter forsvinder i 
Dybet. 

Skøndt den afdøde maaske tidligere var én en ganske lige- 
gyldig Person, er Indtrykket af denne Scene saa gribende, at man 
har Følelsen af, at det ligesom var en integrerende Del af én 
selv, der gik over Bord, og Stemningen i Skibet er hele Dagen 
trykket. 

Den anden Begivenhed, som sætter hele Skibet i Bevæg- 
else, er Udraabet: En Mand over Bord! 

Jeg tror, det er sjældent, at den kombinerede Manøvre, der 
har til Maal saa hurtig som mulig at standse Skibets Fart og ad 

den kortest mulige Vej at nærme sig den forulykkede, sker med 
den forønskede Ro, Præcision og Sikkerhed, som i et vel organi- 
seret og godt manieret Skib under andre Omstændigheder er 
Reglen. 

Det første, der gøres, er selvfølgelig at udkaste en Rednings- 
bøje, det næste er, naar Skibets Fart er formindsket saa meget, 
at man uden Fare for at udsætte Menneskeliv for Undergang, kan 
sætte et bemandet Laaringsfartøj i Søen, for at søge og hjælpe 
den forulykkede. Hvor vidt dette vil lykkes, beror selvfølgelig 
først og fremmest paa, om han kan svømme, og dernæst paa, 
under hvilke Forhold og Omstændigheder Ulykken er sket, ved 
Dag eller ved Nat, i Magsvejr eller i Storm og svær Sø osv. osv. 
Sker det, at Omstændighederne ere saaledes, at der umuligt uden 
at udsætte Skibet og Mandskabet, der skal bemande Rednings- 
fartøjet, for den visse Undergang, kan foretages noget Rednings- 
forsøg, og den forulykkede maa overlades til sin Skæbne, altsaa 
til den sikre Død, da er denne Begivenhed den uhyggeligste, jeg 
har oplevet, og efterlader en Følelse som af en ond Samvittighed, 
man ikke kan betvinge. Reddes den forulykkede, er Glæden 
naturligvis stor; men den Spænding, man er i under Uvisheden 
om Forsøget vil lykkes, og da særlig under farefulde og prekære 
Omstændigheder, hvor det ikke alene drejer sig om den for- 
ulykkedes, men ogsaa om de reddendes Liv, kan ikke beskrives, 
men kun føles. Det er ikke sket ganske sjældent i den danske 
Orlogsmarine, at en Officer øjeblikkelig er sprungen over Bord 
for at redde den, der er falden over Bord. 

Jeg oplevede en Gang, det var ikke i Korvetten, men om 
Bord i et andet Skib, en højst kuriøs Scene, der henhører under 
dette Ærane. 

Det var paa Eftermiddagsvagten i Nordsøen under en frisk 
Bramsejlskuling og temmelig høj Sø, at det uhyggelige Raab: 
En Mand over Bord! lød lige kort efter at vi havde vendt (vi 
krydsede for Modvind). Den sædvandlige Uro, Travlhed, Kom- 
manderen og Spejden efter den over Bord faldne, der altild følger 
efter dette Udraab, var omtrent paa sin Højde, da det blev mældt 
mig, at to Mand vare komne til Skade nede i Lasten. Jeg begav 
mig derfor straks ned paa Bannierne og traf der de saarede, der 
begge havde et stort Lapsaar af den behaarede Del af Hovedet. 
Paa mit Spørgsmaal, hvorledes det var gaaet til, fik jeg den Op- 
lysning, at to Mand, der vare satte til at lange Brædder fra 

Batteriet og ned i Lasten til to Mand, der toge imod dem, havde, 
idet de havde hørt Raabet: En Mand over Bord! sluppet 
Brædderne, der vare faldne ned i Hovedet paa dem, der skulde 
modtage dem. 

Da jeg havde forvisset mig om, at Saarene ikke vare videre 
farlige, overlod jeg Forbindingen til Underlægen (jeg var den 
Gang Overlæge) og begav mig op paa Dækket for at erfare noget 
om den Mand, der var gaaet over Bord. Han var hverken til 
at sé eller høre, og Uroen og Spændingen var meget stor. Vel 
omtrent et Kvarters Tid efter, at Manden var falden over Bord, 
og det var bleven konstateret, at det var en af de flinkeste Tops- 
gaster, men ikke henhørende til Marinens faste Mandskab (en 
saakaldet Indrulleret), kom en Underofficer hen til den vagt- 
havende Officer medhavende en Mand i drivvaade Klæder og 
mældte, at det var Manden, der var falden over Bord. Officeren 
gjorde store Øjne og spurgte, om han virkelig havde været uden 
Bords, hvilket, efter et bekræftende Svar, blev efterfulgt af Spørgs- 

maalet: hvordan, F , er Du da kommen om Bord igen? Han 

forklarede nu, at han under Vendingen havde ligget ude ved 
Nokken af Underraaen (han havde overhørt Kommandoen, at der 
skulde vendes, og fra Dækket havde man ikke observeret ham); 
ved Vendingen, da Underraaen braste om med et Sæt, blev han 
kastet over Bord, men var saa heldig at faa fat i Storsejlsskødet, 
der under Vendingen var kommen uden Bords og slæbte langs 
Siden. Ad dette var han entret op i Røstet og herfra kommen 
paa Dækket, hvor han straks havde taget fat i det Arbejde, der 
væsentlig blev udført for at redde ham. Da han blev kendt af 
en af sine Kammerater, raadede denne ham til at mælde sig til 
den vagthavende Officer, hvilket han af Frygt for en Overhaling 
ikke vilde indlade sig paa; men da Rygtet om hans Tilsyneladelse 
om Bord ogsaa naaede til Underofficererne, blev han som anført 
transporteret til rette Vedkommende, hvor han slap med en 
Røffel om en anden Gang at høre bedre efter, hvad der bliver 
kommanderet. 

Den Straf der almindeligst blev anvendt om Bord, var et 
forskelligt Antal Slags Tamp, i Reglen fra 9 til 18, der blev 
dikteret af Chefen eller Næstkommanderende; det var en arbitrær 
Straf for Smaaforseelser af al Slags: Insubordination mod en 
Underofficer, at komme drukken om Bord efter at have haft 
Landlov, for Svineri, Mangel paa Paapassenhed, Slagsmaal o. s. v. ; 

denne Straf gik under Navn af »en Lussingc, blev eksekveret af 
den vagthavende Underofficer, og i Almindelighed udført paa 
Dagvagten, under Næstkommanderendes Ægide. Ingen tog nogen 
videre Notits af denne Eksekution, og den paagældende selv 
rystede gærne Trøjen oven paa denne Overhaling, og var derefter 
Jige glad. Ånderledes forholdt det sig, naar Straffen fulgte paa 
^n Forbrydelse f. Eks. Tyveri, Forsøg paa Desertion, Insubordina- 
tion mod en Officer o. s. v., saa blev Straffen tilkendt efter Dom 
ifølge Søkrigsartikels Brevet, og lød paa 27 eller 54 Slag Tamp, 
og Eksekutionen udførtes med stor Højtidelighed, og gav Anled- 
ning til en højst uhyggelig Scene. 

Delikventen blev blottet til neden for Bæltestedet, iført en 
temmelig tæt sluttende, grov Lærredskappe, ført hen til Spillet 
paa Skansen, hvor alle Officerer og hele Besætningen vare op- 
stillede. Der blev anbragt en Køje foran hans Bryst og han kom 
til at omarme Spillet med Hænderne sammenbundne paa den 
modsatte Side af dette. De to øverste Underofficerer traadte da 
frem, hver paa sin Side af ham, med hver sin Tamp, og efter at 
Dommen var bleven ham forkyndt af Næstkommanderende, be- 
gyndte Eksekutionen, som fortsattes med et lille Ophold for hver 
ni Slag. 

Enhver, der er begavet med nogen Humanitetsfølelse, kan 
forestille sig Uhyggen af dette Mennesket nedværdigende Skuespil. 

Det er mærkeligt nok kun sjældent, at min Hjælp som 
Læge er bleven paakaldet for en saadan mørbanket Ryg; men 
det er dog skét enkelte Gange, og jeg skal for Fuldstændigheds 
Skyld afgive Beretning om Resultatet af min Undersøgelse. 

Fra den øverste Kant af Skulderbladene og til neden for 
de falske Ribben, er alle Konturerne af Ryggens Muskulatur ud- 
slettede og det hele Parti danner en jævn, blød (fluktuerende) 
Svulst af underløbet Blod; enkelte Strimer sés hen ad Brystet paa 
begge Sider, af Tampenden, der har naa't saa langt frem. Hvor- 
ledes Hudens Farve er straks efter Eksekutionen, véd jeg ikke, 
da jeg først har sét den noget senere, og da var den overalt 
mørkeblaa, en Farve, der lidt efter lidt antager forskellige i det 
gule og grønne spillende Farver. 

Nogle ejendommelige Forhold ved Livet om Bord kunne 
finde en passende Plads paa dette Sted. 

Naar man har sit Lukaf umiddelbart under Dækket, altsaa 
paa mindre Skibe end Fregatter, hvor Officerslukafeme findes 

under Batteriet, varer det længe, førend man om Natten vænner 
sig til den Støj Skibets Manøvre og Mandskabets Trampen, Mge 
over éns Hoved, frembringer; men især forstyrrende virker dog 
det fra Mørkets Frembrud til Daggry med kun kortvarige Mellem- 
rum sig gentagende Raab, der istemmes af det hele Vagtmandskab. 

I mangfoldige Tilfælde afhænger ikke alene éns eget, men 
ogsaa andre Skibes Sikkerhed, af den Omsigt der vises af de saa- 
kaldte Udkig, der have Plads paa de forskellige Steder af Skibet. 
Den vigtigste Udkigspost har den Mand, der har Plads midtskibs 
paa Fokkeraaen, hvorfra han har den videste og mest uhindrede 
Udsigt. Fra ham udgaar det første Udraab: Agter og for 
Hallo! og hele Mandskabet paa Dækket svarer: Hallo! Undlader 
han i længere Tid at lade høre fra sig, raaber den vagthavende 
Underofficer: Paa Fokkeraaen! Svarer han ikke straks med Ud- 
raabet, er Underofficeren i et Nu op ad Fokkevantet og paa hans 
Plads, bevæger saa Haanden et Par Gange foran hans Ansigt for 
at forvisse sig om, at han sidder med lukkede Øjne, og meddeler 
ham efter denne Prøve et Par Kindheste, som rimeligvis vilde 
vække ham, om han ogsaa var skindød. Gentages denne For- 
seelse, bliver han eksemplarisk afstraffet med Tamp for Spillet. 
Hensigtsmæssigheden af denne Foranstaltning behøver ingen 
Kommentar. I snævre og befærdede Farvande hvor man jævnlig 
hører Røsten fra Fokkeraaen varsko: En Sejler forude i Læ, en 
Sejler forude til Luvart, Fyr fem Streger i Læ, og undertiden, 
hvad der er mindre behageligt: Braad og Brand forude i Læ 
(Søens Brænding paa Rev)! tilkendegiver tilstrækkelig tydelig, 
hvilken Betydning denne Udkigningsmands Aarvaagenhed og Paa- 
passelighed har. 

Det har mange Gange moret mig at sé Mandskabet »skaffe« 
(spise) til Middag. Søbemaden: Ærter, Grød, Sødsuppe og, naar 
man ligger ved Land, af og til Kødsuppe, nydes liggende paa 
Dækket, fire Mand om hver Bakke. Med Sulemaaden: Kød eller 
Flæsk, stilles en vanskeligere Opgave. Denne bliver nemlig tildelt 
ikke hver enkelt Mand, men »en Bakke«, som bestaar af 8 Mand t 
og til hver saadan Bakkes Ration haves et Næt med Bakkens 
Mærke, hvori Sulemaden bliver kogt. Det gælder nu om at for- 
dele denne fælles Ration ligelig og tilfredsstillende for alle Parter. 
Til den Ende vælges en Forskærer, som efter bedste Ævne parterer 
og fordeler saa ligelig som mulig; efter at dette er skét, vender 
to Mand Ryggen til Anretningen, hvoraf den ene holder Hænderne 

for den andens Øjne, og saa spørger Forskæreren: hvem skal 
ha* det? o. s. v., og hver Portion tages eller henlægges til den 
nævnte. Den Kniv, som enhver Mand altid bærer hos sig, er det 
eneste Redskab der benyttes ved dette Maaltid. 

Skøndt der var reglementeret en bestemt Ration af Brød til 
hver Mand, stod dog altid Brød(Ration)fadet aabent, og enhver 
Mand kunde spise, saa meget Brød han vilde. Det var mig ikke 
klart, hvorledes dette kunde svare Regning for Proviantforvalteren, 
men paa mit Spørgsmaal forklarede han, at i Begyndelsen af 
Togtet blev der spist meget mere end den tilstaaede Ration, men 
naar Mandskabet, og især de »usøvante«, der spiste mest, vare 
»udspiste«, fortærede de meget mindre end deres Ration, og han 
havde saaledes Fordel af denne Foranstaltning (Overskudet til- 
faldt nemlig ham, og blev ham godtgjort ved Rejsens Slutning). 

En Uskik som til den Tid fandt Sted var, at Mandskabet 
straks om Morgenen fik Brændevin, saa at sige paa fastende 
Mave, og først Kl. 10 om Formiddagen fik 01 og spiste Frokost* 
dette er heldigvis senere afskaffet og forandret til The om 
Morgenen. Der bestod dog heldigvis den Bestemmelse, at det 
Mandskab, der renoncerede paa Brændevinen den hele Rejse, fik 
Beløbet godgjort ved Rejsens Slutning. Ingen Mand kunde afstaa 
sin Ration Brændevin til nogen anden; men jeg hørte dog, at 
denne Bestemmelse kunde omgaas, idet det ikke skulde være 
ganske ualmindeligt, at en eller anden mindre ædruelig afkøbte 
en mere ædruelig hans Ration, som vel blev indtaget ved 
Brændevinspøsen, men blev tilbageholdt i Munden og paa be- 
lejligt Sted derfra indsprøjtet i den andens Mund. 

Den danske Sømand har et godt Lov paa sig, og han for- 
tjæner det. Ti gennemgaaende er han villig, arbejdsom, haardfør r 
lydig, fredsommelig, ædruelig, paalidelig, uforfærdet og tavs; men 
kan dog, naar Lejlighed gives, slaa Gækken løs og more sig som 
et Barn. Da vi passerede Vendekredsen (23° N. B.) paa Udrejsen, 
fik Mandskabet Lov at holde sig lystig. Desciplinen blev for der* 
Dag slappet, næsten til Ophør, og en stor Del af Mandskabet 
viste sig paa Dækket kostumeret i de mest forskellige Skikkelser, 
og det hele havde Karakteren af et lystigt og livligt Karneval, 
der endte med almindelig Dans, hvori alle Officerer deltog med 
en Iver og Lystighed, som om de dansede med smukke Ungmøer. 
Det var en Fornøjelse at se, med hvor lidt det var lykkedes 
Folkene at kostumere sig, og endog at omskabe Lærlingerne 

til tiltalende Tjænestepiger, der selvfølgelig gjorde megen Lykke. 
Hverken Polichineller, Harlekiner eller Pjerroter manglede, ikke 
at tale om, at Festen begyndte med et stort Optog af Neptun, 
Havmænd og Najader, der forkyndte, at for den Dag overtog 
Hans Majestæt, Hr. Neptun Kommandoen. 

Der forefaldt ingen som helst Eksesser eller Uorden, og 
Dagen endte lige saa glad, som den begyndte. 

Skøndt vi vare midt i Passaten med dejligt Vejr og Vinden 
ret agter ind, blev dog for en Sikkerheds Skyld Læsejlene 
bjærgede, og vi gik kun for tre Mærssejl og Klyver. 

Naar vi laa til Ankers sammen med fremmede Orlogs- 
mænd, hyppigst engelske og amerikanske, men ogsaa spanske og 
portugisiske, og Folkene derfra havde Landlov, var der i Gaderne, 
paa Kipper og Knejper et Styr, Spektakel og jævnlig Slagsmaal, 
som Politiet ikke sjældent maatte blande sig i. Om Aftenen, naar 
Folkene skulde om Bord, vare en stor Del af dem halvdrukne, 
ikke faa døddrukne, flere savnedes og maatte hentes af Under- 
officererne enten fra Arrestlokaler eller Knejper og berygtede 
Huse, og i Almindelighed vare nogle, især fra engelske og ameri- 
kanske Skibe, deserterede. 

De engelske og amerikanske Officerer kunde ikke noksom 
udtale deres Forundring over vore Folks gode Opførsel og Adfærd 
i Land, og at vi uden Risiko at miste en Del af vor Besætning 
saa hyppig kunde give Landlov, hvilket om Bord hos dem kun 
skete ganske enkelte Gange, endog paa meget langvarige Togter, 
og altid med det nævnte Udfald. 

Jeg skal, førend jeg slutter dette Afsnit af mit Søliv, rette 
en Fejltagelse eller en Misforstaaelse, som de fleste Lægmænd i 
Land gøre sig skyldig i, og som ikke er uden Betydning med 
Hensyn til den Betragtning eller det Værd, der gør sig gældende 
overfor vor Sømandsstand. 

Næsten enhver Sjover, man træffer paa Gaden, tillægger 
man Prædikatet: Matros. Han er lige saa lidt Matros, som en 
Murhaandlanger eller Gaardskarl er Haandværkssvend. En virkelig 
Matros, en fuldbefaren Mand, der maaske oven i Købet er Tops- 
.gast paa en større Orlogsmand, er en Mand, man skal have 
Agtelse for, fordi han fortjæner den. 

Han har nemlig, førend han naaede saa vidt at fortjæne 
Matrosnavnet, gaaet en praktisk Skole igennem, saa alvorlig og 

saa farefuld, som faa eller maaske ingen af ham paa den sociale 
Stige ligestillede paa Landjorden. 

Han er begyndt som Lærling (Kahytsdreng i Kofifardi- 
marinen), er derefter avanceret til halvbefaren og omsider til 
belbefaren, hvilket mindst har taget fem seks Aar af hans Levetid, 
som er tilbragt paa kortere og længere Sørejser paa alle Aars- 
tider og i Reglen i de forskelligste Klimater, ikke sjældent under 
de mest farefulde Omstændigheder, under mange Slags Savn, og 
til Tider har han maattet arbejde og anstrænge sig mere end 
nogen usøkyndig kan forestille sig; ti i Ihærdigheden af hans 
Anstrængelser har undertiden hans eget Liv og Skibets Sikkerhed 
været afhængig. 

Han har i sin Læretid lært at kende Takkel og Tov af 
hele Rejsningen, at færdes der med en Kats Smidighed og en 
øvet Haandværkers Behændighed, ofte om Natten i Mulm og 
Mørke, i Storm og Uvejr; som Rorgænger lært at styre Skibet 
efter den angivne Kurs og, saa vidt mulig, holde Skibet fri for 
Braad- og Styrtesøer, og med Snarraadighed, og ikke sjældent 
med den alvorligste Fare lige for Øjnene, øjeblikkelig at udføre 
den givne Kommando. Han har lært at forfærdige det Skibmands- 
gods (at skibmande), der jævnlig bruges om Bord, og den for- 
skellige Maade, hvorpaa Linegods befæstes paa de forskellige 
Genstande (»Stik« o. s. v.) som Skamfilingsgast, at udbedre og 
sammenføje (»splejse«), hvad der er slidt eller bristet; at stuve 
en Last paa den hensigtsmæssigste og mest betryggende Maade, 
selvfølgelig under Opsyn og Vejledning af Skibmand eller Styr- 
mand, o. s. v., o. s. v. 

Den Mand, der har genneragaaet denne Skole og tilfreds- 
stillende udfylder sin Plads om Bord, er en virkelig Matros. 

Jeg har allerede omtalt, hvad der passerede paa Hjem- 
rejsen, og skal slutte min Vestindierejse med at tilføje et Par 
Ord om Forholdene paa vore vestindiske Øer den Gang, og en 
lille Episode, der nærved havde kostet mig Livet. 

Øerne vare den Gang endnu i deres Glansperiode, hvilket 
skyldtes flere Omstændigheder: Sukkeret stod i høj Pris, vort 
St. Groix Sukker beskyttedes af en høj Told paa fremmed Sukker, 
Negerslaveriet var ikke ophævet, hvorfor Produktionsomkostning- 
erne vare ringe, og jeg tror, at Frugtbarheden, paa Grund af en 
større Regnmængde den Gang end senere, var større. St. Thomas 
var Frihavn og havde en udstrakt og indbringende Handel. 

Det var en almindelig Mening, at naar en Planter ejede et 
Stykke frugtbar Jord paa St. Groix, saa stort som Kongens Ny- 
torv, kunde han leve som Matador baade i Vestindien og i 
København. 

Over Øerne regerede den Gang som uindskrænket Hersker 
Generalgouvernør , General Scholten, vidt og bredt bekendt for 
sit luksuriøse Taffel og sin store Gæstfrihed. Han holdt formelig 
Hof og gav store Fester i Gouvernementshuset i Christianssted, 
og naar han til Hest mønstrede Tropperne, var han omgiven af 
en glimrende Stab af Officerer af Øens frivillige Korps, der bestod 
af Øens Plantere. 

Scholtens Madeira og Gammelrom var bekendt længe efter 
hans Død, og ingen fremmed Orlogsmand, der kom i de vest- 
indiske Farvande, undlod at komplimentere Scholten, og senere- 
at udbrede sig i Lovtaler om hans udmærkede Modtagelse. 

Hvorfra S. havde sine store Indtægter, var et Æmne der 
blev drøftet baade i Vestindien og hjemme, og han blev selv- 
følgelig ikke skaanet. Som bekendt var han godt anskreven hos 
Fredrik den 6te, og en intim Ven af dennes Favorit, General 
Bylow. Jeg har Grund til at tro, at S., i det mindste for den 
Tids Betragtning, ikke var nogen uredelig Embedsmand, men at 
hans fleste Indtægter skyldes hans Akkummulation af flere Embeder, 
hvor iblandt Embedet som Toldintendant paa St. Thomas, der, 
foruden Gage, lønnedes med Sportler, utvivlsomt var det mest 
lukrative. 

Og nu et Par Ord om Negerslaveriet. 

Jeg havde Lejlighed til at besøge flere Plantager paa 
St. Groix, og gøre mig bekendt med Negerforholdene. 

Den vigtigste Indskrænkning i den fri Ejendomsret over 
Negrene bestod i, at de ikke maatte sælges fra Plantagen, men 
fulgte med denne, naar den skiftede Ejer. Hele Tyendet bestod 
selvfølgelig af Negre, saa vel det kvindelige som det mandlige, og- 
blev, saa vidt jeg havde Lejlighed at erfare, behandlet godt og 
havde altid et tilfredst Udseende. 

De egentlige Arbejdsnegre boede i meget ordentlige Hytter 
eller Smaahuse, der omgave Plantagen paa den Bygningens 
Facade modsatte Side. De arbejdede i Marken, i Møllen og i 
Sukkerkogeriet under Opsyn af en hvid Forvalter, der, saaledes 
var den almindelige Mening, hverken overanstrængte dem eller 
behandlede dem inhumant. Om Aftenen saa man dem, deres 

Koner og Børn udenfor deres Hytter i Reglen morende sig med 
Dans ledsaget af Musik paa meget primitive Instrumenter) takt- 
fast, men i høj Grad mislydende. 

En Negerfamilje havde i Reglen et lille Stykke Jord i Nær- 
heden af Plantagen, hvor der blev dyrket Bananer, Yams og nogle 
Grøntsager, og ikke sjældent havde de nogle Høns. Hvad de 
ikke selv benyttede bragtes Søndag Morgen til Torvet enten i 
Christianssted eller Frederikssted, og solgtes til egen Fordel. 

Om Søndagen vare Negrene fri og Mændene i Reglen i 
skinnende hvidt Linned, Kvinderne saa brogede som mulig. Da 
Fødslen af et Barn var til Berigelse for Planteren, blev denne 
Begivenhed altid ledsaget af Foræringer og andre Behageligheder. 
Hver Plantage holdt sin Læge, der havde et fast aarligt Honorar, 
hvorfor han var forpligtet at møde og behandle enhver syg 
Neger. Man kan uden Overdrivelse sige, at der blev sørget for 
Negerslaverne fra Vuggen til Graven; og skøndt Planterens Fordel 
utvivlsomt var den væsentligste Drivfjeder, tror jeg, at ogsaa 
Humanitetsfølelsen hos denne og den indfødte Negerbefolknings i 
det hele taget godmodige Naturel havde sin Andel. 

Naar jeg sammenlignede Vilkaarene, hvorunder Neger- 
slaverne levede paa de dansk vestindiske Øer, med de, som vore 
jordløse Husmænd og Daglejere vare undergivne i Hjemmet, stod 
paa den ene Side Sorgløshed og Velvære, paa den anden Side 
strængt Arbejde, Savn af al Slags og Sorg for det daglige Ud- 
komme, der forøges alt som Børneflokken vokser. 

Hermed skal imidlertid hverken være sagt eller ment, at 
Negerslaveriet var at foretrække for det fri Arbejde; allerede 
Tanken om, at det ene Menneske er det andets Ejendom, der, 
skøndt med Indskrænkning, kan sælges til den højstbydende som 
et andet til Ejendommen, der sælges, henhørende Inventarium, 
oprører vor Humanitetsfølelse i sin Grundvold. 

Den samme Ejendommelighed i de sociale Forhold, som 
findes overalt, hvor Negerslaveriet hersker, fandtes ogsaa paa 
Tore vestindiske Øer. Kulørte, hvilken Farve de end har, om 
ogsaa indskrænket til det mindste Stænk af Negerblod i deres 
Aarer, der kun giver sig tilkende ved at Neglenes hvide Halv- 
maane har en rødlig Teint, og hvilken Opdragelse og Ud- 
dannelse de end har faaet, ere udelukkede fra de hvide Familjers 
Selskab. 

Dette Forhold har dog en vis Indskrænkning. Den hvide 
Mand kan komme i en kulørt Familje, om han ogsaa selv har 
Familje; men ingen af den kulørte Familje kan komme i den 
hvide Mands Familje, herimod sætter den hvidfødte Kreolerinde 
en uovervindelig Modstand. 

Der sagdes, at Scholten, der ved flere humane Bestemmelser 
havde virket meget til Negrenes Fordel og bedre Retstilstand, 
med megen Ihærdighed havde forsøgt at forandre dette Forhold, 
men uden noget Resultat. 

Den omtalte lille Begivenhed, som let kunde have kostet 
mig og en Baads hele Besætning Livet, kan muligen have nogen 
Interesse, hvorfor jeg skal omtale den her. 

Christianssteds Havn er omgiven eller dannes af et Koral- 
rev, og har to, stærkt bugtede Indløb, hvorfor Skibe af en vis 
Længde ikke kunne passere disse, og Korvetten var derfor ude- 
lukket. Kommunikationen med Byen maatte derfor ske med 
Fartøj, og Korvetten holdt krydsende i Farvandet udenfor. 

Da vi en Dag skulde have en Kommando Soldater om Bord 
fra Christianssted, fik jeg Landlov, men skulde gaa om Bord igen 
med det samme Fartøj, der bragte Soldaterne om Bord. Da jeg* 
efter endt Landlov kom ned til Fartøjet, saa jeg, at dette var 
overfyldt og flere af Soldaterne (de vestindiske Soldater, der den 
Gang bleve hvervede, havde ikke det bedste Ry) vare fulde. Vi 
hejsede Sejlene, og i det smule Vand inde i Havnen, gik al Ting 
godt. Da vi vare komne udenfor Revene, hvorpaa stod en stærk 
Brænding, traf vi en høj Sø og en stiv Bramsejlskuling. Vi vare 
vel omtrent komne en Kabellængde fra Revene, da Kvarter- 
mesteren paa en Gang udbrød, Roret er hugget ud! og paa 
samme Tid fik vi bakkede Sejl og Fartøjet drev ind imod 
Revene, hvor det naturligvis øjeblikkelig vilde blive splintret. 
Soldaterne satte sig op paa Rejlingen, den ene Sø kom ind i 
Baaden efter den anden ; der blev givet Ordre til at lægge Aarerne 
ud, men det var øjensynligt, at førend dette kunde ske, og man 
kunde have faaet Styr og Fart paa Baaden, vare vi forlængst paa 
Revet, som vi nu kun vare et Par Favne fra. Ved et ubegribeligt 
Held havde Kvartermesteren, der stadigt masede med Roret, nu 
faaet dette hugget (enhver der véd, paa hvilken Maade Roret 
artikulerer med Fartøjet, vil vide, hvad det vil sige at faa det 
hugget under slige Omstændigheder); vi fik da atter Styr paa 
Fartøjet, fik vendt og styrede ud mod Korvetten, som vi netop 

kunde skimte i Horizonten. Men vi vare komne fra Scylla i 
Charybdis. Fartøjet var overlastet og Søen var høj; vi fik den 
ene Sø ind i Fartøjet efter den anden, ogsaa agter fra; vi maatte 
kaste Ballastjærnene over Bord; Soldaterne bleve tvungne til at 
sætte sig ned i Bunden af Fartøjet, skøndt siddende i Vand til op- 
over Livet; Øsekarrene forsloge ikke, og Soldaternes Shakoter 
maatte tjæne som Øsekar. Endelig naaede vi ud til Korvetten,, 
og denne braste Bak; men om det var Korvetten, man endni> 
ikke havde rigtig Styr paa, eller det var Fartøjet, der var halvt 
fyldt med Vand, der ikke vilde lystre Roret, véd jeg ikke, men 
vi kom lige ind under Korvettens Boug, og da Skibet laa og 
huggede i den høje Sø var vi lige ved at faa Fartøjet knust, da 
de paa Dækket bemærkede Faren, og i sidste Øjeblik fik Kor- 
vetten til at falde af, saa at vi kom til at skure langs Siden, og 
efter at have faaet en Ende tilkastet, kunde naa Faldrebet. Jeg 
kom selvfølgelig dyndvaad om Bord, men glad ved at være 
sluppen for saa godt Køb. 

Livet om Bord er for Lægen, hvis Tjæneste langt fra ud- 
fylder hans Tid, i Reglen monotont, og han er især i Forlegenhed 
med sin Tid, naar Vejret i længere Tid er af den Beskaffenhed,, 
at han ikke kan opholde sig paa Dækket, og paa Grund af mang- 
lende Lys i sit Lukaf ikke kan beskæftige sig med Læsning. Jeg 
har under saadanne Omstændigheder mange Gange misundt 
Officererne, hvis Tid selvfølgelig langt mere er optaget af 
Tjænesten, og paa Grund af deres Nattevagter, næsten til enhver 
Tid af Dagen kunne sove. I Skibe med større Officersbesætninger 
spilles i Reglen Skak (ogsaa en quatre) og Kort, mest L'hombre; 
Hazardspil er forbudt, og straffes efter Søkrigsartiklerne. 

Jeg har kun ved to Lejligheder lidt af Hjemve, den ene 
Gang, da jeg var søsyg, den anden Gang da jeg var syg og laa 
paa Hospitalet; og mine Omgivelser her skulde da heller ikke 
tjæne til at opmuntre mig, da den eneste Udsigt jeg havde, var 
til Kirkegaarden, der laa lige under mine Vinduer, og jeg var 
uden al Omgang, naar jeg undtager den meget beskæftigede 
Læges korte Besøg. 

Naar jeg sammenlignede de Forhold, hvorunder jeg levede 
om Bord, med de, der ventede mig, naar jeg kom hjem, maatte 
jeg tilstaa, at jeg levede et sorgløst og tilfredst Liv. som jeg 
gærne skulde have ønsket fortsat saa længe, det skulde være,. 

forudsat, at de vilde have kunnet føre mig til en selvstændig 
Stilling i Livet, hvad de selvfølgelig ikke kunde. 

I August Maaned fik vi Ordre til Hjemrejse, og gjorde 
denne paa 28 Dage; trække vi herfra de 11 Døgn vi laa i Stille, 
havde vi i Virkeligheden kun brugt 17 Døgn til Sejladsen hjem, 
hvoraf man kan slutte sig til Skibets Sejldygtighed. Fra det af, 
at vi havde naa't Vestpassaten, maatte vi tage tre Reb i Mærs- 
fejlene, som vi først stak ud, da vi kom ind paa Helsingørs Rhed. 

Hvad af ubehageligt, der mødte Chefen, frembragte, af 
Grunde jeg ovenfor har nævnt, altid Skadefryd blandt især de 
yngre Officerer, og denne blev ikke saa lidt tilfredsstillet ved 
Slutningen af Hjemrejsen. 

Chefens Kahyt var baade luksuriøst og smagfudt udstyret, 
og han holdt megen Hævd over, at alt blev omhyggeligt soigneret 
Da vi kom fra den svære Sø i Nordsøen og til den mindre, men 
krappe Sø i Kattegattet, og Vejret var klart, havde Chefen, for 
at faa Kahytten udluftet og omhyggelig rengjort, ladet Skylightet 
over Kahytten aftage. I en af disse krappe Søer, der ikke vare 
lange nok til at bære over hele Skibets Længde, satte det Agter- 
«nden stærkt ned (man kunde udtrykke det med en Lignelse fra 
Hippodromet: stod paa Bagbenene) og tog en Sø agter ind, der 
fyldte Kahytten saaledes med Vand, at det maatte tømmes ud 
med Pøse, og gjorde alt hvad der fandtes i Kahytten drivvaadt. 
Da ingen anden end han selv kunde bære Skylden for denne 
ubehagelige Begivenhed, maatte han æde sin Arrighed i sig; men 
vi vare glade ved, at om faa Timer var Rejsen til Ende og hans 
Regering forbi, og han saaledes ude af Stand til at give sin 
Arrigskab Luft i en eller anden ufortjænt Røffel til den første 
den bedste, der var saa uheldig at komme ham i Vejen. 



Det var det sidste Togt den smukke Fru Fortuna gjorde; 
-efter hendes Hjemkomst blev hun underkastet en nøjeseende 
Undersøgelse og befunden gammel, skrøbelig, affældig, til Dels 
fordærvet baade uden- og inden Bords, og dømt til Kassa- 
tion og Ophugning. Saaledes som hun tog sig ud, da hun 
med klosrebede Mærssejl en tidlig Morgen i Begyndelsen af Septbr. 
1832 anduvede Helsingørs Rhed, med Mandskabet paa Mærseræerne, 

i Færd med at stikke Rebene ud, bevares hun endnu paa min 
Væg, malet af Fredrik Sørensen efter mit Udkast, som en kær 
Erindring af en af hendes fordums Elskere. 



I Foraaret 1834 skulde det første Linjeskib, vi havde haft 
i Søen siden 1807, udrustes til et flere Maaneders Togt, og jeg 
søgte og fik Pladsen som tredje Læge i Linjeskibet Dronning Marie. 

Udrustningen af dette første Linjeskib, efter Katastrofen i 
1807, var selvfølgelig en Begivenhed af første Rang i den danske 
Marine, og jeg kan sige for en stor Del af det danske Folk. Der 
kom desuden til at knytte sig en anden Begivenhed til denne 
Rejse, der yderligere tiltrak sig den almindelige Opmærksomhed, 
. nemlig Bestemmelsen om, at Prins Frederik (senere Kong Frederik 
d. 7de), der var falden i Unaade hos Frederik d. 6te, skulde gøre 
Rejsen med Skibet. 

Linjeskibet var armeret med 84 Kanoner og havde en Be- 
sætning af 625 Mand. Officersbesætningen bestod af Eliten af 
Marinens Officerer. Chefen var en af Admiralitetsherrerne: Kom- 
mandør Schønheyder, Næstkommanderende en ældre Kapitajn og 
meget erfaren Sømand: Magnus Lfitken, Tredjekommanderende 
Holmens Ekvipagemester: Kapitajn Søren Ludvig Tuxen o. s. fr. 

Da Skibet var gjort færdigt til Afrejse, blev det saa at sige 
offentlig udstillet, og der fandt en sand Folkevandring af Køben- 
havnere Sted for at se dette Vidunderskib, et Skue, der jo ikke 
havde været fremstillet i en Menneskealder. Da Skibet blev lodset 
ud paa Rheden, var Langelinje sort af Mennesker. Efter nogle 
Dages Ophold paa Rheden gik vi under Sejl og ankrede op ud for 
Humlebæk, hvor vi tog Prinsen, der var ledsaget af Marineløjtnant 
Irminger (hans Kavaler) og Marinemaler Kloss, en Favorit af 
Prinsen, om Bord. Først ude i Nordsøen fik vi at vide, at Rejsen 
gjaldt Reykjavik paa Island. 

Om Bord i et Linjeskib med en saa stor Besætning, hvoraf 
en ikke ringe Del ere »usøvantec, og større og mindre Be- 
skadigelser samt andre kirurgiske og Forkølelsessygdomme ere 
meget almindelige, har Lægerne, og da især de underordnede, ikke 
lidt at bestille, især i Begyndelsen af Rejsen. Jeg var jo bleven 
skibsvant, kom godt ud af det med mine to ældre Kolleger og 

Tilskueren. 1888. 33 

Officererne, hvoriblandt var den tidligere Næstkommanderende 
i Korvetten, og havde det i alle Henseender godt. 

Der forefaldt paa denne første Del af Rejsen heller ikke 
noget, der er videre Omtale værd, naar jeg undtager, hvad der 
angik Prinsen og hans Forhold om Bord. 

Han var underlagt Chefens Kommando, saa længe han var 
om Bord, og Chefen præsiderede ved Bordet i Kahytten, som over- 
alt, hvor der kunde være Tale om Rang eller Subordination. 

Prinsen færdedes meget paa Dækket, og omgikkes de ældre 
Officerer, undertiden ogsaa de yngre, som Kammerat. Det var 
dog især efter Middagsbordet og paa Førstevagten, at Konversa- 
tionen mellem ham og Officererne var livlig. Den drejede sig for 
hans Vedkommende mest om Fortællinger af hvad han havde 
oplevet paa sine Rejser og Jagter, og vare i den Grad overdrevne 
og usandsynlige, at de vare at tage og føle paa som usande, 
hvilket Tilhørerne ikke sjældent gave tilkende saa vel ved Miner 
som undertiden ved Udraabet: Naa, den var god, D. k. H.! Blev 
han sat i Forlegenhed, henvendte han sig i Reglen til sin Kavaler, 
Løjtnant Irminger, der havde fulgt ham paa hans Rejser og været 
hans stadige Ledsager, med Udraabet: Det véd da De, Irminger! 
I., der foruden at være en sanddru og ridderlig Karakter, tillige 
var Hofmand, svarede da altid: Jeg véd, at D. k. H. tidligere har 
fortalt det paa samme Maade, og gjorde derefter i Almindelighed 
en kort Vending, og gik et Par Gange op og ned ad Dækket. 
Ikke sjældent, efter at Prinsen havde endt sin Historie, tog Fjærde- 
komraanderende, Kapitajn Kjerulf, der havde færdedes meget i de 
ostindiske og kinesiske Farvande, til Orde, og sagde: Nu skal jeg 
fortælle D. k. H., hvad jeg en Gang har oplevet, og gav saa en 
Røverhistorie til Bedste, ved hvis Slutning der altid udbrød en 
Skoggerlatter, som Prinsen gærne endte med Udraabet: Det er 
s'gu Løgn, Kjerulf! der blev imødegaaet med det Spørgsmaal: 
Hvor er Proviantskriveren? Han véd det er sandt, da han var med. 

For at kunne have nogen Forestilling om, af hvad Beskaffen- 
hed disse Kjerulfske Historier var, skal jeg anføre et Eksempel. 
En Gang, fortalte han, laa jeg til Ankers ved Guinea-Kysten, og 
blandt de Negre, der kom om Bord med Varer til Skibet, bemærkede 
jeg, at flere havde en Gevækst (Svulst), større eller mindre, enkelte 
saa store som en Mersefaldsblok, paa det tykkeste Sted af den ene 
eller anden Skulder, og af et højst besynderligt Udseende. Ved at 
se nærmere paa disse Tingester, bemærkede jeg, at de vare lige- 

som levende, da de havde en Bevægelse, som om de sugede. Ved 
nærmere at erkyndige mig om, hvad det var for nogle Bæster, 
forklarede en Neger, der kunde noget Engelsk, at det var Guinea- 
lus, der bleve satte paa Negerne, medens Lusene vare ganske 
smaa, som almindelige Lus, og derefter bleve opammede paa det 
anførte Sted. Naar de saa, i tilstrækkelig lang Tid vare blevne 
fodrede med Negerens Blod, og havde opnaaet en passende Stør- 
relse, jo større jo bedre, blev Sugesnablen skaaret over, Lusen 
fjærnet, og da til høj Pris, efter deres Størrelse, solgt til Neger- 
fyrsten, og af ham fortæret som den største Delikatesse. 

Rimeligvis ved Kapt. Kjerulfs jævnlige Henvisninger til Pro- 
viantskriveren som sin Hjemmelsmand eller Vidne, havde Prinsen 
henvendt sig til ham, og saa's jævnlig sammen med ham. Proviant- 
skriveren var en midaldrende, høj, svær og meget anselig Mand, 
der var bleven antaget til sin nuværende Tjæneste af Proviant- 
forvalteren, efter at have været Toldbetjænt, og nok havde ført et 
temmelig æventyrligt Liv. Han var en Mester i at kunne fortælle 
Røverhistorier med det mest troværdige Ansigt, og at kunne faa 
Prinsen til at tage dem for gode Varer. Som Prøve skal jeg 
nævne en, hvoraf jeg selv var en Slags Deltager. 

Vi havde om Bord tre Sygepassere, der paa Grund af deres 
Tjæneste i Sygelukafet sjældent kom paa Dækket, og derfor i Mod- 
sætning til den største Del af den øvrige Besætning, der stadigt 
færdedes i den fri Luft og derfor havde et vejrslagent og solbrændt 
Ansigt, vare blege og af et noget sygeligt Udseende. En Dag kom 
Prinsen og Proviantskriveren ned i Sygelukafet, og Prinsen an- 
modede mig om at vise ham vore Sygepassere, der bleve frem- 
stillede. Han spurgte dem om, hvorledes de havde det, om de 
følte sig meget matte, trøstede dem med, at de nu snart kom til 
Island og sagde til mig: det er dog mærkeligt Jeg anede Uraad, 
saa hen til Proviantskriveren, der blinkede ad mig, og nu vidste 
jeg jo Besked; det maatte være en af hans sædvanlige Røver- 
historier; men hvori denne bestod, var det mig ikke muligt at 
gætte. Kort Tid efter, at han og Prinsen havde forladt Syge- 
lukafet, fik jeg fat i Proviantskriveren for at faa Gaaden løst. 

Han mindede mig nu om, at han for nogle Dage siden, 
havde faaet nogle Dunke med Eddike overladt fra vort Medikament- 
Depot, da Skibets Beholdning var sluppen op; Prinsen havde til- 
fældigvis truffet ham med Dunkene under Armen og spurgt ham, 
hvad det var. Heraf havde han da lavet følgende Historie: 



33* 




480 



En gammel Skibslæges Erindringer. 



Proviantforvalteren havde været i den største Forlegenhed for 
Eddike, og havde henvendt sig til Overdoktoren for at spørge, om 
han ikke kunde hjælpe ham ud af Forlegenheden (hvilket, som 
anført, var sandt). Overdoktoren havde svaret, at dersom et 
Forsøg, han vilde anstille, kunde lykkes, vilde han kunne raade 
Bod paa Manglen. Forsøget var lykkedes fuldstændigt, og de tre 
Dunke, han nu havde med sig, vare fyldte med fortrinlig Eddike. 
Da saa Prinsen havde trængt ind paa ham for at faa at vide, 
hvorledes det var gaaet til, havde han i Begyndelsen vægret sig 
ved at sige det, da det var paalagt ham af Doktoren at holde det 
hemmeligt, for at Mandskabet, der skulde have Eddiken i deres 
søde Suppe, ikke skulde vægre sig ved at nyde den, naar det fik 
Hemmeligheden at vide; men naar Prinsen vilde love ham at 
hemmeligholde det, vilde han betro ham den. Efter at dette Løfte 
var afgivet, havde han da fortalt, at Sygepasserne hver Aften, 
førend de gik til Køjs, fik et Pulver ind, og om Morgenen var det 
Vand de lod udmærket Eddike; den øvrige Del af Dagen var det 
derimod sædvanlig Urin. Det tog imidlertid stærkt paa Syge- 
passernes Kræfter, og de saa meget daarlige ud, hvilket Prinsen 
selv kunde overbevise sig om. 

Dette var Anledningen til Prinsens Besøg i Sygelukafet. 

Om Aftenen, paa Førstevagten, efter at der var drukket Te 
i Kahytten, kom Prinsen gærne paa Dækket, klædt i Pijæk og 
med skotsk Hue paa Hovedet. 

Han gik i Almindelighed, efter at have passiaret med Offi- 
cererne paa Skansen, forud paa Bakken for at røge sin Pibe 
(Tobaksrøgning er forbudt paa Skansen og nede om Læ). Han 
satte sig der, et eller andet Sted, og det hændte sig da en Gang 
imellem, at en eller anden af Underofficererne i Mørke antog ham 
for en af Folkene og tiltalte ham med: Hvad sidder Du der og 
driver efter? Underofficerens Forskrækkelse, naar han opdagede 
sin Fejltagelse, morede Prinsen overordentlig, og jeg har Grund 
til at tro, at han ligefrem lagde an paa, at denne Fejltagelse 
kunde finde Sted. 

Han blev i det hele taget ikke meget hensynsfuldt behandlet, 
hvad noksom fremgaar af det foregaaende, men han taalte det, 
eller det behagede ham; ti jeg saa eller hørte aldrig omtale, at 
han blev vred eller frabad sig denne Mangel paa Hensyntagen til 
hans ophøjede Stilling som kongelig Prins og eventuel Tronarving. 

To Gange var jeg Vidne til en Hensynsløshed overfor ham, 
som forekom mig at have naaet den yderste Grænse. 

Det var i Land, efter at vi vare komne til Island. 

Flere af Officererne og jeg havde Landlov og vare indbudne 
til Middag hos Landshøvdingen. Efter Middagen var der bleven 
arrangeret en Ridetur til den nogle Mile fra Reykjavik liggende 
Laxelven og Bessestad. Maler Kloss og jeg, der begge vare lige 
daarlige Ryttere, rede paa den smalle og meget snævre Klipperyg, 
Side om Side, lige foran Prinsen, der morede sig med sin Ride- 
pisk at slaa paa Kloss' Hest, der derved blev urolig og bragte 
den daarlige Rytter i Forlegenhed. Efter at dette havde gentaget 
sig et Par Gange, vendte Kloss sig om, og med det mest arrige 
Udtryk raabte han til Prinsen: Hold op med de Svinedriver- 
streger! hvilket kun frembragte en høj Latter af Prinsen. 

En anden Gang var flere af Officererne og jeg til Gilde 
hos Apotekeren i Reykjavik. Huset var en lav En-Etages Bygning, 
hvis Vinduer i den Stue, hvori vi vare forsamlede, vendte ud til 
Strandkanten. Vi sadde, tilligemed nogle indbudne, i en gemytlig 
Samtale og røg, da vi saa Prinsen komme fra Strandbredden, hvor 
han havde søgt efter Muslingeskaller, komme op mod Bygningen, 
da en af de tilstedeværende udbrød: Vi vil ikke ha'e ham ind, 
lad os skjule os! Vi løb da allesammen hen til Panelet under 
Vinduerne, saa nær vi kunde, og bukkede os saa dybt som muligt. 
Prinsen kom til et af Vinduerne, bankede paa Ruden og saa ind 
i Stuen, hvor han ingen opdagede. Han raabte da ind gennem 
Vinduet: Jeg véd nok, I er derinde, men I vil ikke have mig 
ind! Han fjærnede sig saa; vi krøb op af vore Skjul og fortsatte 
Samtalen. 

Efter det hele Indtryk jeg fik af Prinsen den Gang, man 
erindre det var i 1834, kan jeg ikke nægte, at jeg umuligt kunde 
tænke mig ham som Enevoldskonge, og i anden Egenskab var 
der utvivlsomt ingen, der paa den Tid kunde tænke sig en Konge 
af Danmark, og endnu mindre kunde det falde nogen ind, end 
ikke i Drømme, at han en Gang skulde blive den mest populære 
Konge, Danmark har haft, og maaske nogensinde faar. Mærkeligt 
nok, skøndt Prinsen om sine private Forhold og sit Levnet udtalte 
sig med en Uforbeholdenhed, der for hans egen Værdighed ikke 
sjældent var mindre smigrende, fastholdt han en absolut Tavshed, 
naar Talen, hvad ikke sjælden skete, kom ind paa Aarsagen til 
den Unaade, han havde paadraget sig hos Frederik d. 6te. Skøndt 

Rygtet havde travlt med baade den ene og den anden Forklaring, 
tror jeg ikke nogen udenfor staaende endnu har faaet den sande 
Sammenhæng at vide. 

Efter en halv Snes Dages Ophold ved Reykjavik lettede vi og 
sejlede vesten om Skotland og Irland, gennem Kanalen og tilbage 
til København for at proviantere og fylde Vand til et Togt til 
Østersøen og Gronstadt. 

Vi laa nogle Dage paa Københavns Rhed og sejlede der* 
efter norden om Sjælland, ind i Store Bælt og ankrede udenfor 
Nyborg. Her fik vi ikke alene Lodsen, men ogsaa Lodsolder- 
manden om Bord for at komme rigtig sikker gennem Bæltet 
Efter at have lettet, og for en god Vind at have sejlet omtrent 
et Kvarterstid, følte vi et mægtigt Stød af Skibet; jeg stod 
i Sygelukafet paa øverste Batteri og Stødet var saa stærkt, at 
Kanonen i Lukafet gav et Hop fra Dækket. Vi vare tørnede 
mod en »ubekendt« Sten, som Linjeskibet var saa uheldigt første 
Gang at gøre Bekendtskab med. Skibet begyndte straks at trække 
Vand og saa betydeligt, at de almindelige Pomper ikke sloge til at 
holde det læns, men Kædepumperne maatte sættes i Gang. 

Der blev holdt Skibsraad, om man skulde fortsætte Rejsen 
eller styre til København; nogle af Officererne stemte for Fort- 
sættelsen, andre imod, og Resultatet blev, at man vilde oppebi 
nærmere Ordre fra København. Disse lode ikke vente længe paa 
sig og løde paa ufortøvet at begive os til København og desarmere. 

Saaledes endte dette første Togt af Danmarks Linjeskib efter 
vore uheldige Krigsaar 1807—1814. 



A. G. Drachmann. 

Det her trykte Indlæg i Striden om Landboreformerne er 
forfattet af Statsministeren Geheimeraad Frederik Christian 
Rosenkrantz og findes i Geheimearkivet imellem Hofmarskal Johan 
Bulows Papirer. Rosenkranlz hørte til Reformernes bitreste Mod- 
stander; skøndt han var bleven Medlem af Gehejmestatsraadet ved 
Regeringsskiftet d. 14. April 178 i, traadte han snart i den be- 
stemteste Modsætning til den nye Regering i alt hvad der angik 
dens store Opgave, Landbospørgsmaalets Løsning. Mod de to 
Brødre Christian og Ludvig Reventlov var hans Stemning særlig 
bitter; der er imellem Bulows Papirer opbevaret forskellige Op- 
tegnelser og Breve af ham, hvori han giver denne Stemning Luft. 
Men fyldigst træder hans Anskuelse og Opfattelse dog frem i det 
her aftrykte Indlæg. Det er skrevet med hans egen Haand, men 
er uden Underskrift og Datering. Om det har været beregnet 
paa at komme i Kronprins Frederiks Hænder for at paavirke ham 
imod Reformpartiet, kan ikke afgøres. Heller ikke kan man med 
Sikkerhed henføre det til en aldeles bestemt Tid, men det maa 
dog uden Tvivl være skrevet i Løbet af 1787 eller 1788. Dets 
Kritik er rettet mod hele Reformbevægelsen, mod Bestræbelserne 
for Indførelsen af Arvefæste og Selvejendom, mod Ophævelsen af 
Stavnsbaandet, mod Hoveriets Afløsning o. s. v. Det er et fuld- 
gyldigt Vidnesbyrd om den Harme, der indenfor visse Kredse af 
Godsejerne herskede mod den nye Tids Mænd og deres Planer. — 
Jvfr. Holm, Kampen om Landboreformerne i Danmark S. 105, 184 
og mit Skrift: Den danske Bondestands Frigørelse S. 82 f., 91. 



J. A. Friderigia. 

Med Landbruget har det den samme Beskaffenhed som 
med alle andre Videnskaber. At udbringe den største Fordel af 
en Jordstrækning med den mindste Bekostning, dette er ikke alene 
Grunden til enhvers Velstand, men til hele Statens Velgaaende. 
De forskellige Jordarter, de forskellige Himmelegne gør Midlerne 
til at udføre dette forskellige, til Dels ogsaa de forskellige Ævner. 
Jeg siger til Dels, ti det kommer sandelig ikke saa meget an paa, 
om en Mand har stor Ævne, som paa hans Indsigter. Teori er 
nødvendig, men det er ikke den Teori, som samles af fremmede 
Skrifter, deres Oversættelser eller Udtog, gjorte af dem, som ikke 
er fornuftige og tillige erfarne Landbrugere, ti disse alene kan 
dømme derom, og hvem var vel saa daarlig, at ville sætte sin 
Velfærd i Vove efter ukyndige Raad! 

Lad nogle, som har Ævne, gøre Prøver, lad dem følge 
Spekulationshypoteser, lad dem henrives af deres teoretiske For- 
modninger, det er tjænligt for Staten, Udfaldet bliver kendeligt 
for alle, deres Hovmarker og Bøndergods viser, om paa den Maade, 
som dér indføres, Staten trækker større Fordele af Jordbunden, 
end hvor de almindelig indførte gaar sin jævne Gang. Men hvor 
farligt, hvor ødelæggende var det ikke for Staten, naar det skete 
almindeligere, da Udfaldet er uvist. Og sandelig, hvorledes skulde 
det ikke være uvist, naar en Mand, som har tvende Gods, ikke 
kan bestyre dem fordelagtigen for sig og altsaa for Staten paa 
samme Maade. Jeg siger for sig og Staten. Ti Statens Velstand 
er aleneste en Følge af manges Vel og det almindeliges Formue, 
som vindes af Jorden. 

Vi har Prøver af Indretninger, som er lykkedes. Den hol- 
stenske Indretning af Hovmarker blev begyndt ved Bregentved, 
den gjorde alle opmærksom, den blev undersøgt af forstandige 
Landmænd, det blev befundet, at Hovmarkerne gav mere og bedre 
Korn, at Mejerierne indbragte mere Smør og Ost, at Bøndernes 
Hoveri formindskedes ved mindre Pløjning, ved Brakning og Harving, 
som blev bestridt med Herregaardens Heste. Mange prøvede og 
mange indførte den hos sig, og den bliver, endskøndt det nu der- 
med standser, upaatvivlelig almindelig, naar de Rygter, som nu 
udstrøs, standses, og Proprietæren igen bliver rolig for sin Ejen- 
dom. Der var alt begyndt med at gøre en Forandring af samme 
Beskaffenhed med Bønderjorder, men saa længe Jordegodsejerne 
ikke beroliges imod de Rygter, at hans Bønder skal ham fratages, 
Forbindelsen imellem ham og dem ophæves, forandres og ind- 

skrænkes, er det aleneste ufornuftige Folk, som anvender deres 
Penge, hvor de ingen sikker Fordel ser. Bøndernes Trang er ved 
den saa meget større Sparsomhed af Understøttelse formedelst 
Frygten for Forandring i Aar bleven større. 

Men lige saa villig som man er paa den ene Side at følge 
de Fordel bringende Eksempler, lige saa grundet er Uvilligheden til 
at følge deres Forskrifter, som har vist deres Ukyndighed. Naar 
Thybjerggaards Bønder er de fattigste i Landet, endskøndt den 
er saa højligen favoriseret ved Landmaalingen, saa forkastes Rothes 
Raad 1 ); naar Hjelmkrones 2 ) daarlige Økonomi har spildt hans 
Kredit og tvunget ham til at sælge Knabstrup, saa ler alle af 
hans Bog; naar Lindenkrones 8 ) Indretning i Stevns Herred be- 
tragtes, saa skønner alle, at de vilde ved ligedanne Anstalter øde- 
lægge sig; naar Selsøe Anstalter i Agt tages, saa beklager alle 
Gehejmeraad Scheel Plessen 4 ) og hans Bønder, han har hindret 
sine Indtægters Tilvækst uden hans Bønders Vel i Almindelighed, 
han maa forstrække sine Bønder ligesom andre Proprietærer og 
er nødt til ikke holde sine Bønders Arveskøder. Naar Christians- 
sæde 6 ) Bønder er bekendte fra formuende Bønder i Fædrenes 
Tid for at være de største Stoddere i Laaland, endskøndt det er 
et ypperligt Grevedømme, naar de ypperlige Bønder ved Brahe- 
trolleborg 6 ) svækkes, naar Ejeren anvender efter eget Sigende 
80,000 Rdlr. for at forøge sine Indkomster, naar han derved efter 
eget Sigende formerer dem med 2000 Rdlr., hvilket andre for- 
mindsker det halve af; naar efter at have paatvunget Christians- 
sæde Bønder Hovfrihed Greven hugger sin Skov, tvinger sine 
Bønder til at køre den for Betaling, som han bestemmer, for der 
ved at faa sine Afgifter udredede, saa troes, at Regeringen ikke 
vil en Gang opmuntre til Efterfølgelse af saa skadelige Eksempler; 
men Frygten derfor er almindelig ved Grev Reventlovs Udspredelser 
uagtet Urimeligheden. Udfaldet af Indretningerne i det Frederiks- 
borgske og Kronborgske vil virkelig vise, at sligt hverken kan 



l ) Den bekendte Forfatter og Godsejer Tyge Rothe til Tybjerggaard i 
Sjælland. 

') Jørgen Hjelmkrone, Forfatter af forskellige landøkonomiske Skrifter. 

*) Etatsraad Lindencrone til Gjorslev. 

*) Kammerherre Chr. Ludv. Scheel Plessen til Selsø Stamhus. 

5 ) Grevskab paa Laaland, hvis Besidder var Chr. Di ti. Fr. Reventlov. 

6 ) Baroni paa Fyn, hvis Besidder var Ludv. Reventlov. 

eller bør indføres i Landet. Ti hvor skulde de store Pengesummer, 
som dertil udfordres, komme fra? 

Af Kongens Kasse? Ingen Partikulær laante paa saadant 
et Gods, førend alting var fuldbragt, naar det endogsaa var det 
gavnligste; men tvært imod de nærværende Panthavere vilde op- 
sige deres Kapitaler, naar saadan Indretning, hvortil ingen Tiltro 
haves, blev begyndt, og hele Landet kuldkastes, da den ene ikke 
kunde betale og den anden ikke kunde faa sine Penge. Ufor- 
muenheden til at gøre slige Indretninger blev dog den samme. 

Ved de holstenske Indretningers gode Indflydelse paa saa 
vel Ejerens som Bøndernes Velstand er Jordegodser stegne i 
Pris, men førend Eksempler har givet den Sikkerhed, har mange 
Ejere ikke turdet begynde derpaa af Frygt for Opsigelsen af de 
Penge, deres Godser er pantsatte for. 

Lad dem, som bruger Skingrunde, vise et Land i Europa, 
hvor de Forandringer er indførte med Fordel for Almuen, det 
er ikke i England, hvor Almuen er fattigere end her. Hvor 
urimeligt var det ikke at ophæve et Baand imellem Proprietæren 
og Bonden, som giver Kongen Sikkerhed for sine Revenuer uden 
Bekostning undtagen en Amtsforvalter. Faar Kongen lige saa 
sikkert og med lige saa liden Omkostning sine Skatter og Land- 
gilde af Bønderne paa de Godser, han lader administrere? Er 
dette ikke et Bevis paa en god Administration og paa en god 
Indretning, at de Godser, som Kongen solgte, nu er stegne saa 
overmaade i Værdi, saa er visselig de foromtalte Indretninger, 
som er grundede paa Spekulationer og ikke som dette paa 
Faktum, ej heller et Bevis paa den frygtede Statsforandrings For- 
trinlighed. 

Og hvem véd ikke, at enhver Rigsdlr., som et Jordegods 
vinder i sin Værdi, er Statens sande Vel. Naar jeg siger: vinder 
i sin Værdi, da forstaas, at det virkelig bringer højere Rente, og 
at Staten vinder en ny Kapital. Naar det alene blev undersøgt, 
hvad Kongens Gods indbragte, saa længe Bønderne var fri, og 
hvad de samme Distrikter nu i Proprietærens Hænder udrenter 
til Kongens Kasse, saa vilde der falde en stor Ballance til Kongens 
og Statens Fordel. Enhver Skilling, som er mere udbragt enten 
for Kongen eller Proprietæren, er en Lykke for Staten. 

Kongens Kasse forøges, og der behøves mindre Skatter paa 
Landet, enhver Rigsdlr., en Proprietær indvinder, bliver enten af 
ham anvendt til Forbedringer eller udlaant til dem, der gør dem 

i en eller anden af Statens Dele. Ja endogsaa det, som forødes, 
bliver bragt i Hænder, som anvender det til Nytte, men Bonden 
maa gøre Hoveri. Det er saa sandt et Princip, at ingen Ejer, 
med mindre han er daarekistegal , fornærmer den Bonde, som 
han skal have Hoveri af, og som han skal betale for Skatterne 
og skal miste Landgilden, at det ikke kan være uden faa Eks- 
empler, og hvor urimeligt er det ikke at drage deraf en Følge for 
det hele. 

Det andet sande Princip lige saa uryggeligt, at Statens 
Rigdom ej kan finde Sted uden ved Arbejde. I den Henseende 
kan Proprietærer med største Billighed og største Ret anses som 
Statens Embedsmænd til at paase, at enhver Bonde i Landet 
gør, hvad han formaar til med sit Arbejde og sin Flid at frem- 
tvinge Jordens Frugt, som er Statens Rigdom. At Bonden der- 
hos ikke skulde lades Tid til at forarbejde sin egen Jord, er nu 
lige saa urimelig Supposition, som om man vilde tro, at en Pro- 
prietær hellere vilde betale Skatter for ftam med Penge og Korn, 
laane ham Sæde- og Fødekorn, end lade ham selv sælge og er- 
hverve Penge og avle Sæden. Lige saa ugrundet er det, at en 
Bonde, fordi han skal yde i Tiende den 10de Kjærve, ikke skulde 
ville avle de 9. Og da Tienden, ved hvilken Bonden oftest søger 
ulovlig Fordel, tages lige saa vel af fremmede Godsers Bønder som 
af egne, saa kan han ikke lettelig fornærmes. 

En Mængde smaa Prokuratorer sætter enhver Jordegodsejer 
i Frygt for virkelige Fornærmelser imod Bonden. Staten behøver 
sandelig disse Proprietærer til at paadrive Bondens Arbejde. 

Selvejerne er et Bevis derpaa, ti det er almindelig bekendt, 
at Selvejernes Jord er i Almindelighed den, som er slettest dyrket 
desuden er der den Skade ved Selvejere, at Manden ikke sæd- 
vanligen selv tager Del i de besværlige iblandt Bondearbejder; 
der tabes da altid en Del Arbejde for Staten, og hvem skal 
arbejde i Staten, naar Bonden ikke skal, eller kan Staten beriges 
derved, at der er nogle tusende Selvejere, som saa at sige arbejde 
ikkun med den ene Haand. Med Arvefæstere har det næsten 
samme Beskaffenhed, naar de lykkes, som ikke er almindeligt. 

Det Bernstorffske Godses Økonomi er ikke passelig for 
Landet, de henter Gødning i Byen, de sælger Mælk og Smør, de 
opkøber Halm og Hø, de sælger deres Kom til høje Priser, naar 
fraliggende Bønder ikke kan komme til Torv, de sælger en 
Høne, naar den er dyr, et Lam, naar det er kostbart; tilforn, 

siges der, gjorde de intet sligt! Det forstaar sig, at de har 
vundet ved at skænkes til Bernstoff, og at det Distrikt indbringer 
mere ligesom de øvrige solgte kongelige Godser i Provinserne, 
men naturligvis mere end disse og i Proportion af deres Be- 
liggenheder. 

Men lad nu være, at det var nok at give en Bonde sin 
Jord, Frihed og Ejendom, da maa endnu spørges, hvorledes han 
skal bekomme dette sminkede Gode. 

Det kan og bør kaldes sminket, naar vi ser, at Almuen, 
som besidder det i England, er fattigere end den danske, og dette 
beviser dog, at Fattigdom kan forenes med Frihed og Ejendom. 

Visse i alle kristelige Regeringer fastsatte og antagne 
Principer kan jo dog anses som rigtige i Danmark. 

En Mand, som har købt eller arvet et Jordegods efter 
Lovens Bydende, betalt deraf, hvad hans Medarvinger tilkom, har 
udi Loven Hjemmel paa sin lovlig til vundne Ejendom, han er 
berettiget til at bruge ofe benytte sig deraf efter de bekendte 
Loves Forskrift. 

Det kan ikke bestaa med Retfærdighed, at mig skal befales, 
at min Gaard skal tabe sine Herligheder, at jeg ikke maa over- 
lade den til min Arving eller Køber med de Rettigheder, med 
hvilke jeg har købt den i Medhold af Loven, og at jeg ikke selv 
maa nyde den med samme Rettigheder, uagtet Loven var min 
Hjemmel, da jeg købte den. 

Vel siges det af Foragteren af de danske, at i de tyske 
Provinser haves Privilegier, som hindrer Forandring, men i Loven 
kaldes Jordegodser priviligerede Gaarde, de har da Privilegier 
og hvad mere er, Privilegier stadfæstede ved Loven. 

Jeg véd vel, at Kongen er Lovens Begyndelse og Lovens 
Ende, men hvilken Konge vilde være dens Ende, hvem vilde 
være det efter Forestillinger, understøttede af Skingrunde alene 
paa Formodninger? 

Hvem skal godtgøre mig mit Tab paa Godser, købte af 
Kongen selv og skødede af Regeringen? Hvem skal godtgøre 
mig mit Tab af Herligheds Udøvelse af lovlige Rettigheder? 

Hvem skal godtgøre mig det, om min Kreditor opsiger 
mig de i min Gaard paa Pant optagne Kapitaler, fordi Regeringen 
finder for godt at forringe Pantets Værdi? 

Hvem skal underholde Stifter og Klostre, hvorledes skal de 
nationale holdes komplette, naar Proprietæren ikke holder Karlene 

paa Godset samlede, og Bonden ved Hoveriets Ophævelse ingen 
Karl behøver? 

Hvem skal godtgøre Legata til Universitetet, Akademier, 
Borchs Kollegium, Kommunitetet etc? 

Hvem skal forskaffe pia corpora og bemidlede Personer sikre 
Panter for deres Midler og erstatte de Renter, som nu anvendes? 

Hvem skal godtgøre Staten sit Tab, naar jeg for Mangel 
paa Arbejde sættes ud af Stand til at frembringe de nærværende 
Produkter af min Hovmark, da Jordens Afgrøde er Statens Styrke? 

Hvem skal godtgøre Bonden det, naar han ved Hdsvaade, 
Fodertrang, Misvækst, Kvægsyge savner Hjælp og Understøtning? 

Hvem skal godtgøre Kongen sine Skatter, naar Bonden 
ikke kan betale dem, hvilket gør aarlig for Kongen over en 
Million Rigsdlr. nu sikre, men da uvisse Revenuer? 

Hvem tør forsikre, at fornævnte Spørgsmaal jo behøvede 
Besvaringer, hvor vanskelige blev disse ikke? Men blev de 
vanskelige, hvor vigtigt er det da ikke forud at overveje, om og 
hvorledes de fornuftigen kan besejres, inden man giver Anledning 
til dem. 

Mennesket maa kæmpe Livets strænge Kamp og gøre det 
med et dygtigt Fond af Drift og Selvinteresse, der kan føre og 
ofte nok fører til Overmaal og hensynsløs Egoisme; det er ved 
Nedarvningen spundet ind i Slægtens Livsgang, det præges dybt 
af denne som af Omgivelserne, og det indsuger sin Stands Snæver- 
hjærtethed og Fordomme. Men i denne begrænsede og driftom- 
slørede Hjærne er der ogsaa et lille Lysrum: Mennesket udformer 
sine Ideer om, hvad der er godt, sandt og skønt, det føler sig i 
det jævne Liv tiltrukket af, hvad der er bravt, ærligt og redeligt; 
det føler Værdien af, hvad der er sømmeligt, fint, nobelt og 
ridderligt; det føler Sindet varmet ved hvad der er billigt, ret- 
færdigt og retsindigt, det føler Hjærtet slaa i Begejstring for Vel- 
viljens, Menneskekærlighedens og Højsindets store Følelser, og 
disse livsværdifulde Forestillinger ere baarne af Følelser, der faa 
Indflydelse paa Viljen. En dristig og ligesom ubevidst digterisk 
Konceptions og Kombinations Frembringelser, som en stræng 
Kritik atter og atter opløser, kunne, som en moderne Aand 
(F. A. Lange) fremhæver, ved deres Aand og Værdi øve en dybere 
og større Virkning end de soleklareste Læresætninger, og den 
menneskelige Kultur kan lige saa lidt undvære disse i deres Form 
forgængelige Aabenbaringers Glød som Kritikens lysende Straaler. 
I de store Dannelser Religion, Filosofi og Kunst har denne 
i vort Bryst nedlagte skaberiske Trang fundet og frem- 
bragt Idédannelser, der af de ædleste og sundeste Mennesker 
ofte sættes højere end den blotte Erkendelse, hvad der tyder 
paa, at ogsaa Idealet hænger sammen med den ubekendte 
Sandhed, og hine Dannelser have tjænt Generationer som Under- 

visning i Idealet. Dette Lysrum indenfor den menneskelige 
Pande, enten det nu er et af Overleveringen laant Lys eller et 
eget Lys, der tindrer, er Retningen mod det uendelige. Det 
menneskelige Livs Træ har da sin Rod i Virkeligheden, medens 
det med sin Top stræber mod det uendelige. Efter det forskellige 
Eftertryk, der falder paa disse Menneskevæsenets to Hovedsider, 
eftersom Mennesket betragtes fra Rodens eller fra Toppens Side, 
bliver Literaturen realistisk eller idealistisk, og efter Forholdsloven 
har den menneskelige Aand fra gammel Tid svinget mellem 
Realisme og Idealisme. 1 ) 



*) Et Begreb modificeres noget ved det Modsætningsforhold, i hvilket det 
stilles. Tale vi om Modsætningen Realisme-Idealisme ville disse 
Begreber væsenligt være bestemte ved det her angivne Livssyn paa de 
mere reale og de mere ideale Bestræbelser i Livet og det derved be- 
stemte Valg af Æmne og Fremgangsmaade. Schillers Skildring (Ueber 
naive und sentimentale Dichtung) er her typisk. Realismen hylder 
i teoretisk Henseende en nøgtern Iagttagelsesaand og en fast Vedhængen 
ved Sansernes Vidnesbyrd, i praktisk Henseende en resigneret Under- 
kastelse under Naturens Nødvendighed, en Hengivelse i det som er og 
maa være. Den har udpræget Sans for Virkelighed, Fuldstændighed og 
Orden. Den vil i Viden holde sig til det virkeliges aabenbare Sammen- 
hæng (imod det fantastiske, æventyrlige, mystiske, romantiske), i Handl- 
ingen respektere Virkelighedens Skranker for Viljens Stræben, hylde 
Lykke og Nytte og følge de Veje , Kendsgerningerne foreskrive ; og med 
Hensyn til Fremstillingsmaaden være tilbøjelig til en glædelig Betragtning 
af det virkelige, retfærdig mod den formelle Skønheds Værd, men uden 
Interesse for de Idealer, der ikke have retfærdiggjort deres Betydning 
ved fuld Enhed af Indhold og Form. Hvad der ikke kan gaa op i den 
ordnede Form har for ham liden Betydning. Idealisten derimod karakter- 
iseres i teoretisk Henseende ved en urolig Spekulationslyst, der stræber 
frem mod det ubetingede i alle Erkendelser, og i praktisk Henseende 
ved en moralsk Regorisme, der staar fast paa det ubetingede i Viljes- 
handlingerne. I Viden som i Handling har han Øjet aabent for alt det 
erfaringsmæssig begrundedes Uafsluttethed og Betingethed og i den 
æstetiske Betragtning for dets Forgængelighed og kun approximative 
Værd. Overbevist om kun at kunne finde Virkelighedens levende- 
gørende Lov i Ideen, i begejstrende Idealer, er han mistroisk overfor 
det givne, der holder sig tilbage for denne Flugt, og ufølsom for den 
Formskønhed, der ikke lader ane noget stort og idealt. 

Realisme og Idealisme blive da først og fremmest dybt begrundede 
Aandsretninger, der saa ogsaa faa Indflydelse paa Metoden. Tænke vi 
derimod paa Modsætningen Realisme-Romantik vil man rettest ved 
Realisme forstaa Retningen mod Virkeligheden, Studiet af den levende 
Model, en Retning, der i sin Idealiseren altid vil bestræbe sig for ikke 

Idealet lever og udformes i Digtningens Verden, men da 
Ideerne ere den enkelte Personligheds Afkom, maaske stærke nok 
til at beherske hele »Tider og Folk med deres Trylleric, men dog 
aldrig alméngyldige og uforanderlige som de videnskabelige Sand- 
heder; da deres indre Sandhed ligger i Gemyttets harmoniske 
Tilfredsstillelse, ere de bevægelige og maa stadig fornyes. Dette 
skér ikke altid: Idealerne mumificeres. Literaturens Gang viser 
os det, at en Idealisme kan overleve sig selv ved at blive 
tom og formel; Idealerne afbleges hos Epigonerne, og hvad Epi- 
gonerne ikke kunne besørge, og de ere ikke uefne i denne Hen- 
seende, det besørger Vanen. De Formelementer, som de originale 
Forfattere fandt til at udtrykke et livskraftigt, sindsbevægende 
Indhold, blive konventionelle og døde, eller selve de oprindelige 
Aander arbejde sig, som Schiller og Goethe, efterhaanden ind i 
det blot form -skønne. Idealismen bliver saaledes en Vedtægt 
eller en blot skøn Form; Spiritualismen bliver til en Frase, og en 
Romantik, der ogsaa paa sin Vej har søgt at forny og oplive 
Idealerne, løber vild i sin Stræben efter den blaa Blomst, bliver 
saa tynd og marvløs og smægtende i Maaneskinnet, at den ender 
med en erotisk Helt (som i Ingemanns Bianca), om hvem man med 
Rette kunde mene, at han passende kunde faa en Plads i Petersens 
Jomfrukloster. Fantasien bliver abstrakt ved at løsne sig fra 
Livet, Realiteten, Naturen, den levende Model, og bliver til en 



at tabe Virkeligheden og dens Udviklingslinjer af Syne, og bygger paa 
en reel Psykologi, der lige saa vel kan optage de ideale Faktorer i 
Livet som de reale og tilstræber Virkelighedens Het for dem begge. 
Romantiken derimod bryder sig Pokker om disse Udviklingslinjer, i 
tomt Fantasteri hengiver den sig til Indbildningskraftens Luner og Vil- 
kaarlighed og svæver ovenover og udenom Virkeligheden. Den frem- 
træder som en énsidig Retning mod det aandigtskønne (mystiske, sym- 
bolske) eller hen imod det karakteristisk-skønne med en stærk Tilsætning 
af det vidunderlige, dunkle, fantastiske, underfulde, taagede, stemnings- 
fulde under en udstrakt Brug af de formelle Følelser i Kunsten: det 
forunderlige, længselsfulde, spændende. Modsætningen betyder da mere 
en Modsætning i Metode, der saa paa den anden Side ogsaa kan præges 
af Livssynet. Indenfor den realistiske Fremgangsmaade kan der saaledes 
skelnes mellem en mere realistisk Retning, hvis Livssyn forholder sig 
mere skeptisk til det ideale Lysrum i den menneskelige Hjærne, og en 
mere idealistisk, der ogsaa med Virkelighedens fulde Glæde fordyber 
sig i dette. Den sidste Retning kan dog bedre betegnes som Ideal- 
Realisme. 

løs og vilkaarlig Forestillingsleg. Skulle Idealerne fornyes maa 
der først tages et kraftigt Tag i Virkeligheden, og Realismen op- 
træder da mod dette livløse, mod disse blege Skygger af noget 
fordum levende, og fordrer Realitet, Kraft, Sandhed. Paa fransk 
Grund forberedes den ved selve Romantiken, der ved sin Retning 
mod det karakteristisk-realistisk skønne afføder Realismen (Merimé, 
Henry Beyle, Balzac). 

I den moderne Realisme (f. Eks. hos Daudet og Turgenjew) 
have vi nu en minutiøs, stereoskopisk spejlklar Gengivelse af 
Hverdagslivet, en klar og knap Skildring, en skarp, noget ubarm- 
hjærtig Karakteristik, en fortræffelig psykologisk Udvikling under 
en Handling, der er fortrinsvis simpel og dog fuld af dramatisk 
Liv og baaren frem i en Stil, der har plastisk Bestemthed, Liv 
og Farve. En udpræget Virkelighedssans med en noget pessimistisk 
Farve i det skarpt seende Øje, en vis Forkærlighed for Livets 
Skyggesider af Frygt for ikke at være sand, en vis Ringeagt for 
den menneskelige Natur af Tvivl eller af Angest for at lade sig 
bestikke, og Harme over de sociale Tilstande karakteriserer denne 
Roman, hvis store Kunst er ubestridelig. Denne Realisme glider 
nu let over i Naturalisme. Der behøves blot et lidt stærkere 
Eftertryk paa nogle af de Faktorer, af hvilke Realismen er 
sammensat, og en Svækkelse af de ideale Faktorer, der endnu 
røre sig i den (hos Daudet f. Eks. ved hans delvise Beslægtethed 
med Dickens, i Kjellands Indignationspessimisme, der dog staar i 
Forbindelse med Tanken om et idealt bevæget Menneskeliv, i 
Turgenjews tungsindig-tvivlende Sorg, i Dostojewskys dybe Med- 
følelse) og vi faa let en Naturalisme, som den fremtræder hos 
Flaubert og Zola med Hovedtyperne Madame Bovary og L'assomoir. 
Det er denne Retning, jeg vil belyse, ikke som literært Fænomen l ), 
men som et socialt-aandeligt Fænomen, som et tilspidset Udtryk 
for Strømninger i den moderne Tid. Jeg vil benytte dens egen 
Metode, Analysen, og søge at paa vise de sociale og aandelige 
Strømme, der afsætte deres Vande i denne Flod, eller om man 
vil, i denne store kunstneriske Dyndets Delta-Dannelse. 



') I saa Henseende henviser jeg til Herman Bang: Emile Zola (i Realisme 
og Realister, Kbhvn. 1857), V. V.: Emile Zola (i „Tilskueren* 4 1886 
S. 528 ff.) og særlig til G. Brandes: Virkeligheden og Temperamentet 
hos Emile Zola (i „Tilskueren 41 1887, S. 657 fif.) og „Mennesker og 
Værker" (Flaubert og Edmond og Jules de Goncourt). 

Tilskueren. 1888. 34 

Den første Strømning, jeg maa fremhæve, er Positivismen. 
Den er Resultatet af en aandelig Bevægelse, der begyndte med 
Mænd som Galilæi, Baco, Kepler og. Newton, et nyt Aandens 
Syn, der ikke længere vilde sno Naturens og Tilværelsens Væsen 
ud af Bevidsthedens eget Indre, men ved Erfaringens og Eksperi- 
mentets Metode langsomt og møjsommeligt arbejde sig ind i 
Erkendelsen af den Natur, der »kun overvindes ved at adlydes«. 
Fra Tankedigtningens spekulative Verden vendte den sig mod 
Virkeligheden, i Stedet for at forklare, hvad der var Formaalet 
med det hele, søgte den at udforske, hvad der var de virkende 
Aarsager i de endelige Dele. Fra den ideale Tydning med dens 
store Hypoteser vendte den sig mod den reale Forklaring, troede 
ikke længere paa »heksende men paa virkende Ideer«. Og 
Metoden var frugtbringende: Opdagelsernes Morgenrøde blev til 
Opfindelsernes Daglys. Viden blev Magt. Medens Maskintekniken 
prædikede den nye Videns Vælde i Fabrikerne, paa Jærnbanen og 
om Bord paa Verdensdamperne, udformede Comte den til en 
Verdensanskuelse, der med Opgivelse af alle disse hypotetisk 
ideelle Væsener (Entiteter, Ideer, Ævner, Formaalsfcarsager) , i 
hvilke Spekulationen søger Tingenes sidste Forklaring, krævede 
det strænge Blik for Virkeligheden, for det positive, den ved 
Iagttagelse og Eksperiment sikrede Kendsgerning. Som Taine 
udtrykker det i sit malende Sprog: »saaledes gaa Entiteterne deres 
Vej, Monaderne fordampe, de smaa immaterielle Væsener flyve 
bort til Sylferne og Gnomerne, Kræfterne vise sig som afledede 
Egenskaber og nødvendige Forhold«. Positivismen kan nu meget 
vel forbindes med Troen paa Idealer, strængt fastholde, at det 
positive kun er Fænomen, og at vi strængt videnskabeligt ere 
bundne til dette, men dog hypotetisk tyde det Væsen, der kan 
ligge bag ved Fænomenet, idealistisk, tro paa en Værdiernes 
Verden bag de mekaniske Formers, de endelige Aarsagers Verden, 
og det er vel sandsynligt, at en saadan ideal Realisme, maaske i 
Humorens Form kan blive Fremtidens bedste Literaturstrømning. 
Men Positivismen kan ogsaa udelukkende holde sig til Fænomenet, 
slaa sig til Taals med den givne Verden og vi faa da en ufor- 
beholden og sensualistisk Realisme, der vil forholde sig skeptisk 
eller afvisende overfor Livets ideale Værdier og hylde en mekanisk 
Determinisme og endelig Nyttelære. Det er denne Art af Positiv- 
isme, der er én af Hovedfaktorerne, til Dels i den moderne Real- 
isme og fuldtud i Naturalismen. 

At en saadan Verdensanskuelse nu har nærmere ved at 
faa Indflydelse paa Litteraturen, end det ellers har været Tilfældet 
med filosofiske Anskuelser, ligger i, at Positivismen jo ikke blot 
er en Teori, men en praktisk Livsmagt. Naturvidenskabernes 
praktiske Resultater, den moderne Storindustri, Maskintekniker^ 
Pengenes Almagt, det er Livsrealiteter. Overalt indaande vi 
Positivismens Aand. I Industrien hersker den stærkeres Ret, i 
Konkurrensens Løb sejrer den kraftigste Kendsgerning, i Politiken 
møde vi Magten for Retten, i Moralen hyldes ikke sjældent 
Autoriteten sans frase eller Nytten som den opfattes af en 
Slagter, i Religionen Dogmet sans frase, i den literære Kritik 
Teorien om Milieuets overvejende Indflydelse. I alt dette møder 
vi en Livets Positivisme, der ofte optræder i brutal Form. Hvad 
mærkeligt er der da i, at vi ogsaa i Literaturen møde den samme 
Tilbøjelighed og Respekt for den brutale Kendsgerning. I sit 
æstetiske Programskrift identificerer Zola 1 ) ogsaa paa sin naive 
Maade Naturalismen med Positivismen. »Den eksperimentale 
Roman er en Følge af Aarhundredets videnskabelige Udvikling. 
Den fortsætter og fuldstændiggør Fysiologien som denne atter 
støtter sig paa Kemi og Fysik. I Stedet for Studiet af det abstrakte 
Menneske, det metafysiske Menneske, sætter den Studiet af det 
naturlige Menneske, der er underkastet fysisk -kemiske Love og 
bestemt ved Milieuets Indflydelse. Den er med ét Ord vor viden- 
skabelige Tidsalders Literatur ligesom den klassiske og romantiske 
Literatur svarede til en Skolastikens og Teologiens Tidsalder« 
(S. 22). I Claude Bernards Skrift: Introduction å V ét ude de la 
medicine experimentale , har han været saa heldig at opdage et 
Udviklingsskema for den menneskelige Erkendelse, fra det teolog- 
iske gennem det metafysiske til det positive Trin, fra Følelsen 
gennem Fornuften til Erfaringen (Comtes bekendte Trin) og finder 
nu deri et Bevis for, at ogsaa Romanen kun vil svare til det 
Trin, den menneskelige Erkendelse nu er naaet, naar den er 
bleven iagttagende og eksperimental. (S. 32). »Naturalismen er 
altsaa ikke en Opfindelse af mig, men af Aarhundredet. Den 
virker i Samfundet, i Videnskaben, i Literaturen og Kunsten, i 
Politiken. Den er Aarhundredets Styrke.« (S. 257). Saaledes er 
Positivismens Indflydelse paa den nye literære Retning aabenbar, 
og i denne Positivisme ligger da tillige, hvad jeg ikke behøver at 



') Le roman expérimental. Paris 1880. 

fremhæve som et Punkt for sig, Reaktionen mod al formel 
Idealisme og bleg Romantik, Retningen mod Realitet, Kraft 
og Sandhed. Vi have i den moderne Tid en Trang til Sandhed, 
til statements of facts, til at se os selv i Øjnene, til at være 
ærlige, og for at være dette glemme vi undertiden, at ogsaa 
Drømmene høre med til Livet, og»4tt tøogle af disse Drømme be- 
tyde en ideal Realitet, Sjælelivet^feflbstfe log værdifuldeste Spind. 
Tænk f. Eks. blot paa én af Liv$sfSfeef*§Wfe Følelser, paa Eros, 
og vi kunne fremstille dens. Udviklid|P^^4 Billede. Lad os tænke 
os, at vi tage en nøgen Gren og^dy^lé d%& ned i en krystallinsk 
Vædske. Efter nogen Tids Forløb* IflBftfce vi den op, og finde 
den behængt med Tusinder af Krystirller, i hvilke Lyset bryder 
sig i Tusender af Farvetoner, og vi have et Billede af den For- 
andring, som Kønsdriften er undergaaet under Menneskets histor- 
iske Udvikling. Ogsaa Krystallerne ere sande, og de ere Livets 
Poesi. 

En anden Faktor, der har øvet Indflydelse paa Natural- 
ismen, er den moderne naturvidenskabelige Metode og 
mekaniske Naturopfattelse. Den hænger dybt sammen med 
Positivismen. Mere end en Filosofi er Positivismen egentlig en 
Aandsretning: Sansen for Virkelighed (betinget ved Naturviden- 
skabernes teoretiske og praktiske Resultater i Forbindelse med 
Reaktionen mod Spekulationen og Spiritualismen) og en derved 
betinget Fordring paa en bestemt Metode, den empirisk-induktive, 
som den eneste sande og frugtbringende i alle Videnskaber. 
Positivismen er egentlig en Almindeliggørelse (en Generalisation) 
af det naturvidenskabelige Standpunkt og den empiriske Metode, 
ophøjet til en Art ny Religion. Dens Magt og Indflydelse skyldes 
ikke dens filosofiske Værdi saa meget som den Omstændighed, at 
den er bleven et Slagord, det universelle Navn for den Kends- 
gerningens, Naturvidenskabens og Realismens Aand, der skyldes 
ikke den, men Naturvidenskaben og andre, sociale Faktorer. 
Denne Metode er jo med Held anvendt paa Socialvidenskaben og 
til Dels paa Aandsvidenskaberne, hvorfor ikke ogsaa forsøge den 
paa Poesien? Det er nu interessant at lægge Mærke til, at Zolas 
stadige Omkvæd er det, at Naturalismen er en ny Metode og 
kun det. »Forfatterens Geni giver sig ikke blot Udtryk i Følelsen, 
i Ideen apriori, men ogsaa i Formen, i Stilen. Men Spørgsmaalet 
om Metoden og Spørgsmaalet om Retoriken ere forskellige. Og 
Naturalismen, gentager jeg, bestaar alene i den eksperimentale 

Metode, i Iagttagelse og Eksperiment, anvendt paa Literaturen.« 
(S. 46). Og Metoden maa være fælles; den retoriske Side, Ud- 
trykket for Forfatternes literære Temperament eller Personlighed 
kunne være forskellige. (S. 46 og 49). Et andet Sted bestemmer 
Zola endogsaa Naturalismen som den eksperimentale Metodes 
Anvendelse paa Naturen og Mennesket (S. 437), og man 
kommer noget i Vilderede med, hvori den da egentlig adskiller 
sig fra Naturvidenskaben og Psykofysiken, medens dog Læsningen 
af en Zolask Roman og af Newtons Principia gør et noget for- 
skelligt Indtryk. 

Ud fra denne Grundanskuelse opstiller Zola da sit Program for 
den moderne Roman, o: for den moderne Literatur, hvis Form han 
mener er Romanen. Den skal være videnskabelig-analytisk, iagt- 
tagende -eksperimental. »Vi naturalistiske Forfattere underlægge 
hver Kendsgerning Iagttagelsen og Eksperimentet, medens de 
idealistiske Forfattere tillade mysteriøse Indflydelser, der unddrage 
sig Analysen, og forblive i det ubekendte og udenfor Naturens 
Love« (S. 34 — 35). Den skal analysere de menneskelige Fakta, 
give os en Samfundets Fysiologi, efter stræng videnskabelig Metode 
fremstille de sociale Fænomeners Aarsagssammenhæng. I Over- 
ensstemmelse med den Vægt, Taine lægger paa Milieuet, bliver 
det Forfatterens Opgave at studere Helten som et Produkt af 
Nedarvningen og de fysiske og sociale Omgivelser, at studere de 
Mennesker, med hvilke Helten har at gøre, de Steder, hvor man 
finder ham, den fysiske og sociale Luft han indaander, hans 
Arbejder, hans Vaner, de mindste Detailler i hans daglige Liv og 
paavise, hvorledes dette arvede Temperament i dette Milieu med 
mekanisk -matematisk Nødvendighed frembringer dette Produkt. 
»Det er det, der konstituerer den eksperimentale Roman: at være 
Herre over Fænomenernes Mekanisme hos Mennesket, at paavise 
de intellektuelle og sanselige Ytringers Urværk, som Fysiologien 
forklarer os dem, under Arvelighedens og de vekslende Om- 
stændigheders Indflydelse, dernæst vise Mennesket levende i det 
sociale Milieu, som han selv har frembragt, som han hver Dag 
modificerer, og i hvis Skød han omvendt er underkastet en stadig 
Omdannelse. Saaledes støtte vi os da paa Fysiologien, vi tage 
det enkelte Menneske fra Fysiologens Haand for at fortsætte 
Problemets Løsning og videnskabeligt løse det Spørgsmaal, hvor- 
ledes Menneskene opføre sig i Samfundet.« (S. 19—20). Statistik, 
Politiregistre, medicinske Beretninger blive vigtige Kilder. Den 




498 



Moderne Naturalisme. 



nye Romanforfatter maa være opfyldt af Følelsen for det reelle, 
af Naturens fulde og hele Sandhed, saaledes som den fremgaar 
af den eksakte fysiologiske Analyse. »Værket bliver en Protokol- 
lering af Naturen, intet mere. Dets Fortjæneste er alene den 
eksakte Iagttagelse, Analysens mér eller mindre dybe Indtrængen, 
den logiske Sammenkædning af Kendsgerningerne.« Roman- 
forfatteren skal kun give Kendsgerningerne, les documents 
humains, og fuldstændig overlade Dommen til Læseren, ti idet 
han giver et Stykke af Tilværelsen, nogle Aar af et Menneskes 
Liv, et Blad af Livet, er han intet andet end en Referent, der 
afholder sig fra at dømme eller slutte. Den moderne Roman er 
upersonlig (S. 125), og dens Forfatter er en Lærd, en Analytiker, 
en videnskabelig Psykolog, der kompletterer den videnskabelige 
Fysiologi (S. 16), en eksakt Anatom (115) der dissekerer Mennesket 
og foredrager Livets bitre Videnskab; en Socialfysiolog og Social- 
psykolog, en praktisk Sociolog (S. 24) der påaviser det nyttiges 
og skadeliges Mekanisme, udvikler de menneskelige og sociale 
Fænomeners Determinisme (29) og baner derved Vejen for, at 
man en Gang kan beherske og dirigere disse Fænomener (S. 24 
og S. 29) og i sine Værker yder han Videnskabens Sikkerhed, 
Soliditet og praktiske Nytte (S. 128). Saaledes lyder Programmet, 
Naturens Mekanisme overført paa Samfundet og den menneske- 
lige Psykologi som Opgaven for den moderne Roman. 

Et Punkt i Programmet maa dog endnu særlig fremhæves, 
det er Zolas Forhold til Fantasien. Man kan paa Forhaand vide, 
at naar en virkelig Digter har faaet den naturvidenskabelige 
Metode saa forkert i Halsen, maa hans Udvikling af Fantasiens 
Rolle blive vaklende og uklar, og det bekræfter sig ogsaa. To 
Punkter ere dog klare nok, Naturalismens Forhold til Fablen og 
til Idealiseringen. I Modsætning til Romantikens stærke Brug af 
de formelle Følelser, det forundrende, spændende, uventede, de 
mærkelige Tilfælde og underfulde Skæbner, kræver Naturalismen 
Kompositionen saa simpel som muligt, Intrigen skal simplicificeres 
det mest mulige og de overraskende Løsninger undgaas. For- 
fatteren træder ikke imellem som en Deux ex machina (S. 126). 
»Man maa ende med at give simple Studier, uden Peripati og 
Løsning, Analysen af et Aars Eksistens, Historien om en Liden- 
skab, en Persons Biografi, Noter tagne fra Livet og logisk ordnede.c 
(255 og 257). Forholdet til Idealiseringen er i sin Korthed lige 
saa klart. »Hvor og naar har man overrasket mig i at tilspærre 

Fantasiens Himmel, at nægte Mennesket Trangen til at lyve, til 
at idealisere, til at echappere fra det reelle. Jeg tager hele 
Mennesket som han er, men jeg forklarer ham kun ved Viden- 
skaben. Jeg har sagt de tyve Gange, at det mishager mig at 
narres, intet andet.c (S. 260—261). Af og til synes Fantasien 
næsten at vige Pladsen for Logik, og et Sted (S. 260) sættes 
^ndogsaa Deduktionen som den højeste Form af Fantasien, hvilket 
just ikke smager af Psykologi. Romanforfatterens herskende Ævne 
er ikke længere Fantasi men Sansen for det reelle (le sentiment 
du reel) , og denne Formindskelse af Fantasi er det mést ejen- 
dommelige for den moderne Roman. (206). Den opfinder ikke, 
den bygger sine Værker paa Noter, tagne i Masser og ud af 
Livet. Tilbage bliver for Fantasien kun nogle mindre Funktioner: 
at udkaste Planen, Dramaet, men simpelt som Livet selv byder 
det, og ofte er det selve hans Noter, der inspirerer ham den; at 
udfylde Hullerne, hvor Fænomenernes Mekanisme endnu ikke er 
bestemt, ved Intuition og Gisninger, men saaledes, at han dog 
stadig søger at verificere dem ved Iagttagelse og Eksperiment; 
og endelig kan Fantasien og den personlige Følelse give sig til- 
kende i Stilen, i den Totalstemning, Forfatternes personlige Ejen- 
dommelighed lægger over Værket, i Temperamentet 

Se vi tilbage paa dette Program for saa vidt det er in- 
spireret af den naturvidenskabelige Metodes Anvendelse paa 
Literaturen, vil det straks sés, at der her er adskillige mærkelige 
Misforstaaelser, af Videnskaben, af Metoden, af Kunsten, af Geniet, 
af sig selv. 

Af Videnskaben. Her er Tale om Videnskabens Sikkerhed, 
Soliditet, matemattsk-mekaniske Bevismaade, og dette, hvor Talen 
er om Mennesket. Kun en Dilettant kan føre et saadant Sprog. 
Selve Videnskaben, her Psykologien er mere beskeden. Den ved, 
hvor begrænset Psykofysikens Omraade er, den gør ikke Fordring 
paa at være synderlig vidt fremme, hvad Følelsens og til Dels 
Viljens Psykologi angaar, den kan ikke strængt videnskabeligt 
afgøre Spørgsmaalet om Viljens Frihed, men mindst af alt vover 
den at tale om Eksakthed lige overfor det enkelte Individ, et 
uendeligt Konkretum, der cr for sammensat til, at man kan føre 
Analysen til Grunden, og Tanken om en matematisk Gennem- 
trængelse af et Væsen, der bestaar af Hundredtusender af Faktorer, 
er det rene Nonsens. 

Endnu mærkeligere, ja utrolig er Misforstaaelsen af Eks- 
perimentets Metode. Ren Iagttagelse bestaar i at observere, hvad 
der gaar for sig i Naturen uden vor Slutning eller Indgriben. 
Naar vi der imod ved vor Muskelkraft forandre Naturens al- 
mindelige Løb og saaledes frembringe usædvanlige Kombinationer 
og Betingelser for Fænomenets Optræden, eksperimentere vi. Vi 
stille da Spørgsmaal til Naturen, og det er Forskerens Storhed at 
stille disse saaledes, at Naturen giver betydningsfulde Svar. Vi stille 
Tingene sammen paa en saadan Maade, at vi kunne iagttage, hvad 
Virkningen bliver under visse Omstændigheder, Eksperimentet er 
en Iagttagelse plus noget mere, nemlig en Ændring, Isolering 
og Regulering af de Ting, vi ville iagttage. Betingelsen for et 
frugtbringende Eksperiment er, at vi kunne isolere de enkelte 
Faktorer og se, hvilken enkelt Følge der svarer til et bestemt 
enkelt foregaaende, og saa vidt muligt kvantitativt maale dem. 
Kemikeren tager saaledes bestemte Vægtdele af to enkelte Stoffer 
og bringer dem sammen under denne maalelige Varme, dette 
Tryk, denne elektriske Strøm og sér, hvad Følgen bliver. Denne 
Metode skal nu ogsaa være Romanforfatterens. »Vi bør operere 
paa Karaktererne, Lidenskaberne, de menneskelige og sociale 
Kendsgerninger, som Kemikeren og Fysikeren opererer paa de 
døde Legemer og Fysiologen paa de levende. c (S. 16). Men ingen 
af de Fremgansmaader, der giver et virkeligt Eksperiment, er 
mulig overfor Mennesket (stadig at holde et Menneske i drukken 
Tilstand er et fysiologisk Eksperiment med psykologiske Følger, 
men ikke et psykologisk). Jeg kan ikke opløse Mennesket som 
et sammensat Stof, og jeg kan ikke bringe Følelser og Sinds- 
bevægelser under kvantitativt maalelige Forhold. I Stedet for 
dette, bestaar det Zolaske Eksperiment i, at han tænker sig 
en Person (d: noget uendeligt sammensat) i visse Forhold til 
andre Personer eller i en bestemt Situation eller bestemte Om- 
givelser, lutter overordentlig sammensatte Ting, og saa tænker 
sig, hvad Følgen maa blive. »Nu vel! Idet vi vende tilbage til 
Romanen se vi ligeledes, at Romanforfatteren er skabt af en 
Iagttager og en Eksperimentator. Iagttageren i ham giver Kends- 
gerningerne saaledes, som han har iagttaget dem, fastsætter Ud- 
gangspunktet, og bestemmer den solide Jordbund, paa hvilken 
Personerne skulle vandre og Fænomenerne udfolde sig. Senere 
viser Eksperimentatoren sig og foretager Eksperimentet, det vil 
sige: lader Personerne bevæge sig i en ejendommelig Historie 

for at paavise, at Kendsgerningernes Følge vil være en saadan 
som de undersøgte Fænomeners Determinisme kræver. Det er 
næsten altid her et Eksperiment »for at séc, som Claude Bernard 
kalder det. c (S. 7). Enhver anden vil kalde dette Gisninger r 
der gaar forud for det Eksperiment, der her faktisk ikke kan 
gøres. Og den tænkte Udførelse faar hele sin Værdi, ikke fra 
Eksperimentet, men ved at være overensstemmende med Kends- 
gerninger, som Forfatteren ved Iagttagelse har afluret Livet. Og 
dog kan der, som vi senere ville sé, gives en Slags Eksperiment 
i psykologisk Henseende, men det er af en hel anden Art end Zolas. 
— Det behøver endelig kun at antydes, at Naturvidenskaben ser 
paa Mekanismen med andre Øjne end Zola. At føre alt tilbage 
til mekaniske og kvantitativt maalelige Aarsager er for den det 
videnskabelige Ideal, som er saare langt fra Gennemførelse; men 
selv i saa Fald vilde Naturvidenskaben være rede til at erkende 
Erkendelsens Grænser (i Atomet, i Fornemmelsen, i Kraften o. s. v.) 
og ikke hylde den naive og massive Positivisme, der drister sig 
til at sætte Fænomenet som alt. 

Zola misforstaar ogsaa Kunsten. Han glemmer i sin Teori, 
men ikke i sin Praksis, at den blotte Gengivelse af Virkeligheden, 
af Noter, af Politiprotokoller o. s. v. aldrig vilde være Kunst 
(sammenlign den kriminalistiske Underholdningsliteratur) og mindst 
af alt stor Kunst, hvad Naturalismen dog er; han glemmer, at 
Kunsten altid maa idealisere, o: lutre, udrense, forstærke, kombi- 
nere, og at den kunstneriske Subjektivitet aldrig kan udelukkes, 
men maa vise sig i Valget af Æmne, i Typiseringen og i den 
Totalstemning, der er Udtryk for det kunstneriske Temperament 
og Livssyn. Han har jo selv bestemt et Kunstværk som et 
Stykke af Tilværelsen, sét gennem et Temperament. Men dette 
Temperament, dette Livssyn er ikke en Farvepotte, men en 
psykologisk Aktualitet, der giver sig tilkende i Brydningen mellem 
Subjektet og Objektet, og ikke blot faar Indflydelse paa Formen, 
men ogsaa paa Indholdet. Og Zola misforstaar her tillige sig 
selv, idet han, som Brandes ogsaa har vist 1 ) idealiserer, forstærker 
og symboliserer næsten omkap med Romantiken. 

Et Hovedpunkt er Zolas Misforstaaelse af det kunstneriske 
Geni. Den levende Model er Kunstens reale Sjæl, og det er for- 



J ) Virkeligheden og Temperamentet hos Zola. 

træffeligt set og følt af Zola, men jeg bliver aldrig Digter ved 
Studiet af den levende Model alene, ved udvortes Samlen af les 
documents humains eller »ved at give en Mosaik af enkelte Iagt- 
tagelser af virkelige Tinge (Høffding). Jeg kan aflure Virkeligheden, 
hvorledes Følelsen taler, dens Sprog, men dog kun tarveligt, ti 
Sproget maa rette sig efter Følelsen. Nu kan jeg vel psykologisk 
udforske og forfølge en Følelses naturlige Forløb og for saa vidt 
give den typisk, men ikke rigtig godt, ti Følelsen maa rette sig 
efter Sindsbevægelsen og Lidenskaben. Ogsaa den kan jeg give, 
men dog kun tarveligt, ti Lidenskaben maa igen rette sig efter 
Karakteren, og den kan jeg kun give ved at være den. Ud 
fra Karakteren udstraaler al Sandhed og Realitet. Og her er 
noget af det mest ejendommelige ved den digteriske Fantasi, den 
store Kendsgerning, at Digteren paa Grundlag af rig Livserfaring 
ved en Transformation af Fantasien, der skyldes Følelsens Ind- 
flydelse, gaar saaledes ind i Karakteren, at han faar denne i ideel 
Nærværelse, bliver den som i en indre Drøm, i en Hallucination, 
i en Slags hypnotisk Tilstand som Skuespilleren, der selv harmes 
og vredes i Vredens Stormgang og kun saaledes gaar sikkert 
{»hvad er ham Hecuba og han for hende?«). Det er den kon- 
krete Fantasi i Vekselvirkning med Følelsen, der fremkalder dette 
Under. Skal en Erindring vække stærk Følelse, maa jeg saaledes 
leve mig ind i den, at Billedet, Situationen bliver konkret, fyldig, 
klar og gribende, og nu gribes jeg saaledes af den, at jeg oplever 
den. Den store Digters Sjæl er nu saa umaadelig bøjelig, og 
hans Fantasi saa konkret, at han langt lettere gør dette Kunst- 
stykke, og medens jeg kan gøre det overfor en Følelse, en Sinds- 
bevægelse, kan han gøre det overfor en Karaktér. De menneskelige 
Følelsesovergange ere saa forviklede og uendelige, en Karaktér saa 
sammensat, at intet Menneske paa Jorden, at ingen Komité af 
Psykologer teoretisk kan konstruere en Karaktér. Man kan kun 
give den ved at være den, og den store Digter bliver den ved 
sin konkrete Fantasi, ved levende, ideel Nærværelse og saa er 
det selve Karakterens, Følelsens Naturkonsekvens, der virker i 
ham og han gaar sikkert. Ellers gaar han ved Siden af Følelsen 
og beskriver og broderer, men Følelse og Lidenskab er ikke 
Kunstleri, men Natur 1 ). 



') Erindrer man at Følelsens Sprog og Tone maa rette sig efter Sinds- 
bevægelsen, og denne igen efter Karakteren, og at en tro Kopi af Naturen 

Denne Ejendommelighed ved den kunstnerisk- formende 
Fantasi 1 ) bekræftes ved Digterens Selvvidnesbyrd. Balsac talte om 
Personerne i sin menneskelige Komedie som om de levede og han 
dadlede, roste og analyserede deres Handlinger som om de hørte 
til det gode Selskab. Han opdagede i sig selv Ævnen til som 
Derwischen i Tusend og én Nat at antage de Personers Legeme 
og Sjæl ; som han vilde fremstille og sammenligner denne Ævne 
med den vaagne Drøm og Hallucinationen. Turgenjew fortalte sine 
Venner, at han levede sig saaledes ind i sine Karakterers Roller, 
at han en Tid lang tænkte, talte og gik som de. Goethe ud- 
taler, at naar han har talt med et Menneske et Kvartér, vil han 
lade ham tale to Timer, og han levede og græd sammen med 
sine Helte og Heltinder. Saaledes ogsaa Oehlenschlåger. Flaubert 
siger: »Da jeg beskrev Emma Bovarys Giftdød, havde jeg i den 
€rad Giftsmagen i Munden, at jeg i to Dage i Træk maatte kaste 
al min Middagsmad op c Den sande Digter lever sig saaledes ind 
i sin Karaktér, at han samtidig er Karakteren og fremstiller den, 



her sjælden er tilstrækkelig, at jeg for ret at give Repliken ved ideel 
Nærværelse maa gaa ind i Karakteren og dens vekslende Følelser, vil 
man forstaa, hvilke uhyre Fordringer, den dramatiske Digtning stiller til 
Digterens Indbildningskraft og Følelsesbøjeligbed. En enkelt Sinds- 
bevægelse skildres langt lettere end en Karakter (Lyriken). Er Forholdet nu 
dette, at Sindsbevægelsen skal rette sig efter Karakteren og Følelserne 
efter Sindsbevægelsen, og skulle disse efterhaanden veksle og veksle fint 
efter de vekslende Forhold som i den dramatiske Samtale, er Opgaven 
overordentlig vanskelig. At skrive en saadan Samtale er stor Kunst. 
Jeg kan kun vise natursandt og korrekt, hvad jeg føler, og hvilke For- 
dringer stilles der ikke her til Følelsens Bøjelighed, naar man tænker 
sig, at Digteren skal give os en Samtale mellem en Mand og en Kvinde, 
en Samtale, som er Natur, og nu ikke blot hvert Øjeblik skal skifte 
Karakter og Sindsbevægelse men paa dette Grundlag hvert Øjeblik skifte 
Følelse. Det er derfor intet Under, at man hvert Øjeblik træffer Be-" 
skrivelser, som Tilskuerne kunne gøre dem, i Stedet for sand Følelses- 
udtryk. Den beskrivende Manér at udtrykke Følelser paa er ikke 
saa vanskelig, men Skuespilleren er uheldigt stillet overfor den; ti 
Digteren gaar da udenfor eller ved Siden af Følelsen, men Skuespilleren 
skal være i den. I de bedste Tilfælde vil den almindelige Digter give 
et sandt, Naturen afluret Udtryk for Sindsbevægelsens og Følelsens 
Skiften paa Sindsbevægelsens Grundlag, men ogsaa at lade Karakteren 
være Grundtonen er kun den store Digters Kunst. Her er Shakespeare 
Mesteren. 

■) Om denne sé min nylig udkomne „Æstetik i Omrids". Med særligt Hen- 
syn til moderne Æstetik. Gyldendal. 1888. S. 269 fif. 

og under denne dybe Forbindelse af konkret Fantasi og Følelse 
ændrer og overskrider Fantasien Virkeligheden, men efter Virke- 
lighedens iboende Love. 

Det vil her kunne forstaas, i hvilken Betydning der kan 
være Tale om at benytte Eksperiment i Literaturen. Idet Digteren 
paa Grundlag af rig Livserfaring og ved sin ejendommelige kon- 
krete og følelsesbevægede Fantasi bringer Karakteren i ideel Nær- 
værelse, selv gaar op i den og ind i den og bliver den, faar den 
tænkte, forestillede Situation noget af Livets Realitet, og naar jeg 
nu lægger Mærke til, hvad der rører sig i mit Sind under den 
forestillede Situation, er det Naturen i mig selv, der giver Svar, 
og jeg har, vel ikke et Eksperiment i naturvidenskabelig Betyd- 
ning, men dog noget, der kan kaldes et psykologisk Eksperiment 

Da min Livserfaring imidlertid altid er begrænset saa vel 
som mit Sinds Bøjelighed, er det forstaaeligt, at det i Alminde- 
lighed kun er faa Karakterer, en Digter ævner at fremstille med hele 
Livets Fylde og Sandhed, og at man fra én Side bedømmer hans 
Storhed efter den Mangfoldighed af typiske Karakterer, han har 
givet Verden. (Shakespeare, Balzac). I en Roman med mange 
Karakterer ville de fleste kun være Skemata, og Fremstillingen af 
det andet Køn bliver let abstrakt og ensformig (Dickens' Kvinder 
f. Eks). Her ud fra forstaas ogsaa det relativt berettigede i den 
moderne Teori om, at en Digter kun ret kan give sig selv eller dog 
saaledes giver sit bedste. Den er rigtig, ti Studiet af den levende 
Model, den utrættelige og omfattende Iagttagelse af Livet er altid 
Grundlaget for den kunstnerisk-formende Fantasi, og mine person- 
lige Livsoplevelser ere de realeste og farverigeste Her viser sig 
ogsaa Temperamentets eller Livssynets Indflydelse; til Zola maa 
det dog siges, at Temperamentet og Æmnet maa passe til 
hinanden, og at altsaa ikke ethvert Æmne lige godt ligger for 

J ) Det er en Selvfølge, at Forfatteren ogsaa psykologisk kan eksperimentere 
i sit personlige Liv, f. Eks. i Erotik, og saaledes samle sig et Fond af 
eksperimentelle Oplevelser. I videnskabelig Henseende er det et grovt 
Eksperiment, ti der eksperimenteres her med en overordenUig sammensat 
Størrelse, en menneskelig Sjæl, i sædelig Henseende er det selvfølgelig i 
høj Grad samvittighedsløst. — 

Bestræbelsen for at benytte Eksperimentet kan for øvrigt ogsaa have 
sin Komik. Man erindrer den pudsige Historie, som berettedes i Bladener 
før Jul, at en ung Mand var arresteret for Forsøg paa Pengeafpresnings 
men mente at kunne klare sig med, at det var et Eksperiment, der var 
gjort af Hensyn til en Novelle, han havde paa Stablen. 

bam; i samme Grad som han passer til Æmnet, har gjort et 
lykkeligt Valg, vil hans Værk faa blivende Værdi. Men hin 
Teori maa ikke overdrives. Gennem det almenmenneskelige i. 
Sjælens Bygning er der aabnet Mennesket en Forstaaelsens og 
Sympatiens Vej til andre Sjæle, i en vis Forstand er Mennesket 
alt, og den store Digter har netop hin vide Sympati, hin 
hemmelighedsfulde Forstaaelse ogsaa af det for ham fjærnere, 
•hin guddommelige Gætteævne, og hin mærkelige Indlevelse i 
Karakterer, der faar dem i ideel Nærværelse og giver dem med 
Livets Sandhed. Hos Shakespeare finde vi et overordentligt 
Galleri af forskellige Karakterer, og dog vil ingen nægte, at det 
<er ganske net gjort. 

Det blivende og fortrinlige hos Zola i teoretisk Henseende 
>er hans stærke Hævdelse af Nødvendigheden af Studiet af den 
levende Model. Misvisende er hans Opfattelse af Fantasiens Rolle, 
Jivis forskellige Virkning i Kunsten og i Videnskaben han heller 
ikke har forstaaet, og fuldtud Dilettantisme ere hans Opfattelse af 
den naturvidenskabelige Metode i Romanen. Alt dette korrigeres 
imidlertid af hans egen Praksis, der staar i Strid med hans Teori. 

Den tredje dybe socialt-aandelige Strømning, der her af- 
sætter sine Vande i Naturalismen, er Pessimismen: den gennem- 
gående Mangel paa Tro paa Mennesket og Blik for det værdifulde 
i Livet, der viser sig i den næsten overvejende Fremstilling af det 
menneskelige Livs Natside og gør Naturalisterne til Vrangsidens 
Digtere. Temperamentet er mørkt og vælger mørke Æmner. Vi 
vide altfor godt, hvorledes en vis nervøs, harmfuld og bitter 
Pessimisme hører med til Aarhundredcts aandelige Fysiognomi, 
hvorledes den har udviklet sig efter en storartet romantisk Renæs- 
sancetro paa Lykken ved Skuffelser og Tvivl af alle Arter, økono- 
miske, politiske, sociale, religiøse og ved et ensidig udviklet og 
overpirret Nervesystem. Vi have set den fremtræde i forskellige 
Former: som en Livets Stemning, ved Disharmonien mellem 
Bevidsthedens følelsesbestemte Ideal af det menneskelige Liv og 
dette selv (Byron, Savage-Landor og Shelley, Lenau og Heine, 
Leopardi, Mickiewicz, Puschkin, Lermentoff, til Dels Turgenjev, 
Paludan-Muller osv.); som en Livstilstandenes Refleks i 
Følelsen, o: som den almindelige Flod, til hvilken alle Former for 
Tidens Sønderrevethed, Tvivl, Nød og Vrede afgiver sine Vande; 
og endelig have vi set den udformet til en metafysisk Teori, 

Livssmerten sat som selve Tilværelsens Væsen (Schopenhauer) 
I de voldsomste Udtryk prædiker Zola denne Pessimisme. Sige I 
alt, trænge I bagved Huden, udstille I Mandens og Kvindens 
Nøgenhed, vil Eders Analyse af de højere Stænder blive lige saa 
grusom som af Folket, det hele er kun en Forandring i Dekorum 
med Hykleri i Tilgift« (267). Saa er da Hjærtets og Aandens 
Dannelse kun en slet Fernis, der skjuler over Dyret. Afklæder 
man Personerne, begiver man sig fra Salonen til Soveværelset, til 
de intime Forhold, til Hverdagens private og skjulte Liv, vil man 
kun have at dissekere Monstruositeter, der ere saa meget merfc 
afskyelige som de ere voksede paa en mere kultiveret Jordbund, 
(ib). »Saa bliver da dette at konstatere. Vor Analyse forbliver 
altid grusom, fordi den trænger ind til Grunden af det menneske- 
lige Kadaver. I Højden og i Dybden, overalt støde vi paa det 
dyriske. Der er færre eller flere tilhyllende Lag, men naar vi havfc 
beskrevet dem det ene efter det andet og løfte det sidste Slør, 
vil man altid se mere Smuds end Blomster. Derfor ere vore 
Bøger saa mørke, saa strænge. Vi søge ikke det frastødende, vi 
finde det. Og ville vi skjule det, maa vi lyve eller være ufuld- 
stændigec (S. 267—268). 

I Pessimismens Skygge vokser da dette storartede Galleri 
af menneskelig Fornedrelse og Dynd, som vi finde hos Zola» 
Under dens Beaandelse bliver Fordringen paa, at Romanen skal 
fremstille de sociale Fænomeners Aarsagskæde, til Kravet paa, at 
den skal give os Udartningens genetiske Historie. Aarhundredets 
Tanke-Udvikling bliver her til Udartningens Tanke. En Genera- 
tion bliver til en Degeneration. Saaledes fremstiller Rougon- 
Macquart en hel Generation i fremskridende Opløsning; gennem 
en hel Række af Romaner føres vi dybere og dybere ned i Dyndet* 
og dette Dynd, der er skildret maaske sandt men i hvert Fald 
energisk, brutalt, kynisk, breder sig og bliver Verden. Den Art af 
Pessimisme, der her gør sig gældende, er ikke Byrons flammende 
og energiske eller Ibsens Indignationspessimisme, men den er be- 
slægtet med Schopenhauers, naar man særlig ser hen til den 
psykologiske Side af hans Pessimisme, der gør Mennesket, saa 
længe det er Viljesubjekt, til et rasende Dyr, til et rént Drift- 
menneske. Mennesket er her et afmægtigt Bytte for Driften, 
Attraaen, Lidenskaben. >Han har kun Nerver for at de kunne 



') Sé min Afhandling: Moderne Pessimisme i „Vor Ungdom" 1886. 

sitre i Begær og Kval, han har kun Muskler, for at de kunne 
vride sig i Smertet . Han er som cn gal Hund, der er bunden 
til det Hundehus, som vi kalde Verden, ved Nedarvningens Lænke. 

Denne Tanke om Nedarvning som en ny Form for Skæbnen 
forstærker den pessimistiske Tilbøjelighed for Vrangsiden, for det 
sygelige. Ti kun Nedarvningen af dette kan ret konstateres og 
sés. Jeg har ofte undret mig over denne megen Tale om Ned- 
arvning som et nyt æstetisk Motiv. Det at være fyldt af Darwins- 
Aand, Kampen for Tilværelsen, Kvalitetsvalg, Tilpasning og Ned- 
arvning kan selvfølgelig faa dyb Indflydelse paa en Digters Værk 
ved at præge det Livssyn, der aander gennem det. Men i det kon- 
krete kan Digteren næppe gøre saa meget mere Brug af Principerne 
end enhver stor realistisk Digter har gjort; og vel mindst af 
Nedarvningen. Vi maa først besinde os paa, at hvis Nedarvningens 
almindelige Lov, Faderens og Moderens ligelige universelle Virk- 
ning, fuldstændigt gjorde sig gældende, vilde Nedarvning netop ikke 
kunde sés. Den fuldstændige lige Kraft paa alle fysiske og psykiske 
Omraader hos begge Køn, vilde medføre den fuldstændige Blanding, 
et nyt kemisk Produkt, hvis Faktorer ikke skinnede igennem det. 
Det sker nu sjældent. Men en ny Vanskelighed rejser sig. Ved 
Nedarvningen fra Forældre, Bedste-, Olde-, Tipolde-Forældre osv. 
bliver jo det enkelte Individ bestemt ved en uendelig Mængde 
Nedarvningstraade, der løbe ud i en uendelig Forgrening, i en 
Uendelighed af Faktorer, som jeg ikke kender, og hvis Kombina- 
tionslove ere dunkle. Men ingen menneskelig Hjærne kan regne 
med Millioner Faktorer, selv om han kendte dem, og her er den 
overvejende Del ubekendte. Det bliver en Ligning med uendelig 
mange ubekendte. Den rént fysiske Side af Nedarvningen kan 
derimod ses og benyttes (Sindssygdomme, Syfilis, Drikfældighed, 
Skrofulose osv.) og her er da atter en forstaaelig Grund til 
Naturalismens Dvælen ved Livets Vrangside. I samme Grad som 
den moderne Roman vil være naturvidenskabelig, maa den da 
holde sig til den grovere Side af Nedarvningen. Nedarvningen af 
de fineste aandelige Træk lade sig ikke konstatere: de kan kun 
gættes, føles. 

Hvad her er sagt om Nedarvning gælder i Grunden ogsaa 
Livsstilling, Milieu osv.; ogsaa her er der Tale om Hundred- 
tusender af Faktorer, der eksakt-videnskabeligt ikke lade sig ud- 
rede. Kun Totalvirkningen lader sig her forstaa; og denne er 
ogsaa set og forstaaet af enhver sand Realisme. Selv Roman- 

tikerne havde den i Form af Lokalfarven. Derimod er det selv- 
følgeligt sandt, at det dybere Syn for Nedarvningens og Omgivelsernes 
Betydning i stigende Grad' kan faa Indflydelse paa Literaturen 
ved at skærpe Opmærksomheden for reale Livsfaktorer, hvis Be- 
tydning man ikke i den Grad havde faaet Øje for som nu efter 
Darwin. Her er aabnet et nyt Felt for Forfatterens psykologiske 
Finblik og for Romanens æstetisk-psykologiske Virkning. 

Det fjærde Hovedelement i Naturalismen er Forkærlig- 
hedenfordethæslige, en Forkærlighed, der hænger sammen med 
Positivismens Trang til Realitet og den naturalistiske Pessimismes 
Opfattelse af Mennesket som blot Driftvæsen. Den livlige, 
kraftige, farverige Kunst har altid en vis Forkærlighed for det stærke 
kraftige udprægede, karakteristiske, og som Sorgen og Lidelsen i 
^n vis Forstand er rigere paa Sindsbevægelser end Glæden, frem- 
byder det hæslige en større Formfylde end det rene, ideale klassiske 
skønne. Naturalistens Tro paa det hæslige møder Genkærlighed 
fra det hæsliges Side: det udfolder al sin Rigdom for hans Øje, 
og han er fængslet, fortryllet af det hæslige: Flaubert af Dum- 
heden, Zola af Dyndet. Det tryller ham som Basiliskens Blik, 
det bliver saa at sige hans Romantik, og som Schack -Staffeldt 
ikke vil raste >før han drager Himlene nede, hviler Naturalisten 
ikke, før end han drager Helvede op. »Dette er, siger Zola i sin 
tidligste Ungdom til sine Kammerater, en Verden, I ikke kende. 
Studiet af den gør mig svimmel — jeg gad gennemtrænge hine 
Hjærter og Sjæle; maaske vil jeg kun finde Dynd paa Bunden, 
men jeg gad gærne undersøge dette Dyndc. Vi have ovenfor set 
.Zola udtale det som sin Anskuelse af Livet, at alt var hæsligt, 
Dynd, Bærme og Drift, naar man trængte ind til Grunden af det 
menneskelige Kadaver, og her svarer Teori og Praksis til hinanden. 
Og om Madame Bovary siger Brandes: Der var i den hele Bog 
ikke en Person, med hvem Digteren havde noget tilfælles, ingen 
han i nok saa ringe Grad kunde tænkes at være eller ville være; 
<ie var alle uden Undtagelse vulgære, uskønne, lastefulde eller 
Stakler. Og dog behøvedes der kun et lille velvilligt Tryk af 
Digterens Finger til at adle Karaktererne noget eller bringe et 
rørende Element ind 1 ). 

Med dette Element hænger nu et femte Hovedpunkt sammen : 
Naturalismens énsidige Forkærlighed for Kunst i Stedet 



i) G. Brandes: Gustave Flaubert (i „Mennesker og Værker*. S. 437—438) 

for Poesi. Her er stor Kunst, her er liden eller ingen Poesi, og 
denne Kunsts største Stolthed er at den »kan«, at den kan magte 
det hæslige. Det er Kunstens Opgave at være det skønnes, det 
ophøjedes, det livsværdifuldes Tolk i Livet, men netop Kunsten, 
særlig Ordets Kunst, gør jo i rigt Maal Brug af det hæslige og 
naar ved Kombination af det skønne, det ophøjede og det hæs- 
lige en interesserende og betagende Formfylde, som den ellers 
næppe kunde naa, og den moderne Roman svælger i det hæslige. 

Man kunde nu tænke sig, at dette Valg skete af Mangel 
paa Ævne til at se det skønne (men saa er jeg ikke Digter) eller 
af Mangel paa Ævne til at fremstille det. Det var jo tænkeligt, 
at det var vanskeligere at fremstille det skønne end den simple 
Virkelighed med dens Blanding af det skønne, det neutrale og det 
hæslige. Der er noget i dette: Idealiseringens Kunst forudsætter 
en Seer, en Magter, en Skaber. I sin Fortale til Brødrene Zem- 
ganno udtaler Edmund Goncourt jo, at han navnlig har skildret 
hæslige og lave Naturer, fordi deres indre Bevægelser er lettere 
at forstaa, medens han i Grunden helst vilde være en realistisk 
Skildrer af det, »som er ophøjet, ser smukt ud og lugter godte, 
da det er langt vanskeligere at lægge et indtrængende og dog 
ikke konventionelt eller fantastisk Studium af det skønne for 
Dagen end at beskrive det, som er lavt og frastødende. Det er 
veltalt. Fremstillingen af det skønne bestaar jo ikke blot i det 
negative at undgaa det grimme, stødende, usædelige, vise et nobelt 
Sindelag eller en gammel Jomfrus Pryditet, følge et vist konven- 
tionelt Spor eller lave virkelighedsløse Fantasier. At være Idealist 
paa denne Bov er en lige saa let som flad og vandet Kunst; og 
det turde da være en vanskeligere og større Kunst at være en 
realistisk Skildrer af det hæslige. At fremstille ideale Typer og 
Mønstre er derimod en positiv Skabelse, der kræver en Hjærtets, 
Tankens og Aandens Heros, saa meget mere som Virkeligheden 
her byder mindre Materiale. (Dantes Helvede staar langt over 
hans Himmerige). Der ligger en Del i Goncourts Ord. Og dog 
maa Sammenhængen være en anden. Selv set bort fra, at ogsaa 
Naturalisterne ere virkelige Digtere, vide vi jo, at ogsaa store 
Digtere og virkelige Skønhedsskabere med Forkærlighed have dvælet 
ved det hæslige. Heine anfører Goethe som et Eksempel. »De 
ægyptiske Troldmænd kunde vel eftergøre Moses mange Kunst- 
stykker f. Eks. Slanger, Blod, ja selv Frøer; men da han frem- 
tryllede tilsyneladende langt lettere Ting, nemlig »Ungeziefer« , da 

Tilskueren. 1888. 35 

tilstode de deres Afmagt, de kunde ikke eftergøre det ringe Utøj, 
og de sagde: da ist der Finger Gottes. Skæld kun paa det hæs- 
lige i Faust, paa Scenerne paa Bloksbjærg, i Auerbachs Kælder, 
skæld paa det sanselige i Meister, det kan I dog ikke eftergøre: 
Da ist der Finger Goethesc. Der maa være noget af et eget Trylleri 
ved det hæslige. 

I Virkeligheden hører det hæslige ogsaa med til Digtningens 
Økonomi. Det værner os mod Sløvelsesloven og forynger vort 
Syn for det skønne. Det er udpræget, karakteristisk og rigt paa 
Former. Det fortæller, har noget af Intrigens Trylleri. Det er i 
Livet selv en stærk Folie for Livsskønheden, der kun ret beviser 
sin Realitet ved at bekæmpe og besejre det. Den moderne 
Naturalisme maatte nu ogsaa efter sine Forudsætninger særlig 
drages hen imod det hæslige. Den var en Reaktion mod en én- 
sidig Idealisme; den vilde være sand og fremfor alt ikke lade sig 
tage ved Næsen af skønne Talemaader og bestikkende Tilsløreiser; 
den vilde være positiv og naturvidenskabelig, og Driften, Raaheden, 
Dyret i Mennesket lader sig langt bedre positivt konstatere end 
de fineste Følelser, der kun aabenbare sig for et Sind, der er baaret 
af Tro paa Mennesket. 

Det skal for øvrigt ikke nægtes, at der i Naturalismens 
Værker findes Strækninger af virkelig Skønhed ogsaa hvad Ind- 
holdet angaar (i Madame Gervaisais, i Brødrene Zemganno, i La 
faute de Vabbé Mouret osv.). Naturalismens pessimistiske Livs- 
anskuelse, der drager den mod det hæslige, angaar jo væsenlig det 
voksne, i Livskampen værende Menneske, og det er det for denne 
Livsalder menneskeligt -hæslige, der spiller Hovedrollen. Men 
foruden dette have vi jo Omgivelserne, der kan give Anledning til 
»mange smukke Beskrivelser af Dragter, af Blomster, af fin Leve- 
maade og alle Livets Finheder, af Nuancer i det uendeligec ; og 
ogsaa gør det, naar ikke den uhyre Omstændelighed virkede saa 
trættende. Vi have jo end videre Naturen med dens Former, Lys 
og Farver. I Synet paa Naturen, i Totalblikket paa Omgivelserne 
ligger der ofte en egen Stemningens Skønhed. Jeg minder blot 
om de tre Beskrivelser af Paris i et Blad af Kærlighedens Bog. 
Her er jo end videre Barnet og Ungdommen med dens idylliske 
Ubevidsthed, og det er naturligt, at netop dette særligt tiltrækker 
den pessimistiske Aand. (Zolas Novelle: Fire Dage). Men hvor 
liden Tro Zola har paa det skønne, sés ogsaa af den besynderlige 
Maade, han omtaler det paa. Det tilhører Drømmens Verden. 

Brødrene Zemganno er et Udslag af det originale Lune at gaa 
bort fra Realiteten og vandre ind i Drømmens Verden, og »har 
den unoble Forfatter af l'assomoir ikke ogsaa skrevet det andet 
Parti af La faute de Vabbé Mouret, en paradisisk Idyl, en Art 
Symbol, en ideal Kærlighed i en Have, der ikke eksistererc Det 
maa tillige fremhæves, at Naturalismen ogsaa paa anden Maade 
end ved Fremstillingens store Kunst søger at hæve det heeslige i 
Stoffet, f. Eks ved en vis kold Ironi (Flaubert), ved Løsning i 
tragisk Vemod (Brødrene Goncourt) ved; Fremstillingens mægtige 
Subjektivitet eller Temperament, og endelig ved en vis storslaaet 
Symbolik (Zola). Men dens ensidige Forkærlighed for det hæslige 
vel ingen kunne nægte. 

Hvad der sætter Kronen paa denne Smagsretning er dog 
Naturalismens Forkærlighed for Kunsten som Kunst. Der knytter 
sig jo nemlig et ejendommeligt Behag til den fortræffelige og typiske 
kunstneriske Efterligning, en ejendommelig paa en Gang intellektuel 
og æstetisk Glæde ved Overensstemmelse af Form og Indhold, en 
egen Lyst ved Synet af den menneskelige Kunnen, ved selve 
Fremstillingens Kunst. I denne Kunnen ligger Kunsten i Poesien, 
og det æstetisk udviklede Gemyt kan i den Grad, som ofte er 
Tilfældet med Kunstnere, gaa op i Glæden over, hvor fortræffeligt 
»dette eller hint er gjorte, at det helt nyder, ikke just det hæs- 
lige, ti fra dette r fra Indholdet, er der abstraheret, men dette 
ypperlige Billede af det hæslige. Paa denne Maade glemmes 
Poesien, o: det livsværdifulde, over Kunsten, Indholdets Værdi 
over Formens Sammenslutning af Indhold og Form, og vi faa en 
ensidig Kunstdyrkelse, der har glemt Kunstens oprindelige Maal, 
den kunstneriske Udprægen af det livsværdifulde. Det gaar 
Naturalismen som Bygmesteren af det skæve Taarn i Pisa: det er 
et Kunststykke at bygge Taarnet skævt, men det er ikke æstetisk. 
Naturalismen er dette skæve Taarn. Det er den énsidige Kunst- 
dyrkelse, der har bedaaret den naturalistiske Roman som saa 
meget af moderne Kunst. Det er ogsaa den, der har tilsløret de 
naturalistiske Forfatteres æstetiske Samvittighed, samtidig, med 
at den har løst deres Tunge, gjort dem til Forfattere. Det er 
aabenbart: den blotte Sans for Livets Vrangside gør mig ikke til 
Forfatter, hvis der ikke er en Side, hvorfra jeg opdager, at den 
kan faa et æstetisk Præg, og blev jeg Forfatter uden dette, for- 
blev jeg uden Virkning. De naturalistiske Forfattere ere store 

Kunstnere, men have en overforfinét Smag. Deres Smag for det 
hæslige er ogsaa betinget ved æstetisk Overforfinelse. 

Til disse fem Elementer maa selvfølgelig føjes som et sjætte: 
den personlige Ligning. Jeg har forklaret, hvorledes betyd- 
ningsfulde Elementer i Tidsaanden bar frem mod den naturalistiske 
Roman, hvortil kom selve det literære Element, at den franske 
Romantik bar Naturalismen i sit Skød. Men hvad der rører sig 
i Tidsaanden kommer kun til udpræget Udfoldelse gennem de 
store Individualiteter, gennem store Individer, hvis Naturel, 
Temperament, Livssyn særlig er kongenial, særlig beslægtet med 
og mættet med dette Tidsstof. Zolas grove, kraftige, sanselig- 
melankolske Temperament ynder det kraftige, drøje, lidenskabelige, 
har mindre Sans for Sjælekræfternes finere Ytringer og Samspil 
og har ikke nogen Aversion mod det brutale, Driften sans frase. 
Det dyriske er for ham det sunde, stærke Liv, og han hæver den 
kønslige Sanselighed op i en vis ophøjet panteistisk Sfære, ser 
den som et Udslag af den evige Livskraft, af den evig fødende 
Moder, der i sig bærer Livets Fylde og Livets Tragik. Flaubert 
er, som Brandes har udviklet, fortryllet af Dumheden, men giver 
os dog en vis æstetisk Frigørelse ved den koldblodige Ironi i 
Fremstillingen osv. Her er da en Opgave for den literær-psykologiske 
Kritik: at vise, hvorledes Flaubert og Zola efter deres Natur 
særligt maatte blive Naturalismens Banebrydere, og hvorledes den 
farves forskelligt efter Individualiteterne. Med Hensyn til denne 
literær-psykologisk-æstetiske Opgave kan jeg henvise til Brandes 
og de andre ovenfor nævnte Forfattere. 

Jeg har søgt at forklare, hvorledes Naturalismen blev til. 
Jeg dømmer den ikke; jeg har søgt at give et Bidrag til dens 
Bedømmelse ved at vise, at den var et Udtryk for Elementer i 
Tiden. Jeg deler ikke deiis Livssyn. Jeg mener, at man kun ret 
kan føle sig tilfreds med denne Kunst, naar man sætter Kunsten 
over Livet, og uden at se den som et Middel for Skønhedens 
Aabenbaring ser den som Maal. Jeg ser i den en æstetisk Over- 
forfinelse, der abstraherer fra Indholdet og sætter Kunsten over 
Livet. Det er Flauberts kunstneriske Livsanskuelse, at man kun 
er Kunstner, naar man betragter Verden, Naturen, Livet, Mennesket 
som skabte for Kunstens Skyld (pour Pemploi d'une illusion å 
decrire). Det er Fart pour Tart. Men Livet er ikke til for Kunstens 
Skyld, men Kunsten for Livets; Kunstens sande og positive Mis- 
sion er at være det skønne og ophøjede Livs Fortolker, og af den 

Grund maa han ogsaa tage det hæslige med. Men han skal ikke 
være et koldt Livets Spejl, indifferent for det skønne som for det 
hæslige, en blot Kunstner. Han skal have Tendens: at aabenbare 
det skønne, det livsværdifulde. Han skal ikke blot kunne, men 
kunne det skønne. Han skal vel ikke endeligt moralisere, men 
besjælet af det livsværdifulde, der sætter hans Sjæl i Brand og 
avler Motivet, eticere. Kunstens sande Kildespring er den Kær- 
lighed til Livet, der lærer ham at sé Værdiernes Verden i For- 
mernes Verden, og kun det skønne, det ophøjede, det livsværdi- 
fuldt karakteristiske kan vække den sande Kærlighed, og derfor er 
kun den Kunst, for hvilken Fremstillingen af det livsværdifulde er 
det endelige Maal den store og blivende Kunst, selv om man kan 
indrømme, at hvad Kærligheden gør bedst, kan den kunstneriske 
Interesse ogsaa delvis gøre, og at ogsaa Indignationen gør for- 
træffelige Vers. 

Jeg ser Naturalismen som et Gennemgangspunkt, der har 
den Fortjæneste energisk at fylde Poesien med Realismens Aand 
og forny den ved en større Brug af sanselige Farver, men som 
vil opløses og efter Haanden vige Pladsen for en ideal-beaandet 
Realisme. Den vil opløses ved, at dens Støtter undergraves. 
Positivismen som en videnskabelig Metode tillader lige saa vel en 
idealistisk Verdensanskuelse som en sensualistisk eller materialistisk. 
Naturforskeren kender og vurderer lige saa vel den relativt fuld- 
komne Type som den ufuldkomne og naar den ved sin Betragt- 
ning af selve Linjerne i Organismens normale Udvikling, og saa- 
ledes vil det ogsaa gaa med den sjælelige Realist. Idet han be- 
tragter Menneskelivets Trinrække af godt og slet, fuldkomment og 
ufuldkomment, normalt og unormalt, vil han forstaa, hvad Livet 
selv stiler hen imod, og sé, at Livet ikke savner Kriterier for, 
hvad der er sundt og sygt, godt og ondt, han vil sé det af selve 
Livets Udviklingslinjer, og der vil være anvist ham en Vej for 
Idealiseringen, der kan løfte, fordi den er sand. Af Udviklings- 
tankens Aarhundrede vil han lære den Tro, at det at idealisere 
ikke er at lyve. Hovedhjælpen maa imidlertid komme fra større 
Sundhed i Livet, fra Gymnastik, Disciplin, Natur og Tro (paa 
Livets Værdier) der medfører, at vi se sundere paa Livet, nære 
mindre Ringeagt for den menneskelige Natur og faa større Sans 
for de virkelige Livsværdier, det humoristiske Blik for det kærne- 
fulde Indhold i den ubehjælpsomme, simple Form. Pessimismen 
vil da forvandles til en modificeret Optimisme, der ligger det 

menneskelige Sind langt nærmere, og hæves ved Humoren. Den 
anden Hovedstøtte Pessimismen vil da falde og med den den énsidige 
Fortryllelse af det hæslige, og Sansen vil atter aabne sig for det, 
som er ophøjet, sér smukt ud og lugter godt. 

Naturalismen vil end videre gaa til Grunde ved Selvopløs- 
ning: ved dens Livsanskuelses indre Strid med Livet og efter 
Forholdsloven ved selve Følelsens Afmattelse i sig selv, der netop 
er stærkest ved en overdreven pirrende Kunst. Kun for en stakket 
Tid vil det menneskelige Sind kunde føle sig tilfreds ved dette 
kunstnerisk formede Dynd. Den vil opløses i Romantik: den 
stadige Iagttagelse vil høre op og Epigonerne blive konventionelle. 
Vi ville faa en blot løs Digtning med det hæslige til Indhold, en 
negativ Romantik, der, medens den positive helst tror paa Engle, 
kun tror paa Dyr, og medens hin overalt aner et mystisk 
Himmerige kun aner et lige saa mystisk Helvede. Den vil op- 
løses ved selve Forgudelsen af Kraften i det hæslige, der bliver 
til Symbolik, — Fantasien maa mere og mere til for at udfylde de 
Huller, Teorien har, — og ende i Fantasteri. Den vil opløses i 
Videnskab, eller i Kedsommelighed ved den omstændelige og 
trættende Udmaling af det udvortes. Endelig vil den opløses ved 
selve dens filistrøse Moral, der paa en Tid, hvis dybeste Trang 
netop er nye levende Former for Samfundsliv og Idealer og derfor 
har denne Lyst til at »sætte Problemer under Debat«, ikke viser 
hen til nogen anden Udsigt end de nærværende Former. Med 
Rette har Brandes gjort denne Anke gældende overfor Natur- 
alismen 1 ). 

Den naturalistiske Digtning vil ikke beherske Fremtiden. 
Nu som før vil Poesien forstaa, at den, idet den giver os et realt 
Billede af Livet, ogsaa har det Hverv at ane og tolke det nye 
store og livsværdifulde, der gror op af dets Skød, at den ogsaa 
skal give os Mønstre, de nye ægte menneskelige Typer. En ny 
ideal-realistisk Digtning vil da i mandigere Tro paa Livets Værd, 
med større Finfølelse for Livets ægte Goder og med Udviklings- 
aarhundredets sande positivistiske Blik for de Udviklingslinjer, 
ægte Menneskeliv peger hen paa, give os en ny Personlighedens 
Digtning, en Kreds af ideale Kvinder og Mænd, der paa en Gang 
ere Natur og Aand og hver i sin Livskreds, i det store som i det 
smaa have udformet sig til Typer paa, hvad ægte Menneskeliv 



l ) Romantiken i Frankrig, 198—200, sml. 203. 

kan vorde: en Kreds af Piger og Ynglinge, Ægtehustruer og 
Mænd, voksede op af Realitetens Jordbund, i bestemte Stillinger 
og mærkede af bestemte Samfunds- og Livskredse, Arbejdere og 
Arbejdersker, Købmænd og Haandværkere, Herremænd og Bønder, 
Videnskabsmænd og Forfattere i rig og afvekslende Formfylde, 
men altid hele konkrete Mennesker, de store menneskelige Typer, 
saaledes som Livets Udviklingslinjer vise os dem i skrøbelig, men 
dog redelig og herlig Tilnærmelse. 



Cl. Wilkens. 

Der var paa Foraarsudstillingen 1884 et Billed af Kabell, 
som vakte mere end almindelig Interesse. Det var kun lille af 
Format, det var fattigt nok paa Indhold, ti det forestillede intet 
andet end en Stue fra en Præstegaard paa Landet. Men det var 
alligevel saa rigt paa mild og lys Poesi, at sikkert alle genser det 
med Glæde paa den indeværende nordiske Udstilling. Det hænger 
nu dér, og Solen, der falder ind ad Præstegaardens Vindue smiler 
saa venligt og fortæller om al den Hygge, der er at finde selv 
tiér, hvor der er lavt til Loftet og støvet i Rummet, — blot man 
selv har Glæden i sig. 

Der var paa samme Foraarsudstilling to Billeder af Viggo 
Johansen, som ogsaa skildrede det daglige Liv i Stuen. I det 
ene saa man en ung Moder, der laa som Rekonvalescent efter en 
Sygdom, som Vuggen ved Siden af hendes Sæng antydede. I det 
andet saa man den samme Moder staa op i smilende Betragtning 
af hendes lille Dreng, der sov en fredelig Søvn paa hendes Sæng. 
Ogsaa disse Billeder har givet Møde paa Udstillingen sammen med 
et Billed af Holsøe fra den nylig endte Foraarsudstilling, — et 
Billede fra et borgerlig -københavnsk Hjem med grønne Plyds 
Møbler, — et simpelt Interieur med Staffage af en ung Pige, der 
sidder med sit Haandarbejde. 

De nævnte fire Billeder har — hvor forskelligt de end er 
malede — Egenskaber tilfælles, og disse Egenskaber er typiske 
for en meget stor Del af den danske Kunst, og det Bifald, de har 
vundet, er karakteristisk for de Fordringer, vi stille til vore Malere. 
Alle fire Billeder er hvert paa sin Vis fortræffelig malede; de vidne 
om Kunstnersjæle med stor Kærlighed til og megen Trofasthed 
mod Naturens mindste Fænomener, om megen Flid, men ikke om 



Digitized by 



Dansk Malerkunst paa den nordiske Udstilling 1888. 



517 



nogen rig Fantasi. Det Bifald, Billederne har vundet i de bedste 
Kredse, vidner om, at vi er blevne opdragne til at ære og agte 
og aldrig oversé det, der er smaat, — naar blot det er godt. 

Billeder som disse males intet andet Sted paa den vide 
Jord. Der males i Tyskland lykkelige Fædre omringede af en 
Flok af Børn, der males i England skønne Billeder af Bedste- 
forældrenes huslige Glæder, der males i Frankrig unge Mødre i 
pikante Situationer. Men der males ingensteds disse nøgterne og 
dog stille begejstrede Skildringer af det daglige Liv og dets Om- 
givelser, som findes i Kabells, Johansens, Holsøes og mange 
andres Billeder. I disse lydløst rolige Billeder af dansk Folkeliv, 
lidenskabsløse, som vor Race, tunge, som vort Væsen, trofaste i 
Iagttagelsen og ligefremme i Opfattelsen ligger der en Tradition, 
som er en Ære for vor Kunst. 

Den store Stil ligger aabenbart ikke for os; Ævnen til 
at skelne mellem stort og smaat er ikke den mest udprægede, 
vi ejer. Det staar sikkert i Forbindelse med det danske Naturel 
og de danske Forhold, — med vort kølige, undersøgende Væsen 
og med vor Mangel paa Lejlighed og Plads for store Billeder med 
store Motiver. Vor Kunst er en Dagligstuekunst i strængeste, men 
ogsaa i bedste Forstand, — en Kunst, som Øjet altid kan glæde 
sig ved, som giver os Ro, skaber os Hygge og gør os til gode 
Mennesker, — men ikke en Kunst, som aabner vor Horizont, 
giver os Fantasi eller bevæger vore Tanker ud over deres daglige 
Kreds. Naar der derfor en sjælden Gang viser sig et Billed, som 
ejer blot lidt af den store Stil, kan det være sikkert paa Opmærk- 
somhed og er paa Forhaand et Æmne til Strid. Et saadant Billed 
er Hammershøjs „Job", denne forunderlige nøgne Mand, der 
sidder ret op med Haanden løftet i muskeltvingende Kval. Der 
er en ejendommelig fast, næsten forstenet Holdning i denne Figur, 
som leder Tanken i Retning mod visse gamle ægyptiske Statuer. 
Det er i saadanne Strængheden og Knapheden i Omridset, der 
giver Majestæt og stor dekorativ Stil, og det kan ikke nægtes, at 
der ogsaa i Hammershøjs »Job« er noget af lignende Egenskaber 
af finde. Kun Skade: man tror ikke ret paa, at denne Majestæt 
er født og baaren i denne Figur, der er saa tungt og besværligt 
formet, at man intet Øjeblik kan glemme Arbejdet efter Modellen. 
Den er stort tænkt, denne Figur, men den er langt fra at være 
stort udført. Ikke blot er Formgivningen mangelfuld paa flere 
Steder — mest i den luffeagtig sammenklistrede højre Haand, 

mindst i Brystet, der er smukt malet — , men ogsaa Farven har 
de føleligste Fejl. Den er uden al Friskhed, uden ethvert Præg 
af Natur og uden Skønhed, betragtet som Fantasiprodukt. Der 
var i Hammershøjs med fuldkommen Ret i Danmark hæderlig be- 
rømte Dameportræt en fin og nobel Farve. Maaske har Kunstneren 
villet vinde en ny Succes med. denne Farve, men det synes, som 
om Recepten er gaaet tabt for ham selv. I hvert Fald fattes der 
ganske »Job« den sarte og dog saa livfulde Kolorit, der udmærkede 
hint Dameportræt. 

Det var at ønske, at Hammershøj en Dag, naar han atter 
har faaet »Job« hjem i sin Stue, vilde sætte sig ved Vinduet og 
se ud af det, hvor herligt Solen skinner derude, hvor Træerne 
er grønne, hvor Himlen er blaa, hvor lys og let Luften er! 
Maatte han sé rigtig længe derpaa, se hvor skøn Naturen er 
i dens Hverdagsdragt, og maatte han derpaa vende sig om med 
et Blik paa sin »Job« og føle sin Strube snøre sig sammen ved 
Billedets Kælderluft! Maatte han saa endelig erkende, at Solen 
er til for Menneskenes Glæde, og maatte han glemme »Job« og 
alle de mange Komplimenter fra den malede Jobs daarlige Venner 
og beklage den Maler, som Vaar og Vinter lukkede Solens Lys 
ude for at stirre sine Øjne døde paa en Tællepraas! Selv de 
kraftigste Talenter har sjældent straks fundet det Omraade, paa 
hvilket de af Naturen har været udsete til at præstere noget over- 
ordentligt. Hammershøj har endnu lært for lidet, malet for lidet 
til med nogen som helst Ret at kunne betragte sig selv som en 
moden Kunstner. Hverken han eller vi andre kan vide, om det 
ikke er paa ganske andre Omraader, end dem, han hidtil har 
betraadt, at hans utvivlsomt højst ejendommelige Talent en Gang 
vil folde sig ud. 

Vil han da se et Eksempel paa en Mand, der har famlet 
sig frem i mange Aar, kan han betragte Joachim Skovgaard. 
Han har givet sig sin Natur viljeløst i Vold og kæmpet saa tappert 
som nogen paa alle de mange Omraader, paa hvilke hans Natur 
har drevet ham ind. Han har snart været Landskabs- og snart 
Figur- Maler; han har derefter ved Tilfældets Magt i Leret fundet 
et Materiale, der bøjede sig blødt for hans mærkelige Fantasi, og 
han har i Aar ævnet at male „Englen rører Vandet i Bethesdas 
Dam", — maaske det første og eneste Billed i den danske Kunst, 
der i sin inderste Kærne er gennemtrængt af »den store Stil«. 
Billedet kunde været bedre malet, mindre uroligt og meget mere 

rent og fast i Farven. Men det kunde ikke været mere glimrende 
i Tanken, mere lidenskabeligt i Udtrykket, end det er. Den øje- 
blikkelige og vilde Bevægelse, den rasende Egoisme og det Vanvid, 
der griber de syge, da Englen slaar ned og rører det helende 
Vand, er givet med en Mesters Haand. Man føler saa klart, hvor 
længe de syge og værkbrudne har ventet paa dette Øjeblik, og 
kun sjældent er Øjeblikket skildret bedre. Skøndt Scenen er 
henlagt til en italiensk Klostergaard, skøndt der fra et kostyme- 
historisk Standpunkt kunde indvendes mod Dragterne, illuderer 
Billedet dog i høj Grad med sit tropiske Sollys, og fremfor alt 
ved den mægtige og overbevisende Fremstilling af Begivenheden. 
Legenden er bleven lyslevende under Skovgaards Behandling. 

Noget tilsvarende har Jul. Paulsen ikke opnaaet i sin 
Marie med Barnet. Han har villet give et Billed af den simple 
Haand værkers Kone, der sidder med sit Barn i Fanget, men sam- 
tidig et Billed af en Kvinde, der er sig sin guddommelige Mission 
bevidst. Han har dog ikke formaaet at udtrykke dette, — end 
ikke saa tydelig, at man uden at kende Billedets Titel selv kunde 
gætte den. Det kommer sig naturligt deraf, at slige Æmner slet 
ikke ligger for Paulsens Talent. Hans Ævner gaar i Retning af 
at kunne give Billeder af det daglige Liv, Portræter, Studier over 
det nøgne kvindelige Legeme, smaa Interieurs og landskabelige 
Stemninger, — alt med en malerisk Ynde, Finhed og Aand, med 
hvilken han staar ene her hjemme. Man skal lede længe efter et 
dejligere malet Interieur end det, der omgiver denne Marie med 
Barnet. Farven har paa en og samme Tid en Fylde og Lethed, 
en Blødhed, en Karakter og en Holdning, hvis Noblesse vilde skade 
og gøre ufint og plebejisk alt, hvad der var i Nærheden, hvis 
ikke Billedet havde Nabo- og Genboskab med Paulsens egne og 
Viggo Johansens smukke Arbejder. Der gives ikke i vor Kunst 
en Mand, der i sin Kolorit er mere Aristokrat, d. v. s. mere fri 
for Mængdens Manerer, mere fornemt isoleret i sit Syn paa Tingene, 
mere selvsikker end Paulsen. 

Man tænke paa den forbavsende Udvikling, som denne 
Kunstner er undergaaet, siden han — for snart lOAar tilbage — 
første Gang viste sig offentlig. Han begyndte som Vermehrens 
Elev og udstillede et Par Aar efter en gid Rose i et Glas, saa 
sirlig og omhyggelig malet, at Prof. Ottesen den Gang skal have 
ytret, at blev Paulsen saadan ved, kunde han (Ottesen) snart op- 
give Ævret. Heldigvis behøvede Ottesen ikke at frygte Konkurrencen, 

ti Paulsen havde meget mere paa Hjærte end gule Roser. Han 
gav sig en kort Tid hen til Viggo Johansens Forbilled, for derefter 
hurtigt at modnes til én af de ejendommeligste Kunstnere, Dan- 
mark har haft, ja i en vis Henseende, nemlig i Fremstillingen af det 
nøgne Kvindelegeme, ubetinget én af de mærkeligste af Samtidens 
Malere. Ti medens Størstedelen af vor Tids Kunstnere, der be- 
fatter sig med at male det nøgne kvindelige Legeme, enten spe- 
kulerer i Menneskehedens Lyster eller i dens Forkærlighed for det 
sødladent skønne, har for Paulsen den kvindelige Model kun den 
samme kunstneriske Interesse, som et hvilket som helst andet Objekt, 
og han anlægger den samme Synsmaade paa den, som paa alt 
andet. Man kan saaledes i hans Modellerne vente, der er mis- 
lykket som Billed, men som for den ene Figurs Vedkommende 
(Modellen ved Kakkelovnen) er stort og skønt malet, iagttage, 
hvor trofast Paulsen har individualiseret de enkelte Modellers 
Farve. Atter en anden Lokaltone finder man i Adam og Eva, 
kendt fra Udstillingen 1887 og den Gang omtalt i dette Tids- 
skrift. En tredie Lokaltone findes i den Eva, som tilhører 
Kunstforeningens Studiesamling, men som sammen med En 
Nymfe, atter har givet Møde paa den nordiske Udstilling. Om 
det just passer saa forskrækkelig godt at kalde hint Billed Eva 
er vel et Spørgsmaal, men ét af mindre Vigtighed. Hovedsagen 
er, at det er en dejlig Studie over et Kvindelegeme, blødt og 
delikat modelleret med lutter fine, diskrete og dog lysende Farver 
i Kødet, op mod den graalig grønne Baggrund. Fuldt saa smukt 
eller sart i Farven er Nymfen ikke, men den er rig paa en 
egen ubevidst, sund og lidt tung Ynde og ligesom Paulsens andre 
nøgne Skikkelser fri for alt Koketteri. 

Sammenlignet med Paulsens Studier over det nøgne bliver 
selv Irmingers smukke Billed Fra det gamle Cclosseum akademisk 
i Behandlingen. Og det er dog saa fint en formet og dygtig 
malet nøgen Kvindeskikkelse, der sidder dér i Rædsel op mod 
Arenaens Mur og dækker sine Øjne med Hænderne for ikke at 
være Ansigt til Ansigt med de ventede vilde Dyr. Men endnu 
mere akademisk forekommer i Sammenligning med Paulsen Chri- 
stiansens Den fortabte Søn hos Svinene at være, og selv uden 
denne Sammenligning, er Billedet grumme tørt, hvor respektabelt 
det end er gjort, og hvor udadlelig en Modelstudie, det end inde- 
holder. Endnu dygtigere malet er Kornerups La carita greca, 
men Dygtigheden baader lidet et Billed, der er saa blottet for 

sand menneskelig og kunstnerisk Følelse, som dette. Et i og for 
sig uskønt Motiv — den til Hungersdøden dømte Kimon, der dier 
sin Datters Bryst — har Kornerup givet en Behandling, som kun 
kan kaldes raa. Den samme Kunstner, der forrige Aar malede 
det smukke Billed af en Vielse i Vartov Kirke, vil forhaabentlig 
snarlig aflægge den Maske, under hvilken han i La carita greca 
har skjult sig, og gjort sig ukendelig for sine Venner. 

I en Række af Sortkridtstegninger rekapitulerer Zahrtmann 
for os sine bedste Skildringer af Leonore Christines Liv, en Række 
Kompositioner, hvis høje Værd Hr. Karl Madsen indgaaende har 
bestemt i en smuk Afhandling i Tilskueren, og som derfor ikke 
trænger til Omtale her. Kun bør Lejligheden benyttes til at 
forklage de Mænd, som saa daarlig varetager Kobberstiksamlingens 
Interesser ved ikke at indkøbe Tegninger som disse. Der vises 
fra vore offentlige Samlinger en Kølighed eller Foragt for moderne 
dansk Kunst, en Mangel paa Konduite, som ikke ofte nok og 
skarpt nok kan dadles. 

Der er saaledes Sandsynlighed for at et af den moderne 
danske Kunsts Storværker, Tegners Illustrationer til Holbergs 
Komedier vil gaa tabt for Staten, hvis der ikke handles i Tide. 
Anskaffer Kobberstiksamlingen ikke hurtigst mulig disse Illustra- 
tioner, vil de i Løbet af faa Aar være spredte. Og dog kunde 
Samlingen i Øjeblikket ikke komme i Besiddelse af et grundigere 
og mere gediegent og paa samme Tid aandfuldt Arbejde af en i 
Sandhed stor dansk Kunstner. Da det for flere Aar siden rygtedes, 
at det var blevet Hans Tegner overdraget, at illustrere en Pragt- 
udgave af Holbergs Komedier, rystede vistnok adskillige paa Hovedet 
med Mistro til hans Ævner i den Retning. Han havde tidligere 
til Fuldkommenhed illustreret et Par af Andersens Æventyr, men 
der er et langt Spring fra Naivitet til Vid, — navnlig naar Viddet 
er af Holbergs Kraft. Hertil kom endnu, at Marstrands Holberg- 
billeder havde rodfæstet sig i Bevidstheden som fuldt tilfreds- 
stillende, skøndt det foregivne Slægtskab mellem Arten af det 
Holbergske og det Marstrandske Vid sikkert ikke eksisterer. Hvad 
Marstrand har grebet hos Holberg er det almént-menneskelige ved 
de Typer, hvis Ejendommeligheder Komedieforfatteren har sat i 
System. Marstrand tog kun det af de Holbergske Skikkelser, som 
han endnu fandt lyslevende i sit eget Samfund, i Troen paa, at 
collegium politicum alle Dage kan findes , og at Jacob von Thybo 
altid spadserer omkring iblandt os. For det særlig dialektiske 

ved den svundne Tid har Marstrand ingen Sans. Om han er 
sand i Eostymet eller trofast i Gengivelsen af de Lokaliteter, hvori 
han anbringer sine Scener, derom bryder han sig saare lidet. 

Anderledes med Tegner. Han har i første Række taget 
Sigte paa det rent historiske, og hans Bestræbelser er fremfor 
alt gaaet ud paa en Genfremstilling af det Tidsbilled, som Kome- 
dierne opruller omkring de enkelte Typer. Med en ingenlunde 
tilfældig, men med Tidens Bestræbelser overensstemmende Sans 
for historisk Troskab har han lige fra første Færd med beundrings- 
værdig Sporsans støvet alle de ydre Minder op og levet sig hjemme 
i det attende Aarhundredes Liv. Lige til de mindste Enkeltheder 
har han luret det dets Ejendommeligheder af, og selv i de For- 
siringer, han holder af at svøbe omkring sine Billeder er der en 
Forstand paa Rococoens Væsen, som i vore Dage er sjælden i 
højeste Grad. Han kender til Punkt og Prikke, hvorledes der saa 
ud i hin Tids Værelser, og véd, hvilken Illusion der kan bringes 
ved en trofast Gengivelse af ejendommelige Møbler, Dragter, Vifter 
og Nipssager. Han har forstaaet, at Vejen til Fundet af en given 
Tids Aandsform gaar igennem slige smaa Dokumenter, der ofte 
fortæller tusend Gange livfuldere, end mere eller mindre subjektiv 
Historie- eller Memoireskrivning. 

Tegners Forstaaelse af Livet i disse Lokaliteter, som han 
med saa megen Flid har studeret, er da ikke heller udebleven. 
Medens der i de først udkomne Hæfter af Holbergværket var lovlig 
meget ydre Apparat i Forhold til en mindre holbergsk Aand, har 
denne efterhaanden bredt sig og slaaet flere og flere Gnister. Fra 
at være en udmærket, en sjælden udmærket Kostymekunst har 
Tegner hurtig hævet dette Værk til at blive kulturhistorisk Kunst 
af høj Rang. 

Men unægtelig har han ogsaa været heldigere end disse 
Stakler, som efter given Ordre, paa bar Bund, uden andre Kilder 
end dem, som Kostymerne udgør, eller paa Grundlag af en Stump 
historisk Beskrivelse, skal kunne levendegøre en enkelt Scene fra 
en svunden Tid. De egentlige Historiemalere kan samle et meget 
fyldigt Materiale til Forstaaelsen af en hel Tid eller et enkelt 
Individ. Men altid vil de dog mangle dette, hvori Tidens eller 
Individets hele Væsen ligger sluttet: det Mæle, hvormed der taltes. 
I saa Henseende har Tegners Opgave været en mange Gange tak- 
nemmeligere , fordi han i de Holbergske Repliker har haft hin 
Tids Udtryksform lyslevende for Øre. Og disse Repliker er for 

hver Figurs Vedkommende saa fulde af Stil, at man intet Øjeblik 
er i Tvivl om Forholdet mellem det, der siges, og Maaden 
hvorpaa det siges. 

Disse Illustrationer er da efterhaanden ogsaa blevne til, 
hvad de særlig burde være: Replikillustrationer. Men dog 
ikke i Ordets snævreste Forstand! Selv uden Kendskab til de af- 
bildede Momenter af Komedierne, maa man af Illustrationerne 
kunne danne sig en nogenlunde nøjagtig Forestilling om Arten af 
det Liv, som Holberg skildrer. Ganske vist kan Tegner under- 
tiden give sine Scener en noget mere tumultuarisk Form end den, 
i hvilken man tør antage, at den stilfærdige Holberg har tænkt 
sig dem. Tegners Komik kan være noget grovere og mere haand- 
gribelig, end Holbergs Vid, og navnlig kan hans Erotik være 
mere blodrig, end hos den med Erotik vistnok meget ubekendte 
Holberg. Men er der hos Tegner nogen Tilbøjelighed til at 
chargere, gælder dette saa godt som udelukkende hans Anordning 
af Scenerierne. I selve det mimiske eller det fysiognomiske tager 
han næsten aldrig fejl af Karrikatur og Karakter, og han har for 
mange Figurers Vedkommende fastslaaet Typer, som fremtidig vil 
være gængse i vor Fantasi, saa ofte den søger at mane de 
Holbergske Skikkelser frem. 



Der findes paa Udstillingen to Billeder, der paa forskellig 
Vis skildre det samme Stykke Folkeliv, nemlig de syge paa 
St. Helenes Grav, malede henholdsvis af Achen og af H. N. 
Hansen. De har begge været St. Hansnat 1887 ved den Grav, 
hvor Sonne for 40 Aar siden fandt Motivet til sit smukkeste 
Billed, og de ere begge blevne begejstrede over den Poesi, som 
dette Motiv rummer. Achen — den yngste af dem og vel ogsaa 
det blødeste Gemyt — har malet et Billed af den koglende taagede 
Sommeraften. Skumringen har først nylig lagt sig over Egnen, 
men Søvnen har allerede bemægtiget sig de to Kvinder, der ind- 
hyllede i Shawler ligger udstrakt paa Jorden med Fødderne 
støttede mod Gravens Sten. Den forreste er en bleg ung og smuk 
Kvinde, der vender sit Ansigt op mod Himlen, hvorfra Underet 
skal komme. Bag hende ligger en ældre Kone, maaske den andens 
Moder, der kun har fulgt sin Datter. Noget derfra, i Billedets 
anden Side sidder en Bondemand ret op paa Hug mellem to 
andre, der ligger plat ned. Der hviler en højtidsfuld og smuk 

Stemning over Billedet, — maaske for smuk en Stemning, og 
Billedets Fejl er maaske den, at man føler, der har været en mere 
tung og sørgmodig Poesi over Virkeligheden. Men selv om 
Billedets Form er mere tænkt end set: det er malet med Finhed, 
og det er ikke uden Storhed i Motivets Opfattelse. 

H. N. Hansens Billed bærer mere den nøgterne Virke- 
ligheds Præg. Det har kun et lille Motiv, men dette er fortalt 
med saa megen Sikkerhed, at det maaske griber mere end 
Achens større Scene. Ogsaa i H. N. Hansens Billed er det to 
Kvinder, der har søgt til Graven; den ene ligger uformelig 
tildækket paa Jorden; den anden har ikke kunnet sove og har 
rejst sig over Ende, og en Klage er undsluppet hendes Læber. 
Hendes Fader — en gammel Bonde med Piben i Munden — har 
rejst sig op, da han hørte hendes Stemme, og han spørger nu be- 
kymret til den unge Pige, idet han bøjer sig over hende for at 
høre hendes matte Stemme. Hendes Udtryk røber tydelig nok, 
at Underet endnu ikke er sket, og det haabløse Blik, hvormed 
hun ser ned for sig synes at betyde, at hun intet venter sig, og 
at hun ikke hører til samme barnlig troende Slægt, som hendes 
gamle Fader. Det er denne lille Scene, som er fortalt med saa 
megen rørende Simpelhed, at dens Kunstner længe ikke har gjort 
noget saa tilforladeligt og menneskelig betydeligt. Renl ufatteligt 
er det, at den samme Mand har kunnet male et saa uinteressant 
og i Behandlingen saa klistret Billed som det fra Københavns Børs. 

Slot Møllers Fattigfolk er vistnok det djærvest malede, 
der findes i den danske Afdeling og for en enkelt Figurs Ved- 
kommende sikkert det allerkraftigste, der er set i dansk Kunst. 
Noget Billed er det ikke, kun en Samling Studier, der meget løst 
er hæftede sammen og anbragtede i en Stue. Skarpsynede Folk 
vil paa solklare Dage kunne sé, at en Dør i Stuens Bagvæg 
aabner sig, og at Døden kommer ind igennem den. Der er dog 
ingen Grund til at falde i Afmagt derover, da Døden har iført 
sig sin sorte Frakke og desuden yderst sjældent begunstiges til- 
strækkelig af Vejret. Meget mere Grund er der til at glæde sig 
over den brede og hensynsløse Karaktergivning i disse Figurer, 
fornemlig i Manden længst til venstre. Betragtede som Studier 
er disse Figurer fortræffelige, betragtede som Dele af et Billed er 
de ikke fyldestgørende. Billedets Idé — denne, at for de syge 
og fattige kommer Døden som en Læge — er saa gammel og 
saa god, som Arilds Tid, men illustreres kun yderst tarveligt af 

Billedet. De fattige og syge er anbragt i Dødens Venteværelse. 
Da Døden — Lægen — aabner Døren, vender de sig ikke en 
Gang om. Kun en eneste af Figurerne, den lille blonde Pige 
med den omsyede Kaabe, har Kunstneren tildelt en Rolle i sit 
Drama, og hun er overhovedet den eneste af Figurerne, i hvilken man 
sporer en Sympati, der kan berettige til at male et Æmne af 
denne Art. 

Men man lærer af dette Billed at sande, hvor langt dog 
en kold og nøgtern Skildring i Kunsten er at foretrække fremfor 
kunstige Taarer. Frants Henningsen, der paa den nylig af- 
sluttede Foraarsudstilling gjorde sig lidet fordelagtig bekendt ved 
en Række smaa Rutinearbejder af saare lav Art og en Pastel, 
som staar sig bedst ved ikke at omtales, har udstillet et Billed, 
han kalder Forladt. Det er nu fem Aar siden, at samme Kunstner 
udstillede den Begravelse, som blev købt af Galleriet. Ogsaa hint 
Billed svømmede i Taarer, men det var fuldt af lovende Dygtighed 
og ikke uden maleriske Fortrin. Løfterne har Frants Henningsen 
ikke indfriet, og de Portræter og Billeder af Bårne- og Folkelivet, 
han senere har malet, har været fuldere af Rutine end af Iagt- 
tagelse. Nu, da han saa synlig allerede har givet det bedste, 
han kunde give, kan det siges med Sikkerhed, at han ejer ingen 
Opfattelsesævne, der kan trænge ind under den yderste Skal, intet 
Blik for det, som ikke aabenbarer sig paa Overfladen, intet Lune 
og heller ingen Alvor. Han leger med Sorgen, og han tager 
Livet af Glæden, og han mangler som Maler Sans for Farvens 
Finhed og Tonernes Valeurer. 

Man skal lede længe efter noget, i hvilket en lidet tilfor- 
ladelig Skildring er parret bedre sammen med en lidet tilforladelig 
Behandling end i denne Forladte, — en fattig Moder med sit 
Barn paa Armen og et andet Barn, der trykker sig ind mod 
hendes Ben. Det er i og for sig et gammelt Motiv, men det er 
altid et smukt Motiv, naar det opfattes tilbørlig alvorlig. Det kan 
ogsaa være et smukt Motiv, naar man mærker en Tendens i 
Billedet, en Bestræbelse fra Malerens Side efter at vække siife 
Medmenneskers Kærlighed til de fattige og syge ved at føre disse 
frem for Øjnene af dem, der til daglig helst ønsker at glemme, 
at der er noget til, som Armod og Elendighed. Men det er intet 
af alt dette, Henningsen har kunnet eller villet i sit Billed. Han 
har ikke ejet Sympatien, endnu mindre Kærligheden, næppe nok 
Forstaaelsen. Det eneste, han har ejet helt, er Bevidstheden om, 

hvor modtagelig det store Publikum er for Sentimentaliteten, hvor 
let det tager denne for den sande Smerte, og fremfor alt, hvor 
meget det store Publikum holder af at se noget, der kan bringe 
det dets egen Følsomhed i Minde. Med Bevidstheden herom har 
han forenet de respektableste Ævner til at »tage« dette Publikum: 
han anskueliggør dem denne stakkels Moder, »serverer« hende for 
Publikum, gør hendes indfaldne Øjne store, væder dem rigelig 
med Taarer, river Huller paa de synligste Steder i hendes Kjole, 
gør hendes ældste Barn saa »yndigt«, at Hjærtet rent ud maa 
snøre sig sammen paa alle fromme Sjæle. Og for endelig at være 
ganske sikker paa, at ingen skal gaa dette Billed forbi og glemme 
— naturligvis ikke dets Kunstner — men de fattige, lader han 
baade Moderen og Sønnen se bedende ud paa Publikum, og deres 
Øjne følger én hele Stuen over. Saaledes er Billedets Skildring. 
I Behandlingen staar det, som allerede sagt, fuldkomment paa Højde 
med Skildringen: Farven er usand, Virkemidlerne plumpe, Formgiv- 
ningen ufærdig og selv som Anlæg betragtet ikke engang udadlelig. 

Fjærner man sig fra dette store Lærred, finder man dobbel 
Glæde i en lille Række ypperlige Billeder af Michael og Anna 
Ancher. Af ham findes der foruden det mindre interessante og 
lidt flove Ved Frokostbordet og det storladne Portræt af hans 
Kone, der siden hen skal blive nærmere omtalt, de kendte Billeder 
af En gammel Mand udenfor sit Hus og En syg ung Pige. Den 
gamle Mand udenfor sit Hus er i Modsætning til Frants Henningsens 
Stykke Folkekomedie et Stykke stor og lødig Poesi, en idealiseret* 
men derfor ingenlunde udblødt Fremstilling af en stakkels Hule- 
boer fra Skagen. Billedet kunde have været meget fastere malet, 
men hvor passer dog ikke den nedgaaende Sols Stemning i det 
tomme Landskab til denne Gamling, som henslæber sine sidste 
Aar i en Eksistens maaske uden Savn men sikrere uden Glæder I 
Anchers andet Billed En syg ung Pige (en Gentagelse af det op- 
rindelige) har nu vist sig saa ofte, at det forhaabentlig er gledet 
ind i Publikums Bevidsthed blandt de klassiske Billeder af dansk 
Kunst. Det fortjæner i alt Fald at regnes med til de store Be- 
drifter, om hvilke den danske Kunsthistorie, naar den en Gang 
skal skrives, maa grupperes. Til disse ikke mange Bedrifter hører 
ogsaa Anna Anchers Studiehoved af en gammel Kone (tilh. 
Kunstforeningens Studiesamling), — en Pastel, i hvilken en Sjæl 
er fanget lyslevende, et Kunstværk, der i Alvor og Dybde og i 
glimrende Teknik staar paa Højde med intet mindre end Holbeins 

Portræter. Ogsaa i Billedet af en blind Kone i sin Stue har 
Fru Ancher givet det bedste af sit Talent, det ømmeste og føl- 
somst e af sit store Hjærte, medens hun i Maageplukkere har 
ladet det godmodigste Lune raade. 

Ring. har atter udstillet sin Samtale i Landsbygaden (fra 
Foraarsudstillingen 1887 og den Gang omtalt i Tilskueren), 
end videre sin monumentale, men daarlig tegnede Høstmand, samt 
det ældre Billed En Skomager og det fra sidste Juleudstilling be- 
kendte Aften. Sammenligner man denne allerede flere Aar gamle 
Skomager med det sidstnævnte Billed af Ring, maa man beklage, 
at der var mere Fasthed og Inderlighed i hans tidligere Arbejder. 
Hvor smukt end Landskabet er i dette Billed, der symbolsk kaldes 
Aften, og som forestiller den mejende Død svævende over en 
gammel Kone, der har sat sig til Hvile paa Vejkanten: det er 
som Helhed løst gjort og med halv Kraft. Ring har naaet et vist 
Herredømme over Farven, som faar ham til at glemme endnu 
mere end før, at han tegner gudsjammerlig forrykt. Det skader 
ogsaa Brendekilde, naar han har udstillet sit fortræffelige ældre 
Billed Samtale i Landsbygaden. Allerede i det senere Ved Vintertid 
var der en Begyndelse til den Svælgen i sødladent rene Farver, 
der i hans sidste Arbejde Foraar er bleven til den bare Pynte- 
lighed og Karakterløshed, — en Art af Kunst, som paa ingen 
Maade er synderlig bedre end Exners. Med langt større Glæde 
ser man da paa nogle unge Malere, der har givet indgaaende 
Skildringer af det lavere Folkeliv: Johan Rohde, der har malet 
et i Farven tørt og lidet godt sammensat, men i Karakteristiken 
overordentlig træffende og gennemført Billed fra en Beværtnings- 
have, — Seligmann, der har givet et i Behandlingsmaaden om 
Viggo Johansens tidligere Arbejder mindende, men derfor ikke mindre 
lovende Billed Søndag paa Thorvaldsens Museum, — og Willumsen, 
som atter har udstillet sin om en sjælden Delikatesse og Skønheds- 
sans vidnende Slagterbutik og desuden En Bondestue paa Refsnæs. 

I Følelsen af sine Ævners Art er Carl Thomsen bleven 
det danske Præstegaardsliv tro. Middag i Præstegaarden efter en 
Bispevisitats er sikkert det modneste, han endnu har malet. Kun 
Skade, at Thomsens Pensel er saa umaadelig forknyt og ofte 
tager Livet af det milde Lune, han er i Besiddelse af. Hvorfor 
træder han ikke, medens han endnu har Ungdommen, ind i de 
unges Rækker? Han kunde der lære en Smule Kækhed og Frej- 
dighed, som kunde komme hans Kunst til Gode. Hvor kunde en 

anden og mindre ængstelig Malemaade ikke have klædt denne 
Middag i Præstegaarden, der er saa vel komponeret og saa rig 
paa træffende, smaa humoristiske Iagttagelser! 

Ogsaa Haslund er bleven sine Følelser, sin Kærlighed til 
Børnene tro. Atter viser han os en lille Pige, der, overladt til 
sig selv i hendes Faders Atelier, underholder sig paa bedste Maade. 
Først har hun med Kridt tegnet »Dyre paa Gulvet, saa har hun 
faaet fat paa den allerstørste Tube med Hvidt og klemmer den 
med Velbehag og spændt Opmærksomhed ud paa Paletten. Det er 
maaske lidt tørt malet, men det er fornøjeligt og hyggeligt fortalt. 

En Maler derimod, af hvem man kunde ønske mere Af- 
veksling er Viggo Johansen. Han har altfor store Ævner til 
at forsumpe i en Specialitet som Afteninterieurs. I begge hans 
ovenfor omtalte Sovekammerbilleder er der saa smuk en Følelse 
for Solens Lys, at man oprigtig maa ønske ham bort fra disse 
tændte Lamper og brændende Stearinlys, hvis Hemmeligheder til 
syvende og sidst er mindre interessante. Tilmed bliver Johansen 
ingenlunde bedre og bedre i sine Fremstillinger af denne Art, 
men tvært imod er hans Billed i Aar afgjort ringere end dets to 
Forløbere, af hvilke den første atter var den bedste. Det sidste 
Billed er plettet i Farven, og man føler helt igennem Arbejdets 
Besvær. 

* 

Det er des værre ikke alle Kunstnere, der har forstaaet at 
give sig selv en god Repræsentation paa Udstillingen. En af de 
allerbedste har saaledes tilsidesat Hensynet til Udstillingen for 
Hensynet til sin egen mulige Fordel. Kun én, nemlig Krøyer, 
har valgt sig sin Repræsentation med slaaende Sikkerhed paa sine 
egne Ævner. 

En Aften paa Ny-Carlsberg er antagelig en Aften efter en 
Middag; Samtalen gaar saa livfuldt Herrer og Damer imellem, og 
der er megen og festlig Stemning over det pragtfulde Rum, der 
ligger forsølvet af det elektriske Lys. Krøyer er i dette Billed 
med alle sine Ejendommeligheder. Det indeholder én af de Lys- 
virkninger, som vilde skræmme andre, men hvis Vanskeligheder 
netop ægger ham, og som han ofte besejrer saa dygtigt. I dettg 
Billed har han med den maleriske Virkning været saa heldig som 
kun sjældent. Baade i Smedien, Musik i Atelieret og i Duetten 
havde han grebet noget ved Siden af den rette Farve. I Billedet 
i Aar har han kun i Forgrundsfigurerne været mindre heldig, — 

Resten er lige ved at være fortræffeligt. I Karakterskildringen 
har Krøyer givet alt, hvad kan ævner. Han formaar at give en 
Lighed, der maa kaldes slaaende uden derfor at være dyb. Saa 
sikkert som faa griber han Personernes ydre Væsen, deres Maade 
at bevæge sig paa, deres Maade at tale paa, og han ser deres 
ydre Ejendommeligheder saa skarpt, at han ikke sjældent forfalder 
til en Art af let Karrikatur. Maaske morer han sig hemmelig 
over visse af sine Modeller, — der er i hvert Fald enkelte af 
Figurerne i En Aften paa Ny-Carlsberg, som vidner om et ikke 
aldeles godmodigt Lune hos Kunstneren. 

Lige saa livfuldt og friskt er hans Pastel fra Kunstnerher- 
berget i Grez, gjort med en forbavsende flydende Lethed og et 
Pust af sand Improvisation, som mangler i det helt igennem 
ringere, lidt stupide Billed Ved Frokosten paa Skagen. Men begge 
Billeder har tilfælles et elskværdigere Syn end det, der aabenbarer 
sig i Ny-Carlsbergbilledet. Krøyer har maaske følt sig bedre til- 
pas blandt sine Venner paa Skagen og i Grez, end blandt de 
lærde Mænd, der har samlet sig i Hr. Jacobsens Glyptotek. 

Ligesom Krøyer med disse tre Billeder har dokumenteret 
sin store Begavelses ene Retning, saaledes har han med Billederne 
Sommerdag paa Skagen og Skagens Fiskere gaa ud paa Nattefiskeri 
vist, hvad han formaar i en anden Retning. Det første Billed er 
en Skildring af en glødende hed Strand, mod hvilken Bølgerne 
fra det aabne Hav glider fladt og langsomt ind. En Del Smaa- 
drenge har trukket Tøjet af og er vadet ud i Vandet, hvor de 
morer sig af Hjærtets Lyst, tydelig nok misundte af en lille Pige, 
. der staar paa Stranden og sender lange Blikke ud efter Legen og 
Vandet. Det er et Stykke Natur i stor og simpel Stil, Krøyer 
her har malet, et lykkelig fundet, grandiost Motiv, som ikke 
trængte til at komponeres om, men hvis mægtige, faatallige Linjer 
— en Kyst og en Horisont — danner et imponerende Billed. 
Krøyer har ingensinde malet bedre end i dette Arbejde; det er 
stort set og stort gjort, og Sommerdagens brede, aabne Lys er 
som dalet ned i Billedet selv. Det er et Værk, som alle Dage vil 
gøre vor moderne Kunst Ære, — et Værk, der med sin straalende 
Sundhed og Livsfylde vil staa som en Protest mod deres Udsagn, 
ifølge hvilke Kunsten i det nittende Aarhundredes sidste Tiaar var 
i Forfald, udøvet af en syg og blaseret Slægt. 

Sammenlignet med denne Sommerdag bliver det andet 
Billed af Krøyer Skagens Fiskere gaa ud paa Nattefiskeri noget 

sødt og kælent i Farven. Men hvor er den alligevel ikke dyb 
og fyldig, denne Farve, og hvad er det ikke for en majestætisk, 
rolig Sommeraften, der aander én i Møde fra dette Lærred! 
Hvor blev ikke alt, hvad der hang i Nærheden deraf, smaat 
skaaret og dilettantagtig tillært, da Billedet i 1886 var udstillet 
paa Salonen! 

Endelig har Krøyer foruden det bekendte Portræt af en 
ung Dame i lyserød Kjole udstillet et meget lignende, meget for- 
træffeligt og levende Portræt af Hr. Pietro Krohn. — 

Langt om længe er det lykkedes de manende Ord fra den 
eneste danske Kunsthistoriker, hvis Mening finder Genklang paa 
højeste Steder, at formaa Komiteen for Kunstafdelingen til at op- 
hænge de enkelte Kunstneres Arbejder ved Siden af eller i Nær- 
heden af hverandre. Det letter i højeste Grad Arbejdet for den 
besøgende, og fraregnet nogle faa Undtagelser maa det siges, 
at Foranstaltningen gennemgaaende er til Held for Kunstnerne. 
Mellem dem, hvem en saadan Ophængning dog er bleven skæbne- 
svanger, er Frk. Bertha Wegmann. Respekt for hendes navn- 
kundige Portræt af Etatsraad Melchior! Det er ikke noget paa- 
faldende fint Kunstværk, men det ejer ikke lidt af Livet, og 
uden dette er selv det skønnest malede Portræt intet værd. 
I Portrætet af Melchior har Frk. Wegmann maaske ikke saa meget 
fanget Mandens Sjæl, som hans Væsen, hans ydre Optræden. 
Men det virker levende, dette Billede, — gaar man det flygtigt forbi, 
tror man at se Manden selv. — Men dvæler man ved det, spørger 
man forgæves nyt fra det. 

Hvad fejler da dette Billede, som ved første Øjekast ser 
saa sundt og sandt ud? — De to Dameportræter , der hænge i 
dets Nærhed, kan fortælle det, og det er derfor, den nye Art af 
Ophængning har været til Skade for Frk. Wegmann. 

Alle disse tre Portræter, som forestiller tre forskellige 
Mennesker, giver meget beslægtede Billeder af en vis mild og fin 
Omgangselskværdighed. Alle tre har de et vist Smil om Munden, 
alle tre lægger Hovedet lidt paa Siden, som om de forsikrede om 
deres fuldstændige Hengivenhed. Alle tre synes at sige: vi er 
jævne Folk, Godmodigheden selv, vi holder af alle Eder, der 
kommer for at se paa os. Til andre siger de: ikke sandt, vi er 
godt malede? Alt i alt er de meget talende, disse Portræter, men 
deres Tale interesserer ikke, navnlig da de alle tre fortælle 
det samme. 

Det kommer sig deraf, at Frk. Wegmann ikke ser dybt nok 
i sine Modeller. Hun erindrer ikke, at der er intet saa mangfoldigt, 
intet saa skiftende mangesidigt, intet paa én Gang saa dybt og bredt 
og lyst og mørkt som en Menneskesjæl. De store Portrætkunstnere 
have intet haft i sig af Øjebliksfotografiens Ævne til at fastholde 
«n flygtig Stemning, en hurtig Bevægelse. De har enten kendt 
^ller forstaaet følsomt den Lykke eller den Sorg, den Ydmyghed 
^Uer det Hovmod, den Kløgt eller det Enfold, den Kærlighed eller 
den Ufølsomhed, som laa skjult inderst inde i deres Modeller, og de 
har skaanselløst eller andægtigt bragt disse Ejendommeligheder 
frem i Overfladen af deres Billed. Der skal en Guldvaskers 
Taalmod og Udholdenhed til at finde de mangeartede Bestanddele, 
der udgør et Menneskes Karakter. Frk. Wegmann tror øjensynlig, 
i Sagen er simplere, at alene en Gebærde, en Stilling, et Blik 
kan skildre et Individ. Dermed være det ikke sagt, at hun ikke 
ogsaa trolig studerer sin Models Særegenheder. Tvært imod! 
Men hver lille Form, hun modellerer, forraader, at Formernes 
indre Sammenhæng har hun ikke forstaaet tilstrækkelig ind- 
trængende, og at hun mangler den fulde Bevidsthed om, at dette 
«ller hint i hendes Model er der af denne eller hin skjulte 
Grund. Det er smukt at være elskværdig i sin Opfattelse af sine 
Medmennesker, men for en Portrætmaler, der stilles overfor de for- 
skelligste Opgaver, er Elskværdigheden ikke den mest absolute Dyd. 

Frk. Wegmanns sidste Arbejde, et legemsstort Portræt i hel 
Figur af en ung, blond, elegantklædt Kvinde hører baade i Hen- 
seende til Skildring og Kolorit til Kunstnerindens svageste Billeder. 
Derimod har hun aldrig malet bedre end i det lille Portræt af en 
sortklædt Dame, som fandtes paa Foraarsudstillingen 1887, og 
som er en sand Perle i Retning af delikat Behandling, — et Portræt, 
i hvilket Frk. Wegmann tydelig har vist, at hun kan komme 
længere til Bunds i Tingene, end hun almindelig kommer. I den 
utrolig smagløse Ramme, der omgiver dette Billede, har Frk. Wegmann 
ingen Del. 

Det kan vel siges uden Indiskretion, at der paa Udstillingen 
findes en Gruppe af en særlig Art, nemlig fem Portræter af 
Kunstnerhustruer. Det er ingen Tilfældighed, naar et Par af disse 
Billeder hører til Udstillingens bedste, ti det er altid store Følelser: 
blind Kærlighed, stor Skønhedsdyrkelse, fuld Sympati, inderlig 
Medfølelse, der har avlet den største Portrætkunst. Forrest i 
Rækken af disse Portræter paa Udstillingen staar der ét, hvis 

Form er dikteret af den dybeste Beundring, den største Højagtelse: 
Anchers Portræt af hans Hustru. Ingen adelsbaaren Frue kunde 
have ønsket sig en, værdigere og ædlere Skildring, end den i dette 
Billed, der er komponeret i det syttende Aarhundreds Stil. — 
En anden Art af Apoteose finder man i Slott Møllers Portræt 
af hans Hustru. Billedet, der er kendt fra Foraarsudstillingen 1887 r 
er nu blevet omarbejdet og fremtræder i en ubetinget heldigere 
Skikkelse. Alt, hvad der var af Grimace i Hovedet, er forsvundet 
og erstattet med et Udtryk, der i mildere Form giver Billedet det 
forherligende Præg, som dets Kunstner har tilstræbt. Des værre 
har Farven i Hovedet ved Omarbejdelsen tabt noget af sin Kraft 
eller dræbes i hvert Fald af den sorte Farve i den dejlig malede, 
stort og plastisk opfattede Figur. — Mindre stilfuldt, men derfor 
ikke mindre smukt i Opfattelsen og i bedste Forstand moderat i 
Kompositionen er H. N. Hansens Portræt af hans Hustru. Det 
er en Apoteose til den unge Frues lidt sfinxagtige Skønhed, — 
ikke overdrevent godt malet, men heller ikke uden Charme i den 
mørke Farveholdning. — Endelig har Haslund og Bache ud- 
mærket sig paa samme Omraade; den sidstes Portræt er dog 
meget mangelfuldt i Figurens Formning. 

Men Udstillingens allerbedste Portræt er utvivlsomt Paulsens 
Profilbilled af en siddende ældre Herre. Det er skarpere og mere 
gennemtrængende i Karakteristiken end samme Kunstners seneste 
Portræter af to unge Mænd. Det er saa delikat malet, at det kan 
maale sig med den Studie, Paulsen har gjort af en læsende Dame, — 
og et bedre malet Billede findes ikke paa den hele Udstilling. 

Sammenlignet med disse Arbejder bliver Jerndorffs Por- 
træter haarde og umaleriske, selv om de maaske rumme en 
menneskelig betydeligere Opfattelse end Paulsens. Derimod vilde 
Hammershøjs ovennævnte og ofte omtalte Portræt bevare sin 
Hæder, hvis ikke Billedet tydelig nok gik sin Undergang hastig 
i Møde. Farven er paa flere Steder i Ansigtet revnet, og paa 
Kinden har gule Undermalinger arbejdet sig frem. Ved Synet heraf 
skulde vore Kunstnere alle som én spørge sig selv, hvor mange 
tekniske Synder de hver især har paa deres Samvittighed, hvor 
mange uheldige Undermalinger de alle har foretaget og ved 
fremtidige Arbejder erindre, at der skyldes Eftertiden et Ansvar, 
og at Oljefarven ubarmhjærtigt vil blotte de Forsyndelser, der er 
sket mod dens Natur. 

Det er kun lidet nyt, hvad Udstillingen byder paa Landskabs- 
maleriets Omraade. Den gentager for os, at der er en beklagelig- 
Mangel paa lovende Landskabsmalere i den yngre Generation, og 
— fraregnet Kyhn — er det uimodsigelig Figurmalere som 
Jul. Paulsen og Viggo Johansen, der har ydet de seneste 
Aars betydeligste Landskabskunst. Paulsen har udstillet et Par 
af disse smaa Stemningsbilleder, i hvilke han er Mester, og hvis 
fine melodiske Skønhed har saa gribende en Magt. Johansens 
Billeder fra Tisvilde og hans Oktoberdag (omtalt i Tilskueren, 
Jan. 1886) har en saa befriende og fornøjelig Ungdom i sig r 
at de gør de fleste af de yngres Billeder rent til Skamme. Kun 
Ole Pedersens Hedemark gør i saa Henseende en Undtagelse. 
I denne Kone, der tilbringer Dagen ude hos sin Ko, er der givet 
en af de mest indtrængende og en af de mest sympatiske Skildringer 
af en Eksistens, som Udstillingen rummer. 

Der kunde endnu være Grund til at tale om Niss' op 
Lochers smukke Mariner, om Kyhns des værre langt fra 
fyldige Repræsentation, om Gotfr. Christensens Billeder og 
om la Cours fine og formfuldendte Kunst, og baade I.Th. Jensen 
og Wildenradt kunde have fortjænt al mulig Opmærksomhed. 
Ogsaa kunde der have været Grund til endnu en Gang at gøre 
det klart for Publikum, hvilken skarpsynet Menneskeiagttager vi 
ejer i Hel sted, og hvilke udmærkede Dyrmalere vi i Niels 
Petersen Mols og i Philipsen besidde. 

Men jeg maa indskrænke mig til rent i Almindelighed at 
sige, at den danske Kunst paa den nordiske Udstilling har gjort 
sit Land Ære. Den danske Kunst er visselig ikke overvældende 
rig endnu. Den har først nylig sat Bo efter sin Rejse til Udlandet r 
og selv i det bedst forsynede nye Hjem mangler der til en 
Begyndelse altid ét og andet. 

Men man mærker allerede nu, at der vil blive godt at være 
i den danske Kunsts Hjem. Sundhed og Sandhed staar der over 
dets Indgang; dansk Sprog og dansk Aand hersker i dets Indre; 
tysk Schwung saa vel som fransk Chic tolereres ikke. Vi maa 
være vore Kunstnere taknemmelige for dette Hjem, de har aabnet os, 
og vi og de maa haabe, at den danske Fane med stedse større Ret 
maa kunne hejses over dette Hjem. 



Emil Hannover. 

Edvard Brandes: Overmagt. Arne Garborg: Uforsonlige. Erna Juel-Hansen: 
En ung Dames Historie (Philipsen). S. Schandorph: Fra Me de Francs og 
fra Sorø Amt (Reitzel). Christian Krohg: En Duel (Salmonsen). Valdemar 
Vedel: Stavnsbaand (Hauberg). Johan Bøgh : Fra Bergenkanten (Giertsen, Bergen). 



1 de to firakts Skuespil, Overmagt af Edvard Brandes 
og Uforsonlige af Arne Garborg søger man i Aar de literære 
Interessers Tyngdepunkt. Menneskefremstillingerne har hos disse 
Forfattere i Reglen større kunstnerisk Vægt end i den øvrige 
Bogmasse. Intet af Dramerne naar dog helt hvad det tilsigter. 

Edvard Brandes er som Dramatiker betydeligst hvor 
han er kortest. I de to toakts Skuespil Et Besøg og En 
Forlovelse er Virkningen større end i noget af hans længere 
Dramer. Hans alvorlige og nøgterne Kunst synes at henvise ham 
lil at kaste sig over én Sag ad Gangen. Behandler han flere 
Forhold indenfor samme Ramme, staar der ham ligesom ikke 
Rum og Lys nok til Raadighed. Hans store Begavelse gør 
det imidlertid forstaaeligt, at han fordrer rig Tjæneste af sine 
Ævner. Han falder ikke let paa, at det ikke skulde være ham 
muligt tilstrækkelig tydeligt at anskueliggøre et vidtløftigt Anlig- 
gende i de fire Akter, udover hvilke han ikke hidtil er gaaet 
Han har Tillid til sit Drama som Lodsen har flet til sin Baad, 
men endog Lodser kan det hænde ikke at naa der hen, hvor 
de styrer. 

I Overmagt er det selve Overmagten vi ikke kan faa fat 
paa. En rig Bankdirektør og Etatsraad har Overtaget over en 
fattig Djævel af en Grosserer, der, til Dels støttet af Etatsraaden, 

indlader sig paa halsbrækkende Opkøb af dennes egne Papirer, 
og paa samme Maade har Etatsraadens smukke Datter det over 
Grossererens Datter i Striden om en Kærreste. Men det er selv- 
følgelige Ting. Grossereren er nemlig ikke det mindste af en 
finansiel Størrelse og ejer end ikke Spor af Modstandsævne, da 
Etatsraaden lader ham falde, og Kærresten viser sig allerede i 
første Omgang som en Pjalt. Der er her ikke Spørgsmaal om 
Magt og Overmagt, men simpelthen kun om den Overlegenhed, 
som mange Penge giver over faa eller ingen. Det Tillæg af 
Hensynsløshed og Beregning, der er paa de riges Side, spiller 
ingen Rolle ved Afgørelserne, det gyder kun lidt mere Malurt i de 
lidendes Bæger. Kampens Udfald bestemmes ikke af de paa- 
gældendes Moralitet. 

Der er imidlertid en anden Slags Kamp i Stykket, og 
muligt er det den, hvorpaa det kommer an. Grossererens Søn, 
Journalisten Herman Rud, har i sin Avis angrebet nogle af 
Etatsraadens Foretagender, og denne viser sig ømfindtlig overfor 
disse Angreb. Han gør adskillige og nok saa ufine Forsøg paa 
at faa Rud til at høre op med sine Artikler. Men det lykkes 
ham ikke, og da han ved at lade den gamle Rud gaa økonomisk 
til Grunde mister det eneste Baand, han var naaet til at faa lagt 
paa Sønnen, og denne saaledes uhindret kan fortsætte Angrebene, 
henstaar det ved Komediens Slutning som uafgjort, hvem af de 
to, den ubestikkelige Avismand eller Pengematadoren, der er den 
stærkeste. Heller ikke her er vi altsaa kommet til at staa Ansigt 
til Ansigt med den »Overmagte, som Stykket bebuder. 

Og om flere Overmagter vil der ikke kunne væte Tale. 
Ti at den djærve Josefine Rud, den ældste af Hermans to Søstre, 
ryster Kærrester af sig, naar de bliver hende til Besvær, som en 
Hønsehund gør det ved det Smaatkra vi, der under dens Virksomhed 
i Skov og Mose kan have sat sig fast paa den, aabenbarer ganske 
vist en ikke ringe kvindelig Styrke, men Overmagt — ? Det har 
der næppe været ment dermed. 

Det er altsaa ikke ved Paavisningen af Magtfordelingen i 
de skildrede Forhold at Stykket har sin Fortjæneste. Tvært imod 
det er en alvorlig Brøst ved Overmagt at vi opholdes ved Bank- 
direktørens lange Forklaringer. De er os ligegyldige, fordi vi 
ikke har Midler til at bedømme, hvad der er sandt, og hvad der 
er falskt i dem. Og det forekommer os besynderligt, at For- 
fatteren vil tillægge Herman Ruds Avisartikler virkelig Betydning. 

Han er jo naiv og meget mere sværmerisk end klog, og vi er 
tilbøielige til at betragte Etatsraad Melsons Befippelse overfor en 
Kritiker af hans Art som naragtig. 

Det gode i Overmagt ligger ikke i de Tanker, Forfatteren 
har gjort sig med sit Stykke, det ligger i det, han ligesom ikke 
har kunnet lade være at gøre, i Skildringen af de tre Pigebørn i 
Komedien. Dem har han haft levende for sig, det andet med 
Overmagten, med den pukkelryggede Journalist og Menneskeven, 
med den smukke Maler, Etatsraaden o. s. v. er hentet ud af hans 
Hjærne. De unge Piger er hans Følelsers Børn. 

Der er da først af alt Konni. Hun er den treogtyveaars 
forkælede Skønhed, det rige Hjems fordærvede unge Kvinde- 
menneske. Der er ikke Godhed i hende. Hun er forelsket, det 
vil sige, hun er erotisk havesyg, og saa er hun af Natur og 
Vane myg som en Kat, der uafladelig hugger i med Kløerne. 
Hun er hoven, men har ingen Stolthed; for at vinde den Prins 
Paris alene for sig, der har spankuleret sig ind i hendes gridske 
Behag, tager hun ham netop som han har rakt Armene ud efter 
en anden og bragt sig i Klemme. Hendes Hjærne er tom 
men hun véd alt, hvad hun behøver, og der huses ikke en enfoldig 
Tanke i hendes Hoved. Det er beundringsværdigt, hvilket mærkeligt 
Liv Brandes har faaet lagt i hendes Repliker. De maler hendes 
Indbildskhed, hendes Kælenskab og Vildhed, hendes Uvornhed og 
damelige Sikkerhed. Hendes Had er raat og blankt som Is, og 
naar hun lyver for at tækkes den, hun taler med, staar der som 
en sød Em af Magnolier om hende. 

Brandes kan forunderligt nok skrive meget forkerte Repliker 
sammen — mest til sine Mænd, og mest naar de i større Udbrud 
skal gøre rede for, hvor forelskede de er; de holder i slige 
Tilfælde meget af at tale om den elskede Genstands »Kjolec; 
hendes indtagende Person vilde være nok saa godt et Tema — t 
og saa kan han i Optrin paa Optrin give sine Personer de ægteste 
Ord. Hvem som har En Forlovelse klart for sig, vil erindre, 
med hvilken Sikkerhed der dér er gjort rede for den særegne 
fikse Hverdagslighed hos den stakkels unge Signe, som græder, 
fordi Kærresten ikke tør bryde Gærdet om hendes Kyskheds tarve- 
lige Urtegaard. Og paa samme Maade vil man finde Konni udført 
i Overmagt, kun rigtignok, at det glimrer og funkler af Hidsighed 
i Ordene og rasler med Guldarmbaand og Silke. Et fremragende 
udmærket Sted er Øjeblikket, da Konni overrasker sin Forlovede, 

Fætteren Sindal, i Atelieret med Martha. Alle tre har Spændingens 
og deres forskellige Naturers sammensatte Stemning paa Læberne. 
Man synes at kunne føle, hvor tørre de to overraskede er i 
Struben. 

Martha er i Familje med Signe, men mere smagfuld og 
blød. Hun er den hypnotiseret forelskede. Der er dog her en 
uhjælpelig Skævhed i Komedien. Hanmennesket, der vikler baade 
Martha og den springske Konni om sin Lillefinger, er urimelig 
intetsigende. Enten er det galt, at Martha er saa dygtig en Pige, 
at hun om Aftenen i Atelieret kan skildre sin egen Tilstand med 
de slaaende gode og tænksom ømme Ord, eller ogsaa maa Elskeren 
til daglig føre en aandfuldere Konversation med sine Damer end 
den, han byder dem i Skuespillet. Ingen af de to kunde holde 
ham ud mange Dage i Træk, bød han dem ikke andet end disse 
Erklæringer om, hvor behagelige de var i Gaar eller paa en Køretur 
for et Aar siden. Det rimelige vil være, at Martha ikke slet saa 
klart kan beskrive sin Tilstand, og at Fætter Johan nu og da 
bar en Bemærkning, der liver op i den evig tankestille Taage, 
hvori han vanker om og begærer. For øvrigt er hans Ord for 
pyntelige, de gør jævnlig en Virkning, som om han havde lært 
dem udenad. 

I Josefine har Brandes givet den elskværdige Martha en 
Søster, som der er Fornøjelse ved. En Svensker kunde falde paa 
at kalde hende Ulla Viinblad, vi andre er glade ved her for første 
<5ang at træffe hende i Literaturen, saa kæk og djærv hun er. 
Lidt svær i Ordene, men med et Familjehjærte af det ægte Guld. 
Om hun udenfor Familjen vil være lige saa brugelig til Sindenes 
Opmuntring og det daglige Livs Husvalelse, turde være et Spørgs. 
maal, og mon Brandes ikke med denne Figur under Pennen 
skulde for en Gangs Skyld være kommen i Tanker om, at Skuespil 
er en fortræffelig Ting, men nu og da stopper det dog ogsaa op 
for dem. Ganske vist har han med sit sædvanlige dramatiske 
Snille vidst at give os Aanden og Tonen i den Rudske Familje- 
kreds, vi er hjemme der, som vi var det hos Rønnings i En 
Forlovelse og paa Aagesholm i Et Besøg \ men netop for Josefines 
Skyld er det Synd, at Dramaet ikke naar ud over et vist 
Antal og en vis Art af Optrin. Der vilde være overmaade 
meget at fortælle om hende, om det Præg netop hun gav 
Hjemmet, om hendes Forhold til Søsteren og Broderen, Moderen 
og Faderen, om hendes Hjemføring og Forkastelse af de forskellige 

Forlovede o. s. v. Nu faar vi kun en Mundsmag af den Roman, 
som der her er ladet uskrevet. 

Men man lokker formodentlig ikke Brandes udenfor sit 
kære Drama. Han dukker ned deri og fører frem levende Men- 
nesker, hvor der før ingen har været, eller kun vedtægtsmæssige 
Skygger. Han opfylder ikke altid, hvad han bebuder i sine Stykker, 
men han fængsler bestandig Opmærksomheden. Er der ikke Over- 
magt i hvad han gør, er der dog Magt. 

Delene glider let mod hverandre i Brandes' Stykke. Nu og 
da endog for let. Han har ikke vraget at skyde et saa forslidt 
Motiv ind, som at Fader og Datter Melson i Fællesskab tager den 
farlige Journalist under planmæssig Behandling for at gøre ham myg. 
Blot et Vink fra Etatsraaden, og Datteren forstaar sin Opgave til 
fulde. Det faar Udseende af, at Børsmanden plejer at bruge 
sin Datter som Lokkedue i Forretningen; men det turde dog 
være at drage Forholdet for langt ned, og svarer heller ikke til t 
hvad vi ellers ser af Husets Skik. 

Helt anderledes besværligt knager til en Begyndelse Maskine- 
riet i Arne Garborgs Uforsonlige. 

De to første Akter arbejder sig tungt forbi vor Bevidsthed. 
Der kommer en Del Mennesker sammen paa et Redaktionskontor 
og snakker om Politik og om et Blad, som skal købes, og femten 
seksten Gange nævnes Navne paa Personer, som vi ikke kender. 
Der er ikke megen Farve over Replikerne, vi har ondt ved at 
holde de talende ud fra hverandre og opgiver meget hurtig at faa 
Klarhed over det Spørgsmaal: Blume-Hoffmann , som de alle er 
optaget af. Hvad kommer det nemlig os ved? Vi har ikke den- 
Fornøjelse at kende Hr. Hoffmann, har aldrig hørt ham nævne 
før, og naar de indviede ikke vil snakke saadan, at der stiger 
Billeder op for vor Forestillingskreds, og vi faar Midler til at 
danne os en selvstændig Mening om Manden, eller vil føre os til 
ham personlig tor at han umiddelbart kan interessere, saa maa 
de have os undskyldt, vi kan ikke tvinge vore Øren til at høre 
efter Samtaler, hvor vor Hjærne ikke følger med. Og at Hr. Blume 
viser sig paa Scenen, hjælper os ikke meget, han siger nemlig 
ikke andet, end hvad alle pæne ældre, indflydelsesrige Herrer 
plejer at sige til liberale Redaktører, naar de møder dem — 
i Komedier. 

Ved disse to Akter er der egentlig kun et eneste Øjebliks 
virkelig Morskab. Det er, da en os for øvrigt temmelig ukendt 

Herre — han maa høre til Redaktionen af det Blad, paa hvi& 
Kontor vi befinder os — et Par Minuter efter at han er bleven 
ene, pludselig giver sig til at smile og stille sig op ved en Stol og 
med høj Røst siger: »Hr. Præsident! Naar jeg nu for første 
Gang tager Ordet i denne Sal — i denne Norges Højtidshal — 
hum. Hr. Præsident! Naar jeg nu for første Gang tager Ordet 
i denne Norges — c, hvorpaa han bliver afbrudt. Det er morsomt at 
blive ført bag paa et Menneske netop i det Minut, da han blotter 
en af de væsentlige Drivfjedre til sine Handlinger. Men et saadant 
Øjebliks gode Morskab er for dyrt betalt med to Akters aande- 
lige Paralyse. 

Arne Garborg har begaaet den Fejl at begynde sin Komedie 
med at lade løst skitserede Personer tale om Ting, som vi ikke 
forstaar os paa. Og det hjælper ham i saa Henseende ikke det 
mindste, at den Politik, der tales om, ligriter den nyeste norske r 
og at »Blume-Hoffmannc kan omsættes med Navnene Jacob og 
Johan Sverdrup, for han oplyser os ingen Steder om, at dette 
skal saa være. Tvært imod han ikke alene giver sine Personer 
digtede Navne, men han forandrer ogsaa vilkaarlig Begivenhedernes 
Gang. Og Forholdet ved et Digterværk er jo dette, at det 
indeholder paa første Side et Stof, der i samme Nu Bogen 
aabnes, og et Ord er læst, dræber hos Læseren enhver Viden 
om alt det, som Forfatteren ikke giver ham Kundskab om. En 
Bog er en Verden for sig, før den var der Kaos, og Læsernes 
Præeksistens kan kun ad særegne Veje benyttes i den; med 
andre Ord, Forfatteren skylder os Forklaring for alt. Vi møder 
med ubetinget tomme Hjærner og lader os ikke narre til at tro, 
at vi véd Besked om noget, før Tingen er sagt. Det er de paa 
en Gang lette og vanskelige Forhold en Digter arbejder under* 
Paa den ene Side er han i Stand til at bilde os ind, hvad det 
skal være, naar han blot giver gode Grunde derfor, og paa den 
anden Side kan han ikke faa os til at sluge selv en glimrende 
Sandhed, saa længe den ikke er tilberedt netop med det Brug for 
Øje, som der i denne Sammenhæng er for den. Garborg havde 
derfor et af to at gøre: Enten maatte han straks have givet 
Replikerne i Stykket et saa stærkt individuelt Liv, at vi blev 
optaget af Interesse for Personerne, eller han maatte lade den 
Sammenhæng, der var mellem dem og det udvortes Faktum, som 
sætter Stykket i Bevægelse, være saa gennemsigtig og fængslende, 
at vi glemte hine for dette. Men paa én Gang at lade Personerne 

være utydelige og Begivenhederne uklare, det er at ville finde to 
ukendte Størrelser i én Ligning, og det gaar som bekendt ikke. 

Uforsonlige begynder først i tredje Akt. 

Betragt en Gang til Sammenligning, hvordan Brandes ind- 
leder sit Stykke. Der er en ung Dame ene i Stuen, saa kommer 
fra Yderdøren en ung Herre farende ind og siger: »Kæreste, 
Goddag! c Vi kan høre, at han strækker Armen ud og griber 
hendes Haand, og vi føler, at hans Ansigt straaler af Glæde. 
De to har virkelig noget med hinanden at gøre. Vi er straks 
fra første Færd med i Stykkets Liv, Replikerne maler Personerne 
og fortæller de faktiske Ting, vi skal vide. Og det gaar Slag i 
Slag. Havde alle de optrædende blot tilstrækkelig Betydning for 
os, er vi dem nær nok, til at de kan holde vor Opmærksomhed 
spændt. Men hos Garborg skydes øjeblikkelig en os ukendt 
Artikel i et Blad, vi aldrig har set, ind imellem to stille passi- 
arende Ægtefolk og os, og de giver sig dernæst til at snakke om 
Forhold og Mennesker, som kun danner tomme Lyde for os. 
Og paa denne Maade bliver det ved. De optrædende har ikke 
umiddelbart noget med hverandre at gøre, der er et stort dunkelt 
Anliggende, hvortil de alle forholder sig, det hedder snart 
»Stemmeret«, snart »Blume« snart »Korntold«, og snart »Hoff- 
mann«, og bliver saa tilsidst staaende ved dette, menHr. Hoffmann 
vægrer sig standhaftig ved at lade sig til Syne. 

Saa kommer Stødet i tredje Akt. Henning sidder paa sin 
»Hybel« og skriver, og ind træder Sofie og Doffen. De har Hast. 
»Vil du være med paa en Køretur, du?« siger Sofie. »Jeg har 
fri af Skolen, og Doffen skaffer Vogn: han vandt 1 Krone og 
65 Øre i Whist i Gaar Aftes, og nu skal de springe«. »Nu skal 
de springe, ja«, siger Doffen. »Du er en ren Satan i Whist, 
Doffen; hvem var det, du plukkede i Gaar Aftes?« »Papa, 
naturligvis«. O. s. v. o. s. v. Det er der Luft og Farve i og 
Menneskers fri Bevægelse. Og fra nu af glipper det ikke et Minut 
for Forfatteren. Som man kan høre Sofies fortrolige Venlighed 
i Ordene, Doffens Ungdom og Hennings rolige Glæde over dem 
begge og Besøget, kan man i de stærkt bevægede Optrin, der følger, 
mærke Lidelserne, Spændingen, Usikkerheden, Faldet, Løgnen og 
Ulykken. Stykket, som begyndte i det taagede, ender i ypperlig 
betegnet personligt Liv. 

Man kunde ganske sikkert have ventet mere af Garborg. 
Navnlig er det uforstaaeligt, hvorfor han ikke har malet den virke- 

lige Forræder i Stykket, Hoffmann, men sat en nogenlunde tom 
Figur, Grosserer Kruge, ind paa hans Plads. Han lader Hoffmanns 
moralske Fald være Sneklumpen, der fra Bjærgets Top skaber 
den store Lavine af svegne Ord og tilintetgjorte Beslutninger. Lavinen 
faar vi Lov til at se, men Tinden, som de alle har gaaet og peget 
op paa, er skyomhylt. Det var dog netop Synet af den over 
Lavinen, der vilde have gjort det mægtigste Indtryk. 

Men altsaa har vi i Uforsonlige de to sidste Akter at glæde 
os over. Hennings Afslappelse gaar vel lidt brat for sig, men 
gribende er den unge Mands Synken sammen under det over- 
mægtige Indtryk af Høvdingens Svigten. Hennings Samtale i 
sidste Akt med Fru Johanne, da han har faaet Underkastelsesgiften 
i sig og endnu gør et mat Forsøg paa at komme af med Løgnen, 
som bider i hans Sjæl, hører til det helt gode i dramatisk Digtning. 
Synderlig nærmere kommer vi ikke Virkeligheden ad denne Vej. 
Og ved Siden af Henning er der den morsomme politiske Vigtigper 
Paulsen, der »sent vil gaa med paa den Ting at rejse Børster 
mod en Kendsgernings og den nydelige, stilfærdig kække Sofie. 
Det er lidt traditionelt, at det skal være Forholdet til den unge 
Pige, som imod hendes Ønske bidrager til at føre Helten ind paa 
Frafaldets Vej. Jævnlig vil vel et saadant Forhold enten holde 
fattig Per Erikson rank eller bøje ham netop i Kraft af den 
kvindelige Indflydelse. Det turde være nok saa hyppigt, at de 
unge Kvinder ikke er de staalsatte Heltinder i Virkeligheden, som 
de er i Drømme, men er de det, gør de Herrer Kærester sig som 
Regel ogsaa Umage for ikke at svigte deres Forventninger altfor 
grovelig. Der er jo nemlig meget at tabe derved, og Henning 
synes i denne Henseende mere kortsynet, end rimeligt er. 

Redaktør Gill og Frue er de standhaftige og hyggelige 
Personer i Stykket, men de faar kun Lejlighed til at optræde ved 
ensartede Anledninger og virker ikke med det Liv som Sofie og 
Henning. De i Handlingen mere eller mindre stærkt indgribende 
Nærum og Kruge og Blume taber sig i deres lidt almindelige 
Udstyr med Bondesnuhed, Bedsteborgerærgerrighed og Præste- 
klogskab op imod Skuespillets politiske Baggrund, hvor Taage- 
skikkelsen Hoffmann troner, og det er uklart, hvad der er ment 
med Omby. Replikerne har i Uforsonlige, særlig i Begyndelsen 
ikke megen Farve, men for denne Figurs Vedkommende er de 
helt graa. De er ikke urigtige; saaledes kan godt en anløben 
norsk Journalist, som har lidt aandeligt Skibbrud, tale, men vi 

kan blot ikke se ham. Der maatte gaa en Skuespillers vilkaarlige 
Skabelse af Figuren forud, for at Fyren kunde staa og gaa. Til 
Gengæld er Doffen spillevende, naiv, vigtig og morsom, bedre end 
Maleren Blichfeldt, der er lidt skabelonmæssig. Garborg har i alt 
Fald i »Mannfolkc tegnet ham første Gang, og saa er han jo ude 
af Digterens Eje; en Gentagelse er en Efterligning. 

Der er betagende Stemning i de sidste to Akter. Det store 
politiske Forræderi bringer som en moralsk »Flyttedage den 
menneskelige Jammerlighed frem for Dagens Lys i vide Kredse, 
og det er en Del af denne Ynk, som Garborg har gjort levende. 
Hans Skuespil blotter dog ikke udelukkende de usolide Lejeres 
Vilkaar i den By, hvor det norske Folk har faaet indrettet sig 
med sin »Frihede; blandt dem, der maa flytte, er der ogsaa gode 
Betalere, og Uforsonlige er en mindre sørgmodig Bog end Bonde- 
studenter og Mannfolk. 



Schandorph har i en Avisartikel skæmtvis kaldet sin 
nylig udkomne omfangsrige Fortælling fra Ludvig den fjortendes 
Frankrig, Den store Mademoiselle, med Løjtnant von Buddinges 
Udtryk: en videnskabelig Digtning; men Betegnelsen er brugelig 
ikke blot for Spøgs Skyld. Han har »studerett sig dens Indhold 
til, og, saa vidt jeg med mine vage Erindringer fra Memoirerne 
paa den Tid formaar at dømme, været meget varsom med at 
tildigte og forandre. Han er t. E. ikke vegen tilbage for at give 
den mandlige Helt i Fortællingen, Generalobersten Lauzun, »rind- 
endec Øjne, fordi han har fundet denne Angivelse i en af de 
Beretninger, hvortil han støtter sig. Havde han imidlertid lidt 
mere koldblodig sagt, at Lauzuns Øjne jævnlig løb i Vand, vilde 
hans historiske Nøjagtighed næppe have været mindre, og hans 
Læsere havde formodentlig faaet et rigtigere Indtryk. Dette 
»rindendec smager af en Stemning imod Lauzun, som virker 
forstyrrende i Fremstillingen. 

Det skulde i det hele være en Indvending jeg vilde tillade 
mig overfor Schandorphs Fortælling, at den, navnlig jo mere 
den skrider frem, bæres af en Stemning imod de Personer, den 
stiller til Skue. Schandorph tager Memoirernes rolige Bagtalelse 
for god og skriver med paavirket Opfattelse. Han kan ligesom 
ikke lide de Folk, han taler om; han gør Nar ad dem alle. Men 

han har jo ikke haft personlig med dem at gøre, og der er ikke 
Varme i hans Spot. Kunslen i Fortællingen tager Skade af detle, 
det historiske og »videnskabelige« faar Overhaand, man forstaar 
ikke umiddelbart af Fortællingens Tone, at det virkelig har været 
et følt Anliggende for Schandorph at skrive om disse gamle Sager 
fra Versaille. 

Betragter man saa Fortællingen, der slutter Bogen, Nat- 
mandens Datter, faar man øjeblikkelig et Indtryk af, at hans Sind 
helt anderledes er med i den Spot, han lader udgaa over disse to 
gamle trufferede Herrer, der snakker ud af deres Mættelses Over- 
flod efter Ungkarlemiddagen paa Herregaarden. Og jeg nægter 
da ikke, at jeg foretrækker denne lille Historie for den store 
om Mademoiselle de Montpensier. Det forekommer mig, at 
Schandorph har taget fejl af sit eget Forhold til denne Dame. 
Han véd af faktiske Ting om hende formodentlig mere end nogen 
anden Mand i Danmark, men der er et Spring fra at føle denne 
Overlegenhed og saa at være kunstnerisk greben af Nedgangs- 
perioden i hendes Liv. Har han hende virkelig levende for sig? 
Er hun ham saa nær som Fruen i Enkestand eller som Stine, 
der bliver Gaardmandskone? Jeg synes det ikke. 

Jeg maa imidlertid bekende, at min Smag for den > viden- 
skabelige« Digtning er overmaade ringe, naar Digteren da ikke 
som J. P. Jacobsen eller W ol dem ar fuldstændig forlader sit 
eget Standpunkt og udelukkende skriver ud fra den Tids Forud- 
sætninger, som han behandler. Men det gør Schandorph ikke, 
og han har udtrykkelig gjort opmærksom paa, at det heller ikke 
er Meningen med hans Fortælling. Han har ikke villet opgive 
de Fordele, der kan være forbunden med at være den man er, 
og ud fra dette Stade fortælle, hvad man véd. Straks paa første 
Side lader han et diskret lille »daværende« smutte ind i Beret- 
ningen, og dette gentager sig nu og da. Et Sted fremhæver han 
endog med en vis Omstændelighed, at et Kloster, hvori Marie 
Thérése forrettede sin Andagt, nu er omdannet til Artillerikaserne. 
Det er altsaa netop den tilbageskuende Fortællemaade, der skal 
give Billederne og fremkalde Stemningen; men den virker ikke 
efter sin Hensigt paa mig, naar den foruden at være Historie 
tillige skal være Digtning. Jeg er derfor ude af Stand til for 
Alvor at dømme om, hvorvidt Schandorph i større eller mindre 
Grad naar sit Maal, og disse Bemærkninger er kun fremkomne 
for at begrunde min Mangel paa levende Interesse for det betyde- 

lige Arbejde, Schandorph har nedlagt i Den store MademoisdU. 
Jeg forstaar ikke, hvorfor Schandorph ikke har foretrukket at 
benytte sin Fortælleævne til at give en historisk Fremstilling af 
Æmnet. Han vilde vel da have brugt sine egne Undersøgelser 
til at berigtige Memoirernes Fremstillinger. 

Medens Schandorph som gammel Virtuos morer sig med i 
Isle de France at øve det Talent, som oprindelig er fostret i 
>Sorø Amt c, har Johan Bøgh forsigtig skrevet Fra Bergens- 
kanten. Der er den Mening i at nævne den forfarne danske 
Digter og den nu først begyndende bergensiske Fortæller sammen, 
at Bøgh i Lighed med Schandorph i sin Tid er optraadt som 
Lyriker, men uden Tvivl hører hjemme i en langt mere jord- 
bunden Virkelighed, og at hans Talent nærmere beset ligesom 
dennes har mest Kraft, naar det tager fat paa de muntre Ting. 
Bøgh har skrevet nogle alvorlige, endog sørgmodige Historier, 
men i dem er Stilen egentlig kun god. der, hvor han skildrer 
Landskabet, Vejr og Vind og den Del af Befolkningen, som 
umiddelbart hører Egnens og Øjeblikkets Karakter til. Fortællingerne 
selv viskes ud i en dannet Tales Almindelighed. Forfatteren 
ynder tilmed at lægge Æmnet i Munden paa forskellige dertil ind- 
rettede Fortællere, og fjærner det paa denne Maade end yderligere 
fra os, idet han ikke har været heldig med at give sine Mellem- 
mænd det individuelle Sving, som skulde forsvare deres Optræden 
i Bogen. Men ved Siden deraf indeholder det lille Bind nogle 
Øjebliksfotografier, hvor Forfatteren med elskværdigt Humør og i 
høj Grad anskueligt fortæller om en Rejse gennem Hardanger 
over Røldal og Bratlandsdalen til Osen i det sydlige Vestnorge, 
Og disse Beretninger, sammenholdt med Skildringen af Gildet hos 
Fræsten i Tidlig Høst, synes at pege mod et Forfatterskab, der, 
naar Johan Bøgh faar literært Mod til at være sig selv — til at 
bruge sin egen Stil — , vil blive godt. Gildet hos Præsten er 
fuldt af næsten paatagelige Beviser paa, at det kun er Modet, 
der mangler denne Forfatter. Alt, hvad der siges, er rigtigt, 
Stemningen pibber frem i hver Linje, og saa savnes der netop 
det, der i mundtlig Beretning formodentlig vilde have givet Billedet 
overstrømmende Liv. Det, som nu er gjort med Harefod, vilde 
da have faaet Bredde, og adskilligt, som nu er fortiet, vilde være 
kommet med. Bøgh vil have godt af at blive mindet om, at al 
skreven Kunst har været mundtlig først, og at den »artigec 
Digter vel opnaar at blive læst men sjælden husket. 

Saa har Fru Erna Juel -Hansen bedre sørget for ikke 
at blive glemt. Hun har skrevet sin store Novelle, En ung Dames 
Historie, med rolig Ubekymrethed for hvad andre mener om de 
Ting, hun beretter. Eller rettere: netop i alvorlig Bekymring 
over, at Folk i Almindelighed har overmaade forkerte Meninger 
om det, hun véd nøje Besked om, har hun meddelt sin Opfattelse 
af Æmnet saa utilsløret, som det blot har været hende muligt. 
Det er det, man kalder at vise literært Mod. Og paa det afgørende 
Punkt i Bogen har hun vundet en betydningsfuld Sejer. 

Historien handler om en ung Pige, hvis Ævne til at føle 
Elskov er udviklet paa de andre Ævners Bekostning. Hun hører 
hjemme i det fine københavnske Bourgeoisie, og indtil hun er op 
imod de tyve Aar forstaar hun kun dunkelt sine Længslers Sprog. 
Som ganske ung Pige daaner hun hen i Salighed ved en Fætters 
Kys og forlanger intet andet paa Jorden end at mærke hans 
Læber mod sine, og endnu, da hun som lidt ældre er forlovet 
med en ualmindelig kølig Fyr af en Sports- og Videnskabsmand, 
der, fordi han har Ubehag deraf, undgaar ethvert Kærtegn, tror 
hun, at alle Sorger vilde være slukkede, om han blot vilde tage 
hende i sine Arme og trykke ét Kys paa hendes Mund. Men saa 
brister endelig Taagerne om hendes Viden, og da hun pludselig 
støder paa en ung Kunstner, som hun tidligere en Gang har 
modtaget et eget tillokkende Indtryk af, giver hun sig til ham 
med en Fryd, som ingen Grænser kender. 

»Jeg har længtes — længtes«, stammer hun. 

»Efter mig? Sig det — efter mig?« spørger han. 

»Ja — efter Dig — c svarer hun. 

Og Forfatterinden tilføjer: »og hun troede, hvad hun sagde«. 
Det er en nok saa overlegen Maade at meddele denne Ting paa. 

Men saa kommer den store Ulykke: Bogens frodige Mening. 
Margrethe — det er den unge Pige — kan kun dette ene: Elske 
for Elskovens Skyld, hun vil intet andet i Verden end give og 
modtage Kærtegn i dens Arme, som hun elsker. Ved den kunstige 
Fjærnhed, hvori Opdragelsen og den dermed i Forbindelse staaende 
Fejltagelse med Forlovelsen har holdt hende fra alt det, som er 
hendes Naturs Kraft, har Tankerne samlet sig til Urede i hendes 
Hoved, og nu da der kommer Fart og Gænge i hendes Livs 
sultne Trang, tager Lykken derover Magten fra hende. Hun 
bliver gold paa alle andre Punkter, end i den ene Formel: »Jeg 
elsker Dig«, og den unge Kunstner, som forbinder en Mængde andre 

Forestillinger end netop dem om Kys og Kærtegn med den Ting 
at elske, kan efter et halvt Aars Forløb ikke holde Margrethes 
hede Tomhed ud. Han forlader hende. Og dermed synes 
Margrethes Liv at have modtaget et af de Knæk, som aldrig 
forvindes. Fortællingen ender med, at hun i en Slags Sløvheds- 
tilstand gives hen som Hustru til Halvmanden, Dr. Møller, der 
under Begivenheden med den unge Kunstner, Otto Krog, var paa 
Rejse i Grønland. 

Det er den Sejer, Fru Juel-Hansen har vundet, at hun 
uden at forfalske Sagen for et Grams Vægt har formaaet at gen- 
give Arten af Forholdet mellem Krog og Margrethe. De fleste 
baade kvindelige og mandlige Forfattere vilde have set det 
under Belysning af >Skyldc hos den, der, uden at der fandtes 
Spor af Brøde paa Modpartens Side, opløste Forbindelsen. Og 
det vilde i dette Tilfælde have ligget saa meget nærmere, som 
hele Fortællingen er skreven ud fra en kraftig Medfølelse med 
Margrethe, og som oftest endog med hendes Forestillingskreds 
som Grundlag for al vor Viden. 

Fru Juel-Hansen har her ikke alene vist sig som den 
modige og ærlige Forfatterinde men som den virkelig overlegne 
paa Opfattelsens og Tankens Omraade. Uheldigvis er Løsningen 
af Opgaven i kunstnerisk Henseende paa dette Hovedsted i Bogen 
ikke saa vellykket. Otto Krog er kun Skyggen af den Figur, 
han skulde være, og med Undtagelse af Indledningen og Afslut- 
ningen af Kærlighedsæventyret er der ved dette intet levende 
Sted at huske tilbage paa. Alt hviler i et veltalende Referats lune 
Dæmring. Dette staar imidlertid i Forbindelse med, at Fortæl- 
lingen de allerfleste Steder er bygget op som Referat paa Referat 
og vil kun særlig kunne fremhæves som en Fejl paa dette Sted, 
fordi al den i Bogen indesluttede Længsel ligesom har ligget og 
ventet paa endelig her at faa Ret i to klare Skikkelser, som ingen 
nogensinde skulde kunne tage fejl af. 

Det turde kunstnerisk set være Fortællingens svage Side, 
at den i saa høj Grad, som Tilfældet er, holder sig til Referatets 
Form. Bogen gør ved første Gennemlæsning langt fra det kraftige 
Indtryk, som den burde, og som den ved nøjere Bekendtskab 
upaatvivlelig ogsaa vil gøre paa de allerfleste, og det hidrører 
netop fra denne middelbare Meddelelsesmaade. Dels ev denne 
ikke saa sikkert gennemført, som den skulde være — Forfatter- 
inden skifter paa tre fire Steder uforvarende Standpunkt — , og 

dels lokker den Forfatterinden til at sætte nogle Erusseduller paa 
sit Æmne, som forstyrrer, indtil man ved den anden Gennem- 
læsning opdager, at dem kan man i Tankerne paa den nemmeste 
Maade af Verden stryge, det er Paahit, som Forfatterinden i 
svage Øjeblikke er falden over. 

Dertil hører for det første alt, hvad der fortælles om 
Margrethes usmagelige Flaneri, og* for det andet det, der siges om 
hendes Skønhed. Intet af dette passer ind i den virkelige For- 
tælling. Hun er et uskyldigt og ærligt lille Skind, som natur- 
ligvis lyver en hel Del, for det er hun nødt til, naar hun har 
en saadan Moder, som hun har, men hun har aldrig et eneste 
Øjeblik bildt sig ind, at hun ved et »dristigt udfordrendec eller 
»blidt undvigendec Blik skulde kunne frembringe de overraskende 
Virkninger paa Mænd, hun møder paa Gaden, som der fables om, 
for saa vilde hun ikke tage saa frejdig og kønt paa sin For- 
elskelse i Fætter Kristian som hun gør. Og en Skønhed har hun 
aldrig været, for saa var hun ikke bleven henvist til at forlove 
sig med Dr. Møller. Fremdeles er det et løst Paafund, at Margrethe 
paa et lidt senere Stadium »føler sig i sit Elementc og »gør 
Erobringer for Fodevækc i den »noget blaserte Kreds af la haute 
voléés unge Mænd c, eller at hun har »Verdenc, »forstaar at be- 
herske sig< o. s. v., og det kan man blandt andet se af den Med- 
delelse, at hun ved given Lejlighed binder Servietten om Munden 
paa en ung »Attachéc, der gør altfor nærgaaende Kur til hende. 
Den Slags Løjer hører de mere gemytlige Lag af Samfundet [til. 
I det hele er hun ikke saa fin, som Forfatterinden nu og da har 
Lyst til at gøre hende — et Sted faar endog Kokkepigen Ane, 
der har tjænt hendes Forældre tro i mange Aar, Rang med 
Kammerjomfru, hvem det paaligger at hjælpe til ved Afklædningen, 
naar Frøkenen kommer fra Bal — , for saa vilde Udtryk som 
»Basseraldec , »kistefornøjetc , »Fæc, »Kartoffelsnudec , »Tøse og 
mange andre af samme Art ikke ligge Heltinden hjemmevant 
paa Tungen. Endelig er der noget forunderligt i at læse om, at 
naar som helst Margrethe blot gider, farer hun rundt til Selskaber 
og Baller — hun, hvis Skæbne for en stor Del netop bestemmes 
af den uheldige Omstændighed ved hendes Forhold, at hendes 
Liv er kedeligt og ensomt. Forfatterinden giver os da heller ikke 
noget Sted Rede og Regnskab for denne Selskabelighed, som hun 
har følt sig forpligtet til at finde paa, end sige da, at der blot 
antydningsvis skulde være givet os Midler til at forstaa saadanne 

Ord som disse: »Kaadere end nogensinde satte hun (Margrethe) 
et flammende Liv i det helet. Vi har ikke i de skildrede Optrin 
fornummet, at Pigebarnet var i Stand til at sætte >flammendet 
Liv i noget som helst. 

Alle disse Udvækster standser Forstaaelsen første Gang 
man læser Bogen. Naar t. Eks. Margrethe inden det Karneval, 
hun glæder sig saa umaadeligt til, deltager i otte unge Pars 
hyppige Sammenkomster for at indstudere en Kvadrille — man 
indstuderer for øvrigt ikke Kvadriller til offentlige Karnevaler 
— , hvor er det saa muligt, at dette indestængte lille Pigebarn 
kan behandle en saa ypperlig Morskab , som selv erfarne Bal- 
skønheder vilde sætte Pris paa, med overlegen Ro samtidig med, 
at hun næsten gaar fra Vid og Samling af Henrykkelse over 
Karnevalet? Der er noget ærgerligt ved dette. Man faar Indtryk 
af, at Forfatterinden sidder og bytter Tingene om for os, indtil 
det nøjere Kendskab til Bogen som sagt gør det klart, at alle den 
Slags Angivelser maa man blot stryge, de hører ikke med til 
Fortællingen. 

Og de har kun kunnet komme ind i den, fordi Fru Juel- 
Hansen har forset sig paa den Ting at meddele og fortælle i Stedet 
for at skildre. En Fortælling bliver omtrent værgeløs overfor 
en hvilken som helst Opdigtelse, naar ikke Forfatteren ved umiddelbar 
Skildring og ved Gengivelse af sine Personers Tale drager 
Grænsen skarpt mellem sandt og falskt. Om ikke for andet saa 
for at ave sig selv skal Kunstneren bygge paa Personernes egne 
Ord. Med dem skrevne i sit Hjærte kan han vanskelig tage fejl 
af det virkelige og uvirkelige, men uden dem udsætter han sig for 
at fare vild mellem uberegnelige Indfald. Der er i de fleste 
Digterhjærner Nervevindinger, hvor sandt og usandt løber om 
imellem hinanden, og hvor de Faldgruber for Fantasien findes, 
som kan ødelægge selv de bedste Historier. 

Ødelagt er En ung Dames Historie nu langt fra bleven. Den 
er i det afgørende en fremragende god Bog. Det er en klog og 
aaben og paa mangfoldige Steder udmærket fortalt Beretning om 
Tilstande i et Pigesind, som Literaturen hidtil kun har givet en 
overmaade løs Behandling. Det er et førstehaands Arbejde, der 
for os foreligger som en samvittighedsfuld Studie , hvoraf der er 
meget at lære. Havde Fru Juel-Hansen valgt sit Standpunkt uden- 
for Heltinden, vilde Fortællingen som Kunstværk rimeligvis have 
faaet større Værdi , samtidig med at en Del Varme i Udtrykkene 

vel var gaaet tabt, men ogsaa i sin nuværende Form er store 
Stykker af Bogen ypperlig Kunst. I saa Henseende maa Kapit- 
lerne III og IV fremhæves med Karnevalsstemningerne og Døn- 
ningerne efter Festen, og andet Afsnits Slutning, da Margrethe 
med ét opdager, at hendes Forlovede, den i egen Indbildning saa 
fortræffelige Dr. Møller, rent ud sagt er en kedsommelig Herre. 
Iagttagelse og Gengivelse er paa disse Steder lige fortrinlig. 

Fru Juel-Hansen er mere moderne i sine Forestillinger end 
i sin Form, og der er ved denne en vis Gaaen paa, som ikke er 
fornem. Det er forstaaeligt, om hun fjærner en Del Mennesker 
fra sig. Der klæber stødvis ligesom Jasminduft ved hendes For- 
fatterskab: en Ubetydelighed til, og Vellugten bliver ram. Men 
om hendes Stilling som den betydeligste danske Forfatterinde i 
Øjeblikket kan der efter Udgivelsen af En ung Dames Historie 
ikke mere strides. 

Man skulde hvad kunstnerisk Fremgangsmaade angaar 
vanskelig kunne finde en mere tydelig Modsætning til En ung 
Dames Historie end Christian Kroghs En Duel. Man gaar 
ved Overgangen fra hin til denne som fra noget blødt til noget 
haardt, som fra Inderligbed til Kulde, men unægtelig ogsaa som 
fra alvorlige Hensigter til Spøg. 

Krohgs Bog er » gjort t fra Ende til anden, og Optrinene er 
pirkende fulde af Enkeltheder. Det giver navnlig i Begyndelsen 
Fortællingen et slaaende Liv — saadan noget som den norske 
Søndagformiddags Frokost i Berlin virker fuldstændig illuderende 
paa Syn og Smag og Hørelse — , og ikke noget Sted slipper 
Stilen sit Tag i Personerne, Men der viser sig mod Slutningen 
betænkelig store tomn*e Steder om Figurerne. 

En Duel fortæller en Løgns Historie: hvorledes den bliver 
til, gror, sætter sig fast og vinder Herredømme i en syttenaarig 
norsk Musikers Hjærne. Han begynder med at finde paa og 
blære sig af, at han skal duellere, og han ender med at leve paa 
denne Indbildning som paa en fuldbragt Kendsgerning. Det er 
overordentlig underholdende gjort. Mennesket vinder en Forlovelse 
ved sin Historie og udvikler sig virkelig fra noget af en Lømmel 
til en Slags Mand under det Sjæls- og Hjærnearbejde, som Løgnen 
fremkalder. Han har ikke alene sine Stemninger at gennemleve 
men ogsaa det Held at varetage, som han er kommen i, og 
særlig denne sidste Anspændelse strammer hans Nerver til næsten 

voksen Kraft. Krohg har med forunderlig Friskhed fundet 
Sammenhængen i den frodige unge Løgnhals Natur, og med 
langsom Lunhed former han Fyren som han staar og gaar for 
vore Øjne. Men han har sat for stort et Maskineri i Bevægelse. 
Der er mere end et halvt Dusin Mennesker paa Benene, blot for 
at unge Hr. Odd kan faa Anledning til at lyve rigtig til Gavns, 
og dette halve Dusin udstyrer Krohg ganske vist omhyggelig 
baade udvendig og indvendig, for at de kan gøre den rette 
Virkning, naar de kommer frem og nejer og bukker for Publikum, 
men naar de har gjort deres Foroverbøjning, bruger han dem ikke 
mere. De kan faa Lov til at gentage Høfligheden, men vi træder 
ikke i intimere Forbindelse med dem for det Der er en ikke 
ringe Del Skuffelse i den Opdagelse vi efterhaanden gør, at En 
Duel er ment som Humoreske. 

Pirouetten klæder ikke Krohgs Kunst. Han er bred og 
stemningsrig, og der brydes ligesom et Tillidsforhold mellem 
Kunstneren og os, naar han vil, at det hele skal ende i Latter. 
Han har t. E. udført et Billede af den fordringsfulde unge, norske 
Dame, Ragnhild i Sængen om Aftenen i Pensionen. Det er mindst 
lige saa godt som Rafaéllis Maleri af den sovende unge Kvinde 
i den hvide Sæng paa den franske Kunstudstilling, og der er for 
os derfor ingen Mening i ; at Krohg kun bruger denne unge Pige 
som stum og halvkomisk Figur i Resten af Komedien. Vi havde 
med Glæde skænket ham de to Afsnit om Piefke og Schirmer, 
om han havde givet os et om Ragnhild. 

Det synes som om Krohg i En Duel har taget fejl af sine 
Ævner. Han skaber med Lethed den store Kunst, den ligger lige- 
som fuld færdig mellem Hænderne paa ham; men den lille gør 
han for stor. Der er ikke det rette Forhold mellem Maal og 
Midler i hans nu udgivne Bog. For at fange en Fyr som Odd 
burde han ikke behøve elleve Kapitlers Udrustning. 

Valdemar Vedel har udgivet en Fortælling ved Navn 
Stavnsbaand, der handler om en moderne ung, tankesyg Lærds 
forgæves Anstrængelser for at leve naturligt som andre Mennesker. 
Han er »det saftløse Skud af en gammel By- og BogslægU, og 
Begyndelsen af Fortællingen skildrer paa en egen snæver fortræffelig 
Maade delte forfinede Aandsmenneske, der paa en Gang nyder 
sin Overlegenhed over Omgivelserne og længes bort fra Stue- 
kulturen. »De erotiske Børnesygdomme« har han klaret fra sig, 
tror han, i Vers, som ligger i Skuffen, og han er nu i Færd med 

at studere Livet som »Tilskuere, det vil sige, han mener at kunne 
læse sig Forstaaelse til af »det menneskelige i alle Livets Formere 
Den djærve Halvkusine Esther bringer imidlértid grundig For- 
styrrelse ind i denne Selvsikkerhed, han bliver forelsket i hende, 
»som en Skoledrenge, og han kan ikke modstaa Kærlighedsfølelsen, 
fordi den hemmelig forjætter ham Redning fra hans Livs for- 
skrækkende Intet: denne Mangel paa Ævne til virkelig at 
fornemme sig som Menneske og Mand, der stundum overfalder 
ham. Flan fortæller hende, hvordan det staar til med ham, 
hvorledes han er bleven dreven frem i Skolen og senere: »Saadan 
«r jeg bleven den jeg er. Kammerater fik jeg ingen af; naar jeg 
saa dem om mig, syntes de mig alle saa plumpe og naive, de 
lo saa bredt, de gassede sig saa næsten dyrisk, der var en saadan 
•enkel rødmusset Glæde, en saa naiv Ubehøvlethed, en saa grovt- 
skaaren, hensynsløs Egoisme i dem, og jeg mærkede, at jeg selv 
gik om mellem dem som en farveløs Skygge med al min Hensyn- 
tagen og Delikatesse, de ikke forstod«. Hans Liv var lutter Pligt- 
opfyldelse, men han længtes mod noget nyt og frit. »Og en 
Trang til Ømhed kom med deri, for — véd De — jeg har gaaet 
fra Dreng og betlet efter Venskab og Kærlighed hos mine Kamme- 
rater, hos alle Mennesker, og ingen har forstaaet mig«. »Jeg 
kunde gaa paa Gaden ... og naar to Køtere legede , og mit Smil 
saa derved mødte andres, saa var der mig i disse — to ube- 
kendtes — sekundkorte Smil til hinanden ligesom noget, der 
skar igennem alle de Lag af Former, der skiller Menneskenes Liv 
fra hverandre, som en lille Flig blaa Himmel gennem Skylaget«. 
Og han ender med at sige, at da saa hun kom, og han kunde 
tale med hende, og hun kunde forstaa ham, »saa kom jeg til at 
holde, saa — saa umaadelig meget af Dem«. 

Dette er der Liv i, og det er der i alt hvad der staar i 
Fortællingens tre første Kapitler. Moderen, Søsteren, Esther er 
Figurer med lignende tdelige Præg som den unge Mands. 

Men saa følger Forlovelsen og Ægteskabet med Esther, og 
det er, som sænkede der sig Flors Tæpper ned mellem os og de 
optrædende Personer; for hvert nyt Kapitel et nyt Tæppe. 
Tilsidst ser vi intet, men hører kun paa Scenen en Stemme summe 
bag Forhængene. Det er Forfatteren, der har taget Ordet for at 
forklare os alt det, som vi ikke har kunnet faa fat paa. 

Hvis der var noget, der hed apriorisk Kunst, saa er det 
det, Valdemar Vedel har øvet i Resten af sin Bog. Selv vil han 

formodentlig være tilbøjelig til at kalde det psychologiske Studier; 
men vi andre vil højt regnet kun indrømme ham en vis deductiv 
Videnskabelighed i Fremgangsmaaden. Af Kunst er der blot til- 
bage et paa en Gang haandfast og forfinet og søgt Foredrag, der 
tumler med tænkte Sjælsrørelser saa let som Børn blæser 
Sæbebobler. Fortællingen antager efterhaanden Udseende af at 
være et Prøvelager af de Stemninger, en Forfatter skal have 
studeret for at skrive en Bog. Og Oplaget er ikke lille. 

Men saa lidt som en Student kan styre en Baad, naar han 
aldrig har sejlet, fordi han har tænkt sig, hvorledes Sejlene skal 
staa og Roret skal holdes, saa lidt kan en lærd Mand skildre 
Livet, naar han ikke har levet det. Efter Stamsbaand at dømme 
har Vedel kun levet de tre Kapitler. 

Og det er Skade, for i disse tre Kapitler var der dybt til 
Bunden. 



E. Skram. 




En Replik. 



I Majhæftet af „Tilskueren* svarer Fru Norrie mig paa nogle Udtalelser 
angaaende hendes og Dr. Norrie's Opfattelse af Sygeplejen, som jeg var frem- 
kommen med i samme Tidsskrifts Aprilhæfte. Herpaa tillader jeg mig at give 
følgende Gensvar. 

Angaaende min Indsigelse imod, at vi Kvinder skulle have en Borger- 
pligt i Lighed med Mandens Værnepligt, uden at have sammes Borgerrettig- 
heder, mener Fru Norrie, at Mændene kunne tøve med at give os nye Rettig- 
heder, fordi de ikke samtidig kunne give os nye Pligter. Da jeg nu imidlertid 
ikke har mærket noget til, at politiske Rettigheder ere os nærforestaaende, 
mener jeg, at det er bedst at vente med at overtage Pligterne af omtalte Art, 
indtil vi i det mindste have Udsigt til Rettighederne; vi kunne ellers let blive 
narrede, om vi overtog hine, inden vi have disse, og jeg geni ager at saa længe 
vi paa Grund af vort Køn ere udelukkede fra politisk Valgret og Valgbarhed, 
saa længe skulle vi ingen Værnepligt have; del er simpel Retfærdighed. — 
— Fruen føjer end videre til, at Mændene jo kunne mene, at vi Kvinder ogsaa 
skulle betale for at bo i et civiliseret Land; at de ikke alene er af den 
Mening, men oven i Købet have givet denne Mening tydelig tilkende, idet de 
lade os betale Skat i samme Forhold som Mændene, undrer det mig at Fru 
Iforrie, er uvidende om; og intet beviser bedre end det, hvor længe Kvinder 
kunne vente paa ved Pligter at opnaa Rettigheder. Ti med Skatteyden i Lig- 
hed med Mændene, burde der, som mange Gange paavist, følge kommunal 
Valgret og Valgbarhed. Dette Misforhold mellem Pligter og Rettigheder kan 
advare Kvinder imod at paatage sig Samfundspligter, i den Tro, at disses 
Overtagelse vil gøre Mændene villige til at anerkende deres Ligeberettigelse 
med sig. For at opnaa denne er det saa, at Fru Norrie raader os til at gøre 
os „nyttige' (jeg finder, vi ere nyttige) ved at overtage Sygeplejen og andet 
lignende. Jeg tror imidlertid, at jo mere vi lave os specielt kvindelige, slet- 
lønnede Arbejder, selv om disse fordrede til Udførelse den højeste Intelligens, 
jo mere udelukke vi os fra, igennem vort Arbejde at faa Manden til at betragte 
os som sin Lige. Største Parten af Mændene ville kun lade sig overbevise om, 
at vore Hjærner ere af samme Art som deres, ved at vi vise, at vi kunne bruge 
den til det samme Arbejde. 

Fru Norrie fortæller os, at der er ingen Grænse for vore (Kvindens) 
Pligter, saa længe der er Savn at udfylde; det er ogsaa ganske rigtigt; ethvert 
Individ, det mandlige saa vel som det kvindelige bør have den Følelse, men 
<iet ene Individ har ingen Ret til at tvinge det andet til at afhjælpe disse Savn. 

Om os Kvinder, der ønske borgerlige og politiske Retligheder, udtrykker 
Fru Norrie sig saaledes, at vi regne, at „vi billigvis ere de allernødvendigste 
Raadgivere for enhver Statsstyrer*. Fruen tager fejl, saa ubeskedne ere vi 
ikke; vi mene kun i al Beskedenhed at vi ere nødvendige Raadgivere for 
„enhver Statsstyrer' 1 , der ogsaa har med Lovene for vort Liv at gøre; — ser 
Fruen egentlig noget komisk deri? — vi ere billigere end Mændene, ti vi regne 
disse for lige saa nødvendige Raadgivere for .enhver Statsstyrer' 1 ; hvor Fruen 
har læst eller hørt noget andet, kan jeg ikke vide. 

Min Bemærkning, at man ved Kvindens, saa vel som ved Mandens Op- 
dragelse skal tage Hensyn til hende som Individ, og ikke betragte hende som 
en Kraft, der først og fremmest skal anvendes til Samfundets Bedste, besvarer 
Fru Norrie med: „det forekommer mig, at man ved Mandens Opdragelse, for- 
uden at have Statens Tarv for Øje, ganske særlig har Tanken henvendt paa at 
han skal forsørge Hustru og Børn*. Det om „Statens Tarv*, har jeg svaret 
paa, og jeg ved ikke, om det er deri, at Mændene have sikret sig de bedste 
Stillinger og Bestillinger, at Fru Norrie ser, at de have haft Tanken henvendt 
paa de mulige Hustruer og Børn; mon en Mand, om hvem der vidstes, at han 
aldrig vilde faa Hustru og Børn, vilde faa en anden Opdragelse, end den der 
bliver andre Mænd til Del? Jeg har kun hørt den Begrundelse, at Manden 
er eller skal være Familjeforsørger fremført, naar der trængtes til en Und- 
skyldning for, at Stat og Kommunen betalte ham godt for Udførelsen af det 
samme Arbejde, som Kvinden blev slet betalt for at udføre, og det uagtet han 
ikke altid og hun ofte er Familjeforsørger. 

Som en af Grundene til at alle Kvinder skulle gennemgaa Skoler for 
vordende Hustruer og Mødre anfører Fru Norrie, at 80 pCt af de københavnske 
Kvinder ere eller have været gifte; er det imidlertid ikke lidt haardt for de 
tyve, at de for de firsindstyves og de firsindstyves Mænds og Børns Skyld skulle 
uddannes til noget, de ikke have Brug for, om de ere saa uheldige, ikke at 
opnaa nogen af de firsindstyve Mænd, der kommer paa hvert hundrede Kvinder. 
En Tvangsfagskole for alle, som kun 99 pCt kunde faa Brug for. vilde være 
den største Uret. Uddannelse af den Art, som Fru Norrie foreslaar, og som 
hun dog selv indrømmer, fortrinsvis vil komme den gifte Kvinde til Gode, men 
som altsaa tillige ogsaa skal finde Sted, for at Kvinden kan faa sin Art 
Værnepligt, hvorledes vil det gaa Kvinderne med denne? Jo saaledes at den 
gifte Kvinde vil faa Nytten af den, og den ugifte afljæne Værnepligten. En 
smuk Fordeling! — Ti det er vel ikke Fruens Mening, at Husmoderen skal 
tages fra Hjem og smaa Børn, og sendes i Felten? 

Endelig kommer Fruen med nogle vistnok aandrige men svævende Be- 
mærkninger om Videnskab og Kunst, som jeg imidlertid ikke skal gøre mig 
den Ulejlighed at følge; ad denne Omvej komme vi til hvad der udgør kvinde- 
lige Fuldkommenheder, ogsaa til Syning, og her vækkes Fru Norrie's For- 
bavselse ved, at jeg dog finder, at det kan være en nyttig Færdighed for 
Kvinder; Forbavselsen vil sikkert stige, naar jeg føjer til, at jeg heller 
ikke anser den for hel unyttig for Mænd, selv om de ikke skulle være 
Skræddere. 

Fru Norrie erklærede den Maade hvorpaa jeg omtaler Dr. Norrie's tyske 
Citater for „næppe fuldt tilladelig' 4 . Hvad Fruen mener med dette, er lidt 
gaadefuldt; jeg har hverken citeret galt eller oversat galt, ikke heller er jeg 

kommen med personlige Injurier: og hun finder det tillige „ligefrem forkert", 
at jeg har oversat omtalte Citates, da de saaledes ikke komme til deres Ret ; 
det finder jeg heller ikke at de gøre; tysk Svulst lider for meget ved at over- 
sættes; derfor beklagede jeg, at Redaktøren ønskede dem oversatte; for Resten 
tror jeg nok, at jeg tør sige, at Oversættelsen skete med stor Omhu, for at saa 
lidt som muligt skulde gaa tabt. 

Naar det ikke havde været en kær Lejlighed til at være vittig, som 
maatte gribes, antager jeg, at Fruen havde opfattet, at naar der tales om 
3 Maaneders Uddannelse, saa tales der om dem, der efter 3 Maaneders Forløb 
forlader Skolen, og ikke om dem, der fortsætte Skolen; de ikkun 3 Maaneders 
uddannede have sikkert, naar de i adskillige Aar have været paa egen Haand, 
ikke andet tilbage af Skolen, end Bevidstheden om en Gang at have gaaet i 
den, og man kan jo ikke i Erigstilfælde alene indkalde dem, der lige komme 
fra Hospitalerne. 

Hvad det angaar, at ville „imponere" 4 med anonyme Storheder, saa kan 
det jo være lige saa godt, som at ville imponere med pseudonyme eller ukendte 
Storheder, som franske Madame'r, den svenske „Esselde" 4 , v. Criegen og hvad 
den anden Tysker nu hedder, som det store Publikum ikke kender, og til hvilket 
dog Doktoren og Fruen henvender sig; men for „naive Aander" er der ganske 
vist noget beroligende og overbevisende ved et Navn. 

Tilsidst siger Fru Norrie, at naar jeg har sat mig tilstrækkeligt ind i 
Sygeplejen, skal det være hende en Fornøjelse at drøfte denne med mig; 
endnu er jeg for uvidende til den Ære; og den vil næppe nogensinde opnaas, 
da jeg ikke interesserer mig specielt for Sygeplejen, men for at Kvinder ikke 
skulle faa slet lønnede eller slet ikke lønnede Arbejder. I Sagen angaaende 
Sygeplejen har jeg udelukkende ladet mig belære af Dr. Norrie's Skrift, og 
draget mine Konklusioner af kans Præmisser, og jeg antager, at mine Konklu- 
sioner have været riglige, da jeg sikkert ellers havde faaet det modsatte at vide. 

Af enkelte løsrevne og citerede Sætninger og Udtryk af min Af- 
handling, slutter jeg, at Fru Norrie ikke bifalder min Stil: dertil kan jeg 
kun svare: „le style c'est Thomme", og at jeg ikke agter under Fru Norrie's 
Opdragelse at forandre hverken den eller det. 

Det er sørgeligt at vi Kvinder, som maa kæmpe saa haardt for at opnaa 
de Skoler, vi ønske, og som vi have Brug for, nu desforuden skal kæmpe mod 
Skoler, som vi med Vold og Magt skulle stikkes ind i mod vort Ønske. 

Og ere vore Husmødre nu virkelig saa daarlige, som Fru Norrie's Er- 
faringer aabenbart have lært hende (mine Erfaringer ere heldigvis ikke saa 
sørgelige), saa lad der blive en Skole for vordende Husmødre, hvor alle disse 
Fag (Kogning, Sygepleje, Barnepleje, Syning) læres; saa kunne de forlovede 
Piger, inden de gifte sig, tage et flereaarigt Kursus og modtage Eksamens- 
bevis; men saa kommer jo Manden til at vente, medens hendes Uddannelse 
foregaar, og hvis han hæver Forlovelsen i den Tid, betale hende en betydelig 
Skadeserstatning som Oprejsning for Tidsspilde. Jeg tror, at Mændene i saa 
Tilfælde ville foretrække at gifte sig med Kvinderne som de nu ere, selv om 
de ere lidt mindre kogekloge. 



Johanne Krebs. 




Efterslæt af Koncertsæsonen. 



Koncertsæsonen strakte sig i Aar længere end sædvanlig, endnu midt i 
Haj Maaned blev der givet Koncerter. Jeg skal her kortelig — som Plads- 
forholdene nødvendiggør det — omtale de vigtigste Koncerter, der er givne 
siden Oversigten i Tilskuerens April-Hæfte sluttedes. 

Hr. Hennings, der ved Minnie Hauks Udeblivelse var kommen i en Slags 
Gæld til vort Publikum, indfriede denne paa den smukkeste Maade ved at 
foranledige Mdm. Albanis Optræden her. Efter at vi successivt var gjort 
bekendt med Luccas, Lilli Lehmanns og Hermine Spies's Kunst, lærte vi i 
Mdm. Albani endnu en „Stjærne* at kende. Hendes Fortrin er de naturlige 
Stem memi dier og deres ypperlige Uddannelse. I Henseende til Stemmens Storhed, 
Omfang og Fylde og til den virtuosmæssige Lethed, hvormed hun overvandt 
selv saa fænomenale Vanskeligheder, som f. Eks. den for øvrig som Musikstykke 
indholdsløse Ha enderske Arie: sweet bird indeholdt, stod hun vistnok over 
alle de nævnte Sangerinder, hvad enhver sikkert maa indrømme, selv om et 
vist stærkt fremtrædende Vibrato og en lidt uskøn Trille i Begyndelsen virkede 
noget frastødende. Her hjemme, hvor Publikum jo er vant til at nøjes med 
saa rørende lidt af Stemmemidler og kan jubilere over en ydre, løst paahæftet 
Sangkunst, her havde vi just godt af at høre denne Sangerinde, der gennem 
A årrækker maa have tøjlet denne prægtige, store Stemme. Hos Mdm. Albani, 
der jo er født Amerikanerinde og naturaliseret i England, var der noget, der 
mindede om disse Landes Idrætsmænd, som disse har hun sikkert „træneret* 
sin Røst for at kunne møde paa Arenaen og tage Prisen, og til denne vilde 
hun sikkert være selvskreven, dersom det i Kunsten alene eller væsentlig kom 
an paa det „sportsmæssige tt ; fordrer man derimod noget mere, saadan noget 
som Fantasi, Sjæl, Personlighed, saa synes Mdm. Albani at maatte vige for 
sine tre fornævnte Kolleger, ti vel havde hun fiffigt nok valgt et Program, 
der næsten kunde nøjes med det virtuosmæssige, straalende flotte Foredrag, 
men naar hun dog en Gang imellem vovede sig til Ting som en Arie af 
Haydns Skabehen eller af Lohengrin, saa mærkede man, at det skortede 
paa Stil og paa Sjæl, og man fik Indtryk af, at man i Længden ikke vilde 
kunne glæde sig over Mdm. Albani, saaledes som f. Eks. over Frk. Spies,— 
i hvert Fald ikke i Koncertsalen — mulig at Savnet ikke føles saa stærkt paa 
Scenen, efter Sigende Mdm. Albanis rette Felt. 

Ved en af Albani-Koncerterne medvirkede Wladimir v. Pachmann. 
Ved tidligere Optræden her har Pachmann erobret sig et anseeligt Publikum 

og hans Spils Fortrin er velbekendte: en indsmigrende Finhed i Spillemaaden, 
en egen Elegance i at turnere alle musikalske Forsiringer i Musik en, Løb og 
anden Koloratur (saaledes navnlig Terts- og Sekstspil) og ikke mindst en ejen- 
dommelig distinkt Frasering, der, skøndt den kan faa et noget docerende Præg, 
langt fra at støde tvært imod ved Kunstnerens elskværdige Optræden bringer 
Publikum i det fornøjeligste intime Forhold til ham. Paa den anden Side 
savner hans Spillemaade (og maaske ogsaa hans Opfattelse) Kraft og Storhed, 
og da han er sig dette bevidst, bliver hans Repertoire temmelig begrænset 
(væsentlig til Weber, Chopin og Henselt), hvad han ogsaa selv denne Gang 
syntes at være generet af, idet han jævnlig tillod sig, vistnok til sin egen men 
ikke til Publikums Glæde, at foretage ikke altid ganske ubetydelige Ændringer 
i de foredragne Ting. — Hr. Pachmann skal ikke for ofte komme tilbage til 
de samme Steder eller dvæle for længe hvert Sted, følger han det Raad, vil 
han altid fejre Triumfer! 



Den sidste af Musikforeningens Abonnementskoncerter om- 
fattede foruden en Brahm'sk Kvartet (A-moU, op. 51), ikke just en af hans 
mest ejendommelige, en Sonate afBenedetto Marcello. Des værre maa jeg 
renoncere paa at meddele noget nærmere om denne højst mærkværdige 
venetianske Adelsmand, Digter og Komponist (1686—1739), men kun notere, 
at Sonaten med sin ædle Stil og glødende sydlandske Varme (i Largoen) blev 
aldeles fortrinlig fortolket af Fr. Neruda. — Atter denne Koncert bragte de 
af Mendelsohns yndede Korsange, foredragne o capeUa af en Del af For- 
eningens Kor, med samme Dygtighed som altid. Den ubetinget betydeligste 
HerbsiUed, hvis første Halvdel er ganske dejlig, tog mindre Bifald end de tre 
andre, i hvilke Mendelsohn er mere „uden paa", som man véd, han kan være 
det. Koncerten sluttede med en mesterlig Udførelse af Franz Schuberts 
Kvintet i C, op. 163. Sjælden opføres et af disse Kammermusikværker fra 
Schuberts sidste Aar, uden at der skriftlig og mundtlig klages over uforholds- 
mæssig Bredde o. desl. — Herregud! Skulde vore Dages nervøse Publikum 
virkelig ikke have Stunder til at tilbringe en Halvtimestid i Selskab med en af 
Musikens elskeligste og rigeste Personligheder, der ganske vist er bred og 
vidtløftig, fordi han er ungdommelig og naiv, men som i sin Musik har Udtryk 
for Menneskesjælens sarteste Afskygninger, fra den letteste Skæmt til den 
tungeste Alvor! 



De to sidste Soiréer for Kammermusik har haft deres store Interesse, 
idet de har bragt ikke mindre end 3 indenlandske og en værdifuld udenlandsk 
Nyhed. — Det er meget glædelig og fortjænstfuldt af Komponisterne Frederik 
Rung og Gustav Helste d, at de har ofret deres Ævner til den her hjemme 
ellers saa lidet dyrkede Kammermusik i Stedet for at ødsle den paa de smaa 
Former, saasom Sange og Klaverstykker, af hvilke der sandelig produceres 
rigelig i Forvejen. Af Hr. Rung opførtes en Kvartet, af Hr. Helst ed en Trio, 
begge i samme Toneart, E-moll. Foruden denne ydre Lighed har disse to 
Kompositioner endnu én, den, at ingen af dem gør Fordring paa at være 

banebrydende, tvært imod , begge følge de i Form som til Dels ogsaa i Indhold 
de kendte Veje. Den ene, Fr. Rungs Kvartet, gør det sikkert endog i altfor 
høj Grad. Det er den Haydn-Mozart'ske Kvartet, han har taget til Mønster og 
efterlignet med stor Dygtighed, men ogsaa kun efterlignet, uden at give 
noget synderligt af sit eget; Kvartetten er saaledes nærmest en Imitation 
efter de gamle Former, og det er et stort Spørgsmaal, om en saadan Imitation 
har noget med Kunst at gøre. Det er imidlertid ikke vanskelig at se, at 
Fr. Rung ikke er i Besiddelse af noget stort og oprindeligt Talent eller 
af rig Opfindelsesævne, derimod gaar hans musikalske Pund i Retning af 
en vel uddannet Smidighed til at bøje sit Værk ind under en eller anden, 
halvt ældre Stilart, og da Hr. Rung sikkert nok selv er sig dette bevidst, 
holder han sig i Reglen indenfor sin Begrænsning og arbejder derfor sjælden 
forgæves. Af denne sin støtte og kønne Kvartet har han da vistnok alt 
haft og vil fremdeles faa den Fornøjelse, som han fortjæner. De to Allegroer, 
navnlig Finalen, stod en Del over de mellemste Stykker, af hvilke Sherroen 
kunde have været krydret med lidt mere frejdigt Lune (jfr. Haydns Menuetter) 
og Andanten savnede Varme og Melodiskønhed. 

Det er, i Modsætning til Fr. Rung, de senere romantiske Komponisters 
bredere Form, Gustav Helsted har benyttet i sin Trio (for Klavér, Violin og 
Cello), og i det hele med Held har han søgt at fylde denne Form med selv- 
opfundet Stof. Hans Trio gør derfor et mere personligt og tidssvarende Indtryk, 
men for øvrig hører den med sit noget tunge, næsten helt igennem alvorsfulde 
Fysiognomi ingenlunde til den Art Musik, der straks er tilgængelig. — Efter 
en kort, klangskøn men meget „duster tt , Indledningsadagio følger den første 
Allegro; skøndt dette Stykke indeholder mange smukke Enkeltheder, hverken 
savner Stemning eller Melodi og vistnok er meget dygtigt „ forarbejdet*, saa 
faldt det dog ved Opførelsen lidt bredt. Det fik et noget blegt, ensartet Præg; 
maaske der er arbejdet for meget (oven i Købet mest med Hovedtemaet, imoll), 
saaledes at Komponisten er bleven stikkende i sit Arbejde og i sin Stemning, 
uden at hans Musik rigtig tager Fart. Ligesom i Følelsen heraf har han da 
knyttet en Allegretto umiddelbart til den første Sats; da den er lys og luftig, 
altsaa af en næsten modsat Karaktér af Allegroen, kunde der fra Tankens 
Side intet indvendes derimod, hvis det ikke uomtvistelig bidrog til, at disse to 
sammenknyttede Stykker synes endnu længere end de er. For øvrigt har denne 
Allegretto et ganske yndigt Hovedmotiv, der klang fortrinlig, saaledes som det 
spilledes af Hr. Hilmer, medens Sidemotivet (en Slags Trio) i Folkevisetone 
synes mindre originalt. Et fuldt ud originalt Indtryk gør derimod den følgende 
store Andante, der er Værkets Kærne, og som ved Rigdom paa smukke, be- 
tydelige Motiver, ved Afveksling i Opfindelsen og ved den Selvoplevelsens Alvor, 
den aander, i Forbindelse med den noget urolige men friske, ungdommelig 
dristige, men aldrig falsk-geniale Finale, maa siges at sikre Helsteds Trio en 
smuk Plads blandt de senere Aars Frembringelser. Skøndt den sædvanlige 
Betegnelse af en yngre Komponists Værk „lovende* ikke synes mig ret at passe 
her, hvor Arbejdet er saa solidt og Indholdet saa modent, at der i Virkelig- 
heden er givet mere end „Løfter", saa maa man dog siges at have Lov at 
vente noget virkelig betydelig af Hr. Helsted, naar han næste Gang tager 
lige saa alvorlig fat, som det er sket her. Et betydningsfuldt Fortrin har hans 
Musik endelig fremfor mange af de yngre Komponisters, det nemlig, at den 

har en udpræget dansk Klang. Ikke blot søger han sine Mønstre blandt 
vore store Tonekunstnere, (saaledes mærkes i den første Sats Paavirkning af 
Gades ældste Værker) men Trioen rummer næsten helt igennem paa den 
ene Side en Naturfriskhed, paa den anden Side en blid Vemod, der har noget 
ægte hjemligt og selvfølt ved sig. — Instrumentationen var navnlig i den 
Henseende smagfuld, at der kun var tildelt Klaveret et obligat, ikke et brillant 
dominerende Parti; derimod var Gelloen lidt stedmoderlig behandlet. 

Den tredje danske Nyhed var nogle Sange af Robert-Hansen. 
Teksterne var valgt af Berns Anthologi : Deutsche Lyrik, og Sangene bar samme 
Fællestitel som denne. Blandt Sangene vil man mindes „Lied" (Nur das thut 
mir so bitterweh), til hvilken Hr. Hansen havde fundet en nydelig, stilfærdig- 
melankolsk Melodi, og den lunefuldt komponerede „Curiose Geschichte", men 
som Helhed efterlod de ikke noget rigtigt Indtryk. Det var vistnok Tekstvalget, 
der var Skyld deri. Uden i øvrig at sige noget nedsættende om disse 2den og 
3dje Rangs tyske Lyrikere, kan man vistnok blive enig om, at det temmelig 
begrænsede Følelses- og Tænkeomraade , som de plejer at variere, er saa ofte 
behandlet musikalsk, at det er vanskelig, om ikke umulig at afvinde det nye 
Sider. Det var heller ikke lykkedes Rob. Hansen, men naar man hørte 
denne hans Debut paa Vokalmusikens Omraade, disse smukke melodiøse og 
(med Undtagelse af den lidt „tiberschwengliche tt , i Accompagnementet over- 
læssede „Was ziehen die Wolken") sundt følte Sange, saa beklagede man, at 
han ikke havde valgt Tekster af den rige og langtfra nok udnyttede Skat 
„dansk Lyrik* ; det vilde have givet hans Komposition en naturlig Friskhed og 
Interesse, som den nu savnede. 

Den udenlandske Nyhed var en Sonate af den her kun ved nogle, ikke 
særlig betydelige, Klaverkompositioner bekendte I. I. Paderewski, op. 13. 
Hvis Navnet og det lave Opustal har ladet en og anden Tilhører frygte, at der 
vilde følge en meget fremmedartet og uklar Musik, saa er han bleven behagelig 
overrasket. Sonatens Fremmedartethed indskrænker sig til nogle, stærkt om 
Grieg mindende, Figurer og harmoniske Overgange, og langtfra at være uklar 
er den just saa klar og sikker i Formen, at det er en hel Fornøjelse at følge 
dens Bygning, dette gælder dog ikke det lille Intermezzo, der er kønt men lidt 
usammenhængende. Selve Sonatens Indhold er frisk og tiltalende, men sikkert 
ikke særlig dybt, af og til nærmer det sig hvad man kunde kalde det „salon- 
mæssige", men det vigtigste er, at det er en Glæde at høre denne Musik og vistnok 
ogsaa at spille den, det gjorde i alt Fald den fortrinlige Udførelse ved Hr. Ant. 
Svendsen og Frk. Musæus Indtryk af. — Derimod var det ingen Glæde 
samme Aften at høre Hr. Fred. Brun foredrage 3 franske Sange af Massenet 
og G ou n od. En saa intelligent Sanger, som Fred. Brun vides at være, burde 
ikke kunne henfalde til et saadant hysterisk og outreret Foredrag, der tilmed 
ødelagde Stemmens naturlige Velklang. 



Jeg kan ikke slutte denne Musikartikel uden at tilføje, at den danske 
Musik i denne Forsommer er bleven beriget med 3 Værker, hvoraf intet 
des værre er bleven opført ved nogen offentlig Koncert og derfor heller ikke her 
skal nærmere omtales, men som hver for sig er ypperlige Udslag af deres 

Skaberes Ævner. Vor Musiks „Oldermand*, I. P. E. Hartmann, har i Anled- 
ning af Kongens 70-aarige Fødselsdag skrevet en Kantate (Tekst af E. v. d. R eck e) 
saa ungdomsfrisk som noget af hans Værker og i Enkelthederne saa fin poetisk 
som kun han kan være. — Musikens Næstældste, Niels W. Gade, har i sin 
høje Alder for første Gang skabt et Værk i den strængeste Kammermusikstil, 
en Kvartet i D-dur, og han er kommen med glimrende Held derfra. For- 
haabentlig vil dette Værk komme frem i Koncertsalen i næste Sæson, man vil 
da navnlig beundre den varme. «nelodirige lste Allegro, der næsten har noget 
Brahmsk i Karakteren, og den aandfulde, mesterlig gjorte Sherzo og ikke kunne 
tro paa, at det er en Olding, det her første Gang gør Forsøg i den ny Form. 
— Endelig har Hr. P. E. Lange-Muller komponeret Kantaten til den 
nordiske Udstillings AabningehqjtideUghed (Tekst af Chr. Richardt), et Værk, 
der, uden at være særlig stort og imponerende anlagt, havde noget eget hjærte- 
vindende ved sig, som var lettere tilgængeligt end Lange-Mullers Musik ofte 
er det og som endelig i sine Enkeltheder (f. Eks. navnlig det valsagtig holdte 
Kor om Industrien) indeholdt Ting, der maaske hører til det bedste, Komponisten 
har skrevet. 

D. 12te Juni 1888. 



Wjlliam Behrend. 




tfogle Billeder paa den franske Udstilling. 



Hvis en af de aarlige Saloner havde bragt de ti udmærkede 
Arbejder, som findes paa den af Hr. Jacobsen ordnede Udstilling, 
vilde man sige, det havde været et godt Aar. Naar der derimod 
varsles en Eliteudstilling af, en Repræsentation for den moderne 
franske Kunst, og der saa kun findes ti udmærkede Billeder af en 
samlet Sum paa tre Hundred, maa man sige, at Forventningerne 
er blevne skuffede. Denne Udstilling er hverken en Eliteudstilling 
eller en Repræsentation. En Eliteudstilling ikke, fordi de ynke- 
ligste Billeder er i Flertal. En Repræsentation ikke, baade fordi 
en stor Del af de udstillede Billeder ikke repræsenterer de paa- 
gældende Kunstnere, og fordi der fattes Billeder af nogle af de mest 
fremragende. Gorot, Troyon, Dupré, Fromentin, Breton, 
Meissonnier, de Nittis f. Eks. mangler ganske. Daubigny er 
kun til Stede med et Billed, der ikke hører til hans bedste, hvor 
højt det end rager op over de nyere Landskabsbilleder. Af 
Rousseau findes kun en Skitse, interessant som Bevis paa den 
store Malers Fremgangsmaade. Af Courbet findes intet andet 
end et koloristisk kraftigt Selvportræt, der giver liden eller ingen 
Forestilling om den mærkelige Realist. Af Decamps findes en 
Skitse eller vel snarere et ufuldført Maleri Den barmhjærtige 
Samaritan , — interessant ved Kompositionen og Anlægets Kraft 
for dem, der forud kender Decamps, men ude af Stand til at give 
andre et Begreb om denne den romantiske Skoles første Orienta- 
list. Mi 11 et er repræsenteret med det fra Glyptoteket velkendte 
Døden med Brændehuggeren, maaske for Kompositionens Ved- 
kommende hans allerbedste Arbejde, men ingen Type paa hans 
Kolorit. Heller ikke Delacroix' Sardanapals Død hører til den 
grandiose Kolorists bedste Værker; det rummer endog flere af 

hans Fejl end af hans Dyder. Gribende som selve Byrons Digt, 
af hvilket Billedet er inspireret, er dets vilde Komposition med 
alle dens Rædsler. Men Planerne i Billedet, navnlig den forreste 
af dem, med alle de opdyngede Kostbarheder, er kun daarlig 
klaret, og trods alle de pletvis stærke Farver virker Billedet mat 
og gammeldags i Koloriten. 

Men den føleligste og beklageligste Mangel ved den franske 
Udstilling er dog den, som bestaar i Landskabskunstens uheldige 
Repræsentation. Af den ældre Skole findes saa godt som intet; 
af den yngre viser den ellers udmærkede Harpignies sig ikke 
fra sin bedste Side, og der mangler Repræsentanter baade for 
hans og for andre Retninger indenfor den franske Landskabskunst 
De Billeder, der formodentlig vil ligge danske Hjærter nærmest, er 
Gazins. Le dépari er kun et Landskab med en — noget vel 
stor — Staffage; Baigneuses er ligeledes først og fremmest et 
Landskab. I det første Billed er Regnvejrsstemningen, det triste 
og det øde, til hvilket den rejsende fattige Kone paa Vognen 
med det tunge Æsel passer saa godt, særdeles følsomt skildret; 
Regnbuens Hensættelse gør Kompositionen gribende og stor. I 
det andet Billed er det navnlig Baggrunden, der er skønt malet; 
Forgrunden med de nydelig tegnede nøgne Piger mangler Kraft 
og Gennemførelse. Raphael Collins Sidst i Oktober er saa 
godt, som om Wildenradt havde malet det i ét af sine lykkeligste 
Øjeblikke. Pointelins Billeder er en noget tør og mat Efterklang 
af Gorot, men derfor ikke uden Stemning og Storhed i Komposi- 
tionen. 

Impressionismen har i Claude Monet sin bedste Mand. 
Hans ene Marine — er det i øvrigt ikke et ganske idealt Land- 
skab? — Vand imellem Klipper af Granit, er et Farvefyrværkeri 
af stor og blændende Skønhed; hans anden Marine med en Sværm 
af Fiskerbaade, som lige kan skimtes i den stærke Sol, er i høj 
Grad fint i Farven og rigtigt i Iagttagelsen af Fænomenet I 
Charles Angrands to Billeder har man Impressionismen i en 
ingenlunde meningsløs, men afskrækkende Form og frastødende 
Behandling; i Besnards Pastel fra Genfersøen har man den i 
hele dens sindssvage Yderlighed. 

Men det vilde være lige saa besværligt som kedsommeligt 
at gennemvandre denne store Række af daarlige og middelmaadige 
Billeder, som udgør Resten af de udstillede Landskaber. Der er 
heldigvis andre Billeder, som afleder Opmærksomheden fra deres 

uheldigere Landsmænd og gør os taknemlige for Udstillingen. 
Blandt disse Billeder er i ubestridelig første Række Bastien- 
L ep ag es. Der findes i Paris' offentlige Samlinger kun et eneste 
af hans Billeder, og vi kan derfor ikke være taknemlige nok for 
den Lejlighed, der er bleven os budt til at nyde to af hans Hoved- 
værker her i København. 

Det forekommer En ufatteligt, at der har været en Tid, da 
der var mere end én Mening om Bastien-Lepages sublime 
kunstneriske Værdier. Han er ikke blot med sine to Billeder 
Tiggeren og Kartoffelhøsten paa denne franske Udstilling den 
ædleste, den fineste og den størst begavede blandt alle sine Lands- 
mænd, men han er overhovedet den ævnerigeste Kunstner blandt 
alle det nittende Aarhundreds realistiske Malere. 

Sproget ejer ikke Nuancer, der svarer til Arterne af 
Kunst, end sige Ord, der kunne definere disse Arters Under- 
afdelinger og Afskygninger. Vi kan allesammen tænke med For- 
trydelse paa de mangfoldige Gange, vi har talt om Realismen, og 
vi kan angre de mange Gange vi tog fejl, da vi troede at staa 
overfor et Stykke Realisme i Kunsten. Ti kalder vi Bastien- 
Lepages Arbejder ved dette Navn, er der kun lidet andet, der 
fortjæner det. 

Hvad der betegner hans Billeder mere end noget andet, er 
den Dvæl en ved Tingen, som des værre er saa sjælden i moderne 
Kunst. Han dvæler ved en Ting, saa længe denne Ting alene 
ejer endnu en eneste lille Ejendommelighed. Han jager Virkelig- 
heden, til han holder den fangen og bunden i sin Bevidsthed, og 
han lader ikke sin Haand slippe eller hvile, saa længe den ikke 
har meddelt alt, hvad han selv har sét. Men samtidig med at 
hans Øje trænger ind i hver en lille Krog, bevarer det Billedet af 
Helheden i det ganske Æmne, og Smaalighed kendes ikke af 
Bastien-Lepage. Han glemmer ikke overfor Enkelthedens Farve den 
Harmoni, han har villet i sit Billed, der er gennemført paa et- 
hvert Punkt uden derfor at være en Samling af gennemførte 
Punkter, — om man for Anskuelighedens Skyld tør bruge dette 
Udtryk! 

Naar den franske Udstilling har løst sin Returbillet og 
atter er kommen i Havn hos sine mere eller mindre lykkelige 
Ejermænd, vil vi, takket være Hr. Carl Jacobsen, være i Be- 
siddelse af det ene af Bastien-Lepages Billeder og eje Erindringen om 
det andet. Vi kan lære af disse Billeder, at et Kunstværks 

Storhed ikke afhænger af dets Motivs Art, at Virkelighedens nøgterne 
Skønhed, forstaaet til dens inderste Væsen, er saa god og stor, 
som nogen Fantasis. Og vi kan lære, at den danske Kunst har 
langt tilbage paa sin Vej, før den naar den Sum af Værdier, som 
ligger indeholdt i et af denne Malers Billeder. 

Motivet i Kartoffelhøsten er saa simpelt som mulig: to 
Koner, der ude paa en Mark samler Kartofler op. Hovedinteressen 
ved Billedet er knyttet til den forreste Figur, en ung Kone, der 
fra en Kurv hælder Kartoflerne over i en Sæk. Hun maa sam- 
tidig holde baade paa Kurven og paa Sækken, og for at ikke 
Kartoflerne skal smutte udenom, maa hun følge deres Vandring 
med omhyggelig Opmærksomhed. Under Bastien-Lepages Haand 
er denne simple Kvinde bleven til en Eksistens for sig, en Portræt- 
figur. Det laa i hans Naturel som Kunstner, at alt, hvad han 
gjorde, maatte blive Portræt, — Portræt af Menneskene, som af 
Planterne, af Marken og Himlen. Han har set saa længe og saa 
indtrængende paa alt, at der gives for ham intet, der ikke har 
sin Ejendommelighed, intet, der ikke rummer en Individualitet For 
hans Øje er intet almindeligt, intet blot en Type, intet en Norm. 
For ham er Menneskene Eksistenser, som fødes, lever og dør, 
men som aldrig har levet før og aldrig vil komme paany. Hver 
saadan Eksistens er noget for sig indtil de mindste Enkeltheder. 

Han har set saa længe paa, hvorledes dette Arbejde med 
Kartoflerne udføres, at han endte med at kende paa det nøjagtigste, 
hvorledes denne Haand greb om Sækken, hvorledes dette Blik 
fulgte de rullende Kartofler, og hvorledes denne hele Skikkelse 
holdt sin Ligevægt. Han har ved Siden deraf fundet et Stykke 
Plastik i denne Figur, og han har vist, hvilken Stil, der er i den 
usminkede, til sig selv overladte Natur. Hans Menneskeopfattelse 
har i denne, som i hans andre Figurer, været fuld af Sympati 
uden derfor at være det mindste blød. Der turde være lidet i 
hele den moderne Kunst, i hvilket der er mere af en Mand og 
en mere mandig Opfattelse end i dette Billed, — et Stykke Natur 
set igennem et ædelt og kraftigt Temperament, der er af de 
sjældne. Og dertil kommer endelig, at Bastien-Lepages Pensel havde 
en Dygtighed, som er absolut enestaaende i vor Tids Kunst. Siden 
Holbeins Dage har ingen Pensel paa én og samme Tid malet og 
tegnet saaledes som den, der har frembragt den Haand, der 
griber om Sækken og Kurven. Den har saa skarp og saa plastisk 
en Form, som det ellers kun er Mejslens Magt at give den, — 

og paa samme Tid den Livets Kolorit, som alene Malerkunsten 
formaar at skildre. Det samme gælder Hovedet, paa hvilket der 
sidder et Øre, der ikke kunde tænkes bedre. Som Helhed ejer 
Billedet en bedaarende Farveholdning, paa én Gang mild og stærk, 
og Kompositionen er saa utvungen, saa fri for hvert Spor af noget 
lavet, som Naturen selv kim er det i mange Mils Afstand fra de 
store Byer. 

I Tiggeren er der ikke et saa gnistrende Talent, som i 
Kartoffelhøsten, men om mulig endnu mere Alvor, endnu mere 
Respekt for den simple Opgaves Værd. Ogsaa denne Figur er 
saa vidunderlig sanddru i Stilling og i Udtryk, saa menneskelig 
følt i brændende Sympati for denne Stakkel med det noble og 
kloge Hoved og de fine Hænder, der maaske har holdt om koste- 
ligere Mundfulde end det tiltryglede Brød, de nu maa samle 
sammen i den store Pose. Helt ud dejlig malet er Tiggerens 
rynkede Ansigt og stride Skæg, indgaaende i Enkelthederne og 
dog stort og bredt i Karakteristiken. Udmærket er ogsaa den 
gamle Kone, der kommer til Syne i Døren, mindre god den lille 
Pige og mindst god den uheldig tegnede Urtepotte. 



Ro lis kolossale Billed Arbejdet taaler ikke en Sammenlig- 
ning med Bastien-Lepages Kunst. Hvad der er i denne af ind- 
trængende Dvælen ved hver Ejendommelighed, mangler hos Roll, 
og der fattes denne hin store Afdødes Ævne til at gøre et Bil led, 
d. v. s. at bringe en Eksistens eller fiere indenfor en Ramme, 
indenfor hvilken Beskuerens Blik bliver, og ud over hvilken hans 
Tanke ikke bevæger sig. Dette »at gøre et Billede er en Kunst, 
som efterhaanden er bleven glemt, som en Tid lang har været i 
Miskredit, maaske ikke mindst, fordi den er saa vanskelig. Ved 
at gøre et Billed forstaar jeg ikke doktrinært dette, at gøre en 
udadlelig formet Komposition. Grev Rosens Billed med Erik XIV og 
Karin Månsdotter er et Bi lied, skøndt begge Figurer er anbragt 
i Lærredets ene Side. Det, hvorpaa det kommer an, er, at 
Billedet har et Centrum, et Midtpunkt, til hvilket Øjet uophørlig 
drages og idelig vender tilbage, — være sig saa, at dette Midt- 
punkt dannes af den betydeligste Livsværdi, som Billedet inde- 
holder, eller blot er Midtpunkt i Kraft af en eller anden Farve, 
der paanøder Øjet Opmærksomhed. Men, om dette Midtpunkt 

falder sammen med det geometriske Centrum i Bil- 
ledet eller ej, er komplet ligegyldigt — Det er et 
saadant Midtpunkt, Rolls Billed mangler. Hver af disse Masser af 
Arbejdere lægger ligelig Beslag paa Opmærksomheden og Inter- 
essen og ere planløst spredte over det umaadelige Lærred og 
ligelig behandlede i malerisk som i menneskelig Henseende. 

Billedet lider stærkt derved, og man lider selv ved Tanken 
om alle de anvendte udmærkede Kræfter, som kunde have givet 
et ganske andet Resultat. Der indeholdes paa dette Lærred 
ypperlige Figurer, ikke fint, men djærvt karakteriserede, om- 
hyggelig valgte Typer paa franske Arbejdere. Der rummes paa 
dette Lærred mange ufint malede Partier, men intet Sted, paa 
hvilket et ufint Middel er benyttet. Ogsaa maa man beundre den 
noble, graa Farvestemning, i hvilket Billedet er hyllet; den Tørhed, 
der samtidig har sneget sig ind, er kommen under Bestræbelserne 
for at undgaa enhver usand Virkning. Alt i alt er det et Billed, 
der tyder paa ualmindelige, men endnu ikke ganske modnede 
Ævner. 

Rafael li er ikke godt repræsenteret paa Udstillingen. 
Mest typisk for hans Kunst er det Billed han kalder Rimfrost, et 
urimelig sjusket og utilladelig behandlet Landskab, i hvilket der 
imidlertid findes en udmærket Staffage, en Kone med en Dreng i 
Haanden. Der er i disse to Figurer meget af den bekendte 
Malers Voldsomhed i Karaktergivningen, deres Gang fremad paa 
Vejen er slaaende gengiven. I det andet Billed Morgen kender 
man ikke ret Rafaelli igen i Valget af Motivet. Det forestiller en 
yppig, smuk, men lidt vulgært smuk Kvinde, der ligger sovende 
i et rigt Boudoirs dobbelte Sæng. Pladsen ved hendes Side er 
tom, og denne Tomhed giver Fantasien bredt Spillerum. Hun 
har forgæves ventet hans — sin Mands, sin Elskers? — Hjem- 
komst; Bogen ved hendes Side antyder, at hun har stræbt at 
holde sig vaagen. Denne forsmaaede Kvinde er ikke skildret uden 
den Storhed, hvormed Rafaellis Pensel vanlig bevæger sig; men 
Æmnet har krævet en raffineret teknisk Kunnen, over hvilken 
samme Pensel ikke raader. Den nedhængende venstre Arm er 
kun daarlig malet, og alle de hvide og lyse Farver, der er de 
herskende i det omgivende Interiør, er ikke behandlet med for- 
nøden Delikatesse og er aabenbart faldet vanskelig for en Pensel, 
der med Forkærlighed plejer at bevæge sig i sort og brunt. Han 
har med disse Farver i et andet Billed, Realisten, naaet en be- 

tydelig kraftigere og smukkere Virkning. Billedet er formodentlig 
en mild Satire over den realistiske Malerkunst. Man ser en skut- 
rygget, kluntet Maler sidde klods paa sit Lærred, paa hvilket han 
maler en siddende Figur, der i Farvens Kraft er lige saa stærkt 
fremtrædende, som den foran siddende Maler selv. 

Demi-Monden og det raffinerede Folkeliv har i Béraud en 
talentfuld Fremstiller. Hans Billed fra en fransk Cafés Natteliv 
med Opvartningspiger og Absinth er fuldt af udmærkede Typer 
og sand Lystighed. Kostelig er fornemlig den gamle Stamgæst 
med de knækkende Ben og Ansigtet fortrukket til et Snustobaks- 
nys. Farven i Billedet er sikkert usand i Enkelthederne, men 
dens Helhed anskueliggør ret godt den herskende plumre Atmos- 
fære. Bérauds andet Billed Efter Operaen er derimod ganske 
falskt og meningsløst i den brune Lysvirkning. Béraud synes i 
Pi c ard at have en overlegen Konkurrent til Æmnerne fra Café- 
livet; hans lille Billed å la brasserie er aldeles mesterligt Den 
maabende Pige i Forgrunden med den nedringede Kjole, de forsovede 
Øjne og slappe Træk er storartet i Karakteristiken, og den Atmos- 
fære af Ørkesløshed og Tomhed, der ligger over Baggrunden, 
hvor to andre Mademoiseller taler med hinanden, er tagen lige 
paa Kornet. Den meget overvurderede, som ung talentfulde, senere 
meget ubetydelige og maniererte Alfr. Stevens har udstillet flere 
Billeder. Det ene, der af den uforlignelige Katalog kaldes »en 
henrykt Sangerindec (chant passioné) er slikket, umalerisk og tørt 
i Behandlingen og skabagtigt i Udtrykket. Det andet, der affektért 
benævnes attenie — et Portræt af en Dame, der støtter sig til 
sin Parasol — ser ud som et Forbilled til en Modejournal og 
hører med sin maniererte Formgivning og forlorne Chic til en 
Art af Kunst , i hvilken antagelig kun de meget Naive kan finde 
Behag. Ifølge Katalogen tilhører begge Billeder i øvrig Glypto- 
teket, som de i saa Fald sammen med en Bougereau og en 
Chaplin — Hr. Jacobsens tidligste Indkøb — alle Dage vil skæmme. 

Blandt de større Genrebilleder fortjæner Alb. Fouriés 
Bryllupsgilde i Yport mest Opmærksomhed. Ude i en Bondehave 
er det lange Bord med den hvide Dug og de solide Retter dækket 
og Gæsterne bænket. Varmen er stor og Vinen hed, og nogle af 
Herrerne har derfor trukket Frakken af. En af dem har holdt 
en Tale og kommer nu med tilbagetrængt Latter, med Servietten 
for Munden og Glasset i Haanden hen for at klinke med Bruden. 
Hun er aabenbart ikke vant til saa megen Hyldest, tager kejtet 

paa sit Glas og bevæger sig besværlig i den stramme, hvide 
Kjole. Lige overfor hende sidder den friserede Brudgom, pyntet 
med en stor Kokarde og med udringet Vest. Rundt omkring 
sidder gamle og unge Gæster, udmærket valgte og karakteriserede 
landlige Typer. Særlig fortræffelig er en klodset Bondepige i 
Forgrunden til højre. Hun har i Dagens Anledning faaet Haaret 
sat op og faaet de grove Hænder vasket med Sæbe; Gaflen og 
Kniven synes at være dem uvante Redskaber. — Billedet lider af 
nogen Ufinhed i Farven, dets Format synes for stort for Motivet, 
men det bærer ikke des mindre Præg af en ærlig Stræben og et 
sandt Arbejde. Helt grundigt tager det sig saaledes ud ved Siden 
af Gervex' Jurymedlemmer ved den franske Kunstudstilling, et 
plumpt, et grovt og dekorativt behandlet Billed, hvis eneste Dyd 
er den perspektiviske Dybde i Rummet. 

Brouillets store Fremstilling af Charcots Forelæsning i 
La salpétriére er et grumme dygtigt og alvorligt Arbejde, men 
ogsaa hér har det store Format bragt Kedsomhed og Tørhed ind 
i Billedet. Portræterne af Tilhørerne synes i øvrig yderst tilfor- 
ladelige, visse Figurers naturlige Stillinger virker i høj Grad levende, 
og Sygeplejersken i Billedets højre Side er en smukt og fint 
følt Figur. 



Som Gud og Hvermand véd, er det nøgne den moderne 
franske Kunsts allerkæreste Genstand. Det kan ikke være for- 
smædeligt at sige, at da Kunstnernes store Flertal er af mandligt 
Køn, er Flertallet af Fremstillingerne af det nøgne: Kvindekøn. 
Aarsagen ligger hverken dybere eller højere. 

Man kan paa denne Udstilling skaffe sig en nogenlunde rigtig 
Forestilling om, hvorledes Fremstillingen af det nøgne Kvindelegeme i 
Øjeblikket udøves i Frankrig. Der mangler egentlig af de kendte 
Repræsentanter for denne Art af Kunst alene Henner, hvis 
seneste Billeder ingen Glæde giver, og Gabanel og Bougereau, 
hvis Kunst vi ikke savner. Den franske Udstilling lærer os da — 
hvis vi ikke har vidst det før — , at disse meget udraab te, meget 
beundrede, meget misundte og attraaede Fremstillinger af det nøgne 
hverken er Ry, Beundring eller Misundelse værd. Jeg har hørt 
nogle Herrer ønske sig Originalerne til disse Billeder; Originalerne 
vilde maaske ikke gøre deres Smag til Skamme, men det er altid 

et Tegn paa, at Kunsten er daarlig, naar man kunde ønske den 
erstattet af Naturen. 

Carolus Duran er repræsenteret med to Billeder, VEveilh 
og Androméda. Det første forestiller en ung Pige, der ligger 
nøgen udstrakt paa et pragtfuldt Leje med Hovedet støttet paa 
den ene Haand. Det er i Virkeligheden kun en Modelstudie; af 
pludselig Opvaagnen er der ikke Spor, og den unge Piges Koketteri 
med Beskueren er saa spilvaagent som blot mulig. Hendes Haar 
er omhyggelig kreppet over Panden, og hendes Stilling er valgt 
med Skønsomhed. Desuden har hun anbragt sig i de klædeligste 
Omgivelser: mod en gylden-brun Fløjels Baggrund paa et Leje, 
der er redet med hvidt Atlask paa en rød Plyds* Kanapé med to 
hvide Silkepuder. Og da Virkningen af det stærkt røde Plyds 
mod det hvide Lagen var for grel, lagde hun et Stof af en blegere 
rød Farve hen for at mildne Overgangen. Saa laa hun omsider 
dér med sit rosenrøde Legeme, malet med hele Godtkøbslyrikens 
sukkersøde Palet, — i overdaadige Omgivelser, med sanselig 
slørede Øjne, parat til at modtage sine Tilbedere. Og se: der 
kom Skarer af Mandfolk, og de saa, og de undredes og sagde, at 
det var et herligt Billed. Der var nogle, der med Kendermine 
talte om hende, som om en ædel Hest. Der var andre, der fra 
Aviserne havde erfaret mystisk klingende Ord som »Kød der 
lysere Men der var ogsaa nogle — men det var ikke mange — 
som gik deres Vej, over paa den anden Side Gaden for at 
tilbede Julius Paulsens Eva. Dér fandt de en Kunst, der 
var revet ud af en Malers Sjæl, en Kunst, der var som en 
Aabenbaring af alt det ædle, som kan rummes i et Kunstner- 
hjærtes Dybder. Der fik de en kraftig Smag af noget rent, noget 
usminket og naturligt, og de fik Kvalme ved Tanken om de 
Duranske Demimonde-Parfumer. 

Forgæves søger de bagefter i den franske Udstilling at 
finde noget, der kan sammenlignes med dette danske Billed. Dér 
hænger samme Durans Androméda, en hæslig Travesti af Rubens, 
malet med en silkeblødt slikkende Pensel indenfor et Omrids uden 
Form, uden Skønhed, endog uden den ydre Elegance, som ellers 
er denne Maler egen. End videre er der hans profane og oprørende 
Billed af Gravlæggdsen, lige saa teatralsk i Komposition og Udtryk, 
som usselt i Koloriten, — et simpelt, et ildelugtende, et veder- 
styggeligt Billed. Dér hænger ogsaa hint berømmelige Billed af 
Gervex, Damen med Masken, der vakte saa megen Sensation og 

saa mange Rygter paa Salonen 1886. Gervex er en af de franske 
Kunstnere, der har gjort sig den maskerede Nøgenhed til Speci- 
alitet. Det helt nøgne forekommer ikke hos disse Malere; de véd 
saa godt som nogen, at den halve Nøgenhed virker langt mere 
æggende, end den hele. De kender den Tiltrækning, der ligger i 
Antydningen. De har en Ævne, der kan grænse til det geniale 
til at gøre en nøgen Figur udfordrende eller uanstændig blot ved 
en Stump Paaklædning, og det maa lades Gervex, at han i Billedet 
Damen med Masken har skabt en Figur, der er som et Motto for 
hele denne Retning i den franske Kunst. 

Mod en lysegraa Baggrund i et rigt Interieur staar en ung 
nøgen Kvindeskikkelse og støtter sig mod en Stoleryg med den 
ene Haand, medens den anden Haand holder et hvidt Drapperi, 
der hænger ned over hendes ene Ben. Hendes Haar er rødt — 
i Modefarven — , og Overansigtet er skjult af en sort Maske, 
under hvilken et Par sminkede Læber smiler til et Spejl, med et 
Smil, der ikke er af de kyskeste. Med denne Maske er vel disse 
maskerede Fremstillinger af det nøgne drevne til det yderste 
Raffinement, og den lidet nobelt tilstræbte Virkning er heller ikke 
udebleven. Men beklageligvis er Modellen kun middelmaadig 
malet, Formerne runder ikke, Konturerne er haarde, og Farven 
kun den af den nyfranske Skole én Gang vedtagne. 

Et Særpræg baade for denne og for en stor Del af de 
øvrige Fremstillinger af det nøgne er det tvungne, forvredne i 
Skikkelserne, deres stærkt fremskudte Hofter og bølgende Om- 
rids, — dette noget, som afføder dette andet noget, der af 
Tyskerne kaldes sinnlicher Reiz. Det bedste Eksempel herpaa 
frembyder det Billed afFeyen-Perrin, som Kunstneren særdeles 
træffende har benævnet »Snogene, — en liggende, nøgen Kvinde- 
skikkelse, der holder en Orange i den opstrakte Haand. Hendes 
Skikkelse er som snoet omkring en indvendig Akse, slimet blød 
som en Aal. Der er i en — i øvrig tarvelig — Figur som denne 
en egen Stil, over hvilken Eftertiden vil komme til at anstille 
mangen lærd psykologisk Betragtning, — en Stil, der ogsaa i 
Virkeligheden hænger nøje sammen med den Tid, der har gjort 
Møblementet østerlandsk pudeblødt og sat Mageligheden og Blød- 
agtigheden i System. Man kan finde en ganske lignende Stil i 
Besnards Pastel Efter Badet — en snegleagtig sammenrullet, træt 
Skikkelse. 

Sammenlignet med disse fra Tankens Side sygelige og i 
Udførelsen dels pyntelige, dels udmattede Billeder bliver Ro 11 s 
store Studie over en nøgen Kvinderyg et ærligt, alvorligt og 
kraftigt Stykke Arbejde, som tilmed ikke er uden Skønhed. Ogsaa 
Raphael Collins Studie til en allegorisk Fremstilling af Som- 
meren hører med sine fint stemte Farver og omhyggelig gennem- 
førte Former til det bedres Kategori. Lidet tiltalende er derimod 
Emile Lévys af Ingres paa virkede, men tørre og uskønne Frem- 
stillinger af Bårne- og Overgangsalderen og Gérdmes akademisk 
glatte, porcellænsagtig skinnende, flove og kolde le hammam. 



Der lever, som enhver vil kunne sé, i Paul Dubois' 
Skulpturer en Genius, som i lige Linje stammer ned fra den itali- 
enske Renaissansekunsts Genius. Der er i Dubois' plastiske 
Menneskefremstillinger en Skønhedsfølelse af en Kraft, som maaske 
ikke har været kendt siden hin Renaissances Dage. Billedhuggeren 
og Maleren Dubois er én og samme Person, og man genfinder 
da ogsaa i hans malede Portræter den samme Genius, som man 
har kendt fra hans Skulpturer. Hvad der er Kendemærket for 
hele hans Produktion er netop denne Skønhedsfølelses Art. For 
Dubois er Skønheden ikke Antikens geometrisk korrekte Form, 
ikke heller dens simple, dekorative Klædebon. Han finder Skøn- 
heden lyslevende i den Menneskehed, der er hans egen Tids; 
han finder en Fløjels Kjole, der spænder over en moderne Kvindes 
Bryst lige saa plastisk som og endnu mere malerisk end den 
græske Gudindes Drapperi. Hans Skønhedssans har kastet ham 
i Armene paa den italienske Renaissance, der er saa bugnende 
rig paa individuel Skønhed. Han har lært af Lionardo, af Rafael, 
af Sebastiano del Piombo at kende Kvinden fra hendes yppige 
og sanselige Side, det animalsk varmblodige Væsen, der kan være 
hende egent. Hermed har han forenet den moderne Kunstners 
indtrængende psykologiske Blik og den store Billedhuggers Ævne 
til at mejsle Formen strængt. 

Paa nærværende Udstilling findes der et Par Kvindeportræter 
af Dubois af denne Art, — Portræter af skønne, rige og fornemme 
Frøkener, der har passeret Ungdommens nervøse Uro og er faldne 
til Hvile i Trediveaarsalderens Selvfølelse og Sikkerhed. Bedst 
er Portrætet af Mile. A. H., en pragtfuld blond Skønhed med 

et sløret Blik fra et Par talende, men dog fornemt rolige Øjne. 
Dubois har gjort hende skøn uden gennem hendes Skønhed at 
lefle med sit Publikum. Billedet er dejlig malet med en Pensel 
der kender sig selv og sine Hensigter, men som ikke derfor fører 
sig anmassende eller overmodigt op. Munden er som tegnet til 
en Barcaroles bløde Takt; den aander og lever og svulmer af 
Lysten til at leve. Det brune Fløjel dækker over et Par Skuldre 
og et Bryst, hvis Formfuldendthed kunde været mejslet af Dubois 
selv, og under Handskerne aner man et Par Hænder, der ikke 
vil være noget Minus til den øvrige Skønhed. 

Det andet Billed af denne Art forestiller en Dame, hvis 
Haar allerede er graanet (maaske kun pudret), men hvis Udtryk 
endnu er ungt og lyser af Forstand. Ogsaa hun har en dejlig 
Mund, glimrende Øjne, en smuk Skikkelse, klædt i højrødt Fløjel, 
der tegner sig mod en asfalt-brun Baggrund. 

I disse Billeder rummes Summen af en højt moden Malers 
Erfaringer og en moden Mands Blik paa Kvinden og hendes 
Væsen. Men der findes ogsaa et Billed fra de Aar, da Dubois 
først nylig havde taget Penslen i Haanden, nemlig Portrætet af 
hans to Sønner. Den ældste er en Dreng paa henved tolv Aar, 
slank og velskabt, en værdig Søn for den florentinske Sangers 
Mester, en lille Djævel i Energi, men aabenbart saa nobel af 
Sindelag som en Adelsmand af de sande. Hans Pande kan dirre 
af Indtryk, hans Øjne lyser af Intelligens, hans Næsefløje er let 
bevægelige, og hans Mund er baade barnlig og bestemt. Hans 
lille Broder, som han holder i Haanden, er endnu helt et Barn, 
blond og rund, elskelig og smuk, — havde disse Børn været 
hæslige, kunde Dubois umulig have malet dem. Hvilket Held da, 
at de var saa skønne! Der var hos disse Børn ikke den mindste 
Form, som ikke bar Adelens Præg, intet i dem, som ikke lyste af 
Godhed, intet, der bar Spor af Livet og dets Følger. Saaledes 
som Dubois har malet dem, mener jeg, at den ældste uden Skade 
kunde tage Plads paa den sikstinske Madonnas Arm, medens den 
anden erstattede den ene af de navnkundige Engle. — Selv om 
dette Billed af de to Sønner bærer Præg af at tilhøre en Tid, da 
Dubois paa Malerkunstens Omraade var en mindre erfaren Mand, 
selv om det ikke ejer den fyldige Kolorit, som findes i ovenfor 
omtalte Portræter og i det dejlige lille Studiehoved, der tilhører 
Glyptoteket: man skal lede længe for at finde en mere nobel 
Farveholdning end den, der findes i dette store graa Billed. 

Linje for Linje kan man følge Farven over hele Lærredets Flade, 
og der er ikke et Punkt, paa hvilket den skurrer. 

Der er absolut intet Portræt paa Udstillingen, der taaler 
Sammenligning med Dubois'. Det mærkeligste — ikke det bedste 
— der ellers findes, er Besnards Dameportræt, der i Foraaret 
1886 var udstillet i Paris. Det vakte dér Opmærksomhed, ti det 
ejede en Egenskab, som altid vil gøre sig bemærket paa bedre 
Egenskabers Bekostning: en unaturlig, men derfor ikke mindre 
interessant Kolorit. Jeg tilstaar dog, at Portrætet Dag for Dag 
har faaet mere Værdi for mig, og at det var mig paafaldende, at 
det endnu — to Aar efter at jeg havde set det første Gang — 
stod præget lyslevende i min Hukommelse. Og det kan ikke 
nægtes, at der i dette Portræt er en vis Storhed i Opfattelsen, 
megen Holdning og megen Elegance. Det er i Enkelthederne 
ganske vist meget løst, i Tegningen overmaade rigt paa Manér, 
men det bringer som Helhed den Virkning, som en pragtfuldt 
klædt og smuk Kvinde frembringer, naar hun uventet træder ind 
ad en Dør, — en »Apparition c som ikke kan foragtes. Hen- 
rivende er ogsaa den changerende Farve i Silkekjolen: alt andet 
end henrivende rigtignok samtidig den gule Farve i Damens 
Ansigt og i Baggrundens Liljer. 

CarolusDuran er Parisermodens Maler. Der er i hans 
Portræter mere chic end Karakter, mere Smiger end Sandhed, 
mere Interesse for Modellen end for Kunsten. Hans Billed af en 
Englænderinde med blond purret Haar, med en stor sort Hat og 
sort Atlaskkjole er lige ned til den koket fremstrakte Fod en 
parisienne af det reneste Vand. Der er noget i hendes 
Hoved, der minder om M e Vigée Lebruns Selvportræter, og 
der er i det hele noget i Durans Portrætkunst, som han har 
tilfælles med hin behagelystne Kunstnerinde fra Aarhundredets 
Begyndelse. Han er som hun umaadelig forekommende mod sine 
kvindelige Modeller; han forstaar saa godt at give dem dette 
Stænk af det demi-mondaine , som alle Kvinder officielt foragter, 
men hemmelig elsker. Og endelig har han den Egenskab, som 
altid vil betinge en Modemalers Succes: han kan male hurtigt og 
dog sirligt uden at trætte sin Model. 

Saasandt som CarolusDuran er en Mand, der kan fange 
Hjærter hos alle Københavnere, som smægter efter Paris' Elegance, 
er Bon nat en lidet tiltalende, en kold, en barsk Maler. Hans 
Portræt af Pasteur med sit Barnebarn er i Farven et raat og 

ubehageligt Billed. I Kompositionen mangler der desuden den 
indre Enhed; den store Lærde er tagen fra den mest officielle og 
stramme Side, med hvilken Motivet med Barnebarnet kun vanskelig 
forenes. Hvis Bonnat med dette Motiv har villet accentuere en 
Modsætning mellem Manden og Barnet, havde han ikke behøvet 
noget saadant; ti han har fremstillet den lille, livlige, letbevæge- 
lige og nervøse Pasteur som en høj, stiv, kold og lidet meddelsom 
Mand, til hvilken Barnebarnets troskyldige Øjne kontrasterer paa 
næsten pinagtig Maade. Endnu mindre sympatetisk er Bonnats 
Form- og Farve-Behandling. I dette Portræt er Farven tør, 
mange Steder sort, andre Steder grel, helt igennem haard. I et 
Portræt af en ung Dame med en Hat med hvid Fjeder er Farven 
endnu mere frastødende, koloreret uden at være fyldig, >dekom- 
ponerett uden at være klar, og Billedets Baggrund ligner mest af 
alt en opslagen Paafuglehale. Bedst er et Portræt af den af 
Udseende lidet tiltrækkende Alexandre Dumas, til hvis haarde 
Træk Bonnats Pensel har passet godt. 

Langt mere af en sand Kunstnernatur er der i Delaunay, 
hvis Portræt af Ernest Legouvé hører til Udstillingens bedste. 
Det er en aandfuld Opfattelse af den gamle Dramatiker, lidt brunt, 
lidt gammeldags i Farven (det er det ældste af Delaunays ud- 
stillede Portræter, malet 1874), men fuldt af fin Forstaaelse. 
Portræterne af Mile. A. L. og Me. A. de V. er lidt sorte i Farven, 
men det første har en Ladys Holdning, og det sidste er dybt, 
ejendommeligt og interessant i Udtrykket. Det er malet 1879, og 
i Portrætet af Mile. A. de B. der bærer Aarstallet 1888 kan 
man iagttage, hvilken Udvikling Delaunays Kolorit siden den 
Gang har undergaaei Foruden at være saa fast i Formen som 
de tidligere Portræter har det en rigere Tone; Virkningen af den 
blaalig grønne Kjoles Farve op mod den landskabelige Baggrund 
af samme eller ganske lignende Farve er særdeles smuk. Des- 
værre skæmmes Billedet af en Tegnefejl i det ene Øje. 

Fantin-Latours Selvportræt er fuldt af Kraft, og hans 
Dameportræt sælsomt i Farvegivningen. Raphael Collins lille 
Portræt af en elskværdig ung Pige ejer en Hygge i sig, som er 
almindeligere i den danske end i den franske Kunst. Dagnan- 
Bouverets Portræt af en gammel, skælmsk Amtskriver er malet 
1877 og er præget af hele den alvorlige Hengivenhed i Æmnet, 
der er en talentfuld Begynder egen. Ogsaa Wencker er en 

ypperlig Portrætmaler, hvis Billed af en frimodig lille Pige i 
musegraa Fløjelskjole er særdeles delikat i Farven, men dog ikke 
saa karakterfuldt som det lille Portræt af en ældre, før Herre. 



Jeg har i Tilskuerens forrige Hæfte knyttet nogle Be- 
mærkninger til den danske Kunstafdeling paa den nordiske 
Udstilling. Det kunde da maaske synes smukt, om jeg, efter nu 
at have omtalt nogle Billeder paa den franske Udstilling, vilde 
drage nogle Paralleler, — saa meget mere, som de fleste vistnok 
vil indrømme, at Parallelerne slet ikke vilde være til Skade for 
de danske Kunstnere. 

Men jeg finder slige Paralleler unyttige og meningsløse. 
Vi ønsker ikke selv at maales med andet Maal, end det, der er 
gængs her hjemme, og vi vil ikke maale andres Værdier med Maal, 
der er dem fremmed. Vi kan og vil lige saa lidt sammenligne 
vor Kunst med fransk Kunst, som vi vil sammenligne vor Natur 
med Frankrigs. Vi er gladest ved vor egen Kunst og vor egen 
Natur, Franskmændene ved deres. Vi elsker vor Kunst med 
Lidenskab, naar vi ser den afspejle vort Folk, vor Aand og vort 
Land, og vi forlanger hverken andet eller mere af den. 

Derfor benægter vi ikke, at vi kan lære af den franske 
Udstillings to eller tre Heroer, — først og fremmest, hvor vanskelig 
Kunsten er. Det er det, vi trænger til at erkende; Resten vil 
den danske Natur lære dem, som vil ofre den deres Liv og Sjæl. 



Emil Hannover. 

Midt i Længdehallen, bred og sikker, stor og vældig, sidder 
en japansk Guddom i sit gyldne Skrud og betragter overlegent 
hele Udstillingen rundt omkring, som om den egentlig var hans 
Værk fra først til sidst. 

Og det er den paa en Maade ogsaa. Ti skal man med 
to Ord betegne, hvori Forskellen mellem denne og alle tidligere 
Udstillinger bestaar, hvad der er dens Særkende og Karaktermærke, 
saa maa Ordene være: japansk Paavirkning. Det er derfor 
med Rette, at den fremmedartede Guddom sidder der med kors- 
lagte Ben og hvilende Arme , ti den lille Klynge af Skabe omkring 
ham, som indeholder den bekendte franske Kender og Samler, 
Hr. Bings Udstilling, viser os netop paa en haandgribelig Maade 
en Samling af de Originaler, som i den sidste halve Snes Aar er 
blevet gennemstuderede og efterlignede, atter og atter, af hver en 
Tegner, hver en Haandværker Europa over, som har forstaaet, 
hvad japansk Kunst er værd, og har forsøgt at lære af det fjærne 
Lands ejendommelige Syn paa Naturen og Kunsten. 

Hr. Bings Samling er fortræffelig. Den bestaar af Broncer 
og Porcellæner, Tegninger og Lakarbejder osv. ; med den sjældne 
Opmærksomhed for det uendelig smaa i Naturen, som er Japan- 
erne egen, forbinder de en Dygtighed og Elegance i Udførelsen, 
som trodser enhver Kritik. Man forstaar saa godt, at den over- 
benyttede, motivudpinte europæiske Kunstindustri gaar til Japan 
for at faa et nyt og friskt Syn paa Naturen; det er ikke alene 
det helt fremmedartede, som virker tiltrækkende, det er tillige 
den sjældne dekorative Sans, den forunderlige Forstaaelse og Gen- 
givelse af Planternes og Dyrenes Liv og Væsen, som her frem- 
træder under nye og originale Former. Det er som om Japan- 

eren siger til Europæeren: Luk Øjnene helt op og sé en Gang 
om igen paa Naturen med dens Vrimmel af Motiver, glem den 
Maade, du tidligere har lært at se paa, og du vil opdage en 
Uendelighed af nyt, som du hidtil er gaaet ligegyldig forbi. Og 
Europæeren har troligt fulgt Opfordringen, foreløbig væsentlig 
efterlignende Japaneren, men forhaabentlig snart handlende paa 
egen Haand, saa snart den nye Iagttagelse og Opfattelse er blevet 
til Kød af hans Kød og Blod af hans Blod 1 ). 

Paa intet Omraade har Japans Paavirkning gjort sig saa 
stærkt gældende som paa det keramiske. Her gaar for Danmarks 
Vedkommende den kongelige Porcellænsfabrik i Spidsen under 
Philip Schous Direktorat og Arnold Krogs kunstneriske 
Ledelse. Fabriken er efter en lang Dvale vaagnet til et helt nyt 
Liv. Maling under Glassuren , hvorved Farven bliver rigere og 
dybere, anvendes i hidtil ukendt Omfang, helt nye Farvenuancer 
er indførte, det er lykkedes at genfremstille den dybe blaa Farve, 
bleu royal, paa en næsten fuldkommen Maade, de oprindelige 
Muschel-Mønstre er fremdragne paany, Porcellænets naturlige 
Formgivning, Rokokoen, er gennemført med Fantasi og Motiv- 
rigdom, og paa japansk Vis er en Mængde Krukker og Fade 
dekorerede med forbavsende Ynde og Skønhed. Der er ingen 
Tvivl om, at det danske Porcellæn efter denne Fornyelse 
atter vil komme til at spille en fremtrædende Rolle paa Verdens- 
markedet. 

Den kongelige Porcelænsfabriks eneste jævnbyrdige Kon- 
kurrent her hjemme, Bing & Grøndahls Porcellænsfabrik, har 
heller ikke ligget ledig. Foruden yderligere at udvikle sine gamle 
Former og Motiver, har den ved Pietro Krohns Hjælp frem- 
stillet et helt Bordservice, Hejrestellet , hvor den dekorative Hejre 
som Fællesmotiv med en sjælden Opfindelsesævne er varieret i 
stort som i smaat, i Maling som i Relief. Det er et enestaaende 
gennemført Arbejde, som her er præsteret; selvfølgelig er ikke 
alt lige vellykket, men der findes Stykker der imellem, f. Eks. den 
af tre fritstaaende Hejrer baarne Bordopsats , som staar saa højt 
baade i Komposition og i Udførelse, som vi overhovedet er naaet 
her hjemme. Et ret interessant, men endnu ikke lykkedes Forsøg, 



l ) Samtidig med denne Japans kunstindustrielle Indflydelse hele Europa 
over, gør „ Mikadoen" en næsten uforklarlig Lykke overalt, hvor den 
opføres. Det er et Tilfælde, der ser ud som en Tanke. 

Tilskueren. 1888. 40 

har Fabriken gjort paa at behandle Statuetterne efter Thorvaldsen 
polykromt; i vor Tid, hvor Spørgsmaalet om den polykrome 
Skulpturs Udstrækning og Væsen staar paa Dagsordenen i Europa, 
er et saadant Forsøg fuldt berettiget, men endnu staar Farverne 
flove og kedelige; muligvis burde man have taget Skridtet fuldt 
ud og gjort dem dybe og kraftige. 

Fremskridtet i Lervarefabrikationen hører til Udstillingens 
glædeligste Overraskelser. Blandt de herunder hørende keramiske 
Arbejder staar de af Dekorationsforeningen udstillede som 
en ejendommelig Affødning af japansk Kunst. De har den for- 
træffelige Egenskab, at de er udførte af Kunstnerne selv efter 
egne Kompositioner og hører derfor vel nærmere ind under Af- 
delingen for Kunst end for Kunsthaandværk , da de jo ikke kan 
mangfoldiggøres. Der er i disse Arbejder af flere Kunstnere, 
særlig af Sødskendene Skovgaard, vist store dekorative Ævner, 
som for et enkelt Stykkes Vedkommende — det store Fad med 
St. Michael og Dragen af Joakim Skovgaard — har frembragt et 
virkelig betydeligt Kunstværk, sjælden storstilet i Linjer og Ud- 
tryk, og desuden, fortrinsvis, hvor fantastiske Dyreskikkelser er 
anvendte, en Del ret fine og karakteristiske Arbejder. Men for 
en stor Dels vedkommende er Kompositionen mere søgt end 
naturlig; og Udførelsen temmelig primitiv og husflidsagtig ; en og 
anden Krukke af Bindesbøll og et Par Dyregrupper af Phi- 
lipsen hæver sig dog over Mængden. 

Medens det hovedsagelig er Wa limann paa Utterslev 
Mark, der som Pottemager har været Dekorationsforeningen be- 
hjælpelig, er det Kåhler fra Næstved og Tauber-Jensen i 
Valby, Københavns Lervarefabrik, som ved deres store, selv- 
stændige Udstillinger fortjæner den største Opmærksomhed. Kåhler 
har ved flere yngre Maleres Hjælp — Brendekilde, Hansen-Rejstrup 
o. a. — fabrikeret et Par vellykkede, brogetfarvede Ovne, et for- 
gyldt, elfenbensgult Pillespejl og en Række Krukker i gule, sorte 
og blaa Farver, hvoriblandt et af Udstillingens Pragtstykker: 
en mægtig Vase, dyb-blaa i Farven, dekoreret med gyldne Fi- 
gurer, hvor Guldet virkningsfuldt i Skyggepartierne har sænket 
sig ned i Glassuren, en Vase, som i Farvens Renhed, Kraft og 
Skønhed er en farlig Konkurrent til selve Porcellænets brillanteste 
Præstationer. 

Tauber-Jensen har udstillet en Del Ovne i til Dels vel- 
lykkede Lerformer, men Hovedinteressen ved hans Udstilling ligger 

i de mange ihærdige Forsøg med flydende, brogede Glassurer, 
røgfarvede, sarte Overflader, prægtige, straalende, mangefarvede 
Lustre, fra den diskreteste lysegrønne (Jade) til den kraftigste 
bJaa og røde. Endelig bør Frauens lille gamle Fabrik og Fre- 
deriksholms Teglværkers store nye Fabrik, anlagt og drevet 
i bred Stil, nævnes for deres dygtige farvede Glassurer paa Byg- 
ningsornamenter. 

Vore Terrakottafabrikanter ligger lidt for meget paa den 
lade Side; de trøster sig med det gode Navn, de har erhvervet 
sigt og fortsætter troligt med deres kedsommelige Efterligninger 
af antike Vaser, karakterløse naturalistiske Dekorationer og flove 
»komiskec Statuetter. Kun Ipsens Enke har ved et Par, af 
Arkitekt V. Koch komponerede, Rokokovaser slaaet ind paa nye 
og bedre Veje. 

Hvorfor er i øvrigt Danmark saa fattigt paa godt Kunst- 
haandværk? Fordi vi savner en Tradition at bygge paa og føre 
videre. Vi arbejder paa bar Grund og maa derfor lære af frem- 
mede og forstaa at vælge, hvad der passer til vore Forhold. I 
en enkelt Branche har vi dog været paa Vej til at danne os en 
national Ejendommelighed, nemlig paa Guld- og Sølvsmedekunstens 
Omraade. Vi ejer i vort Musæum for nordiske Oldsager en Sam- 
ling af gamle Fortidssmykker, hvis originale og rige Ornamentik 
har den Ævne, at den direkte kan overføres paa moderne Ar- 
bejder, og hvis Teknik ikke er vanskelig at eftergøre. Med 
E. F. Dahl i Spidsen kastede vore Guldsmede sig over dette 
lykkelige Fund, og i en lang Periode vare de danske oldnordiske 
Smykker en søgt og beundret Vare viden om. Underligt nok 
lader vore Guldsmede til at ville opgive denne Vej, som utvivlsomt 
er den eneste rigtige at vandre, vel at mærke saaledes, at man 
ikke som hidtil fortrinsvis indskrænker sig til at kopiere de gamle 
Smykker, men benytter dem som Motiver til fri Komposition, og 
ikke af arkæologiske Hensyn ængsteligt holder de forskellige 
historiske Stilperioder ude fra hverandre, men dristigt og fantasi- 
fuldt blander dem sammen til virkningsfulde Helheder. 

Som sagt, den oldnordiske Stil spiller ikke nogen frem- 
trædende Rolle paa Udstillingen, hvorimod alle mulige og umulige 
Stilarter veksler i broget Forvirring; dog synes alt at tyde paa, 
at Guldsmedenes (hvad der igen vil sige Publikums) Smag bærer 
hen imod Rokokoen og Japaneseriet. For øvrigt er de store 
Udstillings-Pragtstykker holdt i Renæssancestil: Michelsens 

Kongemonument, komponeret af Hejnrich Hansen, modelleret af 
Stejn og Laurits Jensen, ciseleret af Røder, Christesens Skjold, 
komponeret og modelleret af Olrik, ciseleret af Schmahlfeldt, og 
Hertz' s Opsats, komponeret af Dahlerup, modelleret af Gunnar 
Jensen og udført af Boas og Knud Jensen. Skjoldet er absolut 
det betydeligste Arbejde blandt disse; i livfulde, figurrige Billeder 
fremstilles Scener af Valdemar Sejrs Liv og Bedrifter, Kompositionen 
er rig og smagfuld, Udførelsen nobel og behersket. Hertz's tempel- 
formede Opsats udmærker sig ved sin efterfølgelsesværdige origi- 
nale Sammenstilling af forskellige Stoffer, som Guld og Sølv, 
Elfenben og Ibenholt og den blaa Lapis lazuli, men hverken 
Kompositionen eller Udførelsen er rigtig tilfredsstillende. I det 
hele taget taaler vore Guld- og Sølvarbejder i ringere Grad en 
Sammenligning med Udlandets Præstationer, end vi havde ment 
at have Grund til at tro. Hverken i Metallets Farve og Over- 
fladebehandling eller i Udførelsens distinkte Omhu naar de til- 
strækkeligt højt. Paa dette Omraade vil Udstillingen sikkert bære 
gode Frugter. 

For øvrigt findes der mange smukke Sager. Michelsen 
udstiller en Samling Guldsmykker, som i original Komposition og 
dygtig Udførelse er af første Rang; Christesen foruden sine 
gamle Udstillings-Pragtstykker et Par fortræffelige Servicer, for- 
gyldte og oksyderede; Hertz en Række smukke Forsøg paa 
Anvendelse af farvede Emailler; Christgau et nydeligt Skrivetøj 
i Form af en indisk Gondol og gode Efterligninger af norske 
Filigranarbejder; Dragsted en elegant udført Lystkutter af Sølv; 
Green en Del ret originalt komponerede Smykker i solid Udfør- 
else; Hornemann nogle ualmindelig kønt modellerede Knive og 
Skeer med Skafte af Konkylie; Rasmus Jensen fra Horsens 
anerkendelsesværdige Email learbejder. 

Saadanne Gyseligheder som Mayntzhusens Rosenborg- 
Slot og Petersens Maskinpresse i Sølvelektroplet tyder paa en 
fuldstændig Mangel paa Forstaaelse af hele Kunstindustriens 
Væsen og Opgaver. For øvrigt gaar vore Elektropletfabrikanter 
ganske samme Veje som vore Guldsmede, og mange af deres 
Arbejder er smagfulde og vel udførte ved Kunstneres Hjælp. Af 
andre Metalarbejder er der kun Anledning til at nævne de dygtige 
Klejnsmedarbejder i Kristian den Fjærdes Stil, som er udførte af 
Doberck og J. P. Chr. Jensen, samt de fortræffelige Dørgreb 
fra Københavns D ørgrebsfabrik. 

Vore Snedkere indtager en høj Plads blandt vore Haand- 
værkere; de er i Besiddelse af stor solid Dygtighed, megen Akku- 
ratesse og Ærlighed i Arbejdets Udførelse. Des værre savner vi 
paa Møbelsnedkeriets, som paa de fleste andre Omraader en 
national Stil, en karakterfuld Oprindelighed. For Øjeblikket ind- 
skrænker man sig hovedsagelig til at kopiere Tyskernes Gengivelse 
af Renæssancen, og det falder i Længden lidt trist og kedeligt. 
Enkelte Snedkere har dog bestilt originale Tegninger at arbejde 
efter, og derved er der naturligvis baade vundet nogen Afveksling 
og smukke Resultater. Det er ubegribeligt, hvorfor ingen af vore 
Snedkere kaster sig over den praktiske, konstruktive og dekorative 
engelske Møbelstil, som i mange Henseender er nær beslægtet 
med vore egne gamle gotiske Møbler, hvoraf udmærkede Eksem- 
plarer bl. A. findes paa Dansk Folkemusæum og Musæet for 
nordiske Oldsager. Det vilde ingenlunde være umuligt ad denne 
Vej at skabe os en Møbelkunst, som ved sit ejendommelige Snit 
kunde blive et godt Udførselsprodukt. 

Det bedste Møbel paa Udstillingen er det store Rokokoskab 
i Dronningens Værelse, udført af Severin & Andreas Jensen, 
tegnet af Prof. Dahlerup efter et Motiv fra Rosenborg; det er 
beundringsværdigt udført, dets Valg og Sammenstilling af Træ- 
sorter er meget tiltalende, dets Træudskæring og Indlægning er 
f ortræffelig , og dog har dets Forfærdigelse frembudt ganske sær- 
egne Vanskeligheder paa Grund af de mange svajede og buede 
Linjer. Et andet udmærket Arbejde er N. Chr. Topps Skrive- 
bord med tilhørende Stol, men for øvrigt maatte man nævne 
mnnge Navne, naar man skulde opregne alle de Snedkere, som 
ved denne Lejlighed virkelig har udmærket sig; og det glædelige 
ligger i, at det ingenlunde er lutter københavnske Mestere, der 
har indlagt sig Ære, nej rundt om fra Provinserne, ogsaa fra 
Smaabyer, er de mødte med gode, dygtige Arbejder, hvad der 
saa meget mere maa paaskønnes, som Vanskeligheden naturligvis 
er langt større, hvor ingen Hjælp findes og ingen Konkurrence 
højner Fordringerne. Paa Grænsen mellem Møbelsnedkeri og 
Bygningsarbejde staar det af F. Oxelberg efter Arkitekt Martin 
Borchs Tegninger udførte Kongeværelse. Et mægtigt Kassetteloft 
dækker over de gobelinklædte Vægge, forneden prydede med et 
højt Træpanel og afbrudte af rige dobbelte og enkelte Døre, alt 
udført af Eg, indlagt med Mahogni, lidt fladt og ængsteligt, men 

for øvrigt smagfuldt og behersket i Kompositionen og udført med 
en Dygtighed, som stiller det forrest i første Række. 

Der findes en hel Del godt Malerarbejde paa Udstillingen. 
Der er dygtige Efterligninger af Mosaik, Træsorter og Stenarter, 
der er meget fortjenstfuldt i Dekorationen af Dronninge værelset, 
komponeret af Overgaard og udført af ham selv i Forbindelse 
med Nielsen & Hansen, men Prisen for Alt bærer dog Jury- 
værelset, efter Arkitekt V. Kochs Tegninger udført af Møll- 
mann & Ko., Kompositionen er rig og alvorlig, ualmindelig nobel 
og stemningsfuld, og Udførelsen er i enhver Henseende saa dygtig, 
at man vanskeligt skal kunne finde den bedre. 

Det er i rette Tid, at Foreningen for Boghaandværk har 
dannet sig, ti vore Bøgers Udstyrelse er langtfra mønsterværdig; 
i Valget og Sammenstillingen af Typer, i Forholdet mellem Tryk- 
siden og Marginen , og endelig i Indbindingen er der betydelige 
Forbedringer at indføre. Vore Bogbindere er for Resten flinke nok, 
hvad ogsaa Udstillingen beviser, men det skader des værre deres 
Kunst, at de saakaldte komponerede Bind breder sig mere og 
mere paa de virkeligt solide og smagfulde Bogbinds Bekostning. 
Immanuel Petersen og Carl Petersen møder med rige, om- 
fattende Udstillinger; mærkes kan hos den første et lille Bind i 
gammeldags Stil til Maupassants Fortællinger, hos den sidste et i 
byzantinsk Stil komponeret Bind til Peter Hansens Literaturhistorie. 
Beuchel udstiller bl. A. en pragtfuld Mappe med kunstfærdig 
Forgyldning paa mørkerødt Fløjl, 3. L. Flyge gode Prøver paa 
en Specialitet, som endnu ikke er synderlig anvendt her hjemme: 
Lædermosaik, det vil sige en Art Dekupørarbejde, hvor forskelligt 
farvede Læderstykker sammenstilles Side om Side til brogede 
Mønstre. 

Foruden de allerede omtalte keramiske Sager udstiller 
Dekorationsforeningen ogsaa andet af kunstnerisk Værd. Der 
kan saaledes nævnes de højst originale og karakteristiske Møbler, 
som Lorentz Frølich har komponeret og dekoreret med sjælden 
Friskhed og Opfindsomhed, det elegante lille Skab, som skyldes 
Arnold Krog, og det aldeles fortrinlige Udkast til en ny Ti- 
kroneseddel af Bindesbøll og Jerndorff. Det er en Skandale 
for vore offentlige Myndigheder at kassere en saa ejendommelig 
og kunstnerisk behandlet Komposition, medens man samtidig 
sender saadanne Lotterisedler ud i Verden som de ny Hundrede- 

kronesedler. Men først og fremmest er der Fru Ida Hansens 
Broderier. Ved Siden af dem blegner alt andet Kunstbroderi paa 
Udstillingen, og der findes dog mange fortræffelige Ting, fortrinsvis 
fra Bindesbøll, Konst. Hansen og Sarauws Forretning. 
Men Fru Hansen er Kunstnerinde og oven i Købet Kunstnerinde af 
Rang. Hun besidder en naturlig dekorativ Sans, som kun 
sjælden svigter hende, derfor det sunde Valg af enkelte, simple 
Motiver, som virker ved en vis ensom Storhed; hun forbinder en 
stor Virtuositet med et indtrængende Naturstudium og en fint 
udviklet Farvesans, hvorfor hendes Broderier virker med en saa 
forbavsende Illusion som Gengivelse af Naturen. 

Vore Væverier tager sig op. Ligesom vor Produktion 
stadig forøges, forbedres den ogsaa, og man sér med For- 
nøjelse paa de mange kønne, ny Mønstre. At bringe Væveriet 
ind under Kunstindustrien er en smuk Opgave, og det synes, 
at i det mindste en Fabrikant, Peter Fick Dansk Tekstil-Lager, 
forstaar dette og gennem sin Kunstvævning forsøger at give 
ny Impulser. 

Ogsaa i vore Husflidsarbejder spores Fremgang. Det er 
saaledes glædeligt at iagttage, hvorledes den modbydelige, smags- 
fordærvende Naturstil mere og mere fortrænges af den sunde, 
kønne Almuestil, hvortil vi ejer en Uendelighed af gode Motiver, 
baade her hjemme fra og fra Sverige. Overhovedet er der mange 
Omraader baade i Kunsthaandværket og i Husfliden, hvor et om- 
hyggeligere Studium af alle de Skatte fra Fortiden, som huses i 
vore Musæer, vilde medføre en langt større Udvikling, end man 
er tilbøjelig til at tro. Der er ikke Grund til at fremhæve andre 
Husflidsarbejder end det overordentlig smukke Møblement i Almue- 
stil, hvidt og sort, komponeret af Arkitekt Rosendal Langballe og 
udført i Fru Hages Husflidsskole. 

Samler vi nu til Slutning vore Indtryk af det danske 
Kunsthaandværks Stilling paa Udstillingen i Forhold til de frem- 
mede, bliver Resultatet dette: Vi besidder des værre ingen ned- 
arvet Tradition og som Følge deraf ingen national Stil eller 
Ejendommelighed, men vi besidder stor Soliditet i Arbejdets 
Udførelse, en sund, ædruelig Smag og en villig Lærenemhed lige 
overfor fremmede Forbilleder. Vor Fremtid beror paa, at det 
smaat begyndte Samarbejde mellem Kunst og Haandværk idelig 
vokser og forøges. 

Vi maa ikke sprede os for meget, ikke arbejde med lige 
Interesse i alle mulige Stilarter, men bestemt og klart sondre 
og udskille alt, hvad der passer for vor Smag, vore Ævner og 
vore Materialier, og da med Energi og Udholdenhed uddybe og 
udvikle dette; saa er der godt Haab om, at vi formaar at 
skabe os et Kunsthaandværk , som kan blive Landet til Ære 
og Velstand. 



Erik Sghiødte. 




Om Hazardspil og „Grækere". 



llazardspil har uden Tvivl eksisteret fra meget gamle Dage 
og i alt Fald mange Herrens Tider før man opfandt Spillekort, og 
falske Spillere formodentlig ligesaa. Egentlige »Grækerec, det vil 
sige professionelle Falskspillere, Personer, hvis Levevej det er 
ved alskens Volter, Kneb og Kæltringestreger at bedrage Mod- 
spillerne, »forbedre Lykkenc, »hjælpe paa Lykkenc, ere imidlertid 
uden Tvivl af senere Oprindelse, komme først til Syne i større 
Antal i det 17de Aarhundrede og blive derpaa — hovedsagelig 
udgaaende fra Italien — i Midten af det 18de saa talrige, at 
Forskerens Øje møder dem i hver en Vraa. Dette hang selv- 
følgelig sammen med den paa alle Omraader ustandselig tiltagende 
moralske Depravation, som endelig i Paryktidens Slutning, de sidste 
halvhundrede Aar før Udbruddet af den store franske Revolution, 
naaede sit Kulminationspunkt. 

En af hin moralske Depravations mest fremtrædende Faser 
var netop det over alle Grænser gaaende Hazardspil. Overalt 
spilledes der med et sandt Raseri Lansknægt, Basset, Pharao, ved 
Hofferne, baade de store og de smaa, og ikke mindst ved det den 
Gang i to til tre Snese smaa gejstlige og verdslige Duodezstater 
sønderrevne Tysklands Hoffer, paa Adelsmændenes Slotte, i deres 
Hoteller og »Cirklerc (o: Klubber), i Danserindernes og Teaterprins- 
essernes »Logementer«, i Finansmændenes og Pengematadorernes 
gyldne Sale, ved alle Kursteder, særlig i Spa, Aachen og Aix i 
Savoyen, i Hoteller og Gæstgivergaarde og Vagtstuer, i særegne 
Spillehuse, der snart vare hemmelige, snart ganske offentlige, som 
Ridottoen i Venedig. Naar Personer comme il faut, Herrer og 
Damer, kom sammen, efter at Operaen var forbi, — i de Dage 

var der Opera i hver en Vraa, og hele Europa var som over- 
drysset med en tæt Græshoppesværm af italienske Operister og 
Sangerinder og Ballerinaer, som opaade Landenes Velstand, ud- 
sugede Folkets Marv og ødelagde dets Ungdom, — kendte man 
ingen anden Adspredelse end Spil: en eller anden »lagde en lille 
Bank« paa nogle hundrede Guldstykker, og saa rullede det gule 
Mammon frem og tilbage over det grønne Tæppe lige til den lyse 
Morgen. I vore Dage vilde en hæderlig Mand betragte det som 
en særdeles tvivlsom Ære at holde Bank eller være Croupier, i 
hin Tid var det ganske anderledes. I Venedig f. Eks. var det at 
holde Bank i Ridottoen og andre Spillehuse et Privilegium for de 
højadelige Senatorer: Adelsmænd af Slægter, der naaede op til 
Attilas Dage, af Familjerne Dandolo, Foscari, Mocenigo, Bragadino, 
Mænd, der havde haft Sæde i Timændsraadet, ja selv i den frygte- 
lige Statsinkvisition, saa man her uden Maske, iførte deres Stands 
røde Kaaber og uhyre Allongeparyker trone bag det grønne 
Bord og lægge Basset op for alle og enhver, der satte en Zecchin 
eller to paa et Kort, lige fra den fornemste Adelsmand ned til den 
fattigste Gondolfører eller Fisker eller til den foragteligste og mest 
berygtede Kurtisane. Hvorfor holdt Dandolo's og MorosinPs Æt- 
mænd paa slig i vore Øjne højst foragtelig Virksomhed? Fordi 
Bankholderen i Længden altid vinder, fordi man maatte tage al 
Ting med, eftersom man var halvt eller helt ruineret ved egen 
eller Forfædres Ødselhed, og fordi et Guldstykke er et Guldstykke, 
enten det saa tabes af en Dandolo eller en Gondolier. 

Hvor utroligt det end lyder, er det ikke desto mindre baade 
vist og sandt, at i hine Dage mere end én Prins og halv- eller 
hel-souveræn Fyrste stundum kunde ses som Bankholder bag det 
grønne Bord i egen høje Person vende Kortene og stikke underdanige 
Dumrianers opsparede Guldstykker i Lommen. For blot at nævne 
et eneste af disse i vore Dage næsten ufattelige Tilfælde holdt 
Fyrstbiskopen af Presborg, Prælat og Prins af det hellige romerske 
Rige, i 1753 paa en Balaften Bank for alle og enhver i sit Palads 
og blev sprængt af en Franskmand, Ridder Talvis, der ikke havde 
en Skilling i Lommen. 

Det er derfor intet Under, at under saadanne Omstændig- 
heder Grækere i Hobetal alle Vegne voksede op som giftige 
Paddehatte, at Æventyrere og Bedragere i tusendvis, stundum af 
god Herkomst, stundum opstegne af Samfundets dybeste Lag, 
viste sig alle Vegne, trængte sig ind alle Vegne, taaltes alle Vegne, 

bedrog alle Vegne, — at alle Cirkler, alle Badesteder, alle Hoteller 
laa fulde af disse Vampyrer, der graadige som Rovdyr, men under 
det gode Selskabs fineste og høfligste Former kastede sig over 
enhver, der kom indenfor deres Fangarmes Omraade, for at ud- 
suge dem til Marven. — at det grønne Tæppe overalt skinnede den 
ankommende i Møde, at Louisdorer, Zecchiner, Dubloner, Lisbonniner, 
Guineer uafladelig rullede hen over Pharaobordet , at kyndige 
Grækerhænder med uforlignelig Behændighed og Kunst trak falsk 
af, bort- eller indeskamoterede Kort, bøjede falsk Paroli, Paix de 
Paroli, Sept et le va o. s. v., — at Tusender og atter Tusender 
udplyndredes til Skjorten, at Slyngler berigedes, enfoldige styrtedes 
i Fordærvelse, Kort kyledes Modparten i Ansigtet, Kaarder krydsedes, 
Pistolskud udveksledes, Blod udgødes. 

En saadan Grækers hele Liv var en uendelig Række af de 
bratteste Omvekslinger. I Dag er han rig, i Morgen fattig. I 
Dag sprænger han en Bank, i Morgen bliver han selv sprængt. I 
Dag er han »saa højt oppe som Toppen af Stigen, i Morgen saa 
langt nede som Foden af Galgen«, — den han stundum med Nød 
og næppe undgik. Hvad hans Navn angaar, da havde han intet, 
eller rettere utallige. Var han umulig ét Sted, forsvandt han, 
dukkede op et andet Sted under et nyt Navn og ombyttede dette 
nye Navn med et tredje eller fjærde eller femte, naar det gjordes 
behov. Men naturligvis var hans Navn altid adeligt, selv om han 
var født i en Rendesten eller Kloak; han var mindst Chevalier, i 
Regelen Baron eller Greve eller Marquis. Tillod hans Kasses Til- 
stand ham det paa nogen Maade, optraadte han altid som grand 
seigneur: i en straalende Karosse med fire, stundum seks Heste 
for, med Forrider og skægget Kusk og galonnerede Lakajer bag 
paa holdt han sit Indtog i det fornemste Hotel, det han under- 
tiden, naar Lykken var ham imod, eller hans onde Stjærne førte 
ham sammen med endnu værre Grækere end han selv, forlod i 
Mulm og Mørke, som en Tyv om Natten, med et Par Skjorter og 
Strømper i en Bylt under Armen. Da disse Bedragere, som fortalt, 
med proteusagtig Lethed skifte Navn og Opholdssted utallige Gange, 
kan det stundum være vanskeligt nok at følge dem gennem det 
Mørke, de saaledes forsætlig udbrede om sig. 

Som Regel havde enhver saadan Græker hos sig Mme. son 
épottse. Fru Baronessen eller Grevinden eller Marquisen, som oftest 
en eller anden Kurtisane eller Æventyrerske, skøn som en Engel, 
forførerisk som en ond Dæmon, straalende af Diamanter, ægte 

eller uægte, saa vidt muligt ikke kendt paa Stedet, hvortil hun 
ankom, men kendt »som Landevejen fra London til St. Albansc, 
hvor hun kom fra. Fru Grevinden og Fru Marquisens Rolle var 
at forblænde Øjnene paa Spillerens Ofre, lokke enfoldige Dumrianer 
med fyldte Brevtasker i Grækerens Garn og fastholde de i deres 
Yndigheders Næt fangne Narre saa længe der endnu var en Hvid 
at presse ud af dem. Ikke sjælden førte ogsaa Grækeren med sig 
en eller anden ulykkelig forført Hustru eller ung Pige af god 
Familje, som han saa enten tvang til at give sig til Pris for 
enhver velspækket Børs, han haabede at lænse, eller fejgt forlod 
nøgen og hjælpeløs, naar Lykken var gaaet ham imod, og han 
selv troede det rettest at forsvinde. 

Der gives ogsaa Grækere endnu i vore Dage, det vilde være 
Synd og Skam at nægte det, men de spille ikke mere, eller i det 
mindste kun sjældent, den fremtrædende og glimrende Rolle, de 
gjorde fordum, naar Lykken var dem huld. Spilleraseriet eksisterer 
ogsaa endnu i vore Dage, men det er dog mere lyssky, skjuler sig 
mere, end for 100 eller 150 Aar siden, og dets Heroer føre derfor 
nu til Dags en mere skjult og ubemærket Tilværelse end i hine 
Tider. — 

Af forrige Aarhundredes store Grækere ville vi omtale nogle 
enkelte. Dem alle kan vi ikke beskæftige os med; skulde vi gøre 
det, maatte vi skrive en hel Bog, og det vilde sandelig være at 
gøre for megen Ære af dem. 

I 1743 og 1744 optraadte »Greve C el i i Mailand som 
Græker. Hans »Grevinde« var en Danserinde fra Bologna, som 
løb bort fra ham i Mailand, medens Greven, der var en fejg Karl, 
blev fugtlet ud af Byen af et Par andre Kavallerer. Kort efter 
dukkede han op i Gesena i Kirkestaten som Grev Alfani, holdt 
Bank og fik Kortene kastet i Ansigtet paa sig af en Officer, han 
bedrog. En Duel aftaltes, Officeren var paa Pladsen, men ventede 
forgæves sin Modstander, »Grevenc var flygtet. En lignende Person 
var Antonio Pochini eller Piccini fra Padua, efter sit eget 
Sigende af god Adel. I 1744 finde vi ham deporteret til Øen 
Cerigo for Rufferi; efter udstaaet Straf flakkede han om i Europa 
og tog i 1 764 i London mod Stokkeprygl uden at drage Kaarden, 
og det skøndt han bar Kaptajnsuniform. Af samme Kaliber eller 
endnu værre var Genueseren Anami eller Giacomo Possano eller 
Ascanio Pogomas; han døde i Elendiglied i sin Fødeby 1770. 

Don Pepe il cadetto udbyttede i 1740ne de spanske Offi- 
cerer i Italien. 1750 dukker han som Josef Mercato op i Lyon, 
hvor han holdt Bank i Kurtisanen Ancilla's »CirkeU. Tre Aar 
senere var han i Wien som Grev Aflflisio, hvor han havde den 
Modgang, at en Kaptajn Beccari kastede ham Kortene i Øjnene. 
Desuagtet spillede Grev Afflisio i gode Huse ja stod sig endog 
saa godt med Fyrsten af Sachsen-Hildburghausen, at denne skaffede 
ham en Kaptajnsplads i den kejserlige Hær og gjorde ham til sin 
Adjutant. Han erhvervede sig ved Grækerkunster en stor Formue, 
men blev dog tilsidst, i 1772, udstødt af den kejserlige Hær og 
gav sig derpaa til at være Skuespildirektør. Det gik nu mere og 
mere tilbage for ham, tilsidst begik han Falsk, kom paa Galejerne 
og døde der. 

En lignende beklagelig Skæbne ramte den liflandske Græker 
Baron von Sten au, en forløben Handelsbetjænt og Søn af en 
Kræmmer; han havde den Ulykke at blive hængt i Lissabon 
1764. Ikke stort bedre gik det Grev Medini, en Græker af god 
adelig Familje og Svoger til Fyrst Leopold af Gonzaga-Solferino. 
Efter mange Lykkens Omskiftelser døde han i en Alder af 70 Aar 
i Gældsfængslet i London 1788. 

Ruggiero di Rocco, Fyrste af Piccolomini, var det Navn, 
en Fægtelærer fra Vicenza optraadte under som Græker. Han og 
hans Fyrstinde blev i 1759 i Haag greben i falsk Spil af en 
rejsende Englænder, de just udplyndrede; en Duel paafulgte, i 
hvilken selvfølgelig Eks-Fægtelæreren blev Sejerherre, og Fyrsten 
opslog nu sit Paulun i Amsterdam, hvor der hos de hovedrige 
Mynheers var Forretninger at gøre, og hvor der derfor ogsaa 
fandtes en hel Koloni af Grækere: den polske Major Sabi, Baron 
Wiedau, ovennævnte Pochini, Ridder Tålvis, som i 1753 
havde sprængt Fyrstbispen af Presborg uden at have en Øre i 
Lommen, og som nu hed Chevalier de la Périne, o. a. Slige 
Grækerkolonier fandtes mangfoldige Steder. 

En af de største Spillere i Midten af forrige Aarhundrede 
var Grev Canano. I 1762 holdt han i Mailand under Karnevalet 
Bank paa Operaballerne. Han blev sprængt to Aftener i Rad for 
63 fuldvægtige Pund Guld, men var allerede næste Aften paa 
Benene igen og vandt t. Eks. i mindre end en Time 4000 Zec- 
chiner fra Genueseren Spinola. En anden stor Spiller og uforfærdet 
Græker var Neapolitaneren »Marquis« Dragon eller d'Arragon, 
en af de farligste Klinger i forrige Aarhundrede. I 1759 var han 

i Petersborg og »virkedec der, til Hazardspillet i 1763 blev forbudt, 
- et Forbud, som, i Parentes bemærket, ikke blev overholdt, 
allermindst af Hoffet og de store: i Riga holdt Kejserinden 
selv en Bank paa ti tusende Rubler »for sine tro Tjænerec, som 
hun sagde, formodentlig erindrende, at hendes Yndling Orloff 
udelukkende havde levet af Hazardspil, før han kom i Gunst; i 
samme By spilledes der et sandt Helvedesspil for Prins Karl af 
Kurlands Regning, og i den høje russiske Adels Paladser ligesaa, 
særlig hos den berømte Ingeniørgeneral Melis s in o, hvor Banken 
holdles af Baron Lefort, en Slægtning af Peter den Stores navn- 
kundige Lærer. 

En samtidig Forfatter vidner, at alle disse store Herrer til 
Hobe bedreve Grækerkunster, en Prins eller Knes Matuschkin 
udfordrede endog alle fremmede Grækere til en Væddestrid i 
Gavtyvestreger og fik kejserlig Rejsetilladelse i tre Aar for i 
Udlandet at rejse paa sin Kunst! 

Nævnte Marquis d'Arragon forlod altsaa 1763 Petersborg 
og kom til Riga, hvor han »virkedec i nogle Aar. I 1767 var 
han i Spa, hvor han ægtede en halvhundredaarig Englænderinde, 
en Enke med 60,000 Pund Sterling. Denne Dame var saa venlig 
at dø kort efter, hvorpaa Marquien for sine 60,000 Pund købte 
vidtstrakte Godser i Modena og blev en stor Jorddrot. Det er 
omtrent den eneste Græker, tror jeg, der har endt som rig Mand. 

Som rig Mand endte næppe den i Literaturen ikke ube- 
kendte Græker Chevalier Goudar. Hans Ungdomshistorie kender 
jeg ikke; i 1763 var han i London, hvor han kort efter bortførte 
en syttenaarig blændende skøn Irlænderinde fra et Ølhus, hvor 
hun var Opvartningspige. Det var den spekulative Ghevaliers 
Plan at spille Irlænderinden i Hænderne paa hans allerkristeligste 
Majestæt Kong Ludvig den 15de, men Madame Dubarry fik Nys 
om Sagen og lod ham ved et lettre de cachet udvise af Frankrig 
med samt hans Irlænderinde. Denne blev senere den for Skønhed, 
Aand og Talenter bekendte Mme. Sarah Goudar, der heller ikke 
er aldeles ubekendt i Literaturen. Goudar eksploiterede navnlig 
rejsende Englændere; i 1768—69 var han i Neapel, hvor han 
holdt Hus i Nærheden af Pausilipo, og det rigt og flot, skøndt 
Pharao og Biribi var hans eneste Indtægtskilde. Rigtignok havde 
Ministeren Tanucci forbudt alt Hazardspil, men hvem brød sig vel 
om det? Bryde rejsende Englændere sig overhovedet om noget? 
Hint Forbud agtedes saa lidet, at da Kong Ferdinand den 4de en 

Gang kom ud af sin Dør og saa sine Gardeofficerer lige udenfor 
denne spille Hazard paa Liv og Død, nøjedes han med at sige: 
»Gener Dem bare ikke for min Skyld, men pas for Gud i Himlens 
Skyld paa, at Tanucci ikke faar det at vide, for saa er Fanden løsU 

En af de mest usympatetiske af alle den Tids Grækere var 
en Grev Schwerin, som i lange Tider flakkede om f i Europa, 
snydende og bedragende og dog bestandig tiggefærdig. Denne 
elendige var Brodersøn af den ved Prag faldne Feltmarskalk 
Schwerin, og naar han havde bortspillet sin sidste Hvid, plejede 
han at trække den faldne Helts blodbestænkte Ordensbaand op af 
sin Bukselomme for at røre de haarde Grækerhjærter og skaffe 
sig Laan eller Kredit. I 17G6 begik han Vekselfalsk og blev kastet 
i Fængsel i Dresden. Frederik den Store betalte hans Gæld og lod 
ham sætte paa Spandau, hvor han endte sit uhæderlige Liv. 

Brødrene Stefano og Primislav Zannowitsch fra Budua i 
det sydligste Delmatien vare to af de celebreste Grækere i Midten 
og Slutningen af forrige Aarhundrede. De vare begge Mænd af 
høj Begavelse og havde studeret i Venedig, men ogsaa sølet sig i 
Laster og Udsvævelser i denne den Gang saa ryggesløse By. Som 
udlærte Grækere enedes de om, at Primislav skulde udbytte Syden, 
Stefano Norden. 

Primislav, der lod sig kalde Greve, begyndte med i Neapel 
at plyndre den venetianske Ridder Morosini for 6000 Dukater og 
kom derefter med seksspændt Karosse, Mætresse, Selskabsdame, 
Kammertjæner og tre fire guldgalonnerede Lakejer til Florens. 
Med uforlignelig Sikkerhed og Insolence indfandt han sig her i 
Adelskasinoet som Ætling af Helten Skanderbeg, tømte de til- 
stedeværende Signorers Punge i en Haandevending i en munter 
Basset og gik bort. Et Par Dage efter beredede han og en anden 
Græker Aloys Zen o, et uægte Skud paa den gamle venetianske 
Adelsslægt Zeno's Stamme, en rejsende Englænder »Storvaskene, 
som det hed i Spillersproget; i Løbet af et Par Timer vandt de 
tolv tusende Pund Sterling — i vor Tid vilde denne Sum paa 
Grund af Pengenes aftagne Købeævne være mindst seks hundrede 
tusende Kroner — fra en ung Lord Lincoln. Englænderen betalte, 
men det noble Grækerpar blev udvist af Florens og begav sig til 
Bologna, hvor de to Herrer kom i Strid om Rovet. 

Imidlertid udbyttede Stefano Zannowitsch Norden, traadte 
i venskabelig Brevveksling med Voltaire og d'Alembert og kom i 
April 1766 til Berlin, hvor Frederik den 2den viste ham megen 

Opmærksomhed. Grækeren fik endog Adgang til Prinsen af Preussens 
Familjekreds, ja spillede en Rolle som var han Prinsessens Elsker. 
Han var Hospodar af Rumænien, sagde han, og Ætling af Skanderbeg, 
havde 200,000 Dukater aarlig Indtægt af »sine Landec og holdt 
en Hær paa tredive tusende Soldater. Det varede et helt Aar, 
inden man saa, at Skanderbegs Ætling kun var en fræk Bedrager; 
i Januar 1777 blev han udvist af Berlin, men da Frederik derpaa 
vilde lade ham tage ved Vingebenet i Breslau, var Fuglen fløjet 
og den falske Hospodar paa Vejen til Amsterdam. Her bedrog han 
i en Haandevending de hollandske Bankierer for tre hundred 
tusende Gylden, — nu i Værdi mindst tre Millioner Kroner — , og 
hurtig var denne uhyre Sum bortødslet. De narrede Mynheers fik 
imidlertid snart Øjnene op, for hvad den store Skanderbegs Ætling 
var for en Person, og vilde have deres Penge igen, og da han 
ikke kunde tjæne dem heri, forlangte de dem af Republiken 
Venedig, der imidlertid selvfølgelig ikke fandt Anledning til at 
betale sin driftige Undersaats Gæld. Sorte Skyer trak sammen, 
det saa endog af den Aarsag en Tid lang ud til Krig mellem 
Holland og Venedig, men Kejser Josef den andens Mægling ad- 
spredte dog det truende Uvejr. Stefano Zannowitsch døde i 
Gældsfængslet i Amsterdam ikke længe efter. 

Naar vi sidst nævne Majlænderen Antonio Croce eller 
Grev de la Croix eller Don Antonio de la Cruz eller Marquis della 
Croce, saa er det, fordi han er den af alle forrige Aarhundredes 
store Grækere, som staar os nærmest i Tid. Han dukker først 
op i Reggio 1752, træffes derpaa i Parma og Venedig, hvor han 
bl. a. grundigt plukkede Svenskeren Gyllenspids, og begav sig 
derpaa til Padua, hvor han holdt Bank og i et Par Dage tjænte 
ti tusende Zecchiner. Faa Dage efter blev han udvist af Padua, 
— ikke fordi han havde spillet og spillet falsk, men fordi han 
havde spillet i sin egen Bolig i Prato della Valle og ikke i Opera- 
foyeren eller Ridottoen, hvor Bankholderne vare venetianske 
Patriciere. Croce forlod Padua som grand seigneur: i en pragt- 
fuld Berline med seks Heste for, med »Fruec, Kammerfrue, og to 
Lakejer bag paa i stort Livrée. Han gik til Venedig, hvor han 
atter holdt Bank og førte stort Hus, men hvorfra han kort efter 
udvistes for grov Usædelighed. Nogle Aar efter blev han udvist 
af Mailand og gik derpaa til Genua, hvor han spillede Frue og 
Kammerfrue og Karosse og Heste og Lakejer og alt hvad han 
ejede bort, hvorpaa han uden en Hvid i Lommen under Karnevalets 

Maskefrihed (1762) kom tilbage til Mailand. Her maatte han ty 
til nys nævnte Ganano's Børs og Medlidenhed for med et Par 
Guldstykker i Lommen at slippe bort igen, og han efterlod i 
Mailand sin daværende Frue, en skøn Marseillanerinde af god 
Familje. Derefter kom han til Marseille, flakkede det halve Europa 
rundt og tjænte godt i Brussel og Paris. Fra et Kloster i Brussel 
bortførte han en ung Pige af god Familje. Han optraadte nu igen 
adskillige Aar som Greve eller Marquis, saaledes 1767 i Spa, hvor 
han traf paa større Grækere end han selv og blev aldeles udplyndret. 
Han forlod Spa til Fods, med en Skjorte og et Par Strømper 
under Armen, og efterlod sin Marquise, hin stakkels unge Pige fra 
Brussel, hjælpeløs og ulykkelig. I en Række af Aar fortsatte han 
nu dette Liv, snart svømmende i Guld, snart tiggende sig frem; 
omtrent 1790 kan han endnu paa vises i Bøhmen, og han synes 
at have været i Live endnu ved Begyndelsen af dette Aarhundrede. 

Maaske mere end én venlig Læser vil spørge mig: hvorfor 
har De spildt Deres Tid og slidt paa Deres Pen for at fortælle os 
om alle disse Hallunker? Jeg vil dertil svare: ganske vist fortjæne 
disse Hallunker, hver for sig taget, ikke, at min velvillige Læser 
skænker dem nogen Opmærksomhed, men i sin Helhed turde dog 
mulig foranstaaende korte Skildring af disse Grækeres Liv og Færd 
bidrage lidt til at kaste Lys over et enkelt, hidtil kun lidet kendt 
Felt i det brogede og lidet tiltalende Billede, som den almindelige 
Depravation i Rokokotiden frembyder. 



F. J. Meier. 



Tilskueren. 1888. 

I Dagene fra den 4de til den 9de Juni har den saakaldte 
nordiske Musikfest været afholdt. Den blev fejret under en 
Tilslutning fra Publikums Side, der vistnok langt oversteg For- 
ventningerne, og den har i det hele og store været en vir- 
kelig Fest. 

Tanken om en saadan Fests Afholdelse ved Sammenslutning 
af de skandinaviske Landes musikalske Kræfter var ikke ganske ny, 
men der havde hidtil været tumlet forgæves dermed. Det er Hr. L. 
Rosenfeld, hvem Æren tilkommer for at have faaet den lykkelige 
Idé at sætte Musikfesten i Forbindelse med den store nordiske Ud- 
stilling. Det er denne, der har ynglet; som den har fremkaldt 
de forskellige Kunstudstillinger o. desl., saaledes har den ogsaa 
bragt Grøde til Musikfest-Spiren; i denne Sommer, hvor alle vil 
mores og ikke blot det, men ogsaa vil belæres, vil drage Sammen- 
ligning mellem vore egne og Fremmedlandenes Frembringelser paa 
Kunstens, Industriens og alle andre Omraader, i denne Sommer 
var der sikkert saa gode Betingelser som nogensinde for Fore- 
tagendet. Tilkommer Ideen til Festens Afholdelse saaledes Hr. 
Rosenfeld, saa er det vistnok nærmest Hr. Otto Malling, der 
har Fortjænesten af dens Realisation. Han har hørt til de 
ivrigste Medlemmer af Komitéen , han har haft den væsentligste 
Andél i Programmernes Fastsættelse og han har endelig, i 
Forening med Hr. Fred. Rung, ledet alle de forberedende Prøver 
(navnlig af Koret) med Ihærdighed og Utrættelighed for i Reglen 
ved de sidste eftergaaende Prøver at trække sig beskedent tilbage 
og overlade vedkommende Komponist-Dirigent hele Æren. I det 
store Publikums Bevidsthed blev det andre og større Navne, der 
knyttedes til den nordiske Musikfests Glans, men det vilde 




Den nordiske Musikfest i København 1888. 



595 



være uretfærdigt for disse at glemme de her nævnte. Ved et 
beldigt Sammentræf af Omstændigheder erhvervede Komitéen sig 
et Lokale, som det næppe andensteds vilde have kunnet faa 
Magen til, ved nemlig at træde i Forbindelse med det Aktie- 
selskab, der har overtaget Schimmelmanns Palæ for at om- 
danne det til det Musikbus, vi saa længe har savnet i Køben- 
havn. Opbygget i en Skynding og for største Delen rent interi- 
mistisk frembød den Sal i Palæets Have, hvor Koncerterne holdtes, 
vel ikke noget særlig skønt Skue, men den var lys og meget 
rummelig, og naar Solen en Gang imellem gennem det høje 
Glastag kastede et fuldt Lysskær over denne Mængde af lyse, 
brogede Dametoiletter, festklædte Sangere og blinkende Instru- 
menter, saa var der noget vist storslaaet, noget helt malerisk i 
Skuet. Og hvad der var det vigtigste, Salen frembød gode 
akustiske Forhold — i hvert Fald for Orkester og Kor. 

Forinden jeg gaar over til at omtale Enkelthederne ved 
Festen, vil jeg kun berøre nogle Indvendinger, navnlig mod 
dens Programmer, som er fremkomne dels før, dels under og efter 
dens Afholdelse. Jeg haaber at kunne gøre det uden at blive 
beskyldt for en Uvilje mod Musikfesten, der har været langt 
fra mig. Jeg fremdrager straks i Begyndelsen, hvad der synes 
mig dens Skyggesider, for at undgaa senere atter og atter at 
gentage dem ved Omtalen af de enkelte Koncerter, og idet man 
bringer Komitéen en varmfølt Tak for dens Slid og Arbejde og 
for det indvundne Resultat, tør man nok komme frem med nogle 
Bemærkninger, der, opfattede som Raad og Anvisninger, vistnok 
kan være gode at tage med næste Gang; ti deres Mangel paa 
Berettigelse har denne Fest ikke bevist. 

Det er saaledes en fuldt berettiget Indvending, der er gjort 
mod denne Musikfests Program, at det ikke har været overladt 
de svenske og norske selv at vælge deres Bidrag. Da Nord- 
mændene i Kapelmester Svendsen havde en Slags Repræsentant 
her, er det navnlig Svenskerne, det er gaaet ud over, og efter 
Sigende er dette Forhold ogsaa Grunden til, at deres Hoved- 
dirigent, Hr. Nordquist, ikke har givet Møde her. Ved Kunst- 
afdelingen ved den store nordiske Udstilling har Forholdet, saavidt 
vides, været et andet og med Rette, ti skøndt det vel ikke burde 
være Tilfældet, kan det dog ikke undgaas, at det kritiske Publi- 
kum og de ærgerrige Kunstnere drager Sammenligninger mellem 
de to Landes Præsentationer og ved at høre Udtalelser fra baade 

Tilhørere og Medvirkende fik man ogsaa tydelig Indtryk af, at 
Størsteparten opfattede Festen som en Væddestrid, men i 
en saadan er det uretfærdig, at den ene Part vælger Vaabnene 
ogsaa for Modstanderne. 

Man har dernæst og ligeledes med fuld Ret fremhævet, at 
det valgte Program langt fra tilstrækkelig har udnyttet den store 
Kormasse, som Festen her havde bragt sammen. Af alle de 
mange opførte Nr. var der kun to, hvis Virkning væsentligst 
beroede paa det fulde Kor, nemlig Hartmanns Universitetekantate 
og Normanns Hymne Rosa rorans^ for øvrig havde man enten 
valgt Ting, i hvilke Koret spillede en underordnet Rolle eller hvori 
kun Mandskoret medvirkede. Musikfesten har ladet en Lejlig- 
hed, der saa ypperlig tilbød sig, slippe ud af Hænderne. Hvor 
længtes man ikke efter at høre dette Kor med dets store Masse 
herlige Røster istemme et Haendelsk Halleluja eller en Bachsk 
Kantate , i Steden for som nu at se det sidde med Hænderne i 
Skødet den halve Koncert (ved den 3dje Koncert medvirkede 
saaledes Koret kun i Elvershud). 

Haendel og Bach! Gud bevares, hvor kunde de vel 
komme med til en nordisk Musikfest, der hører jo kun nordiske 
Komponister hjemme! Ja, det er just Spørgsmaalet og vistnok 
det Spørgsmaal, som særlig kan omdisputeres og derfor mest maa 
tages under Overvejelse til næste Gang, dette om det er saa 
absolut nødvendigt, at der paa en nordisk Musikfests Program ikke 
findes et eneste Navn udenfor Skandinaviens. Tyskerne, der holder 
nogle ret vel renommerede Musikfester, de mener, at de paa Pro- 
grammerne efter Omstændighederne nok kan tage et eller andet 
dansk, fransk, italiensk Navn med. Musikfestens Komité har 
ment, at den skandinaviske Musikliteratur var betydelig, omfangs- 
rig og forskelligartet nok til at staa paa sine egne Ben uden 
fremmed Assistance. Men har Koncerterne ogsaa givet den Med- 
hold? Var der ikke noget ensformigt, der i Længden trættede, 
over disse Koncerter? og viste det sig ikke navnlig, at den skan- 
dinaviske Kammermusikliteratur er altfor fattig til at fylde tre 
— lange — Koncerter? 

Og endelig — til Slutning tør man vel nok sige, at Komi- 
téen kunde have valgt en bedre Løsning af det ganske vist ikke 
lette Spørgsmaal, om hvilke Komponisters Navne der skulde findes 
paa Programmerne end at lade Ancienniteten være det afgørende, 
ja endog som det synes at vedtage en Slags »Aldersgrænset. Det 

er sørgeligt, men sandt, at Folk, der sætte Pris paa at se deres 
Fortjænester belønnede med en Smule Titel eller Rang, i Reglen 
maa vente taalmodeligen til de Halvtreds, men at fri Kunstnere, 
der ikke synes bundne af noget Hensyn, følger et lignende kinesisk 
Princip, ser temmelig trist ud. Og just naar Festen skulde være 
specifik »nordisk«, maatte det synes særlig nærliggende, at man 
ikke blot mødte op med de Repræsentanter, hvis Virksomhed er 
helt eller delvis afsluttet, og hvis Værker er kendte af enhver af 
Tilhørerne, men at man ved Siden heraf lod sig det være magt- 
paaliggende at tage saa mange som mulig af de mest begavede unge 
Tonekunstnere med for derved at vise, ikke blot hvad nordisk Musik 
er og har været, men ogsaa pege hen paa, hvad den vil »blive«. Af 
den unge norske Musik er man bleven nødsaget til at medtage 
Værker af enkelte »unge« og just derfor blev navnlig den norske 
Kammermusikkoncert en af de interessanteste og indholdsrigeste. 
Ogsaa paa den danske Kammermusiks Omraade havde man, vel af 
Mangel paa Stof, maattet tage én Komponist med, som i Grunden 
var for »ung« (Viktor Bendix). Men hvorfor foretrække ham 
fremfor saa mangen anden? — I hvert Fald mon Komitéen uden 
Blussel vil kunne mindes, at den Komponist, der af alle de saakaldte 
»Unge« er i Besiddelse af den mest umiddelbare Skaberævne og 
som, helt selvstændig i sin Musik, dog paa den smukkeste Maade 
hidtil har fulgt den nationale Strømning i vor Tonekunst, som 
Gade og Hartmann er de store Repræsentanter for, at hans Navn 
ikke findes paa et eneste af Musikfestens Programmer! 



Naar man nu efter disse indledende Bemærkninger, der 
altsaa anbefales til den velvilligst mulige Optagelse, skal gaa 
over til at omtale Koncerternes Enkeltheder, saa er man i en vis 
Forlegenhed. Indtrykkene fra 6 omfangsrige Koncerter stormer 
ind paa én, og disse Koncerter, der fulgte Slag i Slag i en hel 
Uge, virkede tilsidst trættende, saaledes at man havde en bestemt 
Følelse af, at dette var »altfor megen Musik«. Tonerne mylrede 
saaledes om én, at det er vanskelig bagefter at holde det ene ude fra 
det andet og saa fordrer tilmed alt at omtales: det ny. fordi det 
er nyt, det gamle, fordi det næsten tog sig ud som nyt under de 
nye Forhold. De følgende Sider skal derfor kun indeholde en kort 
Oversigt over og Karakteristik af det opførte, ingen indgaaende Kritik. 

For øvrig var det mest blivende Indtryk af Musikfesten 
ikke noget særlig overraskende eller uventet , det nemlig, at vi 
her i Norden har to store Tonekunstnere, Gade og Svendsen, 
der staaende paa Klassikernes Skuldre ere lige saa overlegne i 
Behandlingen af det formelle som de er selvstændige med Hensyn 
til Indholdet. Og ved Siden af disse — to rigt begavede Tone- 
digtere 1 ), Hartmann og Grieg, fuldt ud originale, begge 
gaaende deres egen Vej uden at se hverken til højre eller venstre, 
ikke just Mestere i Formen, i hvert Fald ikke i de store Former, 
men dybe og til det yderste ærlige og alvorlige i Indholdet 
Musikfesten lærte os nu ved Siden heraf, at Svenskerne ikke 
har nogen Komponist, der paa langt nær kan sættes ved Siden 
af disse fire Stormagter, medens den paa den anden Side gav 
gode Løfter for Norges Fremtid — for Danmarks Vedkommende 
havde som nævnt »Fremtiden c næsten slet ikke Ordet. 

Det var imidlertid intet af de fire nævnte Navne, der 
aabnede Musikfesten. Hertil havde man med fin Smag valgt 
Kuhlaus Ouverture til „Elverhøj". Denne saa vel kendte Ouver- 
ture er vel næppe Kuhlaus bedste, men her var den helt paa 
sin Plads. Uagtet den som al Kuhlaus Musik staar og falder 
med den rutinemæssige Flothed, hvormed den er »gjorte, saa har 
Komponisten dog her, tvungen af Æmnet og vejledet sagtens af 
Heiberg, indflættet Folkevisetoner og Nationalsangen i sin Ouver* 
ture, og den Duft, som derved strømmer fra den, vil til alle Tider 
lade den gaa lige ind i danske Hjærter. Var det her de første, 
ubevidste Spirer til den kommende Æra i nordisk Musik (ti 
som bekendt var det Danmark, som førte an i denne »nyet Tid), 
saa fik man straks efter i Omans-Ouverturen et Pust fra Gærings- 
tiden 9 ), der snart skulde gaa over i en bevidst Kamp for at 
naa ny selvstændige Maal. Mellem disse to »historiske« Ouver- 
turer fremsagde Hr. Emil Poulsen en Prolog af Chr. Richardt 
Ingen høj Lyriks Flugt prægede den, maaske kunde den have 
været en Smule mere »festlig«, men i sunde, velklingende Vers 
fasUlog den den i og for sig indlysende Sætning, der dog ikke 
kan siges for ofte til vore unge Kunstnere, at Tonekunsten, om 

*) Denne fine Sondring skyldes vistnok Grieg og findes i nogle Linjer han 

skrev i „Musikbladet* ved Hartmanns 80-aars Fest. 
*) Ouverturens Betydning i Gades Liv og derigennem for den danske Musik 

har jeg søgt at skildre i min Studie i Tilskuerens Oktober-Hæfte 1887. 




Den nordiske Musikfest i København 1888. 



599 



den skal bevare noget virkeligt Værd, maa slaa saa dybe Rødder 
som mulig i Folket og Naturen og mest henviste Digteren de unge 
til Folkevisen: 



Men i Alverdens ægte Tonekunst, 

hvor store, rige Former end den rummer, 

vil altid . . . fornemmes fra det dybe som en Rislen 

af Folkevisens favre Tonefald: 

Det sjælfuldt enkle, som kan Hjærtet røre! 

Smyk dig med den, du Nordens Tonekunst! 



Med denne Prolog og disse to Ouverturer var Feisten indr 
viet. Saa prægtig som de Instrumentalnumre klang, havde 
man endnu aldrig hørt Musik klinge her hjemme og den værste 
Frygt for, at Akustiken skulde have svigtet i det afgørende Øje- 
blik, naar Salen var fuld og ophedet, svandt, da man fik høre 
hvor vidunderlig skønt, rigt og fuldt og dog blødt og nyanceret 
Violinerne lød, og hvor tydelig næsten ogsaa alle andre Instru- 
menter kom til deres Ret. Trompeter og Basuner, som i den 
tomme Sal ved Prøverne lød noget larmende og dominerende, 
kom, da Salen var fuld, til at indtage deres rette Plads i Forhold 
til de andre. Derimod opdagede man snart , at det store Rum 
ikke var de dybe Stryge- og Træblæseinstrumenter saa gunstigt, 
de 11 Kontrabasser og 4 Fagotter gjorde ikke den Virkning, som 
man skulde have ventet. Dette Forhold blev, som det senere 
viste sig, ogsaa til Skade for Korvirkningen; medens Kvindestem- 
merne klang aldeles ypperlig, kom Mandsstemmerne, navnlig de 
dybere, ikke altid til deres Ret og det uagtet de talte en Mængde 
udmærket udrustede Sangere. 

Man vil forstaa, at dette Orkester maatte klæde Gades 
B-Dur Symfoni særlig godt. Lys og let i Instrumentationen, 
navnlig beregnet paa Strygerne, som den er, bredte den sine 
Vinger over vore Hoveder, steg og sank for at rive os helt med ved 
sin jublende Ungdomsfriskhed. Orkesteret og dets Dirigent, Hr. 
Joh. Svendsen, havde Ære af den Nydelse, de beredte Til- 
hørerne, og naar Komponisten selv ganske vist tager det andet og 
det sidste Stykke i langsommere Tempi, end det nu skete, saa 
kan Hr. Svendsen nok forsvare sig med, at i hvert Fald det 
sidste taaler et nok saa hurtigt Tempo, og at Forsøget bør gøres, 
naar man som her har Virtuos efter Virtuos ved Violinpultene. 

Elverskud, hvormed Gade endnu var repræsenteret paa de 
store Koncerter, dette vort mest ejendommelige Musikværk, 

udført af et saadant Orkester og et saadant Kor under Mesterens 
egen Ledelse , det var vel nok det bedste, Musikfesten havde 
at byde paa. Og Tilhørerne forstod det, hvert Øjeblik brød 
deres Tak ud i jublende Bifald; efter Olafs Romance, ved anden 
Dels Slutning og ikke mindst efter Morgensangen, der saa 
genialt fra Nattens Kogleri fører over til den lyse, klare Dag med 
dens haandgribelige Jammer. For en og anden Tilhører havde 
maaske Elverskud denne Dag endnu en ny og ejendommelig In- 
teresse, den nemlig, at man fik det at høre under Belysning af 
den umiddelbart før sungne Ballade af Grieg: Den Bergtekne. 
Om Modsætningen mellem disse to Behandlinger af et Stof ud af 
Folkeviserne af næsten ens Karaktér og Indhold, skal jeg her kun 
forsøge nogle faa Bemærkninger, skøndt en nærmere Analyse deraf, 
der naturlig vilde føre ind til Modsætningerne mellem selve de to 
Komponisters Naturel, kunde være tillokkende nok. Grieg er 
fuldt ud subjektiv; det er ham selv, der taler: »eg for vilt i 
veduskéginc, han selv har i den triste storslaaede Natur mødt 
den lokkende »juttuldottric og har fulgt hende i »juttullenc — 
nu sidder han med svidende ulægeligt Saar i Hjærtet, med Ansigtet 
begravet i Hænderne og mindes sin »Vildfarelsec (den forunderlige, 
fine Modulation straks i Begyndelsen) — mindes hendes Røst, der 
klang som det tonende Horn i Skoven, mindes den vilde Dans, — 
et Øjeblik kommer der en vemodsfuld Ro i hans Sind, idet han 
tænker paa Freden og Harmonien i Naturen rundt om ham, men 
snart føler han, at for ham er der ingen Fred: han vender til- 
bage til sin tungsindige Grublen — saa trist, saa haabløst som 
den begyndte, ender Kompositionen: »eg for viltc — »eg fann inkji 
vegin heimc Saaledes staar Grieg midt i sit Stof, han føler og 
lever selv i alt dette og det er hans kunstneriske Stræben at give 
sin Stemning derved et saa klart Udtryk som mulig og det er 
lykkedes ham indtil Fuldendthed. Hvor helt anderledes har Gade 
ikke taget paa Stoffet? Det er som stod han med en gammel 
Krønikebog i Haanden og fortalte os dens Indhold saa fyldigt, 
saa malende og levende, som han med sin rige Fantasi blot er 
i Stand til; men ikke et Øjeblik under hele den lange, gribende 
Fortælling faar vi at vide, hvad han selv, Kunstneren, føler og 
tænker derved; først lige tilsidst, mens han trykker Foliantens 
store Spænde til, lader han et Øjeblik sit Aasyn til Syne (»ti 
raader jeg hver dannis Svende). Men heller ikke her, hvor han 
selv tager Ordet, kommer han i synderlig Affekt, helt stilfærdig 

tilføjer ban blot i Lighed med de gamle Fabeldigtere »Moralen« 
af sin Fortælling. Denne Gades Behandlingsmaade af Stoffet 
kan vel nærmest betegnes som »klassiske Det er nu vel mulig, 
ja vel endog utvivlsomt, at Grieg i sin Ballade er kommen det 
alvorsfulde, sorgtunge i Stoffet nærmere ind paa Livet end det er 
lykkedes Gade, men der er intet Spørgsmaal om, at Elverskud 
med sin fuldendt afrundede Form, lette Tilgængelighed og har- 
moniske Afslutning er et større Kunstværk end Den Bergtekne, 

Ligesom Elverskud sluttede den 3dje store Koncert, saaledes 
var Hartmanns Vølvens Spaadom valgt som Slutningsnummer 
paa den 2den. Valget kunde ikke have været bedre, og det var noget 
af det betydningsfuldeste ved Musikfesten, at den bragte disse 
to Værker, hvert for sig fuldt ud ejendommelig »nordiske, til 
Opførelse — det var de yderste Poler i nordisk Tonekunst — 
ti hvor forskellige er ikke disse Værker i Form, i Stof, i Midler, 
det ene kunstfærdig holdt tæt op til den danske Folkevise- 
tone og til Dels til dens Form, det andet kim stræbende paa 
den mest indgaaende Maade ved Toner at »gendigte« det for- 
underlige, uklare oldnordiske Kvad og deraf igen Forskellig- 
hederne i de bragte Midler og hele den musikalske Behandling: i 
Elverskud Soloer og blandet Kor og en fin, sart Instrumentation, i 
Vølvens Spaadom helt igennem det kompakte Mandskor, støttet af 
en tung men mesterlig malende, original Orkestration. Skumlere og 
Tvivlere bør lægge Mærke til, hvor uendelig lang en Strækning der 
ligger mellem disse to Yderpunkter. Hvilken Fremtidsmark for 
unge Tonekunstnere, naar blot nogen af dem har Øjet aabent for 
og Ævne til at opdyrke den! — Det Bifald, der hilste dette 
Hartmanns Værk, var et glædeligt Vidnesbyrd om, at Vølvens 
Spaadom trods sit ingenlunde »populære« Præg efterhaanden 
vinder mere og mere Indgang hos Publikum, og Musikfesten 
kan rose sig af at have bidraget sit hertil. — Derimod syntes Valget 
af den anden Hartmannske Komposition, Universttetskantattn, 
mig mindre heldigt, og den Virkning, den gjorde paa Tilhørerne, 
viste ogsaa tydelig, at man her havde grebet fejl. Til den givne 
Lejlighed var denne Kantate saa fortrinlig som blot mulig, man 
maatte navnlig beundre den Energi, hvormed Komponisten har 
forstaaet at holde sin Musik helt igennem paa Feststemningens Højde, 
men just ved dette sit Fortrin gjorde Værket ved en Opførelse, 
hvor man mest ser paa det almenmusikalske, et noget ensformigt 
Indtryk, og de fint opfundne Enkeltheder, som Kantaten er rig paa, 

saasom Vikingesangen: Vikingsejlet skinner over Sunde og Solo- 
stemmen med Kor: Frem drager Slægters lange Karavane gjorde 
ikke den Virkning, som ved tidligere Opførelser, enten det nu var 
de altfor store Forhold eller de mellemliggende trættende »Festkorc, 
der var Skyld deri. — Udførelsen af Vølvens Spaadom var for 
Korets Vedkommende aldeles glimrende, aldrig bar denne Musik 
klinget mere storslaaet end ved denne Lejlighed, hvor 300 prægtige 
Mandsrøster tog begejstret fat. Det lod imidlertid til, at Dirigenten 
havde lagt vel megen Vægt paa Korets Ydelse og derved noget 
glemt Orkestrets; og dog gjaldt det her som altid, at den fuld- 
endte Komposition kræver den fuldendte Udførelse: saadanne 
Steder som Indledningssatsen og den Overgangssats, der skildrer 
Kampen forinden den endelige, evige Fred, kunde have været 
spillet sikrere og med mere Vælde. 

Af Grieg, der ligesom Hartmann har sin Styrke i den 
digteriske Fordybelse i det valgte Æmne og ligesom han naar 
højest, naar han skriver til Tekst, og da helst til en Tekst af 
en tung, melankolsk Karakter, opførtes foruden den omtalte 
Ballade, den Bergtekne, endnu paa de store Koncerter den bekende 
Klaverkoncert (a-moU), og Grieg vandt med dette Værk 
ubetinget Prisen paa den første Koncert, ved hvilken det spilledes. 
Ganske vist føler Grieg sig, som til Dels ogsaa Hartmann, 
ikke rigtig hjemme i de store Former, men man mærker det ikke 
i denne Komposition, der er saa rig paa Opfindelse, saa frisk ved 
det nationale Skær, der er kastet over den, og saa duftende af 
Stemning og Poesi. 

Af Joh. Svendsen opførtes, foruden nogle højst karakter- 
fuldt instrumenterede islandske Melodier, kun ét Værk: Symfonien 
i b-Dur. Man kunde synes, at det var for lidet, om man ikke 
vidste, at Joh. Svendsens Virksomhed som Komponist trods 
hans sjældne Ævner har været mærkværdig begrænset i Tid som 
i Omfang. Hvad Grunden er dertil, er vanskelig at sige, og jeg 
skal ikke her søge at udgranske den, men sikkert er det, at da 
man hørte denne Symfoni , skrevet af en Mester i Formen, af et 
Menneske, dér føler sundt og varmt, saa blev man inderlig vemodig 
ved Tanken om, at denne Tonekunstner har nedlagt Lyren endnu 
mens han stod i sin fulde Manddomskraft for vistnok aldrig mere 
at tage den op igen. N u vilde det maaske ogsaa være for silde, men 
om Joh. Svendsen i sin Tid havde arbejdet videre, som han 
begyndte og havde vidst at sætte nye Strenge paa sin lidt ens- 

klingende Lyre, saa var han bleven noget lignende for Norges 
Musikliv, som Gade er det for vort. — Symfonien, der i instrumental 
Henseende hævder sig smukt ved Siden af Gades i samme Toneart, 
iik under Komponistens egen Ledelse en Udførelse, som man skal 
lede længe om Magen til. 

Med disse fire norske og danske Komponisters Værker er 
nævnt alt, hvad de store Koncerter bragte af virkelig betydnings* 
fuldt og interessant. Svenskerne, der havde Ordet paa alle 
disse Koncerter, bidrog forholdsvis meget lidt til Glæden ved dem. 
Kun ét Værk efterlod et dybere Indtryk, det var Ludvig NorYn ans 
Hymne: Rosa ror ans bonitatem, der, nærmest holdt i katolsk 
Kirkestil (om end ikke strængt gennemført) med en ypperlig Korsats, 
en melodiøs Solo og en tungt klingende Instrumentation (uden 
Violiner), i Begyndelsen virkede meget ejendommeligt, men som 
dog ikke passede rigtig i Koncertsalen og i Længden blev lidt 
ensformig, fordi det skortede paa Opfindelse udover selve det 
gode Anlæg. Normans Ouverture til Antonius og Cleopatra var 
et flydende og velklingende Musiknummer, men savnede alt 
personligt Præg, mest mindede den om Gade og Mendelsohn. 

Fr. Berwalds Ouverture til Estrella de Soria havde vel 
noget mere Profil og var helt brillant i Klangen, men den naaede 
dog ikke de Mønstre, den nærmest var komponeret efter, og havde 
Uge saa lidt som Normans Musik nogen national Ejendommelighed. 
August Sodermann, vistnok den eneste svenske Komponist, 
som véd at pryde sin Kunst med denne prægtige Juvél, var yderst 
.tarvelig repræsenteret paa de store Koncerter; der opførtes af ham 
ixm én Komposition, Den forladte Mølle (et oprindelig tysk Digt, 
komponeret for Sok) med Orkester), der, udover et velvalgt men 
nærliggende Grundmotiv, de trippende Nisser, og en ret smuk 
Melodik, intet som helst betydeligt indeholder. Man kan forstaa, 
at Sodermanns Landsmænd var lidet tilfredse ved dette Valg, — 
Kun én af de yngre svenske Komponister var medtaget paa de 
store Koncerters Programmer: A. Ha 11 én. At dømme efter det 
Værk, der opførtes af ham, en Ballade tor Tenor og Orkester, 
Skogsraaet kaldet, havde han imidlertid ikke noget særligt Krav 
paa at være med til Højbords. — Lige i Begyndelsen indeholdt 
Balladen noget ret dygtigt i Retning af »Dekorationsmusikc , men 
den kom aldrig ud derover, og da Komponisten ikke kunde blive 
ved med det samme hele Tiden, og da han heller ikke forstod 
at hæve sig op i en anden og højere Sfære, saa gled Balladen 

lidt efter lidt ned til at blive en temmelig kedsommelig Mælke- 
vandsmusik. 

Den Repræsentant, det unge Norge havde paa Orkester- 
koncerterne, var heller ikke synderlig heldig: det var Joh. Selmer, 
der mødte med en Komposition for Mandskor: Nordens Aand. 
Denne næsten helt ukendte Kunstner var lige arrogant som 
Dirigent og Komponist, i begge Henseender udviklede han ganske 
vist den »Kraftc, som velvillige Anmældere har hævdet for ham 
og hans Musik, men han opnaaede absolut intet ved al sin Kraft- 
anstrengelse, ganske simpelt, fordi hans Komposition intet eller 
saa godt som intet indeholdt. Det var næsten ubehageligt at høre 
paa denne meningsløse Sønderplukken af G. Plougs i og for sig 
alt andet end betydelige Tekstlinjer, disse umotiverede harmoniske 
Overgange og denne brutalt larmende Orkestration, der for Resten 
kim var en misforstaaet Efterligning af Berlioz's Mesterskab; og 
man spurgte sig selv, om Hr. Selmer virkelig skulde sidde inde 
blot med noget af det Talent, man har paaduttet ham. 

Af de saakaldte »yngrec danske Komponister, Folk, der 
for øvrig nu er omkring de Halvtreds, havde man kun medtaget 2, 
Emil Hartmann og Emil Hornemann, og af deres jævn- 
aldrende blandt de afdøde, Peter Heise. 

Af Emil Hartmann spilledes den fine og elskværdige 
Violinkoncert^ der imidlertid er blandt de af hans Værker, der mest 
lider under en direkte Paavirkning foruden af Gade navnlig ogsaa 
af Grieg. — Hornemanns Ouverture til Aladdin, der er et forlængst 
givet Løfte om en Opera, der først i Aar er indleveret til Teatret, 
er skrevet med Fantasi, rig paa Melodi og har det rette ouverture- 
flotte Præg, men paa den anden Side falder den lidt i Stumper og 
holder sig ikke just helt igennem i sin Udtryksmaade paa Noblessens 
Højdepunkt. — Det var meget sørgeligt, at Fremmede langt fra 
gennem den af Heises Kompositioner, Bergliot (for Solo med 
Orkester), man havde valgt, kunde faa Indtryk af hans Stilling i 
og Betydning for dansk Kunst. Bergliot er et Lejlighedsarbejde 
— i sin Tid skrevet for Fru Zinck — og sikkert for Størstedelen 
komponeret invita musa, navnlig gør Begyndelsen et meget tørt 
og gammeldags Indtryk, — medens Stykket fra den for øvrig lidet 
ny Sørgemarch's Indtræden ejer ikke saa lidt Stemning — men selv 
en større Mester end Heise vilde næppe kunne have faaet noget ud 
af dette brede episke Digt. Vilde man derfor gærne have andet 

end Sange til at repræsentere Heise, burde man beliere have 
valgt f. Eks. en Scene af Tornerose eller hans Ouverture Palnatoke. 



Musikfestens 3 »Koncerter for Kammermusikc var 
sikkert mindre beregnede paa det store Publikum, der ikke heller 
mødte saa talrigt til dem som til de foran omtalte Orkesterkoncerter, 
end paa de rigtige musikalske Gourmands. For dem maatte disse 
Koncerter navnlig have den Interesse, at de gav den bedste 
Lejlighed til at drage Sammenligning mellem de 3 skandinaviske 
Landes Ydelser, idet hvert af disse havde faaet sin Koncert, 
paa hvilken kun Værker af dets Komponister kom til Opførelse. 
Det er jo imidlertid velbekendt, at Kammermusiker! er den 
Musikform, som mindst af alle har fundet Dyrkere blandt Nordens 
Komponister, der har følt sig langt mere tillokkede af Sang- 
stemmen og det farverige Orkester, og det vilde derfor være 
uretfærdigt, om man alene eller væsentlig efter disse 3 Koncerter 
vilde dømme Landene imellem. — Denne Nordens Mangel paa 
Kammermusik gjorde det for øvrig tvivlsomt, om man ikke havde 
gjort rigtigst i at begrænse disse Koncerters Tal og Længde; 
Programmerne var nemlig i og for sig for omfangsrige, og for at 
fylde dem havde man maattet medtage Kompositioner, der ellers 
aldrig blev opførte her, og som navnlig ikke egnede sig til Fest- 
opførelse; under saadanne Numre var det da ogsaa, at Fest- 
stemningen listede sig bort og Folk tilsidst sad og »kedede sig 
med Anstandc. 

Kim af den norske Koncert fik man et mere fyldigt og 
helstøbt Indtryk. — Ved denne talte for det første det unge Norge 
et mere vægtigt Ord end de Fraser, som Joh. Selmers Korstykke 
indeholdt, nemlig gennem en Klaverkvintet af Chr. Sinding. 
Denne begyndende Komponist er utvivlsomt en stor Begavelse; 
hans Kvintet er først og fremmest præget af en usædvanlig, helt 
betagende Mandighed, om den end i Andanten ogsaa har Udtryk 
for sartere Stemninger. At Sinding paa den anden Side ikke 
endnu er en fuldt udviklet Kunstner fremgaar klart nok deraf, at 
han har kunnet skrive og lade spille Finalen af denne Kvintet, 
der er meget for lang i Forhold til sit Indhold og ganske uklart 
og forvirret formet, og det uagtet de foregaaende Stykker, navnlig 
den første Allegro, viser, at Sinding mere end de fleste af Nordens 

yngre Komponister har Greb paa at skrive i de store Former. 
I det bele giver denne Kvinået Løfte om, at dens Komponist, 
naar han kommer lidt mere til Ro og Klarhed, vil kunne yde 
vægtige Bidrag til Nordens Tonekunst. — Norges Sangmusik var 
repræsenteret dels ved 4 Sange af Halfdan Kjerulf, der var 
den første, som elskværdigt og poetisk men maaske efter vor Smag 
lidt blegt anslog de nationale Strenge — og dels ved 3 åf Griegs 
Melodier til Vinjes Digte. Der var ikke meget ved hele Festen, 
som gjorde et saa stærkt øjeblikkeligt Indtryk som disse S Melodier. 
Paa dette sit egentlige Felt véd Grieg med en forunderlig 
Genialitet at gribe Stemningen i Digtet og give den et umiddelbart 
naturligt Udtryk i Melodien ; og i disse Sange, hvis Indhold særlig 
stemmer overens med Griegs dybe, alvorsfulde Gemyt, synes ban 
endnu originalere end i Sangene fra Ungdomstiden, i hvilke man 
kan spore Paavirkningen udefra, f. Eks. fra Schumann. En saa 
ejendommelig Melodi som den til Guten, der med kærne&st 
Alvor synger om Forsagelse og Personlighedéns Hærdelse der- 
igennem, kan man søge langt om Magen til — Af endnu nyere 
Datum end disse Sange var den Sonate (i C-moll) af Grieg, 
der spilledes ved samme Koncert. Denne Sonate er trods alt det 
fortrinlige, den indeholder, ikke saaledes »fødte, som de to yngre, 
af hvilke man navnlig vilde have haft Fornøjelse af at høre den 
ene i F-dur; man mærker for meget »Arbejdet c i den, og dette 
bestaar mere i Gentagelse og Omlægning i andre Tonearter af 
Motiverne end i egentlig Udvikling af dem, hvad der i Længden 
virker trættende. — Joh. Svendsens Oktet, et af de faa nordiske 
Kammermusikværker , der har vundet fast Plads paa Koncert- 
programmerne, sluttede paa den smukkeste Maade denne Koncert 
Den svenske Koncert kunde i Interesse langtfra maale sig 
med den norske. Hverken en. Sekstet af Ludvig Norman eller 
en Klaverkvintet af Fr. Berwald formaaede at højne det Indtryk, 
den gjorde. Den første var et dygtigt, velklingende Arbejde af 
den Mendelsohnske Skole, men havde aldeles ikke noget nationalt 
eller personligt Præg, Berwald s Kvintet var derimod just anlagt 
paa at være original, og den interesserede da ogsaa i Begyndelsen 
ved de snilde og morsomme, ofte dog løjerlig bizarre, Indfald, den 
vrimlede af, men snart sløvedes Interessen, da man følte, at der 
ikke bagved dette skjulte sig nogen virkelig Dybde og Alvor. — 
I de fleste af de ikke mindre end 9 Sangnumre, som Koncerten 
indeholdt, syntes Komponisterne mere at have lagt Vægten paa at 

skrive en sangbar Melodi end paa at fordybe sig i Digtets Stemning, 
De eneste virkelig ejendommelige Sange var de Sodermannske, 
men ogsaa Ha 11 éns fint malede Billed af de to adskilte Elskendes 
Drøm om Forening bør nævnes. — Langt større Interesse end 
disse Kompositioner havde imidlertid den unge Komponist Emil 
Sjdgrens Sonate (i C-tnoll) for Piano og Violin. Den bærer som 
hans tidligere Arbejder Vidnesbyrd om hans store og op- 
rindelige Talent. Grundtonen i Sonaten er erotisk eller snarere 
en blid, men vemodig Efterklang af svunden Kærlighed; til glødende 
Lidenskab stiger Komponisten ikke, lige saa lidt som han søger 
energisk at rive sig ud af sin vemodige, næsten sentimentale 
Stemning. Sjogren mangler i det hele Sindings mandige 
Personlighed, og hans Sonate, der er uden egentlig nationalt Præg, 
lader tydelig spore, at han er stærkt paavirket af tysk Musik, 
navnlig af Schumann (den lidt trættende Anvendelse af Synkoper 
og Kromatik). 

Den danske Koncert havde vel nok i Gades berømte Oktet 
det ypperste Stykke Kammermusik, der overhovedet kom til 
Opførelse ved Festen. Dens øvrige Indhold havde derimod Vanske- 
lighed ved at hævde sig overfor den norske, mens det paa den 
anden Side i det hele havde betydelig mere Interesse end den 
svenske Koncerts. — ViJctor Bendix havde med sin Trio (forKlaver, 
Violin og Cello), der indledede Koncerten, en alt andet end tak- 
nemmelig Stilling; han var udset til at være den eneste Repræsentant 
for de »ungec danske Komponister, og han skulde være det med 
et Værk, hvis første Fremkomst ligger adskillige Aar tilbage og 
som nok senere kun har undergaaet en Revision af det rent Ydre. 
Under alle andre Forhold vilde Komponisten derfor have haft 
mere Glæde af Trioens Genoptagelse end her, hvor man kunde 
have ønsket et mere modent, personligt og ikke mindst et mere dansk 
Værk som de »unges c Repræsentant — Et saadant dansk Præg 
bærer A. Windings Sonate (for Klaver og Violin), men det kan 
ikke nægtes, at denne Komposition, om hvilken der musikalsk sét 
ikke er andet end godt at sige, baade i Følelse og Udtryk ligger 
vor Tid noget fjærn. — Medens Heises prægtige Sange, der helt 
udslettede Mindet om det mindre gode Lys, hans Navn var kommen 
til at staa i ved Bergliot, endnu stadig høres i vore Koncertsale, 
er Weyses des værre næsten helt forsvunden fra dem. Det var 
derfor en stor Glæde at se dem ydet Oprejsning ved at sættes 
til Højbords ved Musikfesten. Disse Sange bevæger straks vore 

Hjærter — som de duftende Minder, vi gemmer fra vore Bedste- 
forældres Dage — , næsten med Ærefrygt lytter vi til dem og føler 
os lidt efter lidt hensatte i en vis hyggelig Stemning, for hvilken 
al den nervøse Omverdens Larm og Uro viger bort. — Og har vi 
Sans derfor, saa opdager vi paany, hvad vi maaske halvvejs havde 
glemt, hvilken aandfuld Kunstner gamle Weyse var, med hvilken 
Genialitet han finder den Melodi, der just passer til den valgte Tekst, 
og hvor smagfuldt han véd at deklamere denne, tag som Eks. 
af de her sungne Sange den næstsidste Linje af Naar kommer 
Høsten eller den anden Linje af Aftensangen. — Hvorfor Henrik 
Rung, der som Komponist aldrig har haft nogen Betydning, var 
repræsenteret med hele 4. Numre, er en af Musikfestens for- 
skellige Gaader. Det, at de 3 af Sangene viste, at Frederik Rungs 
Talent for musikalsk Imitation er en ligefrem Arv fra Faderen, 
(2 af dem var imiterede efter italienske Madrigaler, én efter 
danske Folkeviser) var i og for sig ret interessant, men kunde 
dog næppe motivere deres Opførelse ved Festen, og i hvert Fald 
kunde det ikke forklare, at den fjærde Sang, den særdeles 
antikverede og kedsommelige TU Myhlegaard og Spanjeland var 
taget med. — Havde man begrænset H. Rungs Bidrag en Smule, 
vilde man have faaet Plads til et Navn, som nu absolut savnedes 
ved den danske Kammermusikkoncert: J. P. E. Hartmanns. 



Til Slutning blot et Par Ord om de udøvende Kunstneres 
Ydelser ved Musikfesten. Hovedstaben af disse var naturligvis 
danske, men Sverig og Norge havde hver for sig ydet deres 
værdifulde Skærv. Et Bidrag savnede man dog absolut, det var den 
berømte svenske Studentersang. Det er atter en af Festens 
Gaader, dette at »Upsalensernec var til Stede ved Festen, uden at 
der blev givet dem Lejlighed til ved en Solo-Optræden at præsen- 
tere deres virtuosmæssige Sammensang og ejendommelige Repertoire. 

Af de ikke talrige nordiske Klavervirtuoser var Fru Erika 
Lie- Nissen med Rette den, der indtog den første Plads; hendes 
fortrinlige Spil i Griegs Koncert, navnlig fuldendt skønt i Andanten, 
gjorde stor Lykke; ogsaa af sin Udførelse af det sikkert meget 
vanskelige og trættende Klaverparti i Sindings Kvintet r der i 
instrumentatorisk Henseende er alt andet end overlegent behandlet 
havde hun stor Ære. — Det begejstrede Bifald, der hilste Hr. Au g. 



* 

Winding, der, efter at have holdt sig borte fra Koncertsalen i 
en Række af Aar, med fin musikalsk Sans og virtuosmæssig 
Overlegenhed foredrog det brillante Pianoparti i sin egen Sonate, 
vil forhaabentlig være ham en Spore til ikke at lade det forblive 
ved denne ene Optræden. 

De akustiske Forhold var ikke Eammermusiken rigtig 
gunstige, man hørte de enkelte Instrumenter for meget, i det store 
Rum kunde de ikke samle sig til nogen Helhed. Bedst vilde 
sagtens den reneste- Form, Strygekvarteten, have taget sig ud, 
men det var karakteristisk nok for Nordens Kammermusik, at 
der ikke fandtes en eneste Kvartet paa Programmerne. Trods 
drsse Ulæmper fik man dog et tydeligt Indtryk af, hvor højt 
Kammermusik-Spillet staar her hjemme. — Af de optrædende 
Violinspillere havde Hr. Anton Svendsen dristig vovet at 
spille sammen med Orkester i dette store Rum, og han belønnedes 
med stor Succes. Hans fuldendte Teknik, elegante Foredrag og 
rene og klare, men lidt spidse Tone, tog sig fortrinlig ud 
i Emil Hartmanns Koncert — Hr. Hilmer ydede i Griegs Sonate 
det bedste, jeg mindes at have hørt af ham; der var navnlig i 
hans Spil den Ro og Hengivelse i Opgaven, som man undertiden 
kan savne hos denne Kunstner. — Hr. Tor Aulins og Axel 
Gades Spil har ikke ringe indbyrdes Lighed. Begge har de 
deres Styrke i et gennemmusikalsk Naturel og en varm, fyldig 
Tone, men Hr. Au lin har Fortrinnet med Hensyn til dennes 
Størrelse, ligesom han ogsaa synes i Besiddelse af mere Teknik 
end Hr. Gade, der for øvrig havde en mindre taknemmelig Opgave 
i Windings Sonate, hvor Klaveret er temmelig dominerende. 

Af de fremmede Sangere var Hr. Lammers den, man 
havde mest Glæde af at høre. Hans Stemme er mesterlig ud- 
dannet og har trods hans Alder bevaret sin Fylde og Skønhed 
næsten ubeskaaren; hvad man derimod savner i hans Sang er 
Flugt og Fantasi, derfor tilfredsstillede hans Foredrag af den 
Bergtekne ikke rigtig, hvorimod han sang de 3 Griegske Melodier 
med en gribende Kraft og Alvor. — HosSverigs og Norges kvindelige 
Repræsentanter, Frk. Aug. Øhrstrøm og Frk. Sigrid Wolf, var 
Fortrin og Mangler omtrent ligelig fordelte. Den førstes Uddannelse 
syntes ypperlig, men Stemmen var ikke ganske frisk mere og 
Foredraget lidt traditionelt. Frk. Wolf har en stor, ung og fuld 
Røst, men af og til kunde man ønske hende en større Noblesse 
og finere Intonation; dog var det selvfølgelig ingenlunde noget 

paalideligt Indtryk at' disse Sangerinders Betydning, man fik af 
at høre dem synge et Par Sange under delvis uheldige akustiske 
Forhold. — Akustiken, der, som foran berørt, navnlig var de 
højere Stemmer gunstig, stillede for øvrig vore egne Sangere i et 
noget andet Lys end man kunde have ventet. Frk. Gåtje f. Eks. 
gjorde trods al sin Dygtighed og sin interessante, personlig ud- 
prægede Opfattelse ingen Fyldest, ti hendes Stemme var for 
mørk og for spinkel lil at tage sig ud. Ligeledes klædte Lokalet 
(og for øvrig ogsaa den valgte Komposition Bergliot) slet ikke 
Fru Kellers Stemme, medens Frk. Beatrice Diederichsen i 
Elverkongens Datters Parti tog sig saa glimrende ud som nogen- 
sinde. Kun Fru Augusta Lfitken, hvem Musikfesten havde 
Æren af paany at have formaaet til at træde offentlig op, kunde 
komme op paa Siden af Frk. Diederichsen hvad Stemmens Velklang 
angaar, men ogsaa bortset herfra bragte Fru Lutkens skønne, 
naturlig yndefulde og ligesom »uberørte« Sangmaade og Foredrag 
en frisk Luftning ind i Koncertsalen. Tilhørerne bragte denne 
vor største og maaske eneste »fødte« Sangerinde en begejstret 
Hyldest. — Medens Musikfesten ubarmhjærtig blottede Hr. Simon- 
sens Mangel paa Sangkunst, over hvilken hans prægtige Stemme- 
midler og musikalske Gemyt kun daarlig dækkede, tog Hr. Ødmanns 
Sang sig næsten bedre ud end paa Teatret. Nogle enkelte Gange 
glippede dog dens Virkning, naar han nemlig »pressede« Stemmen 
mere end dens Spinkelhed kunde taale. — Endnu maa med Hæder 
nævnes det Stockholmske »Filharmoniska Sållskapet« og Cæcilia- 
foreningens »Madrigalkors« a-capella-Sang. 



Nogle Dage efter at Musikfesten var sluttet (med en 
Folkekoncert til billige Priser) afholdt en Del af de fremragende 
Komponister og Musikere, som den havde samlet i København, 
et Møde, ved hvilket en »nordisk Tonekunstnerforening« stiftedes. 
En af dennes Opgaver skal efter Sigende være hvert 3dje Aar at 
foranstalte afholdt Musikfester i Norden i Lighed med den nu 
sluttede. Denne Beslutning var vel omtrent den bedste Kompliment, 
der kunde gøres Musikfesten, ti den viste, at de Folk, hvis Mening 
her har mest at sige, ansaa den for helt vellykket og stolede paa, 
at den Interesse, den havde vakt hos Publikum, ikke grundede i 

en rent tilfældig Nysgerrighed, men i en virkelig dybtliggende 
Sans for og Kærlighed til Musiken. Man maa haabe, at Publikum 
ikke vil gøre denne gode Mening til Skamme, ti bliver Planen til 
Virkelighed og kan man om 3 Aar, idet man tager med sig de 
Erfaringer, man denne Gang har indhøstet, afholde en lige saa 
smuk Fest som den i Aar, da vil det visselig paany bringe Vækst 
og Liv til den nordiske Tonekunst. 



Will. Behrend. 




Uorsk Politik. 



Hvad som her fremlægges, er ikke et Indlæg i Dagens 
Strid deroppe, heller ikke en med Datoer og Dokumenter, Skrivelser 
og Citater fra parlamentariske Taler bilagt historisk Fremstilling 
af de enkelte Begivenheder, men et Forsøg paa gennem et kort- 
fattet Oversyn over Forholdene at raade Bod paa noget af den 
Uklarhed og Mistydning af de sidste Dages Forviklinger i Norge, 
som raader — ej alene blandt den saakaldte Almenhed — i Dan- 
mark. En Mistydning, som vel nærmest skriver sig derfra, at 
man baade i Danmark og Norge er for tilbøjelig til at sammen- 
ligne den politiske Udvikling og følgelig de politiske Forhold til 
enhver Tid i de to Lande, som saa længe drev i Kobbel sammen 
under de samme Herrers Førelse. Man glemmer eller overser 
her saa mange vigtige Ting. Mens Norge i disse Aarhundreder 
var henvist til sig selv, saa dets Folk maatte udvikle sig socialt 
og religiøst efter sin Ejendommelighed i snævreste Forstand, stod 
Danmark altid i nær Berøring med Europa; dets Folk udviklede 
sig jævnsides med andre Folk og stod til enhver Tid paa Civili- 
sationens Højde. Mens Norge fik en fri Forfatning, i det samme 
det trængte sig ind i Staternes Række, og denne Forfatning gav 
et Folk, der knap kendte Forskellen paa Despoti og indskrænket 
Monarki, en større Deltagelse i at varetage Fællessagerne , end 
noget andet Folk havde, saa maatte Danmark endnu gennemgaa 
den lange europæiske Reaktion og en trettiaarig Diskussion, før 
det modtog sin Forfatning som en Kongegave. Og mens Norge 
i Fred for udvortes Forstyrrelse kunde og fremdeles kan drive paa 
med at modne sit Folk til en forhaabentlig værdig Forvalter af 
Friheden, til stadig stærkere og stærkere at ville alt, som Forfat- 




Norsk Politik. 



613 



ningen byder, til en altid modigere Udfolden af det rene Flag, 
der er Jævnbyrdstanken i Unionen, saa har Danmark ogsaa maattet 
have Opmærksomheden udad, har sysselsat og optaget store Kræfter 
med at »holde Thyras Vagt«, indtil Ulykken skræmte dem, der 
til Dels havde fremkaldt den, over i Reaktionen. Norge har poli- 
tisk set været dette Aarhundredes Dæggebarn, Danmark har været 
beskaaret Smertens Del og har lidt for sine Styreres Synder 
gennem tusend Aar. Saa er vel intet rimeligere, end at Forskellen 
er stor i Dagens Politik. Ligheden er kun den samme som 
mellem alle Folk, hvor nyt staar mod gammelt, og hvor det 
gamle maa bruge Vold for at holde det ny nede. Men Hoved- 
forskellen er nok den, at det norske Folk ikke ser, at det kan 
tage alt, hvad det vil, det ævner endnu ikke at forstaa, hvad 
gunstige Stillinger byder, fordi det politiske Fremskridt har været 
raskere end det sociale, mens det danske Folk, der bygger paa en 
gammel Kultur, hindres af ydre Ting i at magte sin egen Vilje. 

Nu tør jeg vel trygt gaa ud fra, at alle Tilskuerens Læ- 
sere kender saavidt til den politiske Kamp i Norge, der fik sin 
foreløbige Afslutning ved Ministeriets Dannelse af 26de Juni 1884. 
at jeg her ikke behøver at gaa tilbage i dens Enkeltheder. Man 
vil mindes, at det, der stod som navngiven Forgrund for den 
lange Kamp, var den ene Sides Arbejde for Parlamentarismen 
gennem en Grundlovsforandring, der skulde give Statsraaderne 
Adgang til at deltage i Stortingets Forhandlinger. Men bag denne 
Hovedsag, som Johan Sverdrup ved en Lejlighed kaldte sin eneste, 
laa saa meget andet og betydeligere, og det politiske Spørgsmaal 
var i Grunden det, som det konservative Partis Talsmænd oftere 
gjorde opmærksom paa, nemlig selve Kongemagtens Stilling — ja, 
om den i det hele taget havde nogen Ret til at bestaa, om der 
fandtes nogen anden Egenmagt i Staten end Folket selv, der 
ytrede sin Vilje gennem fri Valg. Det var med rene Ord en Kamp 
om Monarki og Republik, der blev afbrudt paa Halvvejen. Det 
Spørgsmaal var det, der havde staaet I or Vælgerne i 1882, da det 
gjaldt at anerkende eller kuldkaste Beslutningen af 9de Juni 1880 
— om Unødvendigheden af kongelig Stadfæstelse paa Grundlove - , 
og det var det Spørgsmaal, hvis formelle Løsning Rigsretlen 
1883—84 gav, uden at rimeligvis endog en Halvdel af Medlem- 
merne var sig fuldt bevidst, at de dømte Monarkiet i Norge Men 
under alt det, man stræved i Politikens Tjæneste, stod det klart 
for de virkelig vaagne Fremskridtsmænd, at det ikke var for Bog- 

staver, man kæmpede. Det var noget mærkbart, de vilde frem- 
bringe gennem Politiken. De vidste, at denne bare er Middel. 
Det er bare de doktrinære Indsiddere, som vil Politiken og dens 
forskellige Udslag for Politikens egen Skyld; den, som har set, 
hvordan Menneskene, der udgør Folkene, lever, vil Politiken alene 
for det sociale og økonomiske Fremskridts Skyld, vil politisk Fri- 
hed for de manges Lykkes Skyld ; han vil Folkenes Selvstyre, fordi 
det bedste Absoluti, »Landsfaderdømmet«, tager den jagende Ud- 
viklingsævne fra Menneskene og særlig Modet hos de smaa til at 
gaa videre i økonomisk Uafhængighed; han gaar med i politiske 
Døgnkævl af Kærlighed til dem, som sulter og fryser og er ræd 
alt, de ser, fordi de intet véd. Og jeg behøver vel næppe at 
forsikre, at ogsaa Bevægelsen i Norge var saa vidt selvforstaaende, 
at den havde noget mere at arbejde frem imod end en juridisk 
Løsning af tvivlsomme Spørgsmaal eller en Overflytning af Magt 
fra den ene Haand til den anden. Fremskridtsprogrammet var 
virkelig alt givet, det havde vokset sig større og intensere under 
den politiske Kamp, og nu stod det færdigt til Løsning. Jeg 
mener ikke de saakaldte store Mærkesager, Juryen og Hærord- 
ningen, for de var alt løst; det behøvedes bare en nogenlunde 
forstandig Regering til at strø Sand paa Stortingets Vedtagelse af 
dygtige Mænds mangeaarige Arbejde. Men det, som skulde hjælpe 
til Udvikling af de »tusen Hjems« Behov, havde Fremskridts- 
partiet ordnet til et klart Program — nødvendiggjort ved Ud- 
talelser fra Folket under Valg og frivillige Møder. Her staar 
først og fremmest: Lettelse af Levekaarene for de smaa gennem 
Reform i Skattevæsen og Besparelser i Statshusholdningen — 
f. Eks Forenkling af det kostbare og aristokratisk tidsspildende 
Administrationsværk — og gennem lovmæssig Betryggelse af Hus- 
mænds og Arbejderes Underkuelse fra oven — f. Eks. ved Ud- 
videlse af Stemmeretten til Arbejderne og ved Revision af Hus- 
mandsloven. Dernæst kommer Sikrelse af Samvittigheds-Friheden 
ved Gennemførelse af Grundlovens Bud om Aandsfriheden og en 
Del Love, der sigter til Religions-Frihed o. s. v. Og saa til sidst 
og under alt Sikrelse af Arbejdsfred for Tid og Fremtid ved 
endelig Ordning af Jævnbyrdsforholdet til Sverig. Saa meget og 
saa lidt vilde de Mænd i Norge, som vidste, hvad de vilde. Men 
Ministeriet Sverdrup viste sig snart uvillig til at gennemføre noget 
af dette Program paa en saadan Maade, at det kunde tilfredsstille 
dem, der krævede, og derfor har Skuffelsen lidt efter lidt vokset 

sig til systematisk Opposition fra det samme Partis Side, der dan- 
nede Ministeriet. Men en systematisk Opposition er aldrig ret- 
færdig, og da hele den betragtelsesværdige Venstrepresse har sluttet 
sig til Oppositionen og følger hvert af Regeringens Skridt med 
huggende Kritik, maa nødvendigvis Stillingen for udenfor staaende 
synes værre, end den er. Jeg skal forsøge at vise, at her er ingen 
Fare paa Færde for »Kampens vundne Resultaterc, fordi om en 
Regering misforstaar sin Opgave og ikke vil vige før stemt væk 
af Folket i Valg. 

Allerede Ministeriets Sammensætning burde have vakt Mis- 
tanke. Her stod Forslagsstilleren til 9de Juni-Beslutningen, Johan 
Sverdrup, ved Siden af konservative Aristokrater, ja Højremænd. 
Og var Overraskelsen over Kongemagtens pludselige Omslag for 
stærk til at give Tid til Betragtninger og Tanker om dette, saa 
maatte dog alt de første Regeringshandlinger have forsikret os 
om saa meget, at der ikke kunde ventes noget af »Hinge mere 
fra Johan Sverdrup. Ministeriet begyndte sin Virksomhed med en 
Række Kompromiser, underkendte eller desavouede 9de Juni 1880, 
antog den elendige af Stortinget netop vedtagne Grundlovsforan- 
dring om Stemmeretten uden at bebude noget bedre og gav 
»Aprilministrene« høje Pensioner og flere lignende Ting. Men 
Glæden over »Sejren« var for stor inden det samlede Venstre til, 
at der endnu kunde være Plads for koldt Syn paa Forholdet; — 
hørtes en enkelt Røst raabe advarende Ord mod den altfor hover- 
ende Jubel, saa overdøvedes den af Hurraerne, og kunde en Mand 
som Bjørnson sige den aabne Sandhed, at Sejren var dyrekøbt, 
naar 9de Juni gaves i Betaling, saa var den store talende og 
skrivende og hylende og klappende Flok paa Færde med at 
fortolke og sværge paa, at alt var i bedste Orden. Man havde 
bare to Aar forinden valgt paa »Tillid til Johan Sverdrup«, og 
naar man saaledes en Gang havde begaaet den Synd at skabe sig 
en Afgud, saa var det ikke saa let en Sag at slaa over til at 
kritisere dens Handlinger. Man fik nøjes med at se og forundres 
samt stole paa Gudens Forsynsmagt. Og i fuld Overensstemmelse 
dermed var det, at Venstre lod sig imponere af en Skrivelse fra 
Statsminister Sverdrup ud paa Høsten 1884 om Reform af Skole- 
væsenet, ligesaa, at det Parti, der dog ellers havde set med meget 
ugunstige Øjne paa alle Kongemagtens Stads-Attributer, havde saa 
let for at forstaa Johan Sverdrups Udpyntning med Olafe-Korset 

og forsone sig med den lange Venten paa Tiltag i Retning af 
folkelige Administrations-Foretagender. 

Nu, var der skellig Grund til at opgive Troen paa det fri- 
sindede Ministerium som et Initiativernes Kraft-Forbund, saa var dog 
endnu ingen forpligtet til at gætte, at dets Handlinger vilde komme 
til at rejse sig bent imod det, som ønskedes, at det netop blandt 
alt, som forelaa, vilde udkaare de Sager, som inden det oprinde- 
lige Venstre vidstes at være højst upopulære. Jeg siger »det op- 
rindelige Venstrec og mener hermed intet andet end det, som 
gjorde i Stand alt det frisindede Arbejde i 70-Aarene, det, der 
valgte 9de Juni-Mændene, det, der havde arbejdet i Stortinget og 
halet de »moderate« modstræbende efter, hver Gang det gjaldt en 
rask Handling. Men da Programmet for Stortingsvalget 1882 blev 
saa ensidigt og let at overskue, kom en hel Del nye Vælgere med, 
som tidligere til Dels endog havde været konservative eller af 
religiøse Grunde havde holdt sig borte. Venstre allierede sig med 
denne Flok, der navnlig paa Vestlandet hovedsagelig bestod af 
saakaldt »kirkeligt interesserede« eller »kristeligt Lægfolk«, og 
mente at finde Støtte hos den derved, at Beskyldningen for at 
lægge an paa Kirkens Nedbrydning berøvedes endog sit Skin af 
Grund. Som en stiltiende Overenskomst maatte det vel saa op- 
fattes, at de skillende Spørgsmaal, de, der vedkom Religion og 
Kirke, lagdes helt væk, indtil Bygningen af Selvstyret i Staten var 
helt gennemført og prøvet under Storm. Men det var netop for 
sine særlige Interessers Skyld, denne Flok havde slaaet sig i 
Følge med Fremskridtstoget , og deres Hensigter kom frem alle- 
rede før Krisen af 1884, uden at man dog lagde synderlig Mærke 
dertil, fordi man havde andet at tænke paa, andet at tage sig 
i Agt for. Og denne Flok blev det mærkelig nok, Johan Sverdrup 
valgte at støtte sig til, da han opdagede, at han havde tabt sin 
Ævne til at samle cg lede det store Tog. 

Det, der laa dette kirkepolitiske Parti særlig paa Hjærte, 
var en Reform af den kirkelige Ordning, et Slags Organisation i lav- 
kirkelig Retning af Menighederne. Johan Sverdrups Brodersøn, en 
ung Præst fra Bergens Stift, Jakob Sverdrup, som alt i nogle Aar 
havde siddet paa Stortinget og der erhvervet en vis Indflydelse 
som Samler af de ubestemte og Ordner af de vaklende Meninger, 
havde allerede givet disse Ønsker Form gennem en Del Lovforslag. 
Jeg skal ikke her indlade mig paa nogen nærmere Forklaring 
eller Kritik over disse Forslag — Kirkesagens Realitet er ogsaa 

politisk set af underordnet Betydning — , men nævne faar jeg, at 
et Hovedpunkt i den var Indførelsen og Ordningen af det saa- 
kaldte »Menighedsraad«, en Institution bestaaende af med stærkt 
begrænset Stemmeret valgte Mænd til at vaage over Livets og 
Lærens Renhed inden Menighederne og varetage disses Tarv ved 
Præstevalg og lignende. Da Jakob Sverdrup blev Medlem af Mini- 
steriet Sverdrup, fattede »det kirkelige Lægfolk c selvfølgelig et 
stort Haab for disse sine Ønskers snarlige Opfyldelse, men sam- 
tidig mente de, der ikke ønskede Debatten ført over til disse efter 
deres Mening ufrugtbare Spørgsmaal, at der ingen Grund var til 
Frygt derfor, idet Jakob Sverdrup ikke var sat til at bestyre Kirke- 
departementet. Sagen blev heller ikke af Vælgerne ved Stortings- 
valget 1885 opfattet som Programsag, men den diskuteredes 
jævnlig i Pressen og paa Møder, og den Opfatning, man derefter 
maatte faa om Stemningen, kunde ikke være gunstig for Sagen. 
De øvrige Ministres personlige Stilling til Forslagenes Realitet 
havde man ingen Anledning til at kende offentlig, men det sagdes 
almindelig, at de ikke havde mere end tre Venner inden Regeringen, 
og Statsminister Sverdrup udtalte ved en Fest paa Lillehamer sin 
ubetingede Tilslutning til og sit Ønske om at faa arbejde for 
dette, som han selv benævnte »et Modsigelsens Tegn for mange«. 
Det kunde derfor nok forbavse, men næppe egentlig overraske, da 
Trontalen ved Aabningen af Stortinget i Fjor bebudede et Forslag 
om Menighedsraad o. s. v. Hvad Jakob Sverdrup som Privatmand 
havde syslet med, det kom nu i kongeligt Skrud og ridende paa 
Johan Sverdrups afmagrede Popularitet. Ja vist var den afmagret, 
og hvorledes kunde det anderledes være efter alt, hvad i Mellem- 
tiden mellem det store Folketog efter Ministeriets Dannelse og 
Nytaar 1887 var foregaaet ogsaa uanset Kirkesagerne? Vi skal 
se lidt derpaa. 

Det første, der vakte Misstemning mod Johan Sverdrup 
inden Kredsen af hans bedste Medarbejdere, var, at han holdt sig 
borte, da det gjaldt at lægge et Ord ind for Aandsfriheden, idet 
»de kirkeligt interesserede« i Venstre under den vestlandske Præst 
Oftedals Førelse havde gjort Spørgsmaalet om Digterløn til Alexander 
Kjelland til en Sag: Fanatisme mod Tolerance. Som bekendt 
sejrede her den kirkelige Gruppe ved Hjælp af Højre og en Del 
mest ældre Venstremænd, der ikke ansaa Digterløn i det hele 
taget for berettiget. Sverdrup blev strængt bedømt, fordi han 
ikke havde lagt sin Indflydelse i Vægtskaalen til Fordel for Tole- 

rancen, hvad han efter alt forudgaaet ansaas forpligtet til, og det 
kirkelige Parti, som herefter fik Navnet »Oftedølerc efter den sta- 
vangerske Præst og Stortingsmand — der samtidig var Udgiver 
af Bladet Vestlandsposten og ejede en ret stor Indflydelse enkelte 
Steder paa Vestlandet som Prædikant og Samler - , benyttede 
Anledningen af Venstrepressens skarpe Udtalelser om Sverdrup 
til at stille sig som Garde omkring ham og derfor paastaa sig 
berettiget til at bruge hans Navn som Fane ved Valgene 1885. 
Men det viste sjg, at Oftedølerne var gaaet for rask paa med at 
danne et eget nyt Parti. Næsten over hele Landet holdt Venstre 
endnu sammen og valgte paa Tillid til Regeringen; det var kun i 
et enkelt Valgdistrikt, Stavanger Amt, hvor Oftedølerne formaaede 
at kaste en af de gamle rene Venstremænd, men til Gengæld blev 
Oftedal selv kastet i Stavanger By. Ingen af Venstres Grupper 
kunde endnu med Vished tilegne sig Regeringen; det rene Venstre 
mente at have Borgen i de mest fremstaaende Statsraaders tid- 
ligere Standpunkt i Stortinget, men Oftedølerne troede at have 
Grund til at stole meget paa den umiskendelige Indflydelse, Jakob 
Sverdrup havde faaet over sin alderstegne og sygelige Farbroder, 
ligesom de vel ogsaa kendte den gamle stridbare Herre saa vidt, 
at de forstod, at det rene Venstres Kritik af hans Færd ikke just 
bidrog til at føre ham tilbage til dem, han — muligens fra først 
af kun for et Øjeblik og halvt tilfældig — havde forladt. Men 
var Brudet inden Partiet end ikke traadt synlig frem ved de fleste 
af Valgene, saa var det saa meget tydeligere i den almindelige 
Diskussion, i Pressen og paa Møderne, hvor man gensidig haanede 
eller forkætrede hinanden under Slængnavne, »Oftedøler«— »Euro- 
pæerec, og det maatte være indlysende for enhver, at der skulde 
en mer end almindelig klog Politik fra Regeringens Side til for at 
holde disse uensartede Elementer sammen som arbejdende Kraft. 
Man maatte ikke vælge den ene eller den anden, men alene vælge 
at fremlægge de Slags Arbejder, som der ikke alt paa Forhaand 
herskede Uenighed om. Men Regeringen fandt ikke slige Arbejder 
— den saa ikke Skogen for bare Trær, og saa søgte den sin 
Støtte hos den enkelte Gruppe — og det den, som havde gjort 
mindst Tor at bringe i Stand Krisen af 1884, den. som ogsaa i 
Tal var den absolut underlegne, den, som i et Spørgsmaal, hvor 
det i høj Grad gjaldt den norske Folkeære, syntes villig til at 
lade sig lede uden Selvstændighed efter dens Mening eller Vilje, 
som til Tak vilde hjælpe den igen. Jeg sigter til det unionelle 

Spørgsmaaal, hvor Johan Sverdrup i senere Tider har vist en fra 
hans forrige modsat Holning og derved i muligeris end højere Grad 
end ved noget andet har revet sig ud af det norske Folks Kærlig- 
hed og manges Agtelse. 

Unions-Politiken, Forholdet til Sverig i det hele taget, har 
stadig været den Mare, som laa over det offentlige Arbejde i 
Norge, og et uafbrudt Stræv har Fremskridtspartierne haft med 
at vindicere den Jævnbyrdighed med Sverig, som Grundlovene til- 
siger, og med at vaage over, at Samrøringslysterne, der ofte har 
stukket Hovederne frem, blev tilbagevist som landsforræderske mod 
det mindre Land. Heller ikke disse Spørgsmaal kan der her være 
Plads til at udrede, men Hovedtrækkene skal i al Korthed nævnes. 
Efter den krænkende Maade, hvorpaa Norge var blevet behandlet 
fra svensk Side i Anledning af Statholdersagen i 1860, gjordes 
der — under svensk Ledelse — et Forsøg paa en Omordning af 
Foreningen i fuldstændig amalgamistisk Retning: Unionsparlament, 
fælles Hovedstad, fælles Udenrigspolitik o. s. v., men det Forslag, 
der efter flere Aars solidt Arbejde lagdes frem for Stortinget, 
gjorde — som sandsynligvis bekendt — fuldstændig Fiasko, idet 
det kun fik 17 Stemmer for sig, og dermed ansaas Samrørings- 
Politiken for død og borte. Kort Tid efter blev den højst upopu- 
lære Statholderpost ophævet, uden at det voldte unionelle Tvistig- 
heder, og der stod ikke andet igen til Virkeliggørelse af Jævn- 
byrdigheds -Principet end Ordningen af de diplomatiske Sagers 
Behandling og Kongens Ret til at indsætte en Vicekonge over 
Norge. Det er nok muligt, at disse Sager kunde have faat 
hvile endnu en Tid, indtil andet og mere nærliggende var afgjort, 
men efter at der først fra svensk Side var rørt ved Spørgsmaalet, 
og efterat der for Stortinget var fremkommet Oplysninger, der 
viste, at den norske Regering i Stokholm ikke havde været stærk 
nok i at varetage Norges Interesse ved Sagens foreløbige Behandl- 
ing, blev Spørgsmaalet brændende, og Venstre samlede sit bestemte 
Krav i en Udtalelse fra »Norges Venstreforeningt om, at de uden- 
rigske Anliggender maatte ordnes saaledes, at der betryggedes 
Norge fuld Ligestillethed, og at der ikke foretoges nogen Udvidelse 
af Fællesskabet. Særlig hæftede Tanken sig ved Udenrigsmini- 
steriet, idet man fra norsk Side mente, at der først da kunde 
blive virkelig Lighed i Forholdet, naar hvert Land havde sin 
Udenrigsminister. I Johan Sverdrups tidligere Stilling til de 
unionelle Spørgsmaal havde man fuld Grund til at tro, at han 

her stod helt paa Venstres Side, ti faa eller ingen havde saa 
kraftig som han talt den norske Selvstændigheds Sag. Derfor var 
det en virkelig Overraskelse og dyb Skuffelse, som greb hans 
gamle Medarbejdere og unge Tilhængere, da han i en Tale i Stor- 
tinget fremsatte sin Tanke om Delegationer, og at der maatte 
arbejdes mod det Maal at lovfæste Udenrigsministeriet som et 
Fællesembede , som kunde beklædes enten af en norsk eller 
svensk Mand. Hermed vilde efter Venstreflertallets Mening Norges 
underordnede Stilling i Unionen være positivt fastslaaet, mens det 
hidtil kun er et Forhold, som man lidt efter lidt kan og maa 
arbejde sig ud af. Johan Sverdrups Stilling her vakte som sagt 
en ubehagelig Opmærksomhed Landet .rundt, og paa, en Masse 
Møder, som holdtes, vedtoges Udtalelser, der sluttede sig til Norges 
Venstreforenings. Meget faa Venstremænd støttede Sverdrup — 
den ny Gruppe, som gjorde det i »Tillid til Johan Sverdrupc, og 
et Par af de ældre Venstremænd, der gjorde det i et Slags Under- 
kastelse under den mægtiges Vilje, man skulde ikke »strække sig 
længere, end Skindfælden rækker«, det er, Norge er for lidet til 
at ville andet end det, Sverige vil. Som Følge af den uventede 
og mærkelige Holdning, Sverdrup viste sig at indtage til Unions- 
Politiken, og ægget ved upatriotisk og uforstandig Modstand mod 
de hele Krav, har saa det rene Venstre sat disse Spørgsmaal paa 
Spidsen og raaber til Valg paa dem. 

Hertil kommer endnu Sverdrups Stilling til de Ting, som 
lettest forstaas af den store Masse, fordi de rører ved de hver- 
dagslige Interesser. Man saa ham frembære Forslag, der i Flot- 
hed med Rutten af Penger ikke gav de tidligere Regeringer noget 
efter, og man hørte ham forsvare den Slags bureaukratiske Mis- 
greb og Overgreb, som han i tidligere Dage havde tugtet ned med 
sin Veltalenheds hidsige Kraft. Man saa ham være med paa at 
sætte i Gang en Retsforfølgning mod en Forfatter, der havde sat 
et kildent Spørgsmaal under Debat, man hørte ham udtale sig 
mod almindelig Stemmeret, man oplevede, at han, den første 
norske Arbejderbevægelses første Repræsentant i Stortinget, be- 
handlede en Deputation af ordentlige Arbejdere med afvisende 
Haan. Og som Lederen saa de øvrige Ministre eller i alt Fald 
Regeringen i sin Helhed. Der var fremsat et privat Forslag om 
at indskrænke Toldbetjæningen for at kunne have et Sted at be- 
gynde ved den paatænkte Reduktion og Omordning af Embeds- 
værket. Kun modstræbende og, som det syntes uvillig, lod Re- 

geringen sig drive til al lade Undersøgelser foretage, og efter at 
det har vist sig, at betydelige Indskrænkninger kan foregaa, tør 
Regeringen ikke anbefale andre end de, der er foreslaaet fra det 
mest konservative Hold. Dette et Eksempel blandt de mange paa, 
hvorledes Sverdrups Ministerium møder Krkvene om Besparelse 
og demokratisk Jævnhed i Statshusholdningen, og mangfoldige 
Eksempler kunde gives paa den fornemme Tilbagetrukkenhed, som 
Sverdrup har anset det for passende at indhylle sig og sin 
Regering i, den æggende Haan og Mangel paa Forstaaelse, som 
Regeringen ved store og smaa Anledninger har vist Smaafolkets 
Krav og Ønsker. 

Da saa Eirkeforslagene i Fjor blev fremsat som kongelig 
Proposition — altsaa under Regeringens Ansvar — trods kraftig 
udtalt Modvilje over det hele Land, trods erfarne Mænds Raad, 
trods Uenighed inden Regeringen selv, saa var Bruddet mellem 
det gamle Venstre og Regeringen med Oftedølernes Gruppe en 
given, uafvendelig Ting. I Tillid til sin gamle Indflydelse paa 
Stortingsmændene af Venstre havde Johan Sverdrup æventyret 
Sagen, og han opdagede for sent, at selv saa sindige og velvillige 
Folk som »Norges kaarnec kan tøjes vel vidt. Men straks, han 
var bleven saa vidt klar over Stillingen, at han forstod, hvad 
Skæbne Forslagene vilde faa ved en Afstemning i Stortinget, frem- 
satte han Udsættelsesforslag, som imidlertid faldt, og Forslagene 
maatte frem til Behandling. Ingen af deres Tilhængere vovede at 
give dem sin Stemme af Frygt for at røbe Minoritetens Lidenhed, 
men de lod dem begrave sammen med nogle private Forslag om 
Præstevalg o. s. v., der var fremsat fra rent Venstrehold. Nu for- 
langte det rene Venstre, at Ophavsmanden — eller den, man anser 
for Ophavsmanden — til Spliden, Kirkeforslagenes Fader, Jacob 
Sverdrup, skulde vige Pladsen i Regeringen for en Mand af Stor- 
tingets rene Venstre, men Johan Sverdrup erklærede sig for soli- 
darisk ansvarlig med hin, og i Øjeblikkets Raadvildhed lige overfor 
Faren for en total Ministerkrise undlod Stortinget at gøre noget 
som helst, hvorfor Regeringen paa tre af dens Medlemmer nær 
paastod at være i fuld Overensstemmelse med sit og Venstres Pro- 
gram, naar den blev siddende, indtil et udtrykkeligt Mistillidsvotum 
bød den gaa. Disse tre fordrede Jakob Sverdrups Afgang, og i 
Tilfælde af, at han blev siddende, indgav de sine Afskeds-Begær- 
inger. De lod sig dog overtale til at blive siddende indtil Stor- 
tingets Sammentræden ved Nytaar 1888, men da heller ikke da 

deres Krav om Parlamentarismens Gennemførelse med fuld Minister- 
ansvarlighed blev taget til Følge, indleverede eller genoptog de 
sine Begæringer om Afsked, der ogsaa blev dem bevilget, men 
uden at de efter givet Løfte fik Anledning til at redegøre for sig 
i Stortinget. Af denne sidste Grund tog ogsaa en fjærde, Pro- 
fessor Blix, sin Afsked fra Ministeriet, og navnlig af den samme 
Grund — Johan Sverdrups formodede Troløshed mod de tre Stats- 
raader — , men ogsaa af andre let forstaaelige Grunde var det 
meget vanskeligt at faa Ministeriet rekonstrueret. Der forsøgtes 
et Slags Mistillidsvotum i Stortinget med Henstillen til Regeringen 
at søge sig rekonstrueret ved Tilkaldelse af Mænd fra Venstres 
største Gruppe, men Frygten for fuldstændig Sprængning af Juni- 
Ministeriet var endnu saa stor hos mange, at Johan Sverdrups 
Erklæring om, at hans Afgang vilde blive Følgen af Forslagets 
Antagelse, afholdt dem fra at give det sin Stemme, og den faste 
Stok af Tingets Højre — omtrent HO Mand stærk — er under 
sidste Storting fremtraadt som Regeringens trofaste Støtte. Derfor 
faldt Forslaget, og Regeringen kunde igen anse sig formelt udadlet, 
men dens Stilling var en saadan, at der skulde enten naivt Mod 
eller høj Grad af Ligegyldighed for politisk »godt Navn og Rygte« 
til for at gaa ind i den. Men der fandtes dog saadanne Mænd, 
og to af dem tilhørte Venstres bedste Kræfter; om disse to i alt 
Fald er man ikke berettiget til at antage andet, end at de har 
følt det som et Offer at gaa ind i en bristefærdig Regering for at 
holde Tingene gaaende, til Valgene i Løbet af Sommeren og Høsten 
afgør Uklarheden. Man kan kalde den Slags Offer for en Misfor- 
staaelse, og jeg kan nok være med paa, at man burde ladet Linen 
løbe ud, men saa strængt som Pressen i disse Dage dømmer, kan 
alene den gøre, som er midt oppe i Legen og derfor vanskelig 
kan se mere end det, som kommer Partispørgsmaalet ved. Der 
er ikke Tvivl om, at de fleste inden Regeringen anser sig selv og 
hverandre for gode Demokrater og Fremskridtsmænd, mens de be- 
tragter det rene Venstres Mænd som farlige Rodhuggere, i hvis 
Hænder det ikke gaar an at lægge Landets Velfærd. De er gamle 
Mænd, som har glemt, at det sande Frisind ikke tør blive hæng- 
ende ved et fast Program fra Ungdom til Alderdom, men at Be- 
hovet skifter, mens man holder paa at arbejde for Gennemførelsen 
af det ene Krav, og at alene den kan være Fremskridtsmand 
længere end en Dag eller et Aar, som forstaar at vurdere det. 
der stadig gror op af nyt omkring en. Saa hurtig løber Tiden 

nu, at det, der var Venstreprogram i Juni 1884, er aflægs i Dag. 
Og hvis ikke det norske Folk ved det forestaaende Valg formaar 
at fortælle rent ud, hvad det trænger og kræver, saa at Re- 
geringen forstaar, at den er for gammel, saa — nu vel! Folket 
er ungt og sejgt og raat; det kan godt Irænge til endnu en Kamp 
mod dem, som vil styre det, før det lærer at styre sig selv. 

Det er en naturlig Udvikling, der har fundet Sted i Norge. 
Der er ingen Grund til at skrige op om Fare for Friheden. Naar 
de Mænd, der efter en Menneskealders Kamp faar sin Manddoms 
Program gennemført, sættes til at styre, saa maa man være for- 
beredt paa, at de bliver konservative i Forhold til den gaaende 
Udvikling; det er ikke Svig og Troløshed, men Gammelmands- 
Særhed, og det bliver den fremrykkende Trops Sag at vise sig 
stærkere i Viljen og Handlingen end i æggende Ord. Og naar 
man, som det norske Venstre gjorde i Begyndelsen af 80-Aarene, 
søger unaturlige Alliancer, saa maa man være forberedt paa et 
Nappetag med Forbundsfællen, naar det fælles Maal er naaet. Vi 
har alle maattet forudse og ville Splittelsen i Venstre, og enhver 
virkelig Fremskridtsmand bør hilse Opløsningen af det unaturlige 
Forbund med et glad og oprigtigt Velkommen. Først da kan 
Fremskridtsmændene tage fat for Alvor paa det Arbejde, som 
Ansvarsfølelsen for de smaa befaler, naar de er befriet for det 
stadige Hensyn til sinkende Forbundsfæller. Det er ikke længe 
siden, Johan Sverdrup i glad Tro anførte i en af sine store Taler: 
magna ed veritas et prævalebit. Han maa erfare det. 



Kristofer Kristofbrsen. 

Naar Drachmann ved sin danske Bevægelse stødte mange 
af dem fra sig, der havde været Sangbund for hans første Digtning, 
skyldes det maaske mindre Kærnen i Sagen end den Maade, han 
tog den fat, og de Midler, han brugte. 

Det var blevet Mode at kaste sig i Knæ for den franske 
Roman. Et højlydt Publikum priste Naturalismen i godt og ondt 
med en Veneration, som bød den ikke blot Kunstens Toppunkt, 
men Samfundsvidenskabens urokkeligste Sandheder. Overfor denne 
blinde Forgudelse var Tugt og Tøjle sikkert ikke ilde anbragt. 
Det var fuldt berettiget at blotte -den naturalistiske Romans Til- 
snigelser og vise Dobbeltheden i dens Princip og Praksis. Den 
vilde være Poesi, men gav som oftest kun et Referat af ydre og 
interesseløse Kendsgerninger. Den fordrede videnskabeligt Værd 
som social Historie, men indeholdt for det meste kun ensidige, 
overfladiske og spredte Iagttagelser, kædede sammen efter For- 
tællerens Velbehag uden varsom Tvivl og forsigtig Omtanke. 
Disse Forfattere gjorde sig Arbejdet let til begge Sider. De drev 
ikke vidtløftigere Studier, end at de kunde ryste Bog paa Bog af 
Ærmet uden stort længere Mellemrum end Nedskrivningen krævede. 
Og de gjorde sig ringe Umag for at skabe levende Mennesker, 
ny selvstændige Væsner, eller at klæde Kendsgerningerne i Stem- 
ning som Jorden er indhyllet i sin Atmosfære. 

Havde Drachmann indskrænket sig til at angribe denne 
Moderetning uden større Ophævelser end den fortjænte efter sin 
Art og Egenskaber og Udbredelse og Dybde, vilde ingen med Føje 
have kunnet løfte Haand mod ham. Men han saa paa Sagen 
gennem forvirrende Forstørrelsesglas. Det blev drevet op til at 
være en Velfærdssag for Land og Folk. Der er ingen Begrænsning 

eller Maal i hans Angreb, han er ikke koldsindig nok til at skille 
Avner fra Kærne, han har ikke Aand og Tanke til at bevare det 
rolige Overblik. Han slaar løs paa sunde og saare Steder og 
springer saa langt, at han farer helt ud over sit Bytte og hugger 
sine Klør i Sand eller haarde Stene. Han har, selv Fritænker, 
ærgret sig over det kaade Fritænkeri og styrter saa hovedkulds 
til at forkynde Forsynstanken i Høstens Maane. Den halve Viden, 
man kan vinde om Verden og dens Liv, vækker hans Forbitrelse, 
men han véd da ikke bedre Trøst end at kaste den helt bort. 
Han ser sig syg paa Nutidens travle Maskinliv, dets Fagadevæsen 
og Forfinelser, men han har ikke anden Helsebod end en For- 
gudelse af Middelalderens Kunst og Liv og Laster. Han véd 
ikke bedre Vej til at fremhæve Fortrøstning og Hjærtelag og 
Fædrelandssind, gode og priselige Ting, end gennem en Nedrakning 
af Tvivl og Forstandighed og fremmed Sæd og Skik, der i og for 
sig er lige saa fortjænstfulde og rosværdige. Det er helt igennem 
en Hærgang, der ingen fælder, men kvæster ham selv. Det er en 
Polemik, der støder dem bort, hvis Sympati nærmest var paa 
hans Side, han kender ikke den Kunst netop at træffe Hovedet 
paa Sømmet, han banker løs uden sindig Fornuft og rammer sin 
egen Haand og sine Venners. Man siger Ensidighed er stærk, 
men stor er den ikke; det mærkes i Drachmanns Angreb. 

Mest utilgivelige er de Kampmidler, han ikke undser sig 
for at bruge mod dern, han vil angribe. Han kan være uenig 
med dem om alt mellem Jord og Himmel, han kan sætte Paastand 
mod Paastand og Skøn mod Skøn, dertil er intet at sige; man 
kan følge ham med Glæde eller forlade ham med Agtelse, eftersom 
man er enig med ham eller ikke. Men naar han griber saa langt 
ned, at han nægter sine Modstandere Ret til Landets Jord, fordi 
deres Mening ikke er hans, naar han viser dem ud over Grænsen, 
som det sker i »Dybe Strænge«, anvender han Vaaben, der ikke 
sømmer sig for den, der vil kæmpe for Aand og Sandhed, og 
man kan ikke fortænke nogen, om han kaster Bogen fra sig og 
ikke føler Lyst til atter at tage den frem. 

I og for sig er det Synd mod »Dybe Strængec. Den inde- 
holder et af de Digte, man ikke vilde undvære, — Versene til 
Grundtvigs Hundredaarsdag — og ved Siden heraf rytmiske Arbejder, 
som det vilde være uskønsomt ikke at yde Agt og Ære — Ind- 
lednings- og Slutningsdigtet, Naturstemningerne og flere Ting i 
Samlingen »Ved Arnen«. De kan ikke maale sig med hans bedste 

tidligere Vers i lyrisk Sødme eller frodig Ungdomsfylde, men 
Rytmen former sig tit saa rund og fast, Sproget har en stor- 
skaaret Vellyd, og hele Behandlingen vidner om den modne 
Færdighed i Versekunsten. Det udsøgte eller forfinede finder 
man ikke i disse Digte, men i den Retning har Drachmann's 
Ævner normalt aldrig ligget. Han kan i lykkelige Øjeblikke give 
de sarteste Stemninger et Udtryk saa let som Duedans, men 
almindeligvis er Karakteren i hans Vers og Sprog bred og folkeligt 
der er noget hjemmevævet over hans Stil og Tanker ; det viser sig 
baade i den fødte Færdighed, hvormed han i Prosa behandler 
Æmner af Almuens Liv, og i den særegne Maade, hvorpaa de 
fremmede Ord, han hyppig bruger, naturlig passer sig ind i hans 
ellers saa danske Sprog. Han hører ikke til dem, der søger og 
samler Sprogets reneste og ægteste Lyd som sjældne Mønter 
eller skaarne Stene, hans gode Tale synes at falde ham let i 
Munden, uden at han leder. I tidligere Dage var der imidlertid 
noget udflydende i hans Vers; naar Beaandelsen ikke netop var 
over ham, kunde han skrive famlende og udtværet uden Fynd og 
klar Mening. Her har han vundet Ævnen til at samle sig. Versene 
bygges lødig og fast, og Tanken trænges sammen i bindende Ord. 
Ikke blot Indlednings- og Slutningsstroferne viser dette, selv i 
Nyaarsdigtet om Gambetta træder det saa tydelig frem, at ingen, 
hvor lidet overbevisende og gavnløs han end kan skønne dets 
Tanke at være, vil kunne undgaa at nyde den skarpe Knaphed, 
hvormed adskillige af disse Vers er skrevne. 

Denne kunstneriske Lethed i at tøjle Versene efter sin Vilje 
viser sig ogsaa klart i Drachmann's største Succes fra de senere 
Aar — Æventyrspillet »Der var engang — «. Det er nemt nok her 
at tale om Rutine, men det rigtigste turde være at anerkende 
en moden Kunstnerævne. Der kræves mere end haandværks- 
mæssig Versemagerfærdighed for at skrive saa friske Vers , saa 
fyldige Rytmer og saa mangfoldige Stemninger som Sangene i 
dette Stykke rummer. Den Ømhed og Lystighed, det Skælmeri og 
Lune, der sluttes inde i disse Strofer og Omkvæd, falder det ikke 
Hvermand til at forme, der kan tælle Jamber og Trokæer paa 
Fingrene. Den store Lyrik findes der vel ikke meget af i Sangene 
her, det er ikke den, der bringer Bud fra det dybe Hjærte og 
vækker Sjælen til Andagt som en brusende Skov eller Himlen ved 
Solfald. Det er fantasifuld Leg i Folkevisetoner, men Legen er 

saa tvangløs og Musiken saa lydende, at man ikke har Lov at 
gaa den ligegyldig forbi. 

Sangene i »Der var engang« er imidlertid ogsaa det eneste, 
der giver Skuespillet Værd. At det gjorde stor Lykke paa Scenen, 
viser intet i modsat Retning; Teatret er ikke Højesteret for et 
literært Arbejdes Betydning; et Publikum, der søger Fornøjelse 
mere end Kunst, Sanselyst for Sjæleskildring og Skuespillerens 
Ydre mere end Forfatterens Tanke, har ikke Myndighed til at 
fælde Dommen over godt og ondt i Digt og Drama. Det var 
Musiken til Stykket, der skabte dets Held i Forening med Mid- 
sommervisens Brugbarhed for et politisk Parti og det store 
Publikums Glæde over Æventyr med Lyst for Øje og Øre. 

Naar et Æventyr skal være mere end den rene Fabel for 
Børn med gule Haar eller graa, maa det huse en Tanke, der 
kan række ud ogsaa til de voksne og faa dem til at se frem og 
tilbage, og naar en Forfatter tager Æventyret op til Behaqdling, 
fordrer man, at han uddyber denne Tanke og fører dens Grænser 
længere ud, end Hvermands Øje kan se. Men intet kan være 
mere snævert og fladt end Drachmann's Gennemførelse af Ideen i 
>Der var engang — «. Tanken minder om »Taming of the shrew«, 
men Udarbejdelsen savner netop de Egenskaber, der giver dette 
Stykke Interesse og Frihed. Hos Shakespeare falder det fra 
første Færd ingen ind at tage Sagen alvorlig. Det er ikke andet 
end Løjer, der er en Slaaen Gækken løs over hele Stykket, og 
en komisk Retfærdighed i Ægtemandens Maade at betale den 
arrige Kvinde med hendes egen Mønt, indirekte og af idel Omsorg. 
Og i hvert Fald er Katharina af saadant Metal, at ingen godlidende 
Tilskuer vil falde paa at beklage hende. Hun, der begynder med 
at give Søsteren en mandhaftig Lussing og slaar sin Luth i Stykker 
paa Musiklærerens Hoved, tager saavist ingen Skade af Petruchios 
haardhændede Kur. Men anderledes er Forholdet med Drachmanns 
Kathrine. Her er ikke Tale om nogen dramatisk Spøg; Forfatteren 
staar ikke hævet over sine Personer som en ung Gud i legende Lune, 
det er ramme Alvor for ham, man mærker, han tager Parti for 
sin Prins og vil overtale Tilskueren til Samstemning i hans Mening 
om, hvordan en Hustru rettelig bør opdrages. Men skal denne 
Opdragelse virkelig tages i Alvor, kan intet Menneske med Gran 
af Finfølelse andet end frastødes. Prinsessen er ikke en Hugaf 
som Katharina hos Shakespeare, men en forkælet og forfinet 
skrøbelig lille Ting, og man kan kun føle hendes Ægteherres 

forskellige Paahit for at forme hende efter sit Ønske som Svig 
og Vold i Forening. »Hvis du tror«, siger han til hende — 
» — hvis du tror, du kan byde mig alt — 
aa, du skal kende, hvor fejl du har taget! 



Pladsen jeg aabner dig her i mit Rige; 

vel skal jeg vogte dig, — men lad dig sige: 

prøv ej at sætte dig op mod min Magt! 

og nu til din Gerning — og tag dig i Agt!« 
Saadan taler man til sin Hund eller sin Slave, men ikke til en 
spæd Jomfru, hvis Elskov man vil vinde. Drachmann har tidligere 
selv sagt om Kvinden, at hun ikke elsker den plumpe Bejler t 
der bøjer hendes Vilje ved at sulte hende ud. Men hvad andet 
gør denne Prins af Danmark? 

I Drachmann's sidste Bog : »To dramatiske Digte« er der et 
lignende Misforhold mellem det dramatiske Element, der vil spænde 
en Tanke og atter bringe den til Løsning, og det lyriske, der kun 
vil synge en Stemning ud. Det første kræver en intellektuel 
Begavelse, et Fond af Filosofi hos Forfatteren, det sidste fordrer 
Sans for Skønhed og den musikalske Sangergave. I intet af de 
to Digte har Drachmann ydet noget betydeligt i den første Retning. 
»Tyrkisk Rokoko«, der er en Bearbejdelse af det ligenævnte Digt 
i »Hjemme og Ude«, har i visse Henseender vundet ved at 
omdannes. Tidligere fremtraadte det mere som en Skildring 
af en Modebevægelse, nu er Stoffet ført over paa højere 
Grund og Tanken klaret til en Strid mellem Askese og Skønheds- 
dyrkelse. Men Kampen er ikke gennemført med nogen Dybde. 
Softaen Ali, hvis Sind er Valplads for de stridige Bevægelser, 
er for ubetydelig en Personlighed til at fængsle Interessen, han 
ledes for let af sine Omgivelser, og hans Tanker er ikke særegne 
og sjældne. Hvad han fører frem mod sin Ven Ibrahim, der vil 
drage ham til et muntert og naturligt Liv, eller mod den letlevende 
Scheitan, der vil friste ham til hede og forfinede Skønhedsglæder, 
er saa selvfølgeligt og ud ad Landevejen, netop de Ord og Tanker, 
der i deres rene Almindelighed hører sig til ved saadanne Lejljg- 
heder. De kan konstrueres med matematisk Sikkerhed, naar Forud- 
sætningerne først er givne. Overfor Scheitan gør Ali i det hele en 
noget ynkelig Figur, viljesvag og uden Værdighed. Petevan Aga 
i den oprindelige Behandling stod anderledes dekorativt mod hende, 
uden Anfægtelser, hvad enten han nød hendes Elskov eller styrtede 

hende i Stranden paa Storherrens Befaling. Der var Vilje og Styrke 
paa begge Sider, hun trodsig mod Soldater og Sultan og Gud selv, 
han hvilende i sin Magt som en sortmanket Løve. 

Heller ikke »Estherc — hvori Syndflodssagnet atter tages frem — 
tilfredsstiller som Drama. Det overnaturlige Element forstyrrer 
og svækker dets Virkning og Fortjæneste. At man i Digt anvender 
fantastiske Virkemidler er selvfølgelig ikke uberettiget. Selv den 
vildeste Indbildning har sin Virkelighed, og i Dagdrømme fødes 
de skønneste Tanker og de sindrigste Gætninger. Man skal blot 
ikke udgive denne Verden for det Liv, der leves med vaagne 
Sanser Mand og Mand imellem. Ingen kan forbyde Digteren at 
bruge Billeder, Lignelser og Underforstaaelser; det er oftest de 
sikreste og skønneste Midler, der staar til hans Raadighed. Han 
maa have Lov til at skabe sig en Verden forskellig fra denne, 
et Punkt udenfor Jorden, hvorfra han kan belyse og bevæge den, 
ægge og ildne, saare og slaa. Men han maa ikke bruge den til 
Dække for sin egen Raadvildhed. Hvor det romantiske Element 
kommer frem for at give Forfatteren Vinger til at flyve over de 
Kløfter, han ikke med egen Kraft kan springe over, bliver det kim 
et Skalkeskjul for Vanmagt. Det spiller da en lignende Rolle som 
Gud i Erkendelseslæren. De overnaturlige Fiktioner skal forklare det, 
man ikke selv ævner, som Gud bruges til at stoppe Hullerne i 
Menneskets Viden. Denne magiske Ring, der bøjer Kurts Hjærte 
til den blide Esther, mens han efter dens Tab vender sig til den 
hovmodige og sanselystne Regina, er et rent mekanisk Substitut 
for Sjælens ideale Sympati, der vælger sig det fine, kærlige Hjærte 
og overvinder den skønhedsbetagne Sansebrynde. Det vilde være 
Opgaven at skildre Sindets Higen mod denne Udvælgelse, Lysten, 
der drog imod, Udviklingens Spiralgang i Fald og Fare og voksende 
Sjælsstyrke, til foreløbig Tryghed var vunden. Men Drachmann 
gør sig dette Arbejde let. Han tager blot en Ring, og saa sker det; 
han drejer den, og saa staar det der. Det er at køre udenom 
Vanskelighederne. Og det er ved saadan Brug, Romantiken volder 
saa inderligt Ubehag. Vi søger Forstaaelse og Vejledning, og saa 
slaas der en Dør i for Næsen af os. 

Det fortjænstfulde i de to Digtninge ligger i de lyriske Partier 
og i nogle enkelte Situationer. I »Tyrkisk Rokokoc er navnlig 
ferste Akt rig paa mange skønne Vers. Gennem en udmærket 
holdt Langrytme, iflettet med smaastrofede Elskovssange, slynger 
Stemningen sig ud og ind, attraaende og forsagt, æggende og betaget. 

I »Esther« er der adskillig Sødme i Mødet mellem hende og Kurt; 
Synet af den sunkne By og især Krokonens Fortælling læses med 
al Agt og Glæde, men det er dog navnlig den farende Svend, 
der bliver Digtets Pryd og Kærne med sine Sange og Remser og 
sit lykkelige Letsind. I ham og nogle af Stemningerne fra »Tyrkisk 
Rokoko« mærker man et nyt kvægende Vaarløv paa Drachmann's 
Stamme. Der er noget frigjort og løsgængerovermodigt i disse Vers, 
de gennemblæses af rask Vind, der ikke staar i Pagt med de højere 
Autoriteter. Ønskeligt var det, om dette blev noget mere end et 
Sommerpust, der kommer og gaar. Den golde polemiske Retning, 
Drachmann i adskillige Aar har været inde paa i sin Produktion, 
har ikke været ham til Gavn, han er bleven hæmmet og forbitret 
og bunden. Han passer kun daarlig til at trave af Sted i Partifølge. 
Han skulde helt bort fra at gøre Tjæneste for Dagens Lejlighed og 
vie sin Kraft til Kunsten alene uden Sideblik til dens Brugbarhed 
for andre Formaal. Den ønsker helst at være enevældig i sit Rige 
og er avindsyg i sin Elskov. 

Det vilde ogsaa være ham til Baade at søge sig nye Æmner, 
i Stedet for at omforme sine ældre i dramatisk Skikkelse. Sit 
bedste Arbejde har han væsenlig ydet i Fortælling og ren Lyrik, 
og det er Synd for hans gamle, gode Historier at forringe dem til 
middelmaadige Æventyrkomedier. De Lavrbær, han hidtil har 
vundet paa Scenen, er ikke af saa varig eller værdifuld Art, at 
han i dem har Anledning til at fortsætte, men hans bedste Digte 
og Sømandsfortællinger vil ikke visne i mange Dage. 



Niels Møller. 

Edgar Collin: Holbergske Skuespillere. Tillæg til Jubeludgaven af Ludvig 



»lin Redegørelse for Holbergske Skuespillere fra første Færd 
indtil vore Dagec lover Subskriptionsindbydelsens noget vage Ord. 
Opgaven maatte vel være gennem en historisk Skildring i store 
Træk at vise Holberg-Traditionens Alder og fremdeles den Virk- 
ning, Tidernes vekslende Smag har haft paa Komediernes Frem- 
stillingsmaade, hvad hver ny Kunstnergeneration har tillagt af sit 
og udvisket af det overleverede. Imidlertid Tillægets Forfatter, 
Hr. Edgar Collin har haft et andet Syn paa sin Opgave, vel 
siger han: »det vilde være af stor Interesse at give en udførlig 
Fremstilling af, hvorledes Holberg . . . har gjort sin Indflydelse 
gældende paa hele Udviklingen af den dramatiske Fremstillings- 
kunst i Danmark og at paa vise, hvorledes Traditionen fra hans 
Dage har holdt sig baade i de Aar, da Kotzebue var prædomi- 
nerende, og i den Periode, hvor Scribe raadede saa godt som ene 
paa vor Skueplads, men (føjer han resigneret til) da en saadan 
nærmere Paavisning og Redegørelse vilde føre langt ud over de 
Grænser, som ere afstukne for denne Skitse, maa vi ind- 
skrænke os til i korte Træk at tegne Billederne af dem, der fra 
de ældste Tider indtil nu have været de egentlige og de vigtigste 
Bærere af det holbergske Repertoiret . 

Skøndt Forfatteren saaledes har saa at sige beflittet sig paa 
at gaa udenom sin Opgave, indeholder hans Arbejde dog saa om- 
hyggelig og velordnet en Samling af saa godt som alt, hvad der 
findes bevaret Traditionen vedrørende, at det for ældre Tiders 
Vedkommende kan benyttes som selve Kilderne. Hr. Collin for- 

tjæner Tak, fordi han har samlet dette spredte Materiale i saa let 
overskuelig en Form. Hans Biografier af senere Holberg-Skue- 
spillere (fra Phister til Olaf Poulsen) bør det derimod anbefales at be- 
nytte med stor Forsigtighed, da Hr. Collin gør en alt anden end karrig 
Brug af Sprogets mest rosende Tillægsord; »geniale flimrer saa- 
ledes ret jævnlig for Læserens Øje. 



Den danske Skueplads begyndte i Grønnegade i yderst trange 
Kaar; tre Gange tvang Pengemangel den i Knæ, men lige saa 
mange Gange rejste den sig kækt igen, og først da det pietistiske 
Hængehovederi naaede op paa Danmarks Trone, lukkedes Komedie- 
husets Dør til med Lovens Segl for mange, lange Aar. 

Da den klare Dags Lys atter oprandt over Landet, og Hol- 
berg genfødte den danske Skueplads, var der af Grønnegades 
Skuespillere kun én tilbage: Frederik Pilloy, og han, den da 
velhavende Vinhandler, traadte straks hjælpende til som Instruktør 
for den ny Trup. Han, Komediernes Leander, er altsaa Forbind- 
elsesleddet mellem Komediehuset i Grønnegade og Teatret paa 
Kongens Nytorv. Vel levede Holberg endnu, og han laa langt fra 
paa den lade Side, han overværede saaledes ofte Prøverne og greb 
forandrende ind i Stykkernes Rollebesætninger, men Aarene havde 
taget haardt paa ham, og Skuespillerne synes, saaledes som deres 
Modstand mod den af ham engagerede Madam Rosenkilde viste, 
langt fra at have bøjet sig for ham med den ærbødige Eftergiven- 
hed, han nok fortjænte. At Rose, Pilloys nærmeste Elev, var 
Hovedmanden for Skuespillernes Modstand ved denne Lejlighed 
kunde tyde paa et mindre godt Forhold mellem Pilloy og Holberg, 
men herom vides intet nærmere. 

Hvorledes spillede nu den af Pilloy uddannede Rose de 
holbergske Leander-roller? Der vides saa godt som intet direkte 
herom, men noget kunde dog maaske udledes af den bekendte 
Anekdote om Roses Prøve som Maskeraden* Leander for Pilloy. 
Læreren siger ved denne Lejlighed til Eleven: »De kan Deres Rolle; 
men De siger den endnu ikke, som den skal«, derpaa leder han 
Samtalen hen paa en om Formiddagen forefalden Strid paa Teatret, 
og da Rose med »hele sin Ungdoms Fyrighed« har med mange 
iblandede Spørgsmaal fortalt ham om denne, siger han: »naar De 
kommer til at sige Deres Rolle efter de forskellige Følelser, saa- 
dan som De nu sagde dette her, saa siger De den, som De skal« 

Er denne Fortælling sandfærdig, — og intet taler herimod — , 
synes det helt naturligt af den at slutte sig til et virkeligt Elsker- 
spil i Leander-rollerne under de første Holbergskuespillere. 

Fra Rose gik Leanderne i Arv til Must ed, og han tog i 
alt sin store Forgænger til Mønster, men var i Udtryk kun en 
Sinke mod denne, derfor er det rimeligt, at Leanders Elskovsglød 
i hans Fremstilling er bleven betydelig afsvalet. Bevægelsen er 
sikkert i den følgende Tid fortsat gennem de mange udygtige 
Kræfter, der til Sorg for Rahbek indehavde Leanderrollerne, men 
hans bestandige Præken til Bedste for Holbergs Erotik lød for 
døve Øren. Dette Aarhundredes Begyndelse med sin i retorisk 
Blomstersprog talende Romantik havde intet Øje eller Øre for 
Holbergs ordknappe Udtryksmaade, og da Michael Wiehe i 
Fyrrerne gød Elskovsglød i Leanders Øje og Ild i hans Tale, be- 
tragtedes det vel som et interessant Forsøg, men tillige som gaaende 
stik mod Traditionen. Den næste Leanderfremstiller, Hultmann, 
bevarede selv i den heftigste Alteration en rolig Anstand og kølig 
Sathed, og denne rette »holbergske« Spillemaade slog saa stærkt 
igennem, at, da Emil Poulsen i Slutningén af Tredserne gen- 
optog Michael Wiehes Forsøg, blev hans Leander kun modtaget 
med kølig Anerkendelse, selv af de kunstforstandigste; og da han 
ved Holbergjubilæet atter overtog sin fornemste Leander (i Maske- 
raden) , viste det sig, at han havde læmpet sit Spil noget efter 
den hævdvundne Anskuelse. Baade Wiehes og Poulsens Spil i 
Leanderrollerne er bleven kaldt »Forsøg paa at bryde Traditionen«, 
og Teatrets nu mest brugte Leanderfremstiller, Axel Madsen, 
træder efter Ævne i det af Hultmann anslaaede, men vistnok 
med Urette kaldte »holbergske« Spor. 

En lignende Udvikling kan spores i Leonora-rollerne. De 
er i den første Tid delt mellem den dejlige Jomfru Thielo og 
den fornemme Jomfru Materna; den første var en livlig og 
skælmsk, noget lunefuld Elskerinde, den anden mere den bly og 
undseelige Ungmø, begge synes at have været passende Side- 
stykker til Roses Leander. Efter den enes tidlige Død og den 
andens omtrent samtidige Giftermaal og Bortgang fra Scenen 
samles alle Leonorerollerne hos den unge Jomfru Bøttger (senere 
Madam Rose); hun var kommen til Teatret inden de to førstes 
Tab, og her er saaledes en Mulighed for direkte Overlevering fra 
den ene Rollehaver til den næste; hun synes dog at have kastet 
et lidt mere sippet og affekteret Skær over den holbergske Borger- 

datter end de første Leonoraer havde anvist. Fra hende gaar 
Leonora over til talrige sceniske Umuligheder eller, naar det kom 
højt, til tredje og fjærde Rangs Skuespillerinder, og al Mulighed 
for Traditionens Bevarelse er udelukket. Først i vore Dage har 
den holbergske Elskerinde atter fundet en Fremstillerinde af Rang 
i Fru Betty Hennings, hvis lidt knibske Leonoraprofil i de 
rolige, gammeldags Pastelfarver danner en nydelig Pendant til 
Hultmanns satte Anstands-Elsker, ogsaa i Forholdet til den op- 
rindelige Spillemaade. 

De gamle i Holbergs Komedier havde paa den genfødte 
Skueplads udmærkede Fremstillere. Jeronimus fandt i C lem en tin 
en Fortolker, hvis yderst nøjagtige Spil stemte godt med Holbergs 
i disse Roller hyppig tørre Komik, og han, Refleksionens tidligste 
Kunstner paa den danske Scene, har sikkert paa det omhygge- 
ligste skelnet mellem Komediernes højst forskellige Jeronimus'er. 
Magdélonerne vare i gode Hænder hos Madam Lenkiewitz, hvis 
spidse Anstand, der paa Portrætet minder noget om en Høne, der 
bryster sig, maa have passet omtrent lige vel til den forlystelsessyge 
Magdelone i Maskeraden og til den rangstolte Donna Olympia i Dan 
Ranudo, hendes Munds bestemte Udtryk gjorde hende skikket til 
at fremstille »Rasmust'en i Magdelonegalleriet (i Pernilles korte 
Frøkenstand), og hendes Skikkelse var ungdommelig og fristende 
nok til den leflende Kokette i Julestuen. 

Om Tradition fra disse to ypperlige Holbergfremstillere kan 
der paa Grund af Rollernes nærmeste Ihændehavere saa godt som 
ikke være Tale. Vel skal Schwarz have ytret, at han i sine 
Gammelmandsroller havde taget Clementin til Mønster, men det 
har ikke baadet Holberg ret meget, da han end ikke har spillet 
<*n eneste holbergsk Jeronimus. Rollen faar først mange Aar efter 
€n betydelig Fremstiller i Ryge, hvis herskesyge Væsen hos Hol- 
berg sikkert har fundet sit bedste Udtryk i den myndige Borger i 
Maskeraden. Fra ham gik den i Arv til Gamle Rosenkilde, 
der sagtens med mest Held har fremstillet de narrede Fædre blandt 
Jeronimus'erne. Hans Søn Adolf Rosenkilde bevarede trofast 
Masken, der nu som hele Spillet var bleven saa temmelig ens i 
alle Jeronimusroller. Samtidig med ham spillede Kristian Mant- 
zius ogsaa nogle Jeronimus'er, og hans lidt støjende Spil fandt 
bedre Udtryk for Husfaderen: hans Glansrolle her var dog den 
fedtede Hykler i Pernilles korte Frøkenstand, medens Adolf Rosen- 




Holberg-Traditionen paa den danske Skueplads. 



635 



kilde naaede højst i den snæversynede Købstad- Jeronimus i Eras- 
mus Montanus. 

Magdelonerne gik det endnu haardere an gennem Tiderne. 
Efter Madam Lenkiewitzs Død tog Madam Hallesen ved Tidernes 
Ugunst Arv efter hende, men hendes ringe Ævner magtede langt 
fra at løfte denne tunge Arv. Imens spillede et Magdelone-Æmne, 
Jfr. Bergmann (senere Madam Knudsen) Leonoraroller, og først 
faa Aar før sin Død fik hun Foden ind paa Magdeloneomraadet, 
hvor hun hurtig vandt saa megen Anerkendelse af Rahbek, der 
fremfor nogen var den Tids Holbergkender, at Hr. Collin vistnok 
har begaaet en Uretfærdighed ved ikke i sit Holberg-Galleri at 
medtage hende, »den rahbekske Magdelonec, som man maaske 
kunde kalde hende. Atter gaar der mange Aar hen, og mang- 
foldige talentløse Skuespillerinder veksler hastig i Magdelonerollerne, 
indtil endelig Henriette Jørgensen atter bringer dem til Ære 
og Værdighed i en noget gammeljomfruagtig Skikkelse. Efter hende 
saraler Gamle Rosenkildes Datter, Julie Sødring, efter Haanden 
alle Magdelonerollerne hos sig, og skærer dem, som samtidig Broderen 
Jeronimus'erne, næsten alle over én og samme Læst, hvad ganske 
sikkert er mod Traditionen, ti det lidet, der vides om Madam 
Lenkiewitz, viser bestemt i ganske modsat Retning. Teatrets nu 
virkende Magdelone, Fru Phister, gik lige ind i Fru Sødrings 
Form; i et Par smaa Bondemagdeloner (i Erasmus Monfanus og 
Den pantsatte Bondedreng) er hun naaet meget højt, ligesom ogsaa 
den burleske Magdelone i De Usynlige skylder hende sin Tilværelse. 

Traditionen i Jeronimus- og Magdelonerollerne har tydelig 
nok ikke holdt sig, ti Fremstillingen begyndte med Mangfoldighed, 
medens dens nuværende Standpunkt er Ensartethed. 

Ogsaa Henrik og Pernille, det tredje Par i Komediens faste 
Besætning, havde paa Holbergs Tid udmærkede Fremstillere. 
Henrik Wegener, hvis glimrende Udførelse gav Rollen Navn, 
var længst død, da den sunde, danske Latter sprængte Pietismens 
devote Maske, og det blev GertLondemann, der paa den ny 
Skueplads gav Henrik Liv. Han spillede med ustyrlig Overgiven- 
hed, kendte ikke til at maskere sit Ansigt og havde det heller ikke 
nødig, ti publikum brast i Latter, saa snart det blot saa ham, og 
saa spillede han videre ubekymret om alt andet end Publikums 
Latter og Bifald, som han vakte ved Pudsenmagerier, fødte af 
Øjeblikkets tilfældige Stemning: hans Ansigtsfordrejninger var lige 
saa lidt studeret for Spejlet, som hans Stemmes Forvandlinger var 

skolet gennem timelange Øvelser. Hans Komik var Øjeblikkets 
Barn, den klædte ham, men ikke andre, og da B. H. Bech i hans 
sidste Leveaar ofte maatte erstatte ham, udartede dennes luneforlade 
Kopier tit til Fjælebodsløjer, og som Mimiker blev Bech aldrig 
andet end Grimacør. 

Teaterbestyrelsen saa sig derfor ved Londemanns Død om 
efter en anden til den tomme Henrik-Plads, og dens Øje faldt paa 
en komisk Karakterdanser ved den franske Hoftrup, Frederik 
Schwarz. Denne var villig til at forsøge sig i Komediens Tjænerfag 
og fik hurtig en Del saadanne Roller, ogsaa holbergske Henrik'er. 
I Begyndelsen sporede man i hans Spil en blandet Kopierings- 
bestræbelse, Londemanns og den franske Hoftrups Spillemaade 
kæmpede om Overtaget og snart var den ene, snart den anden 
ovenpaa. Efter et Par Aars Teatervirksomhed rejste han til Paris 
og uddannede sig efter Spillemaaden paa ThéåJtre frangais saa nøje, 
at han efter sin Hjemkomst omformede Holbergs Henrik til en fransk 
Figaro. Skøndt hans Virksomhed for Overleveringen saaledes bliver 
snarere afbrydende end bevarende, er hans Betydning for den hol- 
bergske Spillemaade dog ikke ringe, da det lykkedes hans ihærdige 
Bestræbelser at give alle deLazzi og Bajadsstreger, hvormed Komikere 
da lokkede den træge Latter frem, det første Grundstød. I rigelig 
Mængde fandtes saadanne Lazzi hos Teatrets anden Henrikfrem- 
stiller, GottfredKemp, der tillod sig at gøre mange af Londemanns 
Paafiind slavisk om igen, saaledes løb han efter dennes Eksempel 
som Sganarel i Moliéres Don Juan op ad Trapperne bag Logerne og 
svarede herfra, naar hans Herre kaldte paa ham. Vel ejede han 
et Ansigt, der som Londemanns straks stemte til Latter, men han 
fik dog tit at mærke, at hvad der er én tilladt, det mis- 
klæder en anden. Kemp, der ogsaa var en god Arv, kunde 
maaske være bleven en udmærket Henrik af ublandet dansk Støb- 
ning, om ikke en ubesindig Streg brat havde endt hans Teater- 
bane. Det blev saaledes Schwarz, til hvem Uddannelsen af den 
fremtidige Henrik og Arv: Lindgreen, blev betroet. 

Et ikke ringe Held for Bevarelsen af den nationale Spille- 
maade var det, v at Hans Chr. Knudsen blev den første, der 
tog Arv efter Kemp. Han slægtede Londemann og Kemp paa 
i overgiven Spillemaade, og Schwarz' Instruktion bar nu gode 
Frugter, idet Lindgreen forstod med skarp Kritik at sigte Klinten 
fra Hveden, inden han optog noget af Knudsens Spil i sin Henrik. 
Hr. Collin skriver et Par ret besynderlige Linjer om Lindgreen: 

»skøndt han var et lyst Hoved, var han langt fra i Besiddelse af 
den Aandens Dannelse, ved Hjælp af hvilken man vækker andres 
Sans for det skønne og lutrer denne Sanse; enhver Kommentar 
er overflødig til disse Ord, naar man husker, de gælder Phisters 
♦ Lærer. Hvor grundig alle Tilfældets Pudsenmagerier var pillet 
ud af Henrikfremstillingen, da den fra Lindgreen overleveredes til 
Phister, ses lettest ved et Blik paa den Instruktion, denne modtog 
af sin Lærer, og som han atter lod sin Efterfølger Olaf Poulsen 
blive til Del. »Holberg var Lindgreens Alfa og Omega i Instruk- 
tionen. Han gav Phister den ene holbergske Rolle efter den 
anden at lære, og saa sagde han til ham: »Du skal lære Rollen 
saadan, at du kan den ikke blot nu, men ogsaa naar jeg om et 
Aar eller to falder paa at høre dig i den.« Og Phister lærte sin 
Holberg paa den Maade, at han nu i sit firsindstyvende Aar be- 
standig kan Mesteren paa sine Fingre. 

Henrik kan saaledes med nogen Sandsynlighed føres til- 
bage til Skuepladsens Genfødelse i 1748, dog er Figuren vistnok 
i Tidernes Løb undergaaet en Forfinelse, og det fortjæner i saa 
Henseende Paaagtelse, at Olaf Poulsen ved selve Jubelopførelsen 
af Maskeraden strøg den meget forklarende Replik: »Vi fødes udi 
Armodc Den passer ikke i Munden paa den i Klæder pyntelige, 
for sin Velfærd altid trygge Lakej, Henrik nu er paa den danske 
Skueplads, men hos Londemann har den trolig nok fundet for- 
staaende Genklang. 

En lignende pyntende Bestræbelse spores i Pernille-frem- 
stillingen. Om den første Pernille paa Kongens Nytorv, Madam 
Lund, f. Holst vides kun, at hun nævnedes »den største 
Soubrette, den danske Skueplads har haft at fremvise«. En 
halv Snes Aar efter hendes Død debuterede Caroline Halle 
(senere Fru Walther) som Pernille, og paa sin korte, men 
lysende Teaterbane spillede hun en Del Perniller. Under hendes 
Behandling synes Holbergs ofte grovkornede Tjænestepige at 
være bleven finere af Væsen og Talesæt, medens Jfr. Halle 
i Begyndelsen medtog alle »Plumphederne« i Rollens Tekst, om- 
byttede hun senere (som Fru Walther) disse med noget ærbarere 
Talemaader. Hun sigtede mod højere Egne af Kunsten og afgav 
temmelig hurtig Pernillerollerne til Jfr. Morell (senere Madam 
G j els trup). Denne, der havde været den brutale Køller-Banners 
Mætresse, gik sikkert ikke sky af Vejen for Saftighederne, de 
lader til at være faldet hende ganske mundret. Hun, der efter 

Rahbeks Vidnesbyrd vidste mesterlig at skelne mellem den hol- 
bergske Tjænestepige og den franske Terne, blev mærkelig nok 
ikke meget brugt, og en smertelig Sygdom gjorde hende i hendes 
fejreste Alder udygtig til Teatervirksomhed. Atter gaar der en 
halv Snes Aar, inden Jden næste Pernillefremstillerinde, Jomfru 
Sølver (senere Madam Liebe), træder frem. Fra denne, der 
synes at have legemliggjort Rahbeks Ide om Pernille, stammer 
saa atter den sidste Pernilleskuespillerinde Fru Phister. Hun 
mødte Modstand ved sin Kunstbanes Begyndelse, f. Eks« naar hun 
som Pigen i Den politiske Kandestøber traadte frem paaklædt og 
maskeret saaledes, at hun retfærdiggjorde Henriks Tiltale: »saadan 
So, som Du est,c men ved Holberg-Jubilæet stod hun som den 
af alle anerkendte Pernille. Hvorledes er dette gaaet til? Har hun 
sejret over Publikums Sippethed, eller har hun læmpet sin ung- 
dommelige Kækheds Komik efter dets Smag, eller har de begge 
læmpet sig noget ved Vekselpaa virkning? Man søger forgæves 
Besvarelse paa disse Spørgsmaal i Hr. Collins Bog. 

Endnu staar af de stadig tilbagevendende Figurer den enlige 
Arv tilbage. Rollen havde ved Komediens Genfødelse sin særlige 
Fremstiller, Hortulan, der synes at have fremstillet ham som en 
gammel dum Bondeklods. Efter ham følger Kemp, men det 
vides ikke ret, om han er traadt i Hortulans Fodspor, men lige 
saa rimeligt er det maaske, at han som den efterfølgende Arv- 
Fremstiller G j eistrup har gjort Arv til en ung, enfoldig Knøs. 
Lindgreen og Phister, der begge magtede baade Arv og Henrik, 
synes at have fulgt Gjelstrups Eksempel. Deres Arvtager Olaf 
Poulsen har haft saa lidet Held med sine holbergske Bonderoller 
(Arv i Jean de France, Drengen i Den pantsatte Bondedreng og 
Jakob i Erasmus Montanus), at Arv vistnok først igen kommer til 
sin Ret, naar Rollen faar sin egen Fremstiller, som sagtens da 
ogsaa vil tage de holbergske Komediers største Rolle, Jeppe paa 
Bjærget, for sig. 

Foruden disse syv maa der i et Holberg-Galleri findes Por« 
træter af de store Titelroller: Den politiske Kandestøber, Den 
Vægelsindede, Jeppe paa Bjærget, Jakob v. Thyboe og Erasmus 
Montanus. Efter de Oplysninger, Hr. Collin giver i sit Værk, er 
disse, saaledes som de nu staar og gaar paa den danske Scene, 
af meget forskellig Alder. Yngst er vel Den Vægelsindede, ti hun 
er skabt af Fru Heiberg, og siden hendes Bortgang har ingen 
kunnet løfte den tunge Arv; maaske burde Fru Hennings prøve 

herpaa. Enkelte Træk i Den Stundesløse kan med uantastelig 
Visbed føres tilbage til Rollens første Ihændehaver Clement in, 
fra ham er Traditionen med et Middellalents jævne Borgerlighed over- 
leveret af Arends til Lindgren, hvem Rollen kun lidet passede; 
fra ham gik den over til Rosenkilderne, Fader og Søn. Den poli- 
tiske Kandestøber fører Hr. Collin tilbage til C lem en tin, og visselig 
mange af de Smaatræk, Peter Schram ved denne Komedies sidste 
Genoptagelse morede Publikum med, vides at være benyttede af 
Clementin, men det er alligevel rimeligere, at det altsammen skyldes 
Iver Als. Denne havde i Læderstræde spillet Mester Herman til 
Holbergs fulde Tilfredshed, og det er netop i Anledning af Ais's 
Genindtræden i Truppen paa Kongens Nytorv, vi ser Holberg 
træde aktivt op og fratage Clementin Rollen, og Als overtog 
derpaa »efter Autors Vilje« , som det udtrykkeligt bekendtgjordes, 
Kandestøberen. Hvad er nu rimeligere end, at Clementin, der 
begyndte som en Stymper, men ved Flid arbejdede sig frem 
til at blive en første Rangs Skuespiller, der ogsaa som Kande- 
støberen stod højt, nøje bar studeret Ais's Spil, som han af 
sørgelig Erfaring vidste havde Holbergs Bifald? Jakob v. Thybo 
stammer ligesom hele den militære Type fra Frydendahl, altsaa 
fra dette Aarhundredes Begyndelse, og trænger derfor haardt til 
et kritisk Gennemsyn. Erasmus Montanus er noget yngre endnu: 
C. N. Rosenkilde er Rollens Skaber, det er ham, der først 
lod Ironien spille om Erasmi Læber i Omvendelsesscenen. Den 
næste Erasmusfremstiller , Kristian Mantzius, accentuerede 
langt stærkere Montani Martyrium end den opblæste Latterlighed. 
Og den nuværende Erasmus, Emil Poulsen, har alt flere Gange 
ændret Spillemaade; han begyndte med stærkt Lys over Latter- 
lighederne, stillede saa pludselig disse i stærk Skygge og fik en 
næsten sympatetisk Skikkelse frem, og endelig ved den sidste 
Genoptagelse gav han i Erasmus et historisk Genremaleri, udført 
med stærke Farver og bred Penselføring. Tilbage staar endnu 
Jeppe paa Bjærget, der siden 1748 kun har haft fire Fremstillere: 
Hortulan synes efter det af Rosenstand-Goiske paatalte Spil med 
Ridefogdens Kone at have lagt Vægt paa den liderlige Side hos 
Jeppe, Gj els trup har maaske lagt mere Vægt paa at vise Drankeren 
i ham, Lindgreen gjorde ham til en snu Bonde, og Phister 
mildnede noget det latterlige Skær og søgte at vække Tilskuernes 
Medlidenhed med den arme Hanrej. Sidste Vinter spillede Otto 
Zinck Jeppe; han, der des værre kun naaede at udføre Rollen 

to Gange og saaledes højst naturligt langt fra fik alt udført efter 
sin Plan, fremstillede uden særlig kendelig Medlidenhedsbestræbelse 
Jeppes Drankerlidenskab ; da hvert enkelt Smaatræk traditionstrygt 
kunde føres tilbage til Gjels trups Optegnelser, var hans Jeppe 
saaledes i Sandhed grundmuret Arbejde, men Bonden og særlig 
den Tids usle vornede Bonde, til hvis Karakteristik der andre 
Steder hos Holberg findes meget oplysende Bidrag, kom lige saa 
lidt frem i hans som i tidligere Fremstillinger. Den Opgave hen- 
ligger stadig uløst til den næste Jeppe-Fremstiller. 



Hr. Collins Bog fortæller endnu mangt og meget om Frem- 
stillingen af en stor Del andre Roller, som Pladsen her ikke til- 
lader nogen nærmere Betragtning af, men den egentlige Under- 
søgelse om den saa højt priste »holbergske« Traditions virkelige 
Alder for hver enkelt Rolles Vedkommende savnes. Og man føler 
dette Savn haardere efter Læsningen af Bogen end før, li Hr. Collin 
fortæller, at urokkelig Tro paa Traditionens ublandede Ægthed 
har forholdt den danske Skueplads en Ydelse saa interessant som 
Phisters Spil i Vielgeschreis Rolle sagtens var blevet. Han kunde 
nemlig ikke forlige sin Fantasis Portræt af Vielgeschrei med det 
traditionelle, han mente, at den Stundesløse maatte være en 
fornem Mand, men da Traditionen for ham stod som noget helligt, 
vilde han hellere lade være at spille Rollen end gøre noget Af- 
bræk i det, der en Gang var fastslaaet som Norm. 

Georg Brandes opregner i Slutningen af sit Festskrift 
fra Holbergs 200 Aars Fest fire Reaktionsbølgedale , Holbergs 
Digterskab er kommet uskadt over. Det havde været en betyd- 
ningsfuld Gerning, om Hr. Collin havde paa vist noget lignende 
for Holberg- Spillemaadens Vedkommende, og lige saa betydnings- 
fuld en Gerning havde det været, om han i de Tilfælde, hvor 
dennes direkte Overlevering ikke kunde bevises, havde rammet en 
forsvarlig Pæl gennem disse Gengangere, at de ikke tiere skulde 
berøve vor Skueplads Ydelser af saa høj en Rang, som Phisters 
Vielgeschrei antagelig var bleven. 

Det forfejlede Anlæg af Værket skal ikke bringe de mange 
gode Oplysninger, der findes i det, og langt mindre de Fortjænester, 
Hr. Edgar Collin har af vor Teaterhistorie, i Forglemmelse; han 
er nu som før »Overskous Arvetager«. 



* 



Arthur Aumont. 




Stavnsbaandsliteraturen 



JUen Landboliteratur, der saa Lyset i Danmark for hundrede 
Aar siden, var af et saa umaadeligt Omfang, som om man havde 
opsparet Slægtleds Skriveævne og Skrivelyst for nu i én og samme 
Generation at udfolde alt det opsamlede, at kaste det paa Markedet 
og lade det bruge som Underbygning for Tidens store Reformer. 
Og paa den Maade blev det ogsaa benyttet. Man skrev med 
Reformerne for Øje, for og imod dem; den sødladne Stil, den 
selvbehagelige Svada kunde ikke dække over den Iver og Energi, 
den futtende Ild, der stod ud af Bøger og Pjecer, Artikler og 
Betænkninger, og som viste, at det ikke var en Historie om 
Historien man skrev, men at man var sig bevidst, at man skabte 
Historien, at man var i Færd med at vælte det gamle og bygge 
det nye til Vejrs, at det paa en Gang var det hele Samfunds 
Almeninteresser og den enkeltes Ve og Vel det drejede sig om. 

Nu, hundrede Aar efter, fortæller vi, hvad det var, der 
foregik den Gang. Det gør altid en Forskel. Nu beretter vi om 
Forfædrenes Kampe og Sejre, om Tiden med de store Syner og 
de store Mænd — , nu i en Tid, da hin Periodes Opgaver er 
definitivt løste og ikke mere sætter Lidenskaberne i Bevægelse, 
og da de nye Opgaver ingenlunde mangler, men hvor man er 
mest tilbøjelig til at betragte dem som Stene, man ikke kan 
rokke, og hvor man hverken træffer Flok eller Fører til at 
løfte dem. 

Stavnsbaandslileraturen — Festliteraturen i Anledning af 
Stavnsbaandets Løsning — er da mestendels en stilfærdig Literatur, 
uden megen Glød og uden megen Farve; til Gengæld er den baade 
lærd og lærerig. 

Tilskueren. 1888. 44 

Denne Literatur omfatter dels Skrifter, der kun staa i 
fjærnere Forbindelse med Stavnsbaandsløsningen, dels saadanne, 
der direkte have denne for Øje. Uden paa nogen Maade at ville 
udtømme Skrifternes lange Række, skal vi som Eksempler paa 
den første Gruppe fremhæve R. Mej borgs historisk-arkitektoniske 
Værk »Gamle danske Hjem i det 16de, 17de og 18de Aarhundrede«, 
der omhyggeligt påaviser de forskellige Samfundsklassers Bolig- 
forhold især i Tiden henad det 17de Aarhundrede, og der bl. a. 
indeholder en Række af originale Undersøgelser om Bøndergaardene. 
Det er et Værk, der ikke blot ved det store Kundskabsforraad, 
som er nedlagt i Teksten, men ogsaa og fornemmelig ved sine 
interessante og fortrinlige Tegninger maaske mere end noget andet 
har Karakteren af en virkelig »Festgave«. 

Adskilligt nærmere den egentlige Stavnsbaandsløsningsperiode 
staar den afGehejmearkivet udsendte Samling af Breve og Akt- 
stykker om Regeringsforandringen i 1784, et Værk, som, endda 
bortset fra sine vægtige almenhistoriske Afsløringer, er af afgørende 
Betydning til Belysning af Datidens personalhistoriske Forhold, 
og som ved Siden deraf byder sine Læsere den Tillokkelse at føre 
dem ind i Begivenhedernes Værksted gennem de agerendes egne 
Ord og Betragtninger. 

I Forbindelse, om end ligeledes indirekte, med Jubelaaret 
staar Prof. Joh. Steenstrups »Den danske Bonde og Friheden«. 
Dette tankevækkende og let læselige Skrift indeholder efter Fag- 
mænds Mening meget af nyt og efter alles Mening meget af 
Interesse. De nye Synspunkter i Skriftet giver det dets blivende 
Betydning. Men det er for mekanisk sammensat af forskellige 
Foredrag og Afhandlinger, hvis Æmner er af ulige Vægt, hvis 
Behandling afÆmnerne er uensartet, og hvis Belysning af Bonde- 
standens Historie, i sin Polemik imod tidligere Opfattelser, tit selv 
bliver ensidig og bl. a., navnlig i Bogens første og sidste Afsnit, 
skæmmes af uholdbare Sammenligninger. 

Af Stavnsbaandsliteraturen i snævrere Forstand fremhæve 
vi det af Landhusholdningsselskabet udgivne Skrift ved Gaardejer 
N. Rasmussen Søkilde, »Landboreformerne og den danske 
Bondestands Frigørelse før og efter 1788« og det af »Studentersam- 
fundet« udgivne Skrift ved J. A. Fridericia »Den danske Bonde- 
stands Undertrykkelse og Frigørelse i det 18de Aarhundrede«. 
Det første af disse Skrifter gør ikke noget stærkt originalt eller 
gennemarbejdet Indtryk, men det giver, som Landhusholdnings- 




St avnsbaandslileraturen. 



643 



selskabet selv udtaler det i sin Fortale, »fyldige Uddrag af de 
vigtigste Betænkninger, der banede Vej for Reformerne og — — 
bringer en passende afrundet nyttig Oplysningc; Selskabet frem- 
hæver dernæst ogsaa med fuld Føje, at naar man erindrer, at 
Forfatteren »ingenlunde har sluppet sin Plov eller sin Foderkurv, 
men vedblivende staar som arbejdende Bonde i sin hjemlige Be- 
drift, saa faar denne hans Bog derved uvilkaarlig Karakteren af 
et Taknemmeligheds Minde fra den danske Bonde«. 

Fridericias Bog er et Arbejde, hvis stærkt sammentrængte 
Form er bestemt ved dets paabudte begrænsede Omfang, og paa 
sine Steder synes Fremstillingen derfor ogsaa for knap. Man faar 
maaske endda mindre Indtrykket heraf ved den første Gennem- 
læsning, hvor man er optaget af Stoffets Rigdom, og hvor For- 
fatterens kraftige, frisindede Skildringer af Forholdene og vel 
tegnede Portræter af de ledende Mænd giver Bogen en Fylde, der, 
efterhaanden som Fortællingen skrider frem, forenes med Fart i 
Fremstillingen. Men man bliver navnlig opmærksom paa Knap- 
heden, naar man gennemlæser Bogen paany, etter al have gjort 
sig bekendt med de Skrifter, vi nedenfor skal omtale: Fridericias 
Aktstykker til Oplysning om Stavnsbaandets Historie og Ed. Holms 
og Falbe-Hansens historiske og økonomiske Værker om Stavns- 
baandsperioden, ti først da faar man ret Øjet op for, hvor mange 
nye Oplysninger Fridericias Arbejde indeholder, hvor strængt viden- 
skabeligt det er, og at det maa læses med en Opmærksomhed, 
som vel Forfatterens Navn paa Forhaand kunde gøre Regning paa, 
men som det dog maaske vil være paa sin Plads at fremhæve for 
Almenheden overfor Skriftets fordringsløse Fremtræden. 

Det mest beherskede, mest gennemarbejdede Værk afStavns- 
baands-Literaturen er Professor Edvard Holms »Kampen om 
Landboreformerne i Danmark«, udgivet paa Foranstaltning af Udstil- 
lingens landbohistoriske Udvalg. Man har sagt om dette Skrift, 
at det udglatter i sin officielle Stil og giver alle Ret og alle Uret. 
Dette er en Hastværksdom. Skriftet er fuldt præget af Frisind, 
dets Sympati er paa Fremskridtets Side og imod den egoistisk- 
konservative Modstand imod Reformerne. Det belyser klart, at 
om end Bondens Stilling paa mange Godser, netop umiddelbart 
forud for Reformperioden, ikke var saa ubeskrivelig elendig, som 
Agitationsskrifterne udmalede det, var den dog saa godt som overalt 
utilbørlig. Bogen fremhæver Skrifter fra Godsejerpartiet selv, der 

til Forklaring af de Vanskeligheder, Stavnsbaandsløsningen vilde 
medføre, skildrede Tilstandens Elendighed, hvor usle Jorderne, 
hvor daarlige Bøndernes Kaar var. At Træhest og lignende 
barbariske Straffemidler for Størstedelen ikke var i Brug mere 
efter Midten af Aarhundredet, er en faktisk Oplysning, Forf. selv- 
følgelig fremdrager, men det nedværdigende og sørgelige i, at de 
dog upaatalt og ustraffet kunde bruges — og vel ogsaa af og 
til blev benyttede — fremhæves atter og atter, og der er ingen 
Tvivl om, at Forf. i saa Henseende underskriver Tyge Rothes for- 
træffelige Citat af Englænderen Blackstone, at hvor Loven er ube- 
stemt eller ukendt, dér er der ynkelig Trældom. 

Netop at holde Loven ubestemt, at kunne forlange af Bøn- 
derne, hvad det skulde være, det var en af Godsejernes største 
Herligheder. Nu var der vel paa Reformperiodens Tid kun faa, 
der mente, at der ikke skulde være et og andet at forandre — 
man havde i Reglen intet imod endog indgribende agrariske Re- 
former, der kunde komme Landbruget som saadant til Gode — , 
men noget andet var at røre ved det sociale Forhold, Bondens 
Afhængighed af Herremanden med Person og med Arbejde. 

Bestræbelsen for at faa Bonden social frigjort havde selv- 
følgelig ogsaa for en væsentlig Del almen agrariske Formaal for 
Øje, men den var dog fornemmelig af liberal Art, en Frugt af 
Aarhundredets filosofiske, humane og revolutionære Aand. Kampen 
kom da til at staa ikke for og imod Agrarreformer, men for og 
imod Bondestandens Frigørelse. Det er bekendt, at selve det 
Guldbergske Regimente, der, efter Struensees Fald, i sit fulde 
Omfang genindførte Hoveriets Ubestemthed (Loven af 1773), og der 
var en udpræget Modstander af Stavnsbaandsløsningen, foretog 
en af de mest indgribende og betydningsfulde agrariske Reformer, 
som vort Agerbrug nogensinde har været Vidne til. Vi tænker 
paa Udskiftningsloven af 1781, en Lov, som vel for en væsentlig 
Del skyldes A. P. Bernstorffs Initiativ og Indflydelse, men jo dog 
krævede den øvrige Regerings Medvirkning og i hvert Fald udstedtes 
efter Bernstorffs Fald, under en stok-konservativ Regering. 

Denne Regering, den samme, hvem Indfødsretslo ven af 1776 
skyldes, repræsenterede altsaa paa en vis Maade den ren-agrariske, 
national -konservative Retning, støttende sig til de »besiddende« 
Landboklasser og de »praktiske« Folk, og i Modsætning til denne 
stod den social- agrariske, europæisk-liberale Retning, støttende sig 
til Hovedstadsintelligensens Opinion og Doktriner. Selvfølgelig har 

en saadan Karakteriseren af Partierne kun delvis Gyldighed, hvad 
der allerede viser sig rent haandgribeligt ved, at flere af de største 
Godsejere stod paa Fremskridtspartiets Side, men ligesom disse 
da af Modstanderne helst indrulleredes under de »fremmede«, saa- 
ledes lader Datidens Literatur ingen Tvivl om, at der dog virkelig 
var en kendelig Forskel imellem de to Grupper i den her an- 
tydede Retning. 

Til Belysning af Modsætningen bringer Prof. Holms Bog 
interessante Bidrag. Herved tænker vi ikke blot paa den almindelige 
europæiske Baggrund, Forf. selv tegner for de Mænd og den 
Bevægelse, som løste den danske Bondes Lænker og frigjorde 
ham, forvandlede ham fra en Ting og en Træl til et Menneske 
og en Borger, men navnlig ogsaa paa de Partier, der omhandler 
enkelte Personer eller citerer Samtidens Udtalelser. 

Saaledes taler Guldberg (Holm, Pg. 152), efter sin Fjærnelse 
fra Styret, i el Brev vedrørende de forestaaende Reformer, om 
»Landvæsenskvaksalvere«, om »de københavnske Klub-Statsmænd« 
(faa Aar før den franske Revolution!), om Københavns Sludder, 
som han altid havde foragtet osv. Og endvidere udtaler han sig 
om »de fremmede Mænd og fremmede Principer og tyske Pro- 
fessorers Stuegriller, der havde vakt hans Fald«. — Intet Under 
da, at en Mand som Chr. Reventlov af sine Modstandere er bleven 
stemplet som ikke-dansk og som ude af Stand til at kunne skrive 
fire Linjer dansk i Sammenhæng. Prof. Holm påaviser, hvor 
grundløs og meningsløs denne Beskyldning er (Pg. 96). Intet 
Under, at man kaldte Oeder »Tyskeren, hvorfra alle disse Krum- 
spring begyndte«, og som naturligvis mente, at »daraussen bei 
mir var alt udmærket« (Holm, Pg. 175). 

Skarpest belyses dog det sociale Reformpartis Forbindelser 
med den almeneuropæiske Aandsretning gennem Skildringen af 
Datidens videnskabeligt mest indflydelsesrige og som Helhed be- 
tydeligste Skribent, Tyge Rothe, ligesom ogsaa navnlig gennem 
dennes egne Udtalelser. Herom skriver Forf. (Pg. 68 ff.): »Paa 
alle Punkter mener Rothe at se Fremskridt rundt omkring i Europa, 
og samtidig med at han med Forkærlighed dvælede ved det nord- 
iske og havde en glødende dansk Følelse, holdt han af at tale 
om sig selv som Europas Borger, som Europæer. Det var fra 
Udviklingen i Frankrig og England, han havde faaet sin aandelige 
Vækkelse. Den stærke Bevægelse i Tiden havde slaaet kraftig 
ned i ham. Med al sin Begejstring for den himmelske Religion, 

Kristendommen og dens Virkninger var han religiøst afgjort Ratio- 
nalist, i statsvidenskabelig Henseende saa han igennem hele sit 
senere Liv tilbage paa Montesquieu som sin Mester, han havde 
fulgt den nationaløkonomiske Literatur med dens Hovedforfattere, 
de franske Fysiokrater og Adam Smith, og han kom næsten i 
Henrykkelse ved at se, hvorledes Datidens Regenter i Europa 

hyldede Fremskridtsidéer. Og idet han som en ægte Søn af 

sin Tid tydelig fjærnede sig fra det Guldbergske ensidige Stats- 
hensyn, afviste han den Opfattelse, han mente »fremherskede i 
mangen Statstjæners Forstande, at »Agerdyrkningen var en Haand- 
tering, hvorved den talrigste Klasse af Folket skal anspænde 
Kraft og Flid for at skaffe det, der som Skat skal flyde ind i 
Statskassenc Man burde derimod tænke paa Bøndernes egen 
Lykke, der først og fremmest krævede, at de skulde være fri. 
Hvad vilde ikke den borgerlige Frihed sige, >dette Ord, vort 
Europas Klenodie, dette Ord, hvilket maa vække hos hver tænk- 
ende Europæer den helligste Glædec. 

Men om end en Tyge Rothe med Forkærlighed taler om 
europæiske Ideer og Modpartiet om Københavneri, Ikke-Danskhed 
og importeret Stuelærdom, saa maa man ikke lade sig forvirre 
af disse Vendinger og Udtryk. De hører jo til i bevægede Tider, 
og en Gruppering af Partierne kun paa dette Grundlag vilde — 
som alt ovenfor anført — kun give en Del af Sandheden. Ti, 
som Prof. Holm siger, Tyge Rothe var glødende dansk, og bedre 
Sønner end Brødrene Reventlow havde Danmark ikke, trods deres 
tyske Oprindelse og muligvis tyske Omgangssprog. Men troligt 
nok var flere af de daværende Forfatteres Ideer uklare og nu og 
da utopiske, og Skildringerne af Bondens Liv var hyppigt for 
stærkt paavirkede af, hvad man, d. e. Københavnerne, kendte af 
den forkuede sjællandske Bondes Liv; og naar man derudfra 
generaliserede til hele Landet, gav man sig lettelig Blottelser for 
de »praktiskec Folks Indhug, der kunde vise Billedets Upaalide- 
lighed i ikke uvæsentlige Henseender. 

At saaledes det Parti, der for Alvor vilde Bondens Fri- 
gørelse og Folkets Reorganisation, jævnlig forløb sig, fremhæver 
Forf. paa forskellige Steder, og man følger med stor Interesse 
hans Forstaaelse af og Redegørelse for de Overdrivelser, ja Urig- 
tigheder, Partiet fremførte, og den relative Ret, som Reaktionen 
derfor nu og da kunde forskaffe sig. Men, hvor den reelle Uret 
er at finde, derom kan man igennem Prof. Holms Bog paa intet 
Punkt være i Uvished. 

Bogen slutter med Fremstillingen af det vældige Sam- 
menstød mellem Golbjørnsen pg Luttichau, Stridens Kulmina- 
tionspunkt og mest dramatiske Episode. Forf. ser i Luttichau 
en forblindet Partigænger, der uafbrudt løb bus paa og derfor 
stadig stødte Panden mod Muren, tillige en brutal Natur, der i 
sit Standshovmod mente at kunne gøre, hvad han vilde, men med 
alt det en oprigtig Natur, hvis Hovedfejl i den givne Situation vel 
var, at han stod ganske uforstaaende overfor den og derfor til— 
sidst maatte fortrække, knækket og ydmyget, og søge fremmed 
Gunst. Colbjørnsen er paa en Maade Forfatterens Helt, for saa 
vidt Skildringen af ham ikke blot er baseret paa nyt fremdraget 
Materiale, men ogsaa fordi det her bedst er lykkedes Forf. at rive 
med og give Indtrykket af, hvorledes Tidens betydelige Mænd 
voksede ved de store Opgaver, der stilledes dem, og hvorledes de 
herved fik de store Resultater satte igennem. Med megen For- 
nøjelse læser man da ogsaa Colbjørnsens lødige og lærerige Til- 
svar til Luttichau, skrevet med Advokatens Slagfærdighed, præget 
af Indignationens Patos. Og med alt det er det træffende sagt 
af Forf., at Colbjørnsen paa sine Steder minder om >en bisk 
Journalist«. Der er virkelig et godt Stykke moderne Journalistik 
i de vittige, behændige og skaanselløse, helt stikkende Udfald. 
Men Hemmeligheden er vel ogsaa den, at der skulde et Stykke af 
en Journalist til at holde Dumhovederne fra Livet, og at der var 
journalistisk Grøde i selve Tiden -— bevægelig, skrivende, polemi- 
serende, levende og virksom som den var, indtil Tilbageslaget 
kom omkring det nye Aarhundredes Frembrud. 

— De almindelige Skildringer af Datidens Tilstande er i 
Holms Bog behandlet fra Historikerens, i Fa lbe- Hansens Bog fra 
Nationaløkonomens og Statistikerens Standpunkter. Da dette sidste 
Skrift mindre er anlagt paa Fremdragning af de stridende Per- 
soner end af de stridende Kræfter, og da det mindre søger at 
belyse de enkelte Begivenheder end den hele Udviklingsgang, giver 
det et bredere Grundlag til Bedømmelse af Datidens Forhold og 
har for saa vidt ikke blot en mere almen, men navnlig ogsaa 
mere dybtgaaende Interesse. Holms Skrift er, som selve Titlen 
antyder, mere anlagt som Lejlighedsskrift, medens Falbe-Hansen 
har benyttet Lejligheden til at søge tilbage til den Periode af vor 
Landbohistorie, hvor det moderne Landbosystem indvarsles, for 
derigennem at danne det nødvendige Grundlag til en eventuel 
systematisk Behandling af den moderne Landbohistorie som Helhed 

— en Behandling, til hvilken Forf. paa Forhaand har til Raadighed 
sine mangeaarige, delvis publicerede Studier over de herhenhørende 
Forhold. 

Professor Falbe- Hansens Bog »Stavnsbaandsløsningen og 
Landboreformerne. Set fra Nationaløkonomiens Standpunkt c er 
udsendt som Universitetets Indbydelsesskrift i Anledning af Jubel- 
festen. Skriftet har vakt helt ualmindelig Opsigt. Den historisk- 
statistiske Forskning har gode Chancer hos Almenheden, ti denne 
er som Regel godt oplagt til at beskæftige sig med »historiskec 
Arbejder, og faar disse nu et statistisk Underlag, nyder derved 
Statistiken en Opmærksomhed, som den ikke turde gøre Regning 
paa paa egen Haand; der tilføres den det store historiske Publikum. 
Dette er — hvad der maaske tør siges uden at gaa Historikerne 
for nær — ikke overdrevent vænnet til eksakte Data som Grundlag 
for de fremsatte Resultater, og det tager derfor gærne nogle Tal 
med, naar disse ikke optræder i for store Mængder; den historiske 
Statistik eller statistiske Historie faar saaledes mange og tilfredse 
Læsere. Derimod er den historiske Statistik for Statistikeren vel 
altsaa for saa vidt en taknemmelig Forskning, som man dels faar 
et større Publikum end sædvanligt, dels kan vente at opnaa Re- 
sultater og fremdrage Synspunkter — ogsaa af nationaløkonomisk 
Art — , som ligger af Vejen for Historikeren. Men hans Materiale 
forskaffer ham saare mange Bryderier, fordi han paa Forhaand 
maa vænne sig til en Resignation i Retning af Eksakthed og 
Fylde, der er ham uvant fra hans Beskæftigelse med Nutids- 
statistiken med dens dog i Reglen meget betydelige Material- 
samling. Dette Savn lader sig ogsaa tydeligt mærke i Prof. Falbe- 
Hansens Skrift; paa mange Steder udtaler Forf. sin Beklagelse 
over Lakunerne i Materialet, og i adskillige Henseender har han 
maattet hjælpe sig med spredte Data, Gisninger og Interpolationer 
i Stedet for at have et continuerligt, fast sluttet Materiale. 

Det er imidlertid lykkedes Forf., paa Grundlag af det med 
stor Møje tilvejebragte Materiale, at give en yderst interessant 
Redegørelse for Landets økonomiske Tilstand i Perioden før og 
efter Stavnsbaandets Løsning. Men Vanskelighederne ved at faa 
en klar og udtømmende Fremstilling af Forholdene har ikke blot 
været af statistisk, men ogsaa af økonomisk Beskaffenhed. De 
økonomiske Forhold ere jo nemlig ikke af saa enkelt Art, at man 
med en Formel kan afgøre dem, og navnlig maa man være var- 
som med at bedømme dem uden Hensyn til de taktiske Forhold, 

der har affødt dem. Som Helhed er tilmed Falbe-Hansen, der 
er vel kendt med de økonomiske Forholds Dialektik, varsom i 
sit Forfatterskab, og dette kommer ogsaa frem i nærværende Værk. 
Hans Skrift bliver derved mere let at læse — paa Grund af sit i 
høj Grad flydende Sprog og sin gennemredigerede Stil — end let 
at fastholde ved første Gennemlæsning. 

Bogens første Afsnit omhandler Perioden før Stavnsbaandets 
Løsning. Det fremstilles her, under hvilke trykkede Forhold 
Agerbruget befandt sig, saaledes at Jorden ingen Værdi havde, 
fordi den knapt nok gav sin Ejer igen, hvad han i hvert enkelt 
Aar havde anvendt paa den. At Forholdene vare saadanne, 
skyldtes dog ikke selve Jordens ringe Givtighed, ti trods den 
yderst elementære Agerdyrkning var der dog et Overskud, men 
dette opkrævedes af Staten til Skatter, som for en stor Del an- 
vendtes i ødsle og uproduktive Øjemed. Disse Skatter var, ifølge 
Forf.'s detaljerede Fremstilling, af den Størrelse, at de ialt (til 
Stat og Kirke) svarede til Vs å l U af hele Kornavlen, og de 
Skattebeløb, Staten pressede ud af Landbruget — og der bragte 
dette til Ruin — benyttedes i et og alt til Forbrug for Kongen 
og hans Hof. Selve denne Anvendelse lader sig imidlertid efter 
Forf.'s Anskuelse i nogen Grad forstaa, naar man ser hen til 
Tidens nationaløkonomiske Opfattelse, der krævede et stort Luksus- 
forbrug af de højere stillede, som hvis Pligt man ansaa det at 
give Industri og Kunst saa meget som muligt at gøre og at sætte 
Pengene i Omløb. 

Man vil allerede af disse faa Linjer — der gengiver ad- 
skillige Sider hos Forf. — faa et Indtryk af den i høj Grad 
lærerige Maade, paa hvilken Spørgsmaalet her er taget op til Be- 
handling. Men man vil tillige bemærke, at Fremstillingens Følge- 
orden ikke gaar ud paa, at Datidens Jordbrug gav det og det 
Overskud, som Enevælden imidlertid helt og holdent berøvede 
Jordens Besiddere for at have Penge til sin utilbørlige Luksus, 
men at Oplysningerne om Skatterne kommer som en Forklaring 
af Jordens Værdiløshed paa den private Haand, og at Paschah- 
anvendelsen af Pengene atter underbygges med Datidens National- 
økonomi. Vi vilde have foretrukket den førstnævnte Form for 
Fremstillingen, fordi det derigennem var bleven mere gennem- 
sigtig forstaaeligt , at Bønderne umuligt kunde bryde sig om at 
dyrke Jord, der sultefødede dem, og at de derfor — da Jorden 
skulde dyrkes, for at Proprietæren kunde faa de Skatter ud af 

den, som han (ogsaa for de øde Gaardes Vedkommende) skulde 
af med til Konge og Hof — maatte tvinges til at blive ved 
Jorden, d. v. s. maatte stavnsbindes. 

Og hvad de økonomiske Teorier angaar, maa det vel ind- 
rømmes, at Merkantilismens Ønske om at mangfoldiggøre Landets 
Produktioner kunde give Enevældens opportunistiske Forfattere et 
Forsvar i Hænde for den vidtdrevne Luksus. Men det maa til- 
føjes — hvad det dog her ikke er Stedet nøjere at komme ind 
paa — , at det merkantilistiske System i og for sig ingenlunde 
nødvendiggjorde den rene Ufornufts Herredømme. Og om end 
Enevældens Regenter kan have forbundet den Tanke med deres 
Ødselhed ogsaa at fremme Industri og Kunst, saa er der ingen 
som helst Grund til at antage andet, end at de ledende Motiver 
har været dels den Pragtsyge, der i Reglen følger med Ævnen til 
hartad ubegrænset at kunne øse Penge ud, dels Kravet paa en 
saadan Pragtudfoldelse, som alle Dage har været anset nødvendig 
for den absolute Hersker som Attribut for Majestæten, til Adskillelse 
fra det menige Folk. Det var Ludvig d. 14 des og Ludvig d. 15des 
Hoffer, som dannede Forbilledet, og som vi efterlignede her paa 
ganske den samme Maade som ved de smaatyske Hoffer, fra hvilke 
vi hentede vore Dronninger. 

Ifølge Forf.'s Fremstilling var det under Trykket af stedse 
nedadgaaende Konjunkturer og vigende Kornpriser, at Stavns- 
baandet indførtes i Aaret 1734, paa en Tid da Kornprisen stod 
paa sit laveste Punkt; og samtidig dermed søgte Regeringen at 
hjælpe Landbruget ved at forøge dets Toldbeskyttelse og ved at 
nedsætte Skatterne. »Kort efter at disse Foranstaltninger vare 
blevne trufne — hedder det hos Forf. (Pg. 50—51) — begyndte 
Landbrugets Tilstand kendelig at bedres. Talrige Forbedringer 
bleve indførte, en hel ny Driftsmaade blev gennemført paa en 
Mængde af Landets Hovedgaarde, Prisen paa Landejendomme steg 
rask, og Frederik d. 5te kunde ikke alene efter sin Tronbestigelse 
ophæve de Skattelettelser, som hans Fader havde indrømmet, men 
endog indføre nye, ret betydelige Skatter, uden at Landbruget helt 
segnede under Trykket. For Regeringen kunde det altsaa let 
komme til at se ud, som om dens Foranstaltninger til Land- 
brugets Hjælp, særlig Stavnsbaandet, havde været overmaade vel- 
lykkede. Proprietærerne var paa deres Side ligeledes vel for- 
nøjede med de trufne Foranstaltninger. Stavnsbaandet havde gjort 
det mulig for dem at benytte de opadgaaende Konjunkturer til at 

forbedre Landbedriften paa deres Hovedgaarde ved at holde fast paa 
Bonden og forøge hans Hoveri, nu saa de, hvorledes der, efter- 
haanden som Tiderne bedredes, aabnede sig nye Chancer for for- 
delagtige Fremskridt, de manglede blot Arbejdskraft, de raabte 
derfor stadig paa mere kraftige Foranstaltninger for at kunne 
holde fastere og længere paa Bonden og tvinge ham til endnu 
mere Arbejde. Man kan under disse Omstændigheder ikke undre 
sig over, at Regeringen gav efter og skærpede Stavnsbaandet«. 

Den Fremstilling hos Forf., der ligger til Grund for det 
anførte Resumé, er ikke blot i og for sig af den største Interesse 

— navnlig ved den betydningsfulde Fremhævelse af Konjunkturernes 
Indflydelse og ved den hele nationaløkonomiske Belysning, der 
gives Spørgsmaalet — , men er det især ved de Undersøgelser 
og Oplysninger, der ligger til Grund for Fremstillingen, og hvorved 
Offentligheden faar ikke hidtil kendte Indblik i Datidens økono- 
miske Forhold, Indblik som ere af varig Betydning for Kendskaben 
til vor Landbohistorie. ' 

Hvad selve Grundbetragtningen af Forholdene under Stavns- 
baandets Indførelse og Skærpelse angaar, er det dog vel et Spørgs- 
maal, hvorvidt den Kendskab til de økonomiske Forhold, Forf. 
nu har forskaffet os, har været Datiden saa præsent, at den har 
paavirket Lovgivningsbestemmelserne. Det er ganske vist, at 
Stavnsbaandet indførtes samtidig med, at Kornpriserne stod meget 
lavt, men den hele forudgaaende Periode havde baaret hen imod 
Stavnsbaandets Paalæggelse, og helt fri var jo Bondestanden ingen- 
lunde i Mellemtiden. Den af Prof. Edv. Holm i sin Tid givne 
Berigtigelse af den almindelige Opfattelse om Stavnsbaandets Paa- 
læggelse under Frederik d. 4de — i Stedet for under Kristian VI 

— staar vel ved Magt, men gennemlæser man nu paa den anden 
Side de (ved Fridericia) offentliggjorte Aktstykker fra Perioden før 
Stavnsbaandets Indførelse, faar man dog det Indtryk, ikke blot at 
Spørgsmaalet om nye Indskrænkninger i Stedet for Vornedskabet 
stadigt var oppe — baade af militære Hensyn fra Statens, og af 
sociale og økonomiske Hensyn fra Proprietærernes Side — , men 
ogsaa, at der ved Hjælp af Landmilitsbestemmelserne og navnlig 
Pasbestemmelserne øvedes et saa betydeligt Tryk paa Bønder- 
karlene (og nu og da endog paa Bønderpigerne), at Stavnsbaandet 
ikke staar som noget saa nyt, at det straks ved dets Paalæg 
kunde faa indgribende Betydning. Men end mindre synes det 
rimeligt, at den Forbedring af de økonomiske Forhold, som skete 

i den anden Halvdel af 30erne, skulde være saa iøjnefaldende 
Landet over, at den kunde være Proprietærerne bevidst i den Grad 
som den er os, naar vi nu se Tallene, og at de skulde betragte 
den som et ved Stavnsbaandet fremkommet Gode, der skulde 
bevise Nødvendigheden af en yderligere Skærpelse. Rent fraset, 
at det jo var i daarlige Tider — Kvægpesttiden — , at Stavns- 
baandet strammedes, har Udviklingen vel snarere gaaet sin naturlige 
Vej i Retning af stærkere Baand, fordi man — hvad der er 
Ulykken ved alle Tvangsforholdsregler — stedse maatte gøre Lænken 
et Led kortere, jo mere der siedes i den, d. e. indtil vedkommende 
absolut og uden Bevægelse var lænket til Stedet. Det fremgaar 
ogsaa af flere af de paa forskellige Tidspunkter fremkomne Be- 
tænkninger og Betragtninger, at det ikke var den Opfattelse, der 
bragte til at fastholde og endog skærpe Stavnsbaandet, at nu da 
Agerbruget var i Fremskriden maatte man endnu mere end før 
have den nødvendige Arbejdskraft til at holde det vedlige med, 
men at Betragtningen rent ud var den, at da Bonden havde det 
saa over al Maade slet — berøvet alt ud over det nødtørftigste — 
saa kunde man ikke vente andet, end at han eller hans Børn 
echapperede, naar de kunde, og dette maatte de med Magt for- 
hindres i. (Jfr. f. Eks. Aktst. Pg. 225 ff.). 

Denne Betragtning af Forholdet forekommer os unægtelig 
ogsaa at være den naturligste. Ti Forf. meddeler selv, at i de 
sletteste økonomiske Aar maatte Regeringen lette Skattebyrden 
noget — hvor der ingenting er, har selv et Hof fra det 18de Aar- 
hundrede tabt sin Ret — , men at Skattebyrden forøgedes, saa 
snart Tiderne blev bedre; med andre Ord: om det gik op eller 
ned, havde Bonden intet som helst Overskud af sin Jord, og et- 
hvert Udbytte af Fremgangen berøvedes ham — hvad var der da 
andet for Staten at gøre end i gode og daarlige Tider at tvinge 
ham til at blive ved Jorden og ved sit Pligtarbejde skaffe det 
Udbytte, Konjunkturerne muliggjorde? 

Var da Stavnsbaandet et økonomisk Gode eller maaske 
endog en økonomisk Nødvendighed for Nationen i Midten af forrige 
Aarhundrede? Ja, for saa vidt man vilde vedblive at paalægge 
uhyre Skattebeløb og gøre Godsejernes Rettigheder ubegrænsede, 
hvis man altsaa hverken vilde slaa af i Statens eller Herre- 
mændenes Herligheder, ti da havde Bonden ingen Grund til at 
blive ved sin Jord, og da denne dog maatte dyrkes, maatte han 
bogstavelig bindes bag Ploven. Men man havde da ogsaa selv 

skabt Nødvendigheden. Paa de fremskredne Jorddrotters Godser, 
hvor man henad Reformperioden til, men endnu i den strængeste 
Stavnsbaandstid, regulerede Hoveripligten, udskiftede Jorderne etc, 
blev Stavnsbaandet overflødigt, da selvfølgelig ingen Bonde, naar 
han kunde have noget ud af sin Jord, vilde forlade den. Og omvendt, 
havde man vedblevet at forøge Skatten omkap med de stigende 
Konjunkturer og undladt de øvrige Agrarreformer, da havde 
Stavnsbaandsløsningen økonomisk lidet hjulpet (i hvert Fald kun 
indirekte, ved at forøge Bondestandens Værdighedsfølelse), da var 
Elendigheden blevet lige stor. Man kan sige, at de mægtigt 
stigende Konjunkturer i Forbindelse med den hele Friheds- og 
Reformbevægelse bevirkede, at Stavnsbaandsløsningen ikke, som 
Modstanderne varslede, blev til økonomisk Skade, men til uhyre 
økonomisk Gavn. Endvidere, at uden denne Konjunkturstigning, 
eller med Skattepaalæg , der havde holdt Trit med den, og uden 
de øvrige Reformer, vilde Stavnsbaandsløsningen i hvert Fald kun 
i Længden og indirekte have virket økonomisk gavnligt. Men 
endelig ogsaa, at selv uden stigende Konjunkturer, men med 
rimelige Skattepaalæg og med Indskrænkning af Godsejernes Her- 
ligheder, vilde Stavnsbaandet have været ganske overflødigt, og 
at det derfor ogsaa rent økonomisk set kun kan forsvares som 
sidste Konsekvens af et fordærveligt økonomisk System, der strakte 
sine ødelæggende Virkninger oppefra nedefter og selvfølgelig der- 
efter atter i Vekselvirkning nedefra opefter. 

Man vil, efter den moderne Historieskrivnings Metode, ikke 
let falde paa, at lægge Stavnsbaandet nogen enkelt til Last, end 
ikke gøre nogen ansvarlig for det System, der affødte Stavns- 
baandet. Man bestræber sig jo for at forstaa og ikke dømme, 
og vil i Kraft heraf lettelig akkviescere ved, at »hvad der er, er 
fornuftigt«, for saa vidt som det vel ikke kunde være anderledes, 
nu da det blev saaledes. Det er i Grunden ogsaa den Betragtning, 
der gaar igennem forskellige Skrifter i indeværende Aars Stavns- 
baandsliteratur, som en Reaktion imod den tidligere forudsæt- 
ningsløse og kritikløse Fordømmelse af Stavnsbaandet ligesom af 
saamange andre Fænomener, der er vor Tid fremmede. Imid- 
lertid maa ærede Nutidsforfattere passe paa, at et hurtigt læsende 
Publikum ikke paany misforstaar — til den modsatte Side, og 
faar ud af Beretningerne, at Stavnsbaandet i Grunden var en 
ganske snild Indretning, som man har bagtalt og gjort temmelig 
megen Uret. Stavnsbaandet var, for at gentage det, en sørgelig 




654 



Slavnsbaandsliteraturen. 



Affødning af de værste Skyggesider ved den nyindførte Enevælde 
og den overleverede Herremandsvælde. Kun ved at acceptere 
ikke blot Enevælden og Herremandsvælden som historisk heldige 
Former, men endog deres grimmeste Udvækster som >relativt 
berettigede«, kan Stavnsbaandet faa sit Forsvar, kun saaledes 
bliver det >fornuftigt, fordi det er«. 

— Hvordan man nu end betragter Stavnsbaandet økono- 
misk set, dets socialt ødelæggende Virkninger staar jo hævet over 
al Tvivl, og Forf. fremhæver her med Energi det enorme Misbrug, 
det i hvert Fald var, selv til formentlig Gavn for »Jordene, at 
gøre Jordens Dyrkere til ufri, næsten trælbundne Mennesker. 

Ligesom Prof. Falbe-Hansen i det hele i sit Forfatterskab 
altid har haft skarpt Blik for og stedse fremhævet, at et Lands 
Lykke ikke kan maales ved den samlede Nationalformue, men 
ved Formuens Fordeling, og at Nationens store Fremskridt i civili- 
satorisk Henseende for en saa væsentlig Del er købt med »Under- 
klassens« Knaphed og Trang, at det er Samfundets første og mest 
bydende Pligt at bøde herpaa — saaledes fremhæver han i nær- 
værende Skrift ikke blot Stavnsbaandets sociale Utilbørlighed, men 
han ser for en stor Del ogsaa Spørgsmaalet om Virkningerne 
af Stavnsbaandets Ophævelse i Belysning af Løsningens sociale 
Følger. 

Denne Fremstilling af Stavnsbaandsløsningens Følger gen- 
nemgaar Punkt for Punkt Virkningerne — dels for Befolkningen 
(Folkeformerelsen) og for Velstandsforholdene (deriblandt Skatte- 
ævnen) som Helhed, dels for hver enkelt Del af Landhusholdningen 
(Realbyrderne, Driftsformerne), dels endelig for de forskellige Grupper 
af Landbefolkningen (Herremænd, Gaardmænd, Husmænd) — , og 
indeholder derigennem en Fylde af Materiale og Betragtninger af 
den mest indgaaende Interesse. Med Hensyn til de sociale Syns- 
punkter skal vi særligt fremhæve, at Forf. med fuld Føje gør 
opmærksom paa det heldige og det retfærdige i, at den Frihed, 
der nu var Løsenet, ikke gennemførtes som fri Raadighed over 
Jorden. Det er ikke til at undres over, at adskillige af Godsejer- 
partiet og vel ogsaa enkelte Teoretikere, nu da Frihedsprincipet 
var gennemført paa det personlige Omraade, ogsaa fordrede det 
gennemført »konsekvent«, d. v. s. som Beføjelse til frit at sam- 
menlægge og udstykke Jorden, uden Indgreb fra Lovgivnings- 
magtens Side. Men et stort Held var det, at Staten opretholdt 
sit Forbud imod Gaardenes Nedlæggelse og derved vedligeholdt en 

Landbomiddelstand, der ellers kunde have staaet i virkelig Fare 
for at forsvinde. Det kan næppe betvivles, at Ængstelsen for 
Latifundiedannelser var fra gammel Tid saa indpræget i Sindene 
— ligesom den jo i Danmarks Landbohistorie forlængst havde 
givet sig Udslag — , at man deri har haft det bedste Værn mod 
at lade staa til og hensynsløst paa Frihedens Alter ofre den 
egentlige Bondestand, kaste den fra Scylla i Gharybdis. Ikke 
mere end billigt var det, at naar Bondestanden Slægter og Aar- 
hundreder igennem havde lidt under Landboforholdenes Usselhed, 
at da ogsaa den og ikke blot en alt opslugende Godsejerstand 
blev delagtig i Frihedens og Fremskridtets Goder. Men uden 
stærke Traditioner paa dette Omraade er det vel tvivlsomt nok, 
hvordan det var gaaet, og om ikke det abstrakte Frihedssystem 
efterhaanden havde skabt Storbedrifter paa Landet, med Øde- 
læggelse af Gaardene, som det i indeværende Aarhundrede skulde 
skabe Byernes Storindustri, med Ødelæggelse af Haandværket; dette 
sidste kunde man ikke paa Forhaand værge sig imod — selv 
om det iøvrigt havde været muligt — , simpelthen fordi vort Aar- 
hundredes Industrialisme er saagodtsom uden Forbillede i al Fortid. 
Og trods den store Forskel, der gør sig gældende mellem Industri 
og Landbrug •— navnlig saaledes at Landboproduktionen aldrig vil 
kunne naa den ensartede Organisation for Massetilvirkningen som 
Industrien — vilde der dog have været tilstrækkelige Momenter 
tilstede til at danne en Landbrugsdrift en gros, med Ødelæggelse 
af Mellemformerne, med Fjærnelse af de selvstændige Ejere (eller 
Fæstere), hvis Staten ikke var traadt imellem. Forf. fremhæver, 
som sagt, med Styrke det lykkelige i, at dette skete, og at »Landet« 
ikke tilstræbte eller erhvervede en Rigdom og en Formueforøgelse 
paa Befolkningens Bekostning. 

Men endnu skarpere end de sociale Misligheder, man har 
und gaaet, fremhæver Forf. de sociale Ulæmper, der fremkom 
under de nye Tilstande. Medens nemlig hele den jordbesiddende 
Del af Landbefolkningen — hvad enten Jordtilliggendet var et 
Gods eller enHuslod — nød godt af Konjunkturerne, saa dannedes 
der ved de forandrede Forhold en ny Stand og et nyt Samfundslag 
af stor social Betydning. 

Saa snart den ny Tid begyndte at arbejde sig frem i Land- 
bruget — skriver Forf. — er et af de første Fænomener, atHus- 
mandsklassen begynder at vokse. Det er Fremskridtet, den 
mere intensive Behandling af Jorden og den ny Driftsmaade 

(Kobbelbruget), der er Hovedaarsagerne hertil. I 1690 fandtes 
19,000 Husmænd, i 1787 145,000 og endnu langt mere steg Tallet 
i den følgende Periode. Og det blev navnlig Husmænd uden Jord 
og Indsiddere, der var uheldigt stillede. En Mængde af de nye 
Huse var ikke Selvejerhuse, og som en Delaf Lejesummen betingede 
Herremændene sig ofte visse Dages ugentlig Arbejde foruden Ar- 
bejde i Høsten o. 1., saaledes at der herved voksede et nyt Hoveri 
frem. Dertil kommer, at der samtidig fremkom en ny Besiddelses- 
form, nemlig Leje paa Opsigelse, i Stedet for Livsfæste. Og 
ikke blot Herremændene, men ogsaa Gaardmændene søgte at gøre 
Husmændene afhængige af sig. Vel er det i Aarenes Løb lykkedes 
at faa Husmandshoveriet i det væsentlige afskaffet (1848), »men 
man slap Sagen for hurtig, og for den nulevende Slægt staar der 
her en vigtig Opgave at løsec — Det fremgaar af Forfatterens 
Skildring, at den Fremgang i Landbruget, der var Særkendet for 
Perioden omkring Stavnsbaandsløsningen, for en saa væsentlig Del 
skyldes opadgaaende Konjunkturer, stigende Priser m. m., at det 
er vanskeligt at afgøre, hvor stor en Andel Landboreformerne 
havde heri, og Forf. bemærker i den Anledning, at først naar man 
ser, hvorledes Landbruget kunde holdes oven Vande i Tyverne, 
trods de særdeles slette Tider, da har man Maalestokken for Re- 
formernes Betydning. Men medens baade den jordbesiddende 
Klasse som Helhed og Landbruget som saadant nød godt af Re- 
formerne, saa havde Landbostandens laveste Lag, Husmænd uden 
Jord, ligesom ogsaa Daglejere, ingen umiddelbar Nytte deraf. 
De særlige Forhold, der ere nævnte for Husmandsklassen, dernæst 
den stærke Forøgelse af Arbejdsudbudet gennem Folkeformerelse 
og Indvandring, endelig Produkternes Prisstigning, der modvirkede 
Arbejdslønnens nominelle Forøgelse, bevirkede, at i hvert Fald 
foreløbig vare de her nævnte Samfundslag ikke bedre stillede end 
i Fortiden, snarere modsat. Ogsaa heri er der vel i Tidernes 
Løb sket Forandring, og Fremskridtet og Forøgelsen af Velværet 
har ogsaa naaet disse Lag, men endnu er her saare meget at 
gøre, Opgaver at løse, som udgør en Del af det store Arbejder- 
spørgsmaal. Paa dette Punkt var man ikke saa lykkelig som 
overfor den landlige Storindustri, at forebygge Dannelsen af en 
social Kløft. Og denne er det derfor nu ligesaa vanskeligt i Land 
som i By at udfylde. 

Prof. Falbe-Hansens Skrift ender med et Bilag om Folke- 
tallet i Landdistrikterne paa forskellige Tidspunkter i dette og 

forrige Aarhundrede. Det er des værre kun et enkelt Bidrag; det 
havde været en Fordel , om Forf. havde offentliggjort mere af sit 
Raamateriale, fordi netop selve dette vil have saa stor Betydning 
for fremtidige Forskere, der maaske kan ønske at benytte det ud 
fra nye Synspunkter, uddybe det, fortsætte det eller ved Hjælp af 
dette kontrollere andet foreliggende Materiale. Man kunde, kort 
sagt, ønske i Tal en lignende Redegørelse som Fridericias Akt- 
stykker er det i Breve og Betænkninger. Maaske tør et saadant 
Tabelværk, indeholdende Forf.s righoldige Materialsamling, ventes 
ved Værkets Fortsættelse, der skal behandle Tiden fra 1807 til 
Dato, og som synes at kunne ventes i en ikke fjærn Fremtid. 
I Grunden har Forf. afbrudt, som det hedder om Romanerne, paa 
det mest spændende Sted, foran den Periode, hvor man egentlig 
skulde se Reformerne staa deres Prøve, og ogsaa af den Grund 
vil Fortsættelsen af Værket — der som Helhed vil være af grund- 
læggende Betydning for vor Landbohistorie — imødeses med den 
største Interesse. 

Vi har i det foregaaende nogle Gange nævnt de ved Dr. 
Fridericia samlede Aktstykker til Oplysning om Stavnsbaandets 
Historie, udsendt af Selskabet for Udgivelse af Kilder til Dansk 
Historie, og vi skal her kun udtale, at det — gennem selve Akt- 
stykkernes Ordlyd — jo paa en vis Maade indeholder den mest 
objektive Redegørelse for de Veje Udviklingen gik, baade da Herre- 
mandsvældet havde Overtaget, under Christian den sjettes og 
Frederik den femtes Regimente, og da Friheden kæmpede sig 
frem og brød igennem — ned til 1788. For lettere Oversigts 
Skyld er hver enkelt Gruppe af Aktstykker forsynet med en kort- 
fattet instruktiv Indledning, der dog er holdt ganske refererende; 
men i denne Sammenhæng er det naturligvis ogsaa Aktstykkerne, 
ja tit Ordene selv — ti der kan være ikke ringe Lidenskab selv i 
Kancellistil — , der er af afgørende Interesse. Vi skal føje til, at 
man igennem Værket faar et godt Indblik i, hvorledes Regerings- 
maskineriet arbejdede; letsindigt gik man ikke til Værks, ti Be- 
tænkning fulgte Betænkning fra Kollegium til Kollegium, men 
noget Udtryk fra Folket fik man naturligvis ikke, og vanskeligt 
kunde selv betydelige Mænd sætte virkelige Reformer igennem 
imod de høje Kollegieherrers Standsinteresser, personlige Interesser 
og støvede Fordomsfuldhed. Selv for Kongemagten gjaldt det om 
ikke at faa sine Befalinger omgaaede, ja modvirkede, naar Bureau- 
kratiet var imod dem, og en Reform som Stavnsbaandsløsningen 

af 1788 maatte derfor ikke blot være saa paatrængende nødvendig 
som den var, men ogsaa bæres oppe af eh Alliance mellem saa 
indflydelsesrige Forkæmpere, saa høje Intelligenser og en saa 
stærk Opinion som Tilfældet var, for at Regenten kunde sætte 
den i Scene og gennemføre den. 

— Det er som Helhed glædeligt at se, hvor rigt et Stof, 
hvor fyldigt bearbejdet, hvor fordomsfrit behandlet, hvor let 
tilgængeliggjort vore Forfattere have forelagt Almenheden i An- 
ledning af Jubelfesten. Som vi sagde ved Begyndelsen af nærværende 
Opsats: Dygtigheden og Soliditeten er stor og iøjnefaldende, om 
end kun sjældnere Gløden og Varmen henriver os. Et faar man 
overalt Indtryk af: det var et kæmpemæssigt Værk, der blev gjort 
for hundrede Aar siden. Men daarligt vilde det være, om vi 
skulde nøjes med at beskrive og beundre dette Værk, naar der 
ligger store Opgaver, delvis endda udsprungne af selve forrige Aar- 
hundredes Reformperiode, til Rede for vor Handlekraft. De 
store sociale Opgaver venter paa vor Løsning; hvad vil man om 
hundrede Aar fortælle om denne Generations Bidrag til Løsningen, 
om Personlighederne og om deres Indsats af Tanker, Kundskaber, 
Energi og Udholdenhed? 



Marcus Rubin. 

liTem mindes ikke endnu de i de sidste 2 Aar lige saa 
talrige som forfærdelige Teaterbrande, der i Paris, Wien, Moskow, 
Oporto, Brooklyn og Exeter berøvede henved 3000 Mennesker Livet 
og kvæstede et lignende Antal! Kun faa Begivenheder have vakt 
et saadant Røre, og fra alle Sider arbejdedes da hen imod Ude- 
lukkelsen af saadanne Gentagelser, og Hovedangrebet rettedes selv- 
følgelig mod Gassen som den direkte eller indirekte Aarsag. At 
fjærne drøne fra Teatrene vilde imidlertid for ikke mange Aar siden 
have været umuligt, ti hvilken Lyskildé skulde erstatte denne, 
og i ingeri anden Bygning fordres saa meget i Retning af Belys- 
ning som i et Teater. Efter de første Brande søgte man saa at 
indføre alle tænkelige Forsigtighedsregler: hver Flamme omgaves 
af Net, alle Stoffer imprægneredes, Mandskabet forøgedes o. s. v., 
men Brandene fulgte dog Slag i Slag. Yderligere var Opholdet 
i Gallerierne t Eks. en langt fra kølende Fornøjelse, og hertil kom, 
at Dekorationerne forholdsvis hurtigt ødelagdes i denne enorme 
Varme, og endda var der altid Fare til Stede, aldrig kunde 
Sikkerhed garanteres. 

Men saa kom det elektriske Lys frem og begyndte at 
konkurrere med Gassen. Mærkelig længe forholdt man sig dog 
skeptisk overfor dette nye, og Gassens eller rettere Gaskompagniernes 
talrige Venner gjorde alt muligt for at hindre Fremgangen. — 
Men Kampen fortsattes, og nu viser Statistiken, at den langt 
overvejende Del af Europas og Amerikas større Teatre ere elektrisk 
belyste, og mere og mere almindelige blive Tvangsbudene til dets 
Indførelse. Lyset viste sig at kunne anvendes lige saa udstrakt og 
fordelt som Gassen, og dertil kom saa dets talrige og vægtige For- 
dele; man fattede Tillid, ja selv Assuranceselskaberne, der efter de 
første Brande satte Assurancesummerne ikke lidt i Vejret, gik ved 
det elektriske Lys' Indførelse ned til den oprindelige Takst. 
Vægtigst kommer dertil, at den tit nok fremsatte Anke imod 

elektrisk Lys, Prisen, nu ikke længer holder Stik, idet denne 
under normale Forhold ikke overstiger Gasprisen, ja selv Anlægs- 
kapital er ved flere Installationer, i Paris f. Eks., undgaaet, idet de 
elektriske Selskaber oplyse vedkommende Teater mod et aftenligt 
Vederlag saa stort som den tidligere Gasudgift. Særlig er det 
Glødelampen, der anvendes, og denne er af følgende Grunde saa vel 
en Sikkerheds- som Sundhedslampe. Dens hvide, rolige Lys virker 
behageligere paa Øjet end den røde, flimrende Gasflammes, og 
er den lysende Eultraad i Lampen for skarp, omgives den af 
mat Glas. Dens ringe Varmeævne og Uafhængighed af den ydre 
Luft staar ogsaa i Modsætning til Gassen; denne fordærver Luften 
ved at fortære Ilten, og før kunde altsaa af Sundhedshensyn kun 
et begrænset Lys anvendes; nu gives saa godt som ingen 
Grænse, den dekorative Virkning forstørres i lige Maal, og endelig 
afløser Glødelampen de endnu ofte anvendte Olje- eller Petroleums- 
sikkerhedslamper. Det er bevist, at disse ved en eventuel Brand 
og den deraf følgende Røg vilde kvæles, før et Menneske var i 
Sikkerhed; i Trængslen vilde de i ethvert Tilfælde omstødes, 
og deres Antal var ogsaa langt fra tilstrækkeligt Nu derimod 
funktionerer Glødelampen uafhængigt af den omgivende Luft, og 
da Sikkerhedslamperne altid forsynes fra en speciel Elektricitets- 
kilde, er pludseligt Mørke umuliggjort; hvad dette vil sige, vil 
enhver kunne indse, og ufatteligt er det kun, at Autoriteterne i 
de mindre Byer ikke følge Storstædernes Eksempel og befale det 
elektriske Lys' Indførelse. 

Over Varmen er af Prof. Pettenkofer i Munchen gjort en 
Række Forsøg, og disse have vist, at Temperaturen i Galleriet 
ved fuldt Hus i Teatret, oplyst ved elektrisk Lys, er den samme 
som ved Gaslys ved Gulvet. 

Paa Scenen har det elektriske Lys ogsaa fuldt hævdet sine 
Fortrin, og saa vel Skuespillerne som Tilhørerne kunne være til- 
fredse dermed : Tilhørerne høre bedre, og Skuespillerne tale friere, 
efter at den over Rampen som Følge af Gaslamperne staaende 
Varmluftmur er fjærnet. Maaneskin, Lyn o. s. v. ere alt længe 
udførte ved Elektricitet, og her har den større og kraftigere Bue- 
lampe faaet Anvendelse. Og ikke alene som Lys virker Elektrici- 
teten i Teatret, men under en hel Række af Former. Alle Signaler 
ere elektriske, Telefoner anvendes, Mikrofoner ligeledes, som i Paris 
f. Eks., hvor Direktørerne og andre Notabiliteter følge Forestillingen 
uden at overvære den; Jærntæppets Mekanisme sættes i Gang ved 

Elektricitet, og kun 4 af de svage Léclanché's Elementer benyttes 
saaledes i Théatre fransais til at bringe det enorme Vand- 
tryk til at virke; Brandsignalapparater ere overalt anbragte og 
staa i Forbindelse med Jærntæppets Mekanisme, saaledes at dette 
sænker sig, naar Brand mældes ; herved opnaas, at Publikum ude- 
lukkes fra at se Røgen og Ilden, og Panik vil vanskeligere opstaa ; 
for dernæst at lade Røgen slippe ud, * er i nogle Teatre en Luge 
anbragt over Scenen, og dennes Skodder aabnes da i Brandtilfælde. 
Alle Foranstaltninger - og Apparater ledes af én Chef, der ad 
elektrisk Vej uddeler sine Ordrer; en Underordnets Mangel paa 
Konduite fører derfor nu ikke saa let de alvorlige Følger med sig 
som forhen, da tit en enkelt Mand ved at tabe Hovedet foraarsagede 
Hundreders Død. — Som allerede sagt, ødelægges Dekorationer 
ved Gaslyset, og selv Imprægneringen staar under Varmens stadige 
Indflydelse ikke sin Prøve; nye Processer maatte da finde Sted, 
og dette var baade kostbart og tidsspildende. — Nu kan Gløde- 
lampen anbringes overalt, og saa vel Opera som Skuespil og 
Ballet gøre i fuldt Maal Brug deraf til Udstyrene. Særlig i 
Balletten spiller den en fremtrædende Rolle, og saa vel til Belys- 
ning af Grupper som til Fakler etc. er den og Buelampen uden 
Konkurrence. At Danserinder kunne have elektriske Lamper i 
Haaret, er en bekendt Sag, men videst er man gaaet i Wien, 
hvor Elektriciteten i en Ballet fungerer paa følgende Maade: 
Hver Danserinde (4 eller 6 i alt) har i Haaret 3 Glødelamper og 
i hver Side en Trykknap. End videre er foran i Bæltet et Ringe- 
apparat anbragt, og alle Klokkerne ere stemte forskelligt. Elektrici- 
teten kommer fra Akkumulatorer i Tournuren, og der skal en 
kold Natur til at modstaa Glimtene fra Lamperne, Øjnene, 
Klokkernes harmoniske Sammen- og Vekselklang med Musiken 
samt endelig Dansen. 

I et bekendt elektrisk Tidsskrift stod for nogen Tid siden 
de vigtigste Punkter, der vare at iagttage ved en elektrisk Teater- 
installation for at gøre den farefri, og vi skulle her anføre disse: 
1) Saa vidt muligt at have Maskiner, Kedler, Dynamoes etc. uden 
for Teatret (naar den nødvendige Elektricitet ikke kan faas fra en 
Centralstation, for dette er og bliver Idealet); kan intet af dette 
realiseres, da at sikre sig ved brandfri Rum, ueksploderbare Kedler etc. ; 
dog vanskelig vil man her kunne undgaa, at nogen Larm da trænger 
op til Tilskuerne. 2) At have tilstrækkelig tykke Ledningstraade, 
saa Glødning aldrig risikeres. 3) Sikkerhedstraade (o: Blytraade, 

der altsaa smelte, naar den elektriske Strøm opvarmer Lednings- 
traaden over den normale Temperatur) overalt anbragte, hvor 
Afledning fra Hovedledningerne finder Sted. 4) At have Træet, 
der holder Ledningstraadene i den tilbørlige Afstand fra hin- 
anden og beskytter disse, sikkert imprægneret. 5) At have alle 
Skrueforbindelser, hvor Traaden fastklemmes, forsvarlige, saa at 
ingen Gnistdannelse risikeres og endelig 6) saa vidt muligt at 
have mange Strømløb; Slukning umuliggøres herved, og flere 
»Sikkerhedskredse« dannes. — I Modsætning til et Gasanlæg, 
hvor, som allerede sagt, Faren daglig hersker, kan ved en elektrisk 
Installation Faren kun opstaa ved en forfejlet Anlægsmetode, og 
den bedste Garanti faas derfor ved at overlade et 1ste Klasses 
og med slige Installationer bekendt Firma Arbejdet. Er alt udført 
med Omhu, er den bedste Garanti til Stede. 

De tidligere mangeartede, forskellige Kræfter afløses nu 
ogsaa af én samlet, og Kraften føres let gennem de 2 Lednings- 
traade derhen, hvor den skal virke; vil man have uafhængige Kraft- 
kilder, er Akkumulatorerne til stor Nytte og virke med Held i 
mange Teatre. I nogle, hvor Pladsen umuliggør en Installation 
med Maskiner etc, anvendes saaledes kun disse; vil man have smaa 
Kraftmagasiner, træder de galvaniske Elementer til. Ventilatorer 
drives saaledes i flere Teatre ogsaa ved Elektricitet gennem en 
elektrisk Motor, der saa henter sin Strøm fra nærmeste Kilde. 

Til selve Sikkerheden i Teatret er mangfoldige Forholds- 
jegler foreslaaede; de, der have vundet Autoriteternes Bifald i 
Paris og derfor ere befalede indførte, ere: tilstrækkeligt Antal Ud- 
gange, Jærntæppets Nedsænken i hver Mellemakt, Specialtrappe for 
hver Etage, Sikkerhedslam per, rigelige og praktisk anbragte 
Overrislingsapparater, samt endelig et øvet og disciplineret 
Mandskab til stadig Vagt. I øvrigt har Politipræfekten og Brand- 
direktøren i Paris samtidig med Tvangsbudet til Indførelsen af 
det elektriske Lys udstedt et Reglement for elektriske Anlæg; 
i dette er af et Konsortium af de bekendteste Elektrikere de mest 
minutiøse Foranstaltninger trufne for at forhindre Fare under alle 
Former ved Elektricitetens Anvendelse. 
Paris. Juni 1888. 



Henning Hornemann, 
Civil-Ingeniør. 




logle Digte fra yngre og ældre Dage af Kristian Arentzen. 

(Schubothe). 



Da Forfatteren af disse Digte blev Student, i 1843, var 
København en æstetisk By. Poesi og Literatur spillede Hoved- 
rollen i Samtaler mellem Hovedstadens Dannede. Ogsaa Politiken, 
som begyndte at rejse sit Hoved, blev egenlig repræsenteret af 
Æstetikere og Poeter. 

Arentzen har været omsuset af denne poetiske Hovedstrøm 
i vor aandelige Atsmosfære. Digteren maa have staaet for ham 
som en gudbeaandet Profet, som et særligt udvalgt Individ, i en 
højere Plan end andre Mennesker, selv de mest begavede i Viden- 
skab og Billedkunst, lad os ikke tale om Folk, der var geniale 
som Købmænd eller Industrielle. Nej Digteren, Digteren 1 

Det har han tilfælles med Carl Bagger, med Molbech, 
med mange flere, som har digtet om lignende Æmner, som 
Arentzen i denne Samling: »Digter-Ensomhedt, »Digteren og 
Musene, »Kransene, »Penaterne«, »Digterlønnenc, »Homer c o. s. v. 
Jeg kan ikke afvinde^ disse Poesier nogen Interesse; jeg faar altid 
Kvalme over Digtninger, hvori Helten er Digter, nota bene, naar 
den over Digteren digtende Digter ikke gør Nar ad sin Helt, for 
saa er jeg med. Jeg vilde ønske, at Digteren Kristian Arentzen 
havde udeladt alle disse Højprisninger af sin Samling. 

Saa vilde jeg ønske, hvad en Anmælder i »Politikenc ogsaa 
har ønsket, at han havde ordnet sine Digte efter Tidsfølgen. 
Undertegnede kan temmelig godt kontrolere den og er overbevist 
om, at hvis Digteren havde gjort saa, vilde hans Læsere tydeligere 
have kunnet følge hans Udvikling fra Efterklangspoesi gennem en 
underlig abstrakt Begejstring op til Originalitet, op til en for ham 

aldeles ejendommelig Klang i Sprog, i Rytme, i Stemning, ti] 
de Digte, som i Ordets egentlige Forstand ere »Arentzenske«. 

Jeg skal ikke bebrejde nogen, at han er gaaet i For- 
gængeres Fodspor. Vort lille Land har haft ondt ved at fordøje 
de store Genier. Thorvaldsen har lige til de sidste Decennier 
tynget paa vore Billedhuggere, Madvig paa vore Filologer, hvad 
Under da, om Oehlenschlåger har tynget paa denne Digter, som 
paa Schack-Staffeldt, paa Hauch, paa Kaalund — paa mange 
flere, før de fandt sig selv. Nu — fordi Rafael var et enormt 
Geni, skal man ikke foragte en Skolar som Giulio Romano. Det 
skal geraade Arentzens samvittighedsfulde Kunststræben til Ære, 
at han paa sin Maade har gengivet Oehlenschlågerske »Klange« 
saa smukt tonende i Digte som »Grettir den stærke c, »Vikingen«, 
»Kvældulvt, »Aude« o. s. v. Kun i Digtet »Ved Arnoc bliver 
Efterligningen af »Æventyret i den fremmede Stad« af Oehlen- 
schlåger lidt vel tæt og generende. 

Arentzen har læst og læst. Han er en rigtig literær Poet, 
en Københavner af reneste Vand. Vore københavnske Digtere 
har berust sig i Læsning, kom sjældent ud i Naturen, i Folkelivet 
udenfor de da staaende Volde. Der foreligger en interessant 
Opgave for en dansk Literaturhistoriker, den nemlig at vise, 
hvorfor Københavneren Heibergs Lyrik blev saa kold og abstrakt, 
saa mønsterværdig formet i Modsætning til Landsbybørns som 
Grundtvigs, Blichers, Poul Møllers, Chr. Winthers, ja selv Inge- 
manns, af hvis lyriske Digte mindst to Tredjedele er kassable, 
mens den ene Tredjedel toner fuldere end alle H. P. Holsts og 
Molbechs tilsammen. Undtagelser som Kaalund og Richardt 
beviser, at den opstillede Regel som alle Regler kun har delvis 
Gyldighed. 

Altsaa — Arentzen er en literær Lyriker omtrent som 
Bergsøe. Han læser et Digt, et godt Digt. Han føler Lyst til at 
gøre et lige saa godt. Kaalund skriver sit Præstegaardsdigt i en 
ejendommelig Rytme — Arentzen stiller op mod det det smukke 
Digt »Paa Landet«. Den Arentzen saa fjærnt staaende Poet 
Chr. Winther inspirerer ham til Digte som »Ved Bækken« og 
»Nattevandring« ; en Aarestrupsk Klangfarve vil en kyndig 
Læser spore i »Et italiensk Teatert; ja endog en køn 
Romance af Ole Chr. Lund — jeg tror om Birgitte Gjø eller 
Gøje — har ikke ladet Arentzen i Ro. Han maatte op med 




Nogle Digte fra yngre og ældre Dage af Kristian Arentzen. 



665 



»Johan Rantzauc Ikke at tale om Reminiscenser fra Goethe 
og Heine. 

Digteren maa tilgive mig, at jeg øver Atelierkritik. Jeg 
vil, for at han ikke skal blive vred, ærlig tilstaa, at S. Schandorph 
i tidligere Digte har lavet Vers kalkerede over Chr. Winther, 
Paludan Muller, Carl Bagger, Kaalund og Er. Arentzen. Og den 
allernyeste tæt smykkede danske Lyrik er jo ogsaa Skolarpoesi 
efter Swinburne og hans Efterfølgere. 

I alle de Digte, der er hentydet til, er Digteren ikke ret 
sig selv endnu. Dertil er intet videre at bemærke end følgende: 
I en rig digterisk Frembringelsestid som i vort Land fra vort 
Aarhundredes Begyndelse til dets Midte beherskede de store Genier 
og betydelige Talenter den hele Atmosfære, saa de mindre Poeter 
uvilkaarlig blev tvungne ind i Førsterangsmændenes Stil. 

Saa kom Tiden, da Sangen skulde nyttiggøres og bruges 
i Politikens Tjæneste. Arentzen, hvis Stræben var rent — man 
tør vel sige næsten abstrakt — poetisk, kunde eller vilde ikke 
være med. 



Ej kunde jeg give det rette Sving 

mit Hjærte og Ho'de, 

ej lystre Parole og ej synge Ting 

efter nyeste Mode. 

Men varmt har jeg elsket den ægte 

der lød i vor bedste Saga og Sang, 



Det har Digteren til Overflod bevist, at han har gjort, ti 
han har leveret et Værk, der trods alle rigtige og forkerte Ind- 
vendinger mod det er et Kildeskrift for vor poetiske Literaturs 
Historie. 

Man har spurgt: Hvorfor har Digteren Kristian Arentzen, 
kundskabsrigere, som han var, end den national- liberale Periodes 
æstetiske Ordførere, med klart Syn over, hvor jammerligt i 
aandelig Henseende dette Afsnit af vor Historie var — hvorfor 
har han ikke angrebet dens Fraseflom, dens Humbug, dens 
tvetydige Helstats - Eiderpolitik , dens forlorne Skandinavisme? 
Svaret er: Han har som vore fleste Literater været en fattig 
Mand; at vove sligt i de Tider, vilde have været næsten halsløs 
Gerning; man kunde risikere at dø af Sult, om man gjorde 
Oprør. Arentzen fordybede sig da i Studier, blev Lærer — 
denne Udvej for saa mange stakkels velbegavede studerende i 



o. s. V. 

vort Land, var saa heldig at blive Adjunkt ved Hovedstadens 
mest ansete Skole. 

Hans Stilling forpligtede ham til at tie stille. Endelig — 
Satiren har næppe nogensinde ligget for ham. Det er ikke altid, 
at Tunge og Pen gaar sammen. Men han læste og læste, Blanding 
som han var af en Lærd og en Poet. 

Han studerede da Filosofi i sin Hule. Han kunde ikke 
vinde Tro paa, at der var Sandhed i den Sang og Klang, der 
lød rundt om ham. Det turde være, at Tiden og Begivenhederne 
har givet ham Ret. 

Filosofien den Gang, i Halvtredserne, det var jo dog, naar 
alt kom til alt, endnu Hegels Filosofi. Hvor kunde Digteren ane, at 
det skulde gaa saa hurtigt at faa den Filosofi styrtet fra Tronen? 
Hvem i Danmark kendte den Gang Auguste Comte og hans På- 
visning af, at Metafysikens filosofiske Hierarki, hvormed Filosofierne 
havde befolket Himlen, ikke havde mere paa sig end Dogmatikernes, 
som hine Filosofer håvde fordrevet og gjort umuligt for Tanken? 

M. Goldschmidt, som ogsaa havde filosofiske Aspirationer, 
men var uden filosoferende Ævne, roste i sin Tid i »Nord og 
Syde Arentzens Dedikationsdigt i Samlingen »Et Livsstadiumc, det 
samme Digt, som indleder denne afsluttende Samling. 

Nu om Stunder maa man vel istemme »Politikens« An- 
mælders Spørgsmaal i Anledning af Versene: 



— maa vel spørge: Hvad for et Ideal? Ti Idealet? Hvad er 
det? Vil man svare: »Det er det absolute Ideale, saa spørger vi 
videre: Ja hvad er saa det? Saa vil vi hellere tilbage til den 
gamle Vorherre, han er dog lettere at faa fat paa. Vi kan jo 
tage ham som f. Eks. Michelangelo har taget ham i det Sixtinske 
Kapel, som Rafael har taget ham i sine Loggier, men det »abso- 
lute Ideale!! 

»Kender De den etiske Sofia?« spurgte afdøde Professor 
Hermansen mig en Gang i å Portas Café. »Nej«, svarede jeg. 
»Jeg kender hende heller ikke«, sagde H., »men Professor N. N. 
kender hende.« 



') Udhævet af mig. 



Den sande Ungdom vier jeg min Sang, 
der under dristig Kamp for Idealet 1 ) 
naar Modet højest steg og dybest daled 



fra Sjælen strømmed med bevæget Klang 

Ligeledes afdøde Professor S. Heegaard sagde til mig en 
Gang i sine Velmagtsdage: >Naar jeg hører én snakke om Ide- 
alet, saa faar jeg samme Fornemmelse, som da jeg forleden læste 
paa et Skilt: Smørhandelen i København«. 

Men Spøg til Side! Pietetsfulde, religiøst anlagte Digter- 
naturer som Goldschmidt og Arentzen, begge Efterromantikere, 
trængte til en Genstand for Tilbedelse. De bad da og sang Hymner 
eller skrev Bønner og Henvendelser til en mystisk Guddom, gemt 
bag Sløret i Adyton, i den inderste Tempelcelle, et Væsen skjult 
og omhyllet. Schack -Staffeldts »natlige Sangerinde«, Roman- 
tikernes blaa Blomst blev endnu mere hemmelighedsfuld i deres 
Efterfølgeres Fantasi. Om man end ikke tror paa de religiøse 
Dogmer, kan man godt glæde sig ved en begejstret Psalme. Om 
man end ikke kan forstaa »det absolute Ideal«, kan man gribes 
af Troen hos de ærlig troende. 

Arentzen har skrevet Digte med virkelig >bevæget Klang« 
til sin Gud — eller Gudinde. Saadanne ere »Opad!«, »I Stjærne- 
skær« med den nydelige Rytme, »En Drøm«, ikke at tale om 
andre Digte fra samme Periode i hans Udvikling som »Stulken 
paa Tunet«, der vil hævde sin Plads blandt de bedste Lyrika 
i vor Literatur og den lille Capriccio »I Kontoret«, med 
sin sære Blanding af Satire og Vémod i tæt sluttet epigramma- 
tisk Form. 

Den egenlige Poets Hoved dukker efterhaanden op af det 
filosofiske Bad. Han kommer ud, ser sig om. Han, den literære 
Københavner, der i sit elskværdigt naive, rørende ubehjælpsomme 
Digt »Brændevinsbrænderens Ko« sender et Længselssuk ud mod 
Natur og VirkeUghedsliv, kommer ud at rejse. Forventningen 
om Rejsen føder et saa fortrinligt Digt som »Paa Vandring«. 

Sans for Farver havde Naturen ikke givet Digteren. Hans 
Tillægsord maler ikke. »Magisk«, »mystisk«, »smukt«, »begejst- 
ret« o. s. v. o. s. v. er Fyld, som ingen Forestilling vækker 
hos Læseren. Hvad vil det sige, at de højeste Tinder svømmer 
i et »magisk« Skin. Man kommer til at tænke paa »F. C. V. 
Schenstrøm, Nordens Magus« — i gamle Dage paa Dyrehavs- 
bakken. 

Men Poetens Forbavselse over det ny, han ser, aabner 
Øjet. Det er vel kun tynde Akvarelfarver, han bruger, men de 
bt smagfuldt lagte paa, f. Eks. »I Bjærgene«, »Lago de' Tartari«. 
»Ved Rinen« er særdeles fint og sart i Stemningen og har en 

Flydenhed i Diktionen som maaske mange vil foretrække for 
tætpakkede Billedklumper og tykt paasmurte Farveklatter. For 
man kan ogsaa faa for meget af det gode , sagde Prangeren , da 
han havde spist en And og tømt Rødkaalen af Laagfadet 

Der kan vel i Digtene fra Italien løbe nogen tør Skole- 
lærdom med, f. Eks. i den kedelige Strofe i et ellers kønt Digt, 
>I det gamle Roma«: 



Endelig er det ikke rigtigt, at Korset kom saa nemt til 
sin Sejer (om det nogen Sinde sejrede — om det ikke var 
Kirke politik en, der sejrede, faar blive en Sag for sig). Der var 
over halvandet hundrede Aar mellem Nero og Konstantin den 
Store, fra den første Forfølgelse til Konciliet i Nikaia. 

En Heros efter sit Hjærte finder Digteren i Arnold fra 
Brescia. Han har skrevet et Digt om denne mærkelige Italiener, 
som hører til hans bedste. Man læse følgende Strofe: 



Slaget er tabt. Som sin Herre og Mester 
hænger paa Kors han til Spot og til Spe. 
Højt triumfere de mæskede Præster, 
Pave med Kejser ad Drømmeren le. 
Frihedens Trækfugl! for tidlig Du kom, 
synker med mattede Vinger i Døden. 
Under hans Golgatha strækker sig Rom, 
dejlig i Morgenens Gløden. 



Her er hvert af de simple, lidet søgte, lidet malende Ord 
ægte og gør den Virkning, det skal. Og lige saa godt gjort er 
»Herodianernes Sange med sit originale Metrum og ejendommelig 
klare Symbolik. Efter Læsningen af saadanne Digte spørger man 
sig med Ærgrelse: Hvorfor har Digteren dog ikke kasseret Ting 
som den knastørre Studie å la Hans Sachs— Goethe »Eremit- 
Pavenc, hvor den uhyrlige Linje: 



er ubegribelig i en saa omhyggelig Poets Mund? Eller et saa 
parodisk selvbeskuende Digt som »Furerne«, der vækker Fore- 
stillingen om en Mand, der faar poetisk Raptus foran sit Barber- 
spejl og skriver et Digt, der ender med >stande« (Præsens Kon- 



Konstantinusbuen minder 
om den sidste store Strid, 



Korset kommer, ser og vinder — 
og med det den nye Tid. 



som Vidner om Indholdets Vægt, 

junktiv) i ægte Bedemandsstil? Eller saa tarvelige symbolske Digte 
som »Bukefalos og Æslet« og »Homer«, der er lige ved at være 
trivielle? Hvorfor har Digteren ændret Slutningen i det smukke 
Digt til Hauch i hans levende Live og lavet en tarvelig officiel 
Gravkrans i sidste Strofe? Det Digt burde han have ladet urørt. 

Blandt disse mange gode og mindre gode og ligefrem mis- 
lykkede Digte hæver en egen Gruppe sig frem, de rent personlige, 
som i snævreste Forstand er Digterens egne. Maaske det bliver 
dem, som vil overleve ham længst; maaske vil de hæve sig ud 
som den sikre Afklaring af al Arentzens Digtning, komme til at 
staa som Ingemanns smaa Psalmer i Forhold til hele denne Digters 
mange Lyrika. 

En resigneret Mand, der hyller sit Hoved ind og under 
Kappens Hætte opgør et stille Regnskab med sig selv, et alvorligt 
og ærligt Opgør, over hvilket der hviler et stærkt Vemodsdrag, 
som indoptages i et enkelt, simpelt, men gennemlydende Tema. 
Der er nogle af disse Digte, som skildrer Forfatterens Ferievandringer 
gennem vor egen Natur, hvor Københavneren tager sig et rigtig 
dybt Pust Landluft (kun de fra Bornholm er paafaldende uheldige), 
der er andre, hvor de Toner, Digteren har lyttet til med saa stor 
Kærlighed, saaledes er blevne hans Ejendom, at deres Genklang 
lyder ægte som en Folkevises Klang, som i »Nonneklage« og 
>Fuglen«, endelig disse hjærtelige, i god Forstand kunstløse Vers, 
som er helligede til den, han kalder »Kordelia«. I dem er Digteren 
ikke det mindste »Poseur« som i flere af de Digte, jeg har draget 
til Felts imod, ikke hypersentimental som i »Lirekassen«, men sund 
og ægte, paalidelig og sand. »Et venligt Ord«, »Opvaagnen«, 
»Dybt — højt«, »I Skygge« o. s. frmd. tolke mandig Resignation, 
varm Følelse, blød Humanitet. Mon Digteren véd, hvor det klæder 
ham langt bedre at tale saadan, end hvor han begejstres over 
sine Rynker og kalder sit eget Ansigt for »mit Aasyn«, I disse 
sidst fremhævede Digte har han fundet sig selv, i dem er Litera- 
toren bleven Naturpoet. 

Arentzen vil altid komme hinsides det Skel, som Drach- 
manns Ungdomsdigtning har sat i vor lyriske Poesis Stil og Rytmik. 
Men dér vil disse sidstnævnte Digte give ham en smuk Plads. 



S. SCHANDORPH. 




Manet 

Et Bidrag til Sujetets og Koloritens Historie i den nyere Tid. 



Denne Afhandling er skrevet i Paris Aaret efter Manets Død ved Manet- 
udstillingen i Februar 1884. Siden den Tid er baade Manets Navn og de .im- 
pressionistiske" Retninger, som gaar i hans Spor — gennem Christian Krohg og 
andre — rykket os adskillig nærmere. Ogsaa Zolas Bog VOmvre har samlet en 
større Interesse om hans ejendommelige Kunstnertemperament, idet væsentlige 
Træk af dette øjensynlig har dannet Forbillede til Bogens Hovedfigur, den rast- 
løst eksperimenterende Banebryder, Maleren Claude Lantier. 



l/e største Erobringer, som Malerkunsten har gjort i vort 
Aarhundrede, bar kun været vundet gennem baard og vedholdende 
Kamp; de vigtigste Udviklingsmomenter , den har haft at gen- 
nemgaa, har kostet Banebryderne Nød, Tilsidesættelse og Haan. 
Delacroix* Corot, Théodore Rousseau, Millet, Courbet har alle- 
sammen mødt Misforstaaelse, Ligegyldighed og Forfølgelse, inden 
de har naaet Anerkendelsen og Lykken, den at være sit Fædre- 
lands Stolthed. De naaede den ikke engang alle, de døde, inden 
deres Ry var modent. 

Dette er jo ikke andet end et af Livets Vilkaar, en af Ud- 
viklingens Love. Og dog er det ikke altid saa; ikke altid føres 
Udviklingen videre ved Gennembrud, som koster Smerter. De 
store, de lykkelige Tider kender den i organisk Vækst som en Ud- 
foldelse. 

Leonarda da Vinzi satte sin Engel paa Verrocchios Billede, 
og det var kun, som Kunsten skulde sætte rigere Blomst. Rafael 
folder sig ud af Perugino, Michel Angelo af Ghirlandajo og Sig- 
norelli. Og de har sin Samtid med sig studsende over hvert nyt 
Værk. 

Saa sér vi, der kommer andre Tider, stivnet i Skole, størknet 
i Akademi; der danner sig Aflejringer — og Udviklingen maa ske 
stødvis og i Brud. I Regelen vil et saadant Gennembrud tillige 
lævne Mærker. Som Opposition og baaret af ildfulde eller stiv- 
nakkede Temperamenter, vil Arbejdet staa i Fare for at præges 
revolutionært-disharmonisk. Kampen byder ikke de lykkelige Tiders 
jævne Værk. 

Eller Ævneme strækker ikke saa langt som Viljen og det' 
nye Syn. Alligevel vil en saadan begrænset Ævne kunne være 
Udgangspunktet for en ny og rig Udvikling. 

Under dette Synspunkt er det, at Edouard Manet »Im- 
pressionismens Hovedfører«, som man har kaldt ham, maa stilles 
— under Synspunkt af Udvikling og Gennembrud — i Kraft af 
en sund Natur og en energisk Vilje mere end gennem en pludselig 
frembrydende Genialitet. 

Det er dette, som mer og mer indrømmes; at hans Vilje 
har præget den nyere Kunst udover vide Felter. Hvorledes man 
end i det hele eller i det enkelte opfatter hans Kunst — tilegnet i 
Sympati eller afvist i Modvilje — man medgiver alligevel nu, mer 
eller mindre nølende, Indflydelsen af hans Livsværk. 

En af hans ivrigste Talsmænd lige fra den første Stund, da 
der endnu hørte Mod til at se noget i hans Stræben, Emil Zola 1 ), 
føjer ham (i Fortalen til Manetudstillingens Katalog) i Udviklings- 
rækken ind efter Delacroix og Courbet: som den, i hvis Værk de 
sidste 20 Aars Malerkunst har haft sit væsentlig bevægende Moment, 
det Midtpunkt, hvorfra Udviklingen klarest anskueliggøres. Zolas 



J ) Først nu i Aar har jeg læst Zolas Afhandling over Manet i Mes Haines, 
blandt disse ogsaa hans Kritik over Salonen i 1866 i Bladet l'Evenement. 
Allerede den Gang brugte han saa stærke Ord om Manet som disse : „Det 
er umuligt — umuligt hører De — andet end at Manet en Gang skal faa 
sin Triumf og knuse al den pæne Middelmaadighed, som omgiver ham". 
Hans hensynsløse Tone i disse ensidige, men glimrende Artikler vakte en 
Storm imod ham — saaledes som han selv fortæller i en Note: „Her 
nedlægger Publikum sin Protest; Abonnenterne er rasende. Panegyriken 
over Manet har alt baaret sin Frugt: en Kritiker, som beundrer en slig 
Maler, kan ikke taales*. Men han havde fundet en mer end almindelig 
velvillig Redaktør, som stilled en anden Kritiker ved Siden af ham, saa 
de skulde skrive tre Artikler hver. „ Saaledes vil l'Evenement indeholde 
Domme efter alles Smag, og Publikum har intet andet at beklage sig 
over end Retternes Forskellighed". Men har Zola delt Manets Haan, saa 
har han ogsaa faat Del i Triumfen. 

Sammenstilling af disse tre Navne er for øvrigt kun et Udtryk for 
selve den Kendsgerning, at de tre store Hovedfaser, som man har 
kaldt Romantik, Realisme og Impressionisme, har været knyttet 
hver til sit af disse tre Navne som sine Hovedrepræsentanter. 



Inden vi gaar over til at omtale Manet, skal vi følge denne 
Anvisning af Zola og først gøre os Rede for Delaeroix's og Courbets 
Betydning. 

Delacroix brød i genialt Ungdomsmod — med Gros og 
Gericault som Forløbere — gennem Davids størknede Skole, idet 
han sprængte Skulpturformerne, hvori Malerkunsten var presset ind, 
og skænked den Liv og Farve, Bevægelighed og »Rum«. Med et 
Ord han viste, hvad det vil sige at male. 

Og hvad Fremstillingens Indhold angaar, udvided han Maler- 
kunstens Horisonter. Oldtidens klassiske Liv vedblev ikke længer 
at være den alt overvejende Genstand for dens Sujetvalg. Han 
aabned den Middelalderens Romantik og Orientens fjærne, fan- 
tastiske Verden. 

Under den videre Udvikling udvides fremdeles Sujetvalgets 
Grænser. For en romantisk Tankegang vil Skønhedsdefinitionen 
falde sammen med Dina Dorphs i »Samfundets Støtter c: det er 
noget, som er stort og langt borte. Realismen bringer den nær, 
optager Nutiden med Livet, som rører sig om os, ogsaa Prosaen, 
selv det »styggec og udelukker ikke engang Tendensen. 

Som Trediveaarenes Romantik fik sin Heros i Delacroix's 
noble Universalaand og gennemdannede Personlighed, fik de nyere 
Strømninger — ikke alene de kunstneriske, men indirekte ogsaa 
de literære — sin alsidige Repræsentant og ivrige Forkæmper i 
Cour bet, Bondestudenten fra Ornans, 

Gennem Pariserkommunen har hans Navn vundet herostratisk 
Berømmelse: han har faat Hovedskylden for Vendomesøjlens Fald 
og blev dømt til at betale Udgifterne ved dens Genopførelse. Det 
brød hans Tyrekraft, og han døde i Landflygtighed. Senere 
har hans Ven, den bekendte Kunstforfatter Castagnary i en egen 
Brochure stillet hans Optræden i denne Sag i et langt gunstigere Lys. 

Ved sin rige, men usammenhængende Individualitet, som han 
vidste at gøre gældende i en selvsyg og stivnakket Arrogance, ved 
sin raa, men tillige oprindelige og i Dybden begejstrede Kunstner- 
natur kom han til at blive et omfattende Udtryk for de nyere 

(realistiske) Bestræbelser i deres Fortrin og deres Misvisninger. 
Dog i sin Praksis slet ikke saa ensidig ekslusivt, som man ofte tror. 1 ) 

Da Verdensudstillingen i 1855 lukked sine Sale for hans 
Arbejder — eller efter en anden Fremstilling ikke gav dem en til- 
fredsstillende Plads — fik han i Stand en Privatudstilling, hvis Katalog 
har en interessant og betegnende Fortale , vistnok skrevet med 
Castagnarys Pen. »Navnet Realist«, skriver han her, >har været 
tillagt mig, som man tillagde Mændene fra 1830 Navnet Romantikere. 
Slige Navne har aldrig til nogen Tid givet en tilfredsstillende Idé 
om, hvad de skulde udtrykke«. 

— Det te. er saa sandt, som det er sagt. 

Videre taler han om sit Forhold til gammel og ny Eunst, 
som han har villet studere, ikke efterligne. »At eje Kundskab for 
at kunne, det har været min Tanke. At være i Stand til at gengive 
min Samtids Sæder, Ideer og fysiognomi i Overensstemmelse med 
min Opfatning, at være ikke alene Kunstner, men tillige Menneske*), 
med et Ord at udføre en levende Kunst, det er mit Maalc. 

Ved andre Lejligheder gaar han saa vidt, at han fordømmer 
Skildringer af Fortiden som »Forvanskning af Historien« (Castagnary : 
Libres Propos). 

Her har vi »Realismens« Program, saaledes som det gennem 
Courbet tillige har indvirket paa Literaturen. Det er dens Styrke, 
at den har stillet Kunsten i dette inderlige Forhold til Livet. Det 
gælder blot, at ikke Livsproblemerne breder sig, saa Kunsten kunst- 
nerisk ophører. 

Og det maa bero paa Livsopfatningen hos enhver af os, hvor- 
ledes vi i det enkelte vil tage vort Standpunkt til den Livsopfatning, 
som Kunstneren hævder — enten i Modstand eller i Sympati. 

Al Bedømmelse af Kunst vil overhovedet til syvende og sidst 
kunne finde sit Udgangspunkt netop i det Forhold, dén stiller sig 
til Livet: hvorvidt den er direkte i sit Forhold; hvorvidt den ide- 
aliserer; hvorvidt dens Idealiseren formaar at fylde sig med Liv. 
Den Kunst, som ikke magter detté, forflygtiges og fordunster, den 
ophæver sig selv. 

Derfor betegner ogsaa Nutidens realistiske eller naturalistiske 
Retning — hvad man vil kalde den — ikke alene Hovedstrømmen, 



*) Saaledes Estlander i De bildande konsterner historia og Dietrichson i sit 

Værk over Tidemand. 
') Sammenlign Zola. 

Tilskueren. 188a 46 

som bestemmer Tidens Gatandpræg og frembringer dens mest ud- 
tryksfulde Værker. Men den aabner ogsaa Livskilder for de idealere 
Følelser og Former — nu allerede og for dem, som Fremtiden vil 
skabe. Ti Menneske- Aanden er rummeligere, end at nogen enkelt 
Tid — ligemegét en realistisk eller idealistisk — skulde give den sit 
fulde og endelige Udtryk. I Kunstens Historie som i Menneske- 
aanden er der Plads for de mest forskellige Former og Idealer. 



Side om Side med denne betydningsfulde Udvikling i Sujetets 
Historie — og fremgaat af den samme Tankegang — løber en 
tilsvarende koloristisk« 

Delacroix's Standpunkt er væsentlig et symfonisk: i sit 
Temperaments medfødte Sympati for Venetianerne og Rubens søger 
ban en musikalsk Virkning gennem rige Farvekompositioners Har- 
monier. Courbet bevæger sig mere og mere frem mod en objektiv 
Fremstilling af Naturens Lokalfarver i deres sande Farvetone og 
deres ægte Lys- Værdi (valeur). 

Her bliver der ikke Tale om nogen vilkaarlig Harmonisering, 
men vel om en Harmoni. Nemlig Naturens egen, idet den har- 
moniserer alt gennem Luftens og Lysets samlende Enhed. Det er 
denne Harmonis Skønhed, vi giseder os over, naar vi finderet 
Billede fint og sandt gennemført i Lys og Luft. Og det er kun 
de ægte Kolorister, som formaar at gøre dette. Jeg husker, en 
ældre Maler undred sig over, at vi kaldte Werenskiold Kolorist 
Det var uden Tvivl, fordi han kun ansaa det symfoniske Maleri for 
koloristisk. Jo Werenskiold er Kolorist — selv i sine grønneste 
Billeder. Men han er det først og fremst i Kraft af de ægte Lys- 
værdier — selvfølgelig ved Siden af de sande og fine Farvetoner. 
Et af Werenskiolds grønne Billeder, stillet ved Siden af Titians 
»Gravlægning« f. Eks., vil tydeligere end Ord klargøre Forskellen 
mellem de to koloristiske Principer. 1 ) 

Endnu koncisere kan Forskellen mellem dem udtrykkes saa- 
ledes: Det symfoniske Princip beror paa Farvernes Harmoni, 
det realistiske (Valørmaleriet) derimod paa Lysets. 

Det er netop i Sammenhæng hermed, at Begrebet valeur 
(Ly s- Værdi eller kanske bedre »Lysholdighed«) har faat en saa 
stærk Betoning i den nyere Tids Kunstterminologi. 

') Eller et andet: Delacroix's „Sardanapal* ved Siden af Bastien Lepage's 
.Oktober". 

Det er mindre gennem sine Figurbilleder 1 ), Courbet har taget 
en saa betydningsfuld Del i den koloristiske Udvikling; i disse 
finder vi ham staaende paa et mere traditionelt Standpunkt under 
Indflydelse navnlig af de mest energiske blandt de gamle Neder- 
lændere og Spaniere. Det er først hans Landskaber, som for Kolo- 
riten har erobret denne Lokalfarvens Ægthed, denne Luftens gen- 
nemsigtige Klarhed, som man har givet Navn af den > rene Tone«, 
eller man kunde snarere sige den »tonefri« Renhed, idet enhver 
udenfra tilsat harmoniserende Totaltone er forsmaaet. Slaaende 
viste Udstillingen les cent chefsvd'oeuvre (1883), hvor langt han 
i denne Retning var naaet. Man saa ham 8 ) her Side om Side 
med en Skare Kunstnere, der allesammen har haft en mer eller 
mindre fremherskende Betydning for den maleriske Sandheds- 
søgen og den koloristiske Frigørelse, og som derfor i denne Frem- 
stilling maatte nævnes, hvis det ikke gjaldt udelukkende at følge 
Udviklingen gennem dens beneste Linje og i dens bredeste Træk. 
Gorot, Rousseau, Diaz, Daubigny, Millet (Meissonier) ingen overgik 
Courbet i umiddelbar Friskhed, faa kom ham nær i tonefri Renhed 
og i Lyskraft. 

Endnu et Moment i Courbets Kunst vil jeg særlig betone; 
det er, hvad jeg vil kalde Synets ejendommelige Energi, den resolute 
Vilje, hvormed han gaar løs paa Naturen for at fatte dens Form 
og Farve i uopløselig Enhed — dette, der mer og mer opstilles 
som vor Tids bevidste Maal. Men hans Personlighed har Tyngde, 
og den er raa; derfor bliver Resultatet ofte ujævnt og fejlfuldt. 



I Manet vil vi genfinde meget af dette, kun ikke det raa, 
derimod saa meget mer af det famlende og ufuldbaarne og af det 
ligefrem mislykkede. Ti til Trods for sin vidt forskellige Natur og 
Opdragelse — en aristokratisk og forfinet — arbejded han dog i 
den samme Uafhængighedstrang , udfra lignende Principer i en 
endnu videre søgende Stræben og med en fuldt saa urolig Aand. 

I Courbet har han mødt den Nutidskunstner, hvis stærke 
Personlighed mærked hans Udvikling dybest og varigst, og hvis 



! ) Af disse har jeg kun haft Lejlighed til at se et forholdsvis mindre Antal. 
Men jeg har fundet min personlige Iagttagelse bekræftet ved andres Ud- 
talelser. 

a ) I hans berømte, dejlige Landskab 2a Remise des Chetreuils. 

46* 

iøjnefaldende Paavirkning først lidt efter lidt svinder fra hans 
Kunst Et Forhold hyppig fremtrædende i Kunstens Historie 
gentager sig atter her: det er ikke Læreren — i dette Tilfælde 
Couture — der gennem umiddelbar Undervisning paatrykker 
Eleven sit Præg, men den fjærnerestaaende Kunstner ved et frit 
og uafhængigt Valgslægtskab. 

Selv efterat Manet fuldkommen har frigjort sig fra den ydre, 
bestemt efterviselige Paavirkning, vedbliver dog den indre og dybere 
fremdeles at være virkende. Ti den er blevet hans Kunstoverbevis- 
nings Kærne, det fælles Princip i begges Vilje og Værk. Som 
Courbet vil ogsaa Manet øve en »levende Kunst«, være en Skildrer 
af sin Samtid, helt og fuldt tage sit Fodfæste i det moderne. 

Hans Biograf Bazire (FIntransigeant's Kunstkritiker) har i 
sin Bog i Anledning af Manetudstillingen i Januar 1884 meddelt 
et Aktstykke, som viser os, hvorledes hans Tankegang her har 
været gennemført til det yderste. Det er et Brev af 1877 til Præsi- 
denten for Paris's Municipalraad, hvori han til Dekoration for 
Raadets Forsamlingssal i Hotel de Ville udkaster følgende Plan, 
som jeg meddeler med hans egne Ord : »at male en Række Frem- 
stillinger af, hvad jeg med et af Dagens Udtryk, som træffende 
udtaler min Tanke, vil kalde le Ventre de Paris 1 ), med dets for- 
skellige Korporationer, med vore Dages offentlige og merkantile 
Liv. Jeg vilde have Parises Haller, Parises Jærnveje, Parises Brygger 
og det underjordiske Paris, Pariservæddeløbene og Haverne. 

For Piafonden et Galleri, rundt hvilket vi i afpassede Be- 
vægelser skulde se en Kreds af de nulevende Mænd, der som 
Borgere har bidraget eller endnu bidrager til Paris's Storhed og 
Rigdom«. 

Manet fik ikke saa meget som et Svar paa sin Henvendelse. 
Men hans Idé er senere genoptaget for i udvidet Maalestok at an- 
vendes ved Udstyret af Paris's Mairier; en hel Del af Frankrigs 
første Kunstnere har været med ved dette i de senere Aar. Selv 
ikke Tanken om en Gallericyklus af Nutidsstørrelser er opgivet. 
Maleren Gill, mere bekendt som Karrikaturtegner, havde før sin 
Sindsygdom og paafølgende Død gjort Udkast til et Panorama, 
hvor Paris's bekendte Mænd og Kvinder fremstilledes med Kon- 
kordiepladsen som Centrum. Og hos Gervex (Prins Eugens Lærer) 
saa jeg i 1884 paa hans Atelier et nyt Udkast til et lignende 



*) Zolas Bog med Skildring fra Hallerne var netop udkommen. 

Pånorama, som han nu er i Færd med at faldføre sammen med 
Alfred Stevens. De har som bekendt faat Tilladelse til at rejse 
det paa Tuilleriernes Grund under Verdensudstillingen næste Aar. 

Fremtiden vil ikke mangle Aktstykker til at forstaa vor Tid. 

Hvor vi, saaledes som her, gennem Udtrykket le Ventre de Paris 
føres over paa Zolas Enemærker, lægges det os nær at berøre en 
Bebrejdelse, som man navnlig tidligere, næppe længer nu, har rettet 
mod Manet, at han i et Par af sine Værker skal have krænket det 
anstændige. Jeg har set disse Billeder: »Frokosten i det grønne«, 
som blev tilbagevist fra den officielle Salon i 1863, men samtidig 
udstillet paa salon des refusés; fremdeles hans »Olympia«, en ung 
Kvinde omtrent i en Stilling som Titians Venus. Men jeg har 
ikke kunnet finde det mindste Spor til, at han har haft andet 
end noget rent kunstnerisk for Øje, maleriske Opgaver, der har 
interesseret ham. Begge disse fandtes derfor ogsaa blandt de 
udstilledé. 

Det kunde synes overflødigt at berøre dette Punkt. Jeg har 
dog ikke villet undlade det; ti det er slige Paastande, der løber 
den længste Vej og danner de varigste Fordomme. 



Det er altsaa sin egen Tid, Manet vil skildre; men man 
sporer ikke hos ham, som hos Courbet, nogen Tendens. Idet han 
lidet gir sig af med Kompositioner, stiller han heller ikke Problemer; 
alt har for ham ren malerisk Interesse Livet, som rører sig om 
os, i det store som i det smaa, alt hvad der af Form og Farve 
tiltalte hans Sans, det fængsled ham og blev i sin Umiddelbarhed 
et kunstnerisk Maal. Snart er det et Stykke livløs Natur, Østers, 
Fiske, Frugter, Blomster o. s. v., som han gengiver saa friskt og 
djærvt eller med saa udsøgt Smag, at ingen har villet nægte ham 
Rang af en fremragende Stillebensmaler. — Eller han finder Motivet 
i sin egen Have, blomstrende i Yppighed, straalende i Sol. — 
Snart en Villafacade mellem Løvværk. Snart en Strandbred, en 
fransk Havn, en af Venedigs Kanaler. Eller han skildrer Havet, 
som han lærte at kende i sin Ungdora, da hans Far sendte ham 
paa Langtogt for at hindre ham fra at blive Maler. Det er Havets 
uendelige Vidde og Tungsind, han giver Udtryk. — Her ser vi ham 
ogsaa undertiden komponere; i et er det Kampen mellem Krigs- 
skibene Kearsage og Alabama, i et andet Rocheforts Flugt fra 
Straffekolonien i den berømte aabne Baad. Følger han en enkelt 

Gang sin Fantasi og ikke umiddelbart sit Øje, da er det for at 
gengive en eller anden lignende accentueret Beretning, levende, som 
ban selv havde været Øjenvidne. Saaledes f. Eks. hans største 
Komposition, »Kejser Maximilians Henrettelse« 1 ) brutalt lige for 
Bøssepibernes Munding. Fremdeles har han malt en Vrimmel af 
Portræter, snart i Olje, snart flygtigere i Pastel. Dog fremfor 
alt Scener af det moderne Liv; fra Kaféerne, fra Teatrene, fra 
Væddeløbene; selv, hvor Livet er stærkest i Bevægelse, griber han 
efter det, allerede i sin tidligere Tid f. Eks. i Tyrefægtningerne. 

Men vel saa ofte vælger ban enklere Optrin, gærne i 
naturlig Størrelse. Jeg skal nævne nogle Eksempler. »Hos pin 
Lathuille*, (en bekendt Kunstnerrestaurant ved Batignolles i Paris) 
sidder en Herre, i rødlig nankinsgul Dragt, og en Dame ved et 
Frokostbord mellem Vækster og Vandspring, under et Glastag 
baaret af irgrønne Søjler. Alt straalende lyst og livfuldt; lyst og 
flygtigt som en Akvarel. Et blaanende Reflekslys over hans Haar 
har især forarget. 

Eller vi ser en cocotte inde paa en Kafé. Hun har bestilt 
og faat sin vinsyltede Blomme — sidder med Albuerne støttet 
mod Marmorpladen og med en Cigarette mellem sine Fingre. 
Usøgt, virkelighedstro og friskt viser dette Billede den mest ud- 
søgte Farvesmag i Marmorpladens kolde hvide, Voksdugsofaens 
rødlige blanke Farve og hendes Dragt i Lysværdi og Farvetone 
lige paa Grænsen af Hudfarvens Teint. 

Hans sidste Billede — fra Salonen 1882 — fremstiller et 
lignende Motiv: le bar aux Folies- Berghre. Af dette har Gazetie 
des Bsaux-Arts for 1884 en Radering af Guérard, som giver en 
god Forestilling om Manets klare Farve, for saa vidt det kan ske 
i sort og hvidt (gennem Valøren). 

Endelig blandt hans Solskinsmotiver en bugnende Have med 
Solsikker og Blomsterflor, hvor en Frue staar foran sin Vaskebalje, 
i Blaaforklæde og med opbrettede Ærmer — og en liden Pige ved 
Siden optaget og interesseret. Atter voveligt med de blaa Skygger 
— f. Eks. i Servietterne paa Klædesnoren — og refuseret fra Salonen 



*) Kejserdømmet forbød at udstille det i Frankrig. Som et Sensationsstykke 
sendtes det saa til Amerika. Heller ikke nu paa Manetudstillingen var 
det at se; man har paastaaet af Hensyn til Bonapartisterne(?). Jeg saa 
det paa Kunstnerens tidligere Atelier. Det er flygtigt, men interessant i 
Linjernes store livfulde Træk. 

1876, men livfuldt, sollyst, en af hans interessanteste Farvestudier, 
rig paa de fineste Iagttagelser. 

Hans Glæde i de straalende Farver — som danner en saa 
ekstrem Konstrast til al den nervesvage Blegsottighed i det franske 
Maleri — kommer, om muligt endnu stærkere frem i Billedet 
»Argenteuil« : Seinen ligger vindkruset * blaa som et Middelhavs- 
spejl med lysmalte Sejlebaader fortøjet langs Kajen. Paa Kajens 
lave Rækværk sidder en Dame i lun Samtale med ea ung, Herre, 
hvis lyse og lette Rodragt bestaar af .en. brunrød- og hvidstribet 
Strikketrerje, hvide Bukser, gul Straahat med rødt Baand og Turn- 
sko med røde Lisser. Hendes Kjole er lys bredstribet i hvidt, 
blaat og rødt, dertil en mørk Straahat med hvidt Flor. 

Jeg bar villet give Farverne selv, sa* tørt opregnet TI Billedet 
er gennem disse netop saa karakteristisk ; desuden er det et af 
hans betydeligste og det, der ved Auktionen naaede den højeste 
Pris; dog ikke mer end 12500 Francs. En pæn Sum kan man sige. 
Men husk f. Eks. Meissoniers Hundnedebisender. Der ligger i disse 
Priser en Nutids vurdering. Interessant skulde det være at se, 
hvorledes Fremtiden modificerer dem. 

Samler vi hele Manets Virksomhed, kan vi betegne dette som 
hans Dobbeltmaal — der i det fuldendte bliver ét — at give Livet 
levende og Lyset lyst Dette bærer i sig ogsaa: Farven farverigt. 

Derfor vil jeg slutte denne Oversigt over hans Sujetvalg 
med det Billede, hvor denne dobbelte Stræben med fuld Originalitet 
og dog uden Overdrivelser er naaet i størst Fuldendthed og HarmonL 
Det. blev malet i 1874 samtidig med »Argenteuil«. Her er Situa- 
tionen flyttet* ned »i Baadenc, som vi ser overskaaret herimod 
Agterenden; styrende lige mod os og kun med en liden Snip af 
Sejlet i Rammens øverste Hjørne. Farverne er gennemgaaende 
enklere; hans Dragt f. Eks. helt hvid, alene med en. svag Tinte 
gult i Rotrøjen, alt det hvide saa lindt lysende, saa blødt mildnet 
gennem Solluft, at delikatere hvidt vanskelig skal findes malet. 

Vandspejlet ligger skært grønligblaat, let bevæget ved en 
Sommerbris. Luften er solfyldt og blød. Stunden fuld af Velbehag 
og Hvile. Det er et af de. Billeder, man gemmer beriget i sin 
Skønhedsglæde. 

VI. 

Jeg har. ved denne Oversigt over hans Sujetvalg villet give 
i alt Fald en Forestilling om hans Kunst og dens umiddelbare 

Forhold til Livet. Uvilkaarlig er det andét Moment: hans Betyd- 
ning for den nyere koloristiske Udvikling løbet med i Fremstil- 
lingen; ti der er en inderlig Sammenhæng mellem disse to Sider 
ved den samme Sandbedssøgen og det samme skærpede Blik. 
Det er derfor heller ikke tilfældigt, at jeg overvejende har dvælet 
ved hans Virksomhed i de sidste ti Aar, der viser ham mest 
udpræget og selvstændig i Banebryderens Stilling inden Sam- 
tidens Kunst. 

Disse sidste ti Aar har samlet hele hans Energi om at 
studere Lyset for at drive Lysstyrken op og gennemtrænge Skyggen, 
at den ikke skal staa farveløs og død. Den tonefri Klarhed, vi 
fandt i Courbets Landskaber, har han villet føre ind i Figur- 
billedet, i Friluftsmotivet , plein atVen, som det kaldes , der »har 
sat det som sit Hovedproblem at fremstille den menneskelige — 
moderne — Skikkelse i sin naturlige Ramme i de djærvt ægte og 
intense Virkninger af det fulde Lys« *). Naar plein atVen og den 
rene Tone behersker Tiden, da skyldes dette for en betydeligere 
Del Manets Stræben. Som et Kraftcentrum har denne afsat Be- 
vægelser i vidt forskellig Retning, langt videre end til hans Til- 
hængere. Alt det lyse i vor Tids Kutist har i Manets Virksomhed, 
kan man sige, et Brændpunkt. 

Jeg finder ikke et mere slaaende Udtryk for den koloristiske 
Revolution, sotn er foregaaet i de sidste 20 Aar, end de Ord, 
som Zola skriver om Manets Kunst i 66: »Se ikke paa Billederne 
rundt om ham, men betragt de levende Mennesker, som vandrer 
i Salen. Studer de Modsætninger, som deres Legemer danner 
mod Gulvet og Væggene. Og se saa paa Manets Billeder, og De 
vil se, at Sandheden og Kraften er der«. Nu staar ikke Manets 
Kunst saa ensom længer! Hans Studier af Lyset og Valøren 
har baaret Frugter. 



Interessant har det været at forfølge den Udvikling, som 
Manet bar gennemgaat, inden hans Stræben blev saa bevidst 
samlet i sit Maal. Courbet var — har vi set — blandt de 
moderne hans Ungdoms stærkeste Impuls; med ham har ban delt 
Begejstringen for de spanske Naturalister og for Frans Hals. 



J ) Gonse, Direktør af QazetU des Beaux- Arts, i en interessant og oplysende 
Opsats om Manet (1884). 

Gennem Holland, Tyskland, Italien og Spanien foretog han sine 
Studierejser, og vi ser gennem hans Kunst, hvorledes det er det 
livfuldt energiske, det fint koloristiske, der øver sin Tiltrækning 
paa hans kunstneriske Sans. Portrætet af den unge Florentiner 
i Uffizierne i Fresko af Filippo Lippi(?) med sin livfulde, haandfaste 
Linje, var noget af det første, han greb: hans egen Tegning har 
netop noget af Alfresco-Linjens enkle Energi. Hans Naturstudium 
er i denne Tid stærkt ledet af Idealerne 1 )« ban har vundet. 
Gutten med Hunden er som en Omskrivning af Murillo. I den 
knælende Munk har Riberas vilde Kraft begejstret ham: i den 
døde Tyrefægter Velasquez's Energi og Adel. Den kan snarest 
opfattes som en fri Reprodpuktion af hans »døde Krigere i National- 
galleriet i London. 

Dette Arbejde er et Fragment af en større Tyrefægtning, 
som Manet har ødelagt, — fortrinligt i sin Tegning, aristokratisk 
behersket i sit Farvevalg, med den sorte og hvide Dragt og den 
blegrøde Bandarilla ved Siden. Vi føler i dette, hvilken anerkendt 
Hædersstilling han kunde have vundet i sin Samtid, om han 
havde valgt en mere traditionel Kunst, saadan som f. Eks. Henner, 
hans Beundrer og Ven. Men han havde sit Temperaments urolige 
Aand og kunstneriske Opdagelsesfeber. 

Midt i det spanske Alvor med sin dybe, dæmpede Kolorit 
ser vi »Lola de Valence« danse ind med Kastagnetter, kni- 
strende, i lyse, livlige Farver; og i Portrætet af hans Forældre 
føler vi ham fra første Stund tage Mærke paa Tonens Renhed, 
roens »Musiken i Tui Heri haven« og »Frokosten i det Grønne« er 
som Spirerne til plein aiVen, uden at han endnu for Alvor tager 
Problemet op. 

Det er Arbejderne fra denne Tid, der nu lettest anerkendes, 
endog beundres af det store Publikum — som f. Eks. »Den 
spanske Sanger«, djærv siger vi i sit Slægtskab med Spanierne og 
Frans Hals, »brutal« blev den kaldt af en hyperidealistisk Tid, 
som dog belønned dens Dygtighed med en mention honorable. 

Netop ved et Vendepunkt i hans Liv i 1873 i hans fyrre- 
tyveaars Alder ved en Tid, da Studiet af Lyset og af Solskinnet 
mer og mer lægger Beslag paa hans Interesse, frembringer han 
det Værk, der har bragt ham den mest uomstridte Anerkendelse. 



*) Da jeg har set for lidet i Farve af Goya, kan jeg ikke personlig tale 
om Impulserne gennem ham. 

Le bon bock — Øldrikkeren ved sin Sejdel — vandt ikke alene 
Kritiken, men ogsaa det store Publikum, og Manets Venner be- 
gejstred det i den Grad, at de til Billedets Ære og med dets Navn 
stifled en Maanedsmiddag, hvor Modellen, en Kobberstikker Belot, 
præsiderte i hele sin fede, rødmussede Jovialitet, og hvor der 
enkelte Aftener kunde samles over 300 Gæster. 

Man skal vanskelig i Nutidskunsten finde et Værk, der 
er kommet Frans Hals nærmere i umiddelbar Djærvhed, i 
frisk og kraftig Farve. Frans Hals var saa at sige sin Tids »Im- 
pressionist« : ingen har overgaaet ham i Anskuelsens Energi. 



Imidlertid har en ny og ejendommelig Impuls grebet Manet : 
Begejstringen for det japanesiske Maleri faar en væsentlig Betyd- 
ning for hans Udvikling. 

Det er almindelig bekendt, hvorledes dé store Verdensudstil- 
linger har vakt Interessen for den japanesiske Kunst og Kunstindustri, 
og hvorledes navnlig den sidste har haft Indflydelse paa flere 
Grene af den europæiske Kunstindustri. Mindre bekendt tør det 
være, hvor dybt Japaneserne gennem Manet og andre har ind- 
virket ogsaa paa vor moderne Malerkunst. 

Jeg vil karaktisere denne Indflydelse gennem et Citat. »Det 
kan synes underligt«, skriver Manets Ven Théodore Duret i 78 i 
en Brochure om »de impressionistiske Malere«, »men det forholder 
sig dog utvivlsomt saa: De japanesiske Album maatte komme til 
Europa for at give vore Malere Mod til at slaa sit Staffeli op ved 
en Elvebred og sammenstille paa Lærredet et dristig rødt Tag, 
en hvid Mur, en grøn Poppel, en gul Vej og blaat Vand«. VI 
ser, det er Glæden i de stærke og straalende Farver, som den 
japanesiske Kunst bragte, idet den retted Blikket raod Mbtiver* 
man tidligere havde ladt ligge som ligegyldige eller umulige, og 
mod »nye og dristige koloristiske Fremgangsmaader« , hvorved 
man navnlig gennem stærke Modsætninger og enkle Masser søgte 
at komme Naturindtrykket nærmere i Lyskraft og Farverigdom. 

Vi kunde ved Udstillingen af Manets Værker 1 ) se, hvorledes 
Japanesernes Kunst paa de forskelligste Maader har optaget Manet 



l ) Sml. ogsaa Manets Tilhænger Amerikaneren Whistler i London. Lige indtil 
i hans Raderinger mærkes den japanesiske Indflydelse. 

— ikke mindst i Tegningens raskt , improviserede Træk: Japane- 
serne er fødte Impressionister. Durets Paastand, som overfor 
andre mere udprægede > Impressionister« altid havde forekommet 
mig mindre forstaaelig, fik her sit fyldestgørende Bevis. 

— Allerede tidlig møder vi Træk hos Manet, som tyder 
paa, at en Indflydelse fra dette Hold laa hans Opfatning særlig 
nær. Hans Olympia f. Eks. med de store, enkle Farveflader 
indenfor de skarpt optrukne Konturer har megen Lighed med 
en koloreret japanesisk Tegning, overført i naturlig Størrelse. 
Denne Lighed er sandsynligvis tilfældig. Den er uden Tvivl frem- 
kommet ved den ejendommelige Form for hans Iagttagelse* som 
i fremragende Grad er rettet paa Valørernes Problem. Manet har 
nemlig iagttaget paa den Maade, at han har stillet de store Masser 
i Forhold til hverandre: Olympias Legeme som en eneste Helhed 
i Modsætning til Lejets hvide Lin o. s. v. Det bliver paa denne 
Maade fladt, kan vi forstaa, naar det ikke videre formidles. Og 
Courbet spotted ogsaa »Manets Spillekort«. 

Man mener i Regelen naivt, at det at se er ét, at vi alle 
ser paa den ene og samme Maade. Dette forholder sig ingen- 
lunde saa; der foregaar hver Gang en Abstraktion gennem Valget 
af, hvad og hvorledes vi fikserer. For Maleren bliver dette en 
ganske anderledes bevidst Sag, hans Virksomhed beror paa en 
Sjælsanspændelse, idet han vil tilegne sig Naturen. 

Her kommer desuden Malerkunstens Begrænsning i Forhold 
til Naturindtrykket med i Betragtning. I et Billede projiceres 
for det første alle Genstande i et eneste PJan, og for det andet 
opfattes Genstanden ikke der som i Virkeligheden gennem et 
stereotypisk Dobbeltbillede i vore to Øjne; overfor et Maleri er vi 
saa at sige alle enøjede. Af begge disse Grunde er Maleriet ikke 
i Stand til at give Indtrykket af perspektivisk Afstand og af plastisk 
Form med samme Styrke som Naturen 1 ). 

Nu forstaar vi: Vælger en Kunstner skarpt at forfølge 
Lysets og Farvens Fænomener for at træffe den koloristiske Sand- 
hed i de fineste Værdier uden at bekvemme sig til at overdrive 
en eneste Skygge for at forøge Indtrykket af det plastiske eller 
ti) i ringeste Maade at gøre Luftsløret tættere for at styrke Perspek- 
tivet, da vil et saadant Billede netop staa i Fare for at virke 



*) Sml. Helmholtz: Popul&re wissenschafUiche Vortrage, hvor disse Love 
udvikles udførlig. 

fladt. Manets Portræt af Emile Zola med sin Interiør, som i 83 
var udstillet blandt les portraiis du sibcle, har været noget af det 
første, som har ledet mig ind paa disse Betragtninger; og den^ 
impressionistiske Retning har altid givet dem nyt Stof, fordi den 
saa stærkt betoner de optiske Fænomener: Sansningens subjektive 
Betingelser i Indtrykkets Moment. 

Naar et saadant gennemført koloristisk Studium overføres 
paa Friluftsmoti verne, hvor alle Farver staar djærvere, uden 
Glairobskurens formildende Halvskygger, i kraftigere, mere ensartet/ 
Lys, vil Indtrykket af saadanne større gensidig afskærende Farve- 
flader endnu stærkere accentueres. Man føler det ofte allerede i 
Naturen. I denne Retning er det altsaa, at Manéts Iagttagelser 
er gaaet, simplificerende i enklere, større Masser — selv hvor han 
har været ensidig, saa meget impulsrigere for Samtidens Kunst 



Det har sin store Vanskelighed i en Beskrivelse, uden 
Illustrationer, at vække en blot tilnærmelsesvis rigtig Forestilling 
om en Malers Ejendommelighed, især naar det som her gælder en 
fremragende Kolorist. Jeg maa derfor søge frem ad forskellige' 
Veje. Jeg vil endnu gøre det ved et Citat af en Kritik, den 
voldsomste af dem alle i sin Fordømmelse, skøndt netop de Linjer, : 
jeg anfører, indeholder Smuler af Anerkendelse. Det gælder 
Billedet med de to »i Baaden«. Der udtales, at vi i dette har 
»en Sol virkning, som er ægte, opnaaet gennem Modsætninger, 
som er falske. Manden ved Roret, som for øvrigt er meget kækt 
malt og klar i Tonen med det lyse, friske Ansigt mod Sommer- 
dagens straalende Lys, fremhæves mod en Baggrund af et indigo- 
farvet (!) Hav, der intet som helst Slægtskab har med Seinens 
Vand, altsaa en konventionel Modsætning, saa lidet naturalistisk 
som vel muligt, saa meget mer som denne bla&malte, ensfarvede 
Væg alene bærer Skylden — est coupable — for de forbavsende, 
uanede Virkninger, som vor Samvittighedsfuldhed nøder os til at 
anerkende overfor Manden i Solskinnet«. 

Videre heder det om Manet, at han »under sin iøjnefaldende 
Anstrængelse for at være original har haft en særegen Kærlighed 1 
for de flygtige og voldsomme eller endog hæslige Sider af Virke- 
ligheden f. Eks. hans stærke Interesse for det fulde Solskin, som 
i de fleste Tilfælde er ubehageligt (!) , altsaa hvorfor vælge det 

inbehagelige. Sandsynligvis har Mestrene før i Tiden været opmærk- 
somme paa disse Sider af Virkeligheden, men har med rette ladt 
dem liggec 

Det er Maleren Dubufe fils i la Nouvelle Bevue, som kommer 
med denne Kritik — i Virkeligheden langt mindre smigrende for 
Dubufe's kritiske Ævne end for Manets Kunst. »Kunsten maa 
i Morgen den Dag blive idealistisk * eller den vil ophørec, det er 
hans Aksiom. Fra et saadant absolut Udgangspunkt er det saa, 
Manet — Manet Realisten! — dømmes. 

Men netop i selve Sætningen, som fælder Dommen, føres 
Forsvaret for Manets eksperimentelle Kunst. En af hans ivrigste 
Advokater kunde næppe føre det bedre. En Solvirkning, som 
er ægte, opnaaet gennem Modsætninger, som er falske 
. — og som alene bærer Skylden for uanede og forbavsende Effekter. 

Naar blot den Indskrænkning gøres, at denne Dom vanskelig 
skal kunne fastholdes overfor dette Billede, hvor Modsætningen 
sikkerlig hverken er falsk eller konventionel, heller ikke Vandet 
blaaere, end Virkeligheden ofte viser det, indeholder den dog en 
træffende Karakteristik — i alle de Tilfælde nemlig, hvor Manets 
koloristiske Studium har ført ham ind paa dristigere Eksperimenter 
støttet til Lovene om Kontrasterne og Lysets prismatiske Dekom- 
position. 

Der er Kunstnere, som har anvendt disse Love i langt 
videre Udstrækning end Manet, nemlig den Gruppe, der slutter 
sig om Claude Monet som Midtpunkt. Jeg har blandt andre 

• Steder i dansk »Illustreret Tidendec for 84 oplyst, at det er fra 
et af dennes, Claude Monets, Billeder — og ikke fra Manet — at 
Betegnelsen Impressionist er hentet. Tillige har jeg paavist 
Metodens videnskabelige Begrundelse gennem Chevreuls, Bruckes 
og Helmholtz's Teorier. Jeg skal atter her anføre det mest al- 
menfattelige af Bruckes Fremstilling: »Naar Farverne er sat paa 
Lærredet lige ved Siden af hverandre, saa nære, at man i en be- 
stemt Afstand ikke kan skelne dem hver for sig, og saalede9 at 
de Billeder, de danner paa Øjets Nethinde, ikke længer er adskilt, 
men gensidig dækker hverandre, da forbinder de sig under Vilkaar, 
som er væsentlig forskellige fra de Farveblandinger, som frem- 
bringes paa Paleten. Ultramarinblaat og kromgult giver tilsammen 
graat og ikke grønt som paa Paleten. Forbindelsen cinoberrødt 
og grønt giver gult o. s. v. — Ved denne Maade at blande 

. paa kan man opnaa Virkninger, som det er umuligt at 

naa ved andre Midler. Den Ubestemtbed, hvormed man 
skelner hver enkelt Farve, meddeler Overfladen et vist Liv, 
som den vilde savne, hvis den var dækket med en eneste Farvet. 

Som Musikens Historie giver sig Udslag i Instrumentationens 
Historie, paa samme Maade stiller Malerkunstens nye Opgaver, 
nye Fordringer til de tekniske Midler. Og vi ser, hvorledes altsaa 
ogsaa her Videnskaben træder hjælpende til. 

Hos Manet finder vi ikke Slægtskabet med denne dekom- 
ponerende Gruppe 1 ) saa udpræget og omfattende, som vi paa 
Forhaand kunde antage. Det er i forholdsvis faa af sine Arbejder, 
at han paa en lignende Maade som disse Kunstnere søger at 
gribe Naturen væsentlig gennem Farveindtrykkene i et Virvar af 
Strøg eller af ublandede Flækker, som først ved en bestemt Afstand 
faar Mening. Men fra ham er det dog, det første Stød er udgaaet, 
som har afsat Bevægelsen, medens vi til Gengæld i enkelte af 
hans senere Værker atter sporer denne Bevægelses Tilbagevirk- 
ning paa ham selv i en kraftigere Anvendelse af Dekomponering. 

Han er den Maler, som »først har givet sig i Kast med et 
videnskabeligt Studium af Lyset for at søge Lovene for Prismets 
Dekompositioner i Naturens Farver og saaledes ophæve de sorte 
Skygger, der er Clairobscurens Konvention c 

Saa samtidig er denne Bevægelse synlig hos en Række 
Kunstnere, hos Claude Monet, Pissaro, Sisley, Renoir o. s. v. — 
fra 1874 — , at jeg har villet fastslaa Prioriteten for Manet ved et 
Citat af en fransk Kritiker, Gonse, som personlig har kunnet følge 
Udviklingen og ikke har været henvist til alene at søge dens Spor 
i Aarstallene, hvormed de forskellige Kunstneres Billeder er dateret 

Og dog er det tvivlsomt, om ikke Gonse for stærkt frem- 
hæver Manets Fortjæneste, hvor det gælder den prismatiske De- 
komposition. Under en personlig Samtale underkendte Claude 
Monet hans Paastand, og jeg skulde være tilbøjelig til at tro med 
rette. Interessant var det samtidig at høre ham medgive, at det 
er Fysikernes Eksperimenter, som har bragt Malerne 
ind paa det nye Spor. 

De Ord, som Gonse umiddelbart tilføjer, vil vistnok være 
et Udtryk for de flestes Opfatning, som har Sympati for Manets 
eksperimenterende Kunst. >Har Manet,< siger han, »helt ud løst 
Problemet? Nej sikkert ikke. Men han har klart opstillet det i sine 



*) De dekomponerende Impressionisters Billeder virker ikke flade, som Maneis. 

senere Værker, og enkelte Gange har han lige strejfet dets 
Løsning, c 

Det er altsaa væsentlig gennem Kontrasterne, han har søgt 
denne, gennem Modsætningerne i de større Flader, som gensidig 
skal modificere hinanden og bringe hinanden i Ligevægt — hver 
for sig »falske« frembringe en Virkning, som er sand. 

Det er utvivlsomt, at der herved mange Gange opstaar en 
ny »Konvention«. Ogsaa Manet »har sin Palet«, hvor det blaa 
for Skyggerne og af og til det violette gør sig mest overdrevent 
gældende. Men som en af vore Malere (Eilif Peterssen) ytred: vi 
maa i dette blaa se et Medikament mod tidligere Tiders Over- 
drivelse af det brune. Det var jo efter Dubufe's Mening muligens 
udelukkende dette blaa, som bar Skylden for de overraskende og 
uanede Resultater. 

Et lidet Sprang og »Impressionisterne«, som vil være 
Naturalister, kan blive harmoniserende i sin Kunst, kun i nye, tid- 
ligere ubrugte Akkorder. Men naar i det bestemte Tilfælde 
dette blot vedgaas, og naar kun Resultatet har naaet sin Harmoni, 
hvorfor skal vi ikke saa lige saa godt kunne nyde f. Eks. en 
Renoir, der undertiden ved en overdreven Anvendelse af blaat i 
Baggrundens Skygger har opnaaet en ejendommelig Finhed i 
Kamat ionen, naar vi hos Rembrandt nyder Skønheden i en 
Harmonisering i brunt? 



Hvad Manet og efter ham de egentlige Impressionister 
overvejende har villet, er dog at komme Naturindtrykket saa nær 
som muligt, at finde Udtryk for Stemninger, som tidligere ikke er 
naaet, selv for det flygtige og momentane, i det hele søge Hel- 
heden i Lys, i Luft, i Rum, i Stemning. Selve Udtrykket Im- 
pressionist vil vildlede, med Courbet maa jeg gentage: saadanne 
Navne har aldrig til nogen Tid givet en tilfredsstillende Idé om, 
hvad de skal udtrykke, og slig som Folk tuller med dem! Des- 
uden er de Kunstnere, det anvendes paa, saa forskellige. Derfor 
er det vistnok hensigtsmæssigere at tage Tingen konkret og ikke 
søge at definere et svævende Begreb, men give et Bidrag til 
selve Retningens Karakteristik. 

Det er det, jeg har villet. Men som alt antydet, jeg er 
mig bevidst, at Linjerne en enkelt Gang er trukket for skarpe, 

saa man vil forestille sig Manets Billeder fladere, end de virkelig 
er, og Konturerne stærkere begrænset. Ofte kan han imidlertid 
midt i Sollyset modellere beundringsværdig fint gennem Valørens 
og Tonens mest subtile Nuancer. Hans Energi har overhovedet ikke 
været mindre i at gribe Formen end Farven. Man maa ikke tro, 
at han ikke har været Tegner , man skulde se f. Eks. i Portrætet 
af Antonin-Proust, hvorledes han har stillet Figuren frit, i 
Kraft og Elegance. Det er netop hans Anspændelse efter at 
gribe paa den ene Side Livet og Bevægelsen i Linjerne, paa den 
anden Side Lyset og Luftvirkningerne i Farven, der ligesom har 
delt Opmærksomheden i hans Iagttagelse, saa Resultatet ofte ikke 
er hel Sammensmeltning. Man ser, selv hvor han er mislykket, 
en til det yderste anspændt Vilje, og derfor interesserer han 
ogsaa der. Det er Energien i hans Syn i bevidst Vilje med be- 
grænset Ævne, der mer end alt karakteriserer hans Individualitet 
Meget er altsaa mislykket, eller kun delvis vellykket. Selv 
har han oftere skaaret Billeder i Stykker for kun at bevare en 
enkelt Del, som alene tilfredsstilled ham. Vi husker »den dødec 
fra Tyrefægtningen. Saaledes tilfredsstilles ogsaa vi ofte kun ved 
en enkelt Del. 

Man maa mangen Gang undre sig over, at den samme 
Kunstner, der har naaet saa højt, hvor han er stærkest, tillige har 
lævnet saa meget ufuldbaarent og forfejlet. Det har dog ikke 
ligget i Mangel paa Arbejdslyst eller i Frygt for Anstrængelse; 
alle Udtalelser samstemmer tvært imod i, at han aldrig har sparet 
sine Kræfter. Det har beroet dels paa hans Temperament, netop 
paa den nervøse Anspændelse, der har noget af Improvisatoren, 
og paa den urolige Opdagertrang, som altid søger videre. Men 
det har ogsaa delvis ligget i Principet for hans Kunst Han har 
villet give Indtrykket saa friskt som muligt. Han har ikke villet over- 
male, saa heller skrabe ud og begynde forfra for at kunne faa 
Primamalingens Friskhed, Liv og Kraft, — en saa meget vanske- 
ligere Opgave, som den fordrer en saa meget sikrere Haand. 
Men har han derved lævnet saa meget mislykket og halvt, saa 
har han derigennem dog ogsaa vundet ikke alene dette, at han 
naaede saa højt, hvor han var heldigst, men tillige, at hans Billeder 
vil bevare sig friskere med mindre Fare for at efterbleges. Altsaa 
ogsaa denne hans djærvere Methode vil være en Sikkerhed mere 
for, at hans Værk skal bestaa, hans Navn ikke glemmes, saadan 
som han i stolt Selvfølelse selv udtyded dette: manet et manebit 

Saa sikker var han paa Anerkendelsen midt under al Haan 
og Tilsidesættelse, saa sikkert følte han, den kommer: »Første- 
rangspladserne gives ikke, dem tager mane 

Og vi, som er bleven rigere ved hans Kunst, tror, at han ikke 
skal blive tilskarnme. Vi er blevet rigere, fordi Naturen ved ham er 
kommet os mere nær. Energien i hans Syn har styrket vort, saa 
vi i Skønhedsglæde øser dybere af Livet omkring os, Livet i 
Solglans og Dag. 

En Kunstner, som saaledes beriger en, fordi han udvikler 
og belærer, ham optager man i varmere Sympati, og om man 
ikke selv er Kunstner, føler man og forstaar man hans stærke 
Impuls for Samtidens Kunst, den hvis tydelige Spor, man ser hos 
en Skare af dens ypperste Kræfter. 



Efterskrift. Jakobsens franske Kunstudstilling giver ikke en saa rig 
Illustration til min Fremstilling som jeg havde haabet! Delacroix's Sarda- 
napel viser fuldt saa meget den geniale Malers Svagheder som hans Kraft. 
Den ene lille Prøve paa Courbets Kunst — et af hans talrige Selvportrætter 

— siger lidet eller intet om hans virkelige Værd. Heller ikke af Manets tre 
Numre faar man noget egentligt Begreb om hans Betydning. Af de Arbejder, 
som er nævnt i det foregaaende, er alene Antonin Prousfs Portræt udstillet. 
Ved dette er hans Tegnings Livfuldhed, hans Foredrags Fart og hans Valørers 
Sikkerhed klart og anskuelig karakteriseret, men ogsaa Manglen paa en dybere 
Gennemmodellering. 

Sisley's fine Impressionisme er ganske godt repræsenteret, men langt 
fra saa fint, som den kunde være. Derimod er Monets dekomponerende 
Impressionisme — og det er ikke det mindst interessante ved denne Udstilling 

— højst karakteristisk hævdet ved hans to Numre — det ene vildt energisk 
med et dumdristigt violet Sollys over rødlige Klipper og en sydende grønblaa 
Sjø. Ethvert Plan, enhver Flade staar som det var stillet der, intet paa den 
hele Udstilling slaar saaledes Hul i Væggen og gør Indtryk af Rum som dette 
Billede. — Det andet dejligt, mildt melodisk: en skært lysende Aftenhimmel 
over et blondt-farvet Hav, hvor en Række Fiskerskøjter duver i let Bris. 
Intet kan bedre forklare, hvad der menes med en itnpression. Alt er set som 
Helhed. Alt maa ses som Helhed. A. A. 



Tilskueren. 1888. 47 



Andreas Aubert. 




Yore Teatres Dekadence. 



1 tre Aar havde jeg ved min Hjemkomst ikke sét dansk 
Teater. Den forløbne Tid havde ikke hævet dets Niveau. Den, 
hvem Fraværelse gav friske Øjne, vil maale Nedgang overalt 
Den nationale Skueplads er maaske ikke særdeles forandret: den 
er forbleven prisgiven Middelmaadigheden og Inertien. Men 
Operaens Ledelse ved en kraftfuld Kunstners Haand, der næsten 
omskaber vort Skuespilhus til en Operascene, som giver indstrøede 
Komedieforestillinger til Operisternes nødvendige Rekreation, stiller 
Skuespillets Vanrøgt i alt skarpere Lys. 

Og uden for det kongelige Teater byder de private Scener 
Synet af Ledelsens Planløshed, al Disciplins Slappelse, Enkelt- 
kræfternes fuldkomne Depravation, Repertoirets Forsumpning og 
Mangel paa hvert Initiativ. Og som Grund til alt dette kunstner- 
iske Elende anføres »Tidernes Slethedc Faktisk vakler de to af 
vore Teatre fra Krach til Krach. 

Den pekuniære Misere er der. Om den kan saa sandt 
hverken tvivles eller tvisles. Men om dens Grunde vel. 

Ti selv i en Guldtid vilde Teatre ledede som vore fortjæne 
og friste en trist Skæbne. Vore Teaterledere giver Publikums 
slunkne Pung Skyld for Ulykkerne, mens Tingen i Virkeligheden 
er den, at den første Grund til Sørgelighederne har været deres 
egne Kassers Magerhed. De to Direktører har raadet over for 
lidt, den tredje har haft for lidet at ofre. Man maaler den synkende 
Soliditet hos disse Teaterforretninger blot ved at nævne deres Chefers 
Navne. Paa Kasino fulgte efter Theodor Andersen August Rasmussen, 
efter August Rasmussen kom Hr. Hunderup. Dagmarteatret saa 
Hr. Andersen, der efter et Par Aars noget vaklende og sikkert 
af Sygdom paavirkede Ledelse havde genvundet sin ærlig for- 

tjænte Kapital ved »Landsoldatent , vige Plads for Hr. Cetti. 
Hr. Cetti lukkede og Teatret genaabnedes under et Selskab paa 
Deling. Under al denne Vekslen forblev »Folketeatret« i det 
mindste under én og samme Styrelse, Hr. Abrahams Direktorat, 
til hvilket vi paa enkelte Punkter senere vil komme tilbage. 

Vi sér paa denne Liste efterhaanden ganske uformuende 
og pekuniært blottede Folk overtage Teatre. Og dog er en end- 
ogsaa meget betydelig Driftskapital den allerførste Betingelse for 
at drive Teaterernæring. 

Allerede August Rasmussen var næppe fyldestgørende 
funderet. Det var hans pekuniære Stilling, som bandt ham til 
Udstyrsstykkernes va-banque, der paa rejst Indsats kan give stor 
Gevinst, men som til Gengæld lod et Personale kunstnerisk van- 
smægte. Havde hans Kasse levnet ham Tid, vilde Hr. Rasmussen 
sikkert have løftet Opgaven, som Personalets Hovedkræfter lagde 
ham nær: af sit Mandskab at danne den Farcetrup, vi savner, 
og hvis Forestillinger vilde givet mindre men ogsaa billigere købt 
og jævnere Indtægt. 

Men nu fik han ikke Stunder. 

Og hvor han dog havde Maaneder for sig, havde Kasinos 
og Dagmarteatrets sidste Ledere næppe Dage. Hele København 
véd, paa hvilket Grundlag de arbejdede: Sæsonens første Gagedag 
gjorde Ende paa Hr. Cettis Direktorat. 

De kunstneriske Følger af saadanne pengelige Tilstande maa 
blive de sørgeligste. En Direktør uden Penge er en Mand uden 
Myndighed. Hans Personale bliver ganske uden Disciplin. Alle 
erindrer fra Kasinos Hunderup-Sæson Forestillinger, hvor man en 
hel Aften ikke naaede blot én Gang at lade — Tæppet falde i rette 
Tid. En Direktør uden Penge bliver en Mand uden Planer, ti 
deres Gennemførelse vilde fordre Tid. Han gaar op i febrilske 
Forsøg, som hastig skiftende gør Repertoiret uénsartet og Per- 
sonalet altid usikkert. Vi saå under Dagmarteatrets Cetti-Sæson 
Personalet kastet ublidt fra Bjørnsonske Skuespil til Operetter og 
uden at komme til Ro i noget Repertoire dilettantmæssig fladgøre alle 
Forestillinger. En Direktør uden Penge bliver en sløv eller lunefuld 
Instruktør. Hans Interesseløshed gaar Haand i Haand med Per- 
sonalets Mangel af Disciplin. Hver husker, hvilke forpjuskede 
Forestillinger de sidste Sæsoner har bragt — Forestillinger, som 
uden Overdrivelse nedbrød store Stykker af københavnske Teatres 
Værdighed. 

Den Skade, de sidste Aars mér end slet funderede Teater- 
forretninger har gjort, er uberegnelig. Personalet er sløvet, 
Repertoiret end mere planløst forvirret, Publikum ligegyldigt med 
et Stænk af en farlig Despekt. 

Under saadanne Forhold er den første Mulighed for at 
Tilstandene kan bedres, at Teaterledelsen lægges i Hænder, som 
raader over Penge og endnu en Gang over Penge. 

Findes saadanne Folk ikke, bør baade et og to Teatre 
lukkes — og det ogsaa for Skuespillernes egen Skyld. Under 
Tilstande som de sidste Aars ejer hele Trupper halve Aar igennem 
til Livets Ophold intet udover nogle værdiløse Kontrakter, der 
kun skænker dem det bedrageriske Skin af Erhverv. 

Bedre ogsaa for dem, om dette allersidste Skin brast. 



Og til Ledernes pekuniære Uformuenhed er kommen kunst- 
nerisk Uforstand. Fuld Bevidsthed om Maal har været dem lige- 
saa fremmed som Klarhed om Midler. 

De har ved den Maade, hvorpaa de sammensatte Person- 
alerne og anlagde — eller lod være med at anlægge — deres 
Repertoire, bevist deres kunstneriske Udygtighed endog før vi fik 
Beviserne for deres pengelige Brist. 

Et Sæsonrepertoire kan vore Teaterledere overhovedet 
næppe siges at anlægge. Ikke en Gang for en bestemt Genre 
af Repertoire synes de forud at bestemme sig. Baade deres 
respektive Teatres Historie og deres Rumforhold vilde dog lægge 
dem saadant Valg af en Genre nær. Men de træffer intet I 
deres lunefulde Repertoirebeslutninger hersker, saa vidt det kan 
sés, kun ét eneste Princip — det at fuske Konkurrenter i 
Sukces'en. Det vil sige, at naar et Teater lykkelig har nedskudt 
den Guldfugl Sukces, lægger de andre uvægerligt ud med et 
Stykke af samme Genre, endnu mér: af samme Skabelon, endnu 
mér: helst af samme Forfatter. 

Vi har i Operette -Rabies sét Folketeatret — Folketeatret, 
hvor man ikke med et Mikroskop vilde finde Brøkdelen af en Sanger 
— sætte ud med »Orfeusc, og da samme Rasen greb alle Teatre, 
flygtede Publikum konsekvent for alles Kvidder. Vi har, da 
> Mikadoen c bragte Nørrebros Halvteater Sejr, sét Kasino for- 
vandle en enakts Bøghsk Vaudeville til et Japaneseri; og Dagmar- 

teatret meldte sig med »Fregatten Jylland«, der smagte af Sullivan, 
mens Folketeatret — der var ikke andet — spillede Mikado- 
Potpourri i sin Mellemakt. 

Man tager intet smaaligt Hensyn til, at Naboteatret maaske 
har opnaaet den misundte Sukces, fordi dette særegne Stykke 
ved lykkeligt Træf har passet den Flok af Skuespillere, som dette 
Teater kalder sit Ensemble. Ikke til, at Genren mulig tilfældigvis 
passer dette Teaters Rum. Ikke til de Publikums højst flygtige 
Stemninger, der kan have skabt Førsteforestillingen en tilfældig 
men dog for det senere Besøg afgørende Sukces. 

Til alt dette tager man intet Hensyn. Man vil kun ét: 
»dele Strømmene — ved at udbyde samme Vare. Principet er 
dumt. Det betaler sig ikke. Mænd med Blik vil forkaste det og 
forstaa, at en Sukces i en Genre kun kan mødes og modarbejdes 
ved gode Forestillinger i andre Genrer. Ikke mod det samme — 
men just mod hele »det andet« Publikum skal man rette sine 
Bestræbelser under slige Forhold. Ti ikke brænder en hel By 
paa samme Tid for Hr. Sullivan. 

Der er Tusinder, hvis Aftenbøn er at turde undgaa ham. 

De bliver hjemløse, naar paa én Gang alle Scener gnaver 
Mikadoens Bén. 

Deres Personale synes Direktørerne at sammensætte med 
disse — de andre Teatres Sukces'er for Øje. Man kan ikke vide, 
hvor en saadan Sukces kan falde, og det gælder derfor om at 
forberede sig paa alt og paa intet. 

Ingensinde har man sét saa kaotisk sammensatte Trupper 
som disse sidste Aar. Hensigtsløst har man sanket Skuespil- 
fremstillere. Operettesangere og Lystspilkræfter i det samme Sold. 
Vi har mødt Hr. Vilhelm Wiehe som Førsteelsker ved et Operette- 
teater og vi har truffet Hr. Enoch Aagaard som højt gageret 
Skuespiller hos en Direktør, der havde »Rosmersholm« , »En 
Handske« og »Galeotto« som de første Kort paa Haanden. Vi 
har oplevet, at en Teaterleder samlede Primadonnaer som en 
Dueelsker Racer i sit Slag, mens en anden, hvis Spindeside var 
vakant, sammenhobede Komikere, saa de traadte hinanden paa 
Tæerne i Kulissen. 

Naar en Direktør en Gang — som Hr. Cetti — gjorde 
Udkast til et virkeligt Repertoire, glemte han at danne sit 
Personale derefter og stod hjælpeløs over for en Provinstrups 
Kaos. Og naar en Leder — som Hr. Abrahams — ikke kunde 

undgaa at finde et vist Personale, faldt det ham ingenlunde ind 
at lægge sit Repertoire derefter. 

Sejlende i de skiftende — og ofte illusoriske — Nabo- 
sukces'ers Kølvand dyrker alle vore Scener alle Genrer med et 
Personale der — for de to Teatres Vedkommende — næppe er 
mægtigt at spille nogen. Og Skuespillerne, som aldrig for den 
personlige Virksomhed finder den Støtte, som et fast og længe 
dyrket Ensemble i bestemt Genre afgiver, jages hvileløst og vilje- 
løst fra Art til Art. 

Og under denne Omjagen finder de end ikke den Ledelse 
af en fast Instruktørhaand , som under slige Forhold var hundred 
Fold nødvendig. 

Ti Direktøren, der tillige er Instruktør, kan ikke opnaa 
blot den elementæreste Sikkerhed i Mise-en-scéne-Kunst, naar han, 
under Genrernes evige Skiften bestandig skal fuske i dem alle. 
Naar han dyrker — i al Fald fortrinsvis — én bestemt Genre, 
udvides hans Blik og skærpes naturligt hans Øre. Han bliver 
lydhør baade for de enkeltes Løfter og Massernes Samvirken. 
Han bøjer det genstridige, og han skaber den Ensemblets Grund- 
tone, som er alle Forestillingers hemmelige Behag. 

Men næsten paa samme Tid kastet i Lag med alle Genrer, 
forvirres baade hans Syn og hans Hørelse. Hans Erfaring giver 
ham ingen Maalestok for Fællesvirkningerne, og hans Usikkerhed 
gør selv Blikket upaalideligt for Enkeltydelser. 

Stillet over for altid vekslende Skuespilarter kan Instruktøren 
hverken danne den enkelte eller forme Ensemblet. 

Og Personalet forfalder. 



Som vore Skuespilpersonaler er forfaldne. 

Vor Skuespillerverden frembyder i dette Øjeblik et meget 
besynderligt og højst lærerigt Billede. 

Alle de Kunstnere, hvem Publikum bryder sig om at sé, 
og som har nogen kunstnerisk Betydning, hører — paa faa Und- 
tagelser nær — til de ældste og ældre. Næsten alle de,* hvem 
det er lykkedes at bevare sig en Plads ud over Øjeblikket, er i 
Omegnen af de Fyrre. Hvorimod af hele den Skare af Yngre, 
som i det sidste Tiaar i et eller andet Øjeblik vakte Forhaab- 

ninger, saa godt som ingen er naaet frem til varig Betydning 
og Plads. 

Eller hvad er der vel blevet af Maria Mullers spæde men . 
sympatiske Talent, der, krænget ud over Primadonnaens altfor 
fordringsfulde Felt, kun virker som en paatrængende Maniererthed? 
Hvor har Jacques Wiehe henslæbt disse Aar? Lydia Lindemann 
-er snart saa glemt, at ingen mer vil mindes alle »EnSynderindesc 
Løfter. Hr. Nathansen er blevet saa lille, at man vel blev lét 
ud, om man paastod, at han i Tiden var et Elskeræmne af Værd. 
Julie Secher, der i »En Forlovelsec gav et Billede af den unge 
Københavnerinde finere og trofastere end nogen samtidig, hengiver 
sig glad til det uforholdsmæssig mindre betydningsfulde Hverv at 
synge Hervéske Viser. Hr. Pio begraver i goldt Farcejageri Mindet 
om megen Virkelighedssands og Natur 

Man gaar Navnene forbi som enten forvildede eller hen- 
tørrede Talenter. 

Og hvis det er gaaet saaledes med dem, der i al Fald til 
en vis Tid gav virkelige Forhaabninger, hvorledes mener man da, 
at de er ramt, hvem Fremtiden ventede som de anvendte Brug- 
barheder? Saare ilde er der faret med de spredte Glimt af Løfter, 
paa hvilke her skulde være bygget. 

Snart sagt ingen findes der, som ikke paa en aarelang 
Marsch fra højre til venstre foran Suflørhullet giver den opmærk- 
somme kyndige Vink om, paa hvilken Plads han kan udvikles til 
Anvendelighed. At følge og udnytte disse Vink er det slidfulde 
Arbejde, hvorved en Teaterleder møjsomt lægger et jævnt En- 
sembles Grund. 

Men dette Arbejde fordrer Blik og Tid. Det er ikke blevet 
gjort. Og vi finder et helt dramatisk Kuld uudviklet og fortørret. 

Ti netop denne Generation havde forlangt gode Aars om- 
sigtsfuldeste og mest systematiske Pleje. 

Istedetfor at jages rundt i alle Genrer maatte de planfuldt 
udvikles i den enkelte, som egnede sig sikrest til Arten af deres 
Talent. 1 Stedet for at flyde paa upaalidelige Indskydelser i 
Ensembler, der aldrig naaede nogen Stil, maatte de have været 
naglede til bestemte Poster i en Trup, der haarfint kendte sine 
Veje. I Stedet for at finde vekselplagede og altid hastende 
Sceneinstruktører, havde dette sceniske Kuld, om det skulde 
være forblevet i Vækst, maattet møde aarvaagne Elevinstruk- 
tører for hver ny Morgen. 

Ti disse Folk havde intet lært. Derfor var de uden Mod- 
standskraft over for de slette Tider. Deres Talenter hensmuldrede. 

De sidste, som har modstaaet Privatteatrenes rivende De- 
kadence og — lad mig tilføje — Nationalscenens langsomme ved 
Ledelsens Inerti fremkaldte Forfald er Professor Høedts og Professor 
Phisters Elever. 

De Natur-Skuespillere, som fulgte efter disse Mestres sidste 
Disciple, havde aldrig kendt hverken Skole eller Uddannelse. De 
fandt derfor i hver ny Rolle alle de samme tekniske og rent mekan- 
iske Vanskeligheder at bekæmpe, og behøvede altid paa ny den 
samme Vejledning. Saasnart Ungdommens allerførste Spænstighed 
var tabt, gjorde Aarene de uskolede Midler og selve Legemerne 
ubøjelige og genstridige. 

Den hele Generation vansmægtede som i de onde Aar den 
ukultiverede Jord. 



Teaterlederne saå det. 

Den skinnende Bund af deres tomme Kasser overbeviste 
dem om, at deres »Primadonnaer c ikke trak og at deres Første- 
elskere ikke havde Publikum. 

Det blev et Nødraab blandt Skuespildirektører i København, 
at der fandtes ikke Skuespillere i Danmark. 



Ti de, som Direktørernes kloge Forgængere ved Instruktørers 
Hjælp havde dannet, blev ældre, og de Æmner, de selv skulde 
have opdraget, døde i Vanrøgt hen. 

De faa endelig — lad mig sige det i en Parentes — som 
trodsende al Ugunst opstaar og findes rundt om, benytter man 
ikke. Paa tredje Aar sidder Fru Augusta Kruse ved Folketeatret 
hen i Uvirksomhed — af alle yngre det livskraftigste og videste 
Talent, en Naturkraft, af hvem for Teatret kunde dannes Louise 
Holsts Efterfølgerske. Paa femte Aar jager Fru Ludovica Levy 
Norge og Sverig rundt ødende paa Provinsscener sin ejendommelige 
Evne. Og selv en Ingenue, der, som Fru Maria Marx, foruden 
Talent sidder inde med de Egenskaber, som dog ellers stikker 
Teaterledere i Øjnene: Ungdom og megen Ynde, faar Lov til Aar 
for Aar at slide et Revuteaters Brædder. 

Der er ingen Skuespillere i København. 

Og for at ægge Interessen og give det sygnende Teater et 
Skin af Liv, blev det Direktørernes Bestræbelse at vise os — nye 
Ansigter. 

Det var en Jammerens Horde af Debutanter, de sidste Aar 
drev frem over Teatrene. Man tog dem uden Vragen baade fra 
Provinsen og fra Gaden. Aldrig har Skuespilpersonalerne været 
saa talrige som i disse Aar, hvor Skuespillerne er blevet saa faa. 

Ind foran Kulisserne drog alt hvad Puls, Jakobsen, Petersen, 
Hagen, Wendrich, Aagaard héd og Scenen forblev — lige tom. 

Enten havde de slet intet lært eller de havde samvittigheds- 
fuldt tilegnet sig Provinsernes Unoder. Og deres Syndflod, der 
altid vilde have været farlig, brød nu ind over Teatrene paa en 
Tid, der gjorde den rentud skæbnesvanger. De kom i et Øjeblik, 
hvor Traditionerne, i Mangel af tilstrækkelig kraftfulde og im- 
ponerende Bærere var i Færd med at miste deres Magt over de 
unge, en Magt der er den sidste Støtte for en Kunst uden plan- 
dreven Skole; hvor Ensemblerne forvirredes ved altfor forskelligartede 
Opgaver, løste og glemte i lige Hast; hvor Instruktørernes Arbejde 
med den enkelte indskrænkedes og tilsidst vel næsten ganske 
hørte op. 

Under saadanne Omstændigheder er Debutantsværmen paa 
Veje til at fuldkomme vort Teaters Dekadence. Den — tilgiv 
Verbet — »spillere paa i al Fald to af vore Scener et Flertal af 
Roller, og den paatrykker Forestillingerne det endelige og uhjælp- 
elige Præg af Dilettantisme, der endnu for nogle faa Aar siden 
vilde syntes umuligt paa københavnske Skuepladse. 

Et eget blegt og tomt Dilettanteri — lidet ligt hin fejlfulde 
men kraftige Uskolethed, man træffer paa Norges Teatre. Vi 
møder ingen voldsom Oprindelighed, der, ej kendende de forløs- 
ende Midler, stormer ind paa de grummeste Fejl. Vi fylder ikke 
Scenen med Lungers Bulder eller Kroppes forvredne Gymnastik. 

Det er endelig som oftest Fejl hos dem, der vil noget. 

Vor Dilettantisme har ikke saa levende Farver. Den 
suger svindsottigere Kulør af højere Pigeskolers og nette Daglig- 
stuers anstændige Dannethed. 

Og alle »de nye Ansigterc intet uden øger Scenens fuld- 
stændige Kedsommelighed. 

Med slig Sagernes Stilling følger ved vore Teatre Krach 
efter Krach. 

Og for hver ny Sammenstyrter) lyder fra de endnu for 
Teater interesserede bestandig højere Raabet om: nye Mænd — 
nye Mænd og Baner. 

For at bøde paa den egne Utilstrækkeligbed indkaldte 
Dagmarteatret fremmede. Jeg vil være den sidste til at dadle 
Principet. Gensidig Udveksling af Kunst vil være en af Fremtids- 
vejene, Skandinavien maa gaa. Men i Dagmarteatrets særegne 
Tilfælde var Inkaldelsen af Gæsterne betænkelig. 

Disse Kunstnere med et fremmed Sprog og med en fremmed- 
artet Spillemaade maatte, om de skulde gøre sig gældende, fore- 
finde et paa samme Tid baade fastere og smidigere Ensemble. 
Fastere maatte Ensemblet være for at det ikke under den fremmede 
Indflydelse skulde blive vaklende i den hjemlige Spillemaades Virk- 
ninger, smidigere for at det nænsomt kunde bøje disse Virk- 
ninger sammen med Gæsternes Spil. 

Med Dagmarteatrets usammenspillede Personale som Ramme 
blev Gæstespillet kun det Slags Stjærnespil, som nedtrykker et- 
hvert Ensemble og særlig hos denne Trup kun øgede Forvirringen 
og Mistilliden. 



Men om vi blot skal tænke paa at forny det haardt be- 
trængte Teater er der kun én eneste Vej at gaa: vi maa skænke 
vore Skuespillere en Uddannelse. For at møde vort Teaters 
Forfald maa vi rette alle vore Bestræbelser mod de næste. Genier 
eller selv afgørende Talenter kan ingen Uddannelse skabe. Men 
en planmæssig Udvikling af de unge Skuespilleræmner kan ud- 
danne en Række af anvendelige og arbejdsdygtige Brugbarheder, 
hvis haandværksmæssige Dygtighed alene vil være en Dæmning 
mod Dilettantismen paa Teatrene. 

Nationalscenen har indsét, at Dekadencen maatte mod- 
arbejdes gennem Opdragelse af de unge. Der er oprettet en 
Elevskole. Jeg saa lidt som nogen kender dette Konservatorium, 
hvis Dør Kammerherre Fallesen lukkede med syv Segl. Men jeg 
tilstaar, det opfylder mig med Mistillid. Dets Praksis er ene- 
staaende paa Jorden. Meget konservative Skuespilkonservatorier 
— som de i Paris og Wien — • giver i det mindste efter Maaneders 
Arbejde i det stille en Gang om Aaret Pressen og Publikum 
Lejlighed til at overvære Eksamina eller Prøveforestillinger. I 
Wien viser tre i Juni Maaned givne Underholdninger Elevernes 



* 

Formaaen. Publikum døraraer med sine friske Øjne Arbejdet, og 
Eleverne prøver den Ild, som i Fremtiden skal hærde dem. En 
aarvaagen Presse maaler, under det to- tre aarige Kursus, det 
vigtigste hos Ungdommen: Fremskridtet. 

De wienske Konservatorielærere — Burgteatrets første Skue- 
spillere — ønsker selv disse Forestillinger. Synet af Eleven, stillet 
over for den fyldte Sal, hans Bravur, Konduite, Farven over og 
Fylden af hans Spil fornyer Lærerens Blik. Publikums umiddel- 
bare Dom, der ofte driver frem i Lys en Elev, som Skoleøvelsen 
holdt i Skygge, ret-leder hans Virksomhed. Og næste Skoleaar 
bygger paa nye Resultater. 

Vor Elevskole skyer Offentlighed. I Mørke opdrages Dis- 
ciplene til at møde Rampens Lys. Lærerne søger ikke hos frie 
Blik Bekræftelse paa hverken Tvivl eller* Haab; Eleverne opdrages 
ikke hverken gennem et Publikums Bifald eller Mishag, f stille 
Ensomhed arbejder Mesterbrødrene Poulsen med deres Disciple. 

Fremtiden vil vise, med hvilket Resultat. 

Foreløbigt Faktum er, at en gtor Del af de unge ikke op- 
søger Skolen. De har større Hast, og de følger den gamle Vej* 
som fører hurtig til Debut'en: nogle Maaneder »læsere de hos 
en Skuespiller. Det vil sige, at de lærer tre-fire Roller saa taalelig 
udenad og derpaa af Læreren afhøres i disse ret faatallige Repliker 
som en Konfirmand i sin Katekismus. 

Timerne gives i Lærernes Hjem. Det er i Smaastuer, hvis 
Vægge tager Elevernes Røst, som alle Omgivelser tager hans 
Ævne til Illusion. Om Spil er ikke Tale. Eleven vilde ubehøvlet 
gøre Møbler Skade. Kun Læsning præsteres — dæmpet. Eleven 
vilde genere Naboer. Det er Uddannelse for Guvernanter, som i 
Præstegaarde skal skandere Jamber. Det er Kursus for Selskabs- 
damer, der skal forelæse af Tasker. 

Men for danske Skuespillere er det lige netop Begyndelsen 
til Ruin. 

Vor Skuespilkunst har allerede en haard Kamp at føre 
mod alle vort Livs Vaner. De i Ord og Mine udtrykte Følelsers 
Kunst er ilde stedt i Tider og Lande, hvor det er Livets Sæd 
alt mer og mer at undertrykke eller at dække alle Udtryk for 
Følelser. Nordgermanisk Scenekunst vil til sidst forsvinde i vort 
Livs uendelig Indadvendthed. 

Naar under saadanne Forhold selve Uddannelsen og dens For- 
hold fremmer »Generthedc og Sky — er en sand Ulykke fremmet. 

Ikke desto mindre bliver denne til Skuespiller læsende 
Eksistens en smuk Dag anbefalet en Direktør, der sér ham, køber 
et fyldt Hus til en Debut og — for en Spottens Pris — anbringer 
et nyt Ansigt i sit Kor. 

I sit Kor. Ti heller ikke jeg véd i Virkeligheden, hvor 
han ellers skulde anbringe dette Menneske, der intet kan og 
intet véd. 

Paa Scenen kan han hverken staa eller gaa: han var der 
to Gange — til en Dilettantforestilling. Han kan ikke dublere i 
Repertoirestykker. Af Roller kan han kun »Læsningensc tre. 
Og sendes han endelig af Nød eller Barmhjærtighcd ind i et 
Parti, viser han kun — alle den halvglemte Dagligstues Fejl. 

Den har forvirret hans Maalestok for alle Virkninger og 
har forvansket hans Begreber om de egne Midler. Den har gjort 
ham til Vane Nuancer, som bliver virkningsløse, fordi de er be- 
tingede af Rum, der er hans Virksomhed fremmede. Den har 
befængt hans Bevægelser med ængstelig Kejtethed fra Anden- 
mands Stuer. Den har dæmpet, hvor det var Maalet at drive 
frem og har trængt tilbage alt, hvad der helt skulde gives hen .... 

Og det over for Mennesker, hvis Undsélighed og Sky paa 
Forhaand gør dem til Fjender af deres egen Kunst. Som fra den 
første Dag skulde staa over for vide Vægge, der kunde friste 
deres Lungers Kraft. Som skulde voldsomt vænnes til Rampens 
Lys. Som i Stedet for ene at blive smaa under en Lærers Blik 
frimodig skulde ranke sig under hidsende Væddestrid med sam- 
tidige paa Scenen selv. 

For vor sceniske Ungdom vilde de Øvelsesteatre, som, 
Tyskland over, alt mer og mer træder i Konservatoriernes Sted, 
være den sande Velsignelse. 

Jeg har i sin Tid andet Steds omtalt disse Teatre. Her 
skal jeg kun, i en følgende Artikel, fremholde en saadan Scenes 
store Anvendelighed hos os og dens Betydning med Hensyn til 
at hæve den Personalernes Arbejdsdygtighed og Snarhed 
i Indstudering, hvorpaa vore Privatteatres Fremtid for 
saa stor en Del synes mig at bero. 



Herman Bang. 

Den hygieiniske Udstilling er ikke stor; ser man paa 
Kortet den Plads, den indtager, præsenterer den sig kun som en 
lille Plet; men selv om Pladsen, der er indrømmet den, er lille, 
er den dog stor nok til at Sundhedsplejen kunde være illustreret 
paa alle de Omraader, den strækker sig over, men dette er, i 
hvert Fald hvad dens tekniske Side angaar, ikke Tilfældet. 

Sundhedsplejens tekniske Opgaver falde praktisk i to Grupper, 
dem det offentlige paatage sig og dem, der ere henviste til det 
private. 

Under den første Gruppe hører særlig Vandværksanlæg og 
Kloakanlæg; men det er jo en Selvfølge, at det offentlige, f. Eks. 
ved Anlæg af Sygehuse og Skoler, faar Lejlighed til at for- 
søge sig paa de Arbejder, der ellers ere henviste til det private 
Initiativ. 

De Opgaver, der falde under den anden Gruppe, ere dels Ven- 
tilationsanlæg, dels Anlæg af de Ledninger, der fra Drikkevands- 
og Spildevands-Hovedledningerne skulle føres ind i Bygningerne. 

Den Udstiller, der paa det offentliges Vegne trækker det 
største Læs, er Københavns Kommune; det meste af hvad den 
paa dette Omraade besidder af godt — og det er ikke saa lidt — 
er repræsenteret paa Udstillingen; men det er jo en Selvfølge, at 
København kun kan udstille hvad den er i Besiddelse af; til en 
fyldig Udstilling er det nødvendigt, at mange offentlige Institutioner 
yde deres Bidrag, men her skorter det lidt: der er for mange 
Kommuner, der have holdt sig tilbage. Landets næststørste By 
Frederiksberg har saaledes ikke udstillet det aller mindste; dog er 
maaske Grunden hertil at søge i, at Frederiksbergs Ingeniørembede 
har staaet ledigt kort før Udstillingen. 

Der er kun et Sted, hvorfra man bar søgt at yde noget 
fyldigt, nemlig Fy en; af Fyens Byer ere flere Udstillere end hele 
det øvrige Lands. 

Naar undtages Filtre, findes der paa den hygidniske Ud- 
stilling ikke en eneste privat Udstiller paa Drikkevandskdningernes 
Omraade; der er et norsk Firma (Bhmek), der i den store Indu- 
strihal har udstillet en fortrinlig Samling Ventiler, Haner, Skydere, 
Hydranter etc, men der er vistnok overhovedet paa dette store 
Omraade ingen dansk Udstiller. Noget mere er der ydet paa 
Spildevandsledningernes Omraade, men f. Eks. Vandklosetter har 
ingen dansk Udstiller; her maa man ty til den svenske Afdeling, 
og det skønt der faktisk her hjemme, særlig i Lægekredse, næres 
varme Ønsker om at faa Vandklosetter indførte. Fyldigere er 
Ventilationen repræsenteret særlig hvad Kakkelovne og Kaloriferer 



Københavns Kommune har samlet alle sine Udstillings- 
genstande under Udstillingens hygieiniske Afdeling. Derved er der 
ganske vist sluppet Ting ind, som egentlig høre andet Steds hen, 
f. Eks. Stadskonduktørens eller Justermesterens Afdelinger; men 
det maa indrømmes, at København paa saa forskelligartede Maader 
søger at tilfredsstille Sundhedsplejens Fordringer, at dens Plads 
paa Udstillingen væsentlig er her. 

Saa godt som alle Sundhedsplejens Grene ere repræsenterede. 
Saaledes har Stadslægen udstillet renkultiverede Bakterier, der ere 
skønne at se til og uden Tvivl for indviede gode at faa Forstand 
af, og en hel Række meget interessante grafiske Fremstillinger 
vedrørende Sygeligheden i København. Man kan her lære, hvor 
man helst skal bo, naar man vil undgaa Mæslinger, hvor, naar 
man gærne vil have Barselfeber etc.; men deres egentlige Be- 
tydning bestaar i, at de, ved at give en klar og paalidelig Op- 
lysning om, hvilke Dele af Byen der er særlig udsatte for disse 
eller hine Sygdomme, give Vink om, hvorhen man i Fremtiden 
bør rette sine Bestræbelser til Forbedring af Sundheden. 

Det kan som Eksempel anføres, at de Sygdomme, der 
væsentlig ere knyttede til Jordbunden, saasom: Difteritis, Group, 
Koldfeber, gastrisk og tyfoid Feber ete., særlig ere udbredte paa 
Vesterbro, ligesom man ogsaa ser af den i Anledning af Udstillingen 

udgivne »Fremstilling af københavnske kommunale Forhold«, at 
Dødeligheden med smitsomme Sygdomme som Aarsag er størst 
for Vesterbro, nemlig 10.*i pro mille. 

Dette frembringer altsaa en stærk Formodning for at Spilde^ 
vandsledningerne dér ere mangelfulde, og ganske rigtig viser det 
sig, at der derude findes større Partier, der ganske savne Kloaker, 
og at Husene ere saa lavt beliggende, at deres Kældere savne 
ordentligt Afløb. Desværre, kan det i Parentes bemærkes, er det 
et Forhold, der ikke let lader sig forandre. 

Ogsaa den Side af Sundhedsplejen, der nærmest tager 
Arkitekturen i sin Tjæneste, er smukt repræsenteret. Der findes 
Tegninger af flere af Kommunens nyere Skoler; saa godt som 
alle Hospitaler give paa forskellig Maade Møde; man kan ogsaa 
hente Oplysninger om Badeanstalter, velgørende Stiftelser, Fattig- 
væsenets Bygninger etc. 

Overalt vil man møde Bestræbelser efter at komme til det 
bedste Resultat. Arkitekturen arbejder her ikke alene, den søger 
sin Hjælp, hvor den kan faa den, og da først og fremmest hos 
Ventilationen; i de senere Aar er der ikke af Kommunen bleven 
bygget nogen større Bygning, uden at den er bleven forsynet med 
det bedste, der i denne Henseende kunde præsteres. 

Og Kommunen nøjes ikke med at yde det bedste, som 
Tekniken formaar, den lader ogsaa de udførte Arbejder prøve, 
for der igennem muligvis at komme til bedre Indretninger for 
Fremtiden. Resultaterne af et Par af denne Art Undersøgelser 
findes paa Udstillingen. 

Stadsingeniøren har udstillet nogle grafiske Tavler, der vise 
Luftens Tilstand under Undervisningen i forskellige Skoler. I hver 
Skole er et Klasseværelse (vistnok vilkaarlig valgt) undersøgt. 
Der er taget Kulsyreprøver ved Begyndelsen og Slutningen af hver 
Time; ligeledes er Termometret aflæst og Fugtighedsgraden be- 
stemt. Disse Størrelser ere tilligemed Elevantallet indlagte paa 
Tavler med forskellig farvede Linier, saaledes at man faar et 
tydeligt Billede af, hvorledes Tilstanden har været i Dagens Løb. 
Resultatet maa vistnok siges at være meget tilfredsstillende; kun 
en eneste Prøve viser en Kulsyremængde større end 2 pro mille, 
og f. Eks. i Skolen i Randersgade holder Kulsyremængden sig 
hele Dagen temmelig tæt paa begge Sider af 1 pro mille. Særlig 
udmærket maa Tilstanden siges at være, naar man erindrer sig 
nogle Undersøgelser, der for ikke mere end 4 å 5 Aar siden blev 

foretagne med en Del af Berlins offentlige Skoler, dér fandtes flere 
Eksempler paa, at Kulsyremængden steg til 7. pro mille. 

Nutildags bør ethvert godt indrettet Hospital være forsynet 
med en Desinfektionsovn , og Københavns forskellige Hospitaler 
havde ogsaa hver sin, men da man ikke var paa det rene 
med, hvilken der var den bedste, blev forskellige Systemer 
forsøgte. 

For at komme til endelige Resultater paa dette Omraade, 
overdrog Magistraten i Forfjor Dr. Levison og Docent Salomonsen 
at forsøge, hvilken Virkning de forskellige Ovne havde paa ren- 
kultiverede Bakterier. Den Protokol, der blev ført under Under- 
søgelserne, findes fremlagt paa Udstillingen 1 ). 

Det viste sig, at kun to af de prøvede Ovne gave gode 
Resultater, nemlig den paa Vestrg Hospital, konstrueret af Kapt 
Reck og den paa Øresundshospitalet af Geneste, Herscher & Co. 
De ere ikke udstillede af Kommunen, og Grunden dertil er vel, at 
de begge findes under private Udstillinger. — 

København har i en Række af Aar arbejdet paa de to 
store Opgaver, at skaffe godt Drikkevand og hurtigt at bortlede 
det skidne Vand, og den kan nu møde med en interessant 
Udstilling paa begge Omraader. Der er dog nogen Forskel paa 
disse to Udstillinger; medens Vandinspektøren har udstillet Kort, 
der give et samlet Overblik over Vandforsyningen, sammenhængende 
Tegninger, der vise, hvorledes Vandet bliver ført fra Kilderne 
gennem Ledninger, Bassiner, Filtre, Pumpestation og omkring i 
Husene og endelig skematiske Tavler, der vise Resultaterne af 
Vandforsyningen, udstiller Brolægningsinspektøren kun Kloakdetailler, 
der ganske vist frembyde overordentlig meget lærerigt, men som 
intet oplyse om, i hvilken Grad Byen er forsynet med Kloaker og 
kun delvis, efter hvilke Principer de ere anlagte. 

Man kunde derfor have ønsket, at der fandtes Kort af 
mindst et Parti af Københavns Kloaker; f. Eks. Partiet mellem 



') Undersøgelsernes Gang og Resultater ere offentliggjorte i Ugeskrift for 
Læger. Det maa anbefales enhver, der interesserer sig for herhen- 
hørende Sager, at gøre sig bekendt hermed, ikke alene fordi Under- 
søgelserne give endelige Resultater, men særlig paa Grund af deres 
eksakte Metode og omhyggelige Fremgangsmaade. 

Vestervoldgade og Frederiksholmskanal vilde vistnok kunne frem- 
vises med Ære paa en hvilkensomhelst Udstilling 1 ). — 

Københavns Vandforsyning er om Sommeren udelukkende 
og om Vinteren for en stor Del Kildevand. Tidligere benyttede 
man Overfladevand, dels fra Damhussøen, dels fra Søndersø; men 
da man ved Forsøgsboringer i Terrænet Vest og Nord for Køben- 
havn var kommet paa det rene med, at der fandtes betydelige 
vandførende Lag i den Formation, der kaldes »nyere Kridte, hvis 
Vand var af en meget bedre Beskaffenhed end det tidligere be- 
nyttede, har man efterhaanden sænket en Række Brønde ned i 
dette Lag, saa at Hovedforsyningen nu sker paa denne Maade. 
I det under Nr. 792 udstillede Kort findes saavel disse Brønde, 
som ogsaa de til forskellig Tid foretagne Forsøgsboringer afsatte; 
de ere omgivne af Cirkler, hvis Radier angive den Vandmængde, 
de levere eller kunne levere; man faar herved et meget anskueligt 
Billede saavel af den Vandmængde, der for Tiden staar til Raa- 
dighed fra Brøndene, som ogsaa af, hvor stor Mængde man i 
Fremtiden kan forskaffe sig. 

Den Række af Brønde, der ligge i Linjen fra Aagerup til 
Islebro, ere forsynede med Pumpe og Dampmaskine for at hæve 
Vandet; et saadant Anlæg findes udstillet under Nr. 795. Man 
vil her se, at den oprindelige Brønd senere er ført dybere ned og 
forsynet med en Udvidelse til Siden. Grunden dertil er, at det 
til Brønden strømmende Vand fører en Del Smaapartikler med 
sig; disse afsætte sig efterhaanden, som Brønden bruges, idet de 
naermestliggende Lag komme til at virke som Filtre og derved 
tabe deres Gennemtrængelighed. Brønden sander til. 

I de Boringer, der findes langs Søndersøen, er Vand- 
rejsningen saa stor, at Vandet strømmer ud af Borerøret uden 
Anvendelse af Pumpen; under Nr. 802 findes et Fotografi, der 
viser hvorledes Vandet vælder ud. Det Maskinanlæg, der findes 
ved Søndersøen, tjæner til at hæve Vandet over den Højderyg, 



') Et Kort over dette Parti findes i Ch. Ambt: „Beskrivelse af Københavns 
og nogle andre Hovedstæders Kloakanlæg 14 . 

Forholdene vare der særlig vanskelige paa Grund af Gadernes lave 
Beliggenhed, saa det er kun lykkedes at faa et saa godt Kloaksystem, 
ved at kombinere Kloakledningerne med Hjælpeledninger, idet man 
støttede sig til omhyggelig gennemførte Beregninger. 

Tilskueren. 1888. 48 

der strækker sig langs Søndersøen (se Længdeprofilerne under 
Nr. 793). 

Fra disse Brønde føres Vandet, dels i aabne, dels i lukkede 
Ledninger afJærn og Beton ind til Set. Jørgenssø. Det betydeligste 
Parti af dem er den 4Vs' Betonledning, der i Fjor blev paa- 
begyndt; en Model af denne Ledning med en Fordelingsbrønd 
findes udstillet under Nr. 799, og i det fri Terræn ses et Stykke 
af den udført i naturlig Størrelse. 

Set Jørgenssø tjener som Bundfaldnings-Bassin og Vand- 
beholder for Byen. Under Nr. 791 findes en sammenhængende 
Række Tegninger, der vise, hvorledes Vandet føres fra Set. Jør- 
genssø til Filtrene, derfra gennem en 27 " Jærnledning, der strækker 
sig under Jærnbanen til Pumpestationen, hvorfra det endelig, 
gennem de i Gaderne liggende Ledninger, bliver ført omkring i 
Husene, til Brandhaner etc. Tegningen er meget anskuelig udført 
og vil med Lethed kunne forstaaes af enhver; det kan kun 
beklages, at den er hængt saa langt tilbage, at man ikke altid 
rigtig kan se Detaillerne. 

Fra Gadeledningerne gaar, som ogsaa vist paa Tegningerne, 
en 15 " Gren op til Frederiksberg Bakke, her stiger den op i det 
i Søndermarken opførte Vandtaarn, til den naar en Højde af 
150' o. d. V M hvorpaa den igen bøjer sig nedefter; heraf følger, 
at Trykket i Drikkevandsledningerne aldrig kan blive større end 
svarende til 150 ' o. dgl. V., da det Vand, som Pumperne sender 
ind i Ledningen ud over Forbruget, vil, naar Højden 150' er 
naaet, strømme gennem den nedadgaaende Ledning ud af den 
paraply lignende Opstander 1 ) og udgyde sig i Søndermarkens Bassin. 
Om Natten, naar Pumperne ikke arbejde, strømmer saa Vandet 
fra dette Bassin ind i Byens Ledninger. 

De to nyest anlagte Filtre ere viste i en Tegning under 
Nr. 796. Tillige findes i en Glasmontre Nr. 800 udstillet de filtre- 
rende Lag i deres fulde Tykkelse; underst findes to Lag Mursten, 
hvoraf det nederste, ved at hver anden Række Mursten er ud- 
skudt, tjæner til at bortlede det filtrerede Vand. Ovenpaa Mur- 
stenene følge i aftagende Størrelse de forskellige Lag. 

Størst Interesse frembyder det øverste og mægtigste Lag; 
da man har kunnet skaffe saa fint Sand til det, er det muligt at 



] ) Det maa beklages, at denne ikke er medtaget i Tegningen, det vilde i 
bøj Grad have lettet Anskueligheden. 

filtrere med en Hastighed af 0,e' r Timen; til Sammenligning kan 
anføres, at Berlins Vandværk, der langtfra har saa fint Sand til 
sin Raadighed, kun kan benytte en Hastighed af 0,5' i Timen; 
der bliver saaledes paa Københavns Vandværk sparet et ikke ringe 
Filterareal. 

Endelig har Vandinspektøren udstillet nogle grafiske Tavler 
af Vandforbruget i København. Det er overordentlig underholdende 
at gaa dem igennem; man ser, hvorledes Forbruget straks om 
Morgenen stiger, til det Kl. 9—10 naar Maksimum, hvorledes det 
saa aftager noget, til det Kl. 12—1 igen stiger, men ikke saa 
stærkt som før, saa fra Kl. 3 aftager det, til det hen ad Aften 
naar det Minimum, der holder sig hele Natten. Enhver Husmoder 
vil her kunde læse et Stykke af sin egen Historie. Der findes 
ogsaa en Tavle, der viser Forbruget hver Dag i Aaret; Sommer- 
forbruget viser sig betydelig større end Vinterforbruget, men særlig 
interessant er det at se, hvorledes Lørdagen rager langt op over 
de andre Dage i Forbrugets Størrelse. Endelig er der udstillet 
en Plan, der oplyser Forbrugets Svingninger for hele den Tid, 
Vandværket har bestaaet; det er meget glædeligt der at se, hvor- 
ledes Vandforbruget pr. Individ langsomt men sikkert stiger; 1870 
var det 53 Potter pr. Dag, nu er det 64 Potter. — 

Som ovenfor omtalt, er det særlig Detailler, som Brolæg- 
ningsinspektøren har udstillet paa Kloakomraadet. Blandt dem 
vil vistnok de murede og i Beton støbte Kloakprofiler, der ere 
udstillede i det fri, tiltrække sig mest Opmærksomhed fra det 
store Publikums Side. Hos mange ville de sikkert vække For- 
bauselse; de havde ikke anet, at der fandtes saa store Ledninger 
under Gaderne: »man kan jo formelig staa oprejst i dem«. Disse 
besøgende kan det maaske interessere at vide, at de udstillede 
ikke ere de aller største; der findes her i København Ledninger, 
der have lVs Gange saa stort Tværsnit og, saa vidt jeg véd, vil 
der i en nær Fremtid blive bygget Ledninger, hvis Tværsnit er 
mere end dobbelt saa stort. Men der er maaske andre (Folk, 
der have været i Paris, og som have sejlet paa Kloakerne der- 
nede), der vil sige: »ikke større; København staar saa vel i dette, 
som i alt andet, tilbage for Paris«. 

Men det gør København slet ikke. 

Baade de, der beundre vore Kloaker paa Grund af deres 
Størrelse, og de, der foragte dem paa Grund af deres Lidenhed, 

have Uret: det er selvfølgelig en af Ingeniørens Opgaver at kon- 
struere Kloakerne saa smaa som muligt. 

Man kan anlægge Kloaker paa to Maader, enten saaledes, 
at de kunstig maa holdes rene, eller ogsaa saaledes, at de kunne 
rense sig selv. Efter det første Princip ere de fleste franske Kloaker 
anlagte f. Eks. Paris', Marseilles, Bruxelles etc; derfor ere disse 
Kloaker forsynede med en temmelig flad Bund, saaledes at Rense- 
redskaberne kunne komme til at virke. De have store Dimensioner 
saaledes at Mennesker og om fornødent Vogne, Heste og Baade 
uhindret kunne færdes dernede; ja selv de smaa Stikledninger til 
de enkelte Ejendomme, som vi lægge af 6 u Rør, ere i Paris 
murede Gange, saa at en Mand kan staa oprejst i dem. Det er 
saaledes et meget bevæget Liv, der føres i Parises Kloaker, og i 
Midten af dette Aarhundrede (jeg ved ikke om det endnu er Til- 
fælde) bleve alle Latrintønder bortførte ad denne Vej. 

For at Kloaker skulle være selvrensende, er det dels nød- 
vendigt, at Strømmen tit har en temmelig stor Hastighed (c. 2 1 /* % 
dels at de tungeste og groveste Stoffer, som Spildevandet har op- 
stemmet, ikke faar Lov til at træde ind i Kioaken. Det første 
opnaas bedst, naar Rørene blive mellem halvt og helt fulde af 
den daglige Spildevandsstrøm; men i Almindelighed, og dette er 
Tilfældet her i København, skulle Kloakerne ogsaa bortføre Regn- 
vandet, som tit falder i en Mængde, der er 30— 40 Gange Spilde- 
vandets; heraf følger, at Kloakerne maa konstrueres som de ud- 
stillede Profiler, enten æggeformige eller øjestensformige (med 
lille Bundrende og stort Tværsnit) ; den første Form er den bedste, 
men i Gader, hvor Kioaken ligger tæt op under Stenbroen, be- 
nyttes den sidste. 

De tungere og grovere Dele udskilles fra Kloakvandet ved 
Bundfældning i en saa kaldt Slamsamler; i det under Nr. 821 
viste Tværprofil af en Gade ses en saadan Slamsamler under et 
Rendestensnedløb. In natura findes de udstillede i forskellige 
Størrelser af flere Firmaer. 

Selv om Kloakerne ere anlagte saaledes, at de kunne rense 
sig selv, er det dog nødvendigt hist og her, særlig ved Forgre- 
ningerne, at have Nedgangsbrønde, hvorfra man kan efterse 
Kloakerne. Bunden af en saadan findes i det fri under Brolægnings- 
inspektørens Udstilling; den er udforet med flækkede glasserede 
Rør, derved bliver Strømmen let ledet videre, uden at Slam af- 
sættes. Tidligere bleve disse Brønde udførte med flad Bund, der- 

ved fik man spredt omkring i Byens Gader en hel Del store Slam- 
samlere, fra hvilke der kunde udgaa skadelige Dunster. For- 
bedringen med de flækkede Rør er, saavidt vides, udgaaet her fra 
København. 

Som ovenfor omtalt, maa Eloakerne i Almindelighed optage 
Regnvandet, hvilket er Aarsag til de store Kloakprofiler; men da 
Anlæget af disse sluge store Summer, søger man ved de saakaldte 
Overfald at befri Kloaken for en Del af Regnvandet, idet dette 
ledes ad den korteste Vej til Steder, hvorhen man ikke tør føre 
det almindelige Kloakvand, f. Eks. til Kanaler, smaa Vandløb, 
Søer etc. 

Brolægningsinspektøren har udstillet Tegninger af fiere saa- 
danne Overfald. Principet i dem er følgende: naar Regnvandet 
har opspædt Kloakvandet i saa høj Grad, at det kan anses for 
lidet farlig for Sundheden at føre Blandingen derhen, hvor man 
let kan blive af med den, vil Kloaken være fyldt til et bestemt 
Punkt. Ovenover dette bliver Kloakens Side bortskaaret og Aab- 
ningen sat i Forbindelse med Hjælpeledningen. 

Det interessanteste af disse Overfald er det i Victoriagade; det 
lønner sig i høj Grad at studere det nærmere. Der er ogsaa udstillet 
et Fotografi af det indre af Overfaldet ; det minder ved et flygtigt 
Blik om et Kedelhus. Naar man tænker sig, at Vandet her med 
stor Hastighed strømmer i forskellige Retninger, vil man vist nok 
føle, at det er anselige Kræfter, der røre sig under Jorden. 



Foruden København findes der, som ovenfor berørt, kun 
én Landsdel, fra hvilken man kan spore en betydeligere Energi 
for at deltage saa fyldigt som muligt og for at samle det ud- 
stillede til et Hele. Kun Skade, at det, der var at udstille, 
langtfra altid staar paa Højde med de Anstrængelser, der ere 
gjorte i Anledning af Udstillingen. Energien udgaar uden Tvivl 
fra Stiftsfysikus T. M. Trautner, som paa Udstillingen har frem- 
lagt et Par velskrevne Afhandlinger, hvoraf den ene: »Fyens 
Stift og dens Købstæder i hygieinisk Henseendec fremhæves i 
denne Sammenhæng. 

Det har næppe været noget let Arbejde at faa denne Ud- 
stilling samlet fra Fyen, dertil er vistnok Sundhedsplejens Krav 

for lidt anerkendte omkring i Provinserne; man læse f. Eks. hvad 
Trautner skriver om Ærø og Ærøskøbing (der forøvrigt ikke del- 
tager i Udstillingen: »Sygehus findes ikke paa Ærø, og Beboerne 
vilde næppe sætte Pris paa et saadant. Lægerne benyttes i det 
hele meget lidt, saa at der i hele den større vestlige Del kun 
findes en Læge, nemlig Distriktslægen i Ærøskøbing; 2 Læger 
have ikke kunnet leve der. Ærøskøbing har ingen Sund- 
hedsvedtægt; da Loven den 12. Januar 1858 udkom, gjaldt den 
ikke Ærø, der den Gang hørte til Slesvig. Senere er der flere 
Gange prøvet paa at faa Sundhedsvedtægt indført, men en vidt 
dreven Sparsommelighed, parret med Ulyst til at benytte sagkyndig 
Vejledning og Frygt for Indgreb i Byraadets Myndighed, har 
hidtil forhindret detc. 

Trautner gennemgaar i sin Bog Stiftets 11 Byer, idet han 
viser, hvorledes de ere stillede paa Sundhedsplejens enkelte Om- 
raader; 9 af dem have fuldstændige eller saa godt som fuld- 
stændige Kloakledninger, 4 ere forsynede med Drikkevandsledninger, 
tre af Byerne ville 1890 have et gennemført Tøndesystem etc. 

Mere Interesse ville maaske et Par lokale sanitære Institu- 
tioner have, som fortjene at blive almindelig kendte og efter- 
lignede. 

Odense har til sin Pigeskole knyttet en Badeanstalt, hvor 
Pigebørnene i Skoletiden faa fri Badning. Børnene sendes i Bad 
i Hold paa 10, og i en Time kan Badene benyttes af 24, saaledes 
at hvert Barn faar Bad hvert 12te Dag. Badeanstalten findes i 
Kælderen til en af Skolebygningerne; Rummet er 13° 10" langt 
og 10° dybt. Udgifterne ere følgende: det første Anlæg Kr. 1553. 
16 Øre; Badekonen faar 25 Kroner om Maaneden; Brændsels- 
udgiften er pr. Bad l 1 /* Øre og Udgifterne til Haandklæde, Svamp 
og Sæbe meget ringe. 

I Svendborg findes et særligt kommunalt Embede for en 
Sundhedsinspektør; hans Instruks lyder saaledes: 
1. Assistenten fører et stadigt Tilsyn med samtlige indenfor Bygge- 
grænsen beliggende Bygninger og Sundhedsforhold i den egent- 
lige By og har navnlig at fæste sin Opmærksomhed paa 
følgende Punkter: 

a) Selve Bygningernes Indretning; 

b) Afløb, Brolægning i Gaarden og Forsyning med godt Vand; 

c) Indretning af Latriner og Møddinger; 

d) om der er for mange Beboere i Ejendommen; 

e) om Skolerne have det Rumfang, som kan forlanges; 

f) om Svinestier og Stalde bør findes i Ejendommen, og om 
disse ere indrettede forsvarligt; 

g) om Næringsdriften i Ejendommen giver Anledning til Klage; 

h) Byens Afløbsrender og Rendestene. 

2. Assistenten fører nøje Bog over sine Undersøgelser i hver 
Ejendom, der indføres i en rubriceret Protokol. 

3. Naar Assistenten finder, at der i en Ejendom er skadfelige 
Forhold tilstede, søger han først at formaa Ejeren eller anden 
paagældende, hvem Forpligtelsen paahviler, til at forandre 
samme, og giver ham saa vidt muligt, uden Betaling, hertil 
den fornødne Anvisning. Hvis Vedkommende ikke finder An- 
ledning til at rette sig efter Assistentens Anvisning, indberetter 
denne Sagen til Politimesteren, som derefter forelægger den 
for Sundhedskommissionen. Naar denne da godkender Assi- 
stentens Paastand, bliver Vedkommende, hvis han ikke inden 
en ham sat Frist retter for sig, at sagsøge til Straf og til 
at efterkomme det ham af Kommissionen givne Tilhold. 

4. Ved Udgangen af hvert Aar indgiver Assistenten en kort Ind- 
beretning til Sundhedskommissionen om sin Virksomhed i det 
forløbne Aar, bilagt med den skematiske Protokol, hvori han 
fremhæver, hvad der i det enkelte er udført og hvilke større 
Mangler, der bør arbejdes hen til at afhjælpe. (Den udfyldte 
Protokol for 1887 er fremlagt paa Udstillingen). 

5. Assistenten kan selv opsige sin Tjæneste med 3 Maaneders 
Varsel og med samme Varsel afskediges. Han nyder en aarlig 
Gage af 240 Kroner, der betales maanedsvis. 

Det skal i høj Grad have vist sig heldigt, at der er ansat 
en saadan Sundhedsinspektør, idet Beboerne have vist stor Bered- 
villighed til at rette sig efter hans Anvisninger. Den Mand, der 
har været ansat, har udført sit Arbejde med stor Iver og Dyg- 
tighed; han har tillige beklædt Pladsen som Assistent ved Vand-, 
Brolægnings, og Vejvæsenet samt er Bygningsinspektør og Vice- 
brandinspektør. 

I Almindelighed antages det, da de allerfleste af Danmarks 
Byer ligge ved Havet, at man ad den Vej let kan blive af med 
Kloakvandet; imidlertid volder denne Opgave en Del Ulemper for 
to af Fy ens Byer. Odense lader sit Kloakvand flyde ud i Odense 
Aa tildels nedenfor Byen, men Aaen bliver derved stærk for- 
urenet, og om Sommeren ere Uddunstningerne meget følelige. 

Endnu værre ere Forholdene i Bogense; tidligere tog Byen 
sit Vand fra en lille Bæk, som leverede ypperligt Vand, men da 
Byens Spildevandsledninger bleve førte til den, var det nødvendigt 
at nøjes med det mindre gode Drikkevand fra Brøndene; samtidig 
blev Bækken saa forurenet, at man med god Grund har anset 
den som Ophav til flere Tyfusepidemier. 

Hvad de enkelte Byers Udstillinger angaar, saa bemægtiger 
Odense sig selvfølgelig Hovedinteressen. Den udstiller en Plan 
af sin Oplagsplads for Dag- og Natrenovationen, der synes at være 
ordnet med stor Omsigt. Ogsaa Kloakvæsen og Vandværk, hvoraf 
der er udstillet Planer og Detailler, tiltrække sig Opmærksomhed; 
særlig Omtale fortjener det ny Vandtaarn, idet Byen her resolut 
har optaget en for nylig af Professor Intze udført Konstruktion 
af Beholderens Bund, hvorved flere tekniske Vanskeligheder for- 
mindskes. 

De øvrige Byer, naar undtages Nyborg, der baade udstiller 
Kloakplaner og Vandværksanlæg, og Svendborg, hvis Udstilling 
jeg ikke har kunnet finde, udstille kun Kloakplaner. 

Det er lidt vanskeligt at udtale sig nærmere om disse 
Planer; de ere vel diskrete med Hensyn til de Oplysninger, de yde; 
der er saaledes et Par af dem, jeg tror Kjerteminde og Bogense, 
der ikke have et eneste Tal skrevet paa de Streger, der betegne 
Kloakerne, hverken Højde, Dimensioner, Fald, Højdekurver etc 
Det kan man ikke kalde et Projekt; de staa »udenfor Bedømmelsen 
Jeg skal godtgøre det ved et Eksempel: Rudkøbing ligger ved 
Havet og, som rimeligt er, føres Spildevandsledningerne ud deri, 
men der er en Ledning, der fører ind i Landet til en Vejgrøft; 
denne Løsning kan muligvis være den rigtige, men derom op- 
lyser Kortet intet, da det kun er forsynet med Oplysning om Led- 
ningernes Dimensioner. 

Man maa oprigtig haabe, at Originalerne til disse Kloak- 
planer ere forsynede med alle disse Oplysninger; ellers kan man 
næppe gratulere Byerne hverken til noget billigt eller noget godt 
Kloaksystem. 

Der er ikke mange Byer foruden de fynske, der give Møde. 
Aarhus, Ribe, Hobro og Nykøbing paa Mors have udstillet Vand- 
værker, og Nakskov har udstillet baade Kloak- og Vandværksplan. 
Jeg tror ikke der er flere; jo Skagen har udstillet en Mappe, hvorpaa 
læses: »Fremstilling af de hygiejniske Forhold i Skagen c; jeg har 

to Gange aabnet Mappen, men intet fundet; er det et Tilfælde, 
der ser ud som en Tanke? 

Nakskovs Gasværk har i den senere Tid flere Gange 
været nævnt i Pressen paa Grund af sit fortrinlige Anlæg. Byens 
Kloakvæsen kunde med samme Berettigelse fremdrages; dette skal 
jeg dog ikke opholde mig ved, jeg vil kun nævne, at ved dette 
Anlæg blev Byen forsynet med ny tidssvarende Indretninger, som 
ikke findes noget andet Sted i Landet. Kloakvandet renses ved 
Overrisling, der findes et gennemført Vandklosetsystem og Hus- 
spildevandsledningerne skulle anlægges efter Bestemmelser, der ere 
optagne i et trykt Reglement, og maa kun udføres af autoriserede 
Entreprenører. 

Det kan ogsaa i høj Grad tjene til Efterligning for andre 
Byer, at Kloakerne og Vandledningerne bleve anlagte samtidig, 
hvorved der maa være opnaaet en betydelig Besparelse. 

Et lignende kombineret Anlæg er for nylig udført i Nykø- 
bing paa Mors, idet Gas- og Vandledninger ere lagte i samme 
Gravning. 



Naar jeg nu gaar over til de private Udstillere, er det ikke 
fordi der ikke under de offentlige Institutioners Udstillinger er 
mere, der fortjæner Opmærksomhed, men alt skal jo have en Ende. 
Jeg skal derfor ogsaa, skønt Udvalget er ret rigt, indskrænke mig 
til at omtale et Par Brugsgenstande, der almindelig benyttes i det 
daglige Liv; Grunden til, at jeg netop omtaler disse Genstande, 
er for en stor Del den, at der fra enkelte Udstilleres Side er dreven 
en Del Humbug med dem. 

Der er først Vand filtrene; bedst havde det været, om 
man i det daglige Liv havde kunnet undvære dem, dog dertil er 
Landet for lidt forsynet med gode Vandværksanlæg; men i Køben- 
havn er der i hvert Fald ingen Grund til at bruge dem i den 
daglige Husholdning. De Fordringer, man maa stille til et saa- 
darjt Filter, er, at Vandet, efter at det har passeret Filtret, ikke 
indeholder smittebærende Organismer, det vil sige, det maa kunne 
tilbageholde eller dræbe Bakterierne; kan Filtret ikke det, saa er 
det sanitært set enten overflødigt, naar Vandet i Forvejen tilfreds- 
stiller Sundhedsplejens Fordringer, eller ogsaa utilstrækkeligt. 

J. Durandin & Co. har saavel udstillet enkelte Chamber- 
landske Filtre, som Batterier af dem. 

Dette Filter er absolut paalideligt i hygieinisk Henseende, 
idet det har vist sig, at det fuldstændig tilbageholder alle Bakterier. 

Der har været indvendt mod det, at det kun langsomt 
afgiver Vandet, men man vil paa Udstillingen kunde overbevise 
sig om, at et Batteri paa 4 Elementer kan levere en Liter i tre 
Minuter. Det er ganske vist noget dyrere, end meget af det 
Snavs, der almindelig gaar i Handelen; men enten er der ingen 
Brug for Filtrene, saaledes at det er fornuftigt at spare Udgiften, 
eller ogsaa er Vandet farligt for Sundheden, og saa vilde det, da 
det kun drejer sig om et mindre Pengebeløb, være letsindigt af 
den Grund at udsætte sig og sin Familie. 

Et svensk Firma »Kautschuk & Gu tteperka varer Actiébolaget 
Kiintze & Go.« have udstillet en Række Filtre. Filtrermassen er 
Trækul, Benkul eller andre porøse Kularter; naar Vandet passerer, 
vil den Ilt, som disse Kul i Almindelighed i rigelig Masse inde- 
holde i Porene, ilte nogle af Vandets Bestanddele (særlig Jærn), 
saaledes at disse, naar de derved blive tungt opløselige, tilbage- 
holdes af Filtret. 

Firmaet morer sig med for et forbauset og bestyrtet køben- 
havnsk Publikum at vise Københavns Drikkevand før og efter, 
det har passeret deres Filtre; den svagt gulbrunlige Farve, som 
Vandet fra Ledningerne har, forsvinder, idet Vandet faar et noget 
klarere Udseende med et svagt blaaligt Skær. Denne Prøve er 
det rene Humbug. Hensigten med den er at bibringe Tilskueren 
det Indtryk, at Vandet bliver væsentlig forbedret ved at passere 
Filtret, men intet er fjærnere. 

Københavns Drikkevand indeholder noget Jærn, der giver 
Vandet en vis frisk Smag, uden i nogen Henseende at være farligt 
for Sundheden; det er dette Jærn, Kunlzes Filtre fjærner. 

Den anden Brugsgenstand, jeg vil dvæle lidt ved, er Kak- 
kelovnene. 

Udstillingen er rig paa dem, hvilket er meget glædeligt 
De ere næsten allesammen prisbelønnede, og de fleste af dem 
endogsaa med Medaille, hvilket ogsaa burde være meget glædeligt. 

Selv om man nu vilde gaa ud fra, at alle Medailler vare 
vel fortjænte, kunde man spørge, hvor er det muligt, at der kan 
blive uddelt saa mange; efter Indbydelsen var det jo kun en lille 
Brøkdel af Udstillere, der kunde blive belønnede, saa vidt jeg 
husker Ve. Man skulde vel ikke være kommet til det store Antal 




Notitser fra den hygieiniske Udstilling. 



715 



Medailler, ved at man har optalt de udstillede Kakkelovne og saa 
divideret dette Tal med 6? 

Imidlertid maa det indrømmes, at der er en Del gode 
Kakkelovne paa Udstillingen, og der er maaske kun faa daarlige; 
dog saadanne findes. Lige til venstre for Indgangen til Anker 
Heegaards Udstilling findes et Parti Kakkelovne af en meget for- 
ældet Konstruktion; jeg vil ikke tale om, at det ikke er Ventila- 
tionsovne, noget man nutildags burde fordre af enhver Stueovn, 
der skal kaldes god; men Ildstedet er uhensigtsmæssigt indrettet, 
saaledes at det giver ringe Nyttevirkning af Brændslet. 

Over denne Samling Kakkelovne pranger et stort »1ste 
Klasses Medaille«. Hvor er det muligt? der er ingen Udstillings- 
komite i Verden, der vilde prisbelønne disse Kakkelovne, og den 
danske Komite har heller ikke gjort det. Sagen er, Anker Hee- 
gaard har faaet 1ste Klasses Medaille for en Del af sin Udstilling 
— maaske for de emaillerede Gryder — og saa bliver Diplomet 
hæftet op overalt. Hvorfor tillader Komiteen det? Prisbelønningen 
skal jo dog være for at vejlede det store Publikum, og naar det 
ser, at disse Kakkelovne, der formodentlig ere overordentlig billige, 
(de kunde i hvert Fald være det fremfor Konkurrenter, der fyldigere 
honorere Sundhedsplejens Fordringer) have faaet »1ste Klasse«, 
gaa de af som varmt Brød. Men det er netop det, de ikke skulde, 
for er der noget, en hygieinisk Udstilling bør bidrage til, saa 
er det vel at skaffe de gode Apparater ud blandt Publikum og 
ikke de daarlige. 1 ) 

Det er forøvrigt noget vanskeligt at vurdere de udstillede 
Ovne; man kan det først rigtig, naar man iagttager dem i Virk- 
somhed, men dette lader sig naturligvis ikke godt gøre i en Ud- 
stilling af Træ. Hvad der derimod kunde være gjort, var at 
nogle af Kakkelovnene vare udstilléde adskilte; man kan ganske 
anderledes gøre Slutninger om Kakkelovnenes Værdi i denne Til- 
stand, end naar den er helt samlet. Saa gaar jo alt ud paa at 
skjule Konstruktionens Særegenheder. 



l ) Naar jeg overfor Anker Heegaards vistnok i det hele fortrinlige Udstilling 
har paatalt Misbrug af Medaillen, er det ikke fordi dette er et ene- 
staaende Tilfælde, tvært imod! det er Reglen at Udstillerne annoncere 
med Medaillen saavel paa gode som paa daarlige Udstillingsgenstande, 
men her er Misbrugen særlig iøjnefaldende. 

Der er imidlertid kun en Udstiller (Kapt. Reck), der har 
udstillet en adskilt Ovn; dog maa det bemærkes at et Par Firmaer, 
særlig Bonnesen & Danstrup, have udstillet Snit af deres Ovne, 
hvilket tildels kan erstatte de adskilte Ovne. 

Man vil maaske af denne Omstændighed drage den Slutning, 
at Recks Ovn er den bedste, og man vil i hvert Fald ikke fejle 
meget; jeg skal derfor omtale denne Kakkelovn lidt nærmere. 

Den er indrettet som Ventilationsovn og modtager den 
friske Luft enten fra neden eller fra Fodstykkets Side, hvorfra 
Luften føres opad mellem Kappen og Ildstedet; derved opnaas, 
foruden at den friske Luft bliver opvarmet, at Ildstedet ikke 
generer ved stærk Varmeudstraaling. Over Foden er der et Spjæld, 
der kan spærre for den friske Luft, men samtidig aabner det for 
Stueluften, saaledes at den suges op den Vej, den friske Luft 
ellers skulde have passeret. Der kommer herved Cirkulation i 
Stuens Luft, hvorved Fodkulde undgaas. 

Ildstedet er indrettet til Magasin fyring, Brændselet paaføres 
fra oven; Luften tilføres som sæd vanlig fra Skruespjæld, der ere 
anbragte foran i forskellige Højder, men i Stedet for at de som 
sædvanlig udmunde i Ildstedet, er dette udforet med Ringe, en 
for hvert Skruespjæld ; Luften indmunder i Rummene mellem disse 
Ringe og Kakkelovnens Ydervæg og føres opad og ind i Udstedet 
Der opnaas herved, dels at Luften, som skal forbrændes, op- 
varmes, dels at den strømmer til Ildstedet fra alle Sider og ikke 
fra et enkelt Punkt ; herved faas ubetinget en bedre Forbrænding. 
Af andre Særegenheder ved Recks Ovn kan nævnes at Risten er 
bevægelig om en lodret staaende Tap, hvorved Rensningen lettes. 

Jeg har fremdraget Recks Ovn, ikke fordi der ikke er andre, 
der maaske fortjene ligesaa megen Opmærksomhed, men man 
skal jo gøre sit Udvalg, og her er man vis paa at faa en 
Kakkelovn, der tilfredsstiller de Fordringer, Sundhedsplejen for 
Tiden stiller. 



J. Rump. 




Teatrene. 

(Sæsonens Aabning.) 



Privatteatrene løb næsten Vædderidt, om hvem der først kunde lukke 
Portene op for Udstillingsmillionen; Dagmarteatret kom ind som Numer Et: 
præcis den 1ste Juli aabnede Hr. Cetti sit Teater for de længselsfulde Tilskuer- 
skarer, han og mange med ham troede fandtes i København, men de udeblev 
eller skrumpede ind til saa ringe et Tal, at han nøjagtigt Maanedsdagen efter 
erklærede sig ude af Stand til at fortsætte sit Teaters Drift. 

Hvorledes skal dette tydes? Er Københavnernes saa meget udskregne 
Teatergalskab pludseligt duftet bort, eller skal man søge Aarsagen i de allesteds- 
nærværende „daarlige* Tider? Et Par spredte Bemærkninger herom vil pas- 
sende aabne Tilskuerens maanedlige Teateroversigter for i Aar. 

Der var en Tid, og den ligger endda ikke saa farligt langt tilbage, da 
de københavnske Privatteatre aldrig benævnedes anderledes end „Sekond*- 
teatre, et Ord, der udtaltes med et lille foragteligt Tryk paa første Stavelse, 
medens anden næsten sløjfedes ; Teatret var og blev det kongelige paa Kongens 
Nytorv. Privatteatrene arbejdede kraftigt, ydede i Ny og Næ Komediespil, der 
i det mindste var jævngodt med det kongelige Teaters; skønt dette fandt hyp- 
pigere og hyppigere Sted, kunde dog Kampen for at afkaste anden Rangs Skæret 
maaske have staaet paa endnu, om ikke andre Forhold havde grebet ind og 
givet Privatteatrene en uventet Støtte. 

Det skete, da det kongelige Teater omhyggeligt lukkede sine Døre ilaas 
for de moderne franske Dramer med deres dristige Tale, og end mere da det 
i dydsiret Indignation fornægtede den nordiske Literaturs moderneste Værker. 
Samtidig udgik de store klassiske Navne af Nationalscenens løbende Repertoire, 
og nu er vi saa vidt, at Holberg forsømmes, Oehlenschlåger spilles aldrig, Hertz 
mishandles, kun Heibergs Vaudeviller og Elverhøj holder sig paa Repertoiret. 

Medens det kgl. Teater saaledes højst naturligt mere og mere gled ud 
af det kunstelskende Publikums Interesse, indsaa de andre Teatres, Sekond- 
teatrenes, Direktører snildt, at her var rørt Vande at fiske i, og de kastede 
deres Garn ud. De begyndte saa smaat at kokettere med de moderne, det kgl. 
Teater fjendtlige, Stemninger, opførte af og til de nyeste franske Dram er, ja 
de gik endog videre, de fremførte med Omhu et Par af de mest omstridte 
nordiske Skuespil, men samtidig var Hovedbestanddelen af deres Repertoire 
stadig ganske tomme Operetter og Udstyrsstykker eller klodset lokaliserede 
Farcer og Lystspil. Hvad opnaaede da Direktørerne ved denne Kokettering 
med det ny og dets Ønsker? Det lykkedes dem ved Opførelsen af disse Skue- 

spil, der faldt indenfor det alvorliges Ramme, temmelig hurtigt at afviske det 
anden Klasses Stempel, der hidtil havde været dem paatrykt: Ordet „Sekond- 
teatre* skrinlagdes og afløstes af „Privatteatre«. 

Dette gik helt naturligt til; den moderne Retnings Journalister indsaa, 
at Opførelsen af et omstridt Stykke næsten intet betød, naar dette skete paa 
en Scene, der i ikke faa Menneskers Øjne havde et ukunstnerisk Skær, og de 
gjorde derfor alt muligt for at undergrave denne Fordom. Fremdeles saa de 
ganske klart den Fare, det for en privat Teaterdirektør var i en reaktionær 
Hovedstad at hjælpe frem paa Scenen banlyste Skuespil, og de fandt sig derfor 
ved hvert saadant Skuespils Opførelse mere og mere takskyldige mod den modige 
Direktør, og deres Tak blev en Seen-gennem-Fingre ikke blot med Udførelsens 
Mangler, men ogsaa med det øvrige Repertoires Elendighed. Nogle brugte 
Sprogets stærkest rosende Ord, andre, de besindigere, anvendte med Flid de 
mindst sigende Udtryk, ja de vænte sig endog til at skrive saaledes, at det 
kunde ret forstaaet tydes paa dobbelt Vis; skrev man saaledes: han (eller hun) 
spillede saa lystigt som altid eller med den tragiske Kraft, han (eller hun) 
raader over, saa tog dette sig meget net ud, men det skulde maaske under- 
lægges den Betydning, at da omtalte forhen ikke havde lagt Lune eller tragisk 
Kraft for Dagen, var Spillet temmelig tarveligt. 

Medens Kritikerne ved saadanne underforstaaede Forbehold, der ofte kun 
laa klart for deres eget Øie, følte deres kunstneriske Samvittighed saa temmelig 
fri, gled Privatteatrenes Repertoire jævnt, men sikkert ned ad Forfaldets Skraa- 
plan: Gennemsnitsgodheden af de opførte Stykker blev tarveligere Aar for Aar, 
og samtidig blev Opførelsen af moderne Skuespil sjældnere og sjældnere. 
Publikum blev trevent, knappe Tider slog tillige ind, og Kritiken, der vidste, 
at dette eller hint Stykke var Knald eller Fald for Direktøren, listede fløjelsblødt 
uden om Manglerne som Katten om den varme Grød. Kritiken fik dog snart 
Øjnene op for, at der bag Direktørernes Jagen efter et Kassestykke ikke gemtes 
literær Ærgærrighed ; den krævede saa højlydt gode Stykker, men Direktørerne blev 
ved deres, at dertil var Publikums Smag ikke nok uddannet De saa ikke eller 
vilde ikke se, at deres Direktorats Achilleshæl maaske netop sad i Repertoirets 
holdningsløse Blanding, de vilde ikke begribe, at de herved stødte begge de to 
store Bestanddele, af hvilke vort Teaterpublikum bestaar. Den mindre Del 
med udviklet Smag stødtes tilbage, naar Direktøren fra Kunstens frodige Jord- 
bund atter begav sig ud i Udstyrets golde Ørken, de trak sig halvt fornærmede 
tilbage og skulde saa næste Gang, et literært Skuespil opførtes, først møisonv 
meligt vindes tilbage. Paa nøje samme Vis følte det store, brede Publikum 
sig forurettet, naar Repertoiret krydredes med altfor skarpe Sager. Nogle Di- 
rektører ligger alt fældet af disse Grunde, sidst Hr. Getti; maatte nu Skaden 
snart have gjort de tilbageblevne saa kloge, at de indser, at stræng Ensartethed 
i Repertoiret er den første Betingelse for et fast Publikum. 

Skam faa vort literære Publikum, om det ikke af bedste Ævne støttede 
en Scene, der styredes efter virkelig kunstneriske Principper; men vilde dette 
Publikum være stort nok til at bære et saadant Teater? Næppe straks, ti den 
literære Del af vort Teaterpublikum er kun ringe, og det store jævne Publikum, 
hvis Gane ikke er vant til saa kraftig Kost, maatte først opdrages, og der vilde 
saaledes gaa en ganske rum Tid hen, inden et saadant Teater kunde bære sig, 
det vilde derfor med andre Ord være uundgaaelig nødvendigt for Direktøren 

af dette Teater at have et anseligt finansielt Rygstød. Et Surrogat herfor har 
vore Teaterdirektører hidtil troet at finde i den Del af Repertoiret, som man, 
hvad enten det nu nævnes Farcer, Operetter eller Udstyrsstykker o. s. v., kan 
sammenfatte i en Hovedrubrik : uliterære Sager. Denne Blanding i Repertoirets 
Sammensætning af literært og uliterært er foruden, som ovenfor vist, et tve- 
ægget Sværd i Forholdet til Publikum tillige fordærveligt for Skuespillerne, ti 
de lærer i de daarlige Stykker at lade haant om Rollen, og naar de saa en 
enkelt Gang faar en virkelig kunstnerisk udarbejdet Rolle, tager de af bare 
Respekt saa valent paa den, at Figuren helt udviskes, eller ogsaa spiller de 
uforknyt paa deres sædvanlige ligeglade Vis; i begge Tilfælde lider Udførelsen 
ikke helt ringe Skade. 

Hvor fast man end tror paa det literære Repertoires Sceneheld, kan man 
ikke med nogen Føje fordre af en Privatteaterdirektør, at han skal kaste det 
ukunstneriske Postyr overbord og styre efter de literære Skatte, ti han véd, 
hvad han har, men ingenlunde, hvad han faar. Men et Forsøg med et lille 
udvalgt Personale uden Kor, Orkester og de mange andre kostbare Ting, hvori 
saa mangen Teaterdirektør har begravet sine Penge, vilde utvivlsomt være højst 
opdragende baade for vort Publikum og vore Skuespillere. Ingen er vel nær- 
mere til at føre en saadan Plan ud i Virkeligheden end det kgl. Teater, ti det 
ejer hele vor dramatiske Literatur, og i Kraft af sit Privilegium kan det forbyde 
saa godt som ethvert Skuespils Opførelse paa andre københavnske Scener. 

Som Forholdet nu er ved det kgl. Teater, gaar dets tre Kunstarter 
hinanden i Vejen: Skuespillet kan. ikke prøve, naar Opera og Ballet skal prøve, 
og omvendt Der har derfor længe hævet sig Røster for en Deling, og nu sidste 
Foraar stillede Kultusminisleren Forslag om at flytte det egentlige Skuespil bort 
til en mindre Scene (Dagmarteatret), og overlade den større paa Kongens Nytorv 
til Opera, Ballet og Udstyrsskuespil. Denne Plan stødte paa Modstand i Rigs- 
dagen, og den var, ret beset, vistnok en Del upraktisk, da de to samarbejdende 
Teatre vilde komme til at ligge alt for langt fra hinanden til at kunne have 
saa mange Ting fælles, som Projektet forudsatte. Desuden, hvorfor skulde 
Skuespillet vandre ud af det Hus, der er opført til dets Brug, og lade Opera 
og Ballet sidde sejrrigt tilbage dér? 

Maatte Skuespillet, der nu i lang Tid har været en stakkels Askepot, 
snart sidde i Højsædet paa den danske Nationalskueplads! 



Det kongelige Teater har genoptaget Hostrups Tordenvejr, men den 
Udførelse, Teatret nu fremfører det i, er langtfra mønsterværdig. Hr. Olaf 
Poulsens Ribolt fængslede ikke Tilskuerne; Skuespillerens Stemmeføring og 
Udtale bliver i saadanne Roller nemt kunstlet, han taler langsomt med talrige 
dvælende Æ-lyde og mange hvislende Sch-lyde, hvor man i dagligdags Tale 
bruger kun s; Ordene blive ved denne Behandling ikke klare og fyldige, men 
de løber sammen i en blød, klæget Melmasse. Ved Fremstillingen af Ribolts 
Sjælekval, hvor denne i tredje Akts Slutning har naaet omtrent Højdepnnktet, 
havde Hr. Poulsen bygget altfor fast paa Lyngs Formodning om Fuldskab: 
Ribolt gjorde derfor Indtryk af at være betynget af en ret anselig Perial, og 
ikke knuget til Jorden af en centnertung Sjælelidelse, Valget mellem godt og 
ondt Hr. Poulsen har mærkeligt nok ingen ret Herredømme over sine Be- 

vægeiser, hvert Øjeblik stak Henriks Væverhed desillusionerende Hovedet 
frem, tydeligst vel nok ved den Replik, hvor Ribolt med nervøs Angst afviser 
Lyngs Drilleri med Natmandskonen, her blev Hr. Poulsens Ribolt i Bevægelser, 
som ogsaa i Stemme, pludselig Henrik, der i forstilt Fortørnelse nægter Leander 
sin Hjælp. 

Af de øvrige spillende er der kun Grund til at nævne Hr. Mantzius; 
denne Skuespiller, der hører til Teatrets sikreste unge, arbejder nu, som det 
synes efter hans Hornum og nok saa meget efter hans Pastor Madsen i Under 
Snefog, med fast Vilje paa at give hver Figur et eget Ansigt, hvilket utvivlsomt 
er det ene rette. Hans Stemme, hvis tørre Klang det endnu ikke er lykkedes 
ham at finde Skjul for, og den gnavne Sammensmældning af Munden med 
Underlæben, som han næsten altid anvender ved Pavser og Replikers Slutning, 
udbreder en vis Ensformighed over hans Figurer; ogsaa paa dette Punkt be- 
tegnede hans Pastor Madsen et betydeligt Fremskridt: Stemmens syngende 
Hæven og Synken, der hurtigt førte Tanken hen til Prædikestolen, brød for 
første Gang denne lidt kedelige Ensartethed. 

I Tordenvejr præsenterede Teatret sin Pseudo-Debutant Hr. Lindstrøm, 
der i Lyngs Rolle ingen Lejlighed havde til at vise ny Sider af sit Talent han 
gav kun en mindre støjende Udgave af sin Onkel Bræsig i Landmandsliv. Ogsaa 
en veritabel Debutant har Teatret fremført: Hr. Gradmann som Leonard i 
Maskeraden. Den unge Mand, der er uddannet paa Teatrets Elevskole, mindede 
i sin Stemmeføring stærkt om Hr. Jerndorfif; iøvrigt spillede han Rollen lige 
ud ad Vejen som den traditionelle krumbøjede Olding, maaske vilde en Frem- 
stilling som en trivelig, endnu rørig gammel Mand med Lune i Mund og Øjne 
gøre Leonard adskillig interessantere. 

Kasino har af Nyheder foruden en Bagatel I Telefon, hvis Forfatterindes 
bratte Endeligt betager Kritiken enhver Braad, opført franske Farcer. I den ene, 
Idangeqifte, spilledes de to første Akter med megen Støjen og Larmen, ligesom 
der ogsaa blev let en Del paa Scenen, men intet Glimt af virkeligt Humor for 
tændende ud over Lamperækken; dette skete først i tredje Akt, da Hr. Sophus 
Neumann mødte frem med sine gummielastikums Ansigtsforvridninger, men 
da var Slaget tabt; derimod virkede den anden, Urtekræmmeren, fra først til 
sidst som en uimodstaaelig Lat f ervækker. Farcen foregaar i Paris, menHr.Pio 
havde med Rette slaaet en /* k|, ég herover og var med Hud ogHaar krøben ind 
i en kjøbenhavnsk Urtekræmmersvends Skikkelse: han læspede sveskesødt, og 
han gebærdede sig, som sprang han bag Disken hele Tiden. Fru Orlamundt 
var den unge Frue; denne Skuespillerinde fortjæner Paaagt, ti hendes lyse 
Stemme og klare Øjepar, der kan glimte op af Glæde og dunkles af Sorg, gør 
det troligt, at hun kan blive god i stilfærdige Elskerinderoller. 

Folketeatret har levet paa gamle Stykker og et Par Pseudo-Debulanter, 
der dog intet nyt har ydet, ti det er sandelig ikke første Gang Frk. Olga Meyer 
spiller et uartigt Pigebarn — og andet er Ungarerinden Ilka i Krig i Fredstid 
ikke — og Hr. Rings dunspæde Erotik er heller ikke nogen scenisk Nyhed. 

(Afsluttet den 9de September 88). 



Arthur Aumont. 

— „et Gran, som pirrer Sjælens Øje'. 

Hamlet. 



Vet kan undertiden hændes en tænksom Læser, at han 
kan faa et noget andet Syn paa en Sag end en Forfatter, som 
han ellers maa indrømme en stor Overlegenhed i Kundskab om 
det foreliggende Æmne. Dette gælder om Forfatteren af disse 
Linjer i Forhold til en bestemt Side af Leonora Christinas 
Historie, angaaende hvilken jeg tror, at man ikke kan lade det 
ganske bero ved den Opfattelse, som er udtalt af Jammersmindets 
lærde og fortjænte Udgiver og Forfatteren af Leonora Christinas 
Historie, S. Birket Smith. Idet jeg giver efter for Trangen til at 
udtale min Mening, kan jeg ikke stærkt nok fremhæve, at jeg slet 
ikke vil gøre mig gældende som egentlig Historiker paa dette 
Omraade, men kun gøre Brug af Læserens Ret til at sætte et 
Spørgsmaalstegn i Randen paa de Steder, hvor han ikke kan 
tilegne sig Historikerens Tankegang. Talen er desuden her om 
en Sag, som har særlig psykologisk og moralsk Interesse, og til 
hvis Forstaaelse der endog i Jammersmindet selv findes ejen- 
dommelige Midler, som fortjæne at frem*, ^es. 

I sin Indledning til Jammersmindet ^den sidste Udgave, ved 
Udvalget til Folke-Oplysningens Fremme, p. VIII) siger Udgiveren : 

»At Jammersmindet ikke indeholder nogen nærmere Under- 
retning om de Planer, som gav Anledning baade til Mandens 
(Korfits Ulfeldts) Domfældelse og bendes egen Fængsling, maa 
blandt andet efter min Overbevisning tilskrives den simple Aarsag, 
som hun selv etsteds anfører, at hvad hun ikke ved, det kan 
hun heller ikke sige 1 ). Hvorledes man nu i øvrigt vil forklare 



J ) Hermed sigter Udgiveren til Leon. Chr.'s Ord i det andet Forhør, 
d. 10. August 1663: „Se her er jeg! I kan gøre ved mig, hvad 
I vil; det jeg ikke ved, del kan jeg ikke sige". (S. 41). 

Tilskueren. 1888. 49 

denne hendes Uvidenhed — og jeg mener, at den meget godt 
lader sig forklare deraf, at han, der visselig elskede sin Hustru 
højt, ikke har villet gøre hende delagtig i saa farlige Hemmelig- 
heder, saa længe endnu intet var afgjort — vil dog næppe 
nogen, som har læst denne Bog, kunne tvivle om, at 
det forholder sig som hun siger, eller ogsaa maa man 
én Gang for alle opgive Tanken om at kunne skelne 
Sandhedens og Uskyldighedens Sprog fra Løgnens og 
Hyklerietsc 1 ). 

Det er energiske, overbeviste, lidt despotiske Ord, der ere 
vel egnede til at dække Leonora Christina som et stærkt Skjold. 
Det umiddelbare Indtryk af, hvad hun har skrevet *), gøres til sidste 
Instans i Dommen over hendes Færd. Det kommer nu blot an 
paa, om Forfatteren regner tilstrækkelig med den store og væsent- 
lige Differens, der skiller det 17de Aarhundredes Moral fra den 
der gælder, eller i alt Fald skulde gælde for vor Tid. Det er ikke 
mere end naturligt, at en Historiker, der som ung Mand faar den 
smukke Opgave at gøre sine Landsmænd bekendt med et Manu- 
skript som Jammersmindet, en hidtil ukendt autobiografisk Med- 
delelse af den største historiske og menneskelige Interesse, fatter 
en levende Sympati for Skriftets beundringsværdige Forfatterinde, 
og fra sin inderste Sjæl bortviser Tanken om, at denne Kvindes 
Adkomster til sine nulevende Landsmænds Sympati egentlig turde 
være saa tvivlsomme, at Nutidens gode Selskab, hvis det saa 
Sandheden ganske utilsløret, maaske vilde vise hende bort med en 
hellig Gysen. Men hvad der fra Historikerens Side kan have sin 
naturlige Føje, behøver dog ikke at være det sidste Ord i Sagen. 
Om end al Ting tyder paa, at Leon. Chr. paa sin Tids Vis var en 
ypperlig Kvinde, og i det hele af sin Tid anerkendtes for at være 
det, var der i hendes Handlemaade dog sikkert meget, som vor 



') Udhævelsen er af os. Det samme gælder om de følgende Udhævelser, 
særlig i det som anføres af Jammersmindet. Leon. Chr. selv brager 
ikke at udhæve sine Ord. 

3 ) I sit ypperlige Værk Leonora Christina Grevinde Ulfehits Histo- 
rie II, S. 159 fif. (sign. I, 408 fif.) har Birket Smith fremført og udførligere 
udviklet den samme Betragtning som i Udgaven af Jammersmindet At jeg 
tager særligt Hensyn til den sidstnævnte, kommer dels af, at den mere hen- 
vender sig til det store Publikum og vistnok er langt mere læst og 
udbredt, dels af at nærværende lille Artikel er bleven til som en literær 
Studie over en vis Side af Jammersmindet. 

Tid, naar den vil se klart, efter sine Begreber maa fordømme, 
endog som Forbrydelse. Det er Nutidens Fejl, hvis den ikke vil 
se uhildet paa Sagen; det er vort »gode Selskabs« Fejl, hvis det 
finder Behag i enten at lave hende om til et uskyldigt »Paaskelam« 
i sit eget Billede, eller i at bryde Staven over hende, fordi hendes 
store Egenskaber vare forbundne med Træk, som vi hverken 
kunne eller ville godkende, og som vi i vort Aarhundrede burde 
være vokset fra. 

Vi fæste særlig Opmærksomheden paa det ovenfor frem- 
hævede Punkt: taler hun Sandhed om, hvad hun vidste eller ikke 
vidste om sin Mands Forræderi mod Danmarks Rige? Spørgsmaalet 
er ikke alene om Sandhed eller Usandhed i Bekendelsen, men ogsaa 
om Medviden og altsaa til en vis Grad om Meddelagtighed i 
Forræderiet. 

Der maa her straks gøres en væsentlig Forskel, som S. Birket 
Smith ogsaa synes at hentyde til, skøndt han ikke fremhæver, hvad 
der egentlig ligger i den. Et er, hvor vidt hun i det enkelte 
har været indviet i Korfits Ulfeldts Anslag ved denne Lejlighed, 
om hun f. Eks. har vidst, hvilken fremmed Potentat han hen- 
vendte sig til, eller hvilke Midler og Redskaber han betjænte sig af; 
et andet, om hun vel i Almindelighed har vidst, at hans bitre 
Avind mod Danmarks Konge og Regering, som hun jo kendte af 
en Aarrækkes Erfaring, førte ham til at lægge Raad op imod 
dem. Et er Sagens Hvorledes, et andet dens Hvad. Og at 
hun i Almindelighed skulde have været uvidende om, at Korfits 
Ulfeldt ikke tænkte paa andet end at skaffe sig Hævn over 
Frederik III og hans Regering og for den Sags Skyld betraadte 
Veje, der fra et dansk Synspunkt maatte kaldes forbryderske og 
forræderske, det er der vel ingen, som falder paa at mene. Og 
man fornærmer da heller ikke hendes Minde ved at antage, at 
hun vidste, at han i Aarene 1662 — 1663 gjorde det; al den Stund 
det jo var vitterligt for hende som for alle andre, at han havde 
gjort det nogle faa Aar i Forvejen. Han havde jo fulgt Karl 
Gustav paa hans Krigstog mod Danmark som hans Geheimeraad, 
været Underhandler paa hans Vegne imod sit eget Fædreland, og 
— for at bruge S. Birket Smiths egne Ord — »svælget med 
djævelsk Skadefryd i Bevidstheden om at kunne sætte Foden paa sit 
dødelig saarede Fædrelands Nakke.« Derefter havde baade han og 
hun døjet de haardeste Lidelser fra Danmarks Side, der i alt Fald 
for hans Vedkommende ikke vare ufortjænte, og derefter var han 

bleven tvunget til et Forlig, som havde beklippet ham paa alle 
Maader. Kunde hun tro, at det vilde afholde ham fra paany at 
søge Hævn? 

Og om end hans Hævnfølelse havde været platonisk, hvad 
den visselig ikke var, saa har hendes egen været stærk nok til 
at holde den til Ilden. Hun havde nok til en hel Familje. Hun 
levede og aandede i hine Aar i lutter Hævnlyst, hvilket da ogsaa 
er menneskelig forklarligt, naar det ikke netop skal betragtes 
som forud givet, at hun var et fromt Lam. Da Sønnen Christian 
Ulfeldt i Efteraaret 1662 paa aaben Gade i Brygge havde stødt 
sin Dolk i Generalmajor Fuchs, hans Forældres grusomme Fange- 
vogter under deres Fangenskab paa Hammershus, og efter dette 
Drab opholdt sig i Luttich, skrev han derfra d. 5 December et 
Brev paa Fransk til sin Moder, hvori han udtaler »det Haab, at 
hans Arm, som saa heldig har gjort sit første Prøvestykke, atter 
en Gang i Fremtiden maa blive anvendt til at tjæne hende: da 
skal hans Glæde være fuldkommen, naar han skal have den Lykke 
at bidrage til at skaffe hende Triumf over alle hendes Fjender, 
efter hendes Ønsker og hans egen Længselc Om denne Ger- 
ning end ikke ligefrem er sat i Scene af hende, saa er den 
alligevel aldeles inspireret af hendes Følelser; og det fremgaar 
ogsaa af Sønnens næste Brev, at hun langtfra har gjort ham nogen 
Bebrejdelse for den 1 ). Det næste Foraar, d. 27de April 1663, kun 
3 — 4 Maaneder før hun af den danske Regering blev indsat som 
Fange i Blaataarn, skriver hun fra Brygge til sin fortrolige Ven 
Dr. Otto Sperling bl. a.: »Dersom os er endnu længere Liv fore- 
lagt, da tror jeg, at Lykken os endnu noget ballotterer. Det er 
Sager, som store, dybe Tanker foraarsager, derfor vil jeg bryde 
det deraf og slutte med Guds Velsignelse, som jeg ønsker Eder og 
min Lille [o: hendes yngste Søn Leo Ulfeldt, som var i Huset hos 
Sperling], og glæder mig, at han holder sig saa vel og er saa 
lystig. Kan jeg ikke hævne mig, saa kan han maaske 
gøre det en Dag; var jeg endda vis paa det, saa vilde 

jeg dø med et content Hjærte, naar det skal været *). 

Der stod altsaa flere end Fuchs paa hendes Liste, og hvem? 



J ) Sign. Jammersmindet S. 135—136, der giver et mærkeligt Indblik i L. C/s 

moralske og religiøse Sofisteri. 
J ) Disse Breve ere meddelte af J. A. Fridericia i Danske Samlinger VI, 

tilligemed andre mærkelige Ulfeldtske Sager. Deriblandt ogsaa et Brev 

Men det kan endda være muligt, at hun ikke har kendt 
Ulfeldts Planer i det enkelte. Hvis han ikke har meddelt hende 
ethvert Skridt, han har gjort, saa har det sikkert lige saa lidt 
været af ømme Hensyn til at skaane hendes Følelser som af 
Frygt for ikke at finde væsentlig Samstemning hos hende. Det kan 
umulig være faldet ham ind at behandle den overlegne og verdens- 
erfarne Kvinde, som var hans Hustru, som en lille, uansvarlig 
Pige, der ikke kunde taale at indvis i hans farlige Planer. Af de 
to var det vel ham, som af Naturen var mest anlagt for Rænker; 
men ellers var det hende, som var den stærkere — især paa den 
Tid, Talen her er om. Hun var jo bestandig et Vidunder af 
Kraft og Mod og Raadsnarhed og havde den ene Gang efter den 
anden været hans Værn i Livet. Han var derimod allerede en 
svækket Mand. 

Leon. Chr. kan, efter at hun med sin Mand havde forladt 
Danmark i Sommeren 1662, f. Eks. have sagt til ham omtrent saa- 
ledes: Indvi mig ikke i noget af, hvad du har for. Vi komme maaske 
til at forlade hinanden paa kortere Tid, og min Person kan falde 
i vore Fjenders Vold. Vel kan du stole paa, at jeg ikke skal 
forraade dig; men det er bedre, at jeg i fornødent Fald med Ed 
kan bekræfte, at jeg intet ved om Planer mod Danmark fra din 
Side. »Hvad man ikke ved, kan man heller ikke sigec Jeg kan 



paa Fransk fra Leon. Chr. til hendes Mand, skrevet 18de Juli 1663 under 
hendes Fangenskab i Dover, hvorfra hun ganske kort efter blev udleveret 
til Danmark. Hun slutter Brevet med at bede Ulfeldt skrive til hende 
om sin Helbredstilstand : Han skal adressere sit Brev til Dovers Guvernør 
eller til den engelske Officer Braten. Naturligvis skulde Breve baade til 
og fra en Fange passere Fængslets Kommandant. Dermed er atter givet, 
at hendes eget Brev til Manden aldeles ikke kan betragtes som oprigtig 
Meddelelse mellem to fortrolige. Dette fremgaar da ogsaa af hele 
Brevets Tone, der ingenlunde svarer til den Tone, hvori han skriver til 
hende, men er afmaalt og forsigtig til det yderste, og af dets Indhold, som 
tydelig nok er Forstillelse fra Ende til anden. Hun forudsætter nemlig, 
at Brevet bliver læst af de engelske Myndigheder, vel endog meddelt den 
danske Resident i England, og beregner ligefrem sine Ord paa det Ind- 
tryk, det vil gøre paa dem. Det ligger jo i hele Situationen Kong 
Karl II, hvem hun ellers baade før og senere haaner blodig, omtaler hun 
her med den dybeste Respekt og paakalder i ciceroniansk veltalende 
Ord hans Retfærd og Ædelmodighed. Hun udialer tillige sin dydige og 
uskyldige Forbavselse over, at Kongen af Danmark kan have Ulfeldt og 
hende mistænkt — kan det nu til Dags vildlede nogen? 

desuden blive lagt paa Pinebænken, og der kan ingen være sikker 
paa at beholde sin Vilje helt i sin Magt. Jeg kan falde i Vildelse 
som tilslører Bevidstheden, og saa kan jeg forraade noget, som 
kan styrte dig i Fordærv. Det er derfor langt bedre, at jeg er 
uvidende. 

Det kan være kommet fra hende, eller det kan være kommet 
fra ham; og det kan være blevet fælles Aftale imellem dem. Og 
det vilde stemme godt med deres hele Forhold: baade med Klog- 
skabens Krav og med hendes senere hyppige Brug af Ed, naar 
hun paastod at være ganske uvidende. Men egentlig talt vilde et 
saadant Forhold til Sandheden ikke være til synderlig Trøst for 
»Uskyldighedens« Engel. For en alvorlig Retsfølelse vilde en slig 
bevidst og besluttet Uvidenhed ikke være mere end et Kunstgreb 
og næppe bedre end et ligefremt Brud paa Sandheden. 

Hvor meget hun i det enkelte har vidst, det er Gravens 
Hemmelighed og vedbliver sandsynligvis at være det til evig Tid. 
Det maa være vor Trøst, at det til syvende og sidst heller ikke 
er det vigtigste at komme til KJarhed herover. Det vilde have 
siu største Betydning som Vidnesbyrd om hendes almindelige 
Opfattelse af, hvad der i slige Forhold var Ret og Pligt; og 
hendes Mening derom vilde atter kaste noget Lys over hele hen- 
des Tidsalders. Men der foreligger andre Midler til at komme til 
Klarhed over hendes Tænkemaade i slige Ting og saaledes ogsaa 
til at bedømme, hvad man i et givet Tilfælde kunde vente sig af 
hende med Hensyn til at bekende Sandheden. 



Til den sidste Del af Jammersmindet knytter sig en tilhæftet 
Udtalelse af Leon. Chr.'s Haand, der forekommer mig at have en 
ganske særlig Betydning med Hensyn til hendes egen Opfattelse 
af et Menneskes, særlig en Kvindes, Vidnepligt (Folkeudg. S. 195). 

Talen er om et Mord- Attentat fra Begyndelsen af 1678. 
Grevinde Birrette Skeel var nær blevet aflivet ved Gift. Den 
egentlige Anstifter af Forbrydelsen skal have været en anden 
Adelsdame, Fru Regitse Grubbe: hun skal have formaaet sin 
Pige Lucia til at overtale Grevinde Skeels Pige Agnete Budde til 
at give Grevinden Giften. Hvor vidt det i Virkeligheden er gaaet 
saaledes til, ligger der i denne Sammenhæng ingen Vægt paa; det 
er Leon. Chr.'s Betragtning af Sagen, som for os har Betydning. 



* 

Hun skriver: »Samme 1678. Aar, den 4 Marts, blev min Naboerske 
[i' Blaataarn] en Kvinde ved Navn Lucia, som tjænte Fru Regitse 
Grubbe. Hun beskyldtes af Jomfru A. S. Budde, at hun havde 
været den, som paa sin Frues Vegne havde overtalt hende at 
forgive Grevinden Fru Birrete Skeel, og at Lucia havde bragt 
hende Giften. Der var Vidnesbyrd, af hvem Lucia havde 
købt Giften. Den Kvinde var en standhaftig, trofast 
Tjænerinde. Hun tog imod alt ondt, hende paalagdes, 
med allerstørste Taalmodighed, var trøstig idet mørke 

Fængsel Fra Grevinde Skeel, som skulde bespise hende, 

blev hende sendt Kød, som krøb fuldt af Maddiker, og muldet 
Brød. Jeg forbarmede mig over hende (ikke for hendes Frues 
Skyld; ti hun har intet godt forskyldt af mig og ilde belønnet 
forrige Tiders Velgerninger, men af Medlidenhed), sendte hende 
Mad og Drikke og Penge til at formilde Gert [Taarngemmeren] 
med, som var hende for haard. Hun blev pint, vilde dog 
ikke bekende det ringeste af det, hende beskyldtes, 
forsvarede altid sin Frue. Hun blev saa siddende hen«. 

Af Leon. Chr.'s Ord fremgaar utvivlsomt, at hun betragter 
Lucia som meddelagtig i et Forsøg paa Giftmord. Ikke desmindre 
billiger hun, at hun nægtede til det yderste, endog til Trods for 
Pinebænken. Hun beundrer ikke alene Pigens sjælelige og legem- 
lige Standhaftighed mod Lidelser, men roser hende ogsaa som en 
trofast Tjænerinde, der ikke vilde forraade sin Frue. Dette er 
dog virkelig et uimodsigeligt Bevis for, at det efter Leon. Chr.'s 
Begreber ingenlunde var Pligt i ethvert Tilfælde at bekende Sand- 
heden ved et Forhør, ikke engang i en Undersøgelse, der paa 
Rettens Vegne anstilledes over en efter al Moral fordømmelig For- 
brydelse. Tvært imod holder hun det for rosværdigt haard- 
nakket at nægte Sandheden, hvor Tilstaaelsen af den vilde blive til 
Skade for en Person, til hvem Inkvisiten staar i et givet Troskabs- 
forhold, om end dette er af en opløselig Natur som Tyendets til 
sin Husbond, og om end den, mod hvem Troskaben vises, er en 
Person, der ellers ikke har Krav paa Sympati. 

Det vil med andre Ord sige, at hvor Troskabspligten mod 
en konkret Person kom i Strid med den almindelige Pligt til at 
bekende Sandhed, særlig lige overfor Statens eller Rettens mere 
abstrakte Autoritet, der var det førstnævnte Pligtforhold i ethvert 
Tilfælde det stærkeste og det, som stod ved Magt. Det ophævede 
det andet. Og mon det ikke har været den almindelige Anskuelse 

paa hin Tid, særlig blandt Kvinder? Og mon der ikke endog 
den Dag i Dag er noget af den tilbage? Visse Filosofer paastaa 
jo, at det kvindelige Køn har vanskeligt ved at vurdere objektive 
Forhold, der fremtræde i en mere abstrakt Form. Efter denne 
Teori, som visselig ikke er blottet for al Sandhed, forstaar Kvinden 
mindre Retten som saadan (Retsideen), og hvad hun skylder den: 
dens virkelige, konkrete Haandhævere fremtræde for hendes Øjne 
ganske simpelt som Fjender af hende selv, eller af den, som man 
vil ramme gennem hende. Kvinden opfatter alt personligt. 

Naar man nu vil opklare Leon. Chr.'s Betragtning af hendes 
egen Sag ved hendes Betragtning af Lucias, saa er det indlysende, 
at i hendes egen Sag maatte Troskabspligten mod den enkelte, 
bestemte Person endnu i langt højere Grad have Overtaget over 
Pligten mod det almene. 

Den, som hun skulde dække med sine Ord eller med sin 
Tavshed, var hendes Ægtemage og Børns Fader, med hvem hun 
siden den tidlige Ungdom havde delt Sæng og Bord, hvem hun 
som Kvinde elskede og som Hustru skyldte Troskab og Lydighed 
Efter Tidens rent bibelske Opfattelse af Ægteskabet var Manden 
Hustruens Herre, som hun ogsaa bestandig kalder sin Mand. 
Hun var med al sin Kløgt og Finhed en enkelt, ubrudt, stor- 
skaaret Karakter, der gik sin Gang gennem Livet uden at vakle, 
og hvis Sind vistnok ikke havde Plads for den mindste Undtagelse 
fra det fuldkomne Troskabsforhold mod Manden. Der kan ikke 
tænkes noget fastere sammensmedet end Leon. Chr.'s ægteskabe- 
lige Forhold. Jo mere hendes Husbond kom paa Kant med den 
ene Stat og med den anden, jo mere han følte sig hjemløs og 
landflygtig, des mere maatte hendes statsretlige Begreber gaa op 
i ham: han var hendes Konge, og hendes Ægteskab hendes 
Fædreland. Dertil kom endnu Medlidenheden med den aldrende, 
svagelige, forfulgte Mand, hendes gamle Klient — ti hun havde 
før været hans Sagfører — , hendes Ulykkes Kammerat gennem 
en Række tunge Aar, gennem Livsfare og haardt Fangenskab. 

Og selv om vi have fuld Ret til at mene, at der til syvende 
og sidst var noget virkelig forbryderisk ved Korfits Ulfeldts Færd, 
noget som aldrig kan undskyldes, saa var Talen da ikke om 
simple Forbrydelser som f. Eks. Giftmord, for hvilke den borger- 
lige Ret fletter sine Hampereb, men om politiske Anslag, der var 
forbeholdt Stormænd, som kunde forhandle med Potentater. Des- 
uden Forbrydelser mod hvad? og mod hvem? Det som vi 




Contra Leonora Christina. 



729 



dømme haardest, hans Forræderi mod sit Fædrelands Uaf- 
hængighed: at en Mand af gammel dansk Slægt kunde ægge 
fremmede Regenter — Sverigs, Englands, Brandenburgs — mod 
Danmark, endog tilbyde dem dets Krone, det kan hun da i alt 
Fald ikke have bedømt efter vor Tids Begreber om Pligter mod 
Fædrelandet. Er dette Begreb om »Fædrelandet c som noget, man 
skylder en ubrødelig Pietet, overhovedet ikke af nyere Datum end 
Leon. Chr.'s Tid? Vistnok kendte Renaissancetiden det fra Læs- 
ningen i de antike Forfattere fra Grækenlands og Roms Repu- 
bliker; men var det rigtig trængt igennem i hin Tid som et 
vigtigt og anerkendt Led i Menneskelivets Moral? 

Nej, det som fældede Korfits Ulfeldt og som førte Leon. 
Chr. i det lange Fangenskab, var visselig ikke hans Forsyndelse 
mod den danske Nationalitets Fremtid, men Majes tæ t s forbrydelsen 
mod Danmarks Konge. Hans Forræderi mod sin Konge kan 
lige saa lidt undskyldes fra hans Tids Synspunkt som fra vor; 
det kan ikke engang betragtes som Partipolitik; ti Ulfeldt var 
Forræder, før Kongen havde kasseret Haandfæstningen og vartraadt 
den danske Adels nedarvede Rettigheder for nær. Ulfeldt var 
overhovedet i Forhold mellem Mand og Mand ganske simpelt en 
upaalidelig og uredelig Karakter. Men at Leon. Chr.'s statsretslige 
Samvittighed — i Følge hendes Fødsel som Kongedatter af morgana- 
tisk Ægteskab, i Følge hendes Ægteskab med en afsat og forfulgt 
Stormand, der en Tid havde været Danmarks egentlige Regent, 
og i Følge hele Tidens Virvar, der endte med Statskup, — at den 
var kommet i et uophjælpeligt Vilderede, det var ikke mere end 
menneskeligt. 

Og hvem var endelig de Mænd, som personlig sad lige over- 
for hende og afkrævede hende Vidnesbyrd mod hendes Ægteherre? 
Det var Kong Frederik Ills Ministre, til Dels hans Medhjælpere ved 
Statskuppet, hvem hun sikkert meget mindre har betragtet som 
Haandhævere af Lov og Ret, Dyd og Moral, end som hendes 
Mands heldige Rivaler, der nu sad inde med den Magt, han en 
Gang havde haft i Hænde, medens nogle af dem forhen havde 
taget mod »Ducørerc af ham. Hvor vidt skyldte hun dem at 
tale Sandhed? 

Det var endnu ikke ordnede, paa klare Rets-Ideer grundede 
Tilstande. Det var endnu altfor meget Rovfuglenes Krig imod 
hverandre, hvor der brugtes Næb og Kløer og alle Kneb gjaldt. 
Ørne og Falke kunne have noble Egenskaber og udmærker sig 

tit ved stærkt monogamisk Sammenhold; men almene Love bøje 
de sig ikke villig for. 



* 



Efter at det sidste Forhør var blevet afholdt over Leon. 
Chr. d 17de August 1663, 9 Dage efter at hun var bleven indsat 
i Blaataarn, fik hun anvist et nyt Fængsel, der vel var lidt an- 
stændigere end »den mørke Kirke«, men dog endnu meget haardt 
Da hun nu kunde forudse et langvarigt, maaske livsvarigt Fangenskab, 
da svigtede hendes Styrke hende og hun glædede sig mod Enden. 
Hun begærode en Præst, som kunde berette hende til Døden, laa 
derefter stille hen i tre Dage, nød lidet eller intet. Hendes Ønske 
at dø gik dog ikke i Opfyldelse: hendes kraftige Natur reagerede 
imod hendes egen Vilje. Da hun fornam, at hendes Mave begærede 
Mad, og at hun kunde beholde Spisen hos sig, blev hun utaalmodig 
over, at hun ikke kunde dø. Nu begyndte der en haard aandelig 
Kamp i hendes Indre, inden hun kunde finde Trøst og Ro i en 
fuldstændig Resignation. I Følge hendes religiøse Tænkemaade 
antog denne Kamp Formen af, at hun gik i Rette med Gud. Hun 
anførte Udtryk af Davids, Jobs og Jeremias's Klager. Om Natten, 
naar hun mærkede, at Opvartersken sov, havde hun det bedst, 
saa kunde hun give Taarer og Tanker frit Løb. 

»Da gik det an paa en Rettergang« , siger hun. »Jeg op- 
regnede alt det, jeg uskyldigen i mine Dage havde lidt og udstaaet, 
holdt Gud fore: Om jeg var vegen fra min Pligt? Om jeg 
skulde have gjort mindre imod min Ægtefælle, end som 
jeg havde gjort? Om det skulde være min Løn, at jeg 
ham udi Modgangs Tid ikke vilde forlade? Om jeg nu 
derfor skulde pines, plages og bespottes? Om saa mange usigelige 
Ulykker, jeg med ham havde udstaaet, ikke vare nok, at jeg 
endeligen til denne ulægelige, store Ulykke skulde konserveres?« 



I hendes Fortælling om denne betydningsfulde og afgørende 
Sjælekamp i Ensomheden ere de anførte Ord de eneste, som have 
en særlig Anvendelse paa hendes egen Sag: ellers fremfører hun 
kun Bibelsprog eller almindelige religiøse Betragtninger, som kunde 
anvendes paa enhver, der lider haardt og (efter sin Mening) ufor- 
tjænt. Ordene angive klart og tydelig, og aldeles i Overensstemmelse 
med hendes Betragtning af Lucias Sag, hvad der for hende havde 
været det eneste ledende Hensyn ved hendes Optræden under 



(S. 70). 

Forhørene, nemlig at dække Manden. Hun er stolt af, at hun 
ikke har villet svigte ham* i Ulykken. Det gaar hun ud fra. at 
Gud maa bifalde. Dog prikkes hendes Sind ogsaa af Tanken om, 
at Gud muligvis vil finde, at hun har gjort form eget for sin 
Ægtefælle: »skulde hun have gjort mindre?« Hun selv kan 

ikke være af denne Mening, tvært imod; men 

Hvorledes falder hun overhovedet paa at give sine Tanker 
denne Vending? Hvis hun kun havde sat sin Ære i fremfor alt at 
holde sit Hjærte rent for Svig og sin Mund for Usandhed, saa 
havde hun gaaet i Rette med Gud paa en anden Maade, saa havde 
hun spurgt: Er jeg veget et Haarsbred fra Sandheden? Har jeg 
taget dit Navn forfængelig? Skal det være min Løn for, at jeg 
er uskyldig og aldrig har villet have med Forræderi at gøre? 



Hvorledes forholdt hun sig da under Forhørene? 

S. Birket-Smith lægger den afgørende Vægt paa det umiddel- 
bare Indtryk af hendes Ord, af det »ærlige Ansigt«, som man 
kalder det, der efter hans Mening afspejler sig i dem. Vi anførte 
allerede foran hans Udtalelser: »Ingen, der har læst denne Bog 
vil kunne tvivle om, at det forholder sig, som hun siger, eller 
ogsaa maa man én Gang for alle opgive Tanken om at kunne 
skelne Sandhedens Sprog fra Løgnens og Hykleriets«. 

Det kan jeg ikke se ganske paa samme Maade. Jeg skal 
fremdrage et Eksempel. Under det andet Forhør, d. 10 August, 
udtalte en af Ministrene, (Kansleren Peder Reedtz): Eders Mand 
har bødet en fremmed Herre Danmarks Rige til. »Jeg spurgte«, 
fortsætter saa Leon. Chr., »om Danmarks Rige hørte min Mand 
til, at han det kunde udbyde, og eftersom Ingen svarede, for jeg 
videre fort og sagde: I gode Herrer kende alle min Herre; I vide, 
at han har været æstimeret for en Mand af Forstand, og jeg kan 
forsikre Eder, at da jeg skiltes fra ham, da havde han endnu sin 
fulde Fornuft. Nu er let at tænke, at ingen forstandig Mand det 
skulde udbyde, som ikke stod i hans Magt, og han ikke raadte 
for. Han er jo udi ingen Charge, har ingen Myndighed eller 
Midler, hvor skulde han være saa daarlig saadant Tilbud at gøre, 
og hvad for en Herre skulde ville tage derimod?« 

Er det nu egentlig den hellige Uskyldigheds Tone, som 
klinger gennem disse Ord? Eller er det ikke meget mere en snar- 



* 

raadig og slagfærdig Disputerekunst — beundringsværdig i sin 
kvindelige Manér, men ikke aldeles beVoligende? Og saaledes gaar 
det helt igennem. Leon. Chr. opfatter sin Situation med den 
skarpeste Forstand, forstaar under enhver Vending i Forhøret, 
hvad den kræver af hende, bruger baade Repliken og Pavsen med 
den største Finhed og Kløgt uden et Øjeblik at slippe sit Formaal 
af Syne: at dække Manden. Ja, jeg er overbevist om, at hvis 
hun kunde se den Ros for hende, som jeg her har nedskrevet, og 
sammenligne den med S. Birket-Smiths Ros over hendes Uskyld 
og Sanddruhed, saa vilde hun tage min til Indtægt — ikke alene 
fordi hun vilde finde den fortjænt, men ogsaa fordi hun vilde finde, 
at den var en langt højere og skønnere Ros for hende (hvad jeg 
ikke finder). 

Tilbage staar hendes hyppige Brug af E d e n. Naar Ministrene 
beskylde Korf. Ulfeldt for at have tilbudt Danmark til en fremmed 
Potentat og tilføje: »I ved det vel«, svarer Leon. Chr.: »Gud 
skal være mit Vidne dertil, at jeg det ikke ved«. Senere: »Vidste 
jeg det, da skulde jeg det gærne sige; men saa sandt Gud lever, 
saa ved jeg det ikke, og saa sandt kan jeg og ikke heller tro, at 
min Mand skulde være saa daarlig ; ti han er en svag Mand« osv. 
— En anden Gang raaber hun Gud til Vidne, at hende om intet 
Forræderi er vitterligt, hvorfor hun og ingen [i Sagen delagtige] 

kunde navngive. »Jeg kan med god Samvittighed sværge 

for Gud i Himlen, at jeg aldrig hørte ham tale om noget sligt. 
Ja, jeg kan sige, at han aldrig ønskede ondt over Kongen, det jeg 
hørte«, osv. osv. — Ikke alene i Forhørene styrker hun sin Nægtelse 
med Ed; ogsaa lige overfor Præsten, der efter hendes eget For- 
langende besøgte hende som Sjælesørger for at berette hende til 
Døden, og som paa sit Embeds Vegne, »saa vel som formedelst 
Befaling« foreholdt hende, at hun ikke skulde besvære sin Sam- 
vittighed med noget, vidnede hun for Gud i Himlen, for hvilken 
intet er skjult, at hende om det Forræderi intet var vitterligt. 

Hvem er ikke tilbøjelig til uden videre at lade det bero 
ved slige Forsikringer og drage et Lettelsens Suk over at Sagen 
dermed er afgjort? Og hvem tør uden et aldeles tvingende og 
fyldestgørende Bevis staa frem mod en levende eller død og sige: 
Du gjorde falsk Ed? 

Jeg har ikke Beviser og staar ikke frem med en saadaD 
Paastand. Det er muligt, maaske endog det sandsynligste, at 
hendes Eder have været sande efter Formen og Bogstaven — og 

det bør ikke overses, at dette for den menneskelige Samvittighed, 
som den nu en Gang er indrettet, ofte kan tjæne til virkelig Bero- 
ligelse — , medens hendes Brug af Eden, efter hvad vi ovenfor 
have udviklet, dog har været aldeles sofistisk og et Skjul for en 
Medviden i det væsentlige. — Men man maa virkelig ogsaa have 
Lov til at vedkende sig den Mening, at hendes Eder, endog hvad 
Formen og Bogstaven angaar, ikke kunne betragtes som hævede 
over det tvivlsomme. Naar det en Gang er givet, hvad vi i det 
foregaaende have hævet over al Tvivl, at hun i Mellemværendet 
med den danske Regering saa hele sin Pligt og Opgave i det 
Formaal at rense sin Mand, saa maa man være belavet paa alt, 
hvad der kunde tjæne dette Formaal. Sæt at hun har vidst god 
Besked, saa har hun dog — det viser hendes Betragtning af 
Lucias Sag — villet nægte hvad som helst der kunde skade hendes 
Mand; og hvad kunde det nytte at nægte, naar hun vilde frafalde 
sin Nægtelse i det Øjeblik det kom til Ed, der formodentlig vilde blive 
hende afkrævet, om hun end ikke forekom det ved at aflægge den 
frivillig? Hun er da inde paa at spille en Rolle, som i Følge 
Konsekvensens ubønhørlige Krav maa spilles til Enden — alt- 
sammen til bedste for det, som hun anser for sin Hovedpligt. Og 
hvad kunde det nytte at sværge dyre Eder for Ministrene, naar 
hun vilde frafalde dem for Præsten, der »formedelst Befalingc — 
nemlig fra Hoffet, formodentlig fra Dronningen — foreholdt hende, 
at hun ikke burde besvære sin Samvittighed med noget? At hun 
i Enkeltheder sagde Usandhed under Forhørene, fremgaar af selve 
Jammersmindets Beretning om, hvad hun svarede paa Spørgsmaalene 
om sine Juveler (Sign. Folkeudg. S. 28 og maaske S. 65 med S. 20, 
Note 3 og S. 31). Og jeg tænker mig, at Leon. Chr.'s Læber vilde 
kruses af et lunt og forbavset Smil, hvis hun kunde høre nogen 
for Alvor ytre Tvivl om, at hun brugte snilde Usandheder som 
Vaaben — jeg havde nær sagt: lovlige Vaaben — mod Over- 
magten. Hun var sandelig af lang Praksis i vanskelige og farlige 
Situationer vant til at handle efter Grundsætningerne: sauve qui 
petit og »Nød bryder alle Love«. Hun maa i Smug begaa Hand- 
linger, som vi ikke skulle bebrejde den forfulgte Kvinde, men som 
dog i paakommende Tilfælde maa klares med Løgne. Hvor er 
saa Grænsen? Man kunde sige, at hvis hun har svoret falsk, saa 
vilde hun dog næppe i sine Memoirer bevare Mindet om disse 
Eder, der dog maa have foruroliget hendes Samvittighed noget. 
Men det er netop Sagen, at hun i hvert Fald til en vis Grad har 

ofret endog sin Samvittighed for sin Mands Ære og Vel, og regnet 
sig det til Fortjæneste 1 ). Desuden, som S. Birket-Smith selv meget 
træffende har gjort opmærksom paa, kunde hun ikke vide, om 
Manuskriptet, der blev affattet i Fængslet, ikke kunde falde i 
urette Hænder, i det danske Hofs i Stedet for hendes Børns, 
hvilket er en tilstrækkelig Grund til, at man af Jammersmindet 
ikke kan vente sig en Smule mere Uforbeholdenhed om hendes 
Mands Sag end af hendes Ord under Forhørene. 

I alt hvad der angaar hendes Forhold til Ulfeldts Planer, 
er Jammersmindet ikke alene en forsigtig og paa Skruer stillet Med- 
delelse, men tør maaske ogsaa, naar man rolig overvejer Begiven- 
hedernes Gang, antages for paa en halvt ubevidst Maade at 
afvige fra Sandheden. 

Øjeblikkelig efter sin Fængsling maa hun, der af Naturen 
er en født Advokat, træde i Skranken i en Sag, hvor det gælder 
Liv og Ære for hendes Mand og hende selv. Hun sætter alle sine 
Ævner, hver Blodsdraabe, hver Nerve ind paa dette Forsvar og 
maa bide fra sig somme Tider over tre Timer i Træk. Selv om 
vi havde et stenografisk Referat af Forhørene liggende for os, 
kunde den historiske Kritik næppe anerkende hendes Forsvar som 
en klar Kilde om, hvorledes det i Virkeligheden »sad tilsammen« 
med den Sag. Hun har sin Streg tydelig anvist og maa passe 
vel paa at holde Tungen lige i Munden. Jeg antager ligefrem, at 
hun paa den Tid har tilladt sig at sige en umaadelig Mængde 
bevidst Usandhed. Saa begynder Fangenskabets Elendighed. 
Efter at det har varet lidt over et halvt Aar, erfarer hun Ulfeldts 
Død, som for hende bringer Afslutning paa al Delagtigbed i politiske 
Interesser og for saa vidt giver mere Ro i Forholdene. Dog bolder 
Indespærringens bitre Lidelser bestandig Hadets Braad spids og 



') Det bør ogsaa bemærkes, at Samtiden, endog Modstandere, bedømte Leon. 
Chr/s Pligt i Overensstemmelse med hendes egen Opfattelse. Hinrich 
Blome til Farve, som var en af dem, der tidligere (1661) undersøgte 
Korfits Ulfeldts Forhold til Sverig, kom til det Resultat, at han. om han 
end havde ti Liv og Hoveder, havde forbrudt dem alle. *Men om 
ogsaa Hustruen kan straffes, da hun dog efter guddommelig 
og menneskelig Ret er skyldig at følge sin Mand*, det tør han 
ikke afgøre; „det maatte da i alt Fald bevises, at hun havde 
tenteret noget paa egen Haand og uden Mandens Befaling*. 
(S. Birket Smith, Leon. Chr.'s Historie II, S. 61). Jfr. ogsaa Conrad 
Hesses Betænkning (sammesteds), som gaar i en lignende Retning. 

skarp. Hendes Fængsel maa egentlig kaldes ensomt; ti blandt 
sine Omgivelser finder hun ikke et Menneske, med hvem hun kan 
tale fortrolig, end sige nogen jævnbyrdig Aand, der gennem Samtale 
kunde bidrage til at udjævne Ensidigheden i hendes Synsmaade. 
Hendes Sjælesørgere — i alt Fald de af dem, som hun havde 
Agtelse for — kunde give hende Religionens Trøst; men talte de 
med hende om de gamle Anliggender, saa maatte hun jo straks 
komme i Hu, at de stode i Forbindelse med Hoffet Hun maa 
bestandig være paa sin Post; hun frygter endog for, at Sperling, 
da han ogsaa bliver Fange i Blaataarn, og hun træder i hemmelig 
Forbindelse med ham, skal spille Forræder: »hun fattede en 
sær Opinion om ham, ligesom han vilde drage noget af 
hende for at fremvise«. I hendes fordums fortrolige Meddelelser 
til ham var der jo ogsaa et og andet, som kunde fremvises 
med Effekt. 

Det forekommer mig psykologisk sandsynligt, at hendes 
en Gang givne Synsmaade, i hvilken hun med hele sin Lidenskab 
havde tænkt og talt sig ind, under de mange, lange Aars Fangen- 
skab efterhaanden har fæstnet sig og er groet saaledes ind i 
hende, at hun aldeles ikke længere har staaet fri lige overfor 
den. Det vilde vistnok være fuldkomment fejl at mene, at en 
unaturlig og langvarig Isolering kan undlade at udøve sin Virkning 
endog over den stærkeste Sjæl, den lyseste Aand, der ellers bevarer 
sin Skarpsindighed og sin Hukommelse usvækkede. Korrektiverne 
mangle, hun er ikke længere i Stand til at se Tingene fra nogen 
ny Side. Da hendes Aands Virksomhed saa efterhaanden nød- 
tvungen fra Daad gik over til Erindring, da hun tog den Opgave 
at fremstille sin Fængsling og sit Fangenskab, er hendes fordums 
Procedure, som hun fra sit Synspunkt mindedes med Stolthed 
over dens Dygtighed og Standhaftighed, traadt i Stedet for Sagens 
virkelige Sammenhæng. Hun er nu sin egen Heltinde; der er 
noget æstetisk i hendes Opgave. Hendes Referat af Forhørene, 
der nu laa over 10 Aar tilbage i Tiden, giver uden Tvivl et meget 
ensidigt Udtog og Billede af dem : hun maa jo have udeladt meget, 
og vel særlig det, hvorved hun har klaret mindre godt for sig. 
Hun er altfor meget Forfatterinde til at hun skulde undgaa at 
pointere og idealisere efter dramatiske Hensyn, saa fjærnt som hun 
end er fra smaalig Forfængelighed. Hendes Paastande paa Uskyl- 
dighed og god Samvittighed — ikke alene i Beretningen om For- 
hørene, men rundt omkring i Jammersmindet (særlig i Fortalen) — 

bør derfor hverken tages som objektiv historisk Sandhed eller som 
bevidst Usandhed paa den Tid, da de bleve nedskrevne. Kampens 
Dage var forlængst forbi: nu gaar hendes Tragten ud paa at gaa 
i en værdig Skikkelse over i sine Børns og sin Efterslægts Erindring. 

Desuden, naar en paastaar at være uskyldig, uden at man 
tillige faar nøjagtig Oplysning om alle de Kendsgerninger, som 
derved kunne komme i Betragtning, saa er man jo henvist til 
Vedkommendes egen Dom om, hvad der kan gælde for uskyldigt 
og hvad der ikke kan gælde derfor. Det bliver altid et aabent 
Spørgsmaal, om den anklagedes moralske Dom om sin egen Færd 
vilde falde sammen med andre Menneskers, naar de fuldt ud kendte 
den. Enhver ved, at slige Domme undertiden falde meget for- 
skellig ud. 

Under Aaret 1683 skriver Leon. Chr. bl. a. (Jammersmindet 
S. 208) : »Mit næsten 20 Aars Fængsel kunde ikke formilde Enke- 
dronningens Hjærte imod mig (der jeg dog med god Sam- 
vittighed kan vidne for Gud, at jeg aldrig ved at have 
givet hende Aarsag til sin fattede Unaade)«. I disse Ord 
turde der foreligge et ret tydeligt Eksempel paa, hvor meget — eller 
lidet — objektivt Værd man kan tilskrive Forfatterindens For- 
sikringer ved Gud og sin Samvittighed 1 ). Man har ikke Føje til 
at tvivle om, at de i Øjeblikket ere nedskrevne bona fide. Og 
hvad der kan give et Menneske Aarsag til at fatte Unaade eller 
Uvilje mod et andet Menneske, er jo i Virkeligheden ogsaa et 
ubestemt noget, som kan ses fra forskellige Sider, navnlig de to 
paagældende Menneskers, hvis Synsmaade i Reglen ikke vil falde 
sammen. Men efter hvad der foreligger, ville vore Dages Historikere 
dog næppe antage, at Leon. Ghr.'s Færd mellem Aarene 1648 og 
1663, naar den skal dømmes upartisk, ikke skulde have givet 
Sophie Amalie en hel Mængde meget god Aarsag til sin Unaade — 
uanset at man ubetinget vil fordømme den lave Maade, hvorpaa 
Dronningen viste sin Unaade og tilfredsstillede sin Hævntørst, da 



') Det er vel overhovedet sandsynligt, at endog alvorlige Personer som 
Leonora Christina paa hin Tid vare meget mindre nøjeregnende med 
Edens Brug i daglig Tale, end man nu regner det for tilstedeligt Jo 
mindre sparsom man var med Paakaldelsen af Guds Navn, des mindre 
Vægt har der ligget paa hver enkelt Forsikring« Om Leon. Ghrist end 
ikke har svoret „som en Kukkenbagerkone* , eller blandet Guds Navn i 
alt i samme Grad som Geske Klokkers, saa var hun dog ikke helt hævet 
over Tidens Vaner. 

hun én Gang havde faaet sin Fjende i sine Kløer, den indtil Døden 
uforsonlige Grusomhed, hvormed hun lod hende lide Fangenskabets 
Tortur. Leon. Chr.'s Paastand paa, at hun Ud uskyldig var 
for saa vidt ganske vel beføjet, som hun i henved 8000 Dage af 
sit liv, Dag ud og Dag ind, vidste, at hun var en værgeløs Genstand 
for personlig Hævn; men den lærer os intet om, hvor megen 
Skyld elier Uskyld i hendes tidligere Tid der laa bagved. 



Det enkelte Menneskes moralske Udvikling i Forhold til 
andre Mennesker har megen Lighed med den Udvikling, som 
Menneskeslægtens Opfattelse af Verdenssystemet har gennemgaaet. 
Det begynder med, at Menneskene betragte deres eget Standpunkt, 
Jorden, som Centrum for hele Universet, det hvorom al Ting drejer 
sig; og det enkelte Menneske gaar bestandig ud fra at betragte 
sig selv som Centrum for alle sine menneskelige Omgivelser, som 
den efter hvem det hele skal rette sig. Vort kære Jeg maa op- 
drages til ikke at føre sig op som et fordringsfuldt Barn. 

Leonora Christina hørte ikke til de sjældne Mennesker, der 
ere voksede fra denne lavere Verdensbetragtning; hun var ikke saa 
ganske rykket op til den sande — kopernikanske — Moral. Livets 
Skole havde vel været hende en haard og s træng, men ikke en 
god Tugtemester: en Snes Aars Lidelser under Overmagten og 
Afspærring fra Omverdenen er næppe det bedste Sanatorium til 
at mildne Lidenskaberne og frigøre Omdømmet. Man faar et for- 
bavsende Indtryk heraf ved den Oversigt, som hun i sin Alderdom, 
efter Løsladelsen af Fangenskabet, har leveret over dem, hvis 
dødelige Afgang er berettet hende under Fængslingen 
{Jammersmindet, Folkeudg. S. 15). Hun havde i Jammersmindet 
omtalt flere af disse 11 Dødsfald enkeltvis; men det behager hende 
endnu en Gang at lade dem passere Revue for sig i sluttet Række. 
Man ser heraf, hvor lidet hun kan frigøre sig fra at henføre andre 
Menneskers Skæbner, Ulykker, Død, til det Forhold, hvori de havde 
stillet sig netop til hende, uagtet man skulde tro, at hendes 
gode Hoved kunde have lært hende, at Himlens Vrede mulig 
kunde have ramt dem af Hensyn til hundrede andre Forhold. Her 
kun et Par Eksempler: 

»2. Enkedronningens Hofmesterinde , som var mig saa 
meget stræng i min første Bedrøvelse, havde en lang, pinagtig 
Sygdom ; sagde af Utaalmodighed, at Helvedes Pine var ikke større 

Tilskueren. 1888. 50 

end som hendes Pine var. Man kunde paa Taarnet høre hende 
skrige. Hun blev ført paa en Dyne ned i Byen og døde der«. 

»3. Abele . Catharinæ Død var meget smærtelig. Havde 
hun før søgt hos mig paa hemmelige Steder efter Breve, da blev 
hun siden af Balberere meget befølt, eftersom hun havde Bylder 
paa hemmelige Steder. Hun blev skaaren og brændt Al den 
Pine udstod hun i Haab at leve, men hverken Bartskærens Vind- 
skibelighed eller Dronningens Besøgeiser kunde redde hende fra 
Døden«. 

»4. Sekretærer Erik Krag, som havde ladet se sit onde 
Hjærtelag mod mig i mit Fængsel den mørke Kirke, blev hastig 
af Døden henrykt paa et urent Sted; var frisk og sund, havde til 
Middag ladet indbyde Gæster til sig, sad og skrev ved sit Bord, 
gaar ud for at gøre sit Behov, der finder hans Folk (efter lang 
Bien) ham død«. 

Det er jo sandt at sige ikke andet end Udbrud af Skadefryd, 
af en Hævnlyst, som føler sig tilfredsstillet, uagtet man selv ar 
magtesløs. Hofmesterindens Skrig synes at have klinget sødt i 
hendes Øre. Der var dem, som troede, at Leon. Chr. kunde hekse; 
selv troede hun det ikke — men havde hun blot kunnet det! Nu 
paakalder hun ikke de onde Magter, men forudsætter ganske naivt, 
at det guddommelige Forsyn gaar hendes personlige Hævngerrigheds 
Ærinder. Er det egentlig bedre? Det er den velbekendte Tro 
paa en providentia specialissima^ en Selviskhed, der ved Religionens 
Hjælp antager uendelige Proportioner, som var meget almindelig 
i ældre Tider og som man for Resten ogsaa kender fra Eksempler 
nu til Dags, navnlig naar mægtige Personer triumfere over deres 
Fjender. Leon. Chr. var overordentlig religiøs, Gud var idelig i 
hendes Tanker og hendes Ord. Hendes Religiøsitet har faaet 
kraftige og lutrede Udtryk som i den skønne Morgensang: »Min 
Tunge skal med Stemme«, eller i Sangen: »Hvad er vores Levneds 
Id«; men en sandfærdig Analyse af den vil vise, at den lige saa 
vel maatte laane Hus til det hadefulde, selviske og sofistiske hos 
hende, som til det der var i hende af Højsind, Resignation og 
Kærlighed. 



Korfits Ulfeldt har i et Par hundrede Aar maattet bære 
Forrædernavnet, og Nutidens historiske Forskning bekræfter, at 
han ikke har baaret det med Urette. Mod Leonora Christina har 

man været anderledes stemt; og efter Udgivelsen af Jammers- 
mindet, en af de mærkeligste og indholdsrigeste Bøger i hele vor 
Literatur, gør man sig saa meget mere Umage for at skille hendes 
Sag fra hans. Forunderligt nok: der kan ikke tænkes noget, som 
strider mere mod hendes eget Livs stadige Tanke og inderste 
Vilje end denne Stræben efter at rense hende ved at skille hendes 
og Mandens Sag. Sit Livs Motto har hun angivet i de bekendte 
Linjer af hendes Vers paa Alterklædet i Maribo Kirke: 

Ej noget synes tungt for Ægte- Kærlighed, 
Trofasthed er den Dyd t man ej tør blues ved. 

Og ved dette »noget«, som ikke er tungt for den ægteskabelige 
Kærlighed og Trofasthed, maa man underforstaa en hel Del, som 
Nutiden mener at burde tage mindre let. Ulykken var, at efter 
hendes og hendes Tidsalders Opfattelse af Ægteskabet var Hustruen 
i Virkeligheden et ufrit Menneske, ufrit lige ind i hendes inderste 
Væsen: hendes Samvittigheds Tyngdepunkt faldt udenfor hende 
selv, i Manden, hvis Veje hun maatte følge. I alt, hvad der gik 
ud over Forholdet til Mand og Børn, havde hun intet selvstændigt 
Ansvar. Og naar Manden, som det her var Tilfældet, var en 
politisk Svindler og Charlatan, maatte Ægteskabet — hvad Leon. Chr. 
jo ogsaa tilstrækkelig fik at føle — fr a en vis Side set kaldes meget 
ulykkeligt, om det saa indad til var aldrig saa kærligt og trofast. 

Hvor megen Pris man end maa sætte paa Jammersmindet, 
er det dog et stort Spørgsmaal, om det egentlig egner sig til 
Folkelæsning. Det er en Bog, som Hislorien spiller et højt 
Spil med: jo mere ærligt det Ansigt er, som den bærer, des mere 
maa dette Ansigt, hvis det alligevel ikke staar til troende, vendes 
til Anklage mod Bogen og Forfatterinden, naar man ser Sagen 
fra Nutidens Synspunkt. Der er heri noget, som let afstedkommer 
stor Forvirring. Ti af den populære Læser kan man ikke vente, 
at han skal kunne opfatte Bogen fra en svunden Tids Synspunkt 
og indrømme en forældet Moral dens historiske Ret. Skal man 
saa fremstille Leon. Chr. „in usum Delphini u i en Skikkelse, der 
ikke svarer til den historiske Virkelighed ? Eller skal man prisgive 
hende til en naiv Indignation som meddelagtig i Forræderi mod 
Fædrelandet og fræk Fornægtelse af Sandheden? Det rigtigste bliver 
vel, i Følge det ganske særegne ved hendes Forhold, saa vidt 
muligt at forbeholde hende for Læsere, som have Ævne og Vilje 
til at læse Historien historisk. 

J. L. 

_ ^ 

I. Den literære Kritik og dens Arter. 

Hvor den menneskelige Tanke analyserende, skelnende og 
vurderende vender sit Lys imod en menneskelig Virksomhed eller 
Frembringelse have vi Kritik. Kritiken udtrykker Menneskets 
aktivt-prøvende Selvbevidsthed overfor en Bevidstheds Frembring- 
elser. Den selvbevidst frembringende anvender Kritik, og det 
frembragte er atter Genstand for andres Kritik. Denne kan være 
negativ i Stræben eller Resultat, naar dens Prøvelse kun tilstræber 
Nedrakning eller Forkastelse, og den kan være positiv, naar den 
ved en Analyse af det kritiserede Hele gennem en grundig Skelnen 
mellem væsentligt og uvæsentligt naar til en positiv Værdsættelse 
af det betydende og sande og det betydningsløse og falske. Den 
kan være af højst forskellig Dybde: fra et overfladisk Resonne- 
ment til en Prøvelse af selve de Principer, der ligge til Grund 
for Frembringelsen eller Virksomheden. Men fælles for al ægte 
Kritik er, at den gælder en menneskelig Virksomhed eller Frem- 
bringelse (man kritiserer ikke Naturen), at dens Udgangspunkt er 
Analyse, dens Maal Forstaaelse, Prøvelse og Vurdering, dens 
Midler fortsat Analyse og Sammenligning. 

Kritik er altsaa en Prøvelse, der ved Analyse og Sammen- 
ligning som Midler tilstræber en forstaaende Vurdering af en 
menneskelig Virksomhed eller Frembringelse. 

Den kritiske Aandsretning danner Modsætningen til den 
dogmatiske. Saa længe jeg forholder mig dogmatisk overfor det 
givne, f. Eks. overfor en Trossætning, der umiddelbart opfattes 
som Guds Ord, et Digt, der ses som Geniets umiddelbare Ind- 
givelse, en Statsforfatning, der menes evigt at være grundet i 

Guds Vilje eller i Forholdenes uforanderlige Skæbne, en Teori, en 
Praksis, en moralsk Regel, der ses som udgaaet fra en ubetinget 
Autoritet osv. , saa kritiserer jeg ikke: jeg tror, jeg bøjer mig, jeg 
hylder i Frygt eller Ærefrygt. Men opstaar der Tvivl, bliver 
noget af dette gjort relativt, opdager jeg, at Guds Ord dog kun 
ere givne i menneskelig Formulering, at Sæderne ere forskellige, 
at Autoriteterne komme i Strid eller veksle, saa begynder Kri- 
tiken. Og selv Forsvarerne maa blive kritiske. Idet de nødes 
til at kritisere Angriberne, Tvivlerne, forvandler Forsvaret sig 
uvilkaarligt til en Prøvelse af det omtvistede. Kritiken begynder 
sine Funktioner. Jeg maa nu skelne, analysere, søge Elementer 
og Principer, og selv om min Kritik er nok saa sympatetisk eller 
objektiv, nødes jeg til at skelne mellem væsentligt og uvæsentligt, 
centralt og periferisk, nødvendigt og tilfældigt; jeg maa sammen- 
ligne og vurdere; den kritiske Tankeproces, angribende eller 
apologetisk, er i fuld Gang. • Det dogmatisk faste bliver flydende, 
der bliver Røre i Aandens kemiske Vande, og nye Krystallisa- 
tioner finde Sted. Denne Proces tvinger frem mod et Synspunkt 
Der kunde vel tænkes en ren objektiv Kritik, der indskrænkede 
sig til Analyse og Sammenligning, men den Dom, der ligger i 
den menneskelige Virksomheds Værk, fører til en Dom over 
Dommen, en Vurdering, og Vurderingen kræver en Maalestok, et 
Synspunkt for Værdibestemmelsen. 

Som aktivt Udtryk for den menneskelige Selvbevidsthed er 
Kritiken Livsaanden og Livsbevægelsen i det menneskelige Aands- 
liv, »den tiende Muse c Enhver stor menneskelig Aandsfoembringelse 
er baaren af Kritik, og Kritik er Betingelse for den sande Til- 
egnelse, den fulde Indvielse, der tillige er en Udvidelse, idet den 
hjælper mig til »at overvinde min Naturs oprindelige Indskrænket- 
hede og aabner min Sympati for nye Felter. »Den viser Men- 
neskeaanden Vej. Den planter Hegn og Fakler paa Vejen. Den 
bryder og rydder nye Baner. Ti det er Kritiken, soon flytter 
Bjærge, alle Autoritetstroens, Fordommenes, den ideløse Magts 
og den døde Overleverings Bjærgec (Brandes: Den romantiske 
Skole i Frankrig, S. 497). Og er Kritiken end stundum en Tempel- 
skænder og er dens Fakkel kun en Brand, er den subjektiv eller 
blot agitatorisk ud fra usande Principer, saa hænger Kritikens 
Sværd jo atter over Kritiken, og det vil bevæge sig. 

Af Kritikens store Klasse er den literære Kritik en Slægt. 
Enhver Literaturhistorie, der ikke blot er en Bibliografi, maa være 

literær Kritik, en Analyse, Sammenligning og Vurdering ud fra 
et Synspunkt. Og efter disse mulige Synspunkter indbefatter den 
literære Kritik igen en Flerhed af Arter. 

Men disse forskellige Arter staa ikke klart for den almind- 
elig dannede Bevidsthed. En Videnskab om selve Kritiken har 
her endnu ikke banet Vej. Vil man bestemme en literær Kritiker, 
maa det dog være et nødvendigt Udgangspunkt at angive den 
Art af Kritik, der ved en lykkelig Forbindelse af hans herskende 
Ævne og det valgte Synspunkt er hans Styrke, men sige vi f. Eks., 
at han er psykologisk Kritiker, vækker det ingenlunde en lignende 
klar Forestilling, som naar jeg siger om en Digter, at han væsent- 
lig er Lyriker. I det sidste Tilfælde har jeg de andre Digtarter 
in mente, og Digterens Ejendommeligbed er saaledes i Alminde- 
lighed bestemt. Saaledes ikke med Kritikeren ved den almindelige 
Angivelse af hans Plads i Kritikens Bygning. Til Indledning 
bliver det da nødvendigt at forsøge en almindelig Klassifikation 
af den literære Kritik. Til en saadan findes der Elementer hos 
J. L. Heiberg, der dog kun skelner mellem den umiddelbare Føl- 
elses tautologisk rosende eller lastende Kritik, den ældre tekniske 
og den begrebsmæssig tekniske, hos Paul Møller (i hans Kritik 
over Ekstremerne), der sondrer mellem den formelt-æstetiske eller 
systematiske, den konverserende eller ræsonnerende, den filosofiske 
og den elementariske (kritiske) Recension, og endelig hos G. Brandes 
(i »Den franske Æstetik i vore Dage«), der nævner tre Hoved- 
arter: den historiske, den psykologiske og den æstetiske Kritik. 
Ved at sammenarbejde disse første Sondringer vil man naa til at 
skelne mellem fire Hovedarter: A. den umiddelbare synspunkts- 
løse Kritik, B. den historiske, C den æstetiske og D. den 
psykologiske Kritik, af hvilke hver igen har flere Underarter. 

A. Den umiddelbare synspunktsløse Kritik. Det 
første Trin, vi maa nævne, ikke paa Grund af dets kvalitative, 
men paa Grund af dets kvantitative Betydning er den naive 
umiddelbare synspunktsløse Kritik. Det er Kritiken paa den første 
famlende, den umiddelbare Følelses Trin. Da den væsentlig lever 
paa Fornemmelser, vilde vi kort kalde den den fornemmende 
Kritik. Det er den umiddelbare Smag, »den gode Smage som 
en principløs Fornemmelse, der dømmer uden historiske, filosofiske 
eller æstetiske Forudsætninger. Den er en Angivelse af en Føl- 

else, men ikke en egentlig Følelses Dom 1 ). Den meddeler sit 
almindelige Indtryk, angiver Værkets Indhold og roser og laster 
i det hele og i det enkelte. I bedste Tilfælde, hvis den fornem- 
mende Kritiker virkelig har en vis Følelse for Skønhed og æste- 
tiske Ting, bliver den til en Følelse af det umiddelbart-poetiske. 
»Enhver, der er i Stand til at lægge sin Følelses- og Fornemmelses- 
tilstand saaledes ind i Genstanden, at denne nøder mig til at gaa 
over i hin Følelsestilstand og følgelig virker levende paa mig, 
kalder jeg en Digter« (Schiller). Og dette første Spørgsmaal, om 
Værket i det hele er poetisk eller ikke, der er afhængig af en 
umiddelbar Fornemmelse af den i Værket givne Følelses Dybde, 
Inderlighed og Styrke, af Fantasiens Liv, Rigdom, Frihed og 
sanselig-plastiske Kraft, af Tankens Dybde og Omfang, af Inter- 
essen, Synet, Oplevelsens Undergrund, maa væsentlig afgøres af 
den umiddelbare Følelse, af Smagen i dens Umiddelbarhed. Den 
er efter Heiberg det naturlige Udgangspunkt, men den kan efter 
ham ikke motiveres, med mindre man derfra gaar ind i det tek- 
niske. Den Kritik, der bliver staaende ved denne Følelse af det 
poetiske, naar ikke videre end til disse evige Tautologier, der ikke 
sige andet end: det er skønt, fordi det er skønt, eller, det er 
slet, fordi det er slet. »I denne Art er næsten alle vore æste- 
tiske Bog- Teater- og Musik-Kritiker affattede.« 

Fra denne embryoniske Kritik, hvis Sandhedsmoment er 
denne første Sondring mellem det poetiske og det upoetiske, en 
første Følelses-Dom, gaar Vejen til lidt højere Former af princip- 
løs Kritik. 

Benyttet af mere produktive Aander former den sig saa- 
ledes, at Værket bliver Udgangspunkt for Kritikeren til Ræsonne- 
menter, Betragtninger, Iagttagelser, Aandrigheder, Apercus af 
forskellig Art. Værket bliver kun en Anledning for Kritikeren til 
poetiske Improvisationer, til et aandfuWt Causerie over Værket, 
(Jules Janin, Theophile Gautier). Det er Former af denne Art, 
som Paul Møller kalder den konverserende eller ræsonnerende. 

Eller Kritiken slutter sig til en eller anden poetisk Skole 
som dens Fanebærer, Herold og. Trompeter (for en Del Nisard, 
tidligere stundum ogsaa Ste Beuve) men uden egentlig Besindelse 
paa de Principer, der røre sig i Skolen, oftest kun naiv-begejstret 



*) Se min „Æstetik i Omrids" Med særligt Hensyn til den moderne 
Æstetik. Kbhvn. 1888. S. 40-42. 

ud fra Fornemmelsen af Skolens Storhed og Skønhed. Det gælder 
her om at rose, opdage Skønheder. En saadan Skole har selv- 
følgelig sin énsidige Æstetik: den fremhæver en enkelt Side af 
det skønne eller ophøjede, et upaaagtet eller tilbagetrængt Mo- 
ment, og dette (Kraft, Lokalfarve, Realitet, Formfinhed eller hvad 
det nu er) er nu Storheden og Skønheden for Kritikeren. Vi ville 
kalde denne Form den trompetende Kritik uden derved at ville 
forbinde Tanken om noget særlig slet, saa meget mindre, som 
den har den Fortjæneste at være Moder til den sympatetisk- 
psykologiske Kritik x ). 

Den fornemmende Kritik har ingen Principer, men kun sin 
umiddelbare Følelse, den konverserende svæver uden om Værket, 
den trompetende er ukritisk i sit Partigængeri. En højere Form 
antager den umiddelbare Kritik, idet den reflekterende giver sig 
i Lag med Værket og, om end paa en vis famlende Maade, danner 
sig Brudstykker af Principer og Synspunkter for Bedømmelsen. 
Vi faa da, hvad Paul Møller kalder den elementariske Kritik 
eller Recension. »Recensenten stræber at gøre sig Rede for, 
hvorfor en Digter behager eller mishager ham, og de Fordringer, 
han selv medbringer, eller som i det mindste under Læsningen 
vækkes hos ham, blive da de Lovbud, hvorpaa han støtter sine 
Kendelser.« Idet vi følge Digterens Fantasi med en afledet efter* 
gørende Produktivitet, opstaa saadanne Fordringer hos os (med 
Hensyn til Stof, Handling, Karakter, Kunstart, Form, Sprog, 
Diktion osv.), »og det er kun ved Refleksion over disse For- 
dringer, at den Mangfoldighed af æstetiske Erfaringer erhverves, 
som er den nødvendige Forudsætning for en videnskabelig Indsigt 
i Kunstens Natur. Denne Fremgangsmaade er for det første ren 
empirisk og skal kun bane Vej for et med filosofisk Frihed dannet 
System, hvorved hine isolerede Fordringer komme til at ses i 
deres rette Betydning. Men hine Erfaringer maa under en natur- 
lig Udvikling besiddes først og ere de højere Sansninger, hvortil 
det æstetiske System refererer sig, naar det skal være mere end 
en tom Formalisme.« Det vil egentlig sige, at Recensenten her 
selv maa danne sig Elementer af den Æstetik, som han lægger 
til Grund for sin Vurdering. Er Kritikeren en æstetisk og literær 
belæst og dannet Mand, vil han imidlertid have indsuget en hel 
Del æstetiske Principer og Regler og uvilkaarligt lægge dem til 



! ) Brandes, Den franske Æstetik, S. 70 ff. 

Grund, men Synspunktet er endnu fragmentarisk (elementarisk). 
Denne elementariske Kritik danner naturligt en Overgang til den 
Kritik, der analyserer og vurderer ud fra bestemte Synspunkter. 
Flere ere imidlertid mulige, men de lade sig føre tilbage til visse 
Klasser: den historiske, den æstetiske og den psykologiske. 

B. Den historiske Kritik. Da Kunsten og Literaturen 
ere Led i Kulturens almindelige Udvikling, kunne deres Frem- 
bringelser betragtes historisk. Der maa her navnlig lægges Vægt 
paa de literære Fænomener, der have sat Tiden i Bevægelse, og 
særlig karakterisere deres Smag, almindelige Aandsretning og 
Interesser. Dette Synspunkt falder ikke sammen med det æste- 
tiske, ti et Værks historiske Rolle staar ikke i ligefremt Forhold 
til dets æstetiske Vægt, og endnu mindre med det psykologiske. 
»Den historiske Kritik tager mere Hensyn til Slægten end til 
Individet, der for den i og for sig intet gælder og som alene 
behandles, fordi Slægten kun eksisterer i Individerne«. (Brandes). 

Men af denne historiske Kritik kan der tænkes for- 
skellige Former, der vise hen til andre Arter af Kritik, og staa i 
Forbindelse med dem eller gaa over i dem. Hvor den ikke blot 
skematisk-literaturhistorisk er en Bøgernes Historie eller som 
Side af Historien en Fremstilling af de literære Perioder, der 
særlig karakterisere en Tid eller ere Medaarsager til vidtrækkende 
historiske Katastrofer, hvor der gaas dybere ind paa de literære 
Bevægelser, forandrer den historiske Kritik sig mere filosofisk be- 
handlet til en Ideernes Historie, og som filoso fisk-histori sk 
JKritik nærmer den sig da f. Eks. den spekulativt-historisk-æste- 
tiske Betragtning (Hegel). Eller den kan behandles mere social- 
historisk eller kulturhistorisk. Værket ses som et Udtryk for 
Tidsaandens Kvalitetsvalg, som Følelsernes, Sædernes, Ideernes 
Historie, (Taine), som et Billede af Samfbndets, Racens og de 
store Individers Psykologi, og denne Behandling nærmer sig da 
til den psykologiske Kritik. 

C. Den æstetiske Kritik undersøger ikke Værket som 
Led i en historisk Sammenhæng, men behandler det som et iso- 
leret Hele, som den betragter og vurderer som Kunstværk. Her 
spørges heller ikke om, som Psykologen vilde gøre det, hvorfor 
denne Kunstner just valgte dette Stof, afvandt det denne Inter- 
esse og gav det denne Form, men Æstetikeren forsøger her at 

vise, »hvorledes denne Idé fordrer netop denne Kunstart, i Kunst- 
arten denne Form og denne Teknik, og hvorledes Værket i hver 
mindste Del er bestemt ud fra det hele.« (Brandes). Æstetikeren 
dømmer Værket, hvad den historiske og psykologiske Kritik ikke 
gør, og denne Dom kan være mangeartet. 

Kritiken kan være formel-æstetisk eller systematisk, 
som Paul Møller kalder denne Form. Den undersøger da, om 
Digterværket opfylder de Fordringer, der maa stilles til den be- 
stemte Digtart, om det stemmer med denne Kunstarts eller Kunst- 
forms Natur, om det f. Eks. er dramatisk, er en Tragedie og 
opfylder Fordringerne til en god Tragedie osv. Elementer af 
denne Art af Kritik er med i den elementariske Kritik, men roere 
systematisk gennemført træder den frem i forskellige Former. 

Den Form, der historisk har spillet den største Rolle, er 
den formelt-tekniske, der henter sit Synspunkt og sine Regler 
fra et æstetisk-teknisk System, der opfattes som absolut Kanon. 
Det er Aristoteles, der her som i Videnskaben har øvet et absolut 
Herredømme, og hans Herskermagt viste sig her endnu varigere 
end i Videnskaben. »Den af Aristoteles skabte Poetik var i alle 
Tidsaldre, da bevidst kunstmæssig Digtning har eksisteret, indtil 
den anden Halvdel af det 18de Aarhundrede Digternes Værktøj 
ved deres Arbejde og Kritikernes frygtede Maalestok indtil Boileau, 
Gotsched og Lessing« 1 ). Han havde ikke udviklet denne sin 
Poetik, en Formlære og Teknik, af almindelige æstetiske Prin- 
ciper som Skønheden eller den kunstneriske Virksomhed, men den 
var øjensynlig opstaaet paa Grundlag af de Iagttagelser, Analyser, 
Formbegreber og Regler, som vare opstaaede under selve Kunstens 
Øvelse og Udvikling og gennemarbejdet ved Sofisternes skole- 
mæssige Bearbejdelse*)? Poesien bedømtes da efter de Regler, 
som man fandt eller rettere troede at finde i det Brudstykke, vi 
have af Aristoteles' Poetik. Den Kreds af Meninger, man havde 
dannet sig om Aristoteles, blev den absolute Kanon indtil det 
18de Aarhundredes Slutning, da Bevidstheden om deres Ufuld- 
stændighed og historiske Betingethed først blev almindelig. Denne 
aristotelisk-tekniske Kritik har altsaa historisk været den 
betydningsfuldeste Magt i Kritikens Historie. 



') Dilthey: Das Schaffen des Dichters, Bausteine zu einer Poetik (I 

Philosophische Aufs&tze, Eduard Zeller gewidmet. S. 306). 
*) Ib. 313-U. 

Ad den aristoteliske Vej kan man imidlertid komme til 
nye Former for den formelle Kritik. Aristoteles havde uddraget 
sine teoretiske Regler af den foreliggende Praksis, og disse 
Regler vare i lange Tider den absolute Smags Regler. Men Livet 
er grønt, Teorien graa. Baade det spanske Teater (Lopez de 
Vega) og det engelske (Shakespeare) brød Reglerne paa mange 
Maader. Man kan da følge Aristoteles paa anden Vis, følge ikke 
hans Regler, men hans Metode: uddrage Reglerne af de store 
Mønstre i Kunst og Literatur, enten man nu inducerer ud fra 
flere (som Gustave Planche) eller ud fra en enkelt, f. Eks. Shake- 
speare (som Otto Ludwig) og lægge denne nye Kanon til Grund 
for den kritiske Vurdering: lad os kalde denne Form den mo- 
derne-aristotelisk-tekniske Kritik. 

Eller endelig kan man, hvis Spekulationen ruller stærkt i 
ens Aarer, søge spekulativt ud fra Poesiens Idé at deducere Poe- 
siens Kunstarter, Hovedregler osv. og nu bedømme Værket ud 
fra dette spekulativt-tekniske System. Vi faa da, hvad vi ville 
kalde den spekulativt-tekniske Kritik: J. L. Heiberg. 

Ogsaa andre Former af æstetisk Kritik ere historisk op- 
staaede. Den filosofisk-æstetiske Kritik, der ensidig for- 
dyber sig i Kunstværkets Idé og giver denne i Tankens Form, er 
bestemt ved Hegel og hans Skole. Ifølge Hegel giver Kunstværket 
i Anskuelsens umiddelbare Form, hvad Filosofien giver i Tankens, 
Begrebets, det vil sige den sande Form, og det bliver da Kri- 
tikens Opgave at hæve Anskuelsen i Poesien til Begrebet: kun 
saaledes er den stræng videnskabelig. »Med andre Ord,« siger 
Paul Møller, »ethvert Digt udtaler en eller anden Erkendelse i en 
ufuldkommen Form, og den Recensent, der oversætter det rettelig 
i sit adækvate videnskabelige Udtryk, gør Digtet selv aldeles 
undværligt, idet han giver noget bedre i Stedet for det.« (Saa- 
ledes Hinrichs, Røtscher o. fl.). Det skønne opløses her i det 
sande, og Livets rige Fylde af Følelse og Sindsbevægelse i Tankens 
Form væsen. 

Som det skønne her trues ved Overgreb fra det sande, 
kan det endelig ogsaa trues ved Overgreb fra det godes Side. 
Som der gives en pseudo-æstetisk Kritik, der énsidig anlægger 
en filosofisk-logisk Maalestok og glemmer Livet over Begrebet, 
saaledes gives der ogsaa en pseudo-æstetisk Kritik, der énsidig 
anlægger en etisk Maalestok, det være nu 7 at den spørger om 
Nytte og endelig Moral eller fra et højere Synspunkt spørger om 




748 



Georg Brandes som lilerær Kritiker. 



Digtets Sandhed i absolut-etisk Forstand, om Gyldigheden af dets 
Idealer etisk set. Vi faa da den etisk-æstetiske Kritik« 
(S. Kierkegaard, Cousin osv.). 

D. Den psykologiske Kritik. Foruden de angivne 
Synspunkter gives der et andet overordentlig væsentligt. Den 
historiske og æstetiske Kritik se paa Værket, ikke paa Frem- 
bringeren, i hvert Fald ikke paa Frembringeren af anden Grund 
end for at rose eller laste hans Tendens. Men da Værket jo ikke 
falder ned fra Skyerne, men fødes i en menneskelig Bevidsthed, 
maa man ikke oversé den lille væsentlige Kendsgerning, at det er 
en Frembringelse af Menneskeaanden og af denne bestemte indi- 
viduelle Aand. »Kunstværket er ikke blot »Menneskets Værkt, 
men et Værk af et stort Menneske, der ser klarere og elsker 
stærkere og føler dybere end andre Mennesker og som paa ejen- 
dommelig individuel Maade er et Udtryk for Tidens Aand. Det 
Indhold, Kunstværket udtrykker i Formen, er en ideal Livs- 
værdi, som denne er sét, følt og i afklaret Sinds- 
bevægelse elsket af en ejendommelig fin og stærk Sjæl, 
en Sjæl med et eget Livssyn, i hvilket og Tidens og 
Racens Aand paa individuel Maade rører sig« 1 ). »Som 
Michel Angelo giver sin vældige og mandige Aand Udtryk i sine 
Skikkelser, saaledes overalt i den store Kunst: Kunstnerens 
ejendommelige subjektive Livssyn bliver bestemmende 
for hans Opfattelse af det (objektive) Liv, han lader 
leve og røre sig i sine Skikkelser, for hans Valg af 
typiske Træk og Karakterer, og disse faa de Former 
og Udtryk, der svare til dette saaledes inspirerede 
Liv« '). Skønheden er her Kunstskønhed, og forstaas kun ud fra 
Kunsten, og Kunsten atter kun ud fra Kunstneren, ud fra den 
ejendommelige Brydning af Subjektet og Æmnet, hvis Frugt 
Værket er. 

Den første Vej til denne dybere Forstaaelse er da Sympa- 
tien: Kun en ejendommelig smidig og sympatetisk Aand finder 
Vejen til en menneskelig Sjæl. »En Kritiker,« siger Taine (Brandes' 
Fremstilling S. 70), véd nu til Dags, at hans personlige Smag 
intet Værd har, at han maa se bort fra sit Temperament, sine 



') Min Æstetik. S. 174. 
') Ibid. S. 173. 

Tilbøjeligheder, 9it Parti, sine Interesser, at hans Talent fremfor 
alt bestaar i Sympatien, at Historikerens første Gerning bestaar 
i at sætte sig i de Menneskers Sted, som han vil dømme, at gaa 
ind paa deres Instinkter og Vaner, at tænke deres Tanker om 
igen, at frembringe deres indre Tilstande i sit Sind, nøjagtigt og 
legemligt at forestille sig deres Omgivelser og ved Hjælp af Ind- 
bildningskraften at følge de Omstændigheder og de Indtryk, der i 
Forening med deres Karakterer have bestemt deres Virksomhed 
og ledet deres Liv. En saadan Bestræbelse lærer os, idet den 
stiller os paa Kunstnerens Standpunkt, at forstaa ham bedre, og 
da den bestaar i Analyse, er den, som enhver videnskabelig Ger- 
ning, modtagelig for Prøvelse og Fuldkommengørelse. c Kritikeren 
er her Sjælens Naturforsker; han ser Kunstnerens Aandsform som 
en Type og dadler ikke hans Udskejelser. Denne Æstetik »tror alt, 
elsker alt, finder sig i alt. Den har i Skønhedens Panteon Plads 
for den hedenske og den kristelige Kunst, for Grækernes Klarhed 
og Munkenes Askese, for Styrken og for Ynden, for den lyse 
Form og for det hemmelighedsfulde Symbol, for alt, hvad der 
lever, er og har været. Den er omfattende som Verden, tolerant 
som Naturen«. (Brandes S. 82). Denne Tolerance gør den dog 
selvfølgelig ikke til en Pose, der optager alt. Den begynder 
naturligvis med en Adskillelse, en første Sondring, som al Kritik 
maa gøre, om Værket vidner om kunstnerisk Aand eller ikke, 
(hvad Heiberg kalder det umiddelbart-poetiske). Falder Skønnet 
positivt ud, hører Værket virkelig til Literaturen, saa arbejder 
Kritikeren sig ind til psykologisk Forstaaelse. 

Den psykologiske Kritik har til Formaal »at studere den 
enkelte Kunstner som Menneske, Talent, Geni og hans Frem- 
bringelser udelukkende i Kraft af den Interesse, der fører os til 
Værket for gennem det at fatte Mesteren, hvis Gerning det er« 
(Brandes S. 51 fif.). For denne psykologiske Metode er intet for 
simpelt, alt, det gode som det slette, interesserer som Bidrag til 
Forstaaelse af Individualiteten. Kritikeren ser ikke paa Værket 
alene, i hvilket Kunstneren ligesom har søgt at udslette sin In- 
dividualitet, at tilintetgøre sig selv, han forfølger alle de over- 
skaarne Traade, der forbinder det med Kunstnerens Personlig- 
hed, før han stillede det fra sig som færdig, en Kladde, en 
Skitse, et foreløbigt Udkast er ham det kostbareste af alt. »Han 
undersøger Værket i dets Fostertilstand.« »Stedse saaledes van- 
drende og søgende alle disse Ævners og Virksomheders Kilde, gaar 

Psykologen fremad Skridt for Skridt, indtil Kvisten bøjer sig i 
hans Haand, indtil han finder det levende, inderste Væld i den 
enkelte Menneskeaandc (S. 54, sammenlign hermed Brandes' 
Skildring af St. Beuve i »Den romantiske Skole i Frankrigt 
S. 486 fif.). 

Den psykologiske Kritik kan imidlertid fremtræde i for- 
skellige Former. Værket fremgik af Brydningen mellem Subjektet 
ogÆmnet, og i Subjektet er Tiden og dens Aand, Racen og dens 
Grundtræk osv. medvirkende. Jeg kan da anvende Metoden saa- 
ledes, at jeg, idet jeg ser paa det frembringende Individ, særlig 
søger Slægten i Individet, og ser Individet og dets Frembringelser 
som et Udtryk for Racen og Tiden. Saaledes Taine, der i sin 
historisk-psykologiske Behandling af Literaturen søger tilbage til 
Samfundstilstandene, Folket og Racen. Det enkelte Kunstværk 
maa forklares ved Totaliteten af Kunstnerens Værker, disse igen 
ud fra en større Totalitet: Skolen, denne igen ud fra Folkets 
moralske og aandelige Tilstand, ved det sociale Klimas Kvalitets- 
valg, ved Mediet, ved de historiske, sociale og fysiske Betingelser 
for dens Oprindelse. Vi kalde denne Form den socialt-psy ko- 
logiske Kritik. (Type: Taine). 

Eiler Kritikeren kan énsidigt holde sig til den frembringende 
Individualitet, søge at forstaa den som det unicum, den dybest 
sit er, forvisset om, at »begreb man end alle Ideer i et Værk, 
hvis man ikke forstod det som fremgaaet af denne bestemte 
Forfatter- eller Kunstneraand, saa forstod man det ikke. c Fra 
Værket søges der da stadig tilbage til Frembringeren, maaske i 
den Grad, at man over Frembringeren og Frembringelsens hvor- 
ledes næppe nok faar Tid til ret at se paa Værket og vurdere 
det, saa Kritiken næsten opløser sig i Psykologi. Dette Syns- 
punkt bærer den individuelt-psykologiske Kritik. Type: 
Ste Beuve. 

Og endelig kan Kritikeren ligelig se paa Værket og paa 
Individualiteten for æstetisk -psykologisk at forstaa Forholdet 
imellem dem. Han søger fra Værket, i hvilket han ikke blot 
mærker sig Grundsyn, Følelser og Ideer, men ogsaa den ejen- 
dommelige Kunst, tilbage til Frembringeren for gennem For- 
staaelsen af ham som ejendommelig frembringende Kunstner at 
forstaa Værket som Kunstværk. Vi faa da, hvad vi vilde kalde 
den ob jektiv-æstetisk-psykologiske Kritik, i hvilken 
G. Brandes har sin Styrke. 

Kaste vi et Blik tilbage paa disse femten Former af Kritik, 
vil det let ses, at de ere af højst forskellig Værdi. Vi maa først 
udsondre den første Klasse som ukritisk eller embryonisk. Den 
fornemmende Kritik er kun Fuglens alier første Forsøg paa at 
flyve, den konverserende svæver udenom Værket, den trompetende 
savner det frie Stade over Værket, og kun den elementariske i 
sin bedste Form som en sporadisk Anvendelse af visse Principer 
vil findes som Bestanddel af enhver Kritik. Den fuldstændige 
Analyse af et Kunstværk saaledes, at det sættes i Forhold til 
hele den æstetiske Totalitet af Principer — det realt-analytisk- 
æstetiske Synspunkt, der vilde være det Ideal, der optog alle 
sande Former af Kritik — er nemlig uigennemførligt, da Kritiken 
af et enkelt Værk vilde blive lige saa voluminøs som en hel 
Æstetik. — Den rent historiske Kritik vil altid beholde sin Gyl- 
dighed, men den er mere en almindelig, kulturhistorisk Frem- 
stilling end en Kritik af Værket. Hvad der for den særlig har 
Betydning er den Rolle, Værket har spillet i Samtidens eller 
Eftertidens aandelige Historie. Og jo mere den nærmer sig til 
en Kritik af Værket og enten bliver filosofisk-historisk eller social- 
historisk, opløser den sig i andre Former i den filosofisk-æstetiske 
eller i den socialt-psykologiske Kritik. — Se vi paa den æstetiske 
Kritiks Former, maa først den filosofisk-æstetiske falde med den 
Filosofi og spekulative Æstetik, af hvilken den er en Affødning. 
Den spekulative Æstetik er vegen for den psykologiske. Det er 
ikke Tanker, Ideer osv., der ere det Indhold, der fremtræder i den 
kunstneriske Form, det er derimod Liv, Sindsbevægelse, Følelse; 
Anskuelsen, Livet her skal ikke hæves til Begreb, da det netop 
væsentligt ikke er Begreb, men et Livets Indhold, der er Værkets 
Indhold. Den etisk-æstetiske Kritik maa nærmest optages som et 
Led i den æstetiske, for saa vidt som Digterens Forhold til de 
etiske Idealer ogsaa er et af de Momenter, der bestemme Værkets 
psykologisk-æstetiske Virkning. At anlægge en etisk Maalestok 
alene vilde være lige saa uberettiget som at anvende en logisk 
videnskabelig. Det formelt tekniske Synspunkt, der historisk har 
spillet saa mægtig en Rolle, vil derimod altid beholde sin Betyd- 
ning, om det end stadig maa revideres, idet ingen Tids Kunst 
kan være den absolute Norm for en senere Tids. Men hvor én- 
sidig en Aristotelisk eller Shakespearsk eller Calderonsk teknisk- 
formel Kritik end kan være: Kunstartens Regler ere dog her 
abstraherede ud fra store Værker, i hvilke de æstetiske Principer, 

baade de almindelige og de for den enkelte Kunstart særlige 
mægtigen have rørt sig; de beholde altid en relativ Gyldighed, 
og da Kunstværket altid er et Udtryk for Principer, der ligge i 
Kunstens Natur, vil enhver æstetisk Kritik optage Elementer af 
formel-teknisk Kritik. Som den formel-tekniske Kritik vU bevare 
en blivende Betydning, saaledes ogsaa den psykologiske. S&a 
sandt et Kunstværk er Menneskets Værk, et Værk af en individuel 
af et eget Livssyn beaandet kunstnerisk-formende Fantasi, vil den 
sidste og dybeste Forstaaelse af Værket ligge i det psykologiske. 
Den dybeste Forstaaelse af en Sag er den genetiske, og Værket 
har sin Genesi i denne ejendommelige kunstneriske Aand. Medens 
man egentlig tidligere tænkte sig Digteren som bevidst arbejdende 
efter visse Regler for at frembringe en vis Virkning ved sit Værk, 
en forstandsmæssig Opfattelse, der naturligt gjorde Poetiken til 
en Teknik, har man efter Kant, Goethe, Schiller og Romantiker] 
forstaaet, at Reglerne ikke laa i Forstanden som Regler for eo 
logisk Fremfærd, men i den følelsesbestemte, ubevidst-bevidst virk- 
ende Fantasi. Man har forstaaet den store æstetiske Betydning 
af en Analyse af den frembringende Ævne; og dette nye psyko- 
logisk-æstetiske Synspunkt, der som alle sande Synspunkter ikke 
er vilkaarligt grebet, men dybt grundet i Sagens Natur, er det 
nye banebrydende Standpunkt, den moderne Kritik har opdaget 
Det hører med til Aandslivets store Opdagelser og det vil bestaa. 
saalænge Poesien har Kraft og Vinger. Det er Brandes' store 
Fortjæneste at have indført det i Norden. 



II. J. L. Heiberg, Brandes, Taine, Ste Beuve. 

Til Belysning af det ny , der ved den psykologiske Kritik 
er tilført nordisk A ands liv, sammenstille vi kort disse fire Kritikere. 

Noget er selvfølgelig fælles for al egentlig literær Kritik. 
Kritikeren vil først prøve det umiddelbart-poetiske, Værkets al- 
mindelige Værdi, foretage hin første det umiddelbare Indtryks 
Sondring mellem det værdifulde og det slet og ret værdiløse og 
lade dette sidste lydløst gaa til Orkus. Han maa dernæst møde 
med større eller mindre Sympati som Udgangspunkt for en virke- 
lig positiv Kritik; en Kritiker, der skal kritisere alt, kan have 
den Opgave at feje ud, men denne Udfejning betegner ikke hans 
kritiske Storværker. Endelig vil han altid for en Del benytte den 

elementariske Kritik, idet der altid vil finde en Bedømmelse Sted 
efter sporadisk anvendte Principer. Men hvad der saa skiller 
Vejene, er det afgørende Synspunkt for Kritiken. Synspunktet, 
det er Gnisten, Lyset i Kritiken. 

J. L. Heiberg, vort Lands første store æstetiske Opdrager, 
gik ud fra det formelt-tekniske Synspunkt. Den første Sondring, 
Kritiken foretager, fremgaar af Prøvelsen af det umiddelbart- 
poetiske, en Erkendelse af Digterværkets poetiske Fortjæneste i 
Almindelighed, der helst maa overlades til den umiddelbare Føl- 
else, til den offentlige Dom, eftersom den ikke kan motiveres, 
med mindre man gaar ind i det tekniske. »Der var en Tid, da 
man i alle Lande, forledet ved en misforstaaet Efterligning af 
franske Mønstre, næsten ganske oversaa det poetiske i Kunst- 
værket, og ene og alene holdt sig til det tekniske, men dette, 
adskilt fra hint, bliver lige saa vel til Spidsfindighed som det 
dialektiske, naar det adskilles fra Spekulationen. Hvor det poet- 
iske ikke er tilstede som en usynlig Basis, der kan og bør der 
ikke være Tale om det tekniske, ti dette finder kun Sted under 
Forudsætning af hint.« »Bedømmelsen af det tekniske er uund- 
gaaelig, men den maa støtte sig paa Følelsen af det poetiske, 
o: Kritiken maa, som alt hvad der er dialektisk, udspringe af 
noget umiddelbart, ti ellers er den tom, men det umiddelbare 
kan lige saa lidt undvære hin Refleksion af sig selv, ti ellers er den 
intetsigende.« Skal Kritiken derfor blive andet end- en tautologisk 
Ros og Dadel, maa den føres ind i det tekniske, o: i Prøvelsen 
af Digterværkets Overensstemmelse med den Digtart, hvortil det 
hører. tDet poetiske kan ofte være adskilt fra det tekniske. 
Saaledes kan en Tragedie have et poetisk Stof og i sin Udførelse 
vidne om en poetisk Aand, men den kan med alt det forfejle 
Tragediens Fordringer; ti Digterværket skal ikke blot i Alminde- 
lighed være poetisk , men det Bkal ogsaa i alle Henseender svare 
til den specielle Modifikation af Poesien, hvortil det hører. Et 
Epos, et Drama skal ikke blot være poetisk, men det første skal 
tillige være episk, det andet dramatisk. Saaledes er kun det tek- 
niske Genstand for Kritiken. c (Prosaiske Skrifter III. 198 fl.). 
Det tekniske er Maalestokken : »Ethvert Arbejde, som svarer til 
Fordringerne af den Digtart, hvortil det henhører, er godt; og 
svarer det fuldkomment til sit Begreb, er det mesterligt.« (ibid. 
VI. S. 58). Men denne Kritik er imidlertid vidt forskellig fra, 
hvad man tidligere efter franske Mønstre benyttede som formel- 

Tilskueren. 1888. 51 

teknisk Kritik, ti det »var ikke andet end en tom Undersøgelse 
af, hvorvidt ethvert Digterværk svarede — ikke til den Digtart, 
hvorunder det henhørte, ti den enkelte Digtart kan ikke udvikle 
sig uden af det poetiske i Almindelighed — men til de alminde- 
lig antagne Meninger om Digtarten, som Fordom og Konveniens 
en Gang havde indført som ufravigelige Trosartikler.« (III, S. 199) 
Skal Kritiken hæve sig fra Meningen til Begrebets Synspunkt, 
maa den først være paa det rene med de forskellige Digtarters 
Begreb , som den ikke maa have bestemt efter Konveniens og 
Fordom, »men have udviklet af Poesiens egen Idé, og 
derpaa maa den undersøge, hvorvidt det afhandlede Digterværk 
svarer til den bestemte Digtarts Begreb. Kun dette kan kaldes 
Kritik; alt andet er kun løs og vilkaarlig Ræsonneren, uden al 
Hensigt og Nytte. c (III, S. 202). Dette spekulativt- formelt-tek- 
niske Synspunkt er Heibergs. De fortrinlige Afhandlinger: »Om 
Væringerne«, »om Vaudevillen«, »om Fritiofs Saga« indeholde vel 
en Del elementarisk Kritik, men det lysende Punkt, Synspunktet 
er Spørgsmaalet om Stoffets (Indholdets) Overensstemmelse med 
den almene Form, Digtarten. Det samme Spørgsmaal om For- 
holdet mellem Form og Indhold træder frem overalt, f. Eks. i 
Kritiken af Henrik Hertz Forholdet mellem Karakterart (den 
umiddelbare, den reflekterede og den sande Karakter) og Kunst- 
formen (Prosaiske Skrifter IV, S. 148); ib. S. 159: Forholdet 
mellem Stoffet og det versificerede Lystspils Grundtone, kfr. S. 161 
og S. 164). Den moderne Æstetik vender sig bort fra denne 
spekulative Deduktion af Kunstarterne, og mod den Grundtanke, 
at et Digterværk er til for at fyldestgøre Begrebet; men selve 
det formelt-tekniske Synspunkt vil med behørig Revision altid be- 
holde sin Værdi og har i denne mægtige og smidige Haand været 
af den største Betydning i dansk Aandsliv. 

Men lige saa naturligt og vigtigt, som det er at se paa 
Værket og bedømme det efter æstetiske Principer, der ere ud- 
ledede af Skønhedens Væsen og af dets psykologiske Virkning, er 
det at se paa den frembringende Bevidsthed. Og det er ikke 
nok at se paa Fantasien, den frembringende Ævne i Almindelig- 
hed, den sidste Nøgle til Forstaaelse af Værket ligger i Forstaaelsen 
af den levende individuelle Frembringer. Det er dette i Sagens 
Natur liggende Synspunkt, der banebrydende er ført frem af 
Ste Beuve og Taine. 

Ste Beuves Synspunkt er det ovenfor angivne individuelt- 
psykologiske. Det er karakteriseret af Brandes i hans fortræffe- 
lige Fremstilling af Ste Beuve. (Den romantiske Skole i Frankrig 
S. 486 fl.). >Ste Beuves Reform af Kritiken var flersidig. For 
det første gav han den Grund under Fødderne, Historiens og 
Naturvidenskabens Grund. Den gamle saakaldte filosofiske Kritik 
tog det literære Aktstykke som faldet fra Skyerne, bedømte det 
uden Hensyn til Ophavsmanden og anbragte det i en eller anden 
æstetisk eller historisk Rubrik. Ste-Beuve gik gennem Værket 
til Værkets Ophav, forstod bag Papiret at opdage Mennesket. 
Han har lært Samtid og Eftertid, at man inlet forstaar, intet 
Skrift og intet Aktstykke fra Fortiden, før det er lykkedes en at 
begribe den Sjælstilstand, fra hvilken det udsprang, og danne sig 
Billedet af den Personlighed, der har frembragt det. Først saa- 
ledes faar Dokumenterne Liv. Først saaledes faar Historien Aand. 
Først saaledes opfattet bliver Kunstværket gennemsigtigt.« Igen- 
nem det Lag af vedtagne Forestillinger, der omgiver en stor For- 
fatters Navn, borer han sig ind til den levende Personlighed, idet 
han opbyder al det psykologiske Finblik, den Smidighed og 
Bøjelighed i Sindet, der her kræves. »Han veksler Tone , saa tit 
han skifter Genstand, ja veksler Fremgangsmaade, saa tit som 
samme Genstand skilter Karakter, indtil hans smidige Aand for- 
maar at gøre alle den enkelte Menneskesjæls Bevægelser under 
dens Udvikling efter.« Han fører til Motto: Nous sommes mo- 
biles et nous jugeons des étres mobiles. Han fordyber sig i den 
Grad i Individet, at Kritiken af Værket næsten gaar tabt i For- 
staaelsen af Frembringelsens hvorledes, og at han mere bliver 
Psykolog end Kritiker. 

Som det individuelt-psykologiske er Ste Beuves Synspunkt, 
er det race-psykologiske Taines. Fra det enkelte Værk gaar han 
til Totaliteten af Forfatterens eller Kunstnerens Værker for gennem 
Analysen af denne at finde den frembringende Bevidstheds her- 
skende Ævne. Allerede denne Tanke om den herskende Ævne 
sprænger det individuelt-psykologiske Synspunkt, da intet men- 
neskeligt Individ vil kunne udtrykkes i en enkelt Formel. Og 
Teorien om Milieuets overvejende Indflydelse fører videre, til Op- 
fattelsen af Individet som et Udtryk for Aandens og Sædernes 
almindelige Tilstand, et Produkt af et aandeligt Kvalitetsvalg. 
Vi føres saaledes til Tiden og Folket og fra dette igen til det 

dybest liggende: Racen 1 ). Hans Kritik er social-race-historisk- 
psykologisk. 

Brandes er paavirket af Sainte Beuve og Taine, men den 
psykologiske Metode antager dog efterhaanden hos ham en egen 
betydningsfuld Form. Han er vel i Almindelighed paavirket 
af Taine, men ligesom han forstaar den psykologiske Ensidig- 
hed i Teorien om den herskende Ævne*), følger han ikke Taine 
i hans Vej til Racen. Han følger Taine til Aandens og Sæd- 
ernes almindelige Tilstand, og navnlig i de første Bind af 
Hovedstrømningerne var det ham om de almindelige Ideer og Føl- 
elser at gøre. Men derfra vendte han sig i Ste Beuves Aand 
mere til det individuelt-psykologiske , dog saaledes, at det paa 
den ene Side blev holdt i Tømme ved Hensynet til det almene: 
Ideernes og Følelsernes Strømninger, paa den anden Side blev 
ejendommeligt modificeret ved et grundæstetisk Hensyn. Hans 
Forkærlighed er Værket, som det fremgaar af Subjektets Bryd- 
ning med Æmnet, hans Synspunkt det ovenfor angivne objektiv- 
æstetisk-psykologiske. Hans Styrke er vistnok det individuelt- 
psykologiske, men han stræber overalt efter at forstaa Forfatteren 
ikke blot som individuelt Menneske, men som denne Forfatter, 
Kunstner, Frembringeren af dette Værk med dette Indhold, dette 
Livssyn, denne Form, Stil osv. Idet han for at forstaa Værket 
søger tilbage til Personligheden, belyser han ogsaa denne ved 
dens Sammenhæng med Tiden , dens herskende Følelser og Ideer, 
hvis typiske Udtryk den banebrydende Forfatter er, og han be- 
nytter i stigende Grad til Belysning den sammenlignende Metode, 
belyser Typen ved andre lignende og føjer til Typen ogsaa dens 
Karrikatur. Hans Styrke er hans dybe og omfattende Sympati, 
hans fine psykologiske Blik for Sammenhængen mellem Person- 
ligheden og dens Værk, den ejendommelige Brydning mellem 
Subjektet og Objektet, som det viser sig i Valg af Æmne, i Livs- 



') Se Brandes, Den franske Æstetik i vore Dage. En Afhandling om 
H. Taine. 1870. 

*) I sin Fremstilling af den enkelte Individualitet er Taine ved sin Teori 
om den herskende Ævne forunderlig spekulativ-deduktiv. Han fører ved 
en Slags induktiv Abstraktion alt tilbage til en herskende Ævne og 
deducerer saa alle Dyder og Lyder ud af den (Rom-Nederlandene-Dickens 
osv.). Brandes ser Menneskeaanden som langt mere sammensat, o: mere 
psykologisk. 

synet, i Typiseren og Idealiseren og i Indholdets Udprægning i 
Formen. Denne Kritik er dels Videnskab, ti her er noget, der 
lader sig konstatere og kontrollere, dels Kunst, og vi tilføje, en 
for den literære Kritik stor og dyrebar Kunst. 



III. G. Brandes* kritiske Standpunkt og dets Udvikling 

i Selvbelysning. 

6. Brandes har i sin Personlighed meget af Digterens Type: 
den fine Følelse, den dybe og omfattende Sympati, den rige 
billeddannende Ævne, den anskueliggørende Kraft, det sensible 
Sind. Men han er tillige en Kritiker, over hvis Klarhed over 
Maal og Midler der ikke kan være Tvivl; og vi kunne vinde 
væsentlige Bidrag til hans Bedømmelse ved at gaa ud fra, hvad 
han har opstillet som sin Mission i kritisk Henseende. 

Til Indledning skelne vi mellem hans almindelige Op- 
gave, hans Livssyn og hans Syn paa Hovedstrømningen 
i det 19de Aarhundredes Literatur og bestemme kort disse. 

Hans almindelige national-opdragende Opgave blev straks 
markeret i hans Indledningsforelæsning til Hovedstrømningerne 
(Emigrantliteraturen. Indledning). Han var efterhaanden naaet 
til den Grundanskuelse, at vor Literatur stod midt i den ved 
Aarhundredets Begyndelse fremkaldte Reaktion mod det 18de 
Aarhundredes og Revolutionens Ideer, medens denne Reaktion 
forlængst var overvunden i andre Lande, og Døren paany aabnet 
for hine store Ideer: den frie Tanke og Humanitetens frie Ud- 
foldelse. I Oehlenschlægers Poesi, i Grundtvigs Prædikener, i 
Mynsters Taler og i Ingemanns Digte var der et stort Element af 
Reaktionen mod det 18de Aarhundrede. Det var naturligt, men 
uberettiget og fordummende, at det blev ved. Vor Poesis ene- 
staaende Naivitet og dens abstrakte Idealisme har medført, at den 
kun i ringe Grad har været med i Fremskridtet, og det er van- 
skeligt at sige, hvori en Literatur skreven af teologiske Kandi- 
dater skulde adskille sig fra vor. Den har været virkelighedsløs 
og ikke afsat nogen haandgribelig og letfattelig Type: »det synes, 
at det ikke skulde lykkes os at udtrykke noget typisk i anden 
Form end den abstrakt idealiserede og den abstrakt karrikerede.« 
»Intetsteds Europa over saa eksalterede Idealer og ikke mange 

Steder et plattere aandeligt Liv,« og tilsidst vare vi, der som 
sædvanlig ere 40 Aar tilbage for Europa«, sunkne ned i en Døs, 
der snart begynder at forundre os selv. Vi vare et Samfund, 
»der var hyperidealistisk i sin Poesi, hyperortodokst i sin Religion 
og hyperfantastisk i sin Politik og sine Forhaabninger, et Sam- 
fund, som indbildte sig, at naar det blot lukkede Øjnene, var alt 
det, som det ikke vilde se, ikke til.« (Det moderne Gennembruds 
Mænd S. 186). Man havde en Følelse af at være udespærret fra 
Europas Aandsliv (ibid. S. 42). Der trængtes til en ny Virkelig- 
hedens Digtning, en Kreds af Forfattere, der havde Mod til fuldt 
og helt at sætte Individualiteten ind og hensynsløst udtrykke sit 
bestemte kunstneriske Ideal (Romantiken i Tyskland, S. 15), der 
fordredes en ny Sprogform (Det mod. Gennembruds Mænd, S. 142). 
Men vi sad inden Døre, og Døren var lukket. At aabne denne 
Dør indenfra , at vise Vejen til den frie Tanke og Humanitetens 
frie Udfoldelse, at give Stødet til en Literatur, der var vor Lite- 
ratur og ikke blot vore Fædres, en Literatur, der levede og viste 
sit Liv ved at gribe ind i Virkeligheden , ved at tage Del i Tidens 
Rørelser, »sætte Problemer under Debat«, det var Opgaven. 
»Hovedarbejdet vil blive gennem en Mangfoldighed af Kanaler at 
lede de Strømninger, som have deres Udspring i Revolutionen 
og Fremskridtsidéerne, herind og at standse Reaktionen paa alle 
de Punkter, hvor dens Opgave historisk er endt. c 

Dette var Formaalet for »Hovedstrømningerne«: en Skil- 
dring af det 19de Aarhundredes Literatur indtil 1848, da Reak- 
tionen i Europa var endt, medens vi literært forhlev i den. 
Grundtanken for Planen blev straks given i 1ste Del (S. 12 — 14). 
Brandes deler dette Tidsrum i 6 Literaturgrupper , »der fuld- 
stændig have Karakteren af seks Akter i et stort Drama«, hvis 
Saga er Kampen mellem Reaktionens og Fremskridtets Aand. I 
den første Gruppe, den af Rousseau inspirerede Emigrantliteratur, 
begynder Reaktionen mod det 18de Aarhundredes Literatur, men 
i Frembringelserne er der endnu overalt (hos Chateaubriand, hos 
Senancour, hos Cojistant og hos Mme de Staél) en Understrøm, 
der fortsætter Hovedstrømningerne fra det 18de Aarhundrede, de 
reaktionære Strømninger ere blandede med de revolutionære; der 
er et fint Vekselspil mellem Reaktion og Fremskridt. »Emigrant- 
li tera turen er endnu ikke en Underkastelse under Autoriteter, men 
den naturlige og berettigede Hævden af Følelse, Sjæl, Lidenskab 
og Poesi i Modsætning til Forstandskulde, eksakt Beregning og 

en af døde Traditioner omspændt Literatur« (Eniigrantliteraturen« 
S. 225). Man tager Rousseaus Vaaben og vender dem mod hans 
Modstander — Voltaire (ibid.). — I den anden Gruppe, Tysklands 
halvkatolske romantiske Skole stiger Reaktionen, gaar videre og 
holder sig fjærnere fra Fribeds- og Fremskridtsbestræbelserne. 
Fra alle de fire Synspunkter, under hvilke Gruppen maa ses for 
at forstaas, faar Mørket Overtaget over Lyset. Poetisk løber 
den ud i hysterisk Andagt og blaa Dunst; socialt har den ikke 
Menneskeheden, men kun nogle aristokratisk begunstigede Kunstner- 
naturer for Øje, behandler kun Forholdet mellem Kønnene med 
uordentlig og usund Lidenskabelighed og uddeler Slag i Luften; 
religiøst række alle de i Poesien saa revolutionære Roman- 
tikere Halsen frem, saa snart de øjne Aaget, og endelig politisk 
er det dem, »der dirigere Wienerkongressen og forfærdige dens 
Manifester, afskaffende Folkenes Tænkefrihed mellem en Kirkefest 
i Stefanskirken og en Østersdiner hos Fanny Elslerc (ibid. S. 21). 
»Den tredje Gruppe endelig, som dannes af Forfattere som Bonald, 
Joseph de Maistre, som Lamennais i dennes ortodokse Periode, 
som Lamartine og Victor Hugo, hvor de under Restaurationen 
endnu vare Legitimisternes og de klerikales bedste Støtter, be- 
tegner den heftige, den triumferende Reaktionc (Emigrantlit 
S. 13). Medens Reaktionens første Stadium, Følelsens Reaktion 
imod Forstanden, var at lade Rousseau reagere mod Voltaire 
(Emigrantlit.), blev Bevægelsens andet Stadium det at reagere 
mod Rousseau, at opstille Autoritetsprincipet som det absolute 
imod alle tidligere Principer, Følelsesprincipet inklusive. (Reak- 
tionen i Frankrig, S. 101). Mørket synes nu fuldstændig at have 
sejret: hvis man var gaaet ud paa at finde det mest fornedrende 
og fordummende Princip af alle Principer paa Jorden, havde man 
ikke kunnet komme til noget andet end AutoritetsprincipeU (ibid. 
S. 157). Men Kampen er ikke endt; efter den mørkeste Nat 
kommer en Morgen. Dagslyset bryder atter frem over Frihedens 
og Realitetens ældgamle Land; det kommer fra England. »Byron 
og hans Omgivelser« l ) danner den fjærde Gruppe. Denne ene 
Mand frembringer Omslaget i det store Drama. Den græske 
Frihedskrig udbryder, et frisk Pust farer hen over Europa, Byron 
falder som en Helt for den græske Sag, og hans Heltedød gør et 
uhyre Indtryk paa alle Kontinentets Forfatter. Kort før Juli- 



') Fugleperspektiv over „Natural. i England" S. 525—27. 

revolutionen slaar da alle store Forfattere ora, de danne den 
femte Gruppe, Frankrigs romantiske Skole, og den nye liberale 
Bevægelse betegnes ved Navne som Lamennais, Hugo, Lamartine, 
Musset, George Sand o. m. fl. *). Og da nu Bevægelsen gaar fra 
Frankrig over til Tyskland, sejre de liberale Ideer ogsaa i dette 
Land, i den sjette og sidste Gruppe af Forfattere, jeg vil skildre, 
inspireres af Frihedskrigens og Julirevolutionens Ideer og, ligesom 
de franske Digtere, i Byrons store Skygge se Frihedsbevægelsens 
Fører« (Heine, B6rne osv.) (Emigrantlit. S. 13 — 14). 

Der er to Ting, der straks falder i Øjnene ved denne store 
og simple Plan. Det første er, at Brandes maatte sætte den 
hidtil gældende historiske Opfattelse ud af Kraft. Med megen 
Klarhed har Vodskov 2 ) fremstillet denne Side af Sagen. »Alle 
Forskere, og det Hettner ikke mindre end Julian Schmidt, Taine 
ikke mindre end St. Beuve, havde hævdet, at Romantiken ikke 
var en afgrænset snævrere eller videre Skole, men en stor Fælles- 
strøm, en Følelsens og Fantasiens Renaissance, der uigenkaldelig 
brød med Rationalismens Aarhundrede. Ingen af dem havde 
overset, at Romantiken i ganske naturlig Modsætning til Revolu- 
tionen og Forstandsdyrkelsen længe antog en konservativ og 
religiøs Farve, der først henad 1830 veg for de stigende Friheds- 
krav, men heller ingen af dem oversaa, at disse to Perioder dog 
vare af en Rod, romantisk i Kærne og Marv, at der med ét Ord 
var en Væsensforskel mellem det 18de og det 19de Aarhundredes 
Fritænkning ikke mindre end mellem deres Ortodoksi. Men 
over alt dette slog Brandes en Streg, han fulgte blindt sit polem- 
iske Kald, den afledede og underordnede Modsætning: radikal- 
konservativ, fritænkerisk-religiøs gjorde han til den oprindelige 
og fødende, og for ham blev da Romantikens første Decennium 
et reaktionært Mellemspil, over hvis mørke Skygge det 18de 
Aarhundrede rakte det unge Tyskland og den franske Roman- 
tisme Haanden. Og hermed havde han naaet, hvad han vilde, 
nu samledes jo det literaturhistoriske Skemas store Linjer til den 
spændigste og eleganteste Bue, nogen født Polemiker kunde 
ønske sig; nu var det jo klart, at siden 1830 havde »hele 
det dannede Europac kastet sig ind i en stigende og stigende 



*) Fugleperspektiv over Romantiken i Frankrig i „Den romant Skole i 

Frankrig*. S. 25—26. 
») Spredte Studier. Kbhvn. 1884. S. 288 f. 

Frihedsstrøm, kun vi her hjemme levede endnu paa Romantiken, 
paa Traditionerne fra 1830.« Grundanlæget var altsaa utvivlsomt 
énsidigt, polemisk tilpasset og urigtigt, men, som ogsaa Vodskov 
har fremhævet, har Brandes under Udarbejdelsen gjort meget for 
at fjærne Anlægets Fejl: det kritiske Talent sejrede efterhaanden 
over det polemiske. (Vodskov ibid. S. 290). 

Det andet iøjnefaldende Punkt er, at Literaturbevægelsen 
her énsidig ses fra et socialt-politisk Friheds-Stade. Brandes' 
bekendte Indledningsord: »Jeg anser det for en Pligt og for en 
Ære at hylde de Principer, til hvilke jeg bekender mig, Troen 
paa den frie Forsknings Ret og paa den frie Tankes endelige 
Sejre var i de første Dele Hovedsynspunktet for Fremstillingen 
og i væsentlig Grad Maalestokken for Forfatternes Værd. Kritik- 
erens Livssyn var her af afgørende Indflydelse. 

Dette Livssyn var i sin Almindelighed den frie Tankes, 
Overbevisningen om den frie Forsknings Ret, o: »det samme som 
Overbevisningen om, at der hverken i Naturen eller Historien 
gives Enklaver, der ikke ere underkastede de Love, som i øvrigt 
beherske Historie og Natur.« (Antikritik S. 46), nærmere bestemt 
saaledes, at hvad den moderne Videnskab udvikler om Tilværelsens 
Sammenhæng og naturlige Evolution, o: om dens Mellembestem- 
melser, (ti den afviser netop bestemt at have nogen Mening om 
de sidste Ting), blev opfattet som Videnskabens sidste Ord, dens 
afsluttende Resultater, som vi, der leve i »Darwins Tidsalder«, 
ikke uden at stemple os selv som sørgelige Obskuranter, kunde 
undlade at slaa os til Ro med. Paa dette Punkt er Brandes ikke 
Kritiker, men saa dogmatisk som nogen. Han forholder sig ikke 
skeptisk', men negativ-dogmatisk overfor den positive Religion, 
er religiøst Fritænker, men uden at det for øvrigt paa noget Punkt 
fremgaar, at han er Materialist eller Ateist. Hans Verdens- 
betragtning er vel nærmest en panteistisk Monisme. I sin Op- 
fattelse af Mennesket var han i Begyndelsen vaklende, idet Jeget 
f. Eks. i Romantiken i Tyskland først positivistisk bestemtes som 
beroende paa Ideassociationer (S. 207), medens det dog lidt efter 
(S. 213) fik et syntetisk Enhedspunkt, blev ét ved Friheden. »Er 
Mennesket end som Naturfrembringelse kun en Gruppe, der holdes 
mer eller mindre forsvarligt sammen ved Associationer, saa er 
Mennesket som Aand en Individualitet, og i Viljen samle alle 
Aandens Elementer sig og løbe ud som Æggen af et Sværd«, 
hvilket atter ikke forhindrer, at Udødelighedstroen , denne Tro 

paa Individets uendelige Betydning, opfattes som ægte middel- 
alderlig. Senere har Brandes imidlertid strøget denne Passus om 
Viljen og Mennesket som Aand og erklæret sig for konsekvent 
Determinist. Mennesket bliver kun det intelligenteste Væsen i Natur- 
frembringelsernes levende Række. I sin Samfundsbetragtning er 
han ekstrem Individualist, hvis Sympati er Individets Souverænitet 
(Reaktionen i Frankrig S. 152 ff.), men som dog personlig kun 
vil hævde Forskningens ubetingede Frihed. Som Æstetikfer endelig 
kan han vel betegnes som Realist og Subjektivist. Fordringen 
paa Realitet, »den levende Model« og Kravet paa den aabne og 
kraftige Indsættelse af den kunstneriske Individualitet er ham i 
Literaturen det vigtigste. 

Ud fra dette Livssyn er han endelig først og sidst den 
store Kritiker, og dette er det centrale. Det er min Overbevis- 
ning, at man har gjort og des værre stadig gør Brandes Uret ved 
ikke at se Dobbeltheden i hans Natur og skelne mellem det cen- 
trale og det periferiske hos ham. En lidenskabelig polemisk og 
agitatorisk Fritænker paa den ene Side, en stor Kritiker med en 
vidunderlig bøjelig, vid og indtrængende Sympati og et stort og 
fint psykologisk Blik paa den anden Side, det er den ejendomme- 
lige Fordobling, men af disse to Ting er det første det periferiske, 
det andet det centrale. Det centrale Synspunkt havde aabenbaret 
sig i kraftigt Anlæg i »Kritiker og Portræter« osv. , det periferiske 
traadte stærkt frem i Hovedstrømningernes første Del. Det var 
naturligt, at Angriberne holdt sig til det periferiske, og de havde 
let nok ved at paavise den Tendens, som Brandes, i Sandhed 
mere dristig dg ungdommelig-overmodig end »hinterlistig« , aldrig 
havde lagt Skjul paa. Men over dette maa vi ikke glemme, al 
vi har glædet os over og nydt godt af det centrale: hans posi- 
tiv-psykologiske Kritik, og at det dog ogsaa er paa Tide at 
værdsætte dette. 

Det er dette væsentlige, centrale, jeg altsaa føret lader 
Brandes give i Selvbelysning. 

»Et Folks Literatur fremstiller, naar denne Literatur er 
fuldstændig, dets Anskuelsers og Følelsers hele Historie« (Erai- 
grantlit. S. 9). Det er disse Anskuelsers og Følelsers Historie, 
som de fremtræde i Literaturens Typer, Brandes vil give. Den, 
der ved det, vil forstaa, at han »ikke har sat sig til Formaal at 
levere, hvad man i gamle Dage forstod ved æstetisk Kritik efter 
udenfra givne Regler, men kun at skildre Værkerne, for saa 

vidt de paa en levende Maade udtrykke Tidens Føl- 
elser og Tanker, det vil sige med stadigt Hensyn til 
deres kulturhistoriske Værdi.« (Antikritik S. 7). Det gælder 
da ikke særligt om at levere Referater, men at fremhæve de 
afgørende Synspunkter, sammenlignende at drage nye 
Paraleller og eftervise Sammenhængen mellem de literære 
Fænomener. Litera turen giver Tidens Psykologi, Tidens Hi- 
storie maa læses i dens Typer, og et Skrift har for denne Metode 
kun Værdi i samme Grad, som det er typisk, selv om det ellers 
ikke kan staa for en æstetisk Maalestok. (Antikritik S. 7 — 9). 
Litteraturhistorien maa da tages saa psykologisk som muligt, Li- 
teraturen overalt føres tilbage til Livet. »Jeg griber med saa 
kraftig Haand, jeg formaar, ned i det virkelige Liv og viser, hvor- 
ledes de Følelser, der faa deres Udtryk i Literaturen, opdukke i 
Menneskehjærtet« (Den romant. Skole i Tyskl. S. 5), og den ene 
Form er her saa god som den anden, blot den er typisk, ti »som 
den der vil botanisere, maa gribe om Brændenælden saa vel som 
om Rosen, saaledes maa den, der vil studere Literaturen, vænne 
sig til med Naturforskerens og Lægens uforfærdede Øje at se alle 
Former af Menneskevæsenet i deres Forskellighed og deres indre 
Sammenhæng. Om Planten stikker eller dufter, gør den ikke 
mindre interessant.« (ibid. S. 5 — 6). Det i Værker og Personlig- 
heder psykologiske, typiske, er da her det, der tilstræbes. Me- 
toden bestaar i »psykologisk at følge de dybere Bevægelser i 
Literaturen fra Land til Land og vise, hvorledes fra Tid til anden 
det flydende Materiale sammenpresses, krystalliseres i en eller 
anden tydelig og fattelig Type (ibid. S. 19). Og da det nu er 
Opgaven at skildre disse Personligheder og Værker »i Profil, i 
saa skarp og sikker en Profil som muligtc , i præcis og anskuelig 
Form, saa er det naturligt, at Brandes elsker den stærke, karak- 
teristisk -udprægede Type, ligegyldig af hvilken Art. Han elsker 
ganske vist særlig »de moderne Ideers Mænd« (Feucrbach, Renan, 
Taine, Mill osv.), den frie Tanke var jo hans Stade, men som 
Psykolog og Kunstnernatur elsker han det kraftige, dristige, ud- 
prægede. Derfor elsker han de Maistre, »et Fysiognomi«, en 
stolt og kæk Profil, som udtrykker en Aandsretning , en Type 
(ibid. S. 18 — 19), og derfor kræver han, at Forfatteren frem for 
alt skal have Mod, skal give sin Sjæl. »Ti saa snart en Skribent 
ikke naar ned til det væsentlige i Menneskesjælen, dens dybest 
liggende Lag, saa snart han ikke har vovet eller ikke formaaet 

at forfatte sit Værk hensynsløst, saa snart han ikke har turdet 
fremstille sine Ideer nøgne som Statuer, ikke har givet et Billede 
af Menneskenaturen, som den stillede sig for ham, uden Retouche 

og uden Afkortning, men har spurgt Publikum til Raads 

. . . for mig eksisterer han ikke, for Literaturhistorien, som jeg 
tænker mig den er »hans Værk værdiløst.« (Den romant Skole 
i Frankrig S. 29) *). 

Hvad Brandes vil give er altsaa en sammenlignende 
psykologisk Literaturbet ragtning med det væsenlige For- 
maal at fremstille de Ideer og Følelser, der give Tiden dens 
Præg, saaledes som de fremtræde i de mest typiske Værker, 
typiske derved, at de give Typerne paa hine Anskuelser, Føl- 
elser, Tanker, Ideer. Hans udstrakte og prompte Viden gør ham 
det muligt at foretage disse Sammenligninger, at finde og paavise 
den genetiske Sammenhæng mellem det beslægtede, og at belyse 
Typen baade ved Sammenstillinger, der søger ind til de fineste 
Ændringer, og ved Karrikatur og Kontrast, paa en Maade, der 
ellers sjældent er naaet i Literaturhistorien. Og dog overgaas 
denne Ævne hos Brandes af en anden. Et typisk Værk, eller en 
stor udpræget Type paa Aandsstrømninger i Tiden, er jo aaben- 
bart ikke blot et Fantasifoster af Forfatteren, et lykkeligt Fund, 
det er noget, der er avlet i hans Sjæl, og fra Typen vises vi 
hen til Forfatteren, og her er det, at Brandes viser sin dyb- 
este Forstaaelse, her have vi hans herskende Ævne. At finde 
og paavise denne Sammenhæng og denne Brydning mellem For- 
fatterens typiske Personlighed og Værkets typiske Natur accen- 
tuerer han ogsaa mer og mer som Kritikerens Opgave. Han gør 
en Svingning fra Taines folkepsykologiske Retning gennem Ste 
Beuves individuelt psykologiske til sig selv, til den æstetisk-psyko- 
logiske. Han gaar nu fra Værket til Værkets Ophav for at for- 
staa dette og gennem dette atter Værket. 

Dette Fund af sig selv, af sin Hovedævne, naaede Brandes 
først efterhaanden , om end hans Skrifter før Emigrantliteraturen 



l ) Det maa dog mærkes, at man ikke behøver at spørge Publikum til 
Raads for at give Retouche, man kan jo ogsaa spørge det skønne til 
Raads. Brandes er selvfølgelig ikke uden Øje for Modsætningen mellem 
den idealiserende og den karakteristiske Kunst, men han foretrækker 
denne. Se bl. a. hans Sammenligning mellem Goethes Faust og Byrons 
Don Juan. Naturalismen i England S. 498. 




Georg Brandes som literær Krttiker. 



765 



tydelig nok viste, at Anlæget var tilstede. Emigrantliteraturen var 
vel en sammenlignende Literaturbetragtning, der ogsaa nu og da 
dvælede ved denne Syntese af Værket og Forfatteren, men dette 
var ikke Hovedsynspunktet. Hovedopgaven var Følelsernes, 
Ideernes historiske Strømninger uden særlig Accentuering af For- 
fatternes Psykologi, og dertil et overmodigt og ungdommelig-kaadt 
Indlæg for den frie Tanke. Det var tillige et polemisk, agitatorisk 
Skrift, og om dette periferiske stod Kampen. 

Det samme var Tilfældet med 2det Bind: »Den romantiske 
Skole i Tyskland« og ligeledes med »Reaktionen i Frankrig«, floved- 
forandringen fandt Sted mellem de tre første Bind af Hoved- 
strømninger og de to næste. I et for Opfattelsen af Brandes 
svært vejende Brev til Forlæggeren Credner (trykt i »Politiken« 
4de Juli 1887) har Brandes klart fremstillet dette Omslag. 

»Sandheden er, at den af mig 1887 og den af Strodtmann 
1873 udgivne Bog om den romantiske Skole i Tyskland er to i 
Aand som i Omfang ganske forskellige Bøger.« Da jeg 
for 14 Aar siden skrev den Bog, som foreligger i Oversættelsen, 
stod jeg i levende Kamp med en i Danmark herskende aandelig 
Retning, og min Bog var et Indlæg i denne Strid. Det var et 
polemisk Arbejde. Jeg angreb de døde tyske Romantikere, for 
bag dem at træffe de levende danske Romantikere. Jeg vilde 
kun skildre dem for at bekæmpe dem, og hver Linje var beregnet 
paa Danmark og danske Tilstande.« 

Det agitatoriske og polemiske indrømmer Brandes da 
aabent og ærligt, saa ærligt, at han synes at glemme, at det at 
skildre en Literaturretning, ikke for sympatetisk at forstaa den, 
hvad ellers er hans Opgave, men for at bekæmpe den, ikke af- 
giver den bedste Borgen for upartisk-objektiv-videnskabelig Be- 
handling, og at han derved giver Modstanderne Vaaben i Hænde, 
som de ikke ville forsømme Lejligheden til at misbruge. Han 
indrømmer ogsaa det énsidige Synspunkt, jeg har kaldet det 
social t-politiske. »Den Gang var min historiske Anskuelse endnu 
abstrakt. Jeg vurderede i Literaturen fremfor alt den aandelige 
Retning. Min Opfattelse af Frihed og Fremskridt var endnu 
doktrinær. Min egen Kampstilling vanskeliggjorde mig Upartisk- 
heden. Saaledes blev ogsaa min Dom over Romantikerne især 
bestemt ved deres religiøse og politiske Holdning. Om deres 
Talent var der mindre Tale. — Dette er nu helt forandret. Ved 
Indskud, Udeladelser, Ændringer uden Tal, mange Gange af ringe 

Omfang, men tungt vejende, er en hel anden Poetik og en anden 
historisk Opfattelse kommen til Orde.« 

Ifølge denne sin Sindsretning bedømte Brandes da i første 
Udgave væsentlig Forfatterne eftersom de virkede i, hvad han 
ansaa for at være Frihedens og Fremskridtets Aand; Digteren 
skulde være Reformator. »Der er intet andet for, vi inaa alle 
blive Læger, Digteren med,« det vil sige, »den hele Opfattelse var 
tilspidset i den Retning, at Digteren aktivt skulde læge Sam- 
fundets Brøst.« »Nu hedder det blandt andet paa dette Sted: 
Digtekunstens Opgave er altid den at afspejle Folkets og 
Tidsalderens hele og fulde Liv i sammentrængt Form. 
Altsaa en ganske modsat Grundanskuelse af Poesien.« 

Digtekunstens Opgave er nu væsentlig bestemt overens- 
stemmende med den, jeg senere har givet i min Æstetik, og Vejen 
er aabnet for en objektiv-uhildet, æstetisk-psykologisk Betragtning. 
Og Brandes er klar over at have fundet sig selv. »Hertil kommer 
en stor Forskel i Fremstillingens Metode. Da jeg i 1871 begyndte 
at udarbejde Hovedstrømningerne, var jeg endnu i min hele Aands- 
retning metafysisk sindet. Jeg saa bort over Personlighederne; 
de var mig kun Ideernes Organer. Som Værkets Titel sagde det: 
kun for Hovedstrømningerne i Ideernes Verden interesserede jeg 
mig. Individualiteterne bleve baarne af Strømningerne, revne med 
af dem: de vare Ideernes Talerør. Deres Personligheder forekom 
Forfatteren uinteressante. — Derfor fandtes i den ældste Udgave 
af Hovedstrømningerne ikke en eneste Levnetsbeskrivelse. — 1 
den gamle Udgave af 2den Del er der sket det Fremskridt, at 
Biografier ere tagne med, men de ere i Reglen korte og ufuld- 
stændige, og — hvad der er højst betegnende — de ere gennem- 
gaaende hængte paa bag efter som mindre vigtigt Tillæg til 
Skildring af Værkerne. — Først gennemgaas Værkerne, saa, naar 
Personlighedens hele aandelige Liv er karakteriseret, følger, som 
anmærkningsvis , en kort Levnetsbeskrivelse af den Personlighed, 
i hvilken alt det skildrede har sin Rod. Værket udfolder sig ikke 
fra denne Rod. Det kommer baaret af Ideernes Luftning. Men- 
nesket, denne »Slakke«, der bliver tilbage, naar Ideerne ere be- 
handlede, denne ganske vist uundværlige Slakke, bliver saa tilsidst 
taget med som nødvendigt Onde. Man sammenligne f. Eks. Be- 
handlingen af Kleist. — Derfor forefindes i Bogen ikke et eneste 
Portræt. Jeg tiltroede mig ikke Færdigheden til at tegne et saa- 
dant. — Først langt senere lærte jeg, at jeg netop paa dette 

Punkt havde en Styrke. Og da jeg ikke mere nærede den Heg- 
elske Ringeagt for det individuelle, ikke mere troede, at den ab- 
strakte Verdensaand frembragte Værkerne, begyndte jeg at fordybe 
mig i de historiske Personligheder og vise, hvorledes deres 
Produktion fremgaar af deres Liv. Ud fra dette Synspunkt 
er det, at den romantiske Skole er helt omarbejdet, og ikke blot 
ved Indskud og »Omstillinger« , men ved en Række fine Foran- 
dringer. Man 3e f. Eks., hvorledes Hoffinann eller Chamisso er 
behandlede i den gamle Udgave og i den ny. — Altsaa: Værkets 
Opgave var oprindelig en agitatorisk, blev i den anden Udgave 
en rent videnskabelig, var national-dansk, er bleven universel. 
Opfattelsen af Poesi og Kunst var den Gang betinget ved Ten- 
densen; den er bleven en anden. Endelig er Opfattelsen af For- 
holdet mellem Ideerne og Personlighederne bleven den omvendte, 
og dertil svarer Værkets helt forskellige Komposition, c Større 
Klarhed kan ikke ønskes. 

Dette nye Synspunkt, det psykologiske eller æstetisk-psyko- 
logiske, traadte allerede frem i Fremstillingen af Byron (Natural- 
ismen i England 1875) og viste sig slaaende i Søren Kierkegaard« 
1877 og »Danske Digtere«, et Mesterværk af psykologisk Ana- 
lyse, i »Esaias Tegner« og Benjamin Disraeli« 1878 og i »Den 
romantiske Skole i Frankrig« 1882. 

I samme Grad som det træder i Forgrunden forstaas Kri- 
tikeren som en bunden Digter. Han maa i sig have meget af 
Digterens Egenskaber t maa være noget af en Kunstner, ti saa- 
ledes forstaaet er Kritiken ikke blot Videnskab, men tillige en 
Kunst, en Sandhed, som Videnskaben, hvor der er Tale om For- 
staaelse af en menneskelig Aand, vil være den første til at ind- 
rømme og værdsætte. I Fortalen til »Mennesker og Værker« er 
dette klart udtalt. Den moderne Kritik har ingen Lighed med, 
hvad man tidligere gav dette Navn. »Hvor man ser fordomsfriest 
paa Kritiken, betragter m£gi den som anvendt Videnskab. Den 
er det til et vist Punkt, men den er ikke desto mindre en Kunst, 
ti ingen metodisk Forskning kan give Nøglen til en sammensat 
menneskelig Aand. Hvor der er gjort et heldigt Forsøg paa at 
forstaa en saadan Aand, (et Forsøg, hvis Rigtighed ikke lader sig 
bestride, da det bringer sine Bevissteder med sig, saa Læseren 
selv kan gøre Prøve), der maa man ikke tro, at man staar over- 
for et rent videnskabeligt Undersøgelses-Facit. Kritikeren er, selv 
om han efter et energisk Studium længe har følt sig som Herre 

over sit Stof, ikke gaaet til sit egentlige Arbejde, før han er naaet 
saa vidt, at han følte det Menneske, han vilde fremstille, leve 
inden i sig, og han har undertiden i Maaneder maattet vente der- 
paa. Men lykkes det ham fra Grunden af at forstaa og frem- 
stille en hel Personlighed , da har han ogsaa stundum leveret et 
Arbejde, som den digteriske Fremstilling ikke giver noget Side- 
stykke til.« (Mennesker og Værker V— VII). Kritikeren er Digt- 
erens, Geniets reale Digter, medens Digtekunsten ellers mere 
fremstiller Karakteren i Handling. Romandigteren og Kritikeren 
have meget til fælles: >de gaa i vore Dage ud fra samme Ud- 
gangspunkt: en Tidsalders aandelige Livsluft. I denne træde 
Skikkelserne frem. Den ene vil fremstille og forklare et Men- 
neskes Haadlemaade, den anden et skrevet Værk saaledes, at 
saavel Handlingen som Værket ses som Produktion, Men- 
nesket med virkelig eller tilsyneladende Nødvendighed frembringer, 
naar visse indre Anlæg og ydre Indskydelser forenes. Grund- 
forskellen er kun den, at Digteren lader sine opdigtede Personer, 
der dog i Reglen have Modeller i det virkelige Liv, tale og handle 
i mulig Konsekvens af det givne, medens Kritikeren er fuldstændig 
bunden til Kendsgerningerne, og hans Fantasi virksomhed ind- 
skrænker sig til en Rekonstruktion af den Sjælstilstand, der for- 
aarsagede eller betingede den. Romanforfatteren slutter fra den 
iagttagne Karakter ti) dennes mulige Handlinger, Kritikeren slutter 
fra det iagttagne Værk til den til Grund liggende Karakter.« (Den 
romant. Skole i Frankrig, S. 495—96). Eller rettere, han gaar 
fra Værket til Personligheden, opbyder alle Midler for at forstaa 
denne, »studerer Forfatterens Afstamning, Sundhedstilstand, For- 
muestilstand, hans oprindelige Forestillingskreds, hans Udviklings- 
historie osv. (ibid. S. 487) og vender derfra tilbage til Værket. 

I dette Synspunkt har Dr. B. fundet sig selv. Det er det 
centrale hos ham. Men det er ganske naturligt, at det faldt noget 
fremmed, og at Br.'s Kritikere let kom til at gøre ham Uret ved 
at anlægge en anden Maalestok og kræve noget andet, end hvad 
han netop vilde give, kræve en æstetisk Kritik, hvor han vilde 
give en psykologisk (Antikritik S. 7). Det maa heller ikke glemmes, 
at »Emigrantliteraturen« maatte føre Kritikerne bort fra det cen- 
trale til det periferiske. Br. vilde give Følelsernes og Ideernes 
Historie og Sammenhæng, men han var endnu ikke klar over sin 
egentlige Styrke: at vise. hvorledes disse Ideer og Følelser fødtes, 
spirede, voksede frem i den levende Menneskeaand, der gav dem 

det typiske Udtryk, han vilde jo tillige være noget andet end 
psykologisk Æstetiker, han vilde være Socialreformator, hans 
energiske Hævdelse af »den frie Tanke«, hans ungdommelig-over- 
modige Forhold til Kristendommen, hvis Ideer opfattedes som 
gamle forlængst afdøde Fordomme, som ingen dannet kunde tro 
paa i Darwinismens Tidsalder, denne ukloge,, uhistoriske og 
uvidenskabelige Polemiseringsmaade , hans Skepsis overfor Autori- 
teten, hans radikale Positivisme, hans irritable og irriterende, 
»ideelt-egoistiske« , agitatorisk hensynsløse Holdning overfor den 
Digtning, til hvilke de ældre saa op, maatte hos Modstanderne 
træde i Forgrunden. Man glemte over dette, at netop Brandes 
havde givet en af de mest sympatetiske og forstaaende Værd- 
sættelser af disse vor Literaturs Kære, der vel overhovedet 
er givet. (H. C. Andersen, hvor fortrinligt. Rahbek osv.). Naar 
Br. i »Romantiken i Tyskland« fremhæver den Betydning, Emi- 
grantlit. fik ved, at der stod et Slag om den, saa er det 
egentlig ikke rigtigt. Der stod i Grunden intet Slag om det, der 
var væsentligt, maaske ikke den Gang for Brandes, men hos Br.: 
hans psykologisk-æstetiske-sammenlignende Literaturbetragtning. 
Han havde angrebet Hjemmets Guder ud fra Ideer, hvis ivrige 
Talsmand han var, men som han hverken havde opfundet eller 
uddybede (»den frie Tanke« , moderne Videnskab« , »Religions- 
kritik« osv.) og om dette stod der vel ikke Slag, men Larm, men 
om det væsentlige hos ham, hans Anvendelse af en ny Form for 
Kritiken, derom stod der intet Slag. 



(Sluttes). 



Cl. Wilkens. 



Tilskueren. 1888. 

1 denne regnfulde og kølige Sommer fyldes »Théåtre fran?ais«, 
naar der opføres »CEdipe Roi«. Det er en Oversættelse af den be- 
gejstrede Hellenist Jules Lacroix af Sofokles's O&movg %vQ**tos. 

En Oversættelse! der staar paa Programmet: (Edipe Roi, 
tragédie en cinq actes(!) de Sophocle, traduite par Jules Lacroix, 
musique de Ed Membrée. 

Vi har Dorphs, den gamle brave Rektors Oversættelse af 
Sofokles. Den er noget knudret og kantet, men vort Sprog, der 
kan gengive omtrent alle mulige Versformer, kan ogsaa nogen- 
lunde give en Forestilling om det græske Tragedie-Metrum, det 
jambiske Trimeter. Oehlenschlåger, hvis Genialitet man mere og 
mere beundrer, jo ældre man bliver, fandt Nøglen i »Baldur hin 
Gode«, i »Stærkodder«. Og Enthusiasten Brøndsted gav os en 
højtstemt forstaaende Oversættelse af Æskhylos's »Orestias«. 

Saa har vi jo Wilsters smagfulde Behandling af Evripides, 
hvor Korsangenes Rhythmer er blevne mere iørefaldende for os 
ved en ret behændig Tillæmpning efter vort Sprogs Krav. Brønd- 
sted maa hist og her sætte en Streg over den betonede og en 
Krølle over den ubetonede Stavelse for at orientere Læseren. Det 
er en Falliterklæring. 

Den franske Metrik kender ikke de rimløse Vers. En 
fremmed kan ikke dømme om deres Mulighed eller Umulighed i 
det franske Sprog. De er mere end mulige i Italiensk og Spansk. 
Italienerne har fuldt saa godt som vi, Tyskerne og Englænderne, 
naaet til at træde »il verso sciolto«, »the blank-vers«, paa Dansk 
»femføddede rimfri Jamber« flade og lagt dem til Rette for fuskende 
Dilettanter. Kan være, at det er en Fordel for Franskmændene, 
at de slet ikke har dette Versemaal. 

Jules Lacroix har i sin »Oversættelse« benyttet det franske 
»grand vers« med tvekoblede Rim, afvekslende kvindelige og 
mandlige, det fra Arilds Tid hævdede Metrum, som endog Victor 
Hugo, den revolutionære Romantiker, maatte blive ved i sine 
Versdramaer, om han end brød den faste Cæsur og brød sig 
Pokker om Boileaus Forbud mod »l'enjamhement« (d: den Lov, 
at Meningen nogenlunde skulde ende med Verslinjen, en Lov, som 
det morede Romantikerne at overiræde paa Trods). Man har 
ondt ved at faa et Indtryk af den græske Tragedies Diktion i 
dette urfranske Versemaal. Og dog — jeg fik Mindet om det gamle 
græske Sørgespil opfrisket; jeg blev lige saa bevæget ved at høre 
disse Tanker i den fremmedartede Form, som da jeg for mange 
Aar siden læste den græske Original, — om end Bevægelsen var 
af en noget anden Art. Mindre imponeret, mere rørt blev jeg; 
det ophøjede smeltede umærkelig hen i det sentimentale. Jeg for- 
stod bedre, hvorledes græske Indtryk omformede sig i Racines 
Digtergenius, hvorledes han blødgjorde og — rent ud sagt — ud- 
viskede græsk Poesi; skøndt naturligvis Lacroix's Behandling af 
»Kong Oidipus« er mange Grader tættere ved Sofokles end Racines 
»Iphigénie« er ved Evripides's Tragedier med samme Figur som 
Heltinde. 

Det kunde være interessant gennemgaaende at jævnføre 
Sofokles's græske Originaltekst med Lacroix's franske Parafrase, men 
dels vilde det ligge uden for dette Tidsskrifts Plan, dels vilde 
dertil udkræves mere end den Dilettantkundskab i Græsk, som jeg 
er i Besiddelse af. 

En dannet og begavet Landsmand, som jeg talte med efter 
Forestillingen, erklærede, at han slet ikke havde moret sig. »Ti 
hvad kommer dog dette os ved? Det ligger os dog saa uendelig 
fjærnt«. 

Jeg mener: Vistnok ligger det os fjærnt, men det kommer 
os ved alligevel, ti det er stor og mægtig Poesi, hvori de simpleste, 
men inderligste og bedste menneskelige Følelser faar et storartet, 
men forstaaeligt og klart Udtryk. Den ligger os saa fjærnt, samme 
græske Poesi, at vi ikke kan gøre den efter. Det var i lange 
Tider en Misforstaaelse , at sligt kunde gøres, og Misforstaaelsen 
lever endnu et Gengangerliv. Naar moderne Poeter synger om 
Muser og Kariter, om Apollon og Marsyas, saa kan de ved 
Studium og Smag vel nok faa noget ganske velklingende og 
kønt udarbejdet, men det bliver dog en Parykpoesi, et Hanefjed 

eller to nærmere end Rokokotidens saakaldte klassiske Digtninger, 
men de moderne Poeter kan ikke, fordi de ere moderne, digte ud 
af Troen paa de græske Guder, ud af de gamle Tragikeres fata- 
listiske Livssyn. Derfor: Den Art moderne Poesi kommer os ikke 
ved. Den kan være kunstig nok, men den er lige ved at komme 
ind under Kategorien Hundekunster. 

Derimod de virkelige græske store Digtere kommer enhver 
dannet ved, lige saa vel som Shakespeare, Calderon, Racine, kun 
hører der Dannelse til at forstaa dem. Théåtre fran?ais er rigt 
nok til at indbyde de dannede paa, hvad der er Kaviar for den 
store Hob, det er ikke dumt nok til at lade (Edipe roi opføre til 
Gratis-festforestillingerne. 

Siger en hypermoderne Mand : Hvorledes kan jeg dog inter- 
essere mig for, at Oidipus, der ikke har begaaet nogen bevidst 
Brøde, som er et Offer for sin Faders Overtro og Frygt for et 
uklart Orakelsvar, og for den deraf følgende Brutalitet, at han 
pines og martres under Gudernes (o: Guder, som jeg ikke tror 
paa) Had og Misundelse? — ja saa kan man svare: Den dannede 
Mand skal have Aandssmidighed og alsidig Sympati nok til rent 
at afse fra Uoverensstemmelse i Tro og Livsanskuelse, til at kunne 
forstaa en fremmed Tro og Livsanskuelse, naar den er saa energisk, 
saa dyb hos Digteren, at den giver sig Udslag i saadanne Toner, som 
den gamle Sofokles raadede over. For Resten er det et Spørgs- 
maal, om ikke Eddaen staar os fuldt saa fjærnt som den græske 
Tragedie, og om ikke den forudgaaende Slægts Begejstring for 
det oldnordiske var tilsat med en Del Affektation — et Spørgs- 
maal, jeg for Resten ikke tør besvare, ti det kan jo være rent 
individuelt, at jeg lettere kan nyde et græsk Sørgespil end en af 
Sangene i den ældre Edda. Men det kunde jo ogsaa være, fordi 
samme Art græske Digtning er langt mindre dunkel i Udtryk, 
langt klarere i sin Tankegang — med andre Ord Resultat af en 
langt større Civilisation, et langt mere solbestraalet Liv end de 
dunkle Myther, som den gothisk-germaniske Race har digtet. 

Ja vel er det ogsaa dunkle og uforstaaelige Love, der bringer 
en ædel Mand som Oidipus i Ulykke. Men Oidipus føler det 
Han rejser sig med Rette i Trods, i en Art rationalistisk Protest 
mod dette blinde, hjærteløse Fatum, mod denne tvetungede Orakel- 
gud Apollon, der ved vildledende Svar bringes hen fra Forbrydelse 
til Forbrydelse, fra Ulykke til Ulykke, saa han tilsidst i Fortvivlelse 
river sine Øjne ud, bliver fra Konge til Stodder, ti Folket og 

hans Svoger Kreon, de tro paa Guderne som blinde orthodokse. 
Oidipus er hadet af Guderne, derfor drives han bort fra det Land, 
han har reddet og gjort lykkeligt. 

Trodsen hos Promethevs i den Del af Æskylos's Tragedie- 
cyklus, som er bevaret, er vildere og hensynsløsere. Promethevs 
skælder voldsommere paa Zevs end Oidipus paa Apollon, ti So- 
fokles er en mildere, om man vil, en frommere Digter end Æskylos. 
Sofokles giver dog Guderne Ret trods al Sympati for sin ulykke- 
lige Helt. 

Skulde det nu virkelig være saa uoverkommeligt for et 
Nutidsmenneske at faa Sympati for Individet, der kæmper for sin 
Frihed mod hvad Grækerne kalder Skæbne og Guder, hvad vi 
vilde kalde arvede Racebestemmelser, tvingende Omgivelser, Op- 
dragelsens Milieu osv. osv. Paa Sofokles's Tid havde den græske 
Tænkning endnu ikke viklet sig ud af Religionens Svøb; Digteren 
respekterede Gudernes Misundelse og Vrede saa fuldt som Herodot . . . 
ve den dødelige, som rammes deraf, men derved er intet at gøre. 
Men Digteren har haft Sans for det menneskelige Hjærtes, for 
den menneskelige Tankes Smertensskrig over for den ubønhørlige 
Nødvendighed, for Menneskeormens Vriden sig i Støvet under den 
brutale Hæl, der knuser den. Oidipus's Skrig og Klage kommer 
fra Dybet af et Menneskebryst, fra saa naturlige saa usammen- 
satte Følelser, ere saa sublime, saa dejlig klingende, at man 
næsten ikke kan forstaa, at de ikke vække Genlyd i ethvert 
Menneskebryst. 

Jeg husker, at afdøde Høyen en Gang paa en Forelæsning 
udbrød, mens han stampede i Forhøjningen, hvorfra han talte i 
Charlottenborgs Antiksal: »Jeg gad se den Klodrian, der ikke blev 
begejstret, løftet, naar han stod under Pantheonskuplen i Rom!« 

Ak aandfulde afdøde Hr. Professor! Jeg har staaet under 
Pantheonskuplen i Rom sammen med en dansk Herre, der sagde: 
»Naa — ja saa? Det ligner jo Slotskirken hjemme i København«. 

Jeg tør ingenlunde kalde den en Klodrian, som ikke bliver 
begejstret over Kong Oidipus, lige saa lidt som den, der forbliver 
kold over for en Wagnersk Opera, men forudsætter beskedent, at 
de hver paa sin Vis mangler Gehør . . . eller maaske blot behørig 
Uddannelse af Gehøret. Eller mindes ellers fornuftige og vel 
instruerede Mennesker den skrækkelige grammatikalske Indtærpning 
af Græsk i deres Skoletid? Ja, har de været saa ulykkelige at 

have en Lærer, som har brugt Sofokles til Stof for grammatisk 
Analyse, saa er deres Ligegyldighed for den gamle Tragiker sær- 
deles forklarlig. I Byen Orange her i Frankrig, hvor en Ruin af 
et romersk Amfiteater er bleven restaureret; har man i Mid- 
sommeren opført Kong Oidipus under aaben Himmel med Be- 
sætningen fra »Théåtre fran$ais«. Beretninger i Bladene skildre 
den Begejstring, som dette Forsøg vakte, men de give os ingen 
Enkeltheder om Iscenesættelsen. 

Paa det franske Nationalteater var den fortrinlig. De, som 
har læst Tragedien vil mindes den gribende Begyndelse, da Oidipus 
med trøstende Ord tiltaler det over Pesten fortvivlede Folk, der 
ydmygbedende strække Kranse og Grene hen mod Apollons Tempel. 

Koret var delt i to Halvkor, der knælede foran hver sin 
Søjlegang af Templet, hvis Hovedbygning laa i Baggrunden. Det 
hele i dorisk Stil, polykromt. Højrødt og blaat over hvidt, grønt 
over rosenrødt, violet over gult — det var Korets Paaklædning — 
dannede en stærkt betonet Farverhythmus over Rummet. Koret, 
der i en svag Bue bøjede sig sammen foran Tempelhovedbyg- 
ningens Fa^adesøjler, og som bestod af gamle Mænd og unge 
Kvinder, tog sig dejligt ud i den simple Opstilling, simpel og ædel 
som de doriske Portiker. 

Naar en Olding eller en Kvinde havde noget at sige til 
Oidipus, rejste han eller hun sig og nærmede sig Kongen, lidt 
bøjet, og medens de sagde deres Repliker, lød Musiken fra et 
Orkester bag Scenen, akkompagnerende sagte de lyriske Vers. 
Ti Lacroix har ogsaa opløst Originalens Korsange i melodrama- 
tiske Repliker, fordelte mellem Korets Hovedpersoner; Musiken led- 
sagedes af rhythmiske Bevægelser og Stillinger, ikke Dans, af 
Korets Masse. Det er vanskelig at beskrive nærmere, men det 
saa nydeligt ud. 

Oidipus — Mounet Sully — var iklædt hvidt og lysegult, 
med gyldent Bælte og kort gyldent Sværd. Hvor er den Mand 
»skøn af Aasyn og af Røst« — ja hvor er han dejlig skabt! 
En polykrom græsk Statue i Kød og Blod ! De sorte Øjne og 
det krusede Skæg (hans eget), de slanke Lemmer, den stærke 
Buste, den fuldendt skabte Haand, der snart diskret med bløde 
Bevægelser, snart vildt knyttet mod Guder og Mennesker, akkom- 
pagnerede Tragediens vide Stemningsskala ... det gjorde en 
saadan Virkning paa det tæt fyldte Hus (det var aabenbart et 




Teaterindtryk. 



775 



literært Publikum, der fyldte Salen), at Bifaldet brød ud med 
denne stilfærdige Oprigtighed, som den- kyndige Teatergænger 
straks forstaar, og som Skuespillerne vurdere mere end Klaquens 
larmende Salver. Tiresias blev givet af gamle Maubant, som nu 
til Efteraaret forlader Scenen. Der var, som sædvanlig Fynd i 
hans Diktion og Sikkerhed i hans Optræden, men lidt vel megen 
Præsteværdighed — ti Tiresias er dog ikke Prælat, men Profet. 
Man kom til at tænke paa Bisperne i vore hjemlige Tragedier, 
om end Maubant ikke var slet saa træet som afdøde Kragh eller 
saa basbrummende som afdøde Ferslew; som er de tragiske Bisper 
og Ærkebisper, jeg mindes hjemme fra vor egen Scene. Dupont 
Vernon var ikke god som Kreon. Denne retskafne, bornerte 
troende Svoger til Oidipus, der siden i Tragedien Antigone ud- 
vikler sig til den halv dumme absolutistiske Hersker, intonerede 
altfor sentimentalt, fortsatte uden Overgang, til han mod Slut- 
ningen brutalt farer op mod den af Guderne hadede Oidipus. 
Derimod stod Madame Lloyd som Iokaste smukt ved Siden af 
MouneUSully. Da Dronningen gennem den gamle Hyrdes For- 
tælling og Oidipus's Beretning om Kampen i Hulvejen langsomt, 
pinefuldt erfarer sin Skæbne, hvoraf Ord for Ord som Giftdraaber 
dryppes i hendes Øre, staar hun lyttende, opspilet, til hun stivner 
i en Forfærdelsens Krampe — og stille knust gaar hun ind i 
Paladset, hvorfra Budbæreren siden forkynder, at hun har myrdet 
sig selv. Denne store, svære Kvinde med de stærke Træk og de 
mandhaftige Arme, de store hvide Hænder og mægtige Bryn ser 
ud, som man kan tænke sig en Moder til Kong Oidipus og til 
hans Datter Antigone. 

At Mounet-Sully ikke er græsk — det har man sagt. Man 
har sagt, at han var sødladen, da han som Oidipus tog Afsked 
med Smaapigerne Antigone og Ismene. Maaske har man Ret. 
Men en græsk Tragedie maa vel paa mange Maader tillæmpes, 
naar Nutiden skal forstaa den. Man kan jo dog ikke anskaffe 
høje Hæle, Masker for Ansigtet og Trompetmundstykker i Maskens 
Mundhule. Som alt bemærket maa man vel, som Chr. Wilster 
har gjort med Evripides's Korsange gaa et Skridt for at imøde- 
komme nyere Tiders Forstaaelse. Denne omstridte Afskedsscene 
gjorde er stærkt Indtryk paa Publikum. Det var maaske de 
Toner, der skulde anslaas med stærkt Pedaltryk for at bære 
Tragedien frelst frem for et fransk Publikum. Den store Kunstner 

har, inden han overtog det mægtige Parti, gennemgaaet den 
græske Originaltekst med en Filolog . . . Fiat applicatio f 

O, danske Skuespillere! Havde I haft Flid og Mod til at 
gøre noget lignende! Det skulde da have været Emil Poulsen. 

Musiken klang dejligt. Mere tør jeg ikke sige. Ti jeg 
mener, at en Kritiker, der ikke er fuldt inde i Tekniken i den 
Kunst, han vil bedømme, gør bedst i at tie stille. 



S. SCHANDORPH. 




Ud fra Mørket 



Sidste efterladte Arbejde 
af Ernst A hl gren. (Fru Benedictson). 

Værelset herskede Skumring. Fra Byens Hovedgader lød 



Livets Uro og lagde sig. som et Akkompagnement under den døds- 
tunge Tavshed derinde. Gennem Gitret i den høje Jærnkakkelovn 
lyste Kulilden frem uden at gøre noget lyst, kastende kun et 
sammentrængt Skin over den nederste Del af et blondt Mands- 
ansigt, som mod det omgivende Mørke syntes ligesom oplyst 
indenfra — formet af et glødende, gennemsigtigt rødt Metal. 

Manden sad fremadbøjet paa sin Stol, med Hænderne 
sammenfoldede mellem sine Knæ, og stirrede ind i Ilden. Kon- 
turerne af hans Figur forsvandt næsten i Mørket. 

I det af Draperier beskyttede Hjørne ved Siden af Ovnen 
var Mørket endnu tættere end andre Steder, og intet kunde 
skimtes der. Alt var forsvundet i Slagskyggens gabende Svælg. 
Men frem af Svælget strakte sig noget, som — derved, at netop 
en Anelse af Lys faldt over det — viste sig at være en Chaise- 
longue, og et følsomt Menneskes Nerver vilde fra det huløjede 
Mørke over Hovedgærdet have modtaget Fornemmelsen af et 
skarpt Blik og af en lurende, unaturlig spændt Lytten. 

>Der findes et sygt Punkt i min Hjærne«. sagde en Røst 
ud fra Mørket, talende langsomt, med sørgmodig Ensformighed og 
en Altstemmes Klang. »Det opstod allerede, da jeg var Barn, 
og det er det, som er vokset. Alt, hvad der har saaret og 
tynget paa mig, er med sin Spids hvilet paa dette ene Punkt; 
nu er Benmassen blød og Modstanden brudt.« 

Manden rørte sig ikke, men hans dybt liggende, kloge Øjne 
saa medlidende ind i Mørket, hvorfra Stemmen kom. 

»Det er, som om jeg har levet i hundrede Aar«, fortsatte 
denne. »Og nu er jeg ikke andet end den tomme Skal omkring 
det, som har levet — hul som et gammelt Piletræ. Jeg synes, 
at jeg har set Generationer komme og gaa, jeg har set Mennesker 
fødes og forsvinde, jeg har været knyttet til Forhold, som har 
været fulde af Saft som unge Vaarskud: men de er alle faldet 
sammen til intet — ligesom frosne Blomsterskud i en Efteraarsnat. 
Vaar og Vinter er kommet efter hinanden, og Mennesker se paa 
mig og sige, at jeg ikke er saa gammel som de ældste. Men jeg 
véd, at jeg har levet som i hundrede Aar. Og alligevel blev jeg 
aldrig, aldrig, hvad jeg vilde.« 

Som en død Masse fyldte Stilheden atter Værelset, og Livets 
Larm brød sig forgæves derimod, sank saa tilbage og blev som 
før et dæmpet Akkompagnement. 

»Min Fader hadede ikke Kvinderne«, kom det atter med 
den monotone Stemme uden Klang. »Det var værre endnu: han 
foragtede dem. Min Moder var rømmet til Udlandet med en 
Tenor og siden gaaet til Teatret. Jeg voksede op hos min Fader, 
jeg havde netop sluppet Ammens Bryst, da vi blev ene, han 
og jeg. 

Saa længe jeg var lille, havde jeg for ham intet Køn; jeg 
var ikke stort andet end en Hundehvalp. Men jeg var Ben af 
hans Ben og Kød af hans Kød — det vil sige hans Ejendom — 
og han trængte til noget varmt og blødt, som kunde trykke sig 
op ad ham; han trængte til et levende Væsen omkring sig, som 
kunde jage Ensomheden paa Flugt. 

Han var bange for Ensomheden — min Fader — ti naar 
han var ene, kom der sorte Griller over ham, saadanne om en 
Bøssepibe i Munden eller et Reb omkring Halsen, — sorte Griller 
som paa én Gang lokke og presse Angstsveden frem. Ingenting 
varmer saa blødt som et Barnelegeme, intet beroliger som buttede 
smaa Arme, og intet giver en saa drømmeløs Søvn som et Barns 
Aandedræt. 

Derfor blev Nina sin Faders Selskab, derfor sov han med 
Armene om hendes lille Legeme, derfor indtog han sine Maaltider 
med hende præsiderende ved Bordet som en alvorlig Kvinde, der- 
for red han omkring paa sine Ejendomme med hende siddende 
over Hestens Hals. Og derfor forgudede Nina sin Fader. Hun 
var lille den Gang, i stumpet Sløjkjole, hverken Dreng eller Pige, 
bare en vraltende Unge. 

Men Nina voksede. Og hun fik tynd Hals og lange Arme; 
hun fik en Mund, som fældede Tænder; hun fik et Par spørgende 
forundrede Øjne. Og saa saa' hendes Fader, at hun var en Pige.« 

Stemmen tav lidt; Manden bøjede sig frem for at rage i 
Kulilden, saa det glødende Skær forstærkedes. 

»Aa, hvor var jeg lille, da det gik op for mig, hvad han 
havde imod mig; jeg var saa lille, at jeg ikke begriber, hvor det 
var mig muligt at forstaa det. 

Legekammerater havde jeg ingen af; min Barnepige var 
gammel og gnaven; alt, hvad jeg ejede af Hengivenhed, samlede 
sig om min Fader. Børn har et Instinkt, som lærer dem at læse 
i de stores Sjæl, og som næsten aldrig forleder dem til at læse 
forkert. Og Børns Sorger ere lige saa virkelige som de voksnes 
— dybe nok til at sætte Mærker for hele Livet. 

Jeg lignede min Fader: rask og modig som han, tungsindig 
og øm som han; let til at flagre op i overgiven Munterhed, hurtig 
til at synke ned i modløs Fortvivlelse. 

Hvad Under derfor, at han holdt af mig! 

Fra jeg var seks eller otte Aar, begyndte vi at spille vor 
Komedie sammen — en Børnekomedie; nemlig, at jeg var, hvad 
han ønskede mig at være: en Dreng. Jeg red med ham paa min 
egen lille Hest, jeg antog Drengemanerer og lærte at fløjte; jeg 
øvede mine Legemskræfter, ja jeg bandede saa smaat, for at 
behage ham.« 

Dan talende standsede og syntes at lede i sin Erindring. 

»Jeg véd ikke sikkert, hvornaar jeg mærkede det første 
Gang — dette foragtelige Udtryk af Smerte blandet med Lede, 
som min Faders Ansigt og Stemme saa ofte siden kunde antage; 
men jeg tror, det var ved en Lejlighed, som paa en særegen 
Maade har gravet sig ind i min Erindring. Vi var ude paa en 
Ridetur og havde travet skarpt. Min Fader var hidsig og varm, 
hans Øine sorte, og hans Næsebor vide. Naar han saa saaledes 
ud, vidste jeg, at han intet frygtede. Vi kom til en bred Grøft 
eller Kanal, og min Fader sprængte over den; saa vendte han 
Hesten og ventede for at se mig gøre det samme. Min Hest var 
lille; jeg ved ikke, om det var dens Skyld eller min; men den 
vilde ikke springe; den standsede med ét paa Grøftekanten. Da 
lod min Fader sin Hest gøre en Drejning — - jeg kan sé den 
Drejning endnu i Dag! — og med et eneste Sæt fløj Dyret over 
Kanalen, med et Spring saa kraftigt og behændigt som en Vind- 

spillers. Der gik en Gysning over min Nakke helt ind i Haar- 
rødderne, da min Fader greb mig i Armen, saa' mig barskt ind 
i Øjnene og sagde: du er bange! Saa sagde han ikke et Ord 
mere, og han slap min Arm, som om han skammede sig over at 
have forgrebet sig paa mig. Hans Blik gled bare over mig og 
Hesten. Jeg var klædt næsten som en Dreng og red i Herre- 
saddel. Men over Saddelbommen laa mit mørkeblaa lille Skørt 

Da saa' jeg det i hans Øjne, dette, som knugede mig ned, 
som bestandig siden trykkede mig til Jorden, — nej, ikke trykkede 
mig, men fik mig til at falde sammen, som en tom Klædning 
falder sammen — af sin egen Intethed. 

Jeg fik ikke et Ord til Forklaring, og jeg sagde ikke selv 
et Ord. Han gav blot sin Hest et Slag af Ridepisken og travede 
bort, medens jeg blev tilbage. Jeg følte med mit hemmelige 
Instinkt, at han ikke foragtede mig, fordi jeg var bange, men 
fordi jeg havde Ret til at være det. Jeg kunde jo aldrig blive 
andet end — — — end en af dem, for hvem Fejgheden er 
en Dydlc 

Stemmen tav, fordi den var kommen til at skælve af 
Smerte, — skælve med samme dybe Klang som Violoncellens 
Strenge. 

»Dette var ikke det eneste; det var blot det, som gav det 
første Stød til det Punkt, som siden skulde komme til at ømme 
sig ved hver Berøring. 

Paa Gaarden var der en Vogterdreng, en rask, køn Fyr, 
omtrent paa min egen Alder. Det havde fra jeg var meget lille 
været min Faders Fornøjelse at lade mig prøve Armkræfter med 
denne Dreng. Det havde været min Glæde at opbyde min yderste 
Styrke, og jeg brystede mig ikke lidt af, at jeg næsten altid blev 
Sejrherren. Men en Dag gik der et Lys op for mig. Jeg slap 
mit Tag og blev blodrød, som om man havde slaaet mig. Jeg 
saa' paa ham med den afsindigste Forbitrelse: Du lyver! — du 
er stærkere end jeg! 

Og J e t> 8& derfra, overvældet af Ydmygelse, fordi jeg saa 
længe havde ladet mig bedrage og som Naadegave modtaget 
denne let vundne Sejr, som min Modstander havde skænket mig, 
fordi jeg end ikke var saa stærk, at det kunde regnes ham til 
Hæder at overvinde mig. 

I disse to Historier har du Nøglen til hele mit Liv. 

Med Rideturene blev det efterhaanden forbi, og ligesaa med 
alt det andet. Vi kunde ikke længer lege, at jeg var Dreng. Jeg 
blev tavs og stille, og Folk saa med Forundring paa dette mod- 
faldne Barn, som aldrig kunde le. Men i min Faders Arbejdsstue 
havde jeg vedvarende mit Yndlingsopholdssted. Jeg havde valgt 
mig en ubemærket Plads: en gammel Brændevinsskænk i et 
Hjørne mellem Skabet og Væggen. Min Fader havde endnu sine 
sorte Griller, saa snart han var ene. Jeg var ham en Slags Skjold 
imod dem; og jeg forstyrrede ham aldrig. 

Han var en fin Selskabsmand, vittig og en Smule ondskabs- 
fuld. Der kom ofte fremmede til ham, en eller et Par af hans 
Venner, og saa snakkedes der ved Toddyglasset. Man glemte vist 
ofte min Nærværelse, og jeg hørte undertiden Ting, som jeg ikke 
burde have hørt. Min Fader var, som næsten enhver Melankoliker, 
saa helt optaget af sig selv, at han ikke tænkte paa andre; og 
han gav i disse Samtaler sin Kvindeforagt frit Løb. Jeg, som 
ingen Moder havde, intet andet menneskeligt Væsen at holde af end 
denne uforbederlige Pessimist, som jeg tilbad — jeg lærte af disse 
Samtaler, hvad andre Kvinder ikke lærer i et helt Liv. Jeg lærte 
at forstaa Mænds Tankegang, jeg lærte at udskille hver Nuance 
af Medynk og Ringeagt, der kan gemmes under berømmende og 
beundrende Ord. 

Følelsen af Solidaritet og Fællesskab med hele mit Køn 
vaagnede efterhaanden; og ved hvert giftigt Udfald led jeg i 
Hemmelighed, som om det havde været rettet mod mig alene. 

Da jeg var tretten Aar, fik jeg Stedmoder. Hun var en 
Skønhed, ikke af de statelige, dronningeagtige, men af de rørende 
uimodstaaelige. Hun var blød som en Kanin, hun havde Hænder 
saa smaa, at hun brugte Børnehandsker, hun smilte altid, naar 
hun ikke græd — og naar hun smilte ; fik hun smaa Smilehuller 
i Kinderne og viste smaa hvide Tænder, ligesom Perlemor. Hun 
var lutter Blidhed og Forelskelse, og hun havde ikke en Tanke i 
sit Hoved. 

Min Fader var forfængelig af hendes Skønhed; Klogskab 
havde han aldrig gjort Regning paa. Han valgte hendes Dragter; 
ti hun havde selv ingen Smag, og han tog med hende paa Baller. 
Da hun fødte ham den første Dreng, blev der af Glæde skudt med 
gamle Fæstningskanoner, Vinen flød i Strømme gennem tørstige 
Struber — hele Godset var paa Benene og deltog i Glæden. 
Dette gentog sig siden hvert eller hvertandet Aar: samme Gæste- 

bud, samme Feststemning. Naar denne var forbi, tog en anden 
Barnet i sin Varetægt, og Moderen tog igen paa Baller. 

Hun var hverken god eller daarlig, min nye Moder; hun 
var bare sød. Hun saa' ud som et Barn, og hun vidste, at 
hun skulde se ud som et Barn, jo enfoldigere, des bedre. Det 
klædte hende. 

Mod mig var hun aldrig ond; men hun gik af Vejen for 
mig, og det kunde se ud, som om jeg havde været ældre end 
hun, fordi jeg aldrig var munter og snaksom. For øvrigt skammede 
man sig over min Kluntethed og Dumhed ; jeg fik en Gouvernante 
og blev holdt saa meget tilbage som muligt. 

Jeg var endnu mere ensom end før; men dette skærpede 
mit Blik. Jeg var ikke misundelig paa min Stedmoder ; jeg kendte 
min Fader altfor vel. Jeg kunde tyde hver Mine i hans Ansigt 
og hvert Tonefald i hans Stemme. Det undgik mig ikke, hvilken 
umaadelig Foragt der laa i hans Hyldest. Selve hans Føjelighed 
var Foragt. En Uretfærdighed fra hans Hustrus Side harmede 
ham ikke; ti han havde aldrig tænkt* sig, at hun skulde eje til- 
strækkelig Forstand til ikke at være ubillig. Han kunde give efter 
for hendes Nykker med et Smil og et Kys paa Haanden, — eller 
han gjorde akkurat hendes Ønske imod med netop det samme 
Smil og det samme Kys paa Haanden. 

Hans Fordragelighed gjorde heride til sidst indbildsk. Hun 
begyndte at prale, udbrede sig over Ting, hun ikke forstod, og 
komme med Dumheder. Min Fader lo blot saa smaat og lod 
hende snakke; med en smuk Kvinde maatte man ikke regne det 
saa nøje. 

Men det var, som om det faldt over mig altsammen, alt- 
sammen. Alt det, som hun slet ikke følte, det borede sig ind 
i mit syge Sind. Jeg havde lært at se med min Faders Øjne, jeg 
saa fra en Mands Standpunkt, hvad det vilde sige at være 

Kvinde modbydeligt, modbydeligt, en eneste Ulykke lige fra 

Fødslen! — Jeg forekom mig selv som en skabet Hund. Da 
opstod denne Ydmyghed, der er min Karakters Brændemærke og 
ubodelige Lyde. O, den Plet i min Hjærne! Hvor blev den øm 
og blød, saa at hvert Od kunde trænge ind! Hvilken Opfattelses- 
ævne jeg ejede, da det gjaldt dette ene: at forstaa det, som for 
mine Medsøstre var ubegribeligt som Fuglenes Tale. 

Jeg har aldrig været ung, og jeg har næppe nok været 

Barn«. 

Der blev et Øjebliks Tavshed. Manden sad vedvarende 
fremadbøjet og stirrede tankefuldt ind i Gløderne. 

»Jeg kan ikke begribe denne Intensitet i Følelserne hos et 
Barn«, sagde han sagte. >Og jeg tænker ogsaa, du maa over- 
drive en Smule — nu, bagefter.« 

»Jo; men det kommer af, at alt har sammensvoret sig for 
at gøre dette Punkt saart. Dette vil jeg, at du skal forstaa. Og 
i Fald du en anden Gang i Livet møder en Kvinde, som ogsaa 
gaar og bærer paa en Ydmyghed som min — denne Ydmyghed, 
som du altid har villet bortforklare, og som du har haft saa 
svært ved at tro paa — saa skal du kunne forstaa, at den kommer 
af Skam — Skammen over at være Kvinde. 

For dig har jeg været hverken Mand eller Kvinde, blot et 
levende Væsen; og derfor kunde du blive min Ven. Havde jeg i 
dine Øjne været en Kvinde, vilde ogsaa du have foragtet mig.« 

Han flyttede sin Stol ud af Glødeskæret, nærmere hen mod 
Ghaiselonguen ; og ud fra Mørket drog han frem en fin, sygelig 
mager Haand, som han sagte trykkede mod sine Læber uden et 
Ord. Hun forstod Meningen, og hun takkede ham ved at klappe 
stille paa hans Haand, inden hun drog sin egen tilbage. 

Saa fortsatte hun igen Fortællingen med sin sørgmodige, 
brudte Stemme. 

»Jeg kom ud i Verden, og jeg saa paa Kvinderne just 
saaledes, som min Fader havde lært mig det. Mit Syn havde en 
unaturlig udviklet Skarphed; ikke en Fejl eller Lyde undgik mig. 
Det feje, det falske, det smaalige . . . alle smaa lumpne Egenskaber 
fandt jeg hos Kvinderne i saa meget højere Grad end hos Mænd- 
ene. Jeg var ikke blind for Mændenes Fejl; men i selve Fejlen 
laa der som oftest noget af Karakter; det var ikke det udvandede, 
blodløse intet, som hos Kvindernes. Hos Mændene gjaldt Duelig- 
hed, Arbejdsævne, Foretagsomhed, Sandhedskærlighed, Hæderlighed ; 
for Kvinderne var alt dette ingenting i Sammenligning med dette 
ene: aldrig at synde mod Konveniensen. Blev en Mand mindre 
hæderlig, fordi han havde en eller anden lille erotisk Synd paa 
sin Samvittighed? Nej. Men for en Kvinde var dette alt. 

Og Skylden ligger ikke hos Mændene — saadan som man 
har sagt — men hos Kvinderne selv, i deres Fejghed, deres 
Mangel paa Karakter. For Kvinderne selv er den ydre Ærbarhed 
— Skinnet — alt. Deres Dyd sidder ikke i Karakteren, den sidder 
uden paa, ligesom Mærket paa et Husdyr. Deraf denne Solidaritet 

med hele Kønnet, som kaster Ansvaret for én Kvindes Handlinger 
over paa alle. Hun betragtes ikke som Individ ; hun er bare en 
Del af sit Køn. Hvor har jeg ikke erfaret det! Jeg, som følte 
det, som om alle de andres Skyld hvilede paa mig alene, som 
om min Ydmyghed var et Sonoffer for alle de andres indsknenk- 
ede, blinde Indbildskhed, Herskelyst dier Egenkærlighed! Min 
Hjærne havde sin syge Plet, og alt , hvad livet gav mig af Stof, 
gik til Næring for dette ene Punkt. 



Min Fader vilde ikke have, at jeg skulde blive en gammel 
Jomfru, og saa giftede ban mig bort. Jeg vidste, at det eneste 
Middel for en Kvinde til at løfte sig til højere Samfundsrang var 
at gifte sig med en Mand som stiger. 

Jeg giftede mig, og jeg steg — stejf, da jeg gav Kærlig- 
hedens Tegn til en Mand, der var mig mere modbydelig end 
en krybende Orm. Jeg var smuk den Gang — — det er længe 
siden. — 

At være smuk og ung er det eneste, der ikke er en Skam 
for en Kvinde. Min Mand var ærgerrig, og han vilde frem; og 
for at komme frem behøvede han andre, én anden idetmindste, 
og denne ene besøgte os ofte. Han var vor Ven , saas offentlig i 
Selskab med min Mand, var hjemme mit Selskab. Jeg syntes ok 
ham; mit daglige Liv var en Maskerade for ikke at vise hvor 
meget. Min Mand var »en glad Sjæle — saadan hedder det 
vist. Og i Løbet af to Aar kan man nok opnaa at blive nuet 
af en Kvinde. Saa kom »den andenc en Dag og vilde give mig 
en Foræring, en Foræring saa kostbar, at en Brudgom knap nok 
vælger en saadan til sin Brud. Jeg sagde nej, og jeg sagde det 
med Skræk. Jeg var ude af mig selv, og jeg fornærmede 
Giveren. 

Min Mand fik ad Omveje Nys om Sagen. Og véd du, hvad 
han gjorde? Han greb mig i Armen og sagde: »Du støder ham 
med dit Nej. Tag imod det. Du raaa gærne sige, at det er mig. 
der har givet dig det.c 

Saaledes gik det til, at jeg tog paa mig den Skam at røre 
en fraskilt Hustru. Jeg kunde ikke taale at blive betragtet som 
en Handelsvare, at man sjakrede med mig som med en udslidt 
Klædning. Derfor kom Skammen over mig — - Skammen ved at 
være en Hustru uden Mand. 

Alting er Skam for en Kvinde; ti hun er ingenting i sig 
selv, hun er bare en Del af sit Køn. Jeg arbejdede sammen med 
Mænd, og de kaldte mig kønsløs og haanede min Koldsindighed. 
Jeg troede næsten selv, at jeg var et Nevtrum, og ogsaa det var 
Skam. Jeg blev bange for, at der skulde begynde at vokse 
Skæggehaar paa min Hage, og hvor skulde Mændene da ikke 
spotte mig for dem! 

Men saa følte jeg en Dag, at jeg var Kvinde; ti jeg elskede. 

Det var som at have vandret hele sit Liv paa opblødte, 
forsumpede Veje, i Mulm og Vinterdis, med en Følelse af aldrig 

at have set Vaaren og aldrig at skulle faa den at skue 

og saa en Dag at se Solen bryde frem og finde, at alt har spiret 
og vokset under den vaade Dis, at al nu skal blive grønt, og at 
Blomster skal slaa ud i Sol, i Sol! 

Jeg vilde have givet mit Liv for at kunne blive hans Ven; 
men det kunde jeg ikke — kun hans Veninde. 

Hør en Gang, hvilken styg Klang det Ord har: hans Ven- 
inde! Der klæber Skam og Mistro ved det!c 

»Det piner dig at talec, sagde Manden, og hans Tonefald 
var som gennemtrængt af Medfølelse. Han tog endnu en Gang 
hendes Haand og kyssede den stille, næsten ydmygt, uden 
et Ord. 

»Aa, lad mig tale ud en Gange, vedblev hun. »Jeg har 
tiet og tiet Aar efter Aar, Aarti efter Aarti, Generation efter 
Generation, synes det mig — og nu er det, som om jeg var hele 
Kvindeslægten. Jeg er saa gammel som Ahasverus og paa mine 
Skuldre tynger hele Slægtens Skyld. Jeg føler den med en Kvindes 
Nerver og ser paa den med en Mands Øjne. 

Du véd, hvad jeg var i hans Hænder. Han blottede min 
Hjærne for at sé, hvorledes den arbejdede, han snittede i mit 
Indre med sin Dissekerkniv for at berige sin Menneskekundskab, 
og han saarede mit Hjærte — som et ondsindet Barn — blot 
fordi han saa det banke. Og da der ikke mere fandtes en eneste 
Smerte, som jeg kunde lide uden at dø, — kastede han mig 
bort Ikke fordi jeg havde været svag imod ham, eller ond, eller 
usandfærdig eller fejg — ti jeg var intet af alt dette. Det var 
alene fordi jeg var Kvinde. Ikke en Ven, bare en Veninde! c 

Hun tav, og der gik som en smertefuld Skælven gennem 
det mørke Værelse. 

Tilskueren. 1888. 53 

Saa kom det til sidst med samme ensformige, klangløse 
Stemme, blot endnu en lille Smule lavere: 

»At være Kvinde, er at være en Paria, som aldrig kan 
hæve sig ud af sin Kaste. At jeg er Kvinde, har været mit livs 
Forbandelse. 

Jeg har aldrig haft en Moder, min Fader mistede jeg, inden 
han døde, og jeg har ingen Søn « 

Hendes Tale sluttede i en Klynken uden Taarer. Det var 

mørkt. Mandens Ansigt kunde ikke længere ses — og 

han havde intet at svare. 



(Oversat efter Forfatterindens efterladte Manuskript.) 




Rye Undersøgelser om den primitive Familje. 



C. N. Starcke: Die primitive Familie in ihrer Entstehung und Entwickelung. 
Leipzig. F. A. Brockhaus. 1888. (Internationale wissenschaftliche Bibliothek. 

66. Bind). 



Det vil næppe undre nogen, at en filosofisk Forfatter giver 
sig af med Undersøgelser om Familjens Historie. Naar Filosofi 
skal være andet og mere end Konstruktioner ud fra den subjek- 
tive Bevidsthed, og naar særlig Etik skal være noget mere end 
Opstilling af Postulater, maa der skaffes et faktisk, og det vil for 
Etikens Vedkommende sige: et historisk Materiale til Veje, som 
paa mange Maader kan belyse Principernes Værdi og Mulighederne 
for deres Anvendelse. Der maa ganske vist — i det mindste 
efter min Opfattelse — skelnes bestemt mellem historisk og filo- 
sofisk Etik. Hin kan kun fremstille det etiske Liv og de etiske 
Institutioner som de faktisk have udviklet sig under visse For- 
hold, men en derfra forskellig Opgave er Vurderingen af dem, 
Bedømmelsen af deres Betydning for den fortsatte ; bevidste Ud- 
vikling af det menneskelige Liv. Men den bevidste Indgriben 
forudsætter stedse Udviklingsmuligheder og Spirer, som uvilkaarlig 
ere blevne til. Kendskab til Fortidens historiske Livsformer er 
derfor en nødvendig Betingelse for en frugtbar Behandling af 
Etiken. Og det er ikke altid sagt, at Historikere og Etnologer 
lægge Stoffet til Rette saaledes som Filosofien behøver det. Dertil 
hører ikke blot historisk Kritik, men ogsaa filosofisk Blik paa de 
afgørende Punkter. Ligesom Retshistorien ikke kan undvære 
Medvirken fra Juristernes Kreds, saaledes vil filosofisk Dannelse 
være en nødvendig Forudsætning for Behandlingen og Fremstil- 
lingen af den historiske Etik. 

Særlig Opmærksomhed har i de senere Aar den primitive 
Familje, d. v. s. Familjen, saaledes som den fremtræder paa de 

laveste os bekendte menneskelige Udviklingstrin, vakt. Medens 
man tidligere blev staaende ved den patriarkalske Familje som 
man kendte den fra de gammeltestamentlige Fortællinger og fra 
de indiske Digte og Lovbøger, er nu det betydningsfulde Skridt 
sket, at den historiske eller sammenlignende Etik ogsaa begyndte 
at tage Hensyn til de vilde Folkeslags Familjeforhold. Man saa 
nu, at man ikke havde Ret til at betragte det hebræiske og 
indiske Udviklingstrin som det mest primitive. Der kom her en 
lignende Revolution i Tankegangen, som da Sprogvidenskaben gik 
ud over Sanskrit og tog Hensyn til de vilde Nationers Sprog, 
eller da Mytologien inddrog de Vildes religiøse Henstillinger under 
sine Betragtninger. Man stødte paa nye og overraskende Kends- 
gerninger og ledtes deiTed til dristige Hypoteser. Dr. Starckes 
Skrift, som bygges paa et overordentlig grundigt Kendskab til det 
foreliggende Materiale, og som bærer Vidnesbyrd om kritisk Ævne 
og sundt psykologisk Blik, vil ganske sikkert komme til at ind- 
tage en betydelig Plads i Literaturen om det interessante Ænine, 
det behandler. Det forsmaar de ydre Tillokkelser, der for mange 
kunde have ligget i de pikante Træk og underholdende Smaa- 
historier, som Æmnet og Kilderne frembyde i rigelig Mængde. 
Det er nøgterne og strængt i sin Form, men tiltrækkende og lære- 
rigt for den, der vil orienteres i Æmnet og have Vejledning til at 
tage Stilling overfor de dristige, ofte vilde Paastande og Konse- 
kvenser, hvortil det har givet Anledning. — Lad mig forsøge 
kortelig at angive, hvorom det drejer sig, og hvilket Standpunkt 
Dr. Starcke indtager. 

Man er bleven opmærksom paa, at hos en Mængde Folke- 
slag rundt om paa Jorden regnes Slægtskabet ikke gennem Faderen, 
men gennem Moderen, saaledes at en Mands nærmeste Arvinger 
ikke ere hans Sønner, men hans Søsters Børn. I alle Verdensdele 
findes denne Skik. Det laa da nær at antage, at der var en 
fælles Aarsag til den. Den store Løshed og Frihed i kønslig 
Henseende, som ligeledes findes hos de fleste vilde Folkeslag, 
gjorde, at man kom til at tænke paa den gamle Sætning: pater 
incertus, mater semper certa. (Man kan være uvis om, hvem 
Faderen er, men Moderen er altid sikker). Man antog, at den 
oprindelige Tilstand i kønslig Henseende havde været en fuld- 
stændig Ubundethed og en stadig Skiften, en Parring i Flæng 
(Promiskuitet), som gjorde det umuligt at henføre Børnene til 
bestemte Fædre og nødte til at lægge Kvindelinjen til Grund. 

Den, som tørst udtalte den Hypotese, at der havde været en Tid, 
hvor Slægtskabet regnedes gennem Kvinden, en Ordning, der be- 
tegnede et Fremskridt ved at afløse eller dog regulere Promis- 
kuiteten, var Bach of en i hans Værk >Das Mutterrecht. Eine 
Unterraehung uber die Gynaikokratie der alten Welt nach ihrer 
religiøsen und rechtlichen Natur« (Stuttgart 1861). Han satte 
Kvindelinjens Fremhersken i en vis Periode i Forbindelse med 
en dristig mytologisk Teori og mente, at Kvinden i denne Periode 
havde været højt anset, og at hendes Herredømme (Matriarkatet) 
havde haft stor kulturhistorisk Betydning ved at mildne Sæderne 
og hæmme de dyriske Instinkter. En Støtte for sin Teori mente 
han at finde i Polyandriet, den Form for kønsligt Samliv, hvor 
en Kvinde er flere Mænds Hustru. Han ansaa det for en nød- 
vendig Mellemform, gennem hvilken Menneskeslægten har arbejdet 
sig ud af Promiskniteten og nærmet sig Monogamiet. — Blandt 
dem, der have opstillet lignende Teorier, maa Mc Lennan og 
Lubbock nævnes. Disse Forskere gaa frem med større Kritik 
og mindre Mystik end Bachofen, og især Mc Lennan søger paa 
en skarpsindig Maade at vise, hvorledes mange Sæder og Skikke 
paa højere Udviklingstrin, som ellers vilde være uforklarlige, kunne 
forstaas som Rester (survivals) af Kvindelinje eller Polyandri med 
Promiskuitet som Baggrund. Saadanne Skikke ere f. Eks. Levi- 
ratet, den Skik, at en Mand var forpligtet til at ægte sin afdøde 
Broders Enke, saaledes at Børnene, som udsprang af dette Ægte- 
skab, dog regnedes for den afdødes Børn, og Niyoga, den Skik, 
at Ægtemanden (endnu hos Inder, Spartaner, ja hos Middelalderens 
Germaner) kunde overlade sin Hustru til andre Mænd og dog 
betragtede de saaledes avlede Børn som sine egne. 

Efter denne Teori vilde Billedet af Menneskeslægtens Ud- 
vikling, hvad Forholdet mellem Mand og Kvinde angaar, ganske 
vist afrunde sig paa en klar og simpel Maade. Fra et oprindeligt 
ubundet Fællesskab (Promiskuiteten) vilde vi komme til det lega- 
liserede Fællesskab (Kvindelinjen og Polyandriet), og derfra gennem 
den patriarkalske Familje til det monogame Ægteskab. Denne 
Klarhed og Simpelhed har vist nok øvet en forførende Magt over 
de nævnte Forskere. Der kan godt være foregaaet en Udvikling, 
uden at dens Bane er saa let at overskue. Og først og fremmest 
bliver Spørgsmaalet, om de nævnte Stadier virkelig lade sig paa- 
vise som historisk givne Udviklingsformer, der hver til sin Tid 
have været herskende. 

Dr. Starcke nægter baade, at man fra Kvindelinjen kan 
slutte tilbage til en oprindelig Promiskuitet, og at Kvindelinjen 
selv har været saa almindelig, som den omtalte Teori paaslaar. 
Han søger dernæst at vise, at Kvindelinjen, hvor den er gældende, 
kan være opstaaet af forskellige Motiver hos de forskellige Folke- 
slag, og at ligeledes de andre Sæder og Skikke, man har beraabt 
sig paa, maa forklares paa anden Maade end efter Teorien. 

Hvad det første Punkt angaar (Kvindelinjen som Bevis paa 
oprindelig Promiskuitet), kunde Forf. have anført, at der er 
Forskere, som antage Kvindelinjens Almindelighed paa et vist 
Trin og dog forkaste Antagelsen af en almindelig Promiskuitet. 
Saaledes Post i hans »Afrikanische Jurisprudens Ethnologiseh- 
juridische Beitråge« (1887). Allerede dette tyder paa, at de to 
Antagelser ikke staa og falde med hinanden. Men vigtigst er den 
almindelige Betragtning, som Dr. Starcke opstiller og begrunder: 
at man fra den Maade, hvorpaa Slægtskabet regnes, ikke kan 
drage nogen Slutning til Ægteskabets Natur. Kvindelinjen vi9er 
kun, at Hensynet til Faderen skydes til Side, men Spørgsraaalet 
om Grunden dertil staar endnu aabent. At det ikke (overalt i 
det mindste) kan have været den, at det var uvist, hvem der var 
Faderen, kan ses af, at Kvindelinjen endnu den Dag i Dag gælder 
under Forhold, hvor Faderen meget vel kan paavises. Den virke- 
lige Grund vil opdages, naar vi betænke, at Familjen paa primitive 
Trin ikke eksisterer som selvstændigt Samfund, men kun som Del 
af Klanen og af Stammen. Den Gruppe, til hvilken Barnet ved 
Fødselen slutter sig og regnes, er Klanen. Barnet maatte regnes 
enten til Faderens eller til Moderens Klan, og af forskellige 
Grunde regnedes det hos mange Folkeslag til Moderens. Men 
derved berørtes det egentlige Familjeforhold ikke nødvendigvis. 
Faderen kunde staa i det ømmeste Forhold til sine Børn, selv om 
de regnedes til Moderens, ikke til hans Klan, og det samme 
gjaldt for Moderens Vedkommende, hvor Mandslinjen herskede. 
Slægtskabsbestemmelsen er altsaa en Klanbestemmelse, ved hvilken 
man paa primitive Trin ikke tager Hensyn til Avlingsforholdet. 
Antage vi, at Manden i Kraft af sin fysiske Styrke oprindelig har 
været den herskende, og at Kvinder og Børn betragtedes som 
hans Ejendom, vil Kvindelinjens Udvikling kunne forklares af de 
hos forskellige Folkeslag virkende forskellige Forhold. Hos de 
amerikanske Folkeslag (f. Eks. Kolumberne) spores en Sammen- 
hæng mellem Kvindelinjens Udvikling og Klanens fastere Udform- 

ning. Til Kvindens Klan bliver ogsaa de Børn, hun føder, og 
som fra først af hænge saa nøje sammen med hende, regnede; 
hun er sin Slægts Ejendom, og hendes Børn kunne igen ikke 
skilles fra hende. Kvindens Værdi som Slave eller dog som Hjælp 
ved Arbejdet maa her vel fastholdes; paa den vilde Klanen ikke 
give Afkald, fordi hun traadte i kønslig Forbindelse med en Mand 
af en anden Klan. Med Mænd af hendes egen Klan var det 
hende paa Grund af det herskende Exogami forbudt at træde i 
Forbindelse. Hos de afrikanske Folkeslag (f. Eks. Bechuanerne) 
vil Motivet til Kvindelinjens Opstaaen være at søge i det herskende 
Polygami i Forbindelse med den Ordning, at hver Hus* ru bor for 
sig, og at Børnene altsaa komme til at udgøre en Husstand 
sammen med Moderen, i Modsætning til de andre Husstande, der 
med dem samlede sig om den. patriarkalske Familjes fælles Hoved. 
Den Stilling, Barnet faar i den patriarkalske Familje, vil her 
væsentlig bero paa Moderens Rang og Værdighed. Sønnerne 
bære, saa længe Faderen lever, deres Mødres Navn, og først 
efter Faderens Død indtræder den fornemste Hustrus ældste Søn 
i hans Stilling og Navn. Spiren til Kvindelinjen ligger i den Vægt 
Moderens Stilling bar faaet. — I øvrig ville ogsaa andre Forhold 
blive af afgørende Betydning. Et agerdyrkende Folk vil have 
Tendens til Kvindelinjen, fordi Datteren dér er af Værdi som 
Arbejder; et kvægavlende Folk vil have Tendens til Mandslinjen, 
fordi det der vil være fordelagtigt at sælge Datteren og faa Kvæg 
i Stedet. Kvinden betragtes jo paa primitive Trin væsentlig som 
en Ejendom, det gælder at anvende saa fordelagtig som muligt, 
og denne Betragtning følges baade fra Faderens og fra Ægte- 
mandens Side. 

Moderne Iagttagere og Forskere ere — i Følge Dr. Starcke 
— for tilbøjelige til at overføre deres Følelser til de Vilde. For 
os er Bevidstheden om at være Barnets fysiske Ophav, om at det 
er Faderens Blod, der ruller i Barnets Aarer, en nødvendig Be- 
standdel i den egentlige Faderfølelse. Men saaledes er det ikke 
for den Vilde. Hans Forestillinger forbinde sig mere ved blot 
ydre Sammenhæng end efter virkelig Kausalitet. Synsforestillingerne 
ere de herskende hos os alle og ere aldeles bestemmende for den 
Vilde, saa at det som han ser sammen (og kun det) ogsaa for 
ham hører sammen. Klanen bor sammen i sin særlige Del af 
Landsbyen, og Børnene bo med deres Moder i hendes særlige 
Hytte. Denne rumlige Samværen bliver af stor Betydning for 

Kvindelinjens Udvikling. Og den forklarer tillige det mærkelige 
Fænomen, at den Vilde og Barbaren betragter sig som Fader, 
selv hvor han véd, at han ikke er den fysiske Fader. Hans 
Hustrus Børn ere stedse ogsaa hans egne Børn. Polyandri, Levirat 
og Niyoga finde let og naturlig deres Forklaring ved denne Tanke* 
gang, uden at man behøver at postulere en oprindelig Parring i 
Flæng. Faderforholdet er hos de Vilde overvejende et Retsforhold, 
ikke saa meget et Blodsforhold. 

Foruden dette vigtige psykologiske Moment er der endnu 
en Betragtning, som efter Dr. Starcke er af afgørende Betydning 
for en rigtig Opfattelse af de Vildes Familieinstitutioner. Den 
Løshed og Ubundethed i kønslig Henseende, som findes hos de 
Vilde, har naturlig været Iagttagere og Forskere paafaldende, men 
har haft for stor Indflydelse paa deres Teorier. Tilfredsstillelse 
af Kønsinstinktet spiller en stor Rolle i den Vildes Liv, men er 
ogsaa let at opnaa, da der ingen snevre Skranker sættes for den 
af de herskende Sæder. Men netop derfor bliver det kønslige 
Forhold til et andet Individ ikke hos de Vilde af stor praktisk 
Betydning, bliver ikke Grundlag for en Institution. Familjen som 
Institution er derfor fra først af og i lange Tider bleven ordnet 
efter helt andre Hensyn end selve de Naturtilskyndelser, der fiwe 
Mand og Kvinde sammen. Først efter Haanden som Forestillings- 
livet udvikler sig, og det ikke blot er den plumpe Rurasforestilling, 
der behersker Bevidstheden, vil Faderforholdet væsentlig betragtes 
som et Blodsforhold, og dermed vil Kyskhedsfordringen til Kvinden 
i og snart ogsaa forud for Ægteskabet være given; fra Kvinden 
vil den dernæst ogsaa blive udstrakt til Manden. 

Dr. Starcke burde maaske have gennemført den her an- 
tydede interessante psykologiske Betragtning noget videre. Ved 
højere aandelig Udvikling og den dermed følgende finere Sans for 
det personlige Livs Enhed og Sammenhæng vil det ogsaa blive 
umuligt at opfatte Kønsinstinktet og dets Tilfredsstillelse som noget 
der staar uden nogen Forbindelse med Personlighedens hele øvrige 
Liv. Gennem mange fine Traade hænger denne Side af Livet 
sammen med Livets andre Sider. Det viser sig navnlig derved, 
at det fysiske Instinkts Tilfredsstillelse ikke er det udelukkende 
Maal, men at denne Tilfredsstillelse kun staar som et Gode, naar 
en dybere Sympati med et andet Individ, Glæde og Velbehag ved 
dette derved faar sin Besegling og sit Udtryk. Kønsinktinktet ud- 

vikler sig da til den egentlige Elskovsfølelse, og den fysiske For- 
bindelse til ogsaa at være en aandelig Forbindelse. 

Man bar ofte lagt for megen Romantik ind hos de Vilde 
og i deres mere ubundne Kønsliv fundet den Frihed, som man 
mener Elskovsføleisen mangler i det civiliserede Liv. Dr. Starcke 
lægger maaske tit Gengæld for liden Romantik ind hos de Vilde. 
I hans Bog fremtræder Forholdet mellem Mand og Kvinde paa 
de primitive Udviklingstrin dels som et blot fysisk Kønsforhold 
dels som et rent juridisk og økonomisk Forhold. Det vilde have 
været af stor Interesse, om han havde benyttet sit store Materiale 
til at undersøge, hvor vidt Elskovsføleisen kan paavises hos de 
primitive Mennesker, og hvilke Former den antager. Det vilde 
derved sikkert have vist sig, at Forholdene dog ikke ere slet saa 
forskellige som man efter Dr. Starckes Fremstilling kunde faa 
Indtrykket af. Lige som det er en stor Misforstaaelse at tro, at 
de Vilde leve et frit og ubundet Liv, eftersom de ere endnu større 
Slaver af Traditioner, Ceremonier og Regler end de fleste civili- 
serede Folk, saaledes vilde det ogsaa være en Misforstaaelse at 
antøge, at selv det laveste menneskelige Livstrin, vi nu kende, 
aldeles ikke frembyder Følelsesfænomener, der ere beslægtede med 
hvad vi nu (til Forskel for det blotte Kønsinstinkt) kalde Elskovs- 
følelse. Men det vilde sikkert vise sig, at Sammenhængen mellem 
Følelse og Instinkt er endnu nøjere hos de Vilde end den behøver 
at være hvor en højere aandelig Udvikling har fundet Sted. Den 
Vilde kender ingen Lyrik uden som Opfordring til Handling eller 
som Middel til at naa sit Maal. En Forfatter, som har beskæftiget 
sig med en betydningsfuld Side af de Vildes Aandsliv, siger: 
»Hvis du beder en Indianer om en Elskovssang , vil han svare, 
at en Elskovsdrik virker bedre. Den Vilde er overordentlig praktisk. 
Hans Kunster, Mimik og Tegning, eksistere ikke for Kunstens egen 
Skyld, men som Midler til et bestemt Formaal, som Metoder, ved 
hvilke han kan opnaa noget, han ønsker. Den unge Vilde, som 
Kohl [en Rejsende i Nordamerika] kendte, satte sin Lid til, at 
han havde et Billede af sig selv og et Billede af sin elskede. Det 
kvindelige Billedes Hjærte besmurte han med magisk Pulver; dette 
var, sagde han, en almindelig Skik, og man føjede dertil elegiske 
eller ondskabsfulde Sange og helt forbryderiske Besværgelser.« 
(Andrew Lang: Myth, Ritual and Religion. London 1887). 

Den grelle Modsætning, som de Vildes Liv alligevel uimod- 
sigelig udviser mellem det i mere eller mindre flygtig Opblussen 

fremtrædende Kønsinstinkt og de faste varige Fornier for Slægtens 
Liv og Udvikling, vil kun kunne overvindes og forsones gennem 
Elskovsfølelsens sunde Udvikling. Det vidunderlige ved denne 
Følelse er dens Ævne til at forbinde saa mange af Livets Kræfter 
om et Centrum, at forene det mest ideelle og det mest elementære 
i den menneskelige Natur, og tillige dens Ævne til at undergaa 
Metamorfoser gennem skiftende Skæbner og Livsperioder. Uden 
denne Rigdom og denne Forvandlingsævne vilde den ikke fortjene 
den fremragende Plads, som Digtekunsten har givet den. 

Vi ere endnu ikke komne langt ud over de Vildes Stand- 
punkt hvad denne Side af Livet angaar. Det viser sig allerede 
derved, at saa mange — baade af den »frie Kærlighedsc Til- 
hængere og af dens Modstandere — ved Ordet »Ægteskabe først og 
fremmest tænke paa en i juridisk eller kirkelig Form indgaaet 
Forbindelse mellem Mand og Kvinde. Dette har gjort megen bitter 
Strid til en Kamp om blotte Ord og har bortledet Opmærksom- 
heden fra det egentlige Hovedpunkt, nemlig Trofasthedens og 
Inderlighedens Mulighed og deres Betydning i Forholdet mellem 
Mand og Kvinde. — 

Efter Dr. Starckes Opfattelse er der en stor og afgørende 
Forskel mellem Familjens Stilling paa primitive og paa højere 
Udviklingstrin. Han viser paa en slaaende Maade, at den egent- 
lige Familje (Gruppen af Mand, Hustru og Børn) først ved højere 
Civilisation bliver et selvstændigt, af Klaner og Stammer uaf- 
hængigt Samfund. Hos de Vilde eksisterer Familjen kun som Del 
af Klanen. Dette maatte være saaledes paa Grund af den uaf- 
brudte Kamp for Tilværelsen. Klanen bestaar, fordi Sammen- 
slutning er nødvendig i denne Kamp; i Familjen derimod nydes 
de tilkæmpede og erhvervede Goder. Jo mere derfor Kampen for 
den fysiske Tilværelse træder tilbage, des mere vil Klanen tabe i 
Betydning, og Familjen udvikle sig selvstændig. I % Familjelivet 
bliver Mennesket delagtigt i en Nydelse af anden Art end den, der 
opstaar ved Tilfredsstillelse af fysiske Instinkter, nemlig »den 
sædelige Nydelse, som Livet for og med andre yder«. — Men 
hvad de Motiver angaar, som stifte Ægteskabet, er der efter Dr. 
Starcke ikke og bør der (mener han) heller ikke være nogen afgørende 
Forskel mellem det primitive og det egentlig humane Liv. »Vi 
have set« , siger han henimod Slutningen af sin Bog, »at det op- 
rindelig ikke er nogen øm Følelse, i det mindste ikke Kærlighed, 
som indgyder Manden Ønsket om at gifte sig, at det primitive 

Ægteskab, haardt og mørkt som det primitive Liv, udspringer af 
de mest konkrete og nøgterne Fornødenheder. Og endmi stedse 
er det Ægteskab slet, i hvilket det erotiske er det fremtrædende 
i Forholdet mellem Ægtefolkene. Det fælles Hjem, i hvilket 
enhver af dem har sin Opgave, og den fælles Interesse for at faa 
Børn og opdrage dem, det var de to Grundvolde, paa hvilke 
Ægteskabet oprindelig blev bygget. Og af den Sympati, som 
uundgaaelig udspringer af de fælles Interesser, fremvokser igen den 
Kærlighed, der sluttelig fuldender og befæster Ægteskabet.« Men 
vil ikke netop Elskovsfølelsen mere og niere blive en nødvendig 
Forudsætning for, at en Mand og en Kvinde skulle blive til Sinds 
at bygge paa hine to Grundvolde? Og kan den undværes som 
et Cement, der sammenholder den Bygning, som rejses? At den 
for at kunne virke saaledes maa undergaa en hel Udviklingsproces 
i Forhold til de foreliggende Livsopgaver og Livsperioder, er alle- 
rede antydet. — 

Skøndt jeg har savnet noget i mine Øjne betydningsfuldt i 
Dr. Starckes Bog. skilles jeg dog fra den med fuld Anerkendelse 
af den Grundighed og Skarpsindighed, hvorom den vidner. Kun 
ufuldkomment har jeg i denne Anmældelse kunnet antyde den 
Rigdom af Enkeltundersøgelser, som Bogen indeholder. Den er 
udkommen paa Tysk, fordi en saa speciel Undersøgelse ikke kunde 
gøre Regning paa tilstrækkelig mange Læsere i vort Modersmaal. 
Men denne Omstændighed bør ikke uddukke Forfatteren fra til- 
børlig Anerkendelse fra hans Landsmænd. 



Harald Høffding. 

JNaar han sad i Sængen, støttet af Puderne, kunde han se 
Toppene af de store Træer i Hospitalsgaarden. De vare grønne 
endnu, da ban blev lagt ind i Høst; men gennem det højtstaaende 
Vindue havde han set graa og brune Skyer fyge, og dagevis var 
Regnen falden fra et lavt, ensformigt Skygrud, som ikke et Øje- 
blik gav Gløt til det blaa. 

Et enkelt brunt Blad havde længe flagret i den højeste 
Top; men i Dag var det ogsaa borte, da han sad op efter Morgen- 
visiten. 

Nu var det ikke andet at se paa end den brunmalte Dør- 
karmen over det grønne Skærmbræt, Ovnen, den blanke grønne 
Murvæggen ret imod, med »den stille Trøstere, som han kendte 
alle Bladene paa, alle Skriftstederne. 

Mer Trøst hented han i lange Timer fra Vinduet. Der var 
en brunmalet Platform under, og paa den to brunmalte Træstole. 
Den dybe Vindusniche var grønmalt som Væggen. Fugtigheden 
havde bulnet Malingen ud paa et Sted, og han havde lavet mange 
Ansigter og Figurer af det. Paa Flækker i Murvæggen kendte 
han Tiden, naar Solen fra Middag af stod ind. 

Men nu var det længe siden. 

Det havde regnet og føget; men Bladene dansed ikke mere 
op for Vinduet, og han fik ikke mer Bud der ude fra, som den 
Dagen, da et Blad sloges mod den vaade Ruden og blev hængende, 
helt til Mørket faldt paa. 

Nu var det bare graat i graat. 

Den anden Sæng var tom nu. Det var vel et Par Uger. 
siden de bar ham ud, han den anden. De havde ikke talt stort 
sammen, men ligevel Om Morgenen havde de hilset hinandea 

stort mor blev det ikke. Om hvad de fejled var lidet blevet 
vekslet dem imellem. Men nu, han var borte, lyste den sidste, 
skræmte Hilsen fra de mørke, syge Øjnene, og det blege Ansigt i 
det sorte Skæg stod saa levende for ham, at han syntes at se 
ham der borte i Sængen, den nærmest Vinduet. 

— Han var vel død nu, han den anden. 

Selv skulde han ogsaa til, det vidste han. Det gik smaat 
og jævnt nedover. Svære Smerter havde han indvortes under- 
tiden, og naar de raste, og han laa halv sanseløs i Kvide og bare 
haabed, at alt skulde være forbi, da kom de og sprøjted ham 
under Huden, saa han levned til og med klarere Hoved kunde 
føle, hvor forfærdelig ondt han havde det. 

I Høst, da han kom ind, troede han, det skulde blive forbi 
med en Gang. Han var rent fra sig af Lidelse, og han havde 
hørt Professoren sige til Mo'ren, som var fulgt ind med hjemmefra, 
at han snart vilde have udstridt. 

Men Sygdommen havde ikke faaet Bugt med ham saa snart. 
Han var jo bare femogtyve Aar. Stærk var han før, og selv nu 
saa han ikke altid daarlig ud. 

Mo'ren havde maaltet rejse hjem, da det blev bedre med 
ham, og naar han nu fandt sig nogenledes vel, lod han Søster 
Marie greje det tykke, buklede, brune Haar, saa det laa i pæn 
Skil over den lave, brede Panden. 

Den var bleg nu, og i Kinderne var ikke noget af Sømanden 
igen. Han maatte smile ad de Fingrene og de Hænderne; de var 
hvide og havde blaa Aarer under Huden. Haaret faldt saa langt 
ind i Tindingerne,, syntes han, og Benene stod skarpe over Kinderne, 
som endnu var runde. 

— Han skulde ikke være forfængelig, sagde Søster Marie 
og smilte med et frisk, ungt Smil under Diakonisseskautet. 

Søster Marie var rigtig snil, var hun. Undertiden smilte 
hun saa vakkert, og naar han var daarlig, var der slig Lise i at 
have hende om sig. Hun gik saa stilt i Døren; han kendte 
hendes Tryk paa Klinken. Sagte strøg Kjolen mod Skærmbrættet, 
og hun tog saa lindt paa ham, naar han havde det som værst. 

Lindt faldt ogsaa Ordene, baade naar han var bra, og 
spøgte lidt med hende, og naar hun talte med ham om at læse i 
Bibelen og Salmebogen, som laa der paa det grønmalte Bord 
mellem Sængene. Hun vilde gærne faa ham ind paa Religion, og 
han hørte paa hende, fordi hun mente det saa godt og var saa 

vakker, naar hun talte saadan alvorlig. Han loved altid smilende, 
at han skulde gøre det, og tog snUt imod de linde Skænd, han 
fik, naar han nu igen ikke havde læst. 

Det gjorde ikke noget, dette med Søster Marie. Hun mente 
det jo saa godt, og naar hun læste lidt for ham, hørte han paa 
den vakre Stemmen, som undertiden i Bevægelse brød igennem 
Diakonissesløret. 

Men han kunde ikke fordrage den Fyren, som undertiden 
kom smygende gennem Døraabningen og snodde sig med en Stol 
mellem Skærmbrættet og Sængen. Der satte han sig til at bønne 
og læse, mens han alt imellem med Øjnene slikked over Ansigtet 
paa ham, som laa der og var sint, men for svag til at faa ham 
væk. Han bad Manden gaa; men Manden kørte i én Dur med 
en sleip Stemme, som hver Gang smagte paa »Jesus«. Svede 
paa Pandekanten og langs Mundfolden gjorde han ogsaa, og de 
Hænderne, han knød sammen under Bogen, havde slige ækle, 
bagoverbøjede Fingertupper. 

Naar han bad Søster Marie ikke slippe ind den Fyren, blev 
hun stram i Ansigtet og bare kom med Lovord over Manden. 
Klage til Kandidaterne nænned han ikke; Søster Marie kunde faa 
Fortræd af det. 

Præsten derimod var en snil Mand. Lang var han og rar, 
den længste Hals han havde set, med et Halstørklæde saa mange 
Gange viklet omkring, at han undredes paa, om slige var at 
faa købt. 

Præsten snakkede ellers mest om Appetiten og om, hvad han 
havde spist. Var det svært daarligt med ham, sagde Præsten, at 
det skulde han takke Gud for: Gud prøved ham, og vilde Han 
Forløsningen, var det bare til det gode. Fandt han sig nogen- 
ledes vel, saa han smilte til Præsten, skulde han takke Gud, som 
havde hjulpet ham. Naar Præsten spurgte, om han bad, smilte 
han bare, og Præsten var altid venlig, naar han gik. Han rakte 
da op en lang Haand med knoklede Fingre — Lillefingeren var 
krum i Ledene -— og vinked og nikked langsomt med et underligt, 
forlegent Smil. — Gud være med dem ! sagde han altid til Slut og 
var da oftest forbi Skærmbrættet. 

— Naar han bare kunde begribe, hvorfor de var slig efter 
ham med Religion? Det hørte vel til, og det kunde endda være 
med Præsten og Søster Marie; men den Bønnefyren, — nej det 
kunde aldrig være rigtigt, at han skulde plages med ham. Og 

saa var det, som om de troede, han selv maatte have Skyld i 
dette; han skulde med Tak tage sit Kors, sagde de. Han var vel 
ikke værre end andre Mennesker? Ikke vidste han om noget 
galt, han havde gjort, — at snakke om, da. 

— Doven havde han været paa Skolen, det var sandt. 
Men han vilde til Søs, og Erik Langaard, som alt havde været 
ude en Tur, havde sagt, det bare gjaldt om at dovne sig, saa 
slap de ham nok ud. Og han var sluppen ud af fjærde Klasse. 
Siden skønte han nok, hvor dumt det var gjort af ham ; for mens 
han gik og læste til Styrmandseksamen, maatte han pænt lære 
baade Bogholderi og Skønskrift og ordentlig Engelsk. Men det 
havde nu ikke været værre, end det var til at bøde paa. 

— Og disse ti Aar, han havde faret? Han havde ikke ført 
Svineliv i Land. Mo'r havde nok trængt Pengene, siden FaV 
døde paa Sjøen, og i Begyndelsen havde han haft en Kaptajn, 
som tog sig af ham. 

— Noget Leven og Moro var det jo, da han laa hjemme i 
Tønsberg og drev med at læse; men det var da ikke til at pine 
Folk ihjæl for. 

— Det var den sidste Gigtfeberen, som havde gjort det af 
med ham. Den kunde jo hver Mand faa. Første Gang havde 
han klaret sig godt; men efter Feberen i Vestindien var han 
bleven nedfor, da Gigten begyndte igen paa Rusketuren nordom 
Skotland. Hele Vaaren havde han været syg hjemme; Sommeren 
var bra; men Doktoren havde befalet ham at være i Ro. Raad 
til at ligge ved Sandefjord Bad var der ikke Snak om, og det 
havde vel ikke hjulpet heller. For det var jo Hjærtet, som var 
ødelagt, og da var det forbi, — det var grei Regning, det. 

— Men ligevel . . .? Han skulde dø, han, som alting havde 
laget sig saa vel for! Hele Tiden havde han faret for samme 
Rederi, saa han var sikker paa at faa Skude om ikke saa længe. 
Det var ikke for ingenting, at bogførende Reder, Konsul Torkelsen, 
betalte bedre Forplejning for ham. Havde det gaat an at spare 
Pengene, skulde Mo'r faat dem. Han kunde lige godt dø paa 
simpel Forplejning. 

— Men han havde aldrig vidst, hvor dejligt det var at 
leve før nu, han skulde til at dø. Ikke saa han var ræd for det; 
havde aldrig været ræd — det turde han sige. Det gjaldt at 
holde fast og ikke være for uvorren; men ligevel var saa mangen 
kæk Gut gaat uden Bords. Det var nu ligevel som en bedre Død ; 

den kom da ikke slig lumskende paa én. Og Pinen var ikke saa 
lang og fæl; en laa ikke og droges med Døden til ingen Nytte. 

— Han ønsked, Bølgen ikke havde slaaet ham ind igen, 
den Kvælden i Spanske-Sjøen. 

— Søsteren hilste i Brevene sine hver Gang fra Marianne. 
Det havde vist blevet hende; ferm Jente var det; hun kunde 
nok taale Sjøen. Men hvad nytted det at tænke paa sligt? Her 
laa han, og her blev han. 

— Naar det var som værst, ønsked han, det hele skulde 
være forbi. Men kom der en Stans, havde han Glæde bare ved 
at kende, at han levede. Og han var saa taknemlig for hvert 
Smil af Søster Marie, og Professoren og Præsten og begge Kandi- 
daterne kunde han velsigne for hvert venligt Ord. 

— Professoren var det vel ellers, som lod dem sprøjte ind 
denne Ætheren, som satte Liv i ham, naar han mest var fra sig 
af Smerte. Det sled jo inden i ham og trykked under Brystet 
saa han kendte Kvælning, og der kom en Angst, værre end Døden. 

— Ja, nu kom det igen! Natten havde været slem. I 
Morges kunde han se paa Professorens æblerynkede Ansigt, at 
det stod daarligt til. Søster Marie havde været endda lindere 
end vanlig. 

Og nu begyndte det igen! Smerten var styg; men denne 
Angsten! Heldigvis var det lyst nu; men graat var det, graat 
og trist, med Skodde og Ruskregn. 

Trætoppene blev borte for ham, før han gled ned i Puderne 
i ordløs Smerte. 



Vagthavende Kandidat kom ind. Det var Berner, han med 
det sorte, spidse Skæg og Lorgnetten. Han smøged Skjorteærmet 
op paa den syge og gav ham en Indsprøjtning. Den syge vendte 
Hovedet bort; han vidste, han nu vilde vaagne af Smertedøsen til 
mer levende Bevidsthed om, hvor ondt han havde det. 

Berner nikked til ham. Der var sligt godt, kammeratsligt 
Glimt i de smaa, sortbrune Øjnene, at den syge uvilkaarlig smilte lidt. 

Og Doktoren var ikke gaat ud, før han fandt sig bedre. 
Der kom en blød Lindring over ham. Det arbejded inden i ham, 
kendte han, — under Brystet, og Hjærtet føltes med Stød, som 
voldte Angst. Men alt var bleven just som fjærnere, og med en 

egen Følelse, næsten Velbehag, kunde han nu ligge og se ud ad 
Vinduet, og vente, til det værste var over. 

Ud paa Eftermiddagen blev han saa bra, at Søster Marie 
med venlige Ord fik ham til at spise lidt Suppe. Siden laa han 
og tænkte paa, hvor det skulde være godt, om han kunde blive 
saa pas stærk, at han kunde komme hjem og blive plejet af Mo'r 
og Søsteren Sofie. Marianne kom vel da ogsaa indom. Han 
kendte Glæde ved Tanken om at se hende frisk og ferm i den 
lille, hvide Dør paa Loftskammerset. 

Ud paa Eftermiddagen kom Berner igen. Han tog en Stol 
og satte sig ved Sængen, greb Haanden paa Tæppet og spurgte 
opmuntrende, hvorledes han nu havde det? — Jo nu var det 
meget bedre. — Om Sprøjten havde lettet noget? — Jo Tak, den 
havde virket meget bedre end ellers, og han beskrev, hvorledes. 
Doktoren smilte og spurgte, om han var saa bra, han kunde høre 
paa, om han læste lidt for ham. 

Den syge takked, men saa spørgende paa Berner. — Skulde 
nu han ogsaa begynde? Han saa ikke slig ud. Aa nej, det var 
ikke nogen Bønnebog, den der, han nu slog op. — Nej, han 
kendte ikke Jonas Lie, Navnet nok, men vi Sjøfolk, ser De, 
Doktor 

Det lyste i de smertetrætte Øjnene efter hvert; der kom 
Smil og smaa Nik. Han fulgte med, saa ikke et Ord gik tabt. 
Hvert Aaretag saa han, Sprøjten over de grønne Skavler om 
Bougen, Vandet sydende langs Baadripen, den susende Skum- 
stribe der agter. Den Baaden blev et Stykke af hans Liv; han 
levede med den og med disse Folkene, og til Slut kendte han en 
stille, blid Glæde og saa sig om Bord paa maaneklar Vagt. 

Den syge havde Taarer i Øjnene, da han takked. Doktoren 
følte Pulsen og smilte til ham. — Fik han Tid til det, skulde han 
se slig op til ham af og til. Var der ellers noget, han kunde 
gøre for ham? 

— Ja, om Doktoren ikke tager det ilde op — her kommer 
undertiden luskende en Fyr og sætter sig til at bønne og læse 
der paa Stolen. Kunde ikke De, Doktor, faa ham væk? Men 
Søster Marie maa ikke faa nogen Fortræd. 

Doktoren loved det og tog Farvel med ham. 

Om Natten blev det igen saa rent daarligt. 

Han vidste knapt, Doktoren var der; men efter Sprøjten 
kendte han sig bedre og fik lidt Hvile. 

Tilskueren. 1888. 54 

Men næste Dag blev det værre; for den anden Kanditat — 
han med de store Guldbriilerne klemt ind paa Stumpnæsen, saa 
de udstaaende Øjenlaag fedted Glassene — han kom og gav ham en 
Sprøjte, som bare jog Døsen, men lod Smerten føles desto værre. 

Nogen Trøst var det, at Berner saa op til ham og lagde 
nogle Hæfter paa Bordet, — om han havde Kræfter til at læse 
selv. Men det var der ikke Tale om. 

Natten blev ikke saa daarlig ligevel; for Berner kom op 
over Midnat i Kjole og hvidt Slips, og hans Sprøjte gav Lindring. 

Ved Morgenvisiten hilste Berner og den syge hinanden 
med Øjnene. Professoren saa Hæfterne og spurgte, om han havde 
Kræfter til at læse. — Aa nej, det var Berner, som var saa snil. 
— Han saa, Professoren likte det. 

Og da saa Doktoren om Eftermiddagen kom igen og satte 
sig paa Stolen, beholdt den syge hans Haand i sin med et Tak, 
som den anden bøded af ved at føle Pulsen og spørge efter, 
hvorledes han havde det. 

Den syge skønte, han havde faaet en Ven i denne Dok- 
toren, som saa saa fin og kold ud, naar han gik i Tjænesten. 

Men nu paa to Mands Haand var han ganske anderledes. 
De kolde, smaa, brunsorte Øjne blinked venlig gennem Lorgnetten, 
og i det bleggule Ansigt kom der et muntert, næsten skøjer- 
agtigt Smil. 

Den syge blev liggende og saa paa Doktoren, som var be- 
gyndt at læse en munter Fortælling. Han fulgte daarlig med, og 
til Slut holdt Berner op; han troede, den syge var træt. 

Men det var han ikke. Han havde bare ligget og tænkt 

paa, om han turde . Jo, han saa saa ejegod ud, Doktoren, 

der han sad og smilte under den sorte Mustachen. 

— De Doktor, en kommer til at tænke paa mangt, naar 
en ligger slig, og hvis jeg faar Lov, vilde jeg gærne spørge Dem 
om noget. 

Berner nikked og bøjed sig deltagende forover. 

— Aa nej, bliv bare siddende. Det kan nok hænds, det 
er noget Tul, jeg farer med. Jeg har ikke lært noget videre, 
og om Bord er det nu ikke stort, en tænker paa uden for det 
daglige. 

— Det er dette med Religionen, Doktor, jeg ikke kan faa 
i mig. Jeg gik til Konfirmationen som de andre. Men jeg husker 
godt en Kvæld efterpaa, ude i Nordsjøen. Da syntes jeg, det var 

harmligt, at jeg havde gjort det. Men det var nu Mo'r da, ser 
De, og saa maa det jo tU. 

— Ikke har jeg netop tænkt noget meget paa sligt; men 
vi Sjøfolk faar nu altid have et Slags Svar, og mit blev det, som 
saa mangen bra Sjømand har sagt før mig: hold fast; Resten 
greier du ikke, lel. 

— Det skulde jeg klaret mig med, om ikke dette var 
kommen paa. Men at ligge her med dette Hjærtet, som gør saa 
ondt, og kende slig Angst, — ja det er ikke grejt, Doktor. Præsten 
siger, jeg skal takke Gud, og Søster Marie vil omvende mig, 
og den Bønnefyren beder for mig, som om jeg var det værste 
Afskum. 

— Men det er jeg ikke, Doktor. Jeg har ikke gjort noget 
videre galt. Havde jeg bare faat leve, og alt havde gaaet, som 
det saa ud til, var jeg vel død som Fa'r. Ham talte alle vel om; 
men jeg hørte aldrig, han braaked med Religion. Og kan nu 
ikke det blive det samme, hvad en tror, eller ikke tror? En er 
da hverken bedre eller værre for det, saa vidt jeg har set, den 
Stunden jeg har levet. 

— Jeg ved ikke det Menneske, jeg vil ondt, eller som vil 
mig ondt, og saa skulde Vorherre . . .? 

— Det meste, jeg har hørt til Vorherre, er at somme var 
fælt ræd'n, naar det saa stygt ud paa Sjøen. Ellers brugte de 
ham mest til at bande med, — ham og Fanden da, naturligvis. 

— Tror De paa Fanden, Doktor? 
Berner rysted paa Hodet og smilte. 

— Nej, ikke jeg heller. Men de har rørt Vorherre slig 
sammen med Fanden, at ikke kan jeg faa dem skilt 

— Og det er vel ikke rigtigt, kan jeg tænke mig? 

— For Religion maa en vel have? 

— Ja, det var dette, jeg vilde spørge Dem om, Doktor; 
for de har været saa god mod mig og hjælper mig, naar jeg har 
det ondt. 

Den syge saa alvorlig paa Doktoren. 

— Alt sligt faar man greje for sig selv, sagde Berner 
langsomt. Jeg tror, det bare gælder ikke at lyve for sig selv. 

— Det Ord skal De have Tak for, Doktor! — Den syge 
gjorde en Bevægelse for at rejse sig, men faldt tilbage. 

Doktoren rejste sig og tørred den syges Pande og Tinding 
med et fint Lommetørklæde; det lugted Parfum og Cigarette. 

— De maa ikke ligge og plage Dem. Vil De ikke have 
Præst, kan De bare sige til. Søster Marie kan jeg sige et Ord. 

— Aa nej, gør ikke det. De to mener det saa vel. — De 
tar mig det vel ikke ilde op, Doktor, at jeg snakkede til Dem 
om dette? 

— Nej langtfra. Men lig bare ikke og plag Dem selv. 
Siden saa Berner til den syge hver Eftermiddag og sad 

hos ham en Stund. Undertiden læste han for ham, helst lette, 
lyse Stykker, eller han fortalte Smaahistorier udenfra. Den syge 
havde altid et Smil selv naar han var rent nedfor. 

Da blev der ikke talt. Den syge lagde sin Haand paa 
Doktorens og bad med Øjnene, at han skulde blive siddende. 

Og nedover gik det, hurtigere og hurtigere, oftere og 
oftere med svære Smerter, til Slut i en Ørske af døsende Syge. 

Det tætte, buklede Haar var bleven slattet og var ofte fugtig 
klinet til Panden og de hule Tindinger. Kinderne, som saa længe 
havde holdt sig runde, blev slappe og drog nedre Øjekant dybere, 
saa de trætte Øjne blev større. De flakked omkring, naar de 
ikke var lukket, og de stutte, kraftige Hænder pilled og famled 
paa Tæppet, eller laa flade ved Siderne. 

Det lakked imod Enden med Kræfterne, og en Morgen 
sagde Professoren efter Visiten til Berner: De faar spørge ham, 
om han vil ha Præsten, og telegrafere til Mo'ren. 

Over Middag havde Berner givet ham en Sprøjte Æther 
og Morfin. Da han kom igen ud paa Eftermiddagen, var den 
syge roligere. 

— Det er daarligt nu, ikke sandt? 

— Jeg kender, det snart er forbi. 

— Professoren har paalagt mig at spørge Dem, om De 
ønsker Præsten. Der er telegraferet til Deres Mo'r. 

Den syge laa og saa ret ud for sig. »Den stille Trøster« 
hang overfor med nyt Blad paa den grønne, blanke Murvæg. 
Der gled et Smil i de trætte Øjne, som saa fæsted sig alvorlig 
i Doktorens. 

— Tror De, det er galt, om jeg gør det? — Jeg vilde saa 
gærne for Mo'rs Skyld. 

— Jeg skal bede Præsten komme. 

— - Det vilde være bedst, om det kunde være forbi, før 
Mo'r kom. 

— Jeg tror ikke, der er noget i Vejen. 

De hilsed hinanden stille, og Berner gik ud. 

Præsten blev gjort opmærksom paa, at Kræfterne var 
meget smaa, og at Mo'ren var i Vente, enten samme Aften, eller 
næste Morgen. 

Før Kvæld havde den syge taget den sidste Nadvere. 

Mo'ren kom om Morgenen med den syges voksne Søster. 
Gensynet bevæged ham stærkt og efterpaa var han urolig; han 
led øjensynlig meget. Men der var endnu ingen Dødstegn. 

Berner gav ham en Sprøjte, før han selv gik ud for at 
spise Middag. Klokken blev tre, før han kom tilbage. Paa 
Gangen traf han de to Kvinder i heftig Graad. 

Den syge var død efter en kort, haard Kamp, sagde Vagt- 
havende, som gik forbi. 

Mo'ren vilde gærne tale med Berner. Den syge havde flere 
Gange mumlet hans Navn, og Søster Marie havde fortalt, hvor 
god Doktoren havde været mod Sønnen. 

Inde paa Berners Værelse græd Mo'ren ud over denne ælste 
Gutten sin. 

— Han ligned Fa'ren; havde altid været snil og god; de 
havde bare haft Glæde af ham. Nu kunde han snart været 
Skibsfører som Fa'ren; men saa kom denne Sygdommen. Han 
havde jo altid været saa uforsigtig; men det var jo saa .. . naar 
Gud vilde, saa . . . Hans Vilje ske! ... For hende havde det 
været dobbelt tungt; for efter Mandens Død havde Sønnen trolig 
hjulpet hende, som sad med fire Børn, foruden ham. Men nu 
havde han jo faat saadan vakker Død; Søster Marie sagde, at 
Gud havde bøjet hans Hjærte. Hun vilde gaa til Præsten og 
tale med ham. Og Doktoren maatte da have saa hjærtelig mange 
Tak for alt, han havde gjort for Gutten hendes. Gud vilde nok 
lønne ham. 

Datteren var fulgt med ind og havde siddet med Øjnene 
fra Lyset i stille Graad. Nu rejste hun sig med Mo'ren, trykked 
hurtig Doktorens Haand, og han fik Bro'rens Blik taarevædet 
til Tak. 



Nogle Dage efter gik Berner sagte fløjtende op ad den 
store Trappe og mødte Præsten paa en Afsats. 
De hilste begge, og Præsten standsed ham. 

— Det er sandt, Hr. Doktor, den syge, som døde forleden 
Dag — det var jo paa Medicinen 7? — det var en besynderlig 
ung Mand. Han gjorde hele Tiden rigtig saadant godt Indtryl 
paa mig. Men han sagde ikke noget; han bare laa og smilte. 
Kan De sige mig noget om ham? 

Berner rysted paa Hodet, hilste høflig og forlod Præsten 
som en Stund blev staaende med den oprakte Haand, kroget 
Lillefinger, og det forlegne Smil om den store Mund; Hovedet 
bevæged sig langsomt paa den lange Hals. 



J. D. Irgens Hansen. 




En Angelsaksers og en Englænders Skildringer af det 
danske Folk. 



De to Skildringer, jeg her har for Øje, ere skilte ad ved 
et Tidsrum af 1000 Aar; den første, den berømte Bjovulfs 
Drape, er skreven omtr. Aar 700 e. Kr.; den anden, Moles worths 
»Skildring af Danmark, som det var i 1692«, udkom i Eng- 
land Aaret efter. De ere allerede som Følge deraf meget forskellige ; 
men desuden er den første et Digt og oven i Købet i æventyrlig 
Form, medens den anden giver sig ud for at være en saa realistisk 
Beskrivelse af Land og Folk som vel muligt; hin Digtnings Æmne 
er hentet fra en Tid, der ligger omtr. 200 Aar bag ved Forfatterens 
(altsaa omtr. ved Aar 500 eft. Kr.); medens Molesworth i For- 
talen til sin Bog siger, at den er bygget paa »personlige Iagt- 
tagelser paa selve Stedet og paa de Underretninger, som han der 
har indhentet med den størst mulige Nøjagtighed, og som han 
har gengivet uden Forvanskning og Partiskhed«. Den er altsaa 
samtidig med sit Æmne. Endelig kender man aldeles ikke For- 
fatteren til Bjovulfs Drape, ikke en Gang hans Navn, medens man 
særdeles godt véd Besked om Molesworth og kan gøre Rede for 
hele hans Liv. 

Men til Trods for disse Forskelligheder er der ét Hoved- 
berøringspunkt mellem de to Skildringer, og det er i høj Grad 
oplysende at fremdrage dette, ikke just fordi »vores egne Vindver« 
derved komme til at tage sig særlig glimrende ud — det mod- 
satte er snarere Tilfældet; men fordi der derved kan ydes et 
Bidrag til Forstaaelsen af vort Folks Natur, og Kendskab til sig 
selv er nu en Gang den almengyldige Vej til god Oplysning. 

Forfatteren til Bjovulfs Drape maa have tilhørt den Kreds 
af mærkelige Mænd, som i Nordhumberland omtr. ved 700 skabte 

en ejendommelig angelsaksisk Digtning, dels af belligt, dels af 
verdsligt Indhold. Skøndt Kristentro et Par Slægtled iforvejen 
havde fortrængt den gamle Åsatro, var disse Mænd dog fortrolige 
med hele det gamle nordiske Billedsprog og gjorde stærk Brug 
deraf. Skøndt deres Fædre for over 200 Aar siden var dragne 
over Havet fra Tyskland og Danmark til den britiske 0, stod 
disse deres Ætlinge dog endnu gennem Rejser og Slægtskab i 
Forbindelse med deres oprindelige Stammeland. Det kan derfor 
godt være, at Bjovulfs Drapens Forfatter selv har været i Dan- 
mark. I hvert Fald handler godt og vel Halvdelen af Digtet om 
danske Forhold, og gennem det hele gaar der en varm Kærlighed 
til det danske Folk. Det handler om en gotisk Kæmpe Bjovulf, 
som i en ulykkelig Tid for Danmark drages her over fra sit 
Fædreland (i det nuværende Sverig) af Rygtet om den Landeplage, 
som hjemsøgte vort Fædreland. Da han imidlertid stiger i Land 
paa Sjællands Kyst, synes alt at være i sin bedste Orden: Be- 
falingsmanden over Kystvagten er paa sin Plads paa Søborgen T 
rede til baade at møde Fjenden og til at vise den fredelige Gæst 
Vejen til Kongsgaarden. Da han kommer derhen (muligvis det 
gamle Lejre), modtages han af Gaardfogden, som mælder ham 
hos Kongen og sætter ham ind i Hofskikkene. Af Kongen selv 
Hrodgar (eller Roar, Helges Broder) og hans Dronning modtages 
Bjovulf med ædel Gæstfrihed; i den med baldyrede Tjældinger 
(Vægtæpper) smykkede Kongehal gøres der et Gæstebud for ham, 
hvorved den største Velstand træder frem i Mad og Drikke som 
i Skaaler, Bohave og Klæder; Skjalden synger for den forsamlede 
Hofskare om Forfædrenes Bedrifter, medens Tjænere i stort Tal 
sørge for alle Gæsters Opvartning. Og ikke nok med, at der var 
en gammel Kongsgaard, som havde huset de tidligere Konger og 
som endnu gav Plads for Kong Hrodgar og alle hans Hoffolk; 
nys var der opført en prægtig Kongeborg »Heort«, der baade var 
stærk og smukt bygget og straalede med gyldne Tinder. Den 
hele Tilstand i Kongens Hus er Udtryk for et Folkeliv, der efter 
lykkelige Kampe hvilede i Fredens gode Dage og nød Udbyttet af 
Forfædrenes og sine egne Bedrifter! 

Men — Bagsiden af dette smukke Billede ser anderledes 
ud: kunde den nybyggede Borg end forsvares mod udvortes 
Fjender, saa var der en indre Fjende, som var farligere, ja som 
man ikke kunde staa sig imod. I lang Tid havde denne indfundet 
sig hver Nat paa den nye Borg »Heort«, kastede Søvn paa 

Kæmperne og dræbte mange af dem for derefter at slæbe dem 
bort med sig til sit Troldedyb som godt Bytte. Tilsidst turde 
ingen være om Natten paa Borgen, men alle tyede tilbage til de 
gamle Boliger for at sove i Fred. Men denne Fjende Grændel 
Trold fyldte alle med Sorg, uden at nogen vidste Raad for at fri 
Land og Folk fra denne Plage. 

Derom havde Bjovulf hørt tale i sit Hjem, havde følt Drift 
og Kraft til at bøde paa de danskes Kvide og landede nu paa 
Sjælland. Han mældte sig hos Kongen som den, der vilde prøve 
en Dyst med Fjenden, kæmpede en Nat ene med Grændel i 
Borgen, overvandt ham og hjemsøgte endda bagefter Troldedybet, 
hvor han ogsaa tilintetgjorde Troldens endnu levende Moder. 
Hvad der ligger bag ved denne æventyrlige Fortælling, antyder 
selve Digtet, idet det dels skildrer de danske Hofmænd hvilende i 
»Rus og Dusc drømmende om »Fred og ingen Fare«, da Trolden 
kommer over dem, dels lader Bjovulf rentud sige det forløsende 
Ord: »Eders Helsot er en Døs!« Men dette vil jo sige, at 
det danske Folk paa hin Tid, i alt Fald for saa vidt man kunde 
overskue det fra den danske Kongeborg, var faldet aandelig i 
Søvn midt i sin Velstand og Tryghed; at det hengav sig til 
Nydelse uden Driftighed, til Vellevnet uden Aarvaagenhed. De 
forstod naturligvis ikke selv deres Tilstånd — det gør aldrig 
aandelig sovende Mennesker — kunde endmindre selv raade Bod 
derpaa; men desto mere trængte de til at vækkes, og en fremmed 
maatte paatage sig dette Hverv. At det i Begyndelsen var et 
utaknemligt Arbejde og hos adskillige fremkaldte Uvilje og onde 
Ord mod Vækkeren, er ikke mere end, hvad de fleste, der har 
skullet vække legemlig eller aandelig sovende Mennesker, ved god 
Besked om. »Tror han sig maaske klogere og bedre end vi?« 
Men da Værket var fuldbragt og Fjenden tilintetgjort, høstede 
Bjovulf Ære og Pris af alle, og med Tak og rige Gaver vendte 
han tilbage ti) sit Fædreland. Da kunde man skønne paa hans 
Fortjæneste! 

Denne gode Ende paa Sagen er jo nu meget glædelig; men 
det er den mindre fornøjelige Side af Sagen, som det her er værdt 
at fastholde: at .det danske Folk under trygge og velstaaende 
Forhold var faldet aandelig i Søvn og trængte til en Vækkelse af 
fremmede. Dette vilde maaske ikke have tilstrækkelig Vægt, der- 
som det kunde skubbes til Side som en løs Efterretning fra en 
fremmed om et enkelt fjærnt Tidspunkt i vort Folkeliv; men 

Ulykken er, at vore egne Sagn fra samme fjærne Tid genlyde af 
den samme Klage over vort Folks Tibøjelighed til aandelig Søvnighed 
og vor Trang til Vækkelse ved haarde Midler, som naar Enken 
sættes en paa Struben. Uffe hin Spages Dorskhed, indtil den 
truende Fare fra Syd vakte ham; Frodes daadløse og foragtelige 
Ungdomsliv, indtil Normanden Erik ruskede Æresfølelsen til Live i 
ham, ere de mest fremtrædende Eksempler paa det samme. Og 
hermed stemmer Vidnesbyrdet fra vor senere Historie, fra Absalons 
som fra Niels Ebbesens Tidsaldre og senest fra dette Aarhundrede; 
de tale alle om et indsovet Folk, hos hvem Driftigheden og 
Virkedygtigheden var lagt i Dvale, og som ved en overhængende 
Fare udefra maatte vækkes til at tage sig sammen, værge sit eget 
udad og fremfor alt i Aarvaagenhed redde sit indre Liv fra at 
smuldre hen i Nydelse, Vellevnet og Dorskhed. Den gamle angel- 
saksiske Skjald har visselig ikke set fejl ad det danske Folks 
Natur! 

Naar vi derefter vende os til den anden Skildring af det 
danske Folk i Molesworths Bog om Danmark i 1692, da er 
det, for at dømme om dens Paalidelighed, nødvendigt at fremdrage 
Forfatterens Personlighed. Han var en Søn af en i Dublin bo- 
siddende engelsk Købmand af meget gammel, rimeligvis adelig 
Æt; blev som irsk Godsejer Arving til en stor Formue og gift 
med en engelsk Barons Datter og udnævntes 1689 af Kong Vilhelm 
af Storbritanien og Irland til engelsk Gesandt i København. Som 
saadan levede han i 3 Aar ved det danske Hof i Kristjan den 
5tes Dage, afsluttede straks efter sin Ankomst en Traktat mellem 
de to Regeringer om et Hjælpekorps paa 7000 Mand fra Danmark 
til at bekæmpe det irske Oprør for Stuarterne med og førte denne 
Sag igennem til stor Glæde for Kong Vilhelm. Da han var 
kommen hjem til England efter sit Ophold her, deltog han som 
Medlem af Underhuset i det politiske Liv i sit Fædreland, og da 
Kong Vilhelm var død, blev han af den nye Regering under 
Dronning Anna udnævnt til Medlem af Gehejmeraadet for Irland 
(o: blev Minister i Irland); senere under Kong Georg l ble? ban 
udnævnt til Baron og irsk Lord, medens han samtidig vedblev at 
være Medlem af det engelske Underhus. Han .spillede altsaa en 
meget fremtrædende Rolle som Politiker og døde først 1725, efter- 
ladende sig en stor Børneflok, hvis Efterkommere blomstre endnu. 

Denne Mand var det nu, som benyttede sit diplomatiske 
Ophold i Danmark 1689—92 til at sætte sig ind i Forhold og 

Tilstande i Land og Folk og at fremlægge Udbyttet deraf i en 
Bog, der vakte den største Opsigt i Samtiden, pristes af hans 
Landsmænd som en ganske udmærket skrevet Bog og forargede 
den danske Regering i den Grad, at den danske Gesandt i Eng- 
land Mogens Skeel krævede den brændt af Bødlen og Forfatteren 
eftersøgt og straffet, uden at det dog lykkedes ham at faa det sat 
igennem (Bogen var nemlig udkommen uden Navn). Alle vidste, 
at Molesworth var Forfatteren, men han vedkendte sig først For- 
fatterskabet langt senere i en af de mange Udgaver, hvori Bogen 
udkom. Den danske Konge raaatte lade sig nøje med, at der i 
det engelske Statsraad blev fattet Beslutning om at anklage den 
Censor, som havde ladet Bogen udkomme, og at undersøge, hvad 
man tidligere i lignende Tilfælde havde gjort; og hermed endte 
Sagen. Men Molesworth blev som Følge af denne Bog i For- 
bindelse med hans Opførsel ved Hoffet her ikke anvendt i noget 
Slags offentligt Embede mere, saa længe Kong Vilhelm levede; og 
ligesom man ved Hofferne i Europa stærkt misbilligede hans Op- 
træden som Forfatter ved denne Lejlighed, selv hvor man læste 
hans Bog med Begærlighed, saaledes udkom der baade paa Engelsk 
og Fransk flere Gendrivelser af hans Skildring til Forsvar for 
Danmark, og en af hans samtidige, den irske Forfatter Jonatan 
Swift siger om den, at »Fortalen er fuld af forslidte Galskaber 
og Bogen selv skreven af Had«. 

Sagen var, at den ikke blot gav en ugunstig Skildring af 
Land og Folk men desuden indeholdt saa nærgaaende Domme 
om Personer og Forhold ved det danske Hof, at man hidtil ikke 
havde oplevet noget lignende. At Forfatteren mentes at være en 
nylig tilbagetraadt offentlig Gesandt, gav Sagen en international 
Betydning. Molesworth var nu en ganske belæst og berejst Mand, 
kunde være elskværdig og vindende men led af Spleen (Miltsyge), 
var som Følge deraf pirrelig og opfarende og havde det ene 
Sammenstød efter det andet med fremragende Mænd ved Hoffet i 
Danmark. Han var en ivrig engelsk Liberal, fuldblods Tilhænger 
af den Revolution, som Aaret før hans Ankomst hertil havde for- 
drevet Jakob 2 Stuart fra den engelske Trone, og som saadan en 
hadefuld Modstander af al enevældig Statsstyrelse og navnlig af 
den franske under Ludvig den fjortende. Han kom til Danmark 
i en Tid, da Enevælden her var forholdsvis ung, ikke en Menneske- 
alder gammel; alle Forhold bar Præg deraf, og han var bestandig 
opfyldt af Mistanke om, at den danske Regering derved skulde 

blive drevet over i Mønsterstaten Frankrigs Arme, hvad han 
særlig følte sig kaldet, ja forpligtet til at modarbejde. Til Trods 
for Traktaten mellem England og Danmark, som han fik afsluttet, 
troede han stadig, at han var omgivet af fransksindede Statsmænd. 
Alt dette tilsammen virkede til, at han ved mange forskellige 
Lejligheder optraadte paa en aldeles ustyrlig Maade. Han be- 
skyldte saaledes straks i Begyndelsen af sit Ophold her Minister 
Wibe for at forsinke Hjælpekorpsets Oversendelse til Irland paa 
Grund af Bestikkelser fra Frankrig; en lignende Fornærmelse til- 
føjede han den svenske Gesandt i sin egen Bolig. Begge Gange 
maatte han bede om Tilgivelse paa en ydmygende Maade. Han 
væltede sig ind paa den hollandske Gesandt paa en fornærmelig 
Maade, skaffede sig med Magt Adgang til de Kongehuset forbe- 
holdte Veje i Nordsjælland, jagede paa den kongelige Vildbane 
paa Amager uden Tilladelse og lod den Jagtbetjænt, der paatalte 
det, afbanke. Endelig i 1692, da han var tilstede paa Kongens 
Slot Jægersborg sammen med de danske og de andr*e udenlandske 
Ministre og lige efter Taflet modtog den glædelige Efterretning 
om Englændernes Sejr til Søs over den franske Flaade ved la Hogue, 
tabte han aldeles Ligevægten af triumferende Glæde, og fornær- 
mede Overstaldmester Haxthausen saaledes, at denne maatte tage 
skarpt til Genmæle og endte med at kalde Molesworh »en jammerlig 
Persont. Efter dette Optrin, for hvilket alle her tillagde Moles- 
worth alene Skylden, kunde han ikke blive; han tog Orlov for en 
kortere Tid, men vendte aldrig mere tilbage. Han forlod Landet 
paa Kant med alle; han skiltes fra Kong Kristjan 5 uden den 
officielle Audiens og kunde aldrig senere faa den Paaskønnelse 
i Ord og Skrift eller i den Hædersgave, som ellers var almindelig 
under lignende Forhold; han vilde slet ikke sige Farvel til de 
danske Ministre og nægtede senere at indfinde sig her for at af- 
slutte sine Forbindelser. Kong Vilhelm modtog ham koldt, da 
han fremstillede sig for ham i Nederlandene, og misbilligede hans 
Færd her. 

Naar man nu til alt dette lægger, at Molesworths Godser i 
Irland samtidig beslaglagdes og udplyndredes under den frygtelige 
Borgerkrig derovre, at han ofte var uden de nødvendige Penge- 
midler, ja ligefrem maatte modtage Pengegaver af Kong Kristjan 
for at leve, saa kan man vistnok gaa ud fra, at hverken Mandens 
Natur, Synsmaader eller Forhold gjorde ham særlig skikket til at 
skildre Danmark og det danske Folk retfærdigt og upartisk. 

Samtiden og den nærmeste Eftertid omtalte derfor ogsaa hans 
Skrift som et Skandskrift, der kun aabenbarede én Ting sikkert: 
Forfatterens Had til Danmark. Holberg kalder Bogens Indhold 
»Fabler«, der ere sammenflikkede for at sværte disse Rigers Ind- 
vaanere (1729), og Pontoppidan kalder ham (1741) »den største 
Bagvasker og skændigste Hudfletter af de danske«. 

Ikke destomindre siger Forfatteren ved Siden af adskilligt 
urigtigt meget, der vidner om, at han har set sig godt for i 
mange Forhold og har haft gode Øjne, for saa vidt Talen er om 
rent faktiske Ting. I Henhold hertil skrev G. Molbech 1847: 
»vi tør ikke nægte, at denne Bog ved Siden af en Del Urigtig- 
heder, Fejl, falske og skæve Anskuelser dog indeholder meget, 
der bærer Sandheds og Virkeligheds Præg«. 

Det er noget af dette »meget«, som her skal fremdrages, 
nemlig det, der kasler Lys over Folkets daværende Tilstand. Det 
vil maaske ikke være af Vejen udtrykkelig at tilføje, at ved »Folket« 
forstaas her alle Stænder, det hele Samfund af dem, for hvem 
dansk Sprog er Modersmaal : Adel og Borgere, saa vel som Præste- 
skab og Bønder med Landets Konge i Spidsen. 

Naar den gamle angelsaksiske Digter skildrer den danske 
Kongeborgs Pragt og Velstanden her i Landet, saa gør Englænderen 
det modsatte; han erklærer det kongelige Residensslot i Køben- 
havn for i Beliggenhed, Anseelse og Bekvemmelighed at være 
det værste i Verden, saa at adskillige Adelsmænd som Gyldenløve 
og Storadmiral Juel bo uendelig meget bedre end Kongen (det er 
det gamle »Københavns Slot«, hvorom her er Tale); hans Bolig 
er lige saa slet, som Havnen ved Byen er fortrinlig. Rosenborg 
kalder han for et godt Havehus mellem store og smukke Haver, 
men om Frederiksborg siger han, at det hverken i god og skøn 
Indretning eller i Beliggenhed svarer til de store Summer, som 
det siges at have kostet, eller til den Beundring, de danske nære 
for det; og alle de kongelige Slotte, med Undtagelse af Jægers- 
borg, ere for største Delen forfaldne og næppe beboelige uden en 
fjorten Dage i Sommertiden. I det hele er Husene i København 
som i det øvrige Land meget uanselige, og alt tyder paa Fattig- 
dom. Bønderne har det naturligvis værst, bo i usle Rønner, 
som de ikke en Gang ejer, vornede Fæstere, som de ere (hans 
Tale angaar her kun Sjællands Bønder, de eneste, han har lært 
at kende). De kunne sælges som Kvæget paa deres Gaarde, leve 
under Slid og Slæb for at skaffe de Afgifter til Veje, som Kongen 

og Herremanden kræver, og de kunne flyttes fra en Gaard til en 
anden, de flittigere ofte fra bedre til ringere Gaarde, hvad der 
dræber Virksomhedslysten. De plages af Indkvarteringer og Ægt- 
kørsler ofte i deres travleste Tid, og saa maa de endda finde sig 
i at blive slaaede og udskældte af Hoffets Lakajer, som de maa 
køre for, og skælvende tage de Stakler taalmodigt mod alt uden 
at kny et Ord. Kort sagt de ere fuldstændig Slaver som Negrene 
paa Barbados, blot at disse sidste faa en bedre Kost! 1 deres 
Hjem er kun meget faa Værdisager gemte fra gamle Dage, og 
det eneste Velstandstegn, som han har fundet levnet i Bøndernes 
Indbo, er deres Fjerdyner; men dem har de ogsaa mange af, 
og ingensteds i Verden har Forf. set saa gode og saa mange 
Fjerdyner som i Danmark, endogsaa hos fattige baade paa Land 
og i By. Trods Fattigdommen fremhæver han dog saa vel Bøndernes 
som Borgernes og Tjænestefolkenes renlige og tækkelige Klæde- 
dragt; han siger, at de ofte skifte deres Linned, fordi de vil have 
det hvidt, at Kvinderne anvender Tiden udenfor deres Dagsgerning 
til at spinde, og at de saaledes selv forarbejde deres Linned og 
derved have det billigt. Et Fortrin overalt i Husene, ogsaa 
hos Bønderne, mener han det er, at man altid fyrer med Bøge- 
brænde, ikke med Kul, hvilket efter hans Skøn medfører langt 
mindre Tæring, Katarrh eller Lungesygdom end i det kulbrugende 
England, uagtet han ellers anser vort Klima for meget ugunstigere 
end hans Fædrelands. 

Men er der Fattigdom og Nedværdigelse hos Bønderne, 
saa er det — efter Molesworths Skildring — ikke stort bedre hos 
Herremændene af de gamle Slægter. De fleste af disse ere ned- 
sunkne i Armod; deres Boliger paa Landet, der lignede Paladser, 
ere nu faldefærdige, og de selv nødte til at leve tarveligt og skjult 
i en Krog. For største Delen bære de denne Fattigdom i deres 
Hjem med Taalmodighed ; men de ere i den Grad gaaede ned ad 
Bakke i Aand og ydre Forhold, at man næppe vilde tro, de vare 
Adelsmænd, hverken paa deres Tale eller deres Dragt. Dette 
kommer, efter Forf.s Skøn af, at fremmede bliver foretrukne for 
indfødte i Statstjænesten; men dette var den eneste Vej, paa 
hvilken Adelen kunde slaa ind for at leve efter sin Stand, den 
Gang da deres Jordejendomme paa Grund af de store Skatter 
ikke længere kunde forrente sig, saa at Ejerne ofte hellere vilde 
afstaa dem til Kongen end betale disse. Og de fremmede leve 
ofte herinde i høje Embeder uden en Gang at ville lægge sig 

efter Landets Sprog; M. fortæller, at han har hørt flere Udlændinge, 
der vare ansatte i høje Stillinger, prale af, at de ikke kunde tale 
Dansk. Saaledes hænger ogsaa her Fattigdom og Nedværdigelse 
sammen. 

Til denne Forarmelse paa Landet svarer Forholdene i 
Købstæderne og Smaabyerne; Omsætningen og Virksomheden er 
ussel; Byer, der, som Ejøge, tidligere kunde forstrække Kongen 
med anselige Pengesummer, kunne nu ikke rejse 100 Rdl. for at 
lade et lille Skib med Rug; og den Fabriksvirksomhed, som 
Regeringen har forsøgt at sætte i Gang, vil ikke trives. 

Hvad endelig Præsteskabet angaar, da er dets Stilling i 
materiel Henseende ringe; alle store Indtægter af Kirkegods er 
siden Reformationen tagne fra det; den Tilbøjelighed til at træde 
i Forbindelse med den engelske Statskirke, som han omtaler som 
almindelig mellem de lutherske Præster i Danmark, hidrører efter 
hans Mening især fra deres Ønske om at faa lignende Kirkegodser 
som dem, der ere bevarede i England. Naar han skildrer den 
lutherske Gudstjæneste her i Landet som alvorlig i rene, nette og 
smukke Kirkebygninger, hvor Prædikerne holdes frit og ere skarp 
moralske, da kan det vel klinge som en Ros, er det maaske ogsaa 
i Molesworths Tanker; men i og for sig indeholder det intet om 
selve det kirkelige Liv, set fra dets aandelige Side. At Kirkerne 
i København var flittig besøgte, siger ikke endnu noget afgørende; 
og naar han bestemt fremhæver Præsteskabets Utaalsomhed over- 
for anderledes troende især Kalvinisterne, hvem man er bange 
for baade af religiøse og politiske Grunde (de ansaas nemlig for 
republikansksindede, medens det lutherske Præsteskab i Danmark 
var den enevældige Kongemagts bedste Støtte), saa er det ogsaa 
i hans Øjne et daarligt Skudsmaal. 

Naar han endelig fremhæver, at Landet ikke er delt i 
kirkelige Partier og givet til Pris for indre kirkelige Kampe, saa- 
ledes som i England, men at alt her samler sig i Enhed om den 
lutherske Protestantisme, at Konge som Folk mødes i fuld Sam- 
klang paa dette Omraade ifølge Overbevisning og uden Bihen- 
sigter, at altsaa Folkekarakteren maa siges at passe i religiøs 
Henseende til Landets Kirke, da er dette jo fra én Side set ganske 
heldigtog priseligt; men om Tilstedeværelsen af et stærkt aandeligt 
Liv, der kræver sit særegne Udtryk, vidner det just ikke, snarere 
om en Forstening af noget en Gang givet. Og hermed kan godt 
forenes »flittig besøgte Kirker« — for en Tid i alt Fald. 




816 En Angelsaksers og en Englænders Skildringer af det danske Folk. 

Naar han endelig omtaler den lærde Stand, da er ogsaa 
her Universitetsbygningernes Ringhed og de tarvelige Pengeforhold 
hans første Klage; men derefter siger han ogsaa om Videnskabe- 
ligheden i Landet, at den for Tiden er meget ringe, skøndt der 
tidligere har været meget lærde Mænd i Danmark, og særlig frem- 
hæver han, at den skønne Literatur er saa godt som udyrket, og 
»at der ikke i de 3 Aar, han opholdt sig i Landet, blev gjort 
saa meget som en Sang eller en Tone.« 

Derimod roser han Folkeoplysningen, og hvad han ube- 
tinget priser her i Landet, er Retsindretningerne; de danske Love 
staa i Korthed, Klarhed og Retfærdighed langt over de engelske; 
de danske Domstole ere upartiske og Rettergangen hurtig og 
billig. Brandvæsenet, Politiet og Apotekernes Indretning finder 
han ogsaa Behag i — alt i Sammenligning med de engelske For- 
hold; dette Forbehold maa ikke glemmes; ellers maatte netop 
danske gøre Indsigelse mod Paalideligheden at' denne Ros. 

Men alt dette faar en særegen Belysning og Forklaring ved 
den Iagttagelse angaaende Folkekarakteren, som Molesworth ud- 
trykker saaledes: »jeg har aldrig kendt noget Land, hvor Folkets 
aandelige Væsen mere er af samme Kaliber og Begrænsning end 
her; ti man finder ingen, der besidder ualmindelige Ævner og 
Kvalifikationer eller udmærker sig ved ejendommelige Studier 
eller Sysler: man ser ingen Entusiaster, Galninge, Sværmere eller 
Fantaster; men der hersker en vis Lighed i Anskuelser mellem 
dem, og uden at vige til højre eller venstre holder enhver sig til 
den gængse Menings slagne Vej, der i dette Land hverken er den 
fortrinligste eller den daarligstec Han finder mellem Forbryderne 
ikke Møntklippere, Falskmøntnere, Stimænd og Indbrudstyve men 
mest almindelige Tyve og Drabsmænd (almindelige Drab, naar de 
laa »ærligt for Haanden«, dømtes i hin Tid ikke strængt); men 
til Gengæld mangler Folket saa ogsaa Ærgerrighed, Kappesyge 
og deslige pirrende og ansporende Egenskaber og viser en vis 
Ladhed og uvirksom Forsagthed eller Magelighed overfor en 
Gang givne Forhold. Navnlig viser dette sig for Forfatteren ved 
den politiske Frihed, som der jo ikke mere var Spor af den Gang. 
Han siger, at Frihedsfølelsen i de sidste 32 Aar er forsvunden hos 
det danske Folk; at alt er opslugt af Kongen, verdslige og gejst- 
lige, Sjæl og Legeme, Gods og Samvittighed; ja han siger, at de 
danske ligesom de gamle Kappadosiere elske Trældommen og ikke 
vilde kunne gøre Brug af Friheden mere, selv om den blev dem 

budt, i Kraft af den »naturlige Uvirksomheds og Dvaskheds Aand 
hos Folket«. 

Naar man nu mindes, at paa samme Tid, da Molesworth 
nedskrev dette, levede Eleonore Kirstine Ulfeldt nede i 
Maribokloster, Peder Griffenfeldt paa Munkholmen og Thomas 
Kingo i Odense, da falder det en underligt at læse Englænderens 
Ord om, at der ikke i det danske Folk findes Folk med ualminde- 
lige Ævner, eller som udmærke sig ved ejendommelige Sysler 
eller Studier. Ti de nævnte var dog sikkert nogle af hin Tids 
ypperste Mennesker; føj saa hertil Niels Steensens berømte 
Navn; han var død 1685, men tilhører dog det samme Slægtled; 
han er Grundlægger af en ny, ejendommelig Videnskab (Geologien); 
man spørger da uvilkaarlig: har Englænderen været ganske uvidende 
derom og derfor dømt urigtigt, eller hvorledes forholder det sig? 

Sagen er, at han har truffet det danske Folk sovende. 
Den Skildring, han giver, passer ikke paa det, naar det er vaagent, 
er over Hovedet ikke en Skildring af Folkenaturen; men derimod 
passer den ypperlig, naar vort Folk sover. Et sovende Menneske 
ser meget sjælden kønt ud; Børn og ganske unge Piger kan vel 
gøre det, men ellers tager et Menneske sig ikke ud til sin Fordel 
i den Tilstand, heller ikke et Folk. Alle de Skyggesider, som 
han har bemærket hos det danske Folk, viser sig netop hos det i 
den sovende Tilstand: Retsindretningerne og Politiet virker godt 
og er i fortræffelig Orden, men Opfindsomhed, Virksomhedsdrift, 
ejendommelige Tanker osv. osv. kendes ikke; Frihedstrangen er 
udslukt, og mageligt strækker man de stærke Lemmer hen i de 
bløde Dyner! Hermed stemmer det fortræffeligt, naar Molesworth 
har lagt Mærke til, at »Nydelsessyge uden Hensyn til Ævne, Hang 
til Overdaadighed samt et Træk af Forfængelighed gaar gennem 
hele Folketc, og at der i Forbindelse hermed staar »en Blød- 
agtighed overfor alle personlige Besværligheder i Krigen ; der gør 
de danske lidet skikkede til Soldater, modsat deres Forfædres 
Ilterhed og Stridbarhed. (Derimod fremhæver han Normændene 
stærkt som disses Arvetagere i Modsætning til de danske). Ti 
saaledes vil netop aandelig sovende Mennesker bære sig ad: 
ødsle sin Kraft paa Nydelse, Forfængelighed og Overdaadighed 
over Ævne, medens de ikke gider anstrænge sig for nogen Ting 
— mindst for Kamp; — ligeledes et Folk. 

Saaledes var Tilstanden i det danske Folk, da Moles- 
worth saa det, og denne har han skildret. 

Tilskueren. 1888. 55 

Men er dette nu rigtigt — og det er det sikkert — saa 
bliver det næste Spørgsmaal: hvorledes er det gaaet til, at Folket 
er faldet i denne Søvn? Molesworth anser det for afgjort, at det 
er den kongelige Enevældes Skyld; den har dræbt al Virksom- 
hedsdrift, udsuger Landet ved Skatter, som for den allerstørste 
Del gaa med til en urimelig stor Hærstyrke, som efter Frankrigs 
Eksempel skal holdes men ikke kan underholdes af dette fattige 
Folk og derfor idelig frister Regeringen ind paa en æventyrlig 
Krigspolitik efter Erobringer. Han ligner her den danske Stat 
ved et Dværglegeme med et uhyre Hoved og mener, at hvis der 
blot blev gjort en Ende herpaa vilde igennem en ordenlig Stats- 
forfatning med Skattebevillingsret for Skatteyderne alt blomstre 
op paany. 

Selv om man nu ikke tør forkaste disse Tanker, saa er 
dog Forklaringen af den aandelige Søvn ikke hermed given. 

Den store Fattigdom i alle Stænder stammede nemlig op- 
rindelig fra de store Krige i Aarhundredets Midte og navnlig fra 
Karl Gustavs Overfald paa Danmark 1657—59, og disse foregik 
jo inden Enevældens Indførelse her. Selve denne virkede endog i 
Førstningen som et Middel til at skaffe Penge gennem Skatterne 
paa det store Jordegods, og først da Spændingen i hele Europa 
under den store Brydekamp mellem Ludvig 14de og Vilhelm af 
Oranien nødte Danmark til store Rustninger og tilsidst tvang det 
ind i »den skaanske Krigt 1675 — 79, fik Kongemagten noget 
særligt Ansvar for den slette Pengetilstand, som deraf fulgte. 
Dog maa det atter her mindes, at den dansk-norske Konge var, 
særlig gennem Forholdet til Sverig, skruet saaledes ind i Vanske- 
ligheder, at Alliancer var ham uundværlige; men saadanne vilde 
han ikke kunnet faa uden at have en for Riget uforholdsmæssig 
stor Krigsstyrke (37,000 Mand i Landhæren, 42,670 Mand til Søs 
paa 32 Krigsskibe, medens de samlede Statsindtægter for Dan- 
mark-Norge var — 2,622,000 Rdl.). At Folket maatte bære en 
urimelig høj Skattebyrde for at underholde denne Hærstyrke, er 
sikkert nok; men at det ødelagdes derved, stammede fra de tid- 
ligere Kriges Overspænding og Plyndringer. Hertil kom saa, hvad 
der er unægteligt, Trykket af den enevældige Kongemagt, der ved 
at tilegne sig Indretningen, Ordningen og Ledelsen af alt maatte 
virke lammende eller dræbende paa al Selvvirksomhed hos Rorgerne. 
Men at dette i alt Fald ikke føltes paa hin Tid af Folket som 
Helhed, erklærer Molesworth selv, naar han skriver: »Man faar i 

Danmark det Indtryk, at Kongen er elsket, og derfor hører man 
ikke noget om Mytteri, Oprør eller Skandskrifter mod Regeringen, c 
Derfor, naar alle Hensyn samles under ét, anser jeg det for ret- 
færdigt at sige, at Grunden til den aandelige Søvn, hvori vi 
træffer det danske Folk i Slutningen af det 17de Aarhundrede, er 
at søge i Træthed eller Forslidthed ovenpaa overmægtige 
Anstrengelser. 

1200 Aar tidligere saa vi det sovende under Tryghed og 
Velstand; nu ser vi det sovende træt og forslidt. Begge Dele ere 
lige mulige hos den enkelte som hos et Folk; nogle falder i Søvn 
i en Fløjelssofa midt i Blomsterduft efter et overdaadigt Maaltid; 
andre lægger sig til Hvile i Sneen, naar de ikke kan mere. Vort 
Folk er særlig fristet til under saadanne modsatte Skæbner at 
gribe til dette samme Middel. 

Hvad kan der nu gøres for at forebygge eller mildne Ud- 
bruddene af denne Sovesyge? 

Vækkelsen ved aandelige Midler gennem religiøs, digterisk, 
oplysende Virksomhed er naturligvis Hovedsagen; Oplevelserne 
med deres nærgaaende Indflydelse (»Nød lærer nøgen Kone at 
spinde«) kan træde til. Men Ulykken er, at der er noget heri, 
som vi ikke raader for: det Aandens Vingeslag, som først giver 
alt andet den egentlige Vægt. Hvad vi derimod kan til alle 
Tider, er at lægge Eftertrykket paa Opdragelsen af en virksom, 
dygtig og uafhængig Slægt, der sætter sin Ære i at arbejde 
baade legemligt ogaandeligt, hvor Ævnerne nu ligger. Arbejdets 
Ære under personlig Anstrængelse er ethvert Menneskes og 
ethvert Samfunds Livsnerve. Men særlig gælder det om i vore 
Dage at hævde det legemlige Arbejdes Ære; det aandelige 
Arbejde kan paa en Maade bedre hævde sin Betydning gennem 
den Overlegenhed, det medfører. Men at den legemlige Arbejds- 
dygtighed modvirker Nydelsessygen, Mageligheden og Uvirksom- 
heden i de gode Dage og derimod styrker Udholdenheden i de 
daarlige Tider, saa man ikke let giver tabt — det maa n u særlig 
indskærpes. Historien har med overraskende Klarhed vist, at 
hvor det legemlige Arbejdes Ære svækkes, saa at man helst over- 
lader det til andre, opdrager sine Børn til det samme og dømmer 
dem, der udføre det, som var de i en lavere Klasse — der vil 
man finde Nydelsessygen, Overdaadigheden og Forfængeligheden 
bredende sig foroven i Samfundet med alle de Laster, som følger 
dem i Hælene, forneden vil man da finde Forslidthed, Haabløshed 

og Misnøje med Livet, parret med Mistænksomhed og Hunger 
efter at leve over Ævne — netop de to Former for den aandelige 
Søvn, hvorom der her har været Tale. Men hvor det legemlige 
Arbejdes Ære hævdes og gør sig gældende nedenfra opad, der 
gennemsyres Samfundet af Sundhed, Sparsomhed og Nøjsomhed, 
Tilfredshed og Friskhed i Sindet, Jævnhed mellem de forskellige 
Samfundsklasser og fremskridende Sædelighed. 

Men i Forbindelse med disse Betragtninger staar en anden, 
der efter mit Skøn har en ikke ringere Rækkevidde. 

Vistnok er det noget alménmenneskeligt, at man har Skade af 
for gode Dage ligesom af en Overanspændelse, der knækker Livs- 
modet. Men ganske særlig er det danske Folk uskikket til at 
udfolde sin Dygtighed under disse modsatte Yderligheder i Kaar: 
ti da indtræder hurtigt hin Sovesyge og Magelighed, der ikke er 
uden Forbindelse med vore »fortræffeligec Fjerdyner. Har Moles- 
worth ikke Ret i sin Paastand om, at det danske Folks Begavelse 
og Dygtighed holder sig til Jævnmaalet, Middelmaadigheden , saa 
har han derimod Ret, naar hans Iagttagelse begrænses til, at 
vor Natur udvikler sig sundest og bedst under nogenlunde jævne 
Kaar. Det kan ingenlunde siges om alle andre Folk f. Eks. ikke 
om Italienere eller Normænd; de kan bedre taale de stærke Mod- 
sætninger i Kaar. 

Men dette har et særligt Ærinde til alle, der ere satte til 
at styre og raade over andre, det være som Øvrighed, Befalings- 
mænd, Husbonde eller Mester, Forældre eller Lærere. Her gæld« 
det om at gaa den rette Mellemvej mellem for gode og magelige 
Kaar paa den ene Side, strænge Arbejds- og Lydigbedskaar paa 
den anden Side. Saa vist som man kan fremkalde Uvirksomhed, 
Dovenskab, Forfængelighed og Nydelsessyge ved at sigte alt 
gennem det grove Sold, saa vist kan man ogsaa ved Haardhed, 
strænge Krav, Skænderi og Straf i det uendelige fremkalde Uvilje, 
Modløshed og tilsidst en sløv Dorskhed. Men ogsaa i vort Folk, 
ja ganske særligt i det, opelskes Driftighed, muntert Mod og 
Foretagelseslyst, opofrende og villig Lydighed og Udholdenhed, 
naar der vises én venligt Hensyn og sømmelig Ære samtidig 
med, at der paalægges overkommeligt Arbejde, og at det om- 
hyggelig paases, at det bliver udført; og — lad mig lægge til — 
naar Ansvarsfølelsen paakaldes og Ansvaret udvides til en friere 
og friere Virksomhed. Ti deri har Molesworth som Englænder af 
den liberale Skole Ret: erobrer man foroven al Ret til at sætte 

Tingene i Gang, da dræber man denne Drift forneden, og da 
falder ethvert Samfund, og særligt det danske, i Søvn og for- 
armes. 



Testrup lode Maj 1888. 



Kilder. Bjovulfs Drapen fordansket af N. F. S. Grundtvig 1865. 
Om Bjovulfs Drapen af Ludvig Schrøder 1875. 

Om Robert Molesworths Skrift „an account of Denmark 1692* af Clhr. 
H. Brasch 1879, (smlgn. Ed. Holm : Danmark-Norge under Enevælden 
1660—1720). 



Jeg skimter gennem Mørket Tag ved Tag 
og under Vinternattens lave Himmel 
ser Rækker jeg af sorte Skorstenspiber, 
der stift som Støtter Mørkets tunge Lag 
med deres brudte Murstenspiller striber. 

Dybt under Vindvet ligger Gaden tom, 
nu sover Staden, stille stuvet sammen 
om sine Kræmmerboder, sine Kirker; 
jeg hører kun en enlig Røghat, som 
paa Genbotagets Skorsten rustent knirker. 

Saa sort en Nat! Det kolde Mørke staar 
i Mur der udenfor mit aabne Vindve, 
mens sært det synes mig, som rundt i Gyder 
og i hver asfaltdækket Storstads-Gaard 
kun Sorg paa Sorg i Vintermørket skyder. 



Dr. J. Nørregaard. 



Vinternat. 




Vinternat. 



Jeg ser det sindigt under Mulmet gro 
og kuples til en Skov med sorte Kroner, 
der lægger sine tunge, klamme Blade 
op mod hver Rude, skyggende til Ro 
i evig Tryllesøvn de sidste glade. 

Jeg ser saa sært den hele Storstad død, 
som Tornerose under Løv begravet, 
men ingen Prins, som vove vil at kalde, 
som blot en Rift vil flænge i sit Kød, 
at denne tunge Blademur kan falde. 

Jeg sidder hvileløs og stirrer ud 
i dette Mulm, som stakket fjæler over 
al Livets Kvide, al dets Lykke-Øden, — 
og mindes én med Tro paa Livets Gud 
men med en Sjæl bedrøvet indtil Døden. 



Viggo Stuckenberg. 




Vore Teatres Drift. 



De Øvelsesteatre, hvorom jeg i Artiklen: »Vore Teatres 
Dekadencec talte, har Hjem i Østrig, det Land, som forsyner al 
tysktalende dramatisk Kunst med fulde to Tredjedele af dens 
Dyrkere. Wien og Provinsen har af Øvelsesscenerne hver sin Art. 

I Hovedstaden gør de dramatiske Professorer sig til Lejere af 
Smaateatre, hvor deres Elever et Par Gange om Ugen giver Fore- 
stillinger under deres Ledelse og for et Publikum, der betaler en 
gammel Rigsort for en Plads i Parket. 

En wiensk Elev forbliver sædvanligvis to Aar ved Øvelses- 
teatret. I Løbet af denne Tid vil han i Reglen have gjort sin 
»Listec komplet, o: han vil have gennemspillet alle sit Fags 
løbende Roller baade i det klassiske og i det moderne Repertoire, 
og adskillige af sine Hovedroller vil han til Sikkerhed have 
gentaget. 

Der arbejdes hurtig ved velsesteatrene. Et Par Roller om Ugen 
holder de Unges Hjærner i Aande. Tre Prøver paa hvert Stykke er 
et Maksimum, der tvinger ubønhørlig til Flid og til at holde Ørene stive. 
Ti til Forestillingen maa alt i det mindste »gaac Publikum er der 
— et ungt og umiddelbart Publikum, Forstadens Smaafolk og 
Kammeraterne fra de andre Øvelsesscener — for at lønne den flinke og 
udlé ham, der ikke »redder sigt. Eleverne maa derfor igennem Styk- 
kerne — der gives ingen Hjælp. De maa vænne sig til alt det, hvortil 
et betalende Publikums Ubarmhjærtighed tvinger: at tale højt, 
saa man hører, tydeligt, saa man forstaar, at gerere sig, saa de 
ikke hjemfalder til Latteren. Og de véd, at der er ikke nogen 
Hjælp at finde uden hos dem selv og af deres egne Egenskaber. 

Lærerens Opgave er fremfor alt at belure disse Elevens 
Egenskaber for bestandig inderligere at kunne lægge hans Roller 

til Rette for dem. Ved et saadant Rollevalg, der nøje følger 
Elevens stigende tekniske Udvikling, fører han under Kursus'ets 
Løb umærkeligt Disciplen i Armene paa sig selv. 

I Provinsstæderne — i Prag og i Graz — er Øvelsesteatrene 
Dilettantteatre, dramatiske Foreninger, hvis unge Medlemmer spiller 
Komedie en fem, seks Gange om Maaneden i velgørende — og 
meget ligegyldige — Øjemed under et Par Skuespilleres Vejledning, 
der er Teatrets betalte Instruktører. 

Virksomheden er noget mindre planmæssig end i Wien, 
Repertoiret i sin Gang noget mere springende. Men i alt Væsentligt 
lærer man ogsaa her, ledet af aarvaagen og paalidelig Scene- 
instruktion, alt hvad Scenen og kun Scenen kan bibringe de unge. 
Og naar man efter et Par Aars Forløb forlader Foreningsteatret, 
har man sin Liste fuld, o: man har ikke blot lært og spillet sit 
Fags hundrede faste Roller, men man har ogsaa under den 
hurtige og ejendommelige Tilegnelsesmaade overhovedet lært — 
at lære. 

Det er fremfor alt ved Uddannelsen paa Øvelsesteatre, at 
de tyske Skuespillere tilegner sig denne Kunst, paa hvilken ni og 
halvfems af hundrede tyske Teatres hele Eksistens beror — lige- 
som for Fremtiden vores. 

De allerfleste tyske Scener kan kun ved at arbejde hurtigt 
opholde Livet. Et Stadteater som det i Leipzig maa hver sjette 
Dag bringe Abonnenterne en ny Forestilling, Novitet eller Genop- 
tagelse; en Byscene som den i Lubeck — et ved sin Ælde og ret 
anseligt Abonnementstilskud respektabelt Teater — maa som Regel 
give to Nyhedsforestillinger i en Uge. Og alle de andre Middel- 
stadsteatre maa yde Arbejde i Forhold til dette. 

En saadan Virksomhed er kun mulig, fordi hver engageret 
Skuespiller ikke blot har fast Rede paa sit Fags løbende Roller 
— som han i Følge Kontrakt er pligtig til at spille med én Prøve 
og et Døgns Varsel — men ogsaa under Tilegnelsen af disse løbende 
Roller har lært at finde sig til Rette i et Ensemble, at fastholde 
en Mise-en-scénes Bestemmelser, at tilegne sig med Snarraadigbed 
en Instruktørs Anvisninger. Han har ikke blot lært at »kende 
Scenenc, han er ogsaa blevet fortrolig med dens Arbejdsmaade. 

Kort sagt — fordi en Skuespiller er en Mand, der kan 
sine Ting. 



* 

Et Øvelsesteater efter det Wiener Mønster vilde uden store 
Vanskeligheder kunne grundes ogsaa hos os. 

Scenen er der. Naar ude paa Frederiksberg Revuens 
Frøkner drager ud, kunde Elevteatrets unge vandre ind. Teatret 
ligger Vintren lang dog ubrugt hen, og Lejen vilde saa vist ikke 
ruinere sin Mand. 

Skuepladsen har Lederen. Skulde da ikke en eller anden 
Handlingens Mand, der som Skuespiller sidder hen ved et eller 
andet af vore Teatre uden ret at bryde igennem, uden at faa den 
Førsterækkes Plads, som maaske hans Intelligens, Flid, Kundskab 
berettigede til — skulde ikke en saadan Mand (jeg kunde af 
egnede nævne baade to og tre) ville gribe denne Sag an? Tage 
Risikoen ved at trække sig tilbage som selvagerende og grunde 
denne Scene, hvor de næste agerede? 

Manden burde kunne findes. Og kunde han ikke ene paa- 
tage sig hele den vanskelige Begyndelse, kunde han jo søge Hjælp. 
Den var sikkert tilhaande for den, som søgte den. 

Men, vil man sige, denne Mand skulde have Bevilling. Og 
efter de sidste Dages Erfaringer er det næppe rimeligt, han vilde 
faa den, saa vist som han næppe havde de Tiere af Tusinder, hvor- 
med han kunde forgylde Privatdirektørernes Ja. 

Tiere af Tusinder var imidlertid ikke nødvendige. Dem 
fordrer Kollegerne kun af Konkurrenter. Og Elevteatret vilde være 
de bestaaende Teatre en Støtte — ingen Konkurrent. Direktørerne 
vilde heller aldrig se nogen Konkurrence heri. De ere for indsigts- 
fulde til ikke at forstaa, at dette lille og fjærnt liggende Teater, 
der opdrog dem Skuespillere ved et Par Gange om Ugen at lade 
unge Teaterbegejstrede spille for et Publikum, der købte sin Plads 
for en Fem-og-tyve-Øre — at dette lille Teater paa denne Maade 
tillige udvidede de store Teatres Kundekreds, opdrog et nyt Publikum 
og saaledes gjorde dem en dobbelt og uvurderlig Tjæneste. 

De Staddelens Smaakaarsfolk og unge, som Søndag paa 
Søndag vilde ofre deres Fem-og-tyve-Øre i Elevteatret, de vilde 
lidt efter lidt, af selve Nysgerrigheden, vindes for de store og 
rigtige Teatre. Ogsaa Venskab for de unge — ti paa saadanne 
Skuepladse udvikler sig Venskab mellem dem paa denne og dem 
paa hin Side Rampen — vilde føre Elevteatrets Publikum frem til 
de store Teatre, hvor det kunde følge deres Yndlinges Skæbne. 

Vore Privatteatre vilde lidt efter lidt faa en ny Tilskuer- 
kreds paa samme Tid som det vandt udviklede Skuespillere. 

Men selv om Direktørerne ikke skulde indse disse Fordele, 
og det urimelige skulde kunne tænkes, at de benyttede en menings- 
løs Ret — skænket af hvem? — til at nedlægge et Veto mod >et 
nyt Teaterc, behøvede den, som havde Mod til at vove Fore- 
tagendet, slet ikke at lade sig forstyrre. Vi har »dramatiske For- 
eningerc nok, som i en Haandevending kunde omdannes med det 
nye Maal for Øje. Og maaske var Formen med en saadan Privat- 
forening overhovedet den bedste og bekvemmeste — af Hensyn til 
Repertoiret. At danne »Selskaberc er jo paa alle Omraader blevei 
et forstandigt Middel til uden Gene at omgaa uforstandige Love. 

Med Hensyn til Øvelsesscenens Repertoire vilde tænkeligvis 
forskellige Indvendinger lade sig høre. 

1 Tyskland, vilde man sige, er Teatrets Repertoire nemt 
lagt. Det dannes uden Hovedbrud af hele Rækken af klassiske 
Stykker, som hvert eneste Aar spilles paa alle tyske Scener, og 
af alle de moderne »Lystspilc af Hr. Moser og hans Medbrødre 
udi Haandværket, der er Middelteatrenes givne Brød. De tyske 
Stadteatre gentager Aar for Aar en vis Del klassiske og nye 
Stykker, der danner deres Stamrepertoire. Dette Stam-Sæt af 
Skuespil giver sig af sig selv som Begynderscenernes Øvelsesstof. 
Det er jo netop Begyndernes »Listec 

Men vore Privatteatre har ikke noget saadant Repertoire. 
De lever — takket være et over al Forstand dumt Monopol — 
fra Haanden og i Munden paa Nyheder, der spilles ud og 
glemmes, og spredte Repriser, hittede frem paa Maa og Faa hvert 
tyvende Aar. 

Under saadanne Omstændigheder, vil denne Indvending 
slutte, synes Fordelen ved et Øvelsesteater betydelig forringet. Ti 
man kan ikke føre de unge ind i et Repertoire der, hvor intet 
Repertoire er. 

Indvendingen kan lyde plausibel og har dog intet paa sig. 
Ti i Virkeligheden har baade Kasino og Folketeatret et Repertoire, 
som Øvelsesteatret efterhaanden vilde gøre dem begge endnu mere 
frugtbringende. Har ikke Kasino Hostrup, H. C. Andersen, Erik 
Bøgh? Folketeatret Chiewitz, Recke, Wengel, Fritz Holst? Og med 
disse Navne er kun de allervigtigste nævnte. 

Nu vel — disse Forfatteres Arbejder maatte være Hoved- 
stammen i Øvelsesscenens nyere Repertoire, der vel kunde lægges 
saaledes til Rette for den enkelte Elev, at den, der kom til Teatret 
med Ønsket om at begynde sin Karriere ved Kasino, fik fortrins- 

vis Roller i Amaliegades Arkivskatte, den, der tænkte sig Folke- 
teatret som Maal, fik Hovedoplæring i Nørregades Pjeser. Hverken 
hine eller disse kan man jo i værste Fald forbyde at opføre — i 
»en Foreningt . 

De to Privatteatre vilde altsaa af Begynderscenen høste 
den direkte Fordel at modtage unge Skuespillere, som var hjemme 
i deres Arkivers værdifuldere Stykker. Denne Fordel kan slet ikke 
overvurderes. Ti Værdien af hele det ældre Repertoire 
vil for Driften rigelig fordobles, saa snart en Række af 
disse Stykker kan kastes paa Programmet med to Prøver 
— hvad man i Tyskland paa gode Scener gør og kan gøre, fordi 
Skuespillerne, selv de yngste, er inde i Stykker og Roller. 

Kun Dagmarteatret vilde ikke kunne drage denne umiddel- 
bare Fordel af Øvelsesscenen. Denne magre dramatiske Græsgang 
har i et Femaar kun baaret Hø, værdigt at kastes i Ovnen. Og 
Jærnbanegadens Skueplads vilde af Øvelsesscenen kun have den 
almindelige Nytte — som den vilde dele med Søsterteatrene — 
for Fremtiden at modtage Skuespillere, der allerede ved deres Ind- 
træden i Trupperne havde lært at arbejde, og som derfor ene kan 
muliggøre Teatrene den forandrede Driftsmaade, som under 
de tungt forandrede Tider er den uvægerlige Betingelse for deres 
fortsatte Bestaaen. 



De gode Aar i Halvfjærdserne har vænnet vore Ledere til 
en Drift, til hvilken Millionbyerne afgav Forbilledet. Deres Ledelses 
Idé hedder Kassestykket. 

For ti-tolv Aar siden kunde en jævngod Forestilling nemt 
gentages sine fem og tye Gange, og Direktørerne ansaa sig for 
sært af Skæbnen brøstholdne, naar de behøvede at skifte Program 
mer end en Gang om Maaneden. En Wattsk Sukces beherskede 
i Sæsonens gode Tid Plakaten i seks-otte Uger, og de første Ud- 
styrsstykker udfyldte Maaneder - en halv Sæson. 

Udstyrstykket lanceredes af Hr. Andersen, der efter mang- 
foldige Forsøg havde opgivet Troen paa Kasinos Mulighed som 
Skuespil- eller Lystspilscene, og som mente, at Farcen, der 
ubetinget burde finde Hjem paa denne Scene 1 ), var virkningsløs, 



l ) - men rigtignok den danske Farce. 



*. 

naar en stor og oprindelig Farceur fattedes. Og kastende sig ind 
i den nye Genre med al sin Energi og Ævne tog Hr. Andersen 
hjem en Gevinst, som blev Rettesnor for hans Efterfølger og 
fristede hans Kolleger. 

Alle drømte om at optømre sig en af disse besværlige og 
tungt i Gang satte Maskiner, som, naar de endelig var fundne og 
rejste, arbejdede sikkert og jævnt og, lig visse Uhyrer af Op- 
mudringsmaskiner, daglig borede en Kæmpeské ned i det hemmelig- 
hedsfulde Dyb: det store Publikum for atter at løfte den, Skeen, 
fuld af Guld. 

Tiderne begyndte imidlertid at blive slettere, København fik 
endnu et Teater, Varietéerne gjorde Publikum mørt og upaa- 
lideligt. Men jo vanskeligere Situationen blev, jo sværere Strømmen 
ledtes, des ihærdigere søgte Direktørerne kun »den store Maskinec 

De søgte den i Udstyrsoperetter, storskaarne Folkekomedjer, 
de rene Udstyrspjeser. Batailledramerne. Det gjaldt kun om ét: 
at naa de femti Opførelser. At naa dem ved et Paafund, en snild 
Overraskelse, et Coup, der slog og tog. Hr. Andersen havde saa 
ofte vist, hvorledes dette »Publikum c skulde fanges: blot en Kamp 
med en Stump afbrudt Bro i Mellemgrunden og paa Bagtæppet 
lidt Fyrværkeri — og Folk stormede til »Ridderen af Randers 
Broe ; kun saa meget som Gardens Kor ind i Finalen, med Trom- 
peter og Tamburmajor — og »Tamburmajorens Datterc blev en 
Foraarssæsons Sukces; bare et Bagtæppe, drejende sig om en 
Valse — og se, hvor Stimerne satte ud mod »Kejserens Kurér« 

Det var altsaa overkommeligt, det kunde gøres .... 

Ja — gøres kunde det. Især af Hr. Andersen, som vidste 
Kunsten: at naa med lidet meget For hans Malerøje, der fandt 
de stemningsrige Virkninger overalt, havde hans Medbejlere 
imidlertid kun Direktørens Pung, der maatte købe Effekterne 
— dyrt. 

Saa dyrt, at de femti Opførelser slet ikke slog til mer. 
Direktør Rasmussen gav sine Pragtstykker baade de firs og de 
halvfemsindstyve Gange og gik ud af sin Sæson uden mærkbar 
Gevinst. Og selv paa de andre Teatre, hvor man ikke satte For- 
muer paa hvert Stykke, havde man paa Udstyr og Indstudering 
anvendt saa meget af Penge og Tid, at Stykkerne maatte holdes 
Maaneder, hvis der skulde inddrives Vinding. 

København med sine halvfemte Teatre og sine Variétéer, 
som sandsynligvis Autoriteterne véd Tal paa, frembød og delvis 

frembyder som Teaterstad under disse Forhold Billedet af en falsk 
Millionby, hvor Teatrene lever af de store Slag, som i Paris og 
Wien redder Aar, og som i København alt sikrere og sikrere — 
var tabte inden en Maaned. 

Dels fordi Pengene, som sagt, uimodsigelig ikke mere hænger 
saa løse i Lommen paa det brede Folk, dels — og fornemmelig — 
fordi det virkelig »store« Publikum, der i København ene kan virkelig- 
gøre Direktørernes Drømme om hundrede Opførelser, dette Publikum 
er saa bredt, at det bestaar af Rub og Stub, af Folk fra Amager- 
land og Folk fra Valby; saa bredt, at det maa hentes ned fra 
Kvist og op af Kælder, og overhovedet — sætter sig kun i Be- 
vægelse et Par Gange i Decenniet: Det brød frem til »Jorden rundt« 
og til »Landsoldaten«. 

Trods al Lokken, Ballet, Reklame, Dekorationskunst og 
Udstyr kom det i Virkeligheden kun til disse to Stykker, som var 
— de eneste, der berigede deres Mand. 



Maaske indsaa Direktørerne det haabløse. Jeg er tilbøjelig 
til at tro det. Men da de indsaa det, troede de det allerede for 
silde at ændre noget. 

De stod allerede overfor splittede, i Arbejdskraft slappede, 
i alle Ævner svækkede Trupper, som gjorde den skæbnesvangre 
Driftsmaade, der havde haft sin gode Del i deres Tilbagegang, nu 
næsten til Nødvendighed. Allerede de gode Aars vanlige treti Op- 
førelser havde just ikke overanstrængt Personalerne. Og Udstyrs- 
stykkerne, Dekorationsoperetterne og senest Bataillepjeserne gjorde 
det langsomt mere og mere af med Truppernes Ydeævne. 

Saa vel Prøver som Forestillinger frembringer nødvendig 
dette Resultat. Det er langsommelige Prøver, disse paa Udstyrs- 
og Bataillestykker , hvor Skuespillerne mestendels er de sløve Til- 
skuere ved en Horde Sergeanters støjende Fægteøvelser eller ved 
et Par Snese Balletdamers støvophvirvlende Trip. Allerede paa 
Prøverne demoraliseres Skuespillerne, der føler sig kun som det 
nødige Fyld i Dekorationsmalers og Arrangørs store Maskineri, og 
Forestillingernes endløse Række kommer til for fuldkommen at 
afsløje dem. Om Aftenerne aflirer de dumme og indholdsløse Ord 
— som de gør lidelige for sig selv indbyrdes ved Komedier i Ko- 
medien, Ordspil, henvendt til Kulisserne, og Fordrejelser bestemte 



* 

til at more et Par Stamgæster, altsammen Ting, som jævnt 
slapper Disciplinen og sikkert nedbryder Respekten for den egne 
Kunst — ; og om Dagene — driver de. 

Ti saa snart et Kassestykke er løbet af Stabelen — ind- 
stilles alle Prøver. 

Direktøren, der er sin egen Instruktør, Overregissør, Kasse- 
mester og undertiden første Skuespiller, føler en undskyldelig 
Træthed og hviler ud. Og Personalet, der, naar undtages et Par 
anstrengende Generalprøver, under en Indstudering, der mer hvilte 
paa Maler og Statistfører end paa dem, har drevet halvt, driver 
nu helt, ofte i Maaneder. 

Ti Sukces'en af det gtore Stykke er ofte mer end tvivlsom. 
At Prøverne indstilles er det sikreste af alt. Ikke at deres Skue- 
spillere arbejder, men at de »spadserer« er blevet Teaterdirek- 
tørernes Triumf. Og indstillede Prøver er en Reklame, som ikke 
tør fattes for at sikre en Sukces. 

Saaledes bliver Skuespillerne uden Opgaver og uden Be- 
skæftigelse. Ørkesløsheden forringer alle Ævner lige til Letheden 
i den rent mekaniske Tilegnelse, og den ulykkelige Jagt paa det 
store Publikum ødelægger Personalet i samme Grad som den ud- 
sætter Kassen for Farer. 



Teaterdirektørerne maa derfor i den tolvte Time skifte Gen- 
standen for deres Efterstræbelser, og idet de gør det, maa de 
forandre Driften. 

De tør ikke mere regne med »det store Publikum«. Men en 
By af Københavns Størrelse har derimod et vist Teaterpublikum, 
som de bør forsøge at interessere og at holde fast. Ogsaa det 
er blevet mindre pengestærkt. Det skyldes de slette Tider. Det 
er tillige mindre interesseret. Det skylder Teatrene sig selv. Naar 
Teaterlederne nu igen — og de har ikke andet at gøre — for 
Alvor giver sig til at arbejde med dette paa dobbelt Vis slappede 
Publikum for Øje, vil de snart se, at de maa slaa alle Utopier 
af Hovedet, og at al »Pariserledelse« er saa grumme utænkelig 
i vor »Storby«, hvor hvert enkelt Teater, ret beset, ikke har noget 
større Opland end en jævn, tysk Middelstads Byteater, hvor man 
kæmper for Livet med billig Drift og haardt Arbejde. 

Større Driftsbillighed og forøget Arbejde, som muliggør 
langt hurtigere vekslende Forestillinger, er de to Ting, som ene 
vil kunne skabe ogsaa vore Teatre nogen Mulighed for at bestaa. 

Og der er — naar et Øvelsesteater er grundet for at sørge for 
Arbejdsvanthed i den næste Fremtid — efter min Mening kun 
én Vej, ad hvilken begge Dele kan naas: Teatrene maa bestemt 
dele Genrerne imellem sig og skaanselsløst udrense 
deres Personale derefter. Et Farceteater har ikke mere 
Raad til at pynte sig med en Førsteeisker, der tilhører Skuespillet r 
og en Lystspilscene kan ikke have Penge tilovers til at lønne 
Baryton-Lieutenanten fra Operetten. Hver Direktør maa, regnende 
med sit Teaters Rum, Traditioner, Beliggenhed, nuværende Per- 
sonale o. s. v. bestemme sig for én Genre, som han vil følge uden 
Sidespring og efter hvis Fordringer han strængt og økonomisk vil 
anlægge sit Personale, fra hvilket han udelukker enhver, som 
hans Driftsplan gør overflødig og som derfor kun er en farlig 
Byrde for hans Pung. 

Direktørerne vil ikke have svært ved at bestemme sig for 
den respektive Genre. Deres Teatre har, saa at sige, allerede 
truffet Valget. Kasino er ved selve sin Bygning henvist til alle 
Farcens Arter; Folketeatret bør uden Forvildelser ud i hverken 
Bataillekomedien, den store Folkekomedie eller Operetten, blive ved 
det Lystspil, hvori det ejer hæderkronet Tradition, og Dagmar- 
teatret maa i det brede Drama, Folkekomedien, Bataillestykket 
skabe sig sin Specialitet 

Det kunde i dette Øjeblik synes, som om vore Scener var 
paa god Vej til for Alvor at vie sig den bestemte Genre. Med 
lang Erfaring for Øje maa man imidlertid frygte, at det des værre 
ogsaa denne Gang kun synes saa, og at der kun behøvedes en 
større Sukces paa et Naboteater for paany at slynge Konkurrent- 
erne i Armene paa alle fremmede Forsøg 1 ). 



*) Hvor dybt sidder nemlig ikke den fuskende Planløshed vore Scener i 
Blodet. En Notits i et Blad fra i Dag er nok til at overbevise mig der- 
om. Det for Livet haardt kæmpende Dagmarteater indstuderer „Røverne" 
— en udmærket Idé. Det Schillerske Drama vil — naar ved Indstude- 
ringen Akcenten bevidst lægges paa „Røverscenerne" — fange Mængden som 
det bredeste Folkeskuespil, vil interessere de lilerære som et nobelt 
Forsøg. Dets mange Ensemblescener passer det brogede og ret værdi- 
løse Personale. „Røverne" var et udmærket Led af en Plan, hvor „Golz* 
og hjemlige historiske Stykker — saa gode som vi nu har dem eller 

Og dog bør de nødvendigvis afholde sig fra alle disse For- 
søg, fordi den øgede Arbejdskraft hos Trupperne, der ved Siden 
af den i Personalet naaede Pengebesparelse er den anden 
Hovedbetingelse for deres Teatres Bestaaen — kun er 
mulig, naar man ophører med lunefuldt at kaste Skuespillerne 
rundt i alle Genrer og udholdende opdrager dem i en enkelt. 

Den svækkede Arbejdsævne maa atter kunne bringes op. 
Der, hvor de tyske Mellemteatre, som i saa mange Henseender 
maa være vore Forbilleder, kan bringe to Forestillinger hver 
tiende Dag, maa vi i det mindste kunne naa til at bringe én. 

Men Midlet til at bringe Arbejdsævnen op er først og 
fremmest den Truppernes Ensartethed efter Genrens Tarv, som 
alene Hensynet til Kassen strængt burde gennemføre. I et ensartet 
og klart sammensat Ensemble støtter den ene den anden fra den 
første Dag, og alle arbejder baade sikrere og hurtigere. 

Naar man Uge efter Uge og Maaned efter Maaned forbliver 
hensigtsklart i samme Skuespilart, øges Arbejdsævnen og Nemmet 
paa Prøverne, Dygtigheden og Autoriteten ved selve Forestillingerne. 
De ældre vil atter blive i Stand til at yde de tre Forestillinger pr. 
Maaned, som sikkerlig maa være Driftens yderste Minimum, og 
saa snart et Øvelsesteater er oprettet, vil hurtigt en Stab af 
arbejdsvante unge træde ind i Kadrerne og give Ensemblet Liv 
ved deres hidsige Flid og friske Snarraadighed. 

Og Direktørerne vilde kunne henvende deres fulde Opmærk- 
somhed paa den Fornyelse af Repertoiret, som skulde give de 
arbejdsomme Truper Stof til den øgede Virksomhed. 



Ti Forbruget af Stykker vilde stige overordenligt. 
Og det i en Tid, hvor Ledernes sidste Jammerraab er dette: 
Og saa øjnes ikke Repertoire. 
Maaske dog. 



kunde skaffe — dannede Fortsættelsen. Dagmarteatret agter imidlertid, 
siger min Notits, efter „Røverne" at indstudere — — „Lysestagen* af 
Alfred de Musset. Intet literært skal forblive Jærnbanegaden fremmed. 
Med Alfred de Mussets „Lysestage" vil Hr. Julius Lehmann samvittig- 
hedsfuldt lyse „Røvernets Publikum hjem. Man vilde tro dette bitter 
Spot af al Teaterledelse, hvis det ikke stod i en troværdig Avis og — 
var troligt. 



* 



* 



* 

For et stærkt arbejdende Teater, som ikke forlanger tolv — 
seksten Gentagelser af en Reprise, vilde Kasinos og Folketeatrets 
Arkiver endnu vise sig at være meget rige. Der vilde i Hr. Sofus 
Neumanns og Fru Augusta Kruses Hænder være interessant Gen- 
fødelse af meget hel- og halvglemt. 

Arkiverne vilde yde deres Tjæneste. Fremmed Literatur 
vilde yde sin. Dagmarteatrets Optagelse af »Røvernec viser Vej 
— en Vej, som det trængselsfyldte Galleri til de tyske klassiske Fore- 
stillinger bydende lægger en Folkescene paa Sinde at følge. Schiller 
har skrevet mer end et Drama for slig Scene. Goethe ligesaa. 
Kleist ikke mindre Anzengruber kunde blive et Folketeaters Brød 
med sine kraftbugnende Bondeskuespil. »Munchenernesc Stykker 
kan benyttes. Og dansk Produktion kan foreløbig i det mindste 
isprænges dette Repertoire. »Gøngehøvdingensc Forfatter kunde 
vel endnu optømre et Folkeskuespil og »Landsoldatens« Skribent 
li ar utvivlsomt Talent for at skabe Virkninger for »Folket c. 

Dette er Repertoire for Dagmarteatret. 

Folketeatret og Kasino maatte — hvert paa sit Felt — 
henvende sig til Tyskland og Frankrig lige som nu. Og dernæst 
maatte de fremfor alt tiltrække den hjemlige Produktion. 

Uden altfor stor Ængstelse bør de hurtigarbejdende Scener 
gribe til og fremføre dramatiske Forsøg, hvis Opførelse kan op- 
drage og udvikle deres Forfattere. De maa ved at stille dem 
Opgaver hæve Niveauet hos visse Forfattere, som i Revuer har 
vist Ævne til at skrive en Replik og forme en Sang. De maa 
lure paa Humøret hos unge Journalister for at omskabe dem til 
Bearbejdere og Forfattere. 

Øvelsesteatret vilde ogsaa her kunne yde de uvurderligste 
Tjænester. 

Som det var en Øvelsesscene for Skuespillerne, kunde det, 
saa snart dets Ramme var fæstnet, blive et Prøveteater for For- 
fatterne. Déts Direktør kunde ikke tilbyde de unge Skribenter 
Honorarer — med de tredive Kroner, hver Elev betaler ham om 
Maaneden, og med Femogtyveørerne fra sit Parket kommer han 
ikke saa langt — men han kunde i det mindste stille dem til 
Raadighed: en Scene. 

Han, som intet har at tabe, kunde opføre mangfoldige 
Stykker, saa snart der blot var antagelige Roller for hans Disciple. 
Og de store Teatres Ledere kunde ved Elevforestillingerne dømme 
Arbejdernes Mulighed og Rampe-Styrke. 

Tilskueren. 1888. 56 

For at mindske deres Risiko maatte Teaterdirektørerne 
vistnok med Forfatterne enes om en noget ny Betalingsmaade. 

Forfatterne bør udelukkende lønnes med Tantieme, af 
hvilken maaske et antaget Minimum kunde udbetales ved Styk- 
kernes Antagelse som et Forskud. 

Naar Honorarspørgsmaalet var ordnet saaledes, vilde et 
Stykkes Fald — stadig forudsat, at Teatret er baseret paa tre— 
fire Programmer om Maaneden — ikke betyde altfor meget. 
Den næste Forestilling vilde følge det faldne Stykke i Hælene og 
Forfatteren vilde — hengive sig til et nyt Forsøg. 

Den lettere Adgang til at faa Stykkerne opførte vilde hurtig 
øge Antallet af dem, der skrev for Scenen. Lejligheden til at se 
det skrevne paa Teatret, vilde snart gøre de skrivende behæn- 
digere og sceneklogere. 

Den dramatiske Skrivefærdighed behøver kun Opmuntring 
for at kunne tilfredsstille Privatteatrenes Tarv. 

Disse Par Artikler og Betragtninger er til Ende. 

Der vilde endnu være Detailler nok, ved hvilke der kunde 
dvæles. Men det vilde kun trætte en Læserkreds, som ikke er 
Fagmænd. De Hovedveje, ad hvilke en Bedring i Teaterforholdene 
efter min Mening ene kan hidføres — Oprettelsen af et Øvelses- 
teater og en øget Arbejdsævne hos de store Sceners Personaler 
— er paa disse Sider saa omtrentlig angivne. 

Og mer end dette har jeg ikke villet. 



Herman Baxg. 




Staten og Arbq'derforaikringen 1 ). 



i. 

Det er ikke sjældent bleven lagt Arbejderne paa Sinde, at 
der maa ventes at komme Tidspunkter i deres Liv, hvor de ville 
se deres og Familjes økonomiske Selvstændighed truet, dersom de 
ikke i Tide have sikret sig. Denne Advarsel kan jo imidlertid 
rettes til mange andre Samfundsmedlemmer. Sygdom, Ulykkes- 
tilfælde og Alderdomssvaghed med deraf følgende forbigaaende 
eller vedvarende Forringelse eller Tab af Arbejdsævnen, høre til 
de Muligheder, der kunne hændes enhver. At lade den nævnte 
Følge af hine Begivenheder ude af Betragtning, kunne blot de 
Samfundsmedlemmer tillade sig, hvis Indtægt er mere eller mindre 
uafhængig af eget Arbejde. Alle andre gør vel i at erindre, at 
deres økonomiske Stilling stadig er usikker, for saa vidt den hviler 
paa Tilstedeværelsen af en mulig svigtende Arbejdskraft. Men om 
ogsaa denne er ubeskaaren, kan Arbejdsløshed jo indtræde. I saa 
Henseende er vel særlig Haandens Arbejdere uheldig stillede, ikke 
mindst fordi Tilbagegang i den industrielle Produktion (Kriser), med- 
førende Afskedigelse af flere eller færre blandt dem, næsten synes 
at fremtræde som en intermitterende Samfundssygdom. 

Den lettest overkoralige Maade, hvorpaa man kan -hævde 
sin økonomiske Selvstændighed under de anførte Eventualiteter, er 
ved at træde i Forbindelse med andre og danne Forsikringsforeninger. 
Ikke alle Mennesker blive lige hyppig syge, lige saa lidt som Syg- 

l ) Denne Afhandling har henligget hos Redaktionen siden Januar, ventende 
paa det Tidspunkt, da den deri nævnte Kommissions Betænkning med 
Bilag blev offentliggjort af Regeringen. At der i Afhandlingens mere spe- 
cielle Del fremsættes Betragtninger, som paa enkelte Punkter ikke ere i 
fuld Overensstemmelse med de af Kommissionen udarbejdede Udkast til 
Lovforslag, kunde maaske forekomme mærkeligt, eftersom Afhandlingens 
Forf. har sat sit Navn under disse. Men — som der ogsaa udtales i Be- 
tænkningen — Udkastene indeholde mindre væsenlige Punkter, som de 
enkelte Medlemmer have set forskellig paa, og som de have forbeholdt 
at udtale sig afvigende om, naar de dertil fandt Anledning. Forf. 

56* 

dommene ere lige langvarige. Ulykkestilfælde ramme kun et stærkt 
begrænset Antal, naar man da nærmest har for Øje de alvorlige 
Legemsbeskadigelser med blivende Følger. Alderdomssvaghed ind- 
træffer under alle Omstændigheder ikke for dem, der dø i den 
kraftige Alder. Endelig vil en Indskrænkning af den industrielle 
Produktion, selv om den for en Tid indtraadte over hele Linjen, 
ingen Arbejdsstandsning medføre for en hel Del Arbejdere. Overalt 
kan man nu ved Hjælp af Sandsynlighedsregningen finde, hvor- 
ledes Risikoen fordeler sig paa Medlemmerne, og med desto større 
Sikkerhed, jo flere der slutte sig sammen. Af det sidste følger, 
at Forsikringspræmien, som skal dække Risikoen, kan gøres 
mindre, naar en Forening rummer mange Medlemmer, end naar 
den kun rummer faa. 

Vil en Person, f. Eks. i den Tanke at sikre sig den samme 
daglige Understøttelse, som en eller anden Sygekasse tilbyder sine 
Medlemmer, aarlig henlægge et Beløb, svarende til Kontingentet i 
hin Sygekasse, giver han sig Tilfældighederne fuldstændig i Vold. 
Desuden skal man i en usædvanlig Grad kunne stole paa sig selv, 
for at være sin egen Assurandør. Ellers bliver Resultatet let, at 
Hensynet til Fremtiden skydes til Side, og man fristes til at for- 
gribe sig paa det, der er lagt til Side, dersom det særlig kniber 
et enkelt Aar eller flere. 

Men er nu end, som anført, Arbejderne langt fra at være 
de eneste, for hvem den i det foregaaende paapegede Opgave bør 
staa som en af Forholdene paabudt Nødvendighed, er det dog 
naturligt, om man ved en Omtale af Forsikringsinstitutionen først 
og fremmest fæster Opmærksomheden paa dem. Dels udgør de 
Hovedmassen af den Del af Befolkningen, der ikke har andet at 
stole paa end sin Arbejdskraft. Dels er i Reglen deres Levefod, 
i alt Fald som gifte, nærmere end andres ved det Niveau, hvis 
Underskridelse medfører Savn af det nødvendige. De ere følgelig 
mindre end andre i Stand til at komme ud over en trang Periode, 
ved at slaa af paa deres Fordringer til Livet, dersom det er for- 
sømt i Tide at sikre sig overfor Indtrædelsen af en saadan. Endelig 
turde de Begivenheder, som medføre Tab af Arbejdsfortjæneste, 
forekomme relativt hyppig i Arbejderklassen. Det er saaledes 
utvivlsomt, at Ulykkestilfælde indtræde oftere i denne Samfunds- 
klasse end i andre — ikke at tale om den periodiske Arbejdsløs- 
hed — , og sandsynligvis finder det samme Sted med Sygdom, 
for saa vidt man da tør slutte fra Dødeligheden. 

Af de nævnte Grunde er det nu ogsaa klart nok, at det 
ikke kan være Staten en ligegyldig Sag, hvorledes Arbejderne stille 
sig til Forsikringsinstitutionen. Men kan den da lade sig nøje med 
at vise den platoniske Interesse, at den tilvejebringer statistiske 
Oplysninger om Forholdet i saa Henseende? Vil ikke en mere 
aktiv Indgriben fra dens Side være baade formaalstjænlig og for- 
svarlig? Her røre vi ved et Punkt, der i de sidste Aartier har 
fremkaldt en livlig og udførlig Diskussion i en stor Del af de 
europæiske Samfund. Denne har drejet sig om, hvorvidt Staten 
ad Lovgivningens Vej skal fremtvinge alle Arbejderes Forsikring 
mod den ved Sygdom, Ulykkestilfælde og Alderdomssvaghed frem- 
kaldte, forbigaaende eller vedvarende, Formindskelse eller Tab af 
Arbejdsævnen. Eller den skal lade Forsikringsinstitutionen i alle 
dens Forgreninger fremgaa af det private Initiativ — overlade det 
til vedkommende selv, om et større eller mindre Antal af dem 
tager denne Opgave op. Endvidere: om Staten skal tilbyde Hjælp 
fra det offentlige til Arbejdernes Selvhjælp; eller den skal lade dem 
være ene om at bære de med Forsikringen følgende Omkostninger, 
eller den muligvis skal paalægge Arbejdsgiverne at udrede disse 
helt eller delvist. 

Som man maaske lagde Mærke til, blev Forsikring mod den 
af Kriser fremkaldte Arbejdsløshed ikke nævnet, da ovenfor Spørgs- 
maalet om tvungen eller frivillig Arbejderforsikring berørtes. Dette 
skete just ikke, fordi den paagældende Form skulde være af for- 
svindende Betydning. Blandt andet, dersom man ved de øvrige 
vil fastholde Arbejdernes Selvhjælp — med eller uden Forbindelse 
med Hjælp fra det offentlige eller fra Arbejdsgiverne, — danner 
Kriseforsikring en af Betingelserne for, at Selvhjælpen ikke til 
Tider skal kunne falde altfor besværlig. Denne sidste kan være 
vanskelig nok at overkomme i de arbejdsknappe Perioder af Aaret, 
der for visse Arbejderes Vedkommende lade sig forudse, men værre 
bliver det, naar man uventet staar uden Beskæftigelse. Nej, Mo- 
tivet til at forbigaa Kriseforsikring ved denne Lejlighed laa et helt 
andet Sted. Det er nemlig en indviklet Opgave, hvis Løsning 
vistnok ligger vor Tid fjærn, om den end forhaabenlig en Gang 
naas. Vi foretrække derfor at se bort fra den i det følgende, 
hvor Statens Stilling til Arbejderforsikringen vil blive drøftet. 

Der kunde nu spørges, om det ogsaa er til nogen Nytte, at 
Videnskabsmænd, Politikere og mange andre have indladt sig paa 
at diskutere hine Spørgsmaal og vedblive dermed. Har man taget 

tilstrækkelig i Betragtning, at Socialismen synes at være paa Vej 
til at blive Arbejdernes jordiske Evangelium, og at Forsikrings- 
institutionen ikke har noget at gøre med Kærnen i dens Program. 
Er det ikke derfor sandsynligt, at Tilhængerne af denne Lære 
rynke paa Næsen af de paagældende Foreninger. Maaske endog 
et Tilbud om Hjælp fra det offentlige til Arbejdernes Selvhjælp 
vilde være Socialistførerne alt andet end velkommen. Det lod sig 
jo tænke, at naar Arbejderne gennem Forsikringsinstitutionen op- 
naaede større økonomisk Selvstændighed, kunde deres Opmærk- 
somhed blive bortledet fra det Maal, der i Programmet fremstilles 
som det ene fornødne. Ligger da ikke den Mulighed nær, at hine 
Førere overalt, hvor de have noget at sige, søge at stille For- 
sikringsforeningerne i Skygge som noget uvæsenligt, saa at der 
ikke blev anden Udvej end, at Staten maatte fremtvinge disse, 
dersom de overhovedet skulle slaa Rod hos Arbejderne. Valget 
mellem Tvang og Frihed turde saaledes mulig blive illusorisk. 

Disse eller lignende Indvendinger, som man undertiden finder 
antydet, synes der dog ikke at maatte tillægges nogen afgørende 
Betydning. For vort Lands Vedkommende kunde man saaledes 
gøre opmærksom paa, at Socialismens Fremkost paa ingen Maade 
har formindsket Tilgangen til Syge- og Begravelseskasserne. Naar 
netop denne Forsikringsform nævnes, er det, fordi det hidtil har 
været den eneste, som vore Arbejdere kunne siges at have kendt. 
Sygekasserne udvise tvært imod siden Begyndelsen af Halvfjærdseme 
en mægtig Tilvækst i Medlemmernes Antal — i 1885 var det 2 å 
3 Gange saa stort som i 1870 — , og Tilvæksten skyldes, vel at 
mærke, aldeles overvejende Smaakaarsfolk. Til disse, det vil i 
Hovedsagen sige til Arbejderne, hørte nemlig c. 8 /io af det samlede 
Antal Medlemmer 1 ). Paa dette Punkt have de socialistiske Lære- 
sætninger da ikke virket hæmmende. 

At afvise Diskussionen med den ovenfor anførte Betragtning, 
finder i alt Fald hos os ikke nogen Støtte i det foreliggende. Mere 
berettiget kunde det synes, om der blev indvendt, at Sagen var 
uddebatteret, saa at det var overflødigt at røre op i den. Det er 
nu ganske vist vanskeligt at fremføre originale Betragtninger ved- 
rørende de paagældende Spørgsmaal. Her i Landet har blandt 



J ) „De danske Sygekasser". En Fremstilling, udarbejdet af Schowelin paa 
Foranledning af „Kommissionen til Overvejelse af Arbejdernes Sikring 
mod Følgerne af Sygdom og Ulykkestilfælde". 

andre Arbejderkommissionen fra Halvfjærdserne underkastet flere 
af dem en grundig Overvejelse. Men da der er Anledning til at 
vente, at der i denne eller næste Samling vil fremkomme for Rigs- 
dagen ny Regeringsforslag, der dreje sig om Arbejderforsikringen, 
kan Sagen jo faa Aktualitetens Interesse. Et Forsøg paa at belyse 
den i de store Træk vil derfor maaske ikke være helt ubetimeligt. 
Naar Forsøget anstilles af nærværende Forfatter, maa dette finde 
sin Forklaring deri, at jeg i en Aarrække har gjort forskellige Sider 
af vore Arbejderforhold til Genstand for statistisk Undersøgelse, 
og desuden har været Medlem af den i 1885 nedsatte Kommission, 
hvem det blev overdraget at tilvejebringe Udkast til de ny Forslag, 
hvis mulige Fremkomst ovenfor blev antydet 1 ). Udkastene ved- 
rørte Arbejdernes Forsikring dels mod Sygdom og dels mod 
Ulykkestilfælde. Lad mig med det samme bemærke, at denne 
Afhandling forelaa færdig fra min Haand, før Kommissionens Re- 
tænkning blev udarbejdet, naar undtages et Par Beregninger over 
den aarlige Udgift ved et eventuelt Statstilskud. 



Det første Spørgsmaal, som rejste sig under Diskussionen 
om Statens Stilling til Arbejderforsikringen, var altsaa, om denne 
sidste skulde være tvungen eller frivillig. Her i Landet vil det nu 
næppe fremkalde megen Dissens, idet der ikke synes at være nogen 
stærk Opinion for at tvinge Arbejderne til at forsikre sig paa 
noget Omraade. Men da et Mindretal i Arbejderkommissionen fra 
Halvfjærdserne dog udtalte sig herfor, skulle vi i Korthed referere 
de Hovedargumenter for og imod, der fremkom ved dennes For- 
handlinger, for dernæst at gøre dem til Genstand for en lidt 
nærmere Retragtning. Vi gaa i saa Henseende foreløbig ud fra, 
at en af Staten fremtvungen Arbejderforsikring maatte hvile ude- 
lukkende paa Selvhjælp, skøndt dette just ikke er nogen Nød- 
vendighed. 

For den tvungne Forsikring er anført, at man uden en 
saadan vanskelig eller aldrig vil faa den mindre forsynlige Del af 
Arbejderklassen, der antages snarere at udgøre dennes Flertal end 
Mindretal, til at paalægge sig noget Offer af Hensyn til Fremtiden. 

') Som bekendt, ere Lovforslagene nu forelagte i Landstinget sammen med 
Kommissionens Betænkning. Da jeg nedskrev disse Bemærkninger, gik 
jeg ud fra, at Regeringen vilde have ladet Betænkningen fremkomme en 
Tid i Forvejen, for at den mulig kunde blive Genstand for Diskussion. 

Som medvirkende til at holde Arbejdernes Øjne lukkede for Be- 
timeligheden af dette Offer, er for vort Lands Vedkommende yder- 
mere fremhævet Fattigvæsenets demoraliserende Indflydelse. Saa- 
ledes som denne Institution har udviklet sig, skulde vore Arbejdere 
være blevne vænnede til, navnlig i Landdistrikterne, at betragte 
Tilflugt til offenlig Understøttelse som den naturligste Ting af 
Verden. Derved er Forsøg paa, i Tide at hjælpe sig selv, kommen 
til at ligge dem fjærnt. Man slutter da, at skal Forsikringen 
tænkes at hvile paa Arbejdernes Selvhjælp, maa den fremtvinges 
ad Lovgivningens Vej. 

Mod Tvangen er anført, at den Umyndighedsttlstand, hvori 
Arbejderen herved føres ind, er alt andet end skikket til at ud- 
vikle hans Karakter i den forønskede Retning. Hertil kommer det 
afgørende Punkt, om vore Arbejderes økonomiske Vilkaar gennem- 
gaaende ere saadanne, at de kunne bære Omkostningerne ved en 
enkelt eller flere Former af Forsikring, uden at det medfører tø 
dem Savn af det nødvendige. 

Vi tage først Argumenterne for Tvangen i nærmere Øjesyn. 
Hvad da angaar, at den paagældende Samfundsklasse i usædvanlig 
Grad skulde mangle Forsynlighed, saa er denne Mangel dog raaaske 
ikke tilstede i saa stort et Omfang, som man har været tilbøjelig 
til at gaa ud fra. Den tidligere berørte stærke Forøgelse af Med- 
lemsantallet i Sygekasserne, som de femten Aar 1870—85 udvise, 
kunde i alt Fald tale herimod. Imidlertid er Anken dog næppe 
helt ubegrundet. Særlig gælder dette vel for de unge Arbejderes 
Vedkommende, og, hvad der er værd at lægge Mærke til, for 
disse er det umuligt at finde nogen Undskyldning. 

Det vil ikke være vanskeligt at begrunde denne sidste 
Paastand. 

For saa vidt Haandens Arbejder ikke har indladt sig i 
Ægteskab i altfor ung Alder — lad os sige før det 30te Aar — . 
er han som Regel fra det 20de til det 30te Aar saaledes stillet i 
økonomisk Henseende, at han med Lethed kunde gøre noget for 
at sikre sin Selvstændighed i Fremtiden. I disse Aar har han sin 
gyldne Periode af Livet, medens Aandens Arbejder saa ofte har 
sin trange Periode. Dels afsluttes Læretiden relativt tidlig i hint 
Samfundslag, dels er Arbejdsfortjænesten her mangen Gang — i 
Modsætning til andre Samfundslag — noget nær den samme, naar 
Individet som udlært staar ved Begyndelsen af sin Bane, som den 
er senere hen, dersom han da vedbliver at være Arbejder. Er 

der nu nogen sund Mening i, om en Haandværkssvend eller en 
Arbejdsmand i de unge Aar lader sin Fornøjelses- og Luksuskonto 
helt opsluge den Del af Indtægten, som senere, naar han bliver 
gift, skal strække til for Kone og Børn? Det er i det mindste en 
daarlig Forberedelsesskole for Ægteskabet, naar Fremtiden ikke 
byder synderlig Udsigt til stigende Indtægt. Men fordi man finder 
det forkasteligt at efterstræbe en ydre Fremtræden, der ikke svarer 
til den sociale Stilling, ligesom ogsaa at jage efter Fornøjelser, 
der ere mere kostbare end sunde for Sjæl og Legeme, behøver 
man just ikke at opstille utopiske Fordringer om, at den ugifte 
Arbejder skal leve som Asket, og fuldstændig fornægte Ungdom- 
mens Krav til Livet. Der er et langt Spring herfra og til at bruge 
hver en Øre af sin forholdsvis rigelige Indtægt. Som saadan maa 
den ugiftes Indtægt nemlig betegnes, naar man f. Eks. betænker, 
at i København kan den for en Haandværkssvend paa et Par og 
tyve Aar være 1200 Kr. om Aaret, om den end gennemsnitlig er 
noget lavere (c. 900 Kr.). Man sammenligne hermed Begyndelses- 
gagen for mange unge Mennesker i andre Samfundslag. Selv- 
følgelig maa man holde sig til københavnske Forhold, for at 
Sammenligningen kan blive berettiget. 

Maaske vil der blive indvendt, at Arbejderen aldeles ikke, 
som forudsat, har disse relativt gunstige Vilkaar indtil sit 30te Aar, 
eftersom han hyppigst er gift og Familjefader længe før den Tid. 
Ja, skøndt det hidtil ikke er statistisk paa vist, er det vistnok utvivl- 
somt, at Ægteskaber indgaas i dette Samfundslag langt tidligere 
end i andre. Lad der nu ogsaa ligge en Fristelse hertil i den 
hurtig opnaaede normale Arbejdsindtægt; nogen Nødvendighed 
herfor kan dog alene »periculum in morac afgive. Man kan vel 
overhovedet snart blive enig om, at det netop er et af Punkterne, 
hvor den unges Mangel paa Fremsyn træder frem, at han saaledes 
styrter sig paa Hovedet ind i Ægteskabet uden Tanke for de For- 
pligtelser, der herved paadrages. 

Men indrømmet Sandsynligheden af, at der blandt de unge 
Arbejdere som Regel findes altfor lidt Tilbøjelighed til at tage 
Fremtiden i Betragtning, maa dog gentagende erindres om, at 
dette ikke i samme Grad synes at være Tilfældet med de ældre. 
En Tilvækst af c. 70,000 for største Delen gifte Medlemmer, frem- 
kommen for Sygekasserne i Løbet af 15 Aar, er efter vore For- 
hold ganske respektabelt. Herved maa dog bemærkes, at Institu- 
tionen viser sig at have slaaet langt kraftigere Rødder blandt 

Byernes end blandt Landdistrikternes Arbejderbefolkning. Men paa 
Landet er der ogsaa af forskellige Grunde, f. Eks. som Følge af 
de lange Afstande, større Vanskelighed ved at faa Sygekasser op* 
rettede. Man behøver derfor ikke som eneste Forklaring af disses 
betydelig mindre Udvikling i Landdistrikterne, at ty til det andet 
Argument for Tvangen, nemlig at Fattigvæsenet skulde have ud- 
øvet en demoraliserende Indflydelse særlig her. 

Hvorledes forholder det sig nu imidlertid med den sidst 
nævnte Paastand; er den berettiget, og skal den forstaas saaledes, 
at en slap Administration har i Flæng understøttet værdige og 
uværdige? Det er muligt og maaske sandsynligt, at noget saa- 
dant kan have funden Sted, navnlig inden Landkommunerne kom 
ind paa at benytte Fattiggaarde (Arbejdsanstalter). Men selv om 
det er rigtigt, hvad saa mange synes at være enige om, at 
der altfor hyppig stilles Krav til Fattigvæsenet af arbejdsdygtige 
Markarbejdere, kan man dog næppe i den ovenfor antydede 
Mulighed søge den væsentlige Aarsag hertil. Forklaringen turde 
snarere være følgende. Som vi snart skulle faa at se, er den gifte 
Markarbejders økonomiske Stilling af den Art, at det i mange 
Tilfælde maa være vanskelig for Familjen at faa de nødvendige 
Eksistensmidler, selv under normale Arbejdsforhold. Særlig gælder 
dette, naar der er udover et Par Børn, og Arbejdsgiveren ses da 
jævnlig at maatte træde støttende til med Gaver. Men at dette 
ikke er Metoden, ad hvilken Selvstændighedsfølelsen udvikles, er 
klart nok. Er man først vænnet til at betragte den private Hjælp 
som noget, der falder af sig selv — det Udtryk er endog bleven 
brugt, at den var indtraadt som Del af Lønnen — , bliver den 
offentlige Hjælp ogsaa let en ganske naturlig Sag. Hvad mere er, 
den sidste kan blive det nødvendige Supplement til den arbejds- 
dygtiges Eksistensmidler, dersom den private Hjælp af en eller 
anden Grund bortfalder, og Fattigvæsenet bliver da, om end dets 
Administration tilsigter at følge nok saa sunde Principer, dreven 
ind paa en demoraliserende Vej. Der findes imidlertid andre og 
mere nær liggende Maader, ad hvilke denne Mislighed kan imøde- 
gaas, end tvungen Arbejderforsikring. 

Naar vi nu herfra vende os til Argumenterne mod Tvangen, 
skulle vi dog ikke komme ind paa, om denne tør anses for snarere 
at være skikket til at svække end fremme Forsynlighed i det hele 
taget. Om den mulige Indvirkning paa Karakteren kan der dispu- 
teres frem og tilbage i det uendelige. Det er fra Livet, man gør 

rettest i at hente sig Svaret, ved f. Eks. at se hen til Tyskland, 
der jo for nogle Aar siden har optaget Tvangsprincipet paa Syge- 
forsikringens Omraade. Hvilke Følger man dér har ment at se i 
den paagældende Retning, er mig imidlertid ubekendt, og det for- 
løbne Tidsrum er vel ogsaa for kort til, at der tør drages nogen 
Slutning deraf. Derimod ville vi fæste Opmærksomheden paa, om 
vore gifte Arbejdere gennemgaaende leve under saadanne Vilkaar, 
at der kan paalægges dem Byrder af nogen Betydning, uden at 
samtidig deres Levefod trykkes ned under det Niveau, hvis Under- 
skridelse medfører Savn af det nødvendige. Her er jo nemlig 
Knudepunktet ved hele Diskussionen. Med Svaret herpaa staar 
eller falder Spørgsmaalet om tvungen Arbejderforsikring, for saa vidt 
da denne skal tænkes iværksat udelukkende ved Selvhjælp. Dog 
ikke nok dermed; Svaret maa overhovedet afgøre, om Arbejderne 
uden Hjælp andenstedsfra ævne at gennemføre de forskellige Former 
af Arbejderforsikring, ligegyldig om dette tænkes at ske ad Fri- 
villighedens eller ad Tvangens Vej. 

Om vore Arbejderes økonomiske Stilling foreligger der hverken 
saa udførlige eller saa paalidelige Oplysninger, som ønskeligt var. 
Fra første Halvdel af Halvfjærdserne haves de af Indenrigsmini- 
steriet indsamlede 1 ), hvortil sluttede sig Meddelelser fra Arbejderne 
selv i Odense*), samt nogle fra Falbe-Hansen hidrørende 8 ). End- 
videre fra Begyndelsen af Firserne de Oplysninger, der foreligge i 
den af Rubin udarbejdede københavnske Industristatistik 4 ), samt 
mine Undersøgelser af Arbejderforholdene dels i en mindre Pro- 
vinsby 6 ), dels i en Del jyske Landsogne 6 ). I al deres Begrænsethed 
vise dog de sidst nævnte tilstrækkelig klart, at i alt Fald de af 
vore gifte Markarbejdere, der ikke have nogen Husmandslod at 
drive ved Siden af Beskæftigelsen som Arbejdsmand, ikke ere saa- 
ledes stillede, at der kan rettes større Krav til deres Selvhjælp 
paa Forsikringens Omraade. At der vanskelig kan blive mere end 
fra Haanden til Munden, gælder navnlig om det, idetmindste i Jyl- 



1 ) Oplysninger om Arbejdernes Vilkaar i Kongeriget Danmark i Aaret 1872. 

2 ) Oplysninger om Fabrik- og Haandværksarbejdernes Fortjæneste i Odense 
(1873). 

') Ugeskrift for Landmænd. Aargangen 1872. 

4 ) Tabelværk til Københavns Statistik Nr. 7. Som en Art Supplement hertil 
kan nævnes „Dansk Provinsindustri" af I. T. Bayer. 

5 ) Bidrag til Belysning af Købstadarbejderes Vilkaar (1880). 

6 ) Markarbejderes Vilkaar i jyske Hedeamter (1881). 

land, store Antal af jordløse Markarbejdere, der som gifte ikke 
arbejde paa egen Kost. Her sluger Arbejderens Bespisning hos Ar- 
bejdsgiveren, ansat (o: i 1881) til den vistnok for lave Værdi af 160 Kr. 
aarlig, mellem en Tredjedel og Halvdelen af den samlede aarlige 
Arbejdsfortjæneste, idet denne gennemsnitlig næppe en Gang kan 
ansættes til 400 Kr. — heri indbefattet Værdien af Naturallønnen, 
samt Konens og de ikke voksne Børns Indtægt. Man vil let indse, 
at der ikke kan blive store Summer til Familjens Bespisning, naar 
de øvrige nødvendige Udgifter ere dækkede (Bolig, Brændsel, 
Klæder). Det viser sig i Virkeligheden, at ved denne Kategon af 
Arbejdere er der som Regel ikke synderlig mere tilbage til Ud- 
redelse af Kosten for Kone og Børn, end Værdien af det udgør, 
som Manden alene spiser op, og i enkelte Tilfælde endog mindre 1 ). 

Paa hvem hviler Skylden for denne, af Hensyn til Familjen 
uheldige, Lønningsmaade? Svaret maa vistnok gaa ud paa, at 
saa vel Arbejder som Arbejdsgiver holde fast ved den, dog gælder 
dette for de sidstes Vedkommende hovedsagelig Gaardmændene, 
ti ved de større Avlsbrug er den langt mindre almindelig. Ikke 
mindst modsætter Arbejderen sig en Forandring, dersom jeg tør 
slutte fra egen Erfaring. For dennes Vedkommende er vel det 
væsenlige Motiv, at han mener at trænge til en bedre Kost end 
Familjen, for at kunne bevare sin Arbejdskraft. Jeg kan her 
referere til Udtalelser blandt andet af en tidligere Folketingsmand, 
der i sin Tid selv havde været Markarbejder. For Arbejdsgiverens 
Vedkommende synes derimod Motivet at være, at Bonden regner 
mindre at blive af med Føden end med rede Penge. 

Men hvorledes er det muligt, at Kone og Børn kunne komme 
ud af det med saa lille et Beløb, særlig naar der er flere end et 
Par Børn? Der findes næppe anden Forklaring end den tidligere 
berørte, som afdøde Fr. Krebs fremsatte i »Det gamle og det ny 
Samfundc, og som bestyrkes ved min citerede Undersøgelse. For- 
klaringen gaar, som sagt, ud paa, at Arbejdsgiveren paa Landet 
jævnlig maa støtte den gifte Arbejder med Gaver f. Eks. af Mælk 
eller andre Fødevarer. For Mælkens Vedkommende har dog vist- 
nok Udviklingen af Mejeriet hidført en Forandring. Derimod ser 
man vedvarende, at der i mange Sogne sker Indsamling til Fordel 
for Arbejderne især i strenge Vintre, hvis Udbytte enten uddeles 



') Jfr. forøvrig min Artikel: „Vore Arbejderes Kost" i Nationaløkonomisk 
Tidsskrift. Aargangen 1888, 5te Hefte. 

til dem i Penge, eller der købes Fødekorn derfor, som da sælges 
under Dagens Pris. Ualmindeligt er det heller ikke, at nogle 
Gaardmænd tage sig af et Par vanskelig stillede Familjer paa 
den Maade, at de skiftevis, hver sin Uge, give dem et Brød en 
Tid af Vinteren. I Følge de af mig indhentede Oplysninger blev 
der af Markarbejdere selv opgivet som modtagne Gaver foruden 
Fødevarer: Penge, Klædningsstykker, Vinterfoder til Faar o. s. v. 
Som Givere blev nævnet: Arbejdsgiveren, Slægtninge, private, 
der ikke særlig staa i Forhold til Arbejderen, det offentlige. 
Gaverne fra det offentlige bestod i fri Læge og Medicin, Legatrenter 
og Understøttelse af den fri Fattigkasse. Af de gifte jordløse 
Markarbejdere, fra hvilke der forelaa Oplysninger, angav omtrent 
Halvdelen, at de havde modtaget Gaver i Aarets Løb. 

En eller anden kunde maaske ved denne Lejlighed bemærke 
følgende. »Om end den jordløse Markarbejders samlede Aarsind- 
tægt ikke synes at være saa høj, at en større Familje er i Stand 
til at leve af den uden Savn af det nødvendige, dersom der ikke 
blev ydet privat eller offentligt Tilskud, saa kan man dog ikke rette 
nogen Anke mod Daglønnen. Det anførte Resultat kunde skyldes, 
dels at der ikke er Beskæftigelse at faa hele Aaret rundt, dels 
Mangel paa Energi hos Arbejderen. Daglønnen er høj nok i 
Forhold til det Arbejde, der præsteres. Naar der paa Grund af 
Magelighed og Langsomhed bruges en Dag til at udrette det, der 
under andre Omstændigheder kun behøvedes 3 U Dag til, maa 
vedkommende selvfølgelig tage tiltakke med en mindre Løn.« 

Uden nærmere at komme ind herpaa, skal det indrømmes, 
at det ikke er ualmindeligt at træffe magelige og langsomme Folk 
blandt vore jordløse Markarbejdere. Der udfordres ikke stort Kend- 
skab til dem, for at have gjort Erfaringer af den Art. Man gaar dem 
næppe for nær ved at udtale, at ikke faa af dem foretrække at 
sløje af, med Udsigt til da at maatte reducere deres Fordringer 
til Livet, fremfor det modsatte. Dersom de gennemgaaende valgte 
Akkordarbejde paa egen Kost, hvor saadant lod sig gøre, i Stedet 
for Dagløn paa Arbejdsgiverens Kost, vilde deres Stilling ikke 
være saa trykket, som den nu saa ofte er. Forskellen fremgaar 
tydelig nok af min citerede Undersøgelse, hvor man vil finde 
nogle Oylysninger saa vel om Akkordarbejderes som om Daglejeres 
Aarsindtægt. Men lader det sig end vanskelig benægte, at de 
ovenfor nævnte Egenskaber ikke ere ualmindelige hos vore Ar- 
bejdere, kan man for saa vidt heller ikke undre sig herover, som 

de overhovedet ere Karaktertræk bos Nationen. For den Sags 
Skyld kunde denne gærne tage til Valgsprog: »kommer jeg ikke 
i Dag, kommer jeg i Morgene 

Ønskeligt vilde det nu ogsaa være, om vore gifte Mark- 
arbejdere havde mere Sans for de forskellige smaa Beskæftigelser, 
der sammenfattes under Benævnelsen »Husflidc Hørved kunde 
Aarets, regelmæssig tilbagevendende, arbejdsknappe Periode ud- 
fyldes paa en gavnlig og indbringende Maade. En Biindtægt lod 
sig skabe hyppigere, end det nu sker. Maaske er det kun de 
nødvendige Anvisninger, der mangle. For de Lærere, hvis Fritid 
ikke opsluges af Politiken, turde der her ligge en fortjænstlig Virk- 
somhed, som det dog ikke er Meningen, at de skulde optage uden 
Støtte af det offentlige. Pengene, som dette anvendte herpaa, vare 
næppe daarlig givne ud. Allerede nu bidrager Staten, som be- 
kendt, til Uddannelse af Lærere i Sløjd og Husflid. 

Vi ere imidlertid komne noget bort fra det foreliggende 
Spørgsmaal, og minde derfor om, at der blandt de af vore 
gifte Markarbejdere, som ikke have nogen Husmandslod at 
drive ved Siden af deres Beskæftigelse som Daglejere, maa findes 
mange, der ikke kunne forudsættes at magte Omkostningerne selv 
ved en enkelt Form af Arbejderforsikring. Er Kendsgerningen 
tilstede, bliver det i denne Sammenhæng ligegyldigt, hvor Aar- 
sagen hertil nærmest maa søges. Om den hovedsagelig ligger 
deri, at Arbejdet er for lidt intensivt, eller at Arbejdslønnen er 
for lav, eller Formen for dens Udbetaling uheldig (Kost + Penge). 
Under alle Omstændigheder bliver Konsekvensen nemlig, at der 
for Tiden ikke ret vel kan være Tale om for Landdistrikternes 
Vedkommende at instituere tvungen Selvhjælp paa dette Omraade. 
Lige saa lidt lader det sig tænke, naar Opgaven stilles frit, at 
nogen væsentlig Del af vore gifte jordløse Markarbejdere skulde 
ævne at gennemføre alle de forskellige Former af Arbejderforsikring 
uden Støtte andenstedsfra. Selv en enkelt Form som f. Eks. Syge- 
forsikring vil maaske ikke en Gang Flertallet af dem kunne over- 
komme. 

I Købstæderne (Provinsbyerne) faar den gifte Arbejder sin 
Løn betalt fuldt ud i Penge, eller dog næsten fuldt ud, idet der 
kun enkelte Steder afkortes Daglejerne et mindre Beløb for 01 og 
Brændevin, som de faa leverede. Heldigvis synes ogsaa denne 
Rest af Naturalløn godt i Begreb med at forsvinde, ti anbefalelses- 
værdig er den ikke, idet den vænner til et Pirringsmiddel, hvis 

Misbrug medfører noksom bekendte Farer. Allerede derved, at 
man her ikke er inde paa den blandede Lønningsmaade, bliver 
Arbejderfamiljens Stilling bedre. Men ydermere er i Købstaden 
ikke alene Haandværkssvendens men ogsaa Daglejerens Aarsindtægt 
gennemsnitlig større end den jordløse Markarbejders, saa vel absolut 
som temmelig sikkert ogsaa relativt o: naar Hensyn tages til 
Differencen mellem, hvad det koster at gennemføre den samme 
Levefod i By og paa Land. Hertil bidrager, foruden Forskellen i 
Daglønnens Størrelse, muligvis ogsaa en Forskel i Udstrækningen 
af Aarets arbejdsknappe Periode, hvilken sicfete i det mindste for 
de ikke faste Arbejdsmænd i Købstaden spiller en Rolle ligesom 
paa Landet. 

For de gifte Købstadsarbejderes Vedkommende — og det 
samme gælder utvivlsomt om Hovedstadens Arbejdere — er der 
saaledes Rimelighed for, at de bedre end de gifte jordløse Mark- 
arbejdere kunde ved egen Hjælp bære de til Forsikringen af deres 
Arbejdskraft nødvendige Omkostninger. Men hermed er just ikke 
givet, at det selv overfor hine vilde være tilraadeligt at fremtvinge 
Arbejderforsikring, om man ogsaa forudsatte en saadan Abnormitet, 
som det vilde være, at de alene kom ind under Tvangen. 

Dersom vi saaledes tænke os, at Tvangen paa en Gang 
omfattede Syge-, Ulykkes- og Alderdomsforsikring, kunde den Ud- 
gift, der herved vilde blive at paalægge de paagældende Arbejdere, 
vel ansættes til at være omkring 40 Kr. om Aaret. Denne Be- 
regning refererer sig til Forudsætninger om Størrelsen af Syge- 
hjælp, Invaliditets- og Alderdomsunderstøttelse, der for største 
Delen ville fremgaa af det følgende. Vedkommende vilde endog 
kun slippe med at betale det nævnte aarlige Beløb under Be- 
tingelse af, at Erhvervelsen af en Alderdomsforsørgelse paabegyndtes 
i en meget tidlig Alder (d. 20de Aar). Med andre Ord, det blev 
c. 7 pCt. og c. 5 pCt. af den gennemsnitlige Aarsfortjæneste respektivt 
for Købstadsarbejdere og Hovedstadsarbejdere, idet denne — for 
Haandværksvende og Arbejdsmænd i Forening — synes at kunne 
ansættes til c. 550 Kr. i Købstaden og c. 800 Kr. i København 1 ). 



*) Det er vel unødvendigt at gøre opmærksom paa, at det jævnlig benyttede 
Udtryk: „ Gennemsnittet af Aarsfortjænesten" er en Skønssag, for saa vidt 
det tilsigter at antyde Flertallets Indtægt. Navnlig bliver Skønnet 
usikkert, naar Gennemsnittet, som her, angives for 2 forskellig lønnede 
Kategorier af Arbejdere, hvoraf den ene maaske rummer mange flere 
Individer end den anden. 

Der er her tænkt paa de mindre Provinsbyer; i de større nærmer 
Aarsfortjænesten sig jo mere til den i Hovedstaden. Selv om dette 
Beløb ikke kunde kaldes nogen besværlig Byrde for alle de gifte 
blandt de paagældende Arbejdere, turde det sikkert være det for 
en ikke ringe Del, navnlig af dem med stor Familje. Hvor mange 
af disse sidstes Budget frembyder vel Poster, der taale nogen 
væsentlig Indskrænkning? Ganske vist er i sine Tilfælde Forbruget 
af 01 og Brændevin i høj Grad overdrevent, men hvor følelig 
viser det sig da ikke ogsaa at være gaaet ud over en eller flere 
af de øvrige Poster/ 

Indrømmer man Rigtigheden af disse Bemærkninger, ligger 
endvidere — skøndt ikke i samme Grad som for de gifte Mark- 
arbejderes Vedkommende — den Tvivl nær, om det er ti Iraadeligt 
at Staten, selv om den stiller de paagældende frit overfor Op- 
gaven, samtidig intet gør for at lette Byrden. Det kommende Af- 
snit vil føre os nærmere ind herpaa. 



Vi have drøftet Argumenterne for og imod Tvangen med 
Øjet fæstet paa Arbejderforsikringen i sin Helhed, uden Henblik 
til nogen enkelt Form deraf. Væsenlig paa samme Maade skulle 
vi nu prøve det næste Spørgsmaal, som en Diskussion vedrørende 
Lovgivningsmagtens Stilling til Arbejderforsikringen frembød. Under 
Henvisning til den i Arbejdernes økonomiske Vilkaar liggende 
Hindring for, at et Flertal af dem — Land og By under et — 
kan tænkes at overkomme alle de forskellige Former af Arbejder- 
forsikring uden Støtte, undersøge vi altsaa, om Staten skal tilbyde 
Hjælp til deres Selvhjælp, eller den muligvis skal paalægge Ar- 
bejdsgiverne helt eller delvist at udrede de med Forsikringen 
følgende Omkostninger. 

Hvad da angaar, om en Forpligtelse af nævnte Art med 
Rette lod sig overføre paa Arbejdsgiverne, har en saadan Opfattelse 
funden sine Talsmænd ogsaa i vort Land. Blandt andre gør 
Krebs i den citerede Bog gældende, at det burde være Arbejds- 
giveren, der støttede sine Arbejdere, naar disses Erhvervsævne 
svigtede, og ikke som nu det offentlige Fattig væsen. I sidste Til- 
fælde kommer nemlig andre end rette Vedkommende til at kontri- 
buere. Krebs tænkte sig det ordnet omtrent paa den Maade, at 
Arbejdsgiveren tilbageholdt en Del af Arbejderens Løn, hvilken 
Del indgik i et Forsørgelsesfond, men at Lønnen da, vel at mærke, 

ogsaa gennemgaaende blev saa høj, at den gifte Arbejder kunde 
undvære Afdraget. 

Teoretisk taget, forekommer det mig, at der maa gives 
den nævnte Forfatter Ret. Man mene, hvad man vil, om det 
Punkt, hvorvidt Lønnen gennemgaaende er tilstrækkelig til at 
sikre Arbejderens Fremtid foruden at skaffe ham en passende 
Eksistens i Nutiden. Saa meget er da sikkert, at den, der har 
Brug for Arbejderen og benytter ham, saa længe hans Arbejds- 
kraft er tilstede, synes det at ligge nærmere end andre Samfunds- 
medlemmer at træde hjælpende til, for saa vidt saadant viser sig 
nødvendigt. En mulig Henvisning til, at Forretninger, der be- 
skæftige mange Arbejdere, ogsaa gennem Kommuneskatterne give 
de største Bidrag til at dække Fattigudgifterne, holder just ikke 
altid Stik. Særlig er det bekendt, at naar det er et Aktieselskab, 
der er Arbejdsgiver, slipper Forretningen i det væsentlige udenom 
Kommuneskatten. 

Til Dels kan denne Opfattelse nu ogsaa siges at være ført 
ud i Livet, idet en Del større Forretninger have oprettet og bidrage 
til Understøttelseskasser, hvis Øjemed er at sikre deres Arbejdere 
ved forbigaaende eller vedvarende Tab af Arbejdsævnen. 'Ja, der 
er i København et enkelt Haandværk, hvis fleste Mestre have 
sluttet sig sammen om at tilvejebringe et Fond til Hjælp for 
Fagets Arbejdere, idet de til et saadant yde aarlig nogle Procent 
af den udbetalte Arbejdsløn. Det er »Malernes Alderdomsfor- 
sørgelses- og Hjælpefonde 1 ). 

Men der er i Praksis store Vanskeligheder forbunden med, 
om disse Arbejdsgivernes Bidrag fra at være en frivillig Sag blev 
gjort til en tvungen. Først og fremmest møder man da straks 
den generende Mulighed for »Overvæltning« — for at laane et 
Udtryk fra Nationaløkonomerne. Dersom »Gnidningsmodstandene 
lader sig overvinde, have Arbejdsgiverne jo flere Udveje til at 
slippe bort fra en paatvungen Forpligtelse af denne Art. Saaledes 
lod Byrden sig maaske vælte over paa Arbejderne derved, at 
Arbejdslønnen i tilsvarende Grad blev sat ned. Herved vilde 
selvfølgelig intet være vunden for disse. Navnlig vilde der vel 
være Opfordring til at forsøge dette ved de Erhvervsgrene, der 
maa konkurrere med Udlandet, eftersom en Overvæltning paa 



*) Efter senere Forlydende synes dette Foretagende destoværre ikke at være 



reusseret. 



Tilskueren. 1888. 

Forbrugerne her bliver mindre let. Staar derimod den sidst 
nævnte Bagdør aaben for Arbejdsgiverne, kommer jo atter, ligesom 
ved det offentlige Fattigvæsens Tiltræden, andre Samfundsmed- 
lemmer end hine til at kontribuere. 

Det ligger imidlertid i Sagens egen Natur, at Fristelsen til 
at forsøge disse Udveje vil være størst, naar det skulde vise sig. 
at den paatvungne Forpligtelse kom til at hvile som en trykkende 
Byrde paa Arbejdsgiverne. Særlig kunde der vel være Anledning 
til at befrygte Muligheden heraf, hvor Arbejdslønnen udgør den 
væsenligste Del af Produktionsomkostningerne. Vil man indlade 
sig paa noget saadant, synes derfor hint Hensyn at maatte have 
sin Betydning. Ogsaa af den Grund tør Kravene ikke være for store, 
at Staten muligvis kunde komme til at true en eller anden Indu- 
strigren i sin Eksistens, dersom denne i Forvejen arbejdede under 
vanskelige Forhold. Den Paastand er ganske vist fremsat, at en 
Industri, der ikke formaar at lønne sine Arbejdere ordenlig og 
sørge for dem, naar deres Arbejdskraft svigter, ingen Ret har til 
at bestaa. Men hvad sker, dersom den gaar til Grunde? Kata- 
strofen vil i Øjeblikket ikke alene gaa ud over Arbejdsgiverne men 
ogsaa over Arbejderne. I Stedet for at hjælpe de sidste, som til- 
sigtet var, kunde man bringe dem fra Asken i Ilden. Lovgiv- 
ningsmagten maa af disse forskellige Hensyn vistnok være varsom 
med at fremtvinge Foranstaltninger af den Art i større Omfang. 

Paa et bestemt Omraade turde det dog være tilraadeligt 
og forsvarligt at indlade sig herpaa. Der er nemlig særlig meget, 
som taler for, at Arbejdsgiveren støttede sin Arbejder under den 
Eventualitet, at vedkommendes Arbejdskraft er forringet eller 
gaaet tabt som Følge af et Ulykkestilfælde under Arbejde. Medens 
indtrædende Sygdom ligesom ogsaa Alderdomssvaghed enten staar 
uden nogen Forbindelse med Arbejderens Beskæftigelse, eller en 
saadan i alt Fald er vanskelig at paa vise — naar undtages vi^^se 
Fabrikvirksomheder og enkelte Haandværk, hvor Konneksen mellem 
Beskæftigelsen og bestemte Sygdomsformer er i Øjne faldende — f 
gælder det samme ikke om de ham under Arbejde rammende 
Ulykkestilfælde. Her ligger Aarsagsforholdet hyppigst lige for 
Haanden. Vel findes der ogsaa blandt hine Ulykkestilfælde en 
Del, der kunne indtræde for enhver i det daglige Liv. Men 
Hovedmassen af dem viser sig dog tydelig nok at være knyttet til 
Beskæftigelsen som saadan, hvilket da navnlig finder Sted med 
dem, der stamme fra Maskiner. 

Der er mod denne Tankegang indvendt, at Arbejdslønnen 
skulde være højere ved de farlige Beskæftigelser, saa at Arbejderen 
her med Rette kunde henvises til selv at dække sig mod Følgerne 
af at komme til Skade. For saa vidt den farlige Beskæftigelse kræver 
særlig Duelighed eller Omsigt hos Arbejderen, eller dens rette 
Pasning er af væsentlig Betydning for Forretningens Gang, er Ar- 
bejdslønnen vel nok højere. Men ellers finder dette vistnok som 
Regel ikke Sted. Det vilde være let at anføre talrige Eksempler 
herpaa. For at nævne et enkelt, faar en Markarbejder, der er 
beskæftiget ved en Tærskemaskine, ganske den samme Dagløn, 
som naar han udfører et aldeles farefrit Hverv. 

Gaar man nu imidlertid ud fra, at der kan tillægges den 
tilskadekomne Arbejder — - eller de efterladte under Forudsætning 
af, at han omkommer — et Krav paa at forsørges af Arbejds- 
giveren indenfor en passende Begrænsning, viser det sig nødvendigt, 
at denne forpligtes til at forsikre hin mod Ulykkestilfælde under 
Arbejde. Ellers er der ingen Vished for, at Arbejderen altid faar 
sit Krav fyldestgjort. Og paa den anden Side, naar Arbejds- 
giveren paa denne Maade formindskede sin Risiko, ville de aarlige 
Omkostninger næppe blive saa store i noget Erhverv, at de med 
Rette kunde befrygtes at afgive nogen trykkende Byrde. Vi skulle 
senere komme tilbage blandt andet til dette vigtige Punkt. Fore- 
løbig nøjes vi med at have antydet disse Momenter som Begrundelse 
af, at Arbejderens Forsikring mod Følgerne af Ulykkestilfælde 
under Arbejde gøres til en tvungen Sag for Arbejdsgiveren i de 
Erhverv, der maa betegnes som mere eller mindre farlige. Som 
man har udtrykt det: »en saadan Forsikring bør indgaa i Pro- 
duktionsomkostningerne lige saa godt som Forsikringen af Genstande 
i Forretningen«. 

Vi vende os dernæst til det andet Spørgsmaal: om det kan 
anbefales at lade det offentlige støtte Foreninger og Anstalter, som 
tilsigte at sikre Arbejdernes økonomiske Selvstændighed i Tilfælde 
af indtrædende Arbejdsudygtighed. Som bekendt, er der fremført 
vægtige Argumenter herimod. Mod enhver Lov, der paalægger 
Stat eller Kommune at yde en saadan Hjælp til Arbejdernes 
Selvhjælp, er der saaledes rejst den principielle Indvending, at der 
herved bringes et socialistisk Element ind i Lovgivningen. I alt 
Fald skulde dette da gælde, dersom det offentlige støttede med 
direkte Pengehjælp, og ikke f. Eks. lod sig nøje med at skaffe 
gratis Administration. En Foranstaltning af hin Art skulde med 

andre Ord være at betræde en ny Bane, uden Sammenhæng med 
Fortidens Lovgivning. 

Der er hertil bemærket, at den ved Lov fastsatte Ordning 
af Fattigvæsenet, som den moderne Stat i Modsætning til Old- 
tidens og Middelalderens har anerkendt som en den paahvilende 
Opgave, dog allerede i sig indeslutter et socialistisk eller rettere 
et kommunistisk Element. Men Tanken, der er nedlagt i det 
paagældende Lovbud — vil man maaske svare — kan dog ikke 
uden et Spring, der bryder Kontinuiteten, føre til den ovenfor an- 
tydede Foranstaltning, i Følge hvilken det offentlige skulde træde 
til paa et Tidspunkt, hvor vedkommende endnu er i Stand til at 
forsørge sig og sine. En Forskel er der ganske vist tilstede, idet 
man i det ene Tilfælde vil forebygge Trangens mulige, for ikke 
at sige sandsynlige, Indtræden *), medens man i det andet Tilfælde 
venter, indtil den er indtraadt. Uden imidlertid at undervurdere 
denne Forskel, kan man vel spørge, om ikke en Støtte fra det 
offentlige til saadanne Foreninger og Anstalter dog tør betegnes 
som en videre Udvikling af den til Grund for Fattigvæsenets Ord- 
ning liggende Ide. Vilde hin Fremgangsmaade være andet end 
en værdigere Form for det nuværende Fattigvæsen? Dersom 
Lægen kan forebygge en Sygdom, har han næppe Uret i at anse 
dette for mere formaalstjænligt end at behandle Sygdommen, naar 
den en Gang er kommen til Udbrud. 

Jeg skal imidlertid overlade denne Side af Sagen til Jurist- 
erne, hvor den har sit rette Forum, og nøjes med at bemærke, 
at Medhjælp fra det offentlige da for Kommunernes Vedkommende 
kun vilde være noget nyt som obligatorisk. Fremgaaet af Kom- 
munestyrelsens eget Initiativ, er Foranstaltningen ingenlunde ukendt 
hos os. Der kunde saaledes henvises til de »forenede Kommuners 
Alderdomsforsørgelseskassec, ligesom ogsaa til at der er Kommuner, 
som paa forskellig Maade støtte Arbejdersygekasserne. 

Men naar man staar overfor et saa betydningsfuldt Skridt 
som det, at forpligte Staten til at yde Hjælp ved Arbejderfor- 
sikringen, maa de, der frygte Konsekvenserne, i det mindste kunne 



*) I Følge Rubins og Westergaards Undersøgelse af „Landbefolkningens 
Dødelighed i Fyns Stift" synes det, at „i Alderen over 55 Aar skulde 
mere end en Fjærdedel af Husmandsklassen uden Jord — Mænd som 
Kvinder — være under fast Forsørgelse af Fattigvæsenet*. Men medtag 
de, der have faaet midlertidig Hjælp ved Sygdomstilfælde, bliver Kvota- 
delen sikkert nok en hel Del større. 

forlange gode Grunde til at foretage Skridtet. Findes der nu saa- 
danne, bortset fra den t at det er tvivlsomt, om et Flertal af de 
gifte Arbejdere vilde ævne at sikre Fremtiden ved egen Hjælp, uden 
at faa deres Levefod trykket for dybt ned? 

Man kunde vistnok hente et ikke uvæsentligt Argument 
fra en Undersøgelse af, om de Bidrag til Statens Indtægt, der til- 
flyde den fra ubemidlede, staa i det rette Forhold til disses Skatte- 
ævne. De foreliggende Oplysninger ere ganske vist ikke tilstrække- 
lige til at afgøre, om de ubemidledes Bidrag udgøre lige saa mange 
eller flere Procent af deres Indkomst end de bemidledes, naar alle 
Statsskatter tages i Betragtning (direkte og indirekte). Men her- 
ved er nu ogsaa at bemærke, at Indkomsten ikke uden videre 
kan betegnes som en paalidelig Maalestok for Skatteævnen. Blandt 
andet maa vel denne siges at ophøre, naar hin er gaaet ned til 
et vist Minimum (Eksistensminimumet — det nødvendige Under- 
hold). I alt Fald er dette en i Praksis anerkendt Grundsætning i 
de Lande, der benytte Indkomstskat som Statsskat 1 ). Skal derfor 
ved en saadan Undersøgelse Indkomsten afgive en nogenlunde 
brugbar Maalestok for Skatteævnen, synes først hint Minimum 
overalt at maatte frddrages. For vort Lands Vedkommende kunde 
dette maaske ansættes til 400 Kr., 450 Kr. og 600 Kr. pr. Familje 
respektivt i Landdistrikterne, Provinsbyerne og København; selv- 
følgelig vilde Beløbet pr. ugift Individ være mindre. Der kan 
disputeres om, hvorvidt Tallene ere heldig valgte, men for store 
ere de under alle Omstændigheder næppe. Tænker man sig nu 
Fradraget sket, er der straks ved første Øjekast meget, som taler 
for, at en ikke ringe Del af de gifte Arbejdere i Forhold til 
Skatteævnen give et større Bidrag til Statskassen, end der med 
Rette kunde tilkomme dem. Naar saaledes vore gifte jordløse 
Markarbejdere gennemsnitlig næppe en Gang turde have 400 Kr. 
om Aaret at leve af — Værdien af Naturallønnen iberegnet — , 
er det dog vel et Spørgsmaal, om en større Del af disse kan be- 
tegnes som havende nogen Skatteævne. Derfor slippe de imidlertid 
ikke for Statsskat, idet de indirekte Statter jo ikke ere særlig 
skikkede til, at der tages Hensyn hertil. For at holde os alene 
til Tolden paa nogle af de almindelige Forbrugsartikler (Sukker, 
Kaffe, Cichorie, Petroleum og Salt), kan man efter de af Prof. 
Falbe-Hansen og mig, hver for sig, anstillede Undersøgelser nok 



J ) „Om almindelig Formue- og Indkomstskat'* at* X. G. Frederiksen. 

gaa ud fra, at en saadan Arbejder allerede derigennem betak 
noget lignende som 6 å 8 Kr. om Aaret 1 ). 

Dersom det nu er rigtigt, at den gifte Arbejder jævnlig be- 
taler for meget til Statskassen i Forhold til sin Skatteævne - 
derimod er det ikke i samme Grad sandsynligt for den ugiftes 
Vedkommende — , kunde Staten da til Gengæld yde den førsi 
nævnte Hjælp til Forsikringen af hans Arbejdskraft , under For- 
udsætning af at han selv tog sin Part af Omkostningerne derved. 
Statskassen vilde paa denne Maade komme til at fungere som ea 
Art Sparekasse for Arbejderne. Som jeg andensteds har peget 
hen paa 2 ), turde for alle Parter denne Ordning være at foretrække 
for Forsøg paa at lette Arbejdernes Skattebyrde, f. Eks. ved al 
nedsætte Tolden paa flere af deres vigtigste Forbrugsartikler. Er 
Nedsættelsen ikke betydelig, bliver det jo tvivlsomt, om den kommer 
Forbrugerne og ikke snarere Mellemhandlerne til Gode. Men sek 
om man tænker sig noget saa radikalt, som at den fiscale Del 
af Tolden blev strøget, og der i Stedet herfor blev sat en Formue- 
og Indkomstskat, er det alt andet end givet, at denne Lettelse i 
Arbejdernes Budget som Regel vilde komme Forsikringen af dere? 
Arbejdskraft til Nytte. Man kan nok trøstig paastaa, at deres 
økonomiske Selvstændighed paa en paalideligere Maade vilde blive 
fremmet ad den anden Vej. Hvilken Betydning dette har ogsaa 
for Samfundet som Helhed, behøver ikke at paavises. 

Man maa imidlertid vogte sig for at overvurdere de Beløb, 
som det i Henhold til denne Betragtning skulde blive muligt at an- 
vise paa Statskassen. Lad os tage Ekstremet, nemlig de Tilfalde, 
hvor saa godt som hele Bidraget til Statskassen synes at maatte 
komme ind under Begrebet: »for meget i Forhold til Skatteævnen«. 
Det vil jo nærmest være blandt de gifte jordløse Markarbejdere, at i 
man kan vente at finde Repræsentanterne for denne Kategon. 
Tidligere er omtalt, hvor meget en saadan Arbejder sandsynligvis i 
indbetaler gennem Tolden paa nogle af sine almindelige Forbrup- 
artikler, der alle høre til dem, man med større eller mindre Grund j 
plejer at betegne som Nødvendighedsartikler. Hermed er w 
ingenlunde udtømt det fulde Beløb, hvortil hans Statsskat naar 

] ) I Kommuneskat betaler den jordløse Markarbejder almindelig i 
l a 2 Kr. om Aaret. men Ansættelsen sker hyppig kun, for at ban 
skal beroves sin Valgret. 

a ) „Arbejderne o«j Tolden*. Nationaløkonomisk Tidsskrift, A årgangen I** 
1ste Hefte. 

op, selv om man i denne Sammenhæng ser bort fra Afgiften paa 
en Luksusartikel som Brændevin. Men alligevel tør det nok siges, 
at naar det offentliges Medhjælp (Statens) forudsættes at indtræde 
saa vel ved Sygeforsikring som ved Alderdomsforsørgelse, og den, 
vel at mærke, skal være af nogen Betydning, vil der endog i hine 
ekstreme Tilfælde ikke være Dækning i det supponerede »for 
meget«. Under den paagældende Forudsætning kan nemlig Statens 
Tilskud til den enkelte let løbe op til c. 15 Er. om Aaret og 
maaske mere (jfr. senere). 

Er det nu ogsaa givet, at Statskassen evner at udrede de 
aarlige Summer, hvortil der er aabnet Udsigt, i alt Fald uden at 
det vil gaa ud over dens andre Opgaver? Det maa rette Ved- 
kommende afgøre. Her kun en Henstilling. Det lod sig nok 
overkomme, om ikke paa anden Maade, saa ved at beskatte 
Spirituosa (Vin og Brændevin) højere, samt drage bajersk 01 ind 
i Beskatningen. Som man vil vide, har Opmærksomheden ofte 
været henledt paa disse Drikkevarer som passende Beskatnings- 
objekter, enten for saa vidt Staten i et eller andet Øjemed tænktes 
at faa forøgede Indtægter behov, eller som Afløsning for Finans- 
tolden paa forskellige Artikler — dels visse saakaldte Nødvendig- 
hedsartikler, dels Industriens Raastoffer. Selv dette dobbelte Krav, 
var det maaske sandsynligt nok, at navnlig en høj Brændevins- 
afgift vilde være skikket til at fyldestgøre, efter Erfaringer fra 
andre Lande at dømme. Men i saa Tilfælde bliver det stadig 
Arbejderne — kundé der bemærkes — , af hvis Lomme Omkost- 
ningerne ved deres Forsikring hentes; det hele bliver kun en 
videre Udvikling af Tanken om Statskassens Funktion som deres 
Sparekasse, ti i det mindste Brændevinsafgiften bæres væsentlig af 
dem; man kunde da for den Sags Skyld lige saa godt holde sig 
f. Eks. til Sukker og Kaffe. Der er dog en væsentlig Forskel, idet 
særlig Sukker er en Bestanddel af Kosten, som vanskelig lader 
sig erstatte, medens Brændevin og bajersk 01 nærmest er Luksus- 
artikler, der oven i Købet, naar de misbruges, blive Gift. Den Paa- 
stand, at Brændevin skulde være en Nødvendighed ved legemligt 
Arbejde i fri Luft og under vort Klima, kan vel simpelt hen be- 
tegnes som en Overdrivelse. Hvad angaar »Giften«, turde der 
navnlig overfor Arbejderklassen være Anledning til at minde om 
den. Misbrug af Spirituosa synes nemlig at foraarsage en ikke 
ubetydelig Del af den Overvægt i Dødelighed, som Arbejderklassen 

i Byerne udviser sammenlignet med andre Samfundslag, hvad jeg 
ved en anden Lejlighed har paavist 1 ). 

Dersom man ængstes for at bebyrde Statskassen med hele 
Udgiften til dette Formaal, kunde man ogsaa, som antydet, lade 
en Del af den falde paa Kommunerne. Allerede uden Hensyn 
hertil laa noget saadant nær, om der end i Tiden snarere synes 
at være Tilbøjelighed til at vælte Udgifterne fra Kommunen over 
paa Staten. Lykkes det nemlig ad den paagældende Vej at skabe 
større økonomisk Selvstændighed i Arbejderklassen, maa de 
kommunale Udgifter til Fattigvæsenet ventes at aftage. Hvad 
hine give ud med den ene Haand, ville de sandsynligvis opnaa at 
tage ind med den anden. 

Men hvorfor skal det netop være Arbejderne, der nyde godt 
af det offentliges Medhjælp, og ikke lige saa vel andre ubemidlede? 
Hvad der kan anføres til bedste for hine, gælder ogsaa om disse, 
for saa vidt de økonomiske Vilkaar ere ens. Under sidst nævnte 
Forudsætning slutter jeg mig til Tanken om at medtage dem. 
Jeg er ganske enig i at advare mod at forse sig paa Haandens 
Arbejdere, som om de udgjorde Samfundets Alfa og Omega, 
glemmende, at Skoen kan trykke andre lige saa nyttige Samfunds- 
medlemmer. Grænsen for de Personer, der eventuelt kom til at 
nyde godt af Tilskudet, bør altsaa drages efter økonomiske Vilkaar 
og ikke efter Samfundsstilling. 

Imidlertid er det klart nok, at i denne Fastsættelse af 
Grænsen kommer en af de praktiske Vanskeligheder ved Sagen til 
at ligge. Vanskeligheden er dog næppe saa stor, at den ikke nok 
lod sig overvinde, naar Afgørelsen blev lagt i de lokale Myndig- 
heders (Kommunestyrelsens) Haand, hvor det personlige Kendskab 
er tilstede. At Grænsen under disse Omstændigheder kunde blive 
dragen for vid, er man værget mod, naar Kommunerne yde Bi- 
drag sammen med Staten. 

I Anledning af det Standpunkt, der ovenfor er forsøgt 
hævdet, lader sig sikkert nok vente flere Indvendinger end de 
allerede berørte. Af Hensyn til ikke at lægge Beslag paa for 
megen Plads, skal her dog endnu kun omtales et Par, som mulig 
kunde fremkomme. 

Der lod sig saaledes minde om, hvad tidligere i denne Af- 
handling blev anført som en ikke usandsynlig Aarsag til, at vore 

gifte jordløse Markarbejdere kun skulde have ringe Sky for at 
kaste sig over paa det offentlige Fattigvæsen. Rigtigheden heraf 
forudsat, blev jo Forklaringen søgt deri, at de først ere blevne 
vænnede til at betragte den private Hjælp som noget, der faldt 
af sig selv. Vilde nu ikke let den antydede Statshjælp komme til 
at virke i samme Retning, ved at sløve Arbejderens Følelse af 
eget Ansvar? Vel var der mindre eller ingen Anledning for ham 
til at søge Fattigvæsenet under Sygdom eller i Alderdommen, 
dersom Arbejderforsikring tænkes at være bleven almindelig paa 
denne Maade. Men tilbage staar da den i vort Klima lange 
Periode af Aaret, hvor de ikke faste Arbejdsmænd altid have 
Vanskelighed ved at finde Beskæftelse. 

Lad mig indskyde den Bemærkning, at det turde være 
ønskeligt, om Daglønnen paa Landet kunde blive sat noget op 
som det første Skridt. Nemlig under den tidligere berørte For- 
udsætning, at den her forholdsvis — Hensyn taget til Forskellen 
mellem, hvad det koster at gennemføre den samme LeVefod i By 
og paa Land — ikke er saa høj som Daglejerens i Købstaden. 
Blev da tilmed Lønningsformen (den blandede) forandret, og et 
Bierhverv ved Hjælp af Husflid i den arbejdsknappe Periode al- 
mindelig, lod det sig vel vente, at de gifte Markarbejdere kunde 
undvære den private Hjælp. Men er en saadan Stigning af Dag- 
lønnen til det nævnte Punkt ikke indtraadt i de gode Tider, har 
man mindre Anledning til at vente den under de kritiske Om- 
stændigheder, hvorunder vort Landbrug befinder sig i Øjeblikket, 
og hvis Vedvaren det synes at maatte imødese for et længere 
Tidsrum. Ikke at tale om, dersom man, som tidligere antydet, 
med Rette kunde gøre gældende, at Daglønnen paa Landet svarer 
godt nok til det lidet intensive Arbejde, som her i Reglen præsteres. 

For imidlertid at komme tilbage til det ovenfor stillede 
Spørgsmaal, saa vilde den paagældende Foranstaltning snarere 
være skikket til at styrke end sløve Arbejderens Følelse af eget 
Ansvar. Som det atter og atter er fremhævet, er her nemlig kun 
Tale om en Medhjælp fra det offentlige. Da denne som Betingelse 
for sin Indtræden fordrer, at Arbejderen tager sin Del af Om- 
kostningerne ved Forsikringen — det vil sige i det Omfang, som 
man under de gifte Arbejderes nuværende Vilkaar anser for 
nogenlunde overkomligt for dem alle eller i det mindste for den 
overvejende Del af dem — , kan Foranstaltningen kun ægge til 
Selvhjælp. Derimod er der alt andet end nogen Spore til en 

saadan i den private Hjælp under de Forhold, hvorunder denne 
i Almindelighed ydes. 

Større Betydning har tilsyneladende følgende Indvending. 
Dette Tilbud om Medhjælp fra det offentlige vil maaske, netop 
fordi det er knyttet til Fordringen om delvis Selvhjælp, kun blive 
modtaget af de flittige og forsynlige blandt Arbejderne. Disse 
turde dog ogsaa uden en saadan Støtte havt Viljen og Ævnen til 
at imødegaa Tabet af deres Arbejdskraft. Hvad der hidtil har 
manglet dem, har muligvis kun været den lette Adgang til at for- 
sikre sig. Men kaste de øvrige Arbejdere Vrag paa Tilbudet, hvad 
er der saa vunden? Forholdet vil da blive væsentlig uforandret, 
og Fattigvæsenet vil i nogenlunde samme Omfang som før komme 
til at yde midlertidig Understøttelse under Sygdom og fast Under- 
støttelse til de gamle. 

Ja, dertil er der næppe andet at svare end, at det dog vel 
var værd at anstille Forsøget, støttet af Administrationen for 
Fattigvæsenet, dersom dette hidtil ikke skulde have været op- 
mærksom nok paa at værge sig mod Misbrug. Indfinder det til- 
sigtede Resultat sig da ikke, kan selvfølgelig en ny Lov paa ethvert 
Tidspunkt stryge Medhjælpen fra det offentlige. Eller der kunde 
maaske i saa Tilfælde blive Tale om at fremtvinge den delvise 
Selvhjælp. Naar det nemlig i et forud gaaende Afsnit er bleven 
gjort gældende, at tvungen Selvhjælp var en betænkelig Sag af 
Hensyn til de Vilkaar, hvorunder en vis Del af vore gifte Arbejdere 
leve, saa var der, som man vil erindre, kun tænkt paa den fuld- 
stændige Selvhjælp og ikke paa den delvise. 

Men et maa man under alle Omstændigheder tage i Betragt- 
ning. Forsøget skal have Tid til at udfolde sin Virkning. Særlig 
gælder det paa Alderdomsforsørgelsens Omraade. Man tør ikke 
vente, at Medhjælp til Erhvervelse af en Alderdomsforsørgelse skal 
væsentlig kunne ændre det Omfang, i hvilket gamle Arbejdere nu 
modtage fast Understøttelse af Fattig væsenet, før der er gaaet 
mindst et Par Tiaar. Det er nemlig klart nok, at de, der ved 
Lovens eventuelle Ikrafttræden ere nær ved den Alder, hvor 
Alderdomsforsørgelsen blev fastsat at skulle indtræde, ikke kunne 
opnaa meget ved Tilbudet. , 

frue Kirke i vort København! 
du er Frue Kirke kun af Navn, 
kun i Navnets Klang vi forrest finde 
Jesu Moder, Jordens bedste Kvinde. 
Marmorhugget staar hun ikke der, 
hvor det efter Navnet var at vente, 
hos Apostlene sin Søn saa nær, 
Øjet vendt mod ham for Trøst at hente. 
Ømhedsdybet i en ydmyg Tro, 
som den just i Kvindesjæl kan bo, 
møder ej bag disse Tempelmure. 
Mandig Klarhed, stærke Tankers Fure, 
hellig Visdom, offervillig Hu, 
Lydighed til Død i Martyrvaande 
drager her sin stille Marmor- Aande; — 
Hjærtets Stemme hvisker dog endnu: 
Frue Kirke! noget mangler du. 

Bag den hedensk formede Portal, 
hvor — paa Vink af Døberen Johannes — 
dorisk Stil til israelsk Haab omdannes, 
aabner sig saa højtidsfyldt og sval 
denne Kristendommens Riddersal, 
hvælvet over stærke Sandhedskæmper; — 
plastisk Fred den strænge Sandhed dæmper. 
Ædelt Enfold, ikke verdslig Pral, 
har blandt disse Søjlerækker hjemme; 
Balustradens Purpurfløjelsbræmme 

kan kun lidet her i Kirken stemme 
med en Tro, hvis høje Ideal 
byder os al ydre Glans at glemme. 
Her kan denne røde Plet kun skæmme. 

Englen, knælende som Daabens Vagt, 
ser mod Hvælvingbuens Stjærnedragt, 
mens der ud fra Kæmpemuslingskallen 
med et Drag af Havets Verdensmagt 
strømmer Kølighed i Kirkehallen. 
Det er Havets Aand, som hviler her. — 
Kunstneren jo fødtes Havet nær; 
over Havet førtes disse Værker, 
Bølgedybets Ro man i dem mærker. 

Mens paa Rejsen hid endnu de laa 

vuggede af Sundets Bølger smaa, 

blandt Apostlene da én der fandtes, 

som af snævre Hensyn ikke bandtes, 

men et Øjeblik fik Lov at raade 

ret paa gammel apostolisk Maade: 

kom til Syne frit og aabenlyst 

for en solbrændt Sømandsflok, der tyst 

stirred paa ham fra de aabne Baade 

under aaben Himmel. — En af dem, 

som var med, har selv fortalt mig dette; — 

følg mig til den blinde Oldings Hjem, 

hør, hvad han saa gærne vil berette! 



I det sydlige Fyn, ved en alfar Sti — 

ej langt fra Kirken, der simpel og fri 

som Sømærke løfter sig øverst paa Bakken, 

vender Ryggen mod Øst, men med Glugger i Nakken 

spejder langsynet ud over Bæltets Strand 

til sin kridhvide Genbo paa Langeland — 

ligger et straatækket Hus, der ej 

bekymrer sig stort om den alfare Vej. 

Mod Søndensols Indkig det tappert sig ruster 

med Skærm af Kastanje og Hæk af Liguster. 



* 



* 




En Apostel. 



861 



Om Vintren det gemmer sin gamle Mand, 

der ensomt i Stuen til Gløderne puster 

— i Mørke, ti slukket er Øjnenes Brand. 

Men naar Jorden faar Pulsløb i frosne Aarer, — 

naar i Luffen for Alvor det varmer og vaarer, — 

naar Stæren ses allesteds, blank og flink, 

og Kastanjeløvsknopperne tindre med Blink 

som store, bristende Glædestaarer, — 

da lokkes og han, som er nær de halvfems, 

ud for at nyde lidt Foraar i Blinde. 

Han kender paa Fingrene alle sit Hjems 

smaa Krinkelkroge ude og inde; 

nu stavrer han ud for ufejlbart at finde 

den Væg, hvori Solen har mest Behag — 

ti her udenfor deler han Solens Smag — , 

der standser han, mindes de Straaler, han kendte, 

før i Aarenes Nat sank hans Manddomstids Dag; 

med de graahvide Øjne mod Solen vendte 

han byder til Favntag i livstrætte Arme 

Lyskildens trofaste Udsending: Varme. 

Paa hans Haand er et Anker i blaat tatoveret, 
et Tegn paa, at før har den Haand manøvreret 
med Tovværk og Mærssejl om Bord til Søs; 
nu trykker Solen sit landlige Kys 
paa de blegede Hænder, der sammenlagt fatter 
om Gammelmands-Kæppen — drømmende atter 
at styre en Rorpind i salten Sø, — 
ja, god gammel Vane kan vanskelig dø. 

Nævn et Navn, — og opmuntret af havbaarne Minder 

entrer Blodet til Tops i hans rynkede Kinder: 

nævn Island, — og hurtig vi oplyses om, 

at som Orlogsmatros han did hen kom 

med det Linjeskib, der paa Kongebud førte 

til Nordhavets Fjældfolk, det frihedsberørte, 

hin Kronprins, hvis Kongenavn siden tilhørte 

vor Saga som folkekær Helligdom. — 

Nævn »Bellonat, — da gæster i selv samme Stund 

et Genkendelses-Smil hans fortællende Mund; 

han var selv jo i Tøjet om Bord paa Fregatten, 
da som Thorvaldsens Sejler den hjembragte Skatten, 
en Ladning af Kunstens fuldmodnede Frugt; 
ja, det var det stolteste Middelhavstogt! — 
og han gengiver alt, i de enkelte Dele — 
med Aarstal og Dato og Chef og det hele: 

»Fra Majdag til Pinse, — godt fire Uger — 

ja, lidt knappere Tid man vel nu til Dags bruger, 

naar det gælder at sejle fra København 

til den Købstad der nede, Livorno af Navn, 

men den Gang var det helt nydelig klaret; 

for Kopperne blev vi dog ikke sparet. 

Paa Vejen der hen var Vinden os god, 

men paa Hjemfarten havde vi Vejret imod; 

i otte Uger vi frem os klemte 

og kastede Anker her hjemme den femte 

September, — tre Maaneder, fire Aar, 

før Vorherre Kong Frederiks Bortgang bestemte. 

— Men saa maa jeg huske en Ting, som jeg glemte: 

vi skulde haft Thorvaldsen med — De forstaar — , 

men han tøvede tre Aar med hjem at vende, 

saa vi fik kun en af hans Mestersvende, 

der ved Landgangen her skulde passe paa, 

at alting maatte sin Rigtighed faa 

med Thorvaldsens egen Besked til Afhenterne, 

førend de opstilled Postamenterne. 

»»Bellona« gled ind ad Fregatløbsbanen 
og ankred ved Nyholm i Nærhed af Kranen; 
der laa vi og lossede op over Dæk, 
det vared saaniænd ti Dage i Træk, — 
disse fem og fyrretyve Kasser var svære, 
og forsigtig — det skulde man ogsaa være. 
De hejsedes ned i den brede Pram; 
fire ad Gangen fik Plads i ham, 
der saa blev bugsert af Travaljesluppen, 
hvor otte Mand høj var Rorkarletruppen, — 
og den Bugsering var slet ikke kort: 
gennem Hønsebro, Knippels- og videre fort. 

»Man skulde nu ikke saa let faa i Tanker, 

at saadan en Kasse af føre Planker 

kunde faa sig en Læk; men med én det dog hændte, 

just som de ned i Prammen den sendte: 

Spigrene rippede op, og man saa 

en hel Apostel, som indenfor laa; — 

den Marmorfigur, der kom til Skue, 

var en af de store, bestemt til Vor Frue; 

og før man igen fik det lavet i Stand, 

blev Fregattens Besætning opkommanderet 

til Forlov at faa set paa den hellige Mand. 

Kun Dækslet paa Kassen var havareret, 

han selv laa skadesløs inden i. 

Vort Mandskab, i alt tre Hundred og ti, 

blev straks paa Kommando i Række placeret 

og gik saa — at standse var strængt forbudt, 

for til Orlogs — dér spares paa hvert Minut, — 

gennem én Kanonport vi fulgte sammen, 

Mand efter Mand, og ned i Prammen, 

gik Rælingen rundt — Apostlen forbi — 

og op i en anden Port sluttede vi. 

Kun et lille Korn jo vi syned Figuren, 

grandgivelig husker jeg dog Staturen.« 

»Hvem var det?« — »Ja, det blev os ikke fortalt, — 

men ellers véd jeg Besked om alt: 

af Høvlspaaner var han helt omgivet 

og med fire Træstykker fast afstivet 

— udskaarne af Fjæl paa en tre Fingres Tykkelse — 

om Skinneben, Laar og Lænd og Nakke; 

jo, Thorvaldsen — han har forstaaet at pakke, 

der var ikke det mindste Spor af Forrykkelse.« 

»Men hvordan saa Apostelen ud?« — »Aa, saa skøn! 

at se ham — det var som at bede en Bøn. 

I venstre Haand holdt han et trekantet Stykke 

mod Skulderen, ret som han spilled derpaa; — — 

men vi havde jo slet ingen Tid til at staa 

og maatte saa hastig forbi ham rykke. 

At komme i Frue Kirke — den Lykke 

jeg aldrig naaede; men var jeg der henne, 
og havde jeg Synet, jeg skulde ham kende U - 

»Den Skikkelse, som har for jer straalet, 
saa Mindet derom gik med om Bord, 
var Thomas Apostel med Vinkelmaalet. 
Til ham har jo Frelseren talt et Ord, 
hvori vort Hjærte kan ogsaa finde 
en lysende Trøst for taalmodige blinde: 
»Salige de, som ej se — og dog troUc — 
Af Oldingens Lytten begærlig slugtes 
hvert eneste Ord; — han grunded i Ro, 
og de sjælstomme Øjne begyndte at fugtes, 
hen over dem strøg han med Haandens Kno. 
Hans udslukte Blik kan Graad ej blænde, 
men Taarernes Varme — den kan han kende. 



Frue Kirke! i din hvide Skare 

er der én, som staar mit Hjærte nær, 

én iblandt dem alle, som især 

synes Livets Trang at aabenbare; 

over Pandens Bryn de tankeklare 

skælver dybt et mildt, vemodigt Skær; 

Haanden prøvende mod Kinden bøjes, 

indad gaar det sandhedsvaagne Øjes 

Seerblik; — ja, saadan Thomas staar, — 

han, der altid Tvivlernavnet faar. 

Her maaske han stille tvivler om, 

at i Kirkens stolte Helligdom 

nogen Gang han har et Hjærte grebet 

som hint Øjeblik ved Falderebet 

Efter fem Ugers Virksomhed naaede det kongelige Teater at bringe en 
dansk Nyhed frem: Frøken Bodil og hendes Broder af Hr. Einar Christiansen. 

Som Motto over dette Stykke kunde passende være sat det bekendte 
Replikskifte fra Tordenvejr om de to Slags Mennesker, der findes her i Verden. 
Hr. Christiansen har nemlig ikke hentet noget nyt Æmne ud af Livet, han har 
slaaet sig til Taals med et allerede i talrige Stykker brugt, ja næsten forbrugt 
Æmne: to af Standshensyn adskilte Elskendes Forening trods Familjemodstand. 
Den allerede i Lindows Børn aabenbarede Lethed i at slynge de dramatiske 
Traade sammen i spændende Optrin raader Hr. Christiansen stadig over, og 
denne hans Ævne breder Interesse over det gamle Tema, og denne øges atter ved 
den Aaleglathed, hvormed han smutter bort hver Gang, man tror han sidder i 
Saksen. Allerede i første Akt spiller han saa viglig en Trumf ud som Frøken 
Bodils Frieri til den elskede Forvalter, ja hån lader i samme Akt mere end 
ane, at samme Bodils Broder, Hr. Just, er den, der har voldet Forvalterens 
Søster Forlis i Køkkenhaven. Man skulde tro, der var intet til overs til det 
øvrige Stykke, men, som sagt, trods dette er det lykkedes Hr. Christiansen at 
holde Tilskuernes Interesse vaagen, skøndt han spinder sit Skuespil ud over to 
Akter endnu. 

Denne Forfatterens Lethed i den dramatiske Knytning og Opløsning 
fører Tanken hen paa de nu af Alderens Tand medtagne scribeske Intrige- 
stykker. Og vistnok med Rette, ti Hr. Christiansen er, lige saa lidt som Scribe 
var, nogen virkelig Digter; et godt Bevis herpaa er den lille Efterskrift, han 
har føjet til sin omtrent samtidig med Frøken Bodils Opførelse (paa Gylden- 
dalske Boghandels Forlag) udkomne Komedie Broder Rus. Han har i dette 
Stykke benyttet det gamle Sagn om Broder Rus's Bedrifter i Esrom Kloster, 
men han lader det være en ung Pige, der opdrager Fanden bag Munke- 
kutten; til Forsvar for denne Afvigelse skriver Hr. Christiansen følgende 
Linjer: „Hvorledes Djævelen manes bort, om delte sker ved en Abbed i 
Kraft af et Bibelsprog eller ved en ung Pige i Kraft af hendes Kærligheds 
Styrke er efter mit Skøn en Sag af forholdsvis ringe Betydning." Man mærker 
gennem denne Udtalelse, at han ikke er virkelig Digter, ti for en saadan havde 
den foretagne Afvigelse aldrig været en Sag af forholdsvis ringe Betydning, 
det havde været denne aldeles umuligt at øjne Land paa to Kanter. 

Og ganske paa lignende Vis er 'det fat i Frøken Bodil og hendes Broder; 
man kan ikke frigøre sig for den Fornemmelse, at Forfatteren har trukket 
Lod med sig selv, om det skulde ende lykkeligt eller ej. En virkelig Digter 

havde vel ogsaa meget hellere fremstillet, hvorledes det gik efter at de to 
Elskende havde faaet hinanden, end den forslidte Saga om hvorledes de fik 
hinanden. Hr. Christiansen lader sit Stykke slutte med en Forsikring fra Bodil 
om, at de onde Dage aldrig vil komme, men en nøgtern Betragtning vil med 
Moderen ryste paa Hovedet af denne Ungdommelighed, ti saa helt let vil den 
uundgaaelige Overgang fra Lyst-Arbejde til Pligt-Arbejde ikke falde. En Skild- 
ring af dette havde været adskilligt interessantere end den kunstfærdigt lavede 
Intrige, vi nu maa nøjes med, men Hr. Christiansen sigter ikke saa højt: for 
ham er Scenen ikke en Grenspejling af det virkelige Liv, men en Prokrustes- 
sæng, hvor han efter Forgodtbefindende og Behov forhutler Livets Fakta. 

Det bedste ved Stykket er ubetinget dets Repliker; man fornemmer 
helt igennem en kæk Djærvhed til at nævne Tingene ved deres ubesmykkede 
Navn, en Stridslyst til at hugge tværs gennem Snærperi og Affektation, og 
dette maa i høj Grad paaskønnes. Naar gamle Malene saaledes ligefrem er- 
klærer, at hendes Datter, der er bleven forført i Køkkenhaven og senere død, 
var „en skidt Tøs", virker dette velgørende i en Tid, da det er Mode at be- 
handle en saadan Begivenhed sentimentalt med stærk Understregning af Mandens 
Skurkagtighed og rensende Kasten -Kaabe over Kvindens Delagtighed. Paa et 
afgørende Punkt har Modet imidlertid svigtet Hr. Christiansen. Frøken Bodils 
Broder, Hr. Just, har ovre i København levet det Ungkarleliv, som nu en Gang 
de fleste unge Mænd, der raader over en vel spækket Pengepung, lever, men 
hjemme for sin Moder har han hyklet kysk Ubesmittethed. Da han til Straf skal 
aabenbare sin Skyldighed for sin Moder, lader Forfatteren ham, og da for 
Resten alle Stykkets øvrige Personer, svælge i at betegne hans Forhold til 
Pigen som en inderlig Holden -af, men hun har naturligvis aldrig været hans 
Kæreste med Ægteskab i selv den allerfjærneste Udsigt, hun har kun været 
hans „holdte Pige*. Uvirkeligheden af denne Holden -af slaar straks første 
Gang, den omtales, i Møde; der gengives nemlig en Beklagelse, som en fattig 
Kone har udstødt over Forskellen mellem nu og de svundne Dage, da hun 
boede sammen med den Marie, som den fine Hr. Just holdt af(!). Er Modet 
svigtet Hr. Christiansen paa dette Punkt, eller har han villet æstetiserer et fra 
Hr. Justs Side utvivlsomt rent pekuniært Forhold? 

Nogen individualiserende Karaktertegning findes ikke i Stykket, men det 
er helt igennem livligt og underholdende. Nogle af Personerne er, som f. Eks. 
Professoren og Frue, rene Farcefigurer; mest Menneske synes Frøken Bodil 
selv, som Fru Hennings spillede ganske fortrinligt. Ærligheden lyste ud 
af hendes aabne Ansigt med de muntre Øjne, og hun talte igennem som det 
sømmede sig den dygtige Pige, Bodil er; djærve Bevægelser fuldendte Billedet 

Den ovenfor nævnte Komedie Broder Rus, som Hr. Christiansen har 
udsendt, foregaar i Begyndelsen af det 16de Aarhundrede, den Tids gammelt 
og nyt, Katolicisme og Protestantisme, brødes i mangt et Sind her i Landet, 
men til sligt mærkes intet eller dog kun yderst lidt i Stykket Det hele er 
harmløse Løjer, som en Pudsenmager spiller med en Del Munke. Atter her er 
Forfatterens Lethed til at knytte Scene til Scene det mest fremherskende. 
Stykkets Hovedperson Broder Rus er en Smule kedelig, og dette er en Kapital- 
fejl for en Djævel; de sindigt rindende Vers, han og alle de andre Personer i 
det ganske Stykke taler paa, gør ham ikke livligere. Hr. Christiansen er langt 
mere underholdende i Nutiden og paa Prosa. 

Foruden Frøken Bodil og hendes Broder har det kgl. Teater spillet 
Aprilenarrene. En Maske mere behøves i Reglen ikke i Heibergs Vaudeviller, 
og saa naturligvis Fasthed til at føre den uanfægtet gennem alle Situationer. 
Hr. Olaf Poulsen havde gjort et Fund til Zierlich, ingen kunde tage fejl af, 
at denne dristige Karikatur af Beskæftigelse var Lærer og af Karakter inderlig 
fedtet. Som Trine havde Fru Bloch sat alle Skønhedshensyn til Side og var 
krøbet ganske ind i en Skoletøs's Lignelse; det tøseagtige fuldendtes ved en 
ledeløs Hoppen-af-Sted, og de krængende Mundbevægelser førte Tanken hen paa 
Lektiernes ordrette Opremsen. 

Dagmarteatret har prøvet sine Kræfter paa Schillers Reverne. I hvorvel 
det vidnede om Lyst til at højne Repertoiret, var det et højst uheldigt Valg, ti 
Erindringen om det tyske Gæstespil red sikkert mere end én af de ydende 
som en tung Mare. Hr. Vilhelm Wiehe satte som Karl Moor i med hele 
sin Kraft, men hans Stemme er blød og passer med sin slørede Klang langt 
bedre til det stille Vemod end til Karl Moors fortvivlede Trods; og det Par 
Scener, hvori Karl Moor viser Blødhed, var uheldigvis udeladt. Særlig spædl 
lød hans Raab om Hævn, ti ingen vil glemme den fanatiske Glød, hvormed 
Kainz slyngede sit hæse Ravneskrig mod Himlen ; maaske ligger Grunden her ogsaa 
noget i Sprogenes Forskel, det tyske „Rache" giver Lejlighed til ligesom at 
tage Tilløb paa første Stavelse og saa smælde den sidste ud, medens det 
danske „Hævn* er tungt og dæmpet i sin ene brede Stavelse. 1 det hele er det 
som vægrede vort jævne Sprog sig ved at gengive Schillers rungende Schwung. 
Iscenesættelsen, hvormed den ny Direktør Hr. Julius Lehmann debuterede, 
var lige ud ad den slagne Vej, og nogen Ævne til at gyde Liv i Masserne 
synes han ikke at være i Besiddelse af, i det mindste stirrede Statisterne i 
alle Situationer tomt ud i Luften som døsige Gaslygter. 

Efter Schiller begav Dagmarteatret sig til Musset og prøvede sine Kræfter 
paa hans yndefulde Elskovsspil: Fortunio. Udførelsen svingede mellem de to 
Poler, hvorimellem, som paavist i det sidste Hæfte, Udførelsen af gode Stykker 
paa Privatteatrene saa tit har været delt: flot Spillen -løs og respektfuld 
Ængstelighed; den sidste Spillemaade, der er langt den mest tiltalende, var 
her særligt repræsenteret af Hr. Jacques Wiehe. Han var øjensynlig højst 
betagen af Rollen og dens Ord, og han er forstandig nok til at kunne føle 
dens Stemninger, men hans Midler forslog ikke til at give hans Opfattelse 
Form, navnlig formaaede han ikke paa sin Stemmes Instrument at gøre de 
enkelte Strøg, der slutter sig sammen til den fulde Tones Klang, og endnu 
mindre formaaede han at forene disse Toner under den om Sjælens vekslende 
Stemninger sig smidigt bøjende Rytme. Hr. Wiehe dæmpede sin Stemme til 
en blød, lidt tykmælet Inderlighed, og herved lykkedes det ham tit at give 
en stærkt følt Følelse Udtryk, men disse udviskedes i Enstonighed. Trods alt 
viste denne Ydelse, at Hr. Wiehe er et Skuespiller-Æmne, som under kyndig 
og haardhændet Ledelse utvivlsomt kan blive til en scenisk Kunstner af Rang; 
det turde dog vistnok være et stort Spørgsmaal, om hans Ævner netop gaar i 
Retning af det lyriske Sværmeri, om han ikke besidder for megen Mandsvilje 
til at finde rette Udtryk for dettes vege Stemningsovergange, et Fingerpeg her 
er saaledes den frembrusende Kraft, hvormed hans Fortunio i sidste Akt slyngede 
sin Fortvivlelses Harme ud mod Jacquelline. 

Folketeatret har ved Opførelsen af Guldfugls, ligesom Dagmarteatret 
ved Røverne, haft Tyskernes Gengangere at kæmpe med. Med Undtagelse af 
Personernes Navne var Stykket kun lidet lokaliseret, men denred bier det 
hverken hugget eller stukket, ti f. Eks tysk Selskabsliv med de uniformerede 
Officerer bliver ikke hjemligt i Danmark, fordi man klæder Officererne i Se- 
mandsuniformer. Den forgældede, fhv. Løjtnant bliver i Hr. Orlamundts 
Fremstilling ikke fiffig nok, og Fru Marie Maller besidder ikke en Verdens- 
dames lette Overlegenhed, hun bliver nemt anstrængt i saadanne Roller; 
i øvrigt var hendes Latter straks i Begyndelsen nok saa god som Frk. Sormas. 
ti medens denne lo udbusende af fuld Hals, søgte Fru Muller at holde den til- 
bage, saa kun Smaakluk listede frem. 

Foruden Guldfugle har Folketeatret fremført et lille indenlandsk Arbejde, 
Genklang, af Fru Emma Gad. Titlen er meget passende, for saa vidt intet i 
det er nyt, men alt er Genklang, først af Otto Benzons Slagfærdighed, senere 
af hundrede Guvernanteromaner. 

Kasino har i Pigernes Jens præsenteret den danske Krig i Fredstid: 
Kantonnementspaastyret. En Række højst livagtige Tablauer med mange Soldater, 
levende Hunde, mange andre Husdyrs Stemmer o. s. v., er knyttet sammen 
ved en ganske almindelig Farcetraad, der endog er ualmindelig tynd og slidt 
Forfatterne har taget sig Sagen lovligt let, og overladt det meste Arbejde til 
Dekorationsmaleren og Iscenesættelsen, sent eller tidlig vil det falde fra hin- 
anden, og tilbage vil blive kun Lasaretscenen med dens mange Simulanter, 
den vil kunne serveres som en velkommen Biret ved senere Forestillinger. 
Hr. Kolli ng spillede Hovedrollen, en Droskekusk i »Trøjen*, der var det rette 
københavnske Slang -Tonefald over hans Tale, og Øldunsten stod tyk ud fra 
hans trinde Skikkelse; som en sølle Teolog asede Hr. Pi o gennem Kantonne- 
mentets Genvordigheder. 

(Afsluttet 20de Oktbr. 88.) 



Arthur Aumont. 

flvor dette Folk, det franske, er et konservativt og reger- 
ligt Folk! 

Det udbryder man ved saa mange Lejligheder, tit ogsaa 
naar man er paa Komedie. 

Vilde nogen Tilskuer andensteds taale følgende Behandling? 
Han køber en Billet til en Loge. Pladserne er ikke nummererede. 
Der maa gramses om dem. Vedkommende Tilskuer kommer i 
god Tid, staar i Række i de »for tillfalletc arrangerede Baase 
foran Indgangene, borer sig igennem, spørger sig frem, naar 
Logen, vil gaa ind, men den Madame, »l'ouvreusec, som skal 
lukke ham ind, erklærer, at der ingen Plads er. Han foreviser 
hende sin Billet, som han har maattet give 10 Centimer ekstra 
for — nemlig for at faa den stemplet med en »timbrec Det 
hjælper ikke. Vedkommende fede Dame trøster ham med, at han 
mod Forevisningen af sin Billet kan faa sine Penge tilbage i det 
Bureau, hvor han købte den. Vedkommende vil se Komedie; 
søger at tale Fransk med den tungerappe Madame, men hvilken 
Djævel kan hamle op med hendes Ordstrøm i Tarantelle-Takt ? 
Endelig begriber han, at han, mod at bøde 50 Centimer til den 
veltalende Elskværdighed, kan faa Plads i en anden Loge. Den 
elskværdige Dame ledsager ham herhen. Men nu er de første 
Rækker optagne. Han maa nøjes med en »strapontinc o: en Klap 
uden Rygstød i Logebaggrundens yderste Mørke, hvor han, hvis 
han vil se mere end et Hjørne af Scenen, maa staa op under hele 
Udførelsen. Den efter dramatisk Nydelse begærlige Mand havde 
sin høje Cylinderhat med. Han har sat den paa sin »strapontin«, og 

medens han stod op, har hans fede Naboerske med sit halve 
Siddeorgan halvt maset hans Hat. 

Dette er hændet en af mine Bekendte, og det i Théåtre 
frangais. Vilde sligt være muligt i vor lille Hovedstad? 

Vi Frigængere, vi kan sagtens. Naar man har et Entrébrev 
til »les fauteuilsc, maaman komme tidlig, men naar man har de 50 
Centimer aftalte, saa er der en høflig, bukkende Eontrolør, der 
anviser én en god Plads, især naar man har været Theatergænger 
ved Nytaarstider og har givet ham det store, om en gammel 
Specie mindende Sølv-Femfrankstykke n en étrennes". 

Men vil man være sikker paa at faa en god Plads eller 
— hvis der er Tilløb til Aftenens Hovedstykke — overbovedet 
have en Plads, saa maa man møde, naar Indgangen aabnes, det 
vil sige en halv Time, før Forestillingen begynder, døje først 
Ventetiden, dernæst stundum en af disse »Piéces de rideauc . . 
stundum endog to . . . tit Bagateller saa flove som Suppen paa 
Tofrankrestaurationerne i Palais Royal. Det kan ogsaa hænde, at 
samme Bagatel er en fin, yndefuld lille Nipsgenstand. Men selv 
da kunde man af og til have Lyst til at nøjes med det betyde- 
ligere Stykke, og det gemmes altid tilsidst. Og tit, naar man 
vil høre efter de kønne Vers — disse »Piéces de rideau« er i 
Reglen paa Vers — saa kan man ikke faa Lov til det Dørene 
aabnes og lukkes, knirker og hviner, en Mængde Folk kommer 
midt under Stykket, Herrestøvlers Hæle stryger langs Gulvet, 
Damerober smaahviner langs Sæderne, man kan blive tvunget til 
at rejse sig en tre fire Gange, og uagtet der findes mange, saare 
mange fede Folk her i Frankrig, navnlig blandt den Del af det 
smukke Køn, som har passeret Fyrretyveaarsalderen, er Pladsen, 
ogsaa mellem Stolerækkerne i Teatrene, beregnede paa lutter 
Smækkerheder. 

Men at tænke paa Reformer i slige Ting i den franske 
Republik, er unyttigt. Franskmændene klager aldrig derover, saa 
vidt jeg véd, finder sig ogsaa i at give ublu Priser for et Glas 
01 (50 Centimer) eller for et Glas Sodavand (60 Centimer) ved 
Buvetten. Saa foretrækker jeg at spendere 1 Frank paa et Glas 
Champagne, om end Buffetdamen ligesom Værten i Gert West- 
phaler »skænker paa Skum c, og Vinen kun er saa som saa. 

Men trods alle disse smaa Ubekvemmeligheder, som man 
efterhaanden vænner sig til, erkendende Sandheden af det Ord- 
sprog: man skal stikke Fingeren i Jorden osv. — saa er Théåtre 

frangai* et af de hyggeligste Teatre, jeg kender. Det er mig 
nu lige saa hjemligt som det kgl. Teater og Folketeatret hjemme. 

Denne ikke store, men høje og lyse Sal, hvid og forgyldt, 
i den nationale Renaissancestil , med Karyatiderne, der bære 
Konsolerne under Hvælvingen paa de to nærmeste med guldfrynset 
røde Fløjelsgardiner forsynede Loger (tidligere den kejserlige og 
Hoflogen) paa hver Side Scenen er saa tiltalende, saa overskuelig, 
saa smuk. 

Forleden Aften lokkede Beaumarchais's »Barberen i Sevilla« 
mig til Thédtre frangais. Det var den solide Ret, „la piéce de 
résistance". Men forinden maa man se paa to »Tæppestykker«, 
paa Vers naturligvis. 

»Vincenette« af Pierre Barbier, er en sentimental Idyl, hvis 
Bønder ikke lugter synderlig af Muldjord og Stald. Den rige 
Bondes — Maitre Claudes — ædle Søn Sylvain elsker den lige 
saa ædle Hyrdes Thomés Datter, den dejlige Vincenette. At 
Kærligheden ikke har været ganske platonisk, at den allerede har 
sat realistiske Spirer, faar vi at vide: 

Det er et Par unge Hjærter, 
som man skille vil med List; 
efter mange bilre Smerter 
bliver de dog gift tilsidst. 

— Det er navnlig den ædle, stille, dybt følende Matrone Marcelle, 
som frembringer de unges Lykke. Da hendes Husbond Maitre 
Claude har skildret, hvor han har slidt og slæbt for at blive en 
rig Mand, stadig med deres eneste Søns Lykke for Øje, og erklærer, 
at han aldrig vil finde sig i, at Sylvain tager denne Kopassers 
Datter, siger hun: »Jeg tillader det«. — »Du, hvorfor? naar jeg 
ikke tillader det«. — Toi, Mais, toi, tu ne seras jamais grand 9 mére 
siger Moder Marcelle. Madame Montaland sagde denne Replik 
saa elskværdigt, at hun vakte stor Applaus i den daarligt fyldte 
Sal, frembragte Latter og Taarer. 

Om man end tror, at man er ganske godt inde i et fremmed 
Sprog — og man maatte være en temmelig stor Dumrian, om 
man ikke var det, efter i det hele at have tilbragt tre Aar i et 
Land og flittig at have studeret det ude og hjemme — saa bliver 
der en Rest, en evindelig Rest tilbage. 

Lad os forestille os en fremmed, som forstod godt Dansk, 
og lad os tænke os ham som hyldende en moderne literær Retning, 
der fordrer en vis real Sandhed, et vist naturligt Kød og Blod af 

Digternes Figurer, en vis Korrekthed i Omgivelser osv., lad os 
saa tænke os samme fremmede lytte til en fin kunstnerisk Frem- 
sigelse af et af Chr. Winthers »Træsnitc Jeg er ikke sikker paa, 
at han ikke vilde kede sig og sige: »er det Bønder? . . Ballet- 
bønder, men virkelige . . neje 

Den Indvending, hvor rigtig den end kan synes at være — 
vilde dog prelle af paa en literaturkyndig Dansk. Ti denne vilde 
straks abstrahere fra en Fordring, man ikke kunde stille til den 
Digter fra den Tid; han vilde kunne nyde den skønne Sprogklang, 
der delikat anslaar Stemning og Baggrund for Digtet ... to Linjer 
saa henrivende som: 



Om der var saadanne betagende Linjer i Barbiers drama- 
tiserede Idyl »Vincenettec , kan jeg ikke dømme om. Det lod til 
det. Jeg anede det ved at høre Klap ved Siden af mig og bag 
ved mig i »Les fauteuils d'orchestrec (1ste Parket), men jeg maa 
tilstaa, at jeg ikke kunde høre Finesserne. Ved saadanne Lejlig- 
heder føler man, at man hører hjemme andensteds, selv om man 
tit ellers glemmer det og synes, at man til daglig Brug ikke 
mærker nogen Vanskelighed ved det fremmede Sprogs Brug i 
Læsning og Samtale, i Handel og Vandel. 

Mademoiselle Du Minil var nu saa smuk, græd saa aller- 
kæreste, sagde sine Vers saa nydeligt, saa 1 saa madonnaagtig ud, 
da hun bekendte sin Elskovs Følger, at Bifaldsstormen syntes én 
vel fortjænt. 

Efter »Vincenettec fulgte »Le Baiserc af Théodore de 
Banville. En nydelig og morsom lille Nipsgenstand paa Vers, 
Feen Urgéle er af en ond Rivalinde i Féverdenen forvandlet til 
en gammel Kælling — kun hvis en ung uskyldig Jordbeboer 
vil kysse hende, kan hun faa sin Ungdom og Skønhed igen. I 
en Skov møder hun Pierrot — Pantominens hvide Clown. Hun 
fortæller ham sin Historie. Pierrot er virkelig uskyldig, er »sædelig 
rene, vil nødig kysse hende, men hans gode Hjærte løber af med 
ham. Straalende Forvandling! Den gamle Heks bliver en haar- 
fager Blondine, hvid og rød som Mælk og Blod, med safirtindrende 
Øjne og paillettindrende Skrud. Nu synes Skroget, han skal have 
noget for sin Umage og for sit bløde Hjærte. Citater af Klassikere 
bruges til komisk Virkning . . bl. a. det bekendte Replikskifte 
mellem Elmire og Tartuffe: 



Hvor Landevejen løber midt i Tersinge By, 
der staar en lille Hytte under Valdnødtræels Ly. 

Que fait lå votre main? 

. . Je tåte votre habit, Tétoffe en est moélleuse. 

Den dejlige Urgéle er lige ved at sænke sit Niveau ned til 
den hvide Clowns, da lyder Sfærernes Musik, der er stærkere end 
hendes Hang mod Jordens Midtpunkt . . hun følger Kaldet . . 
Pierrot bliver ene tilbage, trøster sig med en solid praktisk Livs- 
filosofi . . gaar ud . . saa kommer de to ind Haand i Haand, 
fortællende, at de har mødt hinanden i Eoulissen, og da de begge 
er uundværlige for al Slags Digtning, saa vil de skilles ad som 
gode Venner og snart vise sig igen under forskellige Faconer. 

Det hele er uskyldigt — ganske fint satirisk, og her er det 
let at forsikre: det er Vers af første Sort. 

En Mellemakt paa over en halv Time. — I beundringsværdige, 
taalmodige, stokkonservative Franskmænd! Jeg er Gæst i Théåtre 
frangais, fremmed i Landet, altsaa beskeden, men jeg tror, at hvis 
det havde været hjemme, havde jeg givet Signalet til en Trampe- 
koncert; — efter en Mellemakt paa over en halv Time gik Tæppet 
op for »Le barbier de Seville«. 

Beaumarchais! Min Ungdomskærlighed, hvem jeg skylder 
saa megen Morskab . . som jeg aldrig har forsømt her i Frankrig, 
naar de har givet ham; . . ham skulde jeg nu atter stedes for. 

Det har dog været, hvad vi i ugenert Stil hjemme hos os 
kalder »en Himmelhund«, denne Urmagersvend, som bliver Lærer 
for »Frankrigs Døtre« i Harpespil, spekulerer i Korn og Penge, i 
Brænde og Leverancer til Hæren, snor sig som den smidigste 
Hofmand ad alskens Krogveje, bliver General-Hof-Mundkontrolør, 
Dommer i Louvres Jagtdistrikt, kæmper som den mest drevne 
Fægtemester mod adelig Uforskammethed, borgerlig Misundelse, 
embedsmandigt Snobberi, hvis Haand er fuldt saa stærk og langt 
mere smidig end alle de Hænder tilsammen, som er mod ham! 
Han slaar sig op; han véd som praktisk Mand, at man maa ind 
i den adelige Kaste for ret at kunne glæde sig ved de Penge, 
man borgerligt har spekuleret og handlet sig til; han véd som 
godt Hoved at satirisere over sig selv, den nybagte Adelsmand 
og sine gammelbagte Kolleger. »Ingen kan afdisputere mig mit 
Adelskab«, siger han i en polemisk Piece, »jeg kan vedlægge 
Kvittering for det«. Han havde nemlig maattet betale det i dyre 
Domme. 

Hans hvasse Tunge gør ham frygtet i Hofkredsene, og han 
benytter sig af den som en Duellant af Profession benyttede sig 
af sin Kaarde og sit Haandled paa Karl IXdes Tid. 

Han kommer ud en Dag fra Prinsessernes, sine Elevers, 
Gemakker, i sølvbroderet, violet Galladragt. En Junker kommer 
ham i Møde og klager over, at hans Ur gaar galt. . . »De forstaar 
Dem jo noget paa det«. Beaumarchais svarer: »nej . . siden jeg 
opgav Urmageriet, er jeg bleven saa skrækkelig klodset paa 
Fingrene«. Junkeren trænger paa. Da tog Beaumarchais Uret 
— aa, jeg kan se hans Blik — aabnede det, lod, som han saa 
det efter, drev det saa mod Gulvet, saa det splintredes og sagde: 
»kan De se, hvor klodset jeg er bleven«. 

Jeg anfører denne temmelig bekendte Anekdote, hvis Paalide- 
lighed er konstateret, fordi den synes mig at male Manden helt 
og holdent. 

I skal faa at høre fra mig, I Herrer, I tomhjærnede, rang- 
smykkede Klodrianer! Jeg skal liste mig ind i Jeres Kreds, købe 
mig ind i den, næsvist trænge mig ind i den, for at jeg kan 
komme til at tage et Tag med Jer paa lige Jordsmon. Jeg skal 
snappe Jeres Elskerinder bort for Næsen af Jer; jeg skal stikke 
et Par af Jer ihjel i Duel, jeg skal vise, hvor lidet dybt Jeres 
Noblesse, Jeres Æresfølelse bunder; jeg skal vride Halsen om paa 
den Overtro, der gør Jer til en anden Slags Mennesker end alle 
andre skikkelige Mennesker. . . . Men jeg maa være som én af 
Jer, være Adelsmand, jeg maa være rig som de rige iblandt Jer, 
jeg maa rage saa højt over Jer i Aand og Vid, at jeg fra dette 
høje Stade kan svinge min Snært over Jeres tomme Hjærneskaller, 
fremstille Jer som en samvittighedsløs, dum, uforskammet Race, 
som Oplysning og Fremskridt vil faa Bugt med en skønne Dag. 

Men det var ingen naiv Patetiker, samme Urmagersvend, 
det var ingen entusiastisk Lyriker. Den Hofmand, der troede 
at kunne købe ham som saadan, rejste til et forkert Marked. 
Han var hul trods nogen Advokat Pathelin. Han gjorde Konger 
og Dronninger Tjænester som hemmelig Udsending, han skilte 
dem af med generende Eksistenser. 

Han blev som sin Helt »Figaro« Digter, saadan rent 
lejlighedsvis. 

Som han regnede med Hausse og Baisse i Forretningsverdenen, 
regnede han ogsaa med den herskende Vindstrøm i Literaturens 
Atmosfære. 

Han saå godt, at den gamle Tragedie var udlevet. Han 
stod paa samme Side som Diderot og La Chausée. Er der ikke 
lige saa megen Tragik i Nutidslivet som i Heroernes Tidsalder? 

Hvad kommer egentlig disse gamle Jøder, Grækere og Romere os 
ved? Athalie, Iphigénie, Cinna osv. osv.? Lad os tage vore nære 
Bekendte under Behandling: samvittighedsløse og forgældede 
Marquis'er, kæmpende Borgereksistenser . . ja lad os tage Lyst- 
spillets snilde Tjæner og gøre ham — let og sølvbroderet i Kostume 
— til en Spanier, hvorigennem den franske opadstræbende Bourgeois 
tydelig glimter igennem. 

Beaumarchais begyndte med at lave borgerlige Tragedier 
som »Eugénie«. De lykkedes ikke, fordi han havde Overtro 
paa det »tragiske«. Den store direkte Patos laa udenfor hans 
Talents Rækkeævne. »Eugéne« er lutter Graad og Besvimelser; 
Adelsmanden — der er gjort til Englænder og Søn af en Minister — 
er sort som en Skorstensfejer, hans forførte Brud hvid som en 
Snemand. I Lystspillet — det vildeste, hensynsløseste Lystspil i 
Tanken, men med et snildt anlagt Draperi af Kaadhed og farce- 
agtige Løjer over Satirens Nerver og Muskler — kom han ret til Orde. 

Han begynder med »Barberen i Sevilla«. Grev Almaviva 
har vor Sympati. Højt overragende staar han mellem de andre 
Personer. Figaro, hans fordums Tjæner, den kløgtige Barber, der 
har anvendt mere Kløgt til at tjæne Føden, end der er brugt i 
Aarhundrcder til at regere Kongeriget Spanien med alle dets 
Kolonier, finder sig endnu i at agere Leporello for Don Juan. 
Vel at mærke: Grev Almaviva er endnu ikke afsløret som Don 
Juan. For godtroende Tilskuere kan han endnu gælde for en 
romantisk Elsker, som synger Serenader under Rosinas Balkon. 
Men det er Figaro, der besørger Guitarakkompagnementet. Har 
man imidlertid stærk Tro, kan man endnu tro paa samme Grande 
af Spanien og overse den Frivolitet, der overdufter det hele Stykke 
som gennemtrængende Patchouli. 

Man maa jo dog være skabt som en Hollænder, hvis man 
ikke har Sympati for den glimrende, elskværdige Adelsmand (tilmed 
er han gjort til Spanier, det lægger altid mere Romantik over 
ham, end om han var gjort til fransk Marquis) overfor den gamle, 
dumme, overtroiske Doktor Bartholo, som giver ny Opfindelser som 
Kokoppeindpodningen Skyld for sine egne og Verdens Ulykker, 
som er arrig over, at man kender Loven for Blodomløbet osv. 
Man under ham, at han bliver trukken om ved sine lange Æsels- 
øren af den vordende Don Juan og den fungerende Leporello, en 
udmærket begavet, genialt-spillende Leporello: Harlekin bag Pierrot. 
Og denne i Grunden »Fandens Tøs«, Rosina, det mest udspekulerede 

lille Kreatur, man kan tænke sig, der straks bar en frelseode 
Løgn ved Haanden i alle vanskelige Situationer . . hun (eller 
Forfatteren) vinder endog vor Tilgivelse, naar bun hen mod Stykkets 
Slutning faar saa voldsomme Anfald af fin Æresfølelse. Hun er 
saa spillende livlig, saa sød koket, saa klog, saa let dansende over 
Livets Skær, saa vi alle er glade ved at se hende blive Grev 
Almavivas legitime Hustru. 

Vi nyder disse lystige Repliker, vor Moral tages fangen 
under Lystighedens Lydighed . . vi har været med paa et frivolt, 
men animeret Karneval, hvor Aandsblinkene har lyst op som 
tindrende Kroneflammer. 

Beaumarchais bliver mægtigere og rigere, modigere og 
hensynsløsere. Han fortsætter og fuldkommengør Typerne fra 
Barberen i sit Mesterværk »Figaros Bryllup«. 

Her bliver Almaviva afsløret som en »Coureur«, Figaro 
udvikler sig til Frondør, Bartholo aabenbarer sig i sit dumme 
lærde Pendanteris fulde Brede, da han træder op som Advokat, 
Basile vokser i sjofel Lumpenhed, Suzanne kommer frem, — hun 
ligner sin Frue mens hun hed Rosina og var Doktor Bartholos 
Myndling, her kommer Mesterstykket af en Fyr i Pubertetsalderen, 
den udødelige Page — Komedien udvikler sig fra Farce til et 
aandfuldt Lystspil med sande Tidstyper, med dybt Syn paa, hvad 
der rørte sig i Samfundet, mens Digteren atter flot kaster an 
Lystighed, sit kaade Lunes Kaabe over det hele. 

Men selv Ludvig XVI, som aldrig er bleven beskyldt for 
Skarpsind eller fint Syn, begreb dog, hvor Beaumarchais vilde 
hen. »Dette Stykke angriber alt, hvad man bør respektere i en 
Stat. . . Det skal aldrig blive spillet, saa længe jeg lever«. 

Jo pyt! Beaumarchais tvang Stykket igennem ved snildt at 
bruge Hoffets frivole Tendenser mod Kongens firkantede Moral. 
Det gik under dundrende Jubel over Théåtre frangais's Scene 
tre Aar før Bastillen blev stormet. 

Der var saa meget af en parisisk Gamin i den geniale Poet, 
at man, uden at krænke hans Minde, kan tænke sig ham i Bag- 
grunden af sin Loge i Tankerne sætte sine udspilede Fingre op 
mod Næsen og sende Louis XVI, Konge af Frankrig og Navarro 
en tavs, uærbødig Hilsen. 

Siden fik Beaumarchais andet at bestille end skrive Komedier. 
Nu kom en lang Kamp — ja han var jo endog krigsførende Magt 
under den amerikanske Frihedskrig — Kamp for at slaa sig 

højere og højere op. I »Figaros Bryllupc naaede han sit Højde- 
punkt som Forfatter. Han dalede derpaa ned til sit første kedelige 
tragisk-grædende Stade i »Den brødefulde Moder«. Brødefulde, 
angrende, sort-skurkagtige, mørkt hævnrugende er alle disse lystige, 
lette, dansende Figurer blevne i dette Stykke. Sagen er: Beau- 
marchais er bleven gammel og havde i Mellemtiden mellem »Figaros 
Bryllup« og »Den brødefulde Moder« lidt saa store Skibbrud paa 
sin ævenlyrlige Livsfart, at hans gode Humør er blevet havareret. 
Saa havde han en Regning at afgøre med sin Kontraparts nær- 
gaaende Advokat i en af sine utalfige Processer, Bergasse, som 
han i Komedien (eller Tragedien) »La mere coupable« kalder 
Begéarss. Han er ikke behændig sat ind. 

Som Poet staar altsaa Beaumarchais med ikkun to udmærkede 
Teaterstykker. De var tilstrækkelige til at sikre ham Berømmelse. 
Deres overstrømmende Lune inspirerede to Tonekunstnere som 
Mozart og Rossini til at sætte dem om i Musik. Alverden véd, 
at det blev to af Tonekunstens Mesterværker. 

Nu sidder Beaumarchais og troner i Busteform i det lange 
til Tilskuerfoyeren stødende Galeri i Théåtre franfais, i samme 
Rum, hvor George Sand grundende troner i Baggrunden i Statue- 
form, alvorsfuld som en pythisk Præstinde eller Profetinde. Tæt 
ved Alfred de Mussets lange, fine Ansigt med Helskæg og Polkahaar 
ses Beaumarchais's, kort fint, med lille krum Næse, høj tilbage- 
faldende Pande, kløftet Hage, med det korte, katteagtige Kæbe- 
parti, med den lidt sammenpressede Mund, som ligner afdøde 
Professor Clausens. 

Hans to Komedier har givet ham Plads i Frankrigs dramatiske 
Pantheon. 

Han ser elegant ud trods nogen Marquis, denne Urmager- 
søn og Urmagersvend fra Rue Saint Denis; han ser ud, som var 
han født til at bære Broderiet langs Kjolens Rande og det uendelig 
fine Kniplingskalvekrøs. 

Den yngre Coquelin spillede Figaro. Denne Skuespiller har 
muligvis været tynget af sin Broders Berømmelse. Det maa heller 
ikke være let at være Constant Coquelins Broder. Man véd i 
København, at den ældre Broder ikke er nogen Skønhed; den 
yngre er det endnu mindre. Den ældre Coquelins Fysiognomi 
har noget kort sammentrængt, den yngre Broders meget lignende 
Træk er ligesom trukne ud i Længde og Brede, og det forskønner 
dem ikke. Han vilde ikke være sin Broders Kopi, han har øjensynlig 




878 



Teaterindtryk. 



stræbt efter Originalitet under sin Kunstnerbane. Constant Coquelin 
improviserer aldrig, som man véd. Man kan stole paa, at hver 
Mine, hver Bevægelse i samme Rolle er den ene Atten som den 
anden. Den yngre Broder har haft Lyst til at slaa sig løs, at 
finde paa ny drastiske Virkninger den ene Aften efter den anden 
i samme Rolle. Han er bleven larmende, stundum trættende. Men 
at han raadede over et stort Lune, at han hørte til de for 
Scenen fødte, blev Pariserne snart overbeviste om. 

Siden den ældre Broder har forladt Thiåtre f rangais % har 
den yngre taget sig sammen. Vistnok begyndte han straks i 
første Scene med lidt vel sprællende Lazzi og støjede vel meget. 
Men hans Replikbehandling har vundet i fin Pointering og i logisk 
Gennemarbejdelse. Da Grev Almaviva siger: »Te voilå grand et 
grost, siger Coquelin Figaros næste Replik: »La misere Excellencec 
med den rette Svingning mellem Ydmyghed og durkdrevent Skælmeri. 
Ganske vist . . Figaro som Barber i Sevilla er langt mere Farce- 
figur end i »Figaros Bryllupc, hvor han fra Maske fortætter sig 
til en Type. Den yngre Coquelin har et fornøjeligt skælmsk Øje. 
Man kan forst aa, at Rosina finder Behag i den lystige Barber. 
Hans Lazzi med Doktor Bartholo driver han ganske i Maskekomediens 
Stil, og det har Beaumarchais vist ogsaa villet, at han skulde 
gøre. Forfatteren har ikke endnu ladet Figaro vokse ud over 
Lømmelalderen. Han har Lov til at slaa Kolbøtter, og Sparkene 
paa et vist Sted af den gamle Doktor er jo foreskrevne af Digteren. 
Han snurrer ham rundt som en Top, fanger det Kys, som var 
tiltænkt Rosina, slaar Porcelænet i Smadder med smittende Humør. 

Febvre spiller Greven. Til at være lyrisk Elsker er han 
virkelig for gammel; den hvide Pudderparyk gjorde ham endnu 
ældre. Jeg har ham mistænkt for at høre til min egen Alders- 
klasse. Han er en ypperlig Tekniker. Han lod skimte, at Greven 
er en i Kærlighedssager saare forfaren Mand. Synge kan han 
ikke, og Serenaden under Balkonen lød ikke videre bedaarende. 
Men i Forklædningsscenerne, hvor han gav den fulde Dragon og 
Don Baziles Stedfortræder som Syngemester, naaede hans Lune fuld- 
kommen op i Jævnmaal med den yngre Coquelins, og skønt han 
skal fare om som en Raket, mærker man ikke, at han er en ikke 
ung Herre. 

Clerh, Doktor Bartholos Fremstiller, er en solid og gennem- 
dannet Skuespiller. Han tager Rollen langt roligere end vor Schram 
gør det i sin geniale Operafigur; han gør Bartholo yngre og 

kraftigere; man kan forstaa, at der er Mulighed for, at ban kan 
gifte sig med Rosina. Jeg tror nok, at denne Fremstilling ligger 
Rollens Mening nærmere, men genial er den ikke. Bartholo har 
netop i Barberen saa mange kostelige Repliker. Jeg synes ikke, 
de blev sagte morsomt nok. Scenen med den dyppede Pen og 
den blækkede Finger har tidligere faaet mig mere til at le — og 
det var den Gang ikke Rosinas men Bartholos Skyld, at jeg lo. 

Bazile blev spillet af Leloir. Denne Kunstner interesserer 
mig hver Gang jeg ser ham. Han er yderst original i sin Op- 
fattelse, flyer de banede Veje, kan være sær og afstikkende, men 
han tænker sine Roller til Gavns igennem, før han spiller dem. 
Jeg har set ham i »Den Gærriget af Molieré. Hvor stod han højt 
over Talbots korrekte Rutine i gamle Dage. Han giver Bazile 
med urokkelig præstelig Alvor og Værdighed, taler næsten bestandig 
i Prædiketone. Han er lige ved at gøre en bange, naar han siger 
den berømte Replik om Bagtalelsens Magt. Hans Kostume er 
aldeles præsteligt: sort Soutane, hvid Bladkrave, sorte Strømper, 
bredskygget, paa Siderne opkrampet Hat. Han bærer sort Kryds- 
skæg efter spansk Præstemode paa den Tid, da Beaumarchais's 
Stykke blev opført. Han bevarer en stiv Ro; kun, naar hansiger 
sine mest kæltringeagtige Ting, har han en uforlignelig Grimace, 
der gør stor Virkning. Han trækker den venstre Moustache op 
mod det tilsvarende Næsebor, viser Tænder, som en Tævehund 
med Hvalpe, naar nogen nærmer sig; man ler . . ja men man 
bliver bange for den nederdrægtige Karl. Kun naar han cynisk 
tager mod Grevens Bestikkelser, faar han lige som en pludselig 
Trækning af flot Kaadhed, som bryder Værdigheden — der kommer 
et gadedrengeagtigt Blink frem i de ellers dødningalvorlige Øjne. 
Det var betydelig, højst interessant Kunst. 

Og Rosina! Det var maaske Glanspunktet. Det var Blanche 
Barretta. 

Naar man læser George Sands Breve til denne Dame, kan 
man slutte sig til, at hun nu maa være et godt Stykke ud over 
den første Ungdom, og havde jeg havt noget at sige over hende, 
vilde jeg have bønfaldet hende om at lægge Silketrikot over sin 
Hals. Men den ikke unge, lidt rynkede Hals er det eneste, jeg 
kan bebrejde denne udmærkede Rosina. 

Hun straalede af Skælmeri og Liv. Scenen med Figaro, 
hvor hun faar Bekræftelse paa Lindors Elskov til hende, spiller 
hun med en utrolig morsom og dog elskværdig Blanding af 

tøseagtig Løjerlighed, ægte Forelskelse, frivol Antyden af Ting, 
som dette Barn maaske ikke burde vide, men som hun véd saa 
god Besked om. Hun siger alle sine Løgne til sin Formynder 
aldeles velsignet, man nyder hendes Snildheds Triumf over den 
gamle Æsels Dumhed, man nynner efter hendes kvidrende Røst 
for sig selv Ungdommens og Elskovens jublende Sejerssang. Hun 
bliver arrig: hendes Hænder krummer sig som Katteklør ud mod 
Doktoren, mens Lyset gennemskinner hendes Negles Perlemorsrand; 
hun stamper med den lille atlaskbeskoede Fod saa let, saa elastisk 
og dog saa appelmæssigt, at man forstaar, at Klodrianen virkelig 
bliver myg af Frygt. Hendes store Øjne veksler i et evigt Spil 
fra elskovssyg Smægten til det mest drevne Fruentimmerhykleri, 
fra vilter Glæde til arrig Trods. Og hun faar sit Slæb, sin Koiffure 
. . . alt med i Aktionen. Det var saa godt, at det ikke kunde 
være bedre. 

Hver Replik var saa tydelig tænkt, saa hurtig sagt, saa 
sandt følt, at man maatte tage Del i den stormende Klapsalve, 
som kaldte Blanche Barretta frem efter hver Akt. 



S. SCHANDORPH. 




Man Monrads Selvbiografi. 



Etalsraad og Landkommissær Johan Monrads Selvbiografi (1638 — 1692) ud- 
givet efter Originalhaandskriftet af S. Birket Smith, Kbhvn. (Gyldendal). 



Man kan blive en berømt Person paa temmelig billige 
Vilkaar: man behøver blot at skrive sin egen Biografi. Naar da 
en gunstig Skæbne i nogle hundrede Aar vaager over, at Manu- 
skriptet ikke gaar tabt, saa er det — alene i Kraft af den for- 
løbne Tid — et værdifuldt historisk Dokument, om end Forfatteren 
i sin Tid egentlig har været et Hverdagsmenneske og ikke en 
Gang har haft Talent som Forfatter. Naar han blot har været 
et oprigtigt Menneske, bliver han saa alligevel interessant, ikke 
blot for en snæver Kreds, men for en hel Nation. Saaledes er 
det gaaet den gamle Johan Monrad. Uden at man havde hans 
Selvbiografi, vilde lærde Historikere maaske nok ved at endevende 
gamle Papirer en Gang imellem støde paa hans Navn ; men ingen 
vilde tænke paa at anstille nøjere Efterforskninger om ham: 
dertil fyldte han ikke nok. Men nu har han haft den Idé at 
skrive sit eget Levnedsløb, det vækker hen ved 200 Aar senere 
med Rette Opmærksomhed som originalt Tidsbillede, udgives den 
ene Gang efter den anden, først af J. (?. Burmann Becker (1862), 
nu atter — nøjagtigere og kyndigere — af S. Birket Smith; det 
er aabenbart blevet nøje gransket af J. P. Jacobsen, da han 
rustede sig til at skrive sin Marie Grubbe; det er blevet kritisk 
og literært mønstret af G. Brandes i hans Festskrift om Holberg. 
Det anmældes i Blade og Tidsskrifter. Johan Monrad er bleven 
berømt. 

Det havde han nu vist ikke noget imod. Men det kan vel 
være, at han ikke vilde være helt tilfreds med sin Berømmelse i 
vor Tid, ikke finde den ganske svarende til sine Tanker om sig 

selv. Saaledes at blive taget ned fra sin lille Pjedestal, randsaget 
i alle Folder og gjort til videnskabelig historisk Objekt — det 
var jo ikke Meningen! Men det ene følger med det andet. 

Han var hverken i det ydre eller i del indre Liv nogen 
betydelig Personlighed: det Indtryk af ham, som han selv med- 
deler, svarer navnlig ikke til hvad man i fremhævet Betydning 
kalder en Mand. Der var ingen gennemgaaende Vilje eller Hen- 
sigt i ham, han havde intet rigtigt for. Han »befalede Gad al 
Ting og ventede hans Vilje«. Han voksede op under lykkelige 
Forhold, blev, som det synes, meget forkælet fra alle Kanter og 
tog Livet afgjort fra den behagelige Side. Selv havde han ikke 
synderlig Formue, men kom dog til at gøre en lang og nydelses- 
rig Udenlandsrejse i fornemme Folks Følge i Løbet af en 7 — 8 
Aar. Efter Hjemkomsten, da han allerede var nogle og fyrretyve 
Aar gammel, blev han heftig forelsket i en ung og smuk Adels- 
dame, en fin, fornem og rig Pige, og vandt hendes Hjærte og 
Haand, uagtet han stod lige saa meget under hende i Rang som 
over hende i Alder. Og dermed er hans Levnedsbog, som den 
foreligger for os, væsentlig skreven ud; Slutningen af hans Liv 
skal, efter hvad Udgiveren oplyser, have være lidt mere tornefuld 
end Begyndelsen. 

Efter hvad man kan slutte af hans egne Ord saa vel som 
af hans Skæbne, har han været smuk og fremfor alt sympatisk, 
vindende, tækkelig: baade Mænd og Kvinder, unge og gamle, 
syntes umaadelig godt om ham. Det skal være ham vel undt, 
saa meget mere som han i Grunden var en brav Karl, der ikke 
alene til Legemet, men ogsaa til Aanden var vel skabt, mild og 
blød af Sind, med fint mærkende Organer for aandelig Paavirk- 
ning, derfor ogsaa med et vist Hang til forfinede, men rene 
Nydelser. Det bedste ved ham er en Glæde, saa lys i sin Tone, 
som man næppe skulde finde Mage til nu til Dags, saa vel over 
Menneskene som over Naturen. Hans inderlige og rene Sans for 
Naturskønhed, der i psykologisk og historisk Henseende er hans 
mærkeligste Fortrin, er allerede blevet analyseret af G. Brandes 
og fremhæves paany — med Tilslutning til Brandes — af Selv- 
biografiens Udgiver. All dette tyder paa et af Naturen godt 
Hjærte; og Indtrykket heraf forringes ikke ved, at han havde en 
tilsvarende Sans for god Mad og for elegante Selskabsformer. I 
paakommende Tilfælde kunde han endog tage mere virksomt 
Parti for at det gik rigtigt til i Livet, som det viste sig, da han 

hjalp en Slægtning af sig, en smuk Dame, fra at blive Maitresse 
for »een stor Personc (o: Christian V.), hvad hendes Venner, 
endog hendes Fader, syntes gærne at ville give deres Velsign- 
else til. 

Men af alt i Verden syntes han dog bedst om sig selv. 
Selvtilfredsheden er smurt i tykke Lag over hans hele Biografi. 
Ogsaa senere Tider have kendt selvtilfredse Etatsraader, men 
næppe nogen, der har været saa aldeles naiv i Glæden over sig 
selv, som Johan Monrad. Han forstyrres ikke i mindste Maade af 
nogen Refleksion over, at de, som læse, hvad han skriver, hver 
for sig paa menneskelig Vis ogsaa kunne have lidt til overs for 
sig selv, og derfor paa menneskelig Vis ville være lidt skeptiske 
med Hensyn til hans Fortrin i alle Retninger. Han fortæller 
allerede om sin Fødsel: »Gud gav mig saa fuldkommen dejlig et 
Legeme med saa fuldkommen Sans, at alle — det jeg siger Gud 
til Ære og Tak — fra mit Barnsben ansaa mig som af en sær 

dejlig Skabning, og saa fuldkommen dejlig en Sjæl, og saa 

fornøjet et Sind, at jeg var aldrig mere fornøjet, end naar jeg 
var med mig selv alene. Saa at naar jeg siden har set andre 
Folks Væsen, Natur og Humør efter, maatte jeg bekende, Gud 
har haft en sær Naade for mig fremfor de meste andre, at jeg 
fandt i min Sjæl og Væsen de ufejlbare visse Tegn paa et præ- 
destineret og udvalgt Guds Barn.« Denne Overbevisning følger 
ham gennem hele Betragtningen af hans Livs Tilskikkelser og lader 
ham den ene Gang efter den anden falde i hellig Forundring 
over, hvilket mageløst Menneske han i Grunden var. Kun én 
Gang truede hans Selvtilfredshed med at gaa helt op i Luer, 
nemlig da han blev saa forelsket i den smukke Mette Sophie 
Krabbe: »Jeg ledte efter mig, og kunde intet finde mig 
selv nogensteds mere«, siger han med et karakteristisk følt 
Udtryk. At det alligevel efterhaanden lykkedes ham — - altfor 
godt — at finde sig selv igen og se sit eget Jeg i fuld bengalsk 
Belysning, derom vidner Selvbiografien alene ved at være affattet 
længe efter denne Tid: det er kun hans sjældne Beundring for sig 
selv, som vi overhovedet have at takke for, at han har efterladt 
os denne Biografi i det elegante og splendid indbundne Oktavbind, 
som senere er havnet paa det store kgl. Bibliotek. Man kan ikke 
lade være at formode, at Ægteskabet ikke saa ganske har holdt, 
hvad Forelskelsestiden lovede. En vis Forkælelse af sin egen 
Person kan vistnok bidrage til at give Personen noget erotisk til- 

trækkende; men naar det daglige Samliv begynder, kan den falde 
noget besværlig, især for en Dame, der ogsaa paa sin Side synes 
at have været forkælet af sine Omgivelser. 

Karakteristisk for Tidsalderen er ikke alene det naive i 
hans Egoisme, men ogsaa det, at den helt igennem er omsat i 
Religion; og da et noget lignende Fænomen i Leonora Christinas 
Jammersminde nylig har været paa Tale i dette Tidsskrift (se 
Artiklen „Contra Leonora Christina" S. 737 f.), ville vi lidt nærmere 
betragte denne Sag, som den fremtræder hos de to Personer. 

De ere begge i høj Grad religiøse; men der synes ved 
første Øjekast at være Forskel nok i den Maade, hvorpaa deres 
Religiøsitet ytrer sig. Hendes har en dybere og kraftigere Farve: 
hun takker Gud for de »underlige Tinge, det »store Mirakel og 
Jærtegn«, han har gjort imod hende, idet hun henfører sit Legemes 
naturlige Modstandskraft mod Lidelser og sin Sjæls Spændstighed 
i Ulykken til Guds særlige Beskyttelse. »Det er mere end ube- 
gribeligt, at jeg saa store mig overkomne Ulykker har kunnet 
overleve, beholdende min Fornuft, Sind og Sans. Det er sig 
højligen over at forundre, at mine Lemmer ikke ere krumpen og 
kontrakt af Liggen og Sidden, at mine Øjne ikke ere dumme, ja 
ganske blinde, af Graad, af Røg og Smøg, at jeg ikke er stak- 
a andet af idelig Lysetand og Kvalm, af Stank og indeklemte 
Luft. Gud alene Æren« (Jammersmindet S. 4). Naar hun ved 
Raadsnarhed og Mod slipper heldig over en truende Fare, saa er 
det Gud, som giver hende Mod og betager den det, som 
skulde gribe hende (Jammersm. S. 6). Gud skaffer hende 
Hævn over hendes Fjender (S. 11). Naar hendes Søn, tilskyndet 
af hendes egne hævntørstige Ytringer, har dræbt en af hendes 
Avindsmænd, saa mener hun da, at hun har Lov til at glæde 
sig over at »Gud har straffet den Skurk« (S. 136). Saaledes 
taler Kongedatteren med den mægtige, lidenskabelige Karakter og 
de store, mørke Skæbner. Præstesønnen med det flade, fornøjede 
Sind har andre Ting at takke Gud for. Han var f. Eks. som 
ung Mand temmelig forfalden til at traktere sig selv paa Værts- 
huse, hos Madtz Pers6n paa Vestergade, eller i det traiteur-Hus 
paa Nørregade, hvor Maden altid var saa delikat, eller til Mogenses 
i Gappadocia, til Edings i Kongensgade, i »Dyrkøbc og i »Godt- 
køb« eller til Johan Lehns. »Paa disse Steder gik jeg da ganske 
alene, naar jeg vilde vel og fornøjelig traktere mig. Og det aller- 
bedste af alle Slags, som de intet ellers solgte for Penge, det var 

altid for mig. Jeg kan intet nok forundre mig over den 
sær Naade, den gode Gud altid havt for mig å part, 

derfor skriver jeg dette. Naar jeg kom, saa lukte jeg 

mig inde, indtil jeg ringede, og havde ingen Selskab uden mig 
selv og mine egne Tanker, og al Verdens Selskab havde ikke 
kunnet fournere mig saadan fornøjelig Omgængelse som min egen 
enlige Person og Tanker, naar jeg vidste, der var ingen nær.c — 
Med det, han kalder »Tankere, mener han naturligvis det, vi 
vilde kalde »Fantasier«. 

Enhver ser let, at Forskellen, saa stor den end er, alene 
angaar de to Personers højst forskellige Individualiteter, deres 
Temperament og deres Livs Tilskikkelser, men at derimod selve 
den religiøse Synsmaade er aldeles den samme hos begge. Alle- 
rede i det udvortes er der overensstemmende konventionelle 
Manerer og Udtryksmaader; naar de f. Eks. begge indlede deres 
Memoirer med en Betragtning af Guds Godhed imod dem, saa 
mærker man deri noget, som ansaas for at høre sig til ved den 
Slags Meddelelser, hvilket naturligvis ikke forhindrer, at det kan 
være oprigtig ment. Men ogsaa deres egentlige Tro, som var 
gaaet dem over i Eød og Blod, og var blevet dem til en anden 
Natur, er den selv samme. Det er her som hist det enkelte Jegs 
Tro paa Guds specielle Forsyn, hans Naade mod mig fremfor 
mod andre Mennesker, eller endog til Skade for andre 
Mennesker, for saa vidt som de staa mig og mine Inter- 
esser imod. 

Denne Tro er jo slet ikke andet end den uopdragne Selv- 
iskhed, som giver sig en uendelig Bekræftelse og gør en Evigheds- 
Fortjæneste ud af sig ved at gøre Paastand paa en speciel Alliance 
med en almægtig Verdensstyrelse. Den er blind som Lidenskaben 
og blottet for al Refleksion. Den bygger paa en aldeles umiddelbar 
og naiv Forudsætning om, at Gud er partisk for mig i samme 
Grad som jeg er partisk for mig selv. Indlod den sig paa at se 
Tingene fra Medmenneskenes Standpunkt, vilde den idelig løbe 
Panden mod den logiske Vanskelighed, at end ikke Almagten paa 
én Gang kan foretrække den ene for den anden og den anden for 
den ene: det vilde gaa som med den uheldige franske Minister, 
om hvem lians Kollega, den gamle Dufaure, hovedrystende sagde: 
il préfére tout le monde. Ved denne Tro isoleres Individet i sin 
egen Egoisme og et virkeligt Samfundsliv forhindres, idet Troen 
leder bort fra Jeg'ets Anerkendelse af Næstens lige Ret med mig 

selv, hvilket er Grundvolden for alt Samfundsliv. Hvorledes det 
gik, naar to Jeg'er tørnede sammen, hvert med sit Krav paa 
at være det foretrukne, kan oplyses ved et Træk af Leonora 
Christinas Historie 1 ). Da hun Natten efter d. 13de Marts 1661 
iværksatte et Forsøg paa Flugt fra det haarde Fængsel paa 
Hammershus i Forening med sin svagelige Mand og en Tjæner t 
kom Selskabet ved Nedstigningen fra de bratte bornholmske 
Klipper i en aldeles fortvivlet Situation, som alene kunde klares 
ved hendes utrolig dumdristige Energi. Hun ytrede selv i en 
senere Tid, at kun Gud kunde have ladet Foretagendet lykkes, 
saa vidunderligt var det. Men Fængslets Kommandant Fuchs, 
som de havde forsøgt at undfly, og som ogsaa betragtede hendes 
foreløbige Held som overmenneskeligt, forklarede Sagen paa sin 
Maade, idet han sagde, at hun kun ved Djævelens Bistand var 
kommet over Faren. Det lyder som et Skænderi med Sværgen 
og Banden; men vi tør ikke benægte, at de stridende Parter have 
talt ud af deres inderste religiøse Livsanskuelse. Hvad der lykkes 
for mig, er Guds Værk; hvad der gaar mig stik imod, er Djævelens 
Værk. Gud er min specielle Gud — og Fanden i Vold med 
mine Fjender! 

Der er derfor ingen Grund til at blive rørt over denne 
Slags Fromhed og Religiøsitet og navnlig ikke til at betragte den 
som en etisk Garanti for Sanddruhed, Uskyldighed eller Ret- 
færdighed. Den er meget snarere det modsatte; den har i hvert 
Fald intet med det etiske at gøre. Den er lige saa vel en 
Religion for Menneskets slettere Jeg som for dets bedre Jeg. Men 
dermed tør det ikke nægtes, at den er en stærk psykologisk Magt* 
maaske des stærkere, jo mere naiv og umiddelbar — raa, om 
man vil — den er, og at den kan yde megen Bærekraft under 
Livets Tilskikkelser; det samme gælder jo f. Eks. om Muhammed- 
anernes fatalistiske Tro. Leonora Christinas, Johan Monrads og 
deres samtidiges Religion førte Kristendommens Flag og dogma- 
tiske Attributer; men hvor meget den egentlig har at gøre med 
Oldtidens Kristendom, som den foreligger i det nye Testamente, 
— det er et vidtløftigt Problem, som ganske vist fortjæner om- 
hyggelig at studeres, men som er altfor stort for denne Anmældelse. 

x ) Forekommer i S. Birket Smiths Leonora Christinas Historie H, S. 32. 

IV. Det psy koJogisk-æstetiske Synspunks Berettigelse 

og Betydning. 

Kunstværket er en Frembringelse af den kunstnerisk-for- 
mende Fantasi, og denne Fantasi er ikke en Ævne til at ændre, 
kombinere, typisere og idealisere i al Almindelighed, men en 
følelsesbaaren, nærmere set en individuelt følelsesbaaren 
Fantasi. Det gør en uhyre Forskel, enten jeg betragter den efter 
visse tekniske Regler bevidst arbejdende Fantasi eller en af Føl- 
else og Sindsbevægelse stemningsbevæget Fantasi som den egent- 
lige Frembringer. Det er to forskellige Æstetiker, der fordre to for- 
skellige Arter af Kritik. I det første Tilfælde bliver der saa at sige 
kun en kvantitativ Forskel i Fantasien, Individualiteterne træde i 
Baggrunden, Reglerne i Forgrunden, og den ved Association for- 
klarede Fantasi faar kun den Rolle at skaffe Materiale til Reg- 
lernes Anvendelse: som Kritiker anvender jeg da den formelt- 
tekniske Kritik. Den moderne Æstetik er ved sin Analyse af den 
digteriske Fantasis Natur, Virksomhed og Værk naaet til den 
anden Anskuelse. Den har set, at den kunstneriske Fantasi ikke 
kan forklares ud fra Forestillingsassociationen alene; at den 
organisk-levende Billeddannelse, der her er Tale om, kun kan 
forstaas ud fra Følelsens Forbindelse med Fantasien, hvad der 
svarer til dens Opfattelse af, at det er et Livets Indhold, Følelse, 
Sindsbevægelse, Stemning, der er det sindsbevægende Indhold i 
den kunstneriske Form. 

»Og fra Følelsen strømme Ændringer ind. Kunstnerens 
stærkere, klarere, konkretere Billedliv sætter den værdibestemmende 
Følelse i Bevægelse, og ved Følelsen, Interessen sker der nu 

ubevidst-bevidste Ændringer og Omformninger af Billederne, særlig 
ved det forskellige Eftertryk paa visse Elementer, Associationer 
og Forbindelser i Modsætning til andre, og ved at visse Sammen- 
sætninger foretrækkes for andre. Vi kende alle Drømmens Billed- 
avlen; vi vide, hvorledes en Stemning kan forrykke vort Syn paa 
en Forestilling, en Begivenhed, en Handling og gøre Billedet af 
den til et andet. Det er dette, der sker her i større Stil. Føl- 
elsen med de Drifter og Viljesbestemmelser, den indleder, — det 
vi ellers kalde den uvilkaarlige Interesses og Opmærksomheds 
ubevidste Valg — ændrer Billedet, og idet denne Omformning 
foregaar under selve Billedets Dannelse af Erfaringselementer, vil 
dette sige, at det forandrer sig indenfra, at det undergaar Æn- 
dringer, ved hvilke det transcenderer Virkeligheden. Det lige- 
gyldige Forestillingsløb kan være af en vis mekanisk Natur, og 
der kan der tales om Forestillingsmekanismen. Det følelses- og 
sindsbevægede Forestillingsløb er af en anden Natur. Det bliver 
organisk, levende. Billederne gro frem af Bevidstheden, og i 
denne Vækst bestemmes de tillige ved Bevidsthedens Sam- 
menhæng, der er bestemmende for Opmærksomheden, Valget 
af Elementerne og Eftertrykket paa dem. Den er Indbegrebet af 
vore tildels ordnede Forestillinger, Regler og stærke Meninger, og 
de af vor Følelse udsprungne æstetiske og etiske Værdibestem- 
melser, de af vore Viljeshandlinger opstaaede Formaalsideer, vort 
Følelseslivs og vor Viljes Vaner, vore herskende Interesser, Por- 
maal, Ideer, Meninger, vort Bevidsthedslivs reale Enhed. Herfra 
er det, at Kunstnerens Livssyn, Følelse, Temperament osv. faar 
Indflydelse paa Billeddannelsen gennem ubevidst Valg af Æmner 
og af Elementer til Billederne« l ). 

Har man forstaaet denne Følelsens Indflydelse, træder In- 
dividualiteten i Forgrunden, og der kræves en anden Kritik, den 
æstetisk-psykologiske. Den sidste Nøgle til Forstaaelsen af denne 
Fantasi, dens Virksomhed og Værk ligger i Forstaaelsen af den 
individuelle Aand, hvis sindsbevægede Ytringsform den er. Den 
er baaren af almengyldige-æstetiske Principer, der arbejde i den 
æstetiske Følelse og ogsaa ere Kildespringet til de tekniske Regler, 
men disse forklare kun en Del af Værket; den anden og finere 
Del forstaas kun ud fra den individuelle Menneskeaand , der med 
individuel Frihed, med skabende Rigdom benytter disse Principer 

og giver dem Udtryk i dette ejendommelige Værk. Livssyn og 
Livsinteresser, Følelse, Stemning og Temperament, Valg afÆmne, 
Motiver, Typer og Karakterer forstaas kun ud fra denne bestemte, 
ogsaa af Tiden, Folket og Racen bestemte Aand. At forstaa 
denne er dybest at forstaa Værket. Men det er vanskeligt. En- 
hver Psykolog ved, at Ævnen dertil er en af de sjældneste og 
største Gaver; i sin ejendommelige Forbindelse af Videnskab og 
Kunst, kræver den en egen Forbindelse af en Kritiker, en Psy- 
kolog og en Digter. 

Jeg kan belyse Fordringen paa den psykologiske Kritik paa 
en anden Maade. I TilJæget til Scherers nylig udkomne Poetik *), 
hvor hans forskellige Udkast til Forelæsninger findes, er der 
ogsaa et, der gaar paa den literære Kritik. Det lyder saaledes: 

Analyse og Syntese af et enkelt Værk (f. Eks. Vilhelm Meister). 

1. Ydre Tilblivelseshistorie. 

2. Stof. 

3. Form. 

4. Indre Oprindelseshistorie; Kavsalitet, hvorfor Værket 
maatte blive som det blev. 

5. Dets Virkning, a. paa de nydende, b. paa den frem- 
bringende. 

Med Hensyn til Stoffet behandler Scherer i sin Poetik: de 
tre Verdener (den fysiske, den indre-sædelige og Fantasiens, Anelsens, 
Skæbnens Verden); den almindelige Motivlære, en Klassifikation 
af de forskellige Motiver; Forviklings-Figurerne; de forskellige 
Klasser af Virkninger (behagelige: alvorlige og komiske, ubehage- 
lige). Ved indre Form forstaar han den karakteristiske Opfattelse 
af det engang valgte Stof og den derved bestemte objektive 
(naturalistiske, realistiske, idealistiske) eller subjektive (humorist- 
iske, satiriske, elegiske, idylliske) Behandling. Under den ydre 
Form behandler han 1. Fremstillingens Grundformer (A. Direkte 
og indirekte Fremstilling. B. Fiktioner. G. Læren om Tegnene. 
D. Talens Arter). 2. Digtarterne. 3. Komposition. 4. Sprog. 
5. JWetrik. 

Jeg ser ikke rettere, end at der her er givet en fuldstændig 
Disposition til en omfattende literær Kritik. Det fortræffelige er, 
at det her klart er hævdet som en væsentlig Side ved Kritiken at 
naa til den indre Oprindelseshistorie. Enhver ved fra Literatur- 

historien, hvor lidet denne Fordring er sket Fyldest, man har i 
Almindelighed holdt sig til de tre første Punkter, og det 3die har 
som oftest endda været Stedbarn. Nu vil det let ses, at det 4de 
Punkt, der indeholder Fordringen paa den psykologiske Kritik, i 
Virkeligheden bliver Centralpunktet. I den ligger Nøglen til For- 
staaelsen af Valget af Stof og Motiv, helt igennem til Forstaaelsec 
af den indre Form og dybere set ogsaa til den ydre, til Virk- 
ningen osv. Den psykologiske Kritik bliver det Lyspunkt, ud fra 
hvilken den rette Forstaaelse af det hele naas. 

Man har fremhævet den Fare ved den psykologiske Me- 
tode, at den saa let bliver subjektiv, individuel. Det er sandt, 
det kan vanskeligt undgaas, naar Talen er om at bedømme de 
dybeste Rørelser i en menneskelig Aand. Vel fører ogsaa denne 
Bedømmelse sine Bevissteder med sig; her er altsaa noget, der 
kan kontrolleres, men det maa indrømmes, at der ikke her kan 
blive Tale om Almengyldighed eller stræng videnskabelig Evidens ; 
lysende, slaaende Gisninger og stærke Sandsynligheder vil her 
være det højeste, der kan naas. Men naar dette nu er Vejen til 
denne væsentlige og nødvendige Side af Kritiken, til denne vel 
ikke den eneste, men den højeste Art af Kritik? Skulde vi saa 
opgive den, fordi Vejen er farlig? Fordi Videnskaben giver sine 
bedste Resultater, hvor den staar overfor det elementære, det 
der eksakt kan udmaales, beregnes og kontrolleres, opgiver man 
derfor at søge at forstaa det sammensatte, selv om dette er saa 
uendelig indviklet som Geniet? Ere disse lysende Gisninger og 
stærke Sandsynligheder her det højeste, der kan naas, saa er det 
det Lys, der her kan faas, og den, der her har Vidjegrenen i 
sin Haand, er en Lysbringer og en Varmebringer. 

I denne psykologiske Kritik har Dr. Brandes sin Styrke 
som Literaturhistoriker. Der kan gøres Indvendinger mod hans 
Behandling af det almenhistoriske. Den fine Sans for det indivi- 
duelle, Dr. B.'s herskende Ævne, den er jo, som Vodskov be- 
mærker, i og for sig indifferent mod det almenhistoriske og vil 
ikke umiddelbart værge sig mod en nok saa forrygende Syste- 
matik. Man kan savne de bestemte afsluttende Resultater eller 
Formuleringer af Resultaterne , det didaktiske, og det gaar her 
som med Carlyles Revolutionshistorie, at det er ganske nyttigt 
først i en literaturhistorisk Haandbog at læse en Fremstilling af 
de Forfattere, Br. karakteriserer. Men har man gjort dette og 
saa læser Brandes, hvor langt rigere finder man da ikke hans 

Billede. Det maa heller ikke glemmes, at naar Talen er ikke om 
at give Bøgernes Historie, det kan gøres saa positivt-didaktisk, 
og det skal gøres, men Aandernes, Ideernes og Følelsernes Hi- 
storie, saa bliver alt jo uendeligt flydende, Overgangene saa fine, 
Livet saa bevægeligt, at det sprænger disse rare faste Rubriker 
og disse hyggelige kampestensagtige Resultater. Men dette er jo 
ikke den psykologiske Kritikers Skyld, det ligger jo i Sagens 
Natur, i Aandens og Livets Væsen. Og er det ikke her Kritikerens 
Storhed, naar han har denne Sindets sympatetiske Bøjelighed, at 
han kan bølge med det bølgende, ja at han kan modsige sig selv, 
hvor Følelserne gøre det. 



V. Dr. Brandes 1 Betydning betragtet ud fra hans 

Metode. 

Dr. Brandes' Betydning som æstetisk Kritiker ligger i An- 
vendelsen af den af ham ejendommeligt modificerede psykologiske 
Metode. Hvorledes bliver en Mand eller Kvinde i særlig Grad 
Banebryder? enten ved at tilføre Aandslivet en ny Værdi, det 
være nu en ny Følelse i typisk Klarhed, Opdagelsen af en ny 
Lov i Naturens eller Aandens Verden, en ny Ide. en ny Hypotese, 
eller ved at finde en ny frugtbringende Metode. Strængt taget 
har Brandes ikke opdaget en saadan ny Metode: han havde For- 
gængere og Lærere i Taine og Ste Beuve, men dels har han 
ejendommeligt modificeret den, som ovenfor angivet, dels har han 
den Fortjæneste at have indført den i Norden. Men selv om Br. 
ikke paa ejendommelig værdifuld Maade havde ændret Metoden, 
vilde det være fuldstændig uberettiget at frakende ham Original- 
itet, fordi Metoden ikke var opfunden af ham. Storværker i 
Videnskaben ere som oftest netop fremkomne ved Anvendelse af 
en ny Metode paa nye Omraader. Den eksperimentalt-induktive 
Naturforskning, der afslører Mennesket Naturens Love og bringer 
Naturen i hans Magt, den sammenlignende Sprogforskning, der 
forfolger Sprogene gennem de oprindelige Rødder til det fælles 
Udspring, ere nye Metoder, der ere opdagede af en eller faa; men 
ingen vil sige om Mænd, der øve Stordaad ved sindrig Brug af 
en saadan af andre opdaget Metode: de ere ikke originale, de 
anvende kun en laant Metode. Jeg kan ypperlig vise mig som 
Geni eller Talent ved selvstændig at anvende og modificere et 

saadant Tankens eller Aandens Organon til Fuldkommenhed og 
derved pløje Marker, der før ikke kunde pløjes. Det er en stor 
Fortjæneste at anvende en ny frugtbringende Metode paa nye 
Felter. At den Mand, der gør dette, ved Siden deraf nærer An- 
skuelser, som jeg ikke ynder eller vel endog afskyr, vedrører ikke 
Sagen, hvis disse Anskuelser ikke faa nogen skadelig Indflydelse 
paa Metoden. Her kan ganske vist være et svagt Punkt, jeg kan 
være Nihilist og en dygtig Kemiker, det sociale og det kemiske 
Omraade ligge saa langt borte fra hinanden, og det ene kan ikke 
forstyrre det andet. Det sociale og det literære Omraade der- 
imod grænse nær til hinanden, og forstyrrende Indflydelser kunne 
finde Sted. Dr. Brandes' sociale, politiske og religiøse Syn ind- 
virkede, som Brandes selv indrømmer, oprindelig paa hans Vur- 
dering af Forfatterne, og den frie, upartiske Sympati, der er en 
Betingelse for den psykologiske Metode, svækkedes og forvirredes 
derved. Men det maa tillige indrømmes, at medens dette fandt 
Stéd paa en Tid, da Dr. B. endnu ikke havde fundet sin egent- 
lige Styrke og udformet sin ejendommelige Metode, fandt det ikke 
eller kun i ringe Grad Sted, da han havde fundet den. (»Natural- 
ismen i England« , »Den romantiske Skole i Frankrig« , »Schack 
Staffeldt«, »Tegnér«, til Dels »S. Kierkegaard«), og hvor hans 
Sympati ikke løb nogen som helst Fare for Forplumring, kunde 
Metoden udfolde sig i sin hele Fortrinlighed og naa hint lysende 
Indblik i Individualiteten, der paa en Gang klarer og fortryller 
(»Disraeli«, »Lassalle«, »P. Heyse« og i det hele »Mennesker og 
Værker«). 

Det store Talent, hvormed Brandes haandterer sin Metode, 
vil næppe benægtes af nogen. Jeg erindrer det stærke Indtryk, jeg 
fik af dette ved Løsningen af »Lassalle«. I en kritisk Anmæld- 
else (i »Dagbladet«, 6te Febr. 1882) skrev jeg den Gang bl. a.: 
»Det psykologiske Grundrids til et Portræt har Dr. B. givet. Til 
at give dette, har faa eller ingen saa store Betingelser som han. 
En saa lykkelig Ævne til at trænge ind i Individualitetens Dybder 
hører med til det sjældne blandt det sjældne. Ikke blot saa 
kongeniale Personligheder, som Lassalle forstaar han — hvis jeg 
maa give noget overordentligt fint et noget grovt Udtryk — at 
gennemskue i Sjælselementernes Blanding, men selv, naar han 
behandler en ham i det store og hele dog saa fjærntstaaende 
Aand som S. Kierkegaard, maa Mænd, der betragte hans Frem- 
stilling som en Misforstaaelse, dog føle sig grebne og belærte ved 

hans Bog, være ham taknemmelige for en hel Del, de ikke have 
set eller tænkt paa, og lægge Bogen fra sig med den Følelse, at 
den er skreven af en Mand, der har den lykkelige Ævne at kunne 
se. En saa ejendommelig Gætteævne, en saa fin Intuition, en 
saadan Ævne til Medfornemmelse, en saa forstaaende Sympati, 
findes kun hos den, der i Vuggegave til Mandens Blik for det 
almene og kritiske Skælneævne fik nogle af den kvindelige Aands 
(og Digterens) bedste Egenskaber: Blikket for det individuelle og 
for Syntesen. Naar Dr. B. blot finder et Element i en Person- 
lighed, der er i særlig Samklang med noget i hans egen Sjæl, 
forstaar han at benytte denne partielle Overensstemmelse som det 
Adgangskort, der skaffer ham Indgang til Karakterens helligste, 
og han gennemaner den. Dette intuitive Finblik er den egent- 
lige Grundbetingelse for at gribe det individuelle — »saadan en 
Ting, som aldrig har været før og aldrig vil komme igen« — og 
kan ikke erstattes ved nogen som helst videnskabelig Metode. 
Den repræsenterer paa den psykologiske Fortolknings og den 
æstetiske Værdibestemmelses Omraade, hvadÆvnen til at udkaste 
de store Hypoteser, Gætteævnen for det højeste generelle, er for 
den videnskabelige Forsker.« 

»Dette store Fortrin, Dr. B. har, staar som antydet i For- 
bindelse med noget kvindeligt og digterisk i hans Sjæl. Mandlig 
er Sansen for det almene, kvindelig det psykologiske Finblik for 
det individuelle og hans stærke og lykkelige Trang til at forbinde 
det almene med det individuelle; mandlig hans kritiske Ævne til 
at udskille, af hvilke Elementer en Sjæl er sammensat, og til at 
veje og maale, i hvilke Styrkeforhold de enkelte Etømenter op- 
træde, kvindelig den dybe Sympati, der bringer ham til at slynge 
sig om sin Helt og forelsket se op til ham; mandligt hans Blik 
for det grundvæsenlige, den herskende Ævne, kvindelig hans 
Glæde over Skinnet; mandlig hans Forkærlighed for, »at udtale 
det som er« og for Hensynsløsheden som et moderne Ideal, 
kvindelig hans æstetiske Sympati for, hvad der tager sig ud.« 

Ogsaa de 45's Adresse til Dr. B. 1874 fremhæver netop 
dette Punkt, den sjældne psykologiske Indsigt, hvormed B. »har 
paavist disse Værkers Udspring af de forskellige Forfatteres 
Individualitet. Den fineste og bedste Fremstilling af Dr. B.'s 
Talent i denne Retning findes for øvrigt i H. S. Vodskovs 
»Spredte Studier« i Afsnittet : »G. Brandes : Den romantiske Skole 
i Frankrig«. Her er givet en indtrængende og uhildet Dom. 

Er man altsaa med mig enig om den psykologisk-æstetiske 
kritiske Metodes Betydning , forstaar man den ejendommelige 
Maade, hvorpaa Br. har omformet den og indrømmer man hans 
Talent i Brugen af den, maa man følgelig ogsaa indrømme hans 
store Betydning for nordisk Kritik. Det er den første Ret- 
færdigheds handling, der maa vises ham. Og med det samme 
bliver der Lejlighed til at vise ham Billighed paa en anden 
Maade: lige overfor de stadigt tilbagevendende Anklager for 
utilladelige Laan. 

Dr. Brandes* Hoved betydning ligger i Anvendelsen af den 
nye Metode paa et stort og omfattende literært Stof. Vi maa 
her først skelne mellem to Omraader, hvorpaa Metoden er anvendt 
af Brandes. I. det, hvorpaa den aldeles ikke tidligere har været 
anvendt for det 19de Aarhundredes Vedkommende (Norden, Tysk- 
land) og II. det, hvorpaa den tidligere har været anvendt (særlig 
Frankrig, til Dels England). Paa det første Omraade maa den 
nye Metodes Kritiker selvfølgelig være fuldstændig original. Paa 
det andet kan han laane og benytte en hel Del, der er givet ved 
Metodens Anvendelse; det vilde ikke blot være hans Ret, men 
ogsaa hans Pligt. At kræve at enhver Literaturhistoriker over- 
alt skal aabenbare et nyt Syn, er et farligt Princip, der for- 
vandler Literaturhistorien til et literært Fantasteri, til et spekula- 
tivt Væv og videnskabeligt stiller den for lavt. Man behøver ikke 
at kende meget til den voluminøse Shakespeare-Literatur for at 
vide, hvilket Væv af Taabelighed denne Lyst til at vise sig 
original, til at have et eget Syn og finde paa noget noch nicht 
dagewesenes har fremtryllet — en Augiasstald af løse Indfald og 
vilde Hypoteser, som den sunde Fornufts naturlige Kraft senere 
har sit Hyre med at rense. Er der i Literaturhistorien noget af 
Videnskab, saa maa den dog efterhaanden naa visse almen- 
gyldige Resultater, der ikke kunne ændres uden Taabelighed. 
Som ved al Videnskab maa den ene her bygge paa den anden 
og vise sin Kritik ved at vælge de bedste Kilder, og der kan da 
her blive Tale om mere eller mindre fuldstændig Kildeangivelse. 

Med Hensyn til det første Omraade (I) maa der atter 
skelnes mellem to Grupper: A. de Forfattere, der enten ikke 
eller kun temmelig overfladisk eller kortfattet og spredt have 
været li tera turhistorisk behandlede. Her hen høre en hel Del af de 
danske Digtere i det 19de Aarh., som Dr. Brandes har behandlet, 
og hans Fortjæneste og Originalitet er her indlysende. 1 den 

Gruppe af B.'s Skrifter, der dannes af hans Karakteristiker af 
danske og nordiske Forfattere ere netop de, der tegne vore ældre 
Forfattere: Henrik Hertz og Aarestrup (i »Æstetiske Studier«), 
Rahbek, H. G.Andersen, Goldschmidt (i »Kritiker og Portræter«), 
Hauch, Bødtcher, Chr. Winther og Paludan-Muller (i »Danske 
Digtere«) og Schack-Staffeldt (i »Mennesker og Værker«, hvor 
ogsaa den fine Skildring »Goethe og Danmark« findes) netop de, 
der ved skarpsindig Analyse, fin og kærlig Forstaaelse og aand- 
fulde Sammenligninger ville staa som noget af det bedste, dansk 
Literaturkritik ejer. 

Den anden Gruppe (B.) udgøres af de Forfattere, der have 
faaet en mer eller mindre fuldstændig literaturhistorisk Bearbejd- 
else (den tyske Romantik f. Eks.). Her vil Brandes selvfølgelig 
kunne og maatte benytte en hel Del: ikke blot historiske Fakta, der 
ikke lade sig opfinde, men ogsaa med Hensyn til Syn, Karakter- 
istik og Opfattelse, Fremstilling af Hovedindhold og Kritik, Paa- 
visning af gensidig Paavirkning og Slægtskab. Jeg viser nu her 
min videnskabelige Dannelse og Kritik ved at vælge mine Kilder; 
nogle af disse ere Hovedværker, der maa benyttes af alle, og 
selvfølgelig opdager jeg her meget, der er saa set, saa objektivt 
slaaende sandt, at jeg, naar jeg har læst Værkerne og korrigeret 
min Kilde ved Selvsyn — i hvert Fald paa alle vigtige Punkter 
— snart opdager, at jeg intet væsentligt har at ændre: jeg 
benytter da min Kilde og citerer den. Men det maa heller ikke 
overses, at jeg kan benytte meget, som jeg ikke behøver at 
citere: meget af Syn paa en Karakter, en Forfatters Ejen- 
dommelighed osv. er jo efterhaanden funden af flere eller 
springer umiddelbart i Øjnene og er blevet Almeneje, og 
her behøver jeg ikke at citere. Giver jeg saaledes f. Eks. en al- 
mindelig kortfattet Fremstilling af Kants Filosofi, saa er det meget 
rimeligt, at denne i Udviklingsgang, ja selv i en hel Del Sæt- 
ninger i saa høj Grad ligner andre korte Fremstillinger, at et 
barnligt Gemyt let vilde opdage, at det var Plagiat af en eller 
anden Fremstilling, indtil han i en modnere Alder saa, at det 
nok egentlig saa maatte være Plagiat efter hundrede, og saa 
maaske ikke noget rigtigt Plagiat, men kantisk Almeneje. Og 
som i Filosofien, saaledes i Literaturhistorien , hvis der er noget 
af Videnskab i den. 

Hovedsagen er imidlertid, at naar jeg anvender en ny ejen- 
dommelig, værdifuld Metode paa et tidligere literært behandlet 

Stof, saa bliver alt nyt ved dette nye Syn, og der aabner sig en 
ny dybere Forstaaelse. Det gælder da her til en vis Grad som 
ved store Digteres Laan, at det laante eller benyttede Stof bliver 
et helt andet og nyt ved Behandlingen; eller, for at tage et Eks- 
empel fra Videnskaben, som med Zoologiens Kendsgerninger, naar 
de blive Genstand for den komparative Anatomis Behandling. 
Ved den nye Behandling bliver Stoffet nyt. Det er temmelig 
ligegyldigt, hvor meget af andres Arbejde, der er laant, hvad 
Indholdet angaar. Indholdet smæltes om i en ny Form og op- 
staar i en ny Skikkelse. Lad den almindelige Literaturhistoriker 
have sagt: der ligger det og det i Værket, dette er dets Ide, 
dets Følelsesindhold, dets Grundtanke. Naar da den nye psyko- 
logisk-æstetiske Kritiker, som Brandes, viser mig, hvorledes dette 
Indhold reflekterer sig i den frembringende Fantasi, hvorledes, 
under hvilke indre og ydre Betingelser, det er blevet til og har 
formet sig i Forfatteren, — saa har . Mn vist mig noget nyt og 
hjulpet mig til en ny og efter min ovenfor givne Udvikling dybere 
Forstaaelse. Det er ved at se dette, at man nødes til at vise 
Dr. Brandes Billighed. Men dette Synspunkt er ikke tilstrækkeligt 
klart fremhævet, end ikke af B.'s Tilhængere. De har holdt mer 
af at skælde Anklagerne ud for Faarehoveder, Skolefukse osv. 
eller at appellere til Læsernes Smag ved at vise hen til, hvor 
kedelig saadanne Angivelser af Kilder eller Citeringer ere, og i 
hvor høj Grad de gøre Doktordisputatser ulæselige. 

Mit Resultat og min Opfattelse (med Hensyn til disse An- 
klager for utilladelige Laan er dette. Dr. B. er sparsom med at 
citere, og efter min Smag viser han næppe tilstrækkelig Omhu 
med at angive de Kilder, hvorfra han laaner Stenene til sin 
originale Bygning. Men dette berøver ikke i mindste Maade hans 
Arbejder deres væsentlige og originale Værdi, da denne ligger i 
Anvendelsen af den nye Metode og dens Resultater. Imidlertid 
er det altid heldigst i sine Forarbejder at holde klar Rede paa, 
hvad der er éns eget, hvad der er Referat, Uddrag af andre osv. t 
og hvad der er Forfatterens egne Ord, og man gør rettest i at 
følge de af mig ovenfor angivne Principer. Ikke at citere eller 
angive Kilder af æstetiske Grunde, fordi Læserne ikke holde af 
saadanne Noter under Teksten, er et Hensyn, der ikke passer sig 
for en Forfatter med en saa fængslende Fremstillingsmaade som 
Dr. B. og unødvendigt; han blev saamænd nok læst alligevel, og 
han undgik, at en Del Læsere bag efter misforstaa en Paavisning 

af, at han dog ikke har opfundet det alt sammen, og derved 
opmuntre denne barnagtige Stræben etter at opdage formentlige 
Plagiater. 

Derimod er der en anden Art af uciterede Laan, der er 
utilladelig og hævner sig ved, at der derved kan tillægges noget 
i og for sig mindre vigtigt en Betydning, det ikke har. Det er 
Laan af formel Art, af den en Tanke ejendommelige Form, 
stilistiske Kunststykker, Aandrigheder, Vittigheder, aandfulde eller 
aandrige Sammenligninger, Tankeglimt, Apercus: de ere den 
enkelte Individualitets Ejendom og kunne ikke som meget andet 
betragtes som Fællesejendom. Lad os tænke os Publikum som 
Person. Det læser hos Brandes en slaaende Aandrighed eller op- 
lives af et sjældent lysende Billede og let fængeligt og let be- 
vægeligt beundrer det hos ham et saadant Overmaal af Aand. 
Saa paavises det i en Bladartikel, at en Del af dette er laant, 
og det samme »dannede« Publikum bliver nu tummelumsk, 
maaske lige saa skeptisk, som det før var troende, og er nu heller 
ikke længere utilgængelig for Brandere, der kan laves over saa- 
danne Paa visn toger. En Mand, der er saa rig som Dr. Brandes, 
behøvede visselig ikke at udsætte sig for den Slags Ting; han er 
ingen Lazarus, der behøver at sanke Smuler ved de riges Bord. 
Han siger vel et Sted, at enhver suveræn Aand tager sin Ejen- 
dom, hvor han finder den, men bortset fra det noget aristokrat- 
iske i denne Sætning, saa tilhører al Verdens Vittigheder ikke 
mig, fordi jeg selv raader over et rigt Fond af Vid. 

Meget kan og maa laanes af tidligere Behandlinger, hvis 
de ellers du noget, og til dem henviser jeg saa, meget bliver 
efterhaanden ved Bidrag fra mange Sider og ved fremadskridende 
Besindelse paa, hvad der egentlig ligger i et Værk, saa gennem- 
klaret, at det bliver Almeneje, og det behøver jeg ikke at citere; 
selv visse Sammenstillinger have noget objektivt ved sig, naar de 
ere blevne almindelige (se Antikritik S. 34 — 35), og heller ikke 
her behøver jeg særlig at fremhæve den første Ophavsmand. En 
aandrig, o: halvsand, tankeglimtende Sammenligning, en Vittighed 
osv. er derimod individuel Ejendom, og jeg kan ikke betragte mig 
som en Suveræn, der ejer alt dette. Jeg maa helst t. Eks. ved 
Gaaseøjne antyde, at de ikke udsprang af min Hjærne. Havde 
Dr. Brandes handlet efter dette Princip, var Dr. Nissens Paa- 
visning af, hvad Brandes havde laant til sin Afhandling »Borne og 
Goethe« (i »Tilskueren« Januar 1884) hos Gutzkow og Borne, ikke 

fremkommen. Laanene vare i sig selv ikke betydelige i Kvantum, 
og en Del af det laante var Kendsgerninger osv., som man ikke 
behøvede at citere; heller ikke vare de af særlig Betydning for 
Afhandlingens Kvalitet, men der var iblandt dem netop Laan af 
formel Art, Aandrigheder, der lyste op i Fremstillingen * og som 
slog Dr. Nissen, efter at en Anmælder i »Morgenbladet c særlig 
havde prist Brandes for dem. Under disse Forhold kunde det 
være særlig fristende for Dr. Nissen at gøre opmærksom paa, 
hvor disse hans gamle bekendte hørte hen. De senere Angreb 
paa Brandes i denne Retning vidne for en Del om en meget 
ringe Forstand paa, hvorledes man videnskabeligt arbejder og 
maa arbejde, og andre ere pudsigt-naive dels i deres Paavis- 
ninger, der ofte kun ere Angivelser af simple Kendsgerninger, 
dels i deres Ideer om Literaturhistorie, dels i deres Opfattelse af, 
hvad der kan kaldes videnskabeligt Plagiat. 

Jeg har dvælet ved dette Punkt, dels fordi der faktisk er 
tillagt det en Betydning, det ikke har, og som kun som uret- 
færdigt kan gøre ondt, dels fordi jeg har ment ud fra mit Syns- 
punkt for Dr. Brandes Betydning, hans æstetisk-psykologiske Me- 
tode, at kunne stille denne Sag i en ny og rigtigere Belysning. 



VI. Sammenfattende Fremstilling af Dr. Brandes* 

Betydning. 

Efter sin Opfattelse af vor Literaturs Tilstand, satte Br. 
sig det Formaal at føre de moderne Strømninger ind i vort 
Fædrelands Literatur og vække den til nyt Liv. Han vilde være 
en Vækker og en Strømbryder, og han medførte dertil Betingelser 
af god Art. Ungdom og Begejstring, et uforfærdet Mod, en klar 
og fængslende Fremstilling, Veltalenhedens Gave, stor kritisk Sans 
og Skarpsyn, et fint psykologisk Blik, en overordentlig Belæsthed og 
en ejendommelig Opfattelse, og Betingelser af mindre god Art : noget 
agitatorisk, ensidigt, lidenskabeligt, sensibelt og polemisk i sin Natur. 
Af Afstamning Jøde og beaandet af den internationale Radikal- 
isme, der f. Eks. findes hos Bdrne og Heine, var han kosmo- 
politisk i sin Anskuelse, men hans fine, dybe og smidige Sympati 
havde i »Kritiker og Portræter« vist, at Vejen til Forstaaelsen af 
det nationale var ham aaben. 

De Principer, til hvilke han bekendte sig, var Troen 
paa den frie Forsknings Ret og den frie Tankes endelige Sejr 
som de bedste Betingelser for Humanitetens frie Udfoldelse ; i 
æstetisk Henseende et nyt Syn paa det 19de Aarhundredes Lite- 
ratur, en ny Arkitektonik, en ny Metode, ejendommelig og 
selvstændig omformet efter Taines og SteBeuves Mønster, endelig 
Fordringen paa Naturiagttagelsen, Realismens almindelige 
Princip, og paa den fulde og aabne Indsats af den 
kunstneriske Individualitet i Værket. 

Imod en Idealisme, der nu var formel og død og ikke 
længere affødte Værker af Betydning — Efterklang af vore Fædres 
Literatur, ikke vor — gjorde han sig med Kraft til Talsmand for 
den levende Model, for Betydningen af Virkelighedsstudiet og 
Iagttagelsen, den dristige og energiske Gengivelse i digterisk 
Sammentrængen af det oplevede, sete, tilspidset i den Sætning, 
at en Digter egentlig kun kan give sin Samtid og sig selv (»Men- 
nesker og Værker c S. 124 fif. om Idealisme og Naturstudium) som 
den Virkelighed, han alene fuldt kender. Derfor kræver han 
ogsaa, at Digteren maa mættes af sin Tid, føle dens Lykke og 
dens Lidelse, kraftig bevæget af dens Strømme, idet en Literatur 
nu kun ret viser sin Livskraft ved at »sætte Problemer under 
DebaU (Emigrantlit. S. 15). I hans literaturhistoriske Betragtning 
var det jo ogsaa hans Maal at skildre Værkerne, for saa vidt de 
paa en levende Maade udtrykte Tidens Ideer og Følelser, vare 
Typer paa disse. Var Geniet end ikke for ham som for Taine 
et Resumé, saa hævdede han dog stærkt Milieuets Indflydelse og 
paaviste overalt Brydningen mellem Forfatternes Aand og Tidens 
Aand. Selve hans psykologiske Metode støttede dette Krav paa 
Tidens og Livets varme Pulsslag i Digtningen i Modsætning til 
den Poesi, der alene var Fantasiens og Skønhedens — en Poesi, 
som Digteren i ham dog meget vel forstod at vurdere. Hans Hoved 
var vel nærmest med den realistiske og naturalistiske og debat- 
terende Digtning, hans Hjærte overalt, hvor Følelsens Inderlighed 
eller Sindsbevægelsens og Lidenskabens Storme gav sig et bevæget 
Udtryk, naar denne Følelse da ikke tog et altfor stærkt Sving 
mod det positivt religiøse, der for ham som lidenskabelig Fritænker 
og Monist var usmagelig. 

Ved Emigrantliteraturen naaede Br. dette sit almindelige 
Maal: at blive en Vækker, Oprusker og Strømbryder, at bringe 
nyt Liv og Røre. I den videnskabelige Literatur havde vi ingen- 

lunde lukket Døren i Laas. Strømningen mod Mættelse af. fremmed 
Aandsliv var der i fuldt Maal: i Naturvidenskaben, i den sammen- 
lignende Sprogvidenskab vare vi saa moderne som ønskes kunde; 
i Religionshistorien vare vi ikke ubekendte med Strausz, Feuer- 
bach, Renan; Brøchner var vel i sin Form endnu hegelsk, men 
hans Livsanskuelse moderne, R. Nielsen havde med en vidunderlig 
Smidighed bearbejdet den moderne Naturforsknings Resultater og 
nye Hypoteser (Darwin osv.), de yngre Filosofer vare Nykantianere, 
og førte ogsaa nye Strømninger ind, osv. Men i Literaturen 
gav Brandes den tændende Gnist, der blev afgørende for den 
yngre Slægts aandelige Liv og Produktion i Halvfjerdserne. At 
den unge danske Literatur har hyldet ham som Høvding, viser i 
hvert Fald, at han mentes at være det, og modbeviser ikke, at 
han virkelig var det. Br.'s hele Indflydelse viste sig i Litera- 
turen og i den alene. Naar han af og til er prist som den, der, 
klædt i den moderne Videnskabs Rustning blev Banebryder for 
dennes Ideer her hjemme, saa er dette kun Tilfældet for saa vidt 
som disse Ideer kunne faa Indflydelse paa Livssynet i Literaturen. 
Ligesom han ikke selv har ydet noget Bidrag til disse Ideers Ud- 
dybelse og Berigelse undtagen paa den literære Kritiks Omraade, 
har ingen af hans Skole gjort noget saadani Han kan have og 
har varme Tilhængere blandt yngre Videnskabsmænd, men de 
have ikke faaet deres Impulser fra ham. I den religiøse Kritik 
kunne de allermindst faa det, da Brandes her selv tog den for- 
underlige og uhistoriske Position at lade som om den positive 
Religion i det hele var en af Videnskaben og den moderne Aand 
som død og magtesløs erkendt Størrelse. Han var her negativ 
Dogmatiker, og den negative Dogmatisme er nu en Gang lige saa 
lidt fødende som den positive. En af hans Tilhængere, der stod 
ham nær, Broderen Edvard Brandes, havde vistnok haft Ævne til 
at yde noget betydningsfuldt i Retning af sammenlignende 
Religionshistorie, men førtes af Livet ind paa andre Baner. 

Brandes slog igennem med »Emigrantliteraturenc. Men sam- 
tidig forplumrede den samme Forelæsning hans Stilling. Der 
stod efter vore mindre Forhold Slag om Emigrantliteraturen, men 
Slaget gjaldt ikke væsentlig det centrale, det positivt udmærkede 
hos Brandes, hans nye Metode og psykologiske Kritik. Han vilde 
frem for alt bryde Strømmen og optraadte derfor skarpt polemisk 
mod vor ældre Literatur, der blev betragtet som Udtryk for en 
Reaktion, der for længst burde være forbi. Man stirrede sig 

blind paa dette polemiske og glemte >Kritiker og Portræterc ost., 
i hvilke han jo tilstrækkeligt havde godtgjort sin Ævne til med 
sjælden Sympati og Forstaaelse at værdsætte denne Digtning. 
Man oversaa, at han dog havde nogen Ret i, at den ældre 
Literatur ikke var vor Literatur, de unges, da dog enhver Tid 
maa skabe sin Literatur som Udtryk for dens Følelse og livs- 
syn — hvad selvfølgelig ikke staar i Strid med den Sandhed, 
at enhver Literatur, der har Livskraft, fremdeles viser denne ved 
bestandig at være Folkets Literatur, at vi altid ville genkende os 
selv i Kæmpeviserne, i Holberg, i Oehlenschlæger. Men Anlæget 
af og Tonen i Emigrantliteraturen gav grundet Anledning til Mis- 
forstaaelse eller Ubillighed. Den ene Ubillighed avler den anden, 
og tilspidsede Udtryk have vel det gode ved sig, at de fængsle, 
men ogsaa det ubehagelige, at de irritere. Dertil kom jo, at 
Dr. Brandes i sin Bekæmpelse af Romantiken dels oversaa en 
Del af dens gode Sider, dens Sans for den historiske Kontinuitet 
overfor det 18de Aarhundredes abstrakt-analytiske, uhistoriske Aand, 
dens Blik for det nationale, der fik Indflydelse paa Folkelivet som i 
Videnskab (Historie, Retsfilosofi), dels i polemisk og agitatorisk Iver 
gik ud over alle billige og fornuftige Grænser. Der var noget i ham 
af en revolutionær Reformator (Ordet revolutionær er for ham et 
Æresord), nærmere set af en negativ Reformator. Han havde 
derfor liden Sans for historisk Kontinuitet — for saa vidt en 
Mærkelighed , som han jo ellers meget godt forstaar at forfølge 
en Ides, en Følelses Historie — , og i hans Kritik af Samfunds- 
former og Samfundsorden viser der sig dels en Mangel paa For- 
staaelse af disses reale Genesis — man erindrer den forbløffende 
Sætning, at næsten alle Samfundsregler bero paa en falsk eller 
mangelfuld Indsigt i Menneskevæsenet (Emigrantlit. 1ste Udg., 
S. 136, udeladt i 2den Udg.) — , dels en Mangel paa klar Ud- 
formning af, hvad der skulde træde i Stedet. Brandes var Re- 
formator ikke ud fra en sociologisk og juridisk Prøvelse af Prin- 
ciperne, men ud fra individualistiske Følelser og Stemninger, og i sin 
Polemik var han en individualistisk Romantiker. Ti Frihed, Lighed, 
Individualisme osv. ere temmelig ubestemte Ting, der romantisk 
kan fyldes med Følelse, men som sige lidet eller intet, naar de 
ikke ere udformede til et Indbegreb af bestemte Love og Prin- 
ciper. Men denne Mangel hos ham som Filosof, Sociolog og 
Politiker gjorde ham netop særlig skikket til at være Strømbryder, 
Vækker og Fanemærke i Literaturen. Han, der som Iiterær 

Kritiker har Dyder, der stiller ham ved Siden af Heiberg, slog 
her igennem mere ved sine Fejl end ved sine Dyder. 

Var der saaledes i én Forstand Vinding ved den Stilling, 
Emigrantliteraturen skaffede Brandes , ved Værkets polemiske 
Anlæg og den stolte og uforbeholdne Position som erklæret Fri- 
tænker og almindelig radikal Positivist, var der ogsaa store Tab 
fra andre Sider, ikke blot den rent borgerlige, at den forhindrede 
ham i at blive Hauchs Efterfølger paa den æstetiske Lærestol, 
men ogsaa derved, at en Del af hans Kræfter spildtes i en ensidig 
polemisk Holdning, endelig ikke mindst ved, at hans Navn blev 
Fanemærke for visse uklare sociale og aandelige Ideer. Man 
glemte derved at værdsætte det store i ham, at vi i ham 
havde den sammenlignende Literaturhistoriker med den sikre 
Kritik og den nye psykologisk-æstetiske Metode. Ti dette bliver 
Hovedsagen. 

Som Kritiker er hans herskende Ævne det fine psykologiske 
Blik for det individuelle, for det individuelle i Kunstværket og i 
Kunstneren, og dette dobbelte Syn fører ham til denne lærerige 
Samarbejdeise, at vise, hvorledes den kunstneriske Individualitet 
har givet sig Udtryk i Værkets Individualitet. Det er ikke blot 
det, der giver hans mange Monografier det tiltrækkende og lære- 
rige, men det er ogsaa det, der er den store blivende Værdi i 
Hovedstrømningerne (særlig de to sidste Dele og de nye Udgaver 
af »Emigrantliteraturenc og af »Romantiken i Tysklande). Et 
Digterværk kan selvfølgelig behandles, som om det var faldet ned 
fra Skyerne, rent æstetisk eller historisk, og ogsaa denne Behand- 
ling har sin Værdi. Men saa sandt Værket dog er en Frem- 
bringelse af en menneskelig Aand, bestemt ved dens Temperament, 
Livssyn og hele sjælelige Ejendommelighed, vil den sidste og dyb- 
este Forstaaelse af Værket ogsaa kræve en Forstaaelse af den 
frembringende Ævne, den særlige Forbindelse af Fantasi, Tem- 
perament, Følelse og Livssyn, den psykologiske Struktur, der giver 
sig tilkende i Værket, i Valg af Æmne og i Indholdets Udpræg- 
ning i Formen, i Brydningen af Subjektet og Objektet. »Digterens 
Fantasi i dens Stilling til Erfaringsverdenen danner det nødvendige 
Udgangspunkt for enhver Teori, som virkelig vil forklare Digt- 
ningens Verden.« Her ligger Dr. B.'s Styrke. Dette er psyko- 
logisk-æstetisk Videnskab, men det er tillige mere: det er en 
Kunst og inderlig beslægtet med Digterens Opgave. 

Denne hans herskende Ævne giver sig ogsaa tilkende i 
hans Stil, denne paa en Gang klare, bestemte, pointerede og 
livlige og tillige saa fine, smidige, bøjelige og farverige Frem- 
stillingsmaade. Den forstaar lykkeligt at bøje sig om Individuali- 
teten og give Nuancer af sjælden Finhed. Det er vel muligt, at 
den oprindelig er opnaaet ved strængt Arbejde og ihærdig Øvelse 
efter fremmede Mønstre, men den er utvivlsomt tillige støttet ved 
Egenskaber, der ligge i Dr. B.'s Afstamning, i Racen, og den er 
i hvert Fald udformet saaledes, at den efterhaanden over alt 
viser sig baaren af et primitivt Syn og nu ukonstlet og natur- 
ligt flyder som Individualitetens Udtryk — derfor ligesaa vanske- 
lig at karakterisere som selve Individualiteten; i enhver sand 
Stil er der et ubekendt x, som ikke kan udtrykkes i nogen 
Formel. 

Og Stilen er baaren af Aand: Denne ligger i det fine 
psykologiske Blik for Sammenhængen mellem Personligheden, 
Tiden og Naturen (se f. Eks. Emigrantliteraturen S. 171), i de 
klare og vækkende Billeder, i den Frihed, som det fuldstændige 
Herredømme over Stoffet giver, i de fine Sammenligninger mellem 
de forskellige Litera turer, Karakterer, Typer, i den genetiske For- 
staaelse af en literær Idés Kilder og Forgreninger. 

Ved denne Dr. B.'s herskende Ævne forstaas ogsaa hans 
Ævne som Vækker. Han har haft en sjælden Gave til at for- 
staa sine unge Venners Individualiteter og ane, hvad de duede 
til, derfor har han kunnet være en Mæeutiker, har kunnet vække 
dem. Og jeg vil sige, at det at nogle af disse senere emanciperede 
sig fra ham og maaske næppe nok føle den Taknemlighedsgæld, 
i hvilken de siaa til ham, egentlig tjæner til hans Ære. Ti i 
samme Grad som han har forstaaet at vække, hvad der laa 
i dem, i samme Grad maa de jo føle sig ikke som hans, men 
som deres egne. Og naar de senere har følt sig frastødt 
ved det periferiske hos ham (f. Eks. det revolutionært-negativt- 
fritænkeriske) , saa have de haft desto lettere ved at løsrive 
sig og give deres Løsrivelse en lidt utaknemlig Form. Han har 
hjulpet dem til at gaa; hvorfor skulde de takke ham? de kan jo 
selv gaa. 

I denne Sammenhæng fremhæver jeg ogsaa, at Dr. B. i 
Virkeligheden er mindre ensidig, end man antager. Hans En- 
sidighed ligger i det periferiske, i liint revolutionært-negative, der 

egentlig mest træder frem i smaa Opsatser, der holde af at sætte 
Ting paa Spidsen og derved ere saa egnede til at vække Larm. 
I det centrale er han i det væsentlige med sin dybe Sympati en 
Kunst- og Kunstner-Elsker. Han elsker i Grunden alle 
Individualiteter, naar de virkelig ere det, og det, der fortryller 
ham, er den Enhed af Kunstnerens Individualitet og Værkets 
typiske Karakter, der er den store Værdi i al Kunst. Æra net, 
om det er godt eller ondt, skønt eller uskønt, er ham egentlig 
ligegyldigt, naar blot hin Kunnen, hin Kunstens Syntese af Sub- 
jekt og Objekt er der. At enhver Plante er lige skøn for Bota- 
nikeren, Tidslen lige saa interessant som Rosen, er ham talt ud 
af Hjærtet. Han har ikke altid handlet derefter, det periferiske 
hos ham har oprindelig forurenet hans Dom, men det er 
Blodet i ham. 

Til dette rige og fine Syn for Individualiteten er han 
hjulpen ved, at han selv i sit Væsen er som en Digter: et Stem- 
ningsmenneske med en fin Følelse, en dyb Sympati, noget 
ægte kvindeligt i sit Væsen, derfor uklog og naiv som store 
Kvinder og store Digtere kunne være det. Fra hans Dyder stamme 
mange af hans Fejl eller Mangler, hans Ulyst til eller Mangel paa 
Ævne til det systematiske (trods hans store Værk), for det over- 
skuende, totaliserende , analytisk leddelende og inddelende. Man 
maa som sagt helst have læst en objektiv-historisk Fremstilling 
af, hvad Br. behandler, for ret at nyde det, men det er fuld- 
stændigt Præk af den Grund at bestemme hans Literaturhistorie 
som Causeries over Literaturen. Det er noget helt andet og 
langt mere: det er disse Værkers, Følelsers, Karakterers, For- 
fatteres Psykologi (og noget af disses indre Systematik). Fra 
hans herskende Ævne stammer ogsaa hans Mangel paa Lyst eller 
Ævne til det didaktiske. Den skematisk-didaktiske Fremstilling, 
der langt mere giver Læseren Indtryk af, at han lærer noget, 
passer ikke ret for denne Opgave: det psykologiske, hvorved man 
dybere set dog lærer langt mere, kommer dybere ind i Værk- 
ernes egentlige Livsspring. Derfra stammer end videre det agita- 
toriske, ivrende i hans Polemik, hans Uforsigtighed og Uklogskab, 
hans eminente Ævne til at give sig Blottelser. Det i hans Sjæl, 
der udgør hans Storhed, har i den Blanding, det har hos ham, 
været ham borgerlig til Skade, han har Digterens Naturel og be- 
høver det for at være, hvad han er, men han maa dog ikke have 

det. Sagen er jo den, man tilgiver en Digter alt; han kan gøre 
de sælsomste Kabrioler, og over det fortræffelige , der fængsler 
én, glemmer man det frastødende; man venter her mest Følelses- 
liv og tilgiver den stærke Følelses Udskejelser. En Kritiker der- 
imod tilgiver man intet, man venter hos ham den klare Bevidst- 
hed, Videnskabens Kulde. Man har ikke ret Øje for, at en Kri- 
tiker af denne Natur baade maa være Videnskabsmand og digterisk 
Naturel, at hans Værdi er medbetinget ved hans Sjæls Beslægtet- 
hed med Digteren, og at man for at være ærlig mod ham raaatte 
forholde sig paa en noget lignende Maade som overfor Digteren 
og tilgive ham de Synder, som netop skyldes de samme Ejen- 
dommeligheder, der have gjort ham det muligt at frembringe det 
betydningsfulde og herlige. 

Man maa hos Brandes som ofte hos Digteren skelne 
mellem det centrale og det periferiske. Den besynderlige Dob- 
belthed, som gaar gennem Br.'s Rapport til sin Tid, stammer 
derfra. Medens han i sine tidligste Produktioner lagde sin hersk- 
ende Ævne for Dagen, om end endnu ikke i saa stor Stil og ikke 
saaledes støttet af hans sammenlignende Literaturbetragtning, 
traadte ved Siden af dette, der endogsaa syntes noget tilbage- 
trængt, det periferiske stærkt frem i »Emigrantliteraturen«. Fra de 
første Bind af »Hovedstrømningerne« arbejdede han sig efter- 
haanden frem til en fyldig, overskuende, mere systematisk og mere 
videnskabelig Holdning, i hvilken hans Styrke: Blikket for det 
æstetisk-psykologiske og for sammenlignende psykologisk Literatur- 
betragtning traadte renere og ædlere frem. Men samtidig hengav 
han sig i tilspidsede Forord, i Dagbladsartikler osv. til hint 
polemiske, ensidige, æggende, tirrende, uvidenskabelige, — en 
Følge af hans stemningsfulde, lidenskabelige, sensible, digteriske, 
kvindelige Sjæl — - og Virkningen af hvad han havde ydet af 
stort og godt forstod han at svække ved smaa ubetydelige Hand- 
linger i et lille Land, hvis dannede Ftertal ikke sjælden har den 
Egenskab at dømme en Mand lige saa fuldstændig efter en Blad- 
artikel, der er skreven i en Time, som efter et Værk, der har 
kostet ham Aar. Som det ofte gaar Mænd, der livligt og bane- 
brydende kaste sig ind i Tidens Gæring, saaledes er det gaaet 
Brandes: over det smaa og periferiske glemte Modstanderne det 
store og centrale, og denne Ubillighed fik et Skær af Ret ved 
mange af hans Tilhængeres Holdning, idet disse netop hyldede 

det periferiske hos ham fremfor det centrale, fordi det stærkere 
satte Følelserne og Lidenskaber i Bevægelse. 

Jeg har forsøgt at give en uhildet Bedømmelse af Dr. 
Brandes. Jeg har ikke kunnet give en god eller fin Vurdering: 
jeg er ikke Litera turhistoriker , og under Udarbejdelsen har jeg 
stadig maattet føle, at jeg savner Øvelse i at behandle et saadant 
Stof, jeg har stadig følt Brist paa de rette Ord til at karakteri- 
sere Stil osv. Men jeg har den Fordel, at jeg har staaet udenfor 
de stridende Partier og i en Række af Aar i mit stille Sind har 
søgt at skifte Sol og Vind mellem begge. I denne Hvirvel af 
stormende Kærlighed, ofte forblindet til Forgudelse, og indædt 
Forbitrelse, der ikke saa sjælden er gleden ud i det unoble, har 
jeg savnet frit Overskue, Retfærdighed og Billighed. Der har vel 
været Ret paa begge Sider. Jeg ser ikke rettere, end at f. Eks. 
Dr. Paludans Kritik i »Nær og Fjern« oprindelig udviste en fra 
et helt modsat aandeligt Stade anerkendelsesværdig Bestræbelse 
for at være saglig og retfærdig, og at han dadlede den Tendens, 
Brandes selv har indrømmet, var jo naturligt. Men for Ildtilbed- 
erne var enhver kritisk Bemærkning utilgivelig, og selv Vodskovs 
uhildede Bedømmelse har ikke vundet den Anerkendelse, den for- 
tjæner. Omvendt har man fra Modstandernes Side mindre og 
mindre været tilbøjelig til at ville se det virkelig betydningsfulde, 
Brandes har ydet. Hvorfor kan man ikke godt bekæmpe den 
Livsanskuelse, ud fra hvilken Brandes har skreven, hvis og hvor 
den har faaet en særlig Indflydelse paa hans Dom, og dog fuldt 
ud vurdere det store og nye, der ved en lykkelig Forbindelse 
af en fortrinlig Metode og et stort Talent er tilført nordisk 
Aandsliv. Og har denne Livsanskuelse forøvrigt æstetisk-kritisk 
saa meget at sige? Brandes er Realist, men ikke Naturalist i 
snævrere Forstand. Han er Talsmand for den levende Model, 
for Virkelighedsstudiet og for Kunstnerens fulde Indsættelse af 
sin Personlighed i Værket, — og det ere vi nu snart alle. 
Finder han denne i en stor og ny Idealisme, vil han lige saa vel 
beundrende bøje sin Kaarde som for Modet og Kraften i Real- 
ismen. Her er Punkter, hvor vi maatte kunne blive enige. Men 
under Røret og Larmen, hvori ogsaa Indflydelser fra politiske og 
religiøse Forhold øvede deres Virkning til Forplumring af de 
literære, har man gensidig ivret sig op. Der maa dog kunne 
komme et Tidspunkt, da Sindene faa mere Ro og ere mere til- 

bøjelige til at se uhildet, billigt og nobelt, og^naar Talen er 
om en af den danske Literaturs store Ævner, var det i Sandhed 
ønskeligt, at det ikke varede for længe. Om et saadant Tids- 
punkt er kommet nu, ved jeg ikke; jeg har ønsket at yde mit 
Bidrag til at indlede det. 



Cl. Wilkens. 




Engifte og Mangegifte. 



Bj. Bjørnson: Engifte og Mangegifte. „Bibliothek for de tusen hjem 14 . Nr. 171-73. 



Hn af Hovedskillelinjerne i Sædelighedsdebatten synes at 
være den imellem frie Forbindelser og Ægteskab. Man har fra 
den ene Side procederet for de frie Forbindelser, uden Statens 
Medvirkning eller Autorisation, Forbindelser, der varer saa længe 
Kærligheden varer og hører op med den, der endvidere er af helt 
privat Natur, og hvor kun Børnene kan vedkomme det offentlige, 
medens man fra den anden Side har krævet Ægteskabet bevaret 
i sin nuværende Form, indgaaet officielt og paa det Grundlag, at 
det skal vare Livet ud, og at Ægtefæller og Børn tilsammen skal 
danne Hjem og Familje. 

Efter den førstnævnte Opfattelse lægges en meget stor Vægt 
paa Erotiken i Forholdet Man anser en kønslig Forbindelse imellem 
en Mand og en Kvinde for at have sin sædelige Forudsætning i Erotiken 
og for at burde ophøre, naar den ophører. Man kalder Ægteskabet 
filistrøst eller endog usædeligt, fordi det saare hyppigt begynder 
uden Erotik og endnu langt hyppigere vedbliver at bestaa, naar 
al Erotik forlængst er svundet. Fra modsat Side indrømmer man, 
at den Forbindelse, der stiftes imellem en Mand og en Kvinde paa 
Grundlag af et erotisk Forhold, selv uden Ægteskab kan være 
sædelig, men man tilføjer, at et afgørende Moment i det erotiske 
er Troen paa, at Forholdet har Livskraft Dagene ud, at uden 
denne Tro er det Lefleri og ikke Erotik, medens der med denne 
Tro bør stiftes et Ægteskab, som da under normale Forhold kan 
vare Livet igennem, og hvor kun Undtagelsesforhold berettiger til 
Skilsmisse. 

Saa vidt jeg skønner, svarer den her foretagne Adskillelse 
nogenlunde til den, der er Parterne imellem. Dog er det ikke 

godt muligt bestemt at sige det, fordi der snart frivilligt, snart 
ufrivilligt, fra begge Sider er gaaet frem med megen Uklarhed i de 
fremsatte Paastande og Argumenter. 

Men det maa nu vel erindres, at heller ikke den sidst 
angivne Opfattelse — den konservative — - er ortodoks i gammel 
Forstand. For den ortodokse Opfattelse er Forbindelsen udenfor 
Ægteskab, selv om den hviler paa den ærligste Erotik, altid 
usædelig, og Ægteskabet, paa hvad Basis det end stiftes, altid 
sædeligt. I begge Tilfælde »quand méme«. 

At den konservative Opfattelse har udskilt sig fra den 
gammelortodokse er meget heldigt. Ti enhver Alliance med 
Pietismen — med dens Censur gennem Lovgivning, Administra- 
tion og Privatvirksomhed af de frie Rørelser i Liv og Literatur, 
Kunst og Videnskab — er og maa være uhyggelig. Men denne 
Udskillelse har paa den anden Side svækket det konservative 
Standpunkt, uden at dette har gjort tilstrækkeligt for paa anden 
Vis at afstive sig. 

Man maa nemlig lige saa godt først som sidst, naar man 
vil optræde som Forsvarer for Ægteskabet, indrømme, at Millioner 
af Ægteskaber stiftes og leves uden megen Erotik. Man kan opstille 
som sit Ideal, som det, der overalt skal tilstræbes, at Ægteskabet 
baseres paa Erotik, men man maa samtidig være klar over, at 
eftersom der i alle Lande, i alle Samfundslag, til alle Tider, 
stiftes Ægteskaber paa fingeret Erotik — inaaske endog største 
Delen af Ægteskaberne, de Schandorphske Bondenovellers og de 
frariske Hertugromaners, Prinsers og Købmænds, de Børneægte- 
skaber, der »sluttes i Himlen«, og de Ægteskaber, der sluttes 
mellem Folk, der vil i Havn — , saa kan man ikke deltage alvor- 
ligt i en Debat om dette Spørgsmaal, naar man lader, som om 
Ægteskabets og Erotikens Historie og Historier kongruerer. Nej, 
idet man som sit Ideal sætter Ægteskabet, grundet paa Erotik, 
maa man lige ud erklære, at af de to ufuldkomne Ting: Erotik 
uden Ægteskab og Ægteskab uden Erotik foretrækker man det sidste. 

Dertil har man ogsaa gode Grunde. Der er naturligvis intet 
i Vejen for, at Folk, der ikke er gifte, kan leve sammen, som om 
de var gifte, og i og for sig danne et lige saa godt Hjem. Men 
Reglen vil det ikke være. Almindelige Mennesker maa helst have 
det officielle Præg over sig, at nu er de gifte, og Opinionen over 
sig, at nu maa de ikke gærne skilles. Almindelige Mennesker er 
saa skrøbelige, at der tiltrænges noget ydre, for at Baandene ikke 

skal briste, og naar dette ydre er en hævdvunden Opinion, saa 
føles det ikke som en mekanisk Tvang, man i Kraft deraf har 
Lyst til at befri sig for, men som en af de selvfølgelige For- 
pligtelser, der skal ganske særlige Forhold til at ville kaste af sig. 

Og dette Samliv mellem Ægtefællerne er nødvendigt, for at 
der kan dannes et Hjem og en Familje. Og Hjemmet og Familjen 
er nødvendige, for at der kan bestaa Kultur. Ti vistnok er der 
mange »tusen hjem«, for hvilke der ingen Grund er til at synge 
Hymner og hvor Kulturspirerne er skråle nok , og vistnok er 
»Hjemmets Roser røde« én Ting, og en fordrukken Fader, en 
Moder, der gaar paa Arbejde, og halvnøgne, forsultne, forslaaede 
og udasede Børn en anden Ting, men disse Mangler er af 
materiel Beskaffenhed, og vil, hvis Samfundets materielle Forhold 
ikke omdannes, vedblive at bestaa under en hvilken som helst 
Ordning. Opgaven bliver at sørge for, at Faderen ikke drik- 
ker, at Moderen ikke gaar paa Arbejde, og at Børnene under- 
støttes med Føde, Klæder og andet nødvendigt, da vil ogsaa det 
daarligt stillede Barn føle Hjemmet som Hjem. Opgaven er ikke, 
med de daarlige Hjem for Øje, at ophæve Hjemmene, men at 
gøre de daarlige Hjem til gode. Ti i Hjemmet udvikles den 
Sammenholdsfølelse, den Gensidighedsfølelse, den Familjehengiven- 
hed, der danner Grundlaget for Samfundet og dermed for Kulturen. 

Derfor kan man være bekendt at holde paa Ægteskabet 
uden Erotik, fordi mangfoldige af disse Ægteskaber leves særdeles 
lykkeligt. Ti Kærligheden har mange Former. Selv hvor Erotiken 
svinder, holder Moderens Kærlighed til Barnet sig; selv hvor Erotiken 
kun lidet kendtes fra Begyndelsen af, bindes Forældrene sammen af 
Børnene og af det daglige Livs fælles Arbejde, Hvile, Glæder og 
Sorger, der kan skabe en gensidig, stærk og uselvisk Ømheds- og Tro- 
skabsfølelse; »bar er broderløs Bag«, men det fælles Blod er altid 
tykkere end Vand, og i Nøden knytter det Søskende og den nær- 
meste Slægt sammen i de smaa Kredse, der tilsammen tagne blive 
til smaa Samfund og til Slut til Nationer. 

Derfor kan man være bekendt at holde paa Ægteskab uden 
Erotik, fordi de Hundredtusender af Hjem, hvor det endeløse Slid, 
den sejgpinende Kamp er daglig Vare, kun har liden Mulighed til 
at hæge om Vaarblomster, men dog — som selve Havsandet — 
kan skabe sig en Vegetation, der vel tit forkrøbler, men ofte ogsaa 
vokser sig stor og stærk og sammenbinder og fæstner den Bund, 
den er vokset paa. 

— Det er mig ganske klart, at man, trods alt, vil kalde 
denne Fremstilling af Ægteskabet flad, materialistisk, en saadan, 
der gør Ægteskabet til et Kompagniskab, en mekanisk Forbindelse 
mellem Mand og Kvinde, uden Sjæl, uden Aand, i Virkeligheden 
uden højere Berettigelse. 

Jeg skal derfor gentage, at der jo ingen tvivler om, at 
Idealet for et Ægteskab maa være det, der gaar ud fra en erotisk 
Hengivelse, som lover Troskab til Døden. Men, hvis man vil sige, 
at Folk ikke burde være gifte, naar en saadan Erotik ikke har været 
til Stede fra Begyndelsen, eller naar den er afslidt i Løbet af 
Livet, saa bør de, der holder paa Ægteskabet, hellere straks 
opgive Spillet. Derfor er det korreklere at indrømme, at man 
ogsaa vil nøjes med billigere Vilkaar for Ægteskabet, ærligere at 
sige, at den Erotik, der drives udenfor Ægteskabet, tror man ikke 
altid er høj, og at selv de Ægteskaber, der trives uden høj Erotik, 
tror man er i Stand til at fostre nogle af Menneskets bedste 
Egenskaber, samtidigt med at de er Led i den relativt heldigste 
Samfundsordning paa dette Omraade. 



Dersom det nu var gjort med, at man sagde til ethvert 
voksent Mandfolk: Mennesket har ikke godt af at være alene, gak 
hen og søg Dig en Hustru, og formerer Eder og fylder Jorden — 
saa var Sagen endda nogenlunde klaret. 

Men saa let slipper man ikke til det. Der er Mennesker, 
som, trods al Teori om Ægteskabets Gavn for Samfundet, hævder 
deres Berettigelse til at praktisere Erotiken udenfor Ægteskabet, 
fordi de ikke tror paa dette. At Stat og Lovgivning ikke kan 
blande sig heri, synes mig givet. Ingen Myndighed bør gribe ind 
i to Personers Samliv med hinanden, naar dette netop maa forud- 
sættes at have Betingelserne for Ægteskab, og hvor man altsaa 
har Valget mellem at skille, hvad der vil høre sammen, eller at 
sætte Ægteskabet igennem ved Tvang. De i saa Henseende tilstede- 
værende Love opretholdes da som Regel heller ikke, de bestaar som 
et Udtryk for den Opfattelse, at alt andet erotisk Samliv imellem 
Kønnene end det ægteskabelige er usædeligt, og bør bortfalde, 
naar denne Antagelse bortfalder. Men dermed bortfalder ikke 
Samfundets stiltiende Fremhævelse af, hvilken Samlivsform det 
foretrækker. Samfundet kan erkende, at der imellem de paa- 

gældende føres et sædeligt Samliv, der ingenlunde egner sig til lov 
mæssig lndskriden, ja det maa maaske erkende, at det kan befinde 
sig overfor en højere Sædelighed og nu og da overfor Lidenskabens 
Heroisme, med Poesiens Guldglands over, der staar grelt imod 
det »bestandig borgerliges« Gaaen paa Akkord, med udviskede 
Farver i Fanedugen. Og dog maa Samfundet som Regel hævde, 
at det frie Samliv ikke svarer til det ægteskabelige Familjeliv, som 
hviler paa en Stabilitet, man anser for ønskelig, og som i hint 
andet Forhold har Formodningen imod sig. Man kan , kort sagt, 
ikke paa én Gang samfundsmæssigt holde paa Ægteskab og Ikke- 
Ægteskab, eftersom der saa er letfærdige Mennesker nok til. at 
foretrække det sidste for det første, uden større Alvor og med 
ringere Forpligtelser. Men man maa altsaa erindre, at er For- 
kætring altid af det onde, saa er den det navnlig paa et Omraade, 
hvor saa mangfoldige Særforhold kan gøre sig gældende, som 
retfeerdiggør Undtagelserne. 

Mindst tilbøjelig er man til at acceptere Undtagelserne i det 
Liv, der omgiver en. I det daglige Liv er man i Reglen intolerant — 
fordi det altid er det, der gotter ens Farisæisme mest — , der- 
imod vil man i Noveller og andre Poesier tage ganske fornøjet 
mod Undtagelserne, fordi man har en Følelse af, at altfor regelret 
maa Livet heller ikke gaa til, de brudte Linjer (naar de ikke skærer 
det Plan, man selv lever i) giver Livet Afveksling, og derfor tilgiver 
man ogsaa Poeterne mest paa dette Omraade, eftersom de allerede 
i Forvejen er Undtagelser, og man maaske oven i Købet tænker 
sig, at deres jus practicandi er nødvendig, for at de senere kan 
skildre Livets Mangfoldighed og give os Lærdom fra Kundskabens 
Træ om godt og ondt, efter at dets Frugter har mættet dem. 

For det store Flertal af dødelige duer imidlertid alt sligt 
ikke. Mand og Kvinde forelsker sig i hinanden og vil gifte sig, 
eller vil gifte sig uden nogen særlig erotisk Basis, kort sagt, de 
ønsker at indgaa Ægteskab og stifte Familje og Hjem; men de kan 
ikke. De kan ikke formere sig og fylde Jorden, ti de har knapt 
nok Føde til sig selv, endsige til Afkom. 

Dette kan ligge i, at de vil anvende en utilbørlig Luksus, 
som de maaske har vænnet sig til, og som de ikke vil give Slip 
paa. Disse store Fordringer til Livet træffes hyppigt, navnlig i 
Middelstanden, og hvad enten de giver Anledning til, at Folk ikke 
gifter sig eller ingen Børn faar, fører de Faren for en snæver- 
hjærtet Egoisme, Blødagtighed og Materialisme med sig. Nogle af 

det franske Borgersamfunds fordærveligste Skyggesider maa vist- 
nok søge sin Aarsag heri. 

Det kan imidlertid ogsaa ligge i, at man ikke vil synke fra 
det sociale Lag, man er født og opdraget i eller har svunget sig op 
til; og hvor megen Forfængelighed der end her kan være med 
i Spillet, saa er det dog som Helhed set en heldig Fastholden af 
Kulturstadet og en nødvendig Forudsætning for Hævelsen af det 
hele Kulturniveau, at Befolkningen i alle sine Dele viger tilbage 
for at give Efterkommerne en ringere Arv, end den har modtaget, 
og at den søger at vedligeholde det materielle og sociale Grundlag, 
enhver befinder sig paa, for derfra, om muligt, at naa videre. 
Nogle af det franske Borgersamfunds mest støttende Lyssider staar 
formentlig i Forbindelse hermed. 

Tilbage bliver imidlertid den Hovedaarsag til ikke at sætte 
Afkom i Verden, at maatte overgive dette til Nød og Elendighed. 

Vi staar her overfor det egentlige Befolkningsspørgsmaal. 
Ved Hjælp af de umaadelige Fremskridt, alle Produktionens Hjælpe- 
midler har været Genstand for, ved Opdagelsen af nye Lande, ved 
de utallige Opfindelser, er de materielle og aandelige Livsvilkaar 
højnede, og Fremskridtet har naaet — om end i meget forskellig 
Grad — den hele Befolkning. Men selve dette Fremskridt har 
medført, at man har faaet Øjnene op for Kulturens Goder i en 
Grad som aldrig før, at Bestræbelsen opefter fra Lag til Lag er 
bleven stærkere og intensere, og at hver enkelt kræver sin Del af 
Fremskridtet og anser dette for betydningsløst, naar det ikke 
kommer ham til gode. 1 nogen Grad har Fremskridtet hjulpet 
paa det hele Samfund, men Skuffelsen hidrører fra, at den Avance, 
hver Opfindelse, hver Kullurerobring giver, for største Delen kontra- 
balanceres af den umaadelige Befolkningstilvækst, derfor bliver Frem- 
skridtet adskilligt ringere end ønsket, og derfor vedbliver der paa 
Samfundets laveste sociale Trin at være uhyre Skarer, som kun 
ved en smal Grænse, om ved nogen, adskilles fra Nøden. 

Det er da saa langt fra, at man maa opmuntre til tankeløs 
Befolkningsforøgelse, at man som Regel er paa den rigtige Side, 
naar man advarer mod at sætte Børn i Verden — der vil komme 
nok endda. Vil man derfor have, at Folk skal indgaa Ægteskab 
i en tidlig Alder, maa man til den ene Side gøre alt sit for — 
gennem Paavirkning af Samfundsopfattelsen, ved Samfundsborgernes 
egen og ved Statens Hjælp — , at de materielle Fremskridt kommer 
en saa stor Del af Samfundet som muligt til gode, og til den anden 

Side søge Børneavlen indenfor Ægteskaberne begrænset. Dette Stand- 
punkt maa tages rent og klart og lægges praktisk til rette. Men 
det skal straks tilføjes, at saa brydsom er den Verden, vi lever i, 
at man intet faar gratis. Det frivillige Maadehold i Ægteskabet 
vil være sjældent, og de Palliativer, der i øvrigt maatte frembyde 
sig, anses, ikke helt med Urette, for i flere Henseender at kunne 
være af forurenende Natur. Den begrænsede Børneavl kan, som 
sagt, ogsaa give Anledning til en vis blødagtig Egoisme. Hen 
den ubegrænsede giver utvivlsomt Anledning til ubodelig Ulykke 
og Elendighed, lige sørgelig for Individet og hæmmende for Sam- 
fundets Kultur og Fremskridt. Derfor maa den første foretrækkes« 
Der er jo imidlertid Folk, der ikke vil indlade sig paa i en 
ung Alder at stifte Ægteskab og begrænse sig i Børneavlen og 
heller ikke vil indlade sig i frie Forbindelser, hvilende paa Erotik, 
(hvad der — om de faar Børn eller ikke — set i denne Sammen- 
hæng falder sammen med Ægteskabet), der er Folk, som, efter 
skuffede Eærlighedsforhaabninger, ikke vil indgaa noget Konveniens* 
ægteskab, og der er endelig Folk, for hvem baade Ægteskabets 
og den frie Forbindelses Ramme synes for snæver, og som føler 
Trang til at sprænge den. Og alle disse vil tilfredsstille deres 
Sandsebegær. 

Man kommer herved ind paa de Forhold, man vel er mest 
enig om at henføre under Utugtens Begreb, den kønslige For- 
bindelse, hverken adlet af Erotiken eller af den ægteskabelige 
Forbindelse og Tradition. Dog skal det erindres, at Skalaen er 
stor og Nuancerne mangfoldige, vanskeligt vil det tit være at 
sige, hvor der spiller Erotik ind med, og hvor ikke, vanskeligt tit 
at afgrænse, hvor den ideelle Berettigelse hører op. 

Gaar vi imidlertid ud fra, at vi har at gøre med den rent 
korporlige Kønsforbindelse, hvilken en stor Del af Menneskeheden 
mener sig henvist til, da er Spørgsmaalet, om der for alle dem, 
der med større eller mindre Ret ikke indgaar faste Forbindelser, 
er nogen Ret til legemlig kønslig Omgang. Man kan herom nøjes 
med at sige, at paa Grund af Driftens umaadelige Omfang og paa 
Grund af den tusendfoldige Maade, den giver sig Udslag paa, er 
der i hvert Fald al mulig Anledning til ved moralske Midler — 
ligefra den tidligste Opdragelse indtil den fuldmodne Alder — at 
søge denne Drift som alle andre Drifter behersket Det er barn- 
ligt at sammenligne den seksuelle Drift med Drankerlidenskab, at 
sammenligne den Drift, der er Menneskets vældigste, den til 

Slægtens Vedbliven fornødne, med en Nydelsesform, der er en ren 
og skær Udvækst, uden nødvendig Forbindelse med den menneske- 
lige Natur. Men netop paa Grund af den seksuelle Drifts over- 
ordentlige Styrke, er det Individets Pligt at søge den bragt under 
Fornuftens Ordning ved at regulere den (igennem Ægteskab m. m.), 
og sker det ikke, er det fra Samfundets Side ubetimeligt at 
tale om den Skade det gør ikke at tilfredsstille den, naar det er 
vitterligt, at der faktisk sker en meget større Skade ved dens 
Overmaal af Tilfredsstillelse. 

Man vil maaske indvende, at der er en stor Kreds af 
Kvinder, for hvilke dette ikke gælder. Men det maa da erindres, 
at Antallet af de Kvinder, man herved tænker paa, vil saare 
kendeligt forringes, naar Giftermaal med indskrænket Børneavl, 
og altsaa tidligere og hyppigere Giftermaal, bliver almindeligere; 
det er da et forholdsvis ringe Antal Kvinder — de der enten ikke 
vil eller ikke faar Lejlighed til at indgaa Ægteskab eller end 
mindre frie erotiske Forbindelser — , der bliver tilbage, Kvinder, 
væsentligst tilhørende højere Samfundslag, og som derfor have 
ringere Lejlighed til Virksomheder, der fremmer, større Lejlighed 
til Virksomheder, der afleder Driften. 

Der er derfor sikkert som Helhed ingen Anledning til at 
opmuntre til Tilfredsstillelse af den seksuelle Drift, hvad det das- 
lige Livs Erfaring tilstrækkelig vidner om. Og med Hensyn til 
Ængstelsen for, at en større Afholdenhed Mand og Kvinde imellem 
skulde medføre forøget Udbredelse af skjulte Laster, skylder man 
endnu Bevis for, at disse fremmes ad denne Vej, ti de have jo deres 
Floreringstid i en Alder, hvor Fantasien ogsaa paa alle andre Om- 
raader gaar over sine Bredder (og hvor ingen vil indføre Kønsforbind- 
eiser), og hvis de strækker sig ud over denne Alder, vil de meget vel 
kunne trives Side om Side med kønslige Udskejelser i almindelig For- 
stand, fordi disse giver stedse forøget Næring til og dog aldrig kan 
holde Skridt med det inficerede Fantasiliv. Det overses altsaa ikke, 
at der her optræder en Række Fænomener af farlig Art, men alt i alt 
vil næppe nogen paastaa, at de kan tage det op med Udslagene 
af den utøjlede Drift, Udslag, der indfinder sig saa sikkert — og 
jævnlig saa ødelæggende — som Tøbrud ved Foraarstide. 

At opstille et »sædeligt Lighedskravc , der skulde kræve 
samme kønslige Levevis for Kvinden som den, Manden nu fører 
(hvad der i øvrigt saare sjældent er foreslaaet), vil derfor, efter 

mit Skøn, kun kunne gøres paa Basis af en forskruet Opfattelse 
af Forholdene. 

Men det sædelige Lighedskrav, der fordrer samme Sædeligheds* 
grad af Manden som af Kvinden, mangler heller ikke sin Forskruelse. 
Ti ganske vist er der, som sagt, al Opfordring til ikke at op- 
muntre, men tvært imod at søge at begrænse den korporlige Drift. 
Men tager man for det første Sagen rent aktuelt, giver i hvert 
Fald den mandlige Opdragelse Manden langt større Fristelser end 
Kvinden, hvilke da først maatte fjærnes. Men ogsaa set i al 
Almindelighed har det urgamle Krav paa større Renhed hos 
Kvinden end hos Manden troligvis sin Rod i den feminine Pas- 
sivitet, der endog jævnlig bliver til en heftig Afværgen, og som 
vi træffer hos alle Væsener, i Modsætning til den angribende 
Rolle paa den masculine Side. Allerede herved synes det sæde- 
lige Lighedskrav nemt at kunne blive et Ulighedskrav. Og der- 
næst har den større Fordring til Kvindens Renhed utvivlsomt 
sin Rod i det større Ansvar, der fra Naturens Side er lagt paa 
Moderen. For Kvinden medtager Svangerskabet, Fødslen og Die- 
givningen halvandet til to Aar, intet Under derfor, at Kvinden, 
hvis Individualitet er langt stærkere engageret end Mandens i 
Følgerne af den kønslige Proces, ogsaa er og altid har maattet 
være den mere varsomme. Alt dette forsvarer ikke mandlige Ud- 
skejelser, udelukker ikke heller Fremholdelsen af et Ideal, men det 
tager Afstand fra den praktiske Opstillelse af et Krav, der i for 
ringe en Grad har spurgt det omgivende Naturliv til Raads, og der 
meget let kunde komme i betænkelig Familje med sin Modsætning. 

Men, vil man sige, naar Kvinderne skal være mere rene 
end Mændene, hvor skal disse da faa Objekterne for deres, om 
ikke berettigede, saa dog mindre uberettigede Udskejelser? Skal 
der gives Kvinder, som er udvalgte til dette Brug, og er det 
altsaa heri Prostitutionens Skændighed skal søge sin Begrundelse? 

Da dette Prostitutionsspørgsmaal paa den underligste Maade 
er bleven sammenfiltret med »Sædelighedsspørgsmaalet« , vil det 
være paa sin Plads at ofre det nogle særlige Bemærkninger. 

Ved den nys anførte — i vor Tid meget almindelige — 
Sofisme, gaar man aabenbart ud fra, at Historien om Po li fars 
Hustru er et Sagn, og at hvis Mændene blot var rene, vilde Kvind- 
erne ogsaa stedse være det. Men dette er en Overdrivelse. Man 
kan glæde sig over den ringere seksuelle Udskejelse hos Kvinder 
end hos Mænd — og ville fastholde den — , men man behøver 

derfor ikke at være saa taabelig at lukke Øjet for. at der stedse er 
libidinøse Kvinder nok til Mændenes Tilfredsstillelse. Det er jo, som 
enhver véd, intet stort Tal, der er nødvendigt, og de vil findes i Overflod. 

Hvad man overhovedet har af faktiske Oplysninger om 
Aarsagerne til Kvinders Fald, gaar ikke i Retning af, at det er 
fremkaldt af utæmmede Mandspersoner, der har savnet Ofre. 
Tvært imod, Reglen synes at være, at det sker ved det ganske 
naturlige Samliv mellem Personer af samme Samfundsklasse, og 
i modsat Fald, at det sker fuldt saa meget ved Kvindens som ved 
Mandens Initiativ. Men naar en Kvinde har faaet et Barn udenfor 
Ægteskab, og da bliver forladt, eller naar en Kvinde er libidinøs 
og tillige i Nød, eller naar en Kvinde i det hele taget er i Armod 
og Elendighed, da er det, hun føres over i Prostitutionens Arme. 
Selv uden Prostitution i teknisk Forstand, vilde der være Kvinder 
nok til Mændenes Begær, men Prostitutionen er, hvad man hyp- 
pigt overser, betinget af Ønsket om et Vederlag, enten for at skaffe 
Brød og Klæder eller for at tilfredsstille Lyster, der hyppigt staar 
i Forbindelse med Libidinøsiteten. 

Det gaar her som ved Behandlingen af Ægteskabsspørgs- 
maalet; man er i sin Iver for at komme bort fra de legem- 
lige Drifter saa ulegemlig, at man altfor hyppigt glemmer de 
økonomiske Spørgsmaals inderligt nære praktiske Forbindelse med 
de øvrige Livsfænomener. Men det bør huskes, at en stor Del 
af de egentlig prostituerede Kvinder, før de overgaves til Pro- 
stitutionen, er kommet fra Fængslerne, for almindelige, borgerlige 
Forbrydelser, at deres Vej, selv uden Prostitutionen, hyppigt 
vilde have været fra Fattiggaarden til Straffeanstalten eller vice 
versa, at om Dagen vilde Himlen have været deres Tag og om 
Natten de dybe Kældere deres Hvilested. 

Det er Forladtheden og Savnet, her virker, Forhold, der 
genfindes hos den mandlige Samfundsbærme , der i de store Byer 
tæller Individer i tusendvis — en Samfundsbærme, hvis Døtre vitter- 
ligt ofte ser hen til de prostituerede Kvinders Stilling som en 
ønskværdig, fordi den kønslige Skam fordunkles af Fordelene ved 
Mad og Drikke, Varme og Klæder. Skaf bedre økonomiske Forhold, 
og man vil fjærne — ikke »prostituerede« Kvinder, ti der er altid 
nok, der vil hengive sig — , men en Del af den Prostitution, der 
hviler paa Køb og Salg. 

Noget helt andet er, hvorledes det offentlige bør gribe ind 
i denne »Forretning«, og om ikke den nuværende Ordning, trods 

den Ringeagt, hvormed Forretningen betragtes fra oven nedad, kan 
give Anledning til Misforstaaelser. Disse kan navnlig hidrøre, dels 
fra, at man først straffer Erhverv ved Utugt og derefter tolererer 
det, naar det underkaster sig Polititilsyn, hvad der, trods det 
praktiske Formaal, der har ligget til Grund for denne Ordning, 
i hvert Fald principielt synes utilbørligt og kan blive misvisende, 
dels fra det egentlige Bordelleringssystem, hvor ligeledes de prak- 
tiske Hensyn næppe kan opveje det mislige ved at have autoriserede 
Utugtsbutiker. En nærmere Indgaaen paa Prostitutionsspørgsmaalets 
tekniske Side ligger jo imidlertid langt udenfor nærværende Sammen- 
hæng; kun saa meget skal tilføjes: at selv om man bibeholder 
Straffeprincipet, er dog det at ville anvende det ensartet overfor de 
købende Mænd og de sælgende Kvinder atter en overspændt Fordring, 
der ikke gør Forskel paa det mandlige Individ, som giver efter for 
Lidenskabens sporadiske Opblussen, og det kvindelige Individ, som, 
uden alt Hensyn til Lidenskab og Lyst, regulært gør sit Køn til 
en Vare. Allerede det, at hine maatte man opspore, medens disse 
er kendte af enhver, viser Rimeligheden af en forskellig Behandling 
paa dette Omraade, der i øvrigt maa sammenstilles med alle andre 
Omraader, hvor der findes Købere og Sælgere af forbudne Varer. 
Og bibeholder man den hygiejniske Kontrol, maa dog selvfølgelig 
ogsaa denne stille sig afgørende forskelligt overfor de skiftende, 
besøgende Mænd og overfor en Kreds af Kvinder, hvis regulære 
Beskæftigelse frembyder den uafbrudte Fare for Smittes Udbredelse. 



I det foregaaende har jeg søgt paa skizzeret Maade at 
fremhæve de Spørgsmaal, der fornemmelig har været fremme under 
Sædelighedsdebatten, eller der i hvert Fald — ogsaa efter den nu 
afstillede Debat — formentlig omfatter nogle af Hovedsynspunkterne 
i denne Sag. 

Til disse Bemærkninger har jeg valgt Overskriften »Engifte 
og Mangegifte«, fordi det er den nylige Offentliggørelse af Bjørnsons 
Foredrag af dette Navn, der har givet den ydre Anledning til Be- 
mærkningernes Fremkomst. Men jeg skal tilføje, at det kun er, 
fordi Spørgsmaalet nu én Gang har faaet denne Vimpel at sejle 
med, at Navnet her er bibeholdt, ti det forekommer mig at være 
et lucus a non lucendo, et vildledende Navn — opfundet som 
Daabsnavn for et ikke meget vejledende Foredrag. 

Da der ikke er det fjærneste i Vejen for, at en Person kan 
være gift med mange forskellige, kun den ene efter den anden, 

— her i Landet indgaar ca. 150 Personer aarlig tredje, ja en 
halv Snes Personer aarlig fjærde Gang Ægteskab (af i alt noget 
over 15,000 Ægteskaber om Aaret) — saa kan der, i hvert Fald 
paa Dansk, ikke være anden Mening med den polemiske Titel 
»Engifte og Mangegifte« end Giftermaal med én ad Gangen i 
Modsætning til Giftermaal med mange ad Gangen. Og da man 
nu ikke kan være gift med mange ad Gangen, saa betyder Navnet 
altsaa Modsætningen mellem Monogami og Parring i Flæng, ja 
Modsætningen imellem en hvilken som helst fast Forbindelse mellem 
en Mand og en Kvinde og den tøjlesløse Utugt. 

Det er ved at stille Problemer paa denne Maade, man gør 
sig sin Opgave let, men man naar da heller ikke langt med Løs- 
ningen, eftersom Modstanderne vil erklære — og de fleste med Rette, 

— at Sagen ikke kommer dem ved, det var ikke det, de talte om. 
Den Mand, der forfægter Berettigelsen af, at en Mand og en Kvinde, 
der elsker hinanden, hengiver sig til hinanden, interesserer sig ikke 
for en Udvikling af, at han ikke maa være bestialsk ved et Pølse- 
gilde, og at en saadan Bestialitet strider imod Historiens Udviklings- 
gang og mod Moralen, foruden at den fremkalder og forplanter 
væmmelige Sygdomme. 

Hvor meget genialsk der end dernæst kan være i Foredraget 

— og som Foredrag skal det jo have gjort overmaade megen Lykke 
det halve Norden over — saa gør det i alle Enkeltheder for løst 
et Indtryk. 

»Se på det historiske lob!« hedder det i Bogens Central- 
afsnit. »Endnu på Harald Haarfagres tid kunde mægtige mænd 
have flere ligestillede hustruer. Efter at dette havde slut, finder 
vi frillesønnen ligeberettiget til tronen omkaps med hustruens. Så 
blev også dette umuligt; men ned i det sekstende, ja syttende 
hundreår træffer vi husbønder, endog præster, ikke uvillige til at 
låne deres døtre til en rejsende konge eller anden stormand. Også 
det blev umuligt; men hvad som foregik ved gilder, når folk blev 
fulle, og især efter (f. eks. ved de berygtede pølselag) behøver jeg 
alene at minde om. Endelig blev også dette bedre; men sæderne 
i forrige hundreår og i de første år af vort gjorde endnu adskilligt 
tilladt, som idag vilde sætte samfundet i oprør«. 

Er det nu ikke et besynderligt historisk Apercu! Fra Harald 
Haarfagres Medhustruer til Pølselagene i vore Bedsteforældres Tid. 

Pag. 8 i Bogen refereres en Ytring af Tacitus om Germanernes 
store Sædelighed (ogEngifte), men Pag. 11 fortælles det nys med- 
delte om Kongerne, hvilket anføres som en Tilbagegang fra hin 
Kraftens Periode, hvor hver Mand kun havde én Hustru. Nu, om 
Tacitus har været saa nøje kendt med, om de gamle Germaner 
har haft Friller foruden deres (købte) Hustruer, eller ikke, skal jeg 
lade staa hen. Efter Bjørnsons egne Udtalelser vil der rigtignok 
altid være »Mangegifte«, hvor der er Slaver eller Trælle, og Trælle 
havde da Germanerne. Men hvad Bjørnson i hvert Fald maatte være 
bekendt med, er, at det han fortæller om sine Konger, intet be- 
viser med Hensyn til Befolkningens sædelige Moral, men vel en 
hel Del, om hvad der den Gang — ligesom nu til Dags — var 
tilladt de fornemme af Folket, paa tværs af den almindelige Moral. 

Dersom Tacitus havde kendt danske Lovs tredje -sextende 
eller sjette-trettende, da vilde han have glædet sig over den strænge 
Moral paa denne Lovbogs Tid. Men dersom han saa havde erfaret, 
at Slegfredslægten efter den Konge, der udstedte disse Love, var 
og blev Rigets første Stormænd, og at Sønnen af den samme 
Konge indtraadte i Bigami (for hvilket en almindelig Borger efter 
Loven skulde miste sin Hals), da vilde han have været den første 
til at indrømme, at Kongernes Historie ikke altid er Folkenes. 

Og fra Harald Haarfagre gaar Historien tusend Aar frem i 
Tiden til Pølselagenes Raaheder. Jeg har alt ovenfor nævnet, at 
disse Pølselag er Hus forbi, ti ingen tænker paa at opfriske dem. 
Men selv som historisk Argument beviser de mindre med Hensyn 
til Sædeligheden end med Hensyn til Sæderne. Paa Pølselagenes 
Tid var lige saa vel som i vor Tid en »ærlig« Kvinde ulige mere 
anset end en berygtet. Men Tiderne var mere raa, nu er de mere 
forfinede. Er det sikkert, at Sædeligheden er steget saa stærkt 
med dem? 

Bjørnson bemærker, at selve den større Hemmeligholdelse 
af Lasten vidner om Sædelighedens større Magt, ellers behøvede 
man ikke at holde Usædeligheden hemmelig. Og dog er det ikke 
givet, at finere Sæder giver renere Sæder. Ti sandt nok er 
»Hykleriet Lastens Tribut til Dyden« og forsaavidt en god Tribut, som 
den paa mange Punkter danner en nødvendig Overgang fra Lasten 
og en heldig Opøvelse i dens Undertrykkelse. Men netop paa 
det sædelige Omraade er den hemmelige Synd en væsentlig Del 
af selve den Last, der skal udryddes; der er derfor ingen Grund 
til at glæde sig over Hemmeligholdelsen, hvorimod man, som 

ovenfor omtalt, dog vel tør antage, at den hemmelige Last spiller en 
mindre Rolle end den offentlige, og efter sin Natur maaske lige saa 
godt fremmes som hæmmes af den aabenbare Last. 

Paa selve dette Punkt som i sin historiske Fremstilling 
bliver Bjørnson for hurtig færdig. Ikke fordi Pladsen er for ringe, 
men fordi det, som siges, klikker overfor de Vanskeligheder, 
Spørgsmaalet frembyder. 

Derfor er han ogsaa saare kort i sin Begrundelse af, at 
man blot skal vente til man er 25 Aar gammel, naar man er 
Mand, og til man er 21 Aar gammel, naar man er Kvinde, og 
da gifte sig; og han er endnu mere kortfattet, naar han skal 
omhandle, hvorvidt man da ogsaa til den Tid har Raad til at 
holde Husstand. De Bemærkninger, han her gør om Dagligstuens 
Forhold til Køkkenet og om Hustruens Mederhverv, medens Børnene 
sendes til Børnehaven, vedrører jo dels kun en ringe Del af 
Samfundet, og er dels — navnlig med Hensyn til Hustruens 
Medarbejde — af problematisk Værdi. Han frygter dernæst det 
farlige i at raade til ingen eller begrænset Børneavl, men fore- 
trækker dog dette for et altfor stort Børneantal. Men hvorfor 
tager han ikke dette sidste Punkt, som lettelig kunde blive et 
Hovedpunkt i Fremtidskulturen, op til alvorlig Overvejelse? Han 
gaar her med en let Bemærkning udenom Sagen, som om han 
kunde adskille det store økonomiske Spørgsmaal, Befolkningsspørgs- 
maalet, fra Sædelighedsdebatten. Paa saadanne Punkter er han 
yderst knap, paa andre, meget mere underordnede, bred og udførlig. 

Bjørnson har dernæst gjort den Opdagelse, at mange Kvinder 
aldeles ikke bryder sig om at blive gifte, Tyende, Lærerinder, vi 
skal have den største Taknemmelighed overfor, fordi de er os til 
saa megen Gavn og Belæring, og gennem hvem vi skal ære Kvinden 
for hendes egen Skyld. Hvad nu Lærerinderne angaar, er det 
ganske vist sandt, at mange ikke vil gifte sig, men sandsynligvis 
mindre af Modvilje mod Ægteskabet, end fordi de tilhører det 
Bourgeoisi, der stiller visse materielle og sociale Betingelser for 
Giftermaal, som med den nutidige Opfattelse af Forholdene ikke 
har kunnet realiseres (eller fordi de ere blevne skuffede i deres 
Kærlighed). Og hvad Tjænestetyendet angaar, saa kan man 
naturligvis nok træffe gamle, ugifte Tjænestetyende, men dog kun 
som Undtagelser. Reglen er, at de hurtigst muligt baade i 
Land og By søger deres egen huslige Arne, hvad der i deres 
Samfundsklasse ogsaa er forholdsvis let, og de føler sig da 

forhaabentlig mere tilfredsstillede ved at vurderes sammen med 
Husbond og Børn og af disse, end kun for deres egen Skyld og 
af fremmede. 

Til sin Bemærkning om Tyendet og Lærerinderne er det, 
at Bjørnson føjer den Note, der stærkest og mest koncentreret 
viser, hvor let han flyver fra Æmne til Æmne, uden noget fuld- 
gyldigt Bidrag, hvor han vender sig hen. Han skriver saaledes: 
»Mens vi er inde paa, hvorvidt alle skal gifte sig, bør vi stoppe 
en vilfarelse, som har bredt sig adskillig, den nemlig, at der fødes 
flere kvinder end mænd; somme har deraf villet drage ud den 
lære, at naturen selv har sagt: to til mands! Nej, der fødes, så- 
langt vi kan gå det efter, omtrent lige mange af hvert kjøn, eller 
lidt flere mænd. Men i den grundlæggende alder bærer den 
mandlige ungdom sig saaledes ad, at der dør flere mænd end 
kvinder, eller blir sindssyge, eller blir selvmordere. Ogsaa senere 
hen dør de af, hvad de forbrød som unget. 

Jeg skal her se bort fra, at dette Veraab over Følgerne af 
Mandens Utugt atter refererer sig til »Mangegiftet« i dette Ords 
vulgæreste Forstand, for — som sidste kritiske Belysning af Enkelt- 
hederne — at gaa til den citerede Passus' Indhold i og for sig. 
Den er for betegnende til ikke at analyseres nøjere. 

Den udbredte Vildfaielse om Kvindekønnets Overvægt ved 
Fødslen, som Citatet begynder med, maa være opstaaet i Hjærner, 
der er totalt uvidende om alt hvad der er skrevet og sagt om 
Talforholdet mellem de to Køn i mindst de sidste hundrede Aar, 
ti saa længe har det været vidst af enhver, der overhovedet har 
givet sig af med at ofre disse Ting nogen som helst Tanke, at 
JVfandkønnet ordenligvis har et Overskud ved Fødslen. Dette Faktum 
er bleven populariseret, kommenteret, underlagt dybsindige Teorier, 
mægtige Beregninger, der har vundet Tiltro, men atter er blevet 
omstødte osv. osv. — kort sagt, det er mildest talt ingen Nyhed. 

Derimod er dette med den grundlæggende Alder en Nyhed. 
Det er nemlig ganske rigtigt, at der dor flere mandlige end 
kvindelige Individer, og at derved det mandlige Overskud fra 
.Fødslen svinder bort, men i hvilken Alder? 

I Tiaaret 1870—79 var i Kongeriet Danmark af hver 10,000 
fødte af hvert Køn 370 Drenge og 300 Piger dødfødte. I øvrigt 
døde af 10,000 levende ved Begyndelsen af hver Aldersklasse 
under Alderens Forløb: 

Mandkøn. 


Kvindekøn. 


1ste Maaned . . . . 


.... 528 . . 


. . . 413 


2den — . . . . 


.... 192 .. . 


, . , 165 


3die — . . . . 


.... 139 .. , 


. . . 118 


2det Fjærdjngaar . 


.... 312 .. . 


260 


3die — 


.... 229 . . 


. . . 194 


4de 


.... 168 .. . 


155 




.... 359 .. . 


, . . 350 


3die — 


.... 190 .. . 


. . . 182. 



Saaledes findes der en større Dødelighed hos Mandkøn end 
hos Kvindekøn, og ganske vist i en »grundlæggende Alder«, for 
saa vidt den begynder ved Fosteret og fortsætter sig Trin for Trin 
gennem hele Spædalderen — , men for disse Aldersklasser er det 
dog vel for haardt at tale om, hvordan den mandlige Ungdom 
»bærer sig ad«? 

Gaar vi for de senere Aldersklassers Vedkommende over til 
de herom foreliggende Beregninger, faar vi følgende Skala: 

For hver 10,000 i hver Aldersklasse levende dør aarlig: 

Mandkøn. Kvindekøn. 

Under 5 Aar 532 461 

5—10 — 80 82 

10-15 — 46 58 

15—20 — 52 62 

20—25 — 73 67 

25—30 - 64 77 

30—35 - 71 89 

35-40 - 88 100. 

Altsaa i Alderen under 5 Aar døer der, som paavist, flere 
Drenge end Piger, hvad der staar i Forbindelse med en Række 
fysiologiske Forhold, vi her ikke skal komme ind paa, da de selv- 
følgelig ikke vedkommer nærværende Spørgsmaal, i Alderen 20 — 25 
Aar var der en lidt større Dødelighed paa mandlig end paa 
kvindelig Side, men i alle øvrige Aldersklasser en, gennemgaaende 
langt større Dødelighed hos Kvinderne end hos Mændene. Saadan 
»bærer de sig ad!« 

Først efter 40 Aars Alderen begynder Mændenes Dødelighed 
stærkt at stige i Forhold til Kvindernes, rimeligvis skyldes dette i 
nogen Grad Ungdomsudskejelser, dog vistnok mere Drik end 
Usædelighed, men ved Siden deraf ogsaa det legemligt og aandeligt 



Digitized by 



924 



Engifte og Mangegifle. 



langt stærkere Slid, der gaar af Mændene end af Kvinderne, og 
de langt større Farer de er udsatte for i deres Erhverv. 

For en Fuldstændigheds Skyld skal det endnu tilføjes, at 
af Selvmordere var der i alt i alle danske Byer (inkl. København) 
— og de klatter som bekendt ikke med det — gennemsnitlig 
aarlig i den første Halvdel af firserne kun et Dusin mandlige 
Personer før 25 Aars Alderen (og et halvt Dusin kvindelige!), og af 
sindssyge indlagdes i det samme Tidsrum paa St. Hans Hospital 
ved København aarlig 125 af Mandkøn og 130 af Kvindekøn! 

Man kan sige, at uagtet omtrent hvert Ord i den citerede 
Passus af Bjørnson saaledes falder til Jorden, saa snart man an- 
lægger en rationel Kritik derpaa, bliver der en vis Sandhed til- 
bage. Ti ganske vist har det hele Dødelighedsspørgsmaal for- 
holdsvis lidet at gøre med Kvindernes Overtal i de giftefærdige 
Aldersklasser — at dette finder Sted i de gamle Stater skyldes, 
ligesom modsat de giftefærdige Mænds Overtal i de nye Stater, 
væsenligst den henholdsvise Ud- og Indvandring af Mænd — , men 
paa den anden Side er det naturligvis ingen Tvivl underkastet, at 
uden kønslige Udskejelser vilde Mændene kunne føre et kraftigere 
og længere Liv, ligesom der da ogsaa ville være flere af dem. 

Og paa samme Maade kan man sige om det hele Foredrag, 
at det taler smukt om det monogamiske Ægteskabs Kulturnød- 
vendighed, men det beviser baade lidet i sine Enkeltheder og 
efterlader ingen sammenhængende Tankeindtryk. 

Derfor forekommer det mig, at det vilde have været langt 
at foretrække, om Bjørnson vedblivende havde forfægtet sine 
Meninger i denne Sag ad Poesiens Vej. Det siges af sagkyndige, 
at Ibsens Dr. Rank og hans Osvald fysiologisk sete skal være 
umulige. Indførtes de i Afhandlinger vilde dette være saare uhel- 
digt, men som agerende Personer i imposante Dramaer gør de al 
den Nytte, de skal, og har, om man saa tør sige, Sandhed nok 
i sig, fordi de i al Almindelighed personificerer den gamle sørgelige 
Sandhed om Fædrenes Synder, der hævnes paa Børnene, og gør 
det saa genialt og saa betagende, at det bliver ligegyldigt, om 
denne Nemesis, fysiologisk set, burde have haft et noget andet 
Udslag, end det Digteren byder. 

Saaledes er ogsaa den Forening af Præstemand, Digter og 
Videnskabsmand, Bjørnson præsenterer os, formentlig mindre heldig, 
end om han havde ladet sin Digtergenius alene faaet Foretræde. 
Hun giver ham Avtoriteten og Storheden. 

Det er i det hele tvivlsomt, om de Former, Sædeligheds- 
debatten kom ind i, var de heldigste. Spørgsmaalet er saa vanskeligt 
og saa mangeartet og saa lidet bearbejdet for den offentlige Debat 

— endog saaledes, at man jævnlig er i Uvished om, hvad der 
tør bydes det læsende Publikum — , at det maaske havde været 
tjænligst, om det en Tid lang kun var bleven gjort til Genstand for 
den indirekte Diskussion, der giver sig Udtryk gennem Skønliteratur, 
æstetiske Anmældelser og literære Revuer. 

En direkte Forhandling om Samfundets Sædelighed, tit 
baseret paa højst forskellige Livsanskuelser, faar ved sit Misforhold 
mellem Maal og Midler endogsaa af og til et humoristisk Præg 

— eftersom jo ogsaa »Sædelighedenc i høj Grad er et Liv og 
ikke blot en Lære — , og opnaar nu og da et modsat Resultat 
af det tilsigtede. Er imidlertid en saadan Debat allerede frem- 
kommen, da maa der stilles som Fordring til Deltagelse deri, at 
man saa klart som muligt siger, hvad man mener, ikke argumenterer 
i Øst, hvor der spørges i Vest, og ikke holder Diskussionen uden- 
for de store praktiske Spørgsmaal, hvad der paa dette Omraade 
gør Kampen til en Batalje i Luften. Ti Kapiteloverskrifter er 
ikke nok, det er Kapitlernes materielle Indhold det kommer an paa. 

Saaledes er det at opstille Regler for andre, og ikke 

selv kunne følge dem. Naar jeg alligevel er fremkommet med 
nærværende Opsats, da er det som et Forsøg paa at trække 
Hovedlinjerne i det foreliggende Spørgsmaal op, hvad jeg synes, 
blandt det meget, der er fremkommet, har været Forfatterne mindre 
magtpaaliggende. Dernæst et Forsøg paa i stærkere Grad at 
betone de praktiske Konsekvenser af den konservative Opfattelse, 
end det forekommer mig hidtil er sket, navnlig ogsaa i Betragtning 
af, at behandler man allerede et Samfundsspørgsmaal som det 
foreliggende direkte, maa det erindres, at det jo ikke blot ved- 
rører de stridende Literaters Samfund paa begge Sider, men ogsaa 
og maaske nok saa meget det Samfund, der »schreit — es will 
sich ernåhren, Kinder zeugen und die nåhren so gut es vermag«. 
Endelig et Forsøg paa ved Hjælp af nogle kritiske Strejflys at 
varsko overfor en Fortsættelse af Stikordsdiskussionen , der har 
forplumret den førte Debat saameget uden at tilføre den noget 
frugtbart Stof (hvad der ikke udelukker, at Debattørernes per- 
sonlige Kredit kan have haft stor Betydning for deres Sag, blot 
ved at de gav deres Navn til). 

Men at ville forsøge saa meget paa nogle faa Sider, det 
betyder, at man ikke har ønsket at give et af de moderne >Bidrag 
til Løsningen af« osv., men meget mere kun har villet give sit 
Bidrag til Debatten paa den Maade, der er hævdvunden fra æld- 
gammel Tid, hvor man kortelig fremsatte sine Betragtninger for 
dermed animam suam liberare, at faa Lejlighed til at udsige, 
hvad der laa en paa Sinde. 



Marcus Rubin. 




Staten og Artejderforsikringen. 



ii. 

1 Belysning af hvad der hidtil i denne Afhandling er ud- 
viklet, skulle vi nu lidt nærmere betragte hver enkelt af de Former 
for Arbejderforsikring, hvormed vi her beskæftige os. Om end 
derved Gentagelser kunne indtræde, skulle de dog blive undgaaede, 
saavidt muligt. Det er altsaa væsentlig kun Hovedtrækkene ved 
Ordningen af hver Forsikringsform — eller rettere hvad der ved- 
rører Principspørgsmaalene — , hvorpaa vi agte at komme ind. 

Som omtalt, har Sygeforsikring af Arbejdere i de 15 Aar 
1870—85 vunden betydelig Fremgang her i Landet. Det er dog 
navnlig hos Byarbejderne, og blandt disse atter mest hos Haandværk- 
svendene, at Institutionen synes at have fæstet Rod. For de sidst 
nævnte har sikkert Traditionen fra Fortidens Laug været virksom. 
Derimod ere Markarbejderne, fremfor alt de jyske, langtfra komne 
med i det Omfang. Men som Helhed er der i de foreliggende 
Oplysninger intet, der peger hen paa, at Tvang foreløbig skulde 
være nødvendig paa dette Omraade. Fremgangen har imidlertid, 
vel at mærke, ikke fundet Sted uden Støtte fra private. Ikke 
mindst kan Lægestanden gøre Krav paa den Anerkendelse, at den 
har bidraget væsentlig til at bære Institutionen frem derved, 
at mange Læger have ladet sig nøje med en meget ringe Be- 
taling af Flensyn til Formaalet. Allerede denne Omstændighed 
antyder, at Opgaven ikke løses saa ganske let ved Selvhjælp alene. 
Men som man vil erindre, blev det ogsaa gjort sandsynligt, specielt 
for de gifte jordløse Markarbejderes Vedkommende, at de uden 
Støtte maa have Vanskelighed ved at overkomme blot Sygeforsikring, 
navnlig naar de ikke arbejde paa egen Kost. Endnu mere vil 

dette blive Tilfælde, dersom Maalet, hvad det bør, overalt stilles 
saaledes, at hele Familjen, naar Medlemmet er gift, nyder godt 
af Sygekassen, samt at denne, foruden fri Læge, Medicin og 
Hospitalsophold, tillige yder Medlemmet en passende Pengeunder- 
støttelse under Sygdom. Det er nemlig hidtil de færreste Syge- 
kasser, især paa Landet, der præstere saa meget. 

Lod det sig end vente, at Købstadarbejderne lettere over- 
komme Kontingentet til Sygekasserne, turde Udgiften dog ogsaa 
for en Del af disse være følelig nok. Jeg skal oplyse det ved et 
Eksempel. Ved en af mig oprettet Arbejdersygekasse i Hobro, 
som under Mandens Sygdom giver en Pengeunderstøttelse af 66 Øre 
daglig — omkring l /s af den gennemsnitlige Dagsfortjæneste — 
under Konens Sygdom 33 Øre daglig, og desuden fri Læge og 
Medicin til Mand, Kone og Børn, varierer Kontingentet mellem 
9 Kr. og 22 Kr. aarlig. Forskellen beror paa, om Arbejderen 
alene eller tillige hans Familje er Medlem, samt paa Størrelsen af 
denne sidste. For at tage et Sammenligningspunkt, vil dette sige, 
at Udgiften hertil kunde løbe op til omkring Halvdelen af den for 
Arbejdsmænd i en saadan mindre Provinsby almindelige Husleje, 
hvilken nemlig er 30 å 50 Kr. Lad mig tilføje, at Kontingentet 
har i Aarenes Løb vist sig ikke at være sat for højt, idet der kun 
er bleven tilvejebragt et Reservefond paa Bekostning af Betalingen 
for Lægens Arbejde, der dog var ansat med tilbørligt Hensyn til t 
at Sygekassens Medlemmer vare ubemidlede. I Gennemsnit kan 
der som Kontingent for en gift Arbejder her næppe regnes mindre 
end c. 15 Kr. 

Der turde saaledes nok være Anledning til at lade det offentlige 
støtte de Sygekasser, der ere beregnede paa Arbejdere og andre 
i økonomisk Henseende ligestillede, ogsaa uden Hensyn til Mulig- 
heden af, at der paa ubemidlede hviler en forholdsvis for stor 
Statsskat. Hvad mere er, det vil vistnok vise sig at være nød- 
vendigt, dersom man skal vente at faa saa stor en Tilslutning til 
Institutionen, som ønskeligt er, særlig fra de gifte Markarbejderes 
Side. Navnlig vil Nødvendigheden heraf fremtræde, for saa vidt 
den Støtte, der hidtil er ydet af private, skulde formindskes. 

Det offentliges Medhjælp kunde da maaske bestaa i følgende: 
Fra Kommunernes Side. Specielt paa Landdistrikternes 
Sygekasser tynger Befordringen, som skal bringe Lægen til og fra 
Patienten. Det blev en dyr Post for Smaafolk, dersom der paa 
Landet altid krævedes Betaling herfor, hvilket imidlertid jævnlig 

ikke sker. Men i Stedet for, som nu, at lade det gaa ud over 
nogle enkelte, der ikke nænne at afvise en Anmodning, kunde 
man skyde Kommunen ind mellem Sygekassen og dem, der have 
Heste og Vogn, saaledes at de sidste blev befordringspligtige paa 
Omgang mod en moderat Betaling af Kommunens Kasse. Der 
tænkes altsaa paalagt Landkommunerne en Forpligtelse til at yde 
de i Kommunen boende Medlemmer af en Arbejdersygekasse fri 
Befordring efter Lægen, idet Forholdet ordnedes paa den an- 
førte Maade. 

Eftersom Hospitalsbehandling i mange Tilfælde er et Gode, 
men et kostbart kunde der endvidere tillægges Medlemmer af 
saadanne Sygekasser, saa vel i By som paa Land, Moderation i 
Betalingen paa alle offentlige Sygehuse. Dette tænkes gennemført 
saaledes, at ethvert Sygehus skal lade sig nøje med en, en Gang 
for alle fastsat, ringe daglig Betaling for selve Medlemmet, og dernæst 
optage det gifte Medlems Kone og Børn uden Betaling. Moderationen 
maatte vel rettest gælde for lige saa lang Tid, som vedkommende 
Sygekasse ifølge sine Love giver Pengeunderstøttelse, medens der 
for den fri Kur til Kone og Børn kunde sættes en Varighed af 
f. Eks. 10 Uger. Hvor der ikke er et Sygehus saa nær, at Ad- 
gangen er uden Vanskelighed, synes det naturligt, om Sygekassen 
i Stedet for hin Lettelse fik en tilsvarende aarlig Pengehjælp pr. 
Medlem fra vedkommende Amts- eller Sognekommune. 

Fra Statskassen kunde man lade de paagældende Syge- 
kasser modtage et aarligt Tilskud, beregnet efter Medlemsantallet. 
Den giftes Kone og Børn betegnes ikke som Medlemmer, skøndt 
de tænkes at skulle paa Mandens Konto nyde visse Goder af 
Sygekassen, hvorom senere. Burde nu dette Tilskud være ensartet 
over hele Landet eller ikke? Da Lægebehandling maaske nok 
kan forudsættes at blive noget dyrere paa Land end i By af 
Hensyn til Afstanden, og fremfor alt da de gifte Markarbejdere 
tør antages at leve under mere trykkende økonomiske Vilkaar end 
de gifte Byarbejdere, synes det ved første Øjekast at ligge nær, 
om Sygekasserne i Landdistrikterne fik et større Tilskud pr. 
Medlem end de i Byerne. Men det maa betænkes, at det samme 
Pengebeløb, ydet paa Land og i By, vil forholdsvis være til mere 
Hjælp hist end her. Lad os gaa ud fra, at Sygekasserne, som 
Ordningen bør være, forpligtes til overalt at præstere mindst 
følgende: Læge, Medicin og Hospitalsophold frit — for det gifte 
Medlems Vedkommende ogsaa til Kone og Børn — , samt en daglig 

Pengeunderstøttelse under Medlemmets Sygdom, der mindst maa 
udgøre 1 /s af den gennemsnitlige daglige Fortjæneste. Da vil et 
Tilskud pr. Medlem, der overalt er lige stort, efter al Sandsynlighed 
bevirke, at det under disse Omstændigheder nødvendige Kontingent 
kommer for Landarbejderen til at udgøre omtrent samme Procent 
af den gennemsnitlige Aarsfortjæneste som for Købstadarbejderen. 
Aarsagen ligger lige for Haanden, idet Kontingentet uden Tilskudet 
ikke behøvede at være saa højt paa Land som i By, for at de 
respektive Sygekasser skulde kunne præstere de nævnte Minimums- 
ydelser 1 ). Man kan derfor nok blive staaende ved et ensartet 
Tilskud over hele Landet. 

Der vil være mere Anledning til at variere Statshjælpen 
paa anden Maade. Eftersom de ugifte have mindre Støtte behov 
ved deres Sygeforsikring end de gifte, burde Statens Tilskud til 
Sygekasserne under alle Omstændigheder være mindre pr. ugift 
end pr. gift Medlem. Ja, jeg vilde endog anbefale at lade Stats- 
tilskudet helt bortfalde for de ugifte mandlige Arbejderes Ved- 
kommende. I Henhold til, hvad tidligere er bemærket om disses 
Vilkaar, synes det mig nemlig givet, at de som Regel ikke behøve 
nogen som helst Støtte, i alt Fald udenfor den, som tænkes ydet 
af Kommunerne. I den Omstændighed, at Lønningsforholdene ere 
daarligere for den kvindelige end for den mandlige Arbejder, ligger 
Aarsagen til, at jeg foreslaar gjort en saadan Adskillelse mellem 
ugifte Mænd og Kvinder. De sidste (særlig Syersker og Fabrik- 
arbejdersker) bør næppe helt unddrages Statshjælp, om den end, 
som omtalt, for dem maaske kunde være mindre end for gifte Mænd. 

Hvilken af disse to Veje man nu end vælger, bliver Med- 
lemmets Kontingent til Sygekassen selvfølgelig at fastsætte herefter. 
Efter nemlig at have beregnet, hvor meget et ugift og et gift 
Medlem — den sidste for sit og Familjes Vedkommende — maatte 
betale aarlig for at kunne erholde de Ydelser, som Sygekassen 
paatager sig at præstere (jfr. Minimums-Forpligtelsen), vilde da 
de respektive Statstilskud (pr. gift og pr. ugift) være at fradrage 



') At der, som ovenfor bemærket, maa fastslaas en Minimumsgrænse for 
Sygekassens Ydelser, naar den faar Statstilskud, vil let indses. Ellers 
kunde Ydelserne sættes saa langt ned, at Tilskudet var tilstrækkeligt til 
at dække dem, hvorved den delvise Selvhjælp vilde bortfalde. En Maksi- 
mumsgrænse ligger i Sygekassens egen Interesse, idet det af Hensyn til 
Simulation er nødvendigt, at Pengeunderstøttelsen ikke bliver for stor. 

i Kontingentet. Faar Sygekassen intet Statstilskud pr. ugift Mand, 
kommer denne altsaa til at betale hele det Beløb, der efter Beregn- 
ingen var nødvendig til Dækningen af de Udgifter , som han kan 
ventes at medføre. 

Man vil af det foregaaende have set, at en eventuel Med- 
hjælp fra det offentliges Side nødvendiggør visse Bestemmelser i 
Sygekassernes Love. Del gælder saaledes, hvor Talen er om dens 
Ydelser, om Kontingentets Størrelse og Maaden, hvorpaa det er 
paalagt o. s. v. Ikke at forglemme, at vedkommende Sygekasse 
kun maa omfatte Arbejdere og andre i økonomisk Henseende lige 
stillede. Det bliver altsaa et uafviseligt Krav, at Sygekassen først 
maa opnaa offentlig Anerkendelse, hvortil udfordres, at den lader 
sine Love undergaa en Revision, og foretager de nødvendige 
Ændringer i dem. 

For at kunne danne sig et Begreb om, hvor stort Stats- 
kassens aarlige Bidrag tilnærmelsesvis vilde blive, naar den i det 
foregaaende antydede Ordning realiseredes, forudsætte vi først, at 
der gives Tilskud for alle de ugifte Medlemmers Vedkommende 
(mandlige og kvindelige), om end et mindre end for de giftes Ved- 
kommende. Lad Tilskudet f. Eks. være 3 Kr. pr. ugift og 6 Kr. 
pr. gift Medlem. Tallene ere ikke grebne ud af Luften, idet de 
referere sig til Forslaget fra Kommissionen af 1885, men foretrækker 
man at substituere dem med andre, vil det være enhver let at 
gøre Beregningen om. 

For de 74,369 Sygekassemedlemmer i København, Køb- 
stæderne og Landdistrikterne tilsammen, hvis Civilstand blev oplyst 
ved den paa Kommissionens Foranledning foretagne Undersøgelse, 
fremkommer der paa denne Maade et aarligt Tilskud fra Stats- 
kassen paa 378,591 Kr. Antallet af gifte Medlemmer var nemlig 
51,828 og af ugifte 22,541. Lægges hertil det omtrentlige Beløb, 
der kan ventes at fremkomme for de 23,812 Medlemmer, hvis 
Civilstand ikke blev oplyst, tør det samlede Statsbidrag anslaas 
til c. 500,000 Kr. om Aaret, naar vi da gaa ud fra Medlemsan- 
tallet i 1885 l ). Herved maa dog bemærkes, at der i hint Antal 



') Under de i dette Aar optalte Sygekasser med tilsammen 96,910 Med- 
lemmer er ikke indbefattet Vaabenbrød renes (19,103 Medlemmer) og 
Forsvarsbrødrenes Sygekasser, eftersom disse ikke ere egentlige Selvhjælps- 
foreninger. Det samme gælder om visse Sygekasser for Tyende, der ere 
oprettede, for at Stifteren kan lukrere ved et muligt Overskud. Fra 
disse er der derfor ogsaa set bort (jfr. Schowelins citerede Undersøgelse). 

er medregnet ikke saa ganske faa, hvem der paa Grund af deres 
økonomiske Vilkaar ikke vilde blive Tale om at give Statstilskud — 
som med andre Ord ikke kunde vedblive at være Medlem af Syge- 
kassen, naar den blev anerkendt. Navnlig er det Tilfælde i Land- 
distrikterne, hvor 34 pCt. af Medlemmerne (c. 17,000) vare Haand- 
værkere, Gaardmænd, Aftægtsfolk, eller Individer paa et højere 
socialt Trin. En stor Del af disse maa utvivlsomt skydes ud. 
Hertil kommer, at det sandsynligvis er en altfor dristig Forudsætning, 
naar man tænker sig, at alle de nu eksisterende Sygekasser, der 
ere beregnede paa Smaafolk, straks træde ind i de »anerkendtes« 
Række. Blandt andet vil vistnok de nødvendige Lovforandringer 
virke afskrækkende i Begyndelsen. Tages dette i Betragtning, 
kan man vel nok gaa ud fra, at det nævnte Beløb paa V« Million Kr. 
ikke vil blive naaet i de første Aar. Det turde i alt Fald være 
rimeligere end, at Beløbet hurtig skulde blive overskreden ved en 
stærkt forøget Tilslutning til Institutionen fra Arbejdernes Side, 
hvor ønskelig denne end var. 

Dersom der derimod intet Tilskud blev ydet for de ugifte 
mandlige Medlemmers Vedkommende, vilde Statskassens aarlige 
Bidrag i Henhold til de ovenfor benyttede Oplysninger blive 
c. 50,000 Kr. mindre. En saadan Begrænsning synes altsaa fore- 
løbig ikke at medføre nogen væsentlig Formindskelse af Udgiften 
for Statskassen. Men den skulde jo ogsaa nærmest være dikteret 
af andre Grunde. Foruden det anførte Hensyn til, at den ugifte 
mandlige Arbejder som Regel ikke behøver nogen Støtte ved sin 
Sygeforsikring, kan som Motiv endnu tilføjes, at hans Skatteævne 
er større end den gifte Arbejders. Den først nævnte frembyder 
saaledes mindre Sandsynlighed for et Misforhold mellem Skatteævne 
og Skattebyrde end den sidst nævnte, selv om begges Bidrag til 
Statskassen var lige højt. 

Et Tankeeksperiment vil imidlertid vise, at den paagældende 
Begrænsning under andre Forhold kunde faa en stor Betydning. 
Tænker man sig nemlig, at alle voksne Individer af de Samfunds- 
klasser, der omfatte Arbejdere og ligestillede (f. Eks. Sømænd), 
indtraadte i de anerkendte Sygekasser, og gaar man dernæst ud 
fra Folketællingen i 1880, vilde Resultatet blive følgende. Med 
Tilskudet til ugifte Mænd kunde man tilnærmelsesvis anslaa, at 
den aarlige Udgift for Statskassen da løb op til c. 1,600,000 Kr.; 
uden Tilskudet til hine derimod kun til c. 1,100,000 Kr. Kan 
man end langtfra stole paa Størrelsen af Tallene, er Forholdet 

mellem dem dog en bel Del mere paalideligt, hvorfor der nok tør 
tillægges den betydelige Forskel, som Overslaget udviser, nogen 
Vægt. 



Allerede tidligere i denne Afhandling er det forsøgt, i Korthed 
at motivere den Foranstaltning, at Arbejdernes Forsikring 
mod Følgerne af Ulykkestilfælde under Arbejde gøres 
ved Lov til en tvungen Sag for Arbejdsgiverne i de Erhverv, der 
maa betegnes som mere eller mindre farlige. Hvad dér er anført, 
skal jeg ikke komme tilbage til. Kun skal bemærkes, hvad man 
niaaske vil have lagt Mærke til, at Motiveringen gik ud fra en 
Forsørgelsespligt, der paa dette specielle Omraade tillægges Arbejds- 
giveren, og hvis Udførelse fæstnes gennem en af Staten ordnet 
Tvangsforsikring. Dette er i Overensstemmelse med den Tankegang, 
der har ligget til Grund for Tysklands sidste Reform paa dette 
Gebet 1 ). 

Men hvorfor ikke i Stedet tage sit Udgangspunkt fra Arbejds- 
giverens privatretlige Erstatningspligt, naar man i Anledning af 
Ulykkestilfældene under Arbejde vil sætte vor Lovgivning i Be- 
vægelse? Fordi de i Udlandet gjorte praktiske Erfaringer, nemlig 
ved den tyske Haftpflichtgesetz og enkelte andre Landes tilsvarende 
Love, have vist, at man derved kommer ind paa en Vej, der har 
sine store og, som det synes, uundgaaelige Mangler. Ifølge almindelige 
Retsbegreber kan Erstatningspligten jo ikke komme til at omfatte 
<le Ulykkestilfælde under Arbejde, der hidrøre fra Arbejderens egen 
Uforsigtighed. Det samme turde gælde om dem, der ere rent 
hændelige — o: som ikke lade sig henføre til nogen bestemt Persons 
Skyld, men muligvis bero paa en Naturbegivenhed. Erstatnings- 
pligten vil nærmest kun indtræde ved de Ulykkestilfælde, der 
skyldes Forsømmelse fra Arbejdsgiverens eller hans Repræsentants 
Side, o: ved mangelfuld Tilstand af Driftsgenstande eller Fejl i 
Driften. Idet nu det paagældende Udgangspunkt medfører, at det 
i hvert enkelt Tilfælde maa afgøres, hvor Skylden for Ulykkestil- 
fældet hviler, indfinder sig visse Misligheder. Disse undgaas ikke, 
paa hvem end Bevisbyrden lægges, enten det bliver paa Arbejds- 
giveren eller Arbejderen. Dels gør der sig nemlig som oftest flere 



l ) Jfr. den af Scho velin udarbejdede „Fremstilling af Udlandets Reformforsøg 
med Hensyn til Sikring af Arbejderne mod Følgerne af Ulykkestilfælde 
under Arbejde 14 . 

Tilskueren. 1888. 63 

forskellige Aarsagsmomenter gældende ved et Ulykkestilfælde, saa 
at det kan være vanskelig nok at træffe en retfærdig Afgørelse, 
og dels vil det under enhver Omstændighed give Anledning til en 
Række Processer. Denne Vej fører da let til en Forværrelse af 
Forholdet mellem Arbejder og Arbejdsgiver, medens man tilsigtede 
det modsatte Resultat. Hvad mere er, den fører med Nødvendighed 
til, at Arbejderen hyppig staar tomhændet efter Katastrofen, særlig 
naar Bevisbyrden paalægges ham. Man kan maaske bedst faa et 
Indtryk heraf ved at se, hvor sjældent Arbejdsgiveren kan idømmes 
Erstatning, selv naar Bevisbyrden hviler paa denne, som Tilfældet 
er f. Eks. i Schweiz. Efter Schowelin skulde det fremgaa af den 
schweiziske Statistik, at »af 100 Ulykkestilfælde kunde gennem- 
snitlig kun IS henføres til Arbejdsgiverens Skyld; de 68 laa i 
Arbejdet selv og maatte tilskrives Tilfældet eller vis major (ydre 
Naturbegivenhed), og 20 lod sig udlede fra Arbejderens egen 
Uforsigtighedc 

At den midterste Kategori af Ulykkestilfælde, der omfatter 
henimod 70%, falder over paa Arbejderens Konto, har man navnlig 
Vanskelighed ved at forsone sig med. Det er derfor heller ikke 
uforklarligt, om der er Antydning til, at man ogsaa i andre Lande 
end i Tyskland drages henimod at tage sit Udgangspunkt fra 
Forsørgelsespligten i Stedet for, som hidtil, fra Erstatningspligten. 

Vi skulle ikke ved denne Lejlighed komme ind paa, hvorledes 
en saadan Tvangsforsikring hensigtsmæssigst turde være at ordne. 
Det vilde føre ud over Afhandlingens Plan at undersøge: i hvilke 
Erhverv Arbejdsgiverne skulde være forsikringspligtige; hvilke af 
deres lønnede Medhjælpere de da havde at forsikre; hvor stor 
Pengeunderstøttelsen, der var Genstand for Forsikring, rettest burde 
være o. s. v. Kun et Punkt skal nærmere omtales. Mon det ikke 
var at foretrække, om Understøttelsen kun indtraadte ved Ar- 
bejderens Død, fremkaldt ved et Ulykkestilfælde urtder Arbejde — 
her altsaa til de efterladte — , samt naar Arbejderen paa denne 
Maade blev Invalid, det vil sige, at hans Arbejdsævne vedvarende 
forringedes eller gik tabt? De Ulykkestilfælde, der ikke bevirke 
Død eller Invaliditet, skulde altsaa være Arbejdsgiveren uved- 
kommende 1 ). 



') Paa dette Punkt — ligesom ogsaa vedrørende den omtalte Begrænsning 
af Statstilskudet til de anerkendte Sygekasser, nemlig at dette bortfalder 
for de ugifte mandlige Medlemmers Vedkommende — skiller jeg mig til 

Der kunde maaske indvendes, at det er et Brud paa Prin- 
cipet, ti fastslaar man, at der kan tillægges Arbejdsgiveren en 
Forpligtelse til at bære de for Arbejderen indtrædende økonomiske 
Følger af de svære Læsioner, raaa han ogsaa have den overfor 
de lette. Dette forekommer mig dog ikke at være afgørende, 
dersom der virkelig lader sig anføre plausible Grunde for Begræns- 
ningen. Vi skulle nu se, hvad der kunde tale herfor, idet vi først 
erindre om, hvorledes Arbejderen vil være stillet overfor en ind- 
trædende Legemsbeskadigelse, naar han er Medlem af en anerkendt 
Sygekasse. 

Mod Følgerne af de Læsioner, der ikke fremkalde Død eller 
Invaliditet, vil han saa godt som fuldt ud være i Stand til at sikre 
sig gennem Sygekassen, idet denne paatænkes at skulle yde Hjælp 
i 26 Uger. Statistiken viser nemlig, at af hine Læsioner er det 
kun omtrent 1 pCt., hvor Behandlingens Varighed strækker sig 
ud over det nævnte Tidsrum. Derimod er Sygekassen hverken 
beregnet paa at støtte de efterladte, dersom Arbejderen omkommer, 
eller ham selv ud over de 26 Uger, dersom han bliver Invalid. 
For de lettere Læsioners Vedkommende er han altsaa helt ander- 
ledes stillet end for de sværes, idet de første gaa ind under den 
almindelige Forsikring mod Sygdom, og saaledes ikke nødvendiggøre 
nogen speciel Ulykkesforsikring. 

Ved nu at henvise Arbejderen til selv at sikre sig mod 
Følgerne af de Ulykkestilfælde, der ikke bevirke Død eller Invaliditet, 
vilde man opnaa, at hans Selvhjælp droges med ind ogsaa paa 
dette Omraade. Det er jo et Moment, der almindelig tillægges 
ikke ringe Betydning ved enhver Form af Arbejderforsikring. End- 
videre kunde for den, der har bidt sig fast i, at Arbejderen intet 
Krav har paa Arbejdsgiveren undtagen ved de af den sidst nævnte 
forskyldte Ulykkestilfælde, maaske ogsaa følgende Betragtning have 
noget at sige. Naar Arbejderen faar alle de lettere Læsioner paa 
sin Kappe, giver han delyis Æquivalent for, at Arbejdsgiveren for- 
sikrer ham mod Følgerne af alle de svære — ligegyldig Oprindelsen. 
Dog blev det, som anført, ogsaa kun delvis Ækvivalent, dersom 
ellers en i Tyskland anstillet Beregning er rigtig. Denne giver 



Dels fra de øvrige Medlemmer i Kommissionen, uden dog at have afgivet 
noget dissentierende Votum. Jeg forbeholdt mig kun at bringe min Op- 
fattelse desangaaende frem andensteds. Her ligger da Undskyldningen 
for, al jeg er kommen mere udførlig ind paa disse Enkeltheder. 

som Resultat, at naar der ved ethvert Ulykkestilfælde under Arbejde 
var forsikret en passende Understøttelse, skulde de, der have Død 
eller Invaliditet til Følge, betinge mellem 5 og 6 Gange saa stor 
en aarlig Udgift (Kapitaldæknings-Systemet) som hele Resten. Og 
det uagtet hine kun udgøre nogle faa Procent af samtlige Ulykkes- 
tilfælde; som det synes, ikke over 4 pCt. 

Mere væsentlig er imidlertid det praktiske Argument, at 
Ordningen vilde blive simplificeret ved en saadan Begrænsning af 
Arbejdsgiverens Forsørgelsespligt. Medtoges de lettere Læsioner 
under Forsikringstvangen, bliver en Del af Maskineriet ved Ulykkes- 
forsikringen mere indviklet, end det i Forhold til deres Betydning 
er ønskeligt. Det maa nemlig betænkes, at ved ethvert Ulykkes- 
tilfælde under Arbejde, der rammer en Person, som ifølge den 
eventuelle Lov faar Krav paa Understøttelse, bliver det nødvendigt, 
at Øvrigheden undersøger paa Stedet de nærmere Omstændigheder 
ved Ulykkestilfældets Indtræden. Aarsagen hertil ligger nær nok, 
idet den tilskadekomnes Krav selvfølgelig maa bortfalde, naar 
Ulykkestilfældet er fremkaldt forsætlig, hvilket der vel ogsaa kunde 
være Anledning til at fastslaa, naar Begivenheden lader sig henføre 
til drukken Tilstand hos den tilskadekomne. Hvilken Uendelighed 
af Rejser, baade tidsspildende og kostbare for det offentlige, kunde 
da ikke de lettere Ulykkestilfælde komme til at medføre for en 
Politimester i en udstrakt Landjurisdiktion? Som berørt, udgøre 
de den aldeles overvejende Del af Ulykkestilfældene — mindst 96 pCt. 

Ganske uden Betydning er det nu heller ikke, at det er ved 
de lettere Læsioner, man snarest vil kunne faa at gøre med 
Simulation. Muligheden af en saadan maa jo forudsættes, i alt 
Fald dersom den tilskadekomne her faar Krav paa en daglig 
Pengeunderstøttelse (fra Arbejdsgiveren o: Forsikringsanstalten). 
Men hvorledes skal der kunne lade sig gennemføre nogen Kontrol 
med Simulanter? Forholdet bliver ikke som ved Sygekasser, hvor 
de øvrige Medlemmers egen Interesse byder dem at tage Del i 
Kontrollen, og hvor det i Virkeligheden ogsaa er Medlemmerne 
langt mere end Lægen, der formaar at udrette noget i saa Hen- 
seende. 

For at gentage det, tænkes altsaa Arbejdsgiverens For- 
sørgelsespligt (Forsikringspligt) indskrænket til kun at omfatte de 
Ulykkestilfælde under Arbejde, der betinge Død eller Invaliditet. 
Men Understøttelsen til Vedkommende skulde da ogsaa indtræde 
fra det Øjeblik, da Døden er indtruffen, eller Invaliditet er konstateret 

ved Lægeattest — ligegyldig Tidspunktet. Den maatte helst være 
aarlig, og kun undtagelsesvis kunne substitueres ved en Pengesum 
en Gang for alle. Overfor de øvrige Ulykkestilfælde blev det Ar- 
bejderens egen Sag at klare sig — ved at være Medlem af en 
Sygekasse eller ikke. Er han Medlem af en Sygekasse, bliver det 
let nok for ham, ti saa bærer den Følgerne. Med eventuelt Tilskud 
fra det offentlige til de anerkendte Sygekasser, forudsættes det 
muligt for alle Arbejdere at være Medlem af en saadan, eller dog 
muligt for den overvejende Del af dem. 

Man kunde bemærke, at en Arbejder, der er i en Sygekasse, 
ved denne Ordning blev i Stand til at faa Understøttelse fra to 
Steder. Det vilde blandt andet indtræde, naar han ramtes af et 
Ulykkestilfælde under Arbejde, ved hvilket vedvarende Forringelse 
eller Tab af Arbejdsævnen lod sig konstatere tidlig. Undertiden vil 
dette sidste kunne ske allerede efter nogle Ugers Forløb Fra 
dette Tidspunkt skulde altsaa den af Arbejdsgiveren forsikrede 
Understøttelse blive ham tildelt, medens han samtidig vedbliver at 
faa Pengehjælp fra Sygekassen, saa længe Hjælp overhovedet ydes 
efter dennes Love. Hertil maa svares, at Sygekasserne snart vilde 
lære at forhindre de mulige Misligheder, der kunde indtræde i 
Skikkelse af Fristelse til Simulation. Det var saaledes tilstrækkeligt 
at optage i deres Vedtægter en Bestemmelse om, at et Medlem, 
der ifølge Ulykkesforsikringsloven faar Understøttelse andensteds 
fra, mister Kravet paa pekuniær Sygehjælp. En anden Sag er 
det, om Faren for Misligheder tør anses for at være saa stor, at 
en saadan Bestemmelse gjordes nødvendig. 

Endnu en Bemærkning lod sig i denne Sammenhæng frem- 
sætte. Det er vedrørende Politiundersøgelsen, som maa foregaa 
ved de Ulykkestilfælde, hvor der ifølge den eventuelle Lov kan 
indtræde Krav paa Understøttelse. Lad være, at der bliver An- 
mældelsespligt for alle Ulykkestilfælde under Arbejde, som ramme 
Personer i de under Loven faldende Erhverv. Men hvorledes skal 
en Politimester kunne vide i Forvejen, om et anmældt Ulykkestil- 
fælde er af den Art, at det kan medføre Død eller Invaliditet, og 
altsaa kræver en Undersøgelse paa Stedet? Skal en saadan have 
nogen Betydning, maa den jo foregaa saa snart, som muligt. Det 
gaar næppe an at vente, indtil Resultatet er givet. Man kom 
imidlertid nok ud over denne Vanskelighed, naar det gjordes til 
Pligt, at der med Anmældelsen af ethvert Ulykkestilfælde, som 

straks havde gjort Lægebehandling nødvendig 1 ), skulde 
følge en Lægeattest, der gav Oplysning om de sandsynlige Følger 
af Beskadigelsen. I det Antal Tilfælde, hvor Døden indtræder 
øjeblikkelig eller i Løbet af nogle faa Timer, falder Vanskeligheden 
bort af sig selv. Det er ingenlunde noget forsvindende Antal, idet 
de, som det synes, udgør mellem Vs og */• af samtlige Dødsfald 
efter Ulykkestilfælde under Arbejde. 

Ved Siden af den i det foregaaende omtalte Begrænsning 
af Arbejdsgiverens Forsørgelsespligt (Forsikringspligt) , vilde det 
maaske være at anbefale, om man i Loven holdt sig en Dør 
aaben for en mulig Udvidelse af denne Forpligtelse, om end i 
anden Retning. Det er nemlig i et tidligere Afsnit berørt, at der 
undtagelsesvis findes nogle Fabriksvirksomheder og Haandværk, 
hvor der er en iøjnefaldende Konneks mellem Beskæftigelsen og 
bestemte Sygdomsformer, der i høj Grad true Liv og Helbred. 
Som saadanne Sygdomsformer kan fremfor alt nævnes visse 
kroniske Forgiftninger. Det forekommer nu at være i god Kon- 
sekvens med den Tankegang, der ligger til Grund for Forsikrings- 
tvangen, om man lod der blive en Mulighed for at udvide denne 
til at gælde ogsaa her. I Regeringens Haand kunde det da blive 
lagt, at lade Arbejdsgiverens Forsørgelsespligt ogsaa komme til at 
omfatte Død og Invaliditet 2 ) efter Sygdomme, der med Bestemt- 
hed lade sig paavise at være en direkte Følge af Arbejdets 
sundhedsfarlige Natur. De faa Erhverv, der paa denne Maade 
vilde blive at medtage, kunde da indrangeres i Tidens Løb. Med 
den ovenfor opstillede Betingelse, bebøver man vist næppe at 
nære Betænkelighed ved at give Regeringen en saadan Myndighed. 

Et Punkt, vi ikke kunne lade ude af Betragtning ved disse 
Bemærkninger om tvungen Ulykkesforsikring, er Spørgsmaalet om 
Omkostningerne. Disse maatte nemlig ikke gærne være saa store, 
at Arbejdsgiverne med Rette kunde betegne dem som en tryk- 
kende Byrde. Ellers vilde man jo, som omtalt, have særlig 
Grund til at befrygte, at Lovforanstaltningen muligvis ikke blev 
til nogen Hjælp for Arbejderne (jfr. »Overvæltningen«). Hvorledes 
vil det nu stille sig i saa Henseende, naar Forsikringen alene om- 



] ) Denne tør forudsættes at finde Sted ved saa godt som alle sværere Læsioner. 
a ) Del vil, som forhen bemærket, sige: vedvarende Forringelse eller Tab 
af Arbejdsævnen. 




Staten og Arbejderforsikringen. 



939 



fatter Understøttelse ved Død og Invaliditet som Følge af Ulykkes- 
Ulfælde under Arbejde? 

For at kunne danne sig en Mening herom, maa det først 
være fastslaaet, hvor stor den aarlige Understøttelse til den tilskade- 
komne Arbejder eller hans efterladte skal være, samt om Forsikrings- 
præmien skal ansættes efter Dækningssystemet eller efter Lignings- 
systemet. Ved det først nævnte blive samtlige de, Aar efter Aar 
indtrædende, Udgifter, der fremkaldes ved det enkelte Aars Ulykkes- 
tilfælde, at dække ved en Kapital en Gang for alle. Præmien maa 
følgelig, til at begynde med, blive højere, end om hvert Aars Udgift 
til Understøttelser var bleven lignet paa dem, der skulle bære 
Omkostningerne ved Forsikringen (Ligningssystemet). Men til Gen- 
gæld vil Præmien ved det sidste System blive stigende indtil et 
vist Punkt. 

Vi gaa nu ud fra,, at den Afgørelse, Lovgivningsmagten 
maatte træffe desangaaende, falder sammen med de Forudsæt- 
ninger, hvorpaa en af mig i Nationaløkonomisk Tidsskrift anstillet 
Beregning hviler, og skulle da anføre Resultatet af denne. 1 ) Men 
herved maa rigtignok erindres, at Beregningen ikke gør Krav paa 
at give andet end Antydninger. Selv om man nemlig havde haft 
til Raadighed en Statistik over Ulykkestilfælde under Arbejde, som 
hvilede paa et mere omfattende Materiale, end den af mig paa 
Kommissionens Foranledning udarbejdede, kræves der Oplysning 
om andre Forhold, for hvis Vedkommende man for Tiden vanske- 
lig kan komme videre end til et Skøn. 

Naar Haandværksarbejdere, industrielle Arbejdere, Daglejere 
og Tjænestetyende tænkes forsikrede, skulde de Omkostninger, der 
herved foraarsagedes Arbejdsgiverne, kunne ansættes for hele 
Landet til c. 665,000 Kr. aarlig — under de Forudsætninger altsaa, 
hvorfra der ovenfor er gaaet ud. Var kun Haandværksarbejdere 
og industrielle Arbejdere forsikrede, blev de aarlige Omkostninger 
c. 390,000 Kr. Spørger man om Udgiften alene for de i Land- 
brugets Tjæneste staaende Arbejdere (Daglejere og Tjænestetyende), 
synes denne at kunne ansættes til c. 225,000 Kr. aarlig. 



l ) „Statistik vedrørende Ulykkesforsikring af Arbejdere i Danmark, samt 
Omkostningerne derved*. Aargangen for 1887, 4de Hæfte. Man vil ved 
Hjælp af de dér foreliggende Data let kunne gøre Beregningen om, 
dersom man f. Eks. finder Understøttelsen for høj — den er højere end 
saa vel efter Kommissionens som efter Regeringens Forslag. 

Hvad vi nærmest ønskede at vide, var imidlertid, hvor stor 
en Udgift der kunde ventes at falde pr. Arbejdsgiver i Hoved- 
erhvervene. Dette lader sig lettest besvare for Agerbrugets Ved- 
kommende. Naar man i Forhold til Hartkornet fordeler det sidst 
anførte Beløb paa Gaarde med 1 Td. Hartkorn og derover, bliver 
den aarlige Udgift c. 68 Øre pr. Td. Hartkorn. Ved Industri og 
Haandværk synes i København den aarlige Udgift ikke at ville 
overstige 0,6 å 0,8 pCt. af den udbetalte Arbejdsløn. Det maa 
endda bemærkes, at ved denne Beregning er som forsikringspligtige 
Haandværk hovedsagelig kun medtaget Bygningshaandværkene r 
eftersom her indtraf saa godt som alle Dødsfaldene og mindst 
Halvdelen af Invaliditetstilfældene , der overhovedet ramte Haand- 
værkere. 

At Procentforholdet skulde stille sig væsentlig forskellig 
udenfor København, er der næppe nogen Anledning til at vente* 
Resultatet gælder dog kun, for saa vidt de som forsikringspligtige 
medtagne Grene af Haandværk og Industri ikke inddeles i Fare- 
klasser. En saadan Inddeling bør imidlertid foretages af Hensyn 
til, at Faren for Ulykkestilfælde allerede efter de foreliggende 
Oplysninger kan ses at være meget forskellig i de paagældende 
Erhvervsgrene. Hvor højt Præmien da vilde stige i højeste Fare- 
klasse, er det vanskeligt paa dette Tidspunkt at danne sig en 
begrundet Mening om. Det kom til at afhænge af, hvor mange 
Klasser man dannede. Jo færre der blev — jo rummeligere de 
altsaa gjordes — , desto lavere kunde Præmien blive i den højeste 
Fareklasse. 

Saa meget tør dog paa Forhaand nok siges, at Omkost- 
ningerne ved en saaledes begrænset Ulykkesforsikring ikke ville 
blive synderlig følelige for Arbejdsgiverne i de mindre farlige 
Erhverv. Ikke engang, om man bestemte sig for Dæknings- 
systemet — hvorfra der ved den her anstillede Beregning er gaaet 
ud — , og gjorde Understøttelsen nogenlunde rigelig. Men selv 
i de farlige Erhverv vil Udgiften ikke komme til at afgive nogen 
trykkende Byrde, naar man da ved Fastsættelsen af Fareklassernes 
Antal havde det Formaal for Øje at forhindre noget saadant, uden 
Hensyn til om derved nogle Arbejdsgivere kunde komme til at 
betale mere, end den relative Fare ved deres Erhverv, strengt 
taget, paabød. 

For den stræbsomme Markarbejder byder Husmandslodden, 
dreven som Bierhverv, Lejlighed til at skaffe sig en Alderdoms- 
forsørgelse af større eller mindre Betydning. Særlig paa Hede- 
egnene, hvor der kan faas Jord til Opdyrkning, lader saadant sig 
gøre, om der end til at naa Maalet kræves en sejg Udholdenhed, 
som fortjæner Anerkendelse. I hine Egne bliver Lejligheden da 
ogsaa benyttet ikke saa sjældent. Endvidere er det bekendt, at 
der til en Del af de store og middelstore industrielle Anlæg — 
i København ogsaa, som omtalt, til et enkelt Haandværk (Malernes) — 
er knyttet Alderdomsforsørgelseskasser, hvortil dels Arbejdsgiverne 
alene dels disse i Forening med Arbejderne kontribuere, og hvorfra 
dc sidste kunne faa nogen Understøttelse i Alderdommen. Skøndt 
Institutionen ikke synes at have funden stor Tilslutning fra Kom- 
munernes Side, kan dog ogsaa nævnes »de forenede Kommuners 
Alderdomsforsørgelseskassec , der er baseret paa Tilskud fra hine 
til Arbejdernes Indskud. Men, bortset herfra, er det en Sjælden- 
hed, at Arbejdere, der ikke ere naaede frem til en selvstændig 
Stilling, have erhvervet sig en Kapital, rørlig eller urørlig, som 
kan afgive nogen væsentlig Støtte for Alderdommen. 

Hvor meget skulde der nu indskydes aarlig i en Forsørgelses- 
anstalt for at opnaa en Livrente, der for Medlemmer af denne 
Samfundsklasse kunde have nogen Betydning? 

Dersom en mandlig Arbejder erhverver sig en fra det 60de 
Aar betalbar Livrente paa 200 Kr. aarlig, kan dette vel kaldes en 
efter hans Vilkaar ret respektabel Alderdomsstøtte, særlig paa 
Landet. Som Regel vil han dog ogsaa efter den Tid være i Stand 
til at fortjæne i det mindste en Del af sin tidligere Arbejdsløn. 
Ikke at tale om, at der af og til blandt de faste Arbejdere findes 
gamle Folk, hvem Arbejdsgiveren af Pietetshensyn lader tilflyde 
Lønnen ubeskaaren, saa længe Vedkommende overhovedet er 
i Stand til at bestille noget. Desuden vil sandsynligvis paa hint 
Tidspunkt af Livet Børnene for længe siden være anbragte udenfor 
Hjemmet, saa at de ikke tynge mere, selv om de ikke ævne 
at understøtte. 

Efter de Tabeller, der benyttes af Livsforsikrings- og For- 
sorgelsesanstalten af 1871, vil et Individ af Mandkønnet kunne 
opnaa denne Livrente ved et aarlig t Indskud af lidt over 13 Kr. 
fra det 20de Aar. Er Arbejderen gift paa den Tid, hvor Livrenten 
skal træde i Kraft, og er Hustruen ikke meget yngre end han, 
vilde for øvrig det naturligste være, om Livrenten købtes paa 

længst Liv. Ordnes Alderdomsforsørgelsen ved Lov, burde noget 
saadant vel endog gøres obligatorisk. 

For en Arbejder kunde Livrenten dog maaske blive mere 
end 200 Kr. ved det nævnte Indskud — eller blive betalbar før 
det 60de Aar — , dersom det ellers bekræfter sig, hvad mine 
Undersøgelser 1 ) synes at vise. Efter disse at dømme, skulde 
nemlig Dødeligheden blandt Arbejderklassen i Provinsbyerne og 
navnlig i København være udtalt større end blandt de Samfunds« 
lag, der hidtil næsten udelukkende have benyttet Livsforsikrings- 
anstalten. Ganske vist har Rubin og Westergaard paa vist*) — 
hvad allerede min Undersøgelse af Børnedødeligheden lod for- 
mode 8 ) — , at i Landdistrikterne (Fyns) er der mellem den jord- 
løse Klasse (Markarbejderne) og den jordbesiddende Klasse (for 
slørste Delen Gaardmænd o: Middelklassen) kun ringe Forskel paa 
Dødeligheden, om overhovedet nogen. Men tages By og Land 
under et, taler Sandsynligheden dog foreløbig for, at Dødeligheden 
i Arbejderklassen er større end den, hvorefter Livsforsikrings- 
anstaltens Tabeller ere beregnede. 

Lad os imidlertid gaa ud fra, at en mandlig Arbejder, naar 
han gør et Indskud paa 15 Kr. aarlig fra det 20de Aar, kun kan 
erhverve en Livrente paa 200 Kr. aarlig, betalbar fra det 60de Aar. 
For hvor mange af dem vil det nu være muligt at afse hint 
Beløb, uden at det gaar ud over nødvendige Udgiftsposter, dersom 
de da samtidig tænkes at være Medlemmer af en anerkendt 
Sygekasse? 

Saa længe den mandlige Arbejder forbliver ugift, er der 
næppe nogen Tvivl om, at som Regel kunde han med Lethed 
paatage sig Udredelsen af det nævnte aarlige Beløb, foruden de 
fulde Omkostninger ved sin Sygeforsikring. Han vilde, som tid- 
ligere bemærket, dog ikke derved blive henvist til at maatte 
forsage Verden. At Sagen stiller sig helt anderledes for Flertallet 
af de gifte jordløse Markarbejdere, ogsaa uden samtidig Syge- 
forsikring, vil det være unødvendigt at minde om paany. Ja selv 
for en Del af de gifte Købstadarbejdere kunde i det mindste den 
samlede Udgift blive følelig nok. 



J ) De økonomiske Forholds og Beskæftigelsens Indflydelse paa Dødeligheden. 

1-2. Afdeling (1884 og 1885). 
a ) Landbefolkningens Dødelighed i Fyns Stift (1886). 
*) Børnedødeligheden i forskellige Samfundslag i Danmark (1883). 

Hermed er det givet, at en for alle Arbejderes Vedkom- 
mende fremtvungen Alderdomsforsørgelse af en saadan Størrelse 
bliver en betænkelig Sag, naar den skal hvile udelukkende paa 
Selvhjælp. Men det er lige saa klart, at man heller ikke kan slaa 
sig til Ro med at stille Opgaven frit, for saa vidt da dens Løs- 
ning anses for et Samfundsgode. Dersom alle Arbejdere skulle faa 
en Mulighed for at erhverve sig den paagældende Livrente, maa 
der bydes Medhjælp fra det offentlige. Dog turde en saadan 
Foranstaltning, som allerede ovenfor antydet, kun være at ac- 
ceptere med visse Begrænsninger. 

For det første synes det urimeligt at lade ugifte mandlige 
Arbejdere have Adgang til Medhjælpen, eftersom de uden Vanske- 
lighed formaa at løse Opgaven ved egen Hjælp. Forsømme de 
det i Tide, og ende paa Fattigvæsenet, kan man i alt Fald ikke 
i deres Skæbne se et nødvendigt Udslag af de nuværende Samfunds- 
forhold. De ligge, som de have redet. Som man vil erindre, er 
der desuden mindre Sandsynlighed for, at Hensynet til et Mis- 
forhold mellem Skatteævne og Skattebyrde her lod sig benytte 
som Motiv for Statshjælp. 

Hvad dernæst angaar dem, som gifte sig, lod det sig nok 
forsvare at opstille følgende Betingelse for Medhjælpens Indtræden. 
Nemlig: at de paa rette Maade have benyttet de i Forhold til 
den sociale Stilling gunstige Livsvilkaar, som den mandlige 
Arbejder (Haandens) i de unge Aar (Tyverne) har forud for Fler- 
tallet af Aandens Arbejdere i samme Alder, for saa vidt han ikke 
selv forspilder de gunstige Vilkaar ved et meningsløst tidligt 
Ægteskab. Det er jo den hurtigt opnaaede normale Arbejds- 
fortjæneste, der betinger Forskellen. Jeg tænker mig da, at Med- 
hjælpen til den gifte Arbejder først kunde begynde ved dennes 
30te Aar, og kun under Forudsætning af at han godtgjorde, fra 
sit 20de Aar at have indskudt mindst 15 Kr. aarlig i den 
Alderdomsforsørgelsesanstalt , som Staten giver Anvisning paa. 
Eller om han foretrækker det, kunde han paa én Gang indbetale 
til Anstalten et Beløb, der svarer til det, som vilde være frem- 
kommen, dersom han fra sit 20de til sit 30te Aar havde gjort 
det nævnte Indskud. 

Hvor stor skulde nu Medhjælpen fra det offentlige være? 
Flertallet i Arbejderkommissionen fra Halvfjærdserne , der foreslog 
oprettet som Statsanstalt en Alderdomsforsørgelseskasse for ube- 
midlede, og som ogsaa gik ud fra Nødvendigheden af et Tilskud til 

dennes Medlemmer, tænkte sig, at dette ikke maatte overstige 
20 Kr. pr. Individ. Man vilde ikke nær naa denne Grænse, 
dersom man satte den fra Vedkommendes 30te Aar begyndende 
Medhjælp til at udgøre */s af det fastslaaede aarlige Minimums- 
indskud, altsaa 10 Kr. Vedkommende havde da Forpligtelse til 
selv at indbetale mindst 5 Kr. om Aaret. 

Vi have hidtil alene beskæftiget os med den Arbejder, der 
var gift før det 30te Aar. Men hvilke Betingelser vilde nu være 
at opstille for den, der gifter sig efter dette Aar? Det vilde være 
i Konsekvens med den her antydede Tankegang, om den samme 
Forpligtelse til at have gjort aarlige Indskud af en vis Størrelse 
(mindst 15 Kr.), som paalaa den først nævnte fra det 20de til det 
30te Aar, paalagdes den sidst nævnte fra det 20de Aar og indtil 
Alderen, hvori Ægteskab blev indgaaet. Dog med den omtalte 
Indrømmelse af at kunne indbetale det samlede Beløb under ét. 
At der herved skulde blive sat en Art Præmie paa Ægteskab før 
det 30te Aar, turde være en overflødig Ængstelse. 

Der kunde indvendes, at ved de i det foregaaende op- 
stillede Betingelser for Tilskud til gifte Arbejdere, vilde der være 
slaaet en Bom for alle dem, der ved den eventuelle Lovs Ikraft- 
træden ikke ere ganske unge. Det blev nemlig forholdsvis betyde- 
lige Summer, som de maatte indbetale paa én Gang til Anstalten, 
uden at have haft Mulighed for at fordele dem paa en Aarrække. 
Rigtigheden heraf kan ikke benægtes. Men der lod sig da ind- 
sætte den Bestemmelse, at enhver gift Arbejder, der er født 
mindst 30 Aar før Lovens Ikrafttræden, havde Adgang til Med- 
hjælp ogsaa uden at opfylde de nævnte Betingelser. Forholdet 
mellem det aarlige Tilskud og det forpligtede aarlige Indskud 
maatte vel blive som for de andre (2 : 1). Derimod kunde der 
maaske blive Tale om at sætte Tilskudet for dem, der var over 
en vis Alder (45 Aar), til 20 Kr. i Stedet for 10 Kr. 

Medhjælpen fra det offentlige synes det rettest at lade Stat 
og Kommune udrede i Fællesskab, idet de sidste tør antages at 
ville faa en Lettelse i deres Udgifter til Fattigvæsenet. Om For- 
delingsnormen ved det enkelte Tilskud burde være 75 pCt. fra 
Statskassen og 25 pCt. fra Vedkommendes Opholdskommune, som 
Flertallet af Arbejderkommissionen fra Halvfjærdserne anbefalede 
ved sit Forslag, eller muligvis et andet Procentforhold, er det 
vanskeligt at have nogen begrundet Mening om. Nærmest fore- 
kommer det mig nemlig at maatte bero paa, hvor stor Lettelsen 

i Fattigudgifterne kunde ansættes at blive for Kommunerne, men 
i saa Henseende kan der jo kun være Tale om et Skøn. 

For den Del af Medhjælpens Vedkommende, som faldt paa 
Kommunerne, kunde disse da samles i større Kredse. En saadan 
Ordning burde maaske i sin Tid være truffen overhovedet for de 
Udgifter, der fremkaldes af Fattigvæsenet. Det er dog en af 
Vejene, ad hvilke der lader sig hjælpe noget paa de Kommuner, 
der ere besværede med en forholdsvis stor Arbejderbefolkning, 
uden just altid at kunne beskatte Indehaverne af de Forretninger, 
hvorved de paagældende Arbejdere beskæftiges. Der lod sig som 
en nærmere liggende Vej henvise til at tilvejebringe en inter- 
kommunal Beskatningslov. Men, som bekendt, kunne Forholdene 
være af den Natur, at ikke engang en saadan vilde være i Stand 
til at bøde paa dem. Det er saaledes Tilfældet, hvor en Land- 
kommune grænser saa tæt op til en By, at hin bliver Bostedet 
for en større Del af dennes Arbejderbefolkning. 

Det behøver næppe at bemærkes, at jeg tænker mig Ad- 
gangen til at faa Tilskud staaende aaben ikke alene for gifte 
Arbejdere, men ogsaa for andre gifte ubemidlede, der i økonomisk 
Henseende ere lige stillede med hine — selvfølgelig paa de samme 
Betingelser. Der er jo ikke mindre Anledning til at fastslaa dette 
ved Alderdomsforsørgelsen end ved Sygeforsikringen. Ved altsaa 
at gøre de nævnte Minimumsindskud fra det 20de Aar, kunde 
enhver Mand udenfor Arbejderklassen sikre sig Muligheden for at 
faa Medhjælp af det offentlige til sin Alderdomsforsørgelse, dersom 
han som gift paa et eller andet Tidspunkt efter det 30te Aar 
skulde vise sig kvalificeret. Afgørelsen af, om en Person, der ikke 
er Arbejder, var kvalificeret til Adgangen, maatte vel, som omtalt, 
helst lægges i Kommunebestyrelsens Haand, hvor det personlige 
Kendskab er tilstede. Derimod skulde — ligesom ved Statshjælp 
til Sygeforsikringen — enhver gift Mand, der udelukkende har sit 
Erhverv som Arbejder, — altsaa: Haandværksvende, Fabrik- 
arbejdere, Daglejere, jordløse Husmænd, Indsiddere, Søfolk og 
Tjænestekarle — , uden videre have Adgang, naar han havde 
opfyldt de tit nævnte Betingelser. 

At ugifte Kvinder overfor Muligheden af at faa Tilskudet 
ikke tør slaas i Hartkorn med ugifte Mænd, er jeg fuldstændig 
paa det rene med. Særlig burde vel ugifte Arbejdersker (Syersker, 
Fabrikpiger o. s. v.) snarest stilles lige med gifte Arbejdere paa den 
Maade, at Medhjælpen indtraadte for dem fra det 30te Aar, eller 

maaske endog før (det 20de Aar?). Dog saaledes, at de fra hint 
— eller et tidligere — Aar ydede Tilskud faldt tilbage til 
Anstalten, for saa vidt Vedkommende giftede sig. 

Hvilke Kauteler der skulde træffes for at forhindre, at 
Individer, som ophørte med at være kvalificerede, vedblivende kom 
til at nyde godt af Tilskudet, ligesom ogsaa Ordningen af, hvor 
meget der kan tilbagebetales et Medlem, som træder ud af 
Anstalten, eller de efterladte, dersom Medlemmet dør inden Til- 
trædelsen af Livrenten, skal jeg ikke her komme ind paa. Hen* 
sigten med det ovenfor udviklede har nemlig ikke været, at møde 
op med et nyt detailleret Forslag om Alderdomsforsørgelse for 
ubemidlede. I saa Henseende er der ingen Mangel; blandt andet 
har man det i sin Tid forelagte Regeringsforslag som et Grundlag 
til at arbejde videre paa. Min Tanke har kun været at henstille, 
at ugifte Mænd — hvorledes Ordningen end blev — ikke kom til 
at nyde godt af Tilskudet fra det offentlige, samt at enhver Mand, 
der fik Tilskud, maatte have taget fat paa Opgavens Løsning i 
den unge Alder, og i denne Periode af Livet (20de til 30te Aar 
eller længere) udelukkende ved Selvhjælp. Fra den sidste Regel 
vilde der jo dog være at gøre Undtagelse i Overgangsperioden. 

Man kunde spørge, om ikke enhver Lovordning af denne 
Forsikringsform, naar den overhovedet baseredes paa Medhjælp af 
det offentlige, vilde gribe forstyrrende ind i de af Arbejdsgivere 
allerede trufne Foranstaltninger til at skaffe deres Arbejdere en 
Alderdomsforsørgelse. Navnlig paa den Maade, at derved for- 
hindredes, at der skredes videre ad hin Vej. 

Hertil maa nu først bemærkes, at disse Foranstaltninger 
nærmest kun ere knyttede til Industrien, og endda her staa som 
isolerede Fremtoninger i alt Fald udenfor Storindustrien. Hertil 
kommer, at den paa saadan Maade opnaaede Alderdomsforsørgelse 
vistnok i de færreste Tilfælde er fyldestgørende. Ja, dersom det 
lod sig vente, at Arbejdsgiverne i samlet Trup frivillig paatog 
sig at løse Opgaven, og Sagen dernæst lod sig ordne for de ikke 
faste Arbejdsmænds Vedkommende, som i Dag arbejde for den ene, 
i Morgen for den anden, saa kunde Lovgivningsmagten nok se 
Tiden an. Men hvor megen Sandsynlighed er der særlig for den 
først nævnte Forudsætning? Hvorledes det nu end forholder sig 
hermed, behøver Tilskudet fra det offentlige da under ingen Om- 
stændighed at udøve nogen forstyrrende Indvirkning af den Grund, 
at et saadant meget vel lader sig kombinere med Tilskud fra 

Arbejdsgiverne. Navnlig ville de sidste være ønskelige i den 
mangeaarige Overgangsperiode, hvor de nuværende ældre Arbejdere 
næppe i noget stort Omfang blive i Stand til at erhverve sig en 
Livrente af Betydning, selv om det offentlige træder hjælpende til 
paa den anførte Maade. Men ogsaa senere vil den Livrente (for 
Mand og Hustru), der kan opnaas ved en aarlig Indbetaling af 
15 Kr. fra Mandens 20de Aar — hint Beløb skulde vel være 
Minimum, men det tør vistnok sjældent ventes overskreden — , 
dog ikke bringe Arbejderen ind i et saadant Eldorado, at enhver 
Forøgelse af Livrenten eller enhver yderligere Understøttelse fra 
private Forsørgelseskasser maatte anses for fuldstændig unyttig. 
I fremtrædende Grad gælder det da om dem, der have Opholds- 
sted i København, mindst for dem paa Landet. Som det synes, 
er det nemlig omkring 30 pCt. dyrere for en Arbejder at leve 
i København end i Smaabyerne, medens det i disse atter turde 
være omkring 10 pCt. dyrere for ham end paa Landet. Jeg hen- 
viser i saa Henseende til en af mig andensteds anstillet Sammen- 
ligning'). For saa vidt er det da ogsaa heldigt, at de af Arbejds- 
givere trufne Foranstaltninger til at sikre deres Arbejdere en 
Understøttelse i Alderdommen forekomme hyppigst i København 
og overhovedet Byerne, hvilket vel vedblivende vil være Tilfældet, 
om ikke af anden Grund saa fordi Storindustrien dér har sit 
Hovedsæde. 

At Tilbudet om Medhjælp fra det offentlige, eftersom det 
er knyttet til Fordringen om delvis Selvhjælp, maaske kun vil 
blive modtaget af de flittige og forsynlige blandt Arbejderne, der 
ogsaa nok kom igennem uden det, er en Indvending, som allerede 
er forudset i det foregaaende. Vedrørende denne og forskellige 
andre Indvendinger henvises da til Bemærkningerne om Arbejder- 
forsikring i Almindelighed. 

Vi skulle endnu til Slutning forsøge en tilnærmelsesvis 
Beregning over, hvor stor en aarlig Udgift der som Maksimum 
kunde ventes at fremkomme for det offentlige, dersom dettes 
eventuelle Medhjælp til ubemidledes Alderdomsforsørgelse insti- 
tueredes i Lighed med, hvad ovenfor er antydet. Men da det nok 
vil ligge Individer af Mandkønnet nærmest at erhverve en Liv- 
rente, eftersom der ikke tænkes ydet Medhjælp til Kvinder, saa 



') „Bidrag til Købstadarbejderes Vilkaar* Pag. 47, samt „Markarbejderes 
Vilkaar i jyske Hedeamter* Pag. 127. 

snart de indtræde i Ægteskab — den forhen ydede skulde jo saa 
oven i Købet bortfalde — , gaa vi foreløbig ud fra, at det ude- 
lukkende er Mænd, der modtage Tilskud. Vi erindre dernæst om, 
at disse skulle være gifte, over 30 Aar gamle, samt at Størrelsen 
af det aarlige Tilskud til den enkelte skulde være 10 Kr., i det 
mindste efter Overgangsperioden. 

Det er altsaa alene Aldersklasserne fra det 30te til det 
60de Aar, der vedkomme os her, og for saa vidt ikke fuldt ud, 
som i alt Fald en Del Arbejdere gifte sig efter det 30te Aar. 
Desuagtet ville vi, for at være sikrere påa at faa Maksimum frem, 
holde os til alle voksne Mænd i følgende Samfundsklasser: Med- 
hjælpere ved Haandværk og Industri, Daglejere, Tyende, Søfolk 
(Medhjælpere), Husmænd og Indsiddere. Vel have vi ikke herved 
faaet ubemidlede Mænd i andre Samfundsklasser med. Men dette 
opvejes nok ved Medtagelsen af alle voksne i de nylig nævnte, 
ikke at tale om, at der blandt Husmænd findes mange, der helt 
eller overvejende leve af deres Jordbrug, og som derfor ikke 
nødvendigvis ville komme i Betragtning. Ligesom Tilfældet var 
ved den i Anledning af et eventuelt Statstilskud til Sygekasserne 
anstillede Beregning, der henholdt sig til de samme Samfunds- 
klasser, opføre vi da som ugifte samtlige Tjænestefolk l ) og end- 
videre Vs af de øvrige — det sidste i Henhold til det for hele 
den voksne mandlige Befolkning fundne Forhold mellem ugifte og 
gifle — , hvilke derpaa alle fradrages. 

Der skulde da være en Mulighed for, at den aarlige Udgift 
til det offentliges Medhjælp ved ubemidlede Mænds Alderdoms- 
forsørgelse kunde naa op til c. 1,100,000 Kr. Folketællingen i 
1880 er lagt til Grund. Med en Fordelingsnorm af 75 pCt fra 
Statskassen og 25 pCt. fra Kommunerne, blev det for hin 
c. 800,000 Kr. om Aaret. Hvorledes Sagen stiller sig, dersom der 
ydedes Kvinder af Arbejderklassen, som forblive ugifte, samt andre 
ubemidlede Kvinder uden Forsørgere et lige saa stort Tilskud som 
gifte Mænd, er det vanskeligt at danne sig nogen Mening om. 
Det vilde dog utvivlsomt være højt regnet, om man lagde lige saa 
stort et Beløb til, selv under Forudsætning af, at Medhjælpen til 
Kvinder af Arbejderklassen allerede indtraadte ved det 20de Aar. 



J ) Det er sikkert nok ikke mange Procent af disse, der ere gifte, saa at 
Fejlen 'herved ikke kan blive stor. 

At der imidlertid i en længere Aarrække kun bliver ringe 
Sandsynlighed for, at man skulde faa at gøre med saadanne Beløb, 
tør betragtes som givet. Der kan nemlig næppe ventes nogen 
almindelig Tilslutning fra den nuværende Generation af ældre 
Individer, forudsat ogsaa at de gifte Mænd, der var over 45 Aar, 
blev ekstraordinært begunstigede (jfr. tidligere). Ikke alene vil 
den ringe Udsigt til at kunne erhverve sig en nogenlunde fyldest- 
gørende Livrente holde mange af dem borte. Men hvad der 
maaske har mere at sige, det maa tage Tid, inden Betydningen 
af den paagældende Institution naar at arbejde sig ind i de 
bredere Lags Bevidsthed, for hvis største Del den hidtil, i Mod- 
sætning til Sygekasserne, har været noget ganske ukendt. 



Januar 88. 



Th. Sørensen. 



Tilskueren. 1888. 

i. 

Det kgl. Teaters Operarepertoire i de forløbne Maaneder af Sæsonen 
har haft en ganske ejendommelig Karakter. Ligervis som et rigt vældende 
Kildespring begyndte det — med Frk. Oselios Gæsteoptræden i Carmen. Der 
var de Aftener et Liv og en Energi over Operaen, som man ikke længe havde 
kendt — blot det, at danske Operister sang i Carmen to Aftener efter hinanden, 
var et Særsyn — og der var en levende Tilslutning og Interesse fra Publikums 
Side, som tydelig nok ikke alene eller væsentligst gjaldt den norske Sangerinde, 
men Operaen i Almindelighed. Men snart skrumpede Kildespringet ind til en 
tarvelig lille Strøm, der møjsommelig sivede gennem Sandet, ja et Par Gange 
syntes helt at forsvinde: i disse to Maaneder har Teatret kun budt paa én 
Opera om Ugen — paa det foreløbige Repertoire, ti i Virkeligheden forsvandt 
Operaerne undertiden i hele 14 Dage. Disse Maaneder har bidraget mægtigt 
til at sløve Publikums Interesse, der var saa levende i Sæsonens første Dage: 
til La Traciata med Frk. Dons 1 Genoptræden, til Barberen i Sevilla var der 
kun godt halft Hus. Det er jo nu bekendt nok, — og den officiøse Presse har 
sørget for gentagende at drage det i Minde — at Grunden til dette travrige 
Repertoire maa søges deri, at Teateret har været ihærdig, forceret maaske, 
optaget af Indstuderingen af Hornemans Opera Aladdin. Derfor har ikke 
blot Repertoiret været saa tyndt, men derfor har ogsaa Prøverne paa VUhelm 
Tell maattet indstilles, Mestersangerne maattet opgives, og Romeo og Julie, der 
vistnok krævede et Par Prøver, kun kunnet bringes en eneste Gang frem. 
Men dette, der skulde tjæne til Undskyldning, lægger det ikke paa det aller- 
haandgribeligste aa benbart, hvor ynkelig det i Øjeblikkel staar til med vor 
Opera? Den har i de sidste Par Sæsoner vistnok været den Kunstart, der 
bragte Teatret den bedste og sikreste Indtægt; det har for en flygtig Betragt- 
ning taget sig ud, som om denne Kunstart indtog en særlig begunstiget 
Stilling ved Teatret — Dagspressens Skuespilrecensenter har mere end en 
Gang klaget derover — og dog, naar man ser Sagen fra et kunstnerisk Stand- 
punkt, er det Operaen, som har fristet de tungeste Kaar ved vor Scene. Mere 
og mere har man da ogsaa faaet Øjnene op for, at den udadtil glimrende Kaabe 
ikke kan skjule det blødende Saar, der tærer paa dens Livskraft — dette 
Onde, der alt har kunnet vejres i et Par Sæsoner, og som ret er bleven evident 
i Aar, er, at al velovervejet, kunstnerisk Plan er vegen fra Styrelsen af 
Operaen. 

Dette har da først og fremmest vist sig i, at man er slaaet ind paa »Stjærne- 
sy stem et- og da man for Tiden ingen reelle »Stjærner« har, maatte man med 
Vold og Magt poussere de to, som havde de bedste Muligheder hos Publikum, 
frem til at agere Stjærner, det de til deres Dødsdag aldrig vil blive! Ja 
Manglen paa kunstnerisk Plan og Klarsyn i Ledelsen, den kan man kun i 
Stilhed begræde — der er ikke stort at gøre derved, det gamle Ord: den Gud 
giver et Embede, giver han ogsaa Forstand, slaar jo des værre langt fra altid 
til. — Om de skadelige Følger af det fulgte »Stjærnesystem«, som det jo dog 
staar i enhver, i øvrigt nok saa uheldig, Styrelses Magt at ændre, derom synes 
det at være Kritikens Pligt at sige et Par Ord. For en Sikkerheds Skyld maa 
jeg forudskikke, at det ikke er »Stjærnerae« , man vil til Livs — sang og 
spillede end Frk. Dons og Hr. Ødmann nok saa engleagtig, saa var Systemet 
derfor lige forkasteligt Passende for en Impressario for et omrejsende 
Italiener-Selskab, ikke for en Kunstanstalt, et statsunderstøttet Teater. 

Hvorledes er det nu for det første muligt med dette System at danne 
et, jeg vil ikke sige idealt, men blot nogenlunde fornuftigt og almén interessant 
Repertoire. Det er »Sljærnernes« Fortrin og Begrænsninger, der kommer til 
at bestemme dettes Karaktér. Til yderligere Ulykke er vore Kvasi-Stjærners 
Ævner næsten kongruente — den lettere franske og navnlig den italienske 
Opera, dertil og ikke videre, Bommen er slaaet i for al »store Opera navnlig 
for al tysk Opera (Gluck, Beethowen, Meyerbeer o. s. v.) og først og fremmest 
for Wagner, og dette sidste er i Grunden det mest fortvivlende, ti i hans 
Operaer dér ligger netop Spirerne, som kunde vække en bel ny, dyb og sund 
Musik begejstring hos Publikum og lokke og befrugte Sangerne ved og udenfor 
Teatret. Nu gaar disse Kunstnere bogstaveligt talt for Lud og koldt Vand. Det 
er blevet Mode blandt Publikum at sige, at der jo ikke eksisterer Sangere her 
hjemme foruden de to »Stjærner« og ved Siden af dem nogle faa, snart talte, 
Stykker; saa snildt har Teatret faaet det arrangeret, at det kan forstaas, at 
der er Folk, der tror det. Men bliver Teatret ikke Svar skyldigt, naar man 
spørger det, hvorfor det afskedigede Hr. Brun, den eneste Tenor, der havde 
Ævne, Flid og Lyst til at løfte det »store« Repertoire? ti det mulige Svar, at 
der ikke er Raad til 2 Tenorer, naar den ene skal have »Ministergage«, er 
værre end intet Svar. Eller hvad skal forklare, at man afskedigede Fru 
Quiding, hvis Optræden slog saa særdeles an hos Publikum, og som var den 
eneste, der virkelig havde Ævner til (efter Fru Lutkens Bortgang) at fylde det 
ledige Koloraturfag, andet end at der ikke var Plads til hende ved Siden af 
Frk. Dons, der jo nu ogsaa par force skal være Koloratursangerinde. Eller 
har Teatret ingen Samvittighed gjort sig ved at afbryde Frk. Sky tt s Kunstner- 
bane, eller ved at lade Fru Keller, den stemmebegavede Frk. Regine 
Nielsen (og til Dels Frk. Rothe) indtage den Plads ved Operaen, som de har 
gjort i de sidste Sæsoner? Ser man nu saaledes, hvordan det gaar dem, der 
er eller har været ansatte ved Teatret, saa kan man begribe, at Fristelsen til 
at gaa til det ikke er stor for de Sangeræmner, som opelskes udenfor det, ti at 
der gives saadanne, det har man ikke Ret til at benægte; jeg skal i hvert Fald 
ved flygtigt at gennemgaa Rækken af dem, der er optraadte i Koncertsalen, 
f. Eks. pege paa Frk. Margrethe Petersen, der er begavet med store Stemme- 
midler og ejer et varmt, musikalsk og vistnok dramatisk Naturel, og som hende 
vil der sikkert altid kunne findes flere. 

»Stjærnesystemet« er imidlertid et tveægget Sværd. Truer den ene 
Æg Kunsten og Kunstneren, saa kan den anden grumme let vende sig mod 
Teatret selv. 

Lykkes det nemlig Teatret at faa slaaet fast, at der kun gives to 
saliggørende Operasangere, saa kommer det store Publikum kun for at høre 
paa dem, bryder sig fejl omMusiken og foragter helt Scenens »smaa Profeter« : 
Musikens begejstrende Indflydelse, Operaens Betydning som Kunstart bliver 
lig Nul. Men naar da Teatret fra Tid til anden, enten for at skaffe Koryfæerne 
den Hvile, de haardt kan trænge til, eller fordi man dog ikke kan være be- 
kendt helt at negligere den nationale Produktion opfører Operaer, hvori de ikke 
optræde, saa udebliver det store Publikum og Cosi fan tutte, Lordey og Det 
hemmelige Selskab synges for tomme Bænke med et Tab. for Teatret, som der 
maaske fckal en Række »Stjærneaftener« til at dække. Og endelig — hvor for- 
tvivlet er det i Grunden ikke at bygge paa »Stjærner«, sæt de viser sig ikke at 
være »fikse«, men Kometer, der kommer og gaar, hvorledes staar man saa 
ikke ganske uden Hjælpemidler, henvist til at oparbejde det hele forfra, naar 
Stjærnedyi-kelsen har forhindret, at en fast, veløvet Stab af Sangere og Sanger- 
inder staar til Raadighed og kan træde ind i de ledige Pladser. 

Ud fra disse Synspunkter synes det mig ikke vanskeligt at træffe det 
rette i den Diskussion, der i denne Tid har været oppe i Dagspressen, om at 
skabe nyt Liv for Operaen ved Tilknytning af fremmede Kunstnere til vor 
Scene. Der tænkes herved ikke paa Gæsteoptræden, ti om en saadans Betydning, 
ikke mindst som inspirerende vore hjemlige Sangere, kan der vel næppe rejses 
Tvivl, men om en fast Tilknytning til Scenen. Ja, er der et Sted at faa en 
betydelig Sanger, der har kunstnerisk Ydmyghed og Forstand nok til at ville 
indordne sig under vort naturlige Repertoire (et andet end det nu gængse), til 
at tilegne sig vor Fremstillingsmaade og om muligt ogsaa vort Sprog, saa lad 
ham komme, jo før jo heller, han skal saa vist blive modtaget med aabne Arme 
men kaster ban nedladende sine Øjne paa os, kommer han til os som den, 
der vil være vor Operas »Frelser«, saa bliver han blot en ny »Stjærne« ved 
Siden af eller som Afløsning af de herskende, og da vilde det være Vanvid at 
tage imod ham og yderligere at knæsætte det forkasteligste af alle Systemer 
for Operastyrelse. 



Før Teateret kommer bort fra dette System — det maa vel ske en Gang, 
om der da ellers skal være Haab lævnet for vor Opera som Kunstart — , før 
vil man ikke helt kunne faa det rette Blik paa den Sanger og Sangerindes 
Ævner, som nu til liden Baade for dem selv og Kunsten maa agere »Stjærner« 
ved Operaen. Selv om man nok kan værge sig mod at forveksle det System, 
som man fordømmer med dets Repræsentanter, vil det dog, saa længe disse virker 
under saa usunde Vilkaar, i et saa forceret Arbejde, være vanskeligt at be- 
dømme, hvor langt Ævnerne strækker sig, hvad Plads de vilde kunne udfylde 
i et mindre ensidigt Repertoire. — Imidlertid: Frk. Dons og Hr. Ødmann er 
begge to Begavelser, der vilde gøre sig bemærkede ved enhver Opera; de be- 
høver ikke at være bange for at forsvinde i Mængden, om de end ikke staar 

sig ved at drages saaledes frem, som sket er i de sidste Sæsoner. Ja dette 
sidste gælder selv Hr. Ødmann, der dog er en af de fortrinligste »Tenorer«, 
Teateret i lange Tider har haft at opvise. 

Mest er dog »Systemet« gaaet ud over Frk. Dons. Hun har mindre 
end Hr. Ødmann haft de brede Skuldre, der skulde bære hendes Ophøjelse 
til Primadonna assoluta, hvad hun paa ingen Maade er født til, saa vist som 
der med Lethed Jader sig opregne mindst en 3—4 Sangerinder her hjemme, 
som staar bedre udrustede med Stemmemidler end Frk. Dons. — Dramatisk 
Sangerinde er imidlertid Frk. Dons fremfor ungen anden af sine Konkurrenter; 
det Pust af Liv, Lidenskab og navnlig Energi i Spillemaaden, som hun bragte 
med sig, først og mest som Prinsessen i Alda, havde næsten en reformerende 
Karakter, saa vist som vore Operister, som man véd, aldrig har været slemme 
til at »spille Komedie«, endsige god Komedie. Dette Fortrin havde Frk. Dons 

— men det var et skæbnesvangert Fejlsyn af Teaterbestyrelsen, og maaske af 
Sangerinden selv, paa Grund heraf at ville drive Stemmen ud over dens 
naturlige Lag (Mezzosopranen«) for at naa op dér, hvor der først var Haab 
om at blive prima donna assoluta — Bebrejdelserne til Frk. Dons for, at hun 
forlod Alten synes mig, i Parentes sagt, ikke at kunne ramme hende haardt 

— hendes Stemme har just altid manglet den dystre, massive Klang, der 
i hvert Fald kræves i de »store« Altpartier, rent afset fra at den, saa vidt jeg 
mindes, aldrig har gaaet synderligt dybt. — Det var et Fejlsyn — gennem en 
altfor hyppig Skiften Lærer — at ville give Stemmen et løst paaklistret, virtuost 
Præg, mens den endnu manglede Betingelser for blot at kunne virke og holde 
ud, og det var endelig et Fejlsyn at overdrage den unge Dame det ene »store« 
Parti efter de andet, der overanstrængte Slemmen og i hvilke hun dog — 
som naturligt var under disse Forhold — snart fra Sangens snart fra Spillets 
Side ikke formaaede at gøre Fyldest (Julie — Carmen). Saaledes staar Frk. Dons 
nu paa et om ikke ringere saa dog langt usikrere Standpunkt, end hun efter 
sine naturlige Ævner burde. Udover den begavede Dilettants Stade er hun 
overhovedet ikke naaet endnu — det nytter ikke at nægte det — og dog har 
hun rige Betingelser for at blive Kunstnerinde. — Der er handlet ilde ved 
Teateret med disse Ævner, man har spredt i Stedet for at samle og lede, 
pousseret frem, givet hen til Publikums Forlystelse, hvor man burde have 
skaanet og nænsomt søgt at udvikle. Det er gaaet ud over de kunstneriske 
Muligheder, maaske des værre endog over de fysiske Organer. 

Hør en Aften Frk. Dons i et af hendes store Partier! — det er de jo 
for øvrigt alle! — det er umulig at lukke Øret for, hvor usikkert hun synger, 
næppe én Tone ligger fast og bæres sikket t og fyldigt ud i Rummet, — om 
Koloratur og desl. lykkes, synes ikke at bero paa Sangerinden men paa til- 
fældige Omstændigheder; én Aften kommer hver Tone i et Løb saaledes nydelig 
klart og præcis til sin Ret — oftest bliver det hele derimod til et utydeligt 
glissando, ja der har været Aftener, hvor denne Stemme, overanstrængt som 
den er, aldeles har nægtet at lystre Kommando paa slige vanskelige Steder. 
Men denne Usikkerhed, denne Mangel paa Herredømme over Stemmemidlerne 
er den ikke just ejendommelig for Dilettanten? For at spare paa sin trætte 
Stemme, der navnlig i Højden har saa lidt Marv og Kraft, benytter Frk. Dons 
et mezza-voce til Overmaal. Publikum i Almindelighed finder vistnok — 
ulykkeligvis — noget interessant, nyt og »udenlandsk« maaske, i denne ud- 

viskede Sang-Deklamation — den, der imidlertid kommer for at høre virkelig 
»Sang€, kan dette ikke tilfredsstille, han længes blot desmere efter Toner, 
varmt og fuldt baarne fra et Menneskebryst; enkelte Steder som f. Eks. i Julies 
Sang fra Altanen bliver dette evige mezza-voce helt irriterende. — Hvad der 
imidlertid allerklarest synes mig at vise, at Frk. Dons 1 Stemme er overanstrengt, 
er, at hun, der tidligere altid har intoneret godt, i den senere Tid jævnlig 

— undertiden en hel Aften igennem — synger for lavt og er ude af Stand til 
at rette Intonationen — Det er med Vemod, at man mærker disse skurrende, 
maaske alt nu uafhjælpelige Mangler, ti enhver af Sangerindens Præstationer 
minder en samtidig om, at hun er anlagt paa noget bedre, minder om hvor 
musikalsk hun er, og trods Fejlene maa man erkende, at hun har en egen 
Sans for virkningsfuldt at turnere Sangfrasen, og at hun synger med Gemyt 
og megen Forstaaelse — 

Om Frk. Dons 1 Spil skal her ikke siges meget. Ogsaa i denne Hen- 
seende var der til en Begyndelse meget at bygge paa: Ungdom, Mod, Energi 
og Lyst til at skabe noget selvstændigt, men under det forjagede Arbejde ved 
Teateret har Sangerinden maattet nøjes med en vis Rutine (Rutinen, som — 
man ved det — Dilettanter tit forunderlig let kan tilegne sig). Hendes Per- 
soner, derunder selv den saa berømmede Traviata, er nærmest Teaterstudier, 
for flade, kolde og lidet tilforladelige til at være Mennesker. Og dog, ogsaa 
her faar man glimtvis at se Udslag af den Energi, der først og sidst karaktiserer 
denne Sangerinde, Udslag i et sikkert grebet Træk, en velberegnet Pointeren 

— og en enkelt Scene peger da langt udover sædvanlig Operaageren. 

Der kan i det hele taget næppe være Tale om, at Frk. Dons er »færdig«, 
tværtimod hun vil endnu kunne have en lang og smuk Bane som Sangerinde, 
men — jeg kan ikke tro at jeg tager Fejl deri — saa maa Betingelsen være. 
at hun arbejder paa at uddybe sine Figurer og allermest at hun lærer at 
skaane sin Stemme, ikke bruger den udenfor dens naturlige Lag og dér søger 
at give den et fast og solidt Leje. Muligvis vil dette tage Tid, en hel Sæsons 
Hvile er maaske fornøden, muligvis vil Frk Dons' Repertoire da ogsaa blive 
noget mindre, men paa det Felt, hvor hun saa er Enehersker og retsmæssig 
Enehersker, vil hun kunne blive en ægte, fuldtfærdig Kunstnerinde og at blive 
det skylder hun - ikke mindst sig selv. — — 

Om Hr. Ødmann synes der ikke at være Grund til at sige saa meget, 
skøndt han indtager en lige saa fremskudt Plads ved Operaen, som Frk. Dons, 
ti dels rummer denne Plads vistnok ikke saa store Farer for ham, dels synes 
hans Udvikling at være naaet til Afslutning, — man kan jo vel kun dømme 
om det sidste korte Stykke af hans Kunstnerbane, som vi kender nærmere, 
men det synes som Hr. Ødmanns »Lehrjahrec har tilhørt Stockholm. I en 
Retning kan han nu ogsaa være fuldt tilfreds med det Resultat, han har naaet 
- som Sanger er Hr. Ødmann Kunstner og Kunstner af Rang. Hans 
Syngemaade er intelligent og ædel, Intonationen er næsten altid fortræffelig, 
alt Apparatet til Overvindelse af tekniske Vanskeligheder er i den skønneste 
Orden (at Grev Almavivas (i Barberen) til Kedsommelighed overbroderede Parti 
ikke overalt faldt Hr. Ødmann ganske mundret, har mindre at sige, der bydes 
jo kun sjældent vor Tids Tenorer den Art Opgaver) og, hvad der forekommer 
mig al Sangkunsts Nerve: Tonen ligger fast og sikkert, den sætles an uden 
Famlen, og med fuldt Herredømme over den lader Sangeren den falde og 

stige. Selve Stemmemidlerne er hverken særlig skønne eller omfattende; nogen 
»Heltetenor« er Hr. Ødmann ikke, det er selvfølgelig en Fejl, at Teateret, 
ikke er i Besiddelse af en saadan, men det kan aldrig blive Hr. Ødmann s 
Fejl, at ban ikke er det. Med sikker Følelse af sin Begrænsning har han da 
ogsaa i det hele kun modtaget de mere »lyriskec Tenorpartier, men undertiden 
gør han rigtignok her nogle Attentater paa det heltemæssige ved at forcere 
sin Stemme mere end den taaler. Derimod kan man ikke nok som advare; 
sker det i Højden bliver Klangen snærrende og tynd. Nogen egentlig 
Klangskønhed har Stemmen i det hele taget ikke; dog er det vist, at den har 
ændret sig siden Hr. Ødmann s første Dage, den er mere fyldig og rund end 
den Gang, da den havde en løjerlig flad, »drengeagtige Klang, men stadig 
mangler Stemmen Varme, Romeos Sang i Maanenatten er lige saa kold som 
det elektriske Lys han omgives af. Man har Lov at bebrejde Hr. Ødmann 
dette, ti Carwiew-Aftenerne først i Sæsonen viste hans Formaaen i saa Hen- 
seende. Hele Satsen »Blomsten du mig har givet* sang han dejligt, men da 
han tilsidst knælede for Carmen, kom der ved Ordene: Jeg dig elsker, en 
aldeles bedaarende Klang i Stemmen, en bævende Klang af varm Beundring 
og Hengivelse, af dæmpet Lidenskab, som jeg for mit Vedkommende aldrig 
skal glemme. — Men som Hr. Ødmann sang disse 3 Ord, har han aldrig før 
eller senere sunget. 

Paa Hr. Ød man ns Spil skal der ikke ofres mange Ord, det staar gennem- 
gaaende ikke lidt under hans Sangkunst, og man kan sandelig ikke beskylde ham 
for at være dramatisk Sanger i nogen foruroligende Grad. Ganske vist har vi i 
mange Aar ikke været forvænte med Tenorer, der blot var taalelige »Aktører«, men 
det bør paa ingen Maade føre til, at vi nedstemmer vore Fordringer i saa 
Henseende; det moderne Musikdrama kan ikke betjænes af den gamle Operas 
blodløse Tenordukker. Det kunde være interessant at vide, om man ved den 
stockholmske Opera erstatter Spil med Plastik: Hr. Langes gennemgaaende 
overvurderede Præstationer tyder derpaa og i hvert Fald: Hr. Ødmann 
kender ikke til anden Ageren end de plastiske Stillinger; derfor i de Roller, 
hvor Plastik er umulig eller lidet klædelig (navnlig Alfred Germont i la Traviata), 
falder Hr. Ødmann helt igennem, ti den Mimik han søger Oprejsning ved, er 
ingen Redningsplanke, hans Ansigt med de i øvrig ret vakre Træk er ganske 
karakterløst, og han ved intet andet af Mimik at sige end en ensformig For- 
skyden af Øjenbrynene. Andensteds som i Romeo og Julie slaar Plastiken langt 
bedre til. Hans Romeo er med rette kaldet »billedskøn« — men en Romeo, 
som k u n er billedskøn, som ikke er tegnet med Fantasi og aander af Menneske- 
lighed, det er for lidt; vilde det end maaske være for rigoristisk at forlange et 
livfuldt Billed af den unge, glødende Sydlænding, saa er det dog lovlig fersk 
at maatte nøjes med en køn Tenor, der næsten synes mere forelsket i sin 
egen Plastik end i sin Julie. 



Ogsaa Hr. Ødmann har man Lov at gøre disse Bebrejdelser, ti han 
har ved en enkelt Lejlighed vist, at han ævner mere, end han til daglig Brug 
præsterer. Det var atter Carm*n-Aftenerne, der konstaterede dette. 



* 

Disse fornøjelige og interessante Aftener, er den eneste Sejer, Teateret 
endnu har vundet i denne Sæson, en virkelig Sejer og en lærerig, der imidlertid 
som foran nævnt ikke er bleven tagen ad notam. Man busker, at Carmen, der, 
ofte spillet som den var, maatte være Publikum kendt Tone for Tone, i disse 
Sæsonens første Dage tilmed havde at kæmpe med en pragtfuld September- 
himmel, der endelig lyste op efter en lang Sommers vaade og kolde Tristhed og 
lokkede Folk bort fra Byen, og dog formaaede Operaen at fylde Huset næsten 
hver Gang. Det var nemlig ikke alene eller væsentligst Gæsten, Frk. Ingeborg 
Aas (Oselio), der drog Folk til Teateret; der var ikke gaaet noget Verden9ry 
forud for hende, og hun viste sig ikke at staa saa himmelhøjt over vore 
egne. Ikke heller var det det, at Operaen i alle Detailler gik bedre end ved 
tidligere Opførelser, tvært imod: Korene i 1ste Akt er til Eks. ofte gaaet mere 
mønsterværdig end paa disse Aftener ; men der var Fart og Liv over Udførelsen 
i det hele; det mærkedes, at der var kommen en ægte dramatisk Sangerinde 
paa Scenen, der beherskede den, en energisk Kunstnerinde med Ævne til at 
rive medspillende med sig; der kom en frisk Luftning ind paa Scenen, den jog 
Søvnighed og Tunghed bort og pustede Liv i Dukkerne, saa de blev Mennesker, 
der med deres Kampe og Lidenskaber fik Tag i Publikum, som fulgte disse 
Opførelser med usædvanlig Interesse og Deltagelse. — Mest var det vistnok 
Hr. Ødmann, der blev greben af denne Bevægelse. Det er alt nævnt, hvor 
skønt og varmt han vidste at give sin Kærlighed Udtryk overfor Frk. Oselio 
som Carmen-, endnu betydeligere, med endnu mere Fantasi og Sandhed skildrede 
han den stakkels Soldats Skinsyge, hans afmægtige Kamp mod den alt- 
opslugende Lidenskab og hans Forsog paa endnu at drage den elskede 
Carmen til sig, Forsøg, der bliver des voldsommere, jo mere han føler, at hun 
i Virkeligheden er tabt for ham og glider over i Toreadorens Arme. Hr. d m a n n s 
og Frk. Oselios Spil i den store Slutningsscene vil man længe mindes. Her 
beror al Virkning paa de udførendes Fremstillingsævne, ti Musiken trækker sig 
dels selv tilbage og dels slaar den slet ikke til overfor det storslaaede i Situa- 
tionen. De to Kunstneres Kraft og Realistik bar denne Scene, og den efterlod 
altid et stærkt Indtryk. En Del bidrog hertil, at Scenearrangementet var langt 
naturligere end tidligere, saadanne Træk som det, at José først truer Carmen 
med sin Kniv (man hører endnu hendes uvilkaarlige, korte Skrig, da hun 
bliver den va>) og derefter, da hun flygter, forfølger hende og støder hende 
ned bagfra, bringer Liv og Sandhed i Fremstillingen. — Smagløst var det 
derimod, at begge Kunstnere i denne Scene i de lidenskabelige Udbrud er- 
stattede Sang med Tale. Større Ære vilde de have haft af at benytte Kompo- 
nistens Toner, om de end ikke naar op paa Højde med Situationen, til en 
lige saa illuderende Virkning som den, de nu naaede ved falske og temmelig 
plumpe Effektmidler. 

Om Frk. Oselios Udførelse af Carmen i det hele taget bliver her kun 
Plads til nogle faa Bemærkninger. Der var som antydet Fart og Energi over 
hendes Carmen , men man kunde have ønsket den nogen mere Noblesse, og 
navnlig savnede den næsten helt Baggrund. Ganske vist bærer Komponisten 
(og Tekstforfatteren) megen Skyld her; der er Liv og malende Anskuelighed i 
denne Musik, men ikke megen Dybde (derfor staar ogsaa de to første Akter 
langt over de sidste); men Frk. Oselio kunde dog have faaet noget andet og 
mere ud af Figuren end en koket og hjærteløs Gadestrygerske, hvis eneste 

Tanke det er at fange Mændene for snart koldblodigt, ja næsten triumferende 
at lade dem gaa igen — haabløse og fortvivlede. Ved en saadan Fremstilling 
bliver Carmen en næsten usympatetisk Skikkelse og i den sidste Scene følger 
al vor Deltagelse José, medens man føler sig ret tilfreds ved Carmens Død som 
ved et skadeligt Dyrs Udryddelse. Det er næppe Meningen saaledes. Carmen 
er sikkert nok tænkt som en tragisk Figur, hvis Skæbne skal vække dyb Med- 
følelse. Ved at lægge Vægt paa enkelte Strofer, som Frk. Ose li o gled helt 
henover, medens Frk. Dons i sin Fremstilling tydelig nok forstod deres Be- 
tydning, om hun end ikke magtede ret at benytte dem, vilde Kunstnerinden 
kunne have formet et helt andet Billed af Carmen, Jeg mener saadanne 
Repliker som: >Hvad er det saa mere, det er Skæbnen, som raader*, .... og 
*Staar det i Skæbnens Bog, at du er født til Lykke* o. s. v i Spaavisen. Og 
yderligere vilde saa et Studium af Mérimées fine og i det psykologiske indtil 
Tørhed grundige Novelle have kunnet give hende Momenter til Figuren. 
Denne vilde da, for at sige det kort, forme sig til en Kvinde, der har faaet i 
Arv fra den ejendommelige Race, hun stammer fra, de fyrige Sanser og de vilde 
Lyster, der med katteagtig Charme (denne savnede Frk. Oselio helt) véd at 
besnære Manden og som saa giver sig hen til ham med hele sin Lidenskab, — 
en stakkels Kvinde, der har faaet indpodet en fatalistisk Tro paa, at man 
intet Ansvar har, at alt er forud bestemt af Skæbnen (»det staar saaledes 
skrevet,c siger hun i Novellen); derfor kan hun, naar en ny Kærlighed drager 
hende, helt glemme den første Elsker og koldt lukke Øret til for hans For- 
tvivlelse, som hun maaske næppe en Gang forstaar. — Carmen er en tragisk 
Skikkelse; »de Sorte (»Gales«) har Skylden, de som har opdraget hende saa- 
ledes«: med disse Ord ender Mérimées Novelle. 



Det lykkedes da Teateret efter et Par Maaneders Slid og Stræb og efter 
daglige (og natlige) Prøver i de sidste Uger at faa E. Hornemans Opera 
Aladdin saa vidt færdig, at den kunde gaa over Scenen ved den Festforestilling, 
hvormed Regeringsjubilæet fejredes. Man kan kun beundre og paaskønne det 
Arbejde, der fra alle Sider er præsteret, for at dette Resultat kunde naas, og 
man maa være dobbelt taknemmelig for, at det er paa et Værk af dansk Op- 
rindelse, Teateret har ofret saa meget. — Næppe nogen dansk Opera har 
været imødeset med større Forventning end Aladdin. Dels var Stoffet ved 
Oehlensch lagers Bearbejdelse bleven Nationalejendom, dels vidste man jo, at 
Komponisten i en Aarrække havde arbejdet og omarbejdet denne Opera, og 
det var egentlig som Forskud paa dens Fortrinlighed, at man tillagde Horne- 
man en vis Berømmelse, ti det han hidtil havde ydet, var kun lidet i Omfang 
og ikke altid saa særlig betydeligt. — Overfor disse højt stemte Forventninger 
viste Aladdin sig ikke at have Bærekraft nok; man gik skuffet fra Teateret i 
Søndags. Ganske vist, det Publikum, der fyldte Tilskuerpladsen den Aften, 
skal ikke dømme Hornemans Opera. Det var Folk, der næsten alle var mødt 
for at se og ses, og som efter en stiltiende Overenskomst Aftenen igennem »saa til 
venstre*, medens de betragtede, hvad der skete paa Scenen som en Biting, kun nu 
og da applauderende en Balletdanser eller Danserinde, naar »Herskaberne« gik i 
Spidsen. Og det vilde i det hele være umuligt og uretfærdigt at udtale en 
Dom om Operaen efter denne ene Opførelse, der i høj Grad bar Præg af en 

forceret Indstudering; den Uro og Nervøsitet, der herskede i Orkesteret som paa 
Scenen, førte endog til, at Forbindelsen mellem de to Faktorer et Par Gange 
helt uhyggelig afbrødes. — Men lad ogsaa Publikum være nok saa lidet 
interesseret og nok saa lidet kunstforstandigt, lad ogsaa Udførelsen være saa 
mangelfuld den være vil, havde Hornemans Opera været et virkeligt, stort 
og helstøbt dramatisk Kunstværk, saa skulde det saa vist trods alt have faaet 
Tilhørerne i Tale; Komponisten skulde saa nok faa dem til at glemme Konge- 
hus og Jubilæum for at følge hans Toner, rives med af hans Fantasis Flugt, 
hans Skildringers Anskuelighed og Sandhed. At Aladdin ikke formaaede dette, 
er egentlig det eneste, denne første Opførelse konstaterede. Hvor store Skøn- 
heder man alt nu opdagede eller anede i dette Værk, navnlig i Korene og 
Balletmusiken, synes det dog tvivlsomt om Aladdin bliver den Nationalopera, 
vi des værre hidtil forgæves har haabet paa. Idet jeg opsætter nærmere at søge 
Aarsagen hertil og idet hele at værdsætte Operaen, til jeg har haft Lejlighed 
til oftere at høre den, vil jeg blot her bemærke, at jeg tror, at Aladdin 
vilde være gaaet en sikrere Skæbne i Møde, om Teksten havde været et Digter- 
værk, som Komponisten var tvungen til at indordne sig under, i Stedet for et 
tarveligt Stykværk, en Række løst sammenhæftede, til Dels meningsløse Tableauer, 
som det er bleven Komponistens næsten uløselige Opgave at bygge et Kunst- 
værk op over. 

Det vilde heller ikke være rigtig efter denne ene Opførelse at komme 
ind paa en nærmere Bedømmelse af Solisternes Præstationer, — i det hele 
taget var de lige saa lidt færdige som Korets; kun om Udførelsen af de 3 Hoved- 
roller vil jeg til Slutning sige el Par Ord. — Nærmest Fuldendelsen var 
Hr. Simonsen som Noureddin. Hans mægtige Røst tog sig fortrinlig ud i 
dette Parti; paa enkelte Steders utilhugne Voldsomhed vil han forbaabentlig 
senere slaa af. Rollen, der er den af Komponisten mest livfuldt tegnede, 
ligger ogsaa efter sin dramatiske Karakter ypperligt for Hr. Simonsen — I 
Guln ar es forholdsvis lille Parti var det en Fornøjelse at høre Frk. Dons. Hun 
sang her af fuldt Bryst, med hele sin Stemme, blev det endog derved des 
tydeligere, hvilken Skade den har lidt, saa var det dog en Glæde at høre den 
blive brugt langt friskere og naturligere end det plejer at være Tilfældet I 
dramatisk Henseende er" Rollen lidt fremtrædende; maaske kunde Frk. Dons 
dog have været lidt mindre lidenskabsløs som denne Perse rinde, der er dristig 
nok til at kaste sin Rose til den fattige Knøs, hun møder i Haven. — 

Ubetinget det største Arbejde var lagt paa Hr. Ødmanns Skuldre. 
Han sang Aladdins Parti, ikke blot er dette stort og, som det syntes, ikke 
særlig praktisk i sanglig Henseende, men det ligger næsten i sin Helhed udenfor 
det Felt, hvor Hr Ødmann har sin Styrke, det lyriske. At han dog tik saa 
meget ud af Partiet, viser hvilken betydelig Kunstner han er. Eksperimentet 
— ti det maa det kaldes — synes at skulle lykkes, men det er utvivlsomt, at 
om det gentages, vil det gaa ud over Hr. Ødmanns Stemme. — I dramatisk 
Henseende er der kun givet faa Støttepunkter i Kompositionen, og man ved at 
Hr. Ødmann selv ikke giver meget: bedst var hans Antydninger af Drengen 
Aladdin i de første Scener; som Yngling og Prins blev han temmelig kedsommelig. 

Den 21de Novbr. 1888. 



Will. Behrend. 

Folketeatret er mødt med den eneste danske Nyhed siden sidst: Zaka- 
rias Nielsens Lystspil Selvstyre 1 ). Stykket foregaar ude i en sjællandsk Korn- 
mane og fortæller om en pengesikker Møller, der, medens han tidlig og silde 
fører »demokratisk Selvstyrec og lignende Frihedsord paa Læberne, som Selv- 
hersker styrer de kommunale Sager; mod dette Regimente rejser nu yngre 
Bønder og Højskolefolk sig og sætter ved Sogneraadsvalget nogle af deres 
Mænd ind. Forsaavidt er alt vel, og der kunde utvivlsomt paa dette rigtig 
gode Komediegrundlag være opført et godt Stykke, om Forfatteren ikke havde 
kædet forstyrrende Vandeville- og Farce-Elementer hertil. 

1 Vaudevillen og intet andet Steds hjemmehører nemlig den fuldstændige 
Omvendelse, Forelskelse og Landliv bevirker hos den unge Kramer. Denne Figur 
er i første Akt tegnet med stor Lune fra Forfatterens Side, og Hr. Reumert 
fremstillede den med rammende Sikkerhed: de søvnige Øjne og Stivheden i 
Gang og Holdning fortalte om den stille Rus, og de hyppige Udpusten af 
Kinderne røbede tilbageholdte Opstød fra den af Drik ødelagte Mave, og det af 
Skægstubber sortsmudsede Ansigt fuldendte Billedet af denne forulykkede 
Eksistens; dog, hvorfor bredte Skuespilleren her, som i andre Roller, el vist 
artistisk Skær over Figuren ved at tage en blød Kunstnerskjorte paa, en plettet 
og i det hele medtaget Manchetskjorte havde passet langt bedre til denne 
Billard rytter. Derimod lykkedes det aldeles ikke Hr. Reumert at knytte nogen indre 
Forbindelse mellem Rollens første og anden Del, og denne sidstes brave Ædelhed 
magtede han ikke at g;øre troværdig; hans Stemme tog hyppigt ligesom anstrængt 
Tilløb for at komme op i Plan med Ordenes Højstemthed, men forgæves. 

Hr. Nielsen har ligesaalidt kunnet modstaa Farcens kendte Figurer som 
Vaudevillens og har derfor over den myndige Hr Madsen sat en endnu myndigere 
Madam Madsen, som i alt har det afgørende Ord. Trods Fru Julie Hansen 
har fremstillet saadanne Madammer utallige Gange, besidder hun endnu saa 
frisk en Frodighed i Gengivelsen, at man herover næsten glemte Figurens 
Udtraadthed. 

Foruden disse to forstyrrende Elementer har Forfatteren indført endnu 
et tredje, der maaske mest af dem alle forkludrede Stykket. Madsen har i sine 
unge Dage været en vidtløftig Krabat, har saaledes, medens han som gift Mand 
laa i Tjenesten, fjaset stærkt med en lille Jomfru Jørgensen; om dette véd 

hans Tjenestekarl Rasmus, der ser lidt dybt i Flasken, god Besked, og han er 
af den Mening, at Pigebarnet ikke har kunnet modstaa den konne Møller 
og at deres Fjasen ikke er gaaet af uden »Følger«. Jomfru Jørgensen har 
senere ægtet en Fætter, Kramer ved Navn, og nu mange Aar efter kommer 
hun som Madam Kramer og i Følge med sin Søn, der ogsaa bærer Navnet 
Kramer, uforvarende til Madsens Hus. Den unge Kramer forelsker sig i 
Madsens i lovligt Ægteskab fødte Datter, hvilket volder Tjenestekarlen 
stor Gru og Skræk, ti ban holder dem for Sødskende at være, men i sidste 
Akt beroliges hans beængstede Samvittighed i en Snup ved at erfare, at der 
virkelig bar været en Hr. Kramer, og de to unge faar hinanden og Rasmus's 
Velsignelse. Men Tilskuerne bliver lidt forbløffede ved denne Opklarelse og 
spørger sig selv, om det ikke var tænkeligt, at den unge Kramer trods en ældre 
Hr. Kramers Tilstedeværelse kunde være en Søn af Madsen? . . . 

Stykkets Hovedfejl er Mangel paa Begrænsning, de mange næsten Side 
om Side løbende Bihandlinger tager det rette Lys fra Hovedhandlingen og 
dens Centrum, Møller Madsen. Sagtens fremmaner alene Møllertitlen og 
Sogneraadsformandsværdigheden en fuldt levende Figur for Forfatterens Øje, 
men Hr. Kolling hjælper disse ikke til Tag i Personen; det havde ikke været 
saa helt af Vejen, om han havde anvendt noget af den forlorne, fedttalende 
Værdighed, hvormed han gærne gør sine brave Smaaborgere usmagelige for 
kræsne Ganer, paa Møller Madsen, dér havde den været godt paa sin Plads. 

I Stykkets sidste Akt forekommer et Sogneraadsmøde; hvad om Stykket 
havde begyndt med et saadant Møde, hvad om Forfatteren havde vist os Møller 
Madsen tronende i fuld Majestæt som Formand i Sogneraadet, om han havde 
ladet os se, hvilken Aand — om man tør bruge saa stort et Ord — der raadede 
i dette? Saa kunde han dernæst ladet os se Misfornøjelsen med dette Sogne- 
raad spire og vokse, og tilsidst, som netop i selve Stykket, ladet Oppositionen 
sætte nogle af sine Mænd ind i Sogneraadet. Stykket kunde saa have endt 
omtrent som nu med et Sogneraadsmøde, hvor de nye Medlemmer havde ind- 
taget deres Pladser, og hvor de i hver Sag blev overstemte. Det er sikkert 
et Fejlsyn af Forfatteren, at lian ikke lader alt gaa parlamentarisk til i Mødet, 
ti selv om dette ikke brugtes i det gamle Raad, vilde de gamle vistnok netop 
i det Øjeblik, da Forsamlingen ikke mere var ensartet, ladet alt gaa saa formelt 
til som muligt, de raadede jo desuden over de fleste Stemmer. 

Hr. Zakarias Nielsen kender sine Folk, baade den pengesikre Storbonde 
og den fattige Tjenestekarl, baade den dovne, i Affektation til Halsen siddende 
Grundtvigianer og den arbejdsomme, bravt stræbende Seminarist, men han bar 
ikke Tro paa, at disse Mennesker i deres eget landlige Kostyme kan interessere 
udenforstaaende, og han bar derfor pyntet dem med laante Teateregenskaber. 
Han tager dog sikkert fejl, ti uden den maaneblege Vaudeville-Elskov og de 
støjende Farceløjer vilde Stykket have været langt mere underholdende. Selv 
i Vadmel vil den aarhundredgamle, men stadig unge Strid mellem den gamle 
fastsiddende Slægt og den ny fremadgaaende interessere paa Scenen. 

Foruden Selvstyre har Folketeatret med afgjort Uheld spillet en Nyhed 
David Copperfield og genoptaget Gøngehøvdingen, Det mærkeligste ved disse 
to Forestillinger var. at Hr. Abrahams havde troet det uafviseligt nødvendigt 
at forskaffe sig to danske Gæster: Hr. Getti og Fru Mantzius. Den første 
præsenterede Micawber som en pudsig Skallepande, men Stemmen strømmede 

og brusede ikke med forførende Svulmen, hertil havde Hr. Reumerts Stemme 
med dens ligesom velvilligt omfavnende Tonefald passet langt bedre. Fru 
Mantzius var kæk som Palle, men Hr. Abrahams havde gjort vel i at give 
Rollen til Frøken Olga Meyer; denne unge Dame kunde sikkert have haft 
godt af engang at være uafvendelig nødt til for Rollens Skyld at ofre sit kønne 
Ansigt, ti det er hende øjensynligt stærkt imod. 

Det kongelige Teater har af Nyheder spillet Paillerons Musen, hvis 
Hovedperson, denne nu halvgamle, tidligere uimodstaaelige Matquis, der aldrig 
har bestilt andet end at gøre Kur til smukke Damer, er ukendt under vore 
nordlige, slidsomme Bredegrader. Hr. Emil Poulsen følte sig mærkbart 
heller ikke hjemmevant i denne Person, og for ikke at blive flov ved alle de 
Hove Ting, samme Marquis har at sige, tog han muntert og lystigt paa Rollen ; 
dette er ganske vist langt borte fra Forfatterens Mening, men hvad andet er 
der egentlig at gøre ved et Menneske, der i den mest argørende Situation ene 
og alene er optaget af at skjule sin Alder? løvrigt var Spillet højst uensartet, 
baade Farce, Lystspil og Folkekomedie var repræsenteret. Den første Spille- 
maade fandt sit sikreste Udtryk i Fru Oda Nielsens Pepa, der var en spids 
Karikatur af en parisisk Modedame i Stedet for en bred, lidt raa, men sund 
Kunstnernatur, ogsaa de stærke Omgange i Stemmen, som Fru Eckardt an- 
vendte, viste hendes Hermine hen til Farcens groteske Egne. I Lystspillets 
Tone var Fru Hennings's Martha, selve Musen, anlagt; hendes første Ind- 
træden havde den rette askepotagtige Stilfærdighed, den museagtige Blyhed, 
men allerede i Ridedragten var dette undseelige Væsen aflagt, hvad der netop 
var højst urimeligt, da Martha vel netop i denne ny Dragt vilde føle sig dobbelt 
utryg. løvrigt kom mange af Replikkerne med denne uforlignelig ægte Barne- 
tone, som nu Fru Hennings ene raader over. Fru Emma Nielsen klarede 
den unge Enke over Forventning godt, Rollens første rolige Del med Anstand, 
og, da Uroen tog fat, anvendte hun med stor Virkning Folkekomediens hivende 
Graadkvalthed; her er utvivlsomt en Fare for hendes Talents Naturlighed. 

Af ældre Sager har det kgl. Teater genoptaget Holbergs Det lykkelige 
Skibbrud, hvori Hr. Mantzius efter nogen Tids Marscheren frem og tilbage 
paa Stedet i Magister Rosiflengius's Rolle leverede et stort Slag, som han 
vandt med Bravur. Med dristigt Mod havde han i Tillid til sin Opfattelses 
Rigtighed slaaet en Streg over Traditionen, der viste paa en tør, halvgammel 
Pedant, og gjort Rosiflengius ung, jævnaldrende med Philemon; først herved 
falder den rette Belysning over Komedien: ialt er han Philemons Medbejler, i 
Alder, i Digtekunst, i Frieri, ja i Skønhed sagtens ogsaa, ti Hr. Mantzius's 
Rosiflengius besad øjensynligt den pukkelryggedes store Forfængelighed og 
Indbildskhed. Hr. Mantzius har sikkert aldrig spillet bedre; ganske og aldeles 
var han krøbet ind i den lavstammede Figur, hans Fantasi havde vist ham: 
en stor grim Skrubtudse med æddergiftige Øjne lignede hans Rosiflengius 
mest. Og for første Gang havde han omgjort sin Stemme, omtrent fuldstændig 
forvandlet den fra logisk Tørhed til kvækkende Hæshed, og med næsten aldrig 
svigtende Sikkerhed førte han den uanfægtet gennem hele Stykket. Naar hertil 
føjes en »Her kommer jegc forkyndende Spanken, vil det ses, at Hr. Mantzius's 
Selvstændighed har fornyet Rosiflengius fra Top til Taa. Hans Spillemaade 
mindede en hel Del om Hr. Emil Poulsens i Erasmus Montanus, vor Scene3 
ypperste Holbergpræstation: som denne anvendte han stærke Farver. 

Overfor denne Selvstændighed tog Hr. Olaf Poulsens Henrik sig paa- 
faldende rygradsløs ud; hans Henrik har altid samme unge Ansigt, samme 
trivelige Krop, samme pyntelige pæne Klæder, samme fornøjelige Lader o. s. v. 
Hvad om Hr. Poulsen en Gang imellem brød med Traditionen og prøvede at 
gøre Henrik gammel, eller tør eller simpelt klædt, alt efter Rolleøs forskellige 
Personlighed og Herrens Stilling, ti den Overtro, at Henrik er den samme i 
alle Komedierne, vedkender dog ingen sig længer. Traditionens Overholdelse 
kan være god nok, men en fornyende Selvstændighed, der faar Hjærtet til at 
banke, Hjærnen til at hamre i de klassiske Figurer, er dog langt at foretrække 
for Urværkets kendte Tiktak. 

Teatret havde fundet det passende at fritage sin første Skuespiller, Hr. 
Emil Poulsen, for at spille Philemon, Holbergs selvportræterede Stedfor- 
træder, og lade denne Rolle udføre af en Halvsanger; Udstyrelse og Ind- 
studering bar Vidne om en lignende Misagt over for vor Scenes Skaber. 

Dagmarteatret synes nu endelig i en stor fransk Folkekomedie Den 
Pukkelryggede, at have fundet et virkeligt Tilløbsstykke. Indgangen er maaske 
lidt trang, men snart griber de spændende Optrin selv blaserede Teatergængere 
og hvirvler dem ustanselig med i Farernes Malstrøm. Hr. Vilhelm Wiehe 
har som altid med stor Optagethed kastet sig ind i Hovedrollen; hans inderlige 
Mandighed og kække Frejdighed giver de store Ord Klang og Paalidclighed. 
Rollens anden Del, den foregivne Pukkelrygget hed, klarede Hr. Wiehe beundrings- 
værdigt, forfra lignede han med de som i Febersyge brændende Øjne slaaende 
en af Middelalderens Hofdværge, og selv Stemmen magtede han at gøre hæs 
og sprukken ret som en pukkelrygget s, kun overfor Ord som »elske«, »Hjærte« 
og lignende formaaede han ikke at tøjle dens Varme. 

(Afsluttet 7de Decbr.) 



Arthur Aumont. 

